
Marea era învolburată; cerul, de un gri plumburiu. Pe plajă, oamenii 
de pe şantierele navale, barcagiii, marinarii şi bastaixos! erau agitati; 
mulți își frecau mâinile sau băteau din palme, ca să și le încălzească, în 
timp ce alții încercau să țină piept vântului îngheţat. In liniște, priveau 
unii la alții, apoi înspre valurile care se spărgeau cu forță. Galera regală 
impunătoare, cu treizeci de bănci de vâslit pe fiecare latură, se afla la 


cheremul furtunii. În zilele dinainte, mestres d'aixa? de pe șantierele 
navale, ajutaţi de ucenici și de marinari, demontaseră toate greementele 
și elementele secundare ale navei: Carme, armament, vele, catarge, 
bănci, vâsle... Barcagiii duseseră toate elementele navei care se puteau 
scoate pe plajă, unde bastaixos le strânseseră și le transportaseră spre 
depozitele corespunzătoare. Fuseseră lăsate trei ancore care, agățându- 
se de fundul mării, încercau acum să ţină nemișcată Santa Marta, un 
schelet impunător și neajutorat de care se loveau valurile. 

Hugo, un băiat de doisprezece ani, cu păr castaniu și mâinile și fața la 
fel de murdare precum cămașa care îi venea până la genunchi, își ţinea 
ochii inteligenţi ațintiți pe galeră. De când lucra cu genovezul pe 
șantierele navale, ajutase la acostarea și scoaterea în larg a numeroase 
astfel de vase, dar galera aceasta era foarte mare, iar furtuna primejduia 
operaţiunea. 

Câțiva marinari trebuiau să se îmbarce pe Santa Marta ca să o 
sloboadă și apoi barcagiii trebuiau să o remorcheze până pe plajă, unde 
o mulțime de oameni o așteptau ca să o târască până în interiorul 
șantierelor navale. Acolo avea să ierneze. Era o muncă anevoioasă și 
deosebit de dificilă, la care aveau să folosească scripeți și troliuri, care să 
îi ajute să tragă nava odată eșuată pe nisip. Barcelona, deși era una 
dintre puterile maritime ale Mediteranei, alături de Genova, Pisa și 
Veneţia, nu avea un port; nu existau refugii, nici diguri care să le ușureze 
îndatoririle, întreaga Barcelonă era o plajă deschisă. 

- Anemmu, Hugo, îi porunci genovezul băiatului. Hugo se uită la 
mestre d'aixa. 

- Dar... încercă el să protesteze. 

- Nu te împotrivi! îl întrerupse genovezul. Locotenentul șantierelor 
navale, zise el, făcând semn cu capul înspre un grup de barbate care se 
afla ceva mai încolo, tocmai i-a strâns mâna mai-marelui frăţiei 
barcagiilor. Asta înseamnă că au căzut de-acord asupra unui preț nou, pe 
care regele li-l va plăti din pricina pericolului pricinuit de furtună. O vom 
scoate din apă! Anemmu, repetă el. 

Hugo se aplecă și apucă bila de fier legată cu un lanț de glezna 
dreaptă a genovezului și, cu ceva efort, o ridică și și-o lipi de abdomen. 

- Eşti pregătit? întrebă genovezul. 


- Da. 

- Maistrul-șef ne așteaptă. 

Băiatul cară bila de fier ce îl împiedica pe mestre d'aixa să se miște. 
Străbătu plaja în urma lui și trecu printre oamenii care, cunoscând deja 
înțelegerea, pălăvrăgeau, țipau, făceau semne și apoi urlau iarăși, agitati, 
așteptând instrucțiuni de la maistrul-șef. Cei mai mulţi erau genovezi, la 
rândul lor capturați pe mare și imobilizaţi cu bile de fier, fiecare fiind 
însoţit de un băiat care o căra în braţe, în timp ce ei munceau forțat pe 
șantierele navale catalane. 

Domenico Blasio, căci așa se numea genovezul pe care îl însoțea 
Hugo, se număra printre cei mai buni mestres daixa din întreaga 
Mediterană, poate chiar mai bun ca maistrul-șef. Genovezul îl luase pe 
Hugo ca ucenic la rugămintea stăpânului Arnau Estanyol și a lui Juan 
Navarezul, aghiotantul locotenentului, un bărbat cu un burdihan cât casa 
și cu capul chel și rotund. La început, genovezul fusese oarecum țâfnos 
cu el, deși când lucra lemnul părea să uite că era prizonier, atât de 
pasionat era de construcţia navelor; dar de când regele Pedro cel 
Ceremonios încheiase o pace efemeră cu domnitorul Genovei, toți 
prizonierii care munceau pe șantierele navale așteptau ca acesta să îi 
elibereze pe prizonierii catalani, pentru ca și cei genovezi să aibă aceeași 
soartă. Atunci, maistrul se întorsese spre Hugo și începuse să îl înveţe 
secretele uneia dintre cele mai apreciate meserii de-a lungul și de-a latul 
Mediteranei: construcția de bărci. 

Hugo așeză bila pe nisip, în spatele genovezului, când acesta se opri, 
alături de alți maiștri și mestres, în jurul maistrului-șef. Cercetă plaja cu 
privirea. Atmosfera era tot mai încordată: forfota celor care pregăteau 
uneltele, strigătele, încurajările și palmele peste spate care se căzneau să 
se împotrivească vântului, frigului și luminii fade și cețoase, atât de 
stranie pentru niște pământuri mereu însorite. Deşi datoria lui era să 
care bila de fier a genovezului, Hugo se simţea mândru că făcea parte din 
acel grup. 

Pe marginea plajei, pe faleza de lângă șantierele navale se strânseseră 
numeroși spectatori, care aplaudau și strigau. Băiatul îi privi pe 
marinarii ce cărau lopeţi cu care să sape pământul sub galeră; pe cei 
care pregăteau troliurile, scripeţii și frânghiile; pe alţii care cărau 
traversele de lemn, date dinainte cu unsoare sau acoperite cu iarbă, pe 
care urma să se miște nava; pe cei care cărau prăjinile; pe bastaixos care 
se pregăteau să tragă... 

Uită de genovez, abandonă bila și o zbughi spre grupul mare de 
bastaixos strânși pe plajă. Fu bine primit, cu lovituri afectuoase peste 
ceafă. 

- Unde ai lăsat bila? îl întrebă unul dintre ei, rupând încordarea și 
seriozitatea celor strânși la un loc. Îl cunoșteau sau, mai bine zis, știau de 
el din pricina afecțiunii pe care i-o purta stăpânul Arnau Estanyol, 


bătrânul care stătea în mijlocul lor, părând mic pe lângă bărbații 
puternici din frăția de bastaixos din Barcelona. 

Toţi îl știau pe Arnau Estanyol; îi admirau viața și încă mai trăiau 
câțiva care puteau povesti despre numeroasele favoruri pe care i le 
făcuse frăţiei și confraţilor lui. Hugo se așeză lângă stăpânul Arnau, 
tăcut, de parcă i-ar fi aparținut. Bătrânul doar îi ciufuli părul fără să 
piardă firul conversaţiei. Discutau despre primejdia cu care aveau să se 
confrunte barcagiii la remorcarea galerei, precum și dacă ar fi eșuat 
departe de plajă și ar fi trebuit să ajungă la ea ca să o lege. S-ar fi putut 
răsturna. Valurile erau uriașe și cei mai mulți dintre bastaixos nu știau 
să înoate. 

- Hugo! se auzi un strigăt pe deasupra zarvei. 

- lar l-ai părăsit pe maistru? îl întrebă Arnau. 

- Incă nu are nimic de făcut, se scuză băiatul. 

- Du-te cu el! 

- Dar... 

- Du-te! 

Cărând bila, Hugo îl urmă pe genovez pe plajă, în timp ce acesta le 
dădea felurite porunci unora și altora. Maistrul-șef îl respecta, la fel și 
ceilalți; nimeni nu se îndoia de arta lui Domenico ca mestre d'aixa. 
Nebunia începu când barcagiii reușiră să ajungă la Santa Marta, îi 
apucară frânghiile, o sloboziră și începură să o remorcheze înspre țărm. 
Patru bărci, câte două de fiecare parte, trăgeau de ea. Unii priveau 
îngroziţi; neliniștea li se citea pe chip și în mâinile lor încleștate. Alţii, cei 
mai mulți, preferară să se lase duși de valul emoţiei și, scoțând ţipete de 
încurajare, făceau o zarvă incontrolabilă. 

- Nu te pierde cu firea, Hugo! îi strigă genovezul când îl văzu că 
întârzie, întrucât băiatul era atent la același lucru ca mulţimea: o barcă 
pe punctul de a se răsturna și doi barcagii care căzuseră peste bord. 
Oare vor reuși să se urce înapoi? 

- Stăpâne... imploră el, fără să își mute privirea de la barcagiii care se 
căzneau să își salveze tovarășii în timp ce carena Santei Marta se înclina 
din pricina manevrelor celei de-a patra bărci. 

Hugo tremura. Vedea în această scenă pe aceea pe care i-o povestiseră 
marinarii care fuseseră cu tatăl lui când acesta murise, cu vreo doi ani în 
urmă, înghițit de valuri în timpul unei călătorii spre Sicilia. Genovezul 
pricepu; cunoștea povestea și fu, la rândul lui, captivat de drama ce se 
petrecea dincolo de țărm. 

Unul dintre barcagii reuși să se urce în barcă; celălalt se lupta 
disperat cu valurile. Nu aveau să uite de el. Luntrea care trăgea de 
aceeași parte a galerei dădu drumul frânghiei și se îndreptă spre locul în 
care brațele barcagiului care cerea ajutor dispăruseră sub apă. La scurt 
timp după aceea, braţele apărură din nou, mișcându-se. Cei prezenți 
acolo, care își ţinuseră respiraţia, răsuflară aproape la unison. Dar 
brațele dispărură din nou. Curenţii îl trăgeau pe barcagiu în larg. Cea 


dintâi barcă dădu și ea drumul frânghiei, iar cele două aflate de partea 
cealaltă pricepură ce aveau de gând să facă. Toate cele patru bărci 
navigau acum în ajutorul tovarăşului lor, mânaţi de forța ce li se 
transmitea de pe plajă: strigăte, rugăciuni, tăceri. 

Hugo observă că maistrul genovez își încleștase mâinile pe umerii lui. 
Nu se plânse de durere. 

Incercările de salvare coinciseră cu momentul în care Santa Marta, 
plutind în derivă, eșua pe micul dig sparge-val din Sant Damia. Unii 
priviră într-acolo, dar doar pentru o clipă, după care se concentrară din 
nou asupra bărcilor. Reușiră să vadă un semnal de la una dintre ele și, 
chiar dacă unii luară semnul drept unul bun și căzură în genunchi, celor 
mai mulți nu li se păru îndeajuns. Și dacă se înșelau? Văzură și mai multe 
semnale, de pe toate bărcile, câteva braţe ridicate, cu pumnul închis, ca 
și când ar fi încercat să lovească cerul. Nu se mai îndoia nimeni: se 
întorceau. Vâsleau spre o plajă unde oamenii râdeau, se îmbrăţișau și 
plângeau. 

Hugo simți ușurarea maistrului, dar el continua să tremure. Oamenii 
îl asiguraseră că nimeni nu ar fi putut să mai facă ceva pentru tatăl lui. în 
clipa aceasta, și-l închipui cu braţele în sus, cerând ajutor, așa cum făcuse 
barcagiul, scufundat între valuri. Genovezul îl bătu ușor și afectuos peste 
obraz, de la spate. 

- Marea poate fi și atrăgătoare, și crudă, șopti el. Cine știe? 

Poate că astăzi l-a ajutat tatăl tău pe omul acela, de acolo, din 
adâncuri. 

Intre timp, Santa Marta era lovită de nenumărate valuri care o izbeau 
de stâncile digului menit să spargă valurile. 

- lată ce se întâmplă când se permite navigația în afara perioadei 
dintre aprilie şi octombrie, cum se făcea pe vremuri, îi explică Arnau lui 
Hugo. 

Cei doi se îndreptau spre cartierul Ribera în ziua următoare 
dezastrului suferit de Santa Marta. Oamenii de pe șantierele navale 
strângeau scândurile de la galeră pe care marea le aducea până pe plajă 
și încercau să recupereze cât mai mult posibil de pe micul dig sparge-val 
din Sant Damia. Genovezul nu putea munci acolo, cu bila legată de picior, 
aşa că el și Hugo se bucurară de o zi liberă, ce avea să se continue cu 
următoarea: Bobotează care, în plus, pica într-o duminică. 

- Acum, continuă Arnau să îi explice, galerele sunt mai bune, au mai 
multe bănci și mai multe vâsle, sunt făcute din scânduri și fiare mai bune 
și sunt construite de maiștri care știu mai multe. Experienţa ne-a ajutat 
să progresăm în navigaţie și unii deja îndrăznesc să înfrunte iarna. Uită 
că marea nu îi iartă pe cei imprudenti. 

Se întorceau spre Santa Maria de la Mar ca să pună în cutia milei 
pentru săracii sfioşi“, instituţia de binefacere a bisericii, banii strânşi 
cerând de pomană din casă în casă. Instituţia se bucura de venituri bune; 
deținea podgorii, clădiri, ateliere, terenuri date în arendă... Dar 


stăpânului Arnau îi plăcea să ceară milostenie de la oameni, așa cum îl 
obligau administratorii instituţiei, iar de când sărise în ajutorul familiei 
lui Hugo, ca să aline, în numele Santa Maria de la Mar, nenorocirea ce se 
abătuse asupra lor odată cu moartea capului familiei, băiatul îl ajuta să 
strângă banii cu care avea să îi sprijine apoi pe cei aflaţi în nevoie. Hugo 
îi cunoștea pe cei care dăruiau, niciodată pe cei care primeau. 

- De ce? începu flăcăul. 

Arnau făcu un gest afectuos, încurajându-l să continue. 

- De ce un om ca dumneavoastră... cere de pomană? 

Arnau zâmbi răbdător, apoi îi răspunse: 

- Să ceri de pomană pentru cei nevoiași este un privilegiu, un har de la 
Dumnezeu, nu este o batjocură pentru nimeni. Persoanele pe care le 
vizităm nu ar da nicio monedă dacă nu ar avea încredere în oamenii 
cărora le dau. Administratorii cutiei milei de la Santa Maria de la Mar 
trebuie să fie mai-mari ai Barcelonei și trebuie, efectiv, să cerșească 
pentru cei săraci. Știi ceva? Nu fu nevoie ca Hugo să nege, căci stăpânul 
Arnau continuă: Noi, administratorii, nu suntem obligaţi să dăm 
socoteală pentru felul în care folosim banii din cutia milei, nu doar 
pentru cei pe care-i strângem, ci nici pentru toţi ceilalți. Nimănui, nici 
măcar arhidiaconului din Santa Maria... Nici măcar episcopului! lar 
această încredere trebuie să cadă pe seama mai-marilor orașului. 
Nimeni nu știe pe cine sau pe care familie am ajutat din milostenia 
cetățenilor pioși. 

Hugo se obișnuise să-l însoțească pe stăpânul Arnau în timpul 
îndeplinirii acestor îndatoriri până când acesta îi găsise de lucru pe 
șantierele navale, alături de genovez, ca să înveţe să construiască bărci și 
să devină cândva un mestre d'aixa. Când Hugo mersese să lucreze pe 
șantierele navale, trecuse deja ceva vreme de când Arnau îi găsise cazare 
surorii lui mai mici, Arsenda, ca servitoare a unei călugăriţe din 
mănăstirea din Jonqueres. Călugărița consimţise să o îmbrace, să o 
hrănească și să o educe pe copilă, să facă din ea o femeie vrednică și, 
după zece ani, să îi dea douăzeci de lire ca să se căsătorească; așa fusese 
înscris în contractul semnat cu călugărița din Jonqueres. 

Iluzia cu care Hugo mersese pe șantierele navale și se implicase în 
munca fascinantă de construire a bărcilor, chiar dacă singura lui 
îndatorire era să care bila de fier a genovezului, fu, fără îndoială, umbrită 
de consecinţele acestui fapt asupra mamei lui, Antonina. 

- Să locuiesc acolo? Să dorm acolo? o întrebă el speriat după ce mama 
lui îi povesti despre noua lui ocupaţie. De ce nu pot să muncesc acolo și 
să mă întorc să dorm cu tine, aici, așa cum fac mereu? 

- Pentru că eu nu voi mai locui aici, îi spuse Antonina suav, de parcă 
doar așa l-ar fi putut convinge. 

Băiatul clătină din cap. 

- Aici e casa noastră... 


- Nu o pot plăti, Hugo, îl lămuri ea. Văduvele sărace cu copii sunt ca 
niște bătrâne nefolositoare: nu putem face nimic în orașul acest a. Ar 
trebui să știi asta. 

- Dar stăpânul Arnau... 

Antonina îl întrerupse din nou: 

- Stăpânul Arnau mi-a găsit un loc de muncă unde voi primi veșminte, 
un pat, mâncare și poate chiar și niște bănuţi. Dacă sora ta va fi la 
mănăstire și tu pe șantierele navale, ce voi face eu aici, singură? 

- Nu! ţipă Hugo și se agăţă de ea. 

Adevăratele șantiere navale ale Barcelonei se aflau pe malul mării. 
Erau formate dintr-o clădire cu opt nave, sprijinite pe stâlpi și cu 
acoperișuri în două ape, despărțite de o curte îndeajuns de largă ca să 
permită construirea de galere mari. Apoi urma o altă clădire cu opt nave, 
toate înalte, toate diafane, toate apte pentru construirea, repararea sau 
depozitarea bărcilor catalane. Această construcție măreață, începută în 
timpul domniei regelui Iacob, sponsorizată apoi de Pedro al III-lea cel 
Ceremonios, culmina cu patru turnuri, câte unul în fiecare colţ al 
complexului de clădiri. 

Pe lângă nave, turnuri și bazine cu apă pentru a umezi lemnul, mai 
erau și depozite pentru materialele și elementele secundare de pe 
galere: scânduri și unelte; vâsle; arme: arbalete, săgeți, sulițe, coase, 
spade lungi, barde, urcioare cu var nestins, ca să îl orbească pe inamic la 
asalt, și altele cu săpun, ca să îi facă pe marinari să alunece, sau cu 
smoală, ca să incendieze ambarcaţiunile dușmane; paveze, adică scuturi 
lungi care se înălțau de-a lungul galerei, pentru a-i apăra pe vâslași după 
începerea unei lupte; piei cu care să se acopere carena, ca să nu fie arsă 
de dușman; vele; steaguri și cuie, lanțuri, ancore, catarge, felinare, 
precum și nenumărate lucruri și echipamente. 

Șantierele navale se înălțau într-un capăt al Barcelonei, în partea 
opusă față de Santa Maria de la Mar, lângă mănăstirea Framenors, dar, 
spre deosebire de călugării care erau protejaţi de zidurile vechi ale 
orașului, șantierele navale îi așteptau pe cei cărora Pedro al III-lea le 
poruncise să le construiască să vină și să le înconjoare și să le primească 
în sânul orașului. Incă lipseau oamenii și banii necesari pentru a 
continua lucrările menite să împrejmuiască noul cartier Raval. 

Antonina nu îl însoţi. 

- Eşti deja bărbat, fiule. Amintește-ţi de tatăl tău! 

Iși luă rămas-bun de la el prefăcându-se a fi puternică, cu spatele 
drept, rămânând, deși nu voia, la câțiva pași în spatele lui, și rugându-se 
cerului ca stăpânul Arnau să îi ia degrabă copilul, ca ea să poată plânge 
pe ascuns. 

Arnau înţelese și îl împinse ușor pe Hugo de la spate. 

- O vei mai vedea, îi zise el în timp ce băiatul înainta privind în urmă. 

Trecură câteva zile până când Hugo se obișnui cu împrejurimile și 
apoi dădu fuga în oraș ca să își vadă mama. Stăpânul Arnau îi spuse că 


lucra ca servitoare în casa unui mănușar, pe strada Canals, lângă Rec 
Comtal, în spatele mănăstirii Santa Maria. 

- Păi, dacă e fiul tău, du-te cu el! îi răspunse aspru soţia făcătorului de 
mănuși Antoninei când aceasta își ceruse timidă iertare în momentul în 
care stăpâna ei îi găsi la ușă, îmbrăţișaţi. Nu ești bună de nimic; știi doar 
să faci peşte și cam atât. Nu ai muncit niciodată într-o casă avută. Tul!... 
strigă ea și arătă spre Hugo. Șterge-o de-aici! 

Apoi așteptă atentă. Hugo se supuse privirii ciudate pe care i-o aruncă 
mama lui și se întoarse cu spatele, îndurerat de tristeţea și de neputința 
din ochii ei până de curând mereu fericiți și plini de speranţă. Antonina 
își văzu fiul îndepărtându-se câţiva pași, dar, fără îndoială, nu îndeajuns 
de mult ca băiatul să nu plângă când auzi dojana ce răsună pe alee chiar 
și cu ușa închisă. 

Hugo continuă să-și facă drum pe strada Canals, sperând să își vadă 
mama. Data următoare rămase pe lângă casă, neavând unde să se 
ascundă între clădirile înghesuite pe străduță. 

- Ce faci acolo, mucosule? îi strigă o femeie de la o fereastră de la 
etajul al doilea. Vrei să șterpelești ceva? Șterge-o! 

Gândindu-se că strigătele aveau să o atragă pe soţia mănușarului și că 
mama lui urma să se aleagă cu o altă dojana, Hugo își domoli pasul și 
plecă de acolo. 

De atunci înainte, se mulțumi doar să treacă pe strada Canals, de 
parcă s-ar fi întors de altundeva, zăbovind cât putea de mult în fața casei 
mănușarului și murmurând cântecelul pe care îl fluiera mereu tatăl lui. 
Nu reuși să o vadă niciodată. 

Și după ce pleca de pe strada Canals și se mângâia cu gândul că avea 
să o vadă duminică, la liturghie, Hugo se îndrepta spre cartierul Pubera 
și îl căuta pe stăpânul Arnau, fie în Santa Maria, fie la casa lui, înghesuită 
printre altele locuite de oameni ai mării, sau poate la birou, pe care îl 
frecventa tot mai rar şi a cărui administrare o lăsa pe mâinile 
funcţionarilor lui. Dacă nu îl găsea acolo, îl căuta pe străzi. De obicei îl 
găsea. Oamenii din Ribera îl cunoșteau bine pe Arnau Estanyol și cei mai 
mulți îl apreciau. Hugo trebuia doar să întrebe de el, la brutăria de pe 
strada Ample sau la măcelăria de pe Mar, în oricare dintre cele două 
pescării sau la magazinul de brânzeturi. 

In vremea aceea află despre soția monseniorului Arnau, pe care o 
chema Mar. 

- Fiica unui bastaix, se mândri bătrânul. 

Tot atunci află și despre fiul lui, Bernat, ceva mai mare ca el. 

- Doisprezece ani zici că ai? repetă Arnau după ce Hugo îi spusese 
încă o dată vârsta. Apăi, Bernat tocmai a făcut șaisprezece. E la 
consulatul din Alexandria acum, învață despre comerţ și navigaţie. 

Nu cred că va mai dura mult până să se întoarcă acasă. Eu deja nu mai 
vreau să mă ocup de nicio afacere. Sunt bătrân! 

- Nu ziceţi asta... 


- Nu mă contrazice, îl întrerupse Arnau. 

Hugo nu o făcu, ci încuviinţă din cap, în timp ce bătrânul se sprijini de 
el și își văzură de drum. li plăcea că monseniorul Arnau se sprijinea de 
el. îl făcea să se simtă important în timp ce oamenii își arătau respectul 
față de el, ba chiar se amuza răspunzându-le la saluturi, uneori 
plecându-se atât de exagerat, încât se dezechilibra. 

- Nu trebuie să te înclini așa de tare în fața nimănui, îl sfătui într-o zi 
Arnau. 

Hugo nu răspunse. Arnau așteptă: știa că avea să îi răspundă; îl 
cunoștea. 

- Dumneavoastră puteți să nu vă înclinați pentru că sunteţi un 
cetățean de onoare, ripostă băiatul, dar eu... 

- De bună seamă, îl corectă Arnau, poate că am reușit să fiu un 
cetățean de onoare fiindcă nu m-am plecat niciodată în fața nimănui. 

De data aceasta, Hugo nu îi răspunse, dar nici Arnau nu mai era atent 
la el: mintea îi rătăci spre ziua în care se târâse în genunchi în salonul 
familiei Puig până când ajunsese să îi sărute picioarele Margaridei. 
Familia Puig, rude ale familiei Estanyol, îmbogăţiți și înfumurați, îi 
umiliseră pe Arnau și pe Bernat, tatăl lui, care, din pricina lor, sfârşise 
atârnând în ștreang, în piaţa Blat, ca un bandit ordinar. Margarida îl ura 
de parcă viaţa ei ar fi depins de asta. Deși trecuse multă vreme de atunci, 
simți un fior pe spinare când își aminti de ea. Nu mai primise niciun 
semn de la ei. 

In ziua aceea din luna ianuarie a anului 1387, în timp ce se apropia de 
biserica Santa Maria de la Mar, Hugo își aminti sfatul pe care i-l dăduse 
Arnau, când un bărbat smerit, poate un marinar, îl salută exagerat. 
Zâmbi. „Nu trebuie să te pleci în fața nimănui." Incasase multe palme și 
șuturi pentru că îi ascultase sfatul! Dar stăpânul Arnau avea dreptate: 
după fiecare încăierare, băieţii de pe șantierele navale îl respectau mai 
mult, chiar dacă îl băteau măr, cum se întâmpla de obicei când se 
confrunta cu cei mai mari ca el. 

Străbăteau Pla d'en Llull, prin spatele pieţei Born și al bisericii Santa 
Maria de la Mar, când auzi în depărtare sunetul clopotelor. Arnau se opri, 
ca mulți alți cetățeni: nu erau sunete de chemare. 

- Bat clopotele, șopti bătrânul mijind ochii. Regele Pedro a murit. 

Nici nu-și termină bine vorba, că clopotele bisericii Santa Maria 
răsunară ca niște tunete. Urmară cele de la Sant Just i Pastor și cele de la 
Santa Clara și apoi cele de la Framenors... în câteva clipe, toate clopotele 
din Barcelona și din jur băteau pentru regele mort. 

- Regele!... strigară oamenii pe străzi. A murit regele! 

Hugo văzu neliniștea de pe chipul stăpânului Arnau; privirea lui 
obosită și apoasă părea să se piardă undeva spre intrarea în piața Horn. 
Băiatul o interpretă greșit drept suferinţă. 

- L-aţi respectat pe regele Pedro? 


Arnau făcu o grimasă și clătină din cap a negare. „M-a căsătorit cu o 
viperă, fina lui, o femeie cât se poate de rea", ar fi putut el să-i răspundă. 

- Şi pe fiul lui? insistă băiatul. 

- Principele Juan? întrebă el, ascultând cuvintele pe care le rostea 
Hugo. 

„EI e vinovat de moartea unora dintre cei mai buni oameni din lume", 
i-ar fi plăcut să îi răspundă. Il chinui scurt amintirea lui Hasdai arzând 
pe rug: bărbatul care îi salvase viața după ce el făcuse la fel cu copii lui, 
evreul care îl primise la el și care îl făcuse bogat. Trecuseră atâţia ani de 
atunci... 

- E un om rău, răspunse el în schimb. 

„Un om care a cerut trei vinovaţi, adăugă în sinea lui. Trei bărbaţi buni 
care să se sacrifice pentru cei dragi lor și pentru comunitate." 

Arnau oftă și se sprijini tare de Hugo. 

- Să mergem acasă! îl ndemnă el în confuzia pe care o stârniseră 
clopotele, în timp ce lumea ţipa și alerga încolo și încoace. Mă tem că în 
următoarele zile, poate chiar săptămâni, Barcelona va trece prin vremuri 
grele. 

- De ce? întrebă Hugo, simțindu-l pe bătrân atârnând de braţul lui ca o 
piatră de moară. Stătu, așteptând un răspuns pe care nu îl mai primi. De 
ce ziceţi că vom trăi vremuri grele? insistă el după ce mai făcură câţiva 
paşi. 

- Au trecut câteva zile de când regina Sibila a plecat de la palat 
împreună cu familia și alaiul ei, de îndată ce a fost sigură că soțul ei avea 
să moară... îi explică Arnau. 

- L-a părăsit pe rege? se miră Hugo. 

-Nu mă întrerupe! îl mustră Arnau. A fugit pentru că se teme de 
răzbunarea principelui... Noul rege, Juan, se corectă el. Regina nu l-a 
apreciat niciodată câtuși de puţin pe fiul ei vitreg, iar el a dat mereu vina 
pe ea pentru orice lucru rău petrecut, pentru îndepărtarea de tatăl lui și 
chiar și pentru dușmănia dintre ei. Anul trecut i-a luat titlul și onorurile 
de locotenent al regatului, o umilinţă pentru moștenitor. Cu siguranţă se 
va răzbuna, cu siguranţă vor avea loc represalii, zise Arnau. 

A doua zi după moartea lui Pedro al III-lea, enoriașii erau în doliu, 
biserica era în doliu; toată lumea era îndurerată. Hugo urmări liturghia 
de duminică împreună cu mama lui, în singurele clipe de libertate pe 
care mănușarul de pe strada Canals i le permitea Antoninei. Il văzu pe 
stăpânul Arnau în mulțime, în picioare, aplecat de spate, dar totuși în 
picioare, asemenea lor, asemenea celor smeriţi. O privi pe Fecioară. 
Stăpânul Arnau spunea că zâmbea. Lui nu i se părea că era așa, dar 
bătrânul insista, și se întorceau la biserică la ore diferite, ca să se roage 
și să o privească. 

Lui Hugo, Fecioara Mării nu îi zâmbea niciodată, dar tot i se închina și 
îi cerea, cum se întâmpla în ziua aceea, să se roage: pentru mama lui, ca 
să plece de la mănușar și să fie fericită şi să râdă din nou și să îl iubească 


din nou ca înainte; să poată locui împreună, și cu Arsenda. Se rugă și 
pentru tatăl lui, și pentru sănătatea stăpânului Arnau și pentru 
libertatea genovezului. „Pentru libertatea, se îndoi. „Dacă îl eliberează, 
va pleca la Genova și nu mă va mai învăţa să fiu mestre d'aixa", își zise în 
sinea lui, deși îl mustră conștiința. „Da. Roagă-te pentru libertatea lui, 
Stăpâna noastră", cedă el. 

Când ceremonia lungă se încheie, Hugo și Antonina nu își petrecură 
timpul scurt de care dispunea femeia ca să pălăvrăgească și să se 
dezmierde, cum făceau în fiecare duminică, ci ascultară atenţi zvonurile. 
In piaţa Santa Maria, unde se înălța faţada minunată a bisericii, cu 
memorialul ei din bronz pentru acei bastaixos care ajutaseră la 
construirea ei, Hugo îl văzu pe stăpânul Arnau, dar nu reuși să se 
apropie de el: oamenii se strânseseră în jurul lui, dornici să afle vești, așa 
cum se petrecea cu toți mai-marii care, în loc să se ducă la catedrală, 
veniseră la Santa Maria și care se aflau acum în centrul atenţiei 
enoriașilor. 

Pe când era împreună cu mama lui și cu mulți alţii care ascultau află 
că regina Sibila, refugiată în castelul Sant Marti Sarroca, aflat la două zile 
de drum de Barcelona, negocia să se predea cu toţi ai ei infantelui 
Martin, fratele regelui Juan. Mai pricepură și că noul monarh se afla în 
Gerona, grav bolnav, chiar dacă se zicea că îndată ce auzise despre 
moartea părintelui lui o pornise spre Barcelona. Lumea vorbea și își 
dădea cu părerea. Hugo încerca să fie atent la toți. 

- Fiule, îl chemă Antonina, trebuie să... 

Nu sfârși ce avea de spus, că Hugo se lipsi de zvonuri și o îmbrăţișă, 
cu capul între sânii ei. 

- Trebuie să plec, insistă femeia, evitând în același timp privirile mai 
degrabă libidinoase decât blânde pe care i le aruncară unii. 

Mulţi dintre oamenii din Ribera cunoșteau situaţia Antoninei, cauzată 
de moartea soțului ei, dar puţini îi vedeau cearcănele, ridurile care 
începeau să îi încreţească chipul sau mâinile-i înroșite; era în continuare 
o femeie frumoasă, foarte senzuală. 

Antonina se eliberă cu blândeţe din îmbrăţișarea fiului ei, se puse pe 
vine în faţa lui și îi cuprinse obrajii cu mâinile. 

- Ne vedem duminica viitoare. Nu plânge! încercă ea să îl înveselească 
văzând că buza de jos îi tremura și bărbia i se strânse. Fii puternic și 
muncește mult! 

Hugo privi câteva clipe la mulţimea în care se pierdu mama lui, de 
parcă ar fi reușit să o vadă din nou din clipă în clipă. In cele din urmă își 
țuguie buzele și îşi îndreptă din nou privirea spre stăpânul Arnau, care 
era înconjurat de oameni. Işi simți gâtlejul încordat și ochii umezi și 
hotărî să plece. „îl voi vedea mâine", se gândi el. 

Insă n-a fost așa. Nu îl găsi pe stăpânul Arnau în niciuna dintre dăţile 
în care reuși să scape de învățătură și de bila de fier a genove-zului și 
dădu fuga să îl caute. 


- Nu e acasă, băiete, îl asigură Juana, servitoarea. 

Nimeni nu știu să îi dea vești. 

- E la Sfatul Celor o Sută, îi confirmă în altă zi Mar, când servitoarea o 
anunţase că Hugo era acolo. Cu mai-marii și sfetnicii orașului, îl dumiri 
ea. 

- Mulţumesc, doamnă, spuse el jenat. Când se întoarce... 

- Nu-ţi face griji! Ştie că ai venit. l-am spus deja. M-a rugat să îţi cer 
iertare. Te respectă mult, Hugo, dar sunt vremuri grele, încercă să se 
dezvinovățească Mar, repetând comentariul lui Arnau. 

Hugo era conștient de faptul că erau vremuri foarte grele pentru 
Barcelona și Catalonia. Auzea acest lucru pe șantierele navale, unde 
munca zăbovea, din cauza discuţiilor dintre maiștri și funcţionari. 

- A ajuns deja la Barcelona, anunţă într-o după-amiază unul dintre 
dulgheri, referindu-se la regele Juan. 

- Dar e foarte bolnav! strigă altul. 

- Se zice că regina Sibila l-a vrăjit. De-aia e așa bolnav. 

- Regina este sub arest. 

- Și alaiul ei, și cei care i-au fost consilieri regelui Pedro. Toţi sunt sub 
arest. 

- li torturează, se auzi o voce dintre tăciuni, unde bărbaţii umezeau cu 
aburi scândurile de lemn ca să le poată curba. 

- Nu se poate așa ceva! strigă cineva. E interzis prin lege. Mai întâi 
trebuie judecați. 

Și totuși era adevărat, concluzionară mai mulți maiștri câteva zile mai 
târziu: regele Juan și miniștrii lui porunciseră ca deţinuţii să fie torturați 
cu toată împotrivirea judecătorilor și consilierilor orașului. Nu se auzi 
niciun comentariu. în navele imense ale șantierelor navale răsunară din 
nou fierăstraiele, topoarele și ciocanele, dar fără să mai formeze 
orchestra aceea vioaie cu care erau obișnuiți toți. 

- Nu ar trebui să permitem așa ceva! spuse cineva, rupând tăcerea. 

Hugo strânse tare bila de fier a genovezului, cu mâinile încleștate pe 
ea, ca și cum prin această atitudine s-ar fi alăturat și el luptei. 

- Regele trebuie să împlinească legile! se auzi dintr-un alt colț. 

Nimeni nu îndrăzni să facă ceva. 

Regina Sibila fu torturată până când, istovită și înspăimântată, îi cedă 
regelui Juan toate pământurile, castelele și bunurile pe care le deținea. 
Monarhul o iertă pe soţia tatălui său și pe fratele ei, Bernardo de Fortia, 
precum și pe contele de Pallars, dar porunci ca procesele împotriva 
celorlalți deținuți să continue. 

Și, de parcă ar fi vrut să îi înspăimânte și mai tare pe mai-mari, pe 
consilieri, judecători și pe cetăţeni, porunci și decapitarea publică a lui 
Berenguer de Abella, ministrul tatălui său, regele Pedro, și a lui 
Bartolome de Limes, unul dintre cavalerii care fugiseră împreună cu 
regina. 


Barcelona continuă să nu se opună voinţei regale. Orașul trăia în 
lașitate, așa cum își dădu seama Hugo în Pla de Palau, esplanada mare ce 
se deschidea între plajă, piața de pește și porticul Forment, unde 
zgomotul mării se auzea peste resemnarea a sute de locuitori ai 
Barcelonei care erau de față la decapitarea celor doi bărbaţi vinovaţi 
doar de faptul că îi fuseseră fideli monarhului lor. Băiatul îl căută pe 
Arnau prin mulțimea adunată în jurul eșafodului, o platformă simplă de 
lemn, ușor ridicată şi înconjurată de soldaţii regelui Juan, pe care se 
înălța butucul. Nu îl văzu, deși știa că era acolo. li văzu, în schimb, pe 
consilierii orașului, serioşi, îmbrăcaţi în negru, la fel ca membrii Sfatului 
Celor o Sută și mai-marii frăţiilor, precum și pe sacerdoțţi, preoții 
parohiali și mai-mari ai Bisericii... Mulţi dintre ei tăceau. Ceilalţi vorbeau 
în şoaptă, aproape toţi evitându-le privirea, de parcă s-ar fi știut vinovați 
și se temeau ca nu cumva să fie acuzați. 

Hugo își croi drum printre cei adunaţi acolo; o putea face cu ușurință, 
spre deosebire de alte daţi, când publicul se învălmășea și se îmbrâncea 
ca să se apropie cât mai tare de acuzat. Când sosiră condamnații, nu fură 
întâmpinați cu strigăte și insulte ca de obicei. Dintr-odată, băiatul se 
trezi în primul rând. Lumea se retrăsese câțiva pași de jur împrejurul 
eșafodului în timp ce procesiunea osândiţilor urca treptele acestuia. O 
femeie îl prinse de umeri și îl mută în faţa ei, pe post de scut. Hugo scăpă 
din strânsoare chiar când un preot făcu semnul crucii în aer, în dreptul 
chipului unui bărbat care își păstra în continuare mândria și demnitatea, 
deși veșmintele lui splendide erau acum murdare și deteriorate. In 
spatele prizonierilor, pe eșafod, și în fața publicului, stăteau în șir 
soldaţii și câţiva dintre noii miniștri care preluaseră conducerea 
regatului. 

Un herald citi acuzaţiile înaintea cetăţenilor tot mai zgribuliți și mai 
înspăimântați, pe măsură ce ascultau șirul de minciuni. Execuţia fu 
rapidă și precisă. Capul însângerat căzu într-un sac, în timp ce picioarele 
lui Berenguer de Abella zvâcniră preţ de câteva secunde sub privirea 
răvășită a celor prezenţi. Atunci îl văzu Hugo. Se afla în celălalt capăt. 

- Stăpâne Arnau! 

Hugo o spuse mai mult pentru sine, dar cele două cuvinte răsunară în 
tăcerea înspăimântătoare cu care fusese primită moartea unui nobil din 
Barcelona. Băiatul fu surprins, dar nimeni nu părea să fie atent la el. 

Preotul îl privea pe cel de-al doilea nobil, în timp ce trupul și capul lui 
Berenguer de Abella erau luate de acolo. Hugo trecu prin fața eșafodului, 
străbătând spaţiul liber dintre mulțime și soldaţi, ca să se apropie de 
Arnau. li șopti ceva, dar observă că bătrânul rămase tăcut, holbându-se 
la unul dintre nobilii care îi însoțeau pe noii miniștri, aflați într-un capăt 
al eșafodului. 

„- Stăpâne Arnau... Nu primi niciun răspuns. 

In clipa aceea, heraldul citea acuzaţiile împotriva cavalerului 
Bartolome de Limes. 


Hugo se întoarse în direcţia în care privea bătrânul și văzu o babă 
decrepită ce se căznea să respire - și care părea să nu reușească să tragă 
aer în piept -, în timp ce se străduia în zadar să se ridice din scaunul în 
care o cărau niște servitori, îngrijorați de frământarea stăpânei lor. 

Hugo simţi un fior pe șira spinării când văzu furia de pe acel chip 
încleștat. Se dădu un pas în spate și se ciocni de Arnau; își dădu seama că 
acesta era încordat. 

Scandalul stârnit de femeia purtată în scaun întârzie execuţia. 
Heraldul încheie citirea acuzațiilor și cineva își apropie urechea de 
buzele uscate și învineţite ale bătrânei și urmări cu privirea direcţia în 
care arăta degetul ei sfrijit: spre Arnau. Acel cineva se apropie de eșafod 
și îi făcu semn ministrului care prezida execuţia, un nobil matur, înalt și 
puternic, cu barbă neagră și deasă și îmbrăcat cu veșminte luxoase din 
mătase roșie cu fir de aur. 

- Ce se petrece, stăpâne Arnau? întrebă Hugo fără să se întoarcă spre 
el, privindu-l fix pe ministrul care se așezase pe vine pe marginea 
eșafodului. 

Arnau nu-i răspunse nici de data aceasta. 

Ministrul se ridică. Il privi la rândul lui pe Arnau, la fel ca mulţi dintre 
cei adunaţi acolo. Apoi porunci ca execuţia să continue, iar cavalerul de 
Limes se întinse pe butuc la fel de mândru ca predecesorul lui. Lumea, 
printre care și Hugo, se concentra din nou asupra călăului și a toporului 
ce se ridică deasupra gâtului condamnatului. Doar Arnau îl văzu pe nobil 
chemându-l discret pe unul dintre ofițeri și zicându-i ceva. 

- Margarida Puig, șopti atunci bătrânul. 

Arnau îi văzu apropiindu-se, pe ofițer și un grup de soldați, cu săbiile 
deja scoase din teacă, de parcă aveau să înfrunte un erou invincibil. Fără 
îndoială că ura o ţinea în viață pe femeia aceea. 

Capul cavalerului se rostogoli pe eșafod în timp ce soldații, cu săbiile 
sus, îi îmbrânciră la o parte pe cei prezenţi. Câteva femei ţipară. Nimeni 
nu se împotrivi. 

- Du-te acasă și spune-i soţiei mele, îl imploră bătrânul pe Hugo în 
timp ce îl scutura, ca să îi distragă privirea de la eșafod, că familia Puig s- 
a întors, că mă vor aresta. Să ceară ajutor. 

- Ce? 

- Şi să fie foarte atentă... îi mai strigă el. 

Hugo clătină din cap; nu înţelegea ce îi spunea. 

- Du-te... 

Nu reuși să îi repete. Soldaţii se năpustiră asupra lui Arnau, care, deși 
lipsit de apărare, nu încercă deloc să se împotrivească arestului, în ciuda 
faptului că primi câteva lovituri care îl făcură să se încovoaie. Hugo 
urmări cu groază, nevenindu-i să creadă cum îl băteau și zgâlțâiau pe 
bătrân. Lumea se dădu la o parte și le făcu loc. Nimeni nu reacționa! 
Nimeni nu avea să îl apere pe stăpânul Arnau, înţelese băiatul înainte să 
se repeadă cu forță asupra soldatului aflat cel mai aproape de el. 


- Daţi-i drumul! strigă el. 

- Nu!... încercă să îl împiedice Arnau. 

Hugo reuși să îl ia prin surprindere pe primul soldat, care se împletici 
și căzu la pământ. 

- De ce îl maltrataţi? se răsti Hugo furios și încercă să îi provoace pe 
oamenii din Barcelona din jur, care se țineau prudenți la distanţă. O să le 
permiteţi așa ceva? le strigă el, după care se întoarse spre cel de-al 
doilea soldat. 

- Hugo... încercă Arnau să intervină. 

- Băiete, nu... se auzi din mulţime. 

Propoziţiile rămaseră neterminate. Hugo simți o lovitură îngrozitoare 
în spate de la sabia plată a unuia dintre soldaţi și se prăbuși la picioarele 
altuia, care îl primi cu un șut în burtă. 

- E doar un copil! se împotrivi atunci una dintre femei. Atât de viteje 
sunt trupele regelui Juan? 

Unul dintre soldați dădu să se întoarcă spre ea, dar ofițerul îl opri și le 
făcu semn să se întoarcă pe eșafod, în timp ce Arnau reuși să întoarcă 
privirea și să o vadă pe femeie îngenunchind lângă Hugo, care era 
ghemuit pe jos și se ţinea cu mâinile de burtă. I se citea durerea pe chip, 
în gemetele surde și înăbușite. 

- Arnau Estanyol! strigă nobilul cu veșminte în nuanţe de roșu și auriu 
în timp ce ofițerul îl împinse pe bătrân pe eșafod. Trădător al regatului! 

Doi dintre consilierii orașului, care se apropiaseră ca să se intereseze 
de arestarea cuiva atât de cunoscut și de iubit în Barcelona, se opriră 
brusc când auziră acuzaţia. Multă lume care începuse să se risipească se 
adună din nou, privind la cele ce se petreceau. 

- Cine spune asta? întrebă tare unul dintre membrii Sfatului Celor o 
Sută, un vopsitor în vârstă, burtos și neobrăzat. 

Consilierii, cetățeni cinstiţi și negustori, îl mustrară din priviri pe 
tovarășul lor pentru tonul folosit. Tocmai ce îi decapitaseră pe doi 
miniștri ai regelui Pedro din pură răzbunare; regina Sibila fusese 
torturată fără să fie judecată; ceilalți miniștri ai regelui Ceremonios și 
membri ai curții văduvei lui erau puși sub acuzare, iar viața lor depindea 
de capriciul unui monarh bolnav care se credea vrăjit, iar vopsitorul 
acela îngâmfat îndrăznea să se certe cu noii miniștri ai legii. 

Își primi numaidecât răspunsul. 

- Regele Juan o zice! rosti sentința nobilul de pe eșafod. Și în numele 
lui vorbesc eu, Genis Puig, Conte de Navarcles, căpitan general al 
armatelor lui. 

Vopsitorul își cobori capul. 

- Arnau Estanyol! repetă nobilul. Hoţ și uzurpator! Eretic! Fugar de 
Sfânta Inchiziţie! Trădător al regelui! Trădător al Cataloniei! 

Ranchiuna cu care strigă acuzaţia de trădare îi făcu pe locuitorii 
Barcelonei să se depărteze din nou de eșafod. Se putea oare așa ceva? se 
întrebară mulți. Contele acela nu se putea purta așa. 


- Te condamn la moarte prin decapitare! Toate bunurile tale vor fi 
rechiziționate. 

Se răspândi un murmur de indignare. Contele de Navarcles le porunci 
soldaţilor care apărau eșafodul să își tragă săbiile. 

- Ticălosule! 

Hugo se afla iarăși pe tărâmul nimănui, între mulţime și soldați. 

- Câine râios! 

Strigătelor lui Hugo li se alăturară pe neașteptate țipetele ascuţite și 
ininteligibile ale unei femei care își croia drum prin mulţime. Cineva 
fugise să o anunţe pe Mar. 

- Arestaţi-o! porunci ofițerul. 

Fu singura dată când Arnau încercă să îi înfrunte pe cei care îl ţineau 
prizonier, când își văzu soţia urlând. Se zvârcoli și dădu din picioare ca 
să scape din mâinile soldaţilor. Insuși Genis Puig, cu nepăsare, de parcă 
ar fi fost un animal, îl pocni de-l lăsă lat. 

Câţiva nobili râseră. 

- Canalie! strigă din nou Hugo, de data aceasta spre bătrâna de pe 
scaun, care zâmbea, știrbă și cu bale la gură, când îl văzu pe Arnau 
prăbuşindu-se la pământ. 

- Inchideţi-i gura smintitului! porunci ofițerul. 

Insultele pe care Hugo i le adresă celei pe care el o considera vinovată 
de arestarea lui Arnau îl împiedicară pe ofițer să își încheie amenințarea. 

- Scroafă! Scârboasă! Sac de oase josnic ce ești! 

- Cum îndrăznești? 

Un nobil tânăr, care nu avea nici douăzeci de ani, blond, bine înfipt, 
purtând o haină din mătase de damasc albastră cu blană la gât, 
pantaloni și pantofi din piele moale cu cataramă de argint, cu capă de 
lungime medie și sabie la centură își făcu apariţia dintre nobili. Nici 
măcar nu își duse mâna spre mânerul săbiei în timp ce se apropia de 
Hugo. La un semn aproape imperceptibil, un servitor și un soldat se 
năpustiră asupra băiatului și îl snopiră în bătaie. 

- Ingenunchează! îi ceru tânărul nobil după ce încetară să-l bată. 

Servitorul îl ţinu pe genunchi pe Hugo, înfrânt, apucându-l de păr, ca 
să îi țină capul sus. Sângele îi șiroia pe faţă. 

- Cere-ţi iertare! îi ceru nobilul. 

Prin ceața azurie care îi acoperea privirea, cu ochii aproape închiși 
din pricina bătăii şi a vederii înceţoșate, lui Hugo i se păru că îl 
recunoaște pe Arnau pe eșafod. Oare îl încuraja să se împotrivească? 
Scuipă. Sânge și salivă. 

Tânărul își duse mâna la sabie. 

- Ajunge! 

Margarida Puig abia reuși să dea glas poruncii. Contele de Navarcles 
înțelese motivele mătușii lui. Cum să lase un puști ciufulit să păteze 
răzbunarea pe care le-o oferea soarta? Şi dacă lumea avea să se răscoale 
din pricina flăcăului? Arnau era un mai-mare al orașului; execuţia 


trebuia dusă la capăt numaidecât. Dacă aveau să intervină consilierii, s- 
ar fi putut duce de râpă totul, şi erau ani întregi de când aştepta clipa 
aceasta. Nu îl îngrijora ce urma să spună regele; avea să găsească el 
argumente ca să îl convingă. 

- Daţi-i drumul! porunci contele. Nu m-ai auzit! repetă el când își văzu 
nepotul dând să își tragă sabia. 

- Data viitoare nu vei mai fi la fel de norocos, pe cuvântul lui Roger 
Puig, îl ameninţă tânărul, care își desfăcu și întinse numaidecât degetele 
de la mâna cu care ținea sabia. 

li dădu drumul, iar aceasta alunecă înapoi în teacă. 

Doi bastaixos se grăbiră să îl ridice pe Hugo de îndată ce nobilul se 
întoarse la locul lui. încercară să îl ducă de acolo. Hugo se împotrivi. 

- Arnau! îngăimă el. 

Cei doi bastaixos pricepură și îl sprijiniră de subrat, în picioare, stând 
în primul rând. Nu îl mai văzu. Nu reuși să deschidă ochii, nici să șteargă 
sângele care îi acoperea fața și îi încețoșa vederea, așa puţină cât îi mai 
rămăsese, dar îl simți mai mult decât dacă l-ar fi văzut. Auzi șuieratul 
toporului și bufnitura pe butuc, de parcă gâtul ușor al lui Arnau ar fi fost 
doar un fir de mătase în drumul lui. Ascultă tăcerea și adulmecă mirosul 
de teamă al oamenilor amestecat cu aerul sălciu al mării. Simţi tremurul 
celor doi bastaixos și răsuflările lor spasmodice. Apoi cerul se despică de 
la strigătul lui Mar și ameţi, o senzaţie aproape plăcută, care se străduia 
să-i acopere durerea pe care i-o pricinuiau rănile. Apoi se lăsă dus de 
acolo. 

Zâmbetul pe care Hugo îl întrezări pe chipul rotund al lui Juan 
Navarezul nu îi alină câtuși de puţin durerea care îl asalta la trezire. Își 
mișcă braţul și se auzi gemând, de parcă s-ar fi plâns altcineva, nu el. 

- Trebuie să stai locului, îl sfătui Navarezul. Te așteaptă câteva zile 
grele, deşi, după spusele evreului, n-ai niciun os rupt. Ai avut noroc. 

Hugo își veni în fire: văzu bandajele care îi imobilizaseră un picior și 
un braț. Mai observă că avea un altul înfășurat peste față, care îi 
acoperea un ochi. își aminti eșafodul, execuțiile... 

- Stăpânul?... 

Nu putu să continue, căci simți cum îl arde gâtlejul uscat. 

Navarezul îi duse la gură o cană cu apă și încercă să-i dea să bea cu 
grijă. Nu reuși, agitat doar la gândul că avea să fie nevoit să îi explice 
soarta pe care o avusese amicul lui. 

- Stăpânul Arnau? insistă Hugo printre accese de tuse. 

Bărbatul nu vru să îi răspundă, în schimb îi mângâie părul murdar. 
Băiatul refuză apa și încercă să își țină buzele strânse, deși tremurul 
bărbiei dezvăluia durerea ce i se alătura celei pricinuite de rănile 
suferite. 


Fusese acolo o singură dată: în prima zi de muncă pe șantierele 
navale, când Arnau îl însoţise și îi făcuse cunoștință cu Juan Navarezul. 
Hugo recunoscu locuința. Era a locotenentului, care era obligat să 
doarmă acolo, dar în realitate era locuită de ajutorul lui, iar el locuia 
într-o casă bună, aproape de piața Sant Jaume. Cu toată grandoarea 
șantierelor navale, locuința era mică: un singur etaj, aidoma celorlalte 
depozite sau magazine, cu două încăperi și o odaie ce servea drept 
bucătărie și sufragerie. Acolo locuiau Navarezul, soţia lui și două fiice 
tinere, plus doi câini cărora le dădeau drumul noaptea, ca să stea de 
pază. 

Hugo se odihnea într-un colț al sufrageriei, pe o saltea de paie întinsă 
pe un pat şubred pe care i-l făcuseră tâmplarii din șantierele navale. în 
zilele în care fusese nevoit să se odihnească, putuse să le privească pe 
fiicele Navarezului, două fete frumoase care alergau încolo și încoace, 
dar care nu se apropiau niciodată de locul în care se afla el. De mai multe 
ori, când le prinsese șușotind și privindu-l pe furiș, se întrebase dacă nu 
cumva li se interzisese să o facă. Mama lor, soția Navarezului, avea grijă 
de el, în puţinele clipe pe care și le putea îngădui. 

Intre timp, Hugo nu făcea altceva decât să îi mângâie pe cap câinii, 
care se țineau mereu aproape de el. De îndată ce se oprea, când se 
simţea vinovat și trebuia să își strângă din nou buzele, tare, unul dintre 
ei își punea botul pe salteaua de paie și gemea de parcă ar fi vrut să îi 
împărtășească suferința. „De ce l-am strigat pe stăpânul Arnau în fața 
eșafodului?" se întreba el. „Dacă nu aș fi fâcut-o, acum ar fi fost în viaţă." 
Durerile i se mai domoleau când câinele îl lingea pe față. Se cunoșteau. 
Chiar dacă pe mama lui și pe stăpânul Arnau încercase să îi vadă în 
timpul zilei, după muncă, pentru a putea sări zidul curţii șantierelor 
navale, în nopţile în care străbătea Barcelona ca să ajungă până la 
mănăstirea din Jonqueres, ca să își vadă sora, Hugo trebuise să își 
înfrângă teama și se împrietenise cu animalele. Pentru asta renunțase la 
o parte din porţia lui de hrană și, încetul cu încetul, câinii îl îndrăgiseră, 
până când reușise să înlocuiască mâncarea cu mângâieri și jocuri. Nu îl 
dăduseră niciodată de gol. 

Unii dintre băieţii care cărau bilele de fier ale prizonierilor genovezi 
încercară să îl viziteze, căci erau impresionați cu toţii de zvonurile 
exagerate despre cum se purtase Hugo în fața eșafodului, dar soția 
Navarezului îi alungă numaidecât. Deși nu se putu bucura de vizita celor 
care sperau ca el să le povestească despre cum se luptase cu nobilul 
înveşmântat în albastru, fu într-adevăr surprins de prezenţa constantă a 
genovezului. „Niciun flăcău nu cară bila așa bine ca tine", spuse acesta cu 
accentul lui italian caracteristic, drept scuză pentru întâia vizită, de 
parcă nu ar fi avut dreptul să se afle acolo. „Nu se poate lucra cu ceilalți." 

Maistrul lăsă bila jos, se așeză lângă el pe un scaun și, după ce îi 
examina rănile și îl felicită pentru cum evolua, lucru în legătură cu care 
nici măcar nu îi cerea părerea lui Hugo, insistă să își continue lecţiile. 


- Dacă mă voi întoarce în ţara mea, și sunt încrezător că asta se va 
întâmpla foarte curând, zise el, nu vei mai avea ocazia să înveţi ceea ce te 
pot învăţa eu. Cum să compari un maistru genovez cu unul catalan?! 
Apoi ridică o mână în aer, cu pumnul strâns, foarte sus, și o scutură cu 
vigoare. De ce crezi că ne ţin aici? 

Și atunci genovezul începu să-i vorbească despre lemne: 

- Stejarul de piatră și stejarul sunt rezistenți, cei mai buni pentru 
componentele care vor fi supuse presiunii, cum ar fi nava sau carena 
navei, chila, Carmele... Apoi continuă: Din plop și pin se fac traversele, 
arborada, antenele... 

Apoi îi explică în ce fel să le recunoască mai ușor; cum să le folosească 
și cum să le lucreze; cum să le taie și, cel mai important, când să o facă. 

- Trebuie să fie lemn de lună bună, îl instrui el. Cel de foioase la lună 
veche; cel mereu verde la luna nouă. 

Atunci Hugo nu numai că uita de stăpânul Arnau și de rănile lui, ci își 
permitea să își închipuie că era un maistru măreț și respectat, ca 
genovezul, chiar și cu bila de fier după el. Și visa că trăia într-o casă 
bună, că avea o familie și că oamenii îl salutau pe stradă și că avea bani și 
își ajuta mama. Mai presus de toate, ca să îi redea libertatea și zâmbetul 
pe care i le furase mănușarul. își dorea nespus de tare să se ducă în casa 
aceea de pe strada Canals, să spargă ușa și să o ia pe mama lui, lăsându-i 
pe mănușar și pe soţia lui să se vaite! 

Intre timp, nerăbdător să se poată ridica și să se apuce de treabă, îl 
asculta pe maistru povestindu-i despre un spiriduș care era mereu 
prezent la construcția bărcilor. 

- Piccin, piccin, piccin, spunea genovezul ducându-și degetul mijlociu 
și arătătorul la nivelul ochilor, de parcă ar fi încercat să privească un fir 
de nisip dintre ele. 

- Un spiriduș? întrebă Hugo interesat și se ridică în șezut pe pat. 

- Da, un spiriduș pe care nu îl vede nimeni. Dacă spiridușul este 
binedispus și oamenii nu îl deranjează, barca va naviga bine. Dacă se 
înfurie... 

- Şi ce îl înfurie? 

- Eu cred că neîndemânarea, răspunse genovezul încet, ca și când i-ar 
fi dezvăluit un secret. Dar sunt convins că cel mai rău îl înfurie maiștrii 
aroganți, cei care desconsideră arta și dispreţuiesc pericolele mării. 

Noaptea, când câinii păzeau șantierele navale și nu era nimeni cu el și 
sforăitul Navarezului răsuna de parcă ar fi încercat să dărâme stâlpii 
mari ce se înălțau spre cer, Hugo își amintea de stăpânul Arnau. Atunci 
se întreba cine era nobilul care poruncise pe loc, fără o judecată, 
decapitarea stăpânului Arnau. îl acuzase de trădare. 

- Erau dușmani înverșunaţi, îi explică într-o zi Navarezul. 

Hugo nu îndrăzni să insiste, dar genovezul, care asculta cu atenţie, o 
făcu. 

- Dușman al stăpânului Arnau? 


- Da. Cu ani în urmă, Arnau a ruinat familia Puig. De aceea îl urau. 

- Sigur a avut un motiv bun ca să o facă, interveni Hugo, căutându-i 
scuze. 

- Sigur că da. Arnau era om bun, nu mi-l închipui... 

- Şi când s-a întâmplat asta? întrebă genovezul, desfăcându-și braţele. 

- Păi, cu mult timp în urmă! Genis Puig e fiul unuia dintre membrii 
familiei Puig pe care i-a ruinat Arnau. A trebuit să se întoarcă împreună 
cu ai lui la Navarcles și să trăiască de azi pe mâine sub protecția 
conducătorului orașului, Bellera. Apoi s-a însurat cu fiica lui, și apoi... 

- Şi totuși, zise Hugo, cum a putut Puig ăsta să îl execute pe stăpânul 
Arnau fără judecată? 

- Se bazează pe faptul că regele e încă bolnav și suferă de pe urma 
vrăjii, aşa că nici măcar nu avea să își bată capul cu execuția, ci avea să 
aprobe faptele ministrului său, susținând că, dacă acesta spusese că 
Arnau era un trădător, atunci trebuie că așa și era. Pe de altă parte, i-au 
sechestrat toate bunurile lui Arnau pentru trezorerie, iar asta îi satisface 
mereu pe monarhi. 

- Aşa de important e nobilul acela, încât poate influenţa voința 
regelui? insistă genovezul. 

- S-ar părea că da. Cu doi ani în urmă, regele Pedro a vrut să îl 
pedepsească pe contele de Ampurias pentru o ceartă în legătură cu 
pământurile unui viconte. Contele, cu trupele proprii, s-a luptat cu 
armatele monarhului, dar a încercat și să își cumpere siguranţa și le-a 
plătit francezilor șaizeci de mii de florini ca să îi vină în ajutor. 

Principele Juan i-a înfruntat pe francezi și i-a alungat din Catalonia. 
Nimeni nu credea că avea să reușească, pentru că e moale și timid. Ei 
bine, arhitectul acelei victorii a fost însuși căpitanul lui general, Genis 
Puig, pe care Juan l-a numit conte de Navarcles. De atunci a devenit 
consilierul, amicul și ministrul lui. Din câte se aude, nici regele, nici 
regina nu i-ar contesta deciziile, cu atât mai puţin în public. 

- Şi asta-i dă dreptul să execute un cetăţean al Barcelonei? se miră 
mestre d'aixa. 

- Da. Navarezul oftă. Şi, în pofida opiniei judecătorilor şi consilierilor 
orașului, au executat și doi miniștri ai regelui Pedro. Şi au torturat-o pe 
regina Sibila și i-au luat toate bunurile, și ne asigură că Juan nu va jura, 
nici ratifica donațiile pe care le-a făcut tatăl lui în timpul vieţii, lucru care 
îi interesează cel mai tare pe oameni. Ce le pasă lor de-un moș ramolit 
care cerea de pomană pentru nevoiași? 

Hugo şi genovezul tresăriră în același timp și îl priviră miraţi pe 
Navarez. 

- Da, un moș ramolit care cerea pomană. Așa mi-au zis despre 
stăpânul Arnau unii dintre cetățenii de cinste ai orașului când am făcut 
aceeași observaţie ca tine, Domenico. Barcelona este plină de lași și 
fiecare îşi urmărește propriul interes. 


- Şi doamna Mar? se interesă băiatul după o tăcere încordată, 
gândindu-se că, dacă îi sechestraseră toate bunurile stăpânului Arnau, 
văduva lui nu avea cum să se afle într-o situație prea bună. 

- Nu i-a rămas nimic, i-au permis să păstreze doar ce avea pe ea... mai 
puțin pantofii. Navarezul ridică din sprâncene și apoi din umeri. Ticăloșii 
au lăsat-o desculță. De ce ar face așa ceva? 

- Unde s-a dus? Unde e acum? 

- Se află în casa unor bastaixos, rude de-ale tatălui ei. De fapt, unul 
dintre ei a întrebat de tine în numele văduvei lui Arnau. 

Mai trecură câteva zile și medicul după care trimisese Juan Navarezul 
îi îngădui lui Hugo să se ridice și să se întoarcă la lucru, dar „fără să 
depună eforturi, îi explicase acesta. Fără să ţină cont de indicaţii şi de 
faptul că încă îl durea brațul, scăpat deja de bandajele de pe față - unde îi 
rămăsese o cicatrice lângă ureche cu care se fălea în faţa celorlalți băieți 

-, Hugo apucă bila genovezului și se puse pe treabă cu sârguinţă. „Dacă 
vei munci din greu, vei fi un mare mestre d'aixa", auzea în minte 
cuvintele pe care i le rostise maistrul lui de mai multe ori în timpul 
convalescenţei. 

Intr-o noapte în care luna se oglindea în mare și ilumina un oraș peste 
care se așternuse întunericul, Hugo simți nevoia să își viziteze sora. 
Probabil că Arsenda era îngrijorată, îi promisese că avea să o viziteze cu 
regularitate și trecuse mult timp de când fusese ultima oară. Petrecuse 
multă vreme pe șantierele navale. Nici măcar nu mai mergea la liturghie 
la Santa Maria de la Mar. „Fecioara nu ţi-o va lua în nume de rău", îl 
liniștise Navarezul. „Nu ai cum să mergi." Nu de asta nu mergea, își zicea 
el în sinea lui. Se temea de ce ar fi putut găsi afară... Poate pe nenorociţii 
ăia de Puig. Şi dacă s-ar fi întâlnit cu tânărul îmbrăcat în albastru? „Data 
viitoare nu vei mai fi atât de norocos", îl avertizase acesta. I se strânse 
stomacul când își aminti. Aveau să îl ucidă; dacă îl mătrășiseră așa ușor 
pe stăpânul Arnau, el, cu siguranţă, era și mai neînsemnat. li era bine 
înăuntru, cu bărcile, maiștrii și o trupă de băieți — chiar și mai mari ca 
el — care îl respectau și îl invidiau după isprava lui. După ce sfârșea cu 
bila, căuta oameni pe care să îi ajute. 

„Doar să nu fie un alt mestre d'aixa", pusese genovezul condiţia când 
îşi dăduse permisiunea. „Te vor distruge", zâmbise el după aceea. Hugo 
se apropie de tâmplarii de pe mal și de dulgheri, și de cei care fabricau 
vâslele, dar îndeosebi de călăfâtuitori, cei care etanșeizau navele cu câlți, 
catran obţinut din distilarea lemnului de pin și lipici, principalul element 
de etanșeizare, un reziduu al catranului în sine. „Să vezi de n-o să ajungi 
călăfatuitor în loc de mestre d'aixa", îl luară ei peste picior odată, când îl 
lăsaseră să ducă de acolo catranul și lipiciul într-un cazan mare în care 
mai aruncau și seu. „Ce față ar face atunci genovezul!" 

In noaptea aceea, Hugo așteptă până când răsuflarea și tușea 
genovezilor și ale ajutoarelor lor răsunau la unison, după care se ridică 
în liniște. Dormeau cu toţii înghesuiți într-un depozit ce dădea spre 


curtea deschisă dintre navele imense. Câinii începură să dea din coadă 
înainte chiar ca el să străbată spaţiul care îl despărțea de zidul ce dădea 
spre exterior. li salută și se juca puţin cu ei, după care se cațără cu greu și 
sări de partea cealaltă. Sunetul valurilor ce lingeau leneșe țărmul nu fu 
deranjat de plescăitul sandalelor lui Hugo. Işi aminti iarăși de Arnau: el i 
le dăruise, cu talpă din piele bună, nu din paie sau lemn, ca acelea pe 
care le purtau cei mai mulți dintre băieţii care aveau norocul să umble 
încălțaţi. „Au fost ale fiului meu. Nu îi mai sunt de folos", îi spusese el 
când i le adusese. Cu gâtlejul încordat, Hugo ascultă tăcerea și încercă să 
nu se mai gândească la stăpânul Arnau. Privi în noapte: nu prea avea 
cum să dea de cineva în locul în care se afla. în spate avea marea, cu fâșia 
ei argintie, un dar din partea lunii, ce tremura pe suprafaţa ei; la stânga, 
ogoarele ce se revărsau până la poalele muntelui Montjuic; în faţa lui se 
afla Raval, noul spaţiu al orașului ce urma să fie îngrădit, aproape 
nelocuit; iar pe dreapta, în spatele zidului vechi, mănăstirea Framenors. 
Dincolo de aceasta era Barcelona vie, singurul loc unde se întrevedea 
întrucâtva lumină. 

Se îndreptă spre plajă și fu surprins să își dea seama că se grăbea, ba 
chiar aproape fugea, gândindu-se doar la Arsenda. Merse de-a lungul 
capătului zidului vechi ce se sfârșea lângă Framenors și se trezi pe plajă, 
înconjurat de bărci trase pe uscat. Ascultă marea, ascultă tăcerea și briza 
ce sufla; tremura și înjură frigul. Era îmbrăcat doar cu cămașa lui pătată 
de rugina bilei genovezului. l-ar fi plăcut să-și continue drumul pe țărm 
și să se desfete cercetând bărcile până ajungea la Santa Maria de la Mar, 
de unde putea urca pe strada Mar până în piaţa Blat și de acolo la 
mănăstire, dar preferă să treacă prin cartierul olarilor, unde locuiau mai 
puţini oameni și era mai puţin probabil să-i întâlnească pe gardieni, căci 
era interzis să te plimbi noaptea prin Barcelona fără felinar sau torţă, 
așa cum făcea el. 

Urmă traseul zidului vechi. Alergă și țopăi ca să se încălzească și dădu 
roată orașului până ajunse la mănăstire, unde sora lui muncea ca 
servitoare a unei călugăriţe... al cărei nume nu și-l amintea niciodată. își 
amintea însă foarte bine că provenea dintr-una dintre cele mai influente 
familii din Catalonia, așa cum, de fapt, erau toate cele treizeci de femei 
din Jonqueres. Călugăriţele de aici aparțineau ordinului de Santiago și 
beneficiau de privilegii greu de împăcat cu sihăstria și supunerea strictă 
a altor călugărițe. Erau bogate; mănăstirea se baza pe venituri mari. Nu 
locuiau în chilii, ci în mai multe căsuțe independente, unele dintre ele 
chiar cu ferestre spre stradă, și capele mici, proprietatea fiecărei 
călugărițe, construite în interiorul instituţiei. Acolo dispuneau de atenţia 
sclavilor sau a servitoarelor precum Arsenda. Nici nu se îmbrăcau cum 
era obiceiul, ci cu cape albe și crucea lui Santiago ca o sabie pe deasupra 
veșmintelor. Aveau privilegii când venea vorba despre a garanta în 
favoarea terţilor care nu făceau parte din comunitate. Cu permisiunea 
maicii superioare, primeau vizite, ieșeau pe stradă, ba chiar dormeau în 


afara mănăstirii, dar lucrul cel mai neobișnuit era că în orice moment se 
puteau căsători și abandona straiele de călugăriţe. 

Hugo lăsă în urmă biserica Santa Maria del Pi și, în scurtă vreme, 
ajunse la mănăstirea Santa Anna, de la capătul opus al plajei. Acolo se 
termina orașul. O luă la dreapta și, puțin mai încolo, sosi lângă 
mănăstirea Jonqueres, ale cărei biserică, galerie și alte edificii formau un 
fel de triunghi. Două dintre laturile triunghiului mărgineau strada și 
pârâul Jonqueres, iar a treia era formată din zidul exterior. 

Pe ascuns, uitându-se încontinuu în toate părțile, își continuă drumul 
până când ajunse pe strada Jonqueres, unde se deschidea portalul 
bisericii şi o poartă mică prin care se aduceau proviziile, precum și 
porţile dosnice ale mai multor case ale călugăriţelor. Cea în care servea 
Arsenda avea o ferestruică îngustă, cu bare. Fluieră o melodie cu 
urechea lipită de unul dintre obloane. O făcu foarte încet, atent la 
umbrele clădirilor aflate de cealaltă parte, temându-se să nu se aprindă 
vreo lumină, privind fix înspre capătul străzii, în punctul în care aceasta 
se unea cu piaţa Jonqueres și unde se afla intrarea principală a 
mănăstirii. începu să fredoneze melodia și, dacă ridica vocea, o cobora 
numaidecât, mustrându-se singur. Miji ochii, scrutând întunericul cu 
privirea, și tremură de frig și de teama că avea să fie descoperit. 

O dată fusese nevoit să se întoarcă fără să o vadă pe Arsenda, dar, în 
general, oricât de înăbușit ar fi cântat, sora lui obișnuia să se trezească. 
Era cântecelul pe care îl fredona tatăl lor când se întorcea acasă, fie că se 
întâmpla după o călătorie lungă sau după o ieșire la băut de vin. 
Amândoi fraţii crescuseră la pieptul mamei lor și, în mod inconștient, 
unul după altul, asociaseră muzica aceea cu bucuria ei și, mai târziu, cu 
bucuria proprie. Ajunseseră să deschidă ochii când auzeau sunetul acela 
chiar și în cele mai aspre nopţi, până într-o zi când acesta nu se mai 
auzise. Marea îl înghițise pe bărbat. 

Auzi câteva lovituri în oblon, semn că Arsenda îl asculta. Acum urma 
partea cea mai periculoasă. Putea inventa oricând o scuză dacă îl 
prindeau la baza unei ferestre, dar ar fi fost dificil să o facă dacă l-ar fi 
descoperit cățărându-se pe banca de piatră a fațadei, pe care o foloseau 
călăreţii, ca să încalece înainte de a ieși din oraș pe poarta Jonqueres, 
întrucât călăritul în oraș era interzis, sau de l-ar fi prins după aceea, 
escaladând ca o şopârlă, cu mâinile și picioarele bine ancorate în pietre, 
până sus, pe acoperișul plan al căsuţelor. 

Arsenda ieși în fugă și urcă pe o scară ce pornea din curtea interioară. 
Când își sfârși urcușul, Hugo fu întâmpinat de chipul frumos al fetei, roșu 
de la alergat și zâmbitor. 

- De ce ai întârziat atât de mult? îl mustră ea în loc de salut. 

Hugo încercă să îşi recapete suflarea și trase adânc aer în piept; apoi 
o îmbrățișa fără să îi răspundă. Arsenda fusese precaută și luase cu ea 
pătura cu care dormea. Se înfășurară cu ea și se așezară, împreună, într- 
un colț, ascunși. 


- De ce? insistă copila. ` 

Plânse când află despre moartea stăpânului Arnau. Intrebă de rănile 
suferite de fratele ei și, în noapte, ochii ei mari închiși la culoare 
străluciră de admiraţie pentru îndrăzneala și curajul cu care se făli Hugo. 
Bineînţeles, se puse din nou pe plâns când își aminti de mama ei. 
Arsenda nu ieșea din mănăstire; nici Antonina nu putea părăsi casa 
mănușarului. 

- Ce ai învățat de ultima dată? încercă Hugo să îi distragă atenţia, 
prinzând-o de bărbie și forțând-o să își ridice capul. 

Fata îi aminti că o lăsaseră în sfârșit să ajute la prepararea unor 
nugale, niște dulciuri cu faină, miere și nuci coapte. Mai ajuta și la 
facerea apei de trandafiri și torcea in sau cânepă. încă nu o învățaseră să 
brodeze, spunându-i că trebuia să mai crească niţel, ca să nu facă risipă 
de material. 

- Se poartă bine cu tine doamna... ? 

- Geralda, îl ajută ea. Da. E foarte autoritară și exigentă, și foarte 
religioasă şi preocupată, dar da. Mă lasă să ascult de la distanţă în timp 
ce le predă fetelor din familiile înstărite din Barcelona și apoi îmi acordă 
o oarecare atenţie. Dar ție cum îţi merge? 

Hugo îi povesti atunci despre șantierele navale, că muncea din greu, 
despre viitorul care îl aștepta ca mestre d'aixa, despre cum avea să o 
ajute pe mama lor. 

- Şi pe tine! adăugă el. Voi adăuga la zestrea oferită de... 

- Geralda, repetă fata obosită. 

- Așa. O voi spori, ca să îţi găsești un soţ bun, cel mai bun din 
Barcelona. 

Arsenda izbucni în râs, fericită. 

- Taci! Vei avea și tu familia ta, zise ea în cele din urmă. 

- Cu siguranţă, dar nu te voi uita niciodată, îi promise Hugo și se 
apropie și mai tare de sora lui, într-o uniune intimă, afectuoasă. 

In ziua aceea fatidică în care valurile îl înghiţiseră pe tatăl lor, 
dormiseră împreună, pe un pat de paie lângă vatră. în zilele de după 
aflarea veștilor, ba chiar mult timp după aceea, plânseseră amândoi în 
ritmul lacrimilor mamei lor, care stătea culcată singură în celălalt capăt 
al odăii. Dormeau îmbrățișați și plângeau în tăcere, încercând ca ea să nu 
îi audă, ca să nu sufere și mai tare. 

Hugo speră să aibă parte de aceeași alinare când se întâlni cu sora lui 
pe acoperișul călugărițelor, o săptămână mai târziu. Arsenda îl apucă de 
antebrațţ și își sprijini capul pe umărul lui în clipa în care îl auzi vorbind, 
cu voce tremurătoare. 

- Credeam că oamenii mă... Nu știu. Zilele trecute, bastaixos au adus în 
șantiere o încărcătură de lemn care a venit pe mare, din Pirinei. Au 
coborât-o pe râu... într-o zi mi-ar plăcea să merg să văd cum se face, îi 
explică el, deși nu știa de ce îi spunea toate acestea. 


Ce-i drept, bastaixos sunt cei care cară lemnul de când sosește până la 
șantiere. După ce au descărcat trunchiurile de copaci mari, m-au 
felicitat, aproape toţi, și mi-au zis că am făcut bine, că am făcut ce nu a 
îndrăznit nimeni să facă; până și maiștrii și ofițerii de pe șantiere au 
încuviințat din cap. Băieţii care cară bile m-au aplaudat și chiar și acum 
îmi cer din când în când să le povestesc cum s-a întâmplat. Şi Juan 
Navarezul m-a sprijinit; a fost prieten bun cu stăpânul Arnau. Dar 
duminica trecută, la biserica Santa Maria, mulţi s-au uitat urât la mine; 
unii cu coada ochiului, dar i-am văzut, iar alţii cu neobrăzare. Ba un 
negustor chiar m-a împins când am mers la împărtășanie. Apoi 
mănușarul nu a lăsat-o pe mama să întârzie nici măcar o clipă. Au tras 
de ea fără să le pese. Nu am reușit să schimbăm nici măcar o vorbă. 

Tăcu de îndată. Nu trebuia să îi vorbească despre astfel de lucruri. 
Arsenda era micuță. Ce să știe o copilă despre așa ceva? Ea trăia fericită 
între zidurile mănăstirii din Jonqueres. Avea ce să mănânce și veșminte 
și învăţa și avea să primească o zestre și să se căsătorească... 

- Te-ai împotrivit puterii, șopti Arsenda în noapte, cu voce gravă, 
serioasă, întorcându-se ușor spre el sub pătură. 

- Ce zici acolo?! tresări Hugo, uluit. Ce știi tu despre asta? 

- Același lucru s-a întâmplat și aici, la mănăstire. Una dintre călugărițe 
s-a plâns de felul în care le tratează paraclisiera. Cele mai multe bătrâne 
erau de acord. Știu pentru că le-am auzit vorbind despre asta în casa 
Geraldei, stăpâna mea. Dar doar Angelina s-a plâns. Maica superioară a 
fost de partea paraclisierei, iar celelalte au dat-o la o parte pe Angelina. 
Acum aproape că nici nu îi vorbesc. La fel se întâmplă și cu tine, spuse 
ea. 

- li urăsc pe Puig, zise Hugo după câteva clipe de tăcere în care 
recunoscu faptul că sora lui avea dreptate. 

- Nu trebuie să urăști, îl mustră Arsenda. lisus Hristos... 

- lisus Hristos l-a lăsat pe tatăl nostru să moară! o întrerupse el. 
Arsenda își făcu semnul crucii. 

- Şi pe stăpânul Arnau. 

- Toți vom muri, insistă fata calm. Vom lăsa în urmă această vale a 
plângerii și vom trece la o viață veșnică și fericită. 

Hugo oftă. 

- Promite-mi că nu vei urî pe nimeni. Trebuie să ierți. Hugo nu spuse 
nimic. 

- Promite-mi! îi ceru Arsenda. 

- Promit, încuviinţă fratele ei cu reticenţă. 

Nu avusese de gând să își ţină promisiunea. Dacă înainte lucrase din 
greu, după ce oamenii se purtaseră urât cu el în biserica Santa Maria, 
munci cu și mai multă sârguință, deși mereu cu ciudă că vedea orașul 
atât de aproape, și totuși atât de departe de el. Deja nu îi mai păsa că își 
frângea spatele sau că i se lungeau brațele de la cât ridica bila 
genovezului și o căra încolo și încoace, cum se întâmpla cu unii dintre 


băieții mai mari ca el. Oare ce s-ar fi ales de el de n-ar fi fost genovezul? 
Era foarte greu să devii ucenicul unui mestre d'aixa. Dar poate că acum, 
având deja anumite cunoştinţe, avea să izbutească. Juan Navarezul îi 
promisese că avea să îl ajute când genovezul va fi eliberat. „În amintirea 
lui Arnau", îl auzise Hugo șoptind. 

In timp ce procesele împotriva miniștrilor și favoriţilor regelui Pedro 
cel Ceremonios continuau, iar regina Sibila era pe mai departe 
prizonieră într-un turn aflat în afara orașului, dincolo de portalul Orbs, 
în ziua de 8 martie 1387, regele Juan, vindecat de vraja care îi făcuse 
foarte mult rău, depuse jurământul să apere privilegiile, legile și 
obiceiurile din Catalonia. Nu confirmă, așa cum îi avertizase, acele 
donaţii făcute de tatăl lui în ultimii douăzeci de ani, prin care își 
câștigase sprijinul necondiţionat și respectul din partea tuturor celor 
rămași în nevoi. In ceea ce îl privea, zece zile mai târziu, Curțile Catalane 
îi jurară credinţă și îl numiră conte de Barcelona. 

Printre numeroase alte dispoziţii, regele Juan îl numi pe vicontele 


Rocaberti locotenent al Statelor Orientale“, iar acesta porunci să se 
pregătească armada ca să plece la Morea, pe moșiile catalane ale 
ducatelor de Neopatria și Atena. Chemarea armadei regale revoluţiona 
șantierele navale. Vâsle, vele, paveze, piei, arme... totul fu numărat din 
nou și pregătit pentru sosirea bărcilor, multe dintre ele simple galere 
comerciale, înarmate pentru această ocazie. 

Intr-una dintre navele depozitului se făceau ultimele pregătiri în 
vederea lansării navei comandant a armadei, o galeră imensă cu câte 
treizeci de vâsle pe fiecare parte, pe care avea să navigheze vicontele de 
Rocaberti. Hugo văzuse o dată ceremonia de lansare a unei astfel de 
ambarcaţiuni noi: opt sacerdoți și episcopul ţinuseră liturghia, iar regele, 
miniștrii și consilierii orașului fuseseră prezenţi. Avuseseră parte de 
daruri, mâncare, petrecere și veselie. 

Alături de genovez, Hugo, ținând bila în braţe, privi carena imensă a 
navei, demontată, construită din stejar bun, și se simți mândru că 
participase la asta. își ridică privirea spre acoperișul în două ape care 
acoperea șantierul și spaţiul vast îl absorbi iarăși, micșorându-l. Simți 
mirosul de lemn șlefuit și de catran și lipici; auzi sunetul ciocanelor, 
șuieratul apei vărsate peste cărbune ca să îndoaie scândurile și pârâitul 
fierăstraielor. 

- Santa Brigida! Așa se va numi nava comandant. 

Hugo se răsuci în același timp cu genovezul. în spatele lor, un grup de 
oameni condus de vicontele de Rocaberti, locotenentul șantierelor 
navale și consilierii orașului se îndrepta spre galeră. Juan Navarezul îi 
însoțea plin de solicitudine. 

- Azi ne vor recompensa cu multe monede, şopti genovezul la urechea 
lui Hugo. Când le ai în mână, du-te de îndată să cumperi un vin bun. În 
noaptea asta bem și închinăm paharul pentru Santa Brigida... și pentru 
un lucru bine făcut. 


In locul unde se îngrămădeau lucrătorii, Navarezul îl prezentă alaiului 
pe maistrul-șef. Hugo îl văzu vorbind cu vicontele și însoțitorii acestuia, 
în timp ce ceilalți urmăreau cu atenţie conversaţia. Arăta înspre galeră și 
gesticula din mâini, imita marea, imita carena, pe vâslași și chiar și ceea 
ce părea a fi o furtună. Vicontele zâmbi larg, cu dinţii lui negri de 
deasupra bărbii cărunte, când maistrul-șef sfârși cu pericolul, întinzând 
mâna, îndepărtând-o de corp și mișcând-o ușor, ca și cum galera ar fi 
navigat pe ape liniștite. Cineva aplaudă. Genovezul nu se înșelase: un 
majordom al vicontelui îi dădu maistrului-șef un săculeţ, după care 
alaiul se puse din nou în mișcare. Ofițerii și ucenicii se dădură din calea 
lor până când ajunseră la nava ancorată deasupra lor. 

Maistrul-șef i-i arătă vicontelui pe cei mai importanţi dintre mestres, 
iar acesta îi salută plecând ușor din cap. Apoi, în timp ce nobilul discuta 
deja cu altcineva, Hugo observă că majordomul se apropia de cel care 
avusese onoarea să fie salutat de stăpânul lui și îl recompensa cu câteva 
monede. 

- Domenico Blasio, genovez, anunţă maistrul-șef. Excelenţa Voastră ar 
trebui să încercaţi să îl convingeţi să rămână cu noi după ce își va 
recăpăta libertatea. 

- Să se întâmple curând, îi ură vicontele de Rocaberti, primele cuvinte 
pe care li le adresa. 

- Sunt încrezător că... începu să zică genovezul, dar fu întrerupt de un 
țipăt. 

- Câine! 

Hugo știu cine era înainte să îl vadă pe tânărul Puig, de data aceasta 
înveşmântat în roșu, de la nădragii din mătase până la chipul lui înroșit, 
cum se desprinde din alaiul care îl însoțea pe viconte și se năpustește 
asupra lui, urmat de servitorul său. 

- Pui de lele! urlă acesta chiar înainte să ajungă la el. 

Hugo, care ţinea bila genovezului, i-o înmâna lui Roger Puig, care o 
apucă surprins. Oxidul de fier pată mâinile și haina roșie a nobilului, 
care își veni în fire doar după câteva clipe și aruncă bila la pământ, timp 
de care Hugo profită ca să se ascundă după maistrul lui. 

- Ce se petrece? întrebă Rocaberti. 

In timp ce Roger Puig își freca mâinile de haină ca să se curețe de 
rugină, servitorul lui și alți câțiva soldați îl prinseră pe Hugo și îl duseră 
în fața vicontelui. 

- Mârşavul ăsta, tună Roger Puig, ștergându-se în continuare pe mâini 
de veșminte, a insultat-o pe bunica mea, Margarida Puig. Merită să fie 
pedepsit. 

In timp ce îl asculta pe tânăr, vicontele de Rocaberti îl asculta și pe 
majordomul lui, care îi șoptea la ureche. încuviință ușor, apoi vorbi. 

- Ce vrei să faci cu el? întrebă nobilul. 

- In temniţele castelului Navarcles va avea prilejul să se căiască 
pentru insultele aduse. 


Se auzi un murmur printre cei prezenți. Hugo păli și se strădui să se 
elibereze din mâinile servitorului, același care îl snopise în bătaie în ziua 
în care fusese executat stăpânul Arnau și care acum îl plesni din nou. 

Juan Navarezul dădu să intervină, dar locotenentul șantierelor navale 
îl opri cu un gest energic din mână. _ 

- De acord, încuviință atunci vicontele. Inchide-l un an, apoi îl vei 
elibera. li vei da de mâncare și nu trebuie să moară. Eşti răspunzător 
pentru el. 

- Nu... ţipă Hugo. 

Genunchii i se tăiară și se prăbuși la pământ. 

- Așa va fi, făgădui Roger fără să îi pese de plângerile lui Hugo. Familia 
Puig vă va fi recunoscătoare, adăugă el. 

Vicontele dădu să-i întoarcă spatele lui Hugo când se auzi vocea 
genovezului: 

- Vă înșelați. 

Nobilul nu se întoarse de tot, ci își încetini mișcările, de parcă ar fi 
așteptat o explicaţie, pe care o primi numaidecât. 

- Băiatul a muncit din greu la Santa Brigida. Nava are ceva din el, ceva 
din spiritul lui, la fel ca din al celorlalți maiștri, ofițeri și ucenici. Dacă 
astăzi, în ziua în care vi se prezintă galera, nava voastră comandant, nu 
sunteţi nici generos, nici milos, spiridușul se va înfuria. Cum rămâne cu 
bunăvoința celor puternici? 

Roger Puig făcu un semn din mână și râse. Hugo încercă să se ridice. 

- Ce spiriduș? întrebă vicontele, încă întors cu spatele la genovez. 

- Toate bărcile au unul, Excelența Voastră, răspunse maistrul-șef 
făcând semn spre pupa imensă a galerei care se înălța deasupra 
capetelor lor. 

- Și ce se petrece dacă se înfurie? întrebă Rocaberti, deși 
răspunsul. 

- Galera nu va naviga niciodată bine. 

- Ba chiar s-ar putea scufunda, adăugă genovezul. 

- Doar nu le dați crezare șarlatanilor ăstora! 

Vicontele ridică mâna și îl întrerupse pe Roger Puig. Apoi rămase 
tăcut. 

- Sunt convins, zise el în cele din urmă, întorcându-se spre Roger Puig, 
Hugo și genovez, că distinsa ta bunică și unchiul tău, că toată familia ta, 
de altfel, ai prefera să vă asiguraţi că nimic nu ar putea împiedica 
victoria armadei regale, decât să îl pedepsiţi pe un ticălos spurcat la 
gură, îndeosebi dacă cineva din familia cu pricina face parte din 
echipajul meu. Sau ţi-ar plăcea să navighezi sub astfel de auspicii? 

Roger Puig ezită. 

- Regele are și-așa destule probleme cu farmecele care l-au istovit, ca 
să mai afle și cum l-am supărat pe spiridușul navei comandant pentru un 
cerșetor mucos. Daţi-i drumul! le porunci vicontele direct servitorilor, 

apoi își văzu de drum fără să se uite să vadă dacă îl ascultaseră, de parcă 
nici nu s-ar fi pus problema să nu îl asculte cineva. 

Și așa fu. Hugo se văzu liber. 

„Daţi-i drumul!" De două ori auzise Hugo porunca aceasta care îi reda 
libertatea. Privirea i se întâlni cu a lui Roger Puig, plină de furie. „Data 
viitoare nu vei mai fi atât de norocos", îl avertizase acesta în fața 
eșafodului. Hugo zâmbi. Uite că era. Avu impresia că văzu ura din 
privirea lui şi dădu să îşi plece capul, dar își aminti sfatul lui Arnau: „Nu 
te pleca în fața nimănui". Trase adânc aer în piept, strânse pumnii și își 
tinu capul sus. Prin spatele nobilului trecea alaiul care îi urma din nou 
pe viconte și pe maistrul-șef, dar pentru Hugo era doar o umbră ce se 
mișca fără sens. In faţa lui, Roger Puig tremura, cu venele de la gât și 
tâmple umflate; se vedea că era încordat, mânios. Hugo așteptă, cu 
privirea fermă, până când nobilul hotări să îl urmeze pe viconte. 

- Hugo! Hugo! 

A doua oară simţi că cineva îl scutură cu putere din spate. Se întoarse. 
Era Juan Navarezul. Băiatul încercă să zâmbească din nou, dar chipul 
posac al aghiotantului îl descumpăni. 

- Trebuie să pleci din șantiere, îl înștiinţa el. Hugo se înfiora. 

- Vicontele nu te vrea în preajma bărcilor. Trebuie să pleci chiar acum. 
Așa a poruncit. 

Hugo urcă înspre Raval, unde se construia noul zid. O făcu fără să își 
dea seama. „Ascunde-te", îl sfătuise în șoaptă 'Navarezul, în timp ce un 
soldat al vicontelui cercetase dacă porunca fusese îndeplinită. „Măcar 
până când Roger Puig se va îmbarca împreună cu armada regală. Şi 
genovezul venise să îi spună ceva, dar nu putuse din pricina emoțiilor, 
așa că îl sărutase în schimb prelung, lăsându-i obrazul plin de lacrimi. 
Incă le simțea, deşi poate că erau ale lui. 

In spatele șantierelor, între Rambla și zidul nou poruncit de către 
regele Pedro, se deschidea Raval, un cartier mare al Barcelonei care 
fusese populat pe măsură ce se ridicaseră construcţii ce nu încăpeau 
între zidurile orașului sau care nu trebuiau să se afle în oraș: mănăstirea 
Sant Pau del Câmp; spitalul pentru leproși San Lazaro; marea mănăstire 
a carmelitelor, cu cele două abaţii, de unde se trăgea și numele străzii 
Carme; spitalul Colom, după care, de asemenea, fusese numită strada pe 
care se afla acesta, strada Hospital, lângă care se afla mănăstirea 
dominicanilor; alt spital mic, Vilar; mănăstirea Sant Antoni Abat sau 
Montalegre și Nazaret... Mănăstirile de maici, bisericile şi mănăstirile din 
Barcelona erau atât de numeroase, încât Pedro cel Ceremonios 
interzisese construirea altor lăcașe de cult, precum și extinderea celor 
deja existente, căci de aveau să continue în același ritm, susținuse regele, 
Barcelona avea să rămână fără cetățeni utili care să o apere și să o 
întreţină. 


In jurul mănăstirilor și al spitalelor din Raval se formaseră nuclee de 
populaţie, în cea mai mare parte oameni umili; mulți săraci. Totuși, zona 
locuită din noul cartier, care se întindea de la strada Carme în sus, era 
minusculă în comparaţie cu suprafaţa lui; restul cartierului, ceea ce 
rămânea între noul zid și mare, era acoperit de grădini și ogoare. 

Spre aceste grădini presărate cu barăci în care locuiau oameni fără 
adăpost se îndrepta Hugo într-o după-amiază de aprilie, în anul 1387. 
Soarele primăvăratic ce anunţa sosirea căldurii și a vremii frumoase, 
atât de celebrată pe șantierele navale, întrucât însemna începutul 
perioadei de navigaţie, părea să îi aducă aminte flăcăului de situaţia lui 
nouă și precară. Hugo căută din priviri marea, care rămânea în urma lui. 
Murmurul valurilor, forfota veselă de pe docuri a pescarilor sau 
marinarilor de pe plajă fu înlocuită de angoasa unor pământuri 
năpăstuite de o vegetaţie care creștea în tăcere, lent. încercă să asculte 
marea, dar sfârși prin a deschide ochii... și mintea când simți un damf 
supărător de bălegar. Pierduse totul. Și înainte crezuse că fusese 
norocos... „Prostule!" se mustră el cu voce tare. Nu mai avea să devină 
mestre d'aixa, nici măcar călăfătuitor. Visuri și iluzii nimicite din moftul 
unui nobil capricios. 

Era nehotărât, neștiind ce să facă, fără să găsească de cuviinţă că ar fi 
trebuit să se ascundă. Nu credea că Roger Puig l-ar fi urmărit. De ce i-ar 
fi păsat de un cerșetor mucos ca el... de un mârșav? Nu își aminti ultima 
insultă a vicontelui. Roger Puig avea să plece în scurtă vreme cu armada 
regală, în veșminte... poate de aur și cu sabia la centură. „Să te îneci și să 
te mănânce peștii!" îi ură Hugo și își înclină capul când se gândi la pești. 
„Ai grijă, Roger Puig! Acolo jos e tatăl meu, iar în mare nu se ţine cont de 
descendență." Se îmbărbăta la gândul acesta. 

Merse în direcția mănăstirii de maici dominicane și a spitalului 
Colom. Puținele străzi din Raval erau lungi și drepte, spre deosebire de 
aleile întortocheate din interiorul orașului. Clădirile, în schimb, nu aveau 
acele punți sau arcade obișnuite ce se înălțau deasupra străzilor ca să le 
unească între ele, profitând astfel de spaţiul urban restrâns, și care îţi 
permiteau să străbaţi Barcelona de la un capăt la celălalt fără să pui 
piciorul pe pământ. Acest lucru se sfârșea la porţile zidurilor vechi, cel 
de la Portaferrissa și cel de la Boqueria, de unde, odată ce ai trecut de 
Rambla, începeau cele mai importante două străzi din Raval: strada 
Carme și strada Hospital. 

Hugo urcă pe strada Robador, pe care deja începea să se ridice câte o 
casă și să se vadă oameni circulând, până ce ajunse la strada Hospital, 
unde se sfârșea. La dreapta lui se afla mănăstirea de dominicane și chiar 
și mai aproape de el, mănăstirea Colom, o clădire simplă cu acoperiș în 
două ape și o bisericuță cu clopotniţă anexată. La porţile spitalului se 
strângeau destul de multe persoane, cele mai multe dintre ele nevoiașe, 
judecând după înfățișarea lor. 


|] auzise pe stăpânul Arnau vorbind despre spitalul Colom. Primea 
zeci de bolnavi săraci și mulţi copiii părăsiți. Din porunca 
administratorului, erau câțiva călugări care cerșeau zi de zi, pe străzi, 
pâine pentru spital, precum și poslușnici, bărbaţi sau femei care, chiar 
dacă nu făceau parte din cler, se dedicau slujirii unei comunităţi, și 
servitoare și doici pentru sugari. Toţi aceștia formau personalul 
spitalului Colom, asemănător cu cel al celorlalte spitale din oraș. „Și 
medicii?" își aminti Hugo că îl întrebase pe stăpânul Arnau. „Nu sunt 
medici acolo, îi răspunsese bătrânul, dar toți medicii din Barcelona sunt 
obligați să meargă la spitale, fără plată, în ture săptămânale, ca să îi 
vindece pe săraci. Așa a poruncit cu mulţi ani în urmă regele Pedro. Dacă 
nu o fac, își pot pierde licenţa de practicare a medicinii." 

Arnau îi mai povestise și că la Colom aveau suficiente resurse și că de 
obicei le rămânea pâine, pe care le-o dădeau săracilor. Hugo se uită din 
nou la lumea care se înghesuia la porţile spitalului și își dădu seama că 
saliva. Nu mâncase azi-dimineaţă din pricina vizitei vicontelui pe 
șantiere. Se așeză în ultimul rând, deși nu trecu multă vreme și auzi alte 
persoane murmurând în spatele lui. Nu vru să se întoarcă. Poate că 
aveau să îi dea niște pâine, dar... apoi ce? Avea să aibă oare de-ale gurii 
diseară sau în ziua următoare? Simţi șiroaie de sudoare rece pe spate și 
o umezeală neplăcută în palme. Nu știa ce ar fi putut să facă, nici din ce 
avea să trăiască. 

Iși uită necazurile de îndată ce se deschiseră porţile spitalului și 
apărură câțiva poslușnici care cărau un coș. în clipa aceea, bărbați și 
femei, bătrâni și tineri, se străduiau să ajungă în cel mai bun loc. Hugo se 
trezi prins în mulţime. Răsunară ţipete, oamenii se îmbrânciră, se 
împiedicară, ba chiar se loviră de îndată ce poslușnicii începură să 
împartă pâinea. După o vreme îndelungată în care îndurase îmbrânceli, 
mai avea doar câteva șiruri până să îi vină rândul și își dorea măcar și o 
coajă de pâine. li era foame și, preț de o clipă, se temu că pâinea din coș 
avea să se sfârșească. Gândul acesta puse stăpânire pe el, așa că deveni 
mai agitat și mai violent. li împinse pe cei din fața lui fără remușcări. 
Incerca să treacă înaintea lor când îl prinseră de umăr. Lovi cu putere în 
spate. Nu avea să îi ia nimeni locul! Se împinse, fără să înainteze; nu 
reușea să o facă. Altcineva îl trase de celălalt umăr. O presimţise. Erau 
mâini mari, puternice, care nu se potrivea acelui grup de dezmoșteniţi 
din jurul lui. Nu vru să se uite. Se aruncă la pământ și reuși să se 
elibereze. Ţipetele se domoliră. Auzi ordinele pe care le dădea servitorul 
lui Roger Puig în timp ce el se târa printre picioarele oamenilor, ca să 
scape. Auzi și strigătele celor pe care îi lăsa în urmă, care credeau că 
servitorul, în urmărirea lui, voia să se bage în față și să le fure pâinea. 

- Pleacă de aici, mârșavule! 

- Hoţule! 

- Cere-i de mâncare stăpânului tău! 


Hugo fu lovit și înghiontit, dar continuă să meargă de-a bușilea, să se 
târască, înfigându-și dinţii în coapsele celor care nu se dădeau din 
drumul lui. Ajunse în primul rând, unde se aflau poslușnicii. Cei care își 
așteptau rândul voiră să îl împiedice să treacă, dar el se feri de ei, înainta 
ghemuit și se furișă în spital. Unul dintre poslușnici îl urmări cu privirea, 
făcu o grimasă, ridică din umeri și continuă să împartă pâine. Nimeni nu 
îi mai acordă atenţie. 

Flăcăul fugi degrabă până se trezi în centrul unui naos lung. Aplecat, 
cu mâinile pe genunchi, dură o vreme până își trase răsuflarea. Se uită 
înspre intrare: nimic. Scandalul de afară părea să nu răzbată în locul 
acela în care văzu doar paturi de ambele părți, unele dintre ele cu câte 
doi bolnavi. Aproape toţi stăteau liniștiți; doar unii se plângeau, care mai 
de care mai tânguitor. Trase adânc aer în piept. O femeie plinuță se 
apropie de el. 

- Nu ai voie aici, îl mustră ea încet. Dacă vrei pâine... 

- Mă urmăresc, reuși să îngâne Hugo chiar în clipa în care ţipetele de 
dincolo de poartă se înteţiră. 

Femeia se opri o clipă și îl măsură din priviri. 

- Vino cu mine! îi porunci ea. 

leșiră pe o ușă lăturalnică dând într-o curte interioară în care se jucau 
niște copii. O străbătură degrabă, în timp ce femeia își duse degetul la 
buze și le făcu semn să tacă doicilor care alăptau. De partea cealaltă a 
curţii interioare deschise o poartă cu una dintre numeroasele chei din 
mănunchiul pe care îl ţinea la brâu și îi făcu semn lui Hugo să intre. 
„Pivniţa", îşi zise el, mai degrabă după miros, decât din ce reuși să vadă 
în întuneric. Clinchetul cheii când femeia încuie ușa răsună tare în 
pivniță. Se întrebă de ce oare îl închisese acolo. Singurul loc prin care 
pătrundea lumină în pivniţă era o ferestruică în ușă. 

Hugo apucă un butoi vechi, se urcă pe el, privi afară și o văzu pe 
femeia grasă gesticulând în fața unui om bine înveșmântat. Priviră 
amândoi în direcţia lui și apoi dispărură în spital. 

- Nu! strigă băiatul. 

Incercă să deschidă ușa, dar în zadar. Se uită spre curtea interioară, 
unde una dintre doici clătina de asemenea din cap. 

- Nu se poate aşa ceva! se plânse Hugo. 

Intrezări într-o parte un șir de găleți și gropi săpate în piatră, iar mai 
încolo întrezări umbra unor butoaie. Nu părea să fie nicio fereastră sau 
ușă pe acolo. Cercetă, pipăind, mai întâi plângându-se, apoi gemând. 
Sfârşi prin a da peste niște unelte. Era prins! Se uită din nou pe 
ferestruică, chiar când îngrijitoarea, administratorul și servitorul lui 
Roger Puig străbăteau hotărâți curtea interioară. Era prins în capcană! 
Se dădu jos de pe butoi și căută. Ce anume? Găsi un băț zdravăn, ca o 
vâslă bună. Trebuia să se descurce cu el. [l apucă și îl vârî prin zăvorul de 
fier al ușii. „Și acum?" Sunetul cheii în încuietoare și zgomotul de lovituri 
în parul care îi împiedica pe cei din afară să intre se amestecară cu 


urletele și insultele servitorului lui Roger Puig din ziua în care îl snopise 
în bătaie, care îi răsunau acum în minte lui Hugo. Avea să pice din nou în 
mâinile lui. 

- Băiete, auzi el prin ferestruică. Deschide! Nu-ţi vom face rău! Nu era 
servitorul. Hugo i-ar fi recunoscut vocea și în iad. 

In cele din urmă, persoana de la ferestruică se schimbă. 

- Am să te ucid! 

Acum da, era servitorul! Hugo se înfiora. Ar fi făcut-o, fără îndoială. L- 
ar fi ucis. Și nimeni nu ar fi aflat și... Apucă alt băț, ceva mai ușor decât 
primul, dar la fel de dur și, în întuneric, îi sprijini vârful de marginea 
pervazului ferestruicii. 

- Cu cât te predai mai târziu... începu să îl amenințe servitorul lui 
Roger Puig. 

„Acum! îşi zise Hugo. 

Impinse cât putu de tare băţul prin ferestruică. Se auzi un sunet de 
oase zdrobite; speră că erau orbitele, căci împinsese bățul în sus. In 
timpul urletelor și al gemetelor care urmară, profită și debloca ușa, o 
deschise cu forță și, ferindu-se de trupul servitorului întins la pământ, 
fugi de-acolo. Avu timp să îl vadă sângerând din abundență printre 
degetele cu care își acoperea chipul. Era pe punctul de a străbate curtea 
interioară, dar se opri și se întoarse înspre administrator și îngrijitoare. 
Amândoi îl ajutau pe servitorul care căzuse în genunchi și se holbau la 
Hugo, de parcă ar fi fost o stafie. 

- Ticăloaso! strigă el cu voce tăioasă, ca o lovitură de pumn, de parcă 
ar fi vrut să descarce în acea insultă toată încordarea suferită. 

Apoi o tuli de-acolo. Străbătu degrabă curtea și naosul în care se aflau 
bolnavii și, fără să se oprească, alergă întreaga stradă Hospital în direcția 
opusă orașului, până ce trecu de spitalul San Lazaro. Se opri și coti spre 
poarta Sant Antoni a noului zid. Acolo trebuie că erau paznici. 

Zona era din nou nelocuită. Nu erau barăci în jurul locurilor în care 
erau internaţi leproși. Crezându-se singur, Hugo intră într-o grădină și 
șterpeli câteva cepe încă verzi. Era conștient de pedeapsa pe care ar fi 
primit-o dacă l-ar fi arestat și nu ar fi avut bani ca să plătească amenda, 
cum era și cazul lui. Totuși alungă din minte această posibilitate când 
simți gustul acrișor și textura ca de piele a cepelor. Ce amendă puteau 
să-i dea pentru că mâncase asemenea hrană? Hoinări aiurea, mestecând 
cu greu bucăţile pe care reușea să le muște. Se gândi la mama lui, 
amintindu-și de fiecare ocazie în care vorbiseră în piața Santa Maria de 
la Mar, după încheierea liturghiei. Obișnuia să zâmbească atunci când 
Hugo îi povestea despre planurile lui și îl îmbrăţișa strâns, foarte, foarte 
strâns. „Plâng de fericire, îi zicea ea. De fericire, fiule." Și apoi îl îmbrăţișa 
din nou, atât de strâns, că îi tăia răsuflarea, dar el nu se plângea; îi 
plăcea. Nu îi putea mărturisi că visurile i se nimiciseră. Ar fi dezamăgit- 
o. Ar fi plâns... însă de data aceasta de tristeţe. Și ar fi fost vina lui. Mama 
lui avea să rămână servitoare în casa mănușarului până la bătrâneţe. 


I se strânse gâtlejul și căută să se refugieze sub rămășițele unor 
scânduri care probabil că formaseră cândva o baracă acum abandonată. 
Se așeză pe jos și ridică mâna ca să arunce ce-i mai rămăsese din a doua 
ceapă, de parcă ar fi vrut să își alunge tristeţile, dar se răzgândi și o 
așeză lângă el. Se gândi la sora lui. Nici ei nu i-ar fi plăcut, deși nu avea să 
îi afecteze zestrea pe care urma să i-o aloce călugărița nenorocită al cărei 
nume nu reușea nicicum să și-l amintească. Arsenda avea să se 
căsătorească cu un om bun. 

Se lăsă încet întunericul. Ce frumoasă era lumina aceea roșie de 
deasupra mării! Hugo încercă să găsească asemănări cu grădinile și 
ogoarele ce se întindeau în fața lui. Cum să fie frumoasă lumina apusului 
de soare deasupra unui câmp de cepe? îndrăzni să zâmbească și apoi să 
pufnească în râs. Cepe! Şi apoi chiar că azvârli, cât putu de departe, ce 
rămăsese din a doua ceapă. Apoi oftă și în scurtă vreme îl luă somnul, 
punând capăt unei zile nespus de încordate. 

Se trezi de la primele scânteieri de lumină și văzu că era descult, îi 
furaseră sandalele lui frumoase cu talpă din piele și nici măcar nu își 
dăduse seama. Privi în jurul lui și încercă să își amintească dacă se 
descălțase înainte să se culce. Nu era convins că nu o făcuse. Dar văzu o 
ceapă. Îi dăduseră la schimb o ceapă pentru sandalele lui! Probabil că îl 
spionaseră ieri și îl văzuseră aruncând-o... 

- Câini ce sunteţi! urlă el, ieșind de sub scânduri, ținând ceapa sus, 
amenințând universul. 

- De ce urli, băiete? 

Vocea se auzi din spatele lui. Era un bătrân care muncea într-o altă 
grădină, își dădu seama Hugo. 

- Ce ai în mână? îl luă bătrânul prin surprindere. Băiatul încă ţinea 
brațul pe jumătate ridicat. 

- Hoţule! tună bătrânul holbându-se la ceapă. Prindeţi hoţul! Hugo o 
luă la sănătoasa. Nu făcu nici doi pași și calcă pe o piatră. O durere 
ascuţită îl paraliza. Se prăbuși la pământ. Bătrânul se apropia cu săpăliga 
în mână, șchiopătând, gâfâind, fără să găsească suflul necesar ca să ceară 
ajutor. Hugo se ridică. Toate astea pentru un jaf mizer! Se uită la ceapă, i- 
o arătă bărbatului care se apropia și o lăsă în mijlocul drumului. Se rugă 
cerului ca grădinarul să fie mulțumit cu faptul că-i înapoiase ceapa. Apoi 
făcu o reverență, de genul celor pe care le făcea când se plimba cu 
stăpânul Arnau și se răsuci dispus... 

- La ce-i va ajuta bătrânului Narcis o ceapă smulsă și pipăită de un 
hoț? 

Doi bărbaţi îl prinseră pe Hugo cu atâta forță, de crezu că aveau să-i 
rupă brațele. 

- Eu nu... reuși să se plângă el în timp ce îl târau spre bătrân, care, de 
îndată ce fu îndeajuns de aproape, îl lovi puternic cu coada de la săpăliga 
peste spate. 


- Nu îl ucideţi, dom' Narcis! Ne-ar prinde bine să facem un exemplu 
din el pentru ceilalți mucoși care nu ne respectă grădinile. 

- Al bani să plătești toate cepele pe care le-ai furat? îl întrebă unul 
dintre bărbaţi în timp ce îl zgâlțâi violent. 

Işi apropiase fața de băiat de parcă ar fi vrut să îl muște, răstindu-se 
la el cu o răsuflare infectă. 

- Am luat doar două... încercă să se apere Hugo. 

- Minţi! sări celălalt. 

- Unde sunt complicii tăi? Te-au lăsat singur? 

- Vei plăti pentru ele! 

- Ai bani? 

Și îl zgâlțâiră din nou. 

- Nu! repetă Hugo de nenumărate ori. 

Alaiul porni de la Casa de la Ciutat, unde se afla Salonul Celor o Sută și 
unde se adunau reprezentanţii Barcelonei, o înconjură și ajunse până în 
piața Sant Jaume. Hugo nu recunoscuse furturile pe care i le imputau pe 
nedrept, dar mărturisise într-adevăr că furase cele două cepe pe care 
nici măcar nu le mâncase pe de-a întregul, iar după ce fusese supus 
judecății mai-marilor, fusese condamnat în doar câteva clipe de trei 
dintre consilierii orașului. Băiatul, îmbrăcat doar cu nădragii lui rupţi, cu 
spatele descoperit și mâinile legate în față, fu urcat pe un măgar și 


escobat?. 

- Nu vă întreceţi cu pedeapsa! îi recomandară consilierii alguazilului, 
mai la o parte. 

Hugo își aminti atunci rușinea la care îl supusese orașul pe un slobod 
la gură care îl insultase pe Domnul lisus Hristos într-o discuţie încinsă, 
întrucât ar fi meritat să moară fără să poată fi iertat pentru că îl ofensase 
conștient. In cazul acela, blasfemiatorului doar îi străpunseseră limba cu 
o tijă de fier, îl legaseră de un măgar, poate chiar același pe care stătea 
acum Hugo, și îl plimbaseră prin întreaga Barcelonă, iar în timpul 
anunţului, cetățenii îl mustrau, îl scuipau, aruncau cu pietre în el și, în 
plus, îl loveau cu măruntaie de bou pline cu excremente. Hugo își aminti 
imaginea bărbatului cu gura deschisă, plină de sânge, și fața murdară de 
fecale. După ce străbătuseră străzile, îl legaseră cu lanțuri de stâlp în 
piaţa Sant Jaume, plin de scârnă. Și dacă în loc să îl biciuiască aveau să 
hotărască să îl lovească peste tot cu măruntaie de bou pline cu 
excremente? se întrebă Hugo. Stătea ghemuit pe măgar, cu spatele gol, cu 
testiculele strivite de oasele ascuțite ale animalului, îngrozit de imaginea 
blasfemiatorului gata să se înece cu propriu-i sânge şi cu fecalele care îi 
intrau în gura pe care nu o putea închide din pricina ţepușei de lemn, 
când simți o lovitură puternică peste spate. Se întoarse. Sfori de cânepă! 
Fu recunoscător pentru clemenţă și chiar atunci auzi strigându-se „hoţ 
de cepe!", strigăt care marcă începutul batjocoririi lui publice. 

Aproape toată dimineaţa îl plimbară pe Hugo pe străzile orașului sub 
soarele primăvăratic. Din piaţa Sant Jaume la catedrală. De acolo spre 


piața Blat și Santa Maria de la Mar. Born, Santa Clara, pe plajă, piaţa de 
pește, la Consulatul Mar, mănăstirea Framenors, șantierele navale... 

Câțiva soldați mergeau în față și le strigau cetățenilor să vadă rușinea 
lui Hugo, de parcă nu ar fi fost de ajuns armata de țânci scandalagii care 
o anunțau alergând şi urlând în jurul măgarului. În timp ce îl biciuiau cu 
sforile acelea care îi sfâșiaseră deja spatele tânăr, Hugo deveni ţinta 
insultelor și scuipatului; unii aruncară și cu pietre, dar alguazilii îi opriră 
numaidecât. 

Când traversară străzile din cartierul Ribera, unde locuiau oamenii 
mării, după Santa Maria, pe când alaiul se apropia de Rec Comtal, feţele 
roşii ale bărbaţilor și femeilor care urlau la el, arătau înspre el sau 
râdeau de el deveniră o masă neclară și indefinibilă. Aproape că nu mai 
simţea nici lovitura zdrobitoare a sforii pe spatele lui și nici nu se mai 
îngrijora că Roger Puig sau vreunul dintre slugoii lui l-ar fi putut 
descoperi. Nu mai avea importanţă. Inchise ochii și, în tot zgomotul şi 
toată agitația din jur, se rugă. Se rugă Fecioarei şi o “imploră ca mama lui 
să nu vadă ocara în care căzuse. 

- Data viitoare vom folosi un bici de piele zdravăn, îl avertiză 
alguazilul când îl cobori de pe măgar, după ce se întorseseră la Casa de la 
Ciutat. Il dezlegă și îi înapoie cămașa. Du-te de te spală mai întâi, îi spuse 
el când văzu că băiatul dă să se îmbrace. 

Hugo se îndoi, șovăi. 

- In mare. Toată marea-i a ta. 

Indură în continuare câteva insulte în timp ce străbătu străzile ce 
despărțeau Casa de la Ciutat de plajă, dar de data aceasta, în lipsa 
alguazililor, a măgarului și a sforilor, cu spatele sângerând, erau mai 
mulți oameni de partea lui decât cei care urlau la el. 

- Taci! Lasă băiatu' în pace! îi spuse o femeie voinică alteia care îl 
insultă pe Hugo pe strada Regomir, lângă brutărie. Și-a plătit vina. 
Foamea îl mână să fure cepe. la de-aici, băiete, adăugă ea și îi aruncă o 
bucată de pâine proaspăt coaptă, pe care o avea la ea. 

Pâine de năut cu ceva faină albă. Hugo devoră bucata fără să-i simtă 
gustul. Ajunse pe plajă și, sub privirile unor marinari și ale unor 
muncitori, trecu printre bărci până ajunse pe țărm, unde valurile se 
spărgeau leneșe. Era o zi frumoasă, călduţă, însorită și fără vânt. Cu toate 
că vremea era frumoasă, intră bănuitor în apa rece și, chiar înainte să îi 
ajungă până la brâu, își scufundă spatele și simţi o senzaţie de arsură 
îngrozitoare. Rămase acolo până când senzaţia dispăru. „Am noroc", se 
felicitase singur pe șantierele navale când scăpase de-a fi încarcerat în 
castelul familiei Puig. Apoi, în Raval, se îndoise. Dar acum... în doar 
câteva zile, lumea lui se prăbușise. Şi totuși, cei din familia Puig nu îl 
descoperiseră; bineînţeles că le-ar fi fost greu să îl recunoască încălecat 
pe măgarul pitic şi cu capul plecat în fața șirurilor de oameni pe lângă 
care trecea. Nici mama lui nu îl văzuse, era convins de asta. Privi spre 
orizontul imens și impunător. „Cepe!... Ha!" 


leși din mare zgribulit de frig și se grăbi să își ia cămașa pe el. 

- Usucă-te mai întâi, băiete, îl sfătui un călăfătuitor scund și cu barbă 
și îi aruncă o cârpă. Apoi se apropie și se uită la spatele lui. Ai avut noroc, 
adăugă el. Nu s-au înfuriat pe tine. 

- Noroc? îi scăpă lui Hugo. 

- Da. Tu ești cel care ai iscat cearta la execuţia stăpânului Arnau? Fu 
mai mult o afirmație, decât o întrebare. îndrăzneț. Nesăbuit, dar 
îndrăzneţ. Consilierii ar fi trebuit să le ceară nobililor să se facă dreptate, 
dar îi preocupă mai mult să semene cu ei, decât să îi apere pe cetățeni, și 
acum că regele Pedro nu mai e... 

Plescăi din limbă și nu își termină fraza, apoi îl strigă pe un anume 
Andres, care își iți capul dintre bărci. Adu alifia pentru răni, îi porunci el. 

Plaja din Barcelona era delimitată de repere care separau zonele 
unde se aflau bărcile de pescuit de zonele în care se construiau bărci 
afară. Cea din fața vechii porți romane Regomir se numără printre ele: 
cea mai veche din Barcelona. Era formată dintr-o clădire modestă lângă 
arcade, numită Voltes dels Fusters, unde erau depozitate vele, catarge, 
vergi de vele latine și alte greemente, dar la nave se lucra pe plajă, așa 
cum răceau Andres, un băiat ceva mai mare ca Hugo, și Bernardo, tatăl 
lui; primul era ucenic, cel de-al doilea călăfătuitor. 

Insuși Bernardo îl unse cu alifia pentru răni, un unguent care îl făcu 
pe Hugo să retrăiască arsura pe care o simţise în apa sărată, între timp, 
se apropiară niște muncitori. Toţi știau că fusese escobat; ba mai mult, 
păreau să știe despre ziua în care fusese executat stăpânul Arnau. 

- Tu ești fiul lui Matias Llor, așa-i? întrebă unul dintre ei, un bătrân 
cocoșat, zbârcit și ars de soare. I se zicea Fluierul. Mereu fluiera, tatăl 
tău. Râse cu un croncănit. Ce păcat! Ce mai face mama ta? 

- E bine... șovăi Hugo. 

- O femeie frumoasă, adăugă bătrânul. 

- Şi tu? interveni altul, vei fi și tu marinar? 

Marinar? Hugo clătină din cap că nu, ca și cum nu ar fi îndrăznit să o 
spună cu voce tare. Tatăl lui... spunea mereu că marea era minunată. „Ca 
o femeie frumoasă care te leagănă', zicea el. „Cel mai bun lucru de care 
mă bucur... după tine", se corecta el dacă Antonina îl auzea și îi făcea 
semn. Apoi, după ce rămâneau singuri, Matias, în timpul unei discuții 
care şi-ar fi dorit să fie ca de la bărbat la bărbat, își sfătuia fiul: „Nicio 
femeie nu e așa capricioasă și nu se înfurie așa tare ca marea, Hugo. 
Fereşte-te de ea!" Băiatul nu știa cât de capricioasă putea fi. „Promite-mi 
că nu te vei duce niciodată pe mare, ca el, fiule", îl rugase mama sa chiar 
în ziua înmormântării tatălui, arătând spre sicriu. Şi îi promisese. 

- Ştii unde e strada Regomir? 

Intrebarea, pusă de un bărbat care probabil că era mestre d'aixa, 
judecând după tesla pe care o ţinea în mână, îl trezi pe Hugo din 
amintirile lui. Şovăi, surprins. 

- Da, omule, cea pe care ai coborât până la plajă! îi arătă Andres. 


-Aha! 

- Păi, du-te acolo și caută fierăria lui Salvador Vinyoles! îi porunci 
mestre d'aixa. li zici că vii din partea mea, Joan Pujol, şi să îți dea cuiele 
pe care trebuie să mi le facă. Ce mai aștepți, flăcăule? Ii dădu ghes acesta. 

Cuiele acelea și alte câteva însărcinări pe care le dusese la capăt 
pentru călăfătuitori înainte să se încheie ziua îi aduseseră o bucată de 
pâine, un castron de supă de găină cu legume și un pahar zdravăn cu vin 
pe care Andres i-l adusese pe plajă. De asemenea, îl lăsaseră să doarmă 
în șopronul în care demontau o navă. 

Hugo trăi printre oamenii mării și dormi la adăpostul 
ambarcațiunilor, ascunzându-se de îndată ce întrezărea costumele 
nobililor sau auzea zgomotele și pregătirile care le precedau mereu 
sosirea. O vizită pe Arsenda. Nu îndrăzni să îi destăinuie că nu mai lucra 
pe șantierele navale. Trebui să îi explice de ce era descult, pretinzând că 
îşi pierduse sandalele. „Le lași și tu într-un loc și când te întorci după ele, 
nu le mai găsești”, îi zise el. 

După ce mai trecu o vreme, se mai micșoră neîncrederea mănușarului 
în urma confruntării dintre Hugo și familia Puig, iar mama și fiul își 
reluară schimbul grăbit de vorbe de duminică, când ieșeau din Santa 
Maria de la Mar. Hugo nu îi spuse nici Antoninei despre șantierele 
navale. Nu ar fi știut cum să îi povestească. Durerea care îl rodea din 
pricina minciunii se risipi însă când le văzu atitudinile: niciuna dintre ele 
nu îi puse la îndoială situaţia, deși, în ceea ce o privea pe mama lui, plăti 
pentru înșelăciune cu durerea pe care i-o pricinuiră mâinile ei pe 
spatele-i rănit când îl îmbrăţișa și mângâia. 

Se mai duse și pe șantierele navale de câteva ori. Forfota era 
constantă, iar palisada de lemn, ridicată pe faleză ca să o apere de valuri, 
când stătea în picioare, când dispărea, ca să se poată ajunge pe plajă. 
Bastaixos descărcau lemne și cărau unelte. Marinari și maiștri armau 
galere. Nici urmă de genovez. Nu îl văzu, nici pe el, nici pe alţii cărând 
bile în sus și în jos. Poate că Domenico se întorsese în ţara lui. îl văzu 
însă, în depărtare, pe Juan Navarezul. Se priviră și își zâmbiră. Hugo se 
îndreptă spre el. 

- Şi genovezul? îl întrebă el, după ce îl salută. 

- Şi-a recăpătat libertatea. 

Priviră spre mare, de parcă l-ar fi văzut în depărtare. 

Intr-o zi, Andres îl avertiză că în Raval se vorbea despre el. „Servitorul 
unui nobil”, îi răspunse lui Hugo când acesta îl întrebase despre cine era 
vorba. „E adevărat că l-ai rănit la cap?" Râseră când îi povesti, dar băiatul 
se simți ameninţat, așa că evită acea zonă a Barcelonei. Prudenţa însă nu 
îi fu de prea mare ajutor. Deși încercase să îi evite pe nobil și pe slujitorul 
lui, care se perindau prin Raval, veniseră nobili și servitori pe șantierele 
navale din Regomir. Hugo mai trăise asta și în alte dăţi; ba chiar îl 
însoţise pe tatăl lui când se înrolase, așa că nu se miră de evenimentele 


ce se derulară duminica următoare, după ce se anunţase că armada 
regală avea să plece la Morea. 

leșiră de la liturghia din Santa Maria de la Mar și, în sunet de 
trompete, ajunse alaiul de la catedrală: regele și locotenentul lui în 
Orient, vicontele de Rocaberti, episcopul și ceilalți parohi de la catedrală, 
cavaleri și nobili, stindardele tuturor binecuvântate așa cum se cuvine; 
consilierii orașului, mai-marii, restul alaiului și, în urma lor, oamenii din 
Barcelona, cărora li se alăturară credincioșii care ieșeau din Santa Maria. 
în timp ce heralzii strigau și îi chemau pe oameni să se înroleze în 
armada regală, Hugo îl recunoscu pe Roger Puig, care mergea lângă 
unchiul lui, contele de Navarcles, în faţa nobililor. Il căută pe servitorul 
lui printre cei din alai și îl recunoscu ușor, căci avea un bandaj peste faţă. 
Făcu tot posibilul ca mama lui să nu observe că tremura. 

- Amintește-ţi ce-ai promis, îi zise ea, ghicind greșit motivul pentru 
care fiul ei era neliniștit, înainte să se despartă de el și să se întoarcă în 
casa mănușarului. Să nu semnezi că te duci pe mare. 

Alaiul trecu de Santa Maria și ajunse în piaţa ce se deschidea în fața 
pieţei de pește, pe plajă, lângă șantierele navale Regomir unde muncea 
Hugo, și acolo, unde se afla deja o masă lungă acoperită cu o pânză 
stacojie, pe care era brodat blazonul regal cu fir de aur, însuși regele îi 
chemă pe cetăţeni să se înroleze în armada lui. Mii de persoane roiau în 
jurul soldaţilor care îl protejau pe monarh și pe nobili. Hugo se număra 
printre ei. Nu se temea că avea să fie descoperit în mulțime. Regele Juan 
îşi încheie discursul și mulțimea de oameni se foi, neliniștită. Heralzii îl 
elogiară pe monarh, pe vicontele de Rocaberti, pe amiralul armadei și pe 
căpitanii acestuia; îi ațâțau și încurajau pe cetăţeni, pe arbaletrieri, 
vâslași și pe ceilalți soldaţi din Barcelona să împărtășească gloria ce îi 
aștepta pe tărâmuri îndepărtate. Sunară din trompete, tobe și dintr-un 
corn de vânătoare. Lumea deveni tot mai agitată, în timp ce suveranul și 
nobilii îi priveau plini de sine. Din mii de gâtlejuri izbucni un sunet. 

- Trăiască regele Juan! strigă cineva. 

Hugo, stând pe vârfuri în mulțime, rămase atent, încordat. Îl văzu pe 
regele Juan zâmbind din pricina potopului de aclamații și ovații. 

Monarhului îi plăcea să îi privească. Ceru mai mult, iar supușii lui nu 
îl dezamăgiră și îl aclamară. La sfârșit, când soldaţii deja nu mai reușeau 
să stăpânească mulţimea, regele întoarse mâna dreaptă spre miniștrii 
care îl însoțeau, iar unul dintre ei o umplu cu monede. Lui Hugo i se păru 
că aude cum lumea își ține respiraţia în clipa de tăcere stârnită de ploaia 
de monede care se revărsă cu mii de licăriri peste capetele locuitorilor 
Barcelonei; tăcere ce se rupse odată cu izbucnirea de confuzie, 
dezordine și luptă pentru a dobândi banii pe care îi azvârleau cu pumnii 
regele, vicontele de Rocaberti și amiralul armadei. Hugo se aruncă și el 
la pământ, aidoma celorlalţi bărbaţi și femei. Căută, când nervos și 
invidios pe strigătele de bucurie ale celor norocoși, când orbit, cu ochii 


în soare, ca să vadă unde aveau să cadă noile monede pe care nu reușea 
să le prindă. 

I se păru că vede una. Alergă de-a bușilea şi trecu peste o femeie 
grasă. Intinse mâna după ea, dar cineva, un băiat chel, robust și agil i-o 
luă înainte... De unde se ivise? Hugo șovăi. Băiatul nici măcar nu se 
întoarse să îl privească și, cu moneda în mână, plecă de-a bușilea, 
căutând o comoară și mai mare. Hugo îl privi, dezamăgit. Semăna cu un 
câine; adulmeca și mirosea ațâțat, fără să îi pese de lume. Vâna. Căuta 
banii de parcă ar fi urmărit o pradă; se împingea fără remușcări; îi evita 
pe cei mai puternici; își împlânta picioarele în pământ... Picioarele? Alea 
erau sandalele lui! Il urmări. Fără să îi pese de ploaia de bani ce continua 
să stârnească certuri și încăierări și fără să știe cum l-ar fi putut înfrunta. 
Era mai mare; sandalele îi erau foarte fixe, se vedea că pielea era întinsă. 
în plus, după o vreme, când regele și alaiul lui se îndrepta deja spre 
palat, Câinelui chel i se alătură un grup de băieţi de toate vârstele. Hugo 
îl văzu pocnindu-l pe un băiețel care, după ce clătină din cap, își întinse 
palmele goale. Se îndepărtă discret. 

Enoriașii se întorceau deja spre casă, mulți dintre ei fericiţi. Unii 
povesteau, urlând și gesticulând, cum se aleseseră cu monedele pe care 
le arătau cu mândrie. La masa de recrutare rămaseră doar funcţionarii și 
o coadă de bărbaţi ce pretindeau că vor să se înroleze în armada regală 
și îşi luau acum prima plată. Toţi trebuiau să aibă un chezaș și să jure pe 
evanghelii; apoi dădeau fuga să cheltuie banii. Unii dintre ei aveau să o 
regrete, dar își luaseră un angajament. 

Hugo urmări grupul de tineri de la o distanţă sigură. Nu îl miră să 
vadă că se îndreptau spre Raval. Simţi cum se naște în el furia 
închipuindu-și-i ca acum, în grup, râzând și urlând, întrerupându-se unii 
pe alţii, bătându-și joc de el, de cum îi furaseră sandalele fără ca el să se 
trezească. „Şi ceapa!..." s-ar fi fălit vreunul dintre ei, poate chiar Câinele 
chel. „L-au biciuit prin toată Barcelona", și-ar fi amintit un altul stârnind 
un potop de râsete la fel de iritante ca acela care îi rămăsese întipărit 
adânc în minte lângă poarta de la Boqueria, unde îi văzu râzând și 
bătându-se unii pe alţii pe spate înainte să se despartă. Câinele chel urcă 
pe Rambla, însoțit de doi băieţi, unul dintre ei fiind cel căruia îi dăduse 
un ghiont. Intrară într-o casă de pe strada Tallers. în zona aceea se aflau 
atelierele de cărămizi și locuiau măcelarii, lângă noul zid, la capătul 
Barcelonei. 

In ziua următoare, o zi de luni, Hugo se abătu de la o însărcinare pe 
care o primise în șantierele Regomir și îl descoperi pe Câinele chel 
muncind alături de un bărbat imens în măcelăriile din afara porții 
Boqueria, unde, pe mese simple, se vindeau carne de ţap, purceluș și 
oaie, produse a căror vânzare era interzisă în interiorul orașului. Il 
deranja că sângele care picura de pe șorţul băiatului iar fi putut murdări 
sandalele... Râse cu reticență, fără să știe ce să facă. Băiatul era cu un cap 
mai înalt decât el, era puternic și insolent, și poate chiar rău... Dar erau 


sandalele lui! Cu dinţii încleștaţi, se mai uită o dată la măcelărie, apoi se 
întoarse cu spatele la ea și se amăgi singur cu scuza că îl așteptau la 
bărci. 

Câteva zile la rând îl urmări și-l spionă. Rutina muncii în atelierul din 
poarta Boqueria se întrerupea doar când Câinele chel și tatăl lui 
mergeau la biserica Santa Maria del Pi, parohia cartierului, în spaţiul 
deschis dintre cimitir și biserică, măcelarul se cățăra pe niște 
picioroange și umbla printre fiul lui și prietenii acestuia, urmărindu-i și 
urlând. Datorită spectatorilor care îl priveau pe bărbatul cocoțat pe 
picioroange, Hugo putu să se apropie fără să se teamă că ar putea fi 
recunoscut. Atunci află că tatăl Câinelui chel făcea pe uriașul în timpul 
sărbătorii Corpus Christi și obișnuia să se antreneze pentru asta. „In 
timpul procesiunii poartă veșminte lungi până la pământ”, îi explică o 
femeie. La sfârşit, de parcă ar fi fost un joc, Câinele chel și prietenii lui se 
urcau pe picioroange și încercau să îl imite pe măcelar, care râdea 
împreună cu ceilalți de felul în care se împiedicau și picau băieţii. Santa 
Maria del Pi și o turlă pe jumătate construită, anexată bisericii, unde 
țineau picioroangele, păreau a fi refugiul Câinelui chel și al prietenilor 
lui buni, care, în zilele libere, după ce alergau prin Barcelona, se 
întâlneau în turla părăsită. Hugo îi spiona, ascuns într-unui dintre 
cimitire. 

Il chema Juan Amat. Era fiul unui măcelar din Boqueria. Și da, era 
periculos. Așa îl avertiză Andres când Hugo nu îl mai urmări pentru că 
nu îi venea în minte un plan prin care să își recupereze sandalele și se 
hotări să îi povestească totul ucenicului de călăfătuitor. 

- Nu este colțișor din Barcelona în care să nu fie cunoscut. Mai bine să 
nu te înfrunţi cu el, adăugă Andres, dându-i de înţeles că nici măcar el, 
chiar dacă era mai mare, nu îndrăznea să o facă. 

- Cineva mi-a spus că nu trebuie să mă plec în fața nimănui. Andres 
zâmbi larg, apoi îi răspunse: 

- Un sfat îndrăzneţ. Ţi-a zis și cum să o faci? 

- Nu, recunoscu Hugo murmurând. 

Andres percepu stânjeneala din privirea lui Hugo înainte ca acesta să 
și-o întoarcă spre bărci. 

- Păi, asta este important în viață: nimănui nu îi place să fie umilit sau 
să se supună; problema este să știi cum să scapi de ele. Ai mare grijă cu 
Juan Amat! insistă el, la sfârșit. 

In timp ce privea marea în nopțile liniștite de primăvară, cu spatele 
sprijinit de una dintre bărcile trase pe plajă, Hugo se întrebă cum ar fi 
rezolvat stăpânul Arnau problema. Întrucât nu găsi un răspuns, se gândi 
să uite de toată treaba asta; la urma urmei, erau doar nişte sandalele... 
Sandalele lui! Fraza aceasta răsuna mereu în sinea lui, mai puternică 
decât varianta de-a renunţa. In plus, mai era treaba cu măgarul și cu 
cepele; încă îl usturau rănile de pe spate. Toate brutele alea râseseră de 
el! Dar nu îndrăznea să se apropie de Câinele chel. 


Când veni luna mai, la mai bine de o lună de la înființarea mesei de 
recrutare de lângă piața de pește, printre mulțimea de oameni din 
Barcelona care se înghesuiseră din nou pe plajă, Hugo privi mulțumit 
plecarea armadei regale spre Morea. Știa că, odată cu ea, sclipind 
datorită broderiilor argintii, pleca și una dintre cele mai mari probleme 
ale lui. În seara dinainte, echipajul „salutase" galerele cu cântece și salve 
și acum, în timp ce se aliniau în sunetul vâslelor de-a lungul acelor 
tasques, bancurile de nisip periculoase care îngrădeau portul din 
Barcelona, iar cetățenii strigau și ovaţionau cele zece nave. Hugo nu se 
lăsă mai prejos. Il văzu pe Roger Puig străbătând trufaș podul de lemn 
de pe țărm, la construcţia căruia ajutase chiar el, pentru ca veșmintele 
luxoase ale nobililor să nu se strice și proprietarii lor să se îmbarce 
comod pe bărcile cu vâsle care aveau să îi ducă până la galere. Lângă 
Roger Puig, având grijă de bagajul lui, îl recunoscu pe servitorul cu petic 
peste ochiul drept. 

Incă se auzeau îmbărbătări, iar steagurile regelui și vicontelui, 
împreună cu fanioanele căpitanilor și cel al lui Sant Jordi colorau în 
continuare orizontul, când o galeră mică, de șaisprezece bănci, cu un 
fanion mallorquin ajunse în port. Luntrași și bastaixos uitară de armadă 
și se pregătiră să întâmpine încă una din bărcile care, începând de 
atunci, aveau să andocheze în Barcelona, ca parte din traficul maritim 
care îmbogăţea orașul și pe negustorii lui. 

Hugo se apropie de bastaixos; știa că era bine primit și mereu îi 
răsplăteau ajutorul într-un fel sau altul. Nu putea descărca mărfuri căci 
frăția nu îl lăsa, dar putea să alerge încolo și încoace și să ducă mesaje 
mai-marilor și negustorilor. In orice caz, îi plăcea să cutreiere printre 
grupurile de personaje care, de pe plajă, controlau descărcarea bărcilor. 
Santa Felipa, așa auzi Hugo că îi ziceau micii galere, și apoi adăugau, 
surescitați, că fusese atacată de niște corsari algerieni. 

- Mult mai mare, bineînţeles, afirmă unul dintre negustori despre 
vasul corsarilor. Hugo se apropie cât putu de tare, cu ochii-i larg deschiși 
plini de curiozitate. Cum adică în ce fel am reușit să scăpăm? Cu agilitate 
și armament bun. Șaisprezece bănci ne-au oferit o capacitate de reacție 
și manevră care le lipseşte vaselor mari, plus câteva ghiulele de tun care 
au nimerit puntea corsarilor și o ploaie sigură de săgeți cu care am 
respins confruntarea. Agilitate, iuţeală și armament bun, toate acestea 
fac ca o ambarcaţiune mică să poată lupta și înfrânge una mai mare, zise 
negustorul. 

Hugo se întrebă dacă ar fi fost în stare să fie mai agil și mai rapid 
decât Câinele chel. Ideea aceasta îl chinui toată ziua. Şi-l aminti pe Juan 
Amat adulmecând monedele și evitând oamenii. Era foarte rapid și 
foarte agil! De asemenea, trebuia să aibă și armament bun, așa zisese 
negustorul. Armament bun... 

Chiar în noaptea aceea, când dădu să fluiere pe lângă zidul șantierelor 
care îngrădea curtea interioară mare, îi auzi pe câini alergând și 


scâncind de partea cealaltă. Il simţiseră deja. Fluieră oricum și se cațără 
pe zid, apoi sări în curtea interioară. Se juca o vreme cu animalele, pe 
care nu le mai văzuse de ceva vreme. Câinii adulmecară și începutul 
acela de tristețe, așa că se aruncară pe Hugo, care se lăsă lins cu drag; 
după care îl urmară până în depozitul în care ţineau armele. 

Hugo aşteptă până când ochii i se obișnuiră cu întunericul, întrerupt 
doar de licăririle unei torţe aprinse de pe peretele curţii interioare, Işi 
amintea încăperea mult mai plină; era limpede că armada regală pusese 
stăpânire pe o mare parte din arsenal. Chiar și așa, lumina tremurătoare 
a torţei se răsfrângea în lamele ascuţite ale toporiștilor. Asta căuta! Şi 
erau o grămadă pe o masă. Se apropie și își trecu degetele peste ele. Unul 
dintre câini gemu, de parcă l-ar fi avertizat. 

- Taci! îl mustră Hugo. Nu înţelegi. Am nevoie de ea, ca să îmi 
recuperez sandalele. 

Apucă o toporișcă, pe aceea care i se păru a fi cea mai mică. Nu și le 
amintea așa de grele, poate pentru că, atunci când intra în depozit, doar 
visa la lupte navale imaginare, iar acum... chiar avea să o folosească. 

Câinii erau în continuare agitaţi, iar Hugo le porunci să tacă. Amândoi 
îl ascultară, iar el mișcă iute toporișca. Lama despică văzduhul și șuieră, 
într-o luptă închipuită. 

Hugo știa că Juan Amat se trezea în zori și se ducea la taraba cu carne 
din Boqueria, unde spăla și pregătea cuțţitele și celelalte ustensile, 
așteptându-l pe tatăl lui. Mai știa și că l-ar fi putut ataca și să își 
recupereze sandalele în timp ce acesta străbătea singur drumul de la 
strada Tallers până la poarta Boqueria, așa că se îndreptă într-acolo. 
Tremură în semiîntunericul ce vestea răsăritul. Deşi nu îi auzi pașii, 
simţi că se îndrepta spre el. 

- Dă-mi înapoi sandalele, hoţ ticălos ce ești! ţipă el ieșindu-i în cale. 

li porunci dintr-o suflare, așa cum repetase toată noaptea. Și totuși nu 
își dădu seama de timbrul vocii lui: ascuţit, înspăimântat. 

- Băiatul cu cepele! Câinele chel pufni în râs după ce-și veni în fire. 
Vrei să călărești din nou pe măgar? îl batjocori el. Și cum ai de gând să 
îmi iei sandalele, piticotule? 

Juan Amat ridică braţul și dădu să îl lovească pe Hugo. Nu reuși să o 
facă, pentru că toporișca străluci amenințătoare în mâna dreaptă a 
flăcăului. Fiul măcelarului făcu un pas în spate și evalua situaţia, dar 
Hugo plănuise totul: știuse că avea să se îndepărteze de el... Ceea ce și 
făcea... I se aruncă pe picioare. Nu putea nici să îl lase să îi imobilizeze 
braţul; dacă reușea să o facă, ar fi rezistat doar câteva clipe. Câinele chel 
căzu la pământ și încercă să se zvârcolească, dar până să încerce el să se 
ridice în șezut, Hugo îi apăsa deja muchia lamei toporiștii pe testicule. 

- Te castrez! urlă el. Juan Amat încremeni. 

- lar eu am să te omor, îl ameninţă acesta oricum. Când n-o să mai ai... 
Hugo apăsă mai tare. Băiatul tăcu. 

- Pune-ţi mâinile după cap! Acum! 


Apăsă din nou toporișca, de data aceasta cu vârful muchiei. Câinele 
chel mârâi și se supuse. 

- Şi acum îndoaie genunchiul stâng. 

Apăsă și mai tare pe testicule în timp ce se străduia, cu o singură 
mână, să desfacă șnururile de piele, mai întâi de la o sanda, apoi de la 
cealaltă. Urma partea cea mai grea. Nu se gândi de două ori: îl lovi cu 
forță pe Juan Amat cu vârful mânerului de lemn al toporiștii peste 
degetele de la piciorul stâng, sări în picioare și o luă la fugă, în timp ce 
acesta urla de durere. 

- Am să te găsesc! îl auzi strigând în spatele lui, deja departe. Am să te 
omor! Am să te... 

Le-au ascuns câinii care păzesc șantierele navale... îți închipui? De 
parcă ar fi fost un joc, fu explicaţia pe care i-o dădu pe neașteptate 
surorii lui după ce aceasta arătase spre sandalele lui, pe când se 
îngrămădeau pe acoperișul plan al casei din interiorul mănăstirii din 
Jonqueres, sub un cer senin și înstelat. 

Arsenda își lăsă capul pe spate și zâmbi. Nu mai râdea ca înainte. 
Părea... părea să fi crescut. Se maturiza tot mai mult pe zi ce trecea. Lui 
Hugo i se părea serioasă și distantă. 

- Vrei să nu mai vin să te văd? 

Arsenda continuă să zâmbească, dar numai cu jumătate de gură. 

- Nu mai spune prostii! îi răspunse ea cu o voce blândă. Mama și cu 
tine... Ei bine! Tu vei fi mereu persoana pe care o iubesc cel mai mult... pe 
lumea asta. 

- Pe lumea asta? întrebă el ca și cum ar fi fost o glumă. 

- Nu te poţi întrece cu Dumnezeu, Hugo. 

Nu putu să se întreacă nici cu un dogar din Sitges care îi fură mama. 

- Trebuie să înţelegi, Hugo, încercă să îi explice Antonina în duminica 
următoare, neliniștită din pricina palorii de pe chipul fiului ei când îi 
dădu vestea că avea să se recăsătorească. Amândoi aveţi deja viața 
voastră, Arsenda la mănăstire, iar tu pe șantiere.. cu un viitor 
promițător. Incă sunt tânără... Antonina vorbea întrerupt. Totul s-a 
aranjat prin parohul de la Santa Maria. El știa... cunoștea... în fine... Mi-a 
obținut o zestre! Dintr-acelea pe care le lasă bogaţii prin testament 
pentru ca femeile amărâte ca mine să se poată căsători. Nu va trebui să- 
ți mai faci griji pentru mine. Ascultă-mă, îl cheamă Ferran, știi? Şi e un 
bărbat bun. E văduv și locuiește în Sitges cu doi copii mici care... 

Antonina se opri. Hugo se împletici. Reuși să îl prindă înainte să se 
prăbușească. Il simţi rece și îl întinse pe jos. 

- Fiule! strigă ea în timp ce îl plesnea peste obraji. 

Mulţi dintre credincioşii care ieșeau de la liturghie se învălmășiră în 
jurul lui, dar își văzură de drum imediat ce Hugo răspunse și se ridică în 


șezut. 

- Hugo! Antonina răsuflă ușurată. Nu... 

- Sitges? o întrerupse el. 

Nu auzise niciodată vorbindu-se despre Sitges. 

- E un orășel de pe coastă care... 

- Nu ne vom putea vedea. E 

- Vom face în așa fel încât să ne vedem, Iți promit. 

- Cum? Cât de departe e? 

- La șase leghe. Hugo gemu. 

- Îţi promit că ne vom vedea. -Nu... 

Hugo tăcu. „Nu promite, mamă", avusese de gând să-i spună. „l-ai lăsa 
pe micuţii ăia doi ca să faci șase leghe? Noul tău soţ n-o să-ţi dea voie. O 
văzu plângând. 

- ţi promit, fiule, se bâlbâi Antonina. 

Dumnezeu îi luase sora și un dogar din Sitges îi luase mama, se gândi 
băiatul după ce scăpă de îmbrăţișările și lacrimile Antoninei și plecă din 
piaţa Santa Maria. Femeia nu încercă să îl oprească și îl privi 
îndepărtându-se, conștientă că probabil nu aveau să se mai vadă 
vreodată. Simţi cum i se strânge gâtlejul și nu reuși să își ia rămas-bun, ci 
ridică doar sfios o mână pe care el nu o văzu. 

„Dacă i-aș fi mărturisit că nu mai lucram pe șantiere, că acel viitor 
promițător nu mai există”... se învinui Hugo după ce se îndepărtă mult de 
Santa Maria, rătăcind printre bărci. Poate că atunci ar fi rămas în 
continuare servitoare în casa mănușarului. Măcar așa nu l-ar fi înlocuit 
cu pruncii dogarului. 

Și el avea să găsească o persoană pe care să o iubească fără să fie 
obligat să se ia la întrecere cu Dumnezeu, întrucât până și Andres era 
bănuitor şi se îndepărtase în mod ostentativ de el de când îl văzuse 
încălțat cu sandalele lui din piele. Nu îi dăduse prilejul de a-i povesti cum 
le recuperase: ridicase o palmă în aer și clătinase din cap, de parcă ar fi 
fost deja osândit, și îl alungase, deși Hugo se dusese la el, mândru, ca să 
îi povestească fapta. 

Semnul de rău augur silențios al lui Andres se concretiza în viața de zi 
cu zi a lui Hugo, care era convins că era urmărit, spionat. Câinele chel nu 
avea să uite de el. O dată i se păru că îl vede pe băiatul pe care îl 
pălmuise Juan Amat. Hugo încetini; coti pe strada Mar, se duse în piaţa 
Blat și încercă să se piardă în mulțimea care cumpăra grâne. Privi în jur, 
nu era sigur dacă era vorba sau nu despre același băiat. I se părea. 
Câinele chel îl avertizase: „Te voi găsi". Trupul i se acoperi cu o sudoare 
rece și o rupse la fugă. Se întoarse la șantierele Regomir fără să își 
îndeplinească însărcinarea primită și bolborosi o scuză ciudată. 

„Te voi găsi... Amenințarea aceasta îi înțepa mintea ca un ghimpe și îi 
schimbă visele în coşmaruri. Dormea într-o barcă pe care o demontau ca 
să se folosească de lemn; acolo apuca iarăși toporișca pe care o ţinea 
ascunsă între două scânduri și se culca ținând-o strâns în mână. Obosit 


și abătut, îngrijorat, dădea greș în treburile pe care le avea de făcut. Ba 
chiar fu pe punctul de-a distruge un lot de catran pentru că nu trase cu 
îndeajuns patos de pe foc oala în care acesta fierbea la un loc cu seul. 
Intârzia mai mult ca de obicei în îndeplinirea sarcinilor, mereu atent la 
umbrele, pașii, alergăturile și privirile răutăcioase din spatele lui. Fu 
certat, și pe bună dreptate. Războiul îl eliberase de Roger Puig și de 
servitorul lui, dar Câinele chel nu avea să plece odată cu armada; în plus, 
avea propria-i armată: grupul acela de băieți care îl ascultau și pe care, 
Hugo nu se îndoia câtuși de puţin de aceasta, îi trimisese pe străzile 
Barcelonei ca să îl caute. 

- Dumnezeule mare! 

Poate că așa începu totul: cu exclamațiile furioase ale unui mestre 
d'aixa care încerca să explice ghinionul pe care îl aducea prin faptul că, 
în timp ce îl ajuta, Hugo scăpă câteva cuie în nisipul de pe plajă. Băiatul 
dădu să le curețe, dar mestre îi interzise. 

- Aruncă-le! Dumnezeule mare! Dumnezeule mare! Bărbatul își făcu 
cruce frenetic, de mai multe ori. Nu putem folosi cuiele alea la barca 
mea! Sunt blestemate! 

Era un bărbat dificil, bădăran și ciudat, dar nimeni nu avea să 
contrazică afirmaţia de rău augur a unui maistru. Cei care lucrau în 
apropierea lor și fuseseră martori la scenă își ascunseră privirea. Ce 
motiv ar fi avut să se certe cu el? Până și regii și cei religioși credeau în 
superstiții, în astre, vrăji, demoni, vrăjitoare și magie! Cu siguranță că 
mulți dintre ei se gândiră că barca ar fi putut naufragia; nu ar fi fost nici 
prima, nici ultima și, de s-ar fi întâmplat așa, cine ar fi negat atunci că a 
fost din pricina cuielor? Hugo rămase cu ele în mână, în timp ce maistrul 
îl reclamă cu urlete ofițerului lui, care îl înlocui pe băiat ridicând 
imperceptibil din umeri. A 

Hugo nu află niciodată dacă barca naufragiase sau nu. In schimb, cea 
care sigur naufragie fu reputaţia lui, căci, la scurt timp după aceea, un 
tâmplar puse pe seama lui putrezirea unui cadru. Bărbatul o făcuse fără 
să se gândească, aproape fără voie, ca un comentariu de la care s-ar fi 
putut abţine, dar care fu auzit. „Să fie oare de la băiat?" se întrebă el cu 
voce tare. Incepură să îi interzică să se apropie de bărcile în curs de 
construire. Unii, ca Andres și Bernardo, o făceau cu o oarecare 
compasiune; alţii fără milă: 

- Pleacă de-aici, demonule! ajunse să îi strige un vâslaș. 

Hugo putu să doarmă în continuare în ambarcațiunea pe jumătate 
demontată; deja nimeni nu mai voia lemnul acela. Nava aflată în 
paragină îi deveni refugiu, căci nu îndrăznea nici să se plimbe prin 
Barcelona, ca să nu dea de Câinele chel sau de oamenii lui. Bea apă dintr- 
o fântână din Voltes del Vimanaba, iar cineva - Andres, credea el - în 
pofida tuturor lucrurilor care se petreceau, îi lăsa din când în când niște 
mâncare în barcă. 


Nu își mai vedea mama duminica în Santa Maria; dogarul o luase cu 
el. ÎIngenunche pe dalele de piatră, simțindu-se mic în fața 
maiestuozității templului, se rugă Fecioarei și o imploră să-l ajute. Ce rău 
săvârșise, ce păcat comisese de se purtau cu el de parcă ar fi fost un 
demon? De ce îl ținea departe de mama lui? Fecioara nu îi zâmbi însă lui 
Hugo, contrar spuselor stăpânului Arnau, și rămase inaccesibilă, 
deasupra credincioșilor. 

Arsenda fu aceea care îi arătă calea pe care trebuia să o apuce când îi 
vorbi despre minunăţiile lucrurilor divine și cerești și îl întrebă dacă se 
purtase cum trebuie. El nu își mărturisi secretele în timp ce sora lui îl 
instruia asemenea călugărițelor din mănăstire, îndemnându-l să se 
poarte ca un bun creștin. „Păcate de mândrie?" îl întreba copila. „De 
aroganță sau alte vicii?" El negă, dar... Cum să-ţi închipui că un ticălos, un 
cerșetor, după spusele vicontelui, ar fi fost în stare să nu se încline în fața 
nimănui? 

La asta se gândea din nou în zori de zi, lângă strada Tallers, iarăși 
desculț, ţinând sandalele în mână, când îl văzu pe Câinele chel 
apropiindu-se. Scăpase de a fi întemnițat în castelul Navarcles, dar 
norocul i se schimbase din pricina sandalelor ălora: îi fuseseră furate, 
apoi fusese denunțat și escobat, iar acum îl urmăreau și nu putea dormi. 
Se purtau cu el de parcă ar fi fost un demon, și până și mama lui îl 
părăsise. 

li azvârli sandalele Câinelui chel. 

Juan Amat se opri mirat, până ce reuși să deslușească ce anume 
căzuse în fața lui, apoi încercă să își dea seama de ce și cine le aruncase. 

- Suntem pe pace, spuse Hugo. 

Nu trebui să ridice vocea. Cuvintele lui răsunară în tăcere. Se afla pe o 
străduță lăturalnică, pregătit să o ia la fugă dacă fiul măcelarului îl ataca. 

Trecură câteva clipe. 


- Ba nu, îi răspunse băiatul, care apucă sandalele și i le înapoie 
stăpânului lor. Nu mă interesează sandalele, vreau toporișca. 

Hugo se gândi. 

- Dacă ţi-o aduc, zise el în cele din urmă, facem pace? 

-Da. 

- Juri? 

- Jur, afirmă solemn Juan Amat. 

- O să ţi-o aduc. 

Hugo șovăi înainte să își recupereze sandalele. Câinele chel nu se 
mișcă. Răsuflă adânc și se aplecă după ele. Celălalt băiat rămase tăcut. 
Hugo nu vru să zăbovească și îi întoarse spatele, descult, si-lindu-se să 
nu o ia la fugă. 

Nu îi luă mult ca să îi aducă toporișca. Din cine știe ce motiv, vru să 
se apropie de el, să i-o ofere. Era sub jurământ. Câinele chel mângâie 
lama micii toporiști. 

- De unde o ai? 

- A fosta tatălui meu, minţi Hugo. 

- A fost? A murit? 

- Da. 

- Şi chiar dacă a fosta tatălui tău, renunțţi la ea? 

- Intr-o zi mi-o vei da înapoi. 

Chiar și el fu surprins de răspunsul lui și nu pricepea de unde atâta 
provocare. 

- Infiptă în piept! urlă Juan Amat și ridică toporișca. 

Hugo avu timp doar să se strângă și să își protejeze capul cu braţele. 
Deschise din nou ochii când auzi râsul ticălosului; nu îl ameninţa. 

- Azi am glumit, îi zise el și râse aspru. Dar nu încerca să profiţi de 
jurământul meu. Dacă de acum înainte mă superi, rupem pacea. 

Hugo privea marea. In nopţile de vară, sub luna strălucitoare, 
devenea o mantie imensă, ondulată, ce strălucea odată cu unduirea 
blândă a valurilor. Trecuseră aproape două luni de când făcuse pace cu 
Câinele chel. Se plimba prin Barcelona fără grijă și dormea în pace, deși 
de fiecare dată tot mai puţin protejat de când un preot își făcuse 
apariţia pe plajă și invocase Sfânta Treime. 

Preotul se rugă ca fiecare loc pe care avea să cadă apa sfinţită cu care 
stropea să fie curăţat de impurități, pericole, demoni și duhuri rele. 
Stropi și barca în care se refugia Hugo. Proprietarii nu aveau să lase ca 
lemnul acela să se irosească. 

- Binecuvântează-mă, părinte! îl rugă Hugo când pricepu despre ce 
era vorba. 

Preotul îi întrebă din priviri pe maiștrii care îi reclamaseră prezența 
și îl udă cu agheasmă și pe băiat. 

Reușise să se elibereze de Roger Puig, de Câinele chel și până și de 
starea lui demonică, dar pe șantierele navale oamenii continuau să nu 
se mai bazeze pe el. 


- E mai bine așa pentru tine, îi spuse Andres, cu care se împăcase 
după ce îi povestise cum făcuse pace cu Juan Amat. Te-ar învinui pentru 
orice nenorocire care are loc și ai deveni din nou un demon. Şi se știe 
cum încep astfel de lucruri, dar niciodată cum se sfârșesc. 

- Şi tu ai crezut că sunt un demon? îl întrebă Hugo pe neașteptate. 

Andres şovăi. 

- Nu, răspunse el într-un final, însă fără prea mare convingere. Uite 
ce e! zise el, când Hugo dădu să plângă. îţi propun ceva... 

In noaptea aceea, stând jos pe țărm, în faţa mării liniștitoare, 
aproape hipnotizantă, băiatul se forţă să nu se scarpine, deși îl mânca 
din cap până în picioare. Indură senzaţia de arsură ce i-o stârni scalda 
lungă în apa sărată ca să își vindece rănile ce începeau deja să se usuce 
și să se cicatrizeze. Se gândi atunci la propunerea lui Andres: să lucreze 
cu un cunoscut de-al tatălui lui, un bărbat pe nume Anselm, pe care îl 
plăteau ca să ducă pisici în clădirile, casele, capelele, bisericile sau 
mănăstirile pline de șobolani. 

Anselm se potrivea imaginii pe care și-o formase Hugo despre el 
înainte să îl cunoască, întrucât era un tip zvelt, neîncrezător, evaziv şi 
viclean, întocmai ca felinele cu care lucra. Crescătorul de pisici îi da să 
mănânce, iar el îl ajuta să le prindă; să le ţină flămânde; să le antreneze 
cu animale mici; să le dea drumul și să le ațâțe împotriva șobolanilor, 
uneori la fel de mari și de puternici ca felinele; să strângă pisicile după 
ce își făceau treaba sau să le omoare dacă se dovedea că erau prea 
rănite după lupta cu rozătoarele, încăierările acelea în care Hugo 
aproape că nu reușea să își dea seama ce se întâmpla în învălmășeala de 
păr, gheare, dinţi și colți care alergau, se încâlceau și se învârteau cu o 
viteză ameţitoare. Inarmat cu un băț zdravăn în caz că îl atacau, 
urmărea îngrozit înfruntările cu pricina, iar părul i se ridica măciucă la 
strigătele unora dintre ele și forăitul altora, care i se păreau mai 
înspăimântătoare ca strigătele și vaietele infernale cu care îi îngrozeau 
preoții. 

- Hugo? 

Băiatul își întoarse privirea, apoi ridică ochii și descoperi lângă el un 
tânăr slab care i se păru necunoscut, cu atât mai mult în lumina lunii. 

- Ce-ai păţit la față? întrebă nou-sositul chiar înainte să se prezinte. 

- Nu am noroc cu pisicile. 

Băiatul se așeză pe țărm, lângă el. Hugo îi privi straiele: păreau de 
bună calitate. 

- Unde sunt pisicile? 

- Nu sunt ale mele, lucrez cu ele. 

- Şi te gândești să continui? 

- Dacă nu cumva îmi oferi altceva de făcut... 

- Imi pare rău. Nu am ce. Dacă aș fi avut, ţie ţi-aș fi oferit. Fără 
îndoială. Nu am nici bani. Dacă aș fi avut... 

Hugo îl privi mirat, iar băiatul continuă: 


- Mă numesc Bernat Estanyol, sunt fiul lui Arnau. Zâmbiră amândoi, 
de parcă ar fi așteptat momentul acesta. Mama mi-a povestit cum l-ai 
apărat pe... 

Hugo îl întrerupse cu un semn din mână. 

- Ce mai face doamna Mar? 

- [şi dorește moartea. 

- Imi pare rău să aud asta. 

- îli voi fi mereu dator. 

- El mi-a dăruit... 

De ce i se punea un nod în gât? Trecuseră deja câteva luni de la 
moartea stăpânului Arnau. Făcu semn spre sandalele care se aflau pe 
nisip, lângă el. 

- Doar nu vei vrea să compari niște sandale cu a-ţi risca viața ca să 
aperi o persoană?! 

- Tatăl tău m-a iubit. S-a purtat frumos cu mine. 

- Știu. 

Bernat aflase despre execuţia tatălui său în timpul escalei pe care o 
făcuseră în Messina, în Sicilia, în timp ce se întorceau din Alexandria și 
după ce se opriseră în porturile din Rodas și Siracuza. 

Consulul catalan stabilit în Messina îl înștiința despre situație pe 
stăpânul navei, pe asociaţii acestuia și pe ceilalți negustori care se 
întorceau spre Barcelona cu o încărcătură considerabilă de condimente: 
piper, ghimbir, tămâie și scorţişoară, pe lângă monede și mătăsuri de 
Damasc. Aflat încă pe punte, Bernat nu reuși să păstreze niciuna dintre 
hârtiile care fuseseră trimise către toate consulatele catalane de peste 
ocean ca să execute ordinul regal de a rechiziționa bunurile lui Arnau 
Estanyol. 

- Trădător? insistă el să întrebe cu o voce tremurătoare. Consulul 
doar încuviinţă. Nu știa prea multe. 

- Şi l-au executat? Sunteţi sigur că așa s-a întâmplat? 

- Aşa mi-a zis trezorierul care a urcat pe barcă aducând hârtiile. l-au 
tăiat... 

- Unde este bărbatul? 

- A plecat demult. 

Bernat îl privi pe consul în timp ce se pregătea să ia în posesie, în 
numele regelui, atât mărfurile care erau proprietatea tatălui său, cât şi 
partea din navă pe care o deţinea. Se certară, dar nu privitor la bunurile 
lui Arnau, cât din pricina banilor pe care Bernat îi avea la el. Tânărul îi 
considera ca fiind ai lui; consulul susținea că, întrucât avea doar 
șaisprezece ani, toţi banii lui îi aparțineau tatălui acestuia. Deși 
resemnat și tulburat, Bernat se luptă pentru ei, întrucât urma să aibă 
nevoie de ei ca să se deplaseze cu bărci mai rapide; cea pe care tocmai o 
rechiziționase regele încă mai avea de oprit în Palermo, Caller și 
Mallorca, înainte să ajungă în Barcelona. 


Câştigă Bernat, chiar dacă nu pentru că l-ar fi convins pe consul, cât 
din pricina presiunii pe care o puseseră asupra acestuia ceilalți 
negustori, care l-au ajutat ulterior pe tânăr să își organizeze călătoria: 
au angajat un vas de pescuit care naviga de-a lungul coastei până la 
Palermo, unde l-au asigurat că avea să găsească vreo navă ce se 
îndrepta spre Barcelona. 

Cu toate acestea, plângerile, afecțiunea și sprijinul dispărură imediat 
ce Bernat le ceru o misivă de prezentare pentru stăpânii bărcilor pe 
care se presupunea că avea să le găsească în Palermo. Nimeni nu avea 
să semneze o hârtie de recomandare pentru fiul unui trădător. De 
aceeași atitudine se lovi și o lună și jumătate mai târziu, în Barcelona, 
unde puţinele uși care i se deschiseseră fuseseră pentru a-i cere, a-l 
ruga și implora să nu îi pună într-o astfel de poziţie, ca de dragul 
amintirii tatălui său, pe care îl apreciaseră atât de mult, să le ceară să îi 
înfrunte pe cei puternici. 

La cei șaisprezece ani ai lui, Bernat era un tânăr instruit: știa să 
citească şi să scrie, stăpânea latina și în Alexandria începuse să se 
descurce în arabă. Știa și matematică și contabilitate și cunoștea la 
perfecţie legile, regulile și obiceiurile din comerț. Chiar și așa, nimeni 
nu îl angaja. 

„De muncă? I-am dat deja suficienţi bani mamei tale”, îi răspunsese 
Francesc Boixados, ultimul partener al tatălui său. „Cine crezi că a 
întreținut-o până acum, bastaixos cu care locuiește? Şi, din câte văd, 
adăugase el, aruncându-i o privire ursuză lui Bernat, va trebui să o fac și 
în continuare." 

Băiatul îi mulțumise pentru ajutorul acordat mamei lui și promisese 
să i-l răsplătească. Mama lui îi mărturisi: 

- Nu avem nimic, Bernat. Absolut nimic. Mar flutură cu frenezie din 
mâini, de parcă așa ar fi putut explica mai bine că nu aveau nicio 
resursă. Dacă nu ar fi fost Francesc, nu știu din ce aș fi trăit. 

Bernat o îmbrăţișa, ca să îi fie alături în timp ce ea plângea și ca să 
sufere din pricina suspinelor cu care își chema moartea. Regretă că 
cheltuise tot ce avusese pe drumul de întoarcere spre Barcelona; plătise 
fără să se târguiască, dorindu-și doar să ajungă cât mai curând posibil. 
Era sigur: în Barcelona nu îi mai rămânea nimic; nu aveau nimic. 

Regele confiscase toate bunurile familiei Estanyol. înainte ca Mar să 
se poată mișca, o armată de soldaţi și scribi luaseră cu asalt casa și 
dependinţele lui Arnau. Rechiziționaseră bunurile mobile, bijuteriile și 
banii, puseseră stăpânire pe proprietăţile imobiliare și cercetaseră 
registrele contabile ca să găsească și ultimul bănuț pe care l-ar fi putut 
deține, atât în Barcelona, cât și în oricare dintre pieţele mediteraneene. 

- Putem apela mereu la Jucef... încercă Bernat să își încurajeze mama, 
menționându-l pe evreul pe care Arnau îl salvase pe când fusese copil, 
în timpul atacului asupra cartierului evreiesc din Barcelona, în vremea 
marii ciume. 


- Jucef m-a căutat, da, îi explică Mar trăgându-și de mai multe ori 
nasul, rămânând în braţele fiului ei. Și mi-a trimis oferta lui de ajutor. E 
om bun, Jucef. I-am respins oferta. Ştii bine că tatăl tău nu voia să ne 
asociem din nou cu evreii și să îi permitem Inchiziției să ne persecute 
din nou. Și pe noi, şi pe ei. Toţi am avea de pierdut. Uită de evrei, fiule! 

Bernat uită de ei, dar nu reuși să o uite pe Elisenda. Lăsase să treacă 
mai multe zile înainte să își înfrunte teama că acea copilă blondă și 
zâmbitoare, care îi jurase că avea să îl aştepte până când se întoarce din 
călătoria lui în Orient, avea să îl respingă. Işi zise că se întorcea din 
Alexandria un paria, repudiat, sărac și nenorocit. Chiar și așa, se duse să 
o vadă; trebuia să încerce. O sclavă musulmană simplă îl primi în casa 
Elisendei și, spre batjocura lui, tot ea îl îmbrânci afară. Râsetele care se 
auziră din locuinţă îl chinuiră zile la rândul. 

Nu avu mai mult noroc nici cu cei pe care îi numea prietenii lui. Da, 
dădu și peste câte unul mai îndrăzneț, care mai apoi îl persecută și-l 
atacă pe stradă; Pedro, de exemplu. „Vreau să îţi fiu în continuare 
prieten", îl asigură acesta, „dar..." Bernat nu insistă. 

li povestea toate acestea lui Hugo, iar ucenicul crescătorului de 
pisici, ca să rupă tăcerea ce dădea să se aștearnă când Bernat termină 
de povestit, îi spuse ironic: 

- Păi, dacă vrei să vii cu mine la pisici... 

Deși era vară, noaptea pe țărmul mării era răcoroasă. Luna 
străbătuse deja cerul în timp ce Bernat vorbise și Hugo ascultase. 

- Ți s-a zis vreodată că ești cam insolent? îl mustră Bernat, mai în 
glumă, mai în serios. Câţi ani ai?... Treisprezece? 

- Doisprezece... cred. 

- lacătă. 

- Deci ce vei face? 

- Ce voi face? Am de gând să îl ucid pe contele de Navarcles. Și pe 
rege, dacă prind prilejul. Imi voi răzbuna tatăl! 

Valurile parcă se întețiră după ce Bernat își rostise tărăgănat 
amenințarea. 

Hugo se îndoia că Bernat, atât de tânăr și de slăbănog, l-ar fi putut 
omori pe căpitanul general al Cataloniei, care avea soldaţi și arme... 

- Cum ai de gând s-o faci? 

- Trag foarte bine cu arbaleta. Tatăl meu... Tatăl meu m-a învăţat s-o 
folosesc. La ultimul turneu, de San Juan, am terminat pe un loc excelent. 
Mi-a promis că mă învaţă să folosesc și cuțitul. Avea unul pe care îl 
câștigase în... 

Vocea i se sparse. 

- Nu poţi să te plimbi prin Barcelona înarmat cu o arbaletă, îl avertiză 
Hugo. 

- Trebuie doar să aștept ca ticălosul acela nemernic să iasă din palat 
ca să meargă la liturghie într-o duminică sau din orice alt motiv, 
bombăni Bernat, dispreţuind avertismentul lui Hugo. 


- Nu trebuie să te plimbi prin oraș înarmat, insistă băiatul. 

- E cea mai mică problemă a mea, băiete. Mai întâi trebuie să fac rost 
de o arbaletă și de niște săgeți. Și să am încredere că acela care mi le 
rostuiește nu își închipuie pentru ce le vreau și că nu mă va denunța. 

Hugo aşteptă preţ de câteva clipe. Apoi îl privi neobrăzat pe Bernat și 
i se păru chiar și mai slab. Un om de litere ca el nu avea de unde să știe 
cum să mânuiască o arbaletă. 

- La ce te uiţi? păru să se supere Bernat. 

Hugo își întoarse privirea spre mare și se pierdu în apele ei, încă 
întunecoase. „Dacă el zice că poate...", cedă el. Şi-l aminti pe stăpânul 
Arnau, dragostea lui... îi ajutase familia. Imaginea lui Roger Puig și 
bătaia cu care se alesese în faţa eșafodului îi alungară îndoielile. 
Stăpânul Arnau merita să fie răzbunat. 

- Pot să îţi fac rost de cea mai bună arbaletă din Barcelona, se oferi el. 
Şi de săgeți bune, adăugă el. Şi voi păstra secretul privitor la ce ai de 
gând să faci. 

- Ai putea tu? 

- i-am zis deja că da. 

- Când? 

Hugo privi spre cer. Mai erau câteva ore până la răsăritul soarelui. 

- Chiar acum. 

- De ce aș aștepta? 

Aşa îi răspunse Bernat lui Hugo ţinând în mâini una dintre cele mai 
splendide arbalete de-ale soldaţilor care navigau în armade și care 
rămâneau depozitate în corturile de pe șantierele navale, în care Hugo 
se furișase din nou, ca să pună mâna pe ea. O alese pe cea care i se 
păruse cea mai bună: poate că nu cea mai mare, dar sigur cea mai 
zdravănă. Săgeţile îi dăduseră mai mult de furcă; văzuse săgeți mai 
subțiri, mai groase, demontate sau montate, cu vârful din fier conic sau 
piramidal, cu trei sau patru fețe... Câinii scânciră când îl văzură zăpăcit. 
„Păi, îmi iau din toate", le răspunse el în timp ce căuta un sac. „Oare îmi 
va fi mai greu să găsesc un sac decât mi-a fost să găsesc armele?" 

- Dar va trebui să pregătești atacul, nu? întrebă Hugo surprins de 
răspunsul lui Bernat, amintindu-și de vremea în care urmărise, la 
rândul lui, obiceiurile Câinelui chel. 

- Am plănuit deja totul: mă voi ascunde într-un colț aproape de 
palatul Menor, unde locuiesc contele și regele și, imediat ce iese, încarc 
săgeata și i-o trag în inimă... sau în gât. Bernat se prefăcu a o face și 
ochii îi sclipiră când îşi închipui săgeata nimerindu-l pe contele de 
Navarcles. Simplu, nu-i așa? Am avut timp săptămâni întregi să îmi 
plănuiesc răzbunarea. Îmi lipsea doar arbaleta și, mulțumită ţie... Hugo, 
vreau să îţi spun... 

„Incarc săgeata și trag în el.' Era nebun? 

- Şi apoi ce? îl întrerupse Hugo, îngrozit. Cum vei fugi? 


- Despre asta voiam să vorbesc cu tine: nu știu ce se va întâmpla, în 
fine, dacă vrei să o închei cu pisicile, du-te în cartierul evreiesc și 
întreabă de Jucef Crescas. Spune-i că vii din partea mea. E un bun amic... 

- Un evreu? 

- Un om bun. 

Hugo clătină din cap de parcă ar fi vrut să uite de evreu. 

- Dar cum vei fugi tu? Nu îţi va fi ușor. 

- Singurul meu scop este să îmi răzbun tatăl. 

- In ritmul ăsta, cineva va trebui să te răzbune pe tine... 

- Ţi-am zis că eşti insolent? 

- Da. Imediat ce ne-am cunoscut. 

Se priviră unul pe celălalt. Erau din nou lângă mare, nu foarte 
departe de șantierele navale regale. Soarele își revărsa deja lumina 
peste oraș și plajă. 

- Tatăl meu a fost milostiv cu familia Puig, spuse în cele din urmă 
Bernat, rupând tăcerea. Dacă i-ar fi eliminat pe toţi, nu s-ar fi petrecut 
nimic din toate astea. 

- Ce treabă are asta cu a te lăsa prins? 

- Nu am de gând să mă las prins, dar nu sunt dispus nici să pierd 
vreun prilej doar ca să fiu excesiv de prudent. 

Bernat dădu să plece, cu arbaleta și săgețile ascunse în sacul de 
cânepă, pe spate. Se mai gândi puțin și se întoarse. 

- Mulţumesc, Hugo. In numele meu, al mamei mele... și al tatălui meu. 

- Te voi aștepta aici, îl minţi Hugo. 

- Ascultă-mă și du-te să vorbești cu evreul! 

Palatul Menor se afla la scurtă distanță de plajă, lipit de vechile 
ziduri romane ale orașului. Era cunoscut și drept palatul Reginei, 
întrucât Pedro al III-lea i-l dăruise celei de-a treia soţii a lui, Leonor de 
Sicilia, mama regelui Juan. Era un complex neregulat de clădiri mari, 
inclusiv o biserică, mai multe grădini și o grădină zoologică, pe care o 
îngrijeau evreii, cu un turn circular într-un colț. Acolo se mutase familia 
regală, care plecase din palatul Mayor, cu salonul lui impunător, Tinell, 
unde se celebrau ceremoniile. 

Pe cât de dificil se dovedi pentru Bernat să se ascundă pe străzile 
înguste și întortocheate din interiorul zidurilor romane, pe atât de greu 
îi fu lui Hugo să încerce să îl urmărească: în primul rând, pentru că nu 
putea să se oprească nicăieri fără să îi dea de bănuit vreunui soldat al 
regelui sau vreunui alguazil, iar în al doilea rând, pentru că printre cei 
care se îngrămădeau pe alei, pierdea mereu din vedere chipul fiului lui 
Arnau. Dacă străzile din Barcelona îi împiedicau deseori pe cetăţeni să 
treacă, din pricina numeroaselor magazine și ateliere ce dădeau spre 
exterior, în luna aceea de iunie din 1387 era și mai multă aglomeraţie, și 
nu doar din pricina sosirii și șederii acolo a alaiului lui Juan, ci din 
pricină că regele convocase consiliul pentru a elucida cărui papă i se 


datora supunere, celui din Avignon, Clement al VII-lea, sau celui de la 
Roma, Urban al VI-lea. 

In timpul celor opt ani de când dura deja Schisma Bisericii 
Occidentale, singurul monarh creștin care nu luase partea unuia dintre 
papi fusese Pedro cel Ceremonios, care fu de partea sau împotriva lor în 
funcţie de propriile-i interese. In ciuda acestei dovezi de inteligenţă, în 
testamentul lui, blestemându-și fiul dacă nu avea să îl respecte 
întocmai, poruncise ca prelaţii și oamenii de litere să fie convocați 
pentru a discerne care era papa cel legitim. 

Drept pentru care, pe lângă cetăţenii din Barcelona și curtenii, o 
armată de sacerdoţi și oameni de litere, cu servitorii și sclavii lor, veniţi 
din întreg regatul pentru consiliu, se aflau între Hugo și Bernat. Hugo, 
cu tot talmeș-balmeșul de acolo, cu contactul cu oamenii și mirosul lor, 
simțindu-se deja departe de sunetul hipnotizant al valurilor și de 
conversaţia avută cu Bernat, îi considera planul tot mai absurd. Cum 
avea să armeze arbaleta în atâta lume? Ar fi reușit să o scoată din sac, 
dar apoi ar fi trebuit să o pună jos ca să scoată şi o săgeată. Să o 
monteze, să țintească și să tragă. Era nebunie curată! 

Îl pierdu din nou din ochi în timpul coborârii pe Lleons, unde 
mulțimea se îngrămădea în fața uneia dintre intrările în palatul Menor. 
Se linişti când văzu că în mulțime nu se afla și contele de Navarcles, dar 
se întrebă în același timp de ce îl liniștea acest gând. Oare el și Bernat 
nu își doreau răzbunare? Íl recunoscu pe tânărul Estanyol mai în față, în 
panta de la Ecce Homo. Își croia drum printre oameni, cu sacul în spate, 
din ușă în ușă, și dădea roată palatului, atent să vadă dacă ieșea 
căpitanul general al regelui Juan și la învălmășeala pe care probabil că 
ar fi stârnit-o acest lucru. 

Știau că înăuntru se afla contele, împreună cu monarhul, care era 
iarăși bolnav, dar în ziua aceea nu ieși din palatul Menor. Bernat se lăsă 
păgubaș când soarele începu să apună și toată lumea plecă acasă. Se 
duse să ascundă arbaleta în barca tot mai mică a lui Hugo. 

- Dacă o găsește mama mea, se scuză el, nu mă va lăsa să mă răzbun. 

- Ba soldații nu te vor lăsa, îi răspunse Hugo sceptic. Până și pietrele 
din care e făcută fațada palatului probabil că te știu, și pe tine, și pe 
sacul tău, la cât ai defilat prin fața lor! 

- Atunci, probabil că sunt sătule și să vadă că mă urmărește un 
mucos insolent, ripostă celălalt pe un ton grosolan. 

- Nu, nu sunt insolent. Mai degrabă „curios'. Vreau să văd cum 
reușești să scoţi arbaleta din sac, să încarci săgeata... 

- Vrei să vezi? 

- „toate astea fără să se năpustească soldaţii asupra ta... 

- Priveşte! 

- „„Şi să te ciomăgească înainte să te aresteze. 

Hugo tăcu. Bernat pusese sacul pe nisip și, fără să scoată arma din el 
și strângând din dinţi, montă arbaleta. Cu ea încă ascunsă, trase într- 


una dintre bărcile de pe plajă. Săgeata trecu prin pânza de cânepă fără 
să o sfâșie măcar, lăsând doar o gaură mică în urma ei, șuieră prin 
văzduh și se înfipse cu forță în lateralul bărcii alese. 

- Gândeşte-te că acolo voi fi mai aproape; nu voi rata. 

„Ar putea să o facă", trebui să se corecteze Hugo. „Va reuși să o facă." 

- Te felicit! 

- Fă-o după ce îl voi fi ucis pe nenorocitul acela! 

Ziua următoare fu asemănătoare: însorită, cu temperatură bună, 
numeroși cetățeni pe străzi; numeroși nobili și cavaleri, și mai mulţi 
clerici cu servitorii lor. In cazul lui Hugo, o singură împrejurare se 
schimbă: renunţă să mai lucreze cu pisicile și ignoră mesajul pe care i-l 
trimisese Anselm, crescătorul de pisici, prin care îl chema la muncă. 
Presimţea că viaţa avea să i se schimbe. li distrase atenţia silueta lui 
Bernat, cu sacul pe spate. Era inteligent. Avea abilitatea și hotărârea 
necesare. Mai rămânea de aflat dacă avea și suficient curaj. 

Ziua și scurse asemenea celei anterioare: oameni intrau și ieșeau din 
palat, dar nu apăru niciun indiciu că avea să o facă și contele de 
Navarcles. Pe la jumătatea dimineţii, puţin înainte ca soarele să ajungă 
la zenit, lui Hugo, acum plictisit, lipsit de entuziasm, neatent din cauza 
celor care treceau pe acolo, cu veșmintele lor ba luxoase, ba simple, 
încercând să surprindă conversații când sprijinindu-se de un zid, când 
plimbându-se printre cei care vorbeau, i se păru că îl recunoaște pe 
Câinele chel urcând dinspre plajă pe panta Lleons. Nu îi dădu 
importanță până li se întâlniră privirile și, chiar și de la distanţă, 
întrezări o străfulgerare de ură în pupilele lui. 

Juan Amat veni hotărât înspre el, tot mai furios la fiecare pas. 
Indiferent de motivul pentru care era așa iritat, Hugo ajunse la 
concluzia că nu voia să-și încrucișeze calea cu el, așa că se răsuci pe 
călcâie și iuți pasul, ca să se îndepărteze. Avea de gând să ajungă la Ecce 
Homo și de acolo... Atunci îi văzu pe amicii acestuia. Coborau pe Lleons 
și îl văzuseră. Privi în spate, în caz că era cumva o ambuscadă. Fără 
îndoială că era. Câinele chel era însoţit de doi acoliți de-ai lui. Avusese 
timp să îl vadă şi să îl prindă și... „Idiotule!" se insultă el singur. 

- Unde crezi că te duci? se răsti Juan Amat când ajunse lângă el, 
împreună cu acoliţii lui, complicând și mai tare circulaţia. 

- Nu eram pe pace? Juan Amat râse fals. 

- Am fi fost dacă toporișca chiar ar fi fost a tatălui tău. 

-Ce? 

- Era proprietatea regelui! 

- Nu am știut, încercă să se apere Hugo. Tatăl meu... 

- Avea crucea Sfântului Gheorghe sculptată pe mâner. Cum să nu știi? 

- Am crezut că... 

Hugo nu prevăzuse că Juan Amat avea să se fălească peste tot 
toporișca lui. Se dusese vorba și cineva, posibil un maistru sau un ofițer 
de pe șantierele navale care îl auzise pe Juan Navarezul urlând după o 


numărătoare de rutină a toporiștilor, îl dăduse de gol. Asistentul 
locotenentului refuzase să ţină cont de scuzele băiatului, care, 
renunțând la aroganţa lui inițială, insistase să îl acuze pe altul, mic și 
încălțat în mod straniu cu sandale de calitate, asigurându-l că el i-o 
dăduse. „Şi de ce ţi-a dat puştiul acela un lucru atât de preţios?" S-ar 
părea că Juan Amat mormăise o scuză neinteligibilă, în timp ce 
Navarezul repetase în sinea lui: „Nişte sandale bune." Cine altul ar fi 
putut să fie, dacă nu Hugo? Incercase să mușamalizeze toată treaba, 
cum avea să fie nevoit în scurt timp să o facă din nou, când făcătorul de 
arbalete avea să se plângă că îi lipsește o armă. Cu toate acestea, își 
făgăduise că nu avea să îngăduie un al treilea astfel de prilej. Furtul se 
rezolvase prin returnarea toporiștii și o amendă pe care o plătise tatăl 
Câinelui chel, care, la rândul lui, încasase din plin de la el lovituri de 
palmă și de bici. 

Bătăi care ardeau acum în amintirea lui Juan Amat în fața celui care 
le pricinuise, care era încolţit și înspăimântat. 

- Eu... încercă să se scuze Hugo. ă 

O palmă peste față îl reduse la tăcere. Intr-o clipă, aghiotanții 
Câinelui chel formară un cerc în jurul lor, pentru ca trecătorii să nu vadă 
loviturile pe care i le dădea lui Hugo, care începu să se apere și să se 
lupte cum făcea pe șantierele navale cu ceilalți băieţi, dar care, la al 
treilea pumn primit, alese să își protejeze fața și capul cu braţele și 
mâinile. 

- Copii! se plânse o femeie. 

- Duceţi-vă să vă jucaţi altundeva! le ceru un scrib care, asemenea 
celui dinaintea lui, trebui să îi ocolească pentru a-și vedea de drum. 

Un alt cetăţean era cât pe ce să îi mustre pentru că blocau circulaţia, 
când Bernat se năpusti între ei și rupse cercul cu mâinile. 

- Ce faceţi?! urlă el. Lăsaţi-l în pace! 

Prietenii Câinelui chel, după ce le trecu uimirea, începură să îl 
lovească și pe Bernat. Cercul se mări. Lumea se îndepărtă de bătaie. 
Unii țipară, alții încercară să oprească încăierarea, ceea ce crea și mai 
multă nedumerire. Sacul pe care îl căra Bernat în spate nu îndură prea 
mult, ci se rupse când cineva trase de el, iar arbaleta și săgețile căzură 
la pământ chiar pe când ajungeau acolo niște soldaţi, ca să facă ordine. 

Curioși și rivali se îndepărtară de arbaletă și săgeți de parcă ar fi fost 
posedate. Câinele chel și aghiotanţii lui o luară la goană înainte măcar 
ca armele să atingă pământul, împingându-se și furișându-se prin 
mulțime. Rămaseră doar Bernat, uluit la vederea armei care ar fi trebuit 
să îi aducă răzbunarea, și Hugo, cu spatele lipit de zid, pufăind, cu buza 
și o sprânceană sângerânde, tremurând din toţi rărunchii. 

- A cui e arbaleta? întrebă unul dintre soldaţi. Bernat nu scoase o 
vorbă. 

- A lui, răspunse cineva, iar cei prezenţi încuviințară. O avea în sac. 


- Arestaţi-l! le porunci soldatul tovarășilor lui. Şi acela? adăugă el, 
ridicând bărbia înspre Hugo. 

- El n-are nicio legătură, îl apără o femeie. îl ciomăgeau niște... 

Femeia se răsuci și privi în jur, dar nici urmă de Juan Amat sau ai lui. 

- Au tulit-o, zise cineva. 

- Aşa e, confirmă un cleric, pe mine m-au împins. 

La fel cum acuzarea lui Bernat stârnise un consens general, și 
explicaţia femeii în ceea ce-l privea pe Hugo fu sprijinită, deși doar ea 
intuise ce se petrecuse în interiorul cercului. 

- De acord, încuviință soldatul. Pe acesta duceţi-l în temniţele 
palatului, le zise el tovarășilor lui. lar tu, spuse el privindu-l pe Hugo, nu 
sta pironit acolo. 

Mar îl ţinea strâns și trăgea de el de parcă ar fi fost un copilaș. Hugo 
nu îndrăzni să se elibereze din mâna ei, care era numai piele și os, dar 
fermă. Incercă să scape pe drumul de la piaţa Blat la cartierul evreiesc, 
dar femeia îl mustră și îl strânse de încheietura mâinii cu o energie la 
care te-ai fi așteptat de la cineva mult mai tânăr ca stăpânul Arnau, cu 
care se măritase chiar dacă acesta fusese cu aproape douăzeci de ani 
mai în vârstă ca ea. Așa ajunseră la piața Sant Jaume. 

Se întâlniseră ceva mai încolo de cartierul evreiesc, după panta de la 
Preso, în piaţa Blat. Hugo o așteptase pe Mar la poarta închisorii de la 


curtea veguerului“ din Barcelona, unde femeia mersese ca să îi ducă de- 
ale gurii fiului ei, ca să nu moară de foame. Plânsese când văzuse câteva 
vânătăi pe care băiatul încercase în zadar să le ascundă, rodul torturii la 
care fusese supus, iar la sfârșit îi dăduse niște bănuțţi alguazilului, 
implorându-l să se poarte bine cu Bernat. Ştia că nu ar fi putut să îi mai 
dea bani, căci Boixados, asociatul lui Arnau, răbufnise când îl 
anunţaseră de vizita văduvei. 

Negustorul nici măcar nu îi permisese să intre în sufragerie. 

- Fiul tău a recunoscut că voia să îl ucidă pe contele de Navarcles... 

- L-au torturat! Niciodată nu ar... 


Boixados nu o băgă în seamă. 

- Pe însuși căpitanul general al regelui Juan, pe el voia să îl ucidă, îi 
spuse repede și cu voce joasă, agitat, lângă ușa de la intrare, atent la 
cine i-ar fi putut vedea. 

- Nu! 

- Şi-a pierdut minţile? 

- Francesc... 

- Nu vreau să te mai văd vreodată pe aici! Nici pe fiul tău... dacă va 
ieşi vreodată din carceră. 


- Francesc, te rog... 

- Vrei să mă distrugi? 

Mar reuși să obțină de la Francesc Boixados doar acei doi sueldos” 
mizeri și ceva de mâncare după ce îi promisese că nu avea să se mai 
întoarcă acolo. 

- Am făcut tot ce mi-a stat în putinţă, se justifică el, și închise ușa 
înainte ca văduva fostului lui asociat să se întoarcă. 

Mar nu intrase niciodată în cartierul evreiesc, nu îi cunoștea pe cei 
pe care Arnau îi apreciase atât de mult. De la moartea soțului ei, îi 
urmase sfatul: nu trebuiau să intre în legătură. Dar ţinând cont de 
situație... Bernat avea nevoie de ajutor, chiar dacă acesta avea să 
provină de la evrei, și la fel stăteau lucrurile și cu mucosul acela care se 
băga doar în belele și certuri. 

In închisoare, Bernat se interesase de Hugo, de parcă l-ar fi îngrijorat 
mai tare viitorul băiatului decât al lui. „L-au dat afară din șantierele 
navale din vina noastră", îi explicase el mamei lui, ceea ce ea știa deja de 
la Juan Navarezul. „I-am zis să îl caute pe Jucef Crescas." Și adăugase 
râzând: „Nimeni altcineva nu va face nimic pentru... insolentul ăla." 

lar Mar se agăţă de scuza pe care i-o oferea copilul. Dacă îl însoțea pe 
Hugo, avea să îl cunoască pe Jucef. Și dacă acesta avea să își înnoiască 
oferta de ajutor, nu ar fi șovăit și ar fi acceptat-o, nu conta că era evreu... 
Bernat avea nevoie. 

Mar și Hugo se opriră la intrarea în micuța piață de lângă biserica 
Sant Jaume, cu atriul său gotic format din cinci arcuri ogivale în față și 
alte două laterale. Hugo se simţi cercetat din priviri de bărbații și 
femeile care pălăvrăgeau la umbra porticului. Trecură de biserică și de 
faţada posterioară a Casei de la Ciutat, pătrunzând într-un spațiu 
neregulat, ocupat de un ulm mare care uneori servea ca stâlp de care 
erau legați condamnaţii ca să fie batjocoriţi în public; un alt loc destinat 
vânzării prin licitaţie a bunurilor sechestrate și a celor care le-au 
aparținut unor decedați și, mai presus de toate, numeroase birouri de 
scribi, sub formă de gherete lipite de zi-duri, care dădeau înspre piață și 
unde scribii copiau sau redactau documentele și scrisorile indicate de 
clienţii lor. 

Trecură prin mulțimea care hoinărea pe acolo, până ce ajunseră la 
una dintre porţile cartierului evreiesc, unde curgea o fântână și se 
înălța un turn de pază. 

- [l cunoşti pe Jucef Crescas? îl întrebă Mar pe portarul cartierului 
evreiesc. Am venit să îl vedem. 

- Cum să nu îl cunosc? 

Portarul îi porunci unui copil care alerga pe acolo să îi însoțească. 
Jucef locuia în casa care îi aparținuse tatălui său, o clădire cu două etaje 
cu o mică grădină în spate, aflată pe strada Cau, cum o numeau creștinii, 
în timp ce pentru evrei era pur şi simplu strada „care merge din piața 


Sant Jaume spre zidurile noi", puţin înainte de intersecția cu Banys 
Nous. Jucef nu păstrase doar locuinţa lui Hasdai Crescas, ci şi profesia 
lui de zaraf. 

Evreul îi primi îmbrăcat într-o tunică brodată și cu un zâmbet larg și 
sincer. Imediat ce intrară în casă, îi porunci unei servitoare să îl ducă pe 
Hugo în bucătărie și să îl hrănească, așa că băiatul nu auzi despre ce 
vorbiră el și Mar în grădină: de banii de care aveau nevoie pentru un 
avocat care să îl apere pe Bernat, care poate că avea să fie nevoit să 
plătească pentru a-și cumpăra libertatea... 

- Familia Puig nu o va îngădui niciodată, îl întrerupse Mar. Jucef nu o 
băgă în seamă: trebuiau să lupte. 

- De ce ai nevoie? 

- De pace, răspunse Mar. Să știu că fiul meu e bine, ca să mă pot 
întâlni cu Arnau în pace. 

- Nu ţine de mine să te întâlneşti cu Arnau. Cât despre fiul tău, vom 
încerca, îi promise Jucef, dar nimeni nu trebuie să ştie că în spate stă un 
evreu. 

- Îţi sunt recunoscătoare. 

- Arnau ne-a salvat vieţile, mie, surorii mele și lui Saul. Din nefericire, 
Raquel a murit, dar Saul încă trăiește, aici, în Barcelona. Trebuie să aibă 
vreo cincizeci de ani, cu cinci mai mult decât mine. E medic, la fel și una 
dintre fiicele lui. 

- Datoria aceea ați plătit-o deja, îi aminti Mar. Arnau a zis mereu că 
tatăl tău... 

- Viaţa nu are preţ, o întrerupse Jucef. O astfel de datorie nu se poate 
plăti vreodată. 

Căzură de acord să caute o cale de a-l ajuta pe Bernat fără să se știe 
de evrei. 

- Nu-ţi face griji! îi zise Jucef. Deseori trebuie să acționăm discret, 
dacă nu chiar clandestin. Dispunem de mijloacele necesare. Și până te 
vei întâlni cu Arnau, adăugă el zâmbind, aplecându-se în scaun și luând- 
o ușor de mâini pe Mar, cum te pot ajuta pe tine? 

Jucef nu putea să îi dea de muncă lui Hugo, pentru că băiatul nu știa 
nici să citească, nici să scrie, drept pentru care îl chemară pe Saul, care 
veni însoţit de unul dintre fii lui. Aceștia îi transmiseră lui Mar 
condoleanţele lor. 

- Nu mi-am închipuit niciodată că un om ca Arnau ar putea muri 
aşa... îmi pare rău, repetă Saul. 

- Ce ştii să faci, băiete? îl întrebă fiul lui, un bărbat de vreo treizeci de 
ani, când Hugo își făcu apariţia în încăpere. 

Băiatul ridică din umeri. 

- Un pic de construcție de bărci, îndrăzni el să spună. Cei trei evrei 
clătinară din cap la unison. 

- Știu să fac catran pentru călăfătuire... Bărbaţii clătinară din nou din 
cap. 


- Mai duc mesaje și mă ocup de diverse însărcinări. 

Tăcere. Hugo se simţi măsurat din priviri de cei trei bărbaţi. Mar îi 
zâmbea, încurajându-l să spună ceva potrivit. Băiatul alese să nu le zică 
despre pisici. 

- Mai pot și să ţin o bilă de fier în brațe multă vreme, adăugă el în 
schimb, prefâcându-se a ridica bila genovezului. 

Spre surprinderea lui, evreul tânăr tresări și deveni interesat. 

- Cât timp? 

- Oricât este nevoie, afirmă Hugo. 

- Fără să te mişti? 

- Da... șovăi el. 

Fiul lui Saul se duse spre un dulap în care erau diverse cărți mari, le 
luă, se apropie de Hugo și i le puse în braţe. 

- Nu te mișca! porunci el. 

Hugo stătea nepăsător pe o platformă aflată într-un colț al pieţei 
Sant Jaume, aproape de biserică și de atriul ei ogival, cu un codice în 
mâini, o carte mare și grea cu coperte de lemn căptușite cu piele roșie. 
Jacob, fiul lui Saul, îi făcu un semn amabil și îl încuraja să treacă pe la 
fiecare cumpărător. Hugo rămânea nemișcat în faţa lor, privind în gol, ca 
să nu îi deranjeze în timp ce cercetau cu atenţie codicele scos la licitație. 

- De animalibus, scris de episcopul și distinsul doctor al bisericii 
Alberto Magno, anunțau public Jacob și cei doi fii ai lui de nenumărate 
ori. Nu veţi mai găsi un astfel de exemplar. 

Nu era prima carte pe care o arăta Hugo, cu părul tuns pentru 
această ocazie, îmbrăcat cu o cămașă curată și cu mâinile și unghiile 
curate. Deja se vânduseră mai multe dintre ele. Se plătiseră patruzeci și 
trei de lire pentru un manuscris bun. „Mai bine de dublu față de cât 
avea să capete Arsenda după zece ani petrecuţi ca servitoare a 
călugăriței al cărei nume nu și-l amintea niciodată!" se gândi Hugo. 
Unele exemplare puteau costa chiar mai mult decât o casă în Barcelona. 
Jacob, samsarul evreu, era foarte bucuros. Erau bunurile unui negustor 
avut din oraș care decedase. Lipsa de numerar, așa cum se întâmpla la 
cele mai multe moșteniri, ducea la scoaterea la licitație publică a 
bunurilor decedatului, pentru a putea fi plătite datoriile și pentru a 
împărți ce rămânea între moștenitori. 

Scoaterea la licitaţie a bunurilor negustorului, trâmbiţată pe străzi 
mai bine de o lună, coincise cu șederea curţii regale în Barcelona și 
celebrarea  conciliului privind Schisma Bisericii din Occident. 
Numeroase personaje înstărite se aflau în oraș și mulţi fură cei care îl 
chemară pe Hugo să se apropie ca să le arate cartea: episcopi și nobili; 
oameni de litere, cetățeni onești și negustori. Unii dintre ei, foarte 
puţini, o răsfoiau; alţii se limitau doar să o admire și aproape toți 
speculau la ce preț va ajunge și cine o va cumpăra. „Să nu mişti un 
mușchi", îi poruncise Jacob înainte de licitaţie. Și Hugo nu se mișcă, 
chiar dacă, la un moment dat, însuși contele de Navarcles, Genis Puig, se 


apropiase de platformă ca să răsfoiască un tratat despre cai şi să facă 
glume cu câţiva nobili care îl însoțeau. 

Căpitanul general nu îl recunoscu pe Hugo; ba mai mult, îl bătu 
afectuos peste obraz înainte să lase la o parte tratatul despre cai și să 
cerceteze cu atenţie mai multe bijuterii și diverse obiecte de argint care 
aveau să fie la rândul lor licitate, în timp ce discuta cu scribul public 
despre costul și caracteristicile obiectelor. In schimb, Câinele chel îl 
recunoscu pe Hugo. Acesta se afla unde se puteau aduna mai mult de 
două persoane și unde învălmășeala de la licitaţii îi permitea să se 
aleagă cu vreun obiect în vreun moment de neatenție. Alguazilii 
întăriseră paza înainte să ajungă grupul, pe lângă faptul că cei doi fii ai 
lui Jacob, doi tineri zdraveni și puternici, ceva mai mari decât Hugo, se 
postară în faţa lui Juan Amat, pe care îl cunoșteau deja. Nu fu nevoie de 
cuvinte. 

Licitaţia dură trei zile, în care bogațţii din Barcelona licitară între ei, 
uneori cu adevărat interesaţi, alteori doar din vanitate, pentru a se 
alege cu bunurile negustorului mort. Jacob și fii lui anunțau cu voce tare 
obiectele scoase la vânzare, preţurile și poziţiile lor, precum și 
beneficiile pe care le aduceau acele cupe de argint sau acel inel cu 
smarald sau pânzele acelea brodate. Dar, deși fusese un efort din partea 
lor, și mai greu le fu să ofere veșmintele, bunurile și mobilierul, toate 
uzate, unele deteriorate, multe dintre ele în stare proastă, care 
rămaseră după ce nobilii și parohii cumpăraseră ceea ce îi interesa. 
Licitaţia continuă cu coșurile și funiile, farfuriile și castroanele, 
urinarele, căldările, paturile cu tot cu saltele, lămpile de lut ciobite, o 
masă cu un picior strâmb... Chiar și cel mai vechi, deteriorat sau absurd 
lucru trebuia să aducă bani, oricât de puţini, și locuitorii Barcelonei 
știau asta, drept pentru care se îngrămădeau în jurul platformei ca să se 
aleagă cu o cămașă veche sau o căldare de cupru ieftină. 

Hugo nu mai trebuia acum nici să stea locului, nici să prezinte 
obiecte valoroase. Lua parte la acea frenezie, urmând instrucţiunile lui 
Jacob și ale celor doi fii ai lui, care nu se opreau și nu tăceau nici măcar 
o clipă. Prin urmare, ducea bunurile adjudecate imediat ce samsarul 
încheia ofertarea, uneori fără să le dea timp altora să ofere mai mult, 
întrucât erau multe lucruri de licitat. 

- Nu-ţi face griji! îl lămuri chiar Jacob pe Hugo, care se mira de 
iuțeala lui. La următoarea ofertă vor fi mai atenți și vor cumpăra orice. 
Oare cine va avea norocul să se aleagă cu această lumânare splendidă? 
urlă el după aceea înspre mulțime, în timp ce le arăta o lumânare pe 
jumătate consumată de parcă ar fi fost cea mai mare comoară. 

Hugo fu tentat să ridice mâna pentru bucata aceea de lumânare care 
să îl lumineze noaptea. Ar fi licitat și pentru un capăt de lumânare de-ar 
fi avut vreo monedă. Ar fi făcut-o și pentru oalele de pământ decorate 
cu desene verzi și mov, care aduceau cu cele care îi plăceau mamei lui. Il 
invidie pe bărbatul care se alesese cu ele pentru câţiva bănuţi pe care 


Jacob nu vru să îi discute public. Şi cămășile... Arsenda ar fi fost 
încântată de ele! 

În cele din urmă socotiră toate bunurile negustorului; niciuna dintre 
licitații nu rămăsese neînchisă. În seara celei de-a treia zile, scribul 
închise cărţile, iar Jacob îşi încasă comisionul de un procent de la 
executorii moștenirii: o sumă apreciabilă, care creştea la unele vânzări 
speciale, cum erau cele de bijuterii sau de cărți. 

Jacob, cei doi fii ai lui și Hugo își luară rămas-bun cu puţin timp 
înainte de căderea nopţii, cum făceau în fiecare zi, dar de data aceasta 
evreul îl recompensă cu trei monede micuţe. Plata nu făcea parte din 
acordul semnat între Mar, Jucef și Saul: mâncare, pat și ceva straie o 
dată pe an. Fără îndoială că Jacob voia să îl recompenseze pentru că nu 
se mișcase în timp ce, fără răutate, îl mustra din priviri pe fiul pe care îl 
înlocuise Hugo. 

- Mulţumesc, spuse băiatul. 


- Grăbește-te, îi zise Jacob, sau clopotul va suna seny del lladre? şi vei 
rămâne închis aici. Mâine ne vedem la depozit. 

Hugo nu stătu pe gânduri, ci trecu pe poarta Orbs, ca să iasă din 
Barcelona înainte ca clopotul de la castelul veguerului, acolo unde 
Bernat era în continuare încarcerat, să bată în întuneric și să îi cheme 
pe oameni să se adune în timp ce se închideau porţile orașului. David, 
fiul mai mic al lui Jacob, cel care nu reușea să stea locului în timp ce 
cumpărătorii se uitau prin cărți și la alte bunuri, îl însoţise în prima zi, 
când Mar hotărâse să meargă în cartierul evreiesc. 

- Putem să-ți dăm de lucru, îi zise acesta în timp ce străbăteau 
Barcelona. 

Hugo mergea mai în spate, deoarece umbla cu un evreu îmbrăcat în 
tunica lui cu glugă caracteristică și cu cercul galben pe piept. I se părea 
că lumea îi privea. 

- Nu îţi face griji... spuse băiatul, schimbând subiectul când văzu 
privirile furișe ale lui Hugo. De obicei nu mâncăm pe nimeni. Te vom 
ajuta. 

Hugo îngână ceea ce ar fi vrut să fie o scuză. 

Te vei obișnui, îl asigură David. Uite ce e, putem să mergem 
împreună și să pălăvrăgim... Ba chiar să râdem, dacă avem chef, dar nu 
putem să trăim împreună. Niciun creștin nu poate locui sub acoperișul 
unui evreu, înţelegi? De aceea ieșim din oraș și de aceea va trebui să faci 
drumul dus-întors în fiecare zi. 

Hort i vinyet; grădina şi via Barcelonei. Așa era numită câmpia mare, 
cultivată, ce se întindea dincolo de ziduri. Era o zonă foarte fertilă și 
bine protejată de autorităţile orașului, cu puţine locuri populate cum 
erau Sant Vicenc de Sarria, Sant Marti de Provencals, Vallvidrera, Santa 
Maria dels Sants și Sant Gervasi de Cassoles, printre altele, precum și 
câteva mănăstiri, ca Valldonzella și cea a clariselor din Pedralbes, dar 


era în mod deosebit o zonă asupra căreia se năpustiseră negustorii şi 
mai-marii avuţi ai Barcelonei, avizi să dețină pământuri care să îi 
asemene nobililor şi cavalerilor. 

Castele, baronii, sate întregi cu sau fără jurisdicție, censuri, toate 
erau obținute de potentaţi din Barcelona pe tot cuprinsul teritoriului 
catalan.  Presupunea o schimbare substanțială în economia 
principatului, întrucât banii erau acum investiţi în pământuri și arende 
în loc să continue a fi investiţi în comerț, în riscul mercantil care 
îmbogăţise atât de mult Barcelona. Cumpărau și în zona cu grădini și vii, 
aşa că nu era ciudat să vezi case la ţară cu ziduri late, deopotrivă izolate 
și fortificate, proprietatea mai-marilor acelora înstăriți ai orașului. 
Restul de bani îi investeau în grădini, pomi fructiferi și îndeosebi 
podgorii. Agricultori plătiţi și sclavi, astfel de personaje străbăteau 
podgoriile întinse din împrejurimile Barcelonei, căci prin ei își 
exploatau magnații fermele agricole. 

Saul deținea una dintre podgoriile din afara zidurilor, la jumătatea 
drumului spre Sant Vicenc de Sarria. 

- Deci şi bunicul tău e bogat? întrebă Hugo după ce David îi explicase 
despre cum mai-marii Barcelonei cumpărau pământuri. 

- Nu! Băiatul pufni în râs. E medic. Și nu e bogat. Sunt mulţi ani de 
când familia mea, precum și altele de origine ebraică, deţin podgorii în 
afara zidurilor orașului, iar acum, odată cu ridicarea noului zid, chiar și 
în interiorul orașului, în Raval. Voi, creștinii, puteţi cumpăra orice fel de 
vin, dar noi putem consuma doar vin kosher. 

Hugo îl privi pe David și își văzu de drum, așteptând lămuriri pe care 
le primi numaidecât. 

- Strugurii pot fi creștini, dar întregul proces de vinificaţie, facere, 
zdrobire, presare, strecurare, clătire, depozitare și toate celelalte 
trebuie efectuate obligatoriu de către evrei, fără să intervină vreun 
creștin. 

- Dacă strugurii pot fi creștini, atunci de ce aveţi nevoie de podgorii, 
cum mi-ai povestit? Dacă tot cumpăraţi strugurii... 

- La preţul la care ni i-ar vinde creștinii? Ar fi mai scumpi ca aurul. S- 
a întâmplat deja ca recoltele să fie proaste, cum se întâmplă tuturor; în 
asta suntem egali... 

Hugo se întoarse când auzi comentariul și îl văzu pe David zâmbind. 
Se îndoia că oamenii aveau să îi considere vreodată egali, dar nu îl 
contrazise. 

- Voi, creștinii, puteți cumpăra vin din alte locuri, dacă autorităţile 
îngăduie. Noi nu. Deseori nu ne lasă să cumpărăm vin kosher de la alte 
comunități ebraice, presupunând că ar avea un surplus, și dacă e să 
cumpărăm strugurii de la creștini... 

Merseră printre podgorii și grădini, cu Barcelona și marea în spatele 
lor, iar în față și deasupra lor, lanţul muntos Collserola. Ce nu îi spusese 
David, conștient că Hugo nu avea încredere în neamul lui, fu că cea mai 


mare parte din strugurii creștini la care avea acces cartierul evreiesc al 
orașului era ca plată pentru împrumuturile în cadrul cărora se făcuse 
un pact de a-i converti în monedă de schimb și li se stabilise o valoare. 
Astfel, viticultorul își plătea datoria, iar comunitatea avea garantată o 
cantitate suficientă de struguri pentru a-și acoperi nevoile. 

- Dacă strugurii nu ar putea fi creștini, tu, care ești creștin, nu ai 
putea munci în podgoriile bunicului meu, concluziona David. 

Hugo combina ambele ocupaţii: cea de ajutor al lui Jacob, ca samsar, 
și cea de ajutor al celuilalt fiu al lui Saul, Mahir, care nu doar că se ocupa 
de podgorii și era și negustor de vinuri, ci și prepara pentru medicii 
evrei remedii care conţineau vin sau un distilat al acestuia, aqua vitae. 
Infăţișarea slabă şi fibroasă a lui Mahir contrasta cu caracterul lui, ce se 
acomodase cu ritmul plantelor cărora își dedica viața; părea că doar 
secetele, inundaţiile sau ciumele îi puteau modifica temperamentul. 

Saul, cu acordul lui Jucef și al lui Mar, aranjase ca Hugo să doarmă în 
vinărie, clădirea în care se aflau instalaţiile trebuitoare pentru a face 
vinul și unde se păstrau uneltele și echipamentul necesare pentru 
podgorii. Pretinse că nu locuia nimeni acolo, că nu era căminul unor 
evrei și că, în plus, evreilor li se permitea să angajeze creștini pentru 
munci agricole. 

Dar în noaptea în care încheiaseră licitația pentru bunurile 
negustorului și Hugo ajunse la vinărie, strângând tare cele trei monede 
în mâna dreaptă, înăuntru se afla cineva. De fapt, Saul îl avertizase deja: 
„Uneori, eu și fiica mea ne ocupăm de pacienţi în podgorie". Mar păruse 
surprinsă auzind asta. „Da", continuase Saul, lămurind-o. „Astruga, fiica 
mea, este moașă, dar și medic. Regele Pedro i-a acordat titlul, cum a 
făcut înainte cu mama ei și cum sunt încrezător că o va face și regele 
Juan cu nepoata mea. Femeile se lasă îngrijite doar de femei și deseori 
pentru problemele care trebuie tratate... nu li se pot administra 
medicamente în casele lor, în fața soţilor, nici în cartierul evreiesc. 
Puţine dintre ele ar veni! Așa că nu ne rămâne de ales decât să o facem 
pe furiș, în podgorii. Dacă vreunul dintre bărbaţii aceia ar afla ce vor 
soțiile lor sau care este starea lor..." 

In ziua aceea, lui Hugo îi fusese greu să își închipuie care ar fi putut fi 
problemele cu pricina, dincolo de relaţiile sexuale. Tatăl și mama lui o 
făceau des. Amândoi gemeau și urlau, chiar dacă în ziua următoare îi 
linișteau pe Arsenda și pe el. Și, în cele din urmă, se obișnuiseră 
amândoi. 

„Jură că nu vei povesti niciodată nimic din ceea ce s-ar putea să vezi 
în clădirea aceea!" Vocea serioasă și fermă a lui Saul îl trezise atunci la 
realitate, deși se mirase că un evreu îi cerea să jure. „Jură!" îl îndemnase 
Mar înainte să facă o greșeală. Iar el jurase. 

Dolca, nepoata lui Saul și fiica Astrugăi, îi ieșise în cale pe când se 
întorcea de la licitaţie, înainte să ajungă la clădire și să deschidă ușa. 
Trebuia să fie de-o vârstă cu el, calculă Hugo în lumina târzie a după- 


amiezii. Fata avea părul castaniu, desfăcut și bogat, ochi șireţi și un chip 
dur, cu trăsături tăioase, și un corp ce părea a vrea să se desprindă de 
inocenţă și să înceapă să pară senzual și voluptuos. 

- Hugo? întrebă ea. Se prezentă după ce el încuviinţă. Va trebui să 
aștepți afară până terminăm. 

- Şi cât va dura? 

- Nu se știe niciodată. Dar ai putea profita și veghea să nu se apropie 
nimeni. 

Dolca dădu să încheie schimbul de vorbe dintre ei, dar îl privi fix pe 
băiat. Il măsură din cap până în picioare. Hugo nu putu să nu se scuture 
violent sub privirea ei cercetătoare. Vru să o mustre, dar ea i-o luă 
înainte. 

- Păi, vărul David m-a asigurat că poţi să stai locului, glumi ea. Hugo 
se bâlbâi. lar Dolca râse de stinghereala lui. 

- Dolca! auzi pe cineva strigând din clădire. 

- Trebuie să plec. Ştii deja ce ai de făcut: păzește. Şi mai ales, mai ales, 
nu spiona ce facem înăuntru și nici... 

- Nu, se grăbi Hugo. 

- „nici să nu îţi treacă prin cap să tragi cu ochiul prin despicătura 
largă din lateralul șopronului. Ai priceput? 

El încremeni. Ea își înclină capul, cochetă. 

- Nu va veni nimeni, încercă ea să îl liniștească. Dar mai ales, mai 
ales... Atunci fata făcu câțiva pași, până când Hugo îi simţi respirația, 
caldă, fascinantă, și clătină din cap fără să știe de ce. E important ca 
persoanele aflate înăuntru să nu te vadă când ieși. Nu au voie să știe că 
cineva locuiește aici. 

- Dolca! 

Vocea se auzea deja din afara clădirii. Era o altă copilă, de-o vârstă cu 
nepoata lui Saul. 

- Ea e Regina, prietena mea, îi zise Dolca. Mama mea ne învaţă... 

- Vino! insistă Regina bătând din picior și arătând cu disperare 
înspre interiorul clădirii. 

Cele două fete dispărură rapid. Hugo se întrebă dacă ar fi trebuit sau 
nu să le spioneze în timp ce privea sutele de lujeri de viță care se 
întindeau în fața lui ca o armată. Poruncile primite de la Dolca îl 
nedumireau. De ce îi spusese oare despre despicătura mare dintr-o 
parte? Dintr-odată se trezi în fața despicăturii cu pricina; nu îi fu greu 
să o găsească. Incercă să se convingă că nu trebuia să o facă. înăuntru 
aveau să fie Astruga, mama Dolcei și fiica lui Saul, şi pacientele despre 
care îi vorbise tânăra. „Nu ar trebui", repetă el. Bineînţeles, la a treia 
negație, Hugo avea deja ochiul lipit de despicătura din perete. 

Văzu cinci femei: Dolca și Regina, care erau atente la instrucțiunile 
pe care li le dădea o a treia femeie, fără îndoială Astruga, care era 
medic, încă una care nu putea să aibă mai mult de douăzeci și unu de 
ani și o alta care probabil era mama fetei. Hugo le văzu pe fete făcându- 


și de lucru cu o oală așezată direct pe niște cărbuni, pe pământ: una 
amesteca, cealaltă turna conţinutul unor borcane pe care li le dădea 
Astruga. „Nu atât de mult. Puțin mai mult. Da. Ajunge... Incă puțin. 
Foarte bine", i se păru lui Hugo a distinge, mai mult din gesturile 
Astrugăi decât din ceea ce reușea să audă. Printre instrucțiuni, Dolca 
privea spre locul în care se afla el și Hugo se temu că se putea vedea și 
din partea cealaltă a despicăturii. Nu avu timp să se gândească la asta, 
căci imediat ce mama ei se duse spre fata de douăzeci și unu de ani, 
Dolca îi zâmbi. Regina se întoarse înspre despicătura și își mișcă cochet 
capul. Ştiau că privea, că era acolo! 

Dădu să se îndepărteze, dar Astruga își strigă fiica. Regina rămase să 
aibă grijă de conţinutul oalei, iar celelalte două se apropiară de 
pacientă, în timp ce Astruga îi zicea mamei fetei să se îndepărteze. Hugo 
o văzu pe femeie plecând capul și supunându-se, de parcă destinul nu 
ar mai fi fost în mâinile ei. Se întrebă ce făceau. O dezbrăcau! Din 
instinct, nu își lipi doar ochiul, ci tot trunchiul de perete, de parcă așa ar 
fi putut să vadă mai mult. Nu băgă deloc în seamă privirile piezișe pe 
care i le arunca Dolca; tremură în timp ce Astruga și fiica ei dezvăluiră 
secretele acelui trup de douăzeci de ani, cu sâni mari și fermi, șolduri 
late și un pubis presărat cu păr scurt și cârlionţat, castaniu, la fel ca 
acela care încadra chipul fetei care se lăsă dezbrăcată, mai degrabă cu 
respect, decât cu supunere. Astruga o duse goală spre oală și îi spuse 
cum să se așeze: cu un picior de fiecare parte, desfăcute larg, ca să nu o 
ardă cărbunii. Regina continuă să amestece într-un lichid care fierbea 
deja, iar Dolca îi întinse tinerei un fel de toiag pe care să își sprijine 
bucile ca să poată sta în picioare oricât de mult era nevoie. Apoi, în timp 
ce mirosul se înălța între picioarele fetei, Astruga o frecă pe clitoris cu 
fumul acela medicinal și o forță să își deschidă cât putu de mult vulva cu 
mâinile. 

- Trebuie să îţi ajungă până în măruntaie, o auzi Hugo pe Astruga 
strigând. Dacă nu, nu vei avorta bastardul pe care îl porţi în pântece. 

Hugo rămase absorbit, vrăjit. O privi pe tânără cum își forțează vulva 
și clitorisul, mângâindu-le de mai multe ori, uneori violent, 
scărpinându-le, transpirând, cu tot trupul impregnat de miros, gâfâind 
în timp ce pieptul îi sălta și cobora în ritmul abdomenului ce i se 
contracta spasmodic, de parcă ar fi vrut să absoarbă fumul care ar fi 
trebuit să îi redea libertatea, onoarea... sau poate un iubit sau un soţ. 

- i-am zis că mai ales, mai ales... 

Hugo sări în spate, cu inima gata să-i plesnească în piept. Nu o 
observase pe Dolca ieșind din clădire. Nu știa dacă și Regina ieșise. Nu 
îndrăzni să se uite din nou prin despicătura, nici să se întoarcă spre 
Dolca. își simţi vintrele umede. Pipăi... Ba chiar și cămașa! Cerule! 
încremeni cu fața spre perete. 

- Ce? întrebă ea, apoi pricepu și pufni în râs. E un bazin acolo, îi spuse 
ea ironic. Şi nu te întoarce. Nu mai au mult și vor ieși. 


Hugo nu își luă rămas-bun de la ea. Se întoarse cu spatele și o luă la 
fugă înspre bazin. 

- Pace! o auzi fără îndoială pe Dolca zicând. 

Hugo își petrecu zilele următoare îndeplinind ordinele lui Mahir. 

- Ştii ceva despre podgorii? îl întrebă acesta. Despre arbori, grădini și 
pământ? Atunci, de ce te-au trimis la mine? 

Hugo ridică din umeri. Cert era că ar fi preferat să fie cu Jacob, 
samsarul, dar Mahir îi spuse că momentan nu aveau nevoie de el. 

- Problema este dacă eu voi avea nevoie de tine, spuse evreul 
gânditor. 

Se apropia luna iulie, așa că se îndreptară spre unul dintre capetele 
podgoriei, unde lujerii aveau doar un an vechime. 

- Soarele și căldura din perioada aceasta fac mult rău lujerilor noi, îi 
explică Mahir, după care îl învăță cum să ude pământul la piciorul 
plantei și apoi să îl bătătorească bine, pentru ca soarele să nu pătrundă 
printre crăpături şi să usuce rădăcinile. 

Munciră istovitor de la răsărit la apus mai multe zile. Hugo cădea 
epuizat în vinărie după ce termina mâncarea pe care i-o aducea Mahir 
zilnic. Era un loc mare, în care erau depozitate toate uneltele de muncă 
și unele instalaţii pentru recoltă. 

- Cine păzea toate astea înainte să dorm eu aici? îl întrebă el pe 
Mahir. 

- Există gardieni care păzesc grădinile și podgoriile. 

După lujerii noi, trecură la cei bătrâni, curăţară de ierburi toată 
podgoria, Mahir cu o săpăligă mică, iar Hugo cu mâinile goale. Evreul 
părea să nu simtă căldura, efortul sau oboseala, așa uscat și fibros cum 
era, dar Hugo abia de se putea ridica din pricina durerii de spate 
îngrozitoare pe care o simţea pentru că lucra aplecat. Mahir nu îi băgă 
în seamă plângerile. . 

- Eşti tânăr, zicea el. Iți va trece. 

Totuși, fură şi niște răni de care Hugo nu se plânse, gândindu-se că 
nu merita să o facă, dar pe care Mahir le luă în seamă, cum ar fi cele pe 
care le văzu pe mâinile băiatului în timp ce luau prânzul la umbra unui 
smochin de lângă vinărie. Unele dintre ele arătau chiar rău. 

- Am făcut progrese mari... cu toată lipsa ta de experienţă. 

Hugo își ridică privirea de la o bucată de brânză pe care o tăia cu un 
cuţit. Mahir zâmbi. 

- Adevărul este că ai muncit din greu, recunoscu el. După ce mâncăm, 
mergem la tatăl meu să se uite la mâinile tale. 

Saul nu era acasă. Astruga și Dolca însă erau. Locuiau cu el de când 
Astruga rămăsese văduvă. In timp ce servitoarea o căuta pe stăpână, 
Mahir îl însoţi pe Hugo într-o odaie în care se aflau un scaun, o masă și 
un pătuţ; restul odăii era plin de instrumente medicale pe care băiatul 
nu le cunoștea, cărți, multe cărți, și nenumărate borcane și sticle. Hugo 
încerca să se deprindă cu mirosurile indefinibile care se amestecau, 


căznindu-se să stăpânească un mediu închis care îl făcea să se simtă 
incomod, când intrară Dolca și cealaltă moașă ucenică, Regina. Hugo se 
înroşi. Căldura și sângele îi urcară degrabă la față, pe când cele două 
amice, prefăcându-se că răspund salutului lui Mahir, îi priveau fără 
rușine vintrele. Băiatul se îndreptă de spate și încercă să își vină în fire, 
convins că, după cele două zile de târât prin podgorii, nu se mai vedea 
nimic. și făcu apariţia Astruga. 

- Vi-l las vouă, îl auzi pe Mahir luându-și rămas-bun. Apoi i se adresă 
lui: Mi se pare că nu vei putea lucra câteva zile... în podgorii, îi zise el, 
după care îl bătu pe spate. Sora mea va avea grijă de tine. 

Din cine ştie ce motiv ciudat, Hugo se simți abandonat, de parcă 
Mahir l-ar fi dat pe mâna unor persoane care îl dominau. 

- Tu erai protejatul lui Arnau? întrebă Astruga, luându-i mâinile ca să 
le examineze. Hugo dădu să răspundă, dar femeia i-o luă înainte. A fost 
om bun. Nici tu, nici eu nu am fi trăit dacă nu ar fi fost Arnau Estanyol, 
adăugă ea, adresându-i-se fiicei ei. Duceţi-l la fântână și spălaţi-le bine, 
până nu mai rămâne deloc pământ în răni, porunci ea după aceea. 

leșiră pe ușa care dădea din cabinetul medical în grădină, iar mirosul 
de flori, prospețimea serii și lumina care se juca răspândind o mie de 
culori liniști atmosfera. Hugo întinse mâinile lângă buza fântânii, unde 
fetele, după ce vărsară apă din găleată, îl frecară cu grijă. 

- Aşa este, zise Dolca. 

- Ce? întrebară ceilalți doi aproape în același timp. 

- Că nu vei putea lucra câteva zile. 

Hugo îndrăzni să o privească. Ea aproape că îl provocă. 

- Regina, zise ea atunci, fără să își mute atenţia de la Hugo, ținându-i 
mâinile în palmele ei, vezi dacă mama mai vrea și altceva de la fântână. 
Te rog, adăugă ea, anticipând faptul că prietena ei avea să se plângă. 

Rămaseră singuri. Hugo voia... l-ar fi plăcut să întrebe de ce îi 
spusese despre despicătură. Se înroși când și-o aminti pe fata cu 
picioarele desfăcute... Şi apoi cât de rușinat fusese când ieșise Dolca, își 
închipui sânii tineri, în devenire, ai Dolcei săltând și coborând, la fel ca... 

- Eh! strigă ea și îi dădu drumul la mâini, cu violenţă. 

- lartă-mă, nu am vrut... încercă să se scuze el. 

- lartă-mă, nu am vrut, repetă Dolca sarcastic. Poftitorule! In plus, nu 
îți dai seama că sunt evreică? 

Hugo se simţi neliniștit. Așa era: el era creștin, iar ea evreică. Orice 
astfel de gând era interzis. 

- Nu am făcut... nimic, se bâlbâi el. Niciun sacerdot n-ar lua-o în 
seamă, spuse el nu foarte convins, privind la mâinile-i rănite. 

- Puțin le-ar păsa sacerdoţilor tăi ce-ar face un creștin cu o evreică, 
fiindcă o văd doar ca pe o altă formă de supunere, de putere pe care o 
au asupra noastră. Reversul însă îi interesează; ei bine, legile voastre zic 
că, dacă un evreu e prins făcând-o cu o creștină, amândoi trebuie arşi 
imediat, zise Dolca. 


Hugo oftă. 

- Mă interesează însă reacția comunității mele. Sau crezi că lor le plac 
relaţiile dintre femeile evreice și bărbaţii creștini? Pe o fată au 
desfigurat-o, tăindu-i nasul, ca să nu îl mai ațâțe pe creștinul care îi 
făcea curte. 

- Jlartă-mă! repetă el, agitat, fără să ştie încotro să se uite. 

- În ochi, zise ea, pricepându-i necazul. Privește-mă în ochi! 

Aşa făcu și văzu tandreţe în doi ochi frumoși în care percepu însă și o 
licărire rece. 

- Astruga zice să intrați când mâinile sunt curate! strigă Regina din 
uşă. 

- De ce ai făcut astfel încât să o văd pe tânăra aceea? întrebă Hugo 
când se întorceau spre cabinetul medical. 

- Era doar o creștină, îi răspunse Dolca, surprinzându-l. O târfă care 
s-a culcat cu cine nu trebuia și plătea ce nu avea ca să îi avorteze 
bastardul. Ţi-a plăcut? 

Hugo nu răspunse; în închipuirea lui, ochii castanii ai Dolcei 
deveniseră de gheață. 

„Mi-a sărit catran de la călăfătuitori", o minți Hugo pe sora lui, 
Arsenda, când aceasta îl întrebă despre rănile deja acoperite cu fâșii de 
pânză curate. 

li fusese greu să sară zidul mănăstirii din Jonqueres. Când ajunsese 
sus, își privise din nou mâinile. Incă simțea unguentul cu care îl dăduse 
Dolca și care îl arsese la început. 

- Doare! 

- Taci! îi porunci fata în timp ce Regina îi ţinea tare mâna. 

lar el tăcu. Acum doar aștepta să se facă din nou zi, pentru ca Dolca 
să îl ungă din nou, oricât de tare l-ar fi ars. „Ingrijiţi-l mai multe zile", 
poruncise Astruga înainte să îl lase în grija Dolcei și a Reginei. 

Ridicate la rang de medic de Astruga, cele două fete se dedicară 
dădeau sfaturi pe care le rectificau numaidecât și discutau între ele. În 
infernul acela de mirosuri acre și înțepătoare, Hugo se delecta cu 
prospețimea lor naturală; un iz de tinereţe, de aer curat, îl învăluia de 
fiecare dată când una dintre ele făcea vreo mișcare, îl atingea ușor sau îl 
lua de mână. 

Apoi, după ce îl tratau, stând din nou în grădină, îl întrebau despre 
viața lui. Hugo era uluit de chipurile acelea care îl interogau. Le vorbi 
despre părinţii lui, despre moartea lui Matias și despre noua căsătorie a 
Antoninei. Dolca clătină din cap și zise că și ea își pierduse tatăl. 

- Nu îl cunosc, îi răspunse Reginei când îl întrebă despre tatăl lui 
vitreg. 

- Deci nu îți mai vezi mama? întrebă ea cu inocenţă. Nu te-ai dus 
niciodată să o vezi, nu a venit niciodată să te vadă? 


Nu, nu venise și, chiar de-ar fi făcut-o, nu ar fi știut unde să îl 
găsească. Il cuprinse îndoiala: și dacă mama lui fusese pe șantiere? Nu, 
Navarezul ar fi anunțat-o, își zise el. Cât despre el, încercase o dată să își 
viziteze mama. Fusese într-o zi de sâmbătă, în care Mahir îi dăduse 
liber. Erau doar șase leghe până la Sitges, vreo nouă ore la pas iute. Cu 
toate acestea, nu trecuse cu mult de Castell de Fels, care se afla la trei 
leghe de Barcelona. începuse să se neliniștească imediat ce ieșise pe 
porţile orașului; îl asaltaseră nenumărate întrebări despre noua familie 
a mamei lui. Şi dacă nu îl mai iubea? 

Dar chiar de reuşise să alunge acele îndoieli, care se risipiseră când 
își amintise zâmbetul Antoninei, nu reușise să își învingă teama ce îl 
cotropise când văzuse drumul părăsit după ce lăsase în urmă Sant Boi. 
Nu ieșise niciodată din Barcelona. îi veniseră în minte toate poveștile 
violente pe care le istoriseau oamenii despre drumuri: nobili călare 
care răpeau și ucideau călători; hoţi; sclavi fugari; corsari; vrăjitoare; 
demoni... 

Pe măsură ce se apropiase de masivul Garraf, grădinile și ogoarele 
dispăruseră, făcând loc imașurilor pe care pășteau vaci. Locuri 
singuratice. Hugo ascultase tăcut. Tresărise când auzise pocnetul unei 
crengi rupându-se. Incremenise, atent la sunetele care i se păreau 
înspăimântătoare. Unii oameni erau convinși că prin astfel de păduri se 
ascundeau vrăjitoare, care făceau să dispară mădularul viril al 
bărbaţilor și apoi îl puneau într-o cutie în care acesta continua să se 
miște. Se știa despre bărbaţi cărora li-l îndepărtaseră, iar alţii 
mărturiseau că vrăjitoarele le colecționau. Hugo îl auzise pe un ins, în 
timpul unei pauze pe șantierele Regomir, jurând că văzuse penisurile 
acelea în cutii. 

Pe la jumătatea drumului, Hugo simțise cum i se strâng testiculele. 
Privise înspre Garraf: trebuia să treacă muntele și prin păduri. Văzuse 
în fața lui oameni care se îndreptau spre el... Sau nu? Un nor de praf îi 
dăduse de înţeles că alergau. Se ascunsese dincolo de hotar, printre 
arbuști. Trecuse timpul și nu zărise pe nimeni. 

Intorsese capul o dată, de două ori, de mai multe ori, cu simţurile 
ascuţite, temându-se că străinii îl înconjuraseră. Tremurase. Asudase. 
Se întorsese la drum, unde domnea din nou liniștea. O briză marină, 
umedă, încărcată cu sare îl mângâiase cu o atingere vâscoasă. Se 
întorsese și respirase adânc pentru simplul fapt că avea să se întoarcă la 
Barcelona. 

Bineînţeles că nu avea să le povestească toate acestea Dolcei și 
Reginei. 

- Nu, nu m-am dus, sfârși el prin a se scuza când Regina îl întrebă 
despre mama lui. Nu știu unde e satul Sitges... Nu am ieșit niciodată din 
Barcelona, zise el ca și cum ar fi fost o piedică. 

- Ai putea să îl rogi pe Mahir, zise Dolca, iar când îl văzu pe Hugo 
interesat, se simţi obligată să îl lămurească. Unchiul meu are mult de-a 


face cu podgorenii din Sitges şi din împrejurimi. Spune că fac un vin 
grecesc dulce foarte apreciat, vin de Malvasia îi zic ei. Am înţeles că 
merge destul de des pe-acolo. 

- Şi m-ar duce? 

Dolca zâmbi când văzu naivitatea și amăgirea cu care o întrebă 
băiatul. 

- Unchiul Mahir e un om foarte bun. Sigur că da. 

In timpul altui tratament, Hugo îi vorbi Dolcei despre Arsenda și 
șantierele navale. Regina nu era în ziua aceea; se dusese la casa ei, care 
se afla tot în cartierul evreiesc. Contractul ei de ucenicie nu includea ca 
Astruga să îi dea de mâncare și cazare. 

In timp ce Dolca îl asculta cu atenție, Hugo își aminti cu nostalgie 
cum visase să ajungă mestre d'aixa. li povesti despre Arnau și despre 
execuţia lui crudă și nedreaptă, pentru ca apoi să se plângă de familia 
Puig și de servitorul care îl urmărise. 

- l-ai scos un ochi? întrebă Dolca încruntându-se și alungindu-și 
gâtul, mai degrabă uluită decât înspăimântată, neputând să și-l 
închipuie pe Hugo luptându-se cu un bărbat puternic ca servitorul 
despre care îi vorbea cu teamă. 

- Era singura cale... 

- Da, da, da, îl întrerupse ea, de parcă i-ar fi iertat fapta. 

Apoi ridică din umeri și clătină din cap, străbătută de un fior violent 
când își închipui ochiul acela însângerat. 

Cedând în faţa acelei fete, îi povesti despre cum furase toporișca și 
despre Câinele chel, iar când îi mărturisi despre arbaletă și despre 
Bernat, își aminti că promisese să se ducă la carceră, să se intereseze de 
el. Se lăsa noaptea. 

- Cum ai reușit să vorbești cu el? îl întrebă Arsenda după ce Hugo îi 
povesti despre Bernat chiar în noaptea în care îl vizită în carceră. 

- Prin gratiile de la fereastra care dă înspre scara castelului. Dacă 
temnicerul îngăduie, rudele se apropie și de acolo pot vorbi cu 
prizonierii. 

Venise un avocat să îl apere. Din spusele lui Bernat, îl plătea un 
negustor din Napoli cu care tatăl lui fusese în relaţii bune. „Deși e 
limpede că în spate stă Jucef", îi şoptise el lui Hugo printre gratii. „V-aţi 
dus să îl vedeţi, așa-i? Am vorbit cu mama." îi povestise și că îi plăteau 
mâncarea și un pat de paie. 

- Dar a vrut să ucidă o persoană, pe un nobil al principatului, pe 
căpitanul general al regelui! spuse Arsenda indignată după ce fratele ei 
îi povestise tot, deformând partea cu propria-i implicare. 

- Nu e adevărat! răspunse el fără prea multă convingere. L-au 
torturat, Arsenda! Am văzut vânătăile de pe trupul lui. Imediat ce-au 
aflat că era fiul lui Arnau Estanyol... 

- Frate, îl întrerupse ea, să îi supui pe prizonieri la tortură este o 
procedură demnă de stimă. Adevărul trebuie să învingă mereu, iar 


tortura este un instrument permis de Biserică și de rege. Amicul tău se 
afla aproape de palatul Menor, înarmat. Trebuie să mărturisească 
motivul pentru care a făcut-o. Nu îţi face griji, căci dacă a minţit ca să 
evite durerea torturii, Dumnezeu va ști să îl judece, dar astăzi, aici, fără 
îndoială că merită pedeapsa regelui, fie că este sau nu fiul lui Arnau. 

- E un om bun, spuse Hugo aproape plângând, impresionat de 
raționamentul surorii lui mai mici, ale cărei cuvinte păreau a-i aparţine 
unei femei mature. 

- Dumnezeu va ști. în lumea aceasta, tânărul acela merită să fie 
pedepsit. Oamenii nu trebuie să judece intenții. 

Pedepsit? Nici măcar nu se demarase vreun proces la curtea 
veguerului. Acuzaţia era de necontestat: torturat sau nu, Bernat își 
mărturisise vina. 

Barca veche în care obișnuia să doarmă nu mai exista. După ce 
fusese exorcizată, tâmplarii se grăbiseră să profite de ea. Hugo se așeză 
pe țărm, așa cum făcuse în multe alte dați după ce o vizita pe Arsenda. 
Paznicul de noapte nu îi spuse nimic, așa că se întinse pe nisip, protejat 
de rouă de lateralul altei bărci, una nouă, ce mirosea a lemn șlefuit și pe 
care încă nu o călăfătuiseră. îi fu greu să adoarmă. 

Se gândea când la Dolca, când la Bernat și apoi la Arsenda, de fiecare 
dată tot mai strictă, mai pioasă, mai femeie. După ce îl condamnase pe 
tânărul Estanyol pentru că atentase la viața căpitanului general, sora lui 
refuzase să mai vorbească despre el, după care îi ținuse o predică 
religioasă. Se părea că dragostea față de Dumnezeu la care făcuse 
referire cu altă ocazie devenise o obsesie. Şi totuși, când se 
despărțiseră, Hugo simţise cum i se strânge gâtlejul, de parcă l-ar fi 
zgâriat. lar ea, atât de copilă în străfundul fiinţei ei, în ciuda severității 
sale, lăsase să îi curgă o lacrimă pe obraz, convinsă fiind că întunericul 
avea să o ascundă. 

„Am nevoie de ea", recunoscu în sinea lui. Avea nevoie de tovărășia 
ei, să îi audă vocea, să îi simtă prezenţa. Arsenda era... era legătura 
dintre el și trecutul lui, istoricul lui, familia și copilăria lui fericită. 

Zâmbi şi o alungă pe Arsenda din mintea lui. li fu și mai greu să nu își 
mai amintească de Bernat și de izolarea lui. In câteva zile slăbise și 
carnea pe care nu o avusese. Lui Hugo i se păru ca o stafie printre 
gratiile de la fereastra ce dădea spre scara din castelul veguerului, cu 
vocea obosită și mișcările lente. Oare cum rezista închis acolo? „lartă- 
mă, Bernat!", îl rugă el în noapte. Și se lăsă purtat pe braţele Dolcei. Nu 
îi păsa că era evreică. Nimeni din lumea aceasta nu avea cum să afle că 
visa la ea. Cât despre cealaltă lume... Probabil că Dumnezeu era mult 
prea ocupat să flirteze cu sora lui, ca să își mai bată capul cu o evreică, 
se gândi băiatul zâmbind. 

- Bineînţeles, spuse Mahir după ce reuși să îl facă pe Hugo să îi ceară 
ceea ce nu îndrăznea. Nu știa că mama băiatului se recăsătorise. Aveam 


de gând să merg la Sitges după recoltă, îl asigură el, dar putem merge 
mai devreme. Așa îți vei vedea mama. 

Nu se întâlniră cu nobili călare, nici cu corsari, nici cu vrăjitoare 
ahtiate după penisurile bărbaţilor. Plecaseră pe jos înainte de ivirea 
zorilor şi călătoria fusese plăcută, în vreme ce Mahir îi povestise despre 
satele prin care treceau și despre diversele culturi care se întindeau 
dincolo de drum, învățându-l lucruri despre vin, cum făcea cu insistență 
de când prinsese drag de el. Părea să nu știe a vorbi despre altceva. 

Pe lunca râului Llobregat văzu un lucru care îl surprinse și de care nu 
își dăduse seama prima dată când încercase să meargă la Sitges: viile 
erau cultivate printre arbori. Intrară într-una dintre ele și rămaseră 
amândoi fermecaţi de acoperișul de deasupra capetelor lor. Mii de 
lăstari, care se sprijineau sau înconjurau crengile unor arbori aflaţi la 
distanţe regulate între ei, se întrepătrundeau în văzduh, îmbrăţișându- 
se și formând o pătură groasă de vegetaţie întortocheată, din care 
atârnau crengi, frunze verzi și mii de ciorchini de struguri. Hugo rupse 
unul și mușcă din el. 

- Se coc mai târziu ca ai noștri, îl avertiză Mahir. 

- E ca o imensă... 

Hugo nu știu cum să o definească. 

- Mereu mi-am zis că e Grădina Raiului. 

Hugo încercă să privească în ansamblu, la razele soarelui care 
pătrundeau capricioase printre ramuri. Pe alocuri străluceau ciorchini 
și frunze; altele rămâneau în întuneric. In depărtare, lumina soarelui 
sclipea în aureole pe pământ, iar razele erau ca niște săgeți subțiri și 
luminoase. 

- Cum reușesc? întrebă el absorbit. 

Mahir arătă spre trunchiul unuia dintre arbori. Lângă el era plantată 
o tufă de viță-de-vie. Nu trebui să îi mai spună ceva. Privi vița-de-vie 
care se cățăra pe trunchiul de copac până ajungea la ramurile lui, le 
urmărea și apoi le depășea, unindu-se cu lăstarii de pe arborele de 
alături, și cu aceia de pe copacul din patea opusă și tot așa. 

- Ce tip de vin produc? 

- Vin grecesc. Dulce. Dar foarte puţin. Cea mai mare parte a recoltei 
este menită pentru struguri de masă. Muscaţi. Foarte apreciaţi în 
Barcelona. 

Profitară de existența unei fântâni și se mai opriră o dată chiar acolo, 
sub vrejuri. Mâncară pâinea și brânza evreului care, ca să nu își arate 
îngrijorarea, se angaja în și mai multe explicaţii și lecţii despre lume și 
comerțul cu vin. 

Mahir crezuse dintotdeauna că mama băiatului pe care îl 
recomandaseră Jucef și tatăl lui, Saul, muncea ca servitoare în casa unui 
mănușar; așa i se spusese. De aceea fusese surprins când Hugo îi 
spusese că se căsătorise cu un dogar din Sitges. Ceva mersese prost, își 
zisese el, dacă o văduvă se căsătorise din nou. Creștinii considerau 


văduvia un prilej ca să își dedice viața slujirii lui Dumnezeu. Femeia 
care rămânea văduvă se elibera de căsătorie și de sub puterea 
bărbatului și își recupera statutul virginal. Văduvele erau chemate la 
castitate și rugăciune, la pocăință și post, la smerenie și retragere. Puțin 
le păsa erudiţilor creștini de situația economică și financiară a femeii; 
țineau cont doar de purtarea și moralitatea ei. 

Intrucât cunoscuse deja contactul carnal, recăsătorirea nu era doar o 
bigamie succesivă, ci demonstra și incontinența femeii: era însuși 
întruparea diavolului. Dacă biserica accepta prostituția pentru a 
preveni adulterul și relaţiile împotriva firii, tolera în schimb 
recăsătorirea, cu precădere în cazul văduvelor tinere care riscau să pice 
pradă poftei. Poate că de aceea o măritaseră pe mama lui Hugo. 

Mahir se interesase și aflase că era o femeie încă atrăgătoare, ba 
chiar voluptuoasă. întrebase de mănușar și bănuielile i se adeveriseră. 
Se dusese la Mar, iar acesteia îi fusese ușor să îl tragă de limbă pe 
preotul de la biserica Santa Maria, cel care intermediase zestrea pentru 
Antonina, şi să afle motivul pentru care aceasta se recăsătorise: 
mănușarul o siluia pe tânăra văduvă. Nu îl speriase deloc ameninţarea 
că avea să fie excomunicat; văduvele erau protejate de legea lui 
Dumnezeu și de legea omului. Mănușarul recidivase, chiar dacă 
Antonina îl asigurase pe preot, în timpul confesiunii, că i se opunea. Să 
îi caute un alt loc de muncă ar fi fost o posibilitate înainte să pretindă 
cineva că Antonina, ca văduvă, reîncepuse deja să se bucure de plăcerea 
carnală; în cazul acela, un loc de muncă departe de mănușar nu i-ar fi 
folosit mai deloc. Dogarul din Sitges păruse a fi soluţia ideală. 

De aceea Mabir vorbi întruna despre vinuri în timpul celor nouă ore 
la pas iute pe care le făcuseră pentru a ajunge la Sitges pe un drum 
periculos, ce nu putea fi străbătut cu căruţa și care, întrucât se întindea 
de-a lungul coastei, uneori se înălța maiestuos deasupra mării, din 
pricina impunătorului masiv Garraf pe care îl străbătea. Era drumul pe 
care Hugo nu îl înfruntase de teama vrăjitoarelor care furau penisurile 
călătorilor. 

Acum, în timp ce îl asculta pe Mabir, se felicită pentru că luase acea 
decizie, căci de ar fi continuat, ar fi descoperit că nu avea bani ca să 
plătească dreptul de trecere pe care fură nevoiţi să îl cumpere înainte să 
își continue drumul de-a lungul coastei din Garraf și pe care li-l încasase 
un funcționar ursuz și apatic. Un bănuţ pentru fiecare cal, alt bănuț 
pentru cei care îi călăreau și o monedă barceloneză pentru fiecare 
muncitor; acestea erau tarifele, care nici măcar nu includeau plata 
pentru căruţe. 

După ce făcură plata, Mahir se plânse de impozit și, preţ de o clipă, 
schimbă subiectul de discuţie. Regele Juan, îi explică el lui Hugo, le 
permisese seniorilor din zonă să încaseze banii aceia și să îi folosească 
pentru a păstra drumul în stare bună. Cu toate acestea, drumul era în 
continuare o rută singuratică şi periculoasă, iar castelele care trebuiau 


să îl apere, cum era cel din Garraf, de exemplu, erau toate în paragină. În 
cele din urmă, vinul cumpărat din Sitges era transportat pe mare, ceea 
ce îl făcea și mai scump. 

Străbătură locurile acelea pe cât de frumoase, pe atât de singuratice, 
cu marea la picioarele lor, până ajunseră la Sitges. Era un orășel de 
coastă ce îi aparţinea Violantei, soţia regelui Juan, și se înălța pe un vârf 
stâncos care pătrundea în mare și domina coasta. Zidurile erau vechi, 
cu două porţi de acces; în prezent se construia unul nou pentru a-i 
adăposti pe cei vreo șase sute de oameni care locuiau sub protecția 
unui castel ridicat pe creastă. Biserica și spitalul Sant Joan, care avea o 
capelă și câteva paturi pentru săraci, bolnavi, orfani și pelerini, se 
înălțau între castel și abisul de deasupra mării. 

Mahir se duse înspre casa lui Vital, un cămătar evreu, care se afla 
într-o piață mică din spatele castelului. Făcuse de multe ori afaceri cu el. 
Uneori, în funcție de cum se înțelegeau, împrumuturile pentru recoltele 
de vin implicau ca agricultorul care cerea bani să își piardă stăpânirea 
asupra podgoriei până când cămătarul își recupera creditul acordat 
pentru recoltă. Atunci era nevoie de personal, iar Vital știa doar despre 
bani. Mahir se ocupa să aducă agricultori cu experienţă, să controleze 
fermele ca să dea roadele așteptate, ba chiar să facă negoț cu strugurii. 

Hugo se plimbă prin piața micuță, în timp ce cei doi bărbaţi 
sporovăiau în casă; îi spuseseră să aștepte. Era o zi splendidă și copiii se 
jucau pe străzi. Se întrebă dacă vreunul dintre ei era fiul lui Ferran, 
dogarul, deși era puţin probabil, căci Mahir îi explicase că dogarii 
locuiau de obicei în afara orașelor, iar deasupra capului putea vedea 
castelul, cu turnul lui circular în centru. Ferran construia butoaie 
pentru vin sau ulei și trebuia să facă focul în butoaie, ca să încălzească 
lemnul pe care îl lucrase înainte, ca să fie flexibil în timp ce strngea 
cercurile în jurul doagelor. Să faci focul în interiorul unui oraș ale cărui 
clădiri erau construite pe structuri de lemn implica un risc de care 
autorităţile și cetățenii se temeau, îi povestise Mahir lui Hugo, motiv 
pentru care autorităţile sau chiar veguerii îi trimiteau pe dogari cât mai 
departe posibil de centrele urbane. 

Printre copiii și femeile care treceau prin piața mică și muncitorii din 
atelierele ce dădeau înspre străzi, Hugo încercă să și-l închipuie pe 
dogarul care îi furase mama; sigur era un bărbat bădăran și probabil 
neîndemânatic, scund... Da, sigur era mic. După Mahir, dogarii erau ca 
mestres d'aixa, munca lor era asemănătoare, deși mai prejos. li mai 
spusese și că unii dintre ei erau ucenici ai mestres d'aixa care nu 
dovediseră abilitățile necesare pentru a lucra bărci. Cum să nu fie 
bădăran, neîndemânatic și scund cineva care nu stăpânea arta necesară 
pentru a fi mestre d'aixa? concluziona el. 

Mahir îi arătă strada pe care, din câte i se spusese, locuia și muncea 
dogarul, la periferia Sitgesului, la graniţa cu grădinile și podgoriile. 


- Mă duc până la niște podgorii care înconjoară schitul Santa Maria 
del Vinyet, îl anunţă el. E foarte aproape, la un sfert de leghe. Mă găsești 
acolo dacă ai nevoie de mine. Altminteri, ne vedem când se înserează la 
porţile spitalului. 

- Nu mă veți însoţi? întrebă băiatul privind spre stradă, ca și cum s-ar 
fi aşteptat ca Mahir să îl conducă. 

- Mai bine să nu te vadă cu un evreu, Hugo. Nu știu cum va fi 
bărbatul, dar sunt foarte puţini evrei aici şi se simte ostilitatea. 

Mahir aşteptă câteva clipe. Apoi, văzând că băiatul șovăie, îl împinse 
de la spate. 

- Du-te să îţi vezi mama, fugi! îl încuraja el. 

Hugo nici măcar nu trebui să întrebe: câteva butoaie terminate 
expuse lângă ușile unui atelier îi semnalară în care dintre case avea să îl 
găsească. Era o clădire separată de celelalte; o construcţie cu două 
etaje; la parter se aflau atelierul și magazinul, iar la etaj -odăile în care 
locuia familia. 

Avusese dreptate privitor la bădărănie și, deși nu avu ocazia să își 
dea seama dacă era și neîndemânatic, alungă, în schimb, din minte 
ideea că ar fi fost scund când își ridică privirea și se confruntă cu un 
bărbat corpolent, cu o barbă deasă, la fel de închisă la culoare ca părul 
din cap, şi niște sprâncene groase care i se uneau deasupra nasului. 
Lângă el era un băiat costeliv. 

- Mama ta, ai zis? urlă dogarul, aproape de Hugo, cu capul deasupra 
lui. De ce ai venit? Ce vrei? 

- Să o văd, reuși el să răspundă după ce făcu, forțat, un pas în spate, 
dacă nu deranjez. 

- Bineînţeles că deranjezi. 

Bărbatul se întoarse cu spatele la el și, de parcă băiatul nici măcar nu 
ar fi existat, începu, cu ambele mâini și un cuţit plat, să îi dea burtă unei 
doage de butoi. „Ce deranj?", se întrebă Hugo privind pentru o clipă la 
un ucenic mic, care ţinea o rindea și peria pentru curăţarea lemnului și 
pe care îl știa din șantierele nazale. Era mama lui! 

- Auziţi... 

Nu observă grimasa prin care voi să îl avertizeze băiatul slăbănog 
care era cu dogarul. Dogarul îi trase una cu dosul palmei, cu brațul întru 
totul întins, azvârlindu-l pe Hugo în cealaltă parte a atelierului. 

- Nu permit să fiu deranjat în timp ce muncesc, îl auzi zicând pe 
bărbat, care nici măcar nu se întorsese cu totul, de parcă pălmuirile ar fi 
fost ceva normal în munca lui. 

Hugo își duse mâna la obraz și se frecă, încercând în zadar să 
domolească durerea; reuși doar să întețească senzaţia de arsură. 
Spatele dogarului i se păru imens; umerii i se mișcau înainte și înapoi în 
ritmul cu care lucra doaga. De data aceasta îl văzu pe ucenic. „Nu 
insista", îl îndemna acesta cu privirea. 

Hugo se îndepărtă. 


- Vreau doar să îmi văd mama... maistre, adăugă el. 

Se dădu în spate până când ajunse din nou în stradă și auzi fornăitul 
cu care se ridică dogarul. 

- Nu mai e mama ta, pricepi? Acum e soţia mea și mama vitregă a 
fiilor mei, şi lor li se dedică întru totul. Nu are nevoie de tine. Nu mai 
veni să ne deranjezi. Pleacă și nu îţi voi face rău! 

- Nu plec până nu o văd. 

Se miră de propria-i îndrăzneală. Dogarul se afla în fața lui, imens, 
înfricoșător; ucenicul, în spatele lui, clătina energic din cap și îi făcea 
semne să plece. 

- Vrei să o vezi? Așa să fie atunci. Antonia! Urletul răsună în atelier și 
în mintea lui Hugo, care simţi că făcuse o greșeală. 

-Antonia! insistă bărbatul. 

Hugo îl căută cu privirea pe ucenic. I se strânse stomacul când îl văzu 
cu ochii în pământ, serios şi tulburat. 

- Ascultaţi, eu nu... încercă Hugo să dea înapoi chiar în clipa în care 
Antonina intra în atelier cu un copil gol în braţe și altul puţin mai mare 
agăţat de fusta ei. 

Nu îl văzu. In schimb, lui, din stradă, i se strânse inima când o văzu 
slabă și neîngrijită. Avea părul încâlcit, era murdară, desculţă, 
îmbrăcată cu o rochie zdrenţuită și avea un braț plin de vânătăi. Hugo 
presimţi ce avea să se întâmple: dogarul avea să o lovească. Să o ia la 
fugă ar fi fost probabil singura cale de a-și scăpa mama de lovitură, îl 
văzu pe băiatul costeliv venind să îi ia pe cei doi copii, de parcă ar fi fost 
un ritual. Antonina îi dădu băiatului copiii și cobori privirea înspre 
mâini, pe care le ţinea acum împreunate în față, su-pusă, într-o tăcere 
pe care până și copiii păreau să o respecte. Hugo nu reușea să se miște; 
îi tremurau genunchii. 

- Voiai să o vezi? urlă din nou dogarul. 

Cu o lovitură de palmă la fel de puternică precum cea pe care o 
primise Hugo o trânti pe Antonina la pământ, printre scândurile și 
cercurile butoaielor, chiar pe când privirea i se întâlni cu a fiului ei. 

Hugo tresări. Ucenicul clătină din nou din cap. Mama ţipă. Copiii 
izbucniră în plâns, iar dogarul îl alungă pe băiat cu o mișcare a mâinii. 

- Hugo! ţipă Antonina. Pentru Dumnezeu, întoarce-te pe șantiere! 

- Voiai să o vezi? repetă dogarul, lovind-o în același timp pe Antonina 
în burtă cu piciorul. 

Femeia se făcu covrig. Hugo nu simţea, nu vedea, nu auzea și se 
năpusti asupra dogarului. 

- Nu îl lovi! gemu Antonina. 

- Dă-i drumul! se auzi o voce de pe stradă. Dogarul se opri. 

- Dă-i drumul, Ferran, repetă bărbatul care îl însoțea pe Mahir. Cei 
doi veniseră în fugă spre casa dogarului când Mahir îi povestise 
amicului lui despre Hugo și mama lui, explicându-i că băiatul voia să o 
vadă. 


- A venit să ne deranjeze. Ce vrea? Dogarul îl zgâlțâi pe Hugo, pe care 
îl ţinea de un braţ. Să locuiască aici? Poate vrea să-i dau de mâncare? 

- A venit doar să își vadă mama, interveni Mahir. 

- Taci din gură, ereticule! 

- Dar așa este: pentru asta a venit, repetă bărbatul. 

- Nu mai e mama lui, ci soția mea, și nu e bine primit în casa asta. 

- Dă-i drumul, te rog! 

Văzându-se liber, Hugo dădu să se ghemuiască lângă Antonina, care 
își ţinea capul acoperit cu braţele, temându-se că aveau să urmeze și 
alte lovituri. Totuși dogarul îl împinse la o parte. 

- Pleacă, îi porunci el, și nu mai veni pe-aici, pentru că, dacă te 
întorci, o omor în bătaie. 

Și ca să îi dovedească, îi trase încă un picior Antoninei, de data 
aceasta în spate. 

- Nemernicule! strigă băiatul și încercă să se apropie din nou de 
mama lui, care nu mai mișca, de parcă ar fi fost moartă. 

Nu îl opri dogarul, ci Mahir, care îl apucă din spate. 

- Cu cât insiști mai mult, cu atât va fi mai rău pentru ea, Hugo. Să 
mergem. 

In noaptea aceea, în bastionul din Sitges, pe când orașul era acoperit 
de tăcere, Hugo cunoscu marea aceea tiranică și capricioasă 

Barcelona, 1389 

Se vorbea despre vreo optsprezece mii de bărbaţi călare care 
invadaseră Catalonia și care jefuiau și prădau în Emporda, în partea de 
nord a principatului, unde ocupaseră Bascara și alte câteva locuri. Erau 
companii de război numeroase, de diverse naționalități, îndeosebi 
franceze și engleze, recrutate și conduse de Bernardo de Armagnac, 
fratele contelui de Armagnac. Regele Juan, care tocmai recunoscuse în 
Zaragoza codicele lui Aragon și convocase Cortes Generales la Monzon, 
se întoarse la Barcelona ca să pregătească apărarea. Oamenii erau 
neliniștiți, o mare parte dintre ei temându-se de atitudinea și 
capacitatea unui rege care, de când se însănătoșise după ultima boală, 
se dedicase ospeţelor și distracţiei. 

Asemenea monarhului lor, și nobilii și orașele începură să se 
pregătească de război. Barcelona chemă înapoi Santa Maria y Santa 
Juana, o galeră pe care o armase cu un an în urmă ca să îi apere coastele 
și mările de jafurile sarazinilor. Hugo alergă spre plajă imediat ce află că 
sosea nava: Bernat era pe ea. 

Pentru că aceasta fusese soluţia pe care o obținuseră banii lui Jucef. 
Nici el, nici regele, nici căpitanul general nu aveau să îl elibereze pe 
Bernat, ci Barcelona. Toţi prizonierii, mai puţin cei condamnaţi pentru 
că erau sodomiţi, eretici, asasini, zarafi faliţi, trădători sau dezertori, 


printre alte delicte, puteau obține graţierea dacă se înrolau ca sclavi, 
neplătiți, pe galerele regale sau pe cele armate de orașe. Jucef îl 
îndemnă pe avocatul lui Bernat să se ducă la consilieri și să împartă cu 
generozitate niște bani; dacă în timpul execuţiei nedrepte a lui Arnau 
unul singur dintre ei, un vopsitor bătrân și burtos, ridicase vocea, atunci 
solia generalului cerea ca regele să-i aplice fiului acestuia aceeași lege 
ca în cazul celorlalți prizonieri. Oare contele de Navarcles nu se 
răzbunase îndeajuns, ci trebuia să-l mai hărțuiască acum și pe un băiat 
de șaptesprezece ani? pleda avocatul. 

Dar Bernat nu se întoarse la bordul galerei Santa Maria y Santa 
Juana. 

- Cică şi-au înnoit provizia de apă aproape de Tortosa, îi explică 
Navarezul lui Hugo pe plajă, cu spatele spre șantiere, iar Bernat a 
dispărut. 

- A evadat? 

- Vreau să cred că da. 

- Dar, insistă Hugo, nu îi țin legați și păziți? 

- Pe Bernat nu. S-ar părea că datorită cunoștințelor lui au hotărât să 
îl folosească la alte treburi, nu la vâslit. 

- Nu se arăta foarte puternic, spuse Hugo amintindu-și cât de slab era 
prietenul lui. 

- Nu, deşi îndeajuns cât să evadeze. 

Nu la evadare se gândise Hugo, cu ceva timp în urmă, când își luase 
rămas-bun de la Bernat. „Poftim", îi zisese el, oferindu-i doi bănui de 
argint pe care reușise să îi pună deoparte. Avea ceva bănuți: cei pe care 
îi dăduse Jacob la prima licitaţie, alţii pe care îi primea după ce ducea la 
capăt vreo însărcinare pentru familia lui Saul și cei pe care îi câștiga 
ajutând la fermele învecinate când nu mai avea ce să facă pe cea a lui 
Saul. Mabir îi permitea, întrucât contractul lui nu presupunea niciun fel 
de plată, ci doar un pat în vinărie, înnoirea veșmintelor în fiecare an şi 
mâncare, de parcă ar fi fost un ucenic. „Şi asta și eşti", îi spusese evreul. 
Bernat refuzase banii. „Nu pot să iau nimic, m-au înregistrat deja și... 
Hugo îl privise uluit. Inregistrat? 

Ce credeau că ar fi putut să ascundă un tânăr flămând, îmbrăcat doar 
cu o cămaşă simplă jerpelită? „la-i!' îi spusese el. Sunt doar două 
monede. Îţi vor fi de folos. Cu siguranţă.” Bernat se împotrivise, dar în 
cele din urmă Hugo îl convinsese. „Eu voi putea câștiga alţii. Sunt liber", 
îi spusese el. 

Acum, pe plajă, și-l închipui pe prietenul lui fugind peste câmpii: se 
împiedica și se ridica, poate urmărit de soldaţi. Ba nu. Bernat era 
inteligent. Nu aveau să îl prindă. Și poate că acei doi bănuţi ai lui aveau 
să îndrepte în parte arestarea lui nedreaptă. 

- Unde s-ar putea duce? îl întrebă pe Navarez. 

- De-aș fi în locul lui, aș fugi de pe pământurile regelui Juan și ale 
căpitanului lui general. Imi închipui că s-ar duce în Castilia. 


Hugo zâmbi, privind spre orizont. 

- Noroc bun! îi dori el, fără teamă că ar fi putut fi auzit susținând un 
fugar. 

In zgomotul mării și strigătele celor care demontau Santa Maria y 
Santa Juana în spate, Navarezul îl privi pe Hugo: băiatul scruta cu 
atenţie linia orizontului, de parcă Bernat ar fi alergat pe ea. Nu mai era 
băiatul de doisprezece ani, curios și nesăbuit, care ducea bila 
genovezului. În doi ani se schimbase: chipul î îi era acum de obicei serios, 
crescuse și se lăţise în umeri și piept. „Îl hrănesc bine evreii”, se felicită 
în sinea lui locotenentul șantierelor navale. Arnau Estanyol fusese un 
prieten bun de-al Navarezului, dar pe băiatul acesta, care-i fusese 
recomandat de Arnau, îl îndrăgise într-un mod deosebit, pe care nu ar fi 
știut să îl definească. 

- O merită, spuse Navarezul. 

- Ce? 

- Bernat, îl lămuri el. Merită soarta pe care i-o dorești. 

Clădirea de lângă podgoria lui Saul, medicul, avea o vinărie în care se 
punea mustul după zdrobirea strugurilor și unde acesta fierbea în 
primele zile. Acolo muncea acum Hugo, chiar dacă mintea îi era la bărci. 
Scurta lui conversaţie cu Navarezul îl purtase, cu nostalgie, spre vremea 
în care își făcea iluzii că avea să devină mestre d'aixa. Și-l aminti pe 
genovez... Ştia că îl eliberaseră și că se întorsese în ţara lui, alături de 
ceilalți prizonieri. 

Hugo curăța vinăria; curând aveau să recolteze. „De treabă om, 
genovezul", își zise în sinea lui. Era dispus să îl ajute să devină maistru, 
dar toate iluziile i se năruiseră din pricina nemernicului de Roger Puig... 
Il alungă pe nobil din mintea lui și se gândi la sora lui. Arsenda nu știa 
despre mama lor; Hugo nu voise să o supere. Incă mai credea că el 
muncea pe șantierele navale, deși, sincer să fie, i se părea că fetei nu îi 
păsa unde muncea el, cât timp o asigura că își făcea datoria față de 
Dumnezeu mai presus de toate. „L-am rugat pe monseniorul 
mănăstirii”, îi spusese Arsenda într-una din nopţile în care se 
întâlniseră, „să stea de vorbă cu parohul de la Santa Maria. Voi ști dacă 
nu mergi la liturghie", încheiase ea, amenințându-l. 

Bineînțeles că mergea la liturghie! Nu lipsea în nicio duminică și în 
nicio zi de sărbătoare în care mersul la liturghie era obligatoriu. Așa îi 
ceruse Mahir. „Trebuie să pari mai pios și mai devotat ca toți", îi spusese 
el. „Altminteri am putea avea probleme, cu toţii." Hugo știa că preoții își 
vizitau enoriașii și îi îndemnau să vorbească și să denunțe păcatele 
altora: adultere, fapte de vrăjitorie, case necinstite, jocuri interzise, pe 
cei care trăiau în concubinaj, pe evreii care nu își îndeplineau 
obligaţiile... „Nimeni nu trebuie să aibă vreun motiv să te arate cu 
degetul", îl îndemnase Mahir. 

Hugo îl ascultase, și nu doar că mergea la liturghie, ci sfârșise şi prin 
a ajuta pe gratis la cultivarea unora dintre podgoriile pe care le deţinea 


biserica în hort i vinyet din Barcelona. In Santa Maria de la Mar trăia 
sentimente amestecate. își amintea cuvintele stăpânului Arnau, care 
găsise o mamă în Fecioară. Pe vremea aceea, Hugo fusese fericit pentru 
că el avea mamă, dar acum... Nu avea de gând să o înlocuiască pe mama 
lui cu Fecioara Mării, așa cum făcuse stăpânul Arnau, dar se ruga la ea și 
îi cerea s-o ajute. „Să nu o bată dogarul', o ruga el. Se mulțumea cu atât. 
In cei doi ani care trecuseră de la bătaia aceea cruntă, aflase vești 
despre Antonina prin Mahir şi cunoștințele lui din Sitges. Intr-o zi, 
evreul îi spuse că mama lui era însărcinată. Hugo făcuse o grimasă. 
„Poate așa tatăl tău vitreg nu o va mai lovi", îi spusese Mahir. Băiatul se 
gândise puţin și apoi încuviinţase. Mahir tăcuse; nu avea să îi explice 
vreodată ce i se povestea de fapt. Nici Hugo nu întrebase. 

Dar când mergea la biserică, îi asculta pe preoţi și participa la 
liturghie, cel mai mult îl îngrijora propria-i situaţie. Asta nu îi povestea 
Fecioarei. „Dumnezeu vede și știe totul", le aminteau preoţii la nesfârșit, 
așa că turma pe care o păstoreau nu se putea elibera nici măcar de vina 
păcatelor pe care le ţinea ascunse și secrete. „De acord", își spunea 
Hugo, „Dumnezeu știe totul, dar nu prea e necesar să-i povestească 
Fecioarei tot ce știe despre enoriașii Lui, nu-i așa?" 

Pentru că Dolca aflase despre cele petrecute în Sitges cu Antonina și 
dogarul. Probabil că aveau să afle chiar și sclavii tătari de pe podgoriile 
învecinate cu cea a lui Saul, se gândise Hugo. Cu toate acestea, nimeni 
nu îl sprijinise și nu îi arătase mai multă afecțiune decât ea. Ii fusese 
alături în tăcere în zilele în care își plânsese nenorocirea. se întipărise 
în minte imaginea Antoninei, încovoiată printre doagele făcătorului de 
butoaie; mai târziu, când timpul se alie cu uitarea, fata îi dăruise 
prietenia ei... Dacă se putea numi prietenie ceea ce oferea cineva în 
stare să treacă într-o clipă de la șarlatanie la tăcere, fără vreo cauză 
aparentă. Dolca îl părăsea, uneori ursuză, alteori indiferentă, dar 
întotdeauna fără să se arate dornică să se întoarcă. 

De fapt, nici nu se întorcea, ci îi dădea de înţeles să o facă el. Și Hugo 
o căuta, mereu. Crescuseră împreună în acei doi ani; se jucaseră de-a 
prietenii și dușmanii; ea învățase despre medicină, nașteri și remedii 
pentru femei; el despre podgorii, cultivare și vin, amândoi cu niște 
profesori constanţi și exigenţi. Despre acei doi ani nu voia Hugo să afle 
Fecioara. Despre furnicăturile pe care le simţea în stomac când o vedea 
apropiindu-se și despre tremurul pe care i-l stârnea o atingere simplă și 
inocentă. Despre neliniștea pe care o simţea când ea ţipa, dădea din 
mână sau îl insulta și pleca. Nu voia ca Fecioara să afle despre mirosul 
Dolcei, miros pe care îl inspira în singurătatea nopţii în timp ce-și 
închipuia că o sărută, că o mângâie și... Cum să îi povestească Fecioarei 
toate acestea despre o evreică? 

Hugo curăți cu sârg vinăria. Râse când se gândi că încerca să îi 
ascundă Fecioarei dragostea pe care i-o purta unei evreice. Ştia deja. 
Cum să nu știe? Un astfel de lucru se ştia. Sigur îi povestise Dumnezeu. 


Poate că nu i-ar fi povestit despre cine știe ce păcat mic al vreunui 
bastaix, despre adulterul vreunui luntraș sau despre furtul la cântar al 
vreunui măcelar, dar despre iubirea unui creștin pentru o evreică... cum 
să nu îi povestească? 

Cu toate acestea, momentan nimeni nu îi spunea nimic și nici 
Fecioara nu părea supărată. Continuă să frece viguros vinăria, unde 
avea să rămână mustul pentru prima fierbere. După un an în care nu 
fusese folosit, era esenţial să curețe bine depozitul acela mare. Mai bine 
de o oră, în clădire se auzi doar cum freca Hugo și cum respira agitat, 
constant. Nu putea zdrobi strugurii, nici nu îi putea duce la vinărie. 
Toate acestea trebuiau făcute de evrei, ca vinul să fie considerat kosher. 

Hugo zâmbi din nou când văzu încercările disperate ale Dolcei de a 
alunga muștele care i se așezau pe chip. O văzu dând zadarnic din 
mâini, încercând să le împiedice să bâzâie în jurul capului ei și o auzi 
înjurând atât de tare, că mama ei trebui să îi atragă atenția. Cu doi ani 
înainte, la prima recoltă a lui Hugo, Dolca îl avertizase: „Ai grijă: mii de 
muște se vor năpusti asupra ta și ţi se vor lipi de față". 

Şi aşa se și petrecuse, veneau tot mai multe, pe măsură ce zahărul 
din struguri le intrase culegătorilor în straie, mâini, braţe, picioare și 
față. în acel prim an, Hugo și Dolca râseră nepăsători, în timp ce ea îl 
învățase cum să folosească acel cuţit cu lamă curbată ca pe o mică 
seceră, cu care să taie cu grijă ciorchinii, fără să vatăme lujerul, după 
care să îi aleagă și să îi grupeze după calitate în coșurile diferite în care 
aveau să-i ducă la vinărie. Il învățase și cum să deosebească și să separe 
strugurii mucegăiți sau putreziţi și îl încurajase, de parcă ar fi fost un 
joc, să îndepărteze melcii și păianjenii, frunzele de viță sau orice altă 
murdărie rămasă din ciorchine și, mai presus de orice, ciorchinele 
necopt, cel care nu se pârguise și care i-ar fi dat vinului un gust acru. 

„Unchiul Mahir spune”, îi explicase copila, „că sunt locuri în care 
zdrobesc strugurii cu toate porcăriile alea prin ei, și vinul iese rău." Pe 
atunci aveau doar doisprezece ani. Acum, doi ani mai târziu, Dolca se 
dovedea deja a fi o femeie rebelă, cu un caracter dezvăluit de fiecare 
trăsătură tăioasă a chipului ei. 

- Munca mea e medicina, se plânse ea înainte să înceapă ziua. 

- Strugurii sunt aurii și limpezi, îi răspunse unchiul ei, Mahir, cu drag. 
Și sunt dulci. Gustă-i, îi ceru el și îi aruncă un ciorchine mic. Trebuie să o 
facem numaidecât; o furtună ar putea distruge tot. 

- Agricultorii sunt scutiți de mersul la război în vremea recoltei, 
interveni bunicul Saul. Măcar atât să facem și noi, medicii... Cum suntem 
noi doi? zice el, încadrând-o în aceeași categorie cu el. 

Dolca zâmbi larg și chipul i se lumină, deși Hugo văzu că efectul 
începu să dispară când Mahir se porni să dea ordine și să împartă 
muncile. Cu siguranţă, Dolca nu era medic, așa cum nici Regina nu era. 
Medicii trebuiau să aibă cel puţin douăzeci și cinci de ani, după cum 
prevedeau normele Universităţii de Medicină din Montpellier, așa că era 


logic că, dacă bărbaţii trebuiau să aibă această vârstă minimă, lucrurile 
stăteau la fel și pentru femei, care puteau primi diploma de medic doar 
printr-o concesie milostivă a regelui. 

Printre alungatul și plesnitul muștelor, Hugo profită și încercă să-i 
dea Dolcei doi ciorchini mici pe care ea se ocupa să îi pună într-un coș 
separat. 

- Pune-i tu! îi răspunse ea cu impertinenţă. Hugo nu șovăi: ieși dintre 
lujeri, se duse lângă ea și puse ciorchinii în coș. Ea îl privi cu buzele 
strânse și sprâncenele încruntate. La întoarcere, Hugo întinse braţele 
spre Dolca, cu pumnii închiși. 

- Alege unul, o îndemnă el. 

- Termină cu... 

- Alege odată! 

Dolca făcu semn cu bărbia spre stângul, îmbufnată, de parcă ar fi fost 
obligată. Hugo desfăcu pumnul și îi arătă doi struguri mici. îl duse pe 
unul la gură și i-l oferi pe celălalt ei. Ea nu îl luă. 

- Mănâncă-l! insistă el. 

Fata cedă şi o făcu. Hugo se duse să își vadă de treburi, dar Dolca îl 
opri. 

- Ce ai în cealaltă mână? 

El clătină din cap. 

- Ar fi trebuit să o alegi. 

Dolca nu mai spuse nimic. Hugo știa că nu avea să o facă. Nu o făcea 
niciodată. Nu avea nici să își ceară iertare pentru că reacționase urât la 
treaba cu ciorchinii. Niciodată nu își cerea. Uneori, Hugo credea că avea 
un astfel de caracter din pricina tuturor problemelor pe care le vedea 
lucrând împreună cu mama ei, dar după aceea o compara cu Regina, 
care era deschisă, veselă și amuzantă, și trăgea concluzia că nu aceasta 
putea fi cauza. Regina era frumoasă, Dolca nu, dar reușea să fie 
frumoasă în clipele acelea în care reușea să se împace cu universul... 
Poate chiar și cu ea însăși. Atunci, trăsăturile ei deveneau mai cărnoase 
și se îndulceau. 

Odată, Hugo îi propuse să meargă să vadă marea. 

- E o pierdere de vreme, îi răspunse ea. 

Băiatul insistă, așa cum trebuia să facă mereu când îi propunea ceva. 
Se duseră. Se așezară pe țărm și el o încuraja să se legene pe sunetul 
valurilor. 

- O imensitate care nu gândește, o critică ea. Doar se mișcă la 
nesfârșit. Şi din nou. An de an, veac de veac. Da, e maiestuoasă, dar 
mereu moare aici, la picioarelor celor care vin să o privească. Mâine va 
fi la fel. lar când devastează, ucide și seamănă distrugere, nu știe de ce o 
face. Dacă de sunete e vorba, prefer râsul unui copil sau pălăvrăgeala 
unui bătrân. 

- Poate că ai dreptate, recunoscu Hugo după o vreme. 


Dolca nici măcar nu își întoarse privirea. Briza îi suflă la o parte 
părul; fruntea, nasul, buzele și bărbia îi erau ferme și bine conturate pe 
fundalul mării. 

- Hai să căutăm un copil care râde! propuse el. 

Fata zâmbi. Atunci, trăsăturile acelea dure, ce păreau să se lupte cu 
infinitul, se confundară cu apa și deveniră calme, docile. 

- Azi prefer să te ascult pe tine, șopti ea. 

Hugo încuviinţă din cap şi începu să se joace cu nisipul ud. 

- Ştii că tatăl meu se află pe fundul acestei mări? Oftă. Poate că el 
împinge valurile... 

După recoltă, toată familia lui Saul se pregătea să zdrobească 
strugurii deja depozitaţi în vinărie. Pe o platformă de lemn, aflată 
deasupra rezervorului pe care îl curățase Hugo, fuseseră așezate 
fructele, împărțite în funcţie de calitate. Hugo, care stătea la oarecare 
distanţă, privi grupul acela de persoane, format din Saul și soţia lui, fiii 
lor și soțiile acestora, nepoţii și câţiva amici și invitaţi, cum urcă 
perechi-perechi pe platformă, desculți și cu pulpele goale, ca să 
zdrobească strugurii, în timp ce mustul se scurgea în vinărie. Ca să nu 
alunece, se țineau de niște sfori care atârnau din acoperiș. 

Zdrobiră mai întâi ciorchinii mici, apoi strugurii de calitate mai slabă 
și, la sfârșit, pe cei de calitate mai bună. Primele două tranșe aveau să 
fiarbă în ciubere de lemn sau în vase arse din lut nisipos, care nu 
transpiră, cum se întâmplă cu lutul poros folosit la oalele pentru apă. 
Hugo spălase și pregătise ciuberele și vasele la porunca și sub 
supravegherea atentă a lui Mahir. Râcâise lemnul din interiorul 
ciuberelor și verificase cercurile pe care le cercetase înainte Mahir. 
Apoi, ciubăr după ciubăr, făcuse focul sub ele și le ținuse deasupra 
flăcărilor până când lemnul se încălzise pe dinafară, moment în care 
Hugo turnase gudron topit și un pic de oţet înăuntru. Apă rece, și gata, 
erau pregătite. La vase se urma un procedeu asemănător: foc şi gudron. 
In recipientele cu pricina, mustul împreună cu pielița de la struguri, 
care avea să fie înlăturată ulterior, urma să fie supus primei fermentări. 
Mustul din strugurii de calitate avea să fie lăsat să fiarbă chiar acolo, 
bine acoperit și închis, tot cu pieliță, timp de cinci sau șase zile, poate 
chiar mai mult, după cum voia Mahir. 

Apoi aveau să îl mute, curat, în ciubere sau vase pentru o a doua 
fermentare, cea lentă. Resturile de pieliță de la struguri aveau să fie 
macerate în apă, pentru a obține un vin decolorat și lejer numit poșircă, 
menit a fi consumat de sclavi. 

Băură cu toţii vin, mâncară și respirară aroma dulceagă a mustului. 
Pălăvrăgiră, cântară și dansară pe struguri, înlocuindu-se unii pe alții cu 
o bucurie care se preschimbă în zgomot și confuzie de îndată ce 
șuvoaiele de must deveniră tot mai cleioase. Până și Saul își pierdu 
cumpătul odată cu trecerea orelor. Unii dintre ei căzură peste struguri 
pe la jumătatea zdrobitului pentru că scăpară din mână frânghia 


atârnată de acoperiș de care se ţineau, stârnind și aplauze, și ironii. 
Doar Mahir părea să controleze o situaţie care le stârnea amuzamentul 
rudelor și prietenilor lui. Toţi râdeau și glumeau și Hugo făcu și el la fel; 
chiar dacă nu putea zdrobi strugurii, strecura mustul sau muta 
ciuberele, putea ajuta la orice nu era direct legat de vin. 

Deși nu voise să participe la recoltare, acum Dolca se alătură 
petrecerii fără să protesteze. Nu părea conștientă de senzualitatea 
trupului ei, care devenea tot mai voluptuos pe zi ce trecea. Fata zdrobea 
strugurii cu braţele întinse deasupra capului și ținându-se bine de 
frânghie, aproape ca și cum și-ar fi dorit să atârne în ea, și dansa peste 
fructe, dezvăluindu-și, fără neobrăzare, dar cu indolenţă, sânii tineri 
care săltau în ritmul frenetic al bătăilor din palme ale rudelor și 
amicilor, aplauze uneori inocente, alteori nu prea. „Băutură divină. 
Nectarul zeilor, fără îndoială”, își zicea Hugo gândindu-se la sucul pe 
care îl produceau picioarele Dolcei. 

Prin crăpătura din perete din aceeași vinărie, Hugo privise de mai 
multe ori afumarea unor creștine care voiau să avorteze sau pe altele 
supuse altor tratamente, ca să se afle dacă erau fecioare sau nu, sau 
poate sterpe. Pentru aceasta, li se introducea un tub în vagin prin care 
trecea fumul de la un amestec de sâmburi de pin și gudron; în funcţie 
de faptul că fumul ajungea sau nu în gura femeii și de aroma lui, femeia 
era sau nu virgină ori sterilă. „Vaginul, nasul și gura comunică între ele", 
îi explică Dolca procedura aceea ciudată. 

Cu toate acestea, cu timpul, Hugo își mută privirea, de la Astruga și 
de la femeile pe care le trata, la Dolca, la care visa întruna. Spre 
deosebire de Regina care, conștientă de spionul de după perete, poate 
chiar ațâțată de acest lucru, se mișca aproape senzual și se oferea 
privirii aruncând ocheade îndrăznețe spre crăpătură, Dolca ignora 
prezenţa lui Hugo, atentă la munca ei, la nevoile pacientei, la ordinele 
pe care le dădea mama ei. 

Deasupra vinăriei, fericită, dezinhibată, stătea Dolca, privindu-l din 
când în când pe Hugo. Oare ce voiau să îi spună ochii aceia vicleni, care 
îl pironeau de-a dreptul? Incepu să se sufoce și să se teamă de o erecţie 
în fața Dolcei care de acum îi tăia respiraţia, voluptuoasă, udă leoarcă 
de la must, dansând întruna ținându-se de frânghie. Vrăjit de ea, văzu 
cum dansul fetei în struguri încetează deodată. Astruga își trase fiica de 
braț și aproape că o smulse din vinărie. Evreica nu vru ca tăcerea care 
se lăsă să atragă şi mai mult atenţia asupra Dolcei, pe care o obligă să 
iasă de acolo, așa că îi îndemnă pe ceilalți să lucreze mai departe, de 
parcă nu s-ar fi petrecut nimic. 

- Continuaţi! Al cui e rândul acum? întrebă râzând, încercând să își 
ascundă violenţa iniţială. 

Fraţii ei pricepură, la fel și tatăl ei, și se certară cu toţii ca să îi ia locul 
Dolcei. 


Hugo se simţi rușinat. Cum de putuse să se gândească la Dolca în 
felul acela? Cu siguranţă că dorinţa și pofta i se citeau pe chip de parcă 
ar fi fost întipărite acolo. Toţi erau evrei... şi îl ajutau, şi... Cobori privirea 
în pământ. Își dori nespus să nu fi fost acolo. Ar fi vrut să se scurgă până 
la poarta de ieșire. Dădu să o facă, dar privi în jur şi văzu că nimeni nu 
era atent la el. Astruga și alte femei îl mustrau pe David, fiul lui Jacob, și 
pe un amic de-al lui, iar Hugo suspină, ușurat. Dolca nu mai era acolo. 

Dacă cineva îl văzu pe Hugo plecând din vinărie, nu îi acordă câtuși 
de puţin importanţă. Vrejurile încă străluceau în lumina soarelui, în 
lipsa unei brize, aerul părea încă impregnat cu zahăr; mirosul dulceag 
plutea și învăluia totul. O căută pe Dolca. Se îndreptă spre bazin și o găsi 
aşezată pe marginea lui, desculță, cu coapsele murdare de must și 
straiele pătate. Părul prins lăsa să se vadă o față amuzant de murdară. 
Fata își trecea vârfurile degetelor peste suprafaţa apei. 

Hugo șovăi dacă să rupă tăcerea sau nu. Dolca i se părea frumoasă. 
Se delecta câteva clipe cu imaginea aceea. Apoi își drese vocea. Nu îl 
miră că fata nici nu se întoarse, nici nu fu surprinsă când se așeză lângă 
ea: Dolca nu făcea niciodată lucrurile pe care te așteptai să le facă. 

- Mama va veni curând, îl avertiză ea jucându-se în continuare cu 
apa.. 

- li mustră pe vărul tău și pe amicul lui. 

- Nu ştiu de ce, minți Dolca, care uită de apă și își întoarse fața spre 
Hugo. 

Băiatul își înăbuși un zâmbet. Soarele îi lumina; îi învăluia o 
atmosferă aparte. 

- Eu ştiu de ce, spuse el. Apoi își apropie degetul de fața Dolcei. 

Nu îndrăzni să o atingă. Ai... 

Ea ridică mâna și se frecă pe obraji şi pe bărbie. 

- Nu, insistă Hugo. E... O atinse ușor pe puntea nasului. E aici. 

Gata, adăugă el, arătându-i o pieliță pe care și-o curăţă de pe deget în 
apa din bazin. 

Când se uită din nou la ea, Dolca îl privea cu ochii ei acum dulci ca 
aerul din jur, pironindu-l cu privirea de parcă timpul s-ar fi oprit în loc, 
de parcă ar fi așteptat ceva. Doar răsuflarea îi era puţin accelerată. 
Băiatul observă că răsuflarea lui se potrivea cu a Dolcei, în timp ce un 
tremur ușor și magic îi cuprindea mâinile, umerii... tot corpul. Nu se 
gândi. Nu putu nici să se stăpânească. Işi apropie buzele de ale Dolcei și 
o sărută. Ea acceptă și își desfăcu buzele, primindu-i cu tandreţe 
sărutul. Preţ de o clipă... 

- Nu! se împotrivi brusc. 

Hugo își retrase buzele. „De ce...?" începu el să se întrebe, dar Dolca îl 
prinse de după gât și îl trase spre ea. 

- Va veni mama, insistă totuși o clipă mai târziu, îndepărtându-și de 
tot chipul de-al lui Hugo. 


Băiatul o privi. Gâfâia. Nu știa ce să facă sau cum să reacționeze, ce să 
zică. Voia să îi vorbească, dar încă tremura de la aroma proaspătă a 
buzelor ei și a salivei ei care îi inunda toate simţurile. 

- Pleacă! îi ceru ea. 

Incercă să o mângâie pe dosul mâinii. 

- Pleacă! 

Hugo fugi uluit, cu puţin înainte ca Astruga să iasă pe ușa vinăriei. 

După ce ceruse în zadar ajutorul regelui Franţei și după ce purtase 
câteva bătălii în unele dintre locurile atacate de invadatori, regele Juan 
îi convocă la război pe bărbaţii din Catalonia, conform usatge Princeps 
namque, o lege care îi permitea să cheme în armată bărbaţii din tot 
principatul, indiferent că erau cetăţeni liberi sau vasali ai regelui, ai 
Bisericii sau ai altor nobili. Nu cu mulţi ani în urmă, înrolarea se aplica 
direct persoanelor de orice condiţie, dar, treptat, se ajunsese la 
concluzia că cei mai mulţi dintre ei nu erau pregătiți pentru luptă, nu 
aveau armamentul pe care ar fi trebuit să îl dețină, conform legii, în caz 
de război, sau îl aveau, dar era în stare foarte proastă; nu erau instruiți 
să folosească armele cu pricina și nu aveau calitățile necesare pentru a 
se angaja în luptă. 

Treptat, Princeps namque se schimbă în obligaţia ca seniorii, satele 
și orașele să plătească soldaţi pregătiţi proporțional cu numărul 
locuinţelor sau vetrelor din teritoriile deţinute: arbaletrieri și lăncieri 
plătiți cu doi sueldos pe zi. Primii trebuiau să fie înarmaţi cu arbaletă, 
patruzeci şi opt de săgeți, coif şi pieptar; ceilalți, cu scut, pieptar, coif, 
lance, spadă și cuţit. Impreună cu ei, infanteriștii și cavalerii înarmaţi 
căpătau între patru și șapte sueldos pe zi, după cum calul lor era 
complet înarmat, sau protejat doar cu o bucată de piele, ori neînarmat, 
aşa cum erau cei mai mulți catâri. Datorită acestei proceduri și cu 
ajutorul aragonezilor și valencianilor, regele Juan reuși să strângă o 
armată de aproape patru mii de călăreţi și alte câteva mii de 
infanteriști, în fruntea cărora, în luna martie a anului 1390, plecă înspre 
Gerona, care se afla la trei zile spre nord de Barcelona, în direcţia 
Franţei. 

In spatele armatei impunătoare, printre tot soiul de negustori, 
vânzători la mâna a doua, prostituate, hoţi și oportuniști sau oameni 
care duceau o viață grea, toți dispuși să profite de devastarea produsă 
de război și de beneficiile ușor de dobândit pe care avea să le aducă 
prada la care se așteptau, Hugo trăgea de frâiele boului și căruţei 
închiriate în care transporta vinul tânăr de la ultima recoltă, tare și 
acru, pentru soldaţi, câteva sticle de ceramică smălțuită sigilate cu aqua 
vitae, precum și un alambic rudimentar pentru a distila și mai mult vin 
dacă avea să fie necesar. 

- Se folosește în prepararea a numeroase remedii, îi explică Mahir 
despre aqua vitae, în timp ce în vinărie supunea vinul unui proces de 
distilare, prin alambicul care îi stârni tare curiozitatea băiatului. lar în 


războaie e nevoie de multe medicamente, adăugă el. Deseori trebuie 
preparate pe loc, pentru că medicii vor să facă o mixtură de aqua vitae, 
adică vin distilat cu rădăcini sau alte ierburi. I se mai spune și aqua 
ardens sau licoare, pentru că arde la contactul cu răni sau la înghiţire. 

- Şi vindecă? se miră Hugo. 

- Da. Gândește-te că, dacă vinul primește rouă și umiditatea celestă, 
aqua vitae, distilată din vin, care este astfel redus la spiritul lui, la 
chintesența lui, devine un lichid ce conţine soarele și luna. Vindecă, 
bineînţeles că vindecă. 

- Dar dacă te arde pe gât... insistă băiatul. 

- Nu se bea mereu! Mahir pufni în râs. Se fac frecţii cu ea pe lovituri 
sau răni, fie singură, fie cu ierburi; se mai pune și în ochi și urechi, sau 
pe diverse părţi ale corpului, pentru reumă. Se bea ca leac pentru 
friguri sau plămâni, ori pentru slăbiciune și mutism. Totuși, înțelepţii ne 
avertizează că aqua vitae este atât de puternică și produce atâta 
căldură, încât trebuie administrată în doze mici, amestecată cu vin, apă 
sau alte lichide. Tratatele de medicină ne spun că o persoană ar trebui 
să primească doar cât încape într-o găoace de alună de pădure sau 
chiar mai puţin, două sau trei picături, și în ambele dăţi cu puţin vin. 
Aqua vitae nu se poate bea fără pericole. Vinul este nectarul zeilor, dar 
băut în exces... Un consum nepotrivit de aqua vitae ar duce la moarte, 
fără îndoială; așa susţin înţelepții și medicii. 

Hugo petrecu prima zi plin de nerăbdare. Privi în toate părțile, atent 
la toate lucrurile, absorbi mii de senzaţii necunoscute. De când muncea 
cu Mahir, îl însoţise pe acesta în nenumărate călătorii care avuseseră 
mereu de-a face cu vinul și comerțul cu vin: la Martorell, unde făceau un 
vin roșu foarte apreciat; la Manresa și în satele dimprejurul lui, cum ar 
fi Navarcles și Artes. Mai fuseseră și la Alella, aproape de Barcelona, 
pentru vinul dulce cunoscut care se făcea acolo, și la Vilafranca del 
Penedes, și ajunseră chiar și până la Murviedro, în Valencia, în căutare 
de vinuri. Hugo nu mai voia să se întoarcă la Sitges; nici Mahir nu îi 
propusese. Cu toate acestea, ieșirile cu pricina din Barcelona fuseseră 
relativ solitare, căci el şi Mahir făceau drumurile însoţiţi doar de 
negustorii și catârgii întâlniți din întâmplare, care nu îi deranjau. Evreul 
vorbea întruna despre vinuri și podgorii, iar Hugo asculta atent. 

Călătoriile cu pricina nu se comparau cu învălmășeala de mii de 
bărbați aflați în mișcare ce mergeau acum în urma armatei. Hugo auzi 
frânturi de conversaţie de la cei care mergeau pe lângă el: Gerona; 
soldaţii și nobilii; oamenii din Armagnac; războiul... 

Trăgea cu putere de căpăstrul boului, încercând să deslușească acele 
cuvinte care îi scăpau din cauza depărtării. Uneori i se părea că îi aude 
vorbind despre căpitanul general și iuțea pasul, iar Mahir îl mustra, 
neînțelegând de ce se grăbea brusc. Trăgea întruna de un bou care nu îi 
asculta îndemnurile și se încăpățâna în încetineala lui. 


- Dacă ai bani, treci pe la mine la noapte, îi sugeră într-o zi o 
prostituată pe cât de neobrăzată, pe atât de neîngrijită și care părea a fi 
de două ori mai bătrână ca Astruga. 

Hugo refuză. Ca să-i alunge neîncrederea, femeia îi răspunse: 

- Tinerelele nu te vor învăța niciodată ce te-aș învăţa eu. 

Hugo plecă privirea în pământ, uscat și bătătorit de la trecerea 
armatei. 

- Și ce ar învăţa de la tine? interveni Mahir dintr-odată. Avântul, 
dorinţa arzătoare, poate inocența? adăugă el. 

Târfa clătină din cap și făcu un semn cu mâna, apoi se îndepărtă, ca 
să evite o ceartă cu evreul. 

- Iluzia, imaginaţia... șoptea acum Mahir de parcă ar fi vorbit singur. 
Uluirea, vrăjirea, farmecul, fascinația... Stupoarea! Entuziasmul, 
devotamentul... 

Hugo se întoarse spre Mahir, care mergea pe lângă căruţă cu ochii 
pierduţi spre vreo iubire de demult. 

- Pasiune. Pasiune. Pasiune, îl pironi evreul cu privirea de parcă i-ar 
fi răspuns. Ce i-ai dărui tu băiatului? strigă el spre surprinderea celor 
din jur, dar prostituata nu îl mai auzea, căci se afla deja foarte departe. 

Li se oferiră tot soiul de alimente, produse și remedii. Unii negustori 
o făceau apatic, de parcă ar fi fost o obligație pe care o îndeplineau cu 
nepăsare; alţii, în schimb, cu perseverenţă și multă insistență deoarece 
Hugo și Mabir refuzară de nenumărate ori. Fură insultați și scuipaţi din 
pricina cercului galben cusut pe mantaua cu glugă închisă la culoare și 
lungă până la glezne pe care o purta evreul. Pe Hugo îl surprinse tăria 
de caracter și seninătatea cu care primi Mahir pedeapsa nedreaptă. 

- Nu îţi face griji, vezi-ţi de drum! încerca acesta să îl liniștească. 

Unii cumpărară vin de la ei. Alţii încercară să îi jefuiască. Mahir le 
arătă unora dintre soldaţi ghidurile pe care le avea la el, citindu-le cu 
voce tare, ca să afle cât mai mulţi cu putinţă. Erau scrisori de la Saul și 
de la medicii care însoțeau armata. 

- Cu ce vă veţi trata dacă veţi fi răniţi? îi ameninţă el. Se duse vorba și 
Mahir insistă și el pe lângă soldaţi ca aceștia să le îngăduie să meargă în 
față, cu host, nu în spate, cu sărăntocii. Nu le dădură permisiunea, dar 
nici nu îi lăsară neajutorați după ce se consultară cu medicii despre 
importanţa de a proteja aqua vitae pe care o căra Mahir și alambicul cu 
care putea să distileze o cantitate mai mare. 

Se hotărî ca un schimb zilnic de doi soldaţi să escorteze căruța. 

Innoptară la periferia Granollersului. Hugo nu fu în stare să 
împlinească dorinţa lui Mahir de-a sta de pază cu rândul și căzu frânt 
sub căruţă, învelit într-o pătură, după ce își potolise foamea cu niște 
cepe și usturoi cu pâine, carne sărată, brânză și câteva guri de vin. Și, în 
pofida soldaţilor, Mahir doar aţipi, tot la adăpostul căruţei, atent la 
marfă și la bou, bine ferecate și legate lângă el. 


Dimineaţa, la fel cum făcea și în podgorii, evreul dădu dovadă de o 
forţă înrădăcinată în nervii și tendoanele care îi evidenţiau trupul zvelt. 
Hugo, pe de altă parte, se simţea obosit. Sub un soare care anunţa deja 
primăvara, detestă culorile amestecate și strigătele şi certurile din jurul 
lui. Un negustor încercă să se apropie, dar renunţă la demers; Hugo nici 
măcar nu se întoarse spre el. Spre disperarea lui, tocmai își dădu seama 
că toate eforturile de a-l trage pe bou erau în zadar, inutile: animalul 
mergea la fel și dacă îl trăgea, și dacă nu. încercă să îl lase să meargă în 
spatele căruței din fața lor, iar animalul înainta resemnat, fără să fie 
nevoie să îl forțeze. 

- Ţi-a luat ceva vreme până să pricepi, îl ironiza Mahir din spate. Mai 
lipsea doar ca animalul să te privească și să râdă de tine. 

Hugo se întoarse. 

- De ce nu mi-aţi spus? 


- E la fel ca și cu tinerelele, băiete: trebuie să o descoperi tu. Pufni în 
râs. Ce valoare ar avea dacă un bătrân ca mine te-ar învăţa totul despre 
boi? 

„Să le descopăr pe tinerele..." Ar fi vrut el! Trecuseră aproape şase 
luni de când Dolca îl lăsase să o sărute, ca apoi să se îndepărteze de el 
și, în clipa următoare, să îl prindă de obraji și să îl sărute ea. Durase 
puţin, ce-i drept, dar pentru Hugo fusese un moment magic, de 
nedescris. Gustul Dolcei; mirosul ei pe care și-l însușise fără îndoială 
când o atinsese, de parcă până atunci nu i-ar fi fost permis decât să și-l 
aducă aminte cu nostalgie; atingerea, deopotrivă ușoară și 
fermecătoare. 

La câteva zile după aceea, Hugo reușise să se apropie de fată. O 
făcuse cu timiditate și speranță deopotrivă, dar se lovise de expresia ei. 
Poate pentru că era creștin? Atunci de ce îl sărutase? Nu voise să 
vorbească deloc cu el, îl evitase și, pentru prima oară de când se 
cunoscuseră, rămăsese tăcută mai bine de o lună, timp în care Hugo 
suferise cum nici nu știuse până atunci că era posibil să suferi: pentru 
că era disprețuit de ființa iubită. Işi pierduse pofta de mâncare și 
dormise prost. In puţinele prilejuri pe care le avusese, întrucât se 
pregăteau să sape podgoriile, o urmărise sau o spionase. Sprijinit într- 
un colț, în spatele vreunei arcade sau printre mulțimea din piață, se 
delectase privind-o. De obicei mergeau toate trei, Astruga, Dolca și 
Regina. Cea din urmă, în ciuda faptului că era evreică, atrăgea mai mult 
privirile decât prietena ei. Da, poate că Regina era voluptuoasă, cochetă, 
delicată, atrăgătoare, ba chiar frumoasă, dar Dolca emana o senzualitate 
naturală care cu greu s-ar fi putut compara cu orice înzestrare. lar în 
ochii lui Hugo nu exista pe lume femeie care să se compare cu ea. 

Trecuseră zile întregi, iar Dolca reacționase doar când Regina se 
apropiase de el, insinuantă, pe când băiatul curăța resturile din oalele 
de lut din crama lui Saul. 

- Ce faci aici? aproape că îi strigă prietenei ei când o surprinse în 
cramă, urmărindu-l pe Hugo, vorbindu-i blând, atingându-l cu sânii de 
fiecare dată când acesta se mișca. 

Se întoarseră amândoi spre scara pe care se afla Dolca, ea nereușind 
să coboare de tot. 

- Păi... încercă să se apere Regina, surprinsă. 

- Taci din gură! E crama mea... E crama bunicului meu, rectifică ea 
agitată. Nu ar trebui să fii aici. Ştii bine asta. Avem voie doar sus. 

- Trebuia să vorbesc cu Hugo. 

- Nu ai ce să vorbești cu el! 

O spusese cu voce răgușită, amenințătoare. 

- Şi el are ceva de zis, îndrăzni să propună Regina. 

Din penumbra cramei, Hugo recunoscu focul din ochii Dolcei. 

- Ai ceva de zis? se răsti Dolca. 

Hugo evită privirea Reginei şi ridică din umeri spre Dolca. 


- Ai văzut? se întoarse Dolca, victorioasă. Eşti mulțumită? leși din 
cramă. 

Regina cedă și, fără să se uite la Hugo, urcă scara. 

- Dar tu ai voie să rămâi? întrebă ea când trecu pe lângă prietena ci, 
care rămase locului pe scară. 

Dolca nici măcar nu o băgă în seamă, ci așteptă până când auzi ușa 
de la cramă închizându-se deasupra, în spatele ei. 

- O preferi pe Regina? întrebă ea cu voce firavă, preschimbată dintr- 
odată. 

-Nu! 

Hugo se apropie de piciorul scărilor, fără să ştie dacă el ar fi trebuit 
să urce sau dacă Dolca avea să coboare. Nu se întâmplă nici una, nici 
alta. 

- Atunci de ce erai cu ea? l 

- A coborât... A venit aici... Nu s-a petrecut nimic, o lămuri el. Ii 
tremura vocea. De ce șovăia? De ce se scuza? Dolca, eu... 

- Am încredere că nu se va repeta. Regina nu este o persoană bună. 
Am avertizat-o de nenumărate ori pe mama, dar... s-ar părea că familiile 
și-au luat un angajament. Fii atent la nasul ei! Priveşte-l bine! Nu o vei 
vedea întorcând capul sau ochii dacă vrea să afle ce vorbesc cei din jur. 
Nu o vei vedea încruntându-se; pare mereu veselă și binedispusă. Nu 
vei auzi un cuvânt rău de la ea, nici vreo insultă. Dar nasul o dă de gol: 
nările i se umflă aproape imperceptibil, iar atunci când este atentă la ce 
nu ar trebui, i se strâmbă cumva. Nu îl poate controla. îi înșală pe toți, 
mai puţin pe propriul ei nas. Nasul acela!... 

Și, la fel cum apăruse, Dolca dispăru. 

Amintindu-și întâmplarea, Hugo îl biciui rău pe bou. 

- Ce-ai păţit, băiete? Nu îţi vărsa supărările pe animal, îl auzi pe 
Mahir spunându-i și își dădu seama că îl biciuise prea tare. 

Dar o merita. Nu boul, bineînţeles, ci Dolca. Ea ar fi meritat să fie 
biciuită, pentru că după cele petrecute în cramă, continuase să nu-i 
vorbească și să nu-l bage în seamă. Atunci de ce îl întrerupsese când 
fusese cu Regina? 

Din clipa aceea, atenţia lui Hugo se mutase de la nasul fetei la pieptul 
splendid ce se întrezărea pe sub veșminte. Nu văzuse nimic din ce îi 
spusese Dolca, deși aceasta îi arăta, dacă se nimereau toţi trei, 
ridicându-și bărbia, trăsăturile ei rigide, ca să vadă că așa era, că văzuse 
bine. Și Hugo privea: la nasul Reginei, la pieptul Reginei... 

Incercă să se concentreze asupra muncii sale şi să uite de toate acele 
întrebări la care se putea răspunde într-un singur fel: era creștin. Pe 
atunci, scoteau crușăţelele, lăstarii de viţă și toate buruienile care 
creșteau sub lujeri. Apoi îi săpau pe rând, în jurul butucului și făceau, cu 
grijă, ca să nu vatăme rădăcinile, o gaură ca să primească apă. In rest, 
vinul era deja pus în ciubere și oale. Ajută la treburi pe proprietatea 
bisericii Santa Maria și îl plătiră cu câţiva bănuţi ca să îi ajute şi în 


celelalte podgorii, alături de sclavii și muncitorii plătiți. Santa Maria de 
la Mar îi deschise ușile și îi oferi un refugiu de la necazurile lui; trebuia 
să și-o scoată din minte pe Dolca. 

O vizită și pe Arsenda, cât putu de des. I se părea tot mai greu să se 
apropie de mănăstirea din Jonqueres, ca şi cum faptul că creștea ar fi 
sporit pericolul. O minţea în continuare că lucra pe șantierele navale. Ce 
îndepărtate erau acum iluziile acelea! Voise să îi povestească despre cât 
de tare se chinuia de fiecare dată când mergea la ea, despre teama că 
aveau să îl aresteze, dar tăcu când fata îl rugă pe neașteptate să nu se 
oprească vreodată din a o vizita. „Tu ești legătura mea cu lumea... și cu 
familia mea", îi mărturisise Arsenda. „Călugărițele pot chiar să iasă pe 
stradă, dar mie nu mi se îngăduie, nici măcar pentru diverse treburi cu 
celelalte servitoare. Nu știu ce m-aș face fără vizitele tale." 

Se întrebă ce avea să se întâmple cu femeile din viața lui: mama lui, 
Arsenda, Dolca, Regina... Amici avea puţini... sau chiar niciunul, pentru 
că aceia cu care legase o oarecare prietenie rămăseseră pe șantierele 
navale. Intr-o zi, în piața Nova, în fața palatului episcopal și aproape de 
catedrală - un punct în care se întâlneau mai multe străzi, formând un 
spațiu deschis unde câteva bănci aflate în centrul lui separau zonele în 
care își vindeau produsele ţăranii ce veneau în Barcelona de simplii 
revânzători de mărfuri -, se întâlni cu câţiva băieţi care căraseră și ei 
bilele genovezilor. Lângă poarta veche a zidului roman se vindea pâinea 
frământată în afara orașului, pe mese separate de cele ale celor doi 
brutari care locuiau în interiorul orașului. în aroma pâinii proaspăt 
coapte, în învălmășeala de oameni și anunţurile publice pe care le 
strigau heralzii la momentul respectiv despre un cetățean care nu își 
mai plătise datoriile, Hugo îi recunoscu pe cei doi băieţi, ceva mai mari 
ca el. : 

Vru să le atragă atenția și ridică mâna. Nu îl observară. Işi ridică 
atunci vocea peste cea a heraldului și strigă: „Jaume!" Se miră că nu îl 
auzea, căci se afla foarte aproape de el. Şi, dintr-odată, pricepu: lucra cu 
evreii, sau poate din cauză că se certase cu Roger Puig, sau poate faptul 
că îl insultase pe unchiul acestuia, pe căpitanul general. Gata cu 
prestigiul pe care îndrăzneala aceea i-o adusese la vremea respectivă. 
Preţ de o clipă i se păru că disprețul lumii față de un anume Antonio 
Vela despre care anunţa heraldul se întorcea împotriva lui, de parcă 
datornicul acela era Hugo Llor: „...nu și-a mai plătit datoriile, drept 
pentru care îi avertizăm pe cei prezenți. 

Intreaga Barcelonă știa că Antonio Vela, zidar, a cărui casă se afla pe 
strada Sant Pau, era un rău-platnic. Heraldul avea să o strige în tot 
orașul, pentru ca nimeni să nu mai aibă încredere în el, iar zvonurile și 
criticile aveau să ia amploare. Poate că vor vorbi și despre el, despre 
Hugo, despre căderea lui în ocară, despre munca pe care o presta 
pentru evrei. Nu se mai bizuia pe sprijinul stăpânului Arnau, nici pe cel 
al Navarezului. Acum era un lepros ca aceia din San Lorenzo, de care nu 


voiai să te apropii; un datornic în care nu ar fi fost prudent să ai 
încredere. 

Dar îi rămânea Bernat, își zise el, și zâmbi, chiar dacă nu era sigur că 
erau amici. Vru să creadă că da, deși, chiar dacă ar fi fost, lucrul acesta 
nu l-ar fi ajutat cu mare lucru... Bernat nu avea să se întoarcă în 
Barcelona. Ar fi fost nebun să o facă. 

- Domnul să te aibă în pază, băiete! 

Se împletici când soldatul îl lovi peste spate. Boul, blând și răbdător, 
îi îndrumase pașii lui Hugo, care fusese pierdut în gânduri. Mersese 
absent, alături de animal, fără să observe schimbul gărzilor. 

- Domnul să te aibă în pază! răspunse el. 

li privi pe cei doi arbaletrieri care iuțeau pasul, cu tolba plină de 
săgeți pe spate, fără îndoială dornici să se întoarcă la tovarășii lor și să 
uite de pedeapsa pe care le-o dăduseră ofițerii lor: escortarea anostă și 
rușinoasă a unui negustor de vinuri evreu. 

Hugo întoarse capul ca să îi vadă pe noii soldaţi care vorbeau cu 
Mabir, lângă căruţă, și trebui să se agate de frâiele boului, ca să nu cadă 
din picioare. Unul dintre ei semăna cu Câinele chel. Își veni în fire și se 
uită din nou, lipit de animal, încercând să se facă una cu el. Coiful vechi 
și ruginit îi ascundea chipul, dar chiar atunci și-l dădu jos ca să se 
șteargă pe cap de sudoare, iar Hugo văzu că într-adevăr era Juan Amat. 

Oftă. Apoi pufni. Se întoarse cu spatele și încercă să se retragă cât 
mai departe posibil, Incordat, câţiva pași în fața boului, de parcă ar fi 
tras de el. „Oare cât îi va lua până să mă recunoască?" se întrebă el, 
simțind cum îi tremurau braţele și picioarele. Crescuse, dar Câinele chel 
crescuse și mai mult; părea înalt și îndesat, chiar mai tare decât celălalt 
soldat, un bărbat mai în vârstă ca Amat. Dacă ura și ranchiuna Câinelui 
chel crescuseră la fel ca trupul lui, era pierdut. 

Simţi că nu mai are forță să meargă. Se gândi să fugă. S-ar fi putut 
pierde în mulțimea care însoțea armata; boul și-ar fi văzut liniștit de 
drum în spatele celeilalte căruțe până s-ar fi oprit să înnopteze, iar el s- 
ar fi întors în ziua următoare, după schimbul gărzilor. 

- Nătângule! 

Hugo se înfiora, crezând că deja fusese descoperit, dar de el nu se 
apropie nimeni. Se auzi un alt urlet și atunci înţelese că nu îi erau 
adresate lui. Nu era nici vocea Câinelui chel. Curiozitatea învinse, așa că 
se întoarse să privească: soldatul veteran îl zgâlțâia pe Juan Amat de 
parcă ar fi fost o păpușă. Săgeţile săltau în tolbă. 

- Nu se poate! rosti Hugo fără să vrea. 

Intre zgâlțâieli, privirile li se întâlniră; a lui Hugo uluită, a Câinelui 
chel supusă. Cu toate acestea, văzându-și inamicul, Amat încercă să își 
depășească umilinţa și să se apere. Incercă să îl atace pe veteran cu o 
lovitură de pumn. Acesta se eschivă fără prea mult efort și apoi, cu o 
abilitate neobișnuită, începu să îl lovească. Câinele chel rămase ghemuit 
la pământ. 


- Ți-am zis în prima zi, se răsti veteranul fără pic de compasiune, nu 
îmi place cum ești, nici cum vorbeşti, nici... De câte ori trebuie să te bat 
ca să înţelegi că nu poți să mă învingi în luptă? Mai ai multe de învăţat. 
Credulule! 

Șirul lung de oameni continuă să înainteze în urma armatei; căruţa și 
boul se aflau printre ei. Juan Amat însă se zvârcolea de durere pe 
marginea drumului. Hugo îl văzu pe Mahir șovăind. Cei doi își 
întoarseră privirea spre veteran, care înainta de parcă nu se petrecuse 
nimic. 

- Vino! îi porunci evreul lui Hugo. Iute! îl îndemnă în timp ce se 
apropia de Câinele chel, care stătea în continuare nemișcat la pământ. 

Băiatul îl ascultă fără să se gândească, uluit de bătaia la care tocmai 
fusese martor. Il cărară cu destul de mult efort, el și Mahir. 

- La căruţă. Repede! spuse evreul făcându-i semn cu capul. 

Fură nevoiţi să iuțească pasul, cu tânărul pe care îl cărau atârnând, 
scurgându-li-se din mâini, ca să ajungă la bou și să îl arunce pe Amat în 
căruţă, ca pe un sac. 

- Du-te cu el! îi porunci din nou Mahir. Dă-i puţin vin ca să își revină. 

In timp ce Hugo se urca în căruţă, evreul se întoarse și adună 
armamentul băiatului: arbaleta, săgețile împrăștiate și coiful. 

Lui Hugo nu îi venea să creadă ce făcea. Clătină din cap în sinea lui, în 
timp ce îl împingea pe Câinele chel ca să îi așeze picioarele în căruţa 
ocupată de alambic, ciubere și burdufurile din piele de capră în care 
transportau vinul. Reuși să îl rezeme de o laterală de lemn. Câinele chel 
se apăsa pe coaste cu ambele mâini; răsufla greu. Hugo îl privi preţ de o 
clipă: neajutorat, fără apărare, și cu toate acestea... 

- La ce te uiţi, imbecilule? îi aruncă el printre izbucnirile de tuse. 

|] făcuse cumva imbecil? Hugo se ridică și își puse piciorul pe umărul 
brutei. 

- Vrei să știi la ce mă uit, ticălosule? bombăni el. Mă uit cum o să cazi 
din trăsură, după care o să mă uit cum te calcă în picioare catârii care 
vin din urmă. 

Il împinse, puţin; se aşteptă ca acesta să se îndrepte, dar nu o făcu. Il 
mai împinse puţin, ca trunchiul Câinelui chel să se încline peste 
marginea căruţei. Răsufla greu, fără să își ia mâinile de pe piept. 

- Ce faci? îl certă Mahir, care se întoarse încărcat cu echipamentul 
soldatului. 

Hugo încercă să se stăpânească; evreul era om bun, dar nu știa cu 
cine avea de-a face. 

- Nu-i treaba dumneavoastră, îi răspunse atunci. 

Mahir aruncă armele în căruţă. Apoi continuă să meargă. 

- Ba bineînţeles că este treaba mea, ripostă el. Căruţa este a mea. Şi a 
mea va fi vina dacă pică din ea. Şi el mă va acuza. Făcu semn cu bărbia 
în față, spre veteran. Nu va mai conta că el l-a lovit înainte. Dacă băiatul 


cade dintr-o căruţă care îi aparţine unui evreu, eu voi fi vinovat pentru 
ce se întâmplă, pricepi? 

Hugo își mută piciorul. 

- Şi acum, băiete, îi zise Mahir. Dă-i de băut, îl va linişti. 

Hugo îi dădu vin până când Amat căzu într-o somnolenţă liniștitoare. 
Atunci Mahir se urcă în căruţă și îl examina. 

- Vom aștepta, spuse el. Dacă starea nu i se îmbunătățește simţitor 
peste zi, probabil are o coastă ruptă şi va trebui să chemăm medicul. 

Inaintară pe drumul care avea să îi ducă spre porţile din Gerona. 
Hugo, care mergea deja pe jos în spatele căruţei, îl păzea pe Juan Amat, 
care avea dureri, în timp ce Mahir mâna boul, care mergea răbdător, iar 
soldatul veteran se pierdea printre celelalte căruţe alergând după 
femei, strigând și amenințându-i pe cei care i se împotriveau. 

In noaptea aceea, deja campațţi la periferia Geronei, veteranul nici 
măcar nu își făcu apariţia pe lângă Mahir și Hugo. Câinele chel nu putu 
sau nu vru să mănânce din puţinul pe care i-l oferiră și, cu tot vinul 
băut, durerile nu îi dădură pace până în zori, când își făcu apariţia 
tovarășul lui. Purta semnele desfrâului pe chip, în mișcările-i lente și 
neîndemânatice și în gura-i cleioasă. Hugo își zise că jigodia aia nu avea 
să îi apere de nimic. Mai degrabă ar fi lăsat să fie jefuiți... dacă nu avea 
să îi jefuiască chiar el. 

- Flăcăul se simte foarte rău, îl anunță Mahir pe un ton serios. Du-te 
să îi anunțţi pe ai tăi, ca să trimită un medic cu noua gardă. 

- Nu... îi era greu să vorbească. Nu îmi da ordine... reuși el să 
articuleze. Ereticule! 

- Nu este un ordin, se corectă Mahir, coborându-și privirea și 
schimbându-și tonul, dar are nevoie de ajutorul tău. 

- Atunci... Se întoarse și plecă nesigur pe picioare. Să fie... Să fie 
pentru un tovarăș de arme! exclamă el ca să se încurajeze. 

Mahir presimţi că aveau să aibă probleme când îl văzu pe vânzătorul 
de veșminte campat la câțiva pași de ei arătând spre el în timp ce îi 
răspundea unui ofițer care se îndreptă apoi spre căruţa lui cu pas ferm 
și hotărât. împreună cu el erau patru soldaţi înarmaţi cu scuturi, spadă 
și cuțite, și medicul. 

- Unde este rănitul? întrebă acesta direct. 

- Acolo, îi arătă Mahir. 

Hugo îl privi pe bărbat urcându-se în căruţă și auzi cuvintele 
ofițerului ca un pârâit în urechi: 

- Evreule! Pau Climent te-a denunţat că l-ai lovit pe neașteptate pe 
tovarășul lui, Juan Amat. Ai ceva de zis? 

Mahir își depărta mâinile, gesticula și încercă să se apere: 

- De ce aș fi făcut-o? Nu am fost eu. Nu. De ce aș maltrata un tânăr? L- 
am primit în căruța mea. 

Hugo privi când la căruţă și la Juan Amat, care, sprijinit de marginea 
ei, privea scena care se derula, când la Mahir, când la ofiţer și la garda 


lui. Soldații erau atenţi, în caz că evreul și băiatul care era cu el aveau să 
se împotrivească sau să o ia la fugă. 

- Poţi vorbi? întrebă ofițerul, apropiindu-se de Câinele chel. 

Acesta încuviință din cap, în timp ce medicul îi palpa trunchiul. 

- Este adevărat că aceștia doi te-au atacat prin surprindere și te-au 
lovit? 

Hugo o citi în ochii Câinelui chel: avea să încuviințeze. Avea să îi 
denunțe. Fără îndoială. „Spune adevărul", îl auzi pe Mahir implorând în 
spatele lui. Evreul nu avea nicio vină. El era singurul inamic al lui Juan 
Amat. 

- Eu am făcut-o! spuse Hugo apropiindu-se de ofițer și provocându-l 
pe Amat din privire, trufaș, arogant. Evreul... bombăni Hugo 
disprețuitor, nu e în stare să facă rău cuiva. E temător, ca toţi ereticii. 

- Aşa este? îl întrebă ofițerul pe Juan Amat. 

Cei doi tineri se provocară în continuare unul pe celălalt din priviri. 
Lui Hugo i se păru că vede o licărire de victorie în ochii celuilalt. 

- Aşa este, încuviinţă el cu voce slăbită. 

- Nu... încercă să intervină Mahir. 

- Taci din gură! îi porunci ofițerul împingându-l cu o lovitură. Apoi i 
se adresă lui Hugo: Cum te numești? După ce băiatul îi spuse numele, 
anunţă: Hugo Llor, te arestez în numele regelui! 

In temnița veguerului din Gerona trebuiau să îl hrănească, la fel și 
dacă îl luau cu compania, se gândi ofițerul. Ce să facă ei cu un flăcău 
care avea puțin peste paisprezece ani? In plus, o gardă zilnică avea să 
continue paza. „Nu e o soluţie rea", își zise în cele din urmă bărbatul. 

- Vei rămâne aici, în sarcina acestui evreu, îi porunci lui Hugo după ce 
vorbise cu medicul despre starea lui Juan Amat și acesta negase în 
repetate rânduri. Il vei îngriji și hrăni pe cel pe care l-ai rănit de parcă ai 
fi sclavul lui, până când armata se va întoarce la Barcelona. Atunci vei fi 
judecat la curtea veguerului. lar în ceea ce te privește, adăugă el, 
adresându-i-se lui Mahir, dacă băiatul evadează, vei plăti scump. 

Regele Juan rezistă atacurilor în Gerona. Locurile care nu erau mai 
deloc pregătite pentru apărare fură părăsite, iar locurile importante, 
cum ar fi Manresa, Olesa de Montserrat, Palafrugell, Palamos, Torroella 
de Montgri și alte câteva fură întărite, Incăierările dintre cele două părți 
se purtau în Besalu, Cabanes sau Navata, unde Bernat de Cabrera îi 
înfrânse pe inamici și le luă patru sute de cai. 

In timp ce se petreceau toate acestea, Hugo se afla la dispoziția 
Câinelui chel, care se întremase deja și avea trunchiul bine bandajat, 
întrucât era păzit de garda de doi soldaţi care făceau cu schimbul, iar 
Mahir își negocia aproape toată ziua produsele în interiorul orașului, 
Juan Amat se amuza purtându-se crud cu Hugo. Il punea să alerge 
încolo și încoace fără un scop anume și, întrucât nu se refăcuse 
îndeajuns ca să îl lovească, țipa la el, îl insulta și îl scuipa. Cel mai mult îl 
scuipa. 


- Pentru că nu ați fost de vină, îi răspunse Hugo a mia oară lui Mahir 
în noaptea în care reușiră să vorbească în șoaptă despre cele petrecute. 
Dacă nu aș fi spus că sunt vinovat, insistă el, ne-ar fi arestat pe amândoi, 
nu vă îndoiţi de asta. Totuși, Hugo nu îi zise despre certurile lui cu 
Câinele chel. Sunteţi evreu, continuă el, și m-aţi avertizat. Vă amintiţi de 
partea cu căruţa? Eram pe punctul de a-l împinge cu piciorul. M-aţi 
avertizat că ați fi putut pierde tot. Şi de-ar fi fost așa, eu nu aș fi avut 
prilejul de-a sta astăzi aici. Nu știu unde m-ar fi dus, nici ce-ar fi făcut cu 
mine. 

Insă evreul se simți în continuare vinovat: că îl luase pe Hugo cu el, 
că ceruse garda de soldaţi, că nu intervenise când veteranul îl bătuse pe 
Juan Amat... Şi că nu fusese pedepsit și el. 

- Nu vă faceţi griji! insistă Hugo. 

Portița de scăpare apăru după ce, într-o după-amiază, Câinele chel îl 
umili și puse să fie bătut. 

- Trăiește cu evrei, zise Juan Amat pe când trecură prin fața unei 
barăci precare din care făcuseră un bordel. Va trebui să verificăm dacă 
are sula tăiată. 

Bărbaţii care își așteptau rândul în afara barăcii râseră. Unul dintre 
ei ridică din umeri, acceptă propunerea și se apropie de Hugo. 

- De ce nu? le zise celorlalți. Și dacă e un evreu fără cerc sau alt semn 
pe straie? 

Hugo se dădu câţiva pași în spate. Să le arate penisul? Nu i-ar fi fost 
de niciun folos: erau beţi. Alese să o ia la fugă. Ceilalţi îl urmăriră, 
urlând să îl oprească pe băiat. Tabăra celor care mergeau în urma 
armatei era o învălmășeală de căruţe, catâri, corturi şi barăci, cu treceri 
înguste şi complicate printre ele. Nu le luă mult până să îl apuce pe 
Hugo de păr. Crezu că aveau să-i care pumni, dar îl prinseră în schimb 
de un braț, apoi de gât, și de celălalt brat... Și în felul acesta, doi bărbaţi 
îl duseră pe Hugo, care se zvârcolea şi gâfâia, înapoi la baracă. 

In fața mulțimii ce se strânsese alertată de ţipete și de urmărire, îi 
sfâșiară cămașa și îi dădură jos pantalonii. Cineva îi pipăi penisul flasc. 

- Nu e evreu, dădu acesta verdictul. 

Curioșşii își pierdură interesul și începură să plece. Dar cei care îl 
prinseseră nu îi dădeau drumul; ba dimpotrivă, îl ţineau și mai tare, de 
parcă ar fi așteptat întocmai asta: să rămână singuri. O văzu pe chipul 
unora dintre ei, în licărirea libidinoasă din ochii lor și în agitația ușoară 
pe care nu și-o puteau stăpâni. De ce să aștepte să le plătească pe târfe? 
Era un băiat tânăr și atrăgător. Insul care îl atinsese își ținea mâna la o 
palmă de mădularul lui. 

- Vor să mă sodomizeze! strigă el cât putu de tare. Ajutor! 

Dură o vreme până să îi acopere gura. Mai mulţi bărbaţi și chiar și 
mai multe femei priviră înapoi; făcură cale întoarsă și îl văzură pe Hugo 
căznindu-se să scape din ghearele ticăloșilor. 


- Am văzut deja că nu e evreu, exclamă unul dintre bărbați, în timp ce 
curioșii veneau înapoi. De ce îl mai ţineţi? 

Unul dintre bărbaţi îi dădu drumul. Cel din faţa lui se îndepărtă, dar 
al treilea, cel care începuse totul, îl ținu strâns, de parcă nu s-ar fi 
amuzat îndeajuns. 

- Ne-a insultat, răspunse el zgâlțâindu-l pe Hugo. 

- Aşa e, zise Câinele chel. Ne-a acuzat că vrem să întreținem relații 
nefirești. 

Cel din spate îl lovi pe Hugo peste ceafă. Se pregăteau să îl lovească 
în faţă, dar o femeie se desprinse din grup și se vâri între ei. 

- Porcilor! Şi oare n-aţi fi făcut-o? l-aţi fi tras-o pe la spate, cum faceți 
cu tot ce vă iese în cale. 

Era o femeie jerpelită, avea părul încâlcit și slinos și puţinii dinţi 
care-i mai rămăseseră erau negri. Se apără cu ghearele de insul care 
încercă să o împingă de-acolo. Cearta dintre ei îi făcu pe alți bărbaţi să 
intervină, să facă pace. 

- Avem deja parte îndeajuns de război! -Să ne potolim... 

- A fost o neînțelegere. 

Femeia știrbă profită de agitaţie și se întoarse spre Hugo. 

- Fugi! îl îndemnă ea. 

Hugo vru să o întrebe cine era, de ce intervenise... 

- Fugi! insistă ea, și îl împinse. 

Intr-o zi avea să reușească. Nu trecuse nici măcar o săptămână din 
cele patru de convalescenţă pe care i le prescrise medicul Câinelui chel. 
După altercaţia din fața bordelului, Hugo ajunse la această concluzie: 
într-o zi, ticălosul acela avea să îl ucidă. Se gândi să fugă. Dar atunci vina 
ar fi căzut pe Mahir, evreii l-ar fi alungat, iar Dolca nu ar mai fi vrut să 
știe nimic de el. Se gândi până i se păru că găsise soluţia. într-o noapte, 
Câinele chel îi dădu urciorul ca să îi mai pună vin; cei trei soldați 
rămaseră în jurul focului, neatenţi; cei din gardă aţipiseră, iar Mahir se 
odihnea deja sub trăsură. 

Fără să se gândească, fără ca măcar să se asigure că nu îl privea 
nimeni, Hugo vărsă în urcior conținutul unei sticle care conținea 
prețioasa aqua vitae. Șovăi în timp ce lichidul se scurgea, și își aminti 
explicaţia lui Mahir: cel mult „cât încape într-o găoace de alună de 
pădure". Aruncă o privire în interiorul sticlei. O găoace? Turnase deja 
cât o alună întreagă! Se hotărî să o toarne pe toată și așa făcu. Apoi o 
dilua cu o cantitate sănătoasă de vin și amestecă. Avea un miros 
puternic, foarte puternic, dar Câinele chel era aproape beat. Juan Amat 
strâmbă din nas la prima înghiţitură. Privi mirat urciorul, în timp ce 
Hugo tremura lângă trăsură și îl urmărea. Mai luă o înghiţitură, mai 
lungă. Expiră când termină, de parcă l-ar fi ars gâtlejul. Așa îi spusese 
Mahir, că ardea. De aceea îi mai spuneau și licoare. Câinele chel clătină 
din cap și privi din nou intrigat urciorul. 


- Am mai băut eu vinuri acre și tari, spuse el fără să se adreseze cuiva 
anume, dar acesta e... delicios. E foarte tare! 

Hugo își relaxa umerii și își goli plămânii când îl văzu că bea din nou, 
o înghițitură mult mai lungă decât cele dinainte. 

- Cerule! zise el când termină. 

Mahir nu îi explicase cât avea să dureze până când avea să moară, 
nici cum avea să moară. Poate ca un câine turbat, sau ușor, ca o bătrână 
care își dă ultima suflare. Deși, sincer să fie, își dădu Hugo seama, nu 
prea părea că avea să moară de la aqua vitae. Juan Amat goli urciorul și 
mai ceru. Hugo repetă operațiunea. 

Câinele chel nu muri. Hugo se sili să stea treaz în timp ce aștepta ca 
acesta să-și dea sufletul, dar noaptea era lungă și i se închideau ochii. 
Atunci se trezea alarmat, fără să știe dacă trecuse o clipă sau o vreme 
mai îndelungată, și se apropia de locul în care dormea Amat. Sforăia. La 
un moment dat nu-i mai auzi sforăiturile. Îl atinse cu vârful pantofului, 
iar acesta se întoarse sub pătură și începu să sforăie din nou. Se iviră 
zorii, iar moartea rămase la stadiul de durere de cap, de care bruta se 
plânse toată dimineaţa. 

- Ar trebui să te aresteze pentru vinul pe care îl vinzi! reuși el să urle 
la Mahir. 

Evreul făcu o grimasă. Sări în căruță și descoperi numaidecât sticlele 
de aqua vitae goale. 

- Două? se miră el, privindu-l pe Hugo și agitând ambele recipiente. 

Băiatul pufni și se văzu obligat să încuviințeze din cap. Mahir își 
țuguie buzele, ridică din sprâncene și din umeri. 

- Şi înțelepții se pot înșela, îi spuse el încet lui Hugo, care stătea acum 
jos. 

De data aceasta, Hugo fu cel surprins să vadă că nu îl deranja că 
folosise aqua vitae. 

- Oricum, nu știu dacă merită să moară... gândi cu voce tare evreul. În 
orice caz, nu era necesar. 

i a va ucide el pe mine, se plânse Hugo privind din nou la Câinele 
chel. 

- Ba nu. O să vezi. A fost destul de simplu și mult mai ieftin decât ne 
aşteptam cu toții. 

- Cu toții? 

- Ai prieteni, Hugo, persoane care după tot ce ai făcut pentru mine au 
fost dispuse să te ajute. Cu toate acestea, nu a fost necesar. Soldățeii 
ăştia se vând foarte ieftin. 

Hugo înțelese mesajul criptic al lui Mahir când, pe la jumătatea 
dimineţii, își făcu apariția Pau Climent, soldatul veteran care îl bătuse 
pe Amat, și ofițerul care îl arestase din pricina denunțţului lui. Când văzu 
paloarea de pe chipul Câinelui chel, Hugo se liniști. Fără îndoială că în 
preajma acelui bărbat îl cuprindea panica. Dar nici paloarea, nici 


bandajul care îi strângea trunchiul nu îl împiedicară pe veteran să îl 
salute cu o palmă. 

- Mincinosule! îl mustră el. 

Juan Amat se aplecă și vomită, din pricina aqua vitae, a fricii sau a 
ambelor, speculă Hugo. Veteranul așteptă să golească tot ce avea în 
stomac. Apoi îl prinse de păr și îi ridică faţa. 

- De ce mi-ai spus că te-au bătut evreul și băiatul? îl ironiza el. 

- Eu... nu... 

- Mincinosule! urlă din nou Pau Climent. 

- Vrei să spui că nu ei te-au bătut? interveni ofițerul. 

Veteranul, care încă îl ţinea de păr, îl zgâlțăi pe Câinele chel, care urlă 
de durere și își duse mâinile la coaste. 

- Răspunde-i ofițerului! îi ceru el. Amândoi știm că nu ei te-au bătut, 
aşa e? 

„Bineînţeles că o ştiau!" se gândiră Hugo și Mahir la unison. 

- Nu, recunoscu Juan Amat. 

- Nu ce? 

- Nu m-a bătut el. 

- Atunci de ce...? se năpusti Hugo, dar Mahir îl prinse de cămașă și îl 
trase înapoi, clătinând din cap. 

Băiatul insistă, dar Mahir clătină din nou din cap, și cu asta basta. 
Avea să îi spună după aceea că așa se înțeleseseră cu veteranul și cu 
ofițerul: fără alte denunțţuri, fără alte repercusiuni. 

Ofiţerul se apropie de Mabir și Hugo. 

- S-ar părea că a fost o neînțelegere, spuse el. Eşti liber. 

In luna aceea de martie, regele Juan ieși din Gerona în fruntea 
armatei lui ca să se lupte cu forţele inamice. în pofida superiorității 
cavaleriei invadatoare, puţine companii franceze îl înfruntară. Pe cele 
care îndrăzniră să o facă le înfrânse, iar celelalte fugiră, abandonând 
Catalonia. După prădarea intensă la care o supuseseră în lunile 
dinainte, miile de mercenari și hoți din care erau formate oștirile 
invadatoare nu vrură să se măsoare cu o armată bine instruită și 
dispusă să își apere pământul. 

Regele hotărî să continue până la Perpignan. Eliberă Catalonia de 
invadatori, apoi liberă armata. Mahir și Hugo se întoarseră la Barcelona 
împreună cu toți ceilalţi, fără să se fi îmbogăţit din negoţul cu o pradă 
de care nu mai avură parte. 

Mahir îi povesti că în Italia erau sate în care se strângea urina 
locuitorilor, din case, prin ţevi care ieșeau din clădiri și duceau spre 
niște rezervoare unde era lăsată să putrezească. De asemenea, se 


construiau urinare în pieţe și alte locuri publice, cu rezervoare mari. [l 
lămuri că urina aceea deja putrezită, amestecată în părţi egale cu apă, 
era folosită la fertilizarea grădinilor, a arborilor și podgoriilor. In timp, 
pretindea evreul, toate plantele la care se folosea acest îngrășământ 
dădeau roade mai multe și mai bune, deoarece în primul an, poate chiar 
până în al doilea, viţa-de-vie folosea îngrășământul. Nu era bine să o 
fertilizezi din nou decât după cinci sau șase sezoane. 

Urina umană putrezită, amestecată cu cenușa de la lujeri sau lăstari 
se folosea și pentru a vindeca plantele bolnave cărora le cădeau sau li se 
uscau strugurii înainte să se coacă. Mahir știa care lujeri aveau nevoie 
de tratament, iar primăvara era perioada din an în care trebuiau să se 
ocupe de aceste sarcini. 

După ce se întoarseră de la Gerona, evreul se apucă să ardă lăstari și 
lujeri de viță morți, ca să obţină îndeajuns de multă cenușă, în timp ce 
Hugo preluase sarcina de a duce la podgorie urina pe care o aduna în 
cartierul evreiesc. Vestea despre ce se petrecuse în tabără cu Câinele 
chel și veteranul, precum cea despre generozitatea lui Hugo care luase 
asupra lui vina pentru cele întâmplate fură purtate din gură în gură, 
drept pentru care, chiar dacă privirea aspră cu care obișnuia să îl 
primească paznicul de la poarta de pe strada Cau, colţ cu Font, ce dădea 
în piața Sant Jaume, nu se transformă într-o primire bucuroasă, măcar 
își pierdu licărirea bănuitoare ce o caracterizase până atunci. 

Saul și familia lui extinsă îi mulțumiră la rândul lor. Bătrânul medic îl 
onoră chemându-l în încăperea în care se amestecau mii de mirosuri, 
unde dădu mâna cu el. 

- Iți datorez recunoștință, băiete. Niciodată nu se știe ce poate păți 
unul de-ai noștri dacă este arestat. De obicei se rezolvă cu bani, dar în 
vremurile acestea tulburi, în timp de război... Clătină din cap. 
Mulţumesc. 

Pălăvrăgiră despre podgorie, despre Arnau și despre multe alte 
lucruri despre care îl întrebă Saul. Apoi îi dădu un florin de aur, o avere 
care se reduse la nimic când, după ce ieși din încăpere și închise ușa în 
urma lui, cu spatele spre coridor, mulțumindu-i întruna medicului 
pentru generozitatea lui, se întoarse și se trezi cu Dolca sărutându-l. 
Inainte ca moneda să clincăne pe gresie, fata se trase deja de lângă el 
îndeajuns de mult încât să nu dea de bănuit nimănui care s-ar fi 
întâmplat să își facă apariţia pe-acolo. 

- Mama mi-a spus că trebuie să te ajut să strângi urină, îl anunţă ea. 

Hugo încuviinţă uluit, fără să îi vină să creadă ce sărut îi dăruise. 

- Să mergem, reuși să spună el. 

- Şi moneda? îi aminti Dolca după ce Hugo o pornise deja pe coridor. 

Se opri brusc și se întoarse, jenat. 

- Te fac să te agiţi? îl întrebă Dolca în joacă. 

- Nu... Se gândi mai bine. Da! spuse el tare. Da. Tu nu pățești așa? 


Ingenunche, ca să nu o pună în și mai mare încurcătură. Chipul 
Dolcei, cu trăsături frumoase și serioase, se încorda de parcă ar fi vrut 
să ridice un zid în fața unor astfel de întrebări. Hugo își primi răspunsul 
prin tăcerea ei, și pierdu ceva vreme lăsând să se vadă că se uita după o 
monedă a cărei licărire o văzuse imediat ce își coborâse privirea spre 
podeaua de ceramică. 

- E acolo. Nu o vezi? zise ea, arătându-i-o. 

Hugo încuviință murmurând. Intinse mâna şi luă moneda. 

- Îţi închipui ce am putea face cu acest florin? exclamă el zâmbind și 
făcându-i cu ochiul. 

- Păstrează-l! Alții primesc patru sau cinci florini ca acesta după ani 
de ucenicie într-o meserie, îi răspunse Dolca tăios, după ce își veni în 
fire. 

Pe stradă, Hugo apucă unul dintre vasele de lut vechi pentru urină pe 
care i le dăduse Mahir. Nu era primul an în care o făcea, dar era primul 
în care îl însoțea Dolca; până atunci o făcuse fie Astruga, fie una dintre 
femeile din familia extinsă a lui Saul. 

Cartierul evreiesc din Barcelona, ca multe altele, era un oraș în 
orașul în sine. Înconjurat de catedrală, piaţa Sant Jaume, Castell Nou și 
zidul roman, adăpostea vreo patru mii de persoane, care se înghesuiau 
într-un spaţiu insuficient. Devenise atât de neîncăpător, încât se mai 
crease un alt cartier evreiesc și mai mic, de cealaltă parte a Castell Nou, 
în afara vechiului zid roman. 

Cu toate acestea, cartierul evreiesc avea cinci sinagogi și școli: cea pe 
care oamenii o știau drept cea Mare și cea mai importantă, singura care 
avea strane sau scaune deţinute de credincioși; cea a Femeilor; cea a 
Francezilor, construită de evreii expulzați din ţara vecină; cea căreia i se 
spunea a lui Massot Avengena, un mai-mare înstărit al comunității, și 
Sinagoga Mică. Mai avea băi, o piață de grâne, brutărie și pescărie, 
spitalul pentru săraci fondat de Samuel Ha-Sardi, taverne, magazine şi 
ateliere. Toate acestea amestecate, profitând și de ultima palmă de 
pământ... sau de aer, cu nenumărate poduri sau pasaje locuibile pe 
deasupra străzilor care uneau casele și altele care împiedicau lumina 
soarelui să pătrundă pe unele alei mai izolate și întunecoase. 
Comunitatea evreiască era proprietatea regelui, căruia îi plătea anual o 
sumă fixă drept impozite, la care contribuia fiecare dintre membrii ei. 
Printr-un privilegiu regal, erau guvernați de un secretar și un consiliu, 
își reglementau funcţionarea internă, trăiau conform legilor și 
calendarelor evreiești, își făceau singuri dreptate și își practicau 
credința. 

Croitori, lucrători în coral, fabricanți de zaruri, argintari sau țesători 
de vele, cu asta se ocupau cei mai mulți dintre artizanii ale căror 
ateliere dădeau spre străzile din cartierul evreiesc pe care le străbătură 
Hugo şi Dolca, el cărând vasul de lut, atent la sunete, mirosuri și culori, 
evitând mese și oameni, ea la o oarecare distanţă de el, care creștea 


simţitor imediat ce le vedea pe femeile care veneau cu ligheane și le 
turnau conţinutul în vasul de lut, stârnind o explozie de duhoare. 
Strângeau urina de la rude și de la unii amici care fuseseră anunțați 
dinainte. 

- Ei bine, imediat ce putrezește va puţi și mai tare, spuse Hugo ironic 
a doua oară când o văzu îndepărtându-se, după ce îi arătase o casă și îi 
făcuse cunoștință cu stăpâna. 

- Ştii ce? Am îndurat mirosul de cadavre putrezite. Am curăţat răni cu 
puroi, infectate și puturoase. Am tratat femei... ei bine... femei ale căror 
lăcașuri secrete puţeau la fel. 

Hugo întoarse capul, o privi şi încuviinţă, de parcă și-ar fi închipuit 
lucrurile pe care i le zicea. 

- Ai grijă! îl mustră un bărbat cu care aproape că se ciocni. 

- Fii atent! îl sfătui Dolca zâmbind cu jumătate de gură. Să nu cumva 
să verşi urina și să fii nevoit să o aduni! 

- M-ai ajuta? 

- Nu. Dacă pot, fac doar ce îmi place. Hugo se opri până ce ea îl ajunse 
din urmă. 

- De aceea m-ai sărutat? îi șopti el la ureche. 

Pentru a doua oară în aceeași zi o punea într-o situaţie dificilă. Prima 
dată îngenunchease ca să caute moneda, iar de data aceasta se puse din 
nou în mișcare, cu vasul de lut în braţe, lăsând-o din nou în urmă, 
simțind seriozitatea care probabil îi acoperise din nou trăsăturile. 

- Da, auzi totuși Hugo în spatele lui. Tânăra se apropie de el. De aceea 
te-am sărutat. Şi să știi că și eu mă emoţionez în preajma ta. 

Hugo dădu să se întoarcă. 

- Mergi! îi porunci Dolca. El o ascultă. Și deseori te visez și sfârșesc 
udă... 

- Udă? o întrerupse Hugo. 

- Da, foarte udă. Nu știi nimic, așa-i? Nu ai fost niciodată cu o femeie, 
așa-i? 

Hugo vru să se oprească, dar Dolca îi porunci să continue. 

- Cotește pe următoarea stradă, cea cu băile. 

- Și tu? Ai fost cu vreun bărbat? întrebă el după ce se asigură că nu îi 
putea auzi nimeni. 

Dolca șovăi. Alese să nu îl amăgească. 

- Nu. Dar știu multe, din pricina muncii pe care o fac. Sunt moașă, îţi 
aminteşti? 

Primăvara trecu și veni vara. în lunile acelea, Hugo lucră podgoriile 
lui Saul, ajută pe podgoriile bisericii Santa Maria de la Mar și, ca 
lucrător sezonier, pe cele ale altor mai-mari bogaţi, care le deţineau la 
periferia Barcelonei, cum era negustorul Rocafort. In drumurile pe care 
le făcea încolo și încoace încercă să nu se întâlnească cu Câinele chel, 
aşa că evită să treacă prin Raval, prin jurul străzii Tallers și al porții 


Boqueria, unde se aflau măcelăriile cu carne de capră. Nici nu voia să se 
gândească la ce i-ar face bruta aia de Amat dacă l-ar prinde. 

Se gândea în schimb, zi și noapte, la Dolca. Se căutau pe furiș, în casa 
lui Saul, unde locuia cu mama ei, sau în podgorie. Făceau tot posibilul să 
se vadă și, dacă reușeau, uneori se sărutau din nou, ba chiar se topeau 
în îmbrăţișări stângace, care deveniră tot mai senzuale pe măsură ce își 
cunoscură trupurile. El îi atinse sânii, tineri, fermi, cu sfârcuri tari, și îi 
pipăi până învăță să îi mângâie și se legănă în ritmul răsuflării ei 
întretăiate. Pe sub veșmintele Dolcei, Hugo se desfăta simţindu-i 
pubisul închis la culoare pe mădularul lui erect, frecându-l din nou și 
din nou, până când erupea într-un orgasm frenetic şi o îmbrăţișa cu 
forță, de parcă nu i-ar mai fi dat drumul niciodată. 

Cu toate acestea, existau și ocazii în care Dolca nu îi permitea să se 
apropie de ea. „Pleacă... Lasă-mă!" îl respingea ea. „De ce?" întreba el. 
„Uite-așa", se eschiva ea atunci când catadicsea să îi răspundă, lucru mai 
puţin obișnuit. Cu toată insistența lui, în cel mai bun caz reuși să o facă 
într-o zi pe Dolca să mediteze, de parcă ar fi fost dispusă să fie sinceră 
cu el. Nu o făcu. In alte ocazii, ea îl surprindea și prelua iniţiativa, 
nerăbdătoare să aibă parte de ceva ce ar fi putut fi dragoste, afecțiune 
sau plăcere. „Te iubesc", ajunse să îi mărturisească Hugo. Se gândea 
noaptea la asta. „Te iubesc, te iubesc, te iubesc..." își închipuise cum avea 
să i-o spună în nenumărate ocazii și situaţii diverse. Când îl auzi, Dolca 
se încorda, îl pironi cu privirea și tăcu, dar îl sărută din nou cu pasiune. 
Răceală și pasiune, două înclinații contradictorii ce păreau să o 
controleze pe fată. „Ajunge!" spunea Dolca deseori, încheind brusc un 
sărut, o mângâiere... dorința. Uneori se răzgândea și se întorcea, cu mai 
multă ardoare, copleșindu-l; alteori îi întorcea pur și simplu spatele. 

Era luna iulie când o servitoare o strigă pe Dolca în timp ce erau în 
grădină, ascunși printre niște meri. Servitoarea nu putea fi la mai mult 
de cinci pași de ei. Oare ce văzuse? se întrebară amândoi din privire. 

- Ce vrei? răspunse Dolca netezindu-și cămașa și aranjându-și părul. 

- Stăpânul Saul întreabă de Hugo. Il așteaptă în cabinetul lui. 

Și cum de știa fata că Hugo era acolo? Nu îi văzuse nimeni... 

- Pentru ce? întrebă Dolca, regretând numaidecât, convinsă fiind că 
bunicul ei nu i-ar fi împărtășit servitoarei motivele pentru care voia să 
stea de vorbă cu Hugo. 

- Nu știu, dar părea foarte prost dispus. Trecură câteva clipe de 
tăcere. 

- Vine acum, o trimise Dolca de acolo. 

Hugo intră înspăimântat în încăperea cu mii de mirosuri. 

Chipul posac al medicului nu îi prevesti nimic bun. 

- la loc! îi spuse Saul. 

Hugo luă îndemnul ca pe un ordin. Nu stătuse jos niciodată în biroul 
acela. Se așeză pe un scaun cu spătar înalt, care îl obliga să stea cu 
spinarea incomod de dreaptă. 


- Am trimis după tine... 

Băiatul pierdu firul conversaţiei, absorbit de temerile lui. Se gândi să 
mărturisească, aşa cum făcuse cu Mahir, dar de data aceasta ca să o 
disculpe pe Dolca. 

- Nu mă asculţi? îi întrerupse evreul șirul gândurilor. 

- lertare. 

- Ai auzit ce-am spus? Trecu o clipă. 

-Nu. 

-Mar, văduva lui Arnau Estanyol, a murit. O îngroapă mâine în 
cimitirul de la Santa Maria de la Mar. 

Hugo se gândi la Bernat, care nu putea să o plângă. Se întrebă oare 
unde era sau dacă măcar mai era în viaţă. 

Hugo cobora pe strada Mar, simțindu-se incomod în tunica neagră cu 
mâneci pe care i-o împrumutaseră evreii și care îi venea până sub 
genunchi. Transpira. Straiele de lână erau prea călduroase pentru arșița 
verii. Și îl înţepau. Infăţișarea lui contrasta cu strălucirea mărfurilor 
frumoase expuse în atelierele argintarilor de pe ambele părți ale străzii 
și care îngreunau mersul trecătorilor. Văzu cumpărători interesaţi de 
vreo bijuterie care negociau însuflețiți; femei care probau coliere sau 
brățări; oameni care strigau și râdeau... Toate, mai puţin el, păreau să 
lucească în soarele strălucitor din dimineaţa aceea de iulie, în care 
mirosul mării îl anunţa că plaja era aproape. 

Maiestuozitatea bisericii Santa Maria îl învălui de îndată ce intră pe 
ușa principală. Templul era aproape gol, câţiva credincioși împrăștiați 
ici-colo, iar licăritul numeroaselor lumânări ce ardeau la altarul mare 
ceda în fața torentului de lumină colorată ce se filtra prin ferestre și 
cădea drept pe podea, lăsând în penumbră restul bisericii. Hugo se 
simți mic. Stăpânul Arnau îi vorbise de multe ori despre senzaţia aceea, 
dar îi era greu să o experimenteze cu biserica plină de oameni. Şi totuși, 
în clipa aceasta se simțea paralizat: incapabil să străbată spaţiul colosal 
ce i se deschidea înainte, de parcă întreaga greutate a bisericii, a 
coloanelor ei zvelte, a arcadelor, cu cheile lor de boltă imense, i-ar fi 
apăsat pe umeri, împiedicându-l să se miște. 

|] trezi la realitate fuga a trei copii care încercau să alunge din templu 
mai mulți câini care alergau mai repede ca ei. Și el fusese nevoit să o 
facă de câteva ori. Era greu, dar nu era bine să îi superi pe preoţi atunci 
când căutau micuțţi care să fugărească animalele. „Nu așa", fu tentat să 
le strige el. „Vă daţi seama? Au scăpat." 

- Să mergem, băiete! 

Poate că bărbatul care îl împinse de la spate îi observase doar 
straiele negre, dar Hugo îl recunoscu drept unul dintre bastaixos care 
obișnuiau să lucreze pe șantierele navale. Il urmă până la arcadă, nava 
circulară din spatele altarului mare. Acolo, printre contraforţii absidei 
unde se deschidea capela pentru bastaixos, se strânseseră mai mulți 
dintre ei, împreună cu familiile lor, toţi în doliu. Hugo nu recunoscu pe 


nimeni dintre cei care îl salutau pe stăpânul Arnau cu mult respect, 
aproape cu servilism, în drumurile lui în care strângea bani pentru 
cutia milei pentru săracii sfioși, înainte să cadă în dizgrație odată cu 
sosirea familiei Puig. O singură persoană din afara frăției părea să o 
plângă pe soţia lui Arnau Estanyol: Juan Navarezul, care, oprit în spatele 
burții lui imense, își ștergea întruna broboanele de sudoare ce îi 
apăreau pe chelie. 

In capela micuță, oamenii se învălmășeau în jurul sicriului simplu 
din lemn de pin. Preotul începu slujba, dar Hugo nu îl asculta. Simţea că 
o trăda pe Fecioară pentru că o înșela în privinţa relaţiilor pe care le 
avea cu Dolca, de fiecare dată tot mai pasionale. Și dacă nici nu îi 
împărtășea Fecioarei, nici nu se căia, nu discuta despre asta nici cu 
Dolca, de parcă între ei s-ar fi stabilit un acord tacit. Nu s-ar fi creștinat 
niciodată, convingerile ei erau de nestrămutat. Și, chiar dacă în 
Catalonia ar fi putut să se convertească la creștinism, Hugo nu ar fi 
putut să se convertească la iudaism. De îndată ce ar fi îmbrățișat acea 
credință, ar fi fost arestat de Inchiziţie. 

li era greu. într-o zi îl întrebase pe Mahir, de parcă ar fi fost un lucru 
neimportant care îi trecuse prin minte în timp ce munceau alături în 
podgorii. 

- Mahir, ce se întâmplă dacă un creștin devine evreu? 

Celălalt rămase aplecat deasupra rădăcinilor plantei. 

- Ar trebui să se lepede de credinţă și să se convertească la credinţa 
iudaică. 

Se așternu o tăcere întreruptă doar de sunetele de la ţară: hârșâitul 
fierului când săpau pământul, vreun animal sau zborul vreunei insecte. 

- Nu te gândești cumva să o faci, nu? spuse evreul și se ridică, 
ținându-și o mână pe şale. 

- Nu, bineînţeles. 

- Pentru că, dacă ai face-o, ai fi considerat un eretic, Inchiziția te-ar 
aresta şi te-ar judeca. Creștinii care se leapădă de credinţă și devin evrei 
sau mahomedani sunt consideraţi eretici de către Inchiziţie. Pedeapsa 
ar putea fi chiar moartea... Ai sfârși ars pe rug. 

- Inţeleg, șopti Hugo. 

- Gândește-te până la ce extreme ajunge Inchiziția de îi consideră 
eretici chiar și pe creștinii care se leapădă de credinţă ca să nu fie 
omorâţi sau după ce sunt torturați, cum s-a petrecut cu câţiva prizonieri 
eliberați de mercenari din carcerele din Berberia. 

- Ah, fu tot ce spuse băiatul. 

Se apucară iarăși de muncă, dar, după o vreme, Mahir se îndreptă din 
nou, brusc, și își continuă discursul, de data aceasta mai tare și 
accentuând cuvintele: 

- Şi împreună cu ereticul care se leapădă de creștinism, Inchiziția îi 
consideră eretici și pe evreii sau necredincioșii care l-au pervertit pe 


creştin. Nu te îndoi, zise el, că, dacă tu abjuri, și eu aș fi numaidecât 
arestat pentru că te-am pervertit. 

„Şi Dolca ar putea fi arestată", se gândi Hugo, și începu să tremure. 

- Nu vă faceţi griji, Mahir! Nu am de gând să ab... 

- Să abjuri, îl ajută Mahir. Mă bizui pe asta, băiete. 

Planșetele femeilor din capela pentru bastaixos îl treziră pe Hugo la 
realitate. Poate că într-o zi ar fi putut să fugă cu Dolca în vreun loc în 
care să nu îi cunoască nimeni și să se prefacă a fi și el evreu. în Granada. 
Auzise că acolo îi trimiteau pe musulmani și trăiau și evrei acolo. Cui i- 
ar fi păsat de-ar fi fost sau nu creștin în regatul Granada? Trebuia să îi 
propună asta și Dolcei. Plescăi cu limba și o bătrână îl mustră din 
priviri. Se gândise să o facă de mii de ori, dar apoi, faţă în față cu Dolca, 
nu își găsea cuvintele, șovăia, se bloca, temându-se de răspunsul ei. 

O îngropară pe Mar în cimitirul mare din piața Santa Maria, în fața 
intrării principale a templului. Acolo, pe când coborau sicriul în groapă, 
Hugo își aminti de Bernat, regretând că nu era prezent acolo, ca să își ia 
rămas-bun de la mama lui. 

Bastaixos și familiile lor șovăiră să plece după ultima lopată și după 
ce preotul își luă bun-rămas: nu avuseseră cui să își prezinte omagiile, 
nicio rudă de-a decedatei. Hugo îi lăsă cu necazurile lor și se îndreptă 
spre mare. Simţea nevoia să o miroasă, să se răcorească, să intre în apă, 
să își umple plămânii cu salpetrul ce plutea în aer. 

- Am auzit zvonuri cum că ar naviga sub ordinul unui corsar 
castilian. 

Hugo se întoarse. Navarezul îl ajunse din urmă, gâfâind. 

- Bernat? intui Hugo că la el se referea. 

- Da. Sunt doar zvonuri, dar... 

- Unde e? 

- Cartagena, Sevilla... Cine știe? 

- Mă bucur. Imi pare rău pentru mama lui. 

- Şi tu?... întrebă Navarezul. Tu ce mai faci? „Mă înnebunește 
dragostea unei evreice." 

- Voiam să fiu mestre d'aixa, îi răspunse el în schimb. 

- Știu. 

- Mi-ar fi plăcut să rămân pe șantierele navale: bărcile, marea... 

- Vrei să le vizitezi? 

Invitaţia îl surprinse pe băiat, dar și mai tare îl surprinseră 
următoarele cuvinte pe care i le adresă Navarezul: 

- Am intra pe ușa principală. Nu ar trebui să sari zidul și să intri pe 
furiş noaptea. 

- Imi pare rău, mărturisi el. 

- Toporișca am recuperat-o. Cât despre arbaletă... ne-au înapoiat-o 
soldaţii regelui. 

- Nu am avut noroc. 


- Sunteţi vii amândoi deși ați încercat să îl ucideţi pe căpitanul 
general al armatelor lui Juan, răspunse Navarezul bătându-l tare cu 
palma peste spate. Ba eu aș zice că ați avut noroc, bineînţeles că ați 
avut! 

Pe șantierele navale se muncea cu frenezie; Hugo nu își amintea să 
mai fi văzut atâta energie ca atunci. Regele Juan poruncise să se 
construiască o armadă care să meargă în Sicilia, să apere drepturile 
dinastice ale vărului lui, Martin cel Tânăr, care tocmai se căsătorise cu 
Maria, regina Siciliei, refugiată în Catalonia de aproape zece ani din 
pricina rebeliunii nobililor sicilieni. Se muncea fără oprire în cele opt 
nave acoperite și în curte. Zgomotul era asurzitor și aerul, oricât de 
înalte ar fi fost navele, era aproape irespirabil de la fum, lemn, catran și 
seu și sudoarea mulțimii. 

- Regele... Navarezul fu nevoit să ridice vocea când văzu uimirea de 
pe chipul lui Hugo. Regele a poruncit ca toţi meșteșugarii din 
construcția de bărci, de la călăfătuitori și mestres d'aixa până la 
bastaixos şi lăncieri, să rămână în Barcelona la dispoziția alguazilului 
armadelor regale. De parcă ar fi o armată, toți sunt obligaţi să 
muncească pentru rege, adăugă el mândru și arătă cu mâna spre 
șantierele navale, ca să o dovedească. 

Hugo știa despre armada cu pricina. „Vor avea nevoie de vin, de mult 
vin”, îi spusese Mahir, „dar până să o construiască și să hotărască să 
ridice pânzele vor trece un an sau doi, cel puţin. Atât avem la dispoziţie 
ca să ne luăm un angajament și să cumpărăm recoltele." 

„Noi. își aminti cuvântul pe care îl folosise Mahir: „Noi'. Dintr-odată, 
scandalul și învălmășeala din șantierele navale i se părură foarte 
îndepărtate, străine de el, de calmul cu care muncea în podgorie. 
Trecuseră câţiva ani și efectiv simţea că făcea parte din pământ. „Noi." 

El şi Mahir sfârșiseră prin a întemeia o relaţie bazată pe o afecţiune 
pe care evreul încerca să o ascundă. Mahir nu avea copii. Dolca îi 
explicase într-o zi că unchiul ei divorțase de prima lui soţie pentru că 
era stearpă, dar nu reușise nimic nici cu cea de-a doua, în timp ce 
prima, încrezătoare în presupusa ei sterpăciune, năștea un fiu dintr-o 
relație adulteră; ea fusese dată în vileag, iar lui Mabir îi furase bărbăţia. 
„Nu ar fi păţit asta dacă ar fi rămas căsătorit cu amândouă", îi zisese 
Dolca la sfârșitul explicaţiei. „Cu amândouă?!", fusese surprins Hugo. 
„Bineînţeles", îi confirmase Dolca. „Nimic nu l-ar fi împiedicat să o facă, 
îndeosebi dacă prima era stearpă." 

Revelația pe care o trăise pe șantierele navale îl uni pe Hugo cu 
pământul acela care nu îi aparținea. Mahir se purta frumos cu el și îl 
învăţa cu perseverenţă și răbdare tot ce știa despre vița-de-vie, despre 
vin şi aqua vitae. El muncea cu satisfacție; învăţa să iubească natura, de 
parcă până atunci nu ar fi îndrăznit să o facă. „Da. Sunt norocos", se 
bucura el. Șovăi dacă să îi mărturisească Arsendei și, în cele din urmă, 
hotărî să nu o facă: nu ar fi acceptat niciodată că lucra pentru evrei, ba 


mai mult, că ar fi putut să ajungă să îi fie dragi. Trecuse deja ceva vreme 
de când nu se mai cățăra pe acoperișul casei călugăriţei. Când se ducea 
acum să o vadă, vorbeau discret prin ferestruica zăbrelită. lar ea îi cerea 
mereu să se întoarcă. 

„Nu mă dezamăgi, frate!" 

Nu o dezamăgi. Nici pe Dolca. 

- Eşti... ești altfel, observă ea la sfârșitul lunii septembrie, cu câteva 
zile înainte de recoltă. 

Dolca veni la vinărie, împreună cu Saul și Astruga, ca să ajute la 
pregătirea uneltelor. Tânăra profită de o pauză ca să se apropie de 
Hugo, care stătea câțiva pași mai încolo, dar în văzul tuturor. 

- Da, afirmă el. După care rămase tăcut, până când expresia Dolcei îl 
forţă să continue. Pentru că... 

Iși drese vocea și înghiţi în sec. Ea se enervă. 

- Pentru că ce? 

- Pentru că vom fugi în regatul Granada ca să trăim împreună și fără 
probleme, spuse el dintr-o rășuflare. 

Dolca pufni în râs. Tăcu. Il privi și gesticula cu mâinile. Apoi râse 
iarăși, de data asta tare. Şi îl privi din nou, din cap până-n picioare. 

- Ce? îi scăpă fetei. 

li spusese! lar ea nu se împotrivise. 

- Ce-ai auzit, îi răspunse el cu o siguranţă care o dezarma pe fată. Tu 
și cu mine... 

- Da, da, da, îl întrerupse Dolca. Eşti nebun! 

- Da... începu să spună Hugo. 

- De ce e nebun? 

Intrebarea o pusese Astruga, care se apropiase fără ca ei să își dea 
seama. 

Dolca se bâlbâi. 

- Pentru că... 

Hugo se opri fără să știe ce să răspundă. 

Astruga se uită când la unul, când la celălalt, și începu să se încrunte. 

- Să îi spun, Dolca? întrebă Hugo naiv, în timp ce se gândea ce urma 
să îi spună. 

- Bineînţeles! răspunse Dolca numaidecât. E mama mea. 

- Ei bine? insistă Astruga în timp ce se apropiară și ceilalți. 

Hugo se întoarse spre podgorii, căutând o scuză care să îl scoată din 
bucluc. 

- l-am sugerat să facem un vin special... 

Mahir îl privi întrebător. 

- Lujerii aceia... arătă Hugo. Care cresc la granița cu grădina familiei 
Vilatorta, dau niște struguri diferiţi, poate din pricina soarelui, nu la fel 
de dulci precum ceilalți, chiar dacă se coc la fel. 

Era adevărat. Lui Hugo îi plăcea gustul ușor amar al strugurilor cu 
pricina, ba chiar ajunsese să creadă că ar fi dat un vin bun, diferit. 


- Așa este, încuviință Mabir, dar nu am obţine îndeajuns vin. 

- Şi dacă ar fi doar câteva vase... insistă băiatul. Ce contează? 

- Ar însemna să complicăm procesul de zdrobire... 

- Promit să îi culeg înainte de ceilalți și să îi separ în vinărie. Așa nu 
ne-am complica deloc. 

Dolca îl privea, dojenindu-l pentru că insista cu propunerea. „Gata", îi 
spunea ea din priviri, cu ochii întredeschiși, „am scăpat deja basma 
curată. Nu insista." Ceilalţi, inclusiv bătrânul Saul, așteptau hotărârea lui 
Mahir. 

- In regulă, încuviință acesta. 

- Atunci, strugurii aceia, interveni bunicul, să îi zdrobească nepoţii 
mei, Dolca și Saul. Vinul produs îl vom pune la păstrare pentru căsătoria 
lor. 

Hugo păli. Dolca își cobori privirea. 

- La recolta de anul viitor, din septembrie, Saul va fi împlinit deja 
douăzeci de ani, iar tu, Dolca, șaisprezece, datele care s-au stabilit în 


ketubot?”. Sau mă înşel? întrebă el uitându-se înspre fiica lui, Astruga. 

- Nu, tată, nu te înșeli. La data aceea se vor căsători. Am pregătit deja 
multe lucruri pentru căsătorie, dar mi se pare fantastic să facem un vin 
special pentru ziua celebrării. Să sperăm că nu te înșeli, Hugo. 
Mulţumim pentru idee. 

Hugo doar ridică braţul, întors spre lujerii pe care îi arătase, de parcă 
i-ar fi studiat de la distanţă. Se ruga ca nimeni să nu se apropie de el, ca 
să nu descopere lacrimile ce i se scurgeau pe obraji, ca nimeni să nu își 
dea seama că tremura, ca nimeni să nu îi audă plânsul înăbușit. 

- Mă duc după câţiva struguri ca să îi gustaţi, reuși să spună înainte 
să o ia printre lujeri și să se îndepărteze de ei toți. 

Hugo se afla la marginea podgoriei, la granița cu grădina familiei 
Vilatorta. Culegea strugurii cu al căror suc Dolca avea să-și celebreze 
căsătoria. Calcă pe un ciorchine căzut în timp ce se gândea la cruzimea 
tinerei. Urma să se căsătorească! Mahir îi povestise că familia se pusese 
de acord în acest sens pe când amândoi erau copii, înainte să vină el în 
cartierul evreiesc, adus de Mar, cu trei ani în urmă. Şi în tot acest timp, 
ea nu îi mărturisise niciodată! Se căsătorea cu un văr de-al ei, Saul, fiul 
mai mare al lui Jacob. Hugo îl știa de la licitaţie. Până atunci îl stimase. 
Clătină din cap, încercând să alunge durerea. 

Avea să culeagă strugurii. Avea să culeagă toți strugurii de care era 
nevoie, pentru că i-o datora lui Mahir, și apoi avea să dispară. Nu mai 
vorbise cu Dolca. Poate că de aceea șovăise ea mereu; de aceea se 
îndepărtase de el și îl respinsese. Nu din pricină că era creștin, ci pentru 
că era logodită. Avea să plece. Se hotărâse în nopţile de insomnie, 
printre lacrimi uneori și insulte alteori. Avea florinul de aur și alți câțiva 
bani obținuți din lucrul podgoriilor. Avea să se ducă să îl caute pe 


Bernat, la Sevilla sau Cartagena, unde îi povestise Navarezul că s-ar fi 
putut afla. 

Se trezise devreme, ca să înceapă să recolteze zona aceea și să o lase 
pregătită, așa cum îi promisese lui Mahir. Se uită la ciorchinele zdrobit. 
Avusese de gând să îl lase acolo, dar se hotărî să îl ridice și să îl arunce 
în coș, lângă ceilalți, spunându-și că nu îi păsa cum avea să iasă vinul. 
Culese probabil cam un sfert din lujeri și lumina începu să se trezească 
indolentă, de parcă nu ar fi vrut să lumineze, când îl văzu pe Mahir 
venind la vinărie. Era însoţit de cineva... Miji ochii, își duse mâna 
dreaptă streașină la ochi și se forță să vadă. Da, Dolca era. Ce căuta așa 
devreme la podgorie? Mahir îl saluta din depărtare. îi răspunse și ridică 
apatic mâna stângă în timp ce Dolca intră pe podgorie și se îndreptă 
spre el. Hugo nu se mișcă, își ținu mâna dreaptă pe frunte și aşteptă ca 
ea să ajungă lângă el, fără să spună ceva, incapabil să gândească. 

Tânăra se opri lângă coșul cu struguri și îl împunse cu degetul. 

- Alege! îl surprinse ea, întinzând mâinile spre el. 

- Lasă-mă în pace! De ce nu mi-ai spus nimic? 

- Nu am avut nimic de-a face cu asta. Așa s-au înțeles mama, unchiul 
și bunicul. Eu eram doar o copilă. 

- Dar... te vei căsători! 

Dolca tăcu. Apoi, de parcă nu ar fi avut altă opţiune, repetă: 

- Alege! 

Hugo îi cercetă cu atenţie chipul: nu se mai vedea seriozitatea aceea 
extremă care îl tortura. 

- Te rog, îl imploră ea. 

- Stânga, cedă Hugo. 

In loc să desfacă pumnul, Dolca strânse strugurii în el până sucul 
începu să i se scurgă printre degete. Işi apropie mâna de gura lui Hugo. 

- Vreau să fii primul bărbat care bea din sucul de la strugurii aceștia, 
cei pe care i-ai ales. 

Fără să își miște capul, Hugo își întoarse privirea spre vinărie. 
Probabil că Mahir muncea în ea: avea multe de pregătit. Apoi linse sucul 
care se scurgea printre degetele Dolcei. 

- Vreau să fii și primul căruia să mă dăruiesc. 

Dolca îl apăsă pe umeri până cedă și îngenunche. Se puse și ea pe 
genunchi lângă el, îi săltă cămașa, îi trase pantalonii în jos, până la 
genunchi, și îi mângâie mădularul erect. Hugo tremură. Il străbătu un 
fior de plăcere. Dolca dădu la o parte câteva pietre și se întinse pe jos, 
își ridică şi ea cămașa, oferindu-i pubisul acoperit cu cârlionţi castanii și 
îl trase înspre ea. Trebui să îl ajute să o pătrundă. El gâfâi, mișcându-se 
cu violenţă. Ea își înăbuși durerea care îi explodă în măruntaie. „Te 
iubesc", repeta Hugo la nesfârșit. Dolca tăcea. După ce se potoli durerea, 
deja-l însoțea în mișcările-i ritmice când Hugo ajunse la orgasm și 
erupse în plăcere. Dolca se simți la fel de goală pe cât era de plină de el. 


- Te iubesc, repetă Hugo, transpirat, gâfâind, greutatea lui apăsând-o 
ca plumbul. 

Dolca nu răspunse. Dintr-odată, tăcerea le aminti unde erau. 

- Ridică-te! îi ceru ea. Dar, pe tot ce ai mai sfânt, îmbracă-te mai întâi! 
adăugă ea când îl văzu atât de răvășit. 

Hugo se supuse. Se ridică și privi în jur. 

- Mahir nu e aici, o liniști el. Se ridică și ea. 

- Eu... dădu să spună Hugo. 

- Avem multe de făcut, îl întrerupse Dolca. 

Există bărci cu vele, îi răspunse Navarezul la întrebare, care 
navighează de-a lungul coastei, în principiu de la Barcelona la Valencia, 
deşi pot ajunge și mai departe. Hugo le știa. Erau niște nave nu prea 
mari, de pescaj mic, cu velatură latină și aproximativ șase vâsle pe 
latură, care făceau negoț la scară mică, dar care, chiar dacă dispuneau 
de puţin spaţiu, puteau lua și câțiva pasageri, poate doi, trei sau, cel 
mult, patru. 

- Florinul tău de aur ar fi mai mult decât suficient ca să te transporte. 
De aici până în Cartagena... 

Hugo se dusese în șantierele navale și întrebase de locotenent ca să îi 
spună cum ar fi putut să plece în căutarea lui Bernat. Forfota stârnită de 
construirea armadei regale ce urma să plece în Sicilia era în continuare 
impresionantă. Acum trebuia să îi spună adevărul. 

- Dar pentru două persoane? îl întrerupse el. Florinul de aur ar fi de 
ajuns ca să îmbarce două persoane? 

Navarezul îl privi din cap până în picioare. 

- O cunosc? 

- Nu. își însoţi negația cu o mișcare fermă din cap. Ar ajunge? 

- Sper să nu faci vreo nebunie, băiete. 

O nebunie... Așa îi spusese și Dolca în ziua în care îi propusese să 
fugă împreună. „Eşti nebun?" îi zisese ea. Dar, la scurt timp după aceea, 
totul se schimbase și făcuseră dragoste. Oare viaţa lui nu devenise o 
adevărată nebunie? Culeseseră struguri, în tăcere. Hugo încercase să-i 
vorbească de câteva ori. „Taci! Nu spune nimic", îi poruncise Dolca. „Nu 
te uita la mine", îi ceruse ea, simțind cum Hugo se holba la chipul ei 
murdar și lipicios, atacat de muște. Nu reușise să vorbească. Nu reușise 
să-i spună vreo glumă... până sosise momentul să zdrobească strugurii 
în vinărie. Saul și familia lui sărbătoriseră recolta și scandaseră în timp 
ce Dolca și Saul dansaseră pe struguri, ţinându-se de frânghiile care 
atârnau din acoperiș. Dolca, la rândul ei, se forțase să îi zâmbească lui 
Saul și se prefăcuse a râde când mama ei striga și aplauda sau când 
familia îi încuraja. 


Hugo o privise dansând, senzual. Perechea logodită continuase să 
zdrobească strugurii, strugurii lor, cei al căror vin avea să le onoreze 
nunta, până când Hugo văzuse o lacrimă scurgându-se pe obrazul 
Dolcei. Il privea. Fata dăduse drumul cu o mână frânghiei și se ștersese 
pe faţă. Se prefăcuse că alunecă și se silise să râdă. 

Aveau să fugă. Bineînțeles că aveau să fugă. Trebuiau să fugă. După 
recoltă, Dolca se purtă cu el la fel ca de obicei: pasională uneori, 
șovăielnică alteori; deseori rece. Nu îi permise nici să îi amintească, nici 
să vorbească despre ce se întâmplase în podgoria bunicului ei, la 
graniţa cu grădina familiei Vilatorta. Atât de mult îl respingea, că Hugo 
începu să creadă că pentru Dolca totul fusese o greșeală, un moment 
trecător, rod al... al ce? Se întreba ce ar fi putut să o facă pe Dolca să i se 
dăruiască, să îi dea să bea suc din strugurii aceia. „Vreau să fii primul 
bărbat... Hugo nu o mai căută cu același zel, ca să nu se adâncească 
rana ce îl durea mai tare în prezenţa Dolţei. 

- Nu mă mai iubești? îl surprinse ea într-o zi când se întâlniră în casa 
lui Saul. 

Hugo șovăi. 

- Nu... Ba da! Vreau să spun că da. Bineînţeles că te iubesc! Dar mă 
gândeam că tu... 

- Ce credeai? 

- Eu... 

Se simți incapabil să se exprime cu iscusinţă. 

Dolca Îl duse în pivniţă și închise uşa în urma ei. În întuneric, se 
ascunseră în spatele unor ciubere și ea îl dezbrăcă. Apoi se dezbrăcă şi 
ea, îl prinse pe Hugo de mâini și i le trecu peste trupul ei, în timp ce 
suspina și îl săruta, și se încorda, ținându-și respiraţia, când el ajungea 
la punctul care îi aducea plăcere. „Acolo, îl încuraja atunci, și îi dădea 
drumul la mâini. „Continuă... Nu te opri. Il mușcă și îl zgârie. Dolca 
ajunse la extaz chiar înainte să se întindă pe spate și să primească niște 
îmbrânceli din partea lui pe care încercă să le domolească. „Fără grabă", 
șopti ea. Așa o auzise pe mama ei explicându-le evreicelor și unor 
creștine de încredere, care veneau la ea. Dolca și Regina nu puteau să își 
stăpânească zâmbetele când auzeau astfel de sfaturi. „Trebuie să îţi 
placă și ţie", zicea ea. „Plăcerea este neapărat necesară la femeie ca să 
își producă sămânţa. Din sămânţa aceea și cea a bărbatului se poate 
concepe. Dacă noi nu simțim plăcere, nu vom concepe." Și asta făcea 
Dolca acum: se abandona plăcerii. Ajunse din nou la orgasm. Apoi 
ajunse și Hugo, căruia trebui să îi astupe gura, pentru ca gemetele lui să 
nu se audă afară din pivniţă. 

- Și eu te iubesc, îi mărturisi ea chiar pe când el se căznea să o 
pătrundă din nou. 

Hugo încremeni. 

- Ce ai zis? 

- Să plecăm, acum, sau vor intra la bănuieli. 


El nu o luă în seamă și începu să o sărute, pe faţă, pe buze, pe sâni, 
din nou pe față și iarăși pe... 

- Vino! îl împinse ea. 

Să fugă împreună deveni singura opțiune pentru el. Se dăruiră unul 
altuia de mai multe ori; riscul de a fi descoperiţi îi ațâța și mai tare, în 
timp ce riscul de a rămâne însărcinată era ținut sub control de cea care 
înţelegea treburile femeiești. 

Hugo îi vorbi Dolcei despre Granada, despre planul lui. Avea să se 
facă iudeu; acolo nu exista Inchiziţie și nimănui nu îi păsa. Ea îl ascultă, 
fără să îl întrerupă, dar nici nu se opuse cum făcea altădată, nici nu îl 
acuză că ar fi nebun sau naiv că își închipuia o viață împreună în regatul 
musulman. 

Intr-o zi îi povesti că știa o navă cu vele care i-ar fi putut duce. „Am 
vorbit cu stăpânul bărcii”, insistă el o lună mai târziu, când barca se 
întorsese în portul din Barcelona. „Ar face-o în schimbul florinului meu 
de aur" Timpul se scurgea, iar nunta cu vărul Saul se apropia tot mai 
mult. „M-au asigurat că în Granada trăiesc evrei. Trebuie să poarte o 
pălărie galbenă, ca să îi poată deosebi lumea. Nu sunt creștini acolo", îi 
explică el Dolcei. Dar noul an sosi, iar Dolca se încăpățâna mai departe 
în tăcerea ei. „Se cultivă mult în Granada, iar eu mă pricep la podgorii. 
Mahir m-a învăţat totul. Voi găsi de lucru, iar tu... ești deja o moașă 
foarte bună." Făcură dragoste, ea cu o pasiune tulburătoare, de parcă ar 
fi fost ultima oară. „Am putea merge cu barca până la o localitate care se 
numește Alicante, lângă regatul Murcia. Mi-au spus că aproape de ea se 
află Cartagena. Am un prieten bun. 

Se termina primăvara. Se apropia vara, recolta... și data stabilită 
pentru nuntă. 

- Hotărăște-te, Dolca, pentru numele lui Dumnezeu! 

- Nu știu... 

Vocea ei, tremurătoare, îl copleși pe Hugo. El tăcu, iar ea izbucni în 
plâns. Nu știu ce să facă, cum să o aline. Nu o văzuse niciodată pe Dolca 
plângând. 

Mama ei. Familia. Saul. Nu îi putea dezamăgi fugind cu... Dolca nu o 
spuse. 

- Un creștin? întrebă el. 

Ea clătină din cap; nu era doar asta. O pregăteau să devină medic, îi 
explică ea. Ştia să citească și să scrie. Ştia latină... Studia medicina. 
Mama ei s-ar fi sinucis. Era văduvă și o avea doar pe ea! Trăia pentru ea. 
Dolca și-o închipui pe Astruga pierdută, vorbind singură, strigând-o. Cât 
despre bunicul ei, ce rău făcuse pentru ca nepoata lui preferată să îl 
rănească dispărând din viaţa lui din pricina unui creștin? Dezonoarea, 
batjocura, dizgraţia s-ar fi abătut peste familia lui Saul. Şi ea ar fi fost 
singura vinovată pentru asta. Nu putea duce o astfel de vină toată viaţa. 

- Nu pot, Hugo. 

- Ai spus că mă iubești. 


- E ghinionul meu. 

- Dar... 

Trăsăturile Dolcei deveniră și mai dure. 

- Nu pricepi? strigă ea. Lasă-mă! Nu pot! Nu mă face să visez mai 
mult. 

In mintea lui Hugo, planurile de a fugi alternau cu cele de a se 
sinucide. Dolca refuză în continuare; urlă, ba chiar îl insultă. lar el se 
gândi să îl părăsească pe Mahir și blestematele lui de podgorii, vinul, 
evreii... Toate erau atât de minunate alături de Dolca! Se putea înrola pe 
o galeră, oricare. Şi-ar fi dezamăgit mama, se gândi el, zicându-și în 
același timp că și ea îl dezamăgise cu dogarul. 

Ar fi putut să o răpească pe Dolca. Se gândi la asta de multe ori. Se 
întâmpla des ca femeile să fie răpite, uneori cu consimțământul lor, 
alteori cu violenţă. Işi închipui cum ar fi făcut-o: s-ar fi apropiat de ea, 
ar fi surprins-o, ar fi luat-o cu cât mai puţină violenţă. Totuși nu reuși să 
și-o închipuie pe Dolca supusă după ce ar fi fost Rapita. Ar fi fost în 
stare... să îl ucidă. Clătină din cap, suspinând. Ar fi putut să o caute, să îi 
ceară iertare și să continue ca până atunci, pe furiș, pe ascuns... chiar 
dacă ea ar fi fost căsătorită. Era august și rămăsese mai puţin de o lună 
până la nuntă. Atunci, un alt bărbat avea să o facă a lui. Se înfiora când 
și-o închipui pe Dolca goală în braţele altuia și apăsă pe rana pe care o 
avea la mâna dreaptă, pe care și-o făcuse în ziua în care, încercând să 
scape de aceeași viziune, lovise nemilos unul dintre stâlpii de lemn din 
vinărie. li veneau în minte posibilități nebune, cum ar fi să îl ucidă pe 
nepotul lui Saul, dar le alunga numaidecât. Trebui să se resemneze cu 
faptul că Dolca nu avea să îi aparțină vreodată. Cum o spusese chiar ea, 
știa latină. lar el nu știa nimic, se gândi el. Apăsă din nou pe rană, 
deoarece durerea îl abătea de la necazurile lui. Era o tăietură lungă, deși 
nu foarte adâncă, în palmă. Se trată singur, vărsând peste ea o sticlă de 
aqua vitae. Senzaţia de arsură îl duru mai tare ca tăietura în sine. 

Se holbă la sticlă, absorbit de un gând. Apoi o agită, o privi în lumină, 
o duse la buze şi luă o gură. _ 

Ştia că nu avea să moară, cum nu murise nici Câinele chel. Intr-o zi, 
de parcă nu i-ar fi păsat câtuși de puţin de asta, deschise subiectul aqua 
vitae cu Mahir. Evreul, care continuase să se gândească la motivul 
pentru care supravieţuise soldatul acela care înghiţise două sticle, îi 
răspunse: 

- A fost prima distilare a vinului, Hugo. O aveam preparată ca să o 
macerez sau să o distilez de mai multe ori fără să pierd prea multă 
vreme. În război trebuie să fii pregătit. Imi închipui că de aceea nu l-a 
ucis pe flăcăul acela. Aqua vitae nu ajunsese la chintesenţa ei. Chiar tu 
trebuie să fi gustat din ea în timpul fabricării, din apa care cade de pe 
serpentină, ca să știi dacă procesul s-a încheiat sau nu. Cu cât distilăm 
de mai multe ori aqua vitae, cu atât spiritul ei este mai măreț și gustul 
mai intens, cu atât ne arde mai tare buzele oricât de puţin ni le-am 


umezi și cu atât aprinde mai tare flacăra când verificăm dacă a ieșit cum 
trebuie. Pare evident atunci că prima distilare, cea care arde imperfect, 
nu ucide. 

Hugo revăzu procesul complicat de elaborare a aqua vitae. La prima 
distilare, se renunța la jumătate din vinul care rămânea în căldare și 
restul era distilat a doua oară. In cazul acesta, se foloseau doar șapte 
părți din zece, și totuși se făcea și o a treia distilare, cu cinci părți din 
cele șapte. Normal era să se efectueze trei distilări, dar se puteau face și 
șapte sau chiar până la zece. 

- Sunteţi convins că acea primă distilare nu ucide? întrebă Hugo. 

- Intr-atât, încât am băut și eu... Şi iată-mă. 

Hugo observă că lichidul acela, rodul primei distilări, îl ardea când 
cobora spre stomac. Işi drese vocea. Tuși și își drese vocea din nou. Cu 
toate acestea, după câteva clipe se relaxa și problemele lui dispărură. 
Mahir avea dreptate: nu ucidea. lar Hugo continuă să înfrunte nopțile 
lungi și lipsite de somn bând din aqua vitae care îl ajuta să uite. 

Sâmbetele erau zilele de care profita să se ocupe de vițele-de-vie de 
la Santa Maria de la Mar, căci evreii sărbătoreau sabatul, iar Mahir îi 
spusese că, dacă el nu muncea, nu putea munci nici ucenicul lui, așa 
cum nu o făcea nici servitoarea lui; în plus, îi zisese el făcându-i cu 
ochiul, îi plăcea să creadă că în ziua sfântă până și lujerii se odihneau. 

Era întâia sâmbătă din luna august a anului 1391 și, după două 
săptămâni în care se izolase între vinărie și podgoria lui Saul, Hugo 
hotări să meargă la Santa Maria. Poate după aceea afară din oraș, căci 
era aproape. Munci puţin. Cei mai mari proprietari de pământuri din 
principat erau regele, câțiva nobili și Biserica. Aceasta din urmă, 
întrucât legea o împiedica să își vândă proprietăţile, le dădea în arendă, 
renunțând astfel la moșiile deținute în schimbul unor venituri anuale, 
un fel de vânzare pe ascuns. Cu toate acestea, și pe acelea, ca pe altele, 
le exploata Santa Maria prin câţiva zilieri bătrâni, mai atenţi la vin și la 
cele câteva femei care treceau pe acolo decât la îngrijitul podgoriei. 
Dacă lor nu le păsa, lui Hugo cu atât mai puţin. 

- Plec, anunţă tânărul cu mult înainte ca soarele să ajungă la zenit și 
căldura verii să devină insuportabilă. 

Hotărî să se ducă înspre mare, să îi respire briza, să privească la 
orizont. Da, spera să se uite spre linia aceea îndepărtată și își dorea să 
se suprapună cu vreo barcă ce sosea sau pleca. Acela era destinul lui. 
Departe, lăsând-o pe Dolca în urmă, cu soţul ei. 

- Du-le ăsta preoţilor, îi spuse unul dintre zilieri, arătând spre un coș 
plin cu piersici. 

Hugo fu tentat să înjure. Nu avea chef; preoţii îl exploatau mereu. Cu 
toate acestea, apucă coșul și și-l săltă pe umăr, pentru că nu avea chef 
nici să se certe și să insulte un bătrân, chiar dacă faptul că îl asculta 
avea să sfârșească, așa cum se întâmpla deseori, cu el amestecându-se 
în discuţiile preoţilor de la Santa Maria. 


Trecuseră șase ani de când Berenguer de Barutell fusese numit 
arhidiacon al bisericii Santa Maria, pe când era minor, o lipsă de 
autoritate ce făcuse ca acei aproape șaizeci de enoriași ai bisericii, plus 
clericii obișnuiți, vicarii și sub-vicarii să se certe între ei pentru 
onorurile, bunurile și veniturile unui templu atât de bogat. Hugo nu 
avea să își amintească vreodată dacă acela care ieși la fel de repede 
precum intră el cu coșul cu piersici era cel de-al doilea sau cel de-al 
treilea beneficiar al capelei Santo Tomas. La ora aceea, sâmbăta, de 
Sfântul Dominic, se ţinea o singură liturghie intimă într-o altă capelă 
laterală, drept pentru care pașii grăbiţi ai primului beneficiar și cei ai 
celui care îl urmă le atraseră atenţia unora dintre tovarășii lui care se 
perindau pe-acolo. 

Hugo puse coșul jos și se îndepărtă când primii doi enoriași îl 
asaltară, încercând să își împartă fructele înainte să își facă apariția 
ceilalți. Nu reușiră, iar Hugo ieși din templu cu două piersici în mână. 
Lăsă în urmă încă una dintre certurile care sfârșeau uneori cu 
încăierări, căci deseori ranchiuna și invidia apăreau din pricina unor 
lucruri neînsemnate, cum ar fi niște fructe. 

li luă ceva timp să ajungă pe plaja Regomir, unde se aflau șantierele 
navale. Tocmai sosise o galeră din Alexandria. Mărfurile pe care le 
transporta erau expuse chiar pe plajă, iar oamenii se îngrămădeau în 
jurul lor. Nu vru să se oprească, nu îl interesa bucuria călătoriei reușite, 
nici nu voia să ia parte la admiraţia față de negustorii care se mișcau 
atât de mândri printre atâta bogăţie. Evită mulţimea și se îndreptă spre 
țărm, unde se așeză ca să mănânce piersicile. Marea era calmă și 
strălucitoare sub soarele de august. 

Galera care sosise de curând și alte două nave castiliene mari ce 
veneau din Grao, din Valencia, erau ancorate, profitând de vremea 
frumoasă. De s-ar fi pus o furtună și întrucât plajele din Barcelona nu 
erau apărate, ar fi trebuit să plece spre un port sigur: cel mai probabil, 
Salou. Genovezul o spusese de câteva ori: „E o ironie că al doilea oraș 
important de pe Mediterană, care face negoț cu lumea întreagă și care 
are niște șantiere navale cum sunt astea, nu are un port așa cum 
trebuie." 

„Al doilea." Hugo zâmbi când și-l aminti pe mestre d'aixa. l-ar fi mers 
mai bine dacă ar fi rămas cu Domenico Blasio. Dar ar fi putut foarte 
bine să se ducă în Genova. Zâmbi din nou în timp ce navele castiliene îi 
atrăgeau atenţia. Inţelese atunci ce anume îi nedumerise pe mulți 
dintre cei care se perindau pe plajă și prin oraș: erau marinarii 
castilieni. Vorbeau altă limbă, arătau altfel, se comportau altfel. 

Alungă orice gând și încercă să găsească în mare alinarea de care 
avea nevoie. Se lăsă purtat de legănatul ușor al valurilor pe nisip, de la 
picioarele lui, dar auzi un strigăt care îl atrase atenţia. Hugo oftă și 
întoarse capul. Printre bărcile trase pe uscat în Regomir întrezări câţiva 
marinari castilieni care strigau și gesticulau. Nu reuși să priceapă ce 


ziceau, aşa că privi din nou marea, dar nu putu să îi ignore. Se ridică. 
Văzu că se strânseră la un loc mai mulţi castilieni, până se formă un 
grup de patruzeci sau cincizeci de bărbaţi. Se întrebă dacă era o ceartă. 
Nu era. Numeroși cetățeni se duseră până unde se aflau castilienii, dar 
nu ca să se certe. Se amestecară cu grupul și strigau și ei. Se formă o 
gloată. în timp ce Hugo se apropia, mulțimea strigă la unison: 

- Eretici! 

Hugo începu să tremure. Putea fi vorba doar despre... 

- Spre mahalaua evreiască! 

Inchise ochii. Apoi o luă la fugă spre ei. 

- S-o sfârşim cu evreii! 

Dolca! Se trezi brusc prins în mulţimea înarmată cu bețe, cuțite și 
câteva spade ridicate deasupra capetelor și care își ţinea braţele 
ridicate spre cer, cerând sânge. Gloata îl târî pe strada Ciutat, îngustă, 
plină de oameni violenţi. Ameninţările, insultele și blasfemiile răsunară 
din zidurile de piatră în timp ce meșteșugarii și negustorii își adunau 
grăbiţi mărfurile expuse pe stradă. Mulţi dintre ei nu reușiră să o facă, 
aşa că mesele și produsele de pe ele fură răsturnate și călcate în 
picioare. 

Mulțimea furioasă sfârși în micuța piață Sant Jaume și acolo începu 
să se adune. „Ce se petrece?" „Ce se întâmplă?" „De ce ne-am oprit?" 
întrebau cei care nu vedeau bine în față, însă strigătele celor care 
cereau moartea ereticilor nu se opriră. Hugo, prins între ei, răsuflă 
ușurat când auzi că porțile cartierului evreiesc rămâneau închise. 

- O companie de soldaţi de-ai veguerului e postată în piaţă, ca să îi 
apere pe evrei, spuse cineva. 

- Sigur au știut despre atacul asupra mahalalei evreiești din Valencia, 
cu câteva zile în urmă, zise altul. Se zice că au murit cu sutele acolo. 

Masa de oameni se strângea și se mișca precum un lichid ce fierbea. 

Hugo regretă că stătuse izolat atâtea zile în podgorii. Dacă ar fi știut, 
și-ar fi putut avertiza amicii. 

- Şi alte câteva sute de evrei valencieni s-au convertit la adevărata 
credință, adăugă cineva. 

Dar fără îndoială că familia lui Saul era la curent cu toate acestea. 
Poate că fugiseră deja, își zise Hugo, deși îl văzuse cu o zi în urmă pe 
Mahir... 

- Se zice că au atacat și mahalaua evreiască din Mallorca. 

- Barcelona nu se va lăsa mai prejos! 

Amenințarea rostită de un marinar ațâţat, pe care Hugo îl recunoscu 
din Regomir și pe care îl crezuse un om bun, coincise cu începutul 
atacului. Dughenele scribilor care înconjurau piața începură să ardă; 
combustia fu rapidă, explozivă. Fură incendiate și porțile cartierului 
evreiesc. Străzile care se întâlneau în piaţa Sant Jaume, burdușite, nu 
putură prelua potopul de oameni care voiau să o ia la fugă. începu să se 
răspândească panica. Atât veguerul, cu soldaţii lui, cât și consilierii 


orașului, care veniseră să negocieze cu răzvrătiţii, se temură pentru 
viețile lor și abandonară cartierul evreiesc. 

Nu mai era niciun soldat în piața Sant Jaume. Zarva crescu când 
porţile cedară de la foc și lovituri. Hugo se trezi împins în cartierul 
evreiesc de o masă care vocifera, tot mai furioasă pe măsură ce înainta 
și se răspândea pe străzile ei: Cau; Font; Volta del Cau; cea cu Sinagoga 
Mare, cea cu Sinagoga Femeilor sau cea cu Sinagoga Francezilor. Nu 
reuși să se îndrepte spre Cau, unde se afla casa bătrânului Saul; îl târâră 
pe strada Font, care se deschidea în fața intrării. 

- Unde vrei să te duci? îi strigă un bărbat când Hugo dădu să se 
întoarcă. A 

Insul îl împinse în față. Hugo se împletici și aproape căzu. Inţelese că 
gloata l-ar fi călcat în picioare fără șovăială, așa că se lăsă dus de ea. 

Jefuitorii sparseră ușile caselor și năvăliră înăuntru. Curând, 
strigătele de groază ale evreilor se auziră peste cele ale atacatorilor, cei 
mai mulți dintre ei ocupați să fure și să jefuiască. Străzile se umplură de 
evrei, bărbaţi și femei, copii și vârstnici, care fugeau. Cum de 
rămăseseră înăuntru, cu riscul...? se întrebă Hugo. „Ca veguerul și 
soldaţii lui să îi lase în voia sorții”, își răspunse numaidecât. Privi 
îngrozit cum un bărbat îl înjunghie în abdomen pe un evreu care alerga 
disperat. O tânără cu doi copii îngenunche lângă cel care probabil că era 
soțul ei, sau poate tatăl ei. Femeia încerca să oprească hemoragia, dar 
sângele care țâșnea din cel rănit îi curgea printre degete. „Fugi!", vru să 
îi strige Hugo. Cineva o lovi cu piciorul în burtă. Lui Hugo îi veni să 
verse. Vomită când cineva o lovi pe femeie cu un lemn gros și îi văzu 
capul întorcându-i-se în chip violent și nefiresc. Atacatorii intrau și 
ieșeau din case încărcațţi cu tot soiul de obiecte și ustensile, ceea ce îi 
permise lui Hugo să se miște printre mulţimea de oameni, împrăștiați 
acum prin cartierul evreiesc. Unii ieșeau deja din ea cu prada lor. Se 
duse degrabă spre casa lui Saul. Trebui să îi evite pe evreii căzuți pe 
străzi, unii dintre ei deja morți, alții pe moarte. 

Era o casă avută. Hoţii încă o prădau. Intră. Se întâlni cu ei și îi văzu 
jefuind. Unii spărseseră până și pereţii căutând ascunzători cu bijuterii 
sau bani. Nimeni nu îl băgă în seamă. Intră în fiecare odaie. Biroul cu 
mii de mirosuri duhnea insuportabil, căci toate borcanele erau sparte 
pe podea, iar lichidele se scurgeau în voie. Saul nu era acolo. Se duse 
spre pivniță, apoi în bucătărie, în grădină, în dormitoare... Nu se întâlni 
cu niciunul dintre prietenii lui. O femeie căra o grămadă de veșminte. Le 
recunoscu pe ale Dolcei și o scuipă pe spate. 

- Și evreii din casa asta? îl întrebă mai apoi pe un bărbat care stivuia 
vesela. 

- Nu era nimeni. Sigur au fugit ca șobolanii. 

[l cuprinse o asemenea slăbiciune la gândul că Dolca nu se afla în 
pericol, încât fu cât pe ce să se lase să cadă pe un scaun. Dar se îndreptă 
de spate. Nu voia să fie văzut stând jos. leşi pe stradă. Trebuia să fugă 


din infernul acela. Se gândi la Mahir și vru să se convingă că și el 
scăpase: familia era mereu unită. 

Străbătu strada Cau înspre poartă. Văzu grămezi de cadavre, înainte 
să ajungă, recunoscu casa în care locuia Regina. Văzu ușile descuiate și 
auzi țipete dinăuntru. Intră fără să se gândească. îl găsi pe tatăl tinerei 
cu gâtul tăiat în sufrageria care dădea spre intrare, așezat pe un scaun, 
cu două lemne în formă de cruce pe piept. Se duse în direcţia din care 
se auzeau urletele, înspre dormitoare, întrunul dintre ele o găsi pe 
Regina, goală pe pat. Veșmintele îi erau sfâșiate și un bărbat o călărea cu 
sălbăticie. Alţi doi, unul dintre ei cu pantalonii dați jos și penisul erect, 
priveau cu poftă, îl încurajau pe violator și își așteptau rândul. Nu îl 
văzură pe Hugo intrând, nu îl văzură nici când apucă o spadă 
însângerată sprijinită de perete. Il văzură doar când ridică arma și îl lovi 
violent peste ceafă pe ticălosul care o siluia pe Regina. Se auzi un 
trosnet, semn că îi rupsese șira spinării, apoi se aşternu o tăcere 
absurdă. 

- Ce...? 

- De ce...? 

Ceilalți doi, incapabili să reacționeze, se bâlbâiră. Hugo înţelese că 
erau mai puternici ca el, iar când cel cu pantalonii la genunchi dădu să 
și-i tragă în sus și să își ascundă penisul acum moale, știu că trebuia să 
facă ceva. 

- l-am zis! urlă el. Ridică din nou spada, de data asta înspre cei doi 
bărbaţi. L-am avertizat! urlă el ca descreieratul. Era a mea! Scuipă pe 
cadavru. Tânăra asta era pentru mine! L-am avertizat! 

Flutură arma, pregătit să îl atace pe unul dintre ei. Vreți să mi-o luaţi! 
Aveţi mii de scroafe ca ea afară! 

Ultimul argument și spada amenințătoare care vibra pe deasupra 
capetelor lor îi convinseră. De îndată ce ieșiră pe ușă, Hugo o închise și 
se lăsă cu spatele pe ea. Spada îi căzu din mână și ateriza pe podea cu o 
izbitură metalică. închise ochii. Era atâta sânge la picioarele lui, că 
începu să alunece spre ușă. Peste câteva clipe, hohotele de plâns ale 
Reginei îl treziră la realitate. Fata nu încerca deloc să ridice greutatea 
moartă pe care o avea peste ea. Doar plângea, cu braţele ntinse pe lângă 
corp, de parcă nu ar fi îndrăznit să și le miște ca să nu se atingă de 
violator. Hugo văzu groaza din ochii ei. Şi lacrimile. Se ridică. Răsuci 
cadavrul până când căzu lângă pat și o înveli pe Regina într-o pătură, 
încercând să nu se uite la mulțimea de vânătăi, răni și mușcături pe care 
le avea. 

O ridică, o puse pe picioare și o îndemnă să fugă din casă după ce 
gemu sfâșietor când își văzu tatăl. Străbătură strada Cau printre 
oameni, mai preocupaţi să fugă cu prada lor decât să se gândească ce 
făcea tânărul acela care ținea într-o mână o spadă și cu alta o trăgea 
după el pe o fată învelită într-o pătură. Ajunseră în piața Sant Jaume, 
unde se întorseseră soldaţii de care dispunea veguerul. 


Atacatorii alergau ca să se piardă pe străzile orașului. Nimeni nu îi 
urmărea, pentru că autoritățile nu își doreau o altă revoltă. Unul dintre 
soldați se apropie de Hugo. 

- Unde o pot duce? întrebă Hugo. Unde ar primi-o? Hugo îl văzu pe 
soldat șovăind și adăugă: Crezi că aș fi însoţit-o până aici dacă aș fi 
rănit-o? 

Un alt bărbat scund și slab, care până atunci stătuse aplecat 
deasupra unor răniţi, se apropie de ei. 

- Regina...? Hugo încuviinţă. 

- Regina? întrebă el din nou. 

- Da, e Regina, îi răspunse Hugo. 

Bărbatul nu îl băgă în seamă și o apucă pe fată. 

- Sunt medic și amic de-al ei și de-al familiei, zise el când văzu că 
Hugo se împotrivește. 

- Du-o la Casa de la Ciutat! insistă soldatul, arătând spre partea din 
spate a clădirii care dădea în piață. Castell Nou e plin de refugiați și, în 
plus, fata asta... 

- Ocupaţi-vă de ceilalți! îi răspunse medicul, care arătă cu o mișcare 
din bărbie spre câţiva răniţi adăpostiţi printre soldaţi. Duceţi-i la Castell 
Nou! Acolo sunt mai mulți medici. 

„Mai mulţi medici!" 

- Ştiţi cumva dacă în castel sunt și Saul și fiica lui, Astruga, și Dolca? 

- Da, îi răspunse celălalt grăbit, întorcându-i deja spatele. Acolo sunt, 
au grijă de răniții noștri. 

Hugo îl privi pe bărbat traversând piaţa împreună cu Regina. De sub 
pătură se iveau picioarele goale ale fetei. 

După prădarea și incendierea cartierului evreiesc în ziua aceea 
fatidică de sâmbătă, 5 august 1391, autorităţile înarmară companii de 
cincizeci sau de zece cetățeni care statură de gardă duminică. In urma 
atacului peste două sute cincizeci de evrei fuseseră uciși. Câteva sute se 
refugiaseră în Castell Nou, o fortificație veche, aflată la poarta vestică a 
zidului roman din Barcelona, care mărginea la rândul lui cartierul 
evreiesc. Mulţi fuseseră primiţi în case creștine, alții se adăpostiseră 
chiar și după zidurile unor mănăstiri, iar ceilalți avuseseră norocul să 
fugă din oraș. 

După ce trecu revolta crudă de sâmbătă, după ce jefuitorii se 
împrăștiară şi se duseră fiecare la casa lui, poate numărând lacomi 
banii dobândiţi, veguerul cu trupele lui plecă în căutarea castilienilor 
care porniseră revolta. Se zicea că majoritatea participaseră și la 
prădarea cartierului evreiesc din Valencia și chiar și a celui din Sevilla, 
primul care fusese atacat în Spania, în luna iunie a acelui an, drept 
urmare a predicilor constante pe care le ţinea arhidiaconul din Erija, 
Ferrân Martinez, care incitau la ură împotriva evreilor. 

Din Sevilla trecuse în restul regatului, de acolo în Castilia, în regatul 
Valencia, în Aragon, Catalonia și Navarra. Zeci de cartiere evreiești 


fuseseră asaltate şi locuitorii lor uciși sau obligaţi să se convertească la 
cretinism. 

Nu îi fu greu veguerului să îi găsească pe castilieni. Marinari de pe 
bărcile care veniseră din Grao, din Valencia, fără domiciliu în Barcelona, 
fură arestați pe plaje, în taverne și hanuri, și chiar pe nave. în ziua 
următoare, o zi de luni, 7 august, Sfatul Celor o Sută îi condamnă pe cei 
cincizeci de castilieni la moarte prin spânzurare. 

Hugo fu prezent în timp ce grupuri de câte cincizeci de oameni 
înarmați din Barcelona se aranjau în formaţie de la piaţa Blat până la 
Sant Jaume și Castell Nou. Se instalară și în faţa bisericilor Sant Miquel 
și Sant Just i Pastor. In toate acele locuri se proceda la spânzurarea 
castilienilor. Sfatul Celor o Sută din ziua aceea de luni, cu aproape toți 
membrii lui prezenți — mai-mari, cetăţeni onorabili, negustori și 
meșteșugari — fu neîndurător și dădu o sentinţă fulgerătoare chiar în 
dimineața aceea. „O merită", se gândi Hugo, amintindu-și încă foarte 
bine atrocitățile de sâmbătă. Nu știa nimic despre Regina, deși 
presupuse că medicul acela o ajutase. Auzise că principalele familii din 
cartierul evreiesc, cele care făceau parte din consiliu, bogaţii, erudiţii, 
funcționarii regali, fuseseră primite în case creștine. Fără îndoială că 
Saul, care făcea parte din consiliu, se refugiase împreună cu familia în 
castel, unde se ocupaseră de răniţi în timpul asaltului. Nu se miră că 
Saul, Astruga și Dolca erau acolo, ajutând, asistând și vindecând. 

După ce fură arestaţi castilienii instigatori ai răscoalelor, după ce 
fură înarmate companii de cetățeni și, îndeosebi, după ce cartierul 
evreiesc fu prădat întru totul și gloata își pierdu interesul, Dolca se afla 
în siguranţă în castel, îndeosebi pentru că evreii nu se puteau întoarce 
la casele lor, dărâmate sau incendiate, așa că rămâneau ascunși, 
așteptând ca lucrurile să se potolească și ca regele, din Zaragoza, să ia 
hotărâri. 

Hugo petrecu cele două nopţi în Barcelona, pe plajă, sub pătura de 
stele pe care o dăruiau nopțile calde de vară pe Mediterană. încercă să 
intre în Castell Nou, dar soldaţii nu îl lăsară, pentru că nu era evreu. 
Profită şi se duse să o vadă pe Arsenda, dar îl surprinse ura împotriva 
evreilor din cuvintele pe care le rosti aceasta prin fereastră: „Eretici! 
Blestemaţi! Ucigași!'" Nu reuși să scape de ele o bună parte din noapte. 
Nu voia sub nicio formă să se certe cu sora lui; avea nevoie de ea în 
viața lui. 

Acum, că se făcu ziuă, ca mulţi alți localnici din Barcelona, Hugo 
aştepta execuţia castilienilor. Câţiva preoţi merseseră deja în carcera 
veguerului ca să asculte confesiunile prizonierilor. Tânărul privi în jurul 
lui, la mulțimea care rătăcea prin piața Blat, unul dintre centrele 
nevralgice ale Barcelonei. Lângă castelul veguerului, cu carcera lui, se 
afla şi abatorul principal. în centrul pieţei, o piatră împărțea orașul în 
patru cartiere, iar pe marginile ei erau montate câteva bănci pe care se 
vindeau cerealele din Barcelona: într-o parte se aflau revânzătorii 


rezidenţi, în cealaltă țăranii care veneau în piață să își vândă recolta. 
Intr-un capăt al pieţei, lângă o fântână și delimitată în mod convenabil 
cu jaloane, era o zonă mică în care se permitea vânzarea de legume. În 
fața porţii antice a orașului se aflau câteva spânzurători. 

„Cu siguranţă că printre oamenii aceștia, acum răbdători, se gândi 
Hugo, cetățeni model, se află și dintre cei care au atacat cartierul 
evreiesc şi ascund în casă bijuterii, cupe de argint, mătăsuri sau 
mobilier valoros." li privi cu atenţie, până când un bărbat se încruntă 
înspre el. „La ce te uiţi?" se răsti acesta. „Vrei ceva?" Hugo se scuză, 
stingherit. Putea fi unul dintre ei, poate chiar să fi ucis vreun evreu sau 
să fi violat vreo femeie, dar părea că Sfatul Celor o Sută se mulțumea cu 
moartea castilienilor. Execuţia lor avea să pună capăt altercaţiilor, se 
pretindea pe ici-colo. Așa credea și Hugo, deoarece era imposibil să îi 
execuțţi pe toţi cei care luaseră parte la masacru, jumătate de populaţie. 

Se văzu mișcare în castelul veguerului: soseau consilierii orașului. 
Oamenii începură să se strângă în fața ușilor, lângă spânzurători. 
Vânzătorii de cereale își strânseră tarabele. Totul părea a se pune în 
mișcare în ziua aceea însorită de august, într-atât încât începu să se 
audă un zgomot dinspre strada Mar, cea pe care lucrau argintarii și care 
ducea de la Santa Maria până la piața Blat. Puţini îl băgară în seamă; cei 
mai mulți rămaseră în așteptare lângă porțile castelului, deși, din când 
în când, unii mai întorceau capul spre capătul opus, de unde venea 
zgomotul acela care crescu, devenind tot mai puternic, până se 
transformă în tumult și strigăte. Hugo trecuse deja prin asta în sâmbăta 
dinainte. Gloata, înarmată cu arbalete, bete, săbii și cuțite, care flutura 
acum fanioane de război, ajunse în piața Blat. 

- Trăiască regele şi poporul! strigară la unison. 

Nu se opriră ca să stea de vorbă cu consilierii care ieșiră din castel ca 
să negocieze. Săgeţile care ţâșniră din arbalete îi nimeriră pe câţiva 
mai-mari ai orașului. Unul dintre ei muri, cu pieptul străpuns. Mulțimea 
îi zdrobi pe soldaţii veguerului și pe cetăţenii înarmaţi care le veniseră 
în ajutor. In lipsa unei opoziții, luară cu asalt castelul și îi eliberară pe 
toți prizonierii, castilieni sau nu. 

Hugo văzu că lumea, aparent pașnică, cum ar fi bărbatul care nu cu 
mult timp în urmă îl mustrase pentru că se uitase la el, se alătura 
revoltei. Cea mai mare parte a gloatei se îndreptă spre Castell Nou, locul 
în care se refugiaseră evreii. Unii dintre ei se duseră la bisericile din 
Barcelona ca să tragă clopotele să-i cheme la arme pe țăranii din satele 
învecinate. Alţii se duseră să deschidă porţile orașului ca să îi primească 
pe agricultori, urlând: „Cei mari i-au distrus pe cei mici!" 

Agricultorii înţeleseră bine sloganul. Drepturile care le confereau 
stăpânilor feudali o putere imensă asupra servitorilor pământului, de la 
dreptul de a se culca în prima noapte cu miresele lor la cel de a-i 
maltrata și pedepsi, până la prestarea de servicii personale prin 
intermediul a diverse plăți abuzive, deveniseră tot mai apăsătoare. 


Ciuma neagră din 1348 şi descreșterea tragică a populaţiei lăsase multe 
ogoare nelucrate. Singura soluţie pe care o găsiseră stăpânii feudali, 
inclusiv Biserica, pentru a împiedica plecarea celor care le exploatau 
pământurile, fu să îi asuprească și mai mult pe servitorii lor. 

Dar nu numai țăranii înțelegeau acest slogan, ci și cetăţenii 
Barcelonei, căci de ceva vreme mulți dintre marii gentilomi burghezi nu 
mai investiseră în negoț, ci în pământuri și drepturi, în încercarea de a 
deveni un patriciat urban cu prerogative asemănătoare nobililor din 
regat. Deși toate sectoarele din oraș, meșteșugarii, negustorii şi 
artizanii, avuseseră de câștigat cât timp patricienii și mai-marii bogați 
ai Barcelonei conduseseră orașul și investiseră în negoţ, acum le dădea 
târcoale sărăcia, căci aceiași conducători își investeau banii în 
demersuri neproductive pentru celelalte sectoare. 

- Trăiască regele și poporul! 

- Cei mari i-au distrus pe cei mici! 

Aceste două slogane care răsunau în toată Barcelona deveniră 
strigătele de război ale unei populaţii care își găsi mângâierea și 
eliberarea de sub asuprire prin violenţă. 

De aceea, primul lucru pe care îl făcură ţăranii după ce intrară în 
oraş și se strânseră în piața Sant Jaume fu să ia cu asalt Curtea de 
justiţie și să ardă toate actele și titlurile de proprietate pe care le găsiră 
pentru pământurile aflate sub jurisdicția Barcelonei: de la Montgat 
până la Castell de Fels și de la mare până la Vallvidrera și Molins de Rey. 

Hugo își petrecu următoarele zile alergând prin oraș. Castell Nou se 
afla pe strada Cau, neputând să adăpostească pe toată lumea care voia 
să îl ia cu asalt. Pe de altă parte, dincolo de poarta romană vestică, lângă 
biserica Santa Maria del Pi, zidul vechi apăra clădirea. Hugo mergea 
dintr-un capăt în celălalt, prins în mulțimea care arunca fără oprire cu 
pietre în castel. Mulţi se urcară pe acoperișurile caselor alăturate, de 
unde trăgeau cu arbaletele în fortăreață. 

După câteva astfel de drumuri, Hugo ajunse la concluzia că gloatei 
avea să îi fie foarte greu să pună stăpânire pe castel, în care reușise să 
se adăpostească și veguerul, care profitase de timpul necesar pentru a 
organiza miliția și a-i chema la luptă pe țărani. Trebuiau să reziste până 
când avea să intervină regele. 

Aşa credea Hugo. Așa începuseră să creadă și agitatorii și 
autoritățile. Dacă în sâmbăta de 5 august castilienii conduseseră 
populaţia împotriva mahalalei evreiești, mulţi dintre ei se temeau că, 
dacă nu aveau să reușească să pună stăpânire pe castel, gloata și țăranii 
care veniseră din afara Barcelonei aveau să își reverse ura împotriva 
creștinilor, împotriva mai-marilor care guvernau orașul, împotriva 
oamenilor și proprietăților. Deja fuseseră asaltate câteva case înstărite. 

Aşa stând lucrurile, după o zi și o noapte lungă de asediu nereușit, în 
ziua de marţi, 8 august 1391, veguerul Barcelonei, reprezentant al 
regelui Juan I, așa cum făcuse și cu cartierul evreiesc, îi dădu pe evrei pe 


mâna agitatorilor, care se năpustiră asupra lor. Dând din coate și 
îmbrâncindu-se, Hugo reuși să intre în castel împreună cu răsculații. 
Dacă într-adevăr Dolca se afla acolo... Nici nu vru să se gândească la 
asta. Nu putea. Tremura, transpira. Îl lovi în față pe un bărbat care 
încerca să i se pună în cale, cu o violenţă și forță neobișnuite. Șuvoiul de 
sânge ce se scurse din nasul acestuia îi câștigă respectul celorlalţi, care 
îl lăsară să înainteze. Mulţimile se înghesuiră în odăile fortăreței. Hugo 
se întrebă unde erau evreii. 

Cineva strigă să se facă liniște, încercând să reducă la tăcere masa de 
oameni. 

- Liniște! se auzi din nou. Oamenii se opriră și își repetară unii altora 
să facă liniște. 

- Eretici! răsună în salonul mare al castelului. 

Cine o spusese? Hugo încercă să vadă. 

- Adepţi ai lui Iehova! se auzi tare. Lepădaţi-vă de religia voastră 
blestemată și nu veți păţi nimic! lisus Hristos, în mila Lui imensă, va fi 
milostiv cu voi, cu soțiile voastre și cu copiii voştri. Refuzați și veți muri 
chiar aici. 

O cruce mare fu dusă într-o procesiune grăbită de la catedrală până 
la piața Sant Jaume, unde se instalaseră deja preoţi, notari și scribi 
publici, așteptându-i pe evreii care aveau să hotărască să treacă la 
credința creștină. Acolo aveau să îi boteze și să îi înscrie cu noile lor 
nume: Juan, Ramon, Pedro... 

In interiorul castelului, mai bine de o mie de evrei care intrau în șir, 
câte unul, în odaia principală începură să defileze prin faţa liderilor 
răscoalei. 

- Convertire sau moarte? îi întrebau aceștia. 

- Convertire. 

Mulți aleseră să se lepede de credință. Atunci erau duşi în piața Sant 
Jaume. 

Hugo reuși să se apropie de centrul salonului, acolo unde îi interogau 
pe evrei, pe măsură ce oamenii făceau loc ca să îi însoțească pe cei 
dispuși să abjure. Un altul nu răspunse; ferm în convingerile lui, curajos 
în apărarea lui. 

- Idiotule! îl insultă bărbatul care îi tăie gâtul chiar acolo, dintr-o 
singură lovitură, așa cum amenințaseră. 

Numărul de cadavre creștea. Cineva propuse să le scoată de acolo. 

- Ba lasă-le să le vadă! strigă unul dintre lideri. 

Hugo le văzu. Îl învălui mirosul de sânge şi excremente ale celor care 
alegeau să moară; trupurile lor slăbite şi fragile neputând să le respecte 
decizia. Nu fu surprins nici să îl vadă pe Câinele chel în rolul de călău, cu 
un cuțit mare în mână. Le tăia gâtul evreilor așa cum tăia carnea. 
Duhoarea, urletele, plânsetele bărbaţilor și femeilor, zâmbetul 
ucigașilor.. Hugo se îndreptă de spate și răsuflă adânc, înfruntând 
oroarea. „Convertire." „Convertire.' „Convertire.' Dură o vreme până 


când cei prezenţi îşi dădură seama că, în mare, femeile refuzau, tăceau... 
sau își ridicau vocea să se roage Dumnezeului lor. Mame și fiice, 
vârstnice și tinere se dădeau morții. 

Hugo o văzu în șirul care defila, lângă o poartă de acces îndepărtată. 
Și Dolca îl recunoscu în mulțime. „Imi zâmbește?" se miră Hugo. De 
parcă ar fi înţeles, Dolca îi răspunse și îi zâmbi mai larg. In fața mamei și 
a bunicului ei, tânăra mergea hotărâtă. Evreii se încăpățânau să moară, 
luptau pentru convingerile lor așa cum povesteau preoții că făceau 
martirii Bisericii, dar niciunul dintre ei nu zâmbea. Hugo nu înțelegea 
de ce Dolca o făcea. Se apropiau de locul în care îi întrebau ce alegeau. 
In spatele ei, Astruga își prinse fiica de umeri. Dolca o mângâie pe o 
mână, dar nu își mută privirea de la Hugo. 

Iși dorea să fugă, să evadeze de acolo. Și totuși, încremeni în fața 
iubitei lui, fără să își poată mișca mușchii care nu îl ascultau. 

- Convertire sau moarte? o întrebară pe tânără. 

- Convertire, convertire, o imploră Hugo în şoaptă. 

Dolca fu precaută și nu îl mai privi, ca să nu îl compromită. Aproape 
că se puteau atinge. 

- Nu, răspunse ea atunci. 

Astruga tresări imperceptibil. îl căută cu privirea și îl găsi printre 
oameni. Inchise ochii, încuviință din cap de parcă și-ar fi primit 
răspunsul și își sărută fiica pe creștet. 

- Nu? Ce vrei să spui? 

- Am fost fericită, răspunse Dolca. 

- Te lepezi de credință? 

- Nu. 

Hugo înţelese: murea pentru el! Se elibera. Se elibera de nenorocirea 
de a-l iubi. „Ghinionul meu", îi mărturisise ea. Nu putea să moară. Nu 
trebuia să moară! Aveau atât de multe pentru care să trăiască. „li 
împinse pe cei din faţa lui. Dădu să urle, dar cele două femei i-o luară 
înainte: 

- Nu, repetă Dolca, de data aceasta înspre Hugo. 

- Nu vă atingeţi de fiica mea! strigă Astruga și se năpusti asupra 
călăilor. 

Strategia evreicei îi distrase atenţia lui Hugo. Lumea se dădu în 
spate, iar el rămase prins. Hugo vru să se lupte chiar în clipa în care 
Câinele chel îi tăie cu violență gâtul Dolcei. Țipătul i se bloca în gâtlej, 
iar Hugo își pierdu cunoștința și căzu la pământ la câteva clipe după 
trupul însângerat și lipsit de viaţă al Dolţei. 


9 
Grăbiţi-vă! 


Cei doi sclavi iuțiră pasul înspre fermă. Hugo continuă în ritmul lui 
istovit; coșul cu legume pe care îl căra se clătina periculos de tare. 


Romeu, cel care se ocupa de fermă, dădu să meargă spre el, ca să îl 
încurajeze, dar se răzgândi, ridică din umeri și îi ajunse din urmă pe 
sclavi, care cărau alte coșuri. Avea să ajungă și Hugo, trist și întârziat, ca 
de obicei. 

Romeu îl găsise rătăcind dezorientat prin podgorii la căderea nopţii 
din ziua în care fusese asaltat Castell Nou, cu mai bine de o lună în 
urmă. Il întrebă ce a păţit, dar băiatul bolborosi răspunsuri incoerente. 
Bărbatul îl cunoștea și îl aprecia; îl angajase de câteva ori ca să ajute pe 
pământurile moșiei. Era un muncitor eficient și serios, recunoscuse el 
în varii ocazii. In noaptea aceea i se făcu milă de el și îl luă cu sine. Nu i 
se păru o idee bună să îl însoţească la podgoria evreului; Dumnezeu știa 
ce avea să se întâmple cu pământurile acelea și, oricum, după ce avea să 
îi treacă starea asta ca o beţie, avea să hotărască el ce vrea să facă. 

Dar beţia nu îi trecu. Preţ de câteva zile, Hugo rămase tăcut, ghemuit 
într-un colţ, cu privirea pierdută. Romeu încercă în zadar să îl facă să 
mănânce. Le porunci sclavelor să îi umezească buzele pe rând, ca să nu 
se deshidrateze și, după o vreme, mai că nu îl duse pe podgoria 
evreului, să îl abandoneze acolo. 

- Nu pot să le pun pe sclave să aibă grijă de el tot timpul, îi răspunse 
soţiei lui, care prinsese drag de Hugo și îi interzise să o facă. Ce-o să 
spună stăpânul Rocafort dacă află? 

- Sunt convinsă că vei găsi o scuză, îi răspunse femeia referitor la 
posibilitatea ca stăpânul fermei, un negustor bogat care făcea comerț cu 
de toate, de la condimente la sclavi, cum erau tinerele rusoaice care se 
ocupau de Hugo, să își facă apariţia acolo. In plus, ce alte îndatoriri au 
fetele înainte să fie vândute? 

In orice caz, Romeu se duse totuși până la podgoria lui Saul. O găsi 
părăsită, deși vinăria, cu toate că aparţinea unor iudei, părea să nu fi 
fost devastată. Se întrebă dacă Mahir fusese printre cei peste cinci sute 
de morți din urma asaltului împotriva cartierului evreiesc. Așa se zicea: 
peste cinci sute de morți; sute de evrei obligaţi să își renege credinţa și 
să se convertească și mulți alţii încă ascunși prin case creștine. Întrucât 
cartierul evreiesc fusese distrus, niciunul dintre ei, convertit sau nu, nu 
se putea întoarce în căminul lui. Câţiva refugiaţi în mănăstiri primiseră 
câțiva bănuți ca să își înfrunte noua viață odată botezați, dar cea mai 
mare parte dintre ei trăiau în sărăcie. 

Romeu se gândi să se ducă în oraș, să se intereseze de Mahir și să îi 
povestească despre băiat, dar renunţă, cel puţin pe moment. 

- Dacă vrei să rămâi aici, îl anunţă el pe Hugo după ce abandonă 
ideea de a-l căuta pe evreu, va trebui să muncești. 

Hugo pricepu. Se apropia recolta, iar ajutorul pe care li-l oferi, chiar 
dacă trist și lent, fu bine primit de Romeu. Niciun sclav nu muncea cu 
grija cu care își îndeplinea el sarcinile. In plus, nu discutaseră despre o 
plată: primise niște încălțări cu talpă din cânepă și o pelerină veche din 
pânză de sac ca să se apere de frig; vin şi mâncare, precum și un pat în 


dormitorul sclavilor, o construcţie anexată fermei, unde nu se știa 
niciodată câți bărbaţi aveau să doarmă dintre cei care munceau mereu 
la fermă și cei pe care îi închiriase Rocafort, care veneau și plecau. 

- Nu ai de gând să îl plătești? se plânse soţia lui Romeu. 

- Bineînţeles că da. De îndată ce îmi cere. Puţini lucrează ca el. 

Femeia încuviință. Ştia cât de greu era să găsești zilieri pentru 
ogoare. După ciuma neagră din 1348 nu mai fuseseră suficienți oameni 
care să lucreze, iar cei care ar fi putut să o facă preferaseră ca în 
tinerețe să plece în armată și să aibă parte de aventură, înainte să se 
dedice cultivării unei grădini sau unei podgorii. Sclavii preluaseră 
numeroase sarcini ale catalanilor, printre care și cultivarea 
pământurilor deținute de burghezii înstăriți. Erau sclavi preponderent 
orientali: ruși, bulgari, albanezi, turci, greci, tătari... cumpăraţi pe 
coastele dalmate sau în Genova și Veneţia, principalele pieţe de sclavi 
orientali. Numărul de sarazini scăzu pe măsură ce Catalonia încetă să 
mai participe la războaiele africane. 

Și femeile proveneau din aceleași locuri şi erau apreciate pentru 
îndatoririle domestice; unele dintre ele erau blonde, cu ochii deschiși la 
culoare și un ten perlat care, din câte se zicea, îi încântau pe bărbați. 
Maria, soţia lui Romeu, privi spre două dintre sclavele rusoaice tinere. 
Apoi se privi pe sine: își pipăi șoldurile, fesele și își cântări sânii, încă 
erau fermi, deși se îngrășase; se mânca bine la ferma lui Rocafort. O 
mulțime de ochi încă îi urmăreau mișcările. Maria o știa şi se desfăta cu 
asta, dar... Se uită din nou spre tinere și le invidie. Cum să nu le dorească 
bărbaţii? 

Stăpânul Rocafort făcea comerț cu sclavi și era prezent pe o piață 
unde se cerea o astfel de mână de lucru. Casele bogate se făleau cu 
personalul lor domestic, iar cele modeste încercau să le imite. Barcagiii 
aveau nevoie de sclavi ca să descarce navele; proprietarii de pământuri 
aveau nevoie de sclavi ca să le cultive; tâmplarii, făcătorii de frânghii, 
stăpânii de nave și medicii îi cumpărau; și clericii, de asemenea: 
călugărițele și preoţii, chiar și episcopii... Toţi voiau sclavi. Patru fete 
care locuiau la ferma lui Rocafort fuseseră alese de negustor ca să fie 
vândute ulterior direct unor clienţi selectaţi, pe un preţ mai mare ca de 
obicei. Ceilalţi erau vânduți la licitaţie prin samsari, care îi scoteau la 
vânzare în piața Sant Jaume sau în Pla de Palau, acolo unde fusese 
executat Arnau Estanyol și unde erau instalate mesele de angajare 
pentru bărci, dar cu precădere în piața Nova, în fața palatului 
episcopului. Pe de altă parte, marinarii și proprietarii de nave, care 
obișnuiau să cumpere sclavi în porturile îndepărtate și exotice, își târau 
și expuneau marfa, urlând pe străzile din Barcelona, până îi cumpăra 
cineva. 

După ce trecu vremea recoltării, fetele rusoaice continuară să îl caute 
pe Hugo de parcă încă ar fi trebuit să îi dea de băut. El zâmbi și le refuză 
ajutorul. Niciuna dintre ele nu putea avea mai mult de cincisprezece ani, 


își zise el. Erau delicate și frumoase. Hugo își aminti că plânseseră 
deseori ghemuite în fața lui, într-un colț, în timp ce îi duseseră apa la 
buze. Nu putuse să le consoleze atunci, căci trupul încă îi tremura la 
gândul măcelului comis de Câinele chel, iar șuvoiul de sânge ce se 
scursese din gâtul Dolcei încă îi bântuia coșmarurile. 

Intr-o zi se lăsă purtat de tristețea uneia dintre fetele rusoaice și 
plânse și el, pentru prima oară, de parcă s-ar fi trezit dintr-un coşmar. 
Faptul că le împărtășise durerea crea o legătură specială între Hugo și 
ființele acelea furate de lângă familiile lor și care aveau să fie vândute 
conducătorilor Barcelonei. 

Munca la recoltă îi prinse bine. Nici Hugo, nici ceilalți sclavi, nici 
personalul fermei nu puteau discuta cu tinerele rusoaice, dar el le 
vedea des pentru că Maria, soţia lui Romeu, îl invita în bucătăria fermei, 
unde îl obliga să mănânce și îl întreba despre nenorocirea pe care o 
îndurase și care îl făcuse să rătăcească prin podgorii și să sufere în 
asemenea hal. 

- Mama mea... a murit, îi zise Hugo, drept explicaţie, și nu îi spuse 
despre durerea pricinuită de dragostea și pierderea unei evreice. 

- Imi pare rău, îl mângâie femeia și încercă să îl consoleze chiar acolo, 
în timp ce stătea la masă. 

Pe la spate, se aplecă deasupra lui și îl sărută de multe ori, mai întâi 
pe obraji, apoi pe gât, coborându-și mâinile de pe umerii lui pe pieptul 
lui, în timp ce Hugo, tulburat, se încorda. Ea păru să își dea seama, se 
trase în spate, își aranja părul prins în coc şi își netezi șorțul. 

- Nu există nenorocire mai mare ca pierderea mamei, zise ea. 
Mănâncă, Hugo, mănâncă! Ce căutaţi voi aici? tresări ea, văzându-le pe 
rusoaice, iar în clipa următoare le strigă câteva cuvinte în limba lor, 
dând din mâini înspre ele, de parcă ar fi vrut să le sperie ca să plece de 
acolo. 

In toamna acelui an două dintre fete fură luate. Hugo află despre 
vizita cumpărătorilor, nişte burghezi înstăriți din Barcelona, când se 
întoarse din podgorii în dormitorul sclavilor. Preţ de o clipă fu surprins 
și se temu pentru soarta fetelor. Cu toate acestea, se întinse pe patul de 
paie și închise ochii, lăsând ca imaginea Dolcei să îl chinuie din nou. 

Noua vizită îi luă pe toți prin surprindere. Intr-o dimineaţă de la 
începutul lui decembrie, stăpânul Rocafort veni pe neașteptate la fermă. 
Negustorul sosi călare pe catârul lui, însoţit de un bărbat călare și de un 
altul pe jos. 

- Afară, afară, afară! îl îndemnă Maria pe Hugo, ridicându-l aproape 
din zbor de pe scaunul pe care stătea la masa din bucătărie. 

Vine stăpânul. Nu te poate găsi în casă... cu fetele. Nu știe că ești aici. 
Femeia îl trase până la ușa care dădea înspre curtea mare de intrare în 
casă. La naiba! înjură printre dinţi când văzu că nu se mai putea ieși din 
clădire fără ca Hugo să fie văzut. Urmează-mă! îi porunci ea, trăgându-l 
în continuare de o mână. 


Auziră limpede strigătele și râsetele stăpânului și ale oaspetelui său. 
Descălecaseră și aveau să intre cât de curând pe ușa care ducea în 
sufragerie, lângă bucătărie. Maria renunţă la ideea de a-l ascunde pe 
Hugo la etaj; i-ar fi descoperit în timp ce urcau scările. Deschise prima 
ușă dintre cele care dădeau în sufragerie, o cămară. 

- Nici să nu răsufli! îl avertiză pe băiat. 

Il împinse înăuntru și apucă o bucată de costiță uscată dintr-un 
dulăpior, de parcă după ea s-ar fi dus, şi apoi închise uşa în urma ei. 

In întuneric, respirând aromele tuturor alimentelor depozitate acolo, 
Hugo o auzi pe Maria întâmpinându-și stăpânul. Voci necunoscute. 
Râsete. Acum vorbea Romeu. Nu, Rocafort nu venise ca să supravegheze 
administrarea fermei. Asta rămânea pe altădată. Acum voia vin, din cel 
mai bun, și mâncare, din abundență. 

- Pregătiţi copilele! le porunci apoi. 

Hugo simţi un fior ce se multiplică în mii de foruri când auzi vocea 
care îi răspunse: 

- Sper să merite laudele pe care le-am auzit la adresa lor! 

- Nu vă faceți griji... 

Intredeschise ușa. Rocafort vorbea, dar Hugo nu îl băgă în seamă. 
Trecuseră patru ani, iar acum bărbatul se afla cu spatele la el, în 
picioare, lângă masa pe care așeza Romeu vinul; cu toate acestea, l-ar fi 
recunoscut și de-ar fi trecut un secol. Cel care îl însoțea pe stăpânul 
Rocafort era Roger Puig. Chiar atunci acesta se întoarse ca să accepte 
paharul pe care i-l întinse Romeu. Avea barba deasă și minuţios 
aranjată, blondă, ca părul din cap. Veșmintele lui luxoase contrastau cu 
sobrietatea negustorului. Puteai să-i mesteci aroganța. 

- Servește-l bine pe Excelenţa Sa! își încuraja Rocafort angajatul. S-a 
întors din Grecia, unde curajul și faptele lui vor fi ținute minte pe vecie, 
îl linguși el fără pic de rușine. S-a întors în Barcelona ca să se alăture 
armadei care va pleca în Sicilia. 

- Şi ca să mă însor, adăugă Roger Puig. Unchiul meu a încheiat o 
logodnă bună. 

- Așa am înţeles și eu. Sincere felicitări! Viaţa vă zâmbește. Sunteţi 
tânăr, nobil, bogat... 

- Dar nu pe cât aș vrea! 

- Imi pare rău să vă spun, dar nimeni nu este atât de bogat pe cât ar 
vrea. 

- Poate pentru că nu pot. 

Nobilul tăcu în fața lui Romeu. 

Rocafort îi făcu semn să plece. 

- Eu aș putea să fiu, continuă el imediat ce servitorul se supuse. 
Mulțumită unchiului meu, mă bucur de favoarea regelui. Pot face rost 
de oricâte licenţe este nevoie ca să negociez pe Mediterană. In Grecia 
am încheiat câteva afaceri secrete excelente... Trebuie să păstrez tăcerea 
în privinţa lor, dar să zicem că au fost bine primite de Maiestatea Sa. 


Hugo era hipnotizat, privind prin crăpătura de la ușă, când o siluetă 
înveșmântată în negru trecu pe dinaintea lui: Chiorul. Inchise ușa, ba 
chiar își ținu răsuflarea când auzi sunetul produs când ușa atinse tocul. 

- Regii cer mereu să fie răsplătiți, îl auzi pe negustor zicând. 

Dacă îl descopereau acolo, n-ar fi putut face nimic, nici măcar ca la 
spitalul Colom, când îi scosese ochiul servitorului. 

- Construiesc deja o galeră pentru Sicilia, îi răspunse Roger Puig. 


- De ce aveţi nevoie? 

- De un partener. Nu sunt negustor, nici nu vreau să îmi fac griji în 
privinţa banilor... 

Hugo simţi prezenţa Chiorului lângă ușă și află despre negocierile 
dintre Rocafort și Puig în timp ce aceștia mâncară și băură, până când 
negustorul, asediat de nobil, cedă și cei doi ajunseră la un acord de 
asociere bazat pe experienţa și capitalul unuia dintre ei și pe influenţele 
și resursele insuficiente ale celuilalt. La sfârșit închinară paharele, în 
repetate rânduri, ori de câte ori Roger Puig, entuziasmat, își închipuia 
că avea să își umple cuferele. 

- Să fie limpede că vorbim despre o primă și singură corabie, repeta 
negustorul. 

- Vei sfârși prin a mă căuta să mă rogi să îți dau mai multe corăbii, 
Rocafort! strigă Roger Puig, vărsând vin pe haina lui de mătase. Şi, acum 
că am rezolvat cu banii, unde sunt rusoaicele alea? 

- Nu știu dacă în situaţia de față... încercă să se scuze Rocafort, care 
se întrebă cum avea să le prezinte pe cele două copile unui nobil beat și 
capricios. 

- Ce situație? urlă Roger Puig. Mateo! strigă el, iar Hugo îl simţi pe 
Chior îndepărtându-se de ușă. Adu-le pe cele două sclave pe care am 
venit să le vedem. 

- Nu va fi necesar, interveni negustorul, mă voi ocupa eu însumi, în 
sufragerie rămaseră doar nobilul și servitorul lui. 

- Nu te mișca de aici, îl auzi Hugo pe Roger Puig poruncind. 
Negustorul nu mi se pare foarte binevoitor. 

Când se întoarse în salon, Rocafort observă atitudinea Chiorului, care 
stătea într-un colț de unde domina întreaga odaie. Maria și cele două 
copile rusoaice își făcură apariţia în urma negustorului. 

Se așternu tăcerea în timp ce Roger Puig se așeză în faţa fetelor. Hugo 
riscă și întredeschise din nou ușa. Nobilul bea un vin ce sfârși prin a i se 
scurge pe la colțurile gurii. Se șterse cu manșeta de mătase, fără să se 
gândească, sedus de tinere, cu ochii ațâțați, tulburaţi de dorinţă. 

- Aveai dreptate, bombăni el. întinse mâna ca să o atingă pe braţ pe 
una dintre fete, care se înfiora și tremură la atingerea lui. Sunt ca niște 
păsărele. 

Brusc, Roger Puig urlă. Fu un urlet sălbatic care îi făcu pe toţi, mai 
puţin pe servitorul chior, să tresară. Hugo mai că nu căzu din cămară. 
Una dintre tinere se împletici și, când fu cât pe ce să dea cu dosul de 
pământ, Maria o prinse. Cealaltă izbucni în plâns. 

- Așa le tratam pe păsărelele din Grecia, bombăni nobilul către niște 
copile care nu înțelegeau limba. Le mâncam. 

Ințeleseră, în schimb, gestul cu care își însoți cuvintele, cu gura 
căscată, dinţii ca niște colți și mâinile în fața lui, ca niște gheare, și 
încercară să fugă, chiar dacă Maria și însuși Rocafort li se împotriviră. 


- Bine, zise dintr-odată Roger Puig schimbându-și tonul și atitudinea. 
Dezbracă-le! 

- Dar... încercă să se opună negustorul. 

- Dezbracă-le! insistă el. Dacă e să cumpăr vreuna, trebuie să le 
verific virtuțile. 

Hugo văzuse numeroase femei prin crăpătura din vinărie în timp ce 
Astruga și Dolca lucrau; unele tinere și frumoase, altele nu, dar mereu îi 
lăsase gura apă, simţise furnicături plăcute între picioare și mădularul îi 
reacționase. Maria desfăcu acele cămăși largi pe care le purtau fetele, 
care alunecară pe corpul lor, până le căzură la picioare. Nicio femeie nu 
se asemăna în frumuseţe, candoare și inocenţă cu cele două și, cu toate 
acestea, Hugo nu simți nicio atracţie. Scrâșni din dinţi și strânse pumnii 
când le văzu expuse, rușinate, cu privirea pironită în pământ, 
străduindu-se să își ascundă cu mâinile sânii și pubisul de un bărbat 
beat și tiranic care le cerceta cu minuţiozitate. 

Maria le șopti la ureche și le învinse împotrivirea până fetele își 
coborâră braţele. Amândouă se arătau acum întru totul, cu capul plecat, 
respirând gâfâit și cu lacrimi rostogolindu-li-se pe obraji. 

- Chipul, îi ceru nobilul femeii. 

Hugo tremură când o văzu pe Maria apucându-le de bărbie și 
obligându-le să își ridice capetele și să își înfrunte demonul. Crăpătura 
de la ușa cămării se mărea și se micșora imperceptibil în ritmul furiei 
lui Hugo. Nimeni nu observă; toţi erau vrăjiţi de cele două frumuseți pe 
care Roger Puig le privea cu poftă. Abia de reuși să își controleze 
impulsurile când îl văzu pe nobil întinzând brațul și mângâindu-i sânii 
uneia dintre ele. 

- Stăpâne, spuse Rocafort lent, temându-se să nu îl jignească, vă rog 
să nu o atingeţi pe fată. 

Roger Puig nici măcar nu își ridică privirea spre negustor. Cu gura 
deschisă, bălind, continuă să frece sânul feciorelnic. 

- O cumpăr. Pe asta, anunţă el. Mateo! îl strigă pe servitor, care 
reacționa de parcă ar fi ştiut ce îi cerea stăpânul lui în clipa aceea. 

Chiorul înainta și o apucă pe fată de talie, din zbor. Printre ţipetele 
rusoaicei și fără să îi bage în seamă pe Maria și Rocafort, care nu știau 
cum să reacționeze, cei doi, stăpân și servitor, priviră în jur, căutând o 
odaie. Roger Puig se dezbrăca deja de haina de mătase pătată de vin şi 
bale. 

- Stăpâne... îl rugă din nou Rocafort. 

- Sus, porunci nobilul, arătând spre scară. 

- Nu aţi plătit-o, îi reproşa negustorul. 

- Scade-i preţul din următoarele profituri, îi răspunse celălalt fără să 
se întoarcă măcar, urcând deja scările în urma lui Mateo și a fetei. 

Ţipetele sclavei răsunară până în interiorul cămării. Probabil că 
micuța nu se împotrivi prea mult, căci în scurtă vreme întreaga fermă fu 


devastată de o tăcere sfâșietoare care dură până când, după mult timp, 
Roger Puig cobori urmat de servitorul lui. 

- Nu te-ai înșelat, Rocafort. Calitate bună. Trimite-o la mine acasă! 
porunci el, după care trecu pragul casei, încalecă și apucă drumul spre 
Barcelona. 

Ura renăscută față de un personaj pe care îl uitase și neliniștea pe 
care i-o stârnea certitudinea aproape desăvârșită că Chiorul acela avea 
să facă tot posibilul ca să îl găsească reușiră să îi abată parțial atenţia de 
la durerea pricinuită de moartea Dolcei. Nu se mai gândea doar la ea în 
timpul nopţii sau în puţinele momente de trândăvie de la fermă; Roger 
Puig, servitorul lui și chiar și Maria, femeia corpolentă care profita și de 
cea mai mică scuză ca să se apropie de el, să îl mângâie și să îl sărute, 
făceau acum parte din necazurile lui. 

De când Romeu îl găsise pe podgorii și îl dusese la ferma lui Rocafort, 
Hugo nu se mai întorsese la Barcelona. Nu se mai dusese la Santa Maria, 
nici nu o mai vizitase pe Arsenda. „De ce să merg?" își zicea el. „Ca să o 
mint?" Nu mai putea să o facă. Nu își închipuia cum ar fi putut să își 
ascundă durerea pricinuită de moartea iubitei lui și nici nu se vedea 
înșelându-și din nou sora, negând ceea ce fusese cea mai mare dorință 
din viaţa lui: dragostea acelei evreice pe care Arsenda nu ar fi acceptat- 
o niciodată. 

Acolo, la fermă, sub pretextul falsei morţi a mamei lui, despre care nu 
avea vești, putea suferi fără să îl deranjeze careva. Romeu îi cerea doar 
să lucreze; soţia lui, o companie stânjenitoare; iar fetele, doar câte un 
zâmbet sau o privire compătimitoare de la distanţă, până Rocafort le 
vându. Ceilalți sclavi plângeau, râdeau și pălăvrăgeau în timp ce priveau 
cum viața îi ocolește. Ca și pe el, de altfel, se gândea din când în când 
Hugo. 

In joia aceea de 14 decembrie 1391, Hugo ascultă o discuţie între 
Romeu și Maria: amândoi voiau să meargă la Barcelona. Amândoi voiau 
să fie de față la execuţia celor arestați pentru atacul asupra cartierului 
evreiesc, dar, unul dintre ei trebuia să rămână să supravegheze 
proprietatea. In cele din urmă rămase Maria. Hugo, care voia să vadă și 
el execuţia, îl urmă pe Romeu în oraș. 

- Îşi plac execuțiile? îl întrebă bărbatul pe drum. Nu aşteptă un 
răspuns. Nici Hugo nu îi dădu vreunul. l-au arestat pe instigatorii 
principali ai asaltului... Deși eu unul nu i-aș învinui că au ucis atâția 
porci, zicea Romeu ca pentru sine. Au obținut numeroase convertiri. 
Oare nu e bine așa pentru regat? Se zice că, de fapt, pe rege nu l-a 
deranjat moartea evreilor, ci mai degrabă dezordinea pe care au făcut-o 
țăranii care au ars registrele oficiale. De fapt, i-a grațiat pe câţiva dintre 
participanţii la revoltă. In orice caz, va fi un spectacol pe cinste. 

Hugo se întrebă dacă și Câinele chel se număra cumva printre cei 
grațiaţi. Ticălosul acela de Juan Amat fusese unul dintre participanţii 


principali la masacre: cuțitul lui tăiase zeci de gâturi... Merita să fie 
condamnat. 

- Pe cine au grațiat? îl întrebă pe Romeu. 

Bărbatul fu surprins să îi audă vocea, dar îndeosebi de tonul lui. 

- Pe principalii participanţi, ca întotdeauna. Trebuie să fii important 
ca să obţii graţierea din partea regelui. 

Câinele chel nu era important. Era doar fiul unui măcelar care avea o 
tarabă în poarta Boqueria. Imaginea brutei aceleia atârnând de o 
spânzurătoare îl asaltase pe Hugo imediat ce aflase despre execuţie. Nu 
reușea să o alunge. Avea nevoie să îl vadă și să își savureze răzbunarea 
tristă. Dolca o merita, toţi evreii o meritau! Il privi cu coada ochiului pe 
Romeu, neliniștit, de parcă simplul fapt că îi compătimea pe evrei l-ar fi 
putut da de gol. 

Barcelona clocotea. Spânzurătorile erau pregătite în diverse puncte 
din oraș, unde se înălțau ca un simbol al puterii. Cele mai multe erau 
fixe, unele niște structuri simple, formate din doi pari verticali și altul 
rotund trecut pe deasupra, deși erau și din cele construite, din pietre și 
încoronate tot cu un par rotund, ornate cu scutul regal și cel al orașului. 
Deseori, de spânzurători atârnau cadavrele infractorilor, uneori până 
putrezeau, fără să conteze cât de des era nevoie să fie ridicate din nou 
pe măsură ce coborau, sau până ce regele permitea să fie îngropate, dar 
mereu după ce erau expuse public, pentru ca toţi cetățenii să cunoască 
și să se teamă de dreptatea regală. 

In ziua aceea urmau să fie executate unsprezece persoane. Hugo se 
despărți de Romeu și urmări, mai mult în rândul celor care păstrau 
tăcere decât printre cei care încurajau, cum erau spânzurați doi bărbați 
în piaţa Blat. Niciunul dintre ei nu era Câinele chel. Inainte ca ultimul 
dintre prizonieri să înceteze să se mai zbată, Hugo străbătea deja piața 
spre poarta de intrare în castelul de la curtea veguerului unde mai era o 
spânzurătoare. Nu îl văzu nici acolo. îi spuseră că se făceau execuții și 
pe plajă, în portaluri, așa că se grăbi să coboare pe strada Mar... însă fără 
succes. Urcă din nou pe strada Mar înspre portalul Orbs, unde atârna un 
alt prizonier. 

Nu era Juan Amat. Continuă înspre piaţa Santa Anna și de acolo spre 
piața Nova. Nici acolo. Ultimul prizonier fu executat la poarta 
cartierului evreiesc, în piața Sant Jaume. 

- Nu! exclamă Hugo când văzu un omuleţ cu burtă care, în moarte, 
cum probabil se întâmplase și în viață, părea ridiculizat de niște 
picioare care îi atârnau țepene, desfăcute, scurte și grase. 

Câinele chel nu se afla printre cei executaţi. Hugo clătină din cap. 

- Ucigașule, murmură el, privirea Dolcei prinzând din nou viaţă în 
mintea lui. „Am fost fericită." îşi aminti ultimele ei cuvinte înainte ca 
acel cuțit... 

- Ucigașule! exclamă de data aceasta. 

- Nu te manifesta, auzi o șoaptă în spatele lui. 


- Ce?... dădu să spună în timp ce se întoarse. 

Jucef Crescas. Cel care spunea că stăpânul Arnau îi salvase viaţa, lui 
și lui Saul. Nu mai purta mantia închisă la culoare cu glugă, nici cercul 
galben care le dădea celorlalţi de știre că era evreu. 

- Nu trebuie să îl numești ucigaș, îl avertiză zaraful. Multă lume nu ar 
înţelege, mulți susțin că aceia care i-au ucis pe evrei nu ar fi trebuit să 
fie executați. 

Tânărul și bătrânul zaraf, de parcă s-ar fi înţeles, îi priviră pe 
numeroșii cetățeni care străbăteau străzile din Barcelona, care devenise 
o spânzurătoare imensă, un mare festin. 

- Nu pe el îl numesc ucigaș... mărturisi Hugo încet, deși probabil că și 
bărbatul acesta fusese un ucigaș. Mă refeream la Câinele... la un măcelar 
pe nume Juan Amat, cel care i-a tăiat gâtul... 

Nu reuşi să continue; i se strânse gâtlejul. 

- In carcera veguerului mai sunt unsprezece deținuți care așteaptă ca 
regele să poruncească să fie executaţi. Dar, din nefericire, Juan Amat nu 
se numără printre ei, îi spuse Jucef, pe un ton istovit chiar dacă 
suferind. L-am căutat, Dumnezeu știe cât l-am căutat, și veguerul la fel, 
dar a dispărut. Tuturor ne-ar plăcea să îl vedem pe blestemat atârnând 
în ştreang. 

Hugo auzi încuviințări din partea celor care îl însoțeau pe Jucef: 
bărbaţi și femei sfioși, înspăimântați, grijulii să nu îi ofenseze pe 
creștinii din jurul lor. I se păru că îi recunoaște pe unii dintre ei de pe 
vremea când străbătea cartierul evreiesc. 

- A dispărut... repetă băiatul, mai mult pentru sine, decât pentru 
Jucef. Unde v-aș putea găsi? întrebă el după câteva clipe de gândire. 

De ce să nu verifice? Trecuseră patru luni de la asaltul împotriva 
cartierului evreiesc, dar oare ce ar fi putut face Câinele chel? Unde ar fi 
putut găsi de lucru? se gândea Hugo în timp ce străbătea strada 
Boqueria. Cea mai bună soluţie, speculă el, amintindu-și-l cum își purta 
coiful vechi și arbaleta, ar fi fost să aștepte recrutarea de soldaţi pentru 
armada ce avea să plece în Sicilia. Haosul era vizibil, nevoia de trupe 
presantă și, întrucât spiritele se calmaseră deja, autorităţilor nu le-ar fi 
păsat prea tare, în caz că aveau să îl prindă sau să îl recunoască, de 
faptul că Amat scăpase de spânzurătoare. Mulţi considerau deja că 
acționase corect, căci alegerea între convertire sau moarte se 
răspândise în toată peninsula. 

Cartierul Pi, numit așa după un pin solitar care se înălța maiestuos, 
se născuse în jurul bisericii Santa Maria del Pi, între vechile ziduri 
romane ale orașului și celelalte care se aflau la granița cu Rambla și 
care erau acum înlocuite de altele, care cuprindea și cartierul Raval. Așa 
cum se întâmpla cu Raval, la vremea lui Pi fusese doar o adunătură de 
grădini şi clădiri împrăștiate în afara Barcelonei. Cu toate acestea, odată 
cu trecerea anilor, devenise cartierul pe care îl străbătea acum Hugo: un 


centru de populaţie viu, cu clădiri pestrițe și locuite de negustori și 
meșteșugari, fierari, pietrari, maiștri de case... 

Aşa cum crescuse și prosperase cartierul, o făcuse și biserica din el: 
Santa Maria del Pi. în acel an, 1391, se așeză ultima piatră a unui templu 
a cărui construcție durase șaptezeci de ani și pe care Hugo îl compara 
cu Santa Maria de la Mar: parterul cu un singur naos, vizibil în 
întregime de la intrare; sobru, dar maiestuos; lat, pentru ca enoriașii să 
se simtă însoțiți și strânși la un loc, ca într-un mare cămin, și cu capelele 
laterale interpuse printre contraforți care invadau biserica în loc să fie 
înălțaţi la exteriorul ei. 

Chiar dacă naosul central al bisericii Santa Maria del Pi era ceva mai 
lat decât cel al Santa Maria de la Mar, cea din urmă era mai lungă, mai 
înaltă și mai lată, deși deosebirea între cele două biserici consta în 
faptul că Santa Maria de la Mar avea două turle octogonale de unde se 
trăgeau clopotele, în timp ce Santa Maria del Pi ducea lipsă de ele. Se 
proiectase o turlă mare, anexată templului, în care să se monteze 
clopotele. Regele Pedro al III-lea făgăduise bani pentru ridicarea ei și, 
încrezându-se în cuvântul lui, Consiliul de Construire a Santa Maria del 
Pi demară construcţia în anul 1379. Dar monarhul muri fără își 
respecte angajamentul. Apoi consiliul rămase fără bani și acum turla se 
înălța neterminată, inutilă, iar clopotele fură montate într-o clopotniță 
temporară, construită deasupra portalului Avemaria. 

De pe strada Boqueria, Hugo ajunse în spatele bisericii Santa Maria 
del Pi. Acolo, printre câteva case umile care o înconjurau și grădina 
preotului paroh, se înălța abandonată mai puțin de un sfert din clădirea 
care avea să devină marea clopotniţă a bisericii. In locul acela îi văzuse, 
cu ceva timp în urmă, pe Câinele chel și pe tatăl lui făcând pe uriașii pe 
picioroange, pe care le puneau după aceea în turlă, și tot acolo îi văzuse 
apoi pe Juan Amat și pe acoliţii lui. 

Poate Câinele chel era pe acolo. Așa cum făcuse pe când încercase să 
își recupereze sandalele, Hugo se ascunse în cimitirul din spatele 
bisericii, cel al orbilor, după o cruce mare, și așteptă. Nu ar fi fost un 
lucru straniu ca bestia să se ascundă acolo, căci în timpul ultimului asalt 
asupra Castell Nou, Hugo îi auzise pe alţii spunând că unul dintre cei 
mai aprigi promotori ai revoltei fusese parohul de la Santa Maria del Pi. 
Cu siguranță că, dacă Juan Amat mai era în Barcelona, se afla sub 
protecţia acelui preot, în locul în care se ascundea de mic copil. Nu 
vruse să îi povestească nimic despre toate acestea lui Jucef, întrucât nu 
voia să îi stârnească speranţe poate neîntemeiate. 

Printre morminte, Hugo îndură frigul de decembrie. Nu era îmbrăcat 
îndeajuns de gros; avea doar o pelerină jerpelită din lână pe care i-o 
dăruise Romeu, cu care încercă să se învelească. Jucef îi spusese într-un 
final că închiriase o casă cu un atelier, ca să profeseze ca zaraf, pe strada 
Ample, aproape de plajă, paralel cu marea, lângă piața de cereale, și 


într-acolo se îndreptă Hugo tremurând, înainte să se înnopteze și 
clopotul de la castelul veguerului să sune retragerea. 

- S-a ascuns în clopotnița bisericii Santa Maria del Pi, reuși să spună 
el cu dinţii clănțănindu-i. 

Fără să lase să se vadă vreo emoție pe chipul lui, Jucef îl invită să 
intre și îl însoţi până lângă vatră, unde ardea un foc tihnit. Câţiva 
oameni, să fi fost vreo duzină, se înghesuiau în jurul căldurii; unii 
stăteau pe scaune, alţii în picioare și mai mulţi tineri pe jos. Jucef ceru 
un scaun și, dintr-o oală neagră de fier ce atârna deasupra focului, 
scoase într-un castron niște supă cu legume aburindă. 

- L-am văzut, îi spuse Hugo în timp ce bătrânul punea supa. 

_ - Ne povestești după aceea, îi răspunse Jucef înmânându-i castronul. 
Intremează-te mai întâi, să nu te îmbolnăvești. 

- Și Saul? îi trecu prin minte lui Hugo să întrebe când auzi despre 
boli. 

Tăcerea cu care îi răspunse Jucef îi fu îndeajuns. Hugo nu voi să 
insiste, înconjurat de toţi acei evrei... acum convertiți, palizi și slabi, 
îngrămădiţi în casa mică, răsuflând tristețe. Luă supa de legume, cu 
mâinile deja calde, deși se simţea incomod și cercetat cu atenţie. Nimeni 
nu vorbi, mulţi dintre ei își înăbușiră accesele de tuse și își ascunseră 
plânsetele. Jucef se așeză în fața lui, în fața focului, în care își pironi 
privirea și sentimentele, în timp ce Hugo își venea în fire de la supă și 
de la vinul pe care i-l adusese o bătrână, probabil soţia lui Jucef. 

- L-am văzut, repetă el după ce luă o gură mare de vin, aspru și acru. 
Am fost la fel de aproape de el cum sunt acum de dumneata, adăugă el, 
adresându-i-se zarafului. 

Reușise să îl miroasă, ar fi putut chiar să îl atingă doar întinzând 
brațul când Câinele chel îl luase prin surprindere și își făcuse apariţia în 
cimitir ca să își facă nevoile. Hugo își ținuse respiraţia, cu inima 
bătându-i puternic, fără să se miște, până când ucigașul acela se 
întorsese nepăsător în clopotniță. 

- Sigur crede că se poate înrola în armada care va pleca în Sicilia, 
adăugă el. 

- Să-l ucidem chiar noi în noaptea asta! spuseră în cor convertiții. 

Propunerea fu ovaţionată. Dar Jucef continuă să privească spre foc. 
În cele din urmă se așternu tăcerea în așteptarea deciziei lui. 

- Mâine, în zori, mă voi duce la veguer. Il va aresta și executa. Știu că o 
va face. Apropo, adăugă el adresându-i-se lui Hugo, nu îmi mai spune 
Jucef. Acum mă numesc Raimundo... Raimundo Sagrau. 

După o vreme, mai la o parte, evreul convertit îl întrebă pe Hugo: 

- Ce ţi-a făcut bărbatul acela? 

- Mi-a furat sandalele, răspunse Hugo serios. 

Celălalt încuviință din cap, gânditor. 

În vinerea din 22 decembrie 1391, regele Juan, neîndurător deşi se 
apropia Crăciunul, porunci execuţia a doisprezece prizonieri: un corsar 


genovez şi unsprezece dintre delincvenţii care asaltaseră cartierul 
evreiesc, printre care și Juan Amat, după ce, așa cum prezisese 
Raimundo, veguerul îl arestase. Hugo voise să vadă arestarea, deși 
aproape că îi interziseseră, căci veguerul voise să îl ia prin surprindere. 
Raimundo insistase în fața ofițerului regal și acesta îi îngăduise în cele 
din urmă. 

Fu de ajuns o lovitură cu piciorul în scândurile ce serveau drept ușă 
a clopotniţei și soldaţii veguerului putură intra. Hugo nu intră. Lupte, 
strigăte, porunci și Juan Amat, cu mâinile legate în față și o lance care îl 
împingea de la spate, îi urmă pe primii doi soldaţi care ieșiră din 
clopotniță. 

Hugo trebui să se tragă la o parte ca să evite scuipatul Câinelui chel. 

- Ar fi trebuit să te omor în Gerona, se răsti acesta. 

Hugo zâmbi cu cinism. 

- Cepele și sandalele te vor duce la spânzurătoare, ucigaș nemernic 
ce eşti! 

- Spânzurătoare? repetă veguerul, care ieșea cu lucrurile pe care Juan 
Amat le adunase în turla neterminată. Pe el îl vor hăcui. Nu merită 
spânzurătoarea. 

Aşa și fu. In vinerea aceea, cadavrele prizonierilor spânzurați cu opt 
zile înainte fură date jos și noii condamnaţi fură executaţi. Pe Juan 
Amat, așa cum îi avertizase veguerul, îl hăcuiră. In piața Sant Jaume, la 
intrarea în cartierul evreiesc, Hugo îl văzu sosind pe Câinele chel. 
Convertiţi și unii evrei curajoși se amestecară în tăcere, fără vreo 
reacție, printre o mulțime de oameni care aplaudau și îl ovaţionau pe 
rege. Hugo îl văzu plângând. Doi soldați îl târau. Se ruga, implora milă, 
de parcă el i-ar fi arătat milă Dolcei. 

„Gata, Dolca", murmură el când îl văzu îngenuncheat, cu gâtul pe 
butuc. „Gata!" 

Urmă o clipă de tăcere. Toporul căzu și mulțimea izbucni din nou în 
strigăte. Sângele Câinelui chel se amestecă în amintirea lui Hugo cu cel 
al Dolcei. Sânge! Băiatul fu surprins să vadă că strângea tare pumnii, 
neștiind dacă ţipase și el sau nu. Picioarele îi tremurau și i se făcu 
greață, în timp ce în mintea lui retrăia mii de scene: sandalele, 
toporișca, arestarea lui Bernat, călătoria spre Gerona... teama! Privi 
capul care rămase pe jos chiar în clipa în care un soldat îl luă ca să nu se 
apropie câinii. 

„Aici se sfârșește totul, Dolca", își zise în sinea lui. „Noi, creștinii, 
avem speranţa că ne vom revedea în cer. Se zice că evreii nu merg în 
cer." 

Hugo rămase locului în timp ce călăul, hăcuind și tăind, împărțea 
trupul lui Juan Amat în patru părți: torace și brațe, vintre și picioare. 
„Poate că va trebui să mă fac evreu ca să o revăd. Oare evreii au cer?" se 
gândi el privindu-l cu atenţie pe soldatul care înfigea capul într-un par 
înalt, împlântat în pământ la intrarea în cartierul evreiesc. Părţile din 


cadavru fură răspândite prin Barcelona, agăţate toate cu cârlige de pari: 
una dintre ele chiar în piața Sant Jaume, lângă cap; alta la biroul 
scribilor din Rovira, în fața Curţii de justiție; alta în curtea veguerului, și 
ultima lângă spânzurătorile din piața Blat. Acolo aveau să stea expuse 
vederii cetățenilor până când câinii și păsările aveau să le mănânce sau 
până aveau să rămână doar oasele din ele, după cum își confirmă Hugo 
în zilele în care se duse de la ferma lui Rocafort la Barcelona, mergând 
de fiecare dată în piața Sant Jaume ca să vadă capul și una dintre 
bucăţile din cadavrul celui care îi tăiase gâtul Dolcei. 

- Îţi mulţumesc... îți mulțumim cu toţii, îl auzi pe Raimundo zicându-i 
într-o zi în care oamenii, după ce își satisfăcuseră curiozitatea, se 
retrăgeau din piaţa Sant Jaume. Ce pot face pentru tine? 

„Dă-mi-o înapoi pe Dolca", vru el să-i răspundă. 

- Voi, evreii, aveţi cer? întrebă în schimb. 

Raimundo păli și privi în toate părţile. Hugo își înţelese greșeala. Nu 
părea să îl fi auzit cineva. 

- lertaţi-mă, se scuză el, sunt destul de afectat. Și apoi adăugă: Nimic. 
Nu trebuie să faceţi nimic pentru mine. 

Se întâlniră din nou, de mai multe ori, în piaţa Sant Jaume, în fața 
capului Câinelui chel, cu mandibula căzută, cu carnea, ochii și limba 
ciugulite de păsări. 

- Am presimţit că te vei întoarce, îi spuse Raimundo în loc de salut. 
Nu știam unde să te găsesc și am tot trimis niște copii să păzească piața 
și să mă anunţe dacă apăreai. 

- Cu ce scop? întrebă Hugo privind la ce mai rămăsese din asasinul 
Dolţei. 

- Am o propunere pentru tine. Mă însoţești? 

Hugo ridică din umeri și îl urmă. 

Spre deosebire de noaptea în care băiatul venise să le dezvăluie unde 
se ascundea Juan Amat, de data aceasta Hugo și Raimundo se întâlniră 
singuri la casa de schimb de la parterul casei de pe strada Ample, 
simplă, modestă, mobilată strict cu cele necesare pentru exercitarea 
meseriei: registre contabile, o masă veche cu o carpetă ce cu greu ai fi 
zis că era roșie şi foarfecă folosită ca să taie bancnotele false. 

- Zilele trecute discutam despre afaceri cu Jacob și cu cei doi fii ai lui, 
David și Saul, zise zaraful. Am înţeles că îi cunoști. 

Hugo încuviinţă; Saul fusese logodnicul Dolcei. 

- Niciunul dintre ei nu se poate ocupa de podgoria bunicului lor, căci 
nu știu agricultură, și, pe de altă parte, nu au încă vești de la Mabir și 
cred că a murit în timpul asaltului împotriva cartierului evreiesc. Până 
acum s-au descurcat cum au putut cu biroul de samsar al lui Jacob, dar 
au nevoie de bani ca să continue. Au pierdut mult în timpul revoltei, ca 
să nu mai punem la socoteală că au fost probleme cu cei de profesia lor, 
căci evreilor li s-a interzis să profeseze ca atare... chiar dacă, în cele din 
urmă, li s-a permis celor convertiți. Din pricina aceasta au venit la mine; 


nu vor să vândă podgoria, în caz că se înșală în privința lui Mahir, ca să 
nu mai spunem că, în realitate, ar primi foarte puţin pentru acea 
proprietate în starea ei de acum. Insă, dacă ar exploata-o cum se cuvine, 
ar putea obține un venit care i-ar ajuta să garanteze, ba chiar să își 
plătească împrumutul pe care îl solicită. Cum ţi se pare? 

Hugo ridică din umeri, neînţelegând care era de fapt propunerea. 

- ţi oferă să exploatezi podgoria, îl dumiri zaraful. 

- Mie? Nu am bani. De ce?... _ 

- Din varii motive, îl întrerupse Raimundo. În primul rând; pentru că 
știu că le erai drag lui Mahir, Dolcei și până și bunicului Saul. In al doilea 
rând: pentru că Mahir le-a vorbit mereu de bine de tine, despre grija și 
eficiența cu care munceai pământul, iar acest lucru este o garanție. Și, în 
ultimul rând, și cel mai important: deoarece au încredere că tu, în caz că 
Mahir se va întoarce într-o zi, vei rupe contractul și vei renunţa la el. 
Doar tu ai semna așa ceva, sau mă înșel? 

-Nu. 

Nu se înșela. Lui Hugo îi era dor de Mahir. Așa ar fi făcut; evreul 
devenise un profesor pentru el. 

- Deci te interesează? 

- Da, spuse el, întrucât nu avea nimic de pierdut. Raimundo se angaja 
să organizeze totul împreună cu Jacob. 

- De ce faceţi asta pentru mine? 

- Tu de ce ai făcut ce ai făcut pentru noi? 

- V-am spus deja că blestematul ăla mi-a furat sandalele. 

- Şi le-a ucis pe Dolca și Astruga, nu-i așa? 

- Da, mărturisi el. 

Se înțeleseră din tăcerea lor. Apoi Raimundo îi vorbi de toți despre 
care voia să afle Hugo. Cum știa deja, bătrânul Saul murise. 

- Nu ar fi fost nevoie să îi taie gâtul, îi explică el. A ajuns acolo fără 
suflu, pe moarte, după ce și-a văzut fiica și nepoata executate. 

Despre Mahir îi spusese deja că nu aveau vești. Spre deosebire de 
tatăl, sora și nepoata lui, care hotărâseră să rămână cu evreii în Castell 
Nou, fiind medici, el avusese prilejul să fugă înainte de primul asalt 
împotriva cartierului evreiesc. De atunci nu îl mai văzuse nimeni. Jacob 
și familia lui îl urmaseră pe Mahir și fugiseră și ei. Se convertiseră. Şi 
acum locuiau în Barcelona. A 

- Şi Regina? întrebă Hugo. O cunoașteţi? Invăța medicină cu Astruga 
și Dolca. Ştiţi ceva de ea? 

- Cum să nu! Fiica lui Bonjuha de Quer. Şi ea a avut noroc și a scăpat. 
A fost cât pe ce să moară, dar a salvat-o un evreu cu care s-a măritat. 

- Un evreu? 

- Da, Mose Vives. 

- A salvat-o? Mose? 

- Vives. Un medic. Nimeni nu și-ar fi închipuit. Nu e un om... Cum să-ţi 
spun? 


Nu era nevoie. Hugo și-l aminti în piața Sant Jaume: scund, slab, 
teama i se oglindea pe chip. 

Soţia lui a murit în revoltă și l-a lăsat văduv cu doi copii mici. După ce 
a salvat-o pe Regina s-au căsătorit și am înţeles că ea învaţă în 
continuare medicină alături de el. El avea nevoie de o mamă care să 
aibă grijă de copiii lui, iar Regina, de un bărbat care să aibă grijă de ea. 
Gândește-te că a fost nevoie să se reclădească familii, structuri... 

- Şi de unde știu că ela salvat-o? 

Raimundo ridică din umeri. 

- Ea era în cartierul evreiesc. Pe tatăl ei l-au ucis. De ce-ar fi inventat 
o poveste? Numeroși refugiaţi care se aflau în Casa de la Ciutat au 
văzut-o intrând goală și învelită într-o pătură. Ce sens ar avea? 

- Da... încuviință Hugo. Nu ar avea niciun sens. 

Barcelona, 1394 

Hugo ascultă cu satisfacție cum vinul lui era trâmbiţat pe străzile din 
Barcelona. Toţi cârciumarii erau obligaţi să dea de veste înainte să 
înceapă un butoi nou devin. 

- Astăzi, striga cârciumarul în piața Sant Jaume, în timp ce oamenii îl 
ascultau cu atenţie, la taverna lui Andres Benet de pe strada Flassaders, 
se va deschide un nou butoi de vin roșu de la podgoria lui Hugo Llor, 
spre înștiințarea cetățenilor din Barcelona! 

Hugo vânduse o mare parte din producţia de vin roșu din anul acela 
cârciumarului Benet. Cum era obiceiul, bastaixos se duseseră după 
butoaie, ca să le transporte la Barcelona, după ce autorităţile le 
cântăriseră și sigilaseră și după ce fuseseră achitate impozitele pentru 
tranzacție. A 

li invitase să guste din ele, mândru de vrejurile și de producţia lui. [i 
servise cu vin din strugurii de lângă grădina familiei Vilatorta, vinul 
special al Dolcei pe care, decantat și curăţat, îl păstra în butoaie închise 


cu fâșii groase de gudron bine măcinat și câte un cui. Bastaixos nu îl 
degustaseră ca pe un vin special, ci îl dăduseră pe gât fără să îl savureze, 
de parcă ar fi fost un vin oarecare tânăr, din anul acela, dar Hugo știa că 
era excepţional, lucru confirmat şi de cei care se pricepeau. Îl vindea ca 
vin bătrân, din recolta anterioară. 

O altă parte din recolta de lângă grădina familiei Vilatorta o păstra în 
butoaie ca să îmbătrânească. Știa că era greu ca un vin să reziste mai 
mult de un an fără să se acrească, dar era visul pe care Mahir nu reușise 
să și-l îndeplinească, deși încercase la rândul lui cu cantităţi mici. Hugo 
încerca să îl consoleze când cercetau vinul și își dădeau seama că era 
doar oţet. „Romanii reușeau să o facă", se plângea evreul. „Celebrul vin 
de Falerno trebuia să aibă cel puţin zece ani înainte să fie consumat. 
Autorii din vremea aceea vorbesc despre vinuri și mai bătrâne chiar; 
Pliniu zice de unul de o sută șaizeci de ani; Horaţiu despre altul de o 
sută. Eu de ce nu reușesc să obțin unul mai vechi de un an?" 

„Pentru că nu ai încercat cu vinul din strugurii Vilatorta, dragă 
Mahir", își răspunse Hugo pe când se apropie de butoaie și se convinse 
că vinul îmbătrânea fără să se acrească. Era un vin mult mai tare decât 
cel provenit din restul podgoriei. Poate că această caracteristică 
îngăduia ca procesul să aibă loc. Acolo, lângă butoaie, după ce auzise, 
mândru, cum îi proclamau și proslăveau vinul, Hugo se gândi cât de 
mult se schimbase viaţa lui în ultimii trei ani. Locuia în continuare în 
vinărie, ca atunci când lucrase cu Mahir. Uneltele, burdufurile pentru 
vin şi butoaiele rămăseseră acolo; ba chiar găsise și banii pe care îi 
strânsese și pe care îi ascunsese sub pământ. 

Raimundo își ținuse promisiunea și, la scurtă vreme de la întâlnirea 
lor la biroul de schimb, Hugo și Jacob încheiaseră un contract de 
rabassa morta: un acord special pentru vița-de-vie, prin care Hugo avea 
să fie arendaș al pământurilor lui Jacob până la moartea a două treimi 
din lujerii mai tineri. Judecând după comentariile pe care i le făcuse 
Mahir referitor la lujerii aceia, Hugo calculă că durata contractului avea 
să fie de peste patruzeci de ani... dacă nu se întorcea evreul. 

Află apoi că toate contractele încheiate la moartea lujerilor se puteau 
prelungi aproape la nesfârşit, ca și cum ar fi fost de fapt o arendă, 
apelând la şiretlicul de a planta lujeri noi prin capficat, adică plantarea 
unui lăstar de lujer viu, fără a-l tăia de pe plantă, ca să dea naștere 
altuia. Astfel, se putea susține că lujerul nu murea niciodată. în 
schimbul cedării pământului, Hugo trebuia să îi plătească lui Jacob 
censul anual. 

Muncise din greu, își spuse el, lângă butoaie. Ba chiar trebuise să 
apeleze și la Romeu pe când căutase ajutoare în perioada în care 
avusese nevoie de mai multă mână de lucru. Ştia că nu avea să îi 
convină înțelegerea pe care urma să i-o propună acesta, dar toate 
încercările lui de a contracta mână de lucru la liber, bărbaţi plătiţi, fură 
zadarnice; mulţi dintre ei refuzaseră din pricina umilinţei de-a fi la 


ordinele unui tânăr care pe atunci avea șaptesprezece ani, iar cei 
dispuși să o facă credeau că aveau dreptul să îi dea instrucţiuni și să îi 
țină lecţii, așa cum fusese cazul cu câţiva pe care îi angajase unul după 
altul și care se dovediseră a fi aroganțţi și indolenţi. Presupuse că Romeu 
avea să îi includă și pe sclavi în înţelegere, și așa fu. 

- După ce vom termina cu podgoria ta, îmi vei întoarce munca la cea 
a lui Rocafort, îi propuse acesta. 

- Cum vă gândiţi să vă întorc munca a mai mulţi sclavi? 

- Nu, nu pretind așa ceva de la tine. Am tot mai multe îndatoriri de 
care trebuie să mă ocup, Hugo. Rocafort îmi dă tot felul de sarcini care 
nu au de-a face cu ferma, iar pe sclavi îi conduce și controlează Juan. Íl 
știi deja, e de încredere. Problema este că nu știu să lucreze. Vreau ca tu 
să îi înveţi, de acord? 

Hugo acceptă. Nu avea de ales. 

- Nu-mi place treaba asta cu sclavii, îi comentă cu toate acestea 
Mariei în bucătăria fermei lui Rocafort, în timp ce mânca niște brânză și 
bea un pahar de vin pe care i-l oferise femeia. 

Se hotărî să se ocupe mai întâi de partea lui din înţelegere; așa, 
oamenii aveau să ajungă pe podgoria lui ceva mai pricepuți. 

- Nu e mereu cum a fost cu copila rusoaică, îi răspunse ea amintindu- 
și violul. Aici, în Catalonia, sclavii sunt trataţi destul de bine. în general 


sunt eliberaţi sau reușesc să își atingă tallat’. 

- Talla? 

- Ce le cere stăpânul lor ca să își răscumpere singuri libertatea. Lună 
de lună plătesc o sumă mică de bani, deși, pe lângă asta, trebuie să 
îndeplinească anumite condiţii: trebuie să aibă giranţi care să își asume 
răspunderea pentru ei în caz de fugă; trebuie să se întrețină singuri, 
prin munca lor, și să se înfățișeze săptămânal în fața stăpânului lor; nu 
pot ieși din Barcelona și în general nu li se îngăduie să se căsătorească... 
să nu aibă și mai multe cheltuieli, înţelegi? Hugo încuviinţă din cap. 

- Pe lângă fetele rusoaice, singurul sclav cu care am avut de-a face a 
fost un genovez căruia i-am cărat bila, ca să poată munci. O persoană de 
treabă, care nu cred că ar face vreodată rău cuiva. Niciun om nu ar 
trebui să fie obligat să își cumpere libertatea, răspunse el. 

- Se prea poate, dar așa stau lucrurile și nu tu le vei schimba. Cu toate 
acestea, cred că îi poţi ajuta pe nefericiţii ăia. 

- Ce vrei să spui? 

- Eşti un bun țăran. Te pricepi cum se lucrează viţa-de-vie și cum se 
obține vinul și îi înveţi și pe ei. Ca să își îndeplinească talla au mereu 
nevoie de o meserie prin care să câștige bani ca să îi plătească 
stăpânului. Cu cât învață mai mult și mai bine, cu atât mai mult vor fi în 
stare să îşi obțină libertatea. 

- Ce câștigă stăpânul dacă îi eliberează? întrebă Hugo. Doar nu vei 
vrea să mă convingi că stăpânul vostru pierde banii pe sclavi? 


Maria șovăi. 

- Talla e mult mai scumpă decât a costat sclavul, recunoscu ea în cele 
din urmă. 

- Trebuie să se răscumpere singuri și cu mai mulţi bani decât 
valorează de fapt. 

- Da, așa este. Nici asta nu vei putea schimba. Romeu profită de tine, 
de bunăvoința ta și de faptul că în anumite momente ai nevoie de mână 
de lucru. Crezi că nu știe că ai căutat să angajezi oameni? 

Hugo pufni. 

- Deși... și tu ai putea profita de el, îi șopti femeia. 

- Nu pricep. Cum? 

Pricepu când Maria își trase în sus cămașa și îi arătă doi sâni mari, cu 
areole maronii, care îi înconjurau sfârcurile aproape la fel de groase ca 
degetul mic. Câtă vreme trecuse de când nu fusese cu o femeie? Dolca. O 
cunoștea doar pe ea. „Nu", încercă el să se împotrivească. I se păru că o 
trădează pe Dolca doar pentru că avea o erecție văzând sânii generoși ai 
Mariei, dar ea nu îi dădu timp să se gândească: îl încalecă și preacurviră 
chiar acolo, în bucătărie, trăgându-și de straie, înăbușindu-și gemete şi 
oftaturi, la început uitându-se înspre ușă, apoi lăsându-se în voia sorții. 
Posibilitatea ca Romeu sau, chiar mai rău, Chiorul să își facă apariţia în 
curtea casei fermierului îi dădu ghes lui Hugo. Spre surprinderea lui, 
riscul se transformă în pasiune, de parcă ar fi făcut parte din jocul 
dragostei, iar să privească spre ușa deschisă în timp ce Maria îl călărea 
și gâfâielile deveneau strigăte îi stârni o plăcere necunoscută până 
atunci. 

Hugo se întoarse la ferma lui Rocafort. Acceptă ajutorul sclavilor și îi 
ajută la rândul lui, învățându-i despre podgorii. Cu o climă îngăduitoare 
și mult efort, pământul produse îndeajuns. Se folosi și de cunoștințele 
pe care i le transmisese Mahir despre facerea vinului, iar dacă reuși să îl 
convingă şi pe un cârciumar de renume ca Andres Benet să îi cumpere 
și vestească vinul vechi în cele mai aglomerate pieţe din oraș a fost prin 
interesul și afecțiunea cu care duse la capăt întreg procesul. 

Sosise momentul să se bucure de o treabă bine făcută, se gândi Hugo. 
Și îşi turnă o cupă de vin, singur. Bineînţeles, gustul lui îi aminti de 
Dolca. „Dolca..." In fiecare noapte se silea să o plângă, ca să nu o uite. 
Uneori, imaginea tinerei evreice se dilua și în locul ei apărea cea a 
tinerei care îi zâmbise în Santa Maria de la Mar sau a vreuneia cu care 
se întâlnise pe stradă și Hugo se mustra pentru că era în stare să o uite. 
Atunci o căuta, închidea strâns ochii până își amintea trăsăturile dure și 
frumoase ale evreicei. Se întreba mereu de ce alesese moartea. Se zicea 
că, dintre cei uciși, majoritatea fuseseră femei; ele nu renunțaseră la 
convingerile lor. 

Hăcuitul Câinelui chel încheiase șirul de condamnări, iar regele Juan 
încercase să refacă acea comunitate ebraică din Barcelona, care îi 
adusese atâţia bani: le garantase drepturile de care se bucuraseră şi 


până atunci și le promisese că avea să îi scutească de impozite pe trei 
ani, inclusiv de obligația de a hrăni leii și celelalte animale din 
menajeria palatului Menor care cădea în sarcina lor. Evreii care încă 
locuiau în Barcelona se împotriviseră, iar orașul fusese declarat liber de 


evreime. În decembrie 1392 se demolase turnul de la intrarea în Caull, 
li se dăduseră străzilor nume de sfinţi, iar clădirile fuseseră cedate 
creștinilor. La doi ani după ce le-au fost luate casele, convertiţii din 
Barcelona încercau să își învingă îndoielile și neîncrederea în credința 
recent îmbrățișată și își asumau construirea, pe cheltuiala lor, unei 
biserici noi în ceea ce fusese înainte cartierul evreiesc mai mic, un 
templu dedicat Sfintei Treimi. 

Nu foarte departe de acolo, pe strada Sanahuja, unde se aflase 
cartierul evreiesc mai mic, se gândi Hugo, locuia Regina, cu soţul ei, 
Mose, și copiii acestuia. Erau în continuare evrei, dar nimic din căminul 
lor nu le proclama condiţia. O vizitase din când în când în anii care 
trecuseră și mereu i se păruse o casă cu pereţi groși din piatră, care i-ar 
fi putut aparține oricărei perechi creștine căsătorite. 

Regina avea acum nouăsprezece ani minunaţi, la fel ca Hugo, 
exprimaţi printr-o mișcare voluptuoasă; devenise o femeie cu un 
zâmbet deschis, cu ochi sclipitori, cu vorbă și purtare fluide și 
seducătoare, învăluitoare. Regina știa că era frumoasă, iar Hugo, ca 
atunci când Dolca era în viaţă, își muta privirea de la pieptul ei generos 
la nasul ei. 

Trecuse ceva vreme de când nu îi vizitase, se gândi Hugo în timp ce 
bea a doua cupă de vin, dar de fiecare dată când se ducea la ea își 
amintea de ziua aceea de la care trecuseră deja trei ani, în care se 
dusese să o vadă ca să îi ceară ajutorul, însoţit de Raimundo, după ce se 
înființase în prealabil în biroul lui de schimb, cu catârul lui Romeu și o 
căruță mică și joasă, fără laterale și cu două roţi de lemn groase, și cu 
fata rusoaică violată de Roger Puig în ea, febrilă. 

Episodul cu Roger Puig și sclava îi rămase în minte mai multe zile, 
dar presupuse că, așa cum poruncise nobilul, rusoaica se afla deja la 
dispoziţia lui în casa lui. I se zbârlea părul când își amintea ţipetele fetei 
la etajul fermei și sfârșea ghemuindu-se pe patul de paie încercând să 
alunge imaginea tinerei siluite de nenorocitul acela. 

Fu surprins însă când se duse să își ia rămas-bun de la Maria, înainte 
să se întoarcă în vinăria de pe podgoria lui Saul, care acum îi aparținea 
lui Jacob. O căută până auzi plânsete din dormitorul sclavelor. Strigă, 
dar nu îi răspunse nimeni. Plânsetele continuară. li era interzis să intre 
acolo, dar Romeu se afla în Barcelona și ceilalți sclavi pe câmp. Deschise 
ușa și intră. Maria o ţinea de mână pe fată, care se înjumătăţise și era 
slabă şi cadaverică. 

- A sângerat, îi explică Maria. Nu i-am acordat importanţă. Oare nu 
sângerăm toate prima oară? Dar a continuat să sângereze. Rocafort nu a 


vrut să audă de medici, convins că oricum nu avea să își mai recupereze 
vreun ban pe sclava asta. Au căutat un leac la o tămăduitoare. In cele 
din urmă a apărut febra și acum se simte foarte rău. 

- Nu aveţi de gând să faceți nimic? o îndemnă Hugo fără să 
îndrăznească să ajungă la piciorul patului. 

Puțin mai târziu, însăși Maria îl ajuta pe Hugo să înhame catârul la 
căruţă. 

- Să vă ajute Dumnezeu! murmură ea când tânărul îi dădu ghes 
animalului. 

La scurtă vreme după aceea, cu Raimundo în față, se înfățișară la ușa 
casei lui Mose Vives de pe strada Sanahuja. 

- Imi ești datoare, Regina. 

Acestea fură cuvintele cu care Hugo înfrânse grimasa de neplăcere 
pe care o făcură Mose și Regina când o descoperiră pe Caterina -aşa 
aflase chiar în ziua aceea că se numea sclava — întinsă în căruță. 

- Şi dumneata îmi ești dator, se răsti Hugo cu asprime când medicul 
dădu să se împotrivească, slăbit şi agitat. 

In căruţă, copila își lăsă capul pe spate și îl privi cu ochi sticloși pe 
Hugo, de parcă ar fi priceput ce se petrecea. Dădu să ridice braţul, dar 
reuși să își miște doar puţin încheietura mâinii. Incercă să vorbească, 
dar bolboroseala-i de neînțeles în limba ei se întrerupse când Mose și 
Regina o duseră în casă. 

Caterina supraviețuise, se bucură Hugo când își aminti intervenţia 
lui, a Reginei și a lui Mose. Deși unii, cum ar fi fost Arsenda, susțineau că 
ar fi trebuit să moară. Hugo îi povesti despre copila rusoaică de parcă el 
nu ar fi avut niciun amestec. „De ce trebuie să o amăgesc?", se mustra el 
după ce își vizita sora. Arsenda nu era de acord cu relaţia lui cu medicii 
evrei. „li botează în porturi doar ca să credem că toţi sclavii pe care îi 
aduc din Orient sunt creștini, dar ce știu ei despre lisus Hristos? Au fost 
oare vreodată la liturghie? Nici măcar nu vorbesc limba noastră." 

Hugo nu o mai asculta, ci se sprijinea de perete de îndată ce Arsenda 
își începea tiradele împotriva oricărei atitudini sau circumstanţe care 
nu era de o pioșenie și devoțiune binecuvântate. El murmura a 
încuviințare și păzea ulița care ducea spre casele călugăriţelor din 
mănăstirea din Jonqueres. Cuvintele Arsendei răsunau în noapte, în 
timp ce el se gândea că sigur călugărița al cărei nume nu și-l amintea 
niciodată era cea care îi dicta surorii lui discursurile prin care o 
zăpăcea. 

Da, se felicită Hugo, Caterina supraviețuise... și o duseseră la casa lui 
Roger Puig. Când se gândi la neamul Puig, aproape că simţi un gust 
amar. În ultimii trei ani petrecuse nopţi întregi nedormite închipuindu- 
și răzbunări nerealizabile, care se preschimbară mai apoi în dorința ca 
sicilienii, spre care se îmbarcase ticălosul acela în armada regală, să îl 
ucidă la fel de furios precum violase el o biată copilă. Pentru că Roger 


Puig plecase la război împotriva nobililor sicilieni care se răsculaseră 
chiar în 1392. 

Cu toate acestea, îl lăsase în Barcelona pe Mateo, servitorul lui chior, 
pe care îl numise reprezentantul lui ca să se ocupe de afacerile deja 
demarate cu Rocafort şi de nevoile noii lui soții. Din fericire, Chiorul nu 
îl recunoscu pe Hugo. Își dădu seama de asta o dată, când se intersecta 
pe neașteptate cu el la ferma lui Rocafort. I se strânse stomacul și i se 
usca numaidecât gura, dar fu îndeajuns de liniștit încât să îndure 
privirea acelui singur ochi al insului. Chiorul șovăi; trecuseră cinci ani. 
„Pace", îl salută Hugo fără să se oprească din mers, cu chipul ascuns de 
o barbă deasă și câteva cicatrici palide pe față, moștenite de la 
zgârieturile pisicilor, de când lucrase cu ele și curăța casele de șobolani. 
Celălalt trase aer în piept, părând a se gândi la ceva. Hugo află după 
aceea că îl întrebase și pe Romeu de el. „Un prieten al evreilor”, probabil 
că îi răspunsese acesta. Sau poate: „Lucrează o podgorie a evreilor". Ce 
altceva ar fi putut să îi spună? 

Dar, deși podgoriile și vinul îi zâmbeau, alte aspecte din viaţa lui 
deveneau mai triste în clipa aceea, se plânse Hugo. Cel mai mult îl durea 
viața pe care o ducea mama lui. Cerneala cu care notarul semnă 
contractul de rabassa morta pentru podgoria lui Jacob era încă 
proaspătă când Hugo plecă spre Sitges ca să o caute pe Antonina. Nici 
măcar nu se opri la vinărie, ca să privească locul care, începând de 
atunci, avea să fie al lui, nici nu îi pasă de faptul că avea să se înnopteze 
înainte să ajungă el acolo. Ce diferită era călătoria de acum de cea 
frustrată pe care o făcuse în copilărie! Apoi cu Mahir... Clătină din cap ca 
să nu își amintească de loviturile dogarului și râse de teama care îl 
făcuse să se întoarcă din drum în copilărie. Vrăjitoare care le furau 
penisurile bărbaţilor! Pufni în râs. Cu toate acestea, îi fu greu să 
adoarmă în noaptea aceea, învăluit în frunze veștejite și adăpostit în 
colțul unui zid de piatră ce despărțea două ferme. Poate că vrăjitoare 
nu, dar lupi... li era frig, teamă și foame. Ar fi trebuit să fi pregătit tot: 
mâncare, apă, veșminte... Şi să plănuiască ce avea de gând să facă. Ce 
avea să îi spună mamei lui? „Vino cu mine! Lasă-l pe nemernicul ăsta. 
Am o podgorie și vom locui împreună." Așa. Atât. Strânse pumnii sub 
frunzele uscate. Şi, rupând tăcerea nopţii, jură că lucrurile nu aveau să 
decurgă ca ultima oară. Aţipi și, de îndată ce cerul se lumină, se puse în 
mișcare. 

Dimineaţa fu nevoit să plătească banii datoraţi pentru că folosea 
drumul de coastă și își reproșa din nou că nu își luase deloc provizii 
pentru călătorie; stomacul îi răcnea. Ceru o bucată de pâine de la un 
grup de țărani care călătoreau în direcția opusă. Bărbaţii fură generoși 
și îi dădură o bucată zdravănă de pâine cu fasole. Bău și apă proaspătă 
și, pe când se despărțeau, unul dintre ei îi dădu un ou proaspăt dintr-un 
coş de nuiele în care avea mai multe duzine. Hugo îi mulțumi și, pe când 
ceilalți își văzură de drum, se opri în centru, sparse oul la un capăt, îl 


duse la gură și îl sorbi cu totul. Apoi oftă. în clipa aceea ar fi mâncat și 
douăsprezece ouă! 

Se îndreptă direct spre casa dogarului, în afara Sitgesului. Locul 
părea aproape la fel cum și-l amintea el: atelierul și casa despărțite de 
celelalte clădiri. Poate că se mai construiseră unele... sau nu. 

Butoaiele de pe stradă anunțau în continuare scopul lucrărilor al 
căror zgomot se auzea de afară. 

- Tată! 

Dintr-o săritură, Hugo se ascunse după zidul de lângă grădina din 
fața atelierului. Nu îl văzu pe ucenicul care, cu ani în urmă, încercase să 
îl avertizeze în legătură cu caracterul maestrului lui. Fără îndoială că 
băiatul care îl ajuta acum era unul dintre cei doi fii ai dogarului, pe care 
Hugo și-l închipui mai bătrân și un pic mai gârbovit decât fusese cu ani 
în urmă. Oare chiar așa era? Fu cât pe ce să își răspundă că da, când, la 
rugămintea fiului său, bărbatul ridică un butoi mare cu atâta ușurință 
de parcă ar fi fost un scaun sau o simplă bucată de lemn. Hugo se crispa 
și se sprijini cu spatele de zidul după care se adăpostea. Profită și privi 
în jur: nu era nimeni. Il auzi pe Ferran certându-și fiul, urlând și 
insultându-l. Se întrebă dacă mama lui supraviețuise cumva bestiei. 
Simţi sudoare rece pe spate și în palme. 

- Auziţi! 

El o spusese. Da. Hugo se trezi surprins în mijlocul străzii. Tatăl și fiul 
îl priviră uluiţi, mirare care dispărea pe măsură ce dogarul se apropia 
de el. 

- Nu vă amintiţi de mine, zise Hugo. Sunt fiul Antoninei. Antonia, se 
corectă el, soția dumneavoastră. 

Ba își amintea. 

- Vrei să îți mai trag una? Hugo se dădu un pas în spate. 

- De ce ați face-o? încercă el să îl convingă. Când îl văzu pe bărbatul 
imens, uită tot ce gândise. 

Mai făcu un pas în spate. Şi dacă mama lui murise? Se năpusti asupra 
dogarului doar la gândul că ar fi putut fi adevărat. Urlă, îl lovi în piept 
cu umărul și se rostogoliră amândoi la pământ. Poate că bărbatul era 
puternic, dar nu la fel de agil ca Hugo. [i trecu prin minte lecţia care îl 
făcuse să îl înfrunte pe Câinele chel cu ani în urmă, ca să își recupereze 
sandalele: agilitate și armament bun, își aminti el, asta salvase galera de 
corsarul algerian. Hugo se ridică de la pământ ca o pisică. Printr-o 
lovitură de picior reuși să nu se lase prins de dogarul neîndemânatic. 
Armament, armament, armament... Nu avea. O luă la fugă spre atelier, 
scăpă cu ușurință de băiatul care încercă să îl oprească și, odată intrat, 
se uită până când văzu un ciocan zdravăn, lung și greu, pe care îl apucă 
cu ambele mâini și îl flutură prin faţa lui. Trebuia să îl împiedice pe 
dogar să se înarmeze și el. 

- Vreau să îmi văd mama! ceru el mișcându-se prin faţa lui, gata să 
dea o lovitură cu ciocanul. 


Ferran nu ştiu dacă să se apropie sau nu. Fiul lui încercă să îl atace pe 
Hugo, iar ciocanul îi trecu razant pe lângă cap. 

- Stai locului, Jose! îi porunci tatăl lui. E treaba mea. lar tu, du-te 
naibii! îi răspunse el, dându-se în spate. Maică-ta e doar o căţea pe care 
o fute tot satul. Du-te de-o caută la bordel! 

Hugo făcu un pas în față, dar când văzu zâmbetul șters al dogarului, 
se întoarse la locul lui; nu trebuia să iasă din atelier. Trecură câteva 
clipe așa, cu ei la distanţă unul de celălalt. Dintr-odată, Hugo lovi cu 
putere niște doage de butoi. Lemnul se rupse de sus până jos. 

- Nemernicule! 

Scândura ruptă părea să îl doară mai tare pe dogar decât dacă l-ar fi 
lovit în piept. 

- Mama! îi ceru Hugo şi văzu că acum erau mai multe persoane în jur. 

Îşi întoarse privirea spre piciorul scării care cobora din casă, de la 
etaj, veghind la dogar cu coada ochiului. Nu o recunoscu: straiele negre 
îi atârnau pe umeri; avea părul rărit și chipul chinuit. 

- Mamă? strigă el. 

Observă o mișcare și lovi cu ciocanul, întinzând braţele. Nu se înșela: 
Ferran încerca să profite de faptul că era atent la altceva, dar ciocanul îl 
forță să se îndepărteze din nou. 

- Mamă? strigă iarăși Hugo cu ochii umezi. 

Dogarul încercă din nou. Hugo lovi din nou în aer. Nu o putea privi! 

- O să te prind, îl ameninţă dogarul. Și-atunci o să te omor! 

- Ba nu o vei face, se auzi mai mult ca un scâncet. 

Spre surprinderea soțului ei, Antonina fu cea care răspunse, apoi se 
apropie șchiopătând de Hugo. 

- O să te omor pe tine! strigă bărbatul. 

- Fă-o! îl înfruntă ea. Cine o să aibă atunci grijă de copiii tăi, prostule? 
Îi era greu să vorbească. Trebui să tragă aer în piept înainte să continue. 
Eşti bătrân și sărac pentru că îţi risipești banii pe târfe și vin. Nu ai ce 
să-i oferi unei soţii noi în afară de o droaie de copii... o fire rea... bătăi... 
și beţii. 

Dogarul înroși. 

- O să te omor, repetă el. 

- Fă-o! îl provocă din nou Antonina, apoi îl privi pe Hugo și zâmbi. 

Hugo se uită cu groază la gura ei știrbă. 

- Ce cauţi aici, fiule? 

Hugo lovi din nou cu ciocanul. Dogarul se îndepărtă iarăși. 

- Prostule! îl insultă Antonina. 

Se duse spre vatra în care ardea focul folosit pentru flexibilizarea 
doagelor pe măsură ce se strângeau cercurile butoiului. Apucă o torță 
aprinsă și se întoarse lângă Hugo, cu fața spre strada în mijlocul căreia 
gâfâia dogarul. 

- In clipa în care încerci din nou, își amenință ea soțul, dau foc 
atelierului. 


Antonina doar apropie torța de așchiile de la doage și Ferran flutură 
înnebunit din mâini. 

- Indepărtează-te! 

Bărbatul se supuse. Antonina zâmbi din nou și trase adânc aer în 
piept, apoi continuă: 

- Nu mai ştiam nimic de tine, Hugo, deși am simțit că ești bine. 

- Am o podgorie, mamă, o întrerupse el. Vino cu mine! Am putea să 
locuim împreună și să lucrăm... 

Ea râse ca o șoaptă și îl mângâie pe obraz. 

- Nu pot. li vezi pe mucoșii ăia doi? 

Arătă cu bărbia înspre scară. 

Hugo se uită scurt într-acolo. în pofida torţei aprinse pe care o nea 
mama lui în mână, nu avea încredere în dogar. Băiatul ucenic, fi tot avut 
vreo paisprezece ani, se ținea la distanţă. 

- Băiatul și fetiţa. Sunt fraţii tăi, după mamă, firește. Au nevoie de 
mine. 

- a-i cu tine! zise Hugo fără să se gândească măcar. 

Antonina pufni iarăși în râs. Râse tare și sfârși tușind. 

- Sunt și ai lui, Hugo. Nu pot să îi iau. Nu voi fi făcut nici doi pași și mă 
va căuta deja. 

- Mamă, se stinge torţa, o avertiză Hugo. 

Antonina își privi soțul. 

- De ce ești așa de ticălos? îi reproșa ea, apoi se duse spre vatră și o 
înlocui. 

Hugo o privi: nu era aceeași femeie pe care o văzuse culcată la 
pământ și lovită în ziua în care venise aici cu Mahir; era altfel acum. 

Antonina îi văzu privirea și știu ce gândea. Se înfiora când își dădu 
seama că încă îl simţea al ei, încă îi înțelegea sentimentele și 
îngrijorările, chiar înainte să i le dezvăluie. Ea îl născuse! Ea îl îngrijise 
și alăptase! Ajunse lângă Hugo cu o torță nouă aprinsă, care îi lumina 
ochii înecați în lacrimi. Nu mai plânsese de multă vreme. 

- Am învăţat să îmi dau seama care este adevărata durere, fiule, îi 
zise ea. De când a murit tatăl tău a trebuit să învăţ să supraviețuiesc. 
Vocea i se stinse. Apoi a sosit ziua în care mi-am dorit să mor, și atunci 
am înţeles că nu aș fi putut avea parte de o moarte mai rea ca... fără să 
știu nimic despre tine sau despre sora ta... Trase aer în piept. Sau mai 
rea decât cea care i-ar fi lăsat orfani și pe mâna bestiei ăsteia pe fraţii 
tăi mai mici, care sunt copiii lui. Nu au nicio vină. Deși poate că nici el 
nu are. E doar un animal. 

Fu istovită după discursul ei. 

- Dar mamă... 

- Ce mai face Arsenda? șopti ea. 

- Bine. La mănăstire. încă o vizitez. 

- Mă bucur. Să nu te oprești, și să ai grijă de ea. Ai iubită? 


Amintirea Dolcei izbucni în interiorul lui, mai puternic ca niciodată, 
de parcă retrăia durerea cu și mai mare intensitate pentru că îl întreba 
mama lui. 

- S-a petrecut ceva? intui Antonina privindu-și fiul și ciocanul care 
acum îi atârna din mâini. 

Se uită la soţul ei și apoi la torță. Ardea. 

- A murit, mamă, răspunse Hugo atunci. 

Antonina îl cuprinse cu brațul de după gât, acum atentă la soțul ei, 
spre deosebire de fiul ei. îl sărută pe obraji și lacrimile li se amestecară. 

- Trebuie să pleci. Va veni clipa în care animalul nu se va mai gândi la 
cât de incapabil este. 

- Dar... te va ucide. 

- Ba nu o va face. 

- Te va bate. 

- Nici, minţi ea. Nu o mai face de ceva vreme. E doar fanfaronadă. Ştie 
că sunt slăbită și că m-ar putea omori, și atunci ar rămâne singur cu 
copiii. Măcar atât pricepe și el. 

- Mă voi întoarce să te văd, îi promise Hugo. 

- Nu o face, fiule! Mi-e de-ajuns că am aflat vești despre tine și sora 
ta. Sunt bucuroasă să aflu că sunteţi fericiți. Nu e bine să îl ispitești pe 
diavol. Te-ar putea răni și ar fi cea mai mare nenorocire pentru mine, aș 
suferi mai rău ca în moarte... Nu risca, Hugo. Te implor. 

- In regulă, minți el, gândindu-se deja la următoarea lui călătorie. 

- Du-te în pace! îi ură Antonina. Grăbește-te, căci torța se stinge, zise 
ea, apoi se întoarse spre soțul ei, bombănind o ameninţare. 

De te atingi de fiul meu, jur pe Dumnezeu și pe Sfânta Fecioară că va 
arde totul! 

Hugo o zări stând acolo, slabă și neîngrijită, trăgând compulsiv aer în 
piept, căci rămase fără suflare după ultimatumul dat, și percepu 
neîndoios în ea o forţă, un spirit care o făcea puternică. Nu o văzuse 
niciodată așa. în loc să îl evite pe Ferran și să plece, Hugo se duse spre 
el. înainte să ajungă în dreptul lui, dădu drumul ciocanului. 

- Dacă o maltratezi pe mama... 

- In clipa în care lasă din mână torţa aia aprinsă, îl întrerupse 
dogarul, o stâlcesc în bătaie. 

Hugo așteptă câteva clipe, ca inima lui să își domolească bătăile care 
nu îi îngăduiau să vorbească. 

- Mă voi întoarce fără să știi, zise el în cele din urmă. Te voi iscodi și 
voi întreba prin sat, unde nu cred că ai prea mulţi prieteni. Cum am 
aflat că o maltratezi pe mama sau că a murit, voi veni noaptea și jur și 
eu pe Dumnezeu și pe Sfânta Fecioară, și pe îngeri și pe toți martirii, ba 
chiar și pe diavol, că îţi voi da foc la casă în timp ce dormi. Vei arde în 
ea, tu și copiii tăi, pentru ca stirpea voastră de hoţi și criminali să nu se 
mai înmulțească vreodată. Ai priceput, câine nenorocit? 


Fusese ultima oară când vorbise cu dogarul, își zise Hugo, dând pe 
gât cupa cu vin. Gândul la mama lui îi aminti de Arsenda. Hotări să se 
ducă să o vadă în noaptea aceea. De fapt, trecuse ceva vreme de când lui 
Hugo i se părea că sora lui se poartă ciudat. Plângea. Rămânea tăcută 
multă vreme. „Arsenda, nu pot rămâne aici toată noaptea", o mustra el. 
Ultima conversaţie lungă pe care o purtaseră fusese cea despre mama 
lor. Hugo îi ascunsese realitatea; îi zisese că era bine și îi trimitea 
salutări. Fata îi ceruse să o lămurească, și el o făcu, deși nu îi spusese 
despre cei doi frați noi; nu voia să îi spună... „Când o vei revedea?", îi 
întrerupsese ea şirul gândurilor. „Nu știu." „Curând? insistase Arsenda. 
„Soră, e o călătorie destul de lungă; sunt două zile, una la dus, alta la 
întors, și drumurile..." 

Dar de atunci Arsenda se stinsese tot mai mult în fiecare zi. Era 
limpede că păţise ceva, iar Hugo avea de gând să afle despre ce era 
vorba chiar în noaptea aceea. 

- Arsenda! 

Hugo se înfiora în noapte când își dădu seama că ridicase vocea. 

Sora lui nu îi răspunse. Se retrăsese brusc după câteva cuvinte 
timide. Era iarnă și era frig. Soarele avea să se ascundă curând, iar 
pentru Hugo era complicat să se întoarcă la vinărie după ce clopotul de 
la castelul veguerului bătea ora pentru seny del lladre. 

- Soră, șopti el prin ferestruică. 

Arsenda nu răspunse. 

- Arsenda, încercă el din nou, ridicându-se spre fereastră, scrutând 
întunericul din casa aceea. 

- Pleacă! 

Nu era vocea ei. Era un timbru bătrân, obosit. 

- Cine sunteţi? De ce?... „Cum o chema pe călugărița aia nenorocită?" 
se gândi el. Și sora mea? 

- E cu Dumnezeu. Pleacă și nu te mai întoarce! 

- Nu, nu, nu. 

- Voi cere să bată clopotele, tinere. Te voi denunța și te vor aresta. 

- Pentru numele lui Dumnezeu! gemu Hugo. Ce se petrece? 

Oblonul fu închis și nu mai fu deschis în niciuna dintre nopțile în 
care Hugo se duse să fluiere cântecelul cu care se întorcea tatăl lui de pe 
mare. Disperat, îi povesti Mariei când aceasta veni la vinărie și plânse în 
faţa unei femei surprinse și neînfricate. Erau mai bine de trei luni de 
când nu mai știa nimic despre sora lui. Hugo nu voia să se mai atingă de 
Maria, ca în alte ocazii, dar ea insista să îl consoleze în pat. Reuși să o 
facă. Arsenda dispăru din mintea lui imediat ce se întinse peste femeie 
și o pătrunse, ea ţinând picioarele ridicate. Cu toate acestea, pe când 
încă îl străbătea ultimul tremur al orgasmului, amintirea Arsendei 
reveni și mai puternic. Cum de putea să și-o scoată din minte ca să 
preacurvească? 

- Mai trage-mi-o o dată! strigă Maria. Fă-o! 


Și începu să se miște în cadență, făcându-l prizonierul mușchilor ei, 
strângându-și clitorisul, strangulându-i mădularul, nelăsându-l să iasă... 

- Da! Așa! gemu ea când îi simţi reacția. 

Hugo se înfățișă din nou la mănăstirea din Jonqueres. Se simţi ciudat 
să intre pe poarta principală, cea care dădea înspre piața Jonqueres. Era 
un drum lung, străjuit de ziduri oarbe între care se aflau grădinile 
călugărițelor, fațada posterioară a bisericii şi unele dependinţe, și care 
se încheia cu o poartă de lemn. Ştia că după ea se afla mănăstirea. O 
privise împreună cu Arsenda în nopţile luminate de lună, la început, 
când se întâlneau pe acoperiș: două niveluri cu coridor; nu foarte înalte. 
„Pe acolo se furișează lumina în curtea interioară", îi spusese sora lui. 
Fiecare dintre galerii dădea înspre curtea interioară prin şaizeci și șase 
de arcuri ogivale, la fel de zvelte precum coloanele cu capiteluri care le 
sprijineau. 

Zgomotul unui zăvor tras îi atrase atenţia lui Hugo, care se întoarse 
spre dreapta: ghereta portarului. Fereastra cu gratii îi aminti de Chior; 
cu toate acestea, din spatele ei se auzi o voce blândă. 

- Dumnezeu și Fecioara din Jonqueres să vă apere, ce doriți? 

- Mă numesc Hugo Llor. 

-Da? 

- Sora mea este aici, lucrează ca servitoare pentru... Cerule mare! 
Cum o chema? Pentru una dintre călugărițe. 

- Care călugăriță? 

- Nu îmi amintesc numele ei, dar casa dânsei se află în apropierea 
porţii prin care sunt aduse mărfurile dinspre strada Jonqueres. 

- Cum de știți asta? 

Vocea era în continuare blândă, dar Hugo nu îndrăzni să îi 
povestească despre numeroasele întâlniri nocturne, ca să nu îi facă rău 
Arsendei. 

- A trecut ceva vreme de când nu știu nimic despre sora mea. 

- Este logic și firesc. Este o mănăstire unde ducem o viață religioasă 
și, drept urmare, suntem despărțite de lume. De fapt, este un lucru 
straniu că ați primit vești despre ea în trecut. 

Din nou! 

- Doamnă... 

- Soră. 

- Soră, vreau doar să ştiu dacă este bine. 

- Da. Este bine. 

- Mă iertați. Nu aș vrea... Nu aș vrea să vă deranjez, dar de unde știți? 
Nu v-am spus cum o cheamă. 

- Nu are importanţă, tinere. De multă vreme nu a mai avut loc nici o 
nenorocire în mănăstire, drept pentru care sora dumitale, oricine ar fi 
ea, e bine. 

-Dar... 

- Dumnezeu să te însoţească! Ne vom ruga pentru dumneata. 


Fereastra se închise, iar Hugo rămase locului în coridorul lunde 
acces spre mănăstire, gândindu-se dacă să o creadă pe călugăriţă. La o 
adică, nu avea motive să îl înșele. Dar atunci, de ce Arsenda nu îi 
răspundea când o striga? Poate că i-au interzis. Sigur așa era. 

Oricum ar fi stat lucrurile, trebuia să o vadă. Poate călugărițele nu 
acceptau vizite, deşi Arsenda îi zisese cu multă vreme în urmă că se 
bucurau de privilegiul de a ieși pe stradă, de a avea bunuri proprii și 
chiar de-a se căsători, dar oricum, sora lui nu era călugăriță, nu era 
niciun motiv pentru care să nu o poată vedea. 

- Pentru că este servitoarea unei călugăriţe, îi răspunse Pau Vilana, 
unul dintre vicarii de la Santa Maria de la Mar, cel în care Hugo avea cel 
mai mult încredere și la care apelase ca să mijlocească să o poată vedea 
pe Arsenda. Dacă ea nu îi permite să iasă din izolare, nu o vei vedea. 
Servitorii trebuie să își asculte stăpânii. Preotul văzu neliniștea de pe 
chipul lui Hugo. Voi vedea ce se poate face, îi promise el. Tu roagă-te 
Fecioarei. Apropo... adăugă el pe când tânărul se îndrepta deja spre 
altar. Mi-au povestit că aproape că nu te mai duci să ajuţi la podgoria 
bisericii. 

- Nu s-ar părea că vreţi să fiți ajutați. 

- Ce vrei să spui? 

- Că nu veţi obţine niciodată ceva de la pământurile alea cu 
nerușinații ăia doi pe care i-aţi angajat. 

- Ei mă asigură că... 

- Și dumneavoastră îi credeţi. Dacă vreţi să vă ajut, daţi-i afară și veți 
obține profituri bune din vin. 

- Voi ține cont de asta. 

- Eşti arestat! 

Era un ofițer al veguerului însoţit de doi soldați. Hugo se dădu în 
spate. De ceva vreme tot dăduse târcoale mănăstirii din Jonqueres. 
Monseniorul Pau nu îi mai răspunsese, ci îi oferise doar scuze și 
promisiuni, ca acelea primite de la sora de la poarta mănăstirii: „E 
bine... Crede-mă." Trecuseră zilele, iar preotul făcuse tot posibilul ca să 
îl evite, până când Hugo îl asediase și acesta nu avusese de ales decât să 
îi mărturisească că nu îi dăduseră alte informaţii și că maica superioară 
nu era dispusă să îngăduie ca Arsenda să fie vizitată. 

Deși conștient că erau meniţi pentru o podgorie pe care o abandona, 
Hugo se folosise totuși de banii pe care îi avusese ca să încerce să afle 
mai multe despre sora lui. îi așteptase pe negustorii care aduceau 
merindele pentru călugărițe și le oferise monedele. Unii îl refuzaseră, 
alţii îl înșelaseră îngrozitor și pierduse aproape tot ce avusese. Le 
enervase pe servitoarele care ieșeau cu diverse treburi, îi asaltase pe 
preoţii care oficiau liturghia și le spovedeau pe călugăriţe și le 
înspăimântase pe fetele care învățau în mănăstire. Reușise doar să își 
amintească numele călugăriței care o ţinea ascunsă pe Arsenda, 
Geralda, când unul dintre duhovnici se îndreptase spre el, ca să îl 


sfătuiască să dea uitării toată treaba asta, că sora lui era bine, că îi 
rămăseseră încă ani buni din contractul cu sora Geralda și că, dacă nu 
avea să înceteze, ci avea să le deranjeze în continuare, aveau să fie 
nevoiţi să ia măsuri împotriva lui. Ba îl ameninţase și că avea să se ducă 
la veguer. 

- Vreau doar... încercă Hugo să îl facă pe ofițer să înțeleagă. 

Soldaţii îl îmbrânciră afară din piaţă, departe de intrarea principală. 
De ce îl arestau? se întrebă el. Nu săvârșise niciun delict. 

- Vreau doar să aflu vești despre sora mea, insistă el printre 
îmbrânceli. 

- Nu ai ce să știi. E o mănăstire. 

- Sunt fratele ei! urlă el. Şi îl loviră. Dacă voi nu mă ajutaţi, mă voi 
duce la rege. 

- Eu îl reprezint pe Maiestatea Sa! pretinse veguerul. 

- Mă voi duce la rege! repetă Hugo. 

Soldaţii îl apucară. Hugo se zvârcoli și printre sforțări, se îndreptară 
spre torentul de lângă mănăstire. Unul dintre ei îl pocni așa de tare cu 
pumnul în stomac, încât îl azvârli în pantă. Apoi se năpustiră asupra lui. 
„Nu trebuie să te înclini în fața nimănui." De multă vreme nu își mai 
amintise sfatul stăpânului Arnau. întins la pământ, Hugo apucă o piatră 
și o azvârli în primul soldat. Il lovi în piept. Cel din urma lui se ciocni de 
tovarășul lui, în timp ce ofițerul îi încuraja de la distanţă. Durerea și 
surpriza îi dădură prilejul să se ridice cu o altă piatră în mână, ca un 
ciocan, pregătit de luptă. „Ţi-a zis şi cum să o faci?" îi veniră în minte și 
cuvintele înțelepte ale lui Andres, din șantierele din Regomir, și hotărî 
numaidecât să arunce piatra, să profite de confuzie și să fugă. 

Alergă cât putu, mult mai mult ca soldaţii grași și încărcaţi cu 
echipamentul lor. După pârâul Sant Joan nu li se mai auziră nici măcar 
strigătele. 

„Ei știu cine sunt, își repetă la nesfârșit în noaptea aceea, închis în 
vinărie, plimbându-se încolo și încoace. Cum să nu știe? Sunt fratele 
Arsendei.' Poate că voiseră doar să îl sperie şi se resemnaseră cu faptul 
că scăpase, se gândi el. Işi făcu de lucru cu alambicul cu care prepara 
aqua vitae. Nu știau unde locuia. lar de-ar fi vorbit cu Arsenda, fata i-ar 
fi trimis pe șantierele navale, și nu putea fi sigur că Juan Navarezul avea 
să îi păstreze secretul. La urma urmei, era vorba despre veguer... 

Indoielile îi fură întrerupte de câteva lovituri puternice în ușă. Nu 
spuse nimic. Loviturile se auziră din nou, de data aceasta mai puternice. 

- Hugo Llor! 

_ Nu răspunse. Auzi pe cineva mişcându-se afară. înconjurau vinăria. 
Incercă să nu facă niciun zgomot, dar una dintre piesele de cupru ale 
alambicului îl dădu de gol. 

- Hugo Llor! se auziră din nou strigătele afară. Tăcere... 

- Ştiu că ești acolo! Nu avea scăpare. 


- Mă numesc Gabriel Muntso... auzi atunci Hugo. Și m-a trimis Bernat 
Estanyol din Cartagena. Deschide! 

După câteva clipe cât dură să își revină din surprindere, Hugo o 
zbughi spre ușă. 


11 


Stăpânul unei galere? 

Și căpitan, răspunse Gabriel Muntso, un bărbat obișnuit, fără 
îndoială de descendență catalană, căci stăpânea foarte bine limba. 

Asta îl surprinse pe Hugo când deschise ușa: fiind trimis de Bernat, 
se așteptase la cineva puternic, poate copleșitor.. în orice caz, la un 
bărbat cu caracter. Muntso, în schimb, nu ieșea în evidenţă cu nimic. 

- Cartagena este doar un port cu un castel, care adăpostește mai 
multe colibe decât case, îi explică el. 

Acolo, îi povesti acesta, Bernat reușise să intre în posesia unei galere 
siciliene, capturată de corsarul basc alături de care naviga. 

- Şi cum a reușit să își cumpere o galeră? 

Se aflau în vinărie, luminaţi de o lampă așezată între unelte, sticle și 
butoaie, așezați pe două scaune diferite în fața unei scânduri pusă pe 
post de masă. 

- In anii pe care i-a petrecut în Cartagena și-a dobândit respectul 

corsarilor castilieni care foloseau portul din Cartagena ca refugiu, cei 
mai mulți cantabri și basci. Şi paznicul castelului și membrii consiliului 
i-au recunoscut valoarea. Bernat este cult și educat; știe să citească și să 
scrie; stăpânește bine latina și este un om onorabil, toate acestea 
calități foarte apreciate pe pământuri aflate la granița cu musulmanii, 
unde brutalitatea predomină în fața înțelepciunii. Nu i-a fost greu să 
învețe despre navigaţie și bărci, iar înaintea căpitanului basc dăduse 
deja dovadă de un curaj remarcabil. 
__ Hugo zâmbi când și-l aminti pe Bernat cu arbaleta ascunsă în sac. 
Intr-adevăr, fusese curajos. Trecuse multă vreme de atunci... Șapte ani? 
Da. Şapte. Bernat trebuia să aibă acum... douăzeci și trei de ani. Hugo 
încercă să urmărească ce îi spunea Muntso. 

- Prădarea navelor, îi explica bărbatul, reprezintă o sursă de venituri 
foarte atrăgătoare pentru coroană, care își ia un procentaj din 
câștigurile corsarilor. Bineînțeles, lui Bernat nu i-a fost foarte greu să 
găsească asociaţi împreună cu care să cumpere galera; este o investiție 
bună. 

Cu toate acestea, se pierdu din nou în propriile-i cugetări. Poate că 
Bernat voia să se ducă la el. Așa s-ar fi explicat prezenţa lui Muntso. 
Preţ de o clipă își închipui că se află pe galera lui Bernat, deși nu reușea 
să își imagineze ce ar fi putut face pe ea. Dar... Şi podgoria? Oftă. Muntso 
insista că Bernat era un mare căpitan. Hugo nu putea uita că îi 
promisese mamei lui că nu avea să se îmbarce. Trebuia să se întoarcă la 


Sitges să se asigure că era bine. Și dogarul trebuia să afle. în plus, mai 
era și Arsenda; nu avea să își uite sora. 

- Nu... îl întrerupse pe Muntso. Nu cred că aș putea. 

- Că ai putea ce anume? 

- Să merg cu el. 

Celălalt făcu un gest cu mâna. 

- Nu am venit să îți propun așa ceva, îl lămuri el. 

Hugo se înfiora. 

- Bernat vrea să îi dai informaţii. Mai precis, vești despre bărcile care 
vor pleca din portul Barcelona, destinațiile lor și, cu precădere, 
mărfurile pe care le transportă. Trebuie să alegem bine capturile. 

De când se înființează masa de angajare a marinarilor până pornește 
nava pe mare este timp suficient ca toate aceste informații să ajungă la 
noi. Bernat are nevoie de tine. 

Hugo căzu pe gânduri. 

- Şi cum se așteaptă să o fac? 

- Zice că te vei descurca. 

- Da. Rămaseră tăcuți preț de câteva clipe. Și cum ar trebui să vă 
informez? 

- In scris, prin... 

- Nu știu să scriu, zise Hugo şi desfăcu mâinile, întrebător. 

- Bernat știe şi asta. Și zice că te vei descurca și cu asta, îi răspunse 
bărbatul. Mesajele trebuie să plece cu bărci care navighează de-a lungul 
coastei până în portul Grao din Valencia, adresate acestui negustor, 
adăugă el, înmânându-i o hârtie cu numele indicat. Trimite-le de parcă 
ar fi cambii sau documente comerciale. Sunt multe astfel de 
ambarcațiuni. 

- Ştiu, afirmă Hugo. 

- Mai poţi trimite mesajele și prin curier, dar preferăm bărcile, în 
orice caz, negustorul ni le va transmite nouă, continuă Muntso lăsând 
un sigiliu pe masă. 

- Și asta? 

- Ca să sigilezi mesajele, îi explică bărbatul de parcă Hugo, care 
ridicase din sprâncene, ar fi trebuit să fie la curent. Bineînţeles, Bernat 
a insistat ca, dacă este cazul, să fii atent îndeosebi la bărcile care 
transportă mărfurile familiei Puig sau la cele care prezintă interes 
pentru ei. 

Hugo încuviinţă cu ochii întredeschiși. 

- Din câte se pare, tatăl lui Bernat, stăpânul Arnau, i-a ruinat deja o 
dată. 

- Nu îndeajuns, îi răspunse Muntso, dându-i de înţeles că știa 
povestea. 

Hugo luă o gură de vin. Celălalt îl imită. 

- Dar... Şovăi dacă să încheie fraza sau nu. 

Muntso îi făcu semn din cap, îndemnându-l să continue. 


- Dar dacă îi trădez pe negustorii catalani, vor muri catalani din 
pricina mea. 

- Bernat m-a prevenit că s-ar putea să fii bănuitor. Uite ce este, va 
ataca navele catalane cu sau fără ajutorul tău. Cu toate acestea, îți 
făgăduiește clemenţă pentru navele asaltate ca urmare a intermedierii 
tale. 

- Mă voi descurca, făgădui Hugo. 

„Mă voi descurca", spusese el. Dar nu știa cum avea să o facă. Și 
trecuse deja o săptămână de la noaptea aceea în care, după ce 
vorbiseră, Muntso plecase fără să aștepte ivirea zorilor. Hugo îl 
întrebase despre Bernat. Se căsătorise? Nu. Fusese rănit vreodată? De 
multe ori. Se gândea să rămână pentru totdeauna în Cartagena? Muntso 
nu știa. Era un căpitan bun, un corsar crud? 

- Când trebuie, este îngrozitor de crud, îl surprinse Muntso. 

Hugo nu și-l închipuia pe amicul lui acționând cu cruzime, dar poate 
că viaţa îl obligase să o facă, așa cum obliga pe toată lumea. Cât despre a 
afla informaţii despre bărcile care plecau din Barcelona și mărfurile pe 
care le transportau, îi fu foarte greu să se gândească cum să o facă. Era 
legat de pământ, de două podgorii acum. Căci în aceeași săptămână, 
duminica, după liturghie, Pau Vilana, preotul de la Santa Maria de la 
Mar, trimise după el și îi oferi podgoria pe care o deţinea biserica pe 
care o lucrau cei doi arendași bătrâni și leneși. „Rabassa morta", îi 
propuse acesta, aceeași înțelegere ca aceea pe care o avea cu Saul, fără 
să fie condiționat de întoarcerea lui Mahir, clar cu introducerea unei 
alte condiţii, pe care o ceru Hugo: de a planta lujeri noi în funcţie de 
care să calculeze perioada de validitate a contractului, întrucât cei care 
încă erau în viață fuseseră maltrataţi ani de zile, susținu el. 

- Am uitat, spuse clericul în trecere, fără să îi acorde prea multă 
importanţă, după ce Hugo încuviință din cap, confuz. 

[l atrăgeau pământurile acelea, erau magnifice, dar nu înțelegea de 
ce i le ofereau lui. Nu știa dacă avea să fie în stare să lucreze două 
podgorii... Nu se mai gândi la pământ de îndată ce îl auzi pe preot 
spunând: 

- Am primit vești despre sora ta, Arsenda. 

Hugo se îndreptă de spate. Mai fusese pe la mănăstire, prudent, 
mereu atent să vadă dacă nu cumva avea să fie înconjurat de soldaţii 
veguerului. 

- Sanca d'Olivera, maica superioară, a trimis după mine. Sora ta s-a 
călugărit și o duce foarte bine. Sora Geralda a acceptat să îi dea o zestre 
ca să intre într-o mănăstire. Nu trebuie să îți faci griji. 

- In ce mănăstire? 

- Nu a vrut să îmi dezvăluie. Maica superioară susţine că sora ta a 
recunoscut că depindea prea mult de tine, de vizitele tale secrete, îl 
mustră monseniorul Pau, fluturând mâna cu degetele unite și întinse, 
de parcă i-ar fi tras o palmă, de pălăvrăgelile voastre și de veștile tale 


despre lumea din afară, și nu se mai putea așa. Trebuie să te uite și să se 
dedice întru totul lui Dumnezeu, Domnul nostru. In ziua în care va reuși 
să o facă, te va căuta ea, nu te îndoi de asta. 

- Dar... 

Preotul îl luă de braţ și îl târî într-o plimbare prin Santa Maria. 
Lumina pătrundea în valuri și ilumina un templu care se golea de lume, 
în timp ce câţiva copii fugăreau câinii prin mirosul de tămâie și de ceară 
de la infinitele lumânări ce ardeau în capele și în altar. 

- Când vrei să mergem la notar să semnăm hârtiile pentru podgorie? 

- Nu știu... 

- Poruncesc să le pregătească. 

- Dar Arsenda... 

- Hugo, îl întrerupse monseniorul cu voce gravă, oprindu-se. Erau în 
fața altarului mare, în centrul căruia se afla figura mică a Fecioarei 
Mării cu o barcă la picioarele ei. Îţi înţeleg suferința, dar sora ta s-a 
hotărât să își dedice viaţa lui Dumnezeu. Ar trebui să te bucuri, căci 
puţine sunt cele alese, adăugă el. Hugo se uită la Fecioară, și nici de data 
aceasta nu îi întrezări zâmbetul. Trebuie să îmi promiţi că nu le vei mai 
deranja pe călugărițele din Jonqueres, îi ceru el cu seriozitate. 

lată înțelegerea la care ajunseseră preotul și maica superioară a 
mănăstirii. „Am putea porunci ca băiatul să fie arestat, da", recunoscuse 
călugărița, „dar... ce vom dobândi atunci?" se corectase ea oarecum 
uluită. „Este doar un prăpădit căruia îi va prinde bine ajutorul vostru, cu 
condiția să o lase în pace pe sora lui” Monseniorul Pau nu se 
împotrivise. Nu pricepea ce interes urmărea mănăstirea din Jonqueres 
prin înţelegerea aceea, dar promisiunea maicii superioare de a-l 
favoriza personal fu îndeajuns de atrăgătoare ca să nu îi pară rău că îi 
vorbise lui Hugo despre podgorie. Dacă Hugo avea dreptate, Santa 
Maria de la Mar avea să se aleagă cu niște pământuri care până atunci 
nu produceau îndeajuns, lucru care ar fi fost în beneficiul maicii 
superioare, al mănăstirii... și al lui însuși. 

- Făgăduiește-mi, insistă monseniorul Pau. 

Hugo se uita în continuare la Fecioară, întrebându-se de ce nu voia să 
îi zâmbească, deși îi dăruise o soră. Poate că încă îl mustra pentru 
relația lui cu o evreică, dar nu voia să creadă că Fecioara i-ar li putut 
purta atâta pică. Cine știe, poate că fecioarele și sfinții... 

- Hugo! îl trezi din visare monseniorul Pau, apăsând ultima literă din 
numele lui. 

- Nu le voi mai deranja, afirmă el. 

lar preotului îi fu de ajuns. 

- Să sperăm că, așa cum ai făgăduit, podgoria ne va aduce un cens 
bun, schimbă el de îndată subiectul, apoi îl apucă de antebraţ și îl duse 
din nou prin biserică, ca şi cum discuţia ar fi fost încheiată. 

Nu mai era neliniștit din pricina Arsendei. Doar uneori îl năpădeau 
îndoielile, dar sfârşea prin a le alunga. Voia să creadă că monseniorul 


Pau nu avea să Îl înșele. Dar dacă...? 

Semnă rabassa morta pentru podgoria bisericii Santa Maria de la 
Mar. în numele bisericii semnă un reprezentant care nu i se adresă 
deloc, vorbind tot timpul cu notarul, de parcă ar fi fost deranjat de 
prezenţa lui Hugo care, la scurt timp după aceea, cu contractul în mână, 
se duse pe noile lui pământuri. 

- Ce mai căutați aici? îi întrebă pe cei doi zilieri bătrâni care munceau 
pentru biserică. Monseniorul Pau mi-a zis că v-a transmis deja... 

- Ne-a zis şi să vorbim cu tine, îl întrerupse unul dintre ei, că ești o 
persoană dreaptă și că poate ne vei angaja. 

Hugo încuviinţă. 

- Mai întâi să cercetăm podgoria, propuse el. 

Unul dintre ei nici măcar nu îl însoţi, iar celălalt nu știu cum să se 
mai scuze pe măsură ce Hugo îi indica neglijența de care dăduseră 
dovadă și greșelile pe care le făcuseră. Incă nu controlaseră toţi lujerii 
când bătrânul își luă rămas-bun de la el scuipând și își urmă tovarășul. 

Hugo aşteptă să se facă liniște și se învârti pe loc, privind podgoria 
nouă, pe cât de întinsă, pe atât de aflată în nevoie de a fi îngrijită. 
Ascultă sunetele câmpiei și simţi căldura soarelui pe chip. Trebuia să se 
ocupe de cea a lui Saul, ceva mai încolo, pe drumul spre Sant Vicenc de 
Sarria. Şi, în plus, trebuia să se informeze despre bărcile lui Bernat! 

- Mă voi descurca, zise el în timp ce se apleca în fața unui lujer. Ce e 
în neregulă cu tine? întrebă el un lăstar de viță care se agățase de el. 

Podgoria bisericii Santa Maria de la Mar se afla foarte aproape de 
Barcelona: la jumătatea drumului dintre poarta Sant Antoni, din zidul 
nou din Raval, și mănăstirea din Valldonzella. Acolo se afla o casă de 
fermier micuță, cu grădină și câțiva pomi fructiferi. Nici măcar 
nepăsarea cu care cei doi muncitori trataseră proprietatea nu reuși să 
umbrească fericirea cu care Hugo intră pe ușa acelei case. 

Nu era ca ferma lui Rocafort, construită pentru oameni avuţi din 
Barcelona, care aducea mai degrabă cu palatele lor. Cea a preoţilor era 
veche, rustică, după modelul turnurilor de apărare: de formă pătrată, cu 
ziduri din piatră groase și tari, cu parterul destinat unor animale care 
nu existau, o pivniță săpată în pământ și căminul și două dormitoare 
sus, la primul etaj, unde ar fi trebuit să ajungă căldura animalelor. Hugo 
se plimbă prin acele odăi: căminul se afla în stare bună, iar în odăi găsi 
paturi de paie pe care fără îndoială că le folosiseră muncitorii bătrâni. 
Un cufăr ponosit, o masă și trei taburete roase i se părură tânărului o 
comoară. Romeu îi împrumută catârul și căruţa și, în câteva drumuri de 
la vinărie, reuși să își mute cele câteva lucruri pe care le deţinea, 
butoaiele cu vinul făcut din lujerii de la granița cu grădina familiei 
Vilatorta, vinul special al Dolcei, și alambicul ca să prepare aqua vitae. 
In noaptea aceea dormi în noua lui casă. 

Continuă să închirieze sclavi, doi de data aceasta, deși fu nevoit să 
modifice înțelegerea cu Romeu. 


- Nu voi putea să te ajut pe pământurile tale; acum, că lucrez și 
podgoria preoților, o să-mi fie cu desăvârșire imposibil. 

- Atunci va trebui să plătești. Cred că ai ieși mai bine dacă i-ai 
cumpăra, îl sfătui Romeu. 

Hugo refuză. Nu se vedea ca proprietar al unei persoane. Fără 
îndoială, că lucrurile s-ar fi complicat și nici măcar nu avea timp să 
pregătească mâncarea pe care nici sclavii nu știau să o gătească. Așa i a 
închirie o sclavă, deși Romeu îl sfătui să nu o facă. 

- Nu are sens, Hugo, încercă să îl convingă Raimundo când se duse la 
biroul de schimb să ia niște bani pe care îi avea depozitaţi la el, ca să 
plătească închirierea sclavilor. Poate că nu ești proprietarul lor, dar tot 
te folosești de munca lor, de sclavia lor. Nu este oare asemănător? 

- Dar nu sunt ai mei, insistă el, de parcă așa ar fi fost izbăvit de vină. 

- Păi ar fi fost mai bine dacă ar fi fost ai tăi, îl sfătui el. Hugo îl privi 
întrebător. Sunt convins că te-ai purta mai bine cu ei decât o lac 
Rocafort și oamenii lui. li înlocuiește pe măsură ce învaţă, nu-i așa? Așa 
mi-ai spus că v-aţi înțeles. Hugo încuviinţă. Te-ai întrebat vreodată unde 
se duce sclavul acela pe care l-ai învăţat, pe mâinile cui încape? Tu i-ai 
îngriji mai bine și, dacă îți pasă atât de tare de ei, ai putea să îi eliberezi 
după ce îţi vei fi recuperat preţul plătit pentru ei. Ştii deja că lumea, 
după ce profită de munca lor, le stabilește talia la un preț mult mai mare 
decât au costat. 

- Toţi suntem sclavii lui Dumnezeu, îi răspunse monseniorul Pau 
după liturghia din duminica următoare, când Hugo îi vorbi despre 
îndoielile lui. De ce crezi că îl numim Stăpânul nostru? Drept pentru 
care nu are importanţă ce condiţie avem în această lume. Majoritatea 
catalanilor sunt slujitorii stăpânilor lor, mulți dintre ei legaţi de pământ. 
„Obiceiurile rele", drepturile stăpânilor asupra slujitorilor cu pricina, s- 
au înmulţit în ultimii ani. Şi, la rândul lor, stăpânii cu pricina sunt vasali 
ai altora, până când lanţul fidelității ajunge la rege. Importantă este 
libertatea sufletului, Hugo. Cumpără-i pe sclavi și instruiește-i în religia 
catolică. Apoi convertește-i și fă din ei oameni buni în slujba lui 
Dumnezeu, singurul Domn în fața căruia trebuie să ne închinăm. 

- Nu fi atât de sensibil! îi zise Regina după ce îl ascultase, în după- 
amiaza din aceeași duminică în care vorbi cu monseniorul Pau. Ai trăit 
atrocitățile pe care le comitem unii împotriva altora. Ce importanţă are 
că eşti sau nu sclav, dacă oamenii liberi se ucid și se violează între ei? 
Regina tăcu pentru câteva clipe, în care se priviră plini de durere. 
Cumpără-i, Hugo! Prosperă dacă ai ocazia. O meriţi! 

Raimundo, monseniorul Pau, Regina, toţi îl sfătuiau să îi cumpere pe 
sclavii aceia. Se uită la Regina. Era la fel de frumoasă și de plină de viață 
ca întotdeauna, și totuși... își zâmbiră. Se aflau în grădina casei de pe 
strada Sanahuja. Nu era zâmbetul Reginei care, de când venise cu copila 
rusoaică, îl întâmpina cu regularitate în vizitele lui. Și soțul ei, Mose, și 
ea aveau nevoie de aqua vitae ca să își trateze pacienţii. Vorbiseră. 


Aflaseră că Hugo lucra podgoria bătrânului Saul și se plânseseră că le 
lipsea aqua vitae a lui Mahir. Hugo se oferise să o prepare, deși trecuse 
mult timp de când nu o mai pregătise, întrucât creștinii o cumpărau de 
la poticari și nu mai erau evrei care să aibă nevoie de ea. Urmând 
învățăturile primite de la Mahir, distilase vinul în scopuri medicinale. 
Avusese rezultate excelente, iar contactul cu Regina, bazat pe amintiri, 
dusese la renașterea sentimentelor din tinerețe, de data aceasta și mai 
puternice, întrucât erau conștienți că amândoi fuseseră privaţi, prin 
lovituri de cuţit, de iluzii, speranţe, amoruri, fiinţe dragi... 

Cu Dolca mereu prezentă, evitau să vorbească despre ea, așa cum nu 
vorbiseră nici despre minciuna privind salvarea Reginei; nu avea 
importanţă ce urziseră Regina și Mose. Cine ar fi putut să le reproșeze 
ceva unor persoane care suferiseră atât? In vremea aceea, Hugo o 
înţelesese pe Dolca: Regina vorbea, zâmbea și gesticula, cu rapiditate și 
fermitate, cu autoritatea cuiva care se știa frumoasă și dorită, dar nasul 
ei, uşor umflat, uneori era de acord cu ea, alteori nu. Femeia 
copleșitoare pierea din pricina unui nas care, în duminica aceea, îi dădu 
de înţeles lui Hugo că se petrecea ceva. 

- La ce te uiţi? spuse Regina zâmbindu-i din nou. 

„La nasul tău?" Se abţinu însă. 

- Mă bucur pentru fericirea ta, răspunse el în schimb. Ea tăcu. Hugo 
tăcu și el. 

- Are ceva de-a face cu Mose? întrebă el totuși. 

- Nu, îi răspunse Regina, deși făcu un gest plictisit, care o contrazicea. 

Hugo bănuia că relaţiile dintre soţi nu erau chiar atât de fericite pe 
cât încerca ea să lase să se înţeleagă. Regina nu avea copii proprii, lucru 
care îl surprindea pe Hugo, ţinând cont de vitalitatea fetei. Mose lucra 
toată ziua în afara casei, uneori lipsea chiar mai multe zile dacă aveau 
nevoie de prezenţa lui departe de oraş. În clipele în care Hugo avea 
senzaţia că Regina îi ascundea adevărata ei situaţie, îşi amintea de 
explicaţia pe care i-o dăduse Raimundo: „El avea nevoie de o mamă care 
să aibă grijă de copiii lui, iar Regina de un bărbat care să aibă grijă de 

a." Mai un comentariu; mai un gest iritat când era vorba despre copii, 
mai vreun țipăt, chiar dacă unul prin care implora pace... toate păreau 
să indice că Mose își îndeplinise scopul în timp ce Regina renunțase la 
al ei. 

- Dacă nu e vorba de Mose... insistă Hugo. 

- Nu mai pot, răbufni Regina cu voce răgușită, întoarsă la realitate. 
Nu mai pot, Hugo. 

- Copiii? 

- Totul! Mose, copiii... evreii! Hugo tresări. 

- Ce?... dădu să întrebe. A 

Da, evreii, repetă ea cu pumnii strânși. Hugo îi privi nasul. [i 
tremurau aripile nazale. Nu poţi trăi ca evreică! Creștinilor nu le-a fost 
de ajuns că ne-au violat şi ucis, că ne-au obligat să renunțăm la 


credințele noastre și să ne convertim cu forța; nici măcar nu ne 
îngăduie să respirăm. 

Regina tăcu și încercă să își înăbușe câteva suspine. Hugo nu spuse 
nimic. 

- După treaba cu cartierul evreiesc, ne-am mutat în casa aceasta 
pentru că în apropiere locuiau prietenii noștri, unii convertiți, alții nu, 
dar toţi uniţi într-un fel sau altul. Au fost și din cei care au avut noroc și 
au scăpat din Castell Nou, unde a avut loc al doilea masacru, așa că 
nimeni nu i-a reproșat fratelui sau verișorului său că s-a plecat în fața 
cerințelor fanatice ale creștinilor și s-a convertit la credința lor; un 
asasin cu un cuțit și grămezi de morți la picioarele tale sunt argumente 
mai mult decât convingătoare. Până în urmă cu ceva vreme, felul acesta 
de viață mi s-a părut suportabil. Regina vorbea acum cu vigoare; 
suferința ei se preschimbase în furie. Fraţii noștri convertiți și-au 
demonstrat credinţa construind biserica Santissima Trinitat și formând 
frăţia care îi unește pe toţi. Ştiai că nu le este îngăduit să iasă din regat? 
Oamenii spun că se duc în Berberia sub pretextul că fac negoţ acolo, dar 
că singurul lor scop este să îmbrăţișeze din nou credinţa strămoșilor 
noștri. Noi, cei care am rămas evrei, suntem loiali credinţei noastre, deși 
prudențţi, fără să ne agităm sau să ne afișăm public; închiși în casele 
noastre, din lipsă de temple și școli, mereu atenţi să nu irităm o 
Barcelonă care nu ne-a iubit deloc. Dar acum, în plus, regina și 
episcopul ne-au interzis până și să vorbim cu convertiţii, nici măcar nu 
putem fi împreună cu ei! Dacă cineva încalcă acest ordin, va fi spânzurat 
fără să poată fi grațiat sau iertat. Nu putem vorbi cu nimeni, Hugo. Eşti 
printre puţinele persoane care îndrăznesc să intre în casa aceasta... 
Singurul care o face cu o anumită regularitate! Hugo dădu să spună 
ceva, dar ea îl întrerupse: 

- S-au înăsprit pedepsele dacă nu ne îmbrăcăm cum trebuie:bărbaţii 
cu redingota lor închisă la culoare până la glezne și cercul roșu sau 
galben în piept; femeile cu un fel de pălărie țuguiată... 

Regina clătină din cap. Dar, cel mai important lucru, care ne-a făcut 
dușmani cu cei care ne erau amici și rude, este că episcopul le-a alocat 
cincisprezece zile ca să iasă din casele care se învecinează cu vreo casă 
locuită de evrei. Toţi vecinii noștri au fost nevoiţi să se mute! Nu e ca și 
cum ne-ar reproşa-o, dar e firesc să ne poarte ranchiună. Lumea s-a 
săturat să tot sufere. Şi cine s-a mutat în casele acelea goale? Fanatici! 
La fel de fanatici ca noul papă din Avignon. 

Când o auzi, Hugo desfăcu mâinile, neștiutor. 

- Este vădit împotriva evreilor. Doar Dumnezeu, al vostru, 
bineînţeles, știe ce ne așteaptă. în fiecare zi tot mai puţine bolnave au 
nevoie de serviciile mele. Nu pot ieși pe stradă fără să fiu insultată sau 
scuipată, șopti ea, simțindu-se pustie și încheindu-și discursul. 

O vreme, Hugo nu știu ce să spună. Apoi încercă să o distragă pe 
Regina, care își ţinea capul plecat. li vorbi despre podgorie și despre 


Arsenda, şi despre sclavii în legătură cu care îi cerea părerea. .. Ea nu îi 
răspundea. A 

- Imi pare rău, Hugo, se scuză Regina în cele din urmă. Iți mulțumesc 
că ai încercat, dar nu am starea sufletească necesară. 

li întoarse spatele și îl lăsă singur în grădină. 

Pe el îl chema Domingo; pe ea Barcha. El era bulgar și blond, ca și 
Caterina; ea musulmană, cu pielea închisă la culoare, aproape neagră. El 
era tânăr, mai tânăr ca Hugo, zvelt şi timid, şi nu numai că nu știa nimic 
despre podgorii, dar nu știa nici măcar un cuvânt în catalană. Ea, 
corpolentă şi de o vârstă neclară, încă păstra rămășițe din vitalitatea 
care poate că strălucise cândva în toată splendoarea ei, și părea să ştie 
prea multe, dacă era să te iei după atitudinea ei arogantă și felul în care 
azvârlea cu cuvinte ca să îi atragă atenția lui Hugo: urlând și agitându- 
se. Unul tocmai fusese înrobit în Orient și se zicea că era creștin; 
cealaltă, musulmana, trăise de mică în Barcelona, provocându-le 
pierderi stăpânilor care sfârşeau mereu prin a o vinde mai ieftin doar 
pentru că se saturau de ea. Asta aveau în comun noii sclavi ai lui Hugo 
Llor: amândoi îl costară puțin. 

Rocafort, vânzătorul, îi ascunse viciile de care suferea Barcha, 
întrucât ignoranţa lui Domingo era evidentă. Romeu îl amăgi și îi spuse 
că preţul era o favoare pentru el. Maria, care fusese prezentă în timpul 
negocierilor, tăcu și o acceptă pe musulmană de cum o văzu, zicându-și 
că nu avea să îi fie rivală în patul tânărului, pe care îl vizita din când în 
când. Era conștientă că într-o zi Hugo avea să uite de ea, dar clipa aceea 
întârzia, pentru că nu le băga deloc în seamă pe fetele care îi făceau 
curte unui bărbat ce deținea deja două podgorii. „Nu mă interesează 
căsătoria", îi răspunse el într-o noapte în care Maria întrebă de o fată cu 
a cărei mamă se cunoștea. „Nu insista", trebui să o roage el. Singurul 
care intră la bănuieli din pricina preţului scăzut al Barchei fu 
Raimundo. 

- E sănătoasă? întrebă el în timp ce număra banii pe care îi ceru Hugo 
pentru a-i cumpăra. 

- Da. Bineînţeles. Romeu nu m-ar fi înșelat, răspunse Hugo, 
încrezându-se însă mai degrabă în sfatul soției administratorului. 

Raimundo nu știu dacă să se implice sau nu. Nu era problema lui, 
concluziona el în cele din urmă, așa că încuviinţă din cap și îi înmâna 
punga cu toate economiile lui. Dădu să spună ceva, să îl avertizeze. 
Deschise gura. Hugo îl privi tăcut, cu săculețul atârnând deasupra 
biroului de schimb, între ei doi. Zaraful voia să îl prevină în legătură cu 
Rocafort și cei din jurul lui. 

- Dumnezeu să te însoțească! spuse el în cele din urmă, înmânându-i 
banii. 

li cumpără pe Domingo și pe Barcha la jumătatea lui februarie a 
anului 1395, la același notar cu care făcuse hârtiile de rabassa mor-ta 
pentru podgoria bisericii Santa Maria. Hugo nu le dădu vreme să se 


gândească. De îndată ce ajunseră la fermă și urcară la primul etaj, unde 
hotărâse să îi cazeze, Barcha cu lucrurile ei, Domingo cu mâinile goale, 
le ceru să coboare și să care vasele vechi în care aduna urină. 

- Şi mâncarea? sări sclava musulmană. Unde este mâncarea? Când 
voi pregăti de mâncare? se năpusti ea asupra lui Hugo înainte ca acesta 
să apuce să îi răspundă. Ce vom mânca? Musulmana cotrobăi prin 
puţinele recipiente pe care le avea lângă vatră. Nu e nimic de mâncare! 

- Taci! 

Domingo rămase tăcut într-un colț. Barcha nu era dispusă să se 
supună. 

- Dacă vom merge acum în oraș, nu vom avea timp... Să adunăm urină 
ai zis? 

- Taci! 

- De ce vrei urină? Doar nu ești unul din ăia care se bucură de 
mizerii? 

- la vasul! urlă Hugo și îi întinse unul. 

Domingo se îndepărtă speriat când noul lui stăpân se îndreptă spre 
el cu celălalt vas. 

- Nu îţi voi face rău, îi zise el. Trebui să ridice vocea, căci Barcha 
continua cu plângerile și întrebările. Taci! strigă el în spatele lui. 

Domingo părea şi mai înspăimântat, din câte văzu Hugo când se 
întoarse din nou spre el. Barcha nu mai contenea cu plângerile. Nici 
bulgarul, care tremura, nu apucă celălalt vas. Hugo pufăi și lăsă vasul 
din mână. Barcha profită şi făcu la fel, bombănind fraze de neînțeles. 
Hugo își desfăcu mâinile cu palmele în jos și le mișcă în mod repetat, 
cerându-le să se liniștească, apoi li se adresă, privind-o mai întâi pe ea, 
apoi pe el, și făcu un semn spre vase, indicându-le din gesturi să le ia și 
să îl urmeze. Luă la rândul lui două burdufuri din piele de capră pline 
de vin roșu și, fără să privească în urmă, se îndreptă spre scări. 

Domingo îl urmă, cu vasul lui. Barcha rămase sus, refuzând să 
asculte. 

- Cerule! strigă Hugo la scurtă vreme după ce ieși din casă și se 
îndreptă spre Barcelona, observând că sunetul vocii musulmanei 
scădea fără ca ea să arate vreo intenţie de-a se mișca din loc. Sunt 
proprietarul ei doar de câteva ore! se plânse el. 

Se întoarse. Tonul plângerilor crescu pe măsură ce se apropia de 
casă. Femeia aia urla deși era singură! 

- Barcha! o strigă Hugo de la piciorul scării. Ea ieși pe palierul 
etajului superior, fără vas. încă ţipa și se agita. Hugo încercă să nu o 
bage în seamă. Urmează-mă cu vasul! îi porunci el, răsucindu-se și 
ciocnindu-se de Domingo, care se afla chiar în spatele lui. Nu. Tu ar fi 
trebuit să mă aștepți... Ce mai contează! Să mergem. 

Barcha nu cobori, cu sau fără vas. Rămase pe palier. Urla într-o limbă 
necunoscută, poate arabă... 

- la vasul și urmează-mă! 


Ea urlă și mai tare, aproape amenințându-l cu pumnii. Hugo era 
disperat: o sclavă nu se putea purta așa. 

- De nu cobori chiar acum, te... 

Musulmana tăcu numaidecât, cu un pumn în aer. Nici Hugo nu 
continuă, căci nu ştia cum să încheie ameninţarea. Dacă nu cobora, ce? 
Ar fi maltratat-o? Ar fi biciuit-o? Barcha îi simţi șovăirea, bazată pe 
niște scrupule de care nu dăduse dovadă niciunul dintre stăpânii ei 
anteriori. 

- Sunt o femeie prea bătrână ca să car vasul ăla atât de mare și greu. 

- Eşti sclava mea, și nici nu ești așa de în vârstă, zise Hugo, uluit de 
atitudinea musulmanei. 

Nu și-ar fi închipuit vreodată că relaţiile dintre un stăpân și sclava lui 
trebuiau negociate. Văzuse sclavi pe plajă; Barcelona era plină de ei, și 
niciunul nu își înfrunta stăpânul. Cei care greșeau erau biciuiți în văzul 
lumii, ca să îi învețe minte și pe ceilalți. Nu, musulmana nu se purta 
firesc și nu o putea lăsa să câștige. 

- Ascultă-mă! urlă Hugo. 

Musulmana sfârși prin a căra un burduf de piele cu vin, cel mai mic, 
cel mai ușor. Bulgarul făcu la fel cu vasul lui, iar Hugo luă celălalt burduf 
și al doilea vas. Şi, cu toate acestea, Barcha merse până la Barcelona 
plângându-se și tânguindu-se, forțându-i pe ceilalţi doi să o aştepte tot 
la câţiva pași. 

- Unde mergem? mârâi ea după ce trecură de poarta Sant Antoni. 

Măcar nu mai urla. Hugo nu vru să îi răspundă. In schimb, îi 
învăluiau acum urletele din oraș. La vocile negustorilor care își anunțau 
produsele și ale cetățenilor care strigau ca să se înțeleagă se adăugau 
vocile celor o mie de crainici care hoinăreau pe străzile și prin pieţele 
din Barcelona. Se auzea o trompetă care le atrăgea oamenilor atenţia, 
iar ofițerii anunțau numeroasele dispoziţii: anunţuri publice, porunci 
pragmatice și tot felul de ordine, precum cel pe care își amintea Hugo că 
îl auzise după încoronarea regelui Juan, conform căruia membrii casei 
monarhului nu puteau avea femei în bordelul public. Locuitorii 
Barcelonei trebuiau să cunoască toate acele dispoziţii. Alţii proclamau 
numele datornicilor sau al delincvențţilor, al cuiva care fusese exilat din 
oraș sau al unui condamnat pentru hoţie. Unii strigau lucrările pe care 
oamenii aveau de gând să le facă în casa lor; proprietarii de taverne își 
anunțau vinurile și preţul lor în întreaga Barcelonă; zarafii își anunțau 
produsele și chiar și câte un cetățean vreun sclav. 

Tot cu urlete se anunţa și moartea vreunui cetățean. Dacă era avut 
sau nobil, moartea lui o anunţa un călăreț înveșmântat în negru, care 
suna dintr-un clopoțel și îi chema pe ceilalți să se roage pentru decedat; 
dacă cel mort nu era avut, anunţul îl făcea un bărbat care se deplasa pe 
jos. De îndată ce treceai pe porţile orașului, Barcelona devenea o 
învălmășeală, o larmă în care toată lumea urla. 


Mârâitul musulmanei deveni doar un alt țipăt. Insista să afle încotro 
se îndreptau. 

- Grăbește-te! o îndemnă Hugo fără să o lămurească. 

- E greu, mârâi Barcha ajungând lângă stăpânul ei chiar înainte ca 
acesta să se gândească din nou la planul pe care îl urzise: o pișare 
pentru o gură de vin. 

Ar fi fost o înţelegere bună pentru bastaixos. Așa ar fi umplut vasele 
ca să trateze lujerii de pe podgoria bisericii Santa Maria și, în plus, ar fi 
profitat și ar fi pălăvrăgit cu cei care cunoșteau bărcile și mărfurile pe 
care le transportau; chiar ei le luau când soseau și le cărau spre 
diversele nave când plecau. 

Intrară în Raval și străbătură strada Hospital de la poarta Sant 
Antoni până la Rambla. Inainte fuseseră teritoriile Câinelui chel, își 
aminti Hugo. Trecură mai întâi pe lângă spitalul Vilar și apoi pe lângă 
cel de leproși, la porţile căruia până și Barcha tăcu din gură. Mai încolo 
se afla spitalul Colom, unde Hugo reușise să fugă de servitorul lui Roger 
Puig după ce îi scosese un ochi. Mateo nu bănuise nimic în legătură cu 
el în diversele ocazii în care se întâlniseră la ferma lui Rocafort. Trecură 
de mănăstirea dominicană și coborâră pe Rambla până la șantierele 
navale. 

Era mijlocul lunii februarie, iar soarele tempera și înșela frigul 
iernatic. Un arbore mare de cacao se legăna pe apele din portul 
Barcelona. Hugo găsi pe plajă câțiva bastaixos, care munceau la 
demontarea palisadei care proteja fațada șantierelor navale de 
loviturile repetate ale mării. Le explică propunerea lui, care fu primită 
cu râsete, așa că li se alăturară și niște barcagii. 

- Unde trebuie să ne pișăm? întrebă cineva râzând. 

- O gură de vin de cât timp? întrebă altul. 

- La fel de bătrân ca pișatul tău, zise cineva din grup. 

- Dă-mi burduful pentru vin, îi ceru Hugo Barchei. Uitase de ea. 
Musulmana nu se mai plângea, dar... se apropie șovăitoare și zâmbind 
prostește. Era beată! Probabil că băuse pe drum, pe furiș. Dă-mi-l! 
insistă el trăgând de o curea căreia musulmana nu voia să îi dea 
drumul. 

-Eh! 

Hugo încă nu reușise să recupereze burduful de vin când se 
concentra asupra unuia dintre bastaixos, care, cu penisul în mână, 
încerca să urineze în vasul pe care îl căra Domingo. Cum își apropia 
penisul de gura recipientului, cum băiatul se dădea un pas în spate, cu 
vas cu tot. 

- Zi-i să stea locului! îi ceru bărbatul. 

- Domingo, îi zise Hugo, trebuie să urineze în vase. 

Dar sclavul nu îl înţelegea și continua să fugă de bastaix. 

- Mă ocup eu, îl întrerupse Barcha, dând drumul la burduful pentru 
vin şi se apropie chiuind bucuroasă de bărbatul care își ţinea mădularul 


afară. 

Fără să se oprească din râs, musulmana apucă vasul de la Domingo și 
îl apropie de penisul bastaix-ului. Apoi, de parcă ar fi fost o manevră 
delicată, își ridică inelarul spre cer, i-l arătă și apoi îl cobori și îl apăsă 
pe mădularul bărbatului, pentru ca omul să reușească să urineze în vas. 

-Nu! 

Hugo dădu să se ducă spre Barcha, ca să o împiedice, dar se opri 
când văzu că în fața musulmanei se forma un șir lung de bastaixos și 
barcagii, unii dintre ei cu penisul deja afară, aproape toți râzând. 
Barcha, pe de altă parte, se uita cu gura căscată și îi aplauda pe bărbaţi. 
Se apropiară și câțiva curioși, dar bastaixos îi alungară. „E doar pentru 
noi", le ziseră ei. 

Primul bastaix se apropie de Hugo și își ceru recompensa. 

- La fel de mult precum m-am pișat? îl întrebă, ridicând castronul pe 
care i-l înmânase tânărul. 

- Nu ar ajunge nici pentru cinci dintre voi, se împotrivi Hugo. 

Bastaix bău vinul din câteva guri și îi dădu castronul următorului. 
Hugo privi înspre Barcha în timp ce turna în castron. Șirul de oameni 
începea să se destrame, iar bărbaţii o înconjurară pe musulmană, care 
era în continuare hotărâtă să îl ajute cu degetul pe cel care urina. Hugo 
îl văzu pe unul dintre ei dându-i o palmă peste fund. Barcha pufni în râs. 
Cercul se strânse și mai tare, oamenii strigau și râdeau, iar Domingo, 
serios, străin de petrecere, se îndepărtă câțiva pași. 

- [l verși, îl avertiză bastaixul pe care îl servea. 

- La naiba! 

Hugo hotărî să se concentreze asupra vinului și asupra acelor 
bastaixos care, atrași de musulmană, continuau să vină să își primească 
recompensa, atât de ușor de dobândit. Servi castroane de vin. Unii 
repetară, iar Hugo nu le-o reproșa. Voia ca aceștia să rămână pe-acolo. 
Cineva îi lăudă vinul roșu, iar el anunţă că nu l-ar deranja să facă negoţ 
cu vin cu Sicilia. 

Incercară să îl sfătuiască, iar pornind de la asta, Hugo reuși să 
îndrepte conversaţia, întreruptă doar uneori de câte un strigăt de uluire 
și admiraţie din partea Barchei, înspre ceea ce îl interesa pe el: bărcile 
și mărfurile care tocmai sosiseră sau trebuiau să plece. 

Cele două vase se umplură și Hugo trebui să îi liniștească pe cei care 
nu ajunseseră să urineze, spunându-le că aveau să primească și ei vin. 
Dar și vinul rămas se sfârși. Cu toate acestea, Hugo și câţiva bastaixos și 
barcagii mai pălăvrăgiră vreme îndelungată: el întreba; ei îi ofereau 
informații. 

- Dai dovadă de prea mult interes față de bărci și mărfurile lor, spuse 
cineva în spatele lui după ce grupul se destramă și Hugo rămase singur. 
Se întoarse spre Juan Navarezul și îi zâmbi, mirându-se că nu îi simţise 
prezenţa. Juan nu îi întoarse zâmbetul. Ar fi putut fi oricare altul în locul 


meu, îl mustră el în schimb, poate unul dintre negustori, un căpitan sau 
vreun ofiţer care să intre la bănuieli de la atâtea întrebări. 

- Ce vrei să spui? 

- Să fii mai atent. 

Hugo se încruntă, zicându-și că era absurd să nege. 

- Cum ar trebui să o fac? 

De data aceasta, Navarezul zâmbi și îi zise: 

- Sunt convins că te vei descurca. 

„Te vei descurca." Nu putea fi o coincidenţă. 

- Mi-au povestit că a ajuns o încărcătură de argint pentru florentini, 
pe care l-au transportat chiar ei. 

- Și ce-i cu asta? 

- Ce înseamnă? îl întrebă pe Navarez. Acesta șovăi. 

- Te rog... Juan, îl imploră Hugo. 

- Florentinii stabiliți în Catalonia monopolizează comerţul cu argint; 
îl aduc din Avignon și Montpelier. înseamnă că o parte din argint se va 
vinde aici, dar cea mai mare parte din el se va duce la Valencia. Acolo e 
mult mai scump ca în Barcelona. 

- Nu cred că florentinii își vor încredința argintul navelor mici care 
navighează de-a lungul coastei, sau mă înșel? 

- Inveţi din mers, îi confirmă Navarezul de parcă ar fi fost un joc. 

- Sigur știi ce bărci vor pleca spre Valencia. 

- Nu. Incă nu știu. Navarezul își cobori vocea și adăugă: Fii atent la 
mesele de recrutare. Se vorbește despre o galeră ce va pleca spre 
Flandra. Va face o oprire în Valencia. Aceea va fi... barca voastră. 

- Eşti convins? 

- Nu. Mai sunt și vase italiene sau castelane care navighează spre vest 
și care se opresc și în alte porturi castiliene după Valencia. E greu să 
încarce aici, dar.. Dacă argintul va fi transportat cu o navă catalană, 
atunci va fi cea care pleacă spre Flandra. 

- Pot fi mai multe nave cu aceeași destinaţie? 

- Nu. Pleacă una pe an. Nu mai sunt alte călătorii pe ruta vestică. În 
plus, de vreo trei ani, numeroase nave comerciale navighează spre 
Sicilia ducând trupe. Următoarea navă contractată va pleca spre 
Flandra, ascultă la mine! 

Hugo încuviință. De parcă ar fi încheiat conversaţia, Navarezul făcu 
semn din cap înspre Barcha și Domingo. Ea dormea beată, întinsă pe 
nisip, în timp ce celălalt ținea cele două vase pline cu urină. 

- Sunt ai tăi? se interesă Navarezul. 

- De ce a apelat la mine dacă tu știi mai multe despre asta? întrebă 
Hugo fără să bage în seamă întrebările despre sclavi. 

- Probabil că are mai multă încredere în tine. 

- Ridicol! 

- Nu. Nu e. Am fost prieten bun cu tatăl lui. Arnau m-a ajutat și îi voi 
rămâne recunoscător, inclusiv fiului său, dar Bernat e prietenul tău, nu 


al meu. 
- Mă bizui pe tine. 


- Nu o face. Nu mă implica în așa ceva. Locotenentul șantierelor 
navale își trecu mâneca pieptarului peste chelia-i plină de sudoare. Am 
venit doar să te avertizez și te-am ajutat din mers, dar nu te bizui pe 
mine decât dacă viaţa ta depinde de asta. Munca și familia mea depind 
de discreția mea. 

- Şi tu ce ai de câștigat din toate acestea? îl întrebă Regina după ce 
sigila scrisoarea pe care tocmai o scrisese pentru negustorul valencian 
menționat pe bileţelul pe care Gabriel Muntso i-l înmânase lui Hugo 
împreună cu sigiliul. 

Cam într-o lună de azi, scria în mesaj, după ce se închidea masa de 
recrutare, galera Sant Elm va pleca înspre Flandra și va face o escală în 
Grao, Valencia. Printre mărfuri se va expedia și o cantitate mare de 
argint ce urmează a fi descărcată în portul cu pricina. 

Hugo ridică din umeri. 

- Nimic. Doar îl ajut pe un prieten, răspunse el. 

- Aşa, fără nimic altceva, fără să îl taxezi... 

Regina ridică scrisoarea înspre el. Rămase așezată la birou, iar el în 
picioare. 

- Da. 

- Nu cred... 

Trase scrisoarea când Hugo dădu să o ia. 

- Am ajutat și o prietenă fără să cer nimic în schimb, îi răspunse 
Hugo. 

- Mi-ai cerut să o vindec pe rusoaică, se răsti ea. 

- Ba nu, se împotrivi el. Te-am scăpat de cei trei barbari care te violau 
și nu ţi-am cerut nimic în schimb. Apoi... am încercat doar să o ajut pe 
sclava aceea muribundă. Nu ţi-am cerut nimic pentru mine. 

Regina se gândi câteva clipe și încuviinţă. li înmâna scrisoarea. 

- E periculos, adăugă ea. 

- Ştiu şi îmi pare rău că ţi-am cerut favoarea asta, dar eu nu... Hugo 
clătină din cap. Nu știu să scriu și nu știu altă persoană în care să pot 
avea încredere. Se gândise la Raimundo, dar renunțase la idee: era 
posibil ca zaraful să aibă vreun interes în barca aceea sau în altele. Imi 
pare rău că te pun în pericol, adăugă tânărul. 

- Pericol? Regina râse sarcastic. Periculos este să locuiești în orașul 
acesta. 

Pe plajă, Hugo îi duse scrisoarea căpitanului unei bărci cu vele cu 
șase vâsle pe latură, o barcă de coastă ce pleca chiar în ziua aceea spre 
Valencia. Știa că sosise în Barcelona, motiv pentru care se dusese la 
Regina să Îi ceară acea favoare. 

- Cealaltă jumătate o va plăti negustorul din Grao, îi zise el după ce îi 
plăti o parte din preţ. 

Căpitanul cântări banii într-o mână. 

- Costă mult mai puţin decât să fugi cu o fată, așa-i? îi comentă el 
făcându-i cu ochiul. Ce s-a întâmplat? V-aţi despărțit? 


Era unul dintre căpitanii de încredere recomandaţi de Juan 
Navarezul, la care se dusese Hugo cu florinul lui de aur, entuziasmat de 
ideea de a fugi spre Granada cu Dolca. Nu mai avea sens să îi vorbească 
despre toate acelea. 

- M-a lăsat, îi răspunse el, gândindu-se că nu era tocmai o minciună. 

- O femeie care te abandonează doar deschide o ușă prin care vor 
intra multe altele. Marinarul râse. Hugo se forță să zâmbească. Nu te 
îngrijora, voi duce chiar eu scrisoarea. Despre ce e vorba? 

- Despre vinuri, răspunse Hugo rapid la o întrebare pe care o 
prevăzuse deja. Despre preţuri și posibilitatea de a face negoţ cu vinuri. 

- Aș putea transporta o cantitate mare de burdufuri pentru vin, se 
oferi bărbatul. Ține cont de asta, adăugă el dând mâna cu el, în semn de 
rămas-bun. 

- Nu, îl corectă Hugo observând forța căpitanului. în mare, vorbim de 
vinuri de afară, siciliene sau grecești; știți deja că Valencia își apără 
vinurile proprii și e dificil să le vindem acolo pe cele care nu provin de 
pe pământurile lor. 

Căpitanul încuviință. Hugo nu aşteptă să îl vadă plecând. Preţ de o 
clipă, se gândi ce s-ar fi întâmplat dacă bărbatul acela deschidea 
scrisoarea, descoperea ce conţinea și îl dădea pe mâna autorităţilor. I se 
strânse stomacul și simţi o slăbiciune în toţi mușchii. Răsuflă și alungă 
temerile mișcându-și umerii și brațele. De ce trebuia să se bage în 
belele? li mergea bine cu podgoriile lui... 

Răsuflă, de data aceasta văzându-i pe Barcha și Domingo pe podgorii. 
Cert era că nu avea parte de ajutorul la care se așteptase de la cei doi 
sclavi; ba mai mult, probabil că i-ar fi mers mai bine dacă ar fi continuat 
singur. Domingo era timid, deși nu putea să îi reproșeze asta, ţinând 
cont că îl sechestraseră în țara lui ca să îl vândă la mii de leghe mai 
departe, unde nu cunoștea pe nimeni, nici nu știa limba. Cu toate 
acestea, bulgarul părea a fi un om de treabă. Barcha, pe de altă parte, 
era incontrolabilă. Riposta, urla, nu îl asculta, făcea ce avea ea chef... și 
sfârșea prin a urla și mai mult. Intr-o seară, Hugo și Domingo se 
întoarseră la fermă frânţi. Era al patrulea pătrar din luna mai și 
curățaseră podgoriile, îndeosebi cele noi. Domingo se miră că Hugo tăia 
butașii de viţă: lăstarii de viță fragezi și verzi care tocmai încolțiseră. 

- Plantele se vor înfuria, îi zise Hugo în timp ce curăța viţa, indiferent 
că Domingo îi înțelegea sau nu cuvintele, și două sau trei săptămâni nu 
vor mai crește, ca și cum ar vrea să ne reproșeze că le-am tăiat, dar mai 
apoi, după ce va da căldura, vor încolţi cu mult mai multă forţă și vor 
produce ciorchini mari, cu boabe groase, din care vom face un vin 
excelent. Vei vedea. 

Când termină de vorbit, îl privi pe Domingo, care îi zâmbi de parcă ar 
fi fost de acord cu el. 

In ziua aceea munciră din greu. Băură apă proaspătă din fântână de 
îndată ce ajunseră la fermă. Se spălară pe mâini și pe faţă. Apoi urcară 


înfometați. In vatră văzură doar cărbuni. Barcha dormea pe un scaun; 
deschise un ochi, îi privi, și apoi îl închise la loc. Cei doi se apropiară de 
oala care atârna deasupra cărbunilor stinși. Era goală. 

- Ce înseamnă asta? urlă Hugo. 

Domingo căută pâine, ceva care să bage în gură, printre oalele 
dezordonate. Cât despre Barcha, repetă gestul dinainte: deschise un 
ochi, apoi îl închise la loc. 

- Şi mâncarea? insistă Hugo. 

- Nu este de mâncare, murmură femeia oacheșă cu voce obosită. 

- Banu. 

- Ba da, răspunse musulmana. 

- Cum adică nu este de mâncare? Hugo încercă să își păstreze calmul. 
Ieri încă mai era. 

Musulmana se ridică. 

- S-a terminat! Nu mai este de mâncare! Dacă vrei mâncare, va trebui 
să mai cumperi de mâncare. Nu mai este mâncare! Nici eu nu am putut 
mânca... 

- Minţi! 

- Nu am mâncat! De unde știi că am mâncat? 

- Azi-dimineaţă încă era... 

- Azi-dimineaţă nu mai era. 

Hugo îi ceru ajutorul lui Domingo, care se lipise cu spatele de perete 
din pricina urletelor. Cu toate acestea, Barcha fu cea care se năpusti 
asupra bulgarului. 

- Spune-i că azi-dimineaţă nu mai era mâncare! 

Domingo strigă pe limba lui și încercă, în zadar, să scape de 
musulmană, mult mai corpolentă decât el. 

- Nu te înţelege! urlă și Hugo, venindu-i în ajutor băiatului. 

Situaţia se prelungi. Ea îl scutura pe bulgar, el se căznea să scape de 
ea; amândoi strigau. 

- Te voi biciui! o amenință Hugo. Barcha încremeni, de parcă ar fi 
aşteptat ameninţarea aceea din ziua în care Hugo o cumpărase. li dădu 
drumul lui Domingo, se întoarse cu spatele la amândoi și își ridică 
cămașa. 

- Unde mă vei biciui? îl întrebă ea tărăgănând cuvintele și 
dezvăluindu-și pielea acoperită de cicatrici. 

Hlugo lovi cu piciorul în aer și, nemulțumit, apucă un castron și îl 
azvârli de podea. Apoi, urmat de Domingo, care se furișă în spatele lui, 
ca să nu îl mai prindă musulmana, ieși din casă. 

Mai băură apă, ca să înșele foamea, și se culcară afară, tăcerea 
câmpiilor fiind întreruptă de sforăitul Barchei, care dormea sus, în pat, 
singură. Musulmana închidea ochii la fel de ușor precum urla, de parcă 
într-o clipă hotăra să uite de lume. Atunci sforăia atât de tare, încât 
Hugo fusese nevoit să o trimită în cealaltă parte a casei, cât mai departe 
posibil de odăi, și fusese tentat chiar să o trimită la parter, unde ar fi 


trebuit să fie vitele pe care nu le avea. Barcha își ocupa orele și zilele cu 
urlete și sforăituri, mereu deranjându-i pe ceilalţi... Hugo nu mai știa ce 
să-i mai facă. 

Era trecut de miezul nopții și Hugo simți că cineva îl atingea pe braţ, 
mai întâi ușor, apoi insistent. Deschise ochii și îi luă câteva clipe să îl 
recunoască pe Domingo, care stătea pe vine lângă el. 

- Ce vrei? 

Băiatul arătă spre fântână și îi arătă o găleată pe care o ţinea în 
mână. Apoi făcu semn în sus, își cobori pleoapele și își lăsă capul pe 
spate ca și cum ar fi dormit; își însoţi descrierea cu sforăituri. Hugo tot 
nu pricepea, așa că Domingo se ridică, apucă găleata și se prefăcu a o 
arunca spre Hugo cu ambele mâini. Apoi clătină din cap de parcă s-ar fi 
trezit speriat de apă. 

- Şi o va afecta? întrebă Hugo, mai mult pentru sine. Domingo însă 
păru să priceapă și începu să arunce găleată după găleată; apoi arătă 
spre lună și își mișcă braţul, făcând-o să străbată tot cerul. 

- Toată noaptea? Bulgarul încuviință. 

De ce nu? Părea să fie singurul lucru care o atrăgea pe musulmană: 
dormitul. Nu o îngrijora că ar fi putut fi biciuită, dar poate că avea să o 
deranjeze dacă rămânea trează. 

Barcha se ridică în șezut pe patul de paie de îndată ce Hugo vărsă 
găleata peste ea. Se înecă însă cu apa pe care o înghiţi. 

- Ce?... dădu ea să întrebe între accesele de tuse. 

- In noaptea asta nu se doarme! proclamă Hugo dându-i găleata lui 
Domingo, care cobori să mai aducă apă. 

- Cum nu? tuși Barcha din nou, așezată pe patul de paie, udă leoarcă. 
De ce nu vom dormi? Trebuie să dormim! E necesar să dormim! Noi, 
sclavii, nu putem... 

- Cât timp nu lucrezi cum trebuie, nu vei dormi, o întrerupse Hugo. 

Musulmana continuă să urle. Hugo mai azvârli o găleată cu apă pe ea 
după ce i-o aduse Domingo. Continuară așa toată noaptea: Hugo mereu 
cu o găleată plină lângă el, iar dacă musulmana se plângea sau închidea 
ochii, o vărsa pe ea. 

La ivirea zorilor, toți erau obosiţi, dar Hugo și Domingo, care erau 
tineri, îndurară mai bine, în timp ce Barcha se târî toată ziua. 

- Dacă nu lucrezi, o avertiză Hugo înainte să plece spre podgorie, nu 
vei dormi nici la noapte, nici mâine, nici în următoarea. Şi când mă voi 
sătura, voi schimba apa cu urina de la bastaixos, ai priceput? 

Barcha dădu să îi răspundă, dar se gândi mai bine și hotărî să tacă. 

mile de portul Grao din Valencia ajunse în Barcelona cu mult înaintea 
celor două pungi pe care Gabriel Muntso le puse pe masa din casa lui 


Hugo. Trimisul lui Bernat se înfăţișă la fermă într-o dimineaţă, în zori 
de zi. 

- Mi-a fost greu să ajung până aici, îi spuse acesta după ce Barcha îi 
servi cu pâine, vin şi carne sărată, și după ce Hugo îi trimise de acolo pe 
ce doi sclavi. 

Muntso dădu să continue, dar Hugo îl opri cu un gest. Se ridică în 
tăcere și se furișă până la ușa care dădea spre scară. O deschise și o găsi 
pe musulmană, zăbovind. 

- Du-te pe podgorie, cu Domingo! îi porunci el. îţi va arăta ce ai de 
făcut. 

- Nu știe limba noastră! 

- Aşa vei putea să îl înveți. 

- Şi mâncarea? Când voi face?... 

- Afară! 

Aşteptă până Barcha cobori scările și, după scurt timp, îl ajunse pe 
bulgar pe podgorie. Apoi se așeză din nou la masa la care trimisul lui 
Bernat înghițea cu poftă pâinea și carnea sărată. 

- Acum poţi continua, îl îndemnă el. 

- Am văzut că vinăria celeilalte podgorii era nelocuită și m-am temut 
că ai păţit ceva... 

- Cum ar fi să mă descopere? 

- Aşa, da. 

Hugo încuviință din cap. înainte să afle măcar de atacul asupra Sant 
Elm trimisese o altă scrisoare în care anunța plecarea altei nave care se 
îndrepta spre Alexandria și care avea să facă o escală, printre altele, în 
insula Rodos. Acolo aveau să descarce mai bine de opt sute de urcioare 
cu oţet de măsline din Tarragona, dar cele mai importante erau 
materialele și cantitatea mare de coral, și brut, și lucrat, care avea să 
continue drumul spre Alexandria. Prețul ridicat al coralului, care se 
obținea înainte din Sardinia, era menit să acopere importurile 
următoare de pe pământurile sultanului. A doua scrisoare tot Regina i-o 
scrisese, iar căpitanul bărcii de coastă insistase asupra disponibilităţii 
lui, deși Hugo îi zisese din nou că nu era vorba despre a transporta vin 
de la Barcelona la Valencia. 

- Și cum ai reușit să mă găsești aici? întrebă Hugo încercând să își 
alunge bănuielile. 

- Am dormit în vinăria ta și azi-dimineaţă l-am întrebat pe un ţăran. 
Eşti destul de cunoscut în zona asta a Barcelonei. 

- Sunt aici de ceva vreme, da. 

Hugo făcu semn cu bărbia spre cele două pungi pe care bărbatul le 
pusese pe masă. 

- Sunt pentru tine, ca plată pentru serviciile tale, îi răspunse 

Muntso desfăcând-o pe una dintre ele și golind-o. 


Mai bine de vreo douăzeci de croaţi!? de argint se împrăştiară pe 
masă. Hugo dădu să spună ceva, dar Muntso nu îl lăsă. 

- Cealaltă este pentru Santa Maria de la Mar. 

-Cum? 

- Pentru biserică. Bernat şi-a încredințat expedițiile Fecioarei Mării. 
Zice că o face în cinstea tatălui său. 

Și ce trebuie să fac cu banii aceia? întrebă Hugo, deși bănui 
răspunsul înainte să își încheie întrebarea. 

- Te vei descurca tu. Trebuie să îi dai templului sau de pomană, să 
înfrumuseţezi Fecioara sau pentru ca preoţii să se roage pentru noi; așa 
vrea Bernat. 

Hugo se întrebă cum avea să îi plătească pe preoții catalani ca să se 
roage pentru un corsar îndreptăţit de regele Castiliei care, oricât de 
catalan ar fi fost, își ataca propriile nave. Chiar și așa, cu siguranţă nu 
avea de plâns nicio moarte. Bernat se ţinuse de cuvânt. Cât despre 
Fecioară... Oare ar fi fost dispusă? Era catalană, nu? Sau nu era? In 
realitate, se gândi el, era Fecioara Mării, iar marea era castiliană... și 
genoveză, și pisană, și venețiană... Cu siguranţă că nu ar fi fost un 
inconvenient să îl protejeze pe un corsar castilian. Cât despre preoți... 
pentru câteva monede, aceștia s-ar fi rugat și diavolului. 

- Mă descurc eu, făgădui el. 

Vorbiră despre Bernat, despre prădare, despre Cartagena, despre 
galera amicului său... 

- Continuă să ne informezi despre bărci și mărfurile lor, îl îndemnă 
Muntso în timp ce se ridica să plece. 

- Aşa voi face. 

- Bernat avea dreptate: te descurci bine. 

Anul 1396 continuă să aducă schimbări în viaţa lui Hugo. Traiul de zi 
cu zi la fermă era deja plăcut pe când se înființa Gabriel Muntso cu banii 
lui. Barcha urla și se plângea, dar își făcea treburile casnice și chiar şi pe 
cele cu care o însărcina Hugo pe podgorii; părea să îl considere pe tânăr 
singurul stăpân în stare să îi forțeze voinţa fără violenţă, pur și simplu 
nelăsând-o să doarmă. lar musulmana voia să doarmă, avea nevoie să 
doarmă. Domingo începea să prindă limba și era și un muncitor bunicel; 
se căznea, dar îi lipsea dragostea pentru vița-de-vie și pentru vin, 
pentru un pământ pe care îl muncea obligat. 

Poate că, dacă ar fi fost liber... Şi Barcha. Hugo zâmbi când se întrebă 
cum ar fi reacționat musulmana dacă ar fi eliberat-o. Podgoriile 
produceau, iar eÍ avea mult mai mulți bani decât îi trebuiau, se gândi el 
numărând în minte croații de argint pe care îi ascundea la fermă. Își 
zise că, pe vremea aceea, scuza cu care îi cumpărase pe cei doi sclavi 
fusese întocmai ca să îi elibereze. Nu voia să fie stăpânul nimănui. Fără 
să se mai gândească la asta, se duse la un notar și întocmi o scrisoare de 
eliberare pentru Barcha și Domingo. Musulmana plânse. Dădu să îl 


îmbrățișeze pe Hugo, dar se opri. El îi zâmbi și îi întinse mâna, pe care 
ea, în loc să i-o strângă, începu să i-o sărute. 

- Şi ce fac acum? întrebă ea. Unde să mă duc? 

- Mi-ar plăcea să rămâi aici, îi răspunse el. Vei avea un acoperiș și 
mâncare, şi un salariu. 

Mai greu le fu să îi explice lui Domingo. Băiatul înțelegea cuvântul 
„libertate” pe care îl repetau Hugo și Barcha, poate că era primul pe 
care îl învățau sclavii, dar nu pricepea de ce îl eliberau. 

- Lasă-l, stăpâne! îi zise Barcha. Va pricepe și el cândva. 

- Nu mă numi „stăpân”. Cât ai fost sclava mea, nu ai făcut-o, iar acum 
că nu mai ești... 

- Am fost sclava ta pentru că m-ai cumpărat; acum, că nu mai sunt, 
vreau să fii stăpânul meu. 

Bulgarul pricepu încetul cu încetul, la fel cum Barcha prelua 
controlul asupra vieţii lui Hugo. „Să mă apropii de tine?" îi răspunsese 
într-o zi Maria, pe când Hugo se întâlni cu ea la ferma lui Rocafort și o 
întrebă de ce nu îl mai vizita. „Când cea mai mică ameninţare a 
musulmanei tale a fost că îmi taie țâțele dacă mă mai culc cu tine?! Asta 
a fost cea mai blândă. Inchipuie-ţi-le pe celelalte!" 

- Nu îţi poţi irosi energia cu femei bătrâne, stăpâne, zise Barcha când 
Hugo o mustră de îndată ce intră în casă. 

Spre surprinderea tânărului, musulmana îi răspunse fără să ridice 
vocea, de parcă ar fi vorbit cu un copil. Era îngenuncheată în fața vetrei, 
ocupată cu tăiatul unor legume pe care le lăsa să cadă intr-o oală mare 
ce atârna de un cârlig deasupra focului și în care amesteca din când în 
când. Hugo și-o aminti pe mama lui în aceeași postură, ca multe alte 
femei în timp ce găteau. 

- E viața mea! urlă tânărul. 

- Aşa e, îi zise Barcha, îngăduindu-şi să îl privească pe furiș, cu coada 
ochiului. Și harpia aia bătrână ţi-o suge ca o lipitoare, și tot ce îţi dă în 
schimb e... o clipă de plăcere? Mă îndoiesc până şi de asta. Îţi fură viața, 
stăpâne. Meriti mai mult. 

Hugo șovăi. 

- Să nu te mai bagi! strigă el în cele din urmă. 

Hugo nici măcar nu voia să se gândească la asta. Musulmana nu avea 
de ce să se amestece în legăturile lui amoroase. Voi să încheie subiectul 
cu avertismentul acela și se răsuci pe jumătate. 

- Dacă femeia aia se mai înfățișează pe aici, o bat până o gonesc, auzi 
el. 

Se opri, dar nu reuși să se întoarcă. Intui că Barcha nici măcar nu se 
mișcase și că se aflau spate în spate, el în picioare, ea îngenuncheată. 

- Şi nu îi povestesc nimic soţului ei încornorat ca să nu te rănesc, 
adăugă ea. Hugo strânse pumnii. Loviturile polonicului de oala de fier 
răsunară în jurul lor preț de câteva clipe. Dă-mă afară, dacă vrei, îl 
ameninţă ea. 


Maria nu se mai întoarse. In locul ei, Barcha invită părinţi cu fiice 
bune de căsătorie; unele îl priveau pe Hugo cu ochi strălucitori, deși 
cele mai multe își ascundeau chipul cu o timiditate ce ar fi putut fi reală 
sau prefăcută. Toate știau că Hugo exploata două podgorii și făcea un 
vin care era deja cunoscut în Barcelona. 

- Cârciumarul care proclamă public vinul stăpânului meu câștigă 
mulți bani, le zicea Barcha mândră. 

Hugo îndură vizitele, discuţiile interminabile, ocheadele, darurile, 
promisiunile de zestre... De unde le găsea musulmana? 

- Nu mai aduce femei, pentru numele lui Dumnezeu, Barcha, te 
implor. 

- Trebuie să te însori, stăpâne. Trebuie să găsești o soţie bună care să 
îți facă copii sănătoși și să vegheze asupra ta. 

- Va trebui să îţi alegi o soţie, îl îndemnă și monseniorul Pau în Santa 
Maria de la Mar. 

- De unde știți? exclamă Hugo mirat. 

- Circulă vestea. Eşti o partidă bună. In plus, musulmana aia care îți 
caută nevastă prin Barcelona nu se oprește din anunţat. E adevărat că ai 
eliberat-o? Nu ai putea să încerci să o apropii de adevărata credință? 

- Nu... 

- De ce? se miră preotul. 

Preţ de o clipă, Hugo își închipui cum ar fi fost să încerce sarcina 
imposibilă de a o convinge pe Barcha să se convertească la creștinism. 
încercă să schimbe subiectul. 

- Pentru că am venit de fapt, cum să vă explic, să solicit liturghii în 
memoria lui Arnau Estanyol și a familiei lui, doamna Mar și fiul ei, 
Bernat. 

- Cât despre musulmana a cărei convertire o eviţi, ţi-aș zice că nu 
există dar mai măreț pentru Domnul nostru decât să îndrumăm o oaie 
pierdută spre turma Lui. E obligaţia ta să o faci cu orice preţ. Dumnezeu 
aşteaptă asta de la tine. Cât despre a mă ruga pentru sufletele celor 
morți, bineînţeles că o pot face. Dar nu și pentru Bernat, corsarul care a 
atacat Sant Elm. Nu pot, cum să mă rog lui Dumnezeu pentru sufletul 
lui? 

Hugo zăngăni monedele din săculeț. 

- E un prieten bun, părinte, și o persoană bună și, în plus, nu i-a rănit 
pe marinari. 

Monseniorul Pau încuviinţă la acel argument care îl apropia mai tare 
de bani. Așa era: se zicea că Bernat îi respecta pe marinarii catalani, 
lucru care nu se întâmpla la sarazini, nici la pisani, nici la venețieni, 
despre care circulau povești care mai de care mai crude. 

- Oare Fecioara intervine în astfel de conflicte? insistă Hugo. Rugați- 
vă şi pentru Bernat, ca prin mijlocirea Fecioarei să se poată întoarce în 
țara lui... Să fie corsar catalan. Cunoașteţi circumstanţele în care a 
trebuit să plece din Barcelona. 


Hugo îi plăti cu generozitate liturghiile pe un an întreg și chiar și așa 
îi rămaseră mulţi bani din cei pe care Bernat voia să îi aloce bisericii. 
Monseniorul Pau insistă pe convertirea musulmanei: 

- Cu orice preţ, Hugo, îl încuraja el, dar el nu avea de gând să încerce 
să o convingă pe musulmană. 

Cântări monedele de la Bernat pentru Santa Maria. Ce-ar fi putut face 
cu ele? Se gândi la binefacere. Oare cine îi luase locul stăpânului Arnau 
și se ocupa acum de cutia milei pentru săraci? li veni brusc o idee și lăsă 
să îi mai cadă în palmă câteva monede. 

- Părinte, zise el, aș fi dispus să plătesc bine pentru informaţii despre 
sora mea. 

- Ştii deja că... începu să se scuze monseniorul. Hugo zăngăni 
monedele. Voi vedea ce pot face, se oferi vicarul întinzându-se după 
bani. 

Hugo închise mâna înainte ca acesta să reușească să îi apuce. 

- Dacă continui să îmi cauţi soție prin Barcelona, o anunţă el pe 
Barcha de îndată ce se întoarse la fermă, voi publica un anunț în care 
voi nega că ai vreo putere ca să îmi negociezi căsătoria. Ai priceput? 

- Nu, răspunse musulmana. 

- Ei bine, toată lumea va ști că nu poţi negocia pentru mine. 

- Şi dacă voi continua să o fac? 

- Nu îi poţi amăgi pe oameni și nu le poţi înșela încrederea, încercă el 
să îi explice. Va interveni veguerul. Vrei să ajungi în carceră acum că ești 
liberă? 

Barcha nu mai încercă. Uneori, Hugo și-o amintea pe vreuna dintre 
fetele cu care poate că s-ar fi putut însura. Fuseseră tinere și frumoase! 
Nu știa de ce se împotrivea; poate doar ca să fie contra Barchei, ca să nu 
depindă de ea. Trecuseră deja cinci ani de când Dolca hotărâse să se 
sacrifice pentru credinţa ei... Şi probabil și din pricina lui, a unei relaţii 
imposibile. In realitate, trecuse îndeajuns timp ca să îşi refacă viața. 

In anii aceia, când munca pe cele două podgorii îi îngăduise, Hugo se 
duse de mai multe ori la Sitges. De fiecare dată vru ca dogarul să îl vadă, 
să ştie că îl supraveghea, și reuși să o facă plimbându-se în sus și în jos 
pe strada unde se afla atelierul acestuia. 

Reuși să își vadă mama, din stradă. Zâmbetul care îi ilumina chipul 
părea să şteargă tristețea pe care o mărturiseau ochii ei afundaţi, sub 
care se iscau pungi vinete, și chipul ei slăbit. Antonina îl saluta cu mâna 
sau îi trimitea un sărut, fără să încerce să se apropie, mulțumindu-i că 
nu căuta să agraveze conflictul cu soţul ei. lar Hugo accepta situaţia. 
Mama lui trăia, mergea, se mișca și îi zâmbea. 

Aştepta vești de la Arsenda prin monseniorul Pau, când Regina sosi 
într-o dimineaţă la fermă. Câinii lătrară în noaptea aceea întunecoasă. 
Hugo se uită prin ușa din capul scărilor, intuind prezenţa cuiva urmărit 
de animale. Le porunci să tacă. Umbra se apropie de piciorul scării în 


același timp în care Barcha își făcu apariţia în spatele lui Hugo, cu o 
torță în mână. 

- Regina? se miră Hugo. 

Coborâră și Barcha lumină chipul evreicei, care stătea nemișcată. 
Atunci îl auziră: plânsetul slab al unui nou-născut înăbușit de pătura în 
care îl învelise Regina și pe care o ţinea strâns la piept. Hugo şi Barcha o 
înconjurară. Domingo nu era. Bulgarul păruse să priceapă ce însemna 
libertatea lui și de fiecare dată lipsea tot mai multe nopţi de la fermă. 

- Ce faci aici? 

Regina descoperi copilul. 

- Al cui e copilul? Cum ai ajuns aici... Şi la ora asta? 

In timp ce Hugo continua să pună întrebări, Barcha întinse braţele ca 
să îl ia pe micut și Regina i-l dădu. 

- E o copilă, îi zise ea fără să bage în seamă întrebările lui Hugo. 

Nici măcar nu o spălaseră pe ființa aceea după naștere. 

Musulmana o strânse la pieptul ei mare și copila păru să se 
liniștească. 

- De ce ai adus-o? 

- Pentru că vreau să o păstrezi de parcă ar fi a ta, să ai grijă de ea. 
Hugo îi auzi cuvintele, dar nu le pricepu. 

- De parcă ar fi fiica mea? Ce vrei să spui? De ce ar trebui să am grijă 
de ea? 

Toate argumentele pe care Regina le gândise se năruiră. Ce să îi 
răspundă? Ar fi putut să îi spună adevărul: că era fiica surorii lui... Și că 
de ceva vreme se ducea în secret la mănăstirea din Jonqueres ca să o 
facă pe Arsenda să avorteze. „Pentru astfel de treburi, da, o cheamă pe 
moașa evreică, deși sunt călugărițe: ca să avorteze. Creștine 
blestemate!", își spuse în sinea ei Regina. 

Afumă vaginul Arsendei cu diverse substanţe, în timp ce maica 
superioară și o călugăriță bătrână se rugau neîncetat și o controlau. 
Novicea părea mereu pierdută, privea mereu în gol, de parcă, în afară de 
Regina, un alt medic sau chiar călugărițele o ţineau drogată. Prima oară 
Regina o afumă cu fum de pelin, chimenul porcului și ulei de dafin. 
Arsenda fu îndeosebi de agitată în timp ce Regina muncea între 
picioarele ei, căutând să-i afle secretele. 

- Satana, o auzi evreica îngrozită. 

- Diavolul, așa e, îi închise gura maica superioară, răspicat. El va veni 
să te pedepsească pentru nerușinarea ta. 

În zilele următoare, Regina încercă alte fumuri: sulf, mir, galban... În 
timp ce Arsenda se lăsă manipulată, deja lipsită de reacţie, fără să 
vorbească despre satana sau diavol, fiind limpede că îi crescuseră doza 
din drogul care o ținea înstrăinată. Niciunul dintre tratamente nu dădu 
rezultate. „Novicea", așa cum le auzise Regina spunându-i uneori 
Arsendei, nu avorta. Moașa pregăti leacuri în formă de ghindă sau 
degete învelite în lână pe care i le introduse în uter; îi dădu să mănânce 


și să bea remedii pentru avort: asfalt, alior... Niciunul nu funcţiona. Oare 
Arsenda să fi fost sora lui Hugo despre care îi vorbea atât de mult? se 
întreba Regina. Băiatul îi spusese că era la o mănăstire din Barcelona. 

- Hugo! strigă Regina într-una dintre zile, în timp ce freca vaginul și 
uterul Arsendei cu rădăcină de opoponax. 

Fata reacționă când auzi numele fratelui ei; se ridică în șezut pe patul 
pe care rămase culcată cu picioarele desfăcute și o privi. 

- Hugo? reuși să îngâne ea, cu voce înceată. 

Regina se prefăcu a nu pricepe, dar nu era nevoie să mai cerceteze: 
ea era; Arsenda. Continuă cu rădăcina de opoponax; nici acesta nu avu 
efect. Copilul se agăța cu forță de măruntaiele unei mame care nici ea 
nu colabora. 

La piciorul scării din casa lui Hugo, Regina îl privi la lumina torţei. 
Oare ar fi trebuit să îi dezvăluie că trupul surorii lui era plin de vânătăi? 
Călugărițele încercau să o ascundă, să o împiedice pe Arsenda să se 
dezbrace în fața moașei. Un scop absurd, căci nu își putea ascunde 
picioarele dacă trebuia să le desfacă tare de tot pentru ca fumul să îi 
ajungă până în uter. 

„Domnul nostru ne cere disciplină", atât îi spusese maica superioară 
în prima zi în care Regina văzuse rănile și le cenzurase pe călugăriţe din 
privire. 

Nu păreau a fi răni produse de disciplină, dar Regina evitase să 
discute despre asta. Cunoștea bine urmele pe care le lăsau pe trupul 
femeilor perversiunile unor bărbaţi. „Satana!", așa spusese nenorocita 
aia. 

Sosi momentul nașterii și o așezară pe Arsenda pe un scaun cu o 
deschizătură mare în partea din față, pe unde trebuia să iasă copilul. 
Regina se așeză la rândul ei pe jos, între picioarele Arsendei, ca să îi 
evalueze starea. Se aștepta la un travaliu lung și trist. Mama continua să 
fie absentă, drogată, așa cum fusese și atunci când încercaseră să o facă 
să avorteze. 

Moașa și-ar fi dorit să stea de vorbă cu ea, să afle cum se simțea, dar 
nici maica superioară, nici maica Geralda nu permiteau alte discuţii în 
afară de cele strict necesare pentru tratament. De ce să ajute la naștere 
dacă copilul trebuia să moară, așa cum îi ceruse Reginei maica 
superioară? 

- Credeţi că sunt o vrăjitoare? Nu ucid copii, îi răspunse Regina și 
dădu să plece. 

- De două ori cât ne-am înţeles, îi oferi maica superioară. De trei ori, 
adăugă ea într-un sfârșit, interpretând greșit tăcerea Reginei, care nu se 
gândea la bani, ci la faptul că dacă ea refuza... poate că nu aveau să se 
îngrijească nici de mamă și aveau să moară și ea, şi copila, sau măcar 
cea din urmă, dacă era imperios necesar să piară. 

Nimeni nu avea să afle ce se petrecea între zidurile unei mănăstiri. 
Regina trase adânc aer în piept şi încuviinţă din cap în faţa călugăriţei. 


- Ei bine, atunci, acceptă maica superioară fără să își ascundă o 
grimasă dezgustată. „Vrăjitoarele îi ucid pe nou-născuţi. Așezată pe jos, 
între picioarele Arsendei, Regina își aminti învățăturile Astrugăi. 
„Vrăjitoarele îi ucid pe nou-născuţi sau îi oferă diavolului. Odată ce s-au 
născut", le învăţa ea pe Dolca și Regina, „nu îi omorâţi niciodată; riscați 
să țreceţi linia aceea subţire care le separă pe moașe de vrăjitoare." 

In timpul orelor cât dură travaliul, litaniile fredonate la nesfârșit de 
călugărițe înlocuiră gemetele surde ale unei femei tulburate, aflată în 
chinurile facerii, iar Regina avu o mulţime de timp la dispoziţie ca să își 
amintească toate dăţile în care Hugo îi povestise despre sora lui; o 
iubea și era convins că se călugărise mulțumită zestrei primite de la 
călugărița pentru care lucra... 

Regina zâmbi; Hugo nu își amintea niciodată numele ei. Ea însă nu 
avea să îl uite vreodată: Geralda. O privi. Era îngenuncheată în faţa unui 
crucifix care atârna pe perete. Cu capul plecat și mâinile împreunate, 
femeia își ascundea vârsta într-un corp bine hrănit, așa cum se cuvenea 
condiţiei ei, și se ruga neîncetat. Creștinele alea ipocrite, pe de o parte, 
se rugau și, pe de altă parte, cereau moartea unui copil... după ce 
permiseseră și ascunseseră faptul că o servitoare tânără fusese violată, 
lucru de care Regina nu se îndoia câtuși de puţin. 

Pe timpul sarcinii, șovăi de mai multe ori dacă să îi mărturisească lui 
Hugo adevărul despre sora lui, dar ce putere ar fi avut un simplu 
podgorean împotriva unei mănăstiri de maici înrudite cu nobili și 
fruntași ai orașului? Hugo și-ar fi pierdut mințile dacă ar fi aflat despre 
nenorocirea Arsendei. Apoi familiile acelor călugărițe l-ar fi distrus... și 
nu își dorea așa ceva. Pe zi ce trecea avea tot mai multă nevoie de el. 
Tânjea după vizitele lui. Ba chiar comandase aqua vitae deși nu avea 
nevoie de ea, doar ca să i-o aducă el! 

Ura și disprețul atavice ale creștinilor față de evrei erau de-a dreptul 
palpabile pe străzi. „Ar fi trebuit să fie invers!" își zicea ea, forțată să 
îndure insulte, îmbrânceli și scuipături. „Eu vă urăsc pe voi, nenorociţi 
bastarzi ce sunteţi!... Violatori! Ucigași!" Până la atacul împotriva 
cartierului evreiesc, regele îi protejase pe evrei, care erau proprietatea 
unui monarh pe care îl slujeau personal și căruia îi plăteau impozite 
ridicate. Favorul regal de care se bucurau îi înfrânase pe creștini; acum 
nici măcar papa acela schismatic nu îi mai susținea. Nu putea să 
vorbească nici cu prietenii ei convertiți, iar casa, nevoită să îi îndure pe 
fii unui soț îmbătrânit care îi purta ranchiună întregii lumi și cu care nu 
prea mai avea de-a face, devenise o carceră de care i se părea că se 
elibera doar prin vizitele lui Hugo. 

Șovăi preț de o clipă: nou-născutul acela avea să fie doar un alt 
creștin, conceput într-o mănăstire probabil prin înșelăciuni diabolice 
pentru ca fata să cedeze. De l-ar fi lăsat să moară, ba chiar de l-ar fi ucis, 
ar fi fost un fel de răzbunare împotriva celor care îi distruseseră viaţa, 
dar, în acelaşi timp, simţea că acel copil ce urma să se nască făcea 


cumva parte din Hugo: era sânge din sângele lui. Dacă mama ar fi 
avortat, ar fi fost altfel. Nu, își zicea Regina, nu putea să ucidă copilul și 
nici nu le putea îngădui călugărițelor să o facă. îi aparținea lui Hugo. 
Nimeni nu putea prezice întorsăturile pe care le lua viaţa. în plus... 

Regina nu vru să recunoască, deși sfârși prin a o face: simţea că, dacă 
știa acel secret, avea să îl stăpânească oarecum pe tânărul care o vizita, 
dar care o lăsa apoi singură, cu un soţ cu care se căsătorise încă 
tulburată după moartea tatălui ei, după ucideri, după viol... și cu niște 
copii care nu erau ai ei. Nu avea să îi dezvăluie cine era copila, nici 
starea sau situaţia surorii lui pe care Hugo o credea fericită, slujindu-l 
lui Dumnezeu într-o mănăstire. 

- Micuța aceasta, zise Regina la piciorul scării din ferma lui Hugo, 
merită să fie îngrijită ca o fiică de o persoană bună... Lăsă cuvintele să 
plutească în noapte. Il privi pe Hugo, apoi pe Barcha, care o îmbrăţișa 
pe copilă. I se păru că musulmana o încuraja să continue, de parcă ar fi 
fost de partea ei. Tu ești cea mai bună persoană pe care o cunosc. 

- Da, strigă musulmana. 

- Nu. Hugo tăcu și făcu un gest cu mâna. Nu te băga! îi porunci el. 
Cum te aștepți să ţin o copilă?! Ai înnebunit? 

- Va muri dacă o duc la un spital, îl întrerupse Regina. Ştii bine. Atât 
de mică și de fragilă... Va muri. 

- Dar... Hugo rămase locului și tăcu, cu mâinile desfăcute în fața lui, cu 
palmele ridicate în sus, făcând apel la o judecată sănătoasă, într-un 
spital... 

- Va muri, repetă Regina. 

„Va muri” Așa le asigurase și pe cele două călugărițe după ce 
Arsenda o născuse pe fetiță. Așezată între picioarele ei, Regina nu o 
ridică pe nou-născută spre mamă. Tăie cordonul ombilical, o forță pe 
copilă să plângă, stârnind agitaţie în rândul călugărițelor, pe care nu le 
băgă câtuși de puţin în seamă. Apoi o așeză în poala ei ca să încheie 
travaliul. Arsenda nu o văzu pe copilă. Regina o acoperi cu cămașa și se 
ridică. 

- Plătiți-mă! îi ceru maicii superioare. 

Femeia nu îndrăzni să menţioneze înţelegerea. Şovăi. Se bâlbâi, 
gesticula și arătă agitată înspre nou-născută, care aţipise în braţele 
moașei. 

- Plătiți-mă! insistă Regina. Atunci femeia își schimbă atitudinea și se 
ridică jignită. Ah! o batjocori evreica. Doar nu pretindeţi să o fac aici, 
lângă mamă, în fața Dumnezeului vostru?... 

- Atunci? întrebă maica superioară după ce se întoarse și făcu semnul 
crucii înspre crucifix. 

- Nu vă îngrijoraţi! Voi face ce m-am angajat că voi face, dar nu mă 
veţi vedea nici voi, nici nimeni altcineva. Nicio călugăriță nu mă va trata 
ca pe o vrăjitoare. 


- Nu așa ne-am înţeles, urlă femeia fără să îi pese de prezenţa 
Arsendei. 

- Nu îmi aduc aminte să fi convenit să ucid un nou-născut într-o 
mănăstire. O vreţi? Regina îi oferi copila maicii superioare, care se dădu 
un pas în spate. Nu vă faceţi griji. Ce vă închipuiţi că aș putea face cu ea? 
Ritualuri nelegiuite sau eretice? Să îi mănânc inima? Singurele sacrilegii 
s-au săvârșit între zidurile acestei mănăstiri. Cealaltă femeie dădu să îi 
răspundă furioasă, dar Regina o opri: Ce sunt urmele acelea de pe fată? 
Diavolul i le-a făcut? Ştiam eu că asta era: diavolul. Relaţii trupești cu 
diavolul. Poate că de aceea vă doriţi moartea nou-născutei. E fiica 
diavolului? 

- Taci din gură! îi ceru maica superioară. 

- De ce vă temeţi? continuă însă Regina. Oare vă temeți că, după ce 
voi ieși din mănăstire, vă voi denunța? O evreică ce denunță mănăstirea 
din Jonqueres? Râse sarcastic. Cine m-ar crede? Parohul care a siluit-o 
pe fată nu ar permite niciodată... 

- Eretico! Taci! 

- Nu diavolul a încălecat-o pe nefericita asta. Și o știți bine, Regina o 
privi ferm în ochi pe maica superioară, care tremura de furie. In spatele 
ei se afla Geralda, care nu se oprea din rugăciune, și Arsenda... epuizată, 
ameţită, absentă. 

- Plătiți-mă! ceru ea din nou. 

Regina pipăi săculeţul cu bani pe care maica superioară i-l adusese 
chiar în seara aceea, apoi se întoarse spre Hugo, care bombănea, 
nevenindu-i să creadă, fluturând din mâini. 

- Cum să rămân cu copila? îl auzi Regina justificându-se. 

- Păi este a ta, îi răspunse ea. 

Musulmana se ridică. Hugo se opri din gesticulat. 

- Cum?... se bâlbâi el. A mea? Ce vrei să spui? Nu știu de nicio femeie... 

- Copila aceasta era moartă și trăiește doar pentru că m-am gândit la 
tine, că tu ai putea să îi porți de grijă, pricepi? Da, ea ta. 

- Nu spune prostii! 

- E a ta, stăpâne, interveni musulmana. 

- Taci, Barcha! Regina, nu poți... 

- Va muri, îl întrerupse Regina. 

- Nu mă poți considera răspunzător pentru asta, se plânse Hugo. 

- Nu. Categoric, afirmă ea. Am greşit eu. Am crezut că... în fine... 
Mereu te-am crezut o persoană de treabă! Eram încrezătoare că... 

- Şi nu aş mai fi o persoană de treabă dacă refuz? pufni Hugo. Ia-o de 
aici, îi ceru Reginei. 

- Nu, refuză ea. Las-o să moară dacă nu o vrei! adăugă ea, răsucindu- 
se și pornind-o spre Barcelona. 

- Nu ai fi în stare... începu Hugo, urmând-o câţiva pași. O prinse de 
braţ. Ea se eliberă scuturându-se violent. Nu îmi poţi face asta! 

- Ba pot. „E fiica surorii tale", fu ispitită să îi răspundă. 


Păstreaz-o, Hugo! îi spuse în schimb. 

- Mâine o voi duce la un spital, amenință Hugo lăsând-o să plece. 

- Ar fi o greşeală. 

In zori de zi avea să o ducă la oricare dintre spitalele din Barcelona 
unde primeau orfani, își făgădui Hugo. 

- Și ce le vei spune? îi spuse Barcha, care era deja sus, legănând 
copila, fără ca măcar să aștepte ca între cei doi să se încheie cearta. Ce le 
vei spune? Că ai găsit-o pe drum? Și te aștepți să te creadă? O vor 
interna și va muri și, între timp, întrucât vor presupune că tu ești tatăl, 
va trebui să îi plătești întreținerea. Ai bani; nu vei scăpa de această 
obligație. Evident, ai putea să o abandonezi la porţile spitalului noaptea, 
cum fac multe mame. 

Hugo o provocă pe Barcha din priviri. 

- Mâine o vom duce la un spital, zise el. 

La răsărit nu mai erau nici Barcha, nici copila. Nici bulgarul nu se 
întorsese. Nu îi prea fusese de folos că își cumpărase sclavi pe care apoi 
îi eliberase, se plânse Hugo. Vatra era rece; cărbunii stinși. Deschise ușa, 
ieşi pe scară şi o strigă pe musulmană. închise ușa. Dar o deschise din 
nou când auzi niște zgomote. Coborî scările și intră în grajduri, în 
continuare goale, fără animale. Acolo o găsi pe Barcha plimbându-se 
încolo și încoace, strângând-o pe copilă la piept, cum fără îndoială că o 
făcuse toată noaptea. 

- Nu o da, stăpâne, îl imploră ea. Mă voi îngriji eu de ea. 

- Dar cum te vei îngriji tu? 

- [i voi purta de grijă și o voi hrăni și... 

- De ce? 

- Am avut trei copii, cu doi stăpâni diferiţi, îi răspunse ea cu 
sinceritate în voce. l-au vândut imediat ce-au fost îndeajuns de mari. 
De-aș fi fost creştină, poate că vreunul dintre taţi și-ar fi recunoscut fiul, 
dar pentru că eram musulmană, nu a făcut-o niciunul. Nu știu nimic de 
ei. Nu m-am putut bucura niciodată de copilăria lor. Ştii că noi, femeile 
musulmane, nu putem alăpta copii creștini? Nici măcar nu m-au lăsat să 
mă apropii de ei, se temeau... se temeau că îi voi molipsi cu religia mea. 
Tăcu preţ de o clipă. Hugo așteptă. Tu m-ai lăsa să mă apropii de ea, așa- 
i? 

- Da. 

- Ingăduie-mi să o păstrez, atunci. Dacă tu nu o vrei, aş putea să plec 
cu ea. Aș găsi de lucru... 

- Cum să ai o fiică albă? Te-ar aresta. 

- Stăpâne... 

Monseniorul Pau Vilana doar gesticula, clătinând din cap în timp ce îl 
ascultă pe Hugo spunându-i că o abandonaseră pe fetiță la porțile 
fermei lui. 

- Ştii cine e mama? 

Hugo negă. 


- Nu ai nici cea mai mică idee cine ar putea fi mama? Insistă preotul. 

Hugo negă din nou. 

- Amintește-ţi! Monseniorul Pau își desfăcu braţele cu o oarecare 
disperare. Hugo negă a treia oară. Bine, îmi dau seama că nu o să te scot 
de acolo. Tu însuţi. E botezată? Avea vreun bilețel? De obicei copiii 
lăsaţi la spital au... 

- Nu avea niciun bileţel... interveni Barcha, monseniore... părinte... 
adăugă ea, făcându-se mică, oricât de mare ar fi fost ea, în fața privirii 
reci a preotului. Excelenţa Voastră... Eminenţă... 

- Nu, nu avea niciun bilețel, zise Hugo, făcându-i semn Barchei să 
tacă din gură. 

O botezară chiar în dimineaţa aceea. „Merce", zise Hugo după câteva 
clipe de şovăire. Se va numi Merce. Din baptisteriu, lângă ușa de intrare 
principală, între capelele Santa Llucia și San Lorenzo, Hugo privi înspre 
altarul mare, unde se afla Fecioara Mării. „Fac rău cu copila asta?", 
bombăni el înainte ca monseniorul Pau să o scufunde pe copilă în 
cristelniță, vechiul sarcofag din marmură albă al sfintei Eulalia, martiră 
și patroană a Barcelonei. Merce Paula, cântă preotul, al doilea nume 
după el, după ce cită alte cinci sau șase nume - Hugo le pierdu șirul - 
care corespundeau unora dintre beneficiarii bisericii Santa Maria care 
erau ca niște nași pentru copilă, deși la început refuzaseră din pricina 
circumstanțelor stranii în care își făcuse apariţia fetița. „V-am promis o 
recompensă valoroasă", șopti monseniorul Pau. Făgăduiala acelor bani 
înfrânse orice reticență și toţi vrură să participe la sacrament. 

Hugo se întoarse spre Fecioară înainte să iasă din Santa Maria de la 
Mar cu micuța în braţe, botezată, iar el rămas dator preoţilor. „Ce zici, 
Fecioară?" Căută din nou zâmbetul acela despre care îi vorbise atât de 
mult stăpânul Arnau, dar nu îl găsi. Merce nu mai plângea, doar gemea. 
Părea obosită, istovită. Afară se întâlni cu Barcha și îi întinse copila, 
agitat, îndemnând-o să facă ceva. 

- Nu îţi face griji, stăpâne! încercă să îl liniștească musulmana în timp 
ce o ținea pe copilă pe braţe. Vino după mine! 

Barcha îl duse roată pe după biserică înspre strada Montcada, spre 
care dădeau palatele nobililor și negustorilor bogați din Barcelona. 

- Vom căuta o doică, îl anunţă ea pe Hugo. 

- Unde? 

- Pe strada cu dides, adică doici. 

Străbătură strada Montcada până ce ajunseră la Corders, unde cotiră 
la stânga, înspre piaţa Liana. înainte să ajungă, virară pe o uliţă unde se 
afla așa-numitul han al doicilor, unde erau cazate doicile sosite din afara 
orașului. 

- Tânără și sănătoasă, dacă se poate de la munte, curată și de statură 
bună, șopti Barcha când intrară în han. 

- Şi laptele? întrebă Hugo. 

- Aia voi şti eu. 


- De ce? 

Mai multe femei, unele dintre ele cu copiii lor mici în braţe, se 
ridicară când îi văzură intrând. Barcha nu șovăi și dintre toate se 
îndreptă hotărâtă spre o brunetă, tânără și zdravănă, cu care vorbi preţ 
de câteva clipe. Hugo o privea de la ușă, de parcă nu ar fi îndrăznit să 
intre într-un loc cu atâtea femei adunate la un loc. 

- O cheamă Apolonia, i-o prezentă musulmana lui Hugo, celelalte 
doici așezându-se deja la loc, şi va fi doica lui Merce. Salariul va fi 
salariul obișnuit pe care îl iau doicile, anunţă Barcha și i-o dădu pe 
micuță Apoloniei. 

Chiar acolo, în picioare, tânăra își descoperi un sân și se jucă puţin cu 
sfârcul pe buzele copilei, îndemnând-o să îl prindă. 

Se întoarseră pe strada Corders, o străbătură, trecură piaţa Liana, și 
continuară pe strada Boria până în piața Blat. De acolo se îndreptară 
spre piaţa Sant Jaume, spre Casa de la Ciudad. 

- De unde știi că va fi o doică bună? se interesă Hugo pe drum, cu 
musulmana lângă el și cealaltă femeie în urma lor. 

- Le urmăresc de ani de zile. În viaţa mea am trăit alături de multe 
dintre ele. Apolonia tocmai și-a pierdut fiica. E tânără, sănătoasă și are 
lapte îndeajuns pentru doi copii. 

- Și experienţă? 

- A mai fost mamă de două ori. 

- Şi-a lăsat copiii? 

- Au nevoie de bani. 

Hugo privi în spate. Copila părea să sugă. Clătină din cap: nu trecuse 
nici măcar o jumătate de zi și se angajase deja să îi plătească pe preoţi și 
o doică. 

Și, pe lângă angajamentele cu pricina, fu nevoit și să îndure priviri 
deopotrivă nerușinate și acuzatoare în Casa de la Ciutat, în timp ce 
aştepta ca funcționarii să confirme împreună cu veguerul şi alguazilii că 
nu anunţase nimeni dispariţia unei nou-născute. „E botezată?" „In Santa 
Maria de la Mar?" „Cum se numește fetiţa?" „Şi tu?" „Și mama?" „Sigur? 
„Ce faci? Cu ce te ocupi? Unde locuiești?" Nu întâmpină nicio problemă. 
In cele din urmă, toţi ajunseseră la concluzia că niciun nebun nu ar fi 
vrut să aibă grijă de o copilă atât de mică dacă nu era a lui. 

Întorşi la fermă, Hugo le cedă femeilor și copilei una dintre odăile de 
la etaj. Atunci își dădu seama că bocceluţa lui Domingo, unde bulgarul 
îşi ţinea hainele călduroase pe care i le cumpărase Hugo şi scrisoarea 
lui de eliberare, nu mai era acolo. Nu îl mai văzuseră de două zile. 

- Nu îi poţi da libertatea cuiva care nici nu și-o câștigă, nici nu o 
merită, îl dojeni Barcha când pricepu de ce Hugo rămase tăcut lângă 
patul de paie al bulgarului. 

Hugo rămase locului. Nici măcar nu voia să își închipuie că temerea 
lui era aievea. 

- S-a întâmplat ceva, stăpâne? 


Hugo nu îi răspunse. Stomacul i se strânse brusc. Incercă să își 
umezească buzele cu limba care i se usca brusc. 

- Stăpâne? 

Hugo se îndreptă spre colțul peretelui unde, în spatele unei pietre 
slobode, își ascunsese toţi banii: cei pe care îi economisise după ce îi 
cumpărase pe sclavi, cei trimiși de Bernat și cei meniți pentru Santa 
Maria; nu voise să îi încredinţeze lui Raimundo ca să nu fie nevoit să 
explice de unde îi avea. Piatra era la locul ei, așa că răsuflă, simțindu-se 
ușurat preţ de o clipă. Poate că temerile lui nu erau întemeiate. Cu toate 
acestea, când o dădu la o parte, cu mâini tremurânde, descoperi că 
gaura din peretele gros al casei vechi era goală: pungile cu bani 
dispăruseră. 

- Ticălos nenorocit! urlă el. 

Hugo îl denunță pe bulgar în fața veguerului. 

- Atâţia bani? îl întrebă ofițerul. 

- Vând vin bun, răspunse el. 

- Probabil că a ajuns deja foarte departe. Nu va rămâne aici ca să îl 
prindem. 

Hugo încuviință resemnat. leși din castelul veguerului repetându-și 
cuvintele cu care ofițerul încheiase denunţul: „Ce ai avut de câștigat 
prin faptul că l-ai eliberat? Ca sclav nu ar fi îndrăznit nici să te jefuiască, 
nici să fugă." 

Din piaţa Blat, unde se afla veguerul, o apucă pe strada Boria înspre 
Flassaders. O ramură de pin ce atârna de streașină de la intrare dădea 
de înţeles că acolo era o tavernă care vindea vin cu amănuntul. Nici 
măcar îmbrățișarea și primirea călduroasă cu care îl întâmpină Andres 
Benet nu reușiră să îl facă pe Hugo să uite de ticălosul acela de bulgar. 

- Păi, pentru că am nevoie de bani, îi răspunse cârciumarului când 
acesta întrebă de ce vindea Hugo o parte din vinul obținut din podgoria 
care se învecina cu grădina familiei Vilatorta. 

- Nu știu dacă voi avea suficienţi bani, se scuză Benet. 

Hugo aruncă o privire la tavernă, care se afla la parterul unei case 
mai mult din lemn decât din piatră. Butoaiele cu vinul lui erau acolo, 
deşi cârciumarului i se îngăduia să vândă doar două vinuri odată, unul 
roșu, al lui, și altul alb, la preţul anunţat pe străzile orașului și doar din 
butoaiele sigilate de autorități. După golirea lor aveau să se sigileze 
altele noi, iar dacă vinul și preţul rămâneau la fel, nu era nevoie să fie 
anunțat din nou. 

- Taverna îți merge bine, îi răspunse Hugo arătând cu mâna spre 
butoaie, spre lumea care bea și care aștepta să cumpere vin în vase sau 
burdufuri. 

- La fel de bine precum merg podgoriile tale. Poate că nu este 
problema mea... 

- Nu, îl întrerupse Hugo oarecum posac. Nu voia să îi povestească. Nu 
voia ca toată lumea să afle că un flăcău bulgar căruia îi dăruise 


libertatea tocmai îi recompensase generozitatea fugind cu toți banii lui. 
Nu voia ca oamenii să râdă de el. Chiar nu e problema ta, adăugă el. 

Andres Benet cunoștea mai bine ca oricine calitatea vinului pe care îl 
făcea Hugo din strugurii din zona învecinată cu grădina familiei 
Vilatorta pentru că îl vindea de ceva vreme. Amândoi erau de acord că 
era un vin roșu pentru parohi, domni și burghezi, un vin pe care 
oamenii de rând nu și-l puteau permite, dar Hugo nu avea acces la 
niciunul dintre ei, în timp ce Andres... Mahir susținuse mereu că acel 
cârciumar se pricepea să le vândă vin bogaților. 

- Nu știu dacă îţi voi putea plăti cât valorează, încercă Benet să se 
târguiască. 

întrucât fusese înșelat de bulgar, lui Hugo îi ajunsese pentru ziua 
aceea. 

- Atunci mă voi duce la un alt cârciumar sau la vreun negustor de 
vinuri. 

Benet se gândi: ar fi câștigat bani buni cu vinul special al lui Hugo 
chiar dac-ar fi plătit mai mult decât îi cerea băiatul acum. In plus, avea 
nevoie ca tânărul să îi vândă și celălalt vin, cel normal; le plăcea atât de 
mult oamenilor, că unele femei veneau chiar din alte cartiere din 
Barcelona ca să îl cumpere. Nu, Andres Benet nu își putea pierde 
furnizorul. 

- In regulă. 

Iși strânseră mâinile ca să încheie înțelegerea. înainte să îi dea 
drumul, Hugo înghiţi în sec; nu așa se proceda de obicei, dar trebuia să 
îi ceară. 

- Am nevoie să îmi plătești înainte o parte din bani, îl rugă el. 

- Jos e un chior care vrea să te vadă. 

După o clipă de nedumerire, Hugo încercă să își păstreze calmul în 
faţa Barchei și rămase așezat la masă, unde mânca un castron de tocană 
de carne de oaie cu legume. 

- Cine e și ce vrea? întrebă el printre înghiţituri. 

- Mi se pare că știi bine cine este, zise ea. 

Hugo își înăbuși un pufnit. Musulmană nenorocită! 

- Şi vrea să te vadă, așa zice el, deși nu cred c-a venit doar ca să te 
vadă... sau ca să te vadă pe jumătate, glumi Barcha acoperindu-și un 
ochi. 

Hugo continuă să mănânce de parcă vizita nu ar fi fost deloc 
importantă, însă prefăcătoria mai dură doar o singură înghiţitură. 

- E îmbrăcat bine? întrebă el. 

- Ca un servitor al unui mare domn. 

- De unde știi că e servitor? 

- Stăpâne, toată viața am slujit altora. Știu cine e servitor. 

Hugo dădu să mai ia o gură, dar se opri. Dacă Mateo l-ar fi 
descoperit, ar fi venit însoțit... Și probabil că ar fi fost deja mort. 

- Invită-l să urce! îi porunci el musulmanei. 


Hugo privi castronul. Apoi își privi mâinile, bătătorite și murdare. 
Barcha nu îl lăsase să o atingă pe copilă când se întorsese de la 
podgorie, deși lui nici nu îi trecuse prin cap să o facă. Cu toate acestea, 
nu putea să nu îi arunce câte o privire micuţei Merce când râdea. Cine 
era copila aceea? Zi de zi, pe măsură ce se obișnuia cu prezenţa ei, îi 
păsa tot mai puţin de unde venea. Era a lui. Merce Llor, așa ziceau 
documentele. 

- Domnul Mateo, anunţă Barcha. 

Hugo se sprijini de masă și încercă să se ridice. Nu reuși; picioarele 
nu îl ascultau. Se prefăcu. Işi ridică privirea și se uită fix la Chior. Trecu o 
clipă în care își aminti cum fugea de el prin Raval, în Barcelona. Apoi îi 
arătă scaunul din faţa lui. 

- Bine ai venit! îl salută el. 

Celălalt bombăni un răspuns. Hugo se liniști după ce se auzi pe sine. 
Se temuse că avea să îi tremure vocea, așa cum îi tremurau picioarele. 

- la loc. Vrei să mănânci? Barcha! o strigă el fără să îi dea timp 
Chiorului să răspundă. Servește-l pe oaspetele nostru cu mâncare și 
băutură. Ce te aduce în casa mea? 

- Stăpânul meu este Roger Puig, nepotul contelui de Navarcles, 
căpitanul general al armatelor din Catalonia, anunță Mateo mândru. 
Hugo se căzni să rămână impasibil. Stăpânul meu tocmai s-a întors din 
Sicilia... 

Hugo trase repede o gură zdravănă de vin. Nu știa. De când bulgarul 
doar cu ajutorul Barchei, care îl refuzase iniţial, dar care își schimbase 
atitudinea când o amenințase că avea să o dea afară din casă. Merce 
reușise să-i schimbe firea musulmanei. 

Muncă, muncă, muncă și iar muncă; cu asta își ocupa Hugo timpul. 
Duminicile mergea la liturghie la Santa Maria de la Mar și apoi 
pălăvrăgea pe ici-colo ca să afle vești pe care să i le trimită lui Bernat. 
Știuse că avea să aibă nevoie de banii care îi rămăseseră din vânzarea 
vinului de Vilatorta ca să angajeze mână de lucru în timpul recoltei, 
cum se și întâmplase cu doar o lună în urmă. 

Trebui să apeleze din nou la Romeu ca să îi închirieze sclavi la un 
preț exorbitant, pe care bărbatul i-l oferi ca pe o favoare, cică. Nu se 
găseau salariaţi liberi. Războiul demarat după ce regele Juan murise în 
luna mai, căzând de pe un cal în timp ce urmărea o vulpe, îi dusese pe 
cei mai mulți dintre salariaţi în armată. Din luna august, milițiile din 
Barcelona ocupară Martorell și Castellvi de Rosanes, unde mai așteptau 
ca de Foix, contele, să atace și să își îndeplinească făgăduinţa de a 
recupera regatul pentru soţia lui, Juana, fiica regelui decedat. 

In orice caz, Hugo reuși să recolteze și recolta fu bună. Și vinul la fel. 

- Noul rege Martin, continuă Chiorul, are sub control războiul din 
Sicilia și l-a trimis pe stăpânul meu ca să ia parte la apărarea regatului. 


Hugo îl privi direct în faţă. Il străbătu un fior rece din cap până în 
picioare. Servitorul luă o gură de vin, dar ţinu la distanță castronul cu 
mâncare. 

- Şi? sfârşi prin a-l întreba Hugo din gesturi. 

- Da... reluă Mateo conversaţia. Cu câteva zile în urmă, servitorii 
stăpânului meu au cumpărat de la Andres Benet niște butoaie cu vin 
roșu, explică el. Hugo se încorda. Stăpânului meu, soţiei lui şi invitaţilor 
li s-a părut un vin minunat. 

Hugo răsuflă ușurat. 

- Mă bucur să aflu asta, zise el, și duse la gură o bucată zdravănă de 
carne. 

- Stăpânului meu i s-a părut atât de bun, încât i-â trimis un butoi 
unchiului său, contele de Navarcles. 

- Sper să îi placă şi lui, reuși să îngaime Hugo cu gura plină. 

- Roger Puig mai vrea vin dintr-acela, de Vila... 

- Vilatorta, îl ajută Hugo. ` 

- Vilatorta, întocmai. Tot ce ai. Il vrea pe tot. 

- Nu am. Am recoltat cu puțin mai mult de o lună în urmă; stăpânul 
tău va avea de aşteptat vreme îndelungată. 

Chiorul făcu o grimasă. 

- Aşa este, insistă Hugo. L-am vândut tot. Calitatea acelui vin 
depinde, în mare, de faptul că îmbătrânește în butoaie. Acum urmează 
să stea în ele vreme de doi sau trei ani, până va ajunge la virtuțile 
vinului roşu de care s-a bucurat stăpânul tău. Aşa e mama natură... 

- In regulă, în regulă, îl întrerupse Chiorul grosolan, dar mai vrea și 
să lucrezi pentru el. 

In clipa aceea, Hugo se înecă și tuși. Barcha alergă spre masă și îi 
dădu câteva palme peste spate. Servitorul nu îl băgă câtuși de puţin în 
seamă și continuă. 

- Andres Benet te-a vorbit de bine. Zice că ai ceva, un simţ special 
când vine vorba de vinuri. 

După ce făcu această afirmaţie, Chiorul sorbi lung din castron, savura 
vinul în gură, apoi îl înghiţi și se arătă surprins, de parcă s-ar fi îndoit de 
virtuțile pe care i le atribuiau lui Hugo. 

- Nu-ţi place? întrebă Hugo. 

Sătul, încerca să devieze conversaţia și să câștige timp ca să se 
gândească la propunerea pe care tocmai i-o făcuse Mateo. I se părea de 
neconceput să lucreze pentru Roger Puig. 

Chiorul făcu un gest disprețuitor. 

- Păi este vinul pe care l-a lăudat atâta stăpânul tău, minţi Hugo. 

- Acesta? 

- Da. Trecură câteva clipe. Mai pune-i, îi porunci Barchei. 

Chiorul mai luă o gură lungă, dar de data aceasta nu mai păru 
scârbit, ci satisfăcut, reținut, dar satisfăcut, ca și cum s-ar fi înșelat 
anterior. Hugo își înăbuși un alt zâmbet. Ipocritul! Era un vin obişnuit. 


- Bun, s-ar părea că asta își dorește stăpânul meu. Vinul tău de Vil... 

- Vilatorta, îl ajută din nou Hugo. 

- Nu cred că îi va conveni să fie nevoit să aștepte doi ani, anunţă el. 

Hugo își desfăcu mâinile în semn de neputinţă. 

- Și vrea și să fii chelarul lui, să îi găsești cele mai bune vinuri din 
Catalonia pentru crama lui, din tot regatul dacă este nevoie. 

- Nu... începu să spună Hugo. Chiorul nu clipi. Nu cred că pot accepta, 
încercă să se scuze el. Am mult de lucru cu... 

- Mâine te vei înfățișa la palat ca să începi să lucrezi ca chelar, îl 
întrerupse Mateo, care se ridica deja de la masă. 

- Am zis... 

- Mâine. 

- Poate că nu m-ai auzit. 

Chiorul se ridică în fața lui Hugo. 

- Mi se pare că tu nu ai auzit bine. Este dorinţa lui Roger Puig să 
lucrezi ca chelar pentru el, iar dorinţele stăpânului meu nu doar că se 
împlinesc, ci sunt și apreciate, îndeosebi când au de-a face cu un 
cerșetor ca tine. 

„Cerșetor." Așa îl insultaseră și umiliseră și pe șantierele navale. Pe 
atunci, Roger Puig stătuse în faţa lui, încins, tremurând de furie. 
„Necopt" mai spusese vicontele de Rocaberti: un „cerșetor necopt", așa 
îi zisese. Astăzi Hugo avea o barbă care îi ascundea identitatea în fața 
Chiorului și, probabil, și în faţa stăpânului acestuia. în ziua aceea, pe 
șantierele navale, ascultase de sfatul lui Arnau: nu se plecase în faţa 
nimănui, ci îi înfruntase. Mai târziu, pe plajă, fusese avertizat că acela 
care îi dăduse acel sfat ar fi trebuit să îl înveţe și cum să îl pună în 
practică. Și acum își dădea seama că încă nu știa cum să o facă. 

- Nu susţin că... Nu este intenţia mea să îl supăr pe stăpânul tău, dar 
ar trebui să înțeleagă... 

- Ce să înţeleagă? Chiorul lovi cu pumnul în masă. Urcioarele și 
castroanele săltară, vinul și tocănița se vărsară. Hugo se ridică, brusc 
indignat. Roger Puig nu are nimic de înțeles de la un nenorocit de țăran, 
se răsti servitorul. Mâine te vei înfățișa negreșit la palat sau vei îndura 
consecinţele. 

Hugo își luă privirea de la singurul ochi al Chiorului, care îl privea 
provocator. 

- Mâine! urlă acesta, apoi ieși din casă. 

Dacă accepta, ar fi putut fi aproape de Roger Puig și s-ar fi putut 
răzbuna pe el. Oricine s-ar fi bucurat de o astfel de ocazie din partea 
inamicului său, dar avea și două podgorii pe care trebuia să le lucreze. 
Vorbi despre asta cu Raimundo chiar în după-amiaza aceea. 

- Vom ajunge din nou ca atunci când a murit regele Pedro și i-a urmat 
pe tron fiul lui, Juan, îi zise convertitul, doar că acum noul rege, Martin, 
a rămas în Sicilia şi cea care conduce de fapt e soția lui, regina Maria. I- 


au arestat și încarcerat pe cei mai mulți consilieri ai răposatului rege 
Juan. 

- Atunci, îl întrerupse Hugo, ar fi trebuit să îi aresteze și pe cei din 
clanul Puig. 

- Nu. Pe ei, nu, îl dezamăgi zaraful. Atât contele de Navarcles, cât și 
nepotul lui, Roger Puig, au plecat la război împotriva sicilienilor rebeli 
împreună cu actualul monarh, Martin. L-au ajutat personal și financiar 
în anii de când se războiește ca să îi întroneze pe fiul lui și pe soţia 
acestuia în Sicilia. Roger și unchiul lui au fost consilieri ai regelui Juan, 
aşa este, dar sunt foarte îndrăgiţi de Martin. Se zvonește că, la 
întoarcerea lui din Sicilia, îi va oferi lui Roger Puig titluri și favoruri. A 
fost cărăușul mai multor scrisori pentru regina Maria și se presupune 
că într-una dintre ele suveranul a emis instrucțiuni pentru soția lui în 
ceea ce îl privea, pentru că, în ziua următoare, regina i-a dăruit un palat, 
foarte aproape de aici și de palatul Menor unde locuiește ea, pe strada 
Marquet. S-ar părea că îl vrea aproape. 

- Cum este regele acesta? întrebă Hugo curios. 

- Martin? Raimundo clătină din cap. E un bărbat scund, cu picioare 
scurte și obez, într-atât încât adoarme mai mereu. Se zice că este drept, 
dar, pe mine, fiind convertit, cel mai tare mă îngrijorează faptul că este 
foarte religios; cel Ecleziastic îi spun, Martin cel Ecleziastic. Ascultă 
liturghia de trei ori în fiecare zi, şi trăiește înconjurat de călugări. 
Viitorul nu este foarte promiţător pentru convertiţii ca mine și chiar și 
mai rău pentru cei care nu și-au abjurat credinţa. 

Hugo se gândi la Regina. 

- O duc greu, zise el aproape în sinea lui. 

- Cine? 

- Evreii. 

- Da. Rămaseră tăcuți preţ de o clipă. Biroul de schimb mirosea a 
rânced. Ce vei face? îl întrebă în cele din urmă Raimundo. 

- Cu ce? 

Hugo, nedumerit, se gândea tot la Regina. 

- Cu Roger Puig. 

- Pot refuza să fiu chelarul lui? 

- Nu te-aș sfătui să o faci. 

Raimundo și-l amintea pe Roger Puig și pe unchiul lui, contele de 
Navarcles, de la execuţia lui Arnau Estanyol. în ziua aceea, după 
moartea lui Pedro cel Ceremonios, se aflase în Pla de Palau, ca să fie de 
față la execuțiile consilierilor regelui. 

- [l urăsc pe... Hugo căută o expresie și o folosi pe cea care i se păru 
cea mai simplă: pungașul ăla. 

- Dar îi cunoşti deja firea: este înfumurat, și mai mult acum, după 
războiul din Sicilia. Dacă nu accepţi, reacţia lui va fi îngrozitoare. Nici nu 
vreau să îmi închipui. E arogant. Nu va îngădui niciodată un refuz, cu 
atât mai puţin din partea ta... Evită să comenteze despre Hugo. Te vor 


distruge, îl avertiză în schimb. Te-ar aresta pentru orice fleac, te-ar 
arunca în carceră sau te-ar ucide pur și simplu. 

- Sunt cetăţean al Barcelonei! 

- Şi Arnau Estanyol era. 

„Să mă compar cu stăpânul Arnau, eu, un nenorocit de țăran?" 
în sinea lui. 

- Dar nu... trase adânc aer în piept. 

- Fiule, încercă să îl consoleze Raimundo, ţi se cere doar să lucrezi ca 
chelar pentru un nobil. Nu este o însărcinare rea. Nu cred că îl vei vedea 
prea mult pe Roger Puig. Îți vor plăti un salariu și vei putea chiar să 
dobândești prestigiu. 

Hugo îl privi pe deasupra carpetei roșii zdrențăroase din biroul de 
schimb, fără să înțeleagă întru totul ce îi spunea. Pricepu când 
Raimundo închise ochii umezi și obosiţi și îi șopti: 

- Nouă ne cereau mult mai mult. 

Hugo se hotărî. Işi dorise mereu să aibă prilejul de-a se răzbuna și 
acum însuși Roger Puig i-l servea pe tavă. Ar fi fost o prostie să refuze. 

In dimineața următoare, Hugo se îndreptă spre palatul lui Roger 
Puig de pe strada Marquet, o uliţă care ducea în afara zidurilor romane 
vechi ale orașului, ce se intersecta cu strada Ample, pe care își instalase 
Raimundo biroul de schimb, și ajungea până la plajă, după ce traversa și 
strada Merce. Se numea așa pentru că pe ea se afla rezidența familiei 
Marquet, din care făceau parte amiralul armatei catalane, Galceran, și 
alți negustori și consilieri ai orașului, cu toţii cetăţeni onorabili ai 
Barcelonei. 

Alese să meargă până acolo pe strada Merce, pe care se aflau biserica 
și mănăstirea mercedarienilor, ordinul fondat cu aproape două secole în 
urmă de sfântul Pedro Nolasco pentru răscumpărarea captivilor 
creștini ținuți prizonieri de către sarazini. Trândăvi printre cei care 
blocau trecerea, care pălăvrăgeau sau cumpărau de la brutărie ori de la 
magazinele negustorilor și care ocupau cea mai mare parte a drumului. 
Hugo se opri în spatele unui grup care forma un cerc în jurul unui 
crainic şi ascultă cu atenţie. Bărbatul anunţa lucrările care urmau să se 
facă la o locuinţă de pe stradă, motiv pentru care vecinii îl înconjurau ca 
să vadă dacă lucrările aveau să le afecteze proprietățile. „Până unde va 
ajunge balconul cu pricina?" îl auzi Hugo pe un bărbat întrebând. Asta îi 
atrase atenția și își închipui, ca majoritatea celor strânși acolo, balconul 
pe care îl desena maistrul de case în aer. „Va da înspre grădina mea?" 
întrebă un altul. în spatele mulțimii, Hugo nu reuși să își închipuie 
grădina vecinului. li veni în schimb în minte spatele acoperit de cicatrici 
închistate pe care i-l arătase Barcha din nou, chiar în dimineaţa aceea. 
Nu o mai ameninţase ca prima oară. Nu mai avea sens să o facă, întrucât 


nu mai era sclavă. Doar își spuseseră câteva cuvinte în zori, înainte să 
plece spre Barcelona. 

- Taci! îi ceru Hugo când aceasta îl rugă să refuze să lucreze drept 
chelar pentru Roger Puig. Nu știi despre ce vorbești. 

- Nu vrei să lucrezi pentru el, insistă Barcha. 

Avea dreptate, nu voia, dar nici nu voia să aibă probleme cu un nobil 
cu o astfel de fire și, în plus, era interesat să fie aproape de el. 

- Şi crezi că toată lumea poate face orice vrea? întrebă el în timp ce 
musulmana se îndrepta spre scară. 

- Ar trebui măcar să încerci, răspunse ea și, drept dovadă, își dezvălui 
spatele cu cicatrici, rodul insolenţei ei. 

Işi veni în fire când o auzi pe o bătrână întrebând precipitat: „Şi ce se 
întâmplă cu lumina care intră în casa mea dacă se ridică zidul acela?" Se 
mustră în sinea lui că rămăsese înțepenit acolo atât de mult timp. Îi 
întrebă de palatul lui Roger Puig pe niște micuţi care se bâlbâiră în 
răspunsuri și sfârșiră prin a-l însoţi. Hugo se opri în faţa porţilor de 
lemn incrustate cu flori de fier, ce dădeau spre o curte interioară pavată 
cu dale de piatră. Copiii se lipiră de el, holbându-se cu toții înăuntru. 

- Haideţi, îi alungă Hugo, mergeţi să vă jucaţi pe-aici. 

Nu mai fusese niciodată într-un palat și se simți mic când păși în 
curtea interioară mare, de unde pornea o scară largă, ce ducea spre 
primul etaj, care se deschidea spre curte printr-o galerie cu arcade 
sprijinite de coloane care o înconjurau. Își ridică privirea: deasupra mai 
era un etaj, fără galerie și în vârf un turn de unde să se poată cerceta 
marea. I se păru că își aude ecoul răsuflării ricoșând din zidurile înalte 
care îngrădeau curtea interioară şi se opri, de parcă nu ar fi vrut să rupă 
vraja. 

- Ce cauţi aici? îl întrebă un majordom bănuitor. 

Intr-o anexă la bucătărie, la parter, îi explică obligaţiile lui. 

- Va trebui să găsești cele mai bune vinuri pentru masa stăpânului. 
Te vei ocupa de pivniţa cu vinuri, să o umpli și să o păstrezi în stare 
bună... 

- Va trebui să servesc vinul? întrebă, căci Raimundo îi explicase că 
chelarii îl serveau împreună cu paharnicii. 

- Tu? exclamă majordomul și pentru prima oară făcu o grimasă ce se 
voia a fi un zâmbet. 

Făcu un semn disprețuitor spre Hugo. Tânărul se privi și compară 
veșmintele lui murdare de chelar cu straiele îngrijite ale majordomului. 

- Te vei mărgini să cumperi vinul și să ai grijă de pivniţa cu vinuri, îi 
zise bărbatul. 

Hugo bombăni o încuviinţare, privind la pantofii cu vârful ascuţit, din 
piele de miel, ce păreau să mângâie picioarele majordomului. Ar fi fost 
imposibil să lucrezi o podgorie în pantofii aceia. 

- Ce vinuri te gândești să cumperi? ridică vocea bărbatul. 

- Nu îţi face griji! Stăpânul tău va fi mulțumit, îi răspunse Hugo. 


- Nu mă îngrijorează câtuși de puţin. Uite ce este, nu eu te-am ales. 
Dacă vinurile sunt bune, stăpânul va fi mulțumit și ar fi spre binele 
celor care trăim sub autoritatea lui. Dacă nu sunt de calitate, te asigur 
că mă voi desfăta văzând cum te jupoaie. 

Stabiliră obligaţiile lui Hugo și salariul. Nu era rău, cam cât acela al 
unui ajutor al unui mestre d'aixa, compară tânărul. Stăpânul voia vinuri 
bune chiar atunci, îi dădură ghes. 

- Cum le transport? Primi o căruţă și un catâr. 

- Şi cum îi voi plăti pe podgoreni sau pe negustorii de vinuri? 

- Îți voi da eu cele necesare, îi răspunse majordomul îndreptându-se 
deja spre cramă. 

Incheie arătându-i o scară cu cel mult zece trepte. De acolo, Hugo 
privi într-o odaie subterană vastă, sub nivelul străzii, dar nu pe toată 
înălțimea, drept pentru care intra aer prin niște ferestre înguste, 
alungite şi cu zăbrele printre care se zăreau picioarele și pulpele 
trecătorilor. Simţi un damf de aer urât mirositor. Hugo oftă. 

- E murdară, îl avertiză el pe majordom, care se afla în spatele lui. 
Sunt gândaci. Arătă spre podea. Și probabil și șobolani. Işi aminti cu o 
oarecare nostalgie de zilele din copilăria lui în care lucrase cu pisici; pe 
atunci învățase aproape să îi miroasă: Şobolani... și prea multă 
umezeală. 

- Suntem foarte aproape de mare, argumentă majordomul. 

- Sunt crame bune lângă mare, îi răspunse Hugo fără să se întoarcă 
spre el. Cercetă unul dintre numeroasele vase aranjate alandala și se 
dădu în spate când simţi mirosul urât. Nu pot fi nici măcar spălate. 

- Ascultă-mă, flăcăule! izbucni majordomul fără să își ascundă 
iritarea pricinuită de critici. Pentru asta te-a angajat, ca să o organizezi. 
După cum știi, stăpânul a ocupat de curând această casă, nu este 
răspunderea lui să... 

- Am dat eu vina pe stăpânul tău? îl întrerupse Hugo întorcându-se 
spre el. 

- Tocmai ce-ai zis... 

- Vă zic care sunt problemele. Nu asta vreţi de la mine? 

- Rezolvă-le! 

- Pune să aerisească și să se curețe totul. Să fie scoase toate butoaiele 
și vasele în curtea interioară. 

Hugo fu surprins de tonul lui energic. Majordomul la fel. Se cântăriră 
reciproc în penumbra cramei și, în cele din urmă, majordomul 
încuviinţă. 

Esteve, căci așa se numea, mobiliza tot personalul din palat, care 
începu să care butoaie și vase din pivniţa cu vinuri în curtea interioară. 
Hugo îi îndruma de la jumătatea scărilor de piatră care duceau spre 
etajul principal, unde agitația stârnise curiozitatea familiei lui Roger 
Puig și a servitorilor lui personali. 


Il văzu pe Mateo în galeria cu arcade de la primul etaj. Chiorul se uita 
în curtea interioară, sprijinindu-se cu indolenţă de balustradă. In cele 
din urmă, silueta lui Roger Puig apăru printre coloanele zvelte ale uneia 
dintre arcade: blond, în straie aurii elegante, maiestuos ca un erou al 
unei picturi în care se celebra victoria binelui asupra răului. Deși se 
înfiora, Hugo se căzni să nu își mute privirea, întrebându-se dacă 
nenorocitul acela avea să îl recunoască. Poate că barba și zgârieturile de 
la pisici îi schimbaseră chipul, dar avea aceiași ochi care îl provocaseră 
pe nobil în fața eșafodului lui Arnau și pe șantierele navale. 

Roger Puig doar încuviinţă din cap, deopotrivă nonșalant și superior, 
apoi se retrase. Hugo privi spre arcadă până ce spatele strălucitor al 
nobilului dispăru; atunci simţi că cineva se uita la el și își mută privirea 
cu două arcade mai la dreapta. Recunoscu ochii aceia deschişi la 
culoare. Ultima oară când îi văzuse erau sticloși de febră; dar acum 
sclipeau, chiar dacă doar din pricină că îl recunoscuseră. Hugo zâmbi. 
Caterina se asigură că Mateo nu o vedea și îi zâmbi la rândul ei. Apoi 
păru să se răzgândească și se retrase și ea. 

Hugo trebui să stea de vorbă cu câţiva servitori, care îi arătară o oală 
crăpată de sus până jos, să le spună să o spargă în bucăţi, căci de ele s- 
ar fi putut folosi, apoi se gândi din nou la Caterina. Câţi ani trecuseră 
oare, patru, cinci? In orice caz, îndeajuns încât copila rusoaică să îi 
zâmbească sincer şi puternic, la fel ca trupul pe care reuși să îl 
întrezărească pe după balustradă și care i se păru exuberant. Oare ce 
viață dusese sclava în tot acest timp? 

O văzu din nou pe tot parcursul zilei, în timp ce mergea din curtea 
interioară în pivniţa cu vinuri, și înapoi. Părul blond și pielea albă o 
făceau să iasă în evidenţă printre atâţia oameni cu pielea închisă la 
culoare. In pivniță zâmbi când se gândi că poate avea să fie nevoie să îl 
cheme pe Anselm, cel cu pisicile, ca să scape de șobolani, dar unul 
dintre sclavii musulmani se angaja să îi extermine; dacă musulmanul 
avea o fire asemănătoare celei pe care o avea Barcha, se gândi Hugo 
zâmbind, îi părea rău pentru rozătoare. Cât despre butoaie și vase, 
servitori şi sclavi răzuiau de zor depuneri și resturi de gudron lipite de 
pereţii interiori. Trebui să trimită multe butoaie la dogari, care să 
repare doagele și, îndeosebi, cercurile de fier, aproape toate slăbite și 
ruginite. Trimise după apă de mare ca să curețe vasele de pământ. 

- Sarea de mare este bună, îi explică el majordomului, dar să încerce 
să adune apă curată, cât mai departe posibil de șantierele navale și de 
Cagalell sau de alte scurgeri asemănătoare; dacă ar putea să ia din larg, 
cu atât mai bine. 

- Bine, bine, încuviinţă bărbatul. 

Apoi Hugo începu să poruncească cele necesare ca să ardă pe 
dinăuntru butoaiele de lemn rămase. După câteva zile de ţinut la soare, 
aveau să facă la fel cu vasele de pământ. 


Inainte să înceapă să ardă vasele, Roger Puig plecă la război și îl luă 
cu el pe Mateo, servitorul lui chior. Sau cel puţin așa credea Hugo, 
întrucât nu îl mai văzu prin palat. Invazia franceză sub comanda 
contelui de Foix, care reclama regatul pentru soţia lui, infanta dona 
Juana, fiica cea mai mare a răposatului rege Juan I, se făcuse prin trei 
puncte de frontieră: Puigcerda, Andorra și Castellbo, prin ultimul 
trecând contele și contesa, cu o armată formată din o mie de ostași, trei 
mii de călăreţi și o mie de servitori. Catalonia nu avea să îngăduie ca 
succesiunea la tron să treacă pe linie feminină, drept pentru care Roger 
Puig, în timp ce unchiul lui, contele de Navarcles, apăra Balaguer, se 
alătură trupelor contelui de Urgell, care, la începutul lunii noiembrie a 
anului 1396, se afla la Cervera în fruntea cavaleriei principatului 
Catalonia. 

Forţele lui Pedro de Urgell aveau să urmărească armata lui Mateo de 
Foix și să lupte împotriva ei vreme de aproape două luni, timp în care 
Roger Puig nu doar că își întări prietenia cu contele don Pedro, dar se 
ocupă și de instruirea militară a fiului acestuia, în vârstă de șaisprezece 
ani, Jaime de Aragon, moștenitor al domeniilor deținute de familia 
Urgell. 

Plecarea lui Roger Puig atenua puțin încordarea ce pusese stăpânire 
pe palatul de pe strada Marquet. Râsetele tinerelor Anna și Agnes, soția 
și respectiv sora nobilului, și ale prietenelor și chiar și servitoarelor 
acestora, răsunau de la primul etaj și îi făceau pe cei care munceau în 
curtea interioară să ridice privirea dintre vase și butoaie. Inclusiv pe 
Hugo. O dată le văzu chiar alergând prin galerie; se fugăreau și țipau ca 
niște copile. 

- Sunt fericite. 

Caterina nu se sfii câtuși de puţin să se apropie și să stea de vorbă cu 
el în curtea interioară a palatului, în văzul celorlalți. 

Hugo se miră când o auzi: avea un accent pronunţat, asemănător 
celui al sclavilor orientali care munceau pe ogoare și în podgorii, dar 
vorbea în catalană. Nici urmă de acele șoapte de neînțeles cu care ea și 
celelalte sclave încercaseră să îl consoleze după moartea Dolcei. 

- Aşa se pare, zise el zâmbind. 

Se cercetară reciproc preț de câteva clipe, iar Hugo se întrebă ce 
vârstă o fi având Caterina. Le cunoscuse pe sclavele rusoaice după 
răscoala din cartierul evreiesc, care avusese loc cu cinci ani în urmă, iar 
atunci nu le dăduse mai mult de cincisprezece ani, așa că trebuia să aibă 
în jur de douăzeci de ani. Avea în fața lui o femeie de o frumusețe 
excepțională: sâni fermi; șolduri puternice; ochi limpezi, de o culoare 
deschisă, de nedefinit; păr blond şi pielea albă și fină. 

- Şi tu te-ai schimbat, zise ea, luându-i-o înainte. 

-Eunu... 

- Ai devenit bărbat și, din câte se pare, un bun chelar. Hugo încuviință 
din cap. 


- Ce mai faci? întrebă apoi. 

- Eu? Stăpâna mă apreciază și i se face deseori milă de mine. Soţul ei 
mă mai vizitează uneori, iar servitorul lui chior mă vrea. Stă pe- 
aproape, așteptând ca stăpânul lui să se sature definitiv de copila 
rusoaică. 

- Imi pare rău! 

- Sunt sclavi care o duc mai rău. Chiar și în casa aceasta. Nu trebuie 
să mă plâng. 

Esteve, majordomul, străbătu curtea interioară până la piciorul 
scărilor de piatră, unde se aflau ei. Dădu să îi spună ceva lui Hugo, dar 
se ocupă mai întâi de Caterina. 

- Nu ai nimic de făcut? Știi că nu ţi se îngăduie să cobori în curtea 
interioară sau să pleci din odăile stăpânilor. Excelenţa Sa a spus... 

- Nu-i treaba ta dacă am sau nu ceva de făcut, îi răspunse Caterina 
sfidându-l pe majordom. Sunt în slujba stăpânei și ea m-a trimis. 

- Şi te-a trimis să pierzi vremea pălăvrăgind cu chelarul, aici, în 
curtea interioară, în văzul tuturor? 

- Intreab-o pe ea dacă te interesează până într-atât. 

Bărbatul strânse tare pumnii pe lângă corp, ca să nu o lovească pe 
Caterina, al cărei chip senin contrasta cu înfățișarea severă a 
majordomului. In cele din urmă, păru să se hotărască, drept pedeapsă, 
să-i întoarcă spatele, o împinse şi se vâri între ea și Hugo. 

- Stăpâna mi-a zis că vrea să își alunge neliniștea din pricina soțului 
și a războiului primind în vizită prietene care se află într-o situaţie 
asemănătoare, îi spuse Esteve. Hugo ridică din sprâncene. Are nevoie de 
vin dulce ca să le invite și nu avem nici măcar un strop. 

- Mă voi ocupa de asta, răspunse el, deși se gândea la ceea ce auzise 
despre Caterina: nu i se îngăduia să coboare în curtea interioară sau să 
plece din galerie. 

- E urgent, insistă majordomul. 

- Şi de ce nu o lasă să coboare? întrebă Hugo. Bărbatul se miră. Pe ea, 
vreau să zic, adăugă el arătând spre Caterina. 

Esteve dădu să îi răspundă, dar tânăra rusoaică i-o luă înainte: 

- Stăpânul nu este convins că sclavii și servitorii îi vor respecta 
proprietatea, nu-i aşa? i se adresă ea majordomului. 

- Și bine face, răspunse el. Deși aş adăuga că poate nu este convins 
nici despre tine că îi vei respecta proprietatea, zise el sarcastic. Sclavele 
au tendinţa să fie libertine. E scris! zise el, reducând la tăcere încercarea 
Caterinei de a riposta. Locul tău este lângă stăpâni. Se întoarse spre 
Hugo. Cum rămâne cu vinul dulce? 

- Mă duc chiar mâine să cumpăr. 

- De unde? 

Hugo nu trebui să se gândească prea mult: 

- Din Sitges. 


Hugo își privi pantofii cu talpă din piele și veșmintele; chiar dacă 
uzate, erau de calitate. I le dăduse Esteve după ce le alesese soţia lui 
Roger Puig. „Nimeni nu va crede că ești chelarul stăpânului în zdrenţele 
alea", îi zise majordomul când i le dăduse. 

Imbrăcat ca un burghez, deși avea răni la picioare și îl dureau de la 
atâtea ore de mers, tocmai făcuse o înțelegere cu Anton, un negustor de 
vinuri a cărui afacere se afla în apropierea schitului Santa Maria del 
Vinyet, din Sitges. In dimineața următoare, bărbatul avea să se 
înfăţișeze cu trei butoaie de vin de Malvasia în Barcelona, la palatul lui 
Roger Puig. In jurul unei mese, degustând vinul, se târguiră până când 
ajunseră la o înțelegere. Apoi Hugo aduse vorba despre Mahir. 

- Era un eretic, îl surprinse răspunsul lui Anton. Dacă nu s-a 
convertit, dacă nu a îmbrățișat adevărata credință, dacă nu și-a 
mărturisit păcatele și pe Domnul nostru, lisus Hristos, pe care ei L-au 
răstignit, merită să dispară. Poate a murit! 

Regina avea dreptate: ura împotriva evreilor ajunsese la culme. Hugo 
îl cunoscuse pe negustorul de vinuri în prima zi în care fusese la Sitges 
cu Mahir, după experienţa îngrozitoare cu mama lui și dogarul. Câţiva 
ani fuseseră de ajuns pentru ca bărbatul să treacă de la laude la insulte. 
Pufni și se gândi că mai mult ca sigur Anton nu ar fi spus același lucru în 
prezenţa lui Mahir. 

- Trebuie să mă pornesc, se scuză el în fața negustorului. 

- Poţi dormi aici, îi oferi acesta. 

Hugo fu cât pe ce să refuze, dar adevărul era că nu avea unde să își 
petreacă noaptea. Ca și dăţile trecute, nu avea să îi ia mult să vadă cum 
o ducea mama lui, așa că nu i se păru o idee rea să se întoarcă apoi la 
schit, să doarmă și să plece spre Barcelona cu vinul pentru soţia lui 
Roger Puig și prietenele ei. 

Strada pe care se afla atelierul dogarului era, ca de obicei, aproape 
pustie, întrucât clădirea era separată de celelalte. Ferran îl văzu și ridică 
din sprânceană când îi zări veșmintele. Cu toate acestea, ridică din 
umeri și își văzu de treabă; așeza un cerc de fier în jurul unui butoi 
vechi. Nu îl ajuta nimeni. Hugo se plimbă în sus și în jos pe stradă. Poate 
că mama lui nu era acasă. Işi aminti că o dată trebuise să o caute în sat. 
în ziua aceea, Antonina își plecase capul când își dăduse seama că era 
acolo. „Nu, nu în sat', murmurase ea când ajunsese lângă ea. Hugo 
pricepuse şi trecuse pe lângă ea. Mama lui se temea ca lumea să nu o 
bârfească dogarului. La asta se gândea când își făcu apariţia în atelier 
ucenicul dogarului, fiul lui cel mai mare. Hugo simţi ceva straniu în 
privirea pe care i-o aruncă băiatul, și în mișcările lui, care îi păreau 
forţate. Se neliniști și se apropie hotărât de atelier. 

- Şi mama? urlă el. 

- E sus, îi răspunse dogarul, în timp ce fiul lui încerca să se ascundă. 

- Vreau să o văd. Spune-i să coboare. 


Ferran se apropie de el ţinând o unealtă pe care Hugo nu o 
recunoscu. Se dădu un pas în spate. 

- Nu poate cobori. 

Pentru prima oară părea să îi dea explicaţii. Lui Hugo i se păru că 
tonul vocii i se schimbă, chiar dacă subtil, foarte subtil. 

- De ce? 

- E pe moarte, zise dogarul şi apoi se întoarse cu spatele. Hugo tăcu. 
Îşi închipuise situaţia de atâtea ori şi acum îi venea să plângă. I se făcu 
greață preţ de o clipă. 

- Ascultă-mă... reuși el să îngâne. 

- Pleacă! mârâi bărbatul, de data aceasta cu putere. Ar fi trebuit să te 
omor. M-ai ameninţat că îmi vei da foc la casă dacă moare mama ta. Ei 
bine, e pe moarte. Pleacă înainte să moară. 

- Trebuie să o văd, insistă Hugo. 

- Nu m-ai auzit? 

Hugo scoase punga cu monede cu care avea să plătească muscăţelul 
soţiei lui Roger Puig și apucă în grabă câteva. 

- Lasă-mă să o văd, pentru Dumnezeu! îl imploră el, arătându-i-le. 

- Eşti nebun, băiete? Mi-arăţi banii și ceri să intri în casa mea. S-ar 
putea să nu mai ieși vreodată. Nu ar ști nimenh- 

- Ar şti tot satul. Vin de la podgoria lui Anton, cea de la schitul din 
Vinyet, tocmai am cumpărat muscăţel. Ştie deja că sunt aici și ştie și de 
ce, minți el. Te-ar aresta și executa numaidecât, cu siguranță și pe 
vreunul dintre copii, dacă sunt de părere că te-a ajutat; el pare a fi 
îndeajuns de mare. Primește banii și îngăduie-mi să urc, iar cât sunt sus, 
du-te de-l întreabă pe Anton. Mă vei găsi aici la întoarcere, fii fără grijă! 

Ferran șovăi. 

- Mai multe, ceru el în cele din urmă. 

Hugo mai scoase câteva monede și încercă să nu tremure când 
bărbatul se apropie ca să le ia. 

- Jose, însoţește-l! zise el apoi. 

Simţi mirosul morţii de îndată ce intră într-o odaie mică și închisă; se 
simţea în atmosfera apăsătoare, în aerul stătut. Işi aminti comentariul 
preotului de la spitalul Santa Cruz când îi explicase motivul pentru 
înălțimea navelor: ca să circule aerul, să nu se strice. Le porunci copiilor 
care aveau grijă de Antonina să deschidă fereastra și trase aer proaspăt 
în piept. Se apropie de mama lui, care era întinsă pe un pat de paie, 
nemișcată, și îi vorbi. Copiii se îngrămădiseră într-un colț al încăperii. 
Mama lui nici măcar nu deschise ochii. Un şuierat slab îi dădu de înţeles 
că încă trăia. Nu reacţiona nici la mângâierile lui, nici când o strânse de 
mână, numai piele și os. Rămase așezat preț de câteva minute, dar când 
pricepu că nici măcar nu își dădea seama că era acolo, se ridică și făcu 
câțiva pași prin odaie. Se uită la copii; doi dintre ei, cei mici, erau fraţii 
lui. Nu simţi nimic: erau și copiii dogarului. Se așeză din nou pe pat. 

- Preotul, aproape că urlă el. l-a dat ultima împărtăşanie? 


- Nu va veni aici, îi răspunse Jose. 

- Zici că nu va veni în casa asta? Fugi și dă-i banii ăștia! Scoase câteva 
monede din pungă. Spune-i că, dacă ajunge înainte să moară mama, va 
primi încă o dată pe atâta. 

Preotul veni cu sfânta împărtășanie și câțiva băieţi de altar. îi dădu 
ultima împărtășanie mamei lui Hugo și ceru ce i se făgăduise. 

- Vă veți ocupa de înmormântare? întrebă tânărul. 

Preotul ridică din sprâncene și privi în jur prin odaie: sărăcia lucie 
era răspunsul la întrebarea lui. 

- Ferran nici măcar nu face parte din vreo breaslă, îl lămuri după 
aceea, arătând înspre atelier, în care răsunau loviturile de ciocan. L-au 
dat afară de peste tot pentru că e un beţivan și un gâlcevitor. Preotul se 
înfurie și își însoţi cuvintele cu gesturi mânioase. Pentru că e un 
depravat și un afemeiat! 

Hugo îl lăsă să vadă punga cu bani și preotul se potoli. Sicriul, slujba 
de înmormântare, pomeniri... „Cât vrei?" Groparii. „Vreo inscripție?" 
Băieţii de altar. „Poate și vreo lucrare pioasă, nu?" Bocitoarele... 

Hugo goli punga, îi dădu drumul și se așeză din nou pe patul de paie, 
lângă Antonina, cu stomacul întors pe dos din cauza duhorii, deși 
fereastra era deschisă. O luă de mână pe mama lui muribundă. Preotul 
dădu să plece, dar Hugo îl opri: 

- Rugaţi-vă, părinte! Rugaţi-vă aici până când Dumnezeu o cheamă de 
tot la El pe slujitoarea Lui! N 

Atunci simți o apăsare pe mână. Işi ținu răsuflarea. 

- Mamă, șopti el. 

Apăsarea crescu ușor... Şi, dintr-odată, șuieratul nu se mai auzi. 

Inainte de ivirea zorilor, o porniră spre Barcelona. După lăsarea 
nopții și după ce porțile satului se închiseseră, după moartea Antoninei, 
Hugo se refugiase pe podgoria lui Anton. Se culcase pe un pat de paie 
lângă fiul cel mare al negustorului de vin. Era frig și multă umezeală. 
Accese de tuse și sforăituri inundau odaia. Rămăsese întins pe spate, 
holbându-se la formele pe care lumina roșiatică provenită de la tăciunii 
din vatră le creiona pe tavanul casei. Plânsese. 

Cu toată căldura emanată de tânărul cu care împărțea patul de paie, 
umezeala îl pătrunsese până la oase. Rămăsese nemișcat, simțindu-se 
mic. 

Plânsese. Și tremurase, hărțuit de frig, de teamă și de tristețe. 

Nu fu un tovarăș de drum bun pentru negustorul de vinuri din Sitges, 
care renunță curând să mai încerce să stea de vorbă cu el și se 
concentra asupra perechii de catâri pe care îi mâna pe drumurile acelea 
blestemate de pe coasta Garraf. Se gândea la ea, se întreba dacă preotul 
avea să își ţină cuvântul şi avea să o îngroape. Rămăsese doar o clipă 
lângă ea după ce murise, dar reproșurile îi năvăleau în minte: ar fi 
trebuit să fi făcut mai mult pentru ea cât fusese în viaţă, ar fi trebuit să o 
îndepărteze de dogar. încerca să își alunge din minte vina, dar de îndată 


ce o făcea îl asalta altă îngrijorare: faptul că nu mai avea banii cu care să 
plătească vinul de Malvasia îi făcea stomacul să i se strângă și îi ațâța 
toate temerile, monedă cu monedă. li cheltuise pe toţi cu mama lui și 
acum nu știa cum să rezolve situația. Anton îi propusese să ducă vinul 
până la Barcelona cu barca, dar nu avea bani ca să plătească 
transportul, așa că insistase să îl care cu ajutorul catârilor, întrucât era 
mai rapid și mai ieftin. 

Până prin ianuarie sau februarie nu avea să înceapă să vândă vinul 
de la ultima recoltă. Bineînţeles, ar fi putut să îl vândă în avans sau să 
ceară un împrumut și să ofere vinul drept garanţie; Raimundo i-ar fi dat 
banii, era aproape convins de asta. Dar toate acestea ar fi fost cu 
neputinţă de făcut chiar în ziua aceea, iar el, de când bulgarul îl jefuise 
și folosise vinul de Vilatorta ca să le plătească preoților pentru botezul 
lui Merce, precum și mâna de lucru trebuitoare pentru recoltă, 
zdrobitul strugurilor și celelalte munci necesare pentru prepararea 
vinului, mai avea doar câteva monede pe care le ascunsese la fermă, cât 
să îi ajungă până în ianuarie. Nu avea bani nici măcar ca să își țină 
promisiunea făcută monseniorului Pau Vilana, care întreba de el ca să îi 
dea vești despre sora lui, Arsenda. 

Aveau să ajungă la palat. Vedea limpede în mintea lui cum urmau să 
se desfășoare lucrurile. Anton avea să descarce vinul lui de Malvasia și 
avea să ceară plata la care se înţeleseseră. Și nu știa ce avea să îi spună 
atunci. 

- Plătește-i, Esteve! 

- Eu?! tresări majordomul. 

Hugo încuviinţă. Ideea îi veni chiar când intrară în curtea interioară 
și o găsiră liberă de butoaie și vase. Cu siguranţă că pivnița pentru 
vinuri era curată și ordonată mulțumită lui: chelarul. 

- Ce ai făcut cu banii pe care ţi i-am dat? urlă majordomul. Doar nu 
vei nega că ţi i-am dat? bolborosi el. 

Nu luase în calcul această posibilitate. Hugo nu îi răspunse imediat, 
ceea ce îl chinui vădit pe bărbat. 

- Cum să neg așa ceva, Esteve? Bineînţeles că mi i-ai dat, îl liniști el în 
cele din urmă, ca să cumpăr vin, și asta am și făcut... 

Majordomul gesticula surprins spre negustorul de vinuri din Sitges. 

- Dar nu pe acesta, omul lui Dumnezeu! Am cumpărat vin și l-am 
plătit, dar nu pe acesta de Malvasia. Pe acesta trebuie să îl plătești tu. 

- Dar însărcinarea primită de la stăpână... Mi-ai zis... 

- Stăpânul vrea vin și eu sunt chelarul, nu? Am avut ocazia să cumpăr 
un vin excelent la un preţ bun. Stăpânul tău va fi mulțumit. 

Hugo se simţea tot mai sigur pe felul în care se desfășura 
conversaţia. 

- Şi unde este vinul acela? întrebă Esteve. 

- Il vom avea în ianuarie sau februarie, se va fierbe până la Crăciun. 

- Dar... 


- Bineînţeles, va costa dublu față de cât mi-ai dat. 

- Nu! 

- Preferi să anulez înțelegerea? 

- Unde ai cumpărat vinul? 

Intrebarea răsună în curtea interioară. Hugo știu cine o pusese 
înainte să își ridice măcar privirea spre galerie. Din câte se părea, Mateo 
nu era plecat la război cu stăpânul lui. Tânărul șovăi preţ de o clipă, dar 
se hotărî numaidecât să continue cu planul urzit și îl privi pe Chior, care 
se sprijinea de balustradă, drept în față. 

- Vinul este de pe lângă pământurile stăpânului tău... 

- E şi stăpânul tău, îl întrerupse Mateo grosolan. 

- Aşa este, cedă Hugo. Este vorba despre o podgorie din Artes, 
aproape de Navarcles, de unde este contele... 

- Ştiu bine de unde este stăpânul conte și familia lui, îl întrerupse el 
din nou. De la cine l-ai cumpărat? 

- L-am cumpărat printr-un negustor de vinuri. 

- Cine? 

Hugo se uită la el. Cunoștea negustori, dar dacă îi spunea vreun 
nume, ticălosul acela ar fi fost în stare să se ducă să îl întrebe. 

- Dacă îi dezvălui numele, ar putea merge oricine să îl cumpere și nu 
ați mai avea nevoie de mine. 

- Negustorii de vin sunt cunoscuți. 

- Bineînţeles, dar important este să le știi defectele și virtuțile, ca la 
vinuri: nu se poate alege oricare. 

Se provocară din priviri preț de câteva clipe. „Dacă ai ști tu..." se 
gândi din nou Hugo, apoi zâmbi forțat. 

- Îți voi da să guști din vin când sosește, îl îmbie pe Chior, apoi se 
întoarse din nou spre Esteve, care păru să se liniștească odată cu 
intervenţia servitorului. 

- De data aceasta, voi plăti vinul de Malvasia, acceptă majordomul, 
dar să nu se mai întâmple. 

Esteve și Anton se pierdură în interiorul palatului, în timp ce Hugo se 
îndrepta spre cramă. Odaia era impecabilă: butoaiele rămase erau 
ordonate; vasele așezate pe suporturi de lemn care le ţineau drepte; 
podeaua curată; aerul nu mai era stătut, iar musulmanul se ţinuse de 
cuvânt: Hugo nu mai simţea prezenţa șobolanilor. 

Când Hugo ajunse la fermă, noaptea de iarnă se așternuse deja peste 
podgorii. Nimeni nu făcu zgomot la ivirea zorilor, așa că dormi până 
dimineața târziu. Barcha, care îi simți tristețea, nu îndrăzni să îi pună 
vreo întrebare. își arătă îngrijorarea pregătindu-i un mic dejun pe cât 
de copios, pe atât de neobișnuit: pâine, ouă, brânză, carne sărată și vin. 
Hugo se așeză la masă și o lăudă pe musulmană. Ea, fără să se întoarcă, 
îngenuncheată în fața vetrei, pregătind deja oala pentru mâncarea de 
seară, făcu un semn din mână și bombăni trei cuvinte neinteligibile. 


După ce își potoli foamea, Hugo se uită la Merce, care dormea 
liniștită, și își luă rămas-bun. Era conștient că avea de lucru în podgorii 
și cu precădere în cramă. în noiembrie, fertiliza viile lui Jucef. Via de la 
Santa Maria o fertilizase cu urină anul precedent, așa că până nu aveau 
să treacă încă cinci nu avea de gând să repete operaţia. Hotărî să 
întrebuinţeze cenușă de lăstari de viță în ambele vii. Dar era în 
întârziere. în decembrie și ianuarie ar fi trebuit să decanteze ultima 
oară vinul înainte să îl vândă, mai puţin pe cel de Vilatorta pe care se 
gândea să îl depoziteze, ca să îmbătrânească, oricât de interesat ar fi 
fost Roger Puig de el. 

Mirosea a șobolani, așa că îl convinse pe Esteve că încă erau șobolani 
în cramă. Fu de ajuns să strângă niște excremente de pe stradă și să le 
răspândească pe sub câteva vase. „încă aleargă prin pivniţă”, îl anunţă 
pe majordom și i le arătă. De fapt, Hugo voia să îl vadă pe sclavul 
musulman. 

li dădu de băut în timp ce acesta încerca să ghicească pe unde se 
ascundeau rozătoarele. Părea să vrea să îi adulmece. Se odihniră; Hugo 
își turnă vin și îi puse și bărbatului o cantitate generoasă în castron. li 
povesti despre zilele în care lucrase cu crescătorul de pisici și râseră. 
Băură mai mult. Aliazar, aşa se chema musulmanul, nu era obișnuit cu 
vinul stăpânilor și nu mai reuși să se controleze înainte să se termine al 
doilea castron. 

- In ultima vreme am văzut multă mișcare prin palat, zise Hugo. 

Aşa era: oamenii aduceau pachete și le depozitau într-o odaie 
încuiată. Aliazar era unul dintre cei care căraseră pachetele cu pricina. 

Poate pe acolo se întorc șobolanii... 

Insinuarea lui nu prea avea logică, dar avu efect. 

- Ba nu! se împotrivi cu înverșunare musulmanul la ideea lui Hugo. 
Sunt bijuterii... adăugă el, coborându-și vocea deja mieroasă. 

- Așa de multe? Cine le va purta? 

- Nu! repetă musulmanul tărăgănând ultima literă și clătinând din 
deget. Sunt pentru vânzare. 

Linguri de argint. Și cruci, coliere de perle și medalii. Toate de argint, 
cumpărate de la argintarii de pe strada Mar. Aliazar văzuse cu ochii lui. 
Şi transportase și bucăţi de pânză catalană și altele străine, deși nu știa 
de unde proveneau, întrucât el doar le dusese la unele ateliere în care 
fuseseră ambalate. „Să împacheteze pânzele?" se miră Hugo. Asta o știa 
musulmanul: legea nu îngăduia pachete mai grele de o anumită 
greutate, de aceea ambalatorii le ajustau și împachetau mărfurile. Hugo 
nu cunoștea reglementarea aceea. 

- Şi unde vor să le transporte? 

- În Sicilia. 

- Eşti sigur? 

- Chiorul trăncănește prea mult, răspunse Aliazar cerând mai mult 
vin. 


Hugo oftă, dar îl servi. 

- E un pui de lele, adăugă musulmanul referindu-se la Mateo. 
Bijuteriile le ţin aici, în palat, dar am lucrat cu o mulțime de mărfuri în 
magazinul unui negustor... Nu știu, răspunse el când Hugo ridică din 
sprâncene și se interesă de numele lui. Dar e avut. 

- Rocafort? 

- Da, îmi sună cunoscut Rocafort, dar nu aș ști să îţi zic. Au piele și 
chiar și peşte în saramură, cred că era cod. 

Musulmanul nu știa ziua plecării, dar știa sigur că se grăbeau. „O să 
te distrug, Roger Puig", se gândi Hugo în drum spre șantierele navale. 
Poate că Juan Navarezul i-ar fi putut oferi ceva informaţii în plus. Erau 
în luna martie, în plin sezon de navigaţie. Dar când întrebă de el, fu 
neplăcut surprins să afle că murise. îl anunţară... și îi confirmară niște 
barcagii care se perindau prin fața șantierelor navale. 

- A murit cu cel puţin șase luni în urmă! zise unul dintre ei. 

- Ce zici?! Să tot fie vreun an de-atunci! interveni un altul. Mama lui și 
Navarezul, două dintre persoanele care îl influențaseră cel mai mult în 
timpul copilăriei, nu mai erau. Nici Mahir, nici ceilalți evrei... In locul lor, 
avea grijă de o fetiţă, care îi purta numele de familie. Şi sclavi... acum 
liberi, și podgorii, şi era chelar. Cât de mult se schimbaseră lucrurile! Îl 
apucă nostalgia și pălăvrăgi cu barcagiii, ca de la egal la egal, şi stătu de 
vorbă cu oamenii aceia ai mării în prezenţa unor băieţi, ucenici, care le 
ascultau lacomi poveștile, cum ar fi cea a naufragiului navei Santa 
Marta. 

- Tu ai fost unul dintre barcagiii care au căzut în mare! Exclamă apoi, 
captivat. 

Genovezul. Salvarea celor doi barcagii căzuți în mare pe furtună în 
timp ce galera se zdrobea de digul sparge-val din San Daniel. Se zbărli, 
aşa cum o făcuseră și alţii de acolo, de pe plajă. 

- Nu încheia scrisoarea, o rugă pe Regina după ce aceasta 
transcrisese ce îi dictase despre călătoria plănuită de Roger Puig. 

De la Aliazar, de la ceilalți sclavi, punând câteva întrebări încolo și 
încoace pe plajă, cu precădere barcagiilor, marinarilor și printre 
bastaixos, sfârşi prin a pricepe limpede și cu precizie locul. 

Nava cu mărfurile lui Roger Puig și Rocafort avea să plece la 
începutul lunii aprilie, încărcată cu mărfuri pe care nobilii, aventurierii 
și soldaţii aveau să și le dorească cu ardoare odată ce se sfârșeau 
războiul și lipsurile. Urma să ridice ancora din Barcelona după ce 
armada regelui Martin va fi părăsit deja Sicilia, îndreptându-se spre 
Sardinia, unde monarhul avea de gând să ancoreze timp de câteva luni. 
Mișcările regelui, îi spunea Hugo lui Bernat în scrisoare, îi 
împiedicaseră pe Rocafort și Roger Puig să facă rost de o escortă, 
întrucât multe din navele de război se aflau la dispoziția Maiestăţii Sale, 
iar ceilalți căpitani voiau să uite de campania din Sicilia și să revină la 
afaceri şi negoţ. Prin urmare, era de așteptat că avea să navigheze 


singură, sau cel mult cu o altă galeră. Cu toate acestea, îl informă el, era 
o navă bayonneză mare, cu două punți, o singură cârmă și un tonaj de 
peste o mie de burdufuri, care avea să călătorească puternic înarmată și 
dotată cu un contingent numeros de soldați. 

Evreica, așezată la biroul soțului ei, cu pana de gâscă în mână, îl privi 
întrebătoare pe Hugo, care stătea în picioare lângă ea. Era o scrisoare 
lungă. Chiar Regina îi dăduse unele idei. Știa că Hugo îi ura pe cei din 
clanul Puig; ba chiar îi împărtășea sentimentul după ce îi ascultase 
plângerile și tăcuse când îi auzise unele scopuri răzbunătoare pe care 
ea le considera himerice. Una peste alta, nu avea de gând să îi deschidă 
ea ochii. 

- Ce vrei să adaugi? 

- Nu știu. Este... deosebită. L-ar putea ruina pe Roger Puig. Hugo lăsă 
să treacă ceva vreme. Urează-i noroc din partea mea, zise el în cele din 
urmă. 

Auzi râcâitul peniţei pe hârtie. 

- La ce te gândești? îl întrebă Regina, făcându-l să tresară, după ce 
termină scrisoarea. 

- Că mi-ar plăcea să fiu acolo. 

- Vei fi aici. Stăpânul tău, continuă ea oarecum cinic, nu se va opri 
niciodată din făcut negoț. Va rămâne în palatul lui, unde tu te vei putea 
bucura să îl vezi nervos și furios când va afla că și-a pierdut nava... și 
banii. 

Hugo își închipui scena: nobilul nu știa cine era și, bineînţeles, nu ar 
fi ştiut că el îl anunţase pe Bernat. Nici servitorul lui nu știa că el era cel 
care îl lăsase fără un ochi. „O situație complicată... îndeosebi dacă mă 
descoperă." Zâmbi. 

Regina, încă așezată, cu chipul ridicat spre el, zâmbi la rândul ei. 
Hugo se uită la nasul ei, ale cărei aripi vibrau aproape imperceptibil, de 
parcă ar fi vrut să își nege zâmbetul. Era supărată, deși nu știa de ce. Ea 
îi zâmbi și mai larg, dar Hugo își dădu seama că era șovăitoare, agitată. 
Dorinţă? îl chema din priviri. Se duse în spatele ei și îi puse mâinile pe 
umeri. Regina încremeni; răsuflarea ei accelerată răsună în odaie. Hugo 
își coborî mâinile pe gâtul ei și apoi pe sub decolteu și îi mângâie sânii. 
Regina oftă. El strânse. De câte ori își dorise oare să îi atingă sânii? O 
sărută pe ureche. Ea îl prinse de mâini pe deasupra cămășii și i le 
strânse, ghidându-le. Hugo o mușcă ușor de gât și de lobul urechii. 
Regina ţipă lung și înăbușit. Continuară așa o vreme, el o săruta și îi 
mângâia sânii, apăsând în ritmul pe care i-l indica ea cu mâinile și prin 
suspine. În cele din urmă, Regina păru să se apropie de extaz doar din 
mângâierile acelea, dar se desprinse din mâinile lui, se ridică și îl 
sărută, cu o pasiune pe care Hugo nu o mai cunoscuse până atunci. Apoi 
îl luă de mână, îi aminti de scrisoare, pe care o apucă, și îl trase spre 
dormitor şi încuie ușa. 

- Eşti sigură că nu va veni nimeni? se temu Hugo. 


- Ce contează?! zise ea în timp ce se dezbrăcă fără să își mute privirea 
de la el, cu ochii strălucindu-i de dorinţă. 

- Şi dacă?... 

- Şi dacă te-ar descoperi Chiorul sau stăpânul tău? 

Hugo nici măcar nu se gândi la asta. Nu se mai gândi la nimic când 
văzu corpul Reginei, așa cum și-l închipuise de nenumărate ori pe când 
fusese băiat: frumos, ferm, voluptuos, senzual... Prima oară nu reuși nici 
măcar să se dezbrace; o călări cu frenezie, aproape cu furie. Totuși, 
după aceea îl dezbrăcă ea și repetară, de data aceasta ea deasupra, 
încălecându-l, cerându-i mai mult, mai multă forță, mai mult avânt. Il 
zgârie pe piept și se aplecă deasupra lui până o mușcă de sfârcuri. Ea 
ţipă fără pudoare, iar Hugo descoperi o plăcere nouă în amestecul acela 
de furie și dorinţă. Regina nu se dădu bătută și ceru și o a treia oară, 
lucru pe care îl reuși după ce rămase vreme îndelungată deasupra lui, în 
patru labe, expunându-se, rotindu-se și iar rotindu-se, flatându-l, 
torcând, lingându-l peste tot. 

Hugo ieși din casa Reginei uluit. Ţinea în mână scrisoarea sigilată 
pentru negustorul valencian din Grao de parcă ar fi fost în stare să i-o 
înmâneze primului om cu care avea să se întâlnească. Nu își putea 
explica nimic din ce se întâmplase. Nu... Nu era în stare să își 
amintească totul cu calm. Fusese ameţitor. Era pe stradă și încă o simţea 
pe Regina deasupra lui... sub el, nevoile lui arzându-i în memorie! Oare 
avea dreptate Barcha? Se simţea slăbit, de parcă ar fi putut cădea într- 
un colț să doarmă, dar voia şi să fie plin, pletoric... sau poate gol. Avea 
picioarele ușoare, de parcă ar fi fost umplute cu aer. Își mișcă braţele; 
aceeași senzaţie. O bătrână îl privi. El îi zâmbi. Ar fi putut să îi 
povestească... Ba nu! Regina era o femeie căsătorită. 

Căută strada Boqueria ca să coboare spre șantierele navale. Trebuia 
să ducă scrisoarea, pe care o ascunse între veșminte. Nu observă larma 
din oraș, absorbit de cele împărtășite cu Regina: „Nu ai visat niciodată 
la asta?" îl întrebase ea înainte să se despartă, la ușa casei. Și Hugo îi 
spusese că nu. Dar era o minciună. O dorise şi avusese fantezii cu ea de 
mii de ori. Apoi încercase să se eschiveze, de parcă s-ar fi simţit vinovat 
că o înșelase. Şi Regina îl oprise. „Incă te mai gândești la ea?" îl 
întrebase. 

Dolca! Cum rămânea cu Dolca? Regina era legată în chip intim de 
Dolca. Trecuse multă vreme de la moartea ei, dar și-o amintea deseori, 
deşi imaginea ei devenea uneori neclară. Cu toate acestea, nu se mai 
simţea vinovat pentru că îi trăda amintirea. 

Hugo îi răspunse în cele din urmă că și-o amintea tot mai puţin pe 
Dolca, iar Regina îl surprinse zicându-i: „A fost o fată grozavă. Să nu o 
uiţi niciodată." 

Coborî spre mare pe Rambla, încercând să își liniștească sufletul. 
Tocmai preacurvise cu o femeie căsătorită și evreică. Legea nu spunea 
mare lucru în ceea ce privea culcatul cu o femeie căsătorită: judecăţile 


lui Dumnezeu și posibilitatea de a o închide pe adulteră pe viaţă; soțul 
nu o putea ucide, dar erau bine cunoscute grațţierile pe care le acorda 
regele soţilor care își omorau soțiile în caz de adulter. Nu se pedepsea în 
schimb preacurvitul cu evreice, dar dimpotrivă, dacă îl găseau pe un 
evreu culcându-se cu o creștină, amândoi erau condamnaţi să fie arși pe 
rug fără posibilitatea de iertare. Asta îi reproșase și Dolca în ziua în care 
discutaseră despre acest subiect: relaţiile dintre un creștin și o evreică 
nu erau un delict, ci doar o formă de supunere a femeilor evreice în fața 
creștinilor. Hugo se gândi la asta în timp ce mergea. Nimeni nu ar fi 
considerat-o pe Regina supusă, hotărî el zâmbind. 

Ajunse pe plajă. Marea agitată îi aminti de tatăl lui... și de mama lui... 
și de Arsenda. într-o zi avea să fie nevoit să se înfăţișeze înaintea 
monseniorului Pau. în ziua în care avea să îi poată plăti, hotărî el oftând. 
Căută pe cineva cunoscut, căci avea nevoie de cineva de încredere 
căruia să îi dea scrisoarea. 

- Valencianul? îi răspunse un barcagiu. Nu ai noroc, adăugă el după 
ce Hugo îi confirmă. A ridicat pânzele chiar ieri. 

- Când se va întoarce? 

Işi dădu singur seama de cât de prostească era întrebarea înainte ca 
barcagiul să ridice din umeri. 

- Se va încheia noiembrie și în decembrie, chiar dacă va naviga de-a 
lungul coastei... 

Iși luă rămas-bun și văzu câteva bărci. Niciuna nu îi era cunoscută. 
Cum să trimită scrisoarea la Grao? li era teamă să i-o înmâneze chiar și 
valencianului. După ce îi încredințase trei trimiteri, nu ar fi fost un lucru 
ciudat ca acesta să deschidă vreuna dintre ele. Se interesă oricum. 
Niciuna dintre bărcile cu vele ancorate pe plajă nu avea să ajungă până 
la Valencia. Una se oprea în Tortosa, iar celelalte aveau să navigheze 
spre nord. 

- Cât este de la Tortosa la Valencia? se gândi el să întrebe. 

- Vreo douăzeci și cinci de leghe. 

- Şi ar fi vreo barcă de la Tortosa până la Valencia? 

- E greu de știut, răspunse căpitanul căruia i se adresase. De obicei 
este, dar ţine seama că acum, cu războiul împotriva francezului, negoțul 
are de suferit; nu sunt vâslași, marinari și nici mărfuri. Negustorii nu 
vor să riște, adăugă el. Hugo fu tentat să se certe cu el: știa unul care 
pregătea o încărcătură uriașă. Se zice că de Foix a plecat din Catalonia 
ca să asedieze Barbastro, în Aragon. Aragonezii l-au înfruntat și contele 
de Urgell îl urmează împreună cu cavaleria catalană. Dacă totul iese 
bine, în scurt timp vom lucra din nou ca înainte. 

Hugo nici măcar nu prevăzuse că nu va avea timp suficient. 
Scrisoarea trebuia să ajungă la Valencia cât mai curând. îi trecu prin 
minte să se îmbarce chiar el spre Tortosa și acolo să caute o soluţie. Și 
dacă nu avea să găsească altă barcă cu vele, ar fi putut oricând să 


parcurgă pe jos cele douăzeci și cinci de leghe care separau orașele... 
Dar avea podgoriile; trebuia să îngrijească pământurile. 

- S-a întâmplat ceva, tinere? 

Hugo șovăi. 

- Trebuia să trimit o scrisoare urgentă la Valencia, alese el să îi 
dezvăluie. O afacere cu vinuri... 

- Şi ce problemă ai? Trimite-o prin curier. 

Hugo își aminti recomandarea pe care i-o făcuse cu ceva timp în 
urmă Muntso; le putea trimite prin curier, dar preferau cu barca. 

- Prin curier? întrebă el, mai mult pentru sine. Auzise vorbindu-se 
doar despre curierii regali sau pe cei ai orașului. Desfăcu brațele în 
semn de ignoranță. Un curier? repetă el. 

- Da. Cei de pe strada Boria, îl lămuri căpitanul când îi văzu expresia, 
lângă căldărari. Acolo vei găsi un han autorizat pentru curieri. La 
Valencia ai zis? Nu vei întâmpina probleme. Mereu este un du-te-vino 
de scrisori și documente între Barcelona și Valencia, într-atât încât 
breasla curierilor care se află în spitalul Marcus îi grupează la un loc pe 
cei din Barcelona și pe cei din Valencia. Este singura breaslă care 
îngăduie străini care lucrează în afara orașului. 

- Şi ce trebuie să fac? 

- Şi tu zici că faci negoţ cu vin? întrebă batjocoritor căpitanul. Du-te 
la han, du scrisoarea şi angajează un curier până la Valencia. Dacă este 
unul urgent și doar pentru documentul tău, te va costa foarte mult. 
Dacă este unul obișnuit, dintre cei care duc scrisori ale altor negustori, 
te va costa mult mai puţin. Totul depinde, ei bine, de cât de urgent e 
pentru tine, dar ţi-am zis deja că pleacă mulţi spre Valencia. 

-Şi în Valencia?... 

- Acolo curierul duce scrisorile la alt han, iar hangiul le împarte 
persoanelor cărora le sunt adresate. 

Hugo se holbă la căpitan. Nu reușea să se hotărască. 

- Şi... sunt de încredere? 

- Fiule, tot ce are de-a face cu negustori și comercianţi este de 
încredere... și, în plus, discret, dacă asta te îngrijorează. Curierii pentru 
negustori sunt controlați de Consulatul Mării. 

Trimise scrisoarea. Aşa cum îi zisese căpitanul bărcii cu vele, chiar în 
ziua următoare pleca un curier spre Valencia. In cele din urmă se linişti, 
mai mult decât atunci când o trimisese cu barca, și apoi pregăti 
fertilizatorul pentru podgorii: cenușă de lăstari. li ceru ajutorul lui 
Romeu, care îi închirie un sclav tânăr la un preț exorbitant și, împreună 
cu el și cu Barcha, începu să fertilizeze vrejurile lui Jucef, săpând gropi 
la picioarele lujerilor pentru ca apa ploilor de iarnă să filtreze cenușa. 
Barcha protestă slab; orice lucru care o îndepărta de copilă o îmbufna. 

După câteva zile de muncă, trecură la decantarea vinului. Vinul care 
rămânea în butoaie se transfera ușor întrucât robinetul prin care 
curgea se afla chiar deasupra fundului recipientului, unde rămâneau 


sedimentele care se formau în timpul procesului. Dificultatea consta în 
a transfera conţinutul în vasele mari de lut, întrucât mișcările bruște 
făceau ca sedimentele să se amestece din nou cu vinul. 

De vase se ocupă Hugo. Avea nevoie ca vinul să fie fără impurități și 
translucid pentru băutori. Munci cu răbdare, lent și calm, ceea ce îi 
dădu mult timp la dispoziţie să se înfioare doar gândindu-se la Regina: 
la posibilitatea ca ei doi să se culce din nou, la teama că totul fusese 
doar un capriciu al evreicei. [l chinuia faptul că nu putea prevedea ce 
avea să se întâmple la următoarea vizită... Poate că nici măcar nu avea 
să îl lase să intre. Cu siguranţă că servitorii auziseră strigătele de 
plăcere ale Reginei. Hugo își închipui un soț indignat, dar alungă 
imaginea și se concentra pe Barcha, care îl verifica pe sclav. Ce ar fi spus 
musulmana dacă ar fi aflat despre relaţia lui cu Regina? 

Nu îi mai aducea pretendente la fermă, dar asta nu însemna că nu îi 
amintea, cu o oarecare regularitate, că ar fi trebuit să încheie o 
căsătorie bună, sublinia ea, cu o tânără cu o zestre considerabilă. Și, 
între timp, el se gândea să se culce cu o evreică ce era cam de-o vârstă 
cu el. Barcha îl privi la rândul ei de parcă ar fi știut la ce se gândea, dar 
nu spuse nimic, iar Hugo zâmbi în sinea lui. Prezența copilei reușise 
măcar să înmoaie firea musulmanei. Poate că doar pentru atât și 
meritase să o păstreze, își zise el, deși în adâncul ființei recunoscu că 
râsetele micuţei Merce îi alinau sufletul. 

Intre timp, încă trebuia să rezolve treaba cu vinul promis 
majordomului lui Roger Puig. Mai erau două luni până în februarie și nu 
avea vinul acela excelent, iar banii, nici atât. Amintirea chipului 
Chiorului interogându-l din galeria de la etajul palatului dispăru de 
îndată ce apucă unul dintre vasele ce conțineau vinul roșu de Vilatorta; 
când le mânuia nu se putea gândi la altceva, nu putea fi neatent. 

li chemă pe Barcha și pe sclav să îl ajute. Avea de gând să lase vinul 
să îmbătrânească cel puţin patru ani. Aceasta era perioada pe care și-o 
stabilise; după spusele lui Mahir, atât avea să treacă până când călugării 
din mănăstirea din Banyoles aveau să își consume vinurile lor 
excelente. Avea să îl înșele pe Roger Puig cu o parte din producţia de 
Vilatorta, dar restul avea să îl lase să îmbătrânească în cramă. Trebuia 
să îl lase să se decanteze mai întâi, ca să îl separe de sedimente şi apoi 
să îl curețe de orice impurități care pluteau prin el. In timp ce Barcha se 
ocupa de vin, Hugo începu să prepare o pastă din nisip fin şi ouă, din 
care, după ce decanta fiecare vas, punea din ea, amestecând-o cu 
lichidul preţios. Putea doar să spere că nisipul și ouăle aveau să se așeze 
pe fund, să agate impurităţile şi să lase în urmă un vin curat și 
transparent. La vinurile roșii, îi explicase Mahir, se folosea tot oul, și 
albușul, şi gălbenușul, dar la cele albe, gălbenușul colora vinul, așa că se 
arunca. După ce vinul era decantat și curățat, Hugo avea să umple 
vasele curate până la marginea gurii, cât mai sus posibil, şi avea să le 


închidă astfel încât să nu intre aer. Apoi îl lăsa să se odihnească în cel 
mai aerisit loc din cramă, așteptând o altă decantare. 

Vasele cu sedimente, mereu acoperite cu îndeajuns vin ca să nu se 
strice, se țineau separat până la următoarea recoltă, când vinurile 
tinere, după ce vor fi fiert tumultuos în vinărie, aveau să continue să o 
facă, lent, cu acele „vinuri mamă". 

In zilele acelea de muncă intensă, veniră să îl caute de la palatul lui 
Roger Puig întrucât li se terminase stocul. Le furnizase doar vin de 
Malvasia pentru întâlnirile doamnelor, dar și ceilalți trebuiau să bea și 
nu aveau să aștepte până în februarie. Hugo cumpără vin roșu fără să 
iasă din Barcelona; același pentru toţi. Nu vru să cumpere vin prost, cel 
de slabă calitate care li se dădea sclavilor și servitorilor și care se 
obținea doar prin adăugarea de apă la cojile de struguri deja zdrobiţi, la 
a doua sau a treia presare. Veniră să îl caute și de la casa medicului 
Mose Vives, care avea nevoie urgentă de aqua vitae. Nu îi cerură să o 
pregătească cu vreo plantă anume. li spuseră să ducă doar aqua vitae. 

Trecuse ceva vreme de când nu o mai preparase fără plante sau 
condimente; dacă nu terebentină, atunci ceruri sau ulei de trandafir ori 
rășină. Și şofran; ghimbir; mosc; spermă de balenă... Hugo adăugase de 
toate. De data aceea, picăturile transparente și pure care cădeau de pe 
serpentina alambicului îi amintiră de Câinele chel în timpul călătoriei 
spre Gerona. Juan Amat nu murise atunci, după ce băuse amestecul de 
vin și licoare, ci dimpotrivă. îi plăcuse: era tare, zicea el, delicios... Era 
tare? „Vinul trebuie să fie tare și mirositor”, așa zicea Eiximenis, 
călugărul erudit care scria sub protecţia regelui Juan. Ba chiar erau și 
oameni care le preferau apoase și nu groase, cum erau cele din 
Roussillon. ` 

Işi umezi buzele cu aqua vitae. Il arseră, dar nu ucidea. Mahir îi 
explicase că chintesența ucidea, a treia, poate a patra și, bineînțeles, a 
şaptea distilare, „apa perfectă", după Ramon Llull. Chiar și el băuse aqua 
vitae după ce fusese refuzat de Dolca. Atunci băuse mult. Acum, însă, 
sorbi din prima distilare. Simți cum îl zgârie lichidul pe gât și în stomac. 
La a treia gură simţi căldură în trup și o ușoară senzație de ameţeală. 
Era minunat! 

Inainte să se îndrepte spre casa Reginei cu aqua vitae, se duse să îl 
caute pe Jofre Despla, negustorul de vinuri de la care cu puțin timp în 
urmă cumpărase ultimul lot de vin roșu pentru Roger Puig. 

- Vin roșu sec, îi ceru acum. Slab, cel mai slab pe care îl găsești. Jofre 
se încruntă. 

- Cel mai ieftin, insistă el. 

- Nu va avea deloc miros, răspunse negustorul. Aș putea să îl găsesc 
în februarie, da, dar... 

- Ieftin? 

- Va costa mai mult transportul ca vinul. 

- Pe acela îl vreau. 


Hugo ceru o cantitate dublă decât plănuia să îi ducă lui Roger Puig. 
Se înţeleseră și stabiliră comisionul pe care avea să îl încaseze Jofre. 

- Hugo, tu prepari cel mai bun vin din Barcelona, pot să te întreb de 
ce vrei un vin slab dezgustător? 

- Ca să Îi înșel pe bogaţi, răspunse celălalt brusc. 

- Ah! Tăcură amândoi vreme îndelungată. Nu voi fi implicat în 
manevrele cu pricina, așa-i? 

- Nu dacă îmi păstrezi secretul. Dar dacă află cineva, voi spune că a 
fost mâna ta. 

- Imi îngreunezi situația. 

- Vei câștiga mult mai mult, Jofre. 

Promisiunea că avea să obţină câștiguri fu mai mult decât suficientă 
pentru ca negustorul să se pună pe treabă. Zonele înalte și reci din 
Catalonia, Valencia sau Aragon produceau vinuri de calitate foarte 
slabă, vinuri care fierbeau cu greu, care nu țineau mai mult de câteva 
luni și care nu aveau trup... și nici suflet. Vinuri la care cu siguranță 
costa mai mult transportul decât materia prima. 

Luna decembrie îl întoarse pe Roger Puig la Barcelona. La scurt timp 
după Crăciun, contele de Foix fugi din Aragon, unde se luptase după ce 
fusese expulzat din Catalonia, și se îndreptă spre Navarra, ca să ajungă 
pe pământurile lui. întăririle pe care le aștepta din Franţa fuseseră 
oprite în văile Arân și Andorra. Oamenii din Aragon își apărară cu curaj 
locurile, iar contele de Urgell, în fruntea cavaleriei catalane, în rândul 
căreia Roger Puig ieșea în evidenţă, atacă necontenit armata franceză. 

De Crăciun, Hugo aproviziona crama palatului cu vin cu condimente 
și miere. Era un vin alb condimentat, care nu putea lipsi de pe mesele 
îmbelșugate în timpul sărbătorilor, deși atunci când aflară că Roger Puig 
avea să revină cu și mai multe onoruri ca atunci când se întorsese din 
Sicilia, tânărul se înfățișă cu un butoi de vin de Vilatorta și negocie cu 
Esteve un preţ bun. 

- Doar un butoi? întrebă majordomul. 

- Doar pe acesta îl am, minți el. Restul trebuie să îmbătrânească. Nu i- 
ar plăcea stăpânului tău. 

- Stăpânului nostru. 

- Da, aşa. i 

Palatul lui Roger Puig nu avea să ducă lipsă de vin. In luna 
decembrie, cu ajutorul lui Jofre, Hugo se puse să umple crama: vin 
grecesc, dulce, dintr-o încărcătură sosită din Sardinia; vin roşu bătrân, 
din Roussillon, gros și tare; alt vin roșu nu la fel de tare, ceva mai 
deschis, din Martorell; vin alb, tânăr, dar și din cel așa-numit matur, nu 
foarte bătrân. 

Cât despre Hugo, el nu bău vin condimentat, ci deschise un vas din 
cel mai bun Vilatorta pe care îl avea. Iși aminti de Dolca: era vinul ei, 
vinul promis de bunicul ei, cel pe care chiar Hugo propusese să îl 
prepare. Işi ridică cupa și închină cu Barcha și Apolonia, Dolca lui 


Merce, care stăteau la masă cu el. Cele două femei închinară timide, deși 
după aceea băură cu sete. Hugo râse. Era o masă îmbelșugată: legume și 
carne de miel pe care Barcha o gătise cu sos condimentat; vin de 
Vilatorta, din cel pe care și-l doreau nobilii și nu îl dobândeau, și pâine 
albă de grâu, un festin cu care vru să sărbătorească Crăciunul, recolta 
excelentă și vinul care se terminase de fiert în cramă. îl gustase și era 
magnific. 

Fărâmă o bucată de pâine albă, modelă o bilă pe care o îmbibă în vin 
de Vilatorta și i-o băgă în gură lui Merce, care stătea lângă el, în poala 
Barchei. Hugo și cele două femei urmăriră reacția micuţei, care făcu o 
grimasă și scuipă miezul de pâine. 

- La ce te așteptai? se răsti musulmana. Credeai cumva că copila...? 

- Trebuie să o obișnuim. 

- Nu are nici măcar un an! 

Hugo nu băgă în seamă mustrarea Barchei. Pregăti o altă bilă din 
miez de pâine și o înmuie din nou în vin. O apropie de buzele lui Merce 
în timp ce femeile îl priviră cu atenție și insistă. în cele din urmă, Merce 
deschise gura și, după ce o savura o vreme, o înghiți. Hugo o privi tăcut. 
Copila nu spuse nimic, de parcă ar fi cunoscut importanţa acelui 
moment. 

- Vezi? îi spuse tânărul Barchei. 

In februarie îi sosi vinul pe care îl cumpărase de la Jofre: câteva 
burdufuri mari, pline cu un vin bordo de cea mai slabă calitate. Imediat 
ce îl avu în cramă, se puse pe treabă, deși nu prevăzuse cantitatea de 
aqua vitae de care avea nevoie și îl neliniștea lentoarea cu care ieșea 
spiritul vinului prin serpentină: un șiroi care avea să cadă în butoi; cu 
cât era mai fin șiroiul, cu atât avea să fie mai bună aqua vitae. La parter, 
unde era staulul, lucră până către prânz. Dormi puţin, atât de puţin 
încât îi ceru Barchei să fie atentă să nu adoarmă în timp ce manipula 
alambicul. 

Musulmana se oferi să îl înlocuiască, dacă o învăţa ce să facă. Hugo îi 
mulțumi, dar o asigură că era imposibil, întrucât experienţa era 
esențială pentru a controla intensitatea focului care încălzea căldarea în 
care fierbea vinul și funcționarea alambicului până când se evapora 
spiritul care, după ce trecea prin serpentină, devenea din nou lichid. 
Trebuia să fi lucrat mult cu aqua vitae ca să separi calităţile șiroiului 
care urca pe serpentină: mai întâi ieșea aer și apoi flegmă ce trebuia 
aruncată; pe măsură ce aqua vitae își pierdea din spirit și devenea din 
nou flegmă, resturile necesitau o a doua distilare. Mirosul, gustul, chiar 
și verificarea dacă crea o flacără albăstruie îl ajutau pe Hugo să 
înţeleagă timpii de distilare. Nu, musulmana nu era calificată pentru așa 
ceva; ar fi fost în stare chiar să se îmbete, cum făcuse în ziua în care 
strânseseră urină de la bastaixos, sau să se apropie de alambic cu o 
torță aprinsă și să arunce totul în aer. Cu toate acestea, Barcha rămase 
zile întregi lângă el, ajutându-l, atentă la cel mai mic detaliu. 


Hugo distila o parte din vinul roșu slab de la Jofre. Nu prea avea 
substanță și gust și mai puţin, dar dispunea de o cantitate așa de mare, 
încât nu avea să întâmpine vreo problemă. Cu toate acestea, pe măsură 
ce distila aqua vitae, fu asaltat de îndoieli. In afară de ziua în care o 
preparase pentru Câinele chel și de celelalte daţi în care băuse el însuși 
din ea, nu mai amestecase niciodată vin cu aqua vitae, în afară de 
cantități infime, în scopuri medicinale: acea găoace de alună prescrisă 
de medici. Vinurile de genul celui bordo de la Jofre erau întărite 
amestecându-le cu altele mai tari sau, așa cum îi povestise Mabir, 
adăugând în timpul fermentării must din fierberea vinurilor de mai 
bună calitate. Vinurile astfel reduse își păstrau denumirea sub care le 
cunoșteau romanii: sapa și defrutum, în funcţie de cât de tare fuseseră 
reduse: la jumătate sau la două treimi din volumul inițial. 

El avea să amestece vinul slab cu aqua vitae. Și se temea că avea să 
fie descoperit. Se linişti totuși la gândul că era imposibil, întrucât 
nimeni nu cunoștea gustul aqua vitae și cu atât mai puţin dacă a fost 
amestecată cu vin în proporțiile în care plănuia Hugo să o facă. 

Nu, încerca el să se convingă, era imposibil... Şi totuși, teama aceasta 
nu dispăru întru totul. Pufni și stomacul i se strânse când și-l închipui 
pe Roger Puig nervos și batjocoritor, cu Chiorul în spatele lui, sau poate 
în fața lui, amândoi căutându-l ca să îl pedepsească. Pufni din nou 
înainte să guste din lichidul care cădea de pe serpentină. Mai avea să 
dureze vreme bună până să își piardă tot spiritul. încercă din nou să se 
liniștească. 

In orice caz, nu avea altă cale de scăpare, își zise după mai bine de 
două săptămâni de muncă. Bineînţeles că ar fi putut să ceară un 
împrumut pentru vinul depozitat în cramă, sau să îl vândă în avans, sau 
să se mai despartă de niște vin de Vilatorta. Dar nu avea să o facă, îi 
încredința Barchei o sarcină, de a transfera vinul slab din cele două 
burdufuri mari într-un șir de butoaie mult mai mici și mai ușor de 
manevrat, deși, așa cum își închipuise deja, musulmana se îmbată mai 
multe zile. 

Hugo se duse acum spre unul dintre acele butoaie și îl desfăcu. 
Trebuia să lucreze cu multă precizie. Gustă vinul slab și gustul lui îi 
aduse aminte de poșirca pe care o beau sclavii. De ce să se îndatoreze ca 
să îi facă pe plac lui Roger Puig, dacă îl putea înșela? Așa se gândea el în 
timp ce pregătea o măsură de aqua vitae. O zi întreagă ţinuse jumătate 
din ea la macerat cu pere și un strop de scorțișoară; perele creșteau în 
grădină, dar scorţișoara era foarte scumpă. După aceea o gustă. Lichidul 
absorbise gusturile, cel de pară ascuns după un strop din ceea ce el știa 
bine că era scorţişoară. Nu se îngrijoră că îşi pierduse puţin din 
transparenţă deoarece o vărsă în butoiul cu vin. In timp ce amesteca, își 
spuse în sinea lui că, dacă Bernat avea de gând să abordeze barca lui 
Roger Puig și să rămână cu mărfurile lui, și el avea să îl fure cât de mult 
putea. Mai gustă o dată din vinul slab. Avea mai multă forţă, iar mirosul 


penetrant al aqua vitae se pierdea în cel al vinului, perei și scorțișoarei, 
într-un amestec oarecum siropos. Corectă cu aqua vitae pură, fără să 
mai macereze. Roger Puig era un nemernic, nepot al altui nemernic care 
îl ucisese pe stăpânul Arnau! Și ticălosul acela poruncise să fie bătut în 
faţa eșafodului, în faţa bătrânei ăleia scârboase cu bale la gură. Și apoi 
încercase să îl încarcereze în castelul lui, dar nu reușise mulțumită 
genovezului și spiridușului bărcilor, dar din vina lui îl alungaseră de pe 
șantierele navale și apoi îl trimisese pe Chior să îl caute... „Chiar dacă pe 
atunci nu era chior”, se gândi Hugo râzând și apoi gustă iar vinul. 
Munci, forțându-se să ţină minte pașii, ca să îi repete cu celelalte 
butoaie. Când un pic de aqua vitae macerată; când un șiroi de aqua 
vitae pură, până când amestecul îl satisfăcu într-atât încât i se păru 
chiar bun. Mai luă o gură din el. Da, era excelent, și tare, așa cum 
trebuiau să fie vinurile de calitate. Nu avea niciun motiv să aibă 
conștiința încărcată pentru că îl înșela pe Roger Puig. Ar fi meritat să fie 
otrăvit... Ce idee ispititoare! 

Hugo privi cu atenţie chipul lui Jofre în timp ce acesta gusta vinul. 
Era un negustor, avea simţul gustului și era priceput, deși cu siguranță 
nu gustase niciodată aqua vitae. Jofre plimbă vinul prin gură înainte să 
îl înghită și să se încrunte la Hugo. Nu spuse nimic. Repetă. 

- Acesta e vinul slab pe care ţi l-am adus eu? 

- Da. 

- Să îi înșeli pe cei bogaţi, zici? Cu ce vin l-ai amestecat, Hugo? Sigur 
ai stricat un vin de calitate pentru amestecul acesta! Nu așa înșeli pe 
cineva. 

- Asta-i treaba mea, ripostă el. 

- Nu pricep. De ce voiai vin rău, ca să dispui de o cantitate mai mare? 
Pentru că altminteri... 

- Nu îţi face griji, Jofre! Câte butoaie vrei? 

Incheie o înțelegere bună cu negustorul. Succesul consta în a 
ascunde cât mai mult posibil mirosul și gustul înțepătoare ale aqua 
vitae, se gândi el în timp ce îi urmărea pe bastaixos care cărau butoaiele 
înspre palatul lui Roger Puig. Și îi reuși. Jofre părea furios pe faptul că 
Hugo stricase un vin bun ca să îl amestece cu cel slab. Fără să îi mai fie 
teamă de eșec, după întâlnirea cu negustorul de vinuri, Hugo se duse la 
biroul dregătorului care încasa impozitele pentru vin și declară 
butoaiele pe care avea de gând să le introducă în Barcelona pentru 
Roger Puig. Trebuia să plătească impozitul înainte ca bastaixos să îl 
transporte, dar susținu că nu avea bani, că el era doar chelarul lui Roger 
Puig, asupra căruia cădea la urma urmei obligația de plată. Oamenii se 
îndoiră, ofițerul dregătorului se consultă cu alții, până când identitatea 
destinatarului îl convinse pe ofițer că mai bine îl taxa direct pe nobil, ca 
să evite inconveniente și mai mari. 

Hugo presupuse că vinul le plăcuse, întrucât, câteva zile mai târziu, 
Esteve, majordomul, plăti fără să se împotrivească câtuși de puţin restul 


prețului pe care îl inventă Hugo. Hugo număra banii când majordomul îl 
luă prin surprindere. 

- Stăpânul vrea să te vadă. 

Nu răspunse, dar pierdu șirul numărătorii. O luă de la capăt. 

- Nu m-ai auzit? insistă Esteve pe un ton grav. Hugo se opri din 
numărat și vâri banii în pungă. 

- Te-am auzit. De ce vrea să mă vadă? 

- Crezi că îmi dă vreo explicaţie? 

- l-a plăcut vinul bordo? zise Hugo. 

- S-ar părea că da. Ai avut noroc. Roger Puig este foarte exigent cu 
vinurile. 

Hugo nu reuși să își înăbușe o grimasă pe care majordomul o 
observă. 

- Il insulți pe Excelenţa Sa? 

- Nu, se căi Hugo de îndată. Dar mi s-a părut amuzant ce ai zis despre 
noroc. Am muncit mult ca să obţin un vin de o asemenea calitate. 

- Puțin îmi pasă! Urmează-mă! 

Urcară la etaj și intrară pe un coridor, unde Esteve, după ce bătu cu o 
delicateţe exagerată la o ușă, intră într-o odaie. Cu un gest îi indică lui 
Hugo să rămână afară, apoi ieși după scurtă vreme și îi spuse să aștepte. 
Hugo oftă și dădu să se așeze pe un scaun de lemn incrustat, îngust și cu 
spătarul foarte înalt. 

- În picioare! îi strigă Esteve, deși se căi numaidecât că ridicase 
vocea. Nemișcat și în picioare, bombăni el, apoi îl lăsă acolo. 

Trecu vreme îndelungată. Hugo își dădu seama de trecerea timpului, 
căci, pe măsură ce soarele înainta, umbrele alunecau pe podele și 
faţade. Se satură să se uite la scaunul acela nenorocit și la două cufere 
din apropierea lui și până și la tapiseria imensă cu Sfântul Gheorghe 
care atârna pe unul dintre pereţii de piatră. 

In cele din urmă se așeză, se sprijini de spătarul înalt și îi privi pe 
servitori trecând: slujitori și sclavi, inclusiv Caterina, foarte frumoasă, 
care își scuză tăcerea cu un zâmbet trecător. Intrau toţi pe cealaltă ușă, 
a doua de pe coridorul unde aștepta Hugo. Nu intră și nu ieși nimeni din 
odaia în care intrase Esteve. Hugo se ridică și se apropie cu urechea de 
ușa tot din lemn incrustat, dar nu reuși să audă nimic. Plecă din coridor 
și se îndreptă spre galerie. Din locul acela privilegiat, cu arcadele lui 
ogivale zvelte, îi privi pe cei care se perindau prin curtea interioară, 
alergând dintr-un loc în altul. Când îi văzu privind cu coada ochiului în 
sus, înspre galeria stăpânilor, simţi o senzaţie ce aducea foarte bine a 
putere. Se întrebă dacă așa se simțeau nobilii. 

- Ce cauţi aici? 

Se întoarse și dădu nas în nas cu Chiorul. 

- Am așteptat multă vreme... 

- Nu aici este locul tău. 

Hugo încercă să îl evite, dar Mateo îl bloca, faţă în față. 


- De unde ai obținut vinul acela? se răsti el. 

Hugo încercă să nu se lase intimidat și se forță să râdă, sau cel puţin 
aşa ar fi trebuit să sune. 

- Despre asta este vorba? Ți-am zis deja: din Artes. 

- Minţi! îl acuză Chiorul. 

- Lasă-mă în pace! 

Incercă să scape de servitor, dar acesta nu îl lăsă. Hugo îl împinse. 
Mateo îl prinse de gât. Hugo se eliberă cu o mișcare a mâinii, dar apoi 
încremeni când simţi vârful unui cuţit pe abdomen. 

- Nu te juca cu mine, îl ameninţă Mateo. Nu mă cunoști. 

Era neajutorat, întru totul la mila lui. Bărbatul acela părea în stare să 
înfigă cuțitul în el. Dar Roger Puig îl aștepta. De unde se afla, Hugo 
putea vedea ușa deschisă. 

- Nu am de gând să mă joc cu tine, încercă el să îl liniștească pe Chior. 

Se dădu în spate până se ciocni de balustrada din piatră, într-o 
încercare zadarnică de a se elibera de sub apăsarea cuțţitului. Dacă 
bastardul acela îl ucidea, Roger Puig și-ar fi apărat servitorul; avea 
încredere în el, avea nevoie de el mai mult decât de un simplu che-lar. 
Poate că l-ar fi împins pur şi simplu în curtea interioară, prefăcându-se 
a fi un accident. I] prinse de încheietura mâini cu care ţinea arma. Se 
luptară. Hugo simţi că, dacă ceda, Chiorul ar fi înfipt pumnalul în el. 

- Caterina! strigă el atunci. 

Dură doar o clipă ca Mateo să își întoarcă privirea și să descopere că 
îl înșelase. O clipă de care Hugo profită și îl împinse și se grăbi să intre 
în odaia în care se afla Roger Puig, în timp ce Chiorul fugea după el. 

- Ați vrut să mă vedeţi? se înfățișă el în fața nobilului. 

Se afla într-o sală lungă, cu ferestre plumbuite. La capătul ei, contele 
stătea pe un scaun în fața unui birou de lângă un perete. 

Roger Puig își ridică privirea din niște documente și fu surprins. 

- Ah, da! zise el apoi. Chelarul? 

Hugo încuviință. Privi în spate și îl văzu pe Mateo mișcându-se 
neliniștit prin anticameră. 

- Un vin excelent! zise contele, lăudând vinul slab amestecat cu aqua 
vitae. Poftim, adăugă el, recompensându-l cu câteva monede mici. 

Hugo nu avu de ales decât să îi recunoască generozitatea. Şi, în plus, 
să pară recunoscător. 

- Mulţumesc, stăpâne... Excelenţa Voastră, zise el încet, după ce făcu o 
plecăciune din cap, ca un servitor oarecare. 

Roger Puig îi făcu indiferent semn să iasă. Hugo făcu doi pași în 
spate, cu fața spre Roger Puig, și se întrebă dacă ar fi trebuit să facă o 
reverență. Dar, întrucât nu știa cum să o facă, nici măcar nu încercă, și 
se întoarse cu fața spre ușă enervat că nobilul, așezat la biroul lui, nici 
măcar nu îl privea. 

„Intr-o zi mă voi răzbuna", murmură el furios în sinea lui, fără să își 
facă griji de prezenţa Chiorului, cu care se întâlni în anticameră. Nu 


avea cuțitul la el; poate că nu îi era îngăduit să îl aibă în apropierea lui 
Roger Puig. Hugo îl împinse cu forță. Acesta nu se așteptase, așa că pică, 
în fața scaunului cu spătar înalt. 

- Ce-i cu larma aia? strigă Roger Puig din biroul lui. 

- Nimic, nimic, îi răspunse Hugo, vârându-și din nou capul în odaie. 
Servitorul dumneavoastră a căzut când venea să vă spună ceva. 

- Intră, Mateo! 

Hugo întinse mâna dreaptă spre interiorul odăii, indicându-i 
Chiorului un drum de la care acesta nu se putea eschiva. 

- Câine ce ești! bombăni Mateo când trecu pe lângă Hugo. 

- Boule! șopti el. 

Hugo plecă din palat. La naiba! lată recompensele pe care cei mari li 
le dădeau servitorilor lor, iar el le promisese preoților... 

- E tot ce am, se scuză în fața monseniorului Pau după ce acesta îi 
dezvălui în ce mănăstire se afla sora lui: Santa Isabel de Clarisas, în 
Valencia. 

- Nu atât mi-ai zis că îmi vei aduce... 

- Părinte, nu am mai mult. Dacă fac rost de bani... Ştiţi dacă Arsenda 
este bine? îndrăzni el să întrebe. E 

- De ce ai crede că nu ar fi? răspunse tăios preotul. Il slujește pe 
Dumnezeu. 

Hugo primi de la Bernat o pungă cu mulţi bani. Gabriel Muntso se 
întoarse și îi aduse încă una pentru biserica Santa Maria de la Mar. Nu îi 
spusese mesagerului că fusese jefuit de sclavul bulgar și, cu atât mai 
puţin, despre faptul că monseniorul Pau îi comunicase că nu avea să se 
mai roage pentru Bernat, că nu putea să se roage pentru cineva care se 
purta cu atâta cruzime cu o navă catalană și îndeosebi cu soldații și 
marinarii de pe ea. 

Hugo presupuse că preotul se înfuriase pentru că îi dusese prea 
puţini bani pentru informaţiile despre Arsenda. Clericul avea dreptate, 
căci, deşi Bernat se ţinuse de cuvânt și nu ucisese echipajele bărcilor pe 
care le ataca, în cazul bărcii din Bayonne contractate de Roger Puig și 
Rocafort, nu își ţinuse făgăduinţa și fusese crud cu marinarii. Se 
povestea că lupta fusese atât de sângeroasă, încât după încheierea ei, 
corsarul poruncise să fie spânzurați de vergile de velă latină, cu capul în 
jos, căpitanul, pilotul și ofițerii, îi aruncase pe ceilalți supraviețuitori în 
mare și dăduse foc bărcii. Scăpaseră doar câţiva băieţi de cabină tineri, 
cărora le dăduse drumul ca să vorbească despre o ispravă ce avea să 
capete amploare din gură în gură. Oamenii mării recunoșteau însă că 
Bernat procedase foarte bine: ţinuse un inamic dispus să lupte sub vânt, 
cu soarele în spate, cu toate pânzele întinse, iar sclavii vâsliră cu o forță 
neobișnuită. 


Aborda nava catalană cu măiestrie, lovind cu mare viteză cu prora în 
mura celeilalte bărci într-un unghi de patru carturi; pintenul 
proeminent al galerei corsarului îl avarie ireparabil pe cel al navei 
adverse. Apoi, în lupta dintre marinari și corsari, în timp ce primii, 
neîndemânatici și lași, încercau să își aducă aminte cum se luptă, ca să 
își scape vieţile, ceilalți acționară din instinct, așa cum luptaseră cu o 
săptămână sau cel mult două în urmă, neînfricaţi, însetați după pradă, 
nepăsători în fața morții. 

Atacul duse la o plângere în plus împotriva lui Bernat din partea 
autorităţilor catalane în fața celor castiliene, prin care solicitau o 
compensație corespunzătoare. Catalonia și Castilia nu se aflau în război, 
drept pentru care prădarea navelor catalane de către cele castiliene nu 
ar fi trebuit îngăduită în patentele acordate de regele Castiliei. Cu toate 
acestea, numeroși corsari basci, cu patent castilian, atacau bărcile 
catalane fără represalii. 

Și Hugo i se plânse lui Muntso. 

- Mi-ai făgăduit că îi va respecta pe marinari. 

- Şi aşa a fost. Dar cei de pe navă nu s-au predat. A fost o luptă 
înverșunată. 

- Dar mi-ai zis... 

- Cum să nu știi? Doar știai! îi reproşa celălalt. Nu te poţi aștepta să 
nu existe morţi sau răniţi într-o bătălie navală. 

Hugo încuviință după câteva clipe. Dar Bernat... Era aproape singurul 
lucru care îl lega de trecut! Fiul stăpânului Arnau! 

- Într-adevăr, recunoscu în fața lui Muntso. în pofida tuturor 
lucrurilor, era încrezător că Bernat... Dacă nu i-aș fi oferit toate acele 
informaţii, nu ar fi murit atâția marinari. 

Muntso râse. 

- Chiar crezi că ești singura iscoadă pe care o avem? Ți se pare că ne 
bazăm jafurile și câștigurile pe faptul că ne vei trimite tu informaţii? 
întrebă batjocoritor Muntso. Nu fi așa de încrezut! Ştiam deja despre 
demersul lui Roger Puig. O asemenea cantitate de mărfuri, cumpărături 
și pregătiri nu trec neobservate. Ştii de ce ţi-am zis să trimiţi scrisorile 
prin bărcile de coastă? 

- Şi ei sunt implicaţi? 

- Unii dintre ei. De exemplu, cel care trebuia să te ducă până la 
Valencia cu iubita ta evreică. 

- Cum?!... 

- Ştim multe lucruri, Hugo. Iscoadele sunt pretutindeni. 

- In cazul acesta, profită Hugo întrerupându.-l, nu cred că lui Bernat i- 
ar păsa dacă eu nu voi mai fi. 

Muntso se gândi la asta. 

- E dificil să nu mai fii iscoadă, întrucât se bănuiește că de acolo până 
la trădare mai e un singur pas. Dar tu ești diferit. Bernat te apreciază, 


zice că l-ai ajutat, pe el și pe familia lui. în fine, poate că tocmai de aceea 
nu cred că nu ar avea încredere în tine. 

Fiecare urlet al lui Roger Puig stârnea în Hugo sentimente 
amestecate. Unele dintre ele îl duceau în Pla de Palau, în fața eșafodului 
unde îl executaseră pe stăpânul Arnau, amintindu-i cum nenorocitul 
poruncise să fie bătut; altele îl făceau pur și simplu să zâmbească. „La 
naiba cu tine, ticălosule!', îl înjura el. Și alteori plângea moartea 
marinarilor catalani. Doar știuseră ce reputaţie avea Bernat, ar fi 
trebuit să se predea, nu să se lupte... Doar dacă prostul de Roger Puig nu 
le poruncise cumva altminteri. Muntso îi mai micșorase vina spunându- 
i că nu era singura iscoadă pe care o aveau. Chiar și așa, nu era împăcat 
cu toate acestea. îi ceru Reginei să îi mai scrie o scrisoare. 

- Ultima, o anunţă el. 

Era o misivă scurtă. 

- Banii aceștia, îi dictă el Reginei, trebuie împărțiți între familiile 
marinarilor morţi în atacul asupra navei... Cum se numea? Nu știu. Nu 
contează. Scrie așa... .navei contractate de Roger Puig, atacată de 
corsarul Bernat Estanyol. 

- Deci sunt bani la mijloc? întrebă Regina. 

- Da, recunoscu Hugo pentru prima oară. Vrei? 

- Nu am nevoie de ei... câtă vreme te am pe tine. 

Și de data aceasta făcură dragoste brutal, sălbatic, așa cum îi cerea 
evreica. 

In seara aceleiași zile, Hugo se prefăcu a se ruga în biserica Santa 
Maria de la Mar. „De ce aici?', se întrebă el. Bătu clopotul de la castelul 
veguerului anunțând seny del lladre, iar credincioșii care mai erau în 
biserică începură să se retragă. Poate pentru că era biserica pentru care 
trimitea bani Bernat, poate pentru că era biserica marinarilor sau a 
stăpânului Arnau ori cea pe care o frecventase el, mai întâi împreună cu 
părinții lui, apoi doar cu mama lui... sau poate pentru că era biserica 
satului, a cetăţenilor din cartierul Ribera al Barcelonei. 

Hugo se ascunse în spatele marelui baptisteriu format din sarcofagul 
vechi al Sfintei Eulalia, în timp ce tăcerea punea stăpânire pe templu. 
Din când în când, câte un sacristan, uneori vigilent, alteori apatic, 
străbătea nava centrală și lateralele cu capelele lor. Multe dintre 
lumânările acestora erau stinse, dar altarul mare, unde se afla imaginea 
mică a Fecioarei Mării, era înconjurat de numeroase candelabre 
frumoase, din fier forjat, unele dintre ele cu ţepi, braţe sau lăcașuri cu 
aproape o sută de lumânări aprinse, ce licăreau în noapte. 

Hugo, la capătul celălalt, se extazie înaintea semicercului îngrădit de 
zeci de lumânări care o iluminau pe Fecioară, în centru, iar în spatele ei, 
stăteau cele opt coloane zvelte care închideau cercul și păreau să se 
înalțe la nesfârșit, capetele lor pierzându-se în întunericul absidei, atât 
de înaltă încât lumina lumânărilor nu putea ajunge până la ea. I se păru 
un fel de insuliţă luminoasă, strălucitoare, înconjurată de întuneric, 


asemenea unei galere ce plutea noaptea, năvalnic, pe o mare neagră, o 
navă scânteietoare cu torțele aprinse. 

Nu mai auzi pași de sacristian, așa că traversă încrezător biserica 
fără să își ia privirea de la Fecioară. Trecu de linia de candelabre ce 
delimita altarul mare și se apropie. Era prima oară în viaţa lui când se 
apropia atât de mult. Mica imagine cu Fecioara cu Pruncul era montată 
pe o navă catalană, la rândul ei montată pe un stâlp, pentru ca 
ansamblul să îi domine pe enoriași. Hugo atinse nava cu degetele și apoi 
picioarele Fecioarei. Vâri bileţelul pe care îl scrisese Regina pentru el în 
barcă, iar la baza stâlpului așeză cele două pungi cu bani, cea pe care 
Bernat o trimisese pentru a o elogia pe Fecioară și cea pe care o primise 
el drept plată pentru informaţiile pe care i le transmisese. 

Oare așa avea să se elibereze de vina pe care o simţea pentru 
moartea atâtor catalani? Se uită la Fecioară și își făcu cruce. „Imi pare 
rău", murmură el. Nu avea timp să se roage. înconjurat de zeci de 
lumânări aprinse, atmosfera din capelă i se păru ireală: mirosul de 
ceară și condimente, căldura, fumul care se înălța... Avu impresia că 
amețește, așa că se îndepărtă, cu intenţia de-a se întoarce în 
ascunzătoarea lui. Trecu de bariera de lumânări și se uită din nou la 
Fecioară, o imagine oarecum neclară ce păru să prindă viaţă în spatele 
cortinei de căldură ce se înălța de la lumânări și care făcea ca aerul din 
jurul lui să tremure. „O vezi cum zâmbește?" îl întreba mereu stăpânul 
Arnau. Hugo se holbă și acum la buzele ei. Păreau să se miște. Și da... 
zâmbea! Vru să creadă că Fecioara Mării îl ierta. 

Se ascunse din nou în spatele sarcofagului Sfintei Eulalia. Nu trebui 
să aștepte mult, căci sacristanul care își făcu din nou rondul observă 
hârtia care acoperea o parte din barcă de îndată ce privi spre altarul 
mare. Hugo îl privi cum ia biletul, îl citește și apoi se apleacă să ia 
pungile, pe care le cântări, după care se răsuci, de parcă s-ar fi uitat 
după cineva în biserică. Bărbatul ieși grăbit din templu, cu scrisoarea și 
cu banii. Hugo avusese de gând să doarmă acolo, sau să nu doarmă 
deloc, dar sacristanul se întoarse cu alți câțiva parohi. Apoi apărură şi 
alte persoane, de parcă ar fi fost vorba de un miracol. Hugo profită de 
întuneric și de larmă și se strecură afară din biserică, după ce își luă 
rămas-bun din privire de la Fecioara Mării. 

In palatul de pe strada Marquet, încordarea și furia păreau să 
izvorască din pietrele din curtea de la intrare, să se strecoare prin găuri 
și crăpături și să inunde toate odăile. 

Roger Puig continua să urle. Rudele, servitorii și sclavii se perindau 
dintr-o parte în alta în tăcere. Nu se auzea niciun râset, nici pălăvrăgeli, 
nici comentarii, doar vocea furioasă a nobilului care ricoșa din pereţii 
casei. Hugo se forța să își șteargă zâmbetul de pe faţă și să fie la fel de 
serios precum ceilalți, până când, într-o dimineață, pe când pleca de la 
cramă, se ciocni cu Caterina care intra în palat. Tânăra avea chipul 


umflat, buzele sparte și umflate şi un ochi vânăt. Dădu să o întrebe ce s- 
a întâmplat, dar îl împiedică Mateo, care își făcu apariţia în spatele ei. 

- Mergi, îi ceru Chiorul fetei, trăgând de ea. Tu la ce te uiţi? li strigă 
lui Hugo, apoi intră în curtea interioară. 

Hugo preferă să nu spună nimic; avea să o maltrateze și mai mult 
dacă o făcea. Cu toate acestea, când Caterina trecu pe lângă el, i se păru 
că avea abdomenul bombat. In cel mult o lună, toţi cei care o vor vedea 
căznindu-se să meargă prin galerie vor observa la rândul lor sarcina. 

Chiar în dimineaţa aceea se rugă pentru Caterina în Santa Maria. Din 
noaptea în care lăsase acolo scrisoarea și banii, frecventa mai des 
biserica Fecioarei Mării, iar vina pentru cruzimea lui Bernat se dilua 
prin rugăciuni și scuze față de el însuși. 

In rest... era fericit! Podgoriile, vinul... Totul mergea bine. Inclusiv 
prezenţa lui Merce îl bucura când ajungea acasă. Primise o sumă bună 
de la Roger Puig pentru vinul bordo slab amestecat cu aqua vitae pe 
care nobilul îl lăudase mult. „Noroc", își zise Hugo. „Două luni mai târziu 
ar fi coincis cu atacul." In cazul acela, nu ar fi fost atât de generos... Cine 
știe dacă i-ar fi plătit măcar jumătatea din sumă despre care îi spusese 
lui Esteve că mai trebuia achitată în ziua în care venise cu muscăţelul de 
Sitges și punga goală. 

leşi euforic din Santa Maria de la Mar și hotărî să se ducă la piaţa de 
pește din Ribera, unde cumpără un ton splendid, proaspăt pescuit, cu 
care se duse acasă la Jofre și i-l oferi în dar Valenţei, soția negustorului 
de vinuri. 

La câteva zile după afacerea cu vinul slab amestecat cu aqua vitae, 
Jofre îl chemă pe Hugo la taverna lui. Voia să îl felicite și, în trecere, să 
vadă dacă ar fi fost dispus și la alte demersuri de genul acela. Dacă 
tânărul vânduse vinul la un preț asemănător cu cel pe care îl încasase 
el, se gândi negustorul de vinuri, cu siguranţă că era mulțumit. Trebuia 
și să îi dea o veste. 

- Servitorul chior al stăpânului tău mi-a făcut o vizită, îl surprinse 
Jofre pe Hugo de îndată ce intră în localul lui, o tavernă asemănătoare 
celei pe care o avea Andres Benet, în care vindea și el vin oamenilor. 

- De ce? Ce a vrut? De unde știa de tine? 

Jofre îi făcu semn să ia loc la o masă din local, apoi îi răspunse: 

- Voia să știe de unde provenea vinul bordo, dar dacă tu nu i-ai spus 
de mine, nu pricep... 

Negustorul nu își încheie fraza, în timp ce Hugo se gândi preţ de 
câteva clipe, după care își dădu cu presupusul: 

- Dregătorul care percepe impozitele, zise Hugo. Cu siguranţă, 
Chiorul l-a interogat când acesta s-a dus la palat ca să încaseze 
impozitele pentru vin. Sigur le-a vorbit despre noi. Am declarat intrarea 
chiar în ziua aceea. A trebuit doar să facă legătura cu numele noastre. 
Ce i-ai zis? 


- Nimic, bineînţeles. Doar că, dacă mă mai deranjează, mă voi duce la 
mai-marii orașului sau la Consulatul Mării. Și că orașul îi apără pe 
negustori și comercianți, și că nu trebuie să îi ofer nicio informaţie, și cu 
atât mai puţin să îi dezvălui furnizorii. 

Hugo își ridică fruntrea și încuviinţă, uimit. 

- Da, recunoscu celălalt, părea om rău, a urlat și m-a ameninţat, dar 
treaba cu consulii l-a calmat. 

Atunci, în toiul conversaţiei, o văzu Hugo: tânără, zâmbitoare, 
radioasă, curată. 

- Fiica mea mai mare, Eulalia, îl anunţă Jofre. 

Hugo nu observă nici urmă de reproș pentru felul în care o privise. 
Sigur i se văzuse admiraţia din ochi, întrucât ea îi răspunse cu un 
zâmbet minunat. 

- Te rog să îi ierți impertinenţa, Hugo. E încă foarte tânără... 

- Dumnezeu să nu îi îngăduie să își piardă vreodată impertinenta, îl 
întrerupse el fără să se gândească. ți cer iertare! Reacţionă el 
numaidecât. Nu am vrut să jignesc... 

- Mama ei e mereu fericită, îi mărturisi Jofre, liniștindu-l în același 
timp pe Hugo cu o mișcare din mână. Apoi își permise să îl cerceteze cu 
atenţie pe tânăr, cântărindu-l din priviri, ca și cum nu ar fi luat niciodată 
în calcul posibilitatea ce îi trecea acum prin minte. Bine, nu e chiar așa 
tânără, zise el în cele din urmă, pe un ton hotărât. Are deja șaisprezece 
ani, Poate că într-un an, cel mult doi... 

In ziua aceea, Valenca, mama Eulaliei, primi încântată tonul pe care îl 
adusese Hugo și promise să îl gătească împreună cu fiica ei. Bineînţeles, 
negustorul și familia lui îl invitară la masă. 

Un an. Doi, trei, patru, cinci... Hugo era dispus să o aștepte pe Eulalia 
oricât ar fi fost nevoie. Deși Jofre, Valenca sau chiar și frații mai mici ai 
Eulaliei nu îi lăsau niciodată singuri, unii dintre ei fiind mereu prezenți, 
Hugo se îndrăgosti treptat de tânără. Curtatul deveni un joc candid, 
inocent, lipsit de orice răutate, în care Eulalia zâmbea sau chiar râdea în 
hohote până când mama ei îi atrăgea atenţia. Deseori și roșea de la o 
atingere sau de la o mângâiere ușoară. Uneori fără vreun motiv 
evident... poate de la un simplu gând. Și atunci Hugo se întreba ce i-ar fi 
putut trece prin minte acelei fete ingenue care să o tulbure așa de tare. 

La aproape fiecare vizită, Hugo îi dăruia Eulaliei ceva mâncare pe 
care o împărțeau apoi, singuri, deși supravegheați, sau cu restul 
familiei: un homar, alt ton sau un pește spadă; sau fructe, sau 
brânzeturi, și mereu vin, din cel bun, din cel mai bun, de Vilatorta. 

Barcha își dădu seama că se petrecea ceva. 

- Cine e? îl întrebă ea, dar nu primi răspuns. 

Chiar și așa, musulmana îi făcu cu ochiul, fericită, după care se 
retrase târșâindu-și picioarele. „Se teme", își zise Hugo, convins că 
Barcha credea că o femeie nou-venită avea să-i pună în primejdie 
poziţia fiindcă, la fermă, ea devenise atotputernică. 


- E o persoană bună! strigă atunci din spatele ei. 
Barcha încuviință istovită, fără să se întoarcă. „îmbătrânește', se 
gândi el. 

- Nu asta voiai? Să mă însor? 

- Vreau și ca Merce să crească sănătoasă și fericită, îi răspunse 
musulmana energică. Se întoarse și îl privi în ochi, ca înainte, 
încăpățânată ca atunci când venise pe podgorie, deși greşi când își 
încheie fraza cu un ton stins și plângăcios: Şi o pregătesc doar ca să mă 
părăsească într-o zi. 

- Nu... începu Hugo să spună. 

Nu se gândise la asta și i se părea dintr-odată o posibilitate 
îngrozitoare, învățase să o iubească pe copila aceea. 

- La fel vei păți și tu, podgoreanule. Va veni cineva și ţi-o va lua. 

In timp ce Barcha oscila între suferință și bucurie, Regina nu păru să 
perceapă în niciun moment schimbarea lui Hugo. Părea orbită de ura ei 
față de creștini, care creștea de la o zi la alta. 

- Deja nu se mai permite ca evreicele să fie matroane sau medici 
pentru creștine! i se plânse ea lui Hugo. Douăzeci de lovituri de bici 
pentru evreică; douăzeci de zile în închisoare, cu cătușe și pâine și apă 
pentru creștina care încalcă porunca. Păi, cu așa pedepse, cine va 
îndrăzni să încalce ordinul? 

li ura pe creștini. Işi ura soţul care pentru Hugo era invizibil, Mose, 
mereu plecat, mereu îngrijindu-se de bolnavi, și îi ura și pe copiii lui 
Mose. Regina nu mai cumpăra aqua vitae de la Hugo, nu mai avea deloc 
nevoie de ea. Doar trimitea după el, și o servitoare venea la fermă sau îl 
aştepta ceva mai departe de porţile palatului lui Roger Puig. Odată 
ajuns în casa ei, ea se plângea, urla și înjura. Și, într-un final, sfârșeau 
întinși pe patul acela dublu ce părea a fi mereu disponibil pentru 
întâlnirile lor. 

Cum de nu observa Regina? se întreba Hugo. Când se gândea la 
Eulalia se simțea vinovat că o trăda cu Regina. Uneori încerca să se 
împotrivească, dar ea insista, îl ruga, îl implora, ba chiar plângea. în cele 
din urmă, sfârșea prin a-i răspunde la mângâieri, la senzualitate; era 
aproape imposibil să nu o facă în faţa unui corp ațâțător, care i se dăruia 
cu o pasiune incontrolabilă, înăbușindu-i suferinţa în ritmul sărutărilor, 
zgârieturilor şi mușcăturilor. Regina futea. Futea cu disperare, de parcă 
ar fi vrut să explodeze odată cu orgasmul. 

Și în timp ce o făcea, în timp ce se împingea cu forță ca să satisfacă 
ardoarea evreicei, Hugo își amintea de candoarea Eulaliei. 

Odată cu trecerea timpului, Jofre și Valenca avură încredere în Hugo 
și își mai potoliră din zelul cu care le controlau întâlnirile. Se gândi ce 
diferite erau femeile pe care le cunoscuse în viața lui. Dolca avusese un 
caracter capricios, care nu îi îngăduise lui Hugo să îi afle cu adevărat 
dorinţele și sentimentele. Maria se năpustise asupra lui din prima zi. lar 
Regina... cerea, îmboldea, îndemna, încuraja, mușca... 


Spre deosebire de ele toate, Eulalia fu pentru Hugo ca întoarcerea la 
o tinerețe neexperimentată. Nu îndrăznea să o atingă; se temea să nu 
cumva să o sperie doar luând-o de mână. Eulalia tremură prima oară 
când Hugo îndrăzni să o atingă ușor pe mână, să îi răsfire delicat 
degetele și să și le întrepătrundă cu ale ei. 

Incercă să evite întâlnirile cu Regina, căutând scuze ca să nu meargă 
să o vadă. O uita de îndată ce se gândea la Eulalia; toată lumea dispărea 
când era cu ea. Dar în cele din urmă sfârșea mereu prin a se întoarce la 
evreică. Servitoarea Reginei insista și îl urmărea pe stradă, rugându-l 
necontenit. lar el... o iubea, da, dar nu ca pe Eulalia, nu ca pe Dolca. Ştia 
că Dolca, acolo unde era, chiar dacă nu în cerul creștinilor, îi aproba 
relația cu Eulalia. Nu își închipuise niciodată așa ceva în cazul Reginei, 
despre care Dolca îi spusese că era o persoană rea, dar o făcu în privința 
fiicei lui Jofre, și le amestecă pe cele două femei în gândurile lui: pe 
Dolca și Eulalia. Şi nu se petrecu nimic. De aceea știu că avea 
permisiunea ei. Putea avea fantezii cu Eulalia fără să simtă că trăda 
amintirea Dolcei. 

Intr-o noapte, când se întoarse acasă, o văzu pe Barcha jucându-se cu 
Merce. Fetița alergă spre Hugo și își întinse brațele. Emoţionat de un 
sentiment brusc de tandreţe, o luă în brațe; constată că era mai grea. îi 
porunci bătrânei sclave să o îmbrace, iar aceasta o învălui într-o pătură 
și i-o înmâna. El o strânse la piept și se gândi cât de mult crescuse de 
când Regina o adusese la fermă, nou-născută. Cobori scările și intră în 
podgorie, când luminată de lună, când umbrită de nori. 

Se plimbă printre lăstari, care îi atingeau picioarele și braţele, 
simțind respiraţia caldă a copilei. 

- Acestea sunt pământurile tale, îi șopti el într-un moment în care 
luna ieși dintre nori și lumină șirurile oarecum dezordonate de lujeri ce 
se întindeau în faţa lor. 

Rămase locului acolo. Se gândi la mama lui, ca de multe alte ori. Şi se 
gândi la Dolca, care i se dăruise între nişte astfel de plante, clipă î în care 
îşi pecetluise probabil destinul cu moartea. „Am fost fericită”, spusese 
Dolca înainte să se lase pe mâna călăului. I se strânse sâtlejul. Răsuflă 
adânc, o dată, de două ori, de trei ori. Viaţa i se schimbase. Găsise o altă 
femeie pe care să o iubească și, da, avea și o fiică în braţe. O copilă care 
nu era a lui, dar pe care o iubea de parcă ar fi fost sânge din sângele lui. 
li rosti numele cu voce tare, Merce Llor, și o strânse la piept până își 
dădu seama că micuța adormise. 

In luna aprilie a anului 1399, în Zaragoza, Martin I fu încoronat rege 
al Aragonului și conte de Barcelona. Zece zile mai târziu, de Sfântul 
Gheorghe, era încoronată soţia lui, Maria. Trecuseră trei ani de la 
moartea regelui Juan și doi de când moștenitorul coroanei se întorsese 
la Barcelona după războiul din Sicilia. 

Până în anul 1399, tot soiul de motive împiedicaseră ceremonia de 
încoronare a unor regi care erau deja regi de drept, printre care unul 


chiar banal, cum era nevoia de a recupera coroanele regale oferite drept 
gaj pentru diverse credite acordate monarhilor anteriori. 

Cu toate acestea, printre motivele mai întemeiate se numărară 
multele demersuri belice care întârziară ceremonia. De exemplu, în 
1397, la scurtă vreme după ce se întorseseră din Sicilia, piraţii berberi 
atacară orașul Torreblanca, din regatul Valencia, profanară biserica și 
jefuiră ostensoriul care conţinea Sfânta Cuminecătură. Orașul înarma 
două galere, iar breslele finanțară alte două, la fel și Barcelona, și 
porniră toate spre coastele africane. Armada ajunse pe coasta din Alger, 
atacă Tedelisul, locul de baștină al profanatorilor, și recuperară 
ostensoriul și trupul și sângele Domnului. Printre nobilii care luptară ca 
să răzbune acel afront înjositor se număra contele de Castellvi de 
Rosanes, statut cu care îl onorase regele Martin pe Roger Puig la 
întoarcerea sa din Sicilia. 

Abia în luna februarie a anului 1397, orașul Palermo, din Sicilia, 
fusese supus definitiv, deși la nici un an mai târziu, în 1398, Antonio 
Ventimiglia, în fruntea altor nobili, iscă o nouă răscoală pe insulă, așa că 
o altă armadă plecă din Barcelona ca să o combată. în același timp, 
contele de Foix invada din nou Aragonul şi punea stăpânire pe castelul 
din Tiermas. Însuşi regele, alături de contele de Urgell, Roger Puig și alţi 
cavaleri aragonezi, îi ieși în întâmpinare și îl înfrânse, obligându-l să se 
întoarcă pe pământurile lui. De parcă revolta din Sicilia și invazia 
contelui de Foix nu ar fi fost îndeajuns, chiar în anul acela, în 1398, 
regele Martin îi ceru papei Benedict al XIII-lea o bulă corespunzătoare 
ca să demareze o cruciadă împotriva musulmanilor. 

Din Valencia plecă o armadă formată din corăbii valenciene și 
mallorquine care jefuiră coastele africane până când o furtună le forță 
să se întoarcă în port. Pe de altă parte, armada siciliană, întrucât revolta 
din Ventimiglia fusese înăbușită, în loc să se întoarcă la Barcelona, se 
duse să îl ajute pe Ludovic de Anjou să cucerească Napoli. 

La sfârșitul anului, regele Martin I înarma optsprezece galere care să 
meargă în ajutorul lui Benedict al XIII-lea, aragonez și rudă cu soția lui, 
care era asediat în palatul papal din Avignon de către trupele franceze, 
regat ai cărui cardinali hotărâseră să nu mai asculte de dispoziţiile 
papei din Avignon, creând o schismă în interiorul Schismei Bisericii 
Occidentale, neascultare la care se alăturaseră și regatele Napoli, 
Castilia și Navarra. 

Galerele catalane nu reușiră să îl elibereze pe papa Benedict din 
situaţia lui critică, întrucât le fu imposibil să urce pe fluviul Ron ca să 
ajungă la orașul Avignon. în schimb, debarcară trupele și se întoarseră 
în port, abandonându-l pe papă într-un asediu care, în ciuda ajutorului 
militar și a eforturilor diplomatice, dură mai bine de patru ani în care 
Suveranul Pontif și curtenii lui fură obligați să mănânce șobolani pe 
care îi vânau în palat, până când Benedict al XIII-lea scăpă de asediu și 
fugi deghizat în călugăr cartuzian. 


Deși cetăţenii deplânseră eșecul încercării de a-l ajuta pe papa 
aragonez devenit soldat, Hugo nu o făcu, căci ajunse să nu îi mai pese 
câtuși de puţin de destinul celor optsprezece galere. Incheiase deja o 
afacere bună de furnizare de vin care să fie consumat în timpul 
demersului. Trei dimineţi pe săptămnă și zilnic seara trebuia să li se 
dea vin marinarilor, soldaţilor și inclusiv sclavilor de la vâsle. 
Optsprezece galere cu echipajul lor și sute de soldați îmbarcaţi 


presupuneau o cantitate mare de cuarteras15 de vin şi bani frumoşi pe 
care Hugo îi împărți cu Jofre, care îl trata deja ca pe ginerele lui. 

Eulalia crescu împreună cu Hugo în cei doi ani de curtare; avea 
optsprezece ani acum, și se refugia în continuare în tăcerea ei și într-o 
candoare care îl emoționa. O vizita des, și mai des de când făcea afaceri 
cu Jofre, dar se vedeau și la liturghie, în Santa Maria de la Mar, se 
plimbau pe plajă sau prin Barcelona, mereu escortaţi de părinţii tinerei, 
și se bucurau de numeroasele festivități pe care le celebra orașul. 

Eulalia, la rândul ei, vizită podgoriile lui Hugo. înainte de aceasta, 
Hugo fu nevoit să îi povestească despre Merce, care, la trei ani, devenise 
o copilă deopotrivă vioaie și răsfăţată de un bărbat care nu știa nimic 
despre creșterea copiilor și de o musulmană care găsise în ea singurul 
său scop în viaţă. 

- O scăpare din tinereţe, îi mărturisi Hugo, simulând o căinţă excesivă 
care înmuie inima Eulaliei. E botezată! spuse el tare când văzu uluirea 
de pe chipurile lui Jofre și al Valencei. 

Eulalia, dimpotrivă, încuviința zâmbitoare, jucându-se deja cu micuța 
aceea necunoscută. 

Nimeni nu mai întrebă nimic după ce Hugo îi asigură că mama 
copilei murise. 

Se plimbară prin podgorii, la soare. Se ţinură de mână, Jofre nefiind 
prezent, ci întreținut în crama de la fermă de Barcha care făcea pe 
amfitrioana. Hugo îi arătă viţa-de-vie. Eulalia știa despre vinuri, dar nu 
și despre viţele-de-vie. Orice dificultate pe care ar fi întâmpinat-o Hugo 
când venea vorba despre a discuta cu o fată care îi răspundea cu 
cumpătare și se îmbujora la cea mai inocentă zburdălnicie din partea 
lui dispăru când îi arătă viţele-de-vie. 

Se plimbară, pipăiră frunzele strugurilor şi mângâiară ciorchinii; se 
aşezară pe vine și atinseră pământul, iar Hugo îi explică totul cu 
pasiune, ea părând interesată și îndrăznind să pună întrebări. Acolo o 
sărută pentru prima oară. Erau aproape unul de celălalt, între doi lujeri. 
Hugo șovăi. Eulalia nu încercă să scape, iar el o sărută. Tinerețe. Buzele 
Eulaliei îi dădură o senzaţie de prospeţime. Cerule! Fu doar o atingere 
ușoară, subtilă, o frecare ușoară și, cu toate acestea, îl copleși senzația 
de plenitudine. Ea se îmbujora și își coborî privirea, dar Hugo nu o 
încuraja să își ridice chipul, cum făcea de obicei, ci de data aceasta fu 
uluit și se bâlbâi, după care o îndemnă să continue plimbarea. 


In 1399, Hugo avea douăzeci și patru de ani, mai avea doar un an 
până să poată ocupa meseria de negustor de vinuri, iar Jofre era 
interesat să colaboreze cu el. Conform legii, negustorii trebuiau să 
lucreze pe perechi. Așa, în lipsa unei bresle care să îi protejeze, asociații 
se înlocuiau reciproc în caz de boală, fiind obligați să împartă 
câștigurile în primele cincisprezece zile de absenţă forțată. Profesia de 
negustor, care îi includea chiar și pe cei care aranjau căsătorii și încasau 
un comision în funcție de zestrea soţiei, se dobândea prin numire de 
către consulii Mării, iar exercitarea ei era controlată de doi mai-mari 
aleși în ziua de Sfânta Maria Magdalena de cei doi mai-mari pe care îi 
înlocuiau. 

Hugo nu se mai gândi dacă își dorea sau nu să fie negustor de vinuri. 
Ar fi făcut orice era nevoie ca să rămână lângă Eulalia. Viaţa îi zâmbea, 
lui, un cerșetor necopt, cum îl numise cu mult timp în urmă amiralul 
armadei regale, în timp ce Roger Puig și alaiul ascultau și încuviințau. 

Eulalia îi împărtășea sentimentele. Fu nevoie de mai multe săruturi 
și de numeroase declaraţii de dragoste ca ea să îi mărturisească. Dar 
reuși să o facă, iar în ziua aceea, tânăra, eliberată de rețineri în urma 
mărturisirii, îl interogă direct cu privirea, cerându-i un angajament și o 
dedicare pe care nu i le mai ceruse nimeni niciodată. 

Hugo o sărută, poate cu o oarecare bruscheţe, înainte ca ochii lui să îi 
vorbească despre Regina. 

Reușise să își rărească vizitele la evreică, dar ea insista, învingându- 
și şovăielile de a se plimba printre creștini, Regina ajunse o dată chiar 
să se ducă la fermă, după ce trecuse mai mult de o lună în care el nu îi 
răspunsese solicitărilor pe care i le trimitea prin servitoarea sa. Ca să o 
convingă să se întoarcă acasă, Hugo trebui să îi promită că avea să se 
ducă la ea chiar în seara aceea. 

Altminteri, podgoriile produceau. Vinul era bun, iar cel de Vilatorta 
devenea excelent, într-atât încât însuși regele își trimitea chelarul să 
cumpere vin bătrân pe care Hugo reușea să îl țină patru ani în vase fără 
să se acrească sau să se strice. Din curiozitate, păstrase câteva 
burdufuri din vinul slab întărit cu aqua vitae. Reușise să transforme un 
vin prost, detestabil, într-unui tare, așa cum le plăcea oamenilor. Hugo 
se întreba ce alte beneficii... sau prejudicii ar fi putut produce aqua vitae 
amestecată cu vin și ajunse la concluzia că un alt beneficiu era faptul că 
îl conserva. Vinurile acelea slabe fără corp, lipsite de aromă, ușoare ca 
apa în gură, trebuiau băute tinere, din aceeași recoltă; nu rezistau nici 
în butoaie, nici în vase și se acreau de îndată ce se opreau din fiert. Așa 
îi explicase Mahir și își confirmă și el singur; la fel şi Jofre și alţii care se 
pricepeau. Cu toate acestea, vinul slab amestecat cu aqua vitae rezistase 
în butoi. Spiritul vinului! Chintesența! Adăugă apoi aqua vitae la vinul 
de Vilatorta, în cantitate redusă, dar îndeajuns ca acel vin magnific să 
nu se acrească, dar nici să nu își piardă din caracteristicile proprii. 


Vinul, salariul lui de chelar și afacerile cu viitorul lui socru... Avea 
bani suficienţi. Putu să cumpere doi sclavi care să lucreze podgoriile. Se 
certă și cu Barcha, care voia să îi controleze și să îi îndrume, dar sfârşi 
prin a-i elibera. 

- Așa cum am făcut cu tine! îi strigă el musulmanei. 

- Așa cum ai făcut cu bulgarul, și uite cum te-a răsplătit. 

- Ba nu, îi răspunse el, nu va fi la fel. Le voi îngădui talla, dar cu 
condiţia să își plătească libertatea și să lucreze pentru mine de îndată 
ce le solicit să se înfățișeze pe podgorii. Vor fi obligaţi să rămână la 
dispoziţia mea vreme de opt ani. Așa m-a sfătuit Raimundo să le cer ca 
să nu pierd banii, iar ei să își plătească doar preţul. 

Barcha încuviință. Cunoștea numeroși sclavi cărora li şe impusese 
această condiţie în vreme ce își plăteau libertatea în rate. In timp ce o 
dobândeau, se aflau într-o situaţie specială, într-un „contract de 
libertate", așteptând să o obţină definitiv. Dar dacă nu își respectau 
obligaţiile, deveneau din nou sclavi și pierdeau toţi banii plătiţi până 
atunci. 

La această condiţie, pe care proprietarul o putea solicita sau nu, 
ținând cont că de cele mai multe ori era obligaţia sclavului să își 
găsească de lucru ca să își poată plăti libertatea, se adăugau multe altele 
care, în funcţie de frecvenţă, erau menţionate la modul general în actele 
de eliberare: să nu se îmbete și să nu săvârșească delicte; să nu ajungă 
codoși; să nu joace jocuri de noroc; să nu se certe și să nu se 
căsătorească, pentru a nu-și crește cheltuielile de întreţinere. In plus, 
mai erau și altele hotărâte de proprietar: ca sclavul să se înfățișeze în 
casa lui în fiecare săptămână, sau tot la trei zile, sau în fiecare zi; să nu 
plece din Barcelona, sau doar în anumite limite, și obligația de a aduce 
giranţi care să plătească talia în caz de fugă. 

Hugo îi eliberă pe cei doi sclavi. li cumpărase de la Romeu, care, la 
indicaţiile lui Rocafort, vindea ieftin după dezastrul afacerii lui cu Roger 
Puig. Doi musulmani tineri, unul negru și celălalt mulatru ca Barcha, 
aflați de ceva vreme în Catalonia și care îmbrățișaseră credința catolică. 

- Fereşte-te de Mateo, servitorul chior al lui Roger Puig! îl avertiză 
Maria, soția lui Romeu, într-una dintre ocaziile în care Hugo se duse să 
negocieze vânzarea sclavilor. A trecut pe-aici să întrebe despre tine. 

- De ce? Ce motive ar putea avea ca să vină aici? 

- Ştie despre sclavul bulgar care te-a jefuit și despre denunţul pe care 
l-ai făcut înaintea veguerului. 

Hugo pufni. 

- Ce i-ați povestit? 

- Romeu nu i-a povestit nimic, i-a zis că nici măcar nu şi-l amintea pe 
bulgarul acela. După ce au atacat barca lui Rocafort, relaţiile cu Roger 
Puig s-au rupt. Aventura cu îngâmfatul acela l-a costat mulţi bani pe 
Rocafort, mai că aş zice că l-a ruinat. Roger Puig nu și-a îndeplinit 


angajamentele luate, iar chiorul acela e doar un pui de lele. Lui Romeu 
i-a plăcut să îl înșele, așa că a negat că ar ști ceva despre tine. 

- L-a crezut? 

- Ce mai contează? 

Cum să nu conteze, fu tentat să îi răspundă Hugo. Şi dacă avea să se 
întoarcă la fermă ca atunci când îi ceruse să devină chelarul lui Roger 
Puig? Trebuia să o avertizeze pe Barcha. Se gândi la fermă. Un singur 
element i-ar fi stârnit bănuieli Chiorului dacă cerceta pământurile: 
alambicul. Aparatul acela, cu cele două recipiente mari în formă de 
dovleac ale lui, era singurul care nu se potrivea la fermă. Chiar și așa, îi 
venea greu să creadă că ticălosul ar fi fost în stare să își închipuie că 
Hugo amestecase atunci demult vinul slab cu aqua vitae. 

- Trebuie să vă cer o favoare, îi zise Mariei, care îl privea cu un strop 
de nostalgie. Aș vrea... 

Ea își aranja părul și își netezi veșmintele. „Nu se poate", se gândi 
Hugo. 

- Maria, trebuie să ascund un alambic și singurul loc în care... 

Femeia dădu să se apropie de el. Se juca agitată cu mâinile în fața 
șorțului. Le ascunse la spate și apoi făcu un pas în față. Hugo o opri. 

- Mă voi însura curând, o anunţă el. 

Maria rămase locului. Buza de jos îi tremura. 

- Nu ar trebui, Maria... insistă Hugo. 

- Nu va afla nimeni. Când îţi plăcea să te culci cu mine nu ţineai cont 
de faptul că eu nu ar fi trebuit să o fac, că eram femeie măritată. 

Hugo trase adânc aer în piept. Avea dreptate. Maria profită de 
nehotărârea lui și îl îmbrăţișa. 

- Ultima oară, îi șopti ea la ureche. Te rog... îl sărută pe gât. Vezi că 
vrei, de fapt! zise ea când simți mădularul erect al lui Hugo. 

- Nu! urlă el, îndepărtându-se de ea cu o violenţă de care îi păru 
numaidecât rău. Imi pare rău... Ai dreptate. Dar nu pot, Maria. Nu 
trebuie. îmi pare rău, repetă el și apoi se întoarse și dădu să plece de pe 
pământurile lui Rocafort. 

- Adu alambicul! încuviință femeia în spatele lui. 

Hugo se opri şi îi zâmbi. 

- Aşa te voi vedea din nou... îi zâmbi ea forțat și apoi adăugă: Poate că 
atunci te vei răzgândi. 

In același timp în care galerele care se duceau să îl apere pe papa 
Benedict al XIII-lea plecau înspre Avignon, odată încheiată afacerea cu 
vinul pentru armadă, Hugo consimţea logodna cu Eulalia. Aveau să se 
căsătorească în cel mult trei luni, mai întâi în casa părinţilor ei, în 
cadrul unei petreceri la care logodnicii aveau să își ia un angajament 
referitor la prezent, în locul celui referitor la viitor folosit la logodnă. 
Apoi urma o ceremonie publică în biserică, în care aveau să își confirme 
căsătoria la ușile templului și în faţa autorităţii ecleziastice, pentru ca 
nimeni să nu poată susţine că era o legătură clandestină. Vorbiseră deja 


să o facă în biserica Santa Maria. Hugo și Eulalia îi propuseseră 
monseniorului Pau, care primi vestea despre nunta tânărului de parcă 
s-ar fi întors fiul rătăcitor. 

Ceremonia publică în biserică era un succes obținut de burghezia 
barceloneză, care suferise din pricina răpirii și înșelării fiicelor ei 
fecioare prin căsătorii clandestine, pe care totuși Biserica le accepta ca 
fiind valide câtă vreme existase un angajament prezent între cele două 
părți, în faţa a doi martori, şi relații sexuale posterioare. 

Intrucât cea din urmă condiţie era de obicei îndeplinită, burghezii se 
trezeau cu fiicele lor măritate cu vreun șarlatan sau escroc fără resurse, 
sau deflorate și apoi lăsate în voia sorții. De aceea, Barcelona, sub 
amenințarea unor pedepse severe, nu accepta căsătoriile clandestine şi 
cerea ca acestea să fie celebrate public, in fade ecclesiae. 

În cadrul logodnei de viitor, Jofre şi Valenca îi dădură drept zestre 
fiicei lor Eulalia patul, așternuturile și trusoul, precum și șase mii de 
sueldos, o sumă considerabilă, care le-ar fi permis soţilor să își 
achiziționeze o casă în Barcelona. După spusele viitorilor socri ai lui 
Hugo, se discutase și se hotărâse deja acest aspect, deși lui nu i se 
permisese o părere în acest sens: perechea avea să locuiască în 
Barcelona, nu la o fermă din afara zidurilor orașului, pe podgorii. 

Ca echivalent al zestrei de șase mii de sueldos, Hugo fu nevoit să 
contribuie cu escreix, o sumă de bani care în Barcelona consta în 
jumătate din zestrea la care se angaja logodnica, puţin peste trei mii de 
sueldos în cazul lui, şi pe care era limpede că nu o avea. 

- Dar ai pământuri, îi aminti Jofre când vorbiră despre aceasta. 

Nu îţi face griji! Noi trebuie într-adevăr să dăm zestrea când vă 
căsătoriţi, dar tu nu trebuie să plătești escreix. Se va considera ca fiind 
plătită după finalizarea legăturii. 

Hugo pierdu șirul capitolelor matrimoniale pe care la citea notarul 
după ce îi vorbise despre escreix: 

- „Pe care, cum bine se știe, îl lămuri bărbatul chel, scund, calm, soţul 
o va plăti pentru virginitatea femeii care se logodește astăzi. 

În birou, unde erau prezenți notarul şi ofițerii, pe lângă Jofre şi 
Valenca, Eulalia şi Hugo, urmă o clipă de tăcere în timp ce bărbatul 
scund trase aer în piept ca să continue. O făcu exagerat, oftând spre 
Eulalia, ceea ce o făcu pe fată să se îmbujoreze și să își plece privirea. 

Plătea pentru virginitatea ei, se gândi Hugo. Nu mai ascultă. O căută 
pe Eulalia din priviri până când aceasta, încă îmbujorată, se forță să îi 
zâmbească agitată. Hugo se înfiora ușor când își închipui contactul cu 
pielea aceea tânără și curată, moale... Virgină. 

Angajamentul matrimonial însemna și o nouă etapă în viața lui Hugo. 
Avea să o încheie cu Roger Puig și cu Regina, își zise el, deși doar a doua 
parte o putea controla. Cât despre prima parte, uneori se consola cu 
gândul că, deși nu se răzbunase așa cum tânjea, măcar reușise să îl 
umilească din punct de vedere comercial, întrucât ajutase la vătămarea 


lui prin jefuirea navei deţinute împreună cu Rocafort și câștigase bani 
pe seama lui din vânzarea vinului slab amestecat cu aqua vitae și în alte 
chipuri, prin calitatea și preţurile vinurilor pe care le cumpăra pentru 
el. 

Cu toate acestea, era conștient că răzbunarea pe care o căuta atât de 
mult împotriva contelui de Castellvi de Rosanes nu se materializase. Pe 
parcursul celor aproape trei ani de când era chelarul lui, nobilul se 
aflase rareori în palatul de pe strada Marquet, și chiar și mai arareori 
rămânea acolo vreme mai îndelungată. Participă la toate războaiele și 
incursiunile demarate de regele Martin: asaltul de la Tedelis, cucerirea 
orașului Palermo, noua invazie asupra Cataloniei condusă de contele de 
Foix... Străluci în fiecare dintre ele în calitate de căpitan al trupelor 
catalane. lar când nu se războia, mergea la vânătoare pe pământurile 
vaste ale contelui de Urgell, cu care se înfrățise după numeroase lupte 
sau se bucura pur și simplu de moșia lui din Castellvi de Rosanes. 

Pierderea navei și a investiţiei în afacerea pe care Roger Puig avusese 
de gând să o întreprindă în Sicilia nu avusese efectele pe care le-ar fi dat 
de înțeles urletele contelui când aflase despre ea. De la ruina cu care ar 
fi trebuit să se confrunte după jaful lui Bernat, Roger Puig deveni un om 
bogat după ce regele îl ridică la rangul de conte, și apoi se îmbogăţi și 
mai tare pe măsură ce Martin continuă să îl favorizeze cu poziţii şi bani 
drept recompensă pentru devota-mentul și curajul lui în acţiunile de 
război. 

Nu. Nu numai că Hugo nu se răzbunase, așa cum urmărise când 
acceptase slujba de chelar al nobilului, ci ura îi fu alimentată în fiecare 
zi în care contele locuise la palatul de pe strada Marquet. 

Aroganţa lui Roger Puig se intensifică proporțional cu favoarea 
regală care i se arăta. Urletele și pedepsele se înteţiră, sclavii fiind 
bătuți și servitorii încarceraţi pentru greșeli neînsemnate. Caterina îl 
născu pe bastardul contelui, care probabil că nu avea să fie ultimul. 
Uneori, din galerie, îl saluta cu un zâmbet, la fel de frumoasă ca 
întotdeauna. In orice caz, nici Hugo nu scăpă de capriciile bărbatului 
orgolios. 

- Poate că mă crezi prost! urlă contele, ţinându-și chelarul în 
picioare, lângă masa lungă la care servea prânzul împreună cu mai 
mulți amici, toți nobili sau oameni de vază din Barcelona, soțiile lor și 
rudele care locuiau în palat. E un vin puturos! adăugă el, aruncând cupa 
cu vin spre Hugo; cupa îl nimeri în antebraţ, iar vinul îl udă pe piept. 

- Nu... 

- De ce șovăi? urlă el, nelăsându-l să se explice. 

Cineva de la masă izbucni în hohote de râs, însoțit de alţii. Hugo îl 
văzu pe Chior într-un colț al sălii de mese: zâmbea fără să se ascundă 
câtuși de puțin. 

- Excelenţa Voastră, este același vin... încercă el să se scuze din nou. 

- Este același vin cu cel pe care îl beau sclavii! 


Contele aruncă în el cu un vas de ceramică de care Hugo se feri și 
care se sparse în mii de cioburi de podea. Două femei aruncară și ele cu 
cupele înspre Hugo. Niciuna nu îl nimeri, deși îi udară pe câţiva 
comeseni care o luară totuși ca pe o glumă; cei mai mulţi dintre ei, 
bărbați și femei deopotrivă, erau beți. 

- Du-te înapoi în cramă și adu-ne un vin bun, ceru contele, sau voi 
porunci să fii biciuit. 

Hugo nu se îndoi câtuși de „puţin că avea să îşi ducă la îndeplinire 
amenințarea şi se răsuci ca să coboare în cramă. În clipa aceea auzi 
scrâşnetul violent al unui scaun şi se întoarse. Contele se ridica. O 
zbughi ca să nu primească un șut în fund. Se auziră strigăte și râsete, 
care se întețiră când Roger Puig căzu neîndemânatic. 

In cele din urmă, majordomul și doi servitori se înfățișară în cramă. 

- Poftim. 

Hugo le dădu un butoi mic ca să servească noul vin. 

- [i va plăcea? întrebă Esteve îngrijorat. 

- Spune-i că este cel mai bun din cramă. 

- Şi de ce cel dinainte nu era cel mai bun? 

- Cine ţi-a zis că nu era cel mai bun? 

- Atunci acesta... se miră majordomul bătrân. 

- E cel mai bun. 

- Şi cum îi explic? 

- E treaba ta. 

- Tu ești chelarul! 

- Bineînţeles, dar tu mi-ai spus ce vin să servesc, minți Hugo, 
amenințându-l. Vrei să urc să îi zic? 

Hugo plecă din palat în același timp în care majordomul și servitorii 
plecară din cramă. în ziua următoare, află că cel de-al doilea vin le plăcu 
contelui și oaspeţilor săi, care îl lăudară pe amfitrionul lor și celebrară 
cu aplauze calitatea magnifică a lichidului preţios. „Era același vin ca 
acela dinainte, prost ticălos ce ești!" i-ar fi plăcut lui Hugo să îi spună 
contelui. 

Roger Puig plecă din nou, de data aceasta spre Valencia, ca emisar al 
regelui, iar Hugo privi cum posibilitatea de-a se răzbuna pe nobil 
înainte să se însoare cu Eulalia se îndepărta, deși se întreba deseori în 
ce ar fi putut consta răzbunarea cu pricina pe care o tot declama. Dacă 
ar fi fost să fie sincer cu el însuși, nu își închipuia că l-ar fi putut ucide. 
Fanteziile lui se învârteau mereu în jurul dezonoarei, nici măcar în jurul 
unei bătăi ca aceea pe care o poruncise ticălosul acela pentru el pe când 
fusese copil. Işi dorea pur și simplu să îl vadă umilit: călare gol pe un 
măgar precum cel pe care îi atârnaseră lui picioarele, ca să fie escobat 
pe străzile din Barcelona în timp ce oamenii îl scuipau, aruncau cu 
pietre în el și îl insultau. Pui de lele! Dar, până să sosească clipa aceea, 
Hugo blestema faptul că trebuia să se afle în slujba lui. Era prins în 


capcană şi doar o concediere din partea contelui, cu consecințe 
imprevizibile, ar fi putut schimba situaţia. 

In orice caz, în zilele acelea i se părea mai urgent să încheie relația 
lui cu Regina. În ultima vreme, evreica ieşea din casă doar cât să îl 
caute. îl găsea, îl urmărea, îi cerșea atenţie oriunde se întâlnea cu el, 
fără urmă de discreţie, pierdută. Uneori, Hugo reușea să se scuze: „Am 
treburi de făcut, Regina, nu pricepi?" Nu! Nu pricepea. Și plângea sau 
urla la el, de obicei însoţită de o servitoare care intervenea și ea. În 
pofida hărțuirii, Hugo reuși să își rărească la maximum vizitele, dar 
chiar și așa apăreau ocazii în care nici măcar servitoarea nu reușea să 
își convingă stăpâna și Hugo ceda înainte să apară veguerul, sau, și mai 
grav, vreun cleric care să îl denunțe în faţa Inchiziției că era intim cu o 
evreică. 

Și, odată ajunsă acasă, Regina nu făcea altceva decât să îi repete 
aceleași lucruri: critici, ranchiună, creştinii care nu o lăsau să trăiască, 
soțul ei, copiii lui... Zi de zi delira cu și mai multă înflăcărare. La sfârșit, 
fără excepţie, ajungeau în patul matrimonial. Mose nu părea să fie 
vreodată acasă. Sau poate că da, începuse Hugo să bănuiască, dar poate 
că îi erau indiferente relațiile adultere ale soţiei lui. Era imposibil să nu 
știe de starea soţiei lui! Dacă într-adevăr se afla prin vreun ungher al 
casei, cu siguranţă că auzea gâfâielile și strigătele de plăcere ale Reginei 
când avea orgasm, precum și felul în care îl implora pe Hugo să nu plece 
din pat. 

- N-ai să te căsătorești! 

Presimţise că aceasta avea să fie părerea Reginei, așa că amânase 
hotărârea de a-i spune despre căsătoria lui până când mai rămăsese 
doar o lună până la celebrarea ei. Uneori se gândise chiar să nu-i spună, 
să se căsătorească și apoi să dispară din viaţa ei, dar nu vruse să riște să 
îndure reacția unei femei ranchiunoase și atât de dezechilibrate pe cât 
fusese Regina în ultima vreme. Hugo se forță să îi povestească totul cât 
mai calm. li detalie, pe alocuri de-a dreptul entuziasmat, cine era 
Eulalia, cum era, ce plănuiau să facă după nuntă... Regina îl ascultă, 
imperturbabilă, fără să se miște sau să scoată vreun cuvânt... în afară de 
tremurul ușor al aripilor ei nazale. 

Evreica nu vru să accepte. Dar Hugo își pregătise discursul dinainte. 

- Şi tu ești căsătorită. Ce problemă e dacă voi fi și eu? 

Regina izbucni în râs. 

- Eu sunt căsătorită cu un bărbat care a îmbătrânit prematur. Sunt cei 
mai răi, știi? Cei care îmbătrânesc voit și se neglijează până devin 
ramoliți, inutili și impotenţi. Tu te vei căsători cu o fată tânără și 
frumoasă, așa mi-ai zis... și mă vei părăsi. 

- N-o s-o fac, minţi el. De ce ar trebui să o fac? Am putea continua... 

- N-o s-o faci. 

- De ce te îndoiești de mine? Te-am dezamăgit eu vreodată? 


- Mă dezamăgești de doi ani, Hugo. Erai aici, dar mintea ta a fost 
mereu cu ea, în alt loc. 

Hugo își dădu seama că argumentele lui începeau să se destrame. 

- Dacă te-am dezamăgit atâta, îi răspunse el, de ce vrei să mă ţii lângă 
tine? 

- Eşti tot ce am. 

- Nu e adevărat. Ai... 

Nu știu cum să încheie fraza. O privi din cap până-n picioare. Avea 
aceeași vârstă ca el, douăzeci și patru de ani, deşi se păstra tânără. Nu 
ieşea din casă şi nu muncea, deoarece nici măcar puţinele femei evreice 
care mai rămăseseră în Barcelona nu îi mai solicitau serviciile. Cu toate 
acestea, în loc să îmbătrânească, părea că ura și ranchiuna îi țineau 
mușchii mereu încordaţi, păstrând-o puternică și energică. 

- Vezi? Nu poţi să zici nimic. Tu ești viața mea, știi bine. 

- Nu te poți împotrivi. 7 

Hugo își dădu seama de greșeala lui înainte să încheie fraza. Iși 
promisese de multe ori să nu folosească acest raționament. Trebuia să 
se controleze, nu să se înfurie, nici să o provoace să... 

- Ba pot. Sau ai impresia că logodnicei tale i-ar plăcea să afle că 
viitorul ei soț are relații cu o evreică de ani de zile? 

- Ai fi în stare să îi spui? întrebă el, surprins și furios. 

- Hugo, nu pricepi. Dacă m-ai părăsi, nimic nu ar mai avea sens; aș fi 
în viață, dar moartă. Nu eu i-aș spune, ci demonul din mine. 

- Ca să vezi! Și voi, evreii, aveţi demoni? răbufni el, sarcastic. 

- Mulţi, răspunse Regina pe același ton. îndeajuns de mulți încât un 
altul să se ducă la Roger Puig și să îi povestească despre scrisoarea pe 
care i-ai trimis-o lui Bernat Estanyol. Ce crezi că ar face nobilul? Te-ar 
ucide, cu siguranţă. 

- Eşti nebună! : 

- Da, recunoscu Regina. Iți amintești câți marinari au murit în atacul 
acela? Sute! Te-ar executa în cel mai crud fel care se poate închipui. 

Hugo simţi o slăbiciune îngrozitoare în picioare și se sprijini de 
perete. Morţii aceia îl urmăreau. Oare Fecioara Mării nu îl iertase deja? 

- Execuţia Câinelui chel, continuă ea, ar părea milostivă față de cum 
te-ar schingiui toată Barcelona pe tine. Intregul oraș, pricepi? 

Hugo aşteptă până îi trecu ameţeala. 

- Ai fost părtașă la treaba cu corabia lui Roger Puig, reuși să zică el în 
timp ce Regina, în fața lui, îl provoca din privire și prin tremurul 
nasului. Ar însemna să te sinucizi. 

- Nu vrei să pricepi că aș fi deja moartă oricum. 

- De ce?... De ce îmi faci asta? Ce ai de câștigat din asta? 

- Pe tine. Tu ești câștigul meu. Tu ești al meu. De îndată ce nu te vei 
mai gândi la fătuca aceea, de îndată ce te vei convinge că nu este spre 
folosul tău și vei uita iluziile acelea absurde de flăcău îndrăgostit, te vei 


întoarce la mine și mi te vei dărui în loc să te ţii la distanţă... Te vei 
întoarce la mine, iar reîntâlnirea va fi minunată. 

- Relaţia noastră nu are niciun viitor. Un creștin și o evreică, în plus 
căsătorită... în cele din urmă se va afla și vom avea amândoi de suferit. 
Soţul tău... 

- Mose este un încornorat consimţit. Ştie, dar nu ar fi în stare să 
satisfacă nici măcar o copilă de doisprezece ani. Nu i se mai scoală de 
ceva vreme! Nu i se mai scoală! urlă ea din toate puterile, fără doar și 
poate așteptându-se ca el, dacă se afla în casă, să o audă. Pe Mose îl vom 
lăsa în urmă, adăugă ea, nu îţi face griji din pricina lui. 

- Lumea... Hugo tăcu numaidecât. I] vom lăsa în urmă? Ce vrei să 
spui? 

- Că Mose nu va fi o piedică. 

- Nu te înțeleg, Regina. 

- Hugo... Regina se apropie de el, de data aceasta mieroasă. Hugo se 
dădu în spate. Nu îți propun să continuăm să ne prefacem și să ne 
ascundem. îl ajunse și îl luă de mâini. ţi propun să ne trăim vieţile 
împreună. 

- Dar... 

- Taci! Sunt hotărâtă să renunţ la credinţa mea ca să mă convertesc la 
religia ta. Probabil că Regina simţi sudoarea rece care îi îmbiba palmele 
lui Hugo. Continuă oricum: Când o voi face, căsătoria mea cu Mose va fi 
nulă, iar noi doi vom fi liberi să ne căsătorim și să fim fericiți împreună. 
Voi lucra din nou ca moașă. Mai am doar un an până când regele mă va 
putea numi medic. Am continuat să studiez, știi? Mult. Nu am altceva de 
făcut în casa asta, iar biblioteca lui Mose este bine dotată cu cărți. 

Vocea Reginei se risipea înainte să îi ajungă la urechi ca un murmur 
confuz, așa cum i se păru că se împrăștie și imaginea femeii. Oare zisese 
ceva de convertire? Să se mărite cu el? Nu voia să se însoare cu Regina! 

„E o persoană rea." Avertismentul Dolcei îi răsună în minte și înlocui 
orice alt sunet. Hugo reveni la realitate, la un discurs care încetase la un 
moment dat. 

- „„Și dacă nu vom avea copii... 

- Tu creştină? o întrerupse el, eliberându-se din mâinile ei. 

- Da. M-am gândit și la asta. Ce mai contează? Important este să mă 
eliberez de soțul meu și de copiii lui. Așa m-aș putea întoarce la muncă 
și, mai presus de orice, așa aș putea să fiu cu tine, în văzul lumii, fără 
secrete. La urma urmei, religia ta e doar o sectă formată din asasini, 
violatori și episcopi și preoţi desfrânaţi care îi înrobesc și îi înspăimântă 
pe oameni. 

Hugo oftă. 

- De ce oftezi? 

- Eu nu... ` 

- Hugo, îl întrerupse Regina tăioasă, nu îți cer nimic. [Imi voi abjura de 
bunăvoie credinţa ca să fiu cu tine. Dacă sunt dispusă să o fac, să mă 


numesc creștină, ca dușmanii mei, ca aceia care m-au violat, care mi-au 
ucis familia și prietenii, nu se cade să te îndoiești. Nu ai de ales, pricepi? 

Evreica tăcu preț de câteva clipe, de parcă ar fi vrut să îi dea timp lui 
Hugo să asimileze ultima ei afirmaţie. 

- Ori te unești cu mine... ori vei muri. 

- Aş putea să te ucid chiar aici. Regina pufni în râs. 

- Nu ai face-o, afirmă ea. Te cunosc. Nu poţi răni pe nimeni. Hugo 
încercă să controleze fiorii de ură care îl asaltau. Cu cât se înfuria mai 
tare, cu atât mai calmă părea Regina, de parcă ar fi încercat să îi arate că 
deţine controlul, că este rece. 

Dacă ai face-o, dacă m-ai ucide, ce s-ar alege de Merce? Ai fi 
încarcerat şi te-ar spânzura pentru ucidere, ba chiar te-ar acuza că ai fi 
eretic pentru că ai fost cu mine. Şi atunci cine s-ar îngriji de copilă? 
Musulmana? Îl lăsă să se gândească puţin, apoi continuă: Cu mine ai fi 
fericit, Hugo, mult mai fericit decât cu tinerica aia proastă, să nu te 
îndoiești de asta. Ascultă-mă! Ai doar două opţiuni: eu sau contele de 
Castellvi de Rosanes și dreptatea Barcelonei și ocara și infamia pentru 
fiica ta. Fata aceia despre care mi-ai vorbit nu are loc în viața ta, nu 
contează, nu există. Alege: moartea sau eu. 

Se trezea în zori și se întorcea doar după ce se întuneca bine. Era 
februarie, vremea să curețe viile. Puteau fi curățate încă dinainte de 
iarnă și până în martie. De obicei, cele aflate pe pământuri calde se 
curățau devreme, în timp ce sarcina se putea amâna până la începutul 
primăverii în cazul viilor de pe pământurile reci; cât despre cele aflate 
pe sol temperat, cum era cazul celor din zona de vinyet a Barcelonei, 
inclusiv cele ale lui Hugo, bineînţeles, se putea alege momentul 
curăţării. Mahir îi explicase lui Hugo, și o știa și el din experienţă, că, 
dacă vrejurile erau curățate iarna, dădeau mai puţine fructe și mai mult 
lemn decât cele curățate în februarie sau martie. 

In primele zile îi chemă la muncă pe noii lui sclavi, Joan, negrul, și 
Nicolau, mulatrul. Primul se dovedi a fi stângaci și începu să curețe în 
spate pornind de la șirul de lujeri pe care îi însemna Hugo, așa că îl 
trimise acasă. Celălalt se dovedi incapabil să curețe lăstarii dintr-o 
singură lovitură precisă, oricât i-ar fi explicat Hugo cum să o facă, de 
mai multe ori. Il durea când auzea scârțâitul lemnului care se despica 
de parcă l-ar fi lovit pe el; în plus, nu era la fel de răbdător precum 
fusese Mabir cu el, așa că scăpă și de mulatrul Nicolau și își văzu de 
treabă singur, lujer cu lujer. 

Inainte să curețe un lujer, trebuia să îi dea roată și să îl privească din 
toate unghiurile, precum și să pipăie lăstarii, căci nu toţi se curățau la 
fel. Asta făcea când chipul Eulaliei îi apăru din nou în minte, deși nu 
voia să se gândească la ea. Nici la Regina, ale cărei cuvinte încă îi 
răsunau în minte. Se concentra pe curățat. Nu voia să se gândească la 
nimeni. 


Barcha îi aducea mâncarea, şi tot ea, după ce trecuse prima 
săptămână, îi aduse și vești. Jofre fusese la fermă, îngrijorat. Musulmana 
îi spusese că nu știa nimic despre stăpânul ei, că da, era sănătos și că 
avea să doarmă, și să îi trimită un mesaj. Hugo apucă doar castronul cu 
mâncare și se așeză pe jos ca să dea gata oala. 

- Stăpâne... dădu să intervină Barcha. 

El încercă să o alunge zicându-i „lasă-mă în pace", sec şi aspru, dar ea 
insistă. 

- Nu m-ai auzit! o întrerupse din nou Hugo. 

- Ba da! strigă atunci ea. Dar Merce vrea să vină pe podgorie. Ştie că 
ești aici. 

- Dacă îi îngădui, n-o s-o mai vezi niciodată. 

Se concentra din nou asupra lujerilor, orb la tot și toate. își aminti 
învățăturile pe care i le dăduse Mahir în timp ce înconjura o altă plantă; 
o privea atent, o pipăia și forța lăstarii. „Important este să crească dintr- 
o tulpină puternică, viguroasă, capabilă să suporte greutatea a cel puţin 
patru ramuri sub formă de cruce, și mai bine dacă sunt cinci", îi 
explicase evreul. 

Incepu să plouă. Barcha îi duse o pelerină. După câteva zile, 
musulmana nu putu să îl împiedice pe Jofre să se ducă pe podgorie și să 
îl caute pe cel care urma să îi fie ginere. 

- Ce ai păţit, fiule? 

Hugo nu îi răspunse, nu știa ce să îi spună. Continuă să curețe, 
încercând să nu bage în seamă întrebările negustorului. 

- De ce ne faci una ca asta? 

Nu reușea să își dea seama cum să curețe lujerul acela. îi abăteau 
atenţia întrebările lui Jofre, privirea Barchei din spatele lui. Tatăl 
Eulaliei încercă să îi atragă atenţia și îl prinse de o mânecă, dar Hugo se 
eliberă, mult mai violent decât și-ar fi dorit, ţinând cont că bărbatul 
acela nu îi făcuse niciodată vreun rău și mereu se purtase bine cu el și... 
Dar trebuia să curețe lujerul acela! 

Jofre se mai întoarse de câteva ori. Hugo nu îi vorbi niciodată. Data 
următoare se întoarse însoţit de Eulalia, care plânse atât de 
deznădăjduită, încât reuși să îl facă pe Hugo, îndurerat, să le întoarcă 
spatele, să uite de curăţarea viei și să o ia la fugă, evitând lujerii în pas 
iute. Se gândi să o ia pe Merce, pe copila lui, și să fugă. Așa s-ar fi 
eliberat de Regina... și de Eulalia. Nu putea să o facă! Tot ce avea erau 
podgoriile lui, ele erau viaţa lui și viitorul lui Merce. 

Veni și monseniorul Pau să îi ceară lămuriri, îndeosebi pentru că 
parohul bisericii Santissima Trinitat, templul pe care evreii îl 
construiseră după asaltul asupra cartierului evreiesc și convertirea lor 
cu forţa, venise la Santa Maria de la Mar ca să îi comunice și să discute 
despre faptul că o evreică pe nume Regina voia să îmbrăţișeze credința 
creștină, să anuleze căsătoria care o unea cu un medic eretic, și să se 
mărite cu un anume Hugo Llor, enoriaș al bisericii Santa Maria. 


- Ce înseamnă asta, Hugo? O vei părăsi pe Eulalia ca să o iei de soţie 
pe o convertită? Și făgăduinţele tale? Și logodna ta? Mi te confesezi, îi 
aminti el, și nu mi-ai vorbit niciodată despre această evreică. Cum de o 
știi? 

Nu vru să răspundă, dar monseniorul Pau făcea parte din 
comunitatea bisericii Santa Maria, stăpâna acelei podgorii. 

- Nu mi-aţi spus chiar dumneavoastră într-o zi că o convertire era cel 
mai bun dar pentru Domnul nostru? Nu mi-ați spus dumneavoastră că 
trebuia să o fac oricât ar fi costat? De ce vă miraţi acum, părinte? Poftim 
o convertire... cu preţul fericirii mele. 

Mahir îi spusese că viţa-de-vie era o plantă ascultătoare, că, dacă 
știai să o cureţi, puteai obține același lucru pe care îl obținea un olar de 
la lut: o puteai modela după bunul tău plac. Acum i se confirma. 
Plantele tinere de pe podgoria bisericii Santa Maria pe care le plantase 
cu patru ani în urmă creșteau puternice și robuste. 

Hugo le privi, apoi se întoarse spre preot. 

- Nu pot să cred că o rănești pe fată, îi reproşa acesta. 

- Nu asta vrea Biserica? Evreica aceea se convertește pentru a se 
căsători cu mine. Dacă nu se căsătorește cu mine, nu se convertește. 

Nu îmi daţi dezlegare, părinte? 

Trecuseră deja aproape trei săptămâni de când muncea în podgorii și 
în tot acest timp ajunsese să creadă, în unele momente, că amenințarea 
Reginei fusese doar o iluzie. Dar nu era așa. Era reală, iar Regina avea să 
și-o aducă la îndeplinire; nu avea să dea înapoi. „E o persoană rea." „E o 
persoană rea." „E o persoană rea." Critica Dolcei îi răsuna întruna în 
minte. Dacă Regina îl denunța, fără îndoială ar fi fost spânzurat 
asemenea celui mai pervers infractor. Ce s-ar fi ales atunci de Merce? 
Doar gândindu-se la copilă, arătată cu degetul ca fiind fiica lui, fiica unui 
trădător infam, i se strângea stomacul și i se încorda gâtlejul. 

De când îl ameninţase Regina, nu reușise să scape de imaginea lui 
Merce neajutorată, în timp ce toată Barcelona îl insulta și îl scuipa pe 
străzi. Nu putea îngădui una ca asta, își zise el. Nu putea. Avea să o 
părăsească pe Eulalia, pentru că nu avea de ales, și avea să se refugieze 
acolo, pe podgoriile lui, la ferma lui, pe pământurile lui. Și avea să vadă 
apoi ce se va întâmpla cu Regina. Poate că nu era nevoie să se însoare cu 
ea... 

Jofre se întoarse. Urlă la el facându-l eretic, îl insultă de la distanţă și 
aruncă în el cu pietre. 

După câteva zile, veni notarul în faţa căruia semnaseră logodna, la fel 
de chel și de scund, deși nu mai era la fel de calm acolo, în mijlocul 
podgoriei, cu câte un ofiţer de fiecare parte. Voia să știe dacă era dispus 
să se însoare cu tânăra Eulalia Despla, fiica lui Tofre... Hugo îl întrerupse 
și îi răspunse că nu, nu era dispus. Deci rupea logodna? 

- Da. 


Trecură zilele de muncă și când Hugo aproape că încheiase curățarea 
viței, veni garda de la curtea veguerului, însoţit de un scrib și doi 
soldați. 

- Hugo Llor? 

- Eu sunt. 

Garda îi înmâna un document. 

- Vă comunic că există un proces judiciar în fața curţii veguerului în 
care Eulalia Despla vă pretinde podgoria care îi aparţine bisericii Santa 
Maria de la Mar din Barcelona, cât și pe cea care este proprietatea lui 
Francesc Riera, convertit, numit înainte Jacob... 

- Ce? 

- Aveţi cinci zile la dispoziţie să vă înfățișaţi înaintea Curţii. 

- Ce ziceţi? 

- Că vă veţi pierde pământurile, îi explică ofițerul grosolan. 

-Eunu... 

- Aţi semnat o penalizare la logodnă. lar cel care nu își ţine cuvântul 
în ceea ce privește căsătoria trebuie să plătească daune celui care este 
dispus să se căsătorească. Este foarte simplu. 

Hugo scăpă din mână custura cu care curățase crengile. Erau 
podgoriile lui. Erau... 

- Aţi priceput ce v-am zis? Eulalia Despla a solicitat să preia 
podgoriile. 

După ce traversă cartierul Raval, Hugo intră pe poarta Boqueria în 
orașul vechi. Pentru prima oară în viață, Barcelona i se păru 
neprimitoare. Anunţurile publice și strigătele negustorilor și meșterilor, 
ale cumpărătorilor care se tocmeau, ale celor care vorbeau tare dintr-o 
parte a străzilor în cealaltă îl loviră de parcă ar fi vrut să îi aducă aminte 
că acolo, în marele oraș, se hotăra destinul bărbaţilor. Cât de diferită de 
învălmășeala aceasta era liniștea podgoriilor! De data aceasta, 
mulțimea îl făcu să se simtă ciudat. Toţi păreau să aibă câte ceva de 
făcut, în timp ce el putea doar să aștepte verdictul unui proces pe care îl 
considera deja pierdut. La fel credea și avocatul la care mersese cu 
ajutorul lui Raimundo. 

- Am văzut revendicarea pe care a făcut-o în fața Curţii veguerului 
tatăl logodnicei... tatăl Eulaliei, se corectă Pau Juliol, un bătrân 
corpolent care vorbea agale. Fiind minor, întrucât nu aimdouăzeci și 
cinci de ani... îl informă el la cea de-a doua întâlnire pe care o avură la 
biroul avocatului, îmi pare rău să îţi spun că nu ai cum să te aperi. 

- Dar... 

- In actul de logodnă s-a consimţit o penalizare ce avea să i se impute 
logodnicului care nu se ţinea de cuvânt. Părinţii ei s-au angajat să 


furnizeze zestrea, iar tu să furnizezi escreix. Aceasta este suma 
penalizării, cea mai mică dintre cele două sume. 

Hugo nu își amintea un asemenea angajament; își amintea, în 
schimb, că pierduse șirul lecturii după ce notarul făcuse aluzie la 
virginitatea Eulaliei. 

- Nu îmi amintesc partea aceasta din act la care vă referiți. 

- Nu te ajută că nu îţi amintești. Usatge, care tratează penalizările 
pentru încălcarea angajamentului de căsătorie, prevede doar excepția 
erorii. Ulterior, ai confirmat în faţa notarului că ești dispus să îţi încâlci 
cuvântul. Avocatul își mută privirea spre Raimundo, care stătea jos 
lângă Hugo, în faţa biroului, și i se adresă lui. înţelegi că nu voi putea 
prelua cazul. 

- Nu putem spune nimic? interveni Hugo. Că m-am înșelat, că am 
săvârșit eroarea aceea. Voi pierde podgoriile! 

- In felul acesta, nu îţi vei pierde doar podgoriile, ci și libertatea. 
Ascultă-mă, tinere, ţi-au cerut un jurământ de calomnie și mi l-ar cere și 
mie, ca avocat. 

- Ce-i aia? 

Avocatul Juliol îi făcu semn să nu îl întrerupă. 

- Jurământul de calomnie te obligă să juri înaintea judecătorului că 
se trece la judecarea de bună credinţă și că judecarea se face deoarece 
crezi că aperi o cauză dreaptă, la care ai dreptul. Eu nu voi depune un 
astfel de jurământ... Şi te sfătuiesc să nu o faci nici tu, pentru că nu doar 
că vei pierde procesul, ci te vor condamna și pentru minciună, lucru 
care chiar că ţi-ar fi vătămător. îmi pare rău. Mă tem că nu vei găsi 
niciun avocat care să te ajute. In orașul acesta, toţi cei din profesia mea 
a trebuit să jurăm că nu vom apăra cauze disperate cum este a ta; dacă 
am face-o, ne-ar putea declara infami și ar însemna sfârșitul pentru noi. 

- Nu există nicio posibilitate? insistă Hugo. 

- Uite ce e, îți voi explica acum în ce fel funcționează lucrurile. 
Veguerul, ca reprezentant al regelui, nu cunoaște legile, așa că are 
nevoie de juriști care să îl sfătuiască în procese. Noi, avocații, suntem 
juriștii aceia. în fiecare săptămână, căpetenia, să zicem, frăției noastre 
numește dintre noi pe cei care vor fi consilieri sau judecători, la curţile 
veguerului și magistratului. Așa că ne știm, suntem tovarăși, amici, și te 
pot asigura că judecătorul care a primit cazul tău are deja o părere 
formată. Nu ai nici cea mai mică șansă, Hugo. 

- Pot păstra și podgoriile? Nu sunt ale mele, am doar un contract de... 

- Enfiteuză, i-o luă avocatul înainte. De rabassa morta. Și da, ca să îţi 
răspund la întrebare, pot păstra și podgoriile. Contractele cu pricina 
sunt transmisibile, cu condiţia să nu ajungă la persoane de rang sau 
calitate mai înalte ca ale proprietarului, și ca acela care le cumpără să 
plătească dările stabilite prin lege. Eulalia Despla nu este nobilă, așa că 
poate primi podgoriile, şi nu mă îndoiesc că va plăti dările ca să intre în 
stăpânirea lor. 


- Dar cele două podgorii, uneltele și vinul valorează mult mai mult 
decât mă obligă ei să plătesc pentru... 

- Escreix, îl ajută avocatul. 

- Escreix, repetă Hugo reticent. 

- Poate că da sau poate că nu. Nu aș susține așa ceva atât de 
categoric. Sunt trei mii de sueldos! Dar în orice caz, la logodnă ai 
semnat pentru această sumă și ai garantat-o cu cele două podgorii, cu 
uneltele de pe ele, cu muncitorii și tot ce are legătură cu ele, în caz că îți 
încâlci angajamentul de-a te căsători. 

Cei trei rămaseră tăcuți preț de câteva clipe. 

- Imi pare rău, adăugă în cele din urmă avocatul pe un ton ce le dădu 
de înțeles că intenţiona să pună capăt întâlnirii. 

De îndată ce plecă din biroul lui, Hugo se întoarse spre Raimundo cu 
o agresivitate pe care bătrânul zaraf o puse pe seama disperării lui. 

- Trebuie să fac rost de trei mii de sueldosl 

- Este o sumă mult prea mare, îi răspunse acesta, vrând să îl 
liniștească. îmi pare rău, dar cred că nimeni nu îţi va împrumuta banii 
aceștia. Eu nici măcar nu îi am în clipa asta, dar și de i-aș avea... Este un 
risc mult prea mare pentru un tânăr ca tine, care are doar două 
podgorii în enfiteuză. O recoltă proastă și... îmi pare rău, Hugo, îmi pare 
rău. In plus, a rămas foarte puţin timp. Dacă vrei, încearcă, dar nu vei 
reuși. 

Hugo își luă rămas-bun de la zaraf cu un gest brusc din mână și, fără 
să șovăie, o porni înspre casa Eulaliei. Nu putea să piardă totul. 

Eulalia nu avea dreptul să rămână cu podgoriile lui. Trebuia să 
înţeleagă că nu intenționase să o rănească. Atunci când ajunse în 
taverna lui Jofre fu primit cu tăcere și priviri aspre, care îl făcură să se 
îndoiască de faptul că momentul fusese bine ales. Localul, cu creanga de 
pin care atârna de pragul de sus al ușii, se afla pe strada Arrover, o uliţă 
din spatele pieţei Born, aproape de unde se afla casa mănușarului la 
care lucrase mama lui. Locuri care nu aveau cum să îi aducă noroc. 

- leşi de-aici! urlă Jofre, care până atunci se aflase cu spatele la ușă, 
făcându-și de lucru cu un butoi, și care tocmai se întorsese din pricina 
tăcerii stranii ce se lăsase când intrase Hugo. 

- Jofre... Aș vrea... 

Hugo făcu un pas înspre negustorul de vinuri. 

- Pleacă! 

Un bărbat pe care Hugo îl știa din vedere se ridică de la o masă. 

- Tu ești cel care a lăsat-o pe micuța Eulalia? 

Hugo își desfăcu mâinile, ca și cum nu ar fi fost vina lui. Bărbatul 
aruncă în el cu vinul pe care îl avea în castron, strigându-i: 

- Pleacă de-aici! 

] se alăturară și alți clienți de-ai casei. 

- Ereticule! 

- Du-te cu evreica ta! 


Larma crescu. Cineva îl împinse. Hugo încercă, chiar dacă din priviri, 
să îl implore pe Jofre. Negustorul veni spre el, furios. Hugo se împletici 
în spate, cât pe ce să cadă. Insultele și strigătele continuară. Când ieși 
din tavernă, câteva femei, alertate de scandal, care se intensifică 
reflectându-se și reverberând din zidurile clădirilor care dădeau înspre 
uliţă, așteptau deja pe balcoane. Două dintre ele îl recunoscură: 

- Ticălosule! 

- Canalie! îl scuipară. 

- Să nu te mai întorci pe aici! 

De sus aruncară în el cu o găleată cu excremente. Și cu una plină cu 
legume stricate. Hugo încercă să nu o ia la fugă, dar sfârși prin a evada 
de acolo pe cât de repede îl purtau picioarele. 

Intr-o dimineaţă, Hugo străbătea strada Boqueria, înspre piaţa Sant 
Jaume, îndreptându-se spre strada Marquet și palatul lui Roger Puig. 
Trecuseră câteva zile de la discuţia cu avocatul și vizita ulterioară 
nereușită pe care i-o făcuse lui Jofre. Ajunse pe strada Sanahuja, unde se 
afla casa Reginei. Se dusese să o vadă în ziua următoare după ce fusese 
dat afară din tavernă, ca să încerce să îndrepte lucrurile și să o facă să 
accepte căsătoria lui cu Eulalia; așa nu avea să piardă podgoriile 
întrucât tânăra nu putea revendica nimic dacă el se angaja să respecte 
logodna. Dar Regina nu mai locuia în casa aceea, bineînţeles: era 
imposibil să locuiască împreună cu alţi evrei, pentru că se afla în proces 
de convertire la creștinism. 

Urmă instrucţiunile primite de la servitoare și o găsi într-o clădire cu 
două etaje, aproape de biserica Santissima Trinitat, într-o odaie 
minusculă de la ultimul etaj pe care o împărțea cu un cuplu de bătrâni 
convertiți. Regina, în picioare, citea o carte, profitând de puţina lumină 
naturală care pătrundea pe fereastră. Hugo îi simţi pe bătrâni 
pironindu-l cu privirea în timp ce o urmă în jos pe scări. 

- Mă duc la biserică, încercă ea să îi liniștească. 

Și acolo se duseră. Hugo crezu că era doar o scuză, dar Regina îl târî 
până în interiorul templului Santissima Trinitat, unde îngenunche scurt 
la intrare și își făcu semnul crucii cu devotament, probabil prefăcut. 

- Incă nu m-au botezat, șopti ea, ca să nu îi deranjeze pe ceilalți 
credincioși. 

Lui Hugo nu îi venea să creadă. Regina rămase în picioare: se ruga la 
altar cu voce joasă, adăugându-și șuieratul la cele care se auzeau deja în 
templu. Biserica Trinitat era mică, cu un singur naos și un tavan jos 
boltit, simplă, potrivită pentru convertiţii care o clădiseră. 

- Trebuie să vorbesc cu tine, îi șopti Hugo. 

Regina îl făcu să aștepte vreme îndelungată. Hugo știa că atitudinea 
fetei era prefăcută, că îi ura pe creștini și tot ce avea de-a face cu ei. li 
mărturisise asta de zeci de mii de ori, și nu înţelegea de ce se prefăcea 
aşa în faţa lui. 

- Regina! zise el în cele din urmă. 


Ea încuviinţă şi se mutară într-un colț, lângă intrare, adăpostiţi de 
umbrele care nu reușeau să învingă cele câteva lumânări care licăreau 
în apropiere. Hugo îi spuse totul dintr-o suflare: procesul, sechestrarea 
podgoriilor... 

- Au inventariat tot ce există pe ele; chiar și cea mai inutilă și mai 
rablagită unealtă a rămas înscrisă în cărțile scribului, pe lângă vinuri, 
vase, sclavi... Tot! îmi vor lua totul dacă nu mă căsătoresc cu Eulalia. 

Regina se gândi preţ de o clipă. 

- Ştii deja ce zicea Sfântul Matei, spuse ea, apoi cită: celui care vrea să 
se judece cu tine și să îţi ia haina, dă-i și cămașa. Noi, creștinii, nu ar 
trebui să ne judecăm, Hugo. Dragostea creștinească trebuie să ne 
conducă faptele. Nu îţi face griji, vom fi la fel de fericiţi și fără podgoriile 
acelea, poate chiar mai fericiți. Vei petrece mai mult timp cu mine. 

Hugo își înăbuși protestul care dădea deja să i se desprindă din 
gâtlej. O privi pe Regina, serioasă, aparent fermă în ceea ce privea noile 
ei convingeri. Din pricina umbrelor, nu reușea să îi vadă limpede nasul. 
Miji ochii în timp ce ea continuă: 

- Nu va dura mult până să mă boteze; îți dai seama ce înseamnă asta? 
întrucât știu să citesc și înţeleg latina, pot fi evanghelizată mult mai 
repede decât alții. Parohul este foarte mulțumit de progresele mele. în 
scurtă vreme vom putea să ne căsătorim și să locuim împreună. l-ai 
spus deja copilei? Cât are Merce acum? Trei anișori? Indeajuns ca să 
priceapă ce se întâmplă în jurul ei, aşa-i? 

Regina continuă să vorbească. Hugo nu reuși să îi vadă nasul și nici 
nu avu chef să se certe. Încercase, deşi ştiuse cum avea să îi răspundă. 
Nu se așteptase însă la postura aceea exaltată, atât de contradictorie 
adevăratelor sentimente pe care le avea față de creștinism. Regina era 
doar o șerpoaică ce își schimba pielea. O viperă în stare să îl devoreze 
dacă nu îi încuviința dorinţele. Hugo ajunsese să se îndoiască mult când 
se gândea dacă Regina și-ar fi dus la capăt ameninţarea și chiar l-ar fi 
denunţat lui Roger Puig și autorităţilor. Credea că da, că ar face-o, dar în 
unele momente, când își amintea de râsetele și pălăvrăgelile lor, de 
relaţiile lor carnale în care, deși nu se putea vorbi despre dragoste, 
existaseră măcar afecțiune sau tandreţe, își zicea că nu, că nu ar fi făcut- 
o. Erau amici! El îi salvase viața! După reprezentaţia ei din biserica 
Trinitat, unde se închinase în fața lucrurilor pe care le ura, nu se mai 
îndoia că Regina s-ar fi jertfit dacă nu îi îndeplinea dorinţele. 

Singura variantă era să fugă, dar nu avea unde să se ducă. Nu putea 
să apeleze nici la Bernat, întrucât refuzase să mai lucreze pentru el. 
Poate că l-ar fi primit în Cartagena... „E doar un port cu un castel care 
adăposteşte mai multe barăci decât case”, îi zisese Gabriel Muntso. În 
orice caz, și de l-ar fi primit, nu era un loc potrivit pentru Merce, printre 
corsari, pe pământuri aflate mereu în război, la frontiera cu cele 
stăpânite de musulmanii din Granada. 


Incercă să alunge ideea. Mai avea ceva bani din afacerile cu Jofre, pe 
care scribul curții veguerului nu putuse să îi inventarieze, și alambicul 
ascuns de când Chiorul se interesase de vinul bordo slab. Dar 
podgoriile... Erau viaţa lui, viitorul copilei lui... Nu le putea pierde! Se 
întoarse la apartamentul unde locuia Regina. 

- Nu îmi poţi face una ca asta! strigă el, surprinzându-i pe cei doi 
bătrâni. 

Regina își ridică privirea din cartea de rugăciuni pe care continuă să 
o citească sprijinită de pervaz, liniștită, cu un aer superior. 

- Ţi-am salvat viaţa! îi aminti Hugo. 

- Atunci nu mi-o lua acum, îi răspunse ea. 

___= Voi pierde totul. Hugo se apropie cu mâinile întinse, implorând-o. 
Imi vor lua... 

- Mă vei avea pe mine, îl întrerupse Regina, îndepărtându-se de 
fereastră și lăsând cartea pe patul din paie, lângă cei doi bătrâni. 

- Nu vreau să te am pe tine! Hugo o prinse de braț și o zgâlţâi. 
Pricepi? Vreau podgoriile mele, vinul meu! Trebuie să mă căsătoresc cu 
Eulalia! 

- Trebuie să te căsătorești cu mine, îl corectă Regina când Hugo se 
opri din zgâlțâit. 

- Ba nu! 

Ea încercă să îl îmbrățişeze, iar Hugo o împinse. Regina căzu pe patul 
din paie. Bătrânii se ghemuiră și se strânseră în braţe, fără să 
îndrăznească să se miște în odaia aceea minusculă, unde Hugo continua 
să urle. O femeie apăru în ușă, urmată de doi vecini. 

- Ce se petrece? întrebă unul dintre ei. 

- Bărbatul acesta... dădu să explice bătrânul. 

- Nu se petrece nimic! Regina sări din pat și se apropie de ușă. 
Duceţi-vă și vedeţi-vă de treburile voastre! le zise ea, apoi închise ușa. 
Trebuie să te liniștești, Hugo. Lovește-mă, dacă vrei! 

El șovăi. Ar fi putut să o ucidă și nu ar mai fi avut probleme. 

- Fă-o, dacă te linişteşte, îl provocă ea. Sunt a ta. 

Hugo își plecă fruntea și își cuprinse chipul cu mâinile. Regina se 
apropie de el, ca să îl consoleze, de îndată ce îl auzi plângând. Când o 
simţi atingându-l, el o împinse din nou și ieși din odaie. 

Se întoarse însă după două zile. Şi îi vorbi din nou despre podgorii, 
despre visul lui, despre viitorul fiicei lui. 

- Nu mă voi căsători cu tine, îi zise el. Erau singuri, căci bătrânii se 
duseseră în oraș. Mă voi căsători cu Eulalia. Incă am timp să mă duc la 
tribunal și să îmi revoc hotărârea anterioară. 

- Ajutor! 

Uluirea inițială care îl cuprinse pe Hugo când o văzu pe Regina 
aplecându-se pe fereastra care da înspre stradă cerând ajutor se 
transformă în groază când o auzi urlând: 


- E aici! strigă ea, arătând spre interiorul odăii. Trădătorul care i-a 
informat despre corăbiile catalane ca să... 

Hugo o trase și îi acoperi gura. 

- Eşti nebună! 

- Cum vrei să ţi-o zic? îi răspunse ea de îndată ce Hugo îi dădu 
drumul. De pe scările casei se auziră voci și zgomot de oameni urcând 
în fugă. Vom muri amândoi dacă mă părăsești. Și copila ta va muri de 
foame sau de rușine din pricina tatălui ei. Asta dacă va supraviețui 
sărăciei lucii. O jur pe Dumnezeul tău! reuși ea să îl amenințe înainte ca 
ușa de la odaie să fie deschisă de cineva cu un șut. 

- Ce se petrece? strigă primul dintre bărbaţii care dădură năvală în 
odaie. 

Erau patru la număr, și se opriră lângă Hugo și Regina. Ea îl privi 
întrebătoare. Hugo se uită la rândul lui întrebător la aripile nazale ale 
femeii: încordate, ferme. Ar fi facut-o, l-ar fi denunţat. Nu se îndoi câtuși 
de puţin în clipa aceea. Oftă, iar Reginei îi fu îndeajuns. 

- Ce faceţi? îi întrebă pe bărbaţi, prefăcându-se mirată. De ce dați 
năvală așa? 

- Ai cerut ajutor de la fereastră, răspunse unul dintre ei. 

- Şi ai zis ceva despre un trădător. 

- Vă înșelaţi, spuse ea cu atâta seninătate, încât nu mai lăsa loc de 
discuție. 

- Dar tu... 

- De ce să cer ajutor? Ce zici acolo, un trădător? 

- Te-am văzut! 

- Te înșeli. Poate că m-ai văzut la fereastră, dar nu am cerut ajutor. 

- Ba da, ai strigat. 

- Nu e adevărat, interveni Hugo. Se priviră unii pe alţii. 

- Nu am strigat eu, insistă Regina. 

Sosi sentinţa curții veguerului și pe Hugo îl duru mai puţin decât se 
așteptase. Musulmana pregătise bunurile lor personale. Hugo o 
avertizase că era puţin probabil să o poată plăti, așa că era liberă să își 
caute altă slujbă. 

- Și să o părăsesc pe copilă? se indignă ea și îi spuse că se mulțumea 
cu un ungher în care să doarmă și ceva de-ale gurii. 

- Sunt încrezător că acestea nu ne vor lipsi, șopti el. 

Se încheie perioada de evacuare pe care le-o indicase executorul de 
la tribunal. Hugo nu se uită la fermă și la podgorie, dar le simți mirosul: 
mirosul uscat de pământ și lăstari de viță, mirosul înțepător al vinului 
depozitat în cramă și cel dulceag al strugurilor care se coceau deja; 
toate acele mirosuri îl învăluiră ca zalele unui lanţ care se căznea să îl 
rețină acolo. își șterse lacrimile care i se prelingeau pe obraji și își ridică 
privirea spre podgorie. Jofre se plimba prin ea. Atinse lăstarii. Se așeză 
pe vine și cercetă pământul. Culese câţiva struguri și îi strânse între 


degete. Linse sucul. „Ce știa negustorul?", se întrebă el. De parcă l-ar fi 
auzit, tatăl Eulaliei se întoarse și se înfruntară cu privirea. 

- Stăpâne, o auzi pe Barcha în spatele lui. 

Hugo nu răspunse; lacrimile i se preschimbară în ură. Jofre îl 
asigurase că nu avea să fie obligat să contribuie cu nimic, că nu exista 
niciun risc în angajamentul lui de plată... pentru virginitatea Eulaliei; nu 
îl avertizase niciodată în legătură cu penalizarea aceea în caz că nu își 
ținea făgăduinţa de căsătorie. De fapt, nu îl avertizase în legătură cu 
nimic! Era firesc, se gândi el. Zestrea, logodna, escreix... Așa era legea, își 
zise. Hugo nu credea că l-ar fi înșelat. Cu toate acestea, zâmbetul acela îl 
irita. 

- Ereticule! strigă Jofre. 

- Stăpâne, interveni din nou Barcha. 

Hugo dădu să îi răspundă, să se lase purtat de ură, dar se trezi dintr- 
odată cu Merce în braţe. 

- Avem multe de făcut, stăpâne. 

Barcha se pusese în faţa lui, cu mâinile pe șold. 

- Avem de făcut, tată, repetă copila cu voce pițigăiată. 

Hugo o privi: dulce, naivă, inocentă. 

- Bineînţeles, avem multe de făcut, confirmă Hugo și își sărută fiica. 

În ziua în care Barcha venise la fermă, când trebuișeră să adune 
urina de la bastaixos, musulmana refuzase să care vasul. În ziua în care 
pleca de la fermă, în schimb, în timp ce Hugo își ducea fiica pe braţe, 
strângând-o la piept, Barcha căra sacul cu puţinele bunuri personale pe 
care executorul le permisese să le ia cu ei. 

De data aceasta, Hugo nu mai privi în urmă, ci privi fix spre zidurile 
orașului, spre mare. 

- Vei fi fericită în Barcelona, îi zise el lui Merce. O să vezi. Vei avea 
multe prietene și te vei distra. 

Hugo se gândise cu grijă. li plăcea cartierul Ribera, iar când fu nevoit 
să își aleagă o locuinţă se simţi atras de mare, acolo unde își petrecuse 
copilăria și unde își făurise visurile pe care i le distrusese contele. 
Prețul pentru o cameră în casele care se înălțau pe străzile dintre Santa 
Maria de la Mar și plajă era relativ scăzut; era o zonă de pescari și 
barcagii, de marinari cu puţine resurse. Dacă avea să fie în continuare 
chelarul lui Roger Puig, ar fi reușit să acopere acele cheltuieli, dar... dacă 
pe strada Arrover, unde se afla taverna lui Jofre, nu foarte departe de 
acolo, lumea știa că o jignise pe Eulalia și îl învinovățea pentru 
nenorocirea abătută asupra fetei, nimeni nu îi garanta că oamenii nu 
erau la curent cu asta și în Ribera. Acolo se aflau fântânile: puţul de la 
mănăstirea Santa Clara; fântâna de la Santa Maria sau cea de la Estany 
din Pla de Palau. Tot acolo, lângă piaţa de pește, se aflau și pescăriile, 
cea nouă și cea veche. Femeile de pe strada Arrover, printre care și 
Valenca, mama Eulaliei, trebuiau să coboare până acolo ca să cumpere 
peștele pe care erau nevoiţi să îl mănânce în numeroasele zile de post. 


Hugo și le închipui pe toate bârfindu-l în timp ce stăteau la coadă la 
fântâni, sau în pescării, sau în măcelăria din Pla den Llull, poate doar la 
ieşirea de la liturghie. Nu se îndoia câtuși de puţin că l-ar fi jupuit 
pentru că o ofensase pe Eulalia. Nu putea locui acolo, nu trebuia să o 
expună pe Merce acestei rușini. 

In cele din urmă, închirie o odaie în capătul opus al Barcelonei, în 
Raval, unde se fugărise în copilărie cu Câinele chel; un cartier de 
oameni și mai umili decât cei din Ribera, întrucât cei mai mulţi sclavi 
eliberați se vedeau forțați să locuiască în această zonă, în afara zidurilor 
vechi. Clădirea cu două etaje pe care o alese avea intrarea pe strada 
Hospital şi, ca multe dintre clădirile construite pe-acolo, era relativ 
modernă. Se afla la câţiva pași de spitalul Colom, în pivniţa căruia Hugo 
îi scosese ochiul Chiorului, și era proprietatea lui Jaume, un văduv deja 
în etate, încovoiat, chel și cu doar câţiva dinți rămași în gură, deși se 
căznise să se ţină drept când o văzu pe Barcha venind. 

- În ziua în care ne-am înţeles, nu mi-ai zis că vei locui și cu o 
musulmană, îi zâmbi bătrânul. 

- Ţi-am zis că le voi aduce pe fiica mea și pe servitoarea care are grijă 
de ea, îți amintești? Ce e așa de ciudat că e musulmană? Barcelona e 
plină de ele. 

- Nimic ciudat, nimic ciudat, repetă bărbatul în timp ce îi conducea 
prin clădire. Eşti botezată? o întrebă el brusc pe Barcha. 

- Nu, îi răspunse ea. 

In timp ce urcau pe scările înguste care duceau spre odaia închiriată, 
Hugo observă că Barcha se întorcea brusc în spate, în urma ei urcând 
bătrânul, și îi văzu certându-se. Ea îi dădea de înţeles că nu voia ca el să 
o atingă pe fund; el insista în fața împotrivirii ei zadarnice. Când ajunse 
la etaj, râsetele înăbușite ale musulmanei se opriră. 

O odaie mică în care se găseau două paturi. Acolo îi cază Jaume. 
Barcha nu comentă, dar Hugo își închipuia cam ce-ar fi spus: și lui odaia 
i se păruse mai mare când se înţelesese să o închirieze. Acum, când 
sacul şi ei toți se aflau înăuntru și Merce sărea încolo și încoace, spaţiul 
se micșorase considerabil. Musulmana și copila aveau să doarmă într- 
unui dintre paturi și el în celălalt, porunci el, încercând să uite de 
neajunsuri. 

Printr-o fereastră ce dădea spre grădină, Jaume le arătă unde se afla 
latrina; vatra și bucătăria tocmai le văzuseră la parter. Bătrânul dormea 
într-o altă odaie, faţă în faţă cu a lor. Le povesti că până atunci, de când 
murise soţia lui, locuise singur. Fii lui muriseră și ei și uneori încerca să 
își aducă aminte de munca lui în atelierul de la parter, unde cea mai 
mare parte din viața lui făurise mânere de lemn pentru briciuri, 
pumnale și cuțite. Barcelona producea cuțite și spade, nu doar pentru 
consumul intern, ci și pentru export, așa că Jaume câștigase bine până 
într-o zi, când nu îl mai ajutaseră nici vederea, nici mâinile, care îi 
tremurau când avea mai mare nevoie de ele. De aceea închiria odaia, ca 


să câștige niște bani care începuseră să se împuţineze. De când 
spadasinii şi cuţitarii nu mai aveau nevoie de serviciile lui, Jaume se 
oferise să ajute la spitalul Colom, care era aproape, unde devenise unul 
dintre cei trei acaptatores ai instituţiei: cei care străbăteau zilnic 
Barcelona cerșind pâine. 

După ce se instalară, Regina se înfățișă numaidecât în casa de pe 
strada Hospital; cât timp se străduia să se convertească, nu avea de 
gând să piardă contactul cu viitorul ei soț. Hugo își petrecea zilele în 
palatul lui Roger Puig, unde până și sclavii păreau să știe de ocara lui. 
Prima oară când Regina veni la noua casă a lui Hugo, Jaume zâmbi când 
o văzu; Barcha făcu o grimasă, mai întâi înspre Regina, apoi înspre 
Jaume, care își schimbă expresia de pe chip, dar nu își luă nici măcar o 
clipă ochii de pe sânii fermi și generoși ai femeii care încă era evreică. 
Merce, în schimb, nu băgă în seamă dezmierdările și mângâierile cu 
care încerca să o câștige Regina și continuă să se concentreze asupra 
unor figurine grosolane pe care i le sculptase Jaume din resturile de 
lemn de la mânere. 

Vizitele Reginei deveniră atât de obișnuite, încât micuța Merce cedă 
în fața dulciurilor cu care o ademenea aceasta. Și Jaume cedă: într-o zi, 
în timp ce Barcha o păzea pe copilă pe stradă, bătrânului îi scăpă mâna 
pe fundul Reginei. Aceasta pufni în râs. 

- Nu ai vârsta potrivită pentru astfel de lucruri, îl mustră ea afectuos. 

Jaume dădu să îi răspundă, dar Regina îl opri: 

- Flirtează cu musulmana, îl sfătui ea. Ea nu se va plânge niciodată. 

Cu toate acestea, de atunci înainte nu mai fu moment în care, când 
rămâneau singuri, indiferent de împrejurări, bătrânului să nu îi scape 
iarăşi mâna. O dată exagera cu pipăitul și Regina îl alungă cu o palmă, 
dar în general doar îl mustra cu un zâmbet când o pălmuia peste fund 
sau o ciupea din când în când. Îl voia ca aliat, avea nevoie de el ca 
prieten, cel puţin cât timp Hugo locuia în casa aceea, întrucât 
apropierea de musulmană nu dusese la mai mult decât prevăzuseră 
deja amândouă. 

- Ţine cont de faptul că în scurtă vreme voi deveni stăpâna ta, o 
amenință Regina după ce discutaseră vreme îndelungată în zadar. Va 
trebui să mă asculți. 

- Nu îţi face griji! Știu să o fac. 

Toate răspunsurile Barchei o surprinseră pe Regina. Musulmana nu 
se împotrivea fățiș, dar era limpede că nu o aprecia câtuși de puţin. 

- Vei trăi mai bine dacă te vei supune dorințelor mele. 

- Voi trăi cum poruncești tu. 

- Te voi zdrobi. 

- Sunt doar o musulmană; așa se întâmplă de obicei. 

- Eşti liberă. Ai putea să îţi cauţi altă slujbă. 

- Nu cred că aș reuși să găsesc vreuna ca aceea pe care mi-o propui 
tu, spuse Barcha cinică. 


- Categoric, musulmano, spuse Regina tărăgănând cuvintele. Iți vei 
dori să nu fi luat această hotărâre. Te voi lăsa până și fără dorința de 
viaţă. 

Pe măsură ce Regina își dezvăluia ura, Barcha zâmbea tot mai tare, 
până când evreica spuse ceva ce ar fi trebuit să țină pentru ea: 

- Voi începe prin a-ţi lua copila... 

Se aflau amândouă în grădină, până unde o urmase Regina. Barcha se 
năpusti asupra ei și o prinse de gât. Se împleticiră și căzură, musulmana 
deasupra evreicei. 

- Am să te omor, ai priceput? se răsti Barcha în timp ce o strângea de 
gât. Am să te omor dacă mă desparți de micuță. Am să te omor dacă îi 
faci rău. Am să te omor dacă ne învrăjbești pe mine și pe Hugo. 

Regina flutură din mâini. Faţa începea să i se umfle, iar Barcha 
atenua presiunea. 

- Gândește-te cum ai putea să o faci, cățea musulmană, răspunse ea 
de îndată ce putu să respire, întrucât, cu primul prilej, îţi voi lua tot ce 
iubeşti și tot ce îți dorești și te voi distruge. 

De data aceasta, musulmana se tulbură când auzi răspunsul Reginei, 
iar aceasta din urmă profită de clipa aceea de șovăială și se eliberă din 
mâinile ei, apoi se rostogoli și scăpă de ea. 

Amândouă în picioare, murdare, gâfâind, tremurând, se provocară 
din priviri. 

- Nu mă sperii, musulmană scârboasă, zise Regina. 

- Așa gândesc toţi până le dă târcoale moartea. Mă vei implora, te 
asigur. 

Regina se gândi preţ de câteva clipe. 

- Nu te voi lăsa fără dragostea copilei, zise ea, hotărând să cedeze. 

- Nici nu mă vei îndușmăni cu Hugo, îi ceru Barcha. 

- Fie! cedă Regina din nou. 

- Atunci te voi servi. 

- Şi mă vei asculta. 

- Te voi asculta. 

- ŞI... 

- Barcha! Barcha! 

Se auziră strigătele, după care Merce își făcu apariţia în pragul ușii ce 
dădea înspre grădină. Cele două femei se forţară să îi zâmbească fetei în 
același timp. 

- Vino, Barcha, repede! o îndemnă micuța arătându-i una dintre 
păpuşi. 

Hugo și Regina se căsătoriră în ziua de 6 decembrie 1400, de Sfântul 
Nicolae, în biserica Santissima Trinitat din Barcelona, cea construită de 
evreii convertiți. In ziua aceea, frăția templului îi sărbătorea împreună 
pe cei doi sfinți patroni ai bisericii și toți enoriașii erau obligaţi să 
participe la o liturghie solemnă. Altarul fusese acoperit cu o pânză 


brodată cu aur. Totul mirosea a tămâie, iar interiorul era luminat de zeci 
de lumânări ce licăreau. 

Monseniorul Ramon Vilanova, parohul, alesese o zi atât de plină de 
însemnătate pentru frăție drept recompensă pentru desăvârșirea și 
devotamentul cu care Regina învăța doctrina creștină și își asuma 
evanghelizarea. Cu o lună în urmă, femeia fusese botezată și căsătoria ei 
cu Mose Vives anulată. Regina nu își schimbase numele, care era și al 
unei martire creștine, dar își schimbase numele de familie, care 
devenise Vilanova, precum al parohului. 

In biserică erau prezenţi practic toți convertiții din Barcelona, toţi 
uniți prin frăția Santa Trinidad. Raimundo și Jacob fură martori pentru 
Hugo; iar pentru Regina, care se înfățișă frumoasă, înveșmântată într-o 
rochie de lână fină roșie, la care ieșeau în evidenţă mânecile și gulerul 
brodate, cu o centură strâmtă tot de culoare roșie, și cu pantofi de 
mătase de aceeași culoare, fură martore două amice din copilărie cu 
care, după ce fusese botezată, își reluase prietenia pe care regele le-o 
interzisese sub amenințarea pedepsei cu moartea. 

Hugo era înveșmântat cu straiele burgheze pe care i le adusese cu 
mult timp în urmă majordomul lui Roger Puig. Regina insistase să își 
cumpere veșminte noi, să își croiască o rochie, dar Hugo era îngrijorat 
din pricina cheltuielilor mari pe care le implicase nunta și care le 
epuizaseră resursele. 

Deși nu era o pânză de lux, ca acelea importate din străinătate pe 
care le purtau bogații și nobilii, materialul folosit pentru rochia roșie a 
Reginei fusese o cheltuială însemnată. „Din lână bună din Lerida", îi 
asigurase vânzătorul. Hugo nu cumpărase niciodată materiale. Nici 
Regina, nici cele două amice care o însoțeau și care își exprimau cu 
vehemenţă părerea despre toate cele, entuziasmate de parcă s-ar fi 
căsătorit ele, nu păreau să aibă prea multă experienţă. „Ne trebuie 
pentru o rochie de nuntă!" izbucnise una dintre ele cu voce pițigăiată. 
Cele trei femei cercetară pânza de parcă s-ar fi priceput. „Lână cu fire 
lungi, le explicase vânzătorul, cele mai lungi de pe piaţă, de la animale 
adulte tunse primăvara. Doar lâna făcută din aceste fire poate purta 
marca orașului Barcelona. Uitaţi-o aici, o vedeți?" 

Deși Regina nu reușise să îl convingă pe Hugo să își înnoiască 
veșmintele, reușise să îl convingă să îi cumpere straie noi lui Merce, așa 
că ieșiseră din magazin cu o altă bucată de lână fină, verde, care purta la 
rândul ei marca orașului, ca să îi croiască o rochie copilei. 

La cheltuiala aceasta se adăuga costul bisericii și al parohului, 
donațiile pentru sufletele celor vii şi ale celor morți din frăţia Santa 
Trinidad în care trebui să se înscrie și Hugo, și îndeosebi festinul. 
Banchetul avea să se țină după ceremonie, în Casa Căsătoriilor, o clădire 
cu un salon mare aproape de Pla d'en Llull și de portalul Nou, pe care 
municipiul o punea la dispoziţia oamenilor, mulţi la număr, care nu 
puteau sărbători nunta în locuinţa proprie. Atât de nerăbdători erau 


oamenii să sărbătorească, încât următorii regi fuseseră obligaţi să 
limiteze cheltuielile: se puteau invita doar optzeci de persoane, 
patruzeci de soț, douăzeci din fiecare gen, pe care Hugo și Regina îi 
aleseseră deja. 

De asemenea, mireasa nu mai era plimbată pe cal pe străzile 
Barcelonei și nu se putea oferi carne de pasăre în timpul banchetului, 
cum ar fi de găină, potârniche sau cocoș, limitând festinul la două feluri 
de mâncare. Deci fără carne de pasăre, dar se servea în schimb miel cu 
legume și apoi vită coaptă cu tot felul de sosuri speciale, precum și 
pâine albă din grâu, vin, mult vin, alb, roșu sau grecesc dulce. 

lar la costul banchetului se adăuga cel al florilor și al ghirlandelor cu 
care era deja împodobită Casa Căsătoriilor, precum și cel al 
menestrelilor care aveau să cânte la cornuri, tambururi și fluiere ca 
toată lumea să poată dansa și cânta până în zori. 

După liturghia solemnă, Hugo și Regina se căsătoriră prin ritualul 
consimțământului, în public, în văzul tuturor: 

- Eu, Regina, spuse ea plină de energie, îți dăruiesc inima ţie, Hugo 
Llor, ca soţie credincioasă, și te iau ca soţ credincios. 

Hugo se auzi pe sine recitând formula ritualului, de parcă ar fi rostit- 
o altcineva. Așa păţea de când pierduse podgoriile. I se părea că Regina 
profitase de descurajarea și suferinţa lui și pusese stăpânire pe voința 
lui. Regina stabilea totul. Deseori, când Hugo se întorcea de la slujba lui 
din crama lui Roger Puig, o găsea tot în casa lui Jaume. 

Poruncea și ordona; controla banii lui Hugo; hotăra ce se mânca și ce 
nu; ce trebuia să se cumpere; când se ieșea din casă și când nu; ce 
trebuia făcut și ce nu... Şi ciudat era că și Barcha i se supunea, docilă ca 
un animal, aşa mare cum era. Bătrânul Jaume era mulțumit, iar Merce 
alerga prin casă bucuroasă și fericită. Ai fi zis că era o imagine idilică. 
Duminicile, după liturghia de la Santissima Trinitat, pălăvrăgeau cu 
ceilalți convertiți și se plimbau prin oraș. Nu era un inconvenient 
pentru ei nici să încuie ușa și să se culce împreună. Hugo uită că 
perfidia ei îl silise să renunțe la relaţia lui cu Eulalia, iar Regina se 
năpustea asupra lui de parcă nu s-ar mai fi culcat cu un bărbat de mai 
bine de un an. Şi îi cerea pasiune, de ne-numărate ori, obosindu-l pe 
Hugo până cădea frânt. îi spuse că, după ce se căsătoreau, voia să mai 
aibă un copil, sau mai mulți. Până atunci folosise poţiuni ca să împiedice 
acest lucru, dar după nuntă nu avea să mai aibă nevoie de ele. Şi îl 
săruta, mult. 

Se mulțumi cu casa aceea, deși era limpede că le-ar fi trebuit mai 
mult spaţiu: cealaltă cameră, de sus, pentru Barcha și copilă. Jaume 
putea dormi în atelier. Hugo dădu să se plângă, dar ea îl întrerupse: 
„Dacă tot nu mai face mânere pentru cuțite!” Susţinu că îi făceau o 
favoare. Bătrânul avea să încaseze mai mulţi bani, ar fi putut să nu mai 
muncească deloc și doar să îi sculpteze jucării lui Merce. „O iubește 
mult pe fetiță", zise ea. „Nu mai are pe nimeni, aşa-i?" întrebă ea apoi. 


Hugo simţi o intenţie ascunsă în întrebarea aceea, dar tăcu, chiar dacă 
privirea pasivă şi pierdută a Reginei era în contradictoriu cu aripile ei 
nazale încordate, de parcă ar fi devenit deja stăpâna acelei case. 

Da, Regina era stăpână peste toate, inclusiv pe voinţa lui. 

- „Și te iau drept soţie credincioasă, termină de recitat Hugo, apoi se 
sărutară ca soți și toți cei prezenţi se bucurară, îi îmbrăţișară, îi 
felicitară şi le făcură urări de bine. 

Jaume acceptă propunerea Reginei; le închirie și odaia lui și se mută 
la parter, în atelier. Hugo își numără din nou monedele. Calculă 
veniturile, puţinii bani pe care îi mai aveau, plus salariul lui de chelar, și 
apoi chiriile, mâncarea, acum cu o gură în plus de hrănit, veșmintele - 
Regina cumpărase deja mai multe straie pentru ea și copilă, și niște 
pantofi, salariul Barchei, căreia îi datora deja destul de mult... Cum să 
prospere așa? 

- Azi te voi însoţi la palatul lui Roger Puig, îl surprinse Regina la 
câteva zile după ce se căsătoriseră. 

Era îmbrăcată cu straiele pe care tocmai le cumpărase, de un 
albastru-închis, serioase și discrete, chiar dacă strâmte pe talie. O 
pălărie joasă și îngustă în aceeași nuanţă, cu un ornament și panglici în 
culori vii sub bărbie, care alungau orice pretenţie la seriozitate din 
înfățișarea ei. 

- De ce? întrebă Hugo. 

- Trebuie să recuperez timpul pierdut. 

- Acolo? 

- Acolo îmi propun să încep. 

Când intrară în curtea interioară a palatului, doi servitori fură 
captivați de silueta aceea înveșmântată în albastru, exuberantă. Apăru 
Esteve, majordomul, și, aşa cum presimţise, Chiorul se sprijinea pe 
balustrada galeriei și privea spre curtea interioară, rămânând cu gura 
căscată când o văzu pe Regina. 

- Cine este această femeie? întrebă Esteve. 

- Sunt soția lui Hugo, i-o luă ea înainte. Mă numesc Regina Vilanova, 
creștină, matroană, expertă în îngrijirea bolilor și a tot felul de 
necesități, oricare ar fi ele, care le-ar putea afecta pe femei. 

Esteve asculta discursul cu ochii larg deschiși; Chiorul zâmbea de 
sus. 

- Am venit să îmi ofer serviciile stăpânei tale. Explică-i că mi-am 
învățat meseria ca ucenică uimitoare a măreţei Astruga, medic prin 
concesiunea regală a lui Pedro cel Ceremonios, și apoi cu Mose Vives, și 
el medic, ambii evrei. 

- Nu cred că vor vrea să te primească, îi răspunse majordomul. 

- Ştiu să îi vindec și pe bărbaţi, îl întrerupse Regina. 

Acesta fu pe punctul de a-și reitera împotrivirea, când se auzi un 
strigăt din galerie, care îi obligă pe toţi să se întoarcă într-acolo. 

- Regina! 


Caterina cobora în fugă scările. 

Rusoaica se aruncă asupra ei, plânse și se pierdu cu firea, 
mulțumindu-i și lăudând-o pe cea care îi salvase viața. In cele din urmă, 
Regina reuși să scape de ea, deși fata nu voia să îi mai dea drumul. 

- Am venit să îmi ofer serviciile doamnei contese, îi zise Regina. 

- Bineînţeles că da! se bucură Caterina. îi voi vorbi chiar eu despre 
tine. 

- Cum adică bineînţeles că da? sări majordomul. O simplă sclavă cum 
ești tu nu poate recomanda pe nimeni. 

- Las-o, Esteve! se auzi din galerie. 

Chiorul se uita lasciv când la o femeie, când la cealaltă: rusoaica 
blondă și cu pielea albă și moașa mai închisă la culoare, brunetă; 
amândouă senzuale, cu trupuri voluptuoase și generoase. 

„Oare ce fantezii îi treceau prin minte Chiorului în clipele acelea?" se 
gândi Hugo. 

- Va fi pe răspunderea ta, îl ameninţă Esteve pe servitorul contelui. 

Chiorul ridică din umeri și făcu un semn cu mâna. 

In timp ce Caterina o însoțea pe Regina la primul etaj, Hugo se 
îndreptă spre cramă. Nu avea foarte mult de lucru: în fiecare zi pregătea 
și îi indica lui Esteve vinurile pe care trebuia să le servească la masa 
conților; decanta vinul și îl curăța, ca să se conserve, ba chiar făcuse 
deja rost de vin condimentat pentru sărbătorile de Crăciun care se 
apropiau. 

Pregăti vinul pentru ziua aceea și se plimbă printre butoaie și vase, 
închipuindu-și-o pe Regina așteptând în același loc în care stătuse el în 
ziua aceea în care Roger Puig îl recompensase pentru vinul bordo slab. 
Se înfiora când își aminti de senzaţia pe care i-o lăsase vârful cuţitului 
Chiorului pe abdomen. Hugo se simţea urmărit mereu. De bine, de rău, 
ajunsese să fraternizeze cu Esteve, majordomul, cu bucătarul și ceilalți 
servitori, ba chiar și cu sclavii, căci de el depindea vinul și nimeni nu 
voia să-și facă un asemenea inamic. Cu toate acestea, Mateo probabil că 
avea să o hărţuiască pe Regina, așa cum făcuse cu el. li veni în minte 
pofta cu care tocmai o privise. Pe Caterina nu o putea hărțui, căci era 
proprietatea contelui, dar nimic nu îl împiedica să se ţină după soţia 
chelarului. Îl chinuia gândul că probabil asta era întocmai și intenția 
Chiorului. 

Imboldit de această temere, Hugo se trezi în curtea interioară 
pietruită, la baza scărilor. Sus se auzeau voci. Urcă scările lipit de 
perete, o precauție absurdă, întrucât oricine se afla jos sau în galerie îl 
putea vedea. Se dezlipi de perete și încercă să se poarte firesc. Vocile se 
auziră mai limpede. Una dintre ele îi aparținea soţiei lui, fără îndoială, 
dar cealaltă... Odată ajuns sus, se prefăcu a-și face de lucru prin galerie, 
chiar lângă arcada ce dădea în culoarul dinspre biroul lui Roger Puig și 
ușa de acces la odăile nobililor din palat. Ascultă cu atenţie ce discutau 
Regina și contele.- 


- Şi cum se face că o femeie așa frumoasă ca tine este moașă? 

- Păi, pur și simplu, Excelenţa Voastră, zise ea pe un ton care lui Hugo 
i se păru excesiv de mieros. Nu vi se pare mai indicat și mai benefic 
pentru sănătate să fiți tratat de o femeie frumoasă? 

- Aici sunt întru totul de acord, îi răspunse contele cu voce 
seducătoare. 

Hugo auzi câţiva pași, probabil suficienți pentru ca nobilul să se 
apropie de soţia lui. Regina râse. 

- Nu, o auzi Hugo pe Regina spunând. 

Râse din nou. Roger Puig torcea ca o pisică. 

- Nu, insistă Regina. Nu... repetă ea, de data aceasta fără pic de 
convingere. 

Incepând de atunci, vreme de câteva clipe se auzi doar zgomotul a 
două trupuri frecându-se unul de celălalt, presărat cu câte un gâfâit 
înăbușit de plăcere. Apoi pași grăbiţi, râsete înăbușite și o izbitură 
puternică ce anunţă o tăcere de rău augur. 

Hugo nu se mai prefăcea; stătea tăcut, paralizat lângă arcada ce 
dădea spre coridor. Nu se auzea nimic. Simţi un fior rece doar la gândul 
de-a intra în anticameră, în caz că Regina nu mai aștepta acolo. Şi totuși 
își vâri capul. Scaunul de lemn, îngust și cu spătarul înalt; cele două 
cufere și tapiseria cu Sfântul Gheorghe; atât. Dar îi auzise. Fără îndoială! 
Se întrebă de ce oare nu intervenise la momentul oportun. Nu voi să își 
răspundă; nici nu îndrăzni să o facă. Se duse lângă ușa biroului contelui 
și își lipi urechea de ea: râsete, tăcere, ceva ce aducea a gâfâieli, un 
strigăt... Regina. Cunoștea foarte bine gemetele soției lui, ascuţite când 
se apropia de orgasm. Plecă din palat, o luă pe strada Marquet şi ajunse 
până pe plajă. Era decembrie. Soarele era ascuns în spatele unor nori 
închiși la culoare, iar marea, oarecum agitată, părea de argint. Bărcile se 
odihneau pe nisip şi oamenii mării se mişcau fără chef, de parcă ar fi 
hibernat și ei în așteptarea unor condiţii mai favorabile pentru 
navigare. 

Şi ce îi păsa lui dacă Regina i se dăruia lui Roger Puig? Îşi trecu mâna 
peste lateralul uneia dintre ambarcaţiuni. Se căsătorise forţat. Cu toate 
acestea, îi păsa. La urma urmei, era soţia lui. Și cel mai rău era că îl 
înșela cu Roger Puig. Nobilul avea să se fălească acum cu noua lui 
cucerire, poate că avea să îi povestească până și Chiorului. Lovi de mai 
multe ori cu palma o altă barcă. Poate chiar... Ba nu! Nu cu Chiorul! 
Regina nu s-ar fi culcat cu Chiorul, deși nu avea cum să fie convins de 
asta. încercă să își limpezească mintea concentrându-se asupra mării. 
Ce zicea Dolca despre mare? Nu îi plăcea. 

Străbătu plaja până la șantierele navale. Acolo mereu exista mișcare. 
Dacă nu se naviga sau navigau doar ambarcaţiunile mari, în șantiere se 
depozitau bărci, se reparau sau chiar se dezarmau și demontau cu totul, 
cum îi povestiră în ziua aceea lui Hugo bastaixos care ieșeau din navele 
acelea încărcaţi cu scânduri mari. Se demontase în întregime o navă 


plată cu care se transportau cai, care nu mai fusese lansată pe mare și 
care se deteriora în interiorul șantierelor. Numeroase articole aveau să 
rămână depozitate ca să fie folosite de alte nave, dar scândurile de lemn 
fuseseră vândute prin licitaţie publică, în mare pentru construcția de 
case. Bastaixos le duceau acum către cumpărătorii lor. 

Hugo pălăvrăgi cu ei și cu alți oameni ai mării care se perindau prin 
șantiere: barcagii care în clipa aceea nu aveau nicio navă de descărcat, 
marinari care așteptau o însărcinare cu care să câștige niște bănuți, 
pescari... 

In alte vremuri le pusese tot soiul de întrebări ca să obţină informații 
pentru Bernat. In ziua aceea, în schimb, întrebară ei despre vin. „Când 
vei mai avea nevoie de urină?', zise un bastaix printre râsete. Hugo făcu 
o grimasă, apoi clătină din cap. Alţii păreau să fi aflat despre cele 
petrecute cu podgoriile. în cele din urmă, unul dintre ei zise: 

- E adevărat că ai siluit-o pe fată și apoi ai lăsat-o pentru evreică? 

Hugo își dădu în sfârșit seama despre ce vorbeau. 

- Soţia m-a asigurat că te-au excomunicat pentru că te-ai căsătorit cu 
evreica, zise un altul. 

- Nu. Doar am făcut o greșeală. Atât doar. Nu am siluit-o pe Eulalia, 
nici măcar n-am atins-o toată logodna. Și m-am căsătorit, da, dar cu o 
creştină. 

- O convertită, punctă cineva. 

- Şi mai creștină, atunci, îi scăpă lui Hugo, ţinând cont că a fost 
decizia ei. 

- Cum îndrăznești să susții că o convertită e mai creștină decât 
oricare dintre noi? 

Un murmur se auzi din grupul cu care pălăvrăgea Hugo. Văzu că se 
apropiau și alții. 

- Nu asta am vrut să zic... 

- Păi asta ai zis! îi răspunse un altul. 

- Am auzit cu toţii, afirmă altul. 

- Ce? se interesă un al treilea care sosise de curând. 

- Imi pare rău, se scuză Hugo. Nu am vrut să vă jignesc. 

- Dar ai reușit să o faci, băiete, insistă un marinar bătrân posac. 

- Imi cer iertare. 

- Lăsaţi-l, gata! încercă unul dintre bastaixos să îi împăciuiască. Şi-a 
cerut iertare, nu? Toţi facem greșeli. 

- Nu greșeala de-a ne căsători cu o evreică. 

- O conv... dădu să răspundă Hugo, dar se hotărî să tacă. 

- Nici să înlocuim o fată creștină cu o femeie evreică. _ 

Hugo făcu un pas în spate. Nimeni nu îl împiedică. Işi întoarse 
privirea, își luă rămas-bun ușor și o porni înspre Raval. 

- Evreii nu se convertesc niciodată cu adevărat! îi strigară ei. 

- Firește! 

- Ne înșală! 


- Şi nu vor reuși să o facă! 

- Nu le vom îngădui! 

- De ce nu m-ai așteptat la palat? întrebă Regina, surprinsă. Erau 
aşezaţi cu toţii la masă în casa de pe strada Hospital, mai puţin Barcha. 
Aceasta, îngenuncheată în fața focului, termina de pregătit prânzul. 

Hugo o cercetă cu privirea pe Regina; nu credea că aștepta cu 
adevărat un răspuns. Venise jubilând. îi explicase că Anna, contesa, îi 
făgăduise că avea să o cheme numaidecât, la fel şi cumnata ei, Agnes, 
sora contelui. li spuse că vorbiseră îndelung și că era convinsă că le 
încântase. 

- Le-am fascinat! zise ea amintindu-și conversaţia cu doamnele. 

„Nu se pricepe", afirmase ea după ce contesa îi dezvăluise cine le 
trata părţile intime: o moașă bătrână cunoscută. Contesa își încruntase 
sprâncenele și fruntea când auzise afirmaţia Reginei. „Nu, stăpână, îmi 
pare rău să vă zic, dar nu se pricepe. O cunosc bine. înţelege cum e cu 
nașterile și cu copiii și la asta se pricepe, dar nu cunoaște toate celelalte 
sfaturi de care are nevoie o femeie, multe la număr". Când Anna și 
Agnes își ridicaseră capetele în același timp, așteptând să li se explice, 
Regina adăugase: „Reţete de dragoste pentru bărbat... sau pentru 
femeie. Reţete pentru ca un soț să se poată culca doar cu soţia lui sau să 
se certe cu prietenul lui. Poţiuni sau cataplasme care să stimuleze actul 
sexual, pentru ca perechea să se împreuneze cu ardoare și pasiune, 
continuă ea, iar femeile își zâmbiră reciproc și apoi se apropiară de 
Regina, care să întărească rinichii, care să întrerupă sau să provoace 
sarcini, care să înapoieze virginitatea pierdută, sau care să rețină 
sămânţa în uter. Reţete pentru a elimina părul, pentru a-l vopsi blond, 
pentru a omorî păduchi sau a vindeca crustele de pe cap; rețete care să 
micșoreze sânii mari sau să îi facă mai fermi pe cei zbârciţi; care să 
elimine mirosul de sudoare sau respirația urâtă; care să albească sau să 
elimine petele de pe față. 

După ce încheiase lista cu posibilele tratamente pe care o moașă 
bună le putea oferi femeilor, cele două nobile o asaltaseră cu întrebări. 
Caterina, între timp, le asculta de la o oarecare distanţă. Contesa îi 
arătase un neg mic, pe care îl numi impertinent, sub unul dintre sânii ei 
tineri. Regina îi promise un tratament. Cumnata, după ce șovăise o 
vreme, se interesase de avorturi. „Agnes!" o mustrase Anna, apoi îi 
făcuse cu ochiul, complice. 

Oare cine era iubitul surorii contelui? Când Barcha servi prânzul în 
castroane, Regina se gândea la asta și la felul în care contesa îi făcuse cu 
ochiul. 

- L-ai cunoscut pe conte? întrebă atunci Hugo, de parcă nu ar fi 
contat câtuși de puţin. 

- Nu, răspunse Regina la fel de nepăsătoare. Hugo o privi cu atenție. 
Ea nu tresări. O ajuta pe Merce cu mâncarea. Contesa mi-a promis că mă 


va prezenta soțului ei, adăugă ea fără să îl privească măcar, atentă la 
copilă. 

Hugo îi privi nasul; i se părea că nu o dădea de gol. Preţ de o clipă, se 
îndoi că Regina era cea pe care o auzise cu contele. De fapt, nu o văzuse, 
dar o auzise. Fusese vocea ei... La momentul respectiv ar fi jurat că era 
ea, dar era agitat, iar coridorul acela mare din piatră ar fi putut să 
distorsioneze vocile. 

Iși privi din nou soţia. I se părea liniștită. Se juca acum cu copila. Şi 
Jaume le privea, râdea știrb și intervenea din când în când în joaca lor. 
Barcha își ascundea bine ura, știa cum să o facă, și mânca așezată lângă 
vatră, în fața focului. Părea o scenă plăcută. Hugo nu mai era convins de 
ceea ce crezuse că auzise. 

Chiar în după-amiaza aceea, după ce mâncară, Hugo își căută soţia și 
o găsi mai dispusă ca niciodată. Devotată și obraznică, așa cum rareori 
fusese. Voluptuoasă. Încinsă. Pasională. De parcă ar fi fost pentru prima 
oară. 

Hugo sfârși prin a face pace cu Barcelona, și se plimba acum cu 
spatele drept şi zâmbitor prin oraș, arătându-i lui Merce atelierele 
artizanilor și explicându-i cu voce tare ce făureau sau vindeau. Din când 
în când se apleca și răspundea la întrebările fiicei lui, care în anul 1401 
avea deja cinci ani. „Cine stă aici, înăuntru?", întrebă ea când trecură 
prin piața Sant Jaume. „Foarte bine!" „Și biserica asta cum se numește?" 
„Şi castelul acesta, cine stă în castelul acesta?" „Cum se numește piaţa 
asta?" „Şi aici... ce se vinde?" 

Tată și fiică străbăteau Barcelona de mână, deși, când copila dădea 
semne de oboseală, fără să fie nevoie să îi ceară, Hugo o lua în braţe și o 
strângea tare. Atunci se ducea să vadă marea, cu Merce dormind la 
pieptul lui, sau podgoriile, podgoriile acelea mici des întâlnite prin 
Raval, în zona vastă de pământuri fără construcţii care înconjura 
zidurile, ultima dintre porţi, Sant Pau, fiind deja ridicată, de unde 
urzeala aceea se îndrepta spre mare, gata să învăluie șantierele navale. 

Hugo își făcea bine slujba de chelar al lui Roger Puig. Crama era bine 
îngrijită, căci cumpăra vinurile de la diverși negustori care nu îi puteau 
înșela mirosul și gustul. Nu mai avea podgoria cu pricina, se scuză el 
când contele îi ceru vin de Vilatorta. Dacă îi plăcea regelui, trebuia să îl 
cumpere de la Jofre Despla, îi zise el. Și așa făcură, deși, din câte află el, 
nu mai semăna deloc cu acela pe care îl produsese el cu atâta drag. 
Probabil că Jofre, sau cel căruia îi cedase acesta exploatarea podgoriei, 
nici măcar nu știa care erau lujerii de Vilatorta. Cert era că, după ce își 
îndeplinea obligaţiile, Hugo cunoștea o fericire pe care nu și-o 
închipuise vreodată: aceea de a trăi copilăria fiicei lui. Era singurul 
lucru care compensa o slujbă pe care o ura și de care nu avea cum să 


scape. Contele nu părea câtuși de puţin dispus să îl concedieze și asta ar 
fi fost singura scăpare posibilă, dacă nu voia să îndure represaliile 
îngrozitoare care îi așteptau pe cei care plecau din serviciul lui Roger 
Puig fără consimțământul acestuia. În ultima vreme, în plus, chiar şi 
soţia lui o subliniase uneori, ca nu cumva Hugo să uite. Amenințarea cu 
scrisorile atârna în continuare deasupra capului lui Hugo și Regina nu 
șovăia să îi aducă aminte ori de câte ori era necesar. 

Regina, care deja se plimba prin palatul lui Roger Puig cu o ușurință 
neobișnuită, deveni în scurt timp moașa de încredere a Annei și a lui 
Agnes și nici prin gând nu îi trecea să renunțe la o situaţie atât de 
privilegiată. Nu dură mult până ce și alți nobili și burghezi înstăriți să îi 
solicite serviciile. Regina muncea mult, deși Hugo nu se prea bucura de 
presupusele beneficii ale muncii ei, în afară de o contribuţie mică la 
cheltuielile domestice, pe care ea le administra, punând bani deoparte 
pe la spatele lui. Regina căută o ucenică, deși insista că voia ca într-o zi 
Merce să ocupe această poziție, adăugând că pentru asta trebuiau să o 
înveţe să citească și să scrie, şi latină, foarte necesară pentru cărțile de 
medicină... Hugo o rugă să mai aștepte o vreme, doi sau trei ani; până 
atunci Merce avea să fie doar o copilă. Nu reuși să o convingă. După 
câteva zile, Barcha primi instrucţiuni să o ducă zilnic pe copilă la casa 
lui Pere Coloma, magister scholarum, care educa în particular, fără să 
depindă în vreun fel de episcopat sau de școlile publice ale 
municipiului; un profesor pe care Regina trebui să îl convingă cu 
argumente bune și cu bani mulţi - pe asta îi cheltui fără discuţii - ca să 
accepte să îi predea nu doar unei copile, ci uneia atât de mici. 

- Oare copiii nu încep să lucreze de la cinci ani? 

Pe Hugo îl surprinse replica Barchei când el încerca să revoce 
porunca nevestei lui. 

- Ba da, dar... dădu el să insiste. 

- Păi, dacă sunt copii care muncesc, nu e nimic rău dacă fetiţa începe 
să înveţe cărţile, pentru ca într-o zi să fie ca Regina. 

Poate că Barcha o avertizase pe Merce despre neajunsurile tatălui ei, 
dar cert era că micuța nu îi spunea despre progresele pe care le făcea în 
lumea aceea a literelor atât de îndepărtată de posibilităţile lui Hugo, și 
trăia neîndoios cu o speranță exagerată toate celelalte experiențe pe 
care i le oferea el, cum ar fi recolta de anul trecut, când Jaume îi 
propusese lui Hugo să ajute la culegerea, zdrobirea și decantarea 
vinului. 

In afară de alte pământuri cedate în enfiteuză, spitalul Colom 
dispunea de câteva petice de podgorii de pe care obțineau vinul necesar 
pentru consumul anual al bolnavilor și personalului. Hugo era deja 
cunoscut și cei mai mulţi țărani care îngrijeau podgoriile din Raval îi 
respectau părerile. Se plimba printre lujeri și îi ajuta, pălăvrăgeau și 
discutau despre boli, tehnici și obiceiuri. Hugo încerca să refacă nodul 
acela tăiat care până de curând îl ţinuse legat de pământ, chiar dacă 


acesta nu fusese al lui. In ceea ce o privea pe Merce, fata absorbea 
învățăturile pe care i le dădea tatăl ei, căruia i se punea un nod în gât 
când o vedea pe fetiță mângâind un lăstar de viță sau rupând delicat un 
ciorchine de struguri. Ajunsese târziu: ce recolte bune, ce vin bun ar fi 
putut obţine împreună! 

In perioada recoltei, Hugo se împotrivi ca fiica lui să meargă la ore. 
Privirea lui fu de ajuns pentru ca Regina și Barcha să îl tolereze. 
Culegeau strugurii împreună, amândoi uzi de la mustul zaharos, 
muștele zumzăind în jurul lor, când nu li se așezau pe față sau mâini. O 
văzu pe micuță certându-se cu insectele și, preț de o clipă, își aminti de 
Dolca. Așa de tare se înșelase în viață, încât ajunsese în această situație? 
Râsul copilei lui îl readuse la realitate, și îi apăsă și mai tare pălăria 
mare de paie pe cap. Incercă să o învețe cum să recunoască și să separe 
ciorchinii copţi de cei încă necopţi, care puteau acri vinul. Dolca îi 
explicase lui cum să o facă la prima lui recoltă; o îndemnă și să curețe 
ciorchinii de melci și de frunze, şi să arunce strugurii mucegăiţi, și 
insistă pe aceste lucruri, deși pe-acolo nu se proceda deloc așa, ci se 
arunca totul în aceeași cotăriță, căci, la urma urmei, era vorba de vin 
pentru cei bolnavi și muribunzi. 

Crama spitalului Colom era așa cum și-o amintea Hugo, poate chiar 
mai întunecoasă, mai neîngrijită, ba chiar mai sinistră. Ușa și ferestruica 
prin care vârâse bățul cu care îi scosese ochiul Chiorului erau la fel. În 
timp ce trăgea de căruţul în care se aflau struguri, privi spre 
administrator şi văzu că nu era același. Acesta era mult mai tânăr. Nu o 
văzu nici pe îngrijitoarea pe care o insultase în ziua aceea. Jaume, 
prieten cu toţi, îl prezentă oamenilor de îndată ce lăsă căruţul: 
administratorul și preotul, ceilalți doi acaptatores, o proslușnică și o 
altă servitoare, ambele, la fel ca Jaume și ceilalți, muncitori prin vocaţie, 
slujitori ai celor săraci. 

Administratorul şi preotul își schimbară expresia de indiferenţă cu 
care primiseră inițial salutul lui Hugo de îndată ce Jaume îl prezentă 
drept chelarul contelui de Castellvi de Rosanes. 

- Oare ar putea domnul conte să îi fie de folos spitalului nostru în 
vreun fel? întrebă clericul. 

Fu tentat să le spună să îi ceară soției lui; cu siguranţă că ar fi avut 
mai multă influenţă ca el. În schimb, promise să transmită cererea lor 
contelui, deși nu avea prea mari speranţe de reușită. 

- Știţi deja cum sunt nobilii, încercă el să se scuze. 

In cele din urmă reuși să scape de toţi cei care veniseră să se uite și 
să pălăvrăgească. El voia... avea nevoie să zdrobească strugurii, să simtă 
din nou cum se forma mustul sub picioarele lui, cum se năștea vinul. în 
crama aceea domestică nu aveau vinărie; strugurii erau zdrobiţi într-un 
butoi din care mustul se scurgea în ciubere și vase. Hugo se descălță, se 
cațără în butoi și, odată intrat, o ridică pe Merce și o vâri și pe ea în el. 


Copila aproape că dispăru în butoi. Așa, ținându-se de mână, tată și fiică 
dansară și zdrobiră strugurii, și râseră, glumiră și cântară. 

Nu mai fu nevoie ca Hugo să îi ceară lui Roger Puig să ajute spitalul 
Colom. La 1 februarie 1401, Sfatul Celor o Sută din Barcelona hotări să 
demareze discuţii cu episcopul orașului și cu consiliul canonic al 
catedralei, ca să unească într-unul singur toate spitalele din Barcelona 
indiferent de titulatura lor: municipale sau dependente de episcopat ori 
de consiliul canonic al catedralei. 

Asistenţa socială din Barcelona la începutul secolului al XV-lea era 
oferită prin intermediul unor mici spitale independente, fiecare dintre 
ele găzduind de la o duzină până la două duzini de bolnavi, plus copiii 
abandonaţi care erau găsiți la porţile lor. Unele dintre aceste instituții, 
deja centenare, aveau probleme financiare în pofida resurselor cu care 
fuseseră înzestrate la întemeiere și în ciuda faptului că beneficiau de 
pomeni și numeroase moșteniri primite de la locuitorii Barcelonei, 
ultime dorinţe în care puţine persoane, oricât de umile ar fi fost, uitau 
să includă și spitalele. 

Conceptul medieval de spital ca refugiu al săracilor și pelerinilor, 
unde oamenii erau ajutați să moară, se schimbase pe măsură ce 
cunoştinţele medicale sporiseră. În anul 1401, Barcelona voia să 
construiască un mare spital general menit, după cum spuneau 
decretele, să întâmpine, primească, sprijine și hrănească pe cei săraci, 
pe cei mutilaţi și pe cei slabi, pe cei dementi, pe cei răniţi și pe cei care 
sufereau de orice alte nenorociri omenești, pe copiii abandonați și pe 
ceilalți nenorociţi, de orice nație și condiţie. 

Consilierii și clericii ajunseră la un acord: să unească în cadrul unui 
spital nou, care avea să se numească Santa Cruz, cele șase spitale din 
Barcelona. Locul ales pentru a-l construi fu lângă spitalul Colom, la a 
cărei cramă Hugo colabora deja în mod altruist, la rugămintea 
administratorului și a preotului. 

Cu toate eforturile pe care le făcu Hugo pentru maturarea lui, în 
câteva luni, strugurii zdrobiţi împreună cu Merce la recolta de anul 
trecut dădură un vin tânăr și acru, care te zgâria pe gât și îţi irita 
stomacul, dar pe care bolnavii săraci de la spitalul Colom îl beau de 
parcă ar fi fost nectar. Se gândi să îl trateze cu aqua vitae întrucât, la 
insistența Reginei, recuperase alambicul ascuns la ferma lui Rocafort cu 
complicitatea Mariei, și reușise să îl adapteze la căminul din casa lui 
Jaume, la focul căruia distila noaptea remediile pe care i le cerea soția 
lui. Cu toate acestea, Hugo renunţă într-un final la idee: vinul roșu de la 
spitalul Colom era deja îndeajuns de tare, dar, deși tăria putea fi o 
calitate apreciată la vinuri, cel de Colom era aspru și acid, mult prea 
vulgar ca să i-l ofere regelui Martin, reginei lui, episcopului Barcelonei 
sau oricăruia dintre consilierii orașului care ar fi trebuit să participe la 
inaugurare și să așeze primele pietre din ceea ce urma să fie marele 
spital din Barcelona. 


Atât administratorul, cât și preotul fură generoși. Hugo căută mai 
multe butoaie de vin roșu tânăr, dar bine făcut, nu ca acela de Colom, în 
care se amestecau struguri cu melci și frunze de viță-de-vie; voia un vin 
în care să se simtă gustul de struguri. După ce îl obținu, îi adăugă o 
cantitate suficientă de aqua vitae pentru ca gustul de fructe să se 
echilibreze cu tăria pe care i-o conferi licoarea. 

In duminica de 17 aprilie 1401, regele Martin și soţia lui, Maria de 
Luna, episcopul Joan Ermengol și consilierii orașului se deplasară până 
în cartierul Raval din Barcelona ca să inaugureze lucrările. O făcură cu 
pompa cuvenită; regii călare, urmaţi de un gardian și înconjurați de 
oamenii lor de încredere, printre care și Roger Puig, și anunţaţi cu sunet 
de cornuri și tobe. Episcopul, sub baldachin, însoţit și el de armata lui 
de preoți și băieţi de altar, concurând la pompă cu monarhul, în timp ce 
consilierii, serioşi, ursuzi, înveșmântaţi în negru și cu toiegele lor, 
mergeau în fața membrilor Sfatului Celor o Sută și a membrilor 
breslelor, care veneau în urma flamurilor. 

Procesiunea porni de la catedrală, iar alaiul, cărând primele patru 
pietre din noua clădire, străbătu strada Hospital, împodobită special 
pentru ocazie: casele decorate cu flori și crengi, unele dintre ele chiar și 
cu tapiserii vechi atârnate pe fațadă; strada fusese măturată și udată, 
oamenii se bucurau și se veseleau obligaţi de autorităţile municipale 
sub amenințarea unei amenzi de cinci suel-dos pentru cei care nu 
colaborau, sumă destul de mică față de amenda pe care ar fi primit-o 
breslele dacă nu participau la eveniment. 

Hugo, înveșmântat în straiele lui burgheze vechi, se mișca liber pe 
esplanada ce se deschidea lângă spitalul Colom, în grădinile vaste unde 
se pregăteau deja fundaţiile pentru noul spital. Locul era prea mic ca să 
găzduiască mulțimea de oameni ce se hotărâseră să participe în ziua 
aceea de odihnă, primăvăratică și însorită, la întemeierea spitalului, așa 
că lumea se înghesuia în spatele soldaţilor care delimitau zona în care 
se ridica o estradă acoperită, cu scaune, pe care se așezară treptat regi, 
nobili, clerici și autorităţi. 

Merce, care, de când tatăl ei lucra la cramă, avea impresia că spitalul 
îi aparținea, se opri din alergat la îndemnul preotului de îndată ce 
regele Martin, scund și obez, înconjurat de cavalerii din cortegiul lui, 
descăleca neîndemânatic din șa, ca apoi să fie luat pe sus de gentilomii 
lui. Regina Maria, ajutată, descăleca totuși cu mai multă ușurință și 
demnitate ca soţul ei și apoi primi un buchet cu flori de la câteva fetițe 
din cartier, printre care se număra și fiica micuță a lui Hugo Llor. 

Hugo zâmbi în timp ce privi scena. Intui că soţia lui îl mustra de la 
distanță. Căută privirea rece și furioasă a Reginei până când o găsi 
printre femei, între contesa Anna și prietenele ei. Era îmbrăcată cu o 
rochie nouă, cumpărată pentru această ocazie; dacă trișa când venea 
vorba de cheltuielile zilnice la care era obligată să contribuie, nu o făcea 
niciodată în detrimentul înfățișării - straie, bijuterii, cosmetice - sau a 


interesului ei, indiferent că era vorba de cărți, oricât de scumpe s-ar fi 
vândut la licitaţii, sau de a face donaţii și pomeni unor preoţi care o 
flatau. Se certaseră din pricina lui Merce. 

- Copila este fericită, îi răspunse Hugo când Regina se plânse de 
faptul că fiica ei se amesteca și fraterniza cu copii din cartier. 

Regina, în schimb, insistă că fata nu trebuia să o facă, de parcă ar fi 
fost fiica unui nobil. Hugo o întrerupse: 

- Oare nu ia deja ore cu profesorul? 

- Ba da, dar... 

Nici atunci Hugo nu o lăsă să termine. 

- E fiica mea! 

Afirmația nu îi plăcu Reginei, care se îndreptă de spate, își încorda 
umerii și gâtul, provocându-l cu nasul. 

- Eu ţi-am adus-o! spuse ea, cu o privire amenințătoare. 

- Şi? 

Hugo acceptă provocarea și făcu un pas înainte, ajungând faţă în față 
cu Regina, amândoi singuri la parterul casei lui Jaume. 

Se întunecase deja. El elabora licoarea, iar ea tocmai venise de cine 
știe unde. 

- E fiica mea, reitera Hugo. 

- Și eu soția ta. 

- Soția mea! strigă Hugo din toți rărunchii. O privi. Aproape că uitase, 
dar îngâmfarea Reginei îl enervă. Eşti doar curva tuturor nobililor cu 
care ești în cârdășie, îi zise el cu dispreţ. 

- Ai grijă ce spui! 

- O târfă! 

- O târfă care te poate face să suferi, îl ameninţă ea. Hugo râse în 
hohote. 

- Scrisorile? Fă-o! 

- Naivule! Regina miji ochii. Hugo îi văzu nasul chiar din față, serios, 
ferm. Vrei să-i spun copilei adevărul? Hugo avu impresia că rămâne fără 
sânge. Regina îi văzu paloarea și zâmbi. Târfă, zici? 

Nu își încheie fraza, căci fu întreruptă de răbufnirea Barchei, care își 
făcu apariţia dinspre atelierul în care dormea Jaume, aranjându-și 
rochia. 

- Dacă povestești ceva, te omor, pufni musulmana, lăsându-și deja 
rochia în voia sorții, surprinzându-i şi pe Hugo și pe Regina. 

- Barcha! încercă el să îi atragă atenția. 

- Eretică scârboasă ce ești! 

- Nu, se împotrivi musulmana în direcția lui Hugo, gesticulând 
furioasă din braţe și ignorând insulta Reginei. Tu nu o vei face, stăpâne. 
Eşti prea bun. înduri lucruri pe care un soţ nu ar trebui să le îndure. Dar 
eu o voi face, adăugă ea întorcându-se spre Regina. Te voi ucide dacă 
copila află că Hugo nu e tatăl ei. Te jupoi de vie dacă află că povestea 
despre moartea mamei ei nu este adevărată. 


Violenţa cu care Regina îi răspunsese unei ameninţări asemănătoare, 
cu multă vreme în urmă, în grădină, nu se manifestă de data aceasta, de 
parcă noul statut al convertitei, care se afla în relaţii cu soţii de bărbaţi 
importanți și cu bărbaţii cu pricina, ar fi împiedicat-o să se certe cu o 
servitoare. 

Aceeași privire pe care i-o aruncase în ziua aceea Regina, înainte să îi 
întoarcă spatele și să urce în odaie, i-o arunca și acum, când se afla 
printre femeile nobile. Dar, cu toată insistența ei, Merce continuă să se 
joace cu copiii din cartier: râdea și plângea ca ei, se murdărea și se certa 
cu ceilalți, alerga și cădea, julindu-și palmele și genunchii. 

Pe podium se serviră dulciuri și aproape toți gustară din vinul lui 
Hugo. Cei mai mulți îl lăudară. Roger Puig arătă înspre el în timp ce 
sporovăia cu monarhul. Hugo îl văzu: contele se purta de parcă i-ar fi 
aparținut, de parcă ar fi fost sclavul lui. Regele Martin bău, iar Hugo 
aprecie că acesta își trecu vinul prin gură, gustându-l. Apoi monarhul 
încuviință, ridică înspre el cupa de aur și o închină împreună cu el. 
Zâmbetul fad al suveranului contrastă cu privirea aspră a contelui din 
spatele lui. Hugo înţelese numaidecât și presimţi că avea să aibă 
probleme: Roger Puig nu deținea acel vin. Fu distras de începerea 
discursurilor. 

- Acest spital, strigă consilierul ca să se facă auzit de mulţime, se va 
construi în stilul caracteristic orașului nostru și celorlalte monumente 
ale noastre: Santa Maria de la Mar, Santa Maria del Pi, salonul Tinell, 
capela Santa Agata, șantierele navale sau salonul Contratacion de la 
Llotja. Mulțimea asculta într-o tăcere reverențioasă. Va fi trainic şi 
mare, din piatră bună din carierele noastre din Montjuic, pe cât de 
sobru, pe atât de maiestuos... 

- li va primi pe toţi cei bolnavi și săraci, bărbaţi și femei, fără 
deosebire, promise episcopul. 

- Barcelona va avea cel mai mare spital din Occident! exclamă regele 
Martin, stârnind mai multe ovaţii ca predecesorii lui. Niciodată în ţările 
care ne înconjoară nu s-a construit o clădire de mărimea și importanța 
spitalului Santa Cruz. Ca în alte ocazii, Barcelona, adică voi, cetăţenii 
Barcelonei, veți deveni lumina care va îndruma lumea civilizată. 

Strigătele și aplauzele îl reduseră la tăcere pe rege, care îi înflăcăra 
pe cetățeni de îndată ce se făcu din nou liniște și îl putură auzi. Hugo se 
înfiora când se văzu învăluit de acel vis colectiv și aplaudă energic, la fel 
ca toți ceilalți. Auzise vorbindu-se mult despre noul spital, despre care 
se zicea cu certitudine că nu avea să aibă egal în toată Europa: despre 
măreţia, splendoarea, generozitatea lui și despre cunoștințele medicilor 
care aveau să lucreze acolo. Avea să fie format din patru aripi sau 
pavilioane lungi, dispuse în jurul unei curți interioare centrale, 
încercuite de o galerie. Aripile urmau să aibă două etaje: primul, mai 
jos, avea să fie acoperit cu bolți zimţate; cel de sus, cu un acoperiș din 
lemn în două ape, sprijinit pe arcade ascuţite. 


- Nişte săli asemănătoare dormitoarelor din mănăstirile Poblet sau 
Santes Creus, încercă să îi explice preotul spitalului Colom într-o zi în 
care vorbeau despre proiect, în cramă, în timp ce clericul profita ca să 
primească mai mult vin decât i se cuvenea. 

Hugo clătină din cap. De unde să știe el cum arătau dormitoarele din 
niște mănăstiri? Preotul pricepu. 

- Hai să vedem... 

- Ca șantierele navale? întrebă Hugo. 

- Da, dar... nu chiar. Acoperișul va fi la fel și înălțimea asemănătoare... 

- Aşa de înalte? îl întrerupse Hugo din nou. Acolo încap navele. 

- Iar aici vor trebui să încapă bolnavii. Mulţi. De aceea vor fi atât de 
înalte, ca să permită o ventilare bună și pentru ca aerul să nu se strice. 
Dar spitalul nu va arăta chiar ca șantierele navale: arcadele pe care se 
sprijină acoperișul șantierelor navale sunt curbate. Acestea, cele ale 
spitalului, vor fi ascuţite, înţelegi? Nu curbate. Vor semăna cu... Preotul 
încercă să le reprezinte când văzu îndoiala făţișă a lui Hugo. Ca vasele 
de vin, așa, concluziona el și arătă spre câteva dintre ele. 

- Explicaţi-mi, părinte, insistă Hugo oarecum ironic. 

- Fundul vasului. îl vezi? E ţuguiat la capăt, iar lateralele sunt curbate, 
aşa este? Hugo încuviinţă. închipuie-ţi că tai vasul cam la jumătate și 
apoi îl răsucești. Pe astfel de arcade se vor sprijini acoperișurile navelor 
spitalului. 

Hugo încercă să îi transmită și lui Merce acele cunoștințe noi pe care 
le dobândise, dar copila nu fu câtuși de puţin interesată. După orele de 
citire și scriere, voia doar să se joace, cum făcea acum, în timp ce regele 
aşeza într-o groapă din pământ prima piatră a viitorului spital Santa 
Cruz. Orașul izbucni din nou în aplauze. Hugo se holbă la fiica lui, în 
timp ce regina Maria așeză piatra ei. Merce era tot în grupul de fetiţe 
care îi dăruiseră reginei buchetul de flori. Șușoteau, râdeau și făceau 
zgomot, oricât de mult ar fi insistat preotul care le păzea să facă liniște. 
Micuța lui era printre cele care deranjau cel mai tare. Hugo zâmbi. Privi 
în jur și dădu de Regina, care zâmbea. Prefăcută! Prefăcută! Prefăcută! O 
văzu aplaudând când regina sfârși cu piatra. Prefăcută. Câtă dreptate 
avusese Dolca! Hugo oftă. Acum Jaume de Prades așeza a treia piatră, ca 
reprezentant al principelui Martin cel Tânăr, regele Siciliei. Hugo 
continuă să privească până dădu de Chior, care se afla printre nobili. Nu 
putea lipsi, era mereu prin apropiere. 

Ce ironie! își zise Hugo: sfârșise prin a se căsători cu cineva pe care 
Dolca o dispreţuia și nu putea scăpa de ea. Se gândise să o acuze de 
adulter, dar renunţase la idee. De parcă ar fi ghicit la ce se gândea sau ca 
și cum ar fi știut cu adevărat la ce se gândea, lucru pe care Hugo îl 
bănuia de multe ori despre femei în general, o priviră amândoi pe 
Merce și apoi unul pe celălalt preţ de o clipă. Hugo își plecă privirea. Nu. 
Merce nu era pregătită să descopere adevărul cu care îl ameninţa 


Regina. Sau poate că el nu era pregătit ca fiica lui să îl descopere... 
Totuna. Nu ar fi făcut niciodată nimic care i-ar fi putut face rău. 

Regina obișnuia să se întoarcă acasă la lăsarea nopţii, înainte să bată 
seny del lladre, bineînţeles, dar după ce se întuneca. Și nu-i oferea nicio 
explicaţie. lar Hugo nu-i cerea nicio explicație. Nu se mai culcau 
împreună de multă vreme. Pe lângă faptul că îndura o căsătorie 
nesatisfacătoare, muncea pentru bărbatul pe care îl ura cel mai tare; 
iată rezultatul șantajului la care îl supusese Regina. 

Aplauzele îl readuseră la realitate; veni rândul episcopului și al 
consilierilor, care aveau să vorbească în numele Bisericii și al orașului, îl 
privi din nou pe Chior. Acum lucra și în locul în care îi scosese un ochi. 
Incercă să uite de toţi: de conte, de rege, de Chior și de Regina, și se 
concentra din nou asupra lui Merce. Ce s-ar fi ales de el fără fericirea pe 
care i-o aducea copila aceea? Nu ar fi riscat viitorul fiicei lui pentru 
nimic în lume. 

Ceremonia se încheie, iar oamenii se răspândiră prin zonă de îndată 
ce regele și ceilalți își luară rămas-bun și plecară. Răsună muzica și 
începură dansurile. Vinul curse din abundență. Hugo o căută pe Merce 
prin avalanșa de oameni și o găsi ținând-o de mână pe Barcha. Nu 
intuise deloc bine caracterul persoanelor! De-a lungul vieții cumpărase 
mai mulți sclavi și închiriase și mai mulți; musulmana, deși nu ar fi 
crezut-o vreodată, se dovedise a fi cea mai credincioasă. 

O privi pe musulmană; dansa cu copila lui. El nu știa să danseze, dar 
văzu că şi ele dansau oarecum stângaci, așa că li se alătură. Barcha dădu 
să plece, dar Hugo o prinse de braţ și îi spuse să continue; mai târziu li 
se alătură și Jaume. Se distrară în seara aceea. Cartierul Raval era 
iluminat de focuri pe străzi și sus, pe ziduri, şi de focuri în clopotnița 
bisericii spitalului Colom, a spitalului Carme și în celelalte clopotniţe ale 
bisericilor din cartierul acela umil din Barcelona. 

Poate că vinul îi întârzie reflexele musulmanei, căci Barcha nu îl 
avertiză de prezenţa Chiorului în spatele lui până când Mateo îl prinse 
de umăr și îl întoarse cu violenţă. 

- De ce îți baţi joc de domnul conte? 

Nici Hugo nu reuși să reacționeze. li dădu drumul mâinii lui Merce, 
cu care dansa, fără să ştie ce se petrecea. Chiorul îl lovi tare în abdomen, 
iar Hugo se încovoie, cu capul aproape de al copilei lui. 

- El de ce nu are din vinul acela? insistă Mateo. 

Chipul lui Merce dispăru când Chiorul îi trase un pumn în față. Nu îl 
duru la fel de tare cum îl duru ţipătul ascuţit al fiicei lui. Hugo căzu. 
Lumea dansa; puţini îşi dădură seama ce se petrecea. Lui Hugo i se păru 
că o vede pe Barcha îmbrățișând-o pe copilă. Incercă să se ridice printr- 
o mulțime de picioare, cu vederea încețoșată. Mateo îl prinse de păr, iar 
el auzi suspinele înspăimântate ale lui Merce. 

- Mâine va trebui să-i servești același vin stăpânului meu, se răsti 
Chiorul, lăsându-se pe vine, cu faţa lipită de-a lui Hugo. Indeajuns ca 


Excelenţa Sa să-i încânte pe numeroșii lui amici cu vinul care l-a făcut 
pe rege să închine cupa. Ai priceput? 

Fiica lui plângea. Era singurul lucru pe care îl pricepu Hugo. Se 
năpusti asupra Chiorului și se rostogoliră amândoi printre picioarele 
celor din jurul lor, care se dădură la o parte și le făcură loc. Nu ajunseră 
să se lovească. Unii dintre soldaţii care stăteau de pază îi separară fără 
menajamente, lumea începu să danseze din nou, iar Hugo nu îl mai văzu 
pe Mateo, deși știa că nu putea fi departe. 

- Nu s-a întâmplat nimic, draga mea, se așeză el pe vine și o linişti pe 
Merce. 

- Te-a lovit, suspină ea. De ce? Te doare? 

Hugo oftă. 

- S-a înșelat. Credea că sunt altcineva. Fetiţa îl mângâie pe obraz. 

- Te doare? întrebă ea din nou. 

In dimineața următoare, Hugo transportă surplusul de vin pe care îl 
ținea în crama spitalului Colom, In cantitate suficientă, întrucât fusese 
ieftin, la palatul de pe strada Marquet. Il convinse pe administrator că 
nu îl puteau servi săracilor. Dimpotrivă, argumentă el, ar fi putut scoate 
ceva bani din el dacă îl vindeau contelui, îndeajuns cât să umple pivniţa. 
Se folosi de câțiva bastaixos ca să ducă butoaiele până la palat. Pe drum 
se întrebă de ce o făcea. Răspunsul era simplu: nu avea altă slujbă. 
Mâncau și plăteau chiria din salariul pe care i-l dădea contele. Vorbi cu 
Esteve și îi ceru bani, mulţi, pentru butoaiele pe care le cărau bastaixos, 
cărora nu le îngăduise să se despartă de ele, de parcă ar fi fost dispuși 
să le ducă înapoi din clipă în clipă, dacă el nu încheia o înțelegere bună. 

- De ce așa mult? începu să se împotrivească majordomul. 

- E vinul regelui, îi răspunse Hugo, cel pe care l-a cerut domnul conte. 

- Dar... 

- Sunt și alți oameni interesaţi de el. Dacă nu îl vrea contele, îl vor 
cumpăra alții. 

Hugo vru să le poruncească bastaixos să care butoaiele înapoi, dar 
Esteve îl opri. 

- De acord, cedă el. 

- Transportul separat, adăugă Hugo arătând spre bărbați. 

- Nu! 

Hugo juca din nou aceeași carte, iar Esteve cedă din nou. Probabil că 
era la curent cu cele petrecute. 

- Pregăteșşte banii! îl îndemnă el în timp ce îi însoțea pe bastaixos 
până la cramă. 

Aranja butoaiele în cramă, singur, când auzi pe cineva coborând pe 
scări. Pricepu numaidecât că nu era majordomul. Pașii erau prea 
viguroși, prea grăbiţi. 

Sări chiar în clipa în care Chiorul se năpusti asupra lui. Se feri de el și 
se mișcă printre butoaie. Le rostogoli pe câteva dintre ele. Mateo urlă și 
se împiedică de un vas, care căzu și se sparse. Vinul din el se scurse. 


Servitorul alunecă și căzu și el. Hugo putu să respire. Poate că era 
vremea să îl înfrunte pe nenorocit. Tot într-o cramă îi scosese și ochiul. 

- Chiorul naibii! strigă el, căutând ceva cu care să se apere. Găsi o 
bucată de fier pe care o folosea ca rangă ca să deschidă butoaiele. 

Mateo era deja în picioare. în mână avea un cuțit. Hugo ridică ranga 
din fier şi se îndreptă spre el. 

- Opriţi-vă! se auzi un strigăt de pe scări. 

Fără să îl scape din ochi pe servitor, despărţit de el de un butoi mare, 
Hugo îl văzu pe Roger Puig stând pe ultima treaptă. 

- Lasă ranga din mână! îi porunci contele. 

- Să lase el cuțitul. 

Trecură câteva clipe, îndeajuns cât Chiorul să priceapă că trebuia să 
o facă fără să își oblige stăpânul să se conformeze cerinţelor unui 
servitor. Mateo vâri pumnalul la loc. Hugo lăsă ranga din mână. Aceasta 
nici măcar nu atinse pământul și Mateo sări peste butoi și ateriza peste 
el, doborându-l. Se rostogoliră amândoi și se încăierară acum, dacă în 
seara dinainte nu reușiseră, cărându-și pumni și lovituri de picior şi 
inclusiv mușcături, până când Mateo reuși să scoată din nou pumnalul 
și îl ameninţă împungându-l în gât. 

Cei doi șuierau și tremurau de la efort. Hugo simți tremurul cuţitului 
aproape de mărul lui Adam. 

- Te voi ucide, urlă servitorul. 

- Ba nu o vei face. Fură primele cuvinte pe care le rosti contele, care 
până atunci stătuse pe margine. Cel puţin nu în această casă. Nu vreau 
probleme, Mateo, adăugă el de parcă nu viaţa lui Hugo conta, ci propria 
sa tihnă. Tu - i se adresă el lui Hugo după ce se apropie de ei, încercând 
să nu-și murdărească de vin pantofii roșii din cordovan, cu vârfuri atât 
de lungi, încât și le lega de gleznă cu un lănţișor - ești chelarul meu. Eu 
îți plătesc salariul. Mă insulţi dacă vinul meu nu este cel mai bun... mai 
bun chiar și decât al regelui! 

Hugo încercă să își controleze respiraţia înainte să răspundă. Simţea 
vârful cuţitului pe gât; îl atingea de fiecare dată când respira. Chiorul 
era acum călare pe el, apăsându-l cu genunchii pe braţe, zdrobindu-i-le. 

- Nu am vrut să vă insult, Excelența Voastră, se bâlbâi el. V-am adus 
vinul, același ca al regelui... 

- Trebuia să mi-l fi adus înainte, nenorocitule! 

- Şi.dacă regelui nu i-ar fi plăcut vinul acela? se căzni el să răspundă. 

Contele tăcu, gânditor. Până și Chiorul slăbi forța cu care apăsa 
cuțitul, ceea ce îi dădu lui Hugo posibilitatea de a continua: 

- Doar dumneavoastră aveţi vinul acesta. Nimeni altcineva din 
Barcelona nu se poate făli cu el, iar eu l-am cumpărat după ce am văzut 
că regelui i-a plăcut. De ce să vă cheltuiesc dinainte banii? 

Hugo tăcu brusc. Contele nu mai era, plecase! Chiorul râse când văzu 
disperarea lui Hugo: Roger Puig îl lăsase la mila acelei canalii, așa supus 
cum era. Mateo își îndreptă spatele și își înfipse şi mai tare genunchii în 


braţele lui. Hugo avu impresia că o să i le rupă. în cele din urmă, se 
ridică. 

Hugo nu își mai simţea brațele; încercă să se ridice, iar Chiorul îi 
trase un șut în față. Nu avea pantofi de cordovan ca ai nobilului, ci erau 
unii din piele, rigizi, cu talpă din lemn. Sângele îi îmbibă gura. Incă un 
șut, şi alte două în spate, la rinichi. Se ghemui la pământ, peste vin. Incă 
unul. Tăcere... și încă unul, de parcă animalul acela nu putea să plece din 
cramă fără să îl lase înfrânt. 

- Gândește-te la asta! îl auzi spunând. Câtă vreme te afli sub protecția 
stăpânului meu, nu te voi ucide. De îndată ce nu va mai avea nevoie de 
tine, o voi face. Te voi ucide și pe tine, și pe copilita aia care plângea așa 
tare azi-noapte. E fiica ta? Hugo se zvârcoli, iar Mateo îi mai trase un 
șut. Gândește-te la asta, îi repetă Mateo, apoi îl scuipă şi ieși din cramă. 

Din ziua în care se inaugurase spitalul Santa Cruz, activitatea din 
jurul spitalului Colom deveni o adevărată nebunie. Se cumpărară toate 
moșiile situate între strada Hospital și strada Carme, unde se afla 
mănăstirea carmelitelor. Maiștri de case, tâmplari, zidari, catârari, tot 
soiul de muncitori, ofițeri şi ucenici se implicară în construcţie, în timp 
ce materialele începeau să se adune: var și gips, lemn și mii de pietre de 
diverse mărimi, pe care maiștrii de case le vindeau spitalului și care 
proveneau din carierele pe care le dețineau în muntele Montjuic. 

Lucrările începură cu nava numită estică, cea lipită de spitalul Colom. 
Se construia în ritm accelerat. Barcelona avea nevoie urgentă de 
clădirea cu pricina, într-atât încât, în ziua în care unii maiștri de case 
refuzară să participe la lucrări, poate pentru că aveau alte lucrări de 
efectuat sau poate din pricina preţului pe care îl ofereau administratorii 
spitalului, regele Martin emise o poruncă pragmatică prin care ordona 
ca toți maiștrii de case din oraș să se ocupe fără scuză de lucrările la 
spital, ce-i drept, la preţul pieţei. 

Ca atunci când regii îi recrutau pe mestres d'aixa ca să construiască 
armada regală în șantierele navale și le stabileau amenzi și le 
interziceau să iasă din oraș, se gândi Hugo, zâmbind, când află de 
decizia monarhului. Işi aminti de bărci, de genovez, de bila de fier, de 
șantierele navale, de Navarez... și de Bernat. De când se hotărâse să nu 
mai fie iscoada lui, nu avea nicio veste directă de la el. Nu știa ce se 
întâmplase cu corsarul. De la Raimundo știa că denunțţurile făcute de 
consulii mării din Barcelona, și chiar și de regi, către autorităţile 
castiliene privind jafurile săvârșite de Bernat împotriva navelor unei 
țări cu care nu se aflau în război nu avuseseră succes. 

Trecuseră deja câţiva ani de când tărâmul Castiliei trăia vremuri 
tulburate, mai concret, de când dinastia bastardă Trastamara ajunsese 
la putere după fratricidul comis de regele Petru cel Crud. Henric al II- 
lea cel Bolnav, pe vremea aceea rege al Castiliei, găsise un tărâm în care 
marii domnitori se bucurau de privilegii, pământuri și stăpâniri vaste, 
arende însemnate și castele deseori impenetrabile. Dimpotrivă, se 


povestea că, într-o noapte, suveranul fusese nevoit să își amaneteze 
mantaua ca să poată servi cina. Regele Castiliei își luase angajamentul 
să lupte pentru a supune acea înaltă nobilime îmbogăţită, 
nedisciplinată, arogantă și îngâmfată. 

- Să își bată capul cu un simplu corsar stabilit în Cartagena? se 
întrebă Raimundo la sfârşit. Era o duminică cu vreme frumoasă și 
tocmai ce ieșiseră din biserica Santissima Trinitat. Gândește-te că 
orașul Cartagena a devenit un port de o importanță majoră pentru 
monarhul castilian, continuă negustorul. 

Cei doi pierdeau vremea așteptând-o pe Regina, care, într-o altă 
intrigă de-a ei, din câte își dădea seama Hugo, rămânea să îl ajute pe 
preot după liturghie. 

- Conform codurilor regionale de legi stabilite pentru oraș, îi explică 
Raimundo, regele le poate cere navelor care ancorează în Cartagena să 
facă parte din oștirile maritime hotărâte de el. Cu puţină vreme în urmă, 
Henric al III-lea a trimis două ambasade la Tamerlan, ca să negocieze cu 
el posibilitatea de a deschide noi rute comerciale în Orient. De 
asemenea, a atacat coastele Tangerului ca să curețe zona de corsarii 
care atacă navele andaluze. Nu. De-ar fi un nobil pe care să îl înfrângă, 
poate că ar face-o, dar Henric al III-lea nu va lua nicio măsură împotriva 
unui simplu căpitan de navă ca Bernat Estanyol, care probabil că îl va 
ajuta în campaniile lui militare, pe lângă faptul că îi va aduce venituri 
bune din câștigurile obținute din prădat, indiferent că jefuiește nave 
musulmane... sau catalane. 

- Ce ziceţi acolo de nave musulmane sau catalane? întrebă Regina. 

- Vorbim despre Bernat Estanyol, corsarul, îi explică Raimundo 
cordial, căci o aprecia. 

- Măcelarul acela sălbatic nu ar trebui să îi atace pe ai noștri. 

- Ai noştri? se miră Hugo. 

- Pe creștini, bineînţeles. Nu ar trebui să atace nicio corabie creștină, 
răspunse ea indignată. 

- De când îi consideri pe creștini ca fiind ai tăi? o întrebă Hugo fără să 
își ascundă cinismul, după ce rămaseră singuri și se îndreptau spre 
casă. 

- De când am văzut lumina și m-am convertit, intră ea în joc. Nu 
există femeie mai pioasă ca mine. 

Și dacă nu era, cu siguranță părea a fi. Mergea la liturghie, ajuta în 
biserică, contribuia cu bani, îl însoțea pe preot în vizitele pe care le 
făcea bolnavilor, pe care îi îngrijea; în pofida înflăcărării ei dovedite, 
continua să meargă la predicile catiheţilor menite pentru cei convertiți 
și mergea pe gratis la toate mănăstirile de maici din Barcelona, inclusiv 
la cea din Jonqueres, unde maica superioară nu spuse nimic despre 
relația dintre ele două când o recunoscu. Cu călugărițele, Regina vorbi 
despre treburi femeiești, dar acestea îi cerură sfatul și referitor la alte 
suferinţe, reale sau fictive. „Nu sunt medic", se scuza ea, înainte să le 


răspundă la orice solicitare, „dar aș putea să fiu", adăuga ea în locurile 
în care știa că ar fi fost înțeleasă. 

Vreme de aproape opt ani, în care fusese căsătorită cu Mose Vives, 
întrucât i se interzisese să fie moașă pentru creștine și apoi se emisese 
pedeapsa cu moartea pentru convertiții care aveau de-a face cu evreii, 
Regina nu avusese altceva de făcut decât să citească și să răscitească 
lucrările de medicină din biblioteca soţului ei. Regina se pricepea și 
avea vârsta necesară ca să fie medic, întrucât împlinise deja douăzeci și 
cinci de ani. Relaţiile ei cu Roger Puig și alți nobili și cetăţeni de vază ai 
Barcelonei îi fură de folos când se adresă regelui Martin ca să îi confere 
titlul de medic. Spitalul din Santa Cruz urma să aibă un salon pentru 
femei bolnave, care nu voiau să fie tratate de bărbați pentru orice lucru 
care le-ar fi putut afecta zonele intime, iar Regina era cea mai bună 
candidată ca să le îngrijească. Regele Martin era deosebit de preocupat 
de practicarea medicinii. Consilierii, reticenți să permită în interiorul 
orașului lor existența unor studente cu un statut aparte, respinseră 
propunerea monarhului de a crea un Studiu General în Barcelona. 
Orașul și cetățenii lui depuseseră numeroase eforturi, cheltuiseră mulți 
bani și făcuseră multe concesii ca să își obțină privilegiile și nu aveau de 
gând să permită unei hoarde de studente, puse mereu pe împotrivire, să 
se sustragă justiției și autorității municipale. 

Dar deși se împotriveau Studiului General, nu se opuseră 
îmbunătăţirii și perfecționării studiului medicinii în particular care se 
făcuse până atunci în Barcelona în cadrul mănăstirii Framenors. Odată 
cu construirea marelui spital, era nevoie și de un corp de medici 
instruiți, drept pentru care regele conferi Studiului General de Medicină 
privilegii egale cu cele ale Universităţii din Montpellier. Porunci să se 
poată aloca grade și ca în fiecare an să fie aduse cadavrele a doi 
spânzurați pentru a se învăţa anatomia practic, cu condiţia ca aceștia să 
nu fie cetățeni ai Barcelonei și ca, după ce erau folosite, rămășițele lor 
să fie îngropate. 

Incepând cu anul 1401, s-a interzis predarea medicinii în afara 
studiului, cum fusese până atunci cazul educaţiei private. In cele din 
urmă, suveranul îi luă sub custodie și protecție regală pe toți medicii, 
profesorii, licenţiaţii, absolvenţii, studenții și pe soțiile, copiii și rudele 
pe care le aveau sau le-ar fi putut avea aceștia, protejându-i de orice 
ofensă, vătămare și violenţă. 

Tot în anul 1401, Martin cel Ecleziastic îi oferi o licență completă 
văduvei lui Pere Moliner, medic din Barcelona, pentru ca, ţinând cont de 
abilitatea ei de a vindeca bolnavi, să poată exercita liber și în perfectă 
siguranţă arta vindecării în orice parte a regatelor lui fără examenul 
prealabil cerut prin ordonanţe și constituţii. De asemenea, regele le 
porunci tuturor autorităţilor să îi permită să profeseze medicina, 
altminteri ar fi fost pasibile de sancţionarea cu o mie de florini de aur. 


Regina nu era văduva niciunui medic, dar, cu timpul, dobândi un 
sprijin poate și mai important decât cel al nobililor și medicilor, 
îndeosebi în fața unui monarh care participa de trei ori pe zi la 
liturghie, a cărui curte era invadată de călugări din toate ordinele, cu 
precădere franciscani, şi care fusese chiar avertizat de abatele acestora 
să își modereze practicile religioase și să se ocupe de guvernarea 
regatelor. Regina, în urma rugăciunilor, donațiilor și vizitelor făcute 
bolnavilor și călugăriţelor, obţinu sprijinul necondiţionat al Bisericii. In 
cele din urmă, însuși episcopul Barcelonei mijloci pentru ea în fața 
regelui Martin. „O convertire exemplară!" îi spuse acesta Maiestăţii Sale. 
„Un adevărat exemplu de virtute și altruism." 


PARTEA A TREIA 
Între răzbunare și dragoste 
17 
Barcelona, iulie 1409 


Vestea sosi în timpul întrunirii Curţilor în Barcelona: Martin cel 
Tânăr, regele Siciliei, fiul regelui Martin şi moștenitor al tronului 


Aragonului și al comitatului Barcelona, tocmai îi învinsese pe sardinieni 
în bătălia de la Sanluri, în fruntea unei armate formate din 
douăsprezece mii de bărbaţi, după ce purtase o luptă sângeroasă în 
care înfruntase peste douăzeci de mii de sardinieni, genovezi şi 
francezi, aliați împotriva puterii catalanilor, şi în care muriseră militari 
iluștri, precum consilierul Barcelonei, Juan Desvalls. 

A nu știu câta răscoală a insulei Sardinia, mereu rebelă și 
nedisciplinată, fusese înfrântă de un principe care îi scrisese tatălui său 
că mergea la război ca să imite marile realizări și isprăvi ale înaintașilor 
săi, regi care aveau să fie ținuți minte drept glorioși. Principele 
învinsese, cu sprijinul armadei siciliene și al celei catalane, care plecase 
în ajutorul lui, iar Barcelona se bucură de îndată ce vestea despre 
victorie se răspândi în sunet de clopote în tot orașul. Regele Martin îi 
îndemnă pe cetățeni să îi mulțumească lui Dumnezeu și să o 
dovedească prin procesiuni care, din clipa aceea, porniră din toate 


parohiile. Acelaşi monarh luă parte la o novenă!“ în catedrală, iar în 
prima zi din cele nouă făgăduite, când cobori din castelul Valldoncella, 
întreaga Barcelonă îi fu alături. Mai bine de douăzeci și cinci de mii de 
persoane formară procesiunea care, după începerea novenei, străbătu 
Barcelona mulțumind pentru victorie. 

După manifestările cucernice, într-o climă văratică, cu zile lungi și 
nopți blânde, lumea ieși pe străzi și petrecerea dură mai multe zile. Vin, 
dulciuri, muzică, dansuri și turniruri întreținură festivitățile. 

In spitalul Santa Cruz se finalizase deja nava estică, iar Hugo văzu 
într-adevăr că acoperișurile primului etaj, acolo unde arcadele semănau 
cu niște vase de vin tăiate pe jumătate și răsturnate, se înălțau spre cer 
la fel ca în șantierele navale. Era o navă imensă, înaltă și lungă, capabilă 
să adăpostească până la o sută de bolnavi, bărbaţi, ținând cont că 
femeile erau internate într-o sală aflată la parter, de asemenea cu 
arcade și acoperișuri înalte, dar nu la fel de înalte, unde le îngrijeau 
Regina, care devenise medic, și Merce, care era obligată să o însoţească, 
deși nu voia. 

Tot la parter, printre alte dependinţe, se afla și crama în care 
administratorii îl angajaseră pe Hugo, ce-i drept, pentru un salariu atât 
de neînsemnat, încât nu putea să renunţe la postul de chelar al lui 
Roger Puig, oricât de mult și-ar fi dorit-o după bătaia pe care o încasase 
de la Chior cu opt ani în urmă. In pofida salariului, acceptă postul 
pentru că îi plăcea construcţia aceea măreaţă. Esteve, majordomul, îi 
permise să îmbine cele două activităţi, așa cum făcuse la început, când 
îşi văzuse și de podgorii în timp ce era şi chelar. În plus, întrucât era 
vorba despre spitalul Santa Cruz din Barcelona, însemna că nu lucra 
pentru un alt nobil care s-ar fi putut întrece cu contele, lucru pe care 
acesta nu l-ar fi permis vreodată. Hugo încă blestema faptul că se afla 


tot în slujba unui bărbat pe care îl ura, deși știa bine că nu avea cum să 
schimbe situația. 

Crama spitalului era splendidă, cu anumite caracteristici pe care 
Hugo le convenise cu maistrul de case pe măsură ce acesta o construise: 
dispunerea, ventilarea, diversele odăi din care era formată - una în care 
să se fiarbă vinul, alta pentru decantare, alta în care să se odihnească, și 
vinăria - precum și podeaua, din cărămidă, cu pantă, pentru ca lichidele 
să nu stagneze. Ba chiar obținu și o vatră unde să instaleze alambicul cu 
care să distileze vinul. 

Muncea asiduu. Trebuiau să distribuie mult vin care trebuia așezat în 
vase sau măcar păstrat în cramă și împiedicat să se acrească, obiectiv 
pe care nu reușea mereu să îl atingă. Se vorbea despre proceduri prin 
care să se inverseze procesul de acrire și să se recupereze vinul. Mahir 
îi explicase, deși pe un ton atât de sceptic încât, la vremea respectivă, 
Hugo se molipsise de neîncrederea lui. Metoda consta în a turna în 
vasele cu vin acru o fiertură de nuci și coajă de salcie. Se zicea că după 
trei sau patru zile, vinul își pierdea gustul de oţet. Hugo nu o încercase 
niciodată până în anul 1409, când două sute de sărmani, sau poate mai 
mulţi, li se alăturară bolnavilor internați în Santa Cruz. 

Acest lucru coincidea cu prezenţa în Barcelona a papei de Avignon, 
Benedict al XIII-lea, care scăpase dintr-o epidemie de ciumă din 
Perpignan, venit pentru a lua parte la întrunirea Curţilor Catalane 
pentru a trata cu ele și cu regele situaţia Bisericii, care se complicase în 
ultima vreme din cauza apariţiei unui al treilea papă, Alexandru al V- 
lea, ales cu o lună în urmă în cadrul unui conciliu întrunit în orașul Pisa, 
întrucât negocierile dintre Benedict al XIII-lea și Grigore al XII-lea 
pentru soluţionarea schismei eșuaseră. 

Cei doi papi, dintre care romanul era deja octogenar, se întruniseră 
în Savona, drept pentru care Benedict al XIII-lea se îmbarcase spre 
Italia, unde ajunsese în septembrie 1407. Grigore al XII-lea, cu toate 
acestea, nu trecuse de Siena și propusese alt loc pentru întâlnire: 
Pietrasanta. Papa de la Avignon debarcase în Portovenere; celălalt, 
romanul, se instalase în Lucea. Din ambele orașe era o distanţă foarte 
mică până la Pietrasanta, dar niciunul dintre ei nu îndrăznise să facă 
primul pas și să se deplaseze de teama celuilalt. Nu reușiseră să se vadă 
și consideraseră drept eșuată încercarea de a rezolva schisma. Biserica 
Catolică, așadar, se împărțea în trei obedienţe: Avignon, Roma și Pisa. 
Cardinali și regi erau de partea unuia sau altuia dintre papi, în funcţie 
de interesele lor, și promiteau sau refuzau să asculte în funcţie de 
episcopate, bule, prebende, bani sau regate. 

mpreună cu Benedict al XIII-lea călătorea duhovnicul lui, părintele 
dominican Vicente Ferrer, despre care se zicea că făcea minuni. Cu 
câțiva ani în urmă, într-o altă vizită de-a sa în Barcelona, văzuse în 
portalul Orbs, unde se întâlneau orbii, un înger strălucitor cu o spadă în 
mână. Dominicanul spusese că îngerul îi răspunsese că el era Paznicul 


Barcelonei și că de acolo proteja orașul. Uluit de predicile călugărului, 
Sfatul Celor o Sută din Barcelona pusese să se construiască o capelă 
deasupra porții, care de atunci începuse să fie cunoscut drept portalul 
Angel!5. 

De data aceasta, și urmându-l pe papa Benedict al XIII-lea, călugărul 
dominican veni în Barcelona însoţit de sute de ucenici de diverse limbi 
și naționalități, mulţi dintre ei sărmani și zdrenţuiţi, care îl urmau 
oriunde ca să vadă miracolele și să asculte predicile apocaliptice și 
înspăimântătoare ale unui călugăr ce intra în orașe înconjurat de o 
armată de oameni care se autoflagelau, spintecându-şi spatele cu 
lovituri de bici. In onoarea fratelui Vicente, consilierii Barcelonei 
porunciră să fie donați trei sute de florini de aur pentru îmbrăcarea și 
hrănirea tuturor acelor nevoiaşi care ajunseră, dacă nu în paturile din 
nava spitalului, atunci cazaţi în curtea interioară mare, unde, la vremea 
respectivă, se construia galeria minunată ce avea să o înconjoare. 

Aceștia fură înveşmântaţi și hrăniți și trebui să li se dea și de băut. 
Petrecerile date în cinstea victoriei regelui Martin cel Tânăr în Sardinia 
foloseau tot vinul din oraș; nimeni nu mai vindea cantități considerabile 
decât la un preţ exorbitant. Sărmanii cu pricina fură primii care gustară 
din încercarea lui Hugo de a reface butoaie cu vin acru folosindu-se de 
metoda cu nuci. Hugo îl scuipă de îndată ce îl gustă. Il dilua cât putu de 
mult, ba se folosi chiar și de unele dintre rezervele bolnavilor ca să facă 
un amestec... Dar îl scuipă din nou. întrucât dispunea de fructe, încercă 
să le amestece cu vinul. Nu îi fu pe plac nici de data aceasta, dar oamenii 
îl băură în cinstea fratelui Vicente. 

Hugo îi văzu zâmbind, cu castroanele în aer, mulţi dintre ei știrbi, 
bătrâni. Păreau fericiți de straiele uzate, de mâncarea și vinul pe care le 
primiseră. „Pentru regele Martin!" închinară ei în continuare. „Pentru 
fiul lui, Martin cel Tânăr! Și pentru Barcelona, care ne primește așa de 
bine!" Și mai cerură un rând. Hugo le dădu de băut cât vrură. Se alătură 
și el petrecerii și închină cu oţetul acela mascat care îl zgârie pe gâtlej și 
îi roase esofagul până îi ajunse în stomac. 

Oamenii se perindau încolo și încoace, ţipând, râzând și glumind. 
Cineva îl lovi pe Hugo cu palma peste fund. Se întoarse. Nu aveai cum să 
îți dai seama cine o făcuse. Primi o altă palmă din partea cealaltă. Se 
întoarse în poziţia inițială. „Bea!" îl îndemnară două bătrâne. Hugo le 
privi. Una dintre ele întinse mâna spre vintrele lui, iar Hugo sări în 
spate. Femeile pufniră în râs. Cealaltă se răsuci, fălindu-se cu straiele ei 
noi, cu o licărire de cochetărie în ochii ei supărăcioși. „Bea! îi cerură ele 
în cele din urmă, ridicându-și amândouă castroanele. Cele două îl 
priviră. „Bea', i se păru că aude din nou, ca o șoaptă, de parcă ar fi 
vorbit cu un copilaș, foarte încet. Hugo își înălță cupa. Oţetul i se păru 
mai puţin dur. 


Hugo bău cupa de vin dintr-o sorbitură. Nu era foarte diferit de cel 
pe care în dimineaţa aceea, cu câteva ore înainte, îl împărţise printre 
săracii din curtea interioară a spitalului. își aminti de cele două bătrâne 
și clătină din cap zâmbind. Poate că femeile îl însoțeau pe un călugăr 
sfânt, dar atitudinea lor nu era deloc pioasă. 

- La ce te gândești de te face să zâmbești, tată? 

Merce avea deja treisprezece ani și era fermecătoare. Hugo nu vru să 
îi explice de ce zâmbea și o căută pe Barcha prin mulţimea care râdea și 
dansa pe țărm, în apropiere de Santa Maria de la Mar, în fața Pla de 
Palau, unde, lângă niște gherete în care se vindeau vin și dulciuri, se 
adunaseră niște muzicieni care însuflețeau petrecerea pentru victoria 
din Sardinia. Nu o găsi. Fără îndoială că Barcha nu ar fi șovăit să le 
numească pe cele două bătrâne niște harpii care voiau să îi sugă sângele 
și să îi dea în schimb... nimic. Cel puţin, așa spusese pe când încercase să 
îi împiedice relaţiile sexuale cu Maria. Nu o mai văzuse pe Maria de ani 
buni și uneori i se făcea dor de întâlnirile lor. 

Hugo nu mai întreținea relaţii sexuale cu soţia lui de mulți ani. Viața 
lui sexuală se limita la întâlniri întâmplătoare cu sclave și servitoare sau 
cu femei căsătorite, unele dintre ele nesatisfăcute, altele libertine, pe 
care le cunoștea în spital, în taverne sau la numeroasele petreceri, cum 
era aceasta, care se ţineau în Barcelona cu fel de fel de ocazii. Întâlniri 
rapide, pe furiș, și chiar costisitoare când mergea la bordelul de pe 
strada  Viladalls, aproape toate nesatisfăcătoare. Işi aminti de 
virginitatea Eulaliei, de mirosul proaspăt și curat al gurii ei, de pielea ei 
tânără și de iluziile de plăcere infinită pe care și le făcuse atunci. Nu știa 
nimic despre ea; nu încercase să afle. Clătină din cap, alungând 
amintirile acelea. Bătrânele din curtea spitalului nu mai glumiseră de 
îndată ce Hugo li se alăturase și închinase paharul. Băuseră amândouă 
din castroanele lor mulțumindu-i în tăcere pentru tovărășie, pentru că 
nu le alungase de parcă ar fi fost ciumate, pentru că rămăsese în faţa lor 
cu vinul în mână, cum făceau tinerii aceia care le curtaseră în tinereţe. 
Aveai nevoie de atât de puţin ca să retrăiești acele vremuri! De o gură 
de vin. Nu îl mai atinseseră; nici nu mai râseseră. Ochii lor reușiseră să 
înfrângă bătrâneţea și să licărească fad în timp ce trăsăturile chipurilor 
lor ridate se relaxaseră într-un gest care îl sedusese pe Hugo. 

- Mă gândesc la două bătrânele, îi răspunse el fiicei lui, care mi-au 
arătat... recunoștință. 

- Pentru ce? 

Hugo se gândi preț de câteva clipe. 

- Pentru nimic. 

- Tată! Dacă nu le-ai dat nimic, de ce să îţi arate recunoștință? 

Hugo o trase pe Merce spre el și o strânse la piept. 

- De fapt, le-am dăruit ceva bătrânelor, îi zise el, un pic de afecţiune. 

- Nu se pune. Afecţiune ai din plin! îl surprinse fiica lui. 

O strânse și mai tare, până când Merce se plânse: 


- Brută ce ești! îl mustră ea duios. Ai de gând să te schimbi acum? 

Hugo o scutură cu blândeţe, deși ar fi preferat să o facă cu forţă, ca să 
o vadă, să o simtă, să o audă râzând și strigând, să îi dăruiască din 
vitalitatea ei, din tinereţea ei. Sfârși prin a o săruta pe obraz, după care 
ea se trase din îmbrățișarea lui și îl mustră din nou: 

- Brută! 

Tatăl şi fiica se bucuraseră împreună de copilăria ei. Construcţia 
spitalului cu forfota muncitorilor le oferi un cadru mereu atrăgător, 
schimbător și sugestiv. Atunci când Merce nu învăţa, Hugo îi propunea 
jocuri și activități cu ceilalți copii, pe care îi încuraja și însufleţea, iar 
fiica lui se implica în ele, deși de îndată ce Regina începu să meargă la 
spital ca să le trateze pe bolnavele de la parter, în ciuda faptului că 
lucrările la etaj continuau, îi ceru ajutorul fetiţei care nu îndrăznea să îi 
spună cu voce tare că nu îi plăcea deloc medicina. Hugo o știa. Lui îi 
mărturisise. 

- Şi ce vrei să facă Merce? se răsti Barcha când vorbi despre asta cu 
musulmana. Să se facă podgoreană? Nu mai ai podgorii. Sau poate 
chelăreasă? Nicio femeie nu e... 

- Să se mărite, ca toate femeile. 

- Și zestrea? îi răspunse Barcha. Nu ai. Nu avem nimic de oferit, 
stăpâne. Cu cine să se căsătorească? Ar avea de ales între un artizan sau 
un zidar, dintre toţi sclavii eliberaţi care se perindă prin Raval. Las-o să 
învețe despre remedii cu harpia aia! Regina se pricepe, trebuie să 
recunoaștem asta. li va merge bine dacă va deveni o moașă bună. 

Hugo recunoscu că musulmana avea argumente bune și, deși nu voia, 
își îmboldi fiica să lucreze cu Regina, deși de îndată ce avea o clipă 
liberă sau Regina nu băga de seamă, Merce se refugia în crama 
spitalului, cu tatăl ei, sau o lua la fugă căutându-și amicii. 

Jaume muri în anul 1409, iar Reginei i se confirmară bănuielile, deși 
greșise urmările: bătrânul nu avea rude cărora să le lase moștenire 
imobilul, dar moștenitoarea nu fu Merce, ci musulmana. Acum îi plăteau 
chirie Barchei, iar Regina acceptă, pentru că nu voia să se mute. 

Crama spitalului Santa Cruz îi oferea lui Hugo niște posibilităţi care îi 
lipseau în crama contelui. Munca lui la spital consta în a pregăti vinul 
pentru bolnavi, în cantitate mare, în pofida resurselor sărăcăcioase pe 
care i le oferea administratorul pentru aceasta. După ce consumau 
recolta proprie, Hugo nu prea mai putea face mare lucru, decât să 
achiziționeze vin ieftin şi să îl împartă. Cu toate acestea, de îndată ce își 
încheia munca în palatul de pe strada Marquet, se încuia în crama 
spitalului și experimenta. întrucât își îndeplinea misiunea în ceea ce-i 
privea pe bolnavi, nimeni nu îl deranja, nici nu îi cerea explicații. 

Incercă să înțeleagă vinul. De ce fierbea așa puternic la început și se 
oprea apoi? Incercă să îl controleze. încercă să îi schimbe gustul, tăria, 
consistenţa, felul în care era perceput. Aqua vitae, pere, mure, trestie, 
cuișoare, ghimbir, scorţişoară, mușchi, coajă de la pere sau portocale 


coapte, oregano, stafide, chimion, busuiocul cerbilor... Ştia mii de feluri 
în care să modifice vinurile, fie în timp ce fierbeau, momentul oportun 
pentru a-i schimba gustul; fie la decantare sau în timpul maturării. 
Trebuia să pregătească și remediile pe bază de vin pe care i le cereau 
medicii: salvie şi miere fierte cu vin roșu pentru durere de cap; 
pătrunjel de câmp și iederă fierte cu vin alb pentru calculi biliari, sau cu 
pelin pentru cei renali; nemţișor cu vin roșu pentru respiraţie urât 
mirositoare... Existau zeci de formule ca să vindece boli și maladii. 

Hugo se refugia în cramă. Intra în ea și pierdea noțiunea timpului și a 
spaţiului; acolo erau doar el și vinurile lui. Regina nu exista. Merce știa 
unde să îl găsească și apărea în cel mai neașteptat moment. Atunci o 
învăţa despre vinuri și fiica lui asculta cu mare interes, așa cum nu îi 
arăta niciodată profesorului ei sau Reginei, care era hotărâtă ca fata să 
învețe despre boli și tratamente. Merce îl răsplătea pe tatăl ei cu 
admiraţie și respect față de cunoștințele lui și îi punea tot soiul de 
întrebări şi îi cerea lămuriri. Hugo exploda de mândrie. Apoi venea 
Barcha, care îi amintea că trebuia să mănânce și sosea seara cu un 
castron cu tocăniță dacă Hugo uita cumva de prânz. 

Uneori, pe lângă toate acestea, își îngăduia să se plimbe prin 
podgoriile din Raval ca să pălăvrăgească împreună cu podgorenii și să 
miroasă pământul, și cu siguranţă o făcea de fiecare dată când Merce 
avea timp să se plimbe cu el prin Barcelona, ca în după-amiaza aceea 
însorită de iulie în Pla de Palau când sărbătoreau victoria regelui 
Siciliei, Martin cel Tânăr, împotriva sardinienilor, genovezilor şi 
francezilor, cu Santa Maria în spatele lor și marea în fața lor, calmă și 
strălucitoare. 

Lumea dansa pe esplanadă. Fluiere și timpane luară cu asalt un dans 
nou. Tatăl și fiica se priviră în tăcere; muzica le îngădui doar o privire 
tandră şi profundă, mai grăitoare ca orice cuvânt. Cu toate acestea, 
brusc începură să bată clopotele. Cele de la biserica Santa Maria, cele de 
la celelalte biserici din Barcelona. Muzicienii se opriră. Nu erau dangăte 
care se auzeau încontinuu, din nou și din nou, din pricina veștii despre 
victorie. Nu băteau a bucurie. Nu erau bătăi de clopot care să îi cheme 
pe cetățeni la distracție. Acum băteau a mort. Muzicienii își predară 
instrumentele de parcă ar fi fost arme. Oamenii tăcură și se răspândiră, 
lent, privindu-se întrebători, așteptând o explicaţie. Ce moarte ar fi 
putut fi așa de importantă încât să întrerupă acea petrecere? Puţini 
îndrăzniră să sugereze lucrul de care se temeau cei mai mulți: a regelui. 

Intr-adevăr murise un rege, dar nu Martin, ci fiul lui, Martin cel 
Tânăr, regele Siciliei, răpus de febră la scurt timp de la victorie. Sardinia 
aceea rebelă, care le crease mereu probleme și neplăceri catalanilor, 
tocmai făcuse încă o victimă. De la bucurie se trecu la plâns. De la 
petrecere, la jale și funeralii. Murise un rege, deși mai important de atât, 
și acest lucru se simţea în atmosferă, era că tocmai murise moștenitorul 
coroanei Aragonului și al principatului Catalonia; urmașul direct al 


liniei masculine a casei de conți de Barcelona care începuse cu Wilfred 
cel Păros și continuase cu mari regi: Ramon Berenguer; lacob 
Cuceritorul; Petru cel Mare, celălalt Petru, cel Ceremonios, și mulți alți 
monarhi de vază, care măriseră regatul și cuceriseră Mediterana, 
sporiseră comerţul și își îmbogăţiseră vasalii. Dintre toţi, mai rămăsese 
în viață doar bătrânul Martin, care avea să împlinească în curând 
cincizeci și trei de ani și rămase văduv, regina Maria murind în urmă cu 
trei ani. In 1409, Martin cel Ecleziastic era doar un rege obez ce suferea 
de accese de febră tot la patru zile, mereu obosit și somnoros, ultimul 
din măreațţa stirpe de conți de Barcelona. 

In timp ce plângea moartea moștenitorului, regatul începu să se 
teamă de conflictul care, cu siguranță, avea să izbucnească legat de 
succesiune după moartea monarhului și care, în opinia pesimiștilor, 
avea să aibă loc înspăimântător de curând. 

In anul 1409 mai muri un soldat: contele de Navarcles, căpitanul 
general al armatelor catalane. Roger Puig, nepotul lui, îi moșteni titlul și 
pământurile întrucât contele nu lăsă în urmă descendenți vii. 

- Excelența Sa dorește să îl însoțești la castelul din Navarcles, îl 
înștiința majordomul pe Hugo, ca să vezi în ce stare este crama și 
provizia de vinuri. Mâine, în zori. 

- La Navarcles? se miră el. 

Contele nu îi ceruse niciodată să meargă la Castellvi de Rosanes, 
unde mai avea un castel și, își închipui Hugo, o altă cramă. Nu pricepea 
de ce voia să meargă la Navarcles. 

- Unchiul lui, căpitanul general, îi explică Esteve după ce Hugo își 
exprimă îndoielile, avea o cramă bună cu vinuri excelente, sau cel puțin 
aşa crede Excelenţa Sa. Înţeleg că de aceea vrea să îl însoţești... Asta 
dacă nu cumva vrea să te omoare departe și să nu afle nimeni. 

Gluma majordomului îl neliniști pe Hugo. Nu ar fi fost un lucru chiar 
aşa de neobișnuit precum ar fi părut la o simplă privire. 

- Va veni și Chiorul? întrebă el, fără să își ascundă o îngrijorare 
bruscă. 

Esteve se uită încolo și încoace. Se aflau în ușa cramei. Nici lui nu îi 
plăcea Mateo. In palatul de pe strada Marquet, cei care nu se temeau de 
el îl urau, iar mulţi dintre ei nutreau ambele sentimente deopotrivă, dar 
să îi spună așa, „Chiorul”, riscând să fie auzit și pârât, chiar și doar 
pentru a-i intra în grațţii, era mult prea periculos pentru majordom. 

- Nu cred, îi răspunse el liniștit, acum, că văzuse că erau singuri. Ştii 
deja că Mateo se ocupă de toate când stăpânul nu e în Barcelona. 
Bănuiesc că va rămâne aici, să supravegheze totul. 

Navarcles se afla la câteva zile distanță de Barcelona urmând drumul 
care urca mai întâi de-a lungul râului Llobregat și continua înspre 
Puigcerdă, prin Manresa și Berga. Era o rută destul de frecventată, 
întrucât în Puigcerdă se făcea o pânză bună. 


Contele străbătu drumul călare. Hugo pe jos, împreună cu trei soldați 
care făceau cu rândul la trasul de frâiele unei perechi de catâri înhămați 
la o căruţă goală, care probabil că la întoarcere avea să fie plină. După 
câteva zile în care dormiră în căpițe de fân, grădini și grajduri, în timp 
ce domnul conte era primit în cea mai bună odaie din cea mai bună casă 
din satul pe care îl alegea pentru înnoptat, Navarcles îi primi cu un 
soare tomnatic care, deși căldicel, ilumina pământurile, cătunul și, într- 
un fel, spiritul celor obișnuiți să trăiască înconjurați de soarele 
mediteranean. Se îndreptară spre castel, care se afla în vârful unui 
promontoriu: un complex de construcţii înconjurat de ziduri, în 
interiorul căruia se aflau un șir de clădiri așezate dezordonat în jurul a 
ceea ce, la origini, fusese doar un foișor, un turn de pază. 

Cavalerul îi aștepta la poartă. Roger Puig hotărâse să îl păstreze pe 
castelanul care ocupase această funcţie și pe vremea unchiului său, un 
bărbat în vârstă, dur, tranșant în purtare și vorbă și care chiar acolo, în 
faţa zidurilor castelului, se puse pe un genunchi și îi jură credință 
noului conte. În spatele lui roiau o mulțime de țărani ce păreau 
nefericiti, cu capetele plecate, slujitori ai pământului neliniștiţi de faptul 
că li se schimba stăpânul. 

Îi cazară pe Hugo şi pe ceilalţi într-o odaie mare, cu mai multe paturi 
din paie unde dormeau deja ostaşii proprii ai castelului. 

- Să le împartă şi, dacă nu ajung pentru toţi, să doarmă pe jos! Îl auzi 
pe conte hotărând după ce cavalerul îl avertiză că nu erau suficiente 
paturi din paie. Acesta este chelarul meu, adăugă el după aceea, arătând 
înspre Hugo. Arată-i crama! lar tu serveşte-mă cu cel mai bun vin al 
unchiului meu! îi porunci el. 

Crama era superbă, spațioasă, sub pământ și construită cu pietre 
mari și late care o păstrau răcoroasă, cu o temperatură invariabilă, 
indiferent că era vară sau iarnă. Dar, deși construcţia era de invidiat, 
lucrurile nu stăteau la fel cu vinăria, butoaiele, vasele sau uneltele de 
care dispunea, nici în ceea ce privea curăţenia și cu atât mai puţin 
aerisirea. „Vinuri excelente, zicea?", se întrebă el ironic când își aminti 
cuvintele lui Esteve în timp ce simţi mirosul acru al oţetului. 

- Deschide toate ferestrele! îi porunci Hugo servitorului care îl 
însoțea. Cine a fost chelarul fostului conte? îl întrebă pe bărbat în timp 
ce acesta îi îndeplinea ordinul, iar el cerceta conţinutul butoaielor. 

Nu mai avea chelar de ceva vreme, îi răspunse servitorul. Cel 
dinainte a murit de câţiva ani. Domnul conte a încercat să angajeze 
câțiva din zonă, dar erau mai degrabă bețivi, decât chelari. De atunci ne- 
am ocupat noi de asta. 

- Noi? 

- Servitorii din castel. 

- Care sunt butoaiele de la recolta de anul acesta? întrebă Hugo, 
zicându-și că vinul cu pricina ar fi trebuit să fiarbă încă lent. 

- Acelea, îi arătă bărbatul. 


Hugo se îndreptă spre ele. 

- Nu sunt ordonate pe ani? întrebă el când văzu că butoaiele nu erau 
marcate în niciun fel. 

Iși făcu de lucru cu robinetul blocat al butoiului. Servitorul nu îi 
răspundea la întrebare; în cele din urmă se întoarse spre el și îi văzu 
ignoranţa de pe chip. Hugo forță robinetul până când reuși să scurgă 
niște vin într-un urcior. 

|] scuipă. Dacă toate erau la fel, Roger Puig nu avea să fie foarte 
fericit. Lăsă baltă butoiul acela și încercă cu cel de lângă, care i se păru 
la fel de respingător. 

- Asta bea căpitanul general al armatelor catalane? 

- Da, răspunse servitorul, ridicând din umeri. Este vinul țăranilor de 
pe pământurile lui, zise acesta. 

Hugo pufni. 

- Toţi bem din acest vin, aproape că ţipă acesta, jignit de ceea ce i se 
păru a fi o lipsă de curtoazie din partea lui Hugo. Apoi se apropie de el, 
îi smulse urciorul din mână și dădu pe gât vinul rămas dintr-o 
sorbitură. Foarte bun! zise el. E vinul de pe-aici. 

Poate că era vinul care le plăcea locuitorilor din tărâmul acela rece și 
aspru; poate că i-ar fi plăcut și stăpânului acelor state, un soldat călit, 
dar Hugo cunoștea gustul lui Roger Puig, mult mai fin decât cel de care 
dăduse dovadă servitorul care lăudase oţetul pe care tocmai îl băuse. 

Vinul pe care Hugo i-l servi recent numitului conte de Navarcles îl 
găsi într-un butoi intact. La început, și acesta i se păru stricat, dar cum 
să nu îl fi simţit așa în mediul acela și după ce gustase din mai multe 
care erau oţet pur? Spălă bine urciorul și își clăti gura. Turnă vin, puţin, 
și se rugă. Ținuse, hotărî el după ce reuși să facă diferenţa între gustul 
acru al oţetului și aromele puternice și frapante ale unui vin crud și 
vulgar, care îmbătrânea de Dumnezeu știe cât timp. Era imposibil să își 
dea seama, deși probabil că nu cu mult peste un an... Dumnezeu nu face 
astfel de miracole! Una peste alta, cel pe care i-l turnă în cupa de argint 
a contelui îl amestecă înainte cu apă, îndeajuns cât să dilueze 
consistenţa aceea dură greu de înghițit. 

Roger Puig stătea la o masă mare din turn în timp ce un grup de mici 
seniori feudali stăteau la rând ca să îi aducă omagii și să îi jure credință 
și supunere noului lor stăpân. Cavalerul îl prezentă pe fiecare în parte, 
ca mai apoi să cerceteze, în registrele contabile și restul documentației 
răspândite pe masă, arendele cu care contribuia fiecare la cuferele 
contelui. 

Hugo înțelese curând că lui Roger Puig i se păreau insuportabile 
îndatoririle formale. Ca nou stăpân, avea nevoie de jurământul de 
supunere din partea supușilor lui, dar, de îndată ce începeau să discute 
despre cifre și drepturi, răbufnea mânios și nerăbdător. Niciunul dintre 
vasalii lui nu scăpă de mânia noului conte. 

- Cu atâtea vetre și doar atât plătește arendă? 


Era o perioadă proastă; nu erau suficienți ţărani care să lucreze 
ogoarele. Aceasta era justificarea în care încercară să se refugieze, 
invariabil, unul după altul. 

- Atunci pune-i pe leneșii ăia nenorociţi să lucreze mai mult! Le 
striga la rândul lui contele. Vreau mai mulţi bani, ai priceput? 

Pricepură cu toţii. Roger Puig, în capul mesei, întins pe un scaun ce 
aducea a tron, își insultă și exercită presiune asupra vasalilor săi în timp 
ce bea din vinul pe care continua să i-l servească Hugo, care sfârși prin 
a se detașa de problemele cu pricina. Se întrebă în schimb ce căuta el 
acolo, departe de ai lui, îndurând insultele celui pe care îl ura? Avea 
nevoie de slujba aceea, cu siguranță: mâncau, dormeau și se îmbrăcau 
din salariul acela. Şi dacă nu ar fi fost așa, nu putea nici să se lase de ea 
şi să se expună mâniei contelui, dar asta nu presupunea neapărat 
efortul de a-i căuta vinul cel bun. Ar fi putut să îi dea din vinul prost, cu 
scuza că nu mai era altul, şi nimeni nu l-ar fi putut acuza de ceva. Nici 
Roger Puig, nici servitorul căruia îi plăcea oţetul nu ar fi reușit să 
găsească butoiul intact. Nu o făcea pentru conte, își răspunse el câteva 
clipe mai târziu, ci pentru vin. Il respecta, îl respecta într-atât încât nu îi 
putea oferi un vin prost nici celui mai aprig inamic al lui. Zâmbi. Roger 
Puig lăsă din nou cupa de argint goală pe masă, iar Hugo i-o umplu 
iarăşi. 

- Pedepsește-i și vei vedea cum vor lucra atunci! urlă contele între 
timp la un vasal gras și asudat, care părea să se fi micșorat, cu mâinile 
în fața burțţii, ţinând de pălărie, cu chipul oarecum înclinat, ca şi cum nu 
ar fi îndrăznit să își privească stăpânul în faţă. 

Lui Hugo nu îi fu greu să și-l închipuie într-o situaţie cu totul diferită: 
insultându-și și maltratându-și vasalii, țăranii care îi lucrau pământul. 
Și-l închipui gras, cu spatele drept de data aceasta, scuipând în timp ce 
îi mustra pentru veniturile mici, plesnindu-i sau lovindu-i cu piciorul și 
amenințându-i cu pedepse și mai grele. Hugo își întoarse privirea, 
scârbit. 

- Mai mult vin! urlă Roger Puig în cele din urmă. 

Hugo se supuse. Cobori de mai multe ori în cramă ca să umple din 
nou urciorul. Roger Puig bea fără oprire, în timp ce ordinele și insultele 
îi deveniră tot mai neinteligibile, limba i se întortoche și i se usca, iar 
luciditatea i se pierdu din pricina vinului. 

Se însera, iar cavalerul încheie defilarea vasalilor şi încercă să se 
retragă cu prudenţă. 

- Unde te duci? îl surprinse totuși contele. 

- Să poruncesc cele necesare pentru cina voastră, Excelenţă. 

Cârnaţi proaspeţi şi uscați; o tavă mare cu diverse soiuri de cârnaţi 
ca aperitiv. Roger Puig dădu pe gât o cupă cu vin. Hugo se grăbi să o 
ridice și să o umple iarăși. Contele mușcă dintr-un cârnat uscat, dar îl 
strânse atât de tare, încât restul se destramă. Aruncă bucata de carne 
spre unul dintre servitori. 


- Prostule! îl insultă el. 

Murmură niște înjurături şi încercă să bea, dar cupa îi alunecă din 
mâna unsuroasă și căzu pe podea. Zdrăngăni lângă picioarele contelui, 
până când acesta reuși să îi tragă un șut până în cealaltă parte a odăii. 
Hugo umplu cupa cu apă, îi goli conţinutul și o umplu cu vin. Contele 
râse și încercă să îl felicite, deși nu reuși să întoarcă privirea. 

Pui, potârnichi și un platou cu legume. Masa se umplu de mâncăruri 
pe care contele nici măcar nu reușea să le apuce. Scotoci prin mâncare 
și şi-o duse la gură cu mâinile pline. Urlă și îi insultă pe servitori; aruncă 
în ei cu mâncare și farfurii și făgădui să-i ucidă de îndată ce se crăpa de 
ziuă. în timpul unei astfel de cuvântări violente, Hugo profită și apucă 
jumătate de pui pe care îl mancă ascuns în spatele contelui, căruia îi 
punea cupa în mână de îndată ce acesta o căuta. 

Cavalerul își luă rămas-bun înainte ca stăpânul lui să se poată 
împotrivi, sub pretextul că urma să se trezească devreme în ziua 
următoare. Bărbatul dispăruse deja când Roger Puig se opri din 
flecăreală şi mârâi. Apoi urlă, insultă, îl plesni pe un servitor care fusese 
prea nepăsător și se apropiase prea tare de el, râgâi și vomită; se pișă 
pe el, pe scaun, fără să își dea jos pantalonii, azvârli cu farfurii și 
mâncare la un loc cu înjurături confuze, râse, izbucni în hohote absurde, 
isterice, și, mai presus de toate, bău. 

Trecu noaptea și în odaie se lăsă o tăcere întreruptă doar de 
sforăiturile contelui, amestecate cu vorbe incoerente. Din când în când 
întindea braţul, ținând bine cupa de argint în mână. Hugo îl servea. De 
cele mai multe ori, vinul i se vărsa pe straie, în timp ce el se plângea și 
se căznea să îl ducă la gură; alteori, vinul cădea pur și simplu pe podea, 
de îndată ce greutatea lichidului înfrângea cupa din mâinile nobilului în 
timp ce Hugo turna în ea. 

Era întuneric când Roger Puig își sprijini capul pe masă și dădu 
drumul cupei, care căzu iarăși la pământ, zdrăngănind. Hugo îl ascultă 
sforăind o vreme. Fără să știe ce ar fi trebuit să facă, îi dădu roată și 
trecu pe ușa prin care intrau și ieșeau servitorii. Unul dintre ei, cel pe 
care îl plesnise contele, dormea lângă un burduf de vin, probabil mai 
beat ca stăpânul lui. Hugo îl lovi cu talpa peste un picior, dar bărbatul 
nu se mişcă. îl lovi și mai tare, cu același rezultat. Se duse puțin mai 
încolo de un coridor. Nu se auzea nimic. Strigă. Nu primi răspuns. In 
castel domnea o tăcere absolută, așa că se în-toarse. Contele arăta ca o 
păpușă destrămată, încovoiat pe scaun, într-un echilibru precar, cu 
capul pe masă și braţele atârnându-i inerte pe lângă corp. 

Hugo îl privi de lângă ușă. 

- Roger Puig, conte de Castellvi de Rosanes și de Navarcles! zise el cu 
voce tare în timp ce se apropia de el. 

Sunetul cuvintelor lui îl surprinse și rămase o clipă atent. Contele nu 
reacționa. lată-l pe dușmanul lui, înfrânt, plin de rahat. îl prinse de păr 
și îi trase capul. Contele îl privi pe Hugo fără să îl vadă cu adevărat, cu 


ochi goi. Hugo îi dădu drumul, iar capul i se lovi de lemn cu o bufnitură 
surdă. Nimic. îl ridică din nou și îi dădu iarăși drumul. Roger Puig nu 
reacționa nici de data aceasta. Apoi îl împinse, ca să se lovească mai 
tare. Ar fi putut să îl distrugă chiar acolo. Se apropie de un perete pe 
care erau atârnate arme. Şovăi când văzu o spadă, căci nu mai ţinuse 
niciodată una în mâini până atunci. Luă una de pe perete și o flutură. I 
se păru greoaie, dificil de manevrat. O bardă. își aminti de toporișca din 
șantierele navale și strânse din buze: sandalele, Câinele chel.... copilăria 
lui! Arma aceea era de o sută de ori mai mare și mai grea ca toporișca 
din șantierele navale. 

Poate că într-o luptă era mai dificil de utilizat decât o spadă, dar nu 
se cerea prea multă abilitate ca să o ridici și să lovești cu ea gâtul cuiva. 
Hugo avu impresia că, pentru asta, nici măcar nu ar fi avut nevoie de 
cine știe ce putere: greutatea ei ar fi fost suficientă pentru ca lama să-i 
spintece gâtul lui Roger Puig. Se apropie de masă și ridică barda. își 
dorea să o lase să cadă, așa cum poruncise contele de Navarcles să i se 
facă stăpânului Arnau, în fața lui Hugo, care fusese orbit de sângele ce i 
se scurgea pe chip din pricina bătăii pe care o încasase la porunca 
ticălosului. Işi ascultă răsuflarea. Șantierele navale, în ziua în care Roger 
Puig reuși să îl alunge din ele. lată-l acum, la mila lui. Caterina violată. 
Bernat. Umilinţele îndurate în palatul de pe strada Marquet. Ultima 
bătaie pe care îi îngăduise Chiorului să i-o dea. Răzbunarea îi era la 
îndemână, răzbunarea aceea despre care nu își închipuise vreodată că 
avea să o obțină cu atâta ușurință: moartea. 

Nu o făcu: nu putu să omoare un bărbat... lipsit de apărare. 

Atârnă barda înapoi pe perete. 

In lipsa unui moștenitor legitim, conform tradiţiei şi obiceiurilor 
catalane, nu a legii, căci nu exista niciuna care să interzică transmiterea 
coroanei pe linie feminină, regele Martin propuse să fie numit 
moștenitor al tronului nepotul lui, Fadrique, fiul bastard al lui Martin 
cel Tânăr şi al sicilienei Tarsia Rizzari. Curțile încă întrunite în 
Barcelona, Sfatul Celor o Sută, papa și până și consilierii lui se 
împotriviră numirii cu pricina. „Catalonia nu ar accepta un bastard", 
susținură ei, cu atât mai mult cu cât, deși în vârstă și bolnav, Martin se 
putea căsători din nou și concepe un fiu. Regele insistă ca Fadrique să 
fie legitimat, mărturisind că era impotent și nu putea contracta o 
căsătorie. Poporul, pe de altă parte, insistă ca regele să se 
recăsătorească, iar monarhul, binevoitor și slab, încuviință cererile 
supușilor săi. 

li fură prezentate două fete din care să aleagă: Cecilia de Aragon, 
sora contelui de Urgell, și Margarida de Prades, nepoata contelui de 
Prades, care, în urma morții bruște a tatălui ei, copilă fiind, fusese 
crescută la curte ca doamnă de companie a Mariei de Luna, întâia soţie 
a lui Martin. Aceste relaţii precedente îl făcură pe rege să o aleagă pe 
Margarida, o fată frumoasă, în vârstă de puţin peste douăzeci de ani. 


Odată aleasă ca soţie, contele de Prades, bunicul Margaridei, își dădu 
consimțământul, iar Benedict al XIII-lea, unul dintre principalii 
încurajatori ai căsătoriei, bagateliza importanța impedimentului 
canonic ce implica o înrudire îndepărtată cu regele lacob cel Drept, al 
cărui strănepot era regele Martin, de care îl scuti chiar el. Așadar, regele 
Martin cel Tânăr muri în Sardinia la data de 25 iulie, iar tatăl lui și 
tânăra Margarida de Prades se căsătoriră după mai puţin de două luni, 
în data de 17 septembrie, în capela unui castel mic, Bellesguard, de 
formă pătrată, cu turnuri la colțuri și ziduri crenelate, situat în afara 
Barcelonei, la baza lanţului muntos Collserola, un loc în care regelui 
Martin îi plăcea să locuiască și care domina întregul oraș, ce se întindea 
ca o pelerină până la mare. 

Totul se petrecu atât de repede, că Martin nici măcar nu avu banii 
necesari pentru a acoperi costul nunții, întrucât bijuteriile și 
proprietăţile sale erau sub gaj. Făcea parte din tradiţie ca înainte de o 
nuntă regală să se adune un impozit special pentru mariaj, care să 
acopere cheltuielile, dar de data aceasta regele fu nevoit să apeleze la 
cămătari și să împrumute bani bazându-se pe acel viitor impozit ca să îi 
ofere tinerei sale soții ceremonia pe care o merita. Fratele Vicente 
Ferrer îi căsători pe cei doi, iar Benedict al XIII-lea le binecuvânta 
uniunea. Apoi se ținu un banchet în același castel, la care fură invitate 
numeroasele personalități adunate în Barcelona pentru întrunirea 
Curţilor. 

Intors din Navarcles, Hugo nu avu timp să își reia meseria de chelar 
în spitalul Santa Cruz și în palatul de pe strada Marquet, întrucât fusese 
chemat să se ocupe de vinul pe care trebuiau să îl consume acele câteva 
sute de invitați. Fuste din pânză de aur, mătăsuri brodate tot cu aur, 
cămăși de zale brodate cu argint și perle, pălării ornate cu pietre 
prețioase; veselă de argint; cupe de aur; tapiserii și carpete; monarhii 
stăteau pe bănci acoperite cu lână colorată și pe perne de catifea 
brodate cu blazonul regal. 

Hugo, în picioare, în spatele paharnicului regal, nobilul Guillem 
Ramon de Montcada, se văzu obligat, la fel ca acesta, să guste vinul 
înainte de a i-l servi regelui. Totul era gustat de teama unei otrăviri care, 
pe de altă parte, nu avusese loc niciodată în istoria Cataloniei, întrucât 
mâncărurile pe care le aduceau purtătorii de platouri în cadrul unei 
procesiuni conduse de majordom, cu bastonul lui, erau gustate de ușieri 
înaintea Maiestăţii Sale; brutarul proceda la fel cu pâinea, în timp ce de 
fructe și de produsele de patiserie se ocupa cofetarul. Majordomul îl 
însoțea pe fiecare dintre ei la degustări. 

Hugo fu martor la astfel de ritualuri, simțindu-se stingher în 
veșmintele lui negre din stofă aspră pe care era obligat să le poarte. Dar 
disconfortul nu se compara nici pe departe cu foamea de care suferea; 
trecuseră multe ore de când luase micul dejun, iar cele trei feluri de 
mâncare care se serviră la banchet fură doar un calvar agravat de 


abundența cu care erau serviţi mesenii. „Catalanii trebuie să fie 
cumpătaţi la mâncare și băutură", îi sfătuia călugărul Eiximenis în 
cărțile lui. 

De aceea regii mâncau doar două feluri de mâncare, cel mult trei la 
sărbători: pui vara, găină iarna; porc, vită, potârnichi... în ceea ce privea 
cantitatea, lucrurile stăteau altfel, ce-i drept. Regelui i se servea un 
singur fel de mâncare, da, dar într-o porţie suficientă pentru douăzeci 
de persoane; patriarhilor și arhiepiscopilor, porții pentru șaisprezece 
persoane; episcopilor și cavalerilor de sânge regal, porții pentru 
douăsprezece persoane, iar celorlalţi nobili și cavaleri invitaţi, porții 
pentru opt persoane. 

- Aşa se face mereu la marile sărbători, cum sunt nunțile, îi explică 
lui Hugo unul dintre ajutoarele lui din cramă într-o clipă în care 
trebuise să plece din sala de mese ca să mai aducă vin. Și la sărbătorile 
normale există ierarhii, deși regele începe cu porţii de opt și ultimii 
împart o portie la câte doi. 

- Dar rămâne multă mâncare! se plânse Hugo, căruia îi lăsa deja gura 
apă. 

- Ba nu, nu rămâne nimic. Ce nu se consumă la masa regală li se dă 
celor care cer de pomană ca să o împartă săracilor, înţelegi? 

- Nu. 

- Păi, așa regele dă pomana cea mai mare și, dacă ne luăm după 
ierarhie, pomana scade, mâncarea fiind din ce în ce mai proastă și mai 
puţină. 

- Acum am înţeles. 

Aceeași întrebare, cu același răspuns, „înțeleg", doar că atunci forțat, 
îi fusese adresată lui Hugo de către majordomul casei regale când, cu 
cincisprezece zile înainte de nunta regelui, și însoţit de doi soldați, se 
înfăţișase pe neașteptate în crama spitalului. 

- Maiestatea Sa regele Martin doreşte să îi fii chelar, îi spuse el. 

Işi amintea situaţia cu pricina: Chiorul îi zisese ceva asemănător 
când îi propusese să fie chelarul lui Roger Puig. 

-Nu... 

Majordomul se prefăcu a nu-l auzi. Și Chiorul se purtase oarecum 
asemănător în ziua cu pricina. 

- Va trebui să furnizezi cel mai bun vin pentru nunta regală. 

Maiestatea Sa încă și-l amintește pe cel pe care l-a băut la 
inaugurarea acestui spital. 

- Maiestatea Sa are memorie bună, îi răspunse Hugo, gândindu-se că 
trecuseră deja opt ani de atunci. Și pentru un vin pe care l-a băut cu atât 
de multă vreme în urmă mă cheamă acum? Nu are chelar? 

- Nu este răspunderea mea să judec hotărârile regelui, oricât de mult 
timp ar fi trecut, îi răspunse cu seriozitate majordomul. însă contele de 
Castellvi i-a vorbit despre tine ca o soluţie a problemei vinului pentru 
nuntă. Curtea nu stă bine cu resursele. lar în ceea ce privește chelarul, 


nu are unul. Funcţia cu pricina nu a mai fost ocupată de ceva vreme. Eu 
mă ocupam de cumpărarea vinului. De la moartea reginei Maria, regele 
nu a mai avut nevoie de un chelar, dar acum, cu o regină nouă și curtenii 
ei, are nevoie de unul. 

- Dar eu... Hugo pufni, nereușind să își dea seama cum ar fi putut să 
se împotrivească voinţei regale, întărită în plus de doi soldaţi care îl 
priveau cu ostilitate încă de la primul refuz. Spitalul... 

- Am vorbit deja cu administratorii şi înţeleg. 

- Înţeleg? 

- Ei da, dar tu? 

Hugo așteptă câteva clipe, îndeajuns cât unul dintre soldaţi să se 
încrunte și să înceapă să se foiască. 

- Inţeleg. Și contele de Castellvi?... 

- Şi el înţelege. Dorinţele suveranului au întâietate. 

- De acord. 

- Atunci, zise majordomul, să mergem la tine acasă să îţi luăm 
lucrurile. 

Hugo făcu o grimasă. 

- Ce vrei să zici? De ce am nevoie de lucrurile mele? Stau bine unde 
sunt. 

- Chelarul regal doarme în cramă. Hugo se împotrivi. 

- Să mergem! le porunci majordomul soldaţilor. 

Hugo nu aşteptă ca urâtul acela să îl împungă cu lancea, ci conduse 
alaiul cei patru paşi care îi despărțeau de casa Barchei, după ce 
traversară strada Hospital. Pe drum se gândi că viaţa celor ca el se afla 
mereu la cheremul hotărârilor celor puternici, fie că era vorba despre 
conte sau despre rege. Nu puteau face mare lucru ca să se 
împotrivească dorințelor celor care deţineau puterea absolută fără să 
riște să întărâte niște stăpâni a căror reacție era imprevizibilă. 

- Ce norocos ești, stăpâne, ca toate acestea să fie spre binele tău! îl 
ironiza musulmana după ce Hugo îi explicase ce și cum. Căci de-ar fi 
vrut să te aresteze, ar fi trimis toată armata. Te vei întoarce? îl întrebă 
ea după ce Hugo își strânse lucrurile într-o bocceluţă, în care își pusese 
patru straie ponosite, toată averea lui. 

- Mă voi întoarce? se întrebă la rândul lui. Strânse din buze și ridică 
din umeri. Am încredere că da, adăug el cu toate acestea. De ce nu s-ar fi 
întors? 

- Şi copila? întrebă Barcha cu vocea întretăiată. 

- Ai grijă de ea! o rugă Hugo. 

Musulmana nu reuşi să îndeplinească însărcinarea primită, întrucât 
Regina fu chemată la castelul Bellesguard şi o luă și pe Merce cu ea. În 
timp ce Hugo dormea într-o cămăruță umedă și întunecată în cramă, 
Regina și Merce împărțeau o odaie și mai mică, aflată deasupra zonei 
destinate servitorilor din castel, deși, spre deosebire de el, se bucura de 
puţina lumină care pătrundea printr-o fereastră îngustă și prelungă. 


- Ce căutaţi aici? întrebă Hugo surprins prima oară când dădu de 
fiica și soţia lui, înainte de nunta regelui. 

- Tată! strigă Merce. 

Regina nici măcar nu schiță vreun gest. Probabil că știa că Hugo era 
în cramă; nu îi scăpa nimic niciodată. 

- Regina are nevoie de serviciile noastre, îi răspunse ea. 

__ Era prima oară când o vedea ca pe o vrăjitoare. Vrăjitoare! Asta era. 
In clipa aceea, Merce îi făcu cu ochiul zburdalnică, iar el își pierdu șirul 
gândurilor. 

- Trebuie să reușim ca regele să zămislească un moștenitor, adăugă 
Merce coborând vocea, de parcă i-ar fi dezvăluit un secret. 

- Oare regele nu are medici? 

- Ba da, are, hotărî Regina să intervină, gesticulând fățiș spre copilă, 
ca să tacă din gură. Trebuie doar să așteptăm să dea greș. 

- Văd că ești foarte convinsă. 

- Că medicii regali vor eșua? Să nu te îndoiești de asta. 

Hugo își întoarse privirea de la soţia lui, așa cum făcea mereu, și îi 
zâmbi fiicei lui. 

- Mă bucur că ești aici, îi spuse el, ignorând-o pe cealaltă. Oricând 
vrei, mă găsești în cramă. Se află... 

- Nu ne interesează, îl întrerupse Regina. Avem ce face, zise ea, 
îmboldind-o pe Merce. 

- Voi veni să te văd, promise totuși copila. Nu îţi face griji, adăugă ea, 
urmând-o pe Regina, te voi găsi eu. În cel mai rece loc din castel, așa-i? 
îi spuse cu capul întors spre el, zâmbindu-i. 

Hugo îi zâmbi la rândul lui și continuă așa până dispărură după 
colțul unui coridor. Atunci îi veni iarăși în minte gândul acela: o 
vrăjitoare. Și dacă Regina era vrăjitoare, nu voia să se gândească ce avea 
să se aleagă de Merce dacă învăţa de la ea. 

Se zicea că Margarida de Prades rămăsese fecioară și după noaptea 
nunții, că regele nici măcar nu fusese în stare să o penetreze. După o 
lună de la căsătorie, Margaridei îi veni menstra. Pe atunci se înfăţișă în 
castelul Bellesguard o ambasadă condusă de episcopul de Couserans, 
un vorbitor destoinic și jurist erudit. Ambasada era trimisă de Ludovic, 
regele Neapolelui, căsătorit cu Iolanda de Aragon, fiica regelui loan și, 
prin urmare, nepoata lui Martin. 

Regele Neapolelui, după spusele episcopului, cerea ca fiul lui, 
Ludovic, duce de Calabria, în vârstă de șase ani, nepot al regelui loan, să 
fie primit la curtea lui Martin și să fie crescut acolo, pentru a cunoaște 
obiceiurile catalane înainte de a-i urma pe tron. Episcopul ţinu un 
discurs pe cât de lung, pe atât de genial, pe parcursul căruia regele 
Martin adormi, spre exasperarea oratorului şi îngrijorarea celor 
prezenţi, printre care şi regina. Cu toate acestea, după ce episcopul își 
încheie discursul, monarhul îi răspunse pe rând la fiecare punct enunțat 
și respinse propunerea de a lăsa coroana în mâinile unei ramuri de 


monarhi francezi printr-o propoziţie care îi făcu pe soţia lui și pe cei 
prezenți să râdă. 

- Dumnezeu mă va face iarăși tată mulțumită soţiei mele dragi, 
întrucât amândoi facem, în măsura în care putem, tot ce ne stă în mâini 
ca să fim părinţi. Regii se priviră printre râsetele Curţii. Și nu doar 
Dumnezeu este de partea noastră, continuă Martin, întrucât medicii 
susțin că este mai ușor să se nască copii dintr-un tată matur și o mamă 
tânără, decât din doi soți tineri. 

Insă respingerea revendicărilor franceze nu făcu decât să dea startul 
cursei spre tron. Martin avea să zămislească un fiu, sau nu, dar cât timp 
nu avea un fiu, aspiranţii erau îndreptăţiți să revendice coroana, așa 
cum făcuse francezul. Micul Ludovic, duce de Calabria; Fadrique, 
bastardul lui Martin cel Tânăr; Alfonso, duce de Gandia; lacob, conte de 
Urgell, și Ferdinand, infantele Castiliei, cu toţii aveau o legătură de 
sânge mai apropiată sau mai îndepărtată cu casa de conți a Barcelonei. 

Dar preferatul poporului catalan era lacob de Urgell, strănepotul lui 
Alfonso al IV-lea, căsătorit cu Isabela de Aragon, fiica lui Petru cel 
Ceremonios și sora vitregă a regelui Martin, care revendică de 
asemenea personal coroana. La moartea fiului său, în luna iulie a anului 
1409, regele Martin îl numise locotenent și procurator regal pe contele 
de Urgell, funcţie care, istoric vorbind, îi corespundea moștenitorului 
tronului. 

Ludovic de Anjou și Fadrique erau doi copii care aveau nevoie de 
regență; ducele de Gandia, un nobil aproape octogenar. Prin urmare, 
toți pretendenți fără posibilități. Așa că rămâneau contele de Urgell și 
infantele Ferdinand. Primul, catalan, era un moștenitor legitim, care se 
trăgea dintr-o familie înrădăcinată în istoria principatului, cu toții 
nobili, principi, soldaţi dedicați apărării pământului lor. Cel de-al doilea 
provenea, în schimb, dintr-o linie de bastarzi care câștigase tronul 
Castiliei, dar, mai presus de toate, era castilian. Puţini pariau pe el, un 
castilian, un străin, în conflict cu un catalan precum contele de Urgell. 

Intre timp, Martin, așa cum îi spusese ambasadorului regelui 
Neapolelui, încerca să zămislească un fiu cu tânăra Margarida, deși 
obezitatea lui îl împiedica să se împreuneze cu ea, iar somnolențţa și 
febra de care suferea îi subminau voinţa de a-și depăși problemele. 

Medicii regali insistară, dar, confruntaţi cu dovada, fură nevoiţi să 
tacă atunci când femeile din jurul reginei, printre care și Regina, 
începură să ia măsuri, sfătuind-o. Așa că, pe lângă resursele obișnuite, 
cum era, de exemplu, pelerinajul pe care Martin și Margarida îl făcură la 
mănăstirea Montserrat ca să se roage pentru fertilitatea lor, se adăugară 
mâncărurile afrodiziace, unguentele și poţiunile. 

Şi Hugo interveni. 

- Mama zice, îi spuse într-o zi Merce, care obișnuia să evadeze în 
cramă, că are nevoie de vinul acela pe care i l-ai furnizat contelui, unul 
foarte tare. 


Hugo își aminti de vinul slab amestecat cu aqua vitae. 

- Pentru ce? 

- Ca să excite instinctele regelui, îi zise ea. Mama zice că majoritatea 
bărbaţilor și femeilor din palat... 

Merce lăsă ca sfârșitul frazei să plutească în văzduh, în timp ce îi 
zâmbi și îi făcu cu ochiul. Hugo schiță un semn din mână și o privi. 
Devenise femeie. Fata rămase tăcută preţ de câteva clipe și îl lăsă să o 
cerceteze cu privirea, conștientă fiind că tatăl ei trebuia să depășească 
viziunea aceea infantilă drăgăstoasă pe care încă o avea despre ea. 

Merce cunoștea trupul femeilor; lucra cu el. Nu îi era greu să se 
compare cu ele, să își cântărească sânii, curbele, fesele, pubisul, 
picioarele. O întrebă pe Regina ce femei le plăceau bărbaţilor și fu 
surprinsă când aceasta îi răspunse, fără echivoc: cele cu chip frumos și 
ochi frumoși; cu sâni mari și generoși, fermi; fund zdravăn și coapse tari 
și care se mișcă în timpul mersului. Femeia nu trebuie să aibă barbă, 
nici să fie grasă, adăugă Regina. „Vor să fim smerite, ascultătoare, curate 
și îndatoritoare, îndeosebi în pat", adăugă ea. 

- Cum sunt ochii mei, tată? Dar chipul meu? îl întrebă Merce înainte 
ca el să îi răspundă. 

Hugo își ascunse nodul care i se puse în gât apropiindu-se de ea, 
prinzând-o de bărbie și scrutând-o cu privirea de parcă nu ar fi 
cunoscut-o, înclinându-i capul într-o parte și în cealaltă. își drese vocea, 
apoi spuse: 

- Sunt cei mai frumoși din toată Barcelona... 

- Tată! 

- Jur! Nu există alții mai frumoși. Hugo își dădu seama că de puţine 
ori fusese nevoit să flateze o femeie de-a lungul vieţii. Chiar și Dolca 
preluase ea inițiativa. Cei mai frumoși, da, repetă el. Și... 

-Şi? 

- Până și prinții s-ar îndrăgosti de tine. 

- Păi, pe-aici aleargă o mulțime de prinți și niciunul nu pare interesat. 

Erau cuvintele Reginei de fapt. Din instinct, Hugo privi spre nasul 
fiicei lui. Nu. Nasul lui Merce era în acord cu cuvintele ei. 

- Fiica mea... Hugo renunţă la tonul lingușitor și îi vorbi fetei cu 
seriozitate. Eşti frumoasă, foarte frumoasă. Uită de prinți, nu îţi vor da 
nimic, și îndrăgostește-te de un om bun. 

Merce îl îmbrăţișa. 

- Vinul? întrebă fata înainte să iasă din cramă. 

- Il va avea. 

- Tată, într-o zi, profită fata, cu îndrăzneală și obrăznicie, va trebui să 
îmi explici ce proprietăţi are vinul acela care le place atât de mult 
tuturor. 

- leşi de-aici! exclamă el printre râsete. 

Hugo nu dispunea de aqua vitae la castel, nici de alambic, dar nu își 
făcu griji în privinţa vinului pentru rege după ce rămase iarăși singur în 


cramă. „Indrăgostește-te de un bărbat bun", tocmai ce își sfătuise fiica. 
Ce bărbat s-ar fi îndrăgostit de Merce dacă nu putea oferi o zestre bună? 
Asta conta; mai mult ca dragostea. Se gândise la aceasta de multe ori, 
dar sfârșea mereu prin a nu-și mai face griji; avea timp să adune zestrea 
pentru Merce, se scuza el. lar acum anii trecuseră iute și dintr-odată 
avea în fața lui o femeie de treisprezece ani, frumoasă, cu siguranță 
frumoasă, care îi făcea cu ochiul, îl îmbrăţișa și îl încuraja neobrăzată să 
îi vorbească despre un vin despre ale cărui virtuţi îi vorbise deja 
Regina. Prostule! Avea nevoie de bani. Trebuia să plănuiască zestrea 
pentru fiica lui. 

Musulmana ţipă când ajunse Hugo, de parcă zilele acelea de 
singurătate ar fi afectat-o. Ţipă în timp ce vorbea cu el, agitată, 
recunoscătoare pentru vizită. Țipă, ţipă și iar ţipă, fără să îl lase pe Hugo 
să vorbească, așa cum făcuse la început, după ce o cumpărase. Din când 
în când trebuia să își șteargă lacrimile. Atunci ţipa și mai tare și mai 
trăgea câte o înjurătură. El îi povesti despre Merce și despre rege și 
regină. Ea, despre Barcelona. 

- Prin oraş se zice că încă nu a deflorat-o, șopti Barcha. Hugo pufni. 

- Lumea se așteaptă să îl numească moștenitor pe contele de... 

- Urgell, o ajută el. 

- Da. 

Hugo reuși să își ia rămas-bun de la ea după ce îi jură de mai multe 
ori că avea să se întoarcă. Traversă strada și intră în spitalul Santa Cruz. 
Lucrările la galerie și la acoperișul navei nordice continuau, îl căută pe 
administrator sau pe preot și sfârși prin a pălăvrăgi cu amândoi, 
întrebându-i de postul lui. li spuseră că fuseseră nevoiţi să angajeze pe 
cineva recomandat de episcop, un chelar care, din câte se părea, era mai 
mult beat decât treaz. Recolta din anul acela fusese un dezastru. Vinul 
nici nu se fiersese încă și se simţea deja mirosul de oţet în tot spitalul. 
Nenorocitul acela nici măcar nu spălase butoaiele! 

- Trebuie să iubești vinul, zise Hugo. 

- Trebuie să îi iubeşti pe bolnavi, fiule, îl corectă preotul. Vinul este 
unul dintre leacurile pe care Dumnezeu Li le oferă celor nevoiași. De 
aceea trebuie preparat cu zel și devotament, pentru că este 
instrumentul Domnului. 

Inchisă cu cheia după plecarea lui, respectaseră odaia în care păstra 
alambicul și mai multe sticle de aqua vitae. li îngăduiră să lucreze 
singur. Hugo apucă un butoi gol, îl spălă și turnă în el toată aqua vitae 
de care dispunea, o cantitate considerabilă. Apoi demontă alambicul: 
cele două recipiente de cupru în formă de dovleac, serpentinele și tubul 
mic prin care curgea lichidul. Tocmai îi ceruse Barchei să îl păstreze, iar 
ea acceptase printre ţipete. li ceru și administratorului să transporte 
alambicul la casa care fusese a lui Jaume, făuritorul de mânere de lemn 
pentru briciuri, şi care acum îi aparţinea musulmanei. „Da, aceea. îl 


rugă și să îi caute câţiva tineri puternici, dintre cei care se perindau 
mereu prin spital, ca să care butoiul până la castelul Bellesguard. 

Hugo făcu rost de un coș cu mure dintre cele culese de servitorii 
regelui prin pădurile Collserola și, cu sucul lor dulce-acrișor, reuși să 
mascheze gustul aqua vitae pe care o turnă într-un vin roșu tânăr. 
Amestecul avea un gust bun, suficientă consistenţă și era tare, deși nu 
știa dacă îndeajuns încât să stârnească dorința regelui. l-l înmâna lui 
Guillem de Montcada, paharnicul, care îl degustă, își încorda gâtul și 
umerii, surprins, apoi sorbi lung și exclamă: 

- La naiba! De unde l-ai scos? 

- L-am cumpărat. 

- Uite ce e, Hugo... Așa te cheamă, da? 

Hugo încuviinţă, rezervat în fața tonului și a autorităţii nobilului. 

- Așa ceva nu se cumpără. Lucrez de mulţi ani ca paharnic al 
Maiestăţii Sale și mă pricep puțin la vinuri. Gustul acesta de mure. .. Mai 
ascunde-l puţin. Restul nu știu ce e și prefer nici să nu știu, dar dacă îl 
va ajuta pe rege să zămislească un moștenitor, așa să fie. 

Poate că exagerase puţin cu aqua vitae. O dilua în și mai mult vin și îl 
pregăti pentru cină. Paharnicul îl degustă din nou și făcu un gest de 
apreciere înainte de a-l oferi regelui și reginei, deşi regina sfârși prin a-l 
dilua. Nobilii invitați la masa regală, dintre care Hugo îi cunoștea doar 
pe Roger Puig și pe soţia lui, închinară paharele și își ridicară cupele 
bucuroși. Guillem de Montcada îl privea cu coada ochiului pe Hugo, 
încruntat, întrebându-l tăcut despre compoziţia vinului. Aflat la câţiva 
pași de masă, cu tava și urciorul pe un bufet lângă el, deși diluase vinul, 
Hugo se îndoi de sine, întrebându-se dacă nu cumva exagerase cu aqua 
vitae. Masa clocotea. Regele râdea. Femeile, deși amestecaseră vinul cu 
apă, cum făcuse regina Margarida, țipau, în timp ce bărbaţii le priveau 
cu ochi strălucitori. Nu semăna deloc cu mesele serioase la care servise 
Hugo de când era chelarul regelui. 

Cina se sfârși, iar Hugo dădu să se retragă. 

- Nu. Paharnicul îl opri prinzându-l de braț. Poate că regele, în timp 
ce se îngrijește de soţia lui, va mai dori din vinul acela care l-a înveselit 
aşa de tare. Și vreau să fii prezent. Răspunzi cu viața dacă păţește ceva 
din pricina celor pe care le-ai adăugat în el. 

Hugo încercă să se explice, dar paharnicul se îndepărta deja de el. 
„Răspunzi cu viața." Cu picioarele moi și genunchii oarecum 
tremurându-i, îi urmă pe curteni ducând o tavă, un urcior și două cupe, 
toate de aur. Străbătură coridoare din piatră, reci, nemobilate și 
iluminate cu torţe, până ajunseră în dormitorul regal. Se îngrămădiră în 
anticameră, unde Hugo rămase lângă ușa care dădea spre coridor, și 
așteptară, deși nu știa exact ce anume. Ascultă cu atenţie conversațiile. 
Râsetele și veselia de la masă se stinseseră și acum se auzeau doar 
șoapte. 


- Să vedem dacă azi reușește, o auzi el pe o femeie în vârstă, energică, 
ce stătea cu spatele drept, îmbrăcată în veșminte de lux. 

Margarita o numi interlocutoarea ei înainte să îi răspundă: 

- Era bucuros. 

- Nu ţine totul de bucurie, îi răspunse cealaltă. E nevoie de bărbăţie... 
Tăcu atunci când își dădu seama de tonul vocii. Să vedem dacă se 
grăbesc cu pregătirile, hotări să adauge Margarita. 

Această ultimă frază îi dădu un indiciu lui Hugo: așteptau să îl vadă 
pe rege cum se culcă cu regina. 

Incercă să se convingă că un simplu chelar nu avea să intre în 
dormitorul regal, chiar dacă ar fi putut fi amuzant sau cel puţin 
interesant. Nu îi mai tremurau picioarele. Aqua vitae nu făcea niciun 
rău. Nu avea de ce să se teamă că ar trebui să răspundă cu viața lui, își 
zise el chiar în clipa în care se deschiseră ușile duble ce dădeau înspre 
dormitor. Nu intrară toţi cei prezenţi. Cei mai mulți rămaseră afară. 
Bătrâna Margarita însă intră, în faţa celorlalte femei. Mai intră și un 
grup mic de nobili, printre care Roger Puig și Hugo, pe care paharnicul 
îl strigă de lângă ușă. 

Se forță să nu se uite, dar nu reuși. Pe pat se afla întinsă regina, 
tânără, frumoasă, îmbrăcată cu o cămașă de in albă care îi ajungea până 
la genunchi. Hugo fu fascinat, nu atât de frumuseţea ei, cât de atitudinea 
ei, deopotrivă supusă și demnă. Oftă când le văzu pe Regina și pe Merce 
la capul patului. Regina pufni, reproșându-i că îi invada teritoriul; fiica 
lui, care îşi ținea mâinile împreunate în față, întinse patru degete și le 
mișcă într-un salut simpatic. In timp ce fata nu își putu înăbuși un 
zâmbet fad, Regina rămase locului, netulburată, fără să facă vreun gest. 

Paharnicul îl chemă pe Hugo, care se apropie. Il recunoscu pe rege 
doar când ajunse lângă el. Tava îi tremură ușor în timp ce Guillem de 
Montcada îi servi monarhului o cupă cu vin, lângă el. Hugo, așa cum i se 
întâmplă şi cu regina, se căznea să își țină privirea pe cupe şi pe vin, nu 
pe suveran, căruia i se vedea toată grăsimea pe sub o cămașă de noapte 
simplă și care avea pe cap o bonetă mov veche, din lână ţesută manual. 

Monarhul bău și plescăi din limbă. Apoi ridică din nou cupa înspre 
Hugo, așa cum făcuse în ziua inaugurării spitalului, și se îndreptă, cu 
stângăcia unui om gras și desculţ, spre piciorul patului. Hugo rămase în 
centrul odăii, alături de paharnic, între rege, care se afla lângă pat, și 
nobili, blocându-le vederea celor care stăteau la peretele din apropierea 
patului. 

- Vino! îi zise paharnicul. 

Il duse până într-un colţ al dormitorului, acolo unde ar fi trebuit să 
ardă o torţă. în locul ei, prin inelul de fier prins de perete, care ar fi 
trebuit să o susțină, fusese trecută o sfoară de cânepă, zdravănă, aidoma 
celor fabricate pentru bărci. Hugo urmări linia frânghiei până la un 
scripete montat pe tavan, deasupra iatacului regal, și care cobora apoi 
până la jumătatea înălțimii, unde se unea cu un fel de ham. 


- Dezleagă-l! porunci paharnicul. 

Drăcia aceea, ce semăna cu o fâșie mare din piele, fu coborâtă până 
ajunse la înălțimea regelui. Un bărbat înveșmântat în negru îl legă cu 
cingătoarea aceea și strânse cât putu de tare burta voluminoasă a 
regelui. Lui Hugo nu îi veni să creadă: frânghia îi atârna flască în mâini. 
își întoarse privirea spre fiica lui și spre Regina, amândouă tăcute, 
atente, așteptând. 

- Vino! îl însufleţi paharnicul. îl vom ridica pe Maiestatea Sa. 

Li se alăturară alți câţiva nobili, care râdeau ușor. Hugo simţi un 
miros puternic de vin, mure și aqua vitae în răsuflarea lor. Paharnicul îi 
salută drept Pedro și Bernardo. 

- Medicul ne va da instrucţiunile, îi anunţă Guillem de Montcada pe 
toţi trei. 

Hugo îl privi pe omul înveșmântat în negru și văzu că Regina și fiica 
lui se apropiară de rege. Merce rămase în picioare cu o fiolă în mână; 
Regina îngenunche în fața monarhului, moment în care medicul îi ridică 
lui Martin cămașa de noapte și lăsă să se vadă mădularul Maiestăţii 
Sale. Regina începu atunci să îi frece penisul. 

- Cu ce îl ung? îl întrebă în șoaptă pe nobilul numit Pedro. 

- Cred... Celuilalt nobil, obez ca regele, îi era greu să vorbească. Unge- 
] cu untură... de broască-ţestoasă. 

- Ce scârbos! 

- Tăcere! șopti paharnicul. 

- Nu ne aud, zise Pedro. 

- Pentru orice eventualitate. 

- Păi... zilele trecute... zise Bernardo, cel mai beat dintre ei, ne- 
ascultându-l, l-au uns cu o pastă făcută cu furnici. 

Incercă să își înăbușe un râs, dar nu reuși. 

- Taci! 

- Cu furnici dintr-acelea cu aripi foarte mari, reuși să articuleze 
dintr-o răsuflare, după care râse din nou încet. 

- Şi întrucât regele nu a zburat, iată-ne aici, ca să îl ridicăm, zise 
Pedro ironic. De data aceasta, până și paharnicul își înăbuși un râset. 
Hugo nu știa ce să facă; în timp ce stătea într-un grup de patru bărbaţi 
care țineau de o sfoară de parcă ar fi urmat să tragă clopotul, îl privi pe 
rege. Duhovnicul lui îl binecuvânta. 

- Trageţi ușor! Acum! 

Ordinul medicului regal răsună în dormitor, dar nu la fel de tare 
precum geamătul care se desprinse de pe buzele suveranului când cei 
patru care ţineau de sfoară îl ridicară cu ajutorul acelui ham care îi 
comprima burta. De parcă s-ar fi temut să nu îl fi rănit, Hugo și ceilalți 
trei se opriră din tras, ţinându-l departe de obiectivul lui. 


- Mai mult! porunci medicul. Regele era greu. Bernardo, roșu la faţă, 
gâfâind deja după primul efort, dădu drumul la sfoară. Monarhul cobori. 

- Mai mult! Mai mult! Mai mult! ceru Guillem de Montcada. 

In clipa în care Martin ajunse la o înălțime de câteva palme deasupra 
Margaridei, medicul le porunci să nu mai tragă. 

- Ţineţi așa! 

Hugo, Guillem și Pedro rămaseră pe loc, susținându-i greutatea. 
Bernardo privea când la unii, când la alţii; avea ochii injectaţi și zâmbea 
prostește. Femeile, printre care şi bătrâna Margarita, o așezau pe regină 
acolo unde avea să coboare regele, în timp ce acesta atârna în văzduh și 
încerca să nu mai dea din mâini. 

- Şi dacă cedează? își închipui tocmai atunci Bernardo, cu mâinile 
întinse spre sfoară și chipul contorsionat între o mină serioasă și una 
amuzată. 

- O turtește! râse Pedro. 

Regele se balansa în văzduh pe ritmul râsetelor înăbușite ale celor 
trei bărbaţi care ţineau de frânghie, inclusiv Hugo. Duhovnicul 
franciscan al regelui se îndreptă spre ei, ca să facă liniște. Hugo tăcu de 
îndată. Ceilalți nu reușiră să o facă și continuară să râdă încet, 
transpirând din pricina efortului și a controversei. 

- Acum! porunci călugărul, urmând indicaţiile medicului. În jos! 
Treptat, treptat. Lent! 

Cei de față își ţinură răsuflarea. Femeile descoperiră pubisul reginei, 
care își desfăcu picioarele ca să își primească soțul. Medicul îi ținu 
cămașa ridicată și îl dirija pe Martin în văzduh astfel încât penisul lui să 
coboare întocmai în punctul potrivit pentru a se împe-rechea cu 
Margarida. 

Ţinând tare de frânghie, susținându-l pe rege, Hugo, ca mulţi alţii, 
clătină din cap când acesta, cu picioarele scurte și grase sprijinite pe pat 
și burta strânsă de ham, dădu de două ori din fund, două eforturi inutile 
ca să își penetreze soţia, în timp ce Margarita și cealaltă femeie își 
țineau mâinile între trupurile celor doi soţi, precum cei care îi ajută pe 
cai să se împerecheze. Regele mai dădu o dată din fund. Se opri și oftă. 
Femeile își făceau de lucru cu penisul lui și îl însufleţeau. Mai încercă o 
dată și rămase nemișcat, de parcă ar fi adormit. Trecură câteva 
momente fără ca regele să își încordeze fundul, iar preotul le făcu semn 
să tragă de frânghie ca să o extragă pe regină de dedesubt. Așa făcură. 
Apoi, în timp ce ceilalți ieșeau din dormitor, îl așezară pe rege pe pat, iar 
Hugo observă, pe după frânghie, cum acesta se revărsa pe așternut. 

Nici vin, nici broaște-ţestoase, nici scripeţi, nici hamuri nu aveau să 
ajute. Margarida de Prades era în continuare fecioară. 

Dar, deși Martin era afabil cu soţia lui, cu Curțile și cu poporul care îi 
cerea un moștenitor, nu era la fel și când venea vorba despre 
convingerile lui. Da, avea să se căznească să zămislească, îi asigura el, 
dar cât timp nu se întâmpla așa, alegerea lui ca moștenitor al regatului 


era nepotul lui bastard, Fadrique. Urmaș direct al celor doi monarhi, al 
lui și al lui Martin cel Tânăr, rege al Siciliei, singurul impediment pentru 
Fadrique era ilegitimitatea lui, deși regele Martin susținea că era un 
defect minor, întrucât copilul se născuse în timp ce tatăl lui era 
necăsătorit, ceea ce excludea adulterul. Exista, în schimb, o lege 
promulgată pe vremea regelui Alfonso al IV-lea care îi excludea de la 
succesiune pe fii nelegitimi, așa că exista o singură soluţie care să 
corespundă intereselor lui Martin: ca Benedict al XIII-lea să îl 
legitimeze pe micut. 


Trântit peste soţia lui, Margarida de Prades, noaptea, și ocupându-se 
în secret în timpul zilei de recunoașterea nepotului lui, Fadrique, regele 
îi alungă pe ambasadorii lui Ferdinand al Castiliei care, sub pretextul că 
îi aduceau omagii lui Martin cel Tânăr, se înfăţișaseră la curtea catalană 
ca să impună drepturile stăpânului lor de îndată ce aflară de prezența 
ambasadei napolitane. Veniseră și ambasadorii sicilieni, pentru bastard, 
și ceilalți care apărau poziția ducelui de Gandia. Toţi, inclusiv contele de 
Urgell, pe vremea aceea singurul pretendent care se mutase la 
Barcelona, unelteau în interesul propriu, căutau sprijin şi conspirau 
împotriva celorlalți. 

In veșmântul lui negru din pânză aspră, cu vinul mereu pe tavă, Hugo 
era atent la conversațiile unora și altora; la cele pe care le purta regele 
la masă și la cele pe care le purta regina în curtea privată. Acolo află 
cine era bătrâna care frecase atât de ineficient penisul regelui în 
noaptea cu frânghia și hamul. Era vorba despre Margarita de 
Montferrat, mama contelui de Urgell, care, împreună cu nora ei, sora 
vitregă a regelui Martin, și alte câteva femei, cum ar fi soția lui Roger 
Puig, o înconjurau, o însuflețeau și o consolau pe regină. 

Aşa află Hugo că cel mai iubit de catalani, contele de Urgell, se 
certase cu Benedict al XIII-lea din pricina numirii noului episcop al 
Barcelonei după moartea lui Francesc de Blanes. Contele, locotenent al 
regelui, pariase că avea să îl așeze pe scaunul cu pricina pe protejatul 
lui, arhidiaconul bisericii Santa Maria de la Mar, Berenguer de Barutell; 
papa intenţiona să îi confere episcopatul cu pricina lui Francesc 
Climent. După spusele unora, în disputa lor, contele de Urgell se purtă 
cu aroganța și mândria unui viitor rege, dând năvală în catedrala din 
Barcelona și întrerupând o întâlnire a conciliului canonic ca să îl apere 
pe Barutell chiar în clipa în care vorbea papa. Benedict al XIII-lea nu îi 
iertă acest lucru și îi ceru regelui Martin nu numai să îl numească pe 
candidatul lui, ci și să îl alunge pe conte din Barcelona. Suveranul, având 
nevoie ca papa să îi legitimeze nepotul, pe Fadrique, îi îndeplini 
cererile: încuviință cine avea să fie noul episcop și îl trimise pe Urgell la 
Zaragoza, unde arhiepiscopul și justițiarul din Aragon, cele mai înalte 


autorităţi din acel regat, refuzară să îl recunoască drept locotenent și 
procurator general. 

Aşa stând lucrurile, în ziua de 12 mai 1410, regele Martin hotărî să 
se mute din castelul Bellesguard la mănăstirea de călugărițe 
Valldonzella, în locul numit Creu Coberta, unde exista o reședință regală 
pe care monarhii obișnuiau să o folosească înainte să intre în Barcelona. 
Martin reuși în sfârșit ca papa să îl legitimeze pe nepotul lui, Fadrique, 
ceremonia oficială fiind stabilită pentru data de 1 iunie, în Barcelona. 
Hugo cunoștea bine Valldonzella, deoarece se afla aproape de podgoria 
bisericii Santa Maria de la Mar. 

Regelui îi plăcea izolarea pe care o oferea mănăstirea aceea 
cisterciană. Regina era disperată la gândul că se apropia data la care 
avea să fie legitimat bastardul, fără ca ea să rămână însărcinată, lucru 
imposibil întrucât era în continuare fecioară. Și ceilalți candidaţi își 
pierdură speranţa că aveau să devină regi după ce Fadrique avea să fie 
considerat descendent legitim al lui Martin cel Tânăr. 

Cert este că, în data de 29 mai, regina, doamnele ei de curte, printre 
care se aflau mereu Regina și Merce, îi oferiră regelui o gâscă gătită și 
condimentată astfel încât să îi dea forțele necesare ca să se culce cu 
nevasta lui. Chiar în seara aceea, după ce mancă friptura de gâscă, pe 
Martin îl apucară niște dureri puternice de stomac, fâcu febră și se 
umplu de pete pe tot corpul. Sănătatea monarhului se înrăutăţi pe 
parcursul nopţii, iar vestea că regele era grav bolnav străbătu 
Barcelona. în dimineața următoare, odaia în care agoniza regele era 
plină de nobili, mai-mari, consilieri și clerici de toate rangurile, care 
intrau și ieșeau în tăcere, cu chipuri grave și bănuitoare. Guillem de 
Montcada, paharnicul, îl însărcina pe Hugo să se ocupe de vizitatori. 
Vinul nu trebuia să lipsească, îi spusese el. In mijlocul lor, aflat într-un 
colț al dormitorului, Hugo reușea să vadă patul în care zăcea regele, 
adormit, febril şi transpirat, răsuflând șuierat. 

Nobilii și clericii îi cereau în șoaptă vin. Nimeni nu ridica vocea; toţi 
șușoteau, conștienți de ceea ce avea să urmeze: regele avea să moară 
fără să numească un moștenitor. Totuși, la un moment dat, un țipăt 
rupse tăcerea. Margarita de Montferrat și infanta Isabel, sora vitregă a 
regelui, cea dintâi mama și cealaltă soția lui Iacob de Urgell, se 
apropiaseră de pat și îl apucaseră pe muribund de reverul cămășii, 
ridicându-l în șezut. 

- li aparţine fiului meu! urla Margarita. Succesiunea regatului, pe 
care o respingeți împotriva legii și a justiţiei, îi aparţine fiului meu! 

- Nu știu... despre ce vorbești... și nu cred că așa este, încercă să 
răspundă Martin înainte ca nobilii să o apuce pe Margarita și să o 
mustre pentru felul n care se purtase cu monarhul. 

Margarita și Isabel ieșiră din odaie, însă chestiunea rămase plutind 
în aer. Chiar în noaptea aceea, o reprezentanță a Curţilor Catalane 
condusă de consilierul Barcelonei, Ferrer de Gualbes, însoţită de un 


notar, se întoarse în odaia regală, unde Martin şedea pe un scaun, 
întrucât dacă stătea întins pe pat i se umpleau plămânii cu lichid și se 
îneca. 

- Stăpâne, întrebă consilierul, vreți ca succesiunea asupra regatelor 
și pământurilor voastre, după moartea Domniei Voastre, să ajungă la cel 
la care trebuie să ajungă conform justiţiei? 

Notarul scrise că regele răspunse hoc („da") la întrebare. 

La 31 mai 1410, cu doar o zi înainte de data stabilită ca papa să îl 
legitimeze pe nepotul lui bastard, Martin cel Ecleziastic murea, lăsând 
deschisă succesiunea la un regat format din alte cinci: Catalonia, 
Aragon, Valencia, Mallorca și Sicilia; toate independente, fiecare 
dispunând de propriile Curți și parlamente, de propriile monede și legi, 
de propria cultură și propriile obiceiuri și, la nevoie, de propriile 
armate; cu propriile autorităţi, instituţii private și până și propria 
limbă; cinci regate unite doar și exclusiv prin persoana regelui. 

Se zice că fiul lui Roger Puig se va căsători cu una dintre fiicele 
contelui de Urgell și că mama va fi numită baroneasă. Hugo și Barcha 
tresăriră când o auziră pe Merce. 

- Da, afirmă cu seriozitate tânăra, în timp ce ședeau toți trei la masă, 
în casa Barchei, de îndată ce contele de Urgell va fi proclamat rege, 
mama va fi pe puţin baroneasă. Așa i-au promis dona Margarita și dona 
Isabel, mama și soţia viitorului rege. Şi îi vor da pământuri și vasali. 

- Taci, copilă! zise musulmana. 

- Păi, momentan, i-au dat o pungă cu florini de aur. 

- Şi de ce ar fi făcut una ca asta mama și soţia viitorului rege? întrebă 
tatăl ei. 

Merce privi prin odaie, cu ochii întredeschiși. 

- Cine crezi că ar putea fi aici, când abia încăpem noi? Sări 
musulmana. 

Cu toate acestea, înainte să îi răspundă lui Hugo, Merce făcu un gest 
de complicitate, îndreptându-și degetele arătătoare spre ei. 

- Regele Martin nu trebuia să apuce prima zi a lunii iunie... şopti ea. 

In casă se lăsă tăcerea. Hugo își privi fiica. 

- Vrei să zici că...? 

Merce încuviinţă. 

- Nu, se plânse Hugo. Era regele! spuse apoi acuzator. 

- Despre ce vorbiţi? întrebă la rândul ei musulmana. 

- Despre faptul că Regina l-a otrăvit pe Maiestatea Sa. 

- Şşşt! le ceru Merce, ducându-și degetul la buze. E un secret. 

- Dar, fiica mea, e un asasinat! Merce șovăi când își auzi tatăl. 

- La palat... se zicea că regele Martin nu își putea legitima nepotul 
bastard, încercă să se scuze fata. Coroana îi aparţine lui lacob de 


Aragon. 

- Ce ştim noi despre regi și coroane? Astea sunt treburile nobililor și 
ale avocaţilor și... 

- Ale avocaţilor? îl întrerupse fiica lui, de data aceasta mai hotărâtă. 
Ale celor care susțin că regele a răspuns afirmativ la întrebarea lor cu 
un hoc? A fost doar un acces de tuse! Hoc, hoc, hoc, tuși chiar ea, 
demonstrativ. Hugo și Barcha ascultară uluiți discursul tinerei, acum 
vehement și înflăcărat. De ce ar fi renunţat Maiestatea Sa să își 
încoroneze nepotul? Voia să o facă, iar papa avea să îl legitimeze în ziua 
următoare. Nu a făcut-o, bineînţeles; a dat înapoi când regele a lipsit. 
Dar suveranul nu o știa. Atunci de ce ar fi cedat în fața Parlamentului? 
Oare un rege ca Martin ar fi răspuns cu un simplu hoc la întrebarea 
esențială pe care i-o adresa Parlamentul catalan? Nu. Dacă regele ar fi 
priceput ce îl întrebau, dacă ar fi fost în toate mințile, ar fi dat 
instrucțiuni să îi fie legitimat nepotul, așa cum își dorea și cum plănuise 
să facă în ziua următoare. Nu s-ar fi limitat niciodată la un simplu hoc. 
Hoc, hoc, hoc, tuși ea din nou, ca să își susțină cuvintele. 

Hugo și Barcha rămaseră tăcuți. 

- Contele de Urgell trebuie să fie noul rege, continuă Merce, 
gesticulând deja. I se cuvine prin justiție și prin sânge. 

- Toată lumea știe că noul rege va fi contele, o întrerupse atunci 
Hugo. 

- Ba nu, tată. Așa se va întâmpla aici, în Barcelona, dar regina Iolanda 
de Bar, văduva regelui loan, și arhiepiscopul din Zaragoza pariază pe 
francezul Ludovic de Anjou și lucrează pentru el. Arhiepiscopul din 
Zaragoza se numără printre cei care i-au refuzat lui lacob de Urgell 
titlul de procurator general al regatului. Contele are numeroși 
detractori în Aragon. 

- Detractori? întrebă tatăl. 

- Ce? i se alătură musulmana. 

Merce își dădu seama că greșise când folosise termeni complecși. 

- Potrivnici, îi lămuri ea cu drag. Dușmani. 

Hugo şi Barcha se priviră unul pe celălalt. „De când este musulmana 
cu mine?", se întrebă el. Calculă. Cincisprezece ani, mai mult sau mai 
puţin. O cumpărase la scurt timp după atacul asupra cartierului 
evreiesc din 1391; nu avea să uite vreodată data aceea. Și acum... Zâmbi; 
nu știa dacă Barcha ar fi gândit la fel. Nu îi aflase niciodată vârsta, dar 
pielea i se închisese la culoare pe măsură ce chipul i se acoperise de 
pete și riduri. Era în continuare corpolentă și puternică, deși poate că 
tăria ei nu era într-atât fizică, cât mai degrabă o oglindire a 
încăpățânării ei. Hugo își ţuguie buzele, intuind că și ea îl măsura din 
priviri pe el. 

- Timpul trece pentru toţi, zise musulmana, închipuindu-și încă o 
dată ce gândea Hugo. 


„Pentru toţi", își zise Hugo, clătinând din cap și întorcându-și privirea 
spre fiica lui. „Detractori.' Zâmbi din nou. Fata știa să citească, în 
catalană și în latină, așa că nu era un lucru ciudat să folosească multe 
cuvinte pe care ei nu le înțelegeau. 

De la moartea regelui Martin nu mai locuiau împreună. Regina și 
Merce făceau parte acum dintre curtenii contelui de Castellvi de 
Rosanes și Navarcles și locuiau în palatul lui de pe strada Marquet, ca 
multe alte rude care îl însoțeau pe Roger Puig. Merce devenise 
servitoarea contesei. Hugo nu îndura gândul că copila lui era cu soţia lui 
Roger Puig. 

Cu toate acestea, nu se putu împotrivi în ziua în care Regina îi trimise 
vorbă să plece din cramă și să urce în galeria palatului. Acolo o găsi pe 
Merce, înveșmântată în mătase roșie, pieptănată și machiată ca o femeie 
atrăgătoare, elegantă, senzuală. Merce îi zâmbi și el se pierdu cu firea. 
Apoi îi vorbi atât de însufleţită despre noile ei îndatoriri, încât Hugo nu 
știu cum să îi răspundă. încă o ajuta pe mama ei ca medic. 

- Dar puţin, îi șopti ea la ureche tatălui ei. Ştii deja că nu mă atrage 
treaba asta cu nașterile și bolnavii. 

Restul timpului și-l petrecea alături de contesă și de femeile înrudite 
cu ea. Le citea. Coseau mătase și torceau. Și se jucau, pălăvrăgeau, 
râdeau, își făceau confidenţe și serveau gustări împreună... 

- Şi? continuă Hugo dorindu-și să afle încotro duceau explicaţiile lui 
Merce. 

- Și îmi vor căuta un soț bun, un nobil! Contesa a promis că îmi va da 
o zestre. 

Acum înțelegea Hugo cu ce se alegea fiica lui: îi erau recunoscătoare 
Reginei pentru moartea regelui Martin, iar ea o ademenise numaidecât 
pe Merce și i-o furase. 

Din cine știe ce motiv, poate din pricina spatelui brăzdat de cicatrice 
pe care musulmana și-l arăta cu mândrie ca simbol al luptei ei, nu îi 
povesti Barchei ce se petrecuse la castelul din Navarcles. Nu regreta că 
nu îl ucisese pe Roger Puig; nu simțea nici cel mai mic resentiment 
împotriva lui însuși că nu lăsase barda să cadă peste gâtul contelui. Ba 
mai mult, se simţea eliberat, de parcă ura ar fi dispărut după încercarea 
aceea de răzbunare pe care nu reușise să o înfăptuiască. O căută pe 
Fecioara Mării şi o văzu zâmbindu-i din nou, ceea ce îl convinse de 
înțelepciunea deciziei luate: nu era un asasin. 

Hugo nu mai era chelar regal deoarece, după moartea regelui Martin, 
tânăra lui soţie, Margarida de Prades, din ordinul contelui de Urgell, 
guvernator general, fu păzită de patru matroane timp de treizeci de zile. 
Regina văduvă plecă din Bellesguard și se mută în palatul Mayor, unde 
locui escortată zi și noapte de una dintre acele femei, până când se 
confirmă că nu era însărcinată. Aproape încarcerată, membrii casei 
reginei se împuţinară până când se ajunse la minimul necesar. 


Margarida nu avea nici bani. Regele Martin vruse să fie generos și îi 
lăsase Bellesguard și palatul Menor din Barcelona, precum și câteva 
bijuterii, deși în realitate acestea erau oferite drept garanţie pentru 
împrumuturile anterioare. Moștenirea nu includea și bani ca să 
răscumpere bijuteriile, deși, oricum, nu ar fi putut să îi lase mare lucru 
soției lui, întrucât nu rămăsese nimic din patrimoniul regal, care nu 
fusese suficient nici măcar ca să acopere cheltuielile pentru 
înmormântarea monarhului, al cărui cadavru îmbălsămat rămase expus 
locuitorilor din Barcelona timp de optsprezece zile. Executorii 
testamentari se văzură obligaţi să solicite un împrumut de zece mii de 
florini Parlamentului catalan ca să acopere cheltuielile înmormântării 
fastuoase a ultimului monarh din Barcelona și orice bun care îi revenea 
prin moștenire Margaridei și care nu fusese deja amanetat fu folosit 
pentru a garanta acest nou împrumut pentru înmormântarea regală. 
Aşa stând lucrurile, Hugo plecă din crama Bellesguard fără să își fi 
primit ultimele salarii. Nu reuși să își recupereze nici vechiul lui post de 
chelar al spitalului Santa Cruz, deoarece, deși episcopul care îl 
recomandase murise, beţivanul care se ocupa acum de cramă continua 
să fie influent în consiliul canonic al catedralei. 

Hugo știa că nu putea fugi din crama contelui. Dar mai știa și că era 
obligaţia lui să fie unde era Merce. 

-Tată... 

Hugo fu surprins să își vadă fiica în cramă. O avertizase de mai multe 
ori că avea să își păteze veșmintele acelea minunate pe care le purta, 
dar părea că fata nu putea să nu se apropie de vin, să nu îl miroasă... 

- Afară, afară! o îndemnă el cu mâinile. 

Trecuseră mai multe luni de la moartea regelui Martin, iar Hugo nu 
putea să nu o admire pe Merce, care evada deseori ca să îl vadă și să 
pălăvrăgească amândoi în cramă. Regina nu avea să îi dezvăluie 
vreodată că nu era tatăl ei, dar acum că o vedea frumoasă, veselă, vioaie 
și fericită, Hugo şi-o închipuia fiică de prinţesă; cu siguranţă de la ea 
moștenise purtarea aceea elegantă cu care umbla și se mișca, de parcă 
ar fi plutit, şi lucrurile se apropiau singure de mâinile ei, ca să nu fie 
nevoită să se forțeze să le apuce. Cu toate acestea, în ziua aceea nu 
zâmbea la fel de mult ca alte daţi. 

- S-a petrecut ceva? se îngrijoră el, acum afară din cramă. 

- Nu... nimic. Nehotărârea din vocea fetei era evidentă. Doar că... 

- Fiica mea, îi atrase el atenţia. 

- Excelenţa Sa vrea să străbaţi regatul ca să afli despre pretendenți 
cu care se confruntă contele de Urgell. 

- Şi de ce mi-o spui tu? 

- Ți-o va propune și el. Eu doar am aflat despre asta și am vrut să îți 
zic înainte. 

Lui Hugo nu îi venea să creadă că tocmai contele voia să spioneze 
pentru el. 


- Excelenţa Sa susține, continuă Merce, că nu ai stârni bănuieli. 

Ai putea călători sub pretextul că vrei să cumperi vinuri. Nimeni nu 
merge dintr-un loc în altul dacă nu face negoț cu ceva. Tu te pricepi la 
vinuri. Eşti cel mai bun... 

- Nu. 

- Tată, de ce nu? 

- Merce... 

Pe chipul fetei se citea tristeţe. Hugo șovăi. 

- Nu, se împotrivi el oricum. 

- Te rog, acceptă. Merce se apropie de el. 

Hugo se îndepărtă ca să nu o păteze cu mâinile-i murdare, iar ea îi 
interpretă greșit gestul. 

- Tată... îl rugă ea cu voce hârșâită. 

Hugo încercă să își explice atitudinea de respingere, arătându-i 
mâinile murdare. Ea nu pricepu. 

- Trebuie să îl ajutăm pe contele de Urgell, insistă ea, pe punctul de a 
izbucni în plâns. E regele! Nu putem îngădui ca un francez să 
domnească în Catalonia! 

- Nici măcar nu știu să scriu. Cum să devin iscoadă? 

Lacrimile se prelinseră pe obrajii fetei atât de fluid, încât Hugo intră 
la bănuieli. 

- Ce interes ai tu în toate astea? 

- Dacă contele de Urgell va fi noul rege... reuși ea să articuleze printre 
hohote de plâns, vom fi bogaţi și nobili. Toţi. 

Fata îl implora cu ochii umezi. „Ce nu ar fi obținut ochii aceia de și-ar 
fi propus?", se gândi Hugo, uitând de chestiunea discutată. Oftă. Fu pe 
punctul de-a refuza încă o dată, dar se răzgândi. La urma urmei, nu avea 
altceva de făcut decât să lucreze pentru conte... în cramă sau unde îi 
zicea acesta. Îl dispreţuia în continuare pe ticălos, dar pierduse deja 
ocazia de a-l ucide. Se răzbunase pe el din punct de vedere comercial și 
nu spera la mai mult de atât, acum, că dispăruse ura aceea care îl 
încercase. Nu îl aștepta nimeni, în afară de musulmană, și tot ce avea pe 
lume, motivul pentru care trăia, era Merce. Avea să îi facă pe plac 
pentru că voia să o vadă zâmbind. In plus, nu avea nimic de pierdut în 
călătoria aceea. 

„Mi-aş putea pierde chiar și viața!", concluziona însă după ce contele 
îi spuse că Mateo avea să îl însoțească în călătorie. Nu îndrăzni să 
renunțe. li promisese fiicei lui și încercă să se refugieze în bucuria pe 
care o simţise Merce după ce făgăduise să îi îndeplinească dorinţele, în 
îmbrățișarea pe care o primise de la ea și în sărutările cu care îi umplu 
chipul. 

- Ce contează dacă mi se pătează rochia?! zise ea. 

După aceea, însă, Merce, neștiutoare și inocentă, când auzi că tatăl ei 
nu voia să călătorească alături de Chior, îi zise: 

- Îţi va fi de ajutor. 


Caterina, sclava rusoaică, încercă la rândul ei să îl convingă, dar din 
motive diferite: 

- a-l, pentru numele lui Dumnezeu, îl rugă ea înainte să izbucnească 
în plâns, şi ucide-l! Injunghie-l de patruzeci de ori pentru mine! 

Hugo își aminti ce îi spusese rusoaica prima și aproape singura dată 
când reușiseră să vorbească în palatul lui Roger Puig. Contele, îi 
povestise ea, încă o vizita uneori, iar servitorul lui chior o dorea, 
așteptând ca stăpânul lui să se sature de ea. După două sarcini, Roger 
Puig se săturase în sfârșit de Caterina și i-o dăduse servitorului său 
credincios. Anna, contesa, se lipsise și ea de tânără după ce o îndurase 
mai multe zile cu ochii încercănați, epuizată, neîngrijită, irascibilă din 
pricină că locuia cu Chiorul. Sclava se încrezuse în cuvintele pline de 
afecțiune cu care stăpâna ei o recompensase de-a lungul anilor, dar 
când încercă să o facă părtașă la problemele ei, femeia nu o ascultase. 
Ierarhia aceea din palat, pe care o disprețuise în timp ce se bizuise pe 
favoarea conților, o atacase asemenea unei haite de câini care dădeau 
târcoale. Chiorul o căuta noaptea sau în timpul zilei și o siluia oriunde o 
prindea; servitorii şi sclavii ranchiunoși îi făceau viața imposibilă în 
restul zilei și reușiră cu toţii să o facă să pară doar o umbră când ajunse 
în fața lui Hugo, o sperietoare de ciori în comparaţie cu femeia 
frumoasă care îl întâmpinase cu ceva timp în urmă pe noul chelar al 
palatului. 

- Chiar dacă e doar pentru câteva zile, suspină Caterina, ia-l! 

Dar cea care îl convinse în cele din urmă să călătorească împreună cu 
Chiorul fu Regina, care îi ieși în cale în palat după ce află de discuţia lui 
cu Merce. _ 

- Nu vei fi niciodată în stare să faci ceva pentru fiica ta? li reproşa ea. 

Hugo vru să îi răspundă, dar Regina, agresivă, nu îl lăsă. 

- În curând va trebui să se mărite. Ai economisit cumva măcar un ban 
pentru zestre? Ce se va petrece dacă, din vina ta, contesa se supără pe 
ea și o alungă? Va trebui să sper că vreo biserică îi va oferi o zestre de 
nimic, de parcă ar fi o servitoare. 

Simţindu-i slăbiciunea, Regina îl lăsă să îi explice. Hugo nu găsi 
argumente, așa că Regina spuse triumfătoare: 

- Eşti un nenorocit care se gândește doar la el. Sacrifică-te pentru 
fiica ta. Fii un tată așa cum trebuie să fii! 

Nu era un nenorocit. Avea să se ducă, bineînţeles că avea să se ducă, 
împreună cu Chiorul, cu doi chiori, cu contele sau cu oricine ar fi fost 
necesar, dar nu voia să o recunoască în fața Reginei. Nu avea să îi ofere 
această satisfacție. 

- Cum îndrăznești să mă acuzi că nu sunt un tată bun, tu, care aperi o 
zestre ce provine din otrăvirea unui rege? 

Când Regina tresări, ceva neobișnuit pentru ea, Hugo regretă că îi 
dezvăluise un lucru pe care era limpede că Merce i-l spusese în taină. 


- Nu am otrăvit niciun rege, se revoltă ea. L-am ajutat doar să moară 
pe un bătrân care delira. Am făcut-o pentru binele regatului, pentru 
regele legitim. 

- Dacă ar afla cineva... încercă Hugo să o ameninte. 

- Eşti mereu cu un pas în urmă, Hugo. Dacă va afla cineva, fiica ta va fi 
spânzurată. A fost la fel de vinovată ca mine. 

Hugo își aminti de promisiunea pe care i-o făcuse mamei lui, de a nu 
se duce niciodată pe mare, în timp ce privea plaja din Barcelona 
făcându-se tot mai mică, pe măsură ce corabia cu pânze înainta cu forță 
împotriva apelor unei mări frigide. Era în luna noiembrie a anului 1410, 
o lună proastă ca să te îmbarci, chiar dacă pe o navă de coastă ce se 
îndrepta spre Valencia. Cu o astfel de navă ar fi trebuit să fugă împreună 
cu Dolca în urmă cu mulţi ani, și atunci viaţa lui ar fi fost diferită. Prora 
corăbiei părea să arate înspre cerul cenușiu, după care se scufunda 
între două valuri pregătite să o înghită. Hugo trebui să se țină bine de o 
frânghie ca să nu fie azvârlit. Una peste alta, sfârși ud leoarcă. Atunci se 
uită la Chior, palid, ud leoarcă, la fel ca el, tremurând. Tatăl lui era acolo, 
sub ape, se gândi Hugo, un marinar grozav. Fără să dea drumul la 
frânghie, stătu drept lângă copastie și fluieră cântecelul pe care îl 
fredona tatăl lui când se întorcea acasă, cel pe care îl folosea ca să o 
cheme pe Arsenda la mănăstire. Un alt val lovi corabia. Hugo rămase în 
picioare, ferm. Apoi se uită din nou la Chior, care vomita pe propriile 
picioare. 

Incuviințase să călătorească împreună cu el, deși contele nu îi oferise 
de fapt vreo altă posibilitate. Cu o viteză nemaiîntâlnită până atunci, 
Roger Puig reușise să îl facă pe Hugo să fie acceptat în breasla 
negustorilor de vinuri. Acest lucru, plus faptul că fusese chelar regal, 
avea să îl autorizeze să meargă pretutindeni, îl asigurase nobilul. Hugo 
aflase că Jofre murise deja, așa că nu se opusese nimeni în fața 
consulilor Mării când aceștia îl numiseră negustor. Nu fusese interesat 
să afle ce se întâmplase cu Eulalia și podgoriile; contele îi promisese că 
avea să îi dea o podgorie pe pământurile lui în ziua în care contele de 
Urgell avea să fie rege. Totul se bizuia pe încoronarea lui lacob de 
Urgell, de parcă nimeni nu voia să se gândească măcar la posibilitatea 
ca acesta să nu ajungă rege. 

Prima dată îi spuseseră că avea să meargă la Zaragoza. Veștile 
primite din orașul acela vorbeau despre certuri mari între cele două 
facțiuni care se înfruntau: cei care îl sprijineau pe contele de Urgell și 
cei care îl sprijineau pe pretendentul francez. Lupte, certuri și asasinate 
aveau loc pe străzile capitalei regatului Aragon și în sate, mari sau mici. 
Roger Puig voia să afle informaţii la prima mână, din gura servitorului 
lui, căruia îi încredințase deja câteva scrisori. 

Insă planurile se schimbaseră când Ferdinand, infante și regent al 
Castiliei, se înscrisese ca pretendent la coroană. Infantele tocmai ce 
cucerise de la musulmani importantul oraș andaluzian Antequera, aflat 


în sudul Spaniei, după un asediu lung și sângeros, care se sfârșise în 
luna septembrie a anului 1410. După ce cucerise Antequera pentru 
regatul Castiliei, infantele se căznea acum să obțină coroana Aragonului 
și principatul Catalonia, la care avea dreptul ca nepot al regelui Petru 
cel Ceremonios, pe linie maternă. 

Dar, pe când cel mai bun pretendent la tron, contele de Urgell, se 
supunea ordinelor reprezentanţilor Parlamentului catalan, care îi 
ceruseră să nu își folosească titlul de guvernator general și să își 
concedieze trupele pe care le avea în Aragon, infantele Ferdinand al 
Castiliei, numit de atunci înainte Ferdinand de Antequera, pe lângă 
faptul că pretindea a fi mai îndreptăţit ca oricine altcineva, jura în fața 
nobililor castilieni că avea să câștige coroana cu forţa. „Dacă sunteţi de 
partea mea, le spunea el, vă cer să mă lăsaţi să conduc oștirea în acest 
război, ca să supunem acele popoare autorității noastre, nu spre binele 
meu personal, ci al regatului, al Spaniei și al Bisericii." 

Contele catalan, încrezător în justiția Parlamentului principatului, 
întrunit de la sfârșitul lunii septembrie din acel an, 1410, în localitatea 
Montblanc, ceda și se potolea în fața cerinţelor legiuitorilor. Principele 
castilian, în schimb, se înarma, și nu se făcuse încă decembrie când 
primele trupe castiliene se adunau la granița dintre Murcia și regatul 
Valencia. Intr-acolo se îndrepta negustorul de vinuri din Barcelona, 
Hugo Llor, însoțit de servitorul chior al contelui de Castellvi de Rosanes, 
aşa cum poruncise acesta din urmă. 

- Adu-ţi aminte că ești servitorul meu, îl avertiză nobilul pe Hugo, și 
că el este șeful. Aparent, tu vei fi stăpânul lui, pentru că te pricepi la 
vinuri, dar să nu care cumva să te înșeli în această privință. 

Hugo fu obligat să îi zâmbească la rândul său lui Roger Puig. Acum, 
printre atacurile valurilor, îl privi pe Chior, care vomită în locul curăţat 
deja după prima tură de vom de apa care se scurgea pe punte. Timpul 
trecuse și pentru Mateo. Trebuia să aibă în jur de patruzeci și cinci de 
ani. El, cu zece mai puţin. Chiorul își pierduse din vigoare și destul de 
mulți dinți. Hugo speculă privitor la locul în care își ascunsese cuțitul, 
printre straiele pe care contele îl forțase să le poarte. „Servitorul unui 
negustor de vinuri nu se va îmbrăca niciodată ca un servitor de conte!", 
strigase contele când văzuse expresia lui Mateo care se uitase și, 
îndeosebi, pipăise veșmintele aspre și decolorate pe care i le 
înmânaseră. Chiar că îmbătrânise. Preţ de o clipă, cum stătea așa în 
picioare, ținându-se de frânghie, Hugo se simţi capabil să îl înfrângă 
indiferent de circumstanţe. 

După ce se îndepărtară de coastă, poate pentru că marea se mai 
domoli puţin sau poate pentru că se obișnuise deja cu legănatul diabolic 
al navei încărcate cu mărfuri pe care marinarii se căzneau să le păstreze 
stivuite așa cum trebuie, Hugo reuși să se relaxeze și să se așeze, 
sprijinindu-se de copastie. Chiorul se prăbușise de ceva vreme, la fel și 
o prostituată care se îndrepta spre bordelul din Valencia și un cuplu 


care nu mai scosese o vorbă după ce unul dintre marinari, înainte de 
îmbarcarea în Barcelona, se distrase speriindu-i că acela era cel mai rău 
an dintr-un război nedeclarat între Genova și Catalonia. După moartea 
lui Martin, acum că regatele rămaseră fără lider, Sicilia se angrena într- 
un alt război pentru putere între Blanca, văduva lui Martin cel Tânăr, și 
Bernat de Cabrera, justiţiarul regatului. 

Nobilii sicilieni, ba mai mult, înseși orașele se înfruntau între ele ca 
să fie de partea unuia dintre cei doi. Palermo împotriva Messinei; 
Trapani, de partea catalanilor, împotriva amândurora; Catania, capitala, 
și Siracusa luptau pentru propriile interese. Și Sardinia, mereu pregătită 
pentru o revoltă, se înălță din nou, după moartea lui Martin cel Tânăr, și 
o armadă nouă trebui să plece din Barcelona în ajutorul guvernatorului 
insulei. Oamenii nu își aminteau prădări și lupte navale mai crude și 
mai încrâncenate decât cele dintre Catalonia și Genova. Nu se luau 
ostatici, învinșii erau decapitați sau scufundaţi împreună cu navele lor, 
legaţi de ele sau spânzurați de vergi. 

Chiorul păru să renască de îndată ce debarcară în Valencia, după 
câteva zile de călătorie, cu opriri în porturi în care să facă negoț. 
Niciunul dintre ei nu cunoștea capitala acelui regat, așa că se bizuiră pe 
Maria, prostituata, care îi asigură că în jurul bordelului erau suficiente 
hanuri și taverne în care ar fi putut dormi. 

- Sau în care să nu dormiţi, ci să vă distraţi, adăugă ea și îi făcu cu 
ochiul lui Hugo. 

Hugo îi făcu la rândul lui cu ochiul. Chiorul bombăni pe sub mustață 
şi scuipă. În timpul călătoriei lor de câteva zile, văduva aceea tânără şi 
atrăgătoare, care nu avusese de ales decât să își lase fiul pe mâna 
filantropiei şi să devină prostituată, se împrietenise cu Hugo, 
negustorul de vinuri, în timp ce servitorul lui îi privea enervat cum 
pălăvrăgesc și râd. Intr-o seară, Mateo o mustrase și încercase să-l facă 
să o rupă cu ea. „Lasă-ne în pace!", îl înfruntă Hugo, apoi se încordă 
când îl văzu strângând din dinți și încruntându-se, dar, spre mirarea lui, 
Chiorul nu mai spuse nimic, le întoarse spatele și se îndepărtă de ei. 

Hugo îi vorbi Mariei despre vinuri; ea îi vorbi despre curve. O întrebă 
și despre mănăstirea unde se afla Arsenda. Femeia râse; îi povesti că 
fusese în Valencia doar câteva sezoane. De obicei mergeau dintr-un loc 
în altul. Era din Barbastro, una dintre cele mai importante localităţi din 
Aragon. Maria din Barbastro, așa i se zicea. Tocmai muncise în 
Barcelona... „Dar pe tine nu te-am văzut niciodată pe-acolo." Hugo se 
bucură; vizita rareori bordelul. Ea continuă să vorbească, invitându-l să 
încerce, repetându-i că nu era un păcat. Curvele veneau și plecau. 
Clienţii voiau varietate, iar proxeneţii le satisfăceau dorinţa... Da, 
proxenețţii erau interziși, dar cele mai multe dintre ele aveau unul care 
le proteja. Mergea la Valencia pentru că i se spusese că era un oraș 
mare, cu aproape patruzeci de mii de locuitori, dar îndeosebi pentru că 
era un oraş unde se învârteau mulţi bani, spre deosebire de Barcelona, 


unde banii erau tot mai puţini. Și se știa doar că acolo unde erau bani 
din plin, bărbaţii îi cheltuiau pe femei ca ea. „Deși ți-aș face un preț pe 
măsură”, îi zise ea pe un ton afectuos. 

Cu siguranţă se învârteau mulți bani în Valencia, pentru că bordelul 
nu era o casă simplă precum cel din Barcelona, ci era mai degrabă ca un 
orășel în interiorul orașului, cu străzi de acces zidite, ca să se intre pe 
una singură, de parcă ar fi fost un cartier evreiesc, sau cartierul 
musulman care încă exista în Valencia, întrucât cartierul evreiesc, 
aidoma celui din Barcelona, fusese diștrus în 1391, iar orașul fusese 
declarat, de asemenea, liber de evrei. In interiorul acelei zone menite 
pentru bordel, care ajungea până la portalul nou și la zid, unde se afla 
turnul Santa Catalina, erau hanuri și taverne, precum și o mulțime de 
case cu un singur etaj, cu grădini îngrijite în faţa lor. 

- Da, bineînţeles, îi răspunse Maria lui Hugo. în fiecare casă locuiește 
o femeie... cel puțin. 

In noaptea aceea, Hugo își confirmă impresia pe care și-o făcuse pe 
navă atunci când încercă să iasă din odaia pe care o închiriaseră. 
Chiorul se împotrivi, se certară, iar Hugo îl împinse așa tare, încât 
acesta se împletici de-a lungul odăii. Hugo căută ceva cu care să se 
apere când văzu lama cuțţitului licărind în mâna lui Mateo. Cu toate 
acestea, servitorul nu se năpusti asupra lui. Cu siguranță, contele îi 
dăduse instrucțiuni stricte să nu se atingă de el. Fusese de față când îl 
bătuse în cramă, așa că știa despre dușmănia dintre ei doi. Hugo era 
necesar pentru interesele nobilului. 

- In timp ce tu vei fi cu curva aia, îi zise Chiorul cu cuțitul în mână, eu 
îmi voi face laba aici, gândindu-mă la fiica ta. 

- Ticălosule! 

Hugo făcu un pas în față, neînarmat. Dar se răzgândi la timp. Ştia că 
nu merita, așa că ieși din odaie, trântind ușa după el. In noaptea aceea 
dormi cu Maria din Barbastro. 

In ziua următoare străbătură toată Valencia în căutare de negustori 
de vin. Hugo se gândi la negustorul acela care obișnuia să primească 
scrisorile adresate lui Bernat și pe care nu ajunsese să îl cunoască 
vreodată... „S-a petrecut cu multă vreme în urmă", își zise el. Trebuia, în 
schimb, să se ducă la mănăstirea Santa Isabel, acolo unde, după spusele 
monseniorului Pau Vilana, care murise deja, se afla sora lui. Işi aminti 
de Arsenda încă de când aflase că aveau să facă prima escală în acel 
oraș, aflat la sud de Barcelona, la aproxi-mativ cincizeci de leghe 
distanță pe uscat. Hugo străbătea străzile acelei capitale mari privind în 
toate părţile, căutând mănăstiri, deci atent la zidurile oarbe mari ce 
dădeau înspre străzi, lipsite de orice fereastră care le-ar fi permis 
curioșilor să privească în interiorul vreunei mănăstiri, clădiri imense și 
impenetrabile. 

- Sunt o curvă! trebui să îi amintească Maria din Barbastro după ce 
Hugo o întrebă dacă ştia despre mănăstirea aceea de clarise. Tot ce știm 


noi, curvele, despre mănăstiri, adăugă ea aproape râzând, încheind cu 
voce întretăiată, are a face cu casele de căinţă, refugiile, locurile de 
adunare, zi-le cum vrei, acolo unde ne închid în Săptămâna Mare și 
unde vor mereu să ne interneze ca să ne ispășim păcatele. Bineînţeles, 
după ce ne fură tinereţea, visurile, frumuseţea și inocența. 

In orice caz, Maria din Barbastro promise să se intereseze de ea și să 
îi spună, aşa cum hangiii și cârciumarii din bordel promiseră să îi spună 
despre vânzătorii de vin, și care îi recomandaseră suficienţi. Chiorul 
alese tavernele apropiate de locurile în care trebuia să lase vreo 
scrisoare, conform instrucţiunilor contelui. De cum ajungeau la tavernă, 
Hugo îi zicea să plece, conform planului. El rămânea la tavernă, iar 
Mateo își îndeplinea însărcinarea. Hugo se odihnea când îl vedea pe 
Mateo plecând. Apoi, de îndată ce se înfățișa cârciumarul, îi spunea cine 
era, negustor de vinuri din Barcelona și chelar al răposatului rege 
Martin, uita cu desăvârșire de Chior și de scopul pentru care se aflau în 
Valencia. Știa despre vinuri, cum să le prepare și să le deguste, dar le 
cunoștea în mare doar pe cele care circulau prin Catalonia, care erau, 
oricum, de multe soiuri. Bineînţeles că știa vinul de Murviedro! Cum să 
nu? îl cumpărase pentru crama contelui și a regelui. Işi aminti de Mahir 
și de învățăturile lui: „Saguntumul, cum era numit pe vremea romanilor, 
își vindea deja aproape tot vinul în Roma." Dar în valea Palancia și în 
împrejurimi existau numeroase alte sate în care se preparau vinuri 
bune. li dădură să guste vin de Segorbe, de Jerica și de Viver, dar și de 
Liria și de Nules. Mare parte din producţia obţinută în satele din Alto 
Palancia se transporta în urcioare, cu ajutorul catârarilor, spre satele 
din munții Teruel, unde vremea rece nu permitea cultivarea viței-de- 
vie. 

- Plătesc bine pentru ele, îi explică un negustor zâmbitor. 

Oamenii au nevoie să bea vin. 

- Şi cel de Murviedro? vru să știe Hugo. Unde îl vindeţi? 

- Acela se bea în Valencia și în Mallorca, în Aragon și în Catalonia. Te 
asigur că cei mai mulţi, ca să nu zic toţi pescarii galițieni sau basci care 
vin până în Valencia ca să își vândă peștii, nu se întorc cu mâna goală pe 
pământurile lor și se duc în Grao de Murviedro ca să cumpere din vinul 
de-acolo. 

Hugo încheie o înțelegere cu unul dintre negustori să cumpere vin de 
Murviedro. „Din recolta aceasta nu, că nu mai am. Va trebui să fie din 
următoarea." Și în timp ce Hugo întreba despre vinurile locale, 
numeroși valencieni erau interesați de cele catalane. Valencia însă se 
număra în continuare printre marile capitale care protejau comerțul cu 
vin autohton și împiedicau vânzarea și consumul de vin străin, dar i se 
spusese că, în ultimul timp, apăruseră și perioade în care vinul local 
lipsea și, începând cu ziua de Rusalii, în fiecare an se autoriza de obicei 
și comerţul cu vinuri străine. 


Așa cum prevăzuse Roger Puig, datorită muncii lui Hugo, care sfârși 
prin a povesti chiar și cu câte un podgorean aflat în trecere pe la hanul 
bordelului, nimeni nu bănui adevărata lui însărcinare. 

Dacă cele două facţiuni adversare în care se împărțea regatul Aragon 
îl sprijineau, fiecare, pe unul dintre candidaţi: grupul Luna, pe contele 
de Urgell; grupul Urrea, pe pretendentul francez, și regatul Valenciei 
avea, la fel, de-a face cu două facțiuni inamice, Vilaragut și Centelles, 
care, cu mai multă sau mai puţină ardoare, erau sprijinitori ai lui lacob 
de Urgell. întregul regat al Valenciei, de fapt, îl sprijinea pe acest 
pretendent la tron. 

- Tu pe care dintre candidaţi îl susţii? îl întrebă direct un podgorean 
pe nume Francisco Darch, așezat la masa hanului alături de Hugo, de 
hangiu și de Mateo, care stătea la câteva locuri depărtare la aceeași 
masă de lemn lungă și nedată la rindea. 

- Pe cel care justiția va hotărî că se cuvine să fie rege, zise Hugo 
evaziv. 

Chiorul îl privi fără să vrea, oarecum surprins de răspunsul lui. Hugo 
se gândise bine. 

- Cum să nu! interveni hangiul sarcastic. îţi baţi joc de mine! Mereu e 
sprijinit unul sau altul. 

- Eram de față când regele Martin i-a răspuns consilierului că trebuia 
să fie încoronat cel căruia i se cuvenea acest lucru de drept, zise Hugo 
pe un ton oarecum impunător, amintindu-și, în același timp, de 
prefăcutele accese de tuse ale fiicei lui, care încercase să îi demonstreze 
că monarhul nu afirmase nicidecum ceea ce se zicea că afirmase. Sunt 
doar un negustor de vinuri care nu pricepe cum stă treaba cu sângele 
regal, continuă el. De ce să contrazic voinţa suveranului meu? 

- Deoarece coroana i se cuvine contelui de Urgell! exclamă Francisco 
Darch, privindu-i pe cei prezenţi în odaia amplă de la parterul hanului, 
de parcă i-ar fi provocat. 

- Pentru Iacob de Aragon, conte de Urgell! strigă cineva dintr-un colț, 
ridicând un pahar cu vin. 

- Pentru regele Iacob! i se alăturară mai mulţi clienţii care beau în 
seara aceea în local, unii dintre ei cu libidoul deja satisfăcut, alţii 
aşteptând să îşi satisfacă dorinţele. 

- In Valencia trebuie să îl sprijini pe Urgell, insistă hangiul. Guillem 
de Bellera, guvernatorul regatului, se numără printre cei mai loiali 
susținători ai lui. Mai bine să te bucuri de favorul lui. 

- Da, interveni Francisco Darch, deși, în ultima vreme, guvernatorul i- 
a înfruntat pe Centelles și a decapitat sau spânzurat mai bine de 
patruzeci de rude sau sprijinitori de-ai lor. 

- E guvernatorul, îl întrerupse Hugo. Cu siguranţă, au comis vreun 
delict... 

- Niciunul, afirmă hangiul coborând vocea. Pur și simplu erau 
Centelles. 


- Dar... Hugo nu voia să creadă așa ceva. Trebuie să se fi plâns cineva 
de Guillem de Bellera. 

- Da. Bernardo de Centelles, baronul. S-a plâns și i-a cerut contelui de 
Urgell să facă dreptate. 

- Şi Centelles îl sprijină pe contele de Urgell, nu? întrebă Hugo. 
Probabil că i-a protejat. 

- Don Iacob nu a făcut nimic. A pariat pe guvernator și pe Vilaragut. 
Cum să îl pedepsească pe cel care îi protejează așa de tare interesele 
privitoare la tron? Până la moartea regelui Martin, singura soluţie pe 
care o aveau juraţii din Valencia ca să evite confruntările sângeroase de 
pe străzi a fost să îi expulzeze din oraş pe membrii celor două facţiuni: 
Vilaragut cu Boli sau Soler; Centelles cu Perez de Arenos sau Montagut, 
sau pe numeroșii sprijinitori ai ambelor facţiuni. De când Guillem de 
Bellera se află la guvernarea regatului, membrii partidei Centelles și ai 
lor au fost expulzați, în timp ce membrii Vilaragut locuiesc în oraș și, 
drept urmare, controlează comerțul și orice vor ei. 

- Dar în cazul în care contele nu îi apără pe Centelles, riscă... dădu să 
sublinieze Hugo, dar fu întrerupt de hangiu. 

- Să le piardă sprijinul. 

Pălăvrăgiră, Chiorul în continuare atent la conversaţia lui, iar Hugo 
atent la Chior. Chiar în seara aceea îi spuse mârâit că aveau să plece de 
la han în ziua următoare. 

- Va trebui să aștepți, se împotrivi Hugo. 

Dură câteva zile până să o revadă pe Maria din Barbastro, dar în cele 
din urmă tânăra îi spuse despre mănăstirea pe care o căuta: se afla 
chiar acolo, lângă han, în interiorul noului zid, lângă cartierul 
musulman. 

- Nu am de gând să aștept, îi răspunse Chiorul. 

Tensiunea dintre ei doi creștea zi de zi, pe măsură ce Mateo trebuia 
să se prefacă a fi servitorul lui. 

- Chiorule! strigase Francisco Darch chiar în seara aceea, lucru care 
se voia a fi un compliment pentru Hugo. Eşti norocos să ai un stăpân 
care te apreciază și îți îngăduie să te așezi la masa lui. Dacă ar fi fost 
după mine, ai fi mâncat cu porcii, acolo unde e locul servitorilor, ba mai 
mult al celor ologi ca tine. 

Lui Hugo i se păru că vede furia lui Mateo transmițându-se prin 
nervurile lemnului din care era făcută masa aceea nedată la rindea. Nu 
reuși să se odihnească, mereu alert, ațipind doar din când în când, în 
timpul celor două nopţi în care împărțiseră odaia. Mateo dormea pe 
pat, iar Hugo pe jos, pe o grămadă de paie. Nu putea fi sigur că avea să 
îndeplinească ordinele stăpânului lui. Chiorul ar fi fost în stare să îl 
mintă pe conte și să îi spună că îl ucisese altcineva. Reușea să adoarmă 
doar după ce îl asculta vreme îndelungată sforăind, dar se trezea nervos 
de la un simplu tușit, un mârâit, sau chiar și un murmur. 


- Păi, dacă nu vrei să aștepți, îi răspunse Hugo la rândul lui, reluând 
conversaţia, vei pleca singur. Eu am ceva de făcut. 

Poate că era mai plăcută decât portăreasa mănăstirii Jonqueres din 
Barcelona, dar călugăriţa ce se ascundea după ferestruica zăbrelită a 
porţii de acces ce dădea spre clădirea aceea mare, cu o biserică 
maiestuoasă, negă că sora lui s-ar fi aflat acolo. 

- Arsenda? Niciuna, li zise ea tăios. 

Poate că își schimbase numele după ce depusese jurământul. 

- De unde să știu? Suntem aproape trei sute de călugăriţe. 

Hugo era disperat, însă călugăriţa fu răbdătoare: dacă era fratele ei, îi 
zise ea, nu trebuia să se îngrijoreze dacă Arsenda se afla acolo sau în 
altă mănăstire; era cu Dumnezeu și El o proteja. 

In cele din urmă, însă, Hugo primi un răspuns, deși nu cel la care se 
așteptase: 

- Zici că sora dumitale a fost înainte la mănăstirea Santa Maria de 
Jonqueres, din Barcelona? 

El încuviinţă. 

- Păi, îmi pare rău să îţi spun, tinere, dar nu e aici. 

- Dar... Monseniorul Pau mi-a zis că se află aici. 

- Sunt bătrână și am trăit aici toată viața. Nu am avut niciodată o 
novice, o călugăriță, nici măcar o simplă servitoare care să vină de la 
mănăstirea Jonqueres din Barcelona, te pot asigura de asta. 

In seara aceea, când urcă în odaie după ce rătăcise prin Valencia, 
Chiorul nu era acolo. Hugo se întinse pe paie. Nimeni nu le reînnoise. 
Era o sarcină de care ar fi trebuit să se ocupe Mateo. Adormi, dar tresări 
din somn puţin mai târziu. Silueta Chiorului se creiona în pragul ușii. 

- Văduva ta micuță, cea din Barbasss... Bartras... zise el târșâit. 

Era beat. Barbastro! reuși să articuleze în cele din urmă. în noaptea 
aceasta a aflat ce înseamnă un bărbat adevărat. 

Nu reuși să zică mai mult de-atât. Făcu un pas șovăitor înspre pat. Ar 
fi trebuit să pice înainte să ajungă la el, dar picioarele îl însoţiră din 
pură inerție, până când, în sfârșit, se prăbuși de-a latul patului. 

Se culcase cu Maria! Sforăitul adânc al Chiorului îi dădu de înţeles că 
acum se putea odihni, probabil în liniște, pentru prima oară de câteva 
zile; în noaptea aceea, ticălosul nu avea să se poată mișca, așa cum nu se 
mișca nici acum, deși era limpede că avea o poziţie incomodă: tălpile îi 
atingeau dușumeaua, picioarele îi erau în afara patului, iar restul 
corpului îi era răsfirat pe el. 

In zori se îndreptară spre Catarroja, aflat la o leghe de Valencia, în 
drum spre granița cu Murcia. Hugo mergea, Mateo se ţâra. Dezamăgirea 
că nu o găsise pe Arsenda se contopi cu vorbele Chiorului. Se culcase cu 
Maria! Trupul văduvei, atrăgător, cu pielea netedă şi sânii mari și fermi, 
şolduri late, încă tânără, i se păru pătat pentru că se culcase cu câinele 
acela ştirb şi puturos. Cum de putuse să i se dăruiască Chiorului? Își 


încetini mersul. Și el? Oare era diferit de câinele acela? Oare o întrebase 
pe Maria dacă avea chef, dacă voia? Nu, o folosise ca pe o... 

- Urla de plăcere, îi spuse Chiorul, care își revenise într-o oarecare 
măsură de la vânt, frigul iernii și de la mișcare, de parcă ar fi continuat 
conversaţia inițiată în seara dinainte. 

- Se prefăcea, îi răspunse Hugo aproape fără să se gândească. 

- Cum se preface soţia ta cu tine? Işi amintește cum te cheamă când o 
încaleci? Cu mine, femeile nu se prefac. Mai degrabă le tai gâtul. 

Hugo tăcu. Nu își dorea o confruntare. 

- Fiica ta va urla la fel ca târfa aia când o voi avea sub mine. 

Hugo se întâlni cu cuțitul Chiorului de îndată ce se întoarse spre el. 

- Să nu te zgârie cumva vârful, îl avertiză Chiorul, prefăcându-se că îl 
înjunghie. Va trebui să te omor. 

Merseră și trecură prin sate precum Cilla și Almusafes, unde 
înnoptară. Maria din Barbastro dispăru din mintea lui Hugo, care se 
concentra asupra surorii lui. Fusese liniștit crezând că Arsenda o ducea 
bine, că îi slujea lui Dumnezeu... și celorlalte călugărițe din mănăstirea 
aceea valenciană, și acum... Oare pe unde era? Se întrebă dacă nu cumva 
monseniorul Pau îl înșelase. Sau poate că preotul fusese înșelat. Nu mai 
ajunsese să îi dea banii promisși, dar nu știuse că așa avea să se întâmple 
când vorbiseră despre asta. Hugo nu îi arătase banii până când acesta 
nu îi dezvăluise locul... Și nu putea nici să îl întrebe acum pe monsenior, 
întrucât murise cu multe luni în urmă. 

In ziua următoare trecură prin Algemecin, Alcira, La Puebla... între 
patru și cinci leghe pe zi, gândindu-se întruna la Arsenda, într-o tăcere 
întreruptă doar de ironiile impertinente și vreun hohot de râs fără sens 
al Chiorului, străbătură drumuri ce treceau peste pământuri fertile, cu 
ogoare de legume, grâu, orez, până și trestie-de-zahăr, dar fâră-viță-de 
vie. Agricultorii valencieni preferau astfel de culturi. 

Alguazilii îi opriră de mai multe ori, pe drum sau în vreun sat. Cine 
erau? încotro se duceau? leșiră victorioși din astfel de situații, fără să 
trezească bănuieli. Nici în Xativa nu se cultiva viță-de-vie, ci orez, in şi 
cânepă. Vinul care se consuma în localitatea aceea, printre cele mai 
importante din regatul Valenciei, provenea din Beniganim, aflat la două 
leghe depărtare. Hugo nu cunoștea vinurile din zonă; auzise într-adevăr 
vorbindu-se despre cele din valea Vinalopo, aflată mai înainte, în drum 
spre Murcia, obținute de pe pământurile cu stânci albe din bazinul 
râului. 

Ajunseră până la Orihuela, la granița cu Castilia, care se pregătea de 
război și își întărea zidurile, interzicând în același timp intrarea oricărui 
cavaler sau nobil, indiferent de facțiunea din care făcea parte, catalană, 
aragoneză sau castiliană, până nu avea să fie încoronat un nou rege. 
Hugo și servitorul lui chior fraternizară cu localnicii în taverne și 
hanuri. Acolo aflară vești direct de la trupele castiliene. Fură asiguraţi 
că Pedro Manrique, căpitan castilian, era pregătit în Murcia, la 


conducerea a cinci sute de călăreţi, și le povestiră despre incursiunile 
pe care le efectuaseră acele grupuri de războinici castilieni pe teritoriul 
valencian, grupuri pe care nimeni nu le văzuse, dar despre care toată 
lumea știa. Cu toate acestea, zvonurile despre incursiuni se confirmară: 
Valencia punea în stare de alertă orașul Xativa și castelul aferent pentru 
apărarea regatului. Existau dovezi că erau călăreţi castilieni nu doar în 
localități de frontieră cu Murcia, cum era Requena, ci și spre interior, în 
Llombai, de exemplu, și, cel mai important pentru interesele contelui de 
Urgell, în Segorbe și Burriana, pe coasta mediteraneană, până unde 
galopară două sute de călăreţi castilieni ca să-l întâlnească pe Bernardo 
de Centelles. 

Când află acest lucru, Chiorul porunci să accelereze ritmul, ca să 
străbată cele opt leghe care despărțeau Orihuela de Alicante și acolo să 
se îmbarce spre Barcelona ca să îi comunice contelui că Centelles era de 
partea infantelui Ferdinand al Castiliei. La jumătatea drumului, însă, 
Mateo nu mai putu continua. Hugo își dăduse seama de ceva vreme că 
Mateo își târșâia picioarele și că îi era foarte greu să răsufle. 
Comentariile și glumele lui deveniră niște șuierături întretăiate, 
înfiorătoare în tăcerea acelor câmpii vaste de cereale recent fertilizate, 
pe care se zărea în depărtare, când și când, silueta vreunui agricultor cu 
soarele în spate; i se spusese că în Orihuela era interzisă cultivarea 
viței-de-vie, pentru ca pământul să fie folosit pentru cultivarea 
cerealelor. 

- Mateo, nu te aud, spuse cu cruzime Hugo, apoi acceleră ritmul. 

- Nu așa de repede, porunci Mateo, apoi suferi un acces de tuse, 
pricinuit de efortul de a vorbi. 

- Nu vom ajunge la timp, răspunse Hugo fără să se întoarcă. Nu voiai 
să fii în Alicante înainte de lăsarea serii? 

Chiorul nu se umili, iar aroganţa lui îl costă o prăbușire la pământ 
între Elche și Albatera, într-o pustietate solitară, pe pământul nimănui. 
Hugo se prefăcu a nu-și da seama. 

- Intoarce-te, câine! Hugo se întoarse. 

- Câine? întrebă el de la distanţă. 

- Aici! 

Hugo mai degrabă îl văzu, decât auzi pe Chior, întins în mijlocul 
drumului de pământ, făcând semn cu degetul înspre el. Chiar și de unde 
se afla îl văzu tras la față, de parcă i s-ar fi oprit sângele. 

- Trebuie să ajungem cât mai curând la Barcelona, se scuză Hugo și o 
porni din nou la drum. Contele așteaptă vești. 

- Intoarce-te! 

Fu ca un urlet chinuitor. 

Dar Hugo își văzu de drum. Chiorul nu îl imploră. Cel mai probabil, 
avea să moară. Hugo se opri. Apoi se întoarse la el. Era frig, dar celălalt 
transpira. 

- Ajută-mă... bâigui Mateo în timp ce încerca să se ridice. 


Hugo îl ridică în şezut astfel încât punguţa din piele în care se aflau 
scrisorile din Valencia și banii contelui să nu îi rămână prinse sub corp. 
Trase o dată și fu de ajuns ca să intre în posesia ei. După aceea, îi dădu 
drumul Chiorului, care se prăbuși. 

- Ticălosule! reuși acesta să zică. 

Hugo îl privi. Se gândi să îi ia și cuțitul, dar renunţă la idee. Oricum 
nu știa să îl folosească, și nici nu se vedea în stare să o facă. 

- Pui de lele ce ești! 

Când îl auzi pe ticălos insultându-l, Hugo se gândi să îl ucidă, își 
aminti toate bătăile pe care le încasase de la el; plânsul lui Merce, pe 
atunci copilă, din seara în care se pusese prima piatră a spitalului Santa 
Cruz, după ce Chiorul se năpustise asupra lui și îl atacase. Putea să îl 
ucidă, era îndreptăţit să o facă. Şi nimeni nu și-ar fi dat seama. 

- Mori ca un câine ce ești, hotărî el. 

Se porni din nou, deși nu făcu nici vreo șase pași când se opri iarăși. 

- Chiorule! strigă el. Așteptă ca Mateo să își ridice capul plecat. 

Trebuia să îi spună: Iți amintești cum ţi-au scos ochiul? Lăsă să 
treacă timpul necesar ca acesta să înțeleagă și ochiul lui sănătos să îi 
izbucnească în flăcări. Eu eram în spatele ușii de la cramă. Eu am trecut 
parul prin fereastră. Eu eram copilul de pe șantierele navale, cel care 
căra bila genovezului, cel pe care l-ai bătut în ziua aceea blestemată în 
care stăpânii tăi l-au executat pe Arnau Estanyol, un om bun. Hugo trase 
adânc în piept aerul rece de decembrie. Amintește-ţi de asta în iad, 
răbufni el apoi, în timp ce Mateo icni, încercând în zadar să răsufle. Să te 
ia dracul, rahat chior ce ești! Nu te vei mai apropia vreodată de Merce, 
murmură el privind deja în față, în timp ce gâfâielile chinuitoare ale lui 
Mateo îi răsunau în continuare în urechi. 

Merse până crezu el că Chiorul nu îl mai vedea și de îndată ce dădu 
de o cărare, ieși de pe drum și se îndreptă spre mare. Nu avea să 
permită ca Mateo să aibă norocul de-a primi ajutor. L-ar fi denunţat 
după aceea și, în cele din urmă, l-ar fi găsit, pe Hugo, în Elche sau 
Alicante. Șovăi. 

Se întoarse și îl privi cu atenţie pe Chior din depărtare: era culcat 
întru totul, întins pe drum și nu se mișca. Singurul noroc la care se 
putea aștepta ticălosul acela era să ajungă cât mai târziu în iad. 

Se îndreptă spre capătul Cerverei, unde îi spuseseră că existau niște 
saline imense. De fapt, îl orbiră când le văzu, sarea uscată strălucind în 
soare, după câteva zile de călătorie. în Orihuela, orașul de care 
aparțineau salinele Mata, ai cărui locuitori puteau extrage din ele 
cantitatea de care aveau nevoie pentru consumul lor, îi povestiră că, 
pentru a impulsiona negoţul în sudul regatului Valencia, regele Martin 
promulgase pe vremea lui un ordin prin care îi declara liberi de orice 
delict și datorie pe cei care veneau în portul capului Cervera ca să 
comercializeze sau să cumpere sare. Era vorba despre un loc de 
ancorare sub acoperirea acelui braţ de pământ pe care se înălța un turn 


de apărare și pază sub conducerea unui temnicer și a doi soldaţi. Pe 
lângă transportul de sare și de cantități mici din grâul abundent care se 
cultiva în zonă, din care cea mai mare parte ieșea prin porturile 
Guardamar și Alicante, exista și un oarecare trafic de nave mici sosite 
din Valencia, cu mărfuri care să fie vândute în Orihuela: arme, unelte, 
mobilier... 

Hugo avu noroc și, după alte două zile de vorbit despre vinuri și 
podgorii cu un temnicer și câțiva soldaţi sătui de a locui lângă niște 
saline și patru barăci, reuși să se îmbarce pe o mică navă cu vele, ce se 
întorcea la Valencia. Acolo înnoptă și o vizită pe Maria din Barbastro. 
Dacă prima oară Maria nu îl tarifă, de data aceasta Hugo lu generos; 
plătea contele. Dacă prima oară, Maria îl încuraja, de data aceasta Hugo 
fu aproape violent. 

- Dă totul afară... Golește tot! strigă femeia din Barbastro în timp ce 
Hugo se îmbrâncea brutal în ea, dându-și drumul ca orbul deasupra ei. 
Tot! Haide! Haide! Haide! 

Mort? întrebă contele. 

Hugo răspunse încuviințând din cap. 

- Pe un drum? 

Hugo încuviință din nou. Stătea în picioare, într-un salon în care 
Roger Puig obișnuia să-și petreacă timpul cu rudele și oaspeţii lui. 
Bătrânul Esteve îl condusese șchiopătând până în centrul odăii și îl 
lăsase acolo până când contele găsise de cuviinţă să îl observe. Hugo 
tocmai coborâse de pe nava cu vele care îl adusese din Valencia și, de 
când pusese piciorul pe uscat, singurul loc în care se gândise să meargă 
fusese la palat. 

- Ce ai făcut pentru el? 

Hugo prevăzuse o întrebare ca aceea. 

- M-am rugat, îi răspunse el pe un ton grav. 

Contele îl măsură din priviri. Apoi mai verifică o dată conţinutul 
punguţei de piele pe care i-o adusese majordomul. Conţinea mai multe 
scrisori, dar niciun ban. In Valencia, Maria din Barbastro îl însoţise până 
în port, unde Hugo se înţelesese asupra unui preț cu patronul unei nave 
cu vele ce pleca spre Barcelona. După ce îi plătise, îi dăduse femeii 
restul de bani din punguţă, deși văduva se împotrivise. „Așa va trebui să 
mă întorc să te văd", îi închisese Hugo gura, ţuguindu-și buzele. Se 
priviseră câteva clipe, conștienți amândoi de cât de iluzorie era 
propunerea. „Deși, de ce nu?" se întrebă Hugo acum. „Maria e..." 

- Un sfârșit trist pentru un servitor bun, zise contele, ducându-l pe 
Hugo înapoi în odaia mare a palatului, care era rece cu toate că locul 
ardea într-un șemineu atât de mare încât ar fi încăput și un om în el. 


Roger Puig citi scrisorile trimise de valencieni. Hugo rămase în 
picioare, pe când ceilalţi, care se aflau de față în odaie, se uitau când la 
nobil, când la el. Unii ridicau din umeri și alții gesticulau, dar mulţi 
dintre cei adunaţi acolo rămaseră tăcuțţi, atenţi. Hugo îi cunoștea 
datorită funcţiei lui de chelar al contelui. Erau verișori sau nepoți de-ai 
lui Roger Puig sau de-ai soţiei lui, deși printre ei se numărau și amici, și, 
îndeosebi, măgulitori de-ai lui. 

- Ce se aude despre trupele infantelui Castiliei? întrebă nobilul după 
ce împături ultima scrisoare. 

Hugo îi povesti despre călăreţii despre care se vorbea în Valencia. 

- Se zice că două sute de călăreţi castilieni s-au întâlnit cu șeful 
facțiunii Centelles în Burriana, își încheie el discursul. Contele își 
îndreptă spatele în scaun. S-ar părea că Centelles au hotărât să îl 
sprijine pe infante. 

Se făcu tăcere în odaie. 

- Eşti sigur? întrebă Roger Puig într-un final. 

Hugo pufni. Un forăit care răsună de parcă una dintre cărţile din 
salon ar fi căzut pe pardoseala din ceramică. 

- Așa se zice. 

- Nu aţi confirmat? insistă contele. 

- Când s-a petrecut asta, ne aflam deja în sudul regatului, la multe 
leghe depărtare de Burriana, explică Hugo. 

-Ar fi trebuit să... 

Hugo îndrăzni să îl întrerupă. 

- Inainte să moară, Mateo m-a îndemnat să vă aduc această veste, iar 
eu nu am comentat. lată-mă, nici măcar nu m-am dus... 

Contele îi făcu semn să tacă. 

- Bun, zise el. Lăsă să treacă o vreme. M-am gândit... Bun, repetă el. 
Să fii la dispoziţia lui Esteve. În câteva zile îţi voi da instrucţiuni 
referitoare la locul unde trebuie să mergi. Chiar și fără Mateo, vreau să 
continui cu acest demers. 

- Nu, se scăpă Hugo. 

Preţ de o clipă se auzi doar pârâitul lemnelor care ardeau în 
șemineu. 

- Ai zis „nu"? întrebă Roger Puig de parcă ar fi vorbit cu un copil. 

- Da. Excelenţa Voastră... Hugo nu voia să mai spioneze pentru conte, 
dar era copleșit de situaţie, de toate acele persoane ilustre care 
aşteptau după el. își drese vocea de câteva ori, apoi continuă: Fără 
Mateo, nu mă pricep la asta, afirmă el. 

- Dacă nu te pricepi, te vor descoperi și îți vor tăia gâtul sau te vor 
spânzura. Poate că te vor hăcui. 

Cineva râse. 

Hugo îl căută cu privirea. 

- M-ai auzit? răcni contele. Tu! Uită-te la mine când îţi vorbesc! 


Roger Puig îi făcea semn. Venele de la gât și tâmple îi erau umflate și 
îi zvâcneau, la fel ca în ziua aceea, pe șantierele navale, când îl insultase. 
„Cum mi-a spus atunci?" se gândi Hugo. „Cerșetor!" Da, așa îi spusese: 
cerşetor. 

- Arestați-l! 

IlLapucară de braţe. 

- [n temniţă cu el! auzi el și apoi îl târâră prin salon. 

- Nu aveţi dreptul să faceţi asta! Sunt un om liber. 

Unul dintre soldaţi îl pocni în faţă, punând capăt plângerilor. 

- Mai bine l-ai fi ucis, îl mustră Caterina, care îi adusese un castron cu 
tocăniță și un urcior cu vin în temniță, o odaie mică aflată la subsolul 
palatului, închisă cu o ușă de lemn viguroasă, fără ferestre, și cu un inel 
de fier încastrat într-unui dintre pereţi, de care erau prinse lanţurile 
ruginite pe care i le încătușaseră în jurul gleznelor. 

Se gândise la asta de mai multe ori după ce îl lăsase pe Mateo întins 
pe drum, dar mereu ajunsese la concluzia că nu era în stare să ucidă, 
decât dacă prin fapta cu pricina ar fi protejat pe cineva nevinovat. 
Acesta era adevărul: ucisese ca să o salveze pe Regina de cel care o 
siluise în timpul atacului împotriva cartierului evreiesc. Pusese un 
comportament inconștient, din reflex; viața Reginei fusese în pericol. Şi 
ar fi făcut-o din nou dacă viaţa fiicei lui ar fi fost ameninţată. Dar să 
ucidă cu sânge-rece, mânat doar de ură... Nu, asta nu i se potrivea! 

- Era pe moarte, îi răspunse Hugo. Luă castronul din mâinile 
rusoaicei și se așeză pe pământul umed ca să mănânce. Aproape că nu 
mai respira, adăugă el după ce înghiţi prima gură de tocăniță. 

- Dar ar fi fost mai bine să te asiguri de sfârșitul lui. 

- Sigur e mort! zise el cu gura plină. Era în agonie, Caterina. Dacă s-a 
oprit cineva lângă el, a făcut-o ca să îl jefuiască. 

- Să te audă Dumnezeu! zise ea suspinând. 

Hugo o privi. Insuflețită de absența Chiorului, ochii deschişi la 
culoare îi străluceau și tenul ei palid își redobândise culoarea 
trandafirie din copilărie. 

- Să mă audă Dumnezeu! zise și el, deși încă se temea de ce s-ar fi 
petrecut dacă Chiorul și-ar fi făcut apariţia în Barcelona. 

După ani și ani de prefăcătorie, Hugo se dăduse în vileag cu totul. 
Roger Puig nu păru foarte afectat când îi spusese că servitorul lui 
murise pe drum. In schimb, îl afectase neascultarea lui și petrecuse deja 
trei zile acolo, în temniţă. Oare cum ar fi reacționat dacă ar fi știut că el 
era băiatul din șantierele navale? Una peste alta, Hugo era convins că 
aveau să îl elibereze în scurt timp. Nu se aflau pe pământurile 
strămoșești ale contelui, unde ar fi putut acționa după bunul lui plac, ci 
în Barcelona! Consilierii aveau să îl elibereze. Sau cel puţin așa credea. 
La urma urmei, era un negustor de vi-nuri al orașului, chelar al regelui 
și cetățean cu drepturi depline. îi ceru Caterinei să denunte situaţia în 


care se afla. O văzu pălind şi tremurând. înţelese fără să fie nevoie ca ea 
să mai adauge ceva. 

- Nu o face! Uită de asta! 

O rugă și pe Merce, în timpul primei vizite care îi fu îngăduită. Fiica 
lui acceptă, dar Hugo simţi o oarecare reticență în cuvintele ei, în 
privirea ei oarecum evazivă, în atitudinea ei. 

- Nu vreau să te oblig, Merce, zise el cu intenţia de a o elibera de 
promisiune. 

- Eşti tatăl meu. Cum să nu o fac? îi răspunse ea. 

Hugo așteptă în zadar ca Merce să mai spună ceva, dar fata își cobori 
în schimb privirea. Era limpede că nu voia să îl contrarieze nici pe 
conte, nici pe mama ei. Işi aminti iluziile de pe chipul fiicei lui când îi 
spusese, în casa Barchei, despre promisiunile pe care le primise în caz 
că avea să fie încoronat contele de Urgell: Regina ar fi fost numită 
baroneasă, ceea ce le-ar fi adus doar avantaje și ei, și lui Merce. 

- Nu vrei să îl înfrunţi pe conte, așa este? o întrebă el pe tânără. Ea nu 
îndrăzni să îi răspundă; visurile ei se confruntau cu dragostea pe care i- 
o purta tatălui ei. Fiica mea, nu eu am stârnit încurcătura asta cu conți 
și iscoade; eu sunt un simplu chelar. 

- Sunt multe în joc, tată, șopti Merce, cu privirea coborâtă în 
continuare. 

- E periculos, spuse Hugo raţional. 

- Se zice... Am auzit că adevăratul pericol ar fi ca regatul să cadă pe 
mâini rele. 

- Mâini rele? Toţi cei care revendică tronul sunt stăpâni măreţi, toți 
sunt înrudiți într-un fel sau altul cu regii dinainte. 

- Singurul care are dreptul la tron este Iacob de Aragon, contele de 
Urgell. Doar el poate fi regele. 

Merce își ridicase capul, dar evita în continuare privirea tatălui ei. 
Hugo își dădu seama că nu făcea decât să repete un discurs pe care îl 
auzise de nenumărate ori şi hotărî să nu insiste. 

- Contele poate găsi pe alţii care să spioneze pentru el... 

Hugo încercă să schimbe subiectul discuţiei, deși atitudinea lui păru 
să o facă pe fată mai cutezătoare. 

- Are deja, tată, îl întrerupse ea. Sunt mulţi cei care spionează pentru 
contele de Urgell, așa cum alţii o fac pentru ceilalţi pretendenți. Dar tu îl 
interesezi din pricina cunoștințelor despre vinuri, care îți permit să 
călătorești fără să trezești suspiciuni. 

Rămaseră tăcuți vreme îndelungată. Lui Hugo i se păru că auzi o 
răsuflare în afara ușii temniţei și își zise că trebuia să fie Regina. 

- Nu îl denunța pe conte în fața autorităților din Barcelona, îi porunci 
el tinerei. 

- Dar atunci tu... 

- Mă voi duce. 


Merce îl îmbrăţișa tare, iar Hugo își dădu seama că fiica lui nu mai 
era o copilă; sânii, mai mult sau mai puţin ascunși sub veșmintele cu 
care o îmbrăca Regina, îi crescuseră de ultima oară când îi observase. Se 
depărta de fată oarecum jenat. O privi, calculă că avea vreo 
cincisprezece ani. Da. Nu mai era o copilă, ci o tânără puternică, având 
șolduri curbate și pronunţate și un chip atrăgător cu trăsături bine 
definite: buze cărnoase, nas drept, frunte senină și ochi căprui, de 
aceeași culoare ca părul. Merce îi amintea de cineva, se gândi el. Da, 
chipul ei semăna cu al unei femei pe care nu reuși să o identifice. 

- Când îi vei spune Excelenței Sale? întrebă Merce, înfrânându-și 
goana cu care voia să iasă din odăiţă, probabil pentru a-i comunica 
contelui că tatăl ei avea să îi îndeplinească ordinele. 

„Ce mai conta când?" se întrebă Hugo. Orice moment ar fi fost la fel 
de prost ca să se umilească în fața lui. Drept răspuns, își mișcă 
picioarele astfel încât lanţurile cătușelor zgâriară pământul. 

- Ah! pricepu fata. Nu îţi face griji, tată! Voi face astfel încât să te ducă 
înaintea lui cât mai curând posibil. 

Peste scurt timp îl eliberară din cătușe și doi soldaţi îl escortară până 
la ușă. Când ieșiră din celulă, li se alătură și Regina, care îl străpunse cu 
privirea, mustrându-l, dar Hugo nu reuși să înțeleagă pentru ce anume, 
și apoi o apucă pe Merce de antebraț. Merseră amândouă în fața lui 
până la ușile salonului în care fusese arestat. Vorbiră cu Esteve, care 
intră, se întoarse și îi lăsă să treacă. 

Contele îl aștepta. Contesa îl aștepta. Toţi curtenii adunaţi acolo 
păreau să îl aștepte. Regina îl lăsă în centrul odăii, din nou, expus 
precum obiectele ce se vindeau la licitaţie în piața Sant Jaume. Roger 
Puig îl privi și încuviință subtil din cap, cu buzele țuguiate. 

- Deci te-ai răzgândit, zise el în cele din urmă. 

- Da. 

Contele încuviinţă din nou, de data aceasta mai hotărât. 

- Te vei duce în regatul Aragon. Vreau să treci prin orașele mai 
importante, până vei ajunge la graniţa cu Castilia. Iți voi da un catâr, ca 
să te deplasezi mai rapid. Te vei interesa despre sprijinul acordat 
francezului și castilianului, precum și despre posibilele trupe străine, și 
îmi vei scrie de-a fir a păr lucrurile pe care le descoperi. 

- Nu știu să scriu, Excelenţa Voastră. Cred că v-am mai spus o dată, 
mărturisi el. 

Contele tresări. 

- Nu știu nici să citesc, îl lămuri Hugo. 

- Păi... se gândi Roger Puig. Avem pe cineva care l-ar putea însoți? 

Nobilul îi întrebă din priviri pe oamenii lui de bază, care clătinară din 
cap. Hugo credea că avea să scape de această însărcinare, când îl văzu 
pe conte încruntându-se. îi urmări privirea și își dădu seama că se uita 
fix la Merce. 


- Bineînţeles! exclamă atunci Roger Puig. Fiica ta știe să citească și să 
scrie. Scumpa mea, adăugă el, adresându-i-se soţiei lui, te poți lipsi de 
una dintre fecioarele tale? Așa să fie, atunci, zise el după ce primi 
permisiunea soţiei lui. Cine altcineva, dacă nu fiica ta, să te însoțească? 

- Nu! se împotrivi Hugo. Făcea toate acestea pentru Merce și acum 
hotărârea lui ar fi putut să o pună în pericol. 

- Cum adică nu?! îl întrerupse contele, furios. Vrei să te întorci în 
temniță? 

- Este riscant pentru o copilă, răspunse Hugo, încercând să își țină 
fiica departe de o astfel de misiune. 

- Atunci ia-o pe mama ei, pe soţia ta. Și ea știe să citească și să scrie. 

- Nu! 

Refuzul lui, sincer şi involuntar, răsună în salon. Contele izbucni într- 
un râs la fel de puternic. Mai râseră și alți câțiva. 

- Te înţeleg, îi zise el printre râsete și tuse. 

Hohotele de râs se intensificară. Hugo nu vru să o privească pe 
Regina. Și-o închipuia încercând să își ascundă furia și intui că zâmbea 
fals și forțat. 

- Atunci s-a hotărât, încheie nobilul discuţia. Avem multe de făcut și 
nu avem vreme de pierdut. Esteve îți va da toate detaliile. Vei merge 
împreună cu fiica ta. 

Hugo dădu să se împotrivească, dar Roger Puig nu îl lăsă să 
vorbească. 

- Supune-te... sau veţi sfârși amândoi, tată și fiică, în temniţele unuia 
dintre castelele mele, departe de ajutorul pe care vi l-ar putea da 
veguerul și consilierii orașului, îl ameninţă el, aplecându-se puţin In 
față în scaun. Şi dacă te încăpăţânezi, te voi închide pe viață în 
compania soţiei tale. 

Râse și el de gluma pe care o făcuse, printre hohotele celorlalți, și 
făcu un gest cu mâna, semn că audiența se încheiase. 

Până la mijlocul lunii ianuarie a anului 1411, Hugo și Merce nu se 
porniră spre Zaragoza, capitala regatului Aragon, care se afla spre 
interiorul ţării, la aproape cincizeci de leghe de Barcelona. 

Hugo făcu tot posibilul ca să amâne plecarea, pretinzând că iarna era 
crudă pe pământuri aragoneze și călătoriile negustorilor care 
străbăteau ruta spre Zaragoza erau mai puţin frecvente. în cele din 
urmă rămase fără scuze. Contele deveni nerăbdător și îl îmboldi să 
plece cât mai curând, așa că tatăl și fiica se văzură obligaţi să plece la 
drum în tovărășia unei caravane de catâri ce cărau tot soiul de mărfuri 
pe care să le vândă în Lerida și Zaragoza, de la mătăsuri importate de 
florentinii stabiliți în Barcelona până la zaruri și cărți de joc, plus 
condimente, argint, aţă și chiar și bonete de noapte. Zaragoza, pe de altă 
parte, vindea Mediteranei lână și grâu, mărfuri transportate de obicei 
cu bărcile care navigau pe Ebru până la Tortosa și care se întorceau 


goale și urcau apoi pline cu balastru și remorcate, trase cu funii groase 
de pe țărmul râului. 

De îndată ce Hugo nu mai văzu Barcelona și singurele sunete pe care 
le auzi fură cele ale caravanei - catâri și bărbaţi mergând -începu să se 
teamă pentru fiica lui. „Oare de ce încuviințase?" se întrebă el. Nu era un 
loc potrivit pentru o fată. Merce ascultase tăcută toate pericolele și 
inconvenientele pe care Hugo i le expusese și repetase până la dezgust 
înainte de plecare. „Tată, îi spunea ea în pofida tuturor lucrurilor, nu 
vom păți nimic rău." 

Dar încrederea cu care înfruntaseră acest demers dispăru după ce se 
amestecară cu călătorii. Merce era îmbrăcată cu straie de iarnă largi și 
închise la culoare, care îi ascundeau silueta. Refuzase, capricioasă, să își 
taie părul, așa că, deși era acoperit de căciulă și glugă, chipul fetei era 
deseori încadrat de bucle rebele, în stare să transforme expresia 
plictisită şi obosită a unei călătoare într-un chip de tânără fericită și 
vioaie. Catârarii şi negustorii care îi însoțeau își mutau privirea de la 
catâri și drum și se destindeau uitându-se la Merce. Hugo era conștient 
de asta... Vedea indecenţa din ochii acelor nerușinaţi, din gesturile și 
murmurele lor, de parcă ar fi tras la sorți pentru copila lui. 

- Cum îndrăznești să călătorești însoţit de o fecioară? îl mustră unul 
dintre negustori în prima noapte de călătorie, aproape de Vilafranca del 
Penedes. 

- E fiica mea. Nu puteam să o las în Barcelona, minți el. 

- Ar fi fost mai bine așa. Ai grijă! 

- Sunt mereu atent la ea, îl asigură Hugo. 

- Atunci, mai întâi te vor ucide pe tine și apoi se vor ocupa de copilă. 

Nu dură mult până ca prevestirea aceea sumbră să se confirme, într- 
o noapte în care fură nevoiţi să pună tabăra în pustietate, Merce se 
îndepărtă ca să își facă nevoile, iar Hugo o însoţi. Trei catârari se luară 
după ei, niște bărbaţi murdari și mojici, care o tot bătuseră la cap pe 
fată cu propuneri grosolane și cuvinte vulgare. Cei din tabără îi văzură 
ridicându-se și ducându-se după tată și fiică; unii dintre ei se priviră, 
altul făcu o grimasă, iar altul clătină din cap. Dar toţi se prefăcură a-și 
vedea de treburile lor, în timp ce pașii grăbiţi ai celor trei catârari 
răsunau mai tare ca pârâitul focului. 

Se auzi un strigăt în noapte. „Aici!" „Ba nu!" „Unde s-a dus?" „Unde 
ești, scumpete?" „Am să ţi-o trag!" Se auziră și mai mulți pași printre 
arbori şi arbuști, în lumina lunii. „Nu-i aici!" „Ai să cunoști un bărbat!" 

- Nu se poate să fi dispă...! se plânse unul dintre ei. 

Nu își sfârși fraza, căci Hugo ieși de după un copac și îi înfipse 
pumnalul între coaste, sub inimă, fără ca bărbatul, surprins, să mai 
poată face ceva decât să fluture un cuţit mare în aer. Hugo împinse 
urma înspre interiorul corpului, până când catârarul dădu drumul 
cuțitului pe care îl ținea în mână și se prăbuși. Merce, aflată la câţiva 
pași mai încolo, tremura și se căznea să respire. Tatăl ei încercă să o 


liniștească, dar îl opri șoapta de ajutor a muribundului. Hugo îi trase un 
picior în faţă. 

- Am auzit cumva „ajutor"? se miră alt catârar. 

- Martin? întrebă al treilea. Unde ești? 

Hugo o trase pe Merce, care încremenise, în direcția din care se 
auzeau vocile cu pricina. Celui de-al doilea dintre catârari, cel care 
rămăsese cel mai în urmă, îi tăie gâtul pe la spate, trăgându-i capul în 
sus ca să își miște cuțitul peste gâtul lui. Preţ de o clipă își aminti 
imaginea Câinelui chel în timp ce îi executa pe evreii care nu se 
converteau. Mirosul metalic de sânge i se agăță de simţuri. Tăcerea care 
se lăsă în noapte îi permise să audă limpede horcăiturile primului 
cătârar rănit. 

- Martin? Felipe? Unde sunteţi? 

Nu îi răspunse nimeni. Poate că două cadavre aveau să fie de ajuns. 
în lumina lunii, Hugo își văzu fiica devastată și se apropie să o prindă 
înainte să cadă. O mângâie pe păr și o ţinu în braţe, încercând să îi 
liniștească tremurul. Hugo îi promisese, și ea încuviinţase, deși fără să 
îndrăznească să creadă, așa cum o făcuse în Barcelona, că nu avea să 
păţească nimic rău. 

Temerile lui Hugo cum că acei catârari grosolani și violenţi l-ar fi 
putut ucide pe el și apoi viola pe ea deveniseră realitate după hărţuirea 
constantă pe care o îndurase pe drum. O convinsese pe Merce că 
trebuiau să se îndepărteze și să îi păcălească, și aşa făcuseră. Și, deși nu 
fusese în stare să îi asasineze pe contele de Navarcles și pe Chior, 
inamicii lui, Hugo tocmai înjunghiase două persoane... Şi nu își reproşa 
nimic, nu se simţea deloc vinovat; înjunghiase pentru fiica lui şi ar fi 
făcut-o din nou de ar fi fost necesar. Dacă ucisese un bărbat pentru 
Regina, ca să o apere pe Merce ar fi ucis o mie de catărari. Hotărâră să 
se întoarcă în tabără, convinși fiind că cel de-al treilea catărar era deja 
în defensivă. Îl auziră urlând și ştiură că îşi găsise unul dintre amici, cel 
căruia îi spuseseră Martin; deşi î încă nu descoperise cadavrul celui pe 
care îl strigaseră Felipe. 

Ajunseră în tabără și, în timp ce Hugo curăța sângele de pe lama 
cuțitului de crăcii nădragilor, Merce îi mustra prin paloarea și 
tremurăturile ei, pentru lașitatea lor, pe toți cei care rămaseră în jurul 
focului, unde se așezară și ei. 

Hugo continuă să curețe și să șteargă lama cuțţitului mare pe care îl 
avea la el. l-1 dăduse Barcha după ce aflase că avea să plece cu Merce. 
Era un cuţit special, îi povestise musulmana, repetând ceea ce îi 
explicase Jaume când i-l arătase. Mânerul de lemn era filigranat, ca să se 
potrivească palmei. Jaume zicea că era cel mai bun mâner pe care îl 
făcuse vreodată. De aceea nu îl vânduse și căutase o lamă bună pentru 
el. 

Cel de-al treilea catârar se întoarse în tabără cu pași repezi și 
viguroşi; era roşu la față, ațâţat și cu pumnalul în mână. 


- Ai ucis doi tovarăși, îl acuză pe Hugo. 

Hugo nu răspunse. Nu se mai putea bizui nici pe luatul prin 
surprindere, nici pe întuneric, iar catăârarul i se păru imens, puternic și 
cu siguranță mai abil ca el la manevrarea armelor, la bătăi și gâlcevi. 

- A ucis doi violatori. 

Hugo fu uluit când auzi afirmația. Negustorul care îl avertizase de 
pericol în Vilafranca şi care şedea acum pe jos îl înfrunta pe catârar. I se 
alăturară degrabă și alți negustori. 

- Adevăr grăiește, spuse unul dintre ei. 

- Erau doar niște canalii! strigă altul. 

Hugo o trase pe Merce spre el. își dădu seama că situaţia se 
schimbase: catârarul era singur, nu mai făcea parte dintr-un grup 
îngrozitor de trei oameni, iar ceilalți îndrăzneau să îl înfrunte. In plus, 
se părea că unii din tabără îl sprijineau, căci tocmai îl primiseră cu 
priviri admirative și pline de respect după ce îl văzuseră făcându-și 
apariția curăţindu-și lama pumnalului. 

- Aveai de gând să Îi faci rău copilei? zise un alt negustor, de dincolo 
de foc. 

Catârarul şovăi. 

- Dacă așa este, meriţi aceeași soartă ca și ceilalți doi, spuse un al 
treilea. 

- Nu, răspunse catârarul după câteva clipe. Nu aveam de gând să-i fac 
vreun rău. 

Trecu o vreme înainte ca Hugo, care răsufla deja mai calm, să înceapă 
să simtă o senzaţie de slăbiciune, care îi porni de la picioare și îi 
cuprinse tot corpul, înlocuind încordarea pe care o simţise. Apucă 
atunci desaga de pe catâr și scoase un burduf din care trase o ilușcă 
lungă de aqua vitae; îi duse apoi burduful la gură fiicei lui. 

Merce simţi mirosul și îl îndepărtă cu un gest din mână. 

- Ce faci? Ce e asta? 

- Bea puţin, insistă Hugo. 

- Dar ce e? 

- Aqua vitae, șopti Hugo. 

- Ce? Te poate ucide, refuză ea, coborându-și vocea. 

- Păi, nu ucide, afirmă Hugo, și după ce mai luă o gură, ca să îi 
dovedească, îi întinse burduful. 

Merce bău oarecum neîncrezătoare. Luă o înghițitură mică, dar 
îndeajuns cât să tușească. 

- Pof... Sughiță. Poftim, zise ea în cele din urmă, înapoindu-i burduful. 

Hugo îl apucă mulțumit când își dădu seama că chipul fiicei lui își 
recăpătase culoarea și că tremurul încetase. 

Pentru liniștea definitivă a lui Hugo și Merce, cel de-al treilea catârar 
rămase în Lerida, oraș aflat la jumătatea drumului înspre Zaragoza, iar 
ei parcurseră distanţa rămasă până la capitala regatului Aragon în 
câteva zile, fără vreun incident. 


In hanurile în care înnoptau și unde se întâlneau cu caravane ce se 
întorceau sau în care pur și simplu cinau cu hangiii care îi primeau 
începură să afle veşti despre situaţia din regatul Aragon. Facţiunile care 
îl sprijineau pe contele de Urgell și cele care erau împotriva lui se 
luptau și războiau. Zaragoza se afla în mâinile inamicilor contelui de 
Urgell. Arhiepiscopul, rudele lui, justiţiarul de Aragon și cea mai mare 
parte din mai-marii și avocaţii orașului se împotriveau încoronării lui. 
Pe cine apărau? Unii continuau să fie de partea francezului, li se 
spusese, dar mulţi alții începeau să opteze pentru infantele castilian. 

- E un străin, îi șopti Merce la ureche tatălui ei la una dintre întâlniri, 
incapabilă să rămână indiferentă când cineva îi lua apărarea infantelui 
de Castilia. 

- E un străin, zise Hugo cu voce tare, asumându-și obiecţia fiicei lui ca 
aparținându-i. E castilian. Nu este îndreptăţit să ocupe tronul conților 
de Barcelona. 

- Sunt și oameni care nu gândesc ca tine, îi răspunse unul dintre 
negustori. 

- Nu doar catalanii hotărăsc cine va fi rege, interveni un al treilea. 
Aragonezii s-au întrunit deja în Parlament în Calatayud. De acolo va 
porni propunerea regatului Aragon. 

- Parlamentele, cu oamenii legii, preoții și avocaţii orașelor nu ar 
trebui să decidă cine va fi noul rege, zise un bărbat cu un accent catalan 
pronunţat, care interveni apărând părerea lui Hugo. Deși se înșală dacă 
cred că alegerea depinde de ei, zise el. Ştim cu toţii că acel castilian 
pregătește o armată ca să pună stăpânire pe regat cu forţa. In Valencia 
au intrat deja oștirile, iar în Aragon sunt staționate la graniţe. Infantele 
se bizuie pe armata Castiliei ca să ne cucerească regatele. 

- Şi contele de Urgell? întrebă cineva. 

- Contele de Urgell se afla în Almunia și și-a autorizat armata la 
cererea Parlamentului catalan. 

Hugo observă că fiica lui îl strânse de braţ când auzi. 

- De ce infantele Castiliei nu procedează la fel? întrebă atunci. 

Nu îi răspunse nimeni. 

Zaragoza se afla la mai puţin de jumătate de leghe când Hugo, Merce 
și catârul lor trecură râul Gallego cu o barcă trasă cu funii groase de pe 
ambele țărmuri. 

Fata își privi tatăl trăgând de sfoara aceea împreună cu barcagiul și 
alţi catârari. Se apropia luna februarie și era o zi rece, cu vânt și nori 
cenușii. Râul Gallego cobora năvalnic, iar munca era asiduă. 

- Repede, tată, îl sfătui Merce în clipa în care barca aluneca spre unul 
dintre țărmuri, unde erau adunaţi agricultori și negustori dispuși să 
treacă de cealaltă parte. 

Lui Hugo i se păru ciudat să vadă atâta lume înghesuită așteptând 
sosirea bărcii. 


„Unde credeţi că mergeţi?" „Nu se poate intra în Zaragoza. „Vă vor 
jefui!" Cei care așteptau să se îmbarce ca să treacă râul Gallego in partea 
cealaltă îi avertizară şi se plânseră. Hugo clătină din cap. Deja i se părea 
că nu era normal să fie atâta lume acolo, cu produsele lor: mărfurile se 
vindeau în orașele mari, nu erau scoase din ele. Pe țărm erau mulțimi 
de oameni care veneau și plecau, generând un freamăt de întrebări, 
răspunsuri și insulte, rostite în catalană sau în aragoneză, limba din 
acele ținuturi, pe care Hugo reușea să o înțeleagă. 

- Cei care îl sprijină pe Urgell, le explică unul dintre agricultorii care 
se întorceau din Zaragoza fără să fi reușit să își vândă produsele, practic 
țin orașul sub asediu și nu permit intrarea sau ieșirea mărfurilor sau 
alimentelor. 

- De ce nu ne-a avertizat barcagiul înainte să trecem râul? întrebă 
Merce, mâhnită. Ce vom face acum? 

- Oare cărăm mărfuri sau alimente? îi răspunse Hugo fiicei lui 
făcându-i cu ochiul. Nu, deci pe noi nu ne va afecta. 

Aşa era. Grupuri de bărbaţi înarmaţi împiedicau accesul în Zaragoza 
și ieşitul din oraș. Hugo nu îi văzu jefuind pe nimeni, dar îi văzură 
recurgând la forță când vreun negustor insista să își vadă de drum. 

- Venim din Barcelona, îi explică celui care părea a fi liderul lor, care 
ridică din umeri şi dădu să le facă semn să se întoarcă de unde veniseră. 
Luptăm pentru același rege, insistă Hugo. 

- Presupunând că așa ar fi, de ce trebuie să intraţi în Zaragoza? De ce 
ar trebui să vă las să treceţi? 

In timp ce bărbatul vorbea, Hugo cotrobăi în săculeţul cu banii de la 
conte și îi oferi două monede. 

Bărbatul le luă, zâmbi și se dădu într-o parte, cu brațul întins, 
făcându-le loc să treacă. Merce, surprinsă de șiretlicul folosit de tatăl ei, 
se urni în spatele catârului. 

Ebrul era, de departe, cel mai mare râu din regatul Aragon, iar lui 
Hugo şi Merce li se păru imens. li urmară cursul din Pina și, pe măsură 
ce se apropiară de ţărmul lui, cei care colectau taxa de trecere a podului 
îi primiră cu simpatie, întrucât traficul spre oraș era oprit. Plătiră 
impozitul pentru trecerea podului, așa cum făcuseră pe tot parcursul 
traseului de la Barcelona, pe drumul cel mai sigur și cel mai scump, ce 
urma vechile drumuri romane. Hugo și Merce văzuseră că unii 
negustori se abăteau de la drum și ocoleau locurile în care trebuiau să 
plătească impozite, multe la număr pe parcursul acelui drum comercial, 
unul dintre cele mai circulate din vremea aceea. 

Pe măsură ce tot mai mulți negustori se abăteau de la drumul 
principal, regele înființa noi vămi pe rutele alternative; un joc ce afecta 
siguranța, deoarece cu cât mai depărtat era drumul alternativ, cu atât 
creștea posibilitatea ca negustorii să fie atacați și jefuiți. Hugo și Merce 
aveau bani la ei, contele fusese generos în privința aceasta, așa că Hugo 
plăti trecerea podului, deși cu reticenţă. 


- Nu ar trebui să se plătească nici măcar un ban ca să se treacă pe 
aici, îi zise el fiicei lui, făcând semn spre podul din scânduri instabil. 

Apele râului Ebru se loveau puternic de bărcile acostate și ancorate, 
peste care erau puse bucăţi de lemn. 

Unul dintre cei care încasau taxa îl auzi plângându-se. 

- Păi, aveţi dreptate. Până de curând nu exista nici măcar această 
trecere, iar râul se trecea cu barca. De multe ori inundaţiile au dărâmat 
podul. 

Lângă catâr, Hugo își întinse gâtul și privi curgerea năvalnică a râului 
Ebru. Merce îl imită și se dădu câţiva pași în spate, îndepărtându-se de 
mal. 

- Dar nu și azi, îi linişti bărbatul râzând. Apele sunt agitate, dar podul 
va îndura, copilă. 

- Și cel de piatră? se interesă Hugo arătând spre un singur pilon 
izolat de lângă cel de lemn; mai era un pilon la fel de singur în faţă, pe 
malul opus. 

- O inundație. De aproape două sute de ani încercăm să construim un 
pod de piatră, dar râul îl ia mereu și, cum îl distruge și pe cel de lemn, 
nu sunt bani, așa că nu se construiește niciodată. Din ultima încercare 
au rămas doar cei doi piloni. 

Trecură râul Ebru pe scândurile acelea instabile și intrară în oraș pe 
poarta Portului. Trecură de Casele Podului, unde se afla consistoriul, 
palatul arhiepiscopal și catedrala, cea din urmă construită pe locul 
fostei moschei mari din vremea dominaţiei musulmane. După ce 
întrebară, găsiră o odaie pe strada Meson de la Concepcion, aproape de 
biserica Santa Maria la Mayor, unde aflară curând că era venerat un 
stâlp pe care Fecioara i-l dăruise apostolului lacob. 

Hugo își îndemnă fiica să acționeze cu discreţie într-un oraș care se 
simțea încordat, cu oameni înarmaţi mișunând pe străzile lui. Nu 
trebuiau să vorbească despre contele de Urgell, îi zise. în Zaragoza li se 
confirmară veştile aflate pe drum. Infantele Ferdinand al Castiliei era 
pretendentul la tron pe care îl sprijineau cei mai mulți mai-mari din 
Aragon. Deşi se temeau de armate, pe care aragonezii le știau aproape 
de graniţele lor, se știa că infantele își cumpăra sprijinul cu milioane de 
maravedi alocaţi de Curțile castiliene sau cu promisiuni de favoruri și 
mari beneficii pentru cei care îl sprijineau. Merce își acoperi chipul cu 
gluga când auzi despre resursele mărețe pe care conta castilianul ca să 
pună mâna pe coroană și se foi neliniștită pe scaun când își dădu seama 
că mitele acelea nu se dădeau doar în Aragon, ci și în Catalonia, unde 
numeroși nobili, cavaleri și clerici acceptau bani și favoruri din partea 
infantelui Castiliei. Ferdinand de Antequera îi mituia pe oamenii de 
vază din Catalonia! 

- Și contele de Urgell? îl întrebă Hugo, mascându-și interesul, pe 
podgoreanul care îi povestea despre mitele oferite celor din Catalonia. 
Oare el nu îşi plătește oamenii? 


Bărbatul râse fără chef, clătinând din cap. 

- Comitatul Urgell este printre cele mai avute din regat, dar lacob de 
Aragon este un bărbat risipitor care, la un an de la moștenirea titlului și 
a patrimoniului, a trebuit să îi ceară regelui un administrator ca să evite 
ruina, atât de tare i-au scăzut arendele. Tatăl lui, bătrânul conte, s-a 
îndepărtat de Curte și și-a dedicat timpul și resursele ca să-și mărească 
stăpânirea. A construit biserica de lângă castelul Farfanya, mănăstirea 
Ager, Casa Fuerte de la Condesa în Balaguer, castelul Agramunt... Pe 
scurt, a fost un mare nobil care și-a îngrijit pământurile și servitorii. 
Fiul lui, după doar un an, avea nevoie de ajutorul regelui. Un an! Uitaţi 
ce e, adăugă podgoreanul pe un ton complice, eu îl susțin pe contele de 
Urgell, nu sunt de acord ca regatele să cadă în mâini străine, dar Iacob 
de Aragon este un bărbat îngrozitor de influenţat și de mama lui, și de 
soția lui, iar ăsta-i un lucru foarte periculos. 

lar la puterea, oștirile și banii pe care se bizuia infantele Castiliei se 
adăugă și Biserica, în fruntea căreia se afla papa Benedict al XIII-lea, 
inamic al contelui de Urgell încă de la conflictul privitor la cine ar fi 
trebuit să ocupe episcopatul Barcelonei, și care trecu de partea 
infantelui după ce înţelese că, dacă acesta avea să fie încoronat, s-ar fi 
bucurat de supunerea celor două mari regate ale peninsulei, lucru 
esențial pentru a rămâne vicar al lui Hristos într-un moment în care trei 
papi își disputau titlul. 

Nu doar Benedict al XIII-lea își arătă sprijinul pentru infantele 
Castiliei. Dominicanul Vicente Ferrer, cel însoţit de oștiri de adepţi care 
se autoflagelau și îl numeau „sfânt", parie și el pe castilian, crezând că 
acest lucru avea să îi faciliteze propagarea creștinismului în toată 
Spania prin convertirea definitivă a iudeilor. La vremea aceea, Vicente 
Ferrer predica în Castilia împotriva lor: în Toledo, unde consacră o 
sinagogă veche drept biserica Santa Maria la Blanca; în Salamanca; în 
Valladolid și în localitatea Ayllon, în Segovia. In toate aceste mari orașe 
castiliene, călugărul pleda în faţa mulțimilor pentru convertirea 
evreilor. „Sunt trădători, răzbunători, uzurpatori, deicizi!" îi striga el 
mulțimii. Acesta era conținutul unor predici care îi ațâțau pe creștini și 
care duceau la excluderea sau convertirea evreilor. Convieţuirea dintre 
creştini şi evrei era în detrimentul celor dintâi, susținea călugărul 
Vicente. In Ayllon, călugărul căzuse de acord cu Curtea castiliană și cu 
Ferdinand de Antequera. In urma șederii lui Vicente Ferrer și a 
infantelui legiferând în localitatea aceea segoviană ieși cel mai dur cod 
de legi pentru evrei de până atunci: era interzis să stea de vorbă cu ei; 
nu li se putea cumpăra mâncare sau băutură, nici nu se putea face negoţ 
cu ei; femeile nu puteau purta veșminte din pânze scumpe, iar bărbaţii 
nu își puteau tăia bărbile sau părul; trebuiau să trăiască separat și să îşi 
poarte mereu cercul în piept. Li se interzise și să profeseze o listă lungă 
de meserii: perceptor, medic, droghist... Vicente Ferrer voia să 
reușească să obțină şi în Aragon și Catalonia ceea ce reuşise să facă în 


Castilia și se bizuia pe sprijinul viitor al lui l'erdinand, în caz că acesta 
avea să obțină coroana. 

Hugo îi dictă fiicei lui raportul pentru contele de Navarcles, în care îi 
povesti despre cercetările făcute și despre situația neliniștită din 
Zaragoza şi sprijinul aproape unanim al mai-marilor aragonezi pentru 
castilian. 

- Sigur știe tot ce îi spunem, sublinia Merce după fiecare frază. 

Are deja iscoade și sunt numeroși negustori care vin și pleacă. 

Tatăl ei ridică din umeri. 

- Bănuiesc că așa este, dar poate că nu știe chiar totul. Și oricum, va 
vrea să confirme lucrurile prin noi. Să afle ce povestesc catârarii și 
negustorii! 

Unuia dintre acei negustori care se întorceau în Barcelona, 
susținător al contelui de Urgell („Ca orice bun catalan care se fălește cu 
asta!", bombăni bărbatul cu voce joasă, dar puternică, ţinându-și capul 
lipit de al lui Hugo în timp ce stăteau la masă într-o tavernă), îi 
încredința Hugo scrisoarea adresată lui Roger Puig. I se păru alegerea 
cea mai sigură într-un oraș în care toţi își bănuiau aproapele. De îndată 
ce se stabiliră acolo, Hugo și Merce fură vizitaţi de autorităţi, care îi 
interogară privitor la intenţiile lor. Pretextul vinului, la fel ca în 
Valencia, fu suficient și, printre conversații și mese, în timp ce Merce 
pălăvrăgea cu femeile sau se ţinea discret la o parte, dacă nu erau și 
femei prezente, Hugo cunoscu podgoreni și își făcu relaţii care poate că 
aveau să fie fructuoase cândva. 

Hugo cercetă câteva podgorii din jurul Zaragozei, dar orașul nu 
producea nici o cantitate suficientă de struguri, nici struguri de calitate 
adecvată. Oamenii îi povestiră că se făcea vin bun în Barbastro, ceea ce 
îi aminti de Maria, văduva din Valencia, precum și în Carinena, 
Calatayud și Tarazona, deşi o mare parte din producţie se vindea în 
Castilia, în Soria, Medinaceli, Molina, chiar și în detrimentul producţiei 
proprii din acele ţinuturi, cum ar fi cea de pe malul râului Duero, unde 
se produceau niște vinuri mai slabe și mai scumpe. 

De ce să se deplaseze până acolo, la granița cu Castilia, și să se 
îndepărteze şi mai tare de pământul lor? se gândi Hugo. Ultimele vești 
de care luase cunoștință fură despre relaţiile importante dintre mai- 
marii aragonezi care îl sprijineau pe Ferdinand și membrii 
Parlamentului catalan. Ce nu descoperise încă? 

- Ne întoarcem acasă, își anunţă el fiica. 

Merce nu îi răspunse. Era fericită lângă tatăl ei. Ce o aștepta în 
Barcelona? Contesa, palatul, ipocrizia și invidia, o viață rutinară... Nu își 
închipuise vreodată că avea să gândească astfel. Faptul că Hugo își 
riscase viața ca să o apere o făcu doar să îl iubească și mai mult, iar cel 
pe care mama ei îl descria ca fiind un podgorean ghinionist și ratat 
deveni în ochii tinerei un bărbat îndrăzneţ, curajos, în stare să ucidă 
pentru ea. Era mândră de tatăl ei! 


- Putem să mai amânăm puţin întoarcerea, propuse Hugo când își 
văzu fiica șovăind. 

Se porniră și se îndreptară spre sudul Zaragozei, spre Carinena. 
Mahir îi vorbise despre vinurile acelea și tocmai ce le gustase în 
Zaragoza. Merseră în direcția Temeiului și a Valenciei, fără grabă; se 
alăturară unuia dintre șirurile de catâri ce treceau pe acolo; se opreau 
dacă voiau, fără să se îngrijoreze dacă rămâneau în urma caravanelor. 

- Nu contează, fiica mea, să plece, o linişti Hugo întâia oară când îi 
văzură pe însoțitorii lor îndepărtându-se. 

- Dacă rămânem singuri, îi răspunse ea, alarmată, am putea deveni 
victimele unor hoţi și jefuitori. 

- Singura dată când aproape că am fost victime, zise el la rândul lui, a 
fost tocmai pe când călătoream însoțiți. 

Nu păţiră nimic. Dacă nu ajungeau într-un sat înainte să se lase 
noaptea, cereau să fie primiţi la vreo fermă. Ploaia îi udă leoarcă și 
îndurară frigul unei ierni ce se apropia de sfârșit. Dacă o vedea 
tremurând, Hugo o îndemna pe Merce să bea câteva guri din aqua vi- 
tae. La fel făceau şi noaptea, când dormeau în hambare, departe de locul 
vreunei vetre. Beau și apoi pălăvrăgeau cu o spontaneitate care aproape 
că îi adusese belele lui Hugo când fata îl rugă: 

- Vorbește-mi despre mama mea. 

- Era la fel de frumoasă ca tine, îi trecu lui prin minte să spună după 
ce își drese vocea de mai multe ori, căutând un răgaz pe care nu îl avea. 
Ce minciuni îi spusese când era mică? Oare ce îi dezvăluise Regina? 
Bineînţeles, nu era dispus să recunoască faptul că nu era fiica lui, cu atât 
mai puţin acum, că Merce îi zâmbea, îl mângâia și îl săruta cu drag. 
Departe de Regina, singur cu ea, se simţea mai aproape ca niciodată de 
fiica lui. 

- Tată! Ce altceva? 

Ce altceva ar fi putut să îi spună? se întrebă Hugo. 

Antonina, Dolca, Arsenda sau Eulalia. Erau singurele patru exemple 
de femei pe care le avea la dispoziţie ca să inventeze o mamă cu care să 
îi facă pe plac lui Merce. Pe Eulalia, cu ambiția și podgoriile ei, mai bine 
o lăsa deoparte. Când și-o amintea pe Antonina, mama lui, își amintea 
niște lucruri foarte dure: dogarul, bătăile, trupul ei sfrijit. Dolca era a 
lui, doar a lui, şi nu voia să o împartă cu nimeni. Așa că îi rămânea doar 
Arsenda. Mersese la Santa Maria de la Mar să caute explicaţii despre 
locul unde se afla, iar monseniorul Pau (Dumnezeu să îl odihnească în 
pace) se scuzase față de el: „Așa mi-au spus, că se află la mănăstirea 
Santa Isabel." Şi așa rămăseseră lucrurile. Da, Arsenda. Sora lui ar fi fost 
un exemplu bun. 

- Ştii cum am cunoscut-o? Noaptea mă furișam la casa ei, mă cățăram 
până pe acoperiș și ea mă aștepta acolo..., 

- Te furișai! Te căţărai! îl întrerupse Merce ridicând vocea. Până 
atunci nu și-l închipuise pe tatăl ei luând cu asalt locuinţa iubitei lui, 


dar, după cele petrecute cu catârarii, totul i se părea posibil. 

- Da. Şi pălăvrăgeam la lumina lunii, îmbrăţișați sub o pătură. Hugo 
își dădu seama că vorbele îi zgâriau gâtlejul şi că ochii i se umeziră. 
Trecuseră atâţia ani de atunci... și totuși îi era dor de sora lui. Ne 
povesteam tot ce ni se întâmpla. 

- Şi nu v-au descoperit niciodată? 

- Nu. Niciodată. Mama ta era foarte isteață... și foarte devotată, îi 
vorbi despre Arsenda. îi fu ușor să își adapteze experienţele la ce ar fi 
trebuit să se petreacă dacă în loc de sora lui ar fi fost soţia lui, și unde 
nu reuși, inventă. Oare aqua vitae îi făcea vorba să curgă și îi ațâța 
imaginaţia? „Nu", răspunse el. Era contactul cu fiica lui, care îl ţinea în 
braţe, pe fân. Era faptul că își potrivea răsuflarea după a ei în tăcere, ca 
să nu îi deranjeze gândurile. Faptul că o simţea, o atingea, o mirosea... o 
iubea! O iubea! 

In Longares și Carinena o apucară pe potecile ce treceau printre 
podgoriile încă lipsite de frunze și de ciorchini: întinderi acoperite cu 
lujeri, cei mai mulţi dintre ei prost aliniaţi, cuibăriți pe terenuri aride 
sau pietroase, așteptând primăvara. 

- Când lăstarii de viță sunt așa, dezveliţi, îi zise Hugo, aşa de uscați și 
de răsuciţi, sunt... trişti, mohorâţi. Cine ar bănui că vor produce nectarul 
zeilor? 

- Este multă viță-de-vie aici, sublinie Merce privind în jur. 

- Da. Au dat pământ, o surprinse tatăl ei. li povestiseră oamenii din 
Zaragoza. Au dat pământ ca să repopuleze ce au cucerit de la 
musulmani. Toţi cei care cultivau o podgorie fără stăpân sfârșeau prin a 
o deţine în ziua în care creșteau cele trei frunze, adică după trei ani de 
muncă. In cazul pământurilor stăpânite de cineva, există alte forme de 
contract, dar sunt de asemenea destul de avantajoase pentru 
podgorean. De aceea sunt atât de multe podgorii. 

- Dar sunt toate dezordonate. In Barcelona nu e așa. 

- Da, bineînţeles. Sunt multe proprietăți mici peste tot, oricât de 
inaccesibile ar părea. In plus, aici se marcotează lujerii. O facem și 
acolo... Se face, se corectă el, țuguindu-și buzele. Fer capficades, se 
numește. înseamnă să lași să crească unul dintre lăstari în loc să îl rupi, 
ca acum. îl vezi pe acela? Arătă înspre unul. Dar se corectă numaidecât 
și îi arătă unul aflat mult mai aproape. Vezi lăstarul acela îngropat? 

Merce privi spre locul indicat de tatăl ei: unul dintre braţele unei 
plante fusese forțat și, în loc să crească în sus, era îndoit în jos și 
îngropat. Hugo continuă să îi explice: 

- Odată crescut destul cât să ajungă până la pământ, este îngropat 
fără să fie tăiat de lujer. Așa va lua naștere altul, care va prinde rădăcină. 
Problema este că, folosind această metodă, este dificil să păstrezi 
aliniamentul. 

- Ei bine, nici nu contează așa mult. 


- Ba contează. Dacă lujerii nu sunt aliniaţi, recolta și îngrijirea 
pământului se complică. Animalele și plugurile nu pot trece. 

- Inţeleg. Cei doi priviră podgoriile. Iți place asta, tată, nu-i așa? 

- Nu știi cât de tare, fiica mea. Aș da... aș da orice ca să am o podgorie. 

- Sunt convinsă că vei avea din nou una, șopti ea. 

Hugo își privi fiica. Soarele strălucea și, chiar dacă era iarnă, se 
oglindea întrucâtva în pietre. Chiar și așa, frigul se înteţi din pricina 
unui vânt dârz, ce îi însoţise pe tot parcursul drumului. Acum sufla 
peste chipul lui Merce și îi împingea veșmintele grele pe care încă le 
purta. Tânăra profită și își dădu jos gluga, apoi scutură din cap. Vântul îi 
ciufuli părul desprins, iar ea se bucură de gestul acela care o făcea să se 
simtă femeie. 

Mii de amintiri despre viața copilei pe care Regina i-o adusese într-o 
zi se amestecară în mintea lui Hugo când o văzu acolo, senină și 
puternică, frumoasă, înfruntând vântul. Da, Merce era tot ce avea. 

Oare avea să obțină vreodată o podgorie? Cel mai mult îl miră că 
Merce nu legase acele cuvinte de încoronarea contelui de Urgell. 

In timp ce contele de Castellvi de Rosanes și de Navarcles se afla în 
palatul de pe strada Marquet, Caterina se refugia în cramă. Acolo intrau 
puţini oameni și nu era observată. Intrucât Mateo, pe care toată lumea îl 
credea mort, lipsea, își reveni din înfățișarea ei sfrijită, de parcă ar fi 
început să trăiască din nou. În plus, contele nu o mai chema în patul lui 
și nici contesa nu se mai bizuia pe ea. Caterina nu avea un anumit rol în 
palat, iar când majordomul care veni să îl înlocuiască pe Esteve, ce 
murise de curând, încercă să îi atribuie unul, rusoaica profită de 
situație. „Rolul meu este să mă aflu la dispoziția stăpânilor”, se 
împotrivi ea. 

Oare chiar așa era? i se năzări bărbatului să îl întrebe într-o zi pe 
conte. Acesta miji ochii înainte să răspundă, poate amintindu-și de 
plăcerea pe care i-o provocase cu mult timp în urmă trupul acela 
copleșitor, alb ca laptele, cu piele moale, sâni generoși, șolduri rotunde 
și rinichi în stare să îi îndure nenumăratele îmbrânceli. O cumpărase pe 
când fusese copilă și o văzuse crescând, se gândi el încuviințând din 
cap. Avusese doi bastarzi cu ea sau poate mai mulţi... Roger Puig își 
țuguie buzele înainte să izbucnească într-un hohot de râs. „Bineînţeles 
că da!', zise el. Una era că i-o cedase servitorului lui credincios Mateo, și 
cu totul altceva să își închipuie că mama a doi copii bastarzi de-ai lui, 
femeia care se bucurase de patul lui și chiar îi alăptase unul dintre fii 
legitimi, să fie pipăită şi folosită de tot personalul palatului de parcă ar 
fi fost o cățea. „Rusoaica trebuie respectată!" îi urlă el noului majordom. 
„Se află la dispoziția mea." 

In numeroasele ocazii în care contele nu se afla în Barcelona, 
Caterina îndrăznea să iasă din palat și să se bucure de oraș. Noul 
majordom o respecta, conform ordinelor lui Roger Puig, ceea ce o făcu 
să se ofere să îndeplinească unele sarcini, cu precădere cele care 


necesitau să se plimbe pe străzile orașului, deși o mare parte din timp 
și-o petrecea în cramă. 

Acolo află despre părţile bune și cele rele ale călătoriei pe care o 
întreprinseră Hugo și fiica lui la Zaragoza, căci i le povesti chiar el după 
ce îi raportase contelui. Cu toate acestea, Hugo omise în fața 
amândurora orice referință la moartea catârarilor și îi porunci fiicei lui 
să facă la fel când avea să vorbească despre asta cu Regina sau cu orice 
altă persoană. 

Acum că Merce era din nou mereu ocupată ca servitoare a contesei, 
Hugo pălăvrăgea cu Caterina, care râdea tot mai cu poftă de fiecare 
dată. Sporovăiau despre amintirile nefericite de la ferma lui Rocafort, 
despre cum îi fusese vândută lui Roger Puig, despre boala ei, despre 
vindecarea ei aproape miraculoasă, despre Chior... Numele lui o șoca pe 
Caterina, care încă se temea că avea să se întoarcă. Hugo o liniștea în 
privința aceasta. Vorbeau despre podgorii, iar Hugo îi explica în ce fel 
trebuiau îngrijite, cum se prepara vinul, cum trebuia avut grijă de el. în 
întunericul cramei, era dificil să observi privirile deopotrivă tandre și 
fugare pe care și le aruncau cei doi când erau singuri, deoarece atunci 
când li se alătura Merce, Hugo servea brânză și castroane cu cel mai 
bun vin al contelui, iar conversaţia se abătea, inevitabil, spre situaţia 
regatului. 

Facţiunea care îl sprijinea pe contele de Urgell se destrăma. Cel mai 
important apărător al lui din regatul Aragon, nobilul Antonio de Luna, îi 
pregăti o ambuscadă arhiepiscopului Zaragozei și îl asasină. Intenţiona 
să scape de un inamic puternic, dar reuși în schimb ca Ferdinand, 
infantele Castiliei, de comun acord cu rudele celui asasinat, să invadeze 
Aragonul cu armatele lui străine. Aproape două mii de soldaţi, o mie 
dintre ei călare, conduși de căpitani experţi și care își demonstraseră 
valoarea în războaiele împotriva musulmanilor, staționară în orașele 
mai importante ale regatului, cum ar fi Zaragoza, Alcafuz, localitate în 
care se mutară Curțile Aragonului, și Fraga. 

In timp ce toate acestea se petreceau în regatul Aragon, în cel al 
Valenciei oștirile castiliene se îndreptau spre Morella, ca să îi sprijine pe 
Centelles, iar în Catalonia, profitând de vidul de putere, o oştire 
franceză invada principatul din ordinul vicontelui de Castellbo cu 
scopul de a recupera baronia de Martorell, care îi aparținuse pe 
vremuri nobilului. Contele de Urgell, încă guvernator, se oferi în fața 
Parlamentului catalan să adune o oștire și să îi înfrunte pe francezi, dar 
parlamentarii se împotriviră, temându-se ca nu cumva contele să se 
folosească de soldații cu pricina în lupta lui pentru coroană. În schimb, 
Parlamentul catalan convocă host cetățenească, și aceasta sfârşi prin a-i 
înfrânge pe invadatori cu preţul unei noi umilințe îndurate de contele 
de Urgell pe pământul lui. 

Contelui de Urgell nu i se dădu posibilitatea să strângă o oştire, așa 
că Parlamentul catalan i se plânse infantelui Castiliei pentru că 


introdusese trupe castiliene în regate, cerându-i să le retragă 
numaidecât. Infantele refuză și, din lipsa unei armate proprii, soldaţii 
străini continuară să controleze Aragonul și Valencia. Atmosfera din 
palatul de pe strada Marquet se rarefie după invazia trupelor castiliene; 
deşi chiar și așa, regatul Valenciei îl susținea în continuare pe contele de 
Urgell, la fel ca multe alte zone din Aragon. Parlamentul Cataloniei, care 
ar fi trebuit să sprijine un pretendent catalan, părea tot mai împotriva 
singurului descendent pe linie masculină al casei de conți de Barcelona, 
iar contele începu să trateze cu mercenari gasconi ca să înfrunte un 
război ce i se părea inevitabil în fața invaziei trupelor castiliene. 

Sosi luna ianuarie a anului 1412, iar Hugo vru să profite de legăturile 
pe care și le făcuse în timpul călătoriei spre Valencia și de angajamentul 
pe care și-l luaseră câțiva negustori din zonă de a-i furniza din 
excelentul vin de Murviedro. li dictă o scrisoare lui Merce și o trimise 
printr-un curier. Răspunsul sosi la sfârșitul lunii: nu exista vin de 
cumpărat. 

Negustorul de vinuri valencian îl lămuri: 

„Tot surplusul este rezervat pentru negustorii castilieni", citi Merce. 

Hugo și Caterina ascultară cu atenţie. Hugo îi vorbise mult rusoaicei 
despre calitățile acelui vin de Murviedro. De câteva luni se întâlneau în 
cramă, iar între ei se născuse o relaţie pe care niciunul dintre ei nu 
îndrăznea să o definească. 

- Ce păcat! se plânse ea, știind câte iluzii își făcuse Hugo legat de 
vinul acela. 

Hugo încuviinţă și își îndemnă fiica să continue. 

- „Cum ştiţi deja, citi ea, comerțul dintre regatul Valenciei şi cel al 
Castiliei a fost foarte dificil ani de zile, într-unii dintre ei ajungându-se 
la ruperea întru totul a relaţiilor dintre regate. Acum. 

Merce șovăi. 

- Acum ce? o întrebă tatăl ei. 

- „Acum infantele Ferdinand a fost de acord să liberalizeze comerțul 
cu Castilia și le-a promis mari beneficii economice negustorilor 
valencieni dacă îl aleg ca rege", încheie ea. 

- A cumpărat un regat întreg, se plânse Roger Puig mototolind 
scrisoarea pe care i-o înmânase Hugo. Ce alte șiretlicuri o mai fi pregătit 
ticălosul acela castilian? 

Contele de Navarcles și Castellvi de Rosanes află curând. La sfârșitul 
lunii februarie, în Valencia, un membru al facțiunii Centelles fură șase 
mii de capete de vite deținute de facțiunea Vilaragut. Jaful fu doar o 
declaraţie de război calculată din partea facțiunii Centelles, până atunci 
supusă și umilită, împotriva facțiunii Vilaragut și a guvernatorului 
general al Valenciei. 

Bătălia se dădu tocmai în Murviedro, lângă mare, într-un loc numit 
Codolar, unde oștirea formată din host a orașului Valencia, sub 
conducerea guvernatorului său, Guillem de Bellera, împreună cu patru 


sute de călăreți gasconi trimiși de contele de Urgell și de membrii 
bandei Vilaragut, se înfruntă cu cei care făceau parte din Centelles și 
oştirile străine pe care infantele Ferdinand le trimisese în ajutorul lor. 

Invinse puternica armată castiliană. 

Mii de morţi și numeroși prizonieri puseră capăt supremaţiei 
facțiunii Vilaragut și, odată cu ea, a contelui de Urgell în regatul 
Valenciei. Facţiunea Centelles se răzbună pe guvernatorul Guillem de 
Bellera și îl obligară pe fiul lui cel mic să care capul tatălui lui, înfipt 
într-o ţeapă, până la Valencia, unde rămase expus spre a fi batjocorit și 
pentru a confirma că membrii Centelles erau noii lideri. 

Pierderea regatului Valencia, din punctul de vedere al intereselor 
contelui de Urgell și ale partizanilor lui, și faptul că infantele Castiliei 
controla prin oștirile lui regatele Aragon și Valencia imprimară o notă 
de pesimism întâlnirilor din cramă, contaminaţi fiind cu toţii de 
descurajarea celor din palat, pe care Merce o oglindea atunci când li se 
alătura tatălui ei și Caterinei. 

- Doar asta aud, tată, îi explică ea drept răspuns la întrebările lui 
Hugo într-una dintre acele întâlniri. Toţi vorbesc despre același lucru la 
palat. Contele, contesa, rudele lor... Până și servitorii! Cum să nu fiu 
conștientă de asta? Parlamentele celor două regate, Aragon și Valencia, 
și cel al principatului Cataloniei au hotărât să numească câte trei 
persoane, fiecare însărcinată să îl aleagă pe noul rege. Cei nouă numiţi 
se vor întâlni în orașul Caspe. 

- Şi regatele Mallorca și Sicilia? întrebă Hugo. 

- S-ar părea că nu ţin cont de ele. Dacă e dificil să se pună de acord 
cele două regate și un principat, închipuie-ţi cum ar fi cu cinci. 

- Dacă sunt drepți... gândi Hugo cu voce tare. 

- Tată, cine este acum în stare să se opună numirii lui Ferdinand de 
Antequera ca rege şi conte de Barcelona? îl întrerupse cu grosolănie 
fiica lui, care repeta vorbele lui Roger Puig. 

Hugo o privi surprins de indignarea ei. In ultima vreme, în intimitate, 
cu el și Caterina, Merce era dezinhibată și spontană, așa cum era cu 
Barcha. 

- Dacă nu îl aleg pe el, va devasta regatele și va obţine coroana cu 
forța, continuă Merce. Ne-a avertizat deja! De asta ne-a invadat. 

Și ce au făcut parlamentarii catalani? Vă zic eu: nu au făcut 
nimic,încheie ea, furioasă. 

Și parlamentarii catalani nu făcură nimic nici când contele de Urgell 
și alţi câțiva patricieni, precum contele de Prades, cel de Cardona, cel de 
Quirra, Montcada sau Queralt, se plânseră în fața Curţilor de părtinirea 
vădită și notorie a judecătorilor aleși pentru Caspe. 

Pentru regatul Aragon fură numiţi juristul Berenguer de Bardaji, care 
era plătit de infantele Ferdinand de Antequera cu cinci sute de florini pe 
lună. Al doilea fu cumnatul lui Bardaji și episcop de Huesca, Domingo 
Ram, iar al treilea aragonez era un cartuzian care nu cunoștea nici 


legile, nici teologia, ci era un simplu laic voluntar retras în mănăstirea 
Portaceli, ignorant când venea vorba de chestiuni mondene și ale cărui 
veșminte și neglijarea bărbii și a părului îi confirmau excluderea din 
rândul societăţii. 

Pentru regatul Valencia fură numiți călugărul antisemit Vicente 
Ferrer și fratele lui, Bonifacio, alt cartuzian, iar al treilea loc fu ocupat 
de juristul Pedro Beltran. 

In cele din urmă, pentru principatul Cataloniei se înfățișă Bernat de 
Gualbes, inamic declarat al contelui de Urgell, ambasador al papei 
Benedict al XIII-lea în cadrul Conciliului din Pisa, însărcinare pe care o 
împărți tocmai cu episcopul de Huesca, Domingo Ram, judecător 
reprezentant al Aragonului. Ceilalţi doi delegați numiţi de principatul 
catalan fură arhiepiscopul Tarragonei și avocatul Guillem de Vallseca. 

Acuzaţiile din partea baronilor catalani referitor la judecătorii din 
Caspe nu fură tratate de către Parlament și, după ce îi ascultă pe 
pretendenți, dominicanul Vicente Ferrer făcu publică sentința dată: 
prin justiție divină era ales rege infantele Ferdinand al Castiliei. În 
faivoarea lui votară patru dintre clericii conduși de Vicente Ferrer și 
controlați de papa Benedict al XIII-lea; al cincilea vot veni din pârlea 
celui plătit de infante, Bardaji, care mai fu recompensat de la rege și cu 
suma de patruzeci de mii de florini de aur. 

Cinci din nouă formau deja majoritatea, dar pentru ca pretendentul 
să fie ales rege, avea neapărat nevoie să primească măcar un sprijin din 
partea tuturor celor trei regate. Cel de-al șaselea vot, cel care îi aduse 
infantelui Ferdinand al Castiliei coroana, îi aparţinu catalanului Bernat 
de Gualbes, inamic al contelui de Urgell, care fusese recuzat de către 
liderii din principatul Catalonia, dar pe care Parlamentul îl păstră în 
funcţie. După încoronarea noului rege, Bernat de Gualbes urma să fie 
numit cancelarul lui. 

Cei doi judecători catalani rămași, arhiepiscopul de Tarragona și 
Guillem de Vallseca, votară pentru Iacob de Urgell, în timp ce al treilea 
judecător valencian se abținu. 

Interesele economice și în special cele religioase, mitele și, mai 
presus de toate, ameninţarea oștirii castiliene chemate de călugărul 
Vicente Ferrer parcă prin inspiraţie divină înlocuiră justiția, căreia îi 
încredințase regele Martin alegerea noului suveran prin celebrul lui hoc 
înainte să moară... Asta în caz că nu fusese doar o tuse inoportună 
pentru destinul coroanei, așa cum susținea Merce. 

Catalonia, Aragon, Valencia și celelalte regate și teritorii aveau să fie 
conduse de un rege castilian, un străin a cărui legitimitate provenea pe 
linie de descendență feminină și nu pe linie masculină, cum stăteau 
lucrurile în cazul neamului lui Urgell, așa cum erau obiceiul strămoșesc 
și dorinţa poporului. 

Pe 29 noiembrie 1412, la cinci luni după ce fusese numit rege de 
către delegații întruniţi în Caspe și depusese jurământul în fața Curţilor 
Aragonului, Ferdinand I intra cu pompă în Barcelona. Conform 
obiceiului, poposise două zile în mănăstirea Valldonzella, îndeajuns ca 
orașul să încheie pregătirile pentru primirea lui. O tribună magnifică, 
tapițată cu satin, cu baldachin și cortine, fu ridicată în piața mănăstirii 
Framenors, lângă plajă și în apropierea șantierelor navale, de unde noul 
rege avea să urmărească jocurile și petrecerile date în cinstea lui. Dar 
înainte să ajungă la tribuna cu pricina, alaiul, care străbătea străzile 
acoperite cu trestii și papură, mărginite de clădiri decorate, trecu pe 
lângă o altă platformă, construită în faţa spitalului Santa Cruz, pe care 
defilau bolnavii internaţi în spital, toți în costume de soldați, mai mult 
sau mai puţin reușite. 

Amestecat în mulțime, cu Barcha și Caterina lângă el, așteptând să 
treacă regele, Hugo privi spre mulțimea de femei și bărbați 
deznădăjduiți. Erau înarmaţi cu săbii și sulițe, unele autentice, altele 
simple imitații din lemn sau trestie, cu care amenințau gloata de pe 
stradă, în timp ce personalul spitalului se căznea să nu îi lase să 
coboare de pe platformă, pentru ca luptele lor să nu devină reale, și să 
își ţină pe cap coifurile vechi și ruginite, pe care le aruncau înspre un 
public care, plictisit să mai aștepte, se distra ţipând și hărțuind o 
armată atât de ciudată. 

Scandalul crescu în așa măsură încât cei răspândiţi pe stradă veniră 
valvârtej în fața platformei cu nebuni; unii dintre ei le răspundeau cu 
violenţă la glume sau insulte; alții se ascundeau, așezați sau ghemuiţi pe 
jos; mulţi își acopereau urechile cu mâinile și, în timp ce doi dintre ei se 
legănau pe ritmul unor sunete pe care doar ei le puteau auzi... sau 
închipui, un alt grup rătăcea pe platformă, unii serioşi și demni, cei mai 
mulți râzând de mulţime. Pe când fusese chelarul spitalului, Hugo 
avusese de-a face cu astfel de nebuni după ce fuseseră mutaţi acolo din 
celelalte spitale din oraș, care se închiseseră după punerea în funcțiune 
a spitalului Santa Cruz. Ba pe unii ii intre ei chiar îi cunoștea. Erau 
inofensivi. Nu erau oameni răi. La asta se gândea când trompetele și 
tobele anunţară că regele tocmai ce intrase pe poarta Sant Antoni. In 
timp ce oamenii se îmbrânceau ca să ocupe un loc pe stradă, iar 
personalul spitalului încerca să îi ridice pe nebunii care erau pe jos, să îi 
oprească pe cei care se plimbau încolo și încoace și să îi facă să tacă pe 
cei care urlau, ca să îi așeze pe toţi în formaţie, sosi Ferdinand I, călare, 
magnific, superb, cu haina strălucindu-i în soare, cu mantia și pieptarul 
din stofă de aur, acoperit cu blană de hermină, care fusese confecționată 
special pentru intrarea lui în Barcelona. 

Monarhul râse şi salută armata de nebuni care îi aducea onoruri de 
pe platformă. Niciunul dintre ei nu băga câtuși de puţin în seamă 
instrucţiunile pe care le primea în sensul acesta și totuşi păreau să 


priceapă că acela care trecea prin fața lor deţinea o autoritate 
superioară celorlalți. Suita care îl însoțea pe regele Ferdinand se alătură 
râsetelor și saluturilor. Cei adunaţi acolo aplaudau și ovaţionau și trei 
sau patru nebuni săriră de pe platformă și se amestecară prin mulțime, 
fără să le acorde cineva atenţie. Hugo încercă să urmărească din priviri 
vârful coifului unuia dintre ei, care reuși să ajungă lângă scara de la 
şaua unuia dintre cavalerii castilieni ce îl însoțeau pe rege, croindu-și 
drum prin mulțime. Bolnavul avea o suliță din trestie pe care o ridică 
deasupra capului, într-un semnal ce ar fi putut fi în egală măsură 
victorios sau ameninţător. Cei din jurul nobilului, un călăreț cu barbă 
castanie și deasă, îmbrăcat în veșminte negre cu tiv auriu, cu o pălărie 
sobră pe cap şi o sabie lungă și grea la centură, tăcură așteptându-i 
reacția. Hugo se îndreptă de spate și miji ochii ca să își fixeze privirea. 
Castilianul se aplecă în șa și îl prinse pe nebun de braț. Hugo reuși să îi 
distingă trăsăturile. Șovăi. Era oare?... Nobilul înveșmântat în negru îl 
trase pe nebun, săltându-l pe calul lui. Mulțimea izbucni în ovaţii. După 
ce îi trecu mirarea, nebunul urlă și își ridică trestia spre cer, iar regele 
se întoarse și zâmbi. Cavalerul, bucuros, îi salută pe cetăţenii care îl 
aplaudau; salută în toate părțile, ori de câte ori îi ceru mulțimea. într- 
una dintre ocazii, Hugo reuși să distingă o aluniţă lângă ochiul drept. 
Aşa cum avusese stăpânul Arnau; așa cum avea fiul lui, Bernat Estanyol. 

Hugo îl privi în timp ce se îndepărta pe strada Hospital, cu nebunul 
în spatele lui, care își înălța sulița de trestie în aer și ovaționa pentru 
mulțime. Nu-l mai văzuse de douăzeci și cinci de ani și nici nu mai 
primise vești de la el de mult timp. 

Urletele din palatul de pe strada Marquet răsunară la fel ca în urmă 
cu câţiva ani, după ce corsarul atacase barca lui Roger Puig. 

- Amiral! se plângea contele. Cum poate un nenorocit de corsar să 
devină amiralul armadei regale catalane? 

Cineva încercă să îi explice contelui care erau meritele de care 
dăduse dovadă Bernat în timp ce se afla la comanda galerelor regale 
împotriva musulmanilor sau a portughezilor; altul susținu că amiciţia 
care îi unea pe Ferdinand și Bernat data încă de pe vremea când cel 
dintâi era doar regent al Castiliei, iar cel din urmă, un căpitan în slujba 
lui, dar Roger Puig refuză să asculte despre vreo reușită a celui care 
aproape că îl ruinase. 

- Nu ar fi trebuit să permitem să fie eliberat după ce a încercat să îl 
ucidă pe unchiul meu, își aminti el. Ştia cine era Bernat Estanyol; 
cercetase după atacul asupra bărcii lui: fiul acelui trădător executat 
după moartea lui Petru cel Ceremonios. lată unde ajungem dacă lăsăm 
buruienile să crească! exclamă el în fața curtenilor lui. 

lar acum Bernat Estanyol, fost corsar cu autorizaţie castiliană, 
devenit amiral al armadei catalane, și Roger Puig, conte de Navarcles și 
de Castellvi de Rosanes, erau obligaţi să convieţuiască în preajma 
noului rege. Nici Roger Puig, nici ceilalți nobili care sprijiniseră cauza 


contelui de Urgell nu se temeau de represalii din partea lui Ferdinand; 
aşa afirmase suveranul în Zaragoza, în timpul actului solemn de 
depunere a jurământului, în care îi iertă pe cei care i se împotriviseră, 
ba chiar luptaseră împotriva lui. Susținuse că aceia care l-au insultat 
sau atacat o făcuseră în apărarea a ceea ce considerau a fi drepturile lor 
și că, la vremea respectivă, el fusese doar un ins care se împotrivea 
drepturilor cu pricina. Odată dobândită coroana, inamicii lui deveneau 
supușii lui, iar el, la rândul lui, în calitate de rege, devenea tatăl tuturor. 

Graţierea îl includea și pe contele de Urgell, dar nu și pe apărătorul 
lui, Antonio de Luna, asasinul arhiepiscopului Zaragozei, căci nobilul 
catalan evita să depună jurământul de credință ce i se datora lui 
Ferdinand. într-atât încât, înainte de-a pleca spre Barcelona, Ferdinand 
se îndreptă spre Lerida în fruntea unei armate formate din două mii de 
castilieni pentru a-l supune pe cel care, acum că devenise rege, refuza 
să i se supună. Armatei castiliene i se alăturară nobilii aragonezi și 
facțiunea valenciană Centelles, care se războiră pe pământurile contelui 
de Urgell pentru el, în timp ce Antonio de Luna o făcea la graniţa cu 
Franţa, în fruntea unor companii de mercenari gasconi. 

Aflat deja în principatul Catalonia, în Lerida, monarhul depuse 
jurământul conform  Constituţiilor, drepturilor și obiceiurilor 
catalanilor, deși nu primi jurământul din partea Curţilor, care îi cereau 
să o facă în Barcelona, unde cele trei ramuri ale lor, cea religioasă, cea 
militară și cea regală, cea din urmă formată din orașe, aveau să îi jure 
credință. Nobilii, care făceau parte din ramura militară, trebuiau de 
asemenea să îi jure tribut pentru pământurile pe care le aveau arendate 
pentru rege. In schimb, cel care îi jură credinţă lui Ferdinand în Lerida 
fu însuși contele de Urgell, care, conștient de faptul că nu era în măsură 
să înfrunte armata monarhului, trimise procuratori care să 
îndeplinească acea obligație în numele lui. Cu toate acestea, după ce 
opri atacul regelui prin acea supunere prefăcută, contele întârzie să 
ratifice în persoană jurământul depus în Lerida prin reprezentanții lui. 

„Nu este totul pierdut", își zise Hugo și și-o aminti pe Merce 
suspinând în crama lui Roger Puig. Se simțea incomod în drum spre 
palatul Menor, unde știa că stătea Bernat. „Trebuie să fie din pricina 
emoțiilor”, își repeta el, încercând să găsească o scuză pentru 
neîndemânarea lui nefirească, rezultatul încordării care îi invada 
întregul corp. „Probabil din pricina veșmintelor", se gândi apoi. Totuși îi 
reveniră în minte cuvintele fiicei lui: 

- Contele de Urgell tratează cu mai mulţi cavaleri francezi și cu 
ducele de Clarence, fiul regelui Angliei, ca să îl ajute să capete coroana 

- Şi de ce ar interveni englezii în treburile noastre? se miră Hugo. 
Sunt foarte departe de noi. 

- Contele le-a promis regatul Siciliei în schimbul ajutorului lor. 

- Ah! 


Și mai multe promisiuni din partea contelui de Urgell în caz că avea 
să fie rege! Hugo fu pe punctul de a-și bate joc de asta, dar, când văzu 
seriozitatea de pe chipul fiicei lui și angajamentul ei, de parcă viaţa și 
visurile ei ar fi fost unite cu destinul contelui, hotărî să nu o facă. 

- Englezii vor trimite o armată colosală, adăugă ea, gesticulând cu 
mâinile, neputând să ilustreze presupusa măreție a oștirilor ducelui 
englez, o armată care îi va înfrânge pe castilieni, care deja nu mai au 
bani și care dispun de tot mai puţini soldați. 

Hugo o mângâie pe fiica lui pe obraz. 

- Să vedem dacă englezii aceia vor rămâne cu regatele noastre, la ce 
armată și putere se zice că ar avea... o avertiză el. 

- Nu, ripostă Merce, deși pe chipul ei se putea citi îndoiala. Nu! 
exclamă ea după ce făcu un semn din mână. 

- Nu, bineînţeles, i se alătură el, zâmbind. 

Informaţiile de care dispunea Merce erau și informaţiile pe care le 
discutau regele și consiliul lui, chiar dacă în clipele acelea se negociau 
favorurile pe care Ferdinand trebuia să le ofere pentru ca răzvrătitul să 
se supună autorităţii lui. Suveranul voia să îl învingă pe contele de 
Urgell prin forța armelor, dar miniștrii lui îl sfătuiau să încheie un pact 
care să fie bine primit de popor. 

Oferta, extrem de generoasă, fu dezvăluită supușilor, pentru ca toţi să 
afle despre bunătatea noului lor monarh: cincizeci de mii de florini de 
aur ca să compenseze cheltuielile suferite de contele de Urgell în 
încercarea lui de-a se autoproclama rege; concesia prestigiosului ducat 
de Montblanc și a pământurilor aferente, un feud în plus faţă de cele 
deținute deja, la care se adăuga, în cele din urmă și cu toate că 
Ferdinand voia să îl însoare cu fiica vreunui alt rege, ca să încheie 
alianţe internaționale, promisiunea de a-l căsători pe fiul lui, Henric, cu 
una dintre fiicele contelui de Urgell. Poate că aceeași pe care contele i-o 
făgăduise fiului lui Roger Puig, se gândi Hugo zâmbind când ajunse deja 
în fața porţilor palatului Menor. 

Roger Puig! Brusc își dădu seama că numele acesta îi îngreuna pașii 
spre reîntâlnirea cu Bernat, un amic care i-ar fi fost doar recunoscător. 
Se gândi la ce ar fi spus acesta când avea să afle că lucra pentru Roger 
Puig. Nu putea să se înfurie, își zise Hugo, pentru că, de fapt, intrase în 
slujba lui ca să spioneze și, la vremea aceea, corsarul avusese de 
profitat de pe urma acestui lucru. Işi aminti că și el voia să se răzbune 
pe Roger Puig. Se întrebă dacă îi reușise cumva. Da, îi vânduse scump 
vinuri ieftine și îi comunicase lui Bernat informaţii despre barcă... Dar 
oare compensau aceste lucruri umilirea la care îl supusese Roger Puig 
In copilărie, bătăile sau alungarea lui din șantierele navale? Nu fusese în 
stare să îl ucidă în castelul din Navarcles. Ceva în el clocotea de fiecare 
dată când se gândea la asta. 

Poate că trecuseră suficienţi ani pentru ca ura să se fi micșorat, deși, 
dacă era să judece după urletele lui Roger Puig, contele încă îi purta 


ranchiună. Oricum, nu avea să îi dezvăluie acest lucru lui Bernat. Nu 
putea să se lase de slujba lui. Poate doar dacă amiralul avea să îi ofere o 
podgorie. Cei puternici îi favorizau mereu pe cei apropiaţi lor. Şi ce s-ar 
fi întâmplat atunci cu Merce? Deși, de-ar fi avut o podgorie, și-o putea 
închipui pe fiica lui nemaifiind nevoită să lucreze pentru Roger Puig. 

- Ce vrei? îi întrerupse gândurile unul dintre soldaţii care stăteau de 
pază la poarta palatului Menor. 

- Am venit să îl văd pe Bernat Estanyol, îi răspunse el hotărât. 
Soldatul își privi tovarășul. 

- Cine ești? întrebă acesta din urmă. 

„Cel care l-a ajutat cu doi croaţi de argint în ziua în care l-au dus pe 
galeră”, fu ispitit Hugo să răspundă, zâmbind ușor. 

- Mă numesc Hugo Llor, zise el în schimb. Anunţă-l că am venit să îl 
văd. 

- S-o crezi tu! Nu-l putem deranja pe amiral doar pentru că cineva 
vrea să îl vadă. 

Soldaţii dădură să îl ignore. 

- Sunt prietenul lui. 

` Tu? 

|] cercetară din nou, de data aceasta cu mai multă grijă. Sub privirile 
lor, Hugo se îndoi de înfățișarea lui. Purta niște straie de care îi făcuse 
rost Caterina: cămașă, pieptar închis la culoare peste o haină, nădragi 
albaştri și pantofi din piele. „Ţi-ai pierdut minţile?", o mustrase Hugo 
când o văzuse venind cu veșmintele acelea. „Le înapoiem la noapte”, îl 
liniștise Caterina. 

Se îndreptă de spate în fața soldaţilor, pentru ca purtarea lui să nu 
reducă efectul veșmintelor. 

- Ziceţi-i că a venit să îl vadă Hugo Llor. Se vânzoli, în încercarea de a 
pune capăt privirii lor atente. Fiţi siguri că nu sunt un oarecare. Sunt 
prietenul lui. Veţi regreta dacă nu o faceți. 

- Ne ameninţi? 

- Luaţi-o cum vreţi! 

Cei doi se gândiră. Se traseră mai la o parte de Hugo și se consultară. 
Unul dintre ei ridică din umeri; celălalt păru să insiste și îi strigă să 
aştepte. Hugo încercă să stea drept în timp ce îl privi pe paznic intrând 
în palat. Se întoarse spre strada din spatele lui: strada în pantă Lleons. 
Acolo îl bătuse Câinele chel și acolo îl arestaseră mai apoi soldaţii care 
păzeau poarta palatului pe Bernat. 

Garda se schimbă, iar Hugo era tot acolo. Se apropie de noii soldaţi și 
dădu să le explice și lor, dar aceștia îi răspunseră să continue să aștepte. 
Trecură câteva ore până apăru un omuleţ, sfrijit și posac. 

- Deci ești prieten cu amiralul? spuse acesta fără să se prezinte. 

- Da. l-ai spus? 

- Amiralul are mult de lucru și nu-i poate primi pe toţi care zic ca îi 
sunt prieteni. 


Hugo se încruntă. Nu era sigur dacă Bernat nu voia să îl primească 
sau dacă, de fapt, nu îl anunţaseră deloc că era acolo. 

- Chiar aici... arătă Hugo cu degetul mai încolo, spre stradă. 

- Aici l-au arestat pe amiralul tău când încerca să îl ucidă pe contele 
de Navarcles, căpitanul general al armatelor regelui loan. 

Omuleţul își dădu capul pe spate, de parcă ar fi încercat să îl audă 
mai bine. 

- Stii ce armă voia să folosească? Hugo nici măcar nu îi permise să 
nege. Vorbi repede, aproape fără să răsufle: O arbaletă de care eu i-am 
făcut rost. A trebuit să o fur pentru el din arsenalul șantierelor navale. 
Şi ştii de ce voia să îl asasineze pe căpitanul general? Pentru că i-a 
executat tatăl, pe mentorul meu: pe stăpânul Arnau. Ai auzit vorbindu- 
se despre el? Şi despre Mar, mama amiralului? E îngropată acolo, în 
cimitirul bisericii Santa Maria de la Mar. Mai mulţi bastaixos și cu mine 
am fost singurii care am mers la înmormântare. Bernat nu a fost, dar m- 
am rugat pentru el. Poate că te întrebi ce căutau acolo acei bastaixos. Ei 
bine, erau acolo pentru că tatăl lui Bernat a fost bastaix, deși poate că tu 
nu știi asta. Inainte să fie zaraf și consul al mării, stăpânul Arnau 
descărca bărci și a transportat pe gratis pietrele cu care s-a construit 
biserica Santa Maria de la Mar. 

Nu reuși să mai continue. Bărbatul o porni grăbit spre palat, cu pași 
scurți și repezi. 

- Vreţi să vă mai povestesc despre amiral? îi înfruntă Hugo pe soldaţii 
care îl priveau. l-am dat doi croați... 

Ceilalți îl lăsară cu cuvintele în gură. 

Nu mai aşteptă mult. In scurtă vreme, omuleţul ieși din nou din palat 
și veni în fugă spre el, cu pași la fel de scurți și repezi, și își ceru iertare. 
Amiralul avea să îl primească, bineînţeles, îi zise el în timp ce îl însoțea 
aproape cu reverență. li povesti că izbucnise în râs când aflase despre 
cine era vorba și că îl lovise așa de tare peste spate, că încă îl durea. 
Intrară în palat urmaţi de soldaţi și pătrunseră apoi într-o galerie de 
unde se vedeau o parte din grădinile îngrijite ale palatului care se aflau 
jos, sub nivelul străzii. Străbătură galeria, spre exasperarea omulețului, 
pentru că Hugo era distras de tot ce vedea în jur. Cu toate acestea, 
continua să i-o ia înainte, de parcă nu ar fi putut să meargă mai încet, şi 
când își dădea seama, se oprea să îl aștepte sau se întorcea câţiva pași, 
fără să se oprească din vorbit sau respirat, cu pumnii strânși, 
reprimându-și parcă impulsul de a-l grăbi. îi zise lui Hugo că probabil 
amiralul îl aprecia mult, întrucât nu obișnuia să primească pe nimeni. 
Era un bărbat... Cum să spună? Diferit de cei mai mulți nobili și căpitani 
care îl însoțeau pe rege; nu își putea ascunde condiţia de corsar. Era 
aspru și deseori posac, lucru de care, pe de altă parte, era mândru, 
motiv pentru care nu primea aproape pe nimeni. 

Printre explicaţii îi ceru din nou iertare lui Hugo, de parcă s-ar fi 
temut de represalii din partea lui Bernat. Străbătură coridoare şi odăi 


înspre saloanele palatului, două structuri mari care se aflau la etaj și ale 
căror contraforți se vedeau din exterior, la fel ca la biserica Santa Maria. 
Unul dintre ele era salonul numit al Cailor, îl informă omuleţul. Acolo, 
pe vremea când clădirea aparținuse ordinului Templierilor, se realizau 
acte formale cu animalele cu pricina. Celălalt era salonul Mayor, 
construit de Petru cel Ceremonios și asemănător salonului Tinell din 
palatul Mayor. Omuleţul le considera „impunătoare'. 


Chiar erau. Hugo se simți mai mic când intră în salonul Mayor. Nu 
cunoștea salonul Tinell, dar cel în care tocmai intrase semăna cu navele 
șantierelor navale... sau navele din spitalul Santa Cruz: o odaie înaltă și 
imensă, cu podea de ceramică și un acoperiș de lemn plan, decorată cu 
picturi, sprijinită de două arcade ca acelea despre care îi vorbise 
preotul de la spitalul Colom când îl lămurise despre lucrările de 
construcție ce urmau să se facă, cele care semănau cu un vas răsturnat 
tăiat pe jumătate. 

Nu îl văzu venind printre mulțimea de oameni din salon. Bernat, 
puternic şi mare, îl plesni zgomotos peste spate. Hugo reuși să vadă 
expresia de compătimire a omuleţului, înainte ca Bernat să îl apuce și să 
îl scuture, să îl îmbrăţișeze și să îl sărute de două ori. 

- Hugo, amice, ce mai faci? Te-am crezut mort când nu am mai primit 
vești de la tine. De ce nu mi-ai scris ce mai faci? Bernat îl însoţi într-un 
salon alăturat celui Mayor, de asemenea mare și înalt, deși nu la fel, cu o 
singură arcadă pe jumătatea lungimii. Spre deosebire de salonul Mayor, 
acesta era gol. Vorbește-mi despre tine! insistă el. Am aflat de la Gabriel 
Muntso... 

-Ce mai face? îl întrerupse Hugo amintindu-și de emisarul care îi 
aducea pungi cu bani. 

- A murit, îi răspunse Bernat. Am aflat de la el că te ocupi de 
cultivarea viței-de-vie și că lucrurile îți mergeau bine. Tot așa o duci? 

- Nu, nu mai am podgorii. 

- Bun, bun, îl întrerupse din nou amiralul, trecându-și brațul pe după 
umerii lui și împingându-l să îl însoțească încolo și încoace prin salon. 
Hugo pricepu atunci de ce omuleţul se grăbea mereu, probabil pentru 
că își urma tot timpul stăpânul. Și familia, ai copii? 

- Da, am o fiică. 

- Mi-ar plăcea să o cunosc. Ți-am fost mereu recunoscător și voi fi 
generos, să fii sigur de asta. Soarta ta tocmai s-a schimbat. 

Hugo privi chipul lui Bernat. Nu era o promisiune condiționată de 
încoronarea contelui de Urgell, ci o realitate: promisiunea amiralului 
armadei regale care îl asigura de generozitatea lui. Se gândi cum avea să 
îi spună lui Merce... 

- Mi-a zis Guerao despre înmormântarea mamei mele, îi întrerupse 
Bernat gândurile. Povestește-mi! 

Continuară să se plimbe: Bernat tăcut, și Hugo simțindu-se incomod, 
dezechilibrat de îmbrăţișarea lui Bernat. Cu toate acestea, îi vorbi 
despre Mar, despre evrei și bastaixos, despre înmormântarea ei în 
cimitirul bisericii Santa Maria de la Mar. 

- Ce ai făcut cu banii pentru Santa Maria? îl întrebă el, surprinzându- 
l, după o altă perioadă de tăcere care urmă după ce Hugo termină de 
povestit despre mama lui. 

Hugo nici măcar nu își aducea aminte de banii aceia. 


- Dacă regele îmi permite, continuă Bernat, duminica viitoare 
intenționez să merg la liturghie la Santa Maria și mi-ar plăcea să știu... 

- Mi-au fost furați... banii, clarifică el, fără să știe prea bine ce să 
spună. 

Pentru prima oară, Bernat se opri din mers. 

- I-a furat un sclav care a fugit apoi, zise Hugo. Mi-a luat și banii tăi, și 
pe ai mei. 

Bernat nu spuse nimic. 

- Insă am reușit să fac să se rostească multe liturghii pentru părinții 
tăi şi pentru tine. Mi-a fost destul de greu să îl conving pe preot să te 
includă în ele, a trebuit să mă folosesc de ceilalți bani pe care mi i-ai 
trimis. Susţinea că, întrucât erai un corsar inamic al Cataloniei... 

- De ce nu i-ai spus nimic lui Muntso? Lui Hugo i se păru că aude 
cuvintele lui Bernat ricoșând din pereţii și acoperișul salonului, din 
pricina durității cu care le rosti. A fost prima livrare. V-aţi mai văzut de 
atunci. 

Iși aminti zvonurile și poveștile care îl descriau pe Bernat ca fiind un 
corsar crud. Muntso nu o negase când îl întrebase. Și în acest moment, 
că se afla în faţa lui, îi simțea duritatea și răceala. 

- Aveam de gând să îi recuperez, răspunse el, deși acum, că își 
amintea de zilele acelea, își dădu seama că nu acordase de fapt 
importanţă jafului. 

- Şi ce s-a întâmplat? întrebă Bernat. 

- Nu am reuşit, după care m-am gândit... Nu ştiu... Nu ştiu la ce m-am 
gândit. Îmi pare rău. 

Hugo simţi greutatea braţului lui Bernat pe umeri și i se păru că îi 
lăsa o senzaţie diferită acum. Părea încordat; mai dur. 

- Deci nu mai ai podgorii? întrebarea porni o altă plimbare prin 
salon. Și dacă nu te mai ocupi de vin... 

- Mă ocup în continuare de vin, dar nu mai am podgorii. 

Se plimbau prin odaie. Nu avea să îi spună, nu putea să îi spună că 
lucra cu Puig! După ce îi cunoscuse duritatea din voce după ce îi 
povestise despre banii pentru Santa Maria, sub nicio formă nu avea să Îi 
dezvăluie acest lucru. li simţea braţul în continuare greu... prea greu. 
Fără îndoială că Bernat avea să afle până la urmă despre relaţia lui cu 
Roger Puig, dar în clipa aceasta nu era dispus să îi mărturisească. 

- Sunt negustor de vinuri, adăugă el. Și chelar. Am fost chelar al 
regelui Martin... 

- Când? 

Hugo ridică din umeri, de parcă nu avea importanţă. 

- Când s-a căsătorit cu Margarida de Prades, răspunse el. Îl auzi pe 
Bernat murmurând. Am fost chelar și la spitalul Santa Cruz. 

- Acolo erau nebunii deghizați în soldaţi, așa-i? Un detaliu simpatic, 
zise el zâmbind parcă forțat. Ceea ce mă miră la ce mi-ai zis este că unul 


dintre membrii familiei Puig, cei care mi-au ucis tatăl, cel care te-a bătut 
pe tine, îți amintești? 

Hugo tremură. Vocea nu era puternică, ci acuzatoare. 

- Sigur îți amintești, insistă Bernat când îl văzu că nu spune nimic. 
Cel care te-a alungat din șantierele navale. Ei bine, ticălosul acela servil 
i-a oferit lui Ferdinand serviciile chelarului lui. Zice că a fost și chelar al 
regelui Martin. 

Se plimbară întruna. Probabil că Bernat îi simțea tremurul, se temu 
Hugo, iar teama îi crescu. Imposibil să nu își fi dat seama. 

- Bastardul ăla ticălos ne asigură, îi întrerupse Bernat gândurile, de 
data acesta ridicând vocea, că chelarul lui obţine un vin excelent, unul 
care s-a băut chiar la banchetul de nuntă al regelui Martin cu Margarida 
de Prades. 

Hugo tăcea. 

- Ce coincidenţă, nu-i așa? insistă Bernat. 

Se opriseră și acum se aflau aproape în mijlocul încăperii, sub 
arcadă. Hugo privea spre podea. Bernat așteptă. Tăcerea fu un răspuns 
suficient pentru el. 

- Şi nu l-ai ucis! urlă el. 

- Nu. 

Bernat se despărți de el, iar Hugo întinse mâinile. 

- De ce să îl omor? 

- Pentru mine! strigă Bernat lovindu-l tare cu pumnul în faţă, 
azvârlindu-l la pământ. Dacă am fi fost pe mare, continuă Bernat, cu 
venele de la gât umflate și roșu la față, te-aș fi spânzurat de boașe în cel 
mai înalt punct al vergii și apoi ţi-aș fi târât cadavrul prin apă, ca 
momeală pentru pești. Nici măcar amintirea părinţilor mei nu te-ar 
salva! Dar ai noroc că te afli în palatul regelui, sub protecţia lui. 

Hugo se ridică și se dădu în spate, pipăindu-și obrazul. 

- Nu sunt un ucigaș, se apără el. 

- Eşti un laş! 

Hugo îl privi pe bărbatul pe care îl crezuse prietenul lui. Nu îl 
recunoscu în barbarul care răsufla acum în fața lui, puternic, furios. 
Acela era corsarul în stare să ucidă un echipaj întreg, un bărbat 
îndobitocit. Avusese dreptate: ani la rând Bernat învățase să respingă 
slăbiciunea și mila. Acţiona și reacționa impulsiv, fără să se gândească, 
încrezându-se întru totul în intuiţia lui. „Nehotărârea a scufundat 
numeroase bărci și a dus la moartea multor echipaje", susținea el când 
apărea vreo urmă de îndoială cu privire la modul lui de a proceda. 
Trebuia să acționeze din mers, fără să șovăie, să distrugă orice i se 
punea în cale; greșeala era mai admisibilă ca șovăiala. Trebuia să 
hotărască la nesfârșit, chiar dacă se înșela. Hugo dădu să spună ceva, 
dar Bernat i-o luă înainte. 

- Câine ce ești! Du-te cu stăpânul tău! 


- Aş fi putut să o fac, mărturisi el. Aș fi putut să îl ucid, repetă Hugo 
dându-se în spate, dar nu sunt nici asasin, nici soldat... nici corsar. 

Hugo continua să se retragă, în timp ce Bernat se îndrepta spre el cu 
ochii roșii. 

- Te înșeli. Nici tu nu ai făcut nimic! urlă atunci Hugo, făcându-l pe 
celălalt să se oprească, surprins, preț de o clipă doar, după care răsuflă 
și continuă să înainteze. De ce nu ai venit să îl ucizi? Spune-mi! De ce nu 
ai trimis vreun asasin? Chiar așa de greu ţi-ar fi fost? Erai cel mai temut 
dintre corsari! De ce trebuia să o fac eu? Pe tatăl tău l-a ucis! 

Nu avu timp să încheie fraza. Bernat se năpusti asupra lui. Hugo se 
feri, fugi spre ieșire și, printre urlete, insulte și gesticulări sălbatice, îl 
lăsă pe acesta singur în salon. 

Hugo privi în sus spre orașul Balaguer, unde se înălța un castel 
impunător ce domina o câmpie fertilă străbătută de râul Segre, care se 
întindea spre Lerida. Acolo pusese Ferdinand tabăra pentru a asedia 
orașul. Castelul se înălța pe o stâncă retezată, ce nu avea nevoie de altă 
protecţie; de partea cealaltă coborau zidurile care înconjurau orașul, 
puternice și sigure, întrerupte de porți și turnuri de apărare. In afara lui 
se aflau podul peste Segre în drum spre Lerida, o mănăstire de 
dominicani și un alt castel, mic, numit Casa Fuerte de la Condesa 
deoarece fusese construit din dorința contesei Margarita de Montferrat. 

Se zicea că pricina nenorocirii ce se abătuse asupra contelui de 
Urgell era tocmai contesa. „Rege sau nimic", îi repeta insistent mama sa 
lui lacob de Aragon. Hugo și-o aminti pe femeie pipăindu-i penisul 
regelui Martin, în timp ce el trăgea de sfoara atașată hamului, sau 
apucându-l de cămașa lui de noapte, pe când se afla deja pe moarte, 
cerându-i cu urlete regatul pentru fiul ei. 

Margarita o recompensase pe Regina cu o pungă de florini pentru că 
îl otrăvise pe Martin. Tot Margarita considerase, în mod eronat, că 
bunăvoința și generozitatea arătate de regele Ferdinand pentru a obține 
supunerea și ascultarea casei de Urgell fusese o slăbiciune. Margarita, 
Antonio de Luna și toţi cei din jurul contelui de Urgell îl sfătuiră și 
constrânseră să refuze oferta splendidă făcută de noul monarh și să îl 
înfrunte, să se lupte cu el pentru coroană. 

„Intreaga Catalonie se va înarma ca să îl sprijine pe contele de 
Urgell!" exclamase Merce după ce aflase vești despre două victorii 
nesemnificative ale oștirilor aliate contelui. Castilienii nu aveau să îl 
mai ajute pe Ferdinand în noua lui postură de rege al Aragonului și 
unite de Barcelona; așa susținea Margarita, mama contelui. Puținele 
oștiri străine de care dispunea Antonio de Luna se înmulțeau în 
conversațiile și zvonurile răspândite de mulțime până atingeau cifre de 
neînchipuit. Și mereu se ajungea la concluzia că se bizuia pe sprijinul 
Angliei! Ducele de Clarence cu armatele lui avea să încline neîndoielnic 
balanţa odată ce avea să își ţină angajamentul luat. 


lată la ce se gândea Hugo în timp ce se îndrepta spre Balaguer în 
urma trupelor adunate de Ferdinand, la fel ca mulți alți negustori, 
traficanţi, hoţi, prostituate sau simpli oportuniști. Il cuprinse brusc 
nostalgia când își aminti de călătoria lui spre Gerona alături de Mahir, 
când regele loan îi înfrânsese pe francezi. Atunci cărau vin și aqua vitae, 
într-o căruţă trasă de boi; acum o pereche de catâri trăgeau căruța pe 
care o primise de la Roger Puig. Astăzi el era în locul lui Mahir, iar în 
locul lui, ca ajutor, mergea Caterina, care privea necontenit în toate 
părțile, de parcă tot ce vedea era ceva nou pentru ea. Şi chiar era, 
concluziona Hugo, privind-o vreme îndelungată de pe capra pe care 
călătorea. Ea mergea pe jos. Femeia aceasta, pe care i-o vânduseră lui 
Roger Puig la paisprezece ani, nu ieșise niciodată din Barcelona, iar 
acum descoperea o lume întreagă în afara orașului. 

Hugo nici măcar nu se opusese când Roger Puig îi ceruse să se ducă 
la Balaguer ca să facă pe intermediarul între el și contele de Urgell. 
Pumnul și insultele primite de la Bernat îi întrerupseseră viața: Bernat 
era singura lui legătură cu copilăria, cu stăpânul Arnau, cu o vreme... îl 
crezuse prietenul lui! Se simţea de parcă ar fi fost jefuit de o parte din 
amintirile lui. Corsarul îl sprijinea pe noul rege, Ferdinand, iar Merce își 
încredința viitorul contelui de Urgell, închipuindu-și toate beneficiile pe 
care avea să i le aducă victoria acestuia: bani, pământuri, onoruri... 
Datoria lui ca tată era să o ajute. 

- Bineînţeles că mă voi duce! afirmă el, iar ea, aflată deja în cramă, îi 
mulțumi pentru bunăvoința lui. Mă voi duce pentru tine, fiica mea, voi 
face pentru toate lucrurile pe care ţi le dorești așa de mult: Apoi o 
sărută pe obraz. Dar tu mă vei aștepta aici, îi șopti la ureche, ținând-o 
de cap, desfatându-se cu parfumul părului ei. Nu, se opuse el când 
Merce dădu să se împotrivească. Nu este un loc potrivit pentru tine. 

Roger Puig, precum cei mai mulţi nobili catalani, depuse jurământul 
și se supuse regelui Ferdinand, dar nu intenţiona câtuși de puţin să îl 
dea la o parte pe contele de Urgell, în caz că, în cele din urmă, acesta 
avea să iasă învingător. Cu toate acestea, încercă și reuși să nu se 
compromită în persoană. Regina îi dădu un unguent pe care îl folosea ca 
să omoare păduchii, pe care îl întări cu laptele câinelui și alți câțiva 
iritanţi. „Va fi dureros, îl anunţă ea pe conte, va ustura tare, dar cu 
timpul pielea se va regenera și nu îţi va dăuna în niciun fel." Nobilul o 
lăsă să îl ungă pe faţă și pe gât, iar în ziua următoare, după o noapte în 
care Regina rămăsese alături de el ca să îi ofere remedii pentru 
calmarea iritaţiei, se ridică în pat cu o asemenea urticarie, încât dacă ar 
fi avut un rang mai mic, nimeni nu s-ar fi mirat de-ar fi fost închis în 
spitalul San Lazaro pentru leproși; chiar și medicii regali îi porunciră să 
nu se înfățișeze la curtea palatului Menor până când nu avea să se 
însănătoșească. Puig puse la dispoziția regelui Ferdinand o oştire de 
treizeci de bărbați din fiecare domeniu pe care îl stăpânea, împreună cu 
o scrisoare în care își cerea iertare că nu putea merge la Balaguer ca să 


lupte alături de el. Monarhul îi răspunse, mulțumindu-i pentru ajutorul 
oferit și rugându-se pentru vindecarea unei boli despre care luase deja 
cunoștință. 

Pe contele de Urgell îl ajută cu bani, pentru care acesta îi mulțumi 
mai mult decât dacă s-ar fi înfățișat el însuși la castelul Balaguer, 
întrucât și el ştia de boala lui și avea nevoie de fonduri ca să contracteze 
trupele franceze. Antonio de Luna, care negocia în Franţa cu diverşi 
căpitani, vânduse bijuteriile casei de Urgell ca să obțină numerar cu 
care să îi plătească pe soldaţi. În cele din urmă, sfârşi prin a risipi o 
avere în faţa unor cumpărători care îi cunoşteau nevoile. Contele de 
Urgell îi cerea necontenit lui Roger Puig să facă rost de mai mulţi bani. 

Caterina îi zâmbi lui Hugo când văzu că o privea. 

- Mulţumesc, îi spuse iarăși. 

Nimeni nu părea să vrea să meargă pe câmpul de luptă din fața 
castelului Balaguer; nimeni în afară de Merce, bineînţeles. Contele, cu 
chipul acoperit de bandaje și poţiuni pentru calmarea mâncărimii, îi 
transmise că nu avea să fie nevoie să îi scrie: avea să se limiteze la a lua 
scrisorile pe care urma să le primească din Barcelona și să le ducă 
oamenilor contelui de Urgell, și viceversa. Avea să le comunice unora și 
altora tot ce afla despre tabără, inclusiv veștile pe care aveau să i le dea 
soldaţii de Castellvi de Rosanes și Navarcles, care urmăreau interesele 
stăpânului lor, Roger Puig. 

- Cine îl va însoţi pe chelar, Excelenţa Voastră? întrebă majordomul 
după ce îl ascultă pe conte. 

- Are nevoie de cineva? 

Majordomul ridică din umeri, privindu-l întrebător pe Hugo. 

- Va trebui să mă perind prin tabără, să obţin vin, să invit, să ascult, 
să mă plimb încolo și încoace, și nu pot face toate astea cu căruţa și 
catârii după mine. Dacă îmi vor lua locul, curierii vor trebui să mă caute 
de fiecare dată. Și nici nu pot lăsa căruța nesupravegheată. 

Hugo își amintea experiența lui din Gerona, cu Mahir și armata 
regelui loan. Şi știa cât de puțin ar fi rezistat o căruţă cu vin nepăzită 
într-o tabără plină de oameni care trăiau în condiţii proaste. 

- la-o pe sclava rusoaică, zise dintr-odată contele, întrerupându-i 
șirul gândurilor. Oricum te culci deja cu ea, adăugă el spre surprinderea 
lui Hugo. 

- Nu... 

Contele făcu un gest nerăbdător din mână, poruncindu-i să se 
retragă. 

- Nu mă culc cu ea, încercă să îi zică el majordomului, odată ieşiţi din 
biroul lui Roger Puig. 

Celălalt făcu un semn din mână asemănător celui făcut de stăpânul 
lui. 

Nu se culca cu ea, deși adevărul era că visa la asta. Caterina era 
splendidă; luase din nou în greutate şi trupul ei era din nou voluptuos, 


într-atât încât uneori ajunseseră să spună că nu ar fi fost bine să o vadă 
contele. Când nu era în cramă, își ascundea senzualitatea sub straie 
aspre şi largi, şi se murdărea fără șovăire pe față și pe mâini. De 
asemenea, de ceilalți își ascundea zâmbetul, bucuria și vitalitatea pe 
care și le arăta când era cu Hugo sau cu Merce. Dar nu făcuseră 
niciodată dragoste. 

- Nu aș putea vreodată să o trădez pe femeia care mi-a salvat viaţa, îi 
mărturisi rusoaica într-o zi în care, poate de la vin, poate de la căldură, 
lumină sau mirosuri, dorința amândurora se căznea să se dezlănţuie. 

Hugo acceptă acest lucru și își trase înapoi mâna care aproape că se 
întrepătrunsese cu a sclavei în timp ce stăteau amândoi la masa din 
cramă. Regina... Aproape că nu o mai vedea deloc. Uneori se întâlnea din 
greșeală cu ea, dar se întâmpla foarte rar. După ce își termina munca, 
Hugo se ducea spre casa Barchei, unde locuia. Cu toate acestea, după 
călătoria lor la Zaragoza, Merce încercă să îi apropie pe părinții ei, deşi 
nu dură mult până să priceapă că niciunul dintre ei nu își dorea asta. 

- Eu ţi-am salvat viaţa, îi răspunse Hugo Caterinei atunci. 

Regina doar te-a vindecat și a facut-o pentru că îmi era datoare. Nu a 
făcut-o pentru tine, nu te înșela în privința asta. 

Hugo fu distras atunci, preţ de câteva clipe, de gândul că le salvase 
viața celor trei femei care făceau acum parte din viaţa lui: Merce, copila 
lui, pe când era nou-născută și Regina insistase să o păstreze el, 
susținând că altfel ar fi murit; Regina, violată în timpul atacului asupra 
cartierului evreiesc, și Caterina, pe care o găsise în agonie într-o odăiță 
de la ferma lui Rocafort. Oftă. 

- Nu cred că ar fi o trădare, zise el obosit. Căsătoria noastră nu mai 
există, știi bine; știi că s-a culcat cu contele și cu mulți alții. 

- Da, dar... 

- Îți respect hotărârea, Caterina. Hugo o luă de mână, blând: era 
moale, lucru ciudat la o femeie aflată în situația ei. O mângâie cu 
degetele, fără să îi dea drumul, iar de data aceasta ea îl lăsă. Dar 
gândește-te la ce ţi-am zis. Regina nu îţi merită loialitatea, iar tu în 
schimb meriți... 

Nu îndrăzni să continue, temându-se ca nu cumva Caterina să îi 
îndruge de fapt o scuză, de teamă ca nu cumva, în realitate, să nu își 
dorească să se culce cu el. Zâmbetul Caterinei îi alungă orice îndoială. 

Inainte să plece spre Balaguer, majordomul le dădu niște documente 
semnate în fața secretarului contelui. 

- Ce scrie în ele? întrebă Hugo. 

- Că domnul conte ţi-o dă pe rusoaică drept însoțitor, ca să vinzi vin 
în tabăra de la Balaguer, cu permisiunea să iasă din Barcelona și să se 
deplaseze până acolo, în custodia ta. Ca și cum ar fi a ta. 

Hugo și Caterina ajunseră în grădinile din Balaguer la Începutul lunii 
august a anului 1413, cu două zile înaintea regelui Ferdinand. In iulie, 


contele de Urgell fusese condamnat în unanimitate de către cele trei 
ramuri ale Curţilor Catalane ca făptuitor de crimă de lezmajestate. 

In luna august, catalanii despre care se spusese că aveau să se 
înarmeze de îndată ce vedeau fluturând flamurile contelui de Urgell, așa 
cum repetaseră insistent mama contelui și alți sprijinitori ai acestuia, 
nu numai că îl abandonaseră pe conte, dar făceau acum parte din 
armata lui Ferdinand, care, ca să își dovedească autoritatea, chemă la 
luptă oștirile din diverse orașe catalane: Lerida, Cervera, Tarrega, 
Manresa, Berga, Vilafranca, Montblanc... Toate răspunseră chemării 
regale, împreună cu cei din regatele Zaragoza și Valencia și trupele 
castiliene ajutătoare. Ferdinand părăsi Barcelona ca să conducă asediul, 
deși, temându-se că absenţa lui ar fi putut stârni o mișcare în favoarea 
inamicului său, îl rugă pe călugărul Vicente Ferrer să vină în Barcelona 
ca să păstreze calmul locuitorilor orașului prin predici, mustrări și 
ameninţări cu foc veșnic, așa cum se făcea de obicei când cineva se 
ridica împotriva noului suveran. 

Insă nu doar catalanii îl trădară pe contele de Urgell. Regele 
Navarrei, care până atunci îngăduise intrarea și trecerea soldaţilor 
gasconi și francezi pe pământurile lui, își revizui atitudinea la cererea 
lui Ferdinand și interzise ca regatul lui să îi mai favorizeze pe răzvrătiți. 
Tot pe atunci muri și regele Angliei și fu încoronat prinţul de Wales, 
care își luă numele de Henric al V-lea și încheie un pact cu Ferdinand, 
drept pentru care angajamentele luate de fratele lui, ducele de Clarence, 
față de contele de Urgell se anulară. Și, în sfârșit, o mare parte din 
trupele gascone pe care don Antonio de Luna le angajase în schimbul 
patrimoniului și al bijuteriilor casei de Urgell luară banii și se făcură 
nevăzute. 

Hugo află toate aceste lucruri în timp ce vindea vin din căruţa lui 
într-o tabără militară ce fremăta de lume. In scurtă vreme își epuiza 
proviziile şi se văzu forțat să cumpere de la furnizorii regali vin 
execrabil la un preţ exorbitant. Cei opt mii de infanteriști și patru mii de 
călăreți din care era formată armata lui Ferdinand aveau garantată 
aprovizionarea, împreună cu mâncare și orice alt fel de sprijin pe care 
li-l oferea regele. Raţiile pentru trupe erau mereu insuficiente, iar 
tuturor acelor soldați nemulțumiți, care căutau surse de aprovizionare 
alternative, li se adăugau miile de civili, bărbaţi și femei, care mergeau 
în urma armatei, cărora li se alăturau muncitorii care lucrau de zor în 
tabără, transformând-o într-un mic oraș: tâmplari care să ridice turnuri 
de asediu; tăietori de lemne; apotecari și armurieri care pregăteau praf 
de pușcă; catârari și căruțași; frânghieri, fierari pentru tunuri, precum 
și oameni cu multe alte meserii. Printre ei ieșeau în evidenţă cioplitorii 
în piatră, care tăiau de obicei pietrele pentru mori, dar care acum le 
ciopleau pentru a fabrica bilele de piatră lansate. Atât de intensă era 
munca pentru a furniza bile unei armate care bombarda constant 
orașul Balaguer, încât mulţi dintre ei renunţară și fugiră din tabără. 


Regele puse să fie urmăriţi și aduși înapoi în tabără încătușaţi, 
poruncind în același timp să se înfăţișeze înaintea lui toţi cioplitorii în 
piatră din Catalonia. 

Douăsprezece mii de soldaţi în armata lui Ferdinand. O mie opt sute 
în cea a contelui de Urgell. Până în luna august, călăreţii contelui 
obișnuiseră să iasă călare împotriva trupelor asediatoare și să se lupte 
cu ele, dar acum nu o mai făceau. În timp ce tunurile din tabăra militară, 
unele dintre ele de talie mare, trăgeau necontenit, toate în același timp, 
asurzind câmpul, iar părțile de construcţie care se prăbușeau lovite de 
pietre stârneau coloane de praf impunătoare, contele rămase fără praf 
de pușcă și trăgea ocazional, aproape simbolic, însăși contesa de Urgell, 
însărcinată, îi solicită regelui îndurare și îl rugă ca tunarii lui să evite 
bombardarea turnului în care se aflau ea și servitoarele ei, îndurare pe 
care Ferdinand o încuviință, cu condiția ca soţul ei să nu se 
adăpostească împreună cu ea. In oraș duceau lipsă de mâncare și mulți 
dintre cei asediați fugeau din Balaguer ca să cumpere alimente dintr-o 
tabără bine aprovizionată, după care se întorceau, când nu alegeau să 
dezerteze sub protecţia graţierii promise de rege. 

- Cum stau lucrurile înăuntru? îl întrebă Hugo într-o seară pe 
soldatul de încredere al contelui, care făcea pe intermediarul încă de la 
sosirea lui. 

Bărbatul doar pufni. Era mijlocul lui septembrie și toate întâlnirile 
lor fuseseră urgente, mereu atenți la ce se întâmpla în jur, având grijă să 
nu stârnească nici cea mai mică bănuială. Nu vorbiră prea mult în 
împrejurările date. 

- Povestește-mi, insistă Hugo de data aceasta, oferindu-i un castron 
cu vin care licări în lumina lunii. 

Bărbatul îl privi și își ţuguie buzele. 

- Nu există nici cea mai mică posibilitate să ne vină în ajutor cineva. 
Nu mai folosesc la nimic minciunile născocite de mama contelui ca să 
păstreze vie speranţa celor care îl urmează pe fiul ei, zise el rapid, apoi 
bău vinul dintr-o înghiţitură și întinse braţul cerând încă un castron. 

Hugo făcu nazuri, iar celălalt pricepu mesajul. 

- Nu avem mâncare, continuă el, cu atât mai puţin vin. Nu avem 
pucioasă, nu avem praf de pușcă. Nu avem nutreţ pentru cai. Nu avem 
nimic. Consilierii orașului i-au cerut contelui să îi cedeze Balaguerul 
regelui. Contele le-a răspuns că Ferdinand este doar un infante al 
Castiliei, că el este regele de fapt. Sunt unii care îl sfătuiesc să fugă, dar 
mama lui și mulţi alți oameni de vază, care nu se așteaptă la îndurare 
din partea lui Ferdinand în caz de predare, se încăpățânează, susținând 
în continuare că lacob trebuie să fie rege sau să moară încercând să 
devină rege. 

- Va muri, îndrăzni să spună Hugo în șoaptă. 

- Fără îndoială, afirmă celălalt și mișcă din nou castronul, cerând 
vinul. 


Hugo îl servi; bărbatul îl bău din nou dintr-o singură înghițitură. 

- E dezgustător, mârâi el apoi. 

- Sunt vremuri grele. Asta avem, se scuză Hugo. 

- Bun. Ai scrisori pentru conte? 

- Nu, minţi Hugo. Nu. Soldatul fu surprins. 

- Păi, stăpânul meu aștepta mai multe scrisori. A zis că... 

- Păi, nu am primit nimic, îi răspunse Hugo cu voce fermă. 

- Poate că a întârziat curierul. 

- Așa trebuie să fie, încuviință Hugo ridicând din umeri. Poate că a 
dat de vreun necaz. 

- Mă voi întoarce... sau nu, zise soldatul drept rămas-bun. 

- Noroc! îi ură Hugo. 

Apoi luă scrisoarea cu sigiliul contelui de Urgell pe care tocmai i-o 
înmânase acesta și o ascunse sub o scândură a căruţei, lângă celelalte 
trei pe care le păstrase și oprise înainte de la Roger Puig. 

- De ce l-ai înșelat? o auzi pe Caterina întrebându-l de sub căruţă. 

Acolo dormeau, la adăpost dacă vremea se înăsprea, sau lângă 
căruţă, în aer liber, sub stele, dacă vremea era bună. Hugo procedă așa 
încă din prima zi, încă de pe drum. Caterina șovăi și se culcă în cealaltă 
parte, lângă catâri. Dormiseră așa până când o furtună puternică de 
vară îl făcu pe Hugo să se adăpostească sub căruţă. „E loc pentru 
amândoi", îi zise el în timp ce Caterina încerca din răsputeri să se apere 
de ploaia torențială. De atunci dormeau împreună. Și făceau dragoste. 
Fu ceva firesc: într-o noapte trupurile li se întâlniră. „Arată-mi ce 
merit", îi șopti ea. El o mângâie pe șolduri și Caterina îl mângâie pe 
piept. De atunci făceau dragoste în tăcere, fără grabă, fără să se agite, 
fără recunoașteri, promisiuni de dragoste sau gâfâieli, fiecare 
concentrat pe propria-i plăcere, lăsând în urmă... sau poate că nu, 
amintiri și experienţe anterioare. 

In noaptea aceea, Hugo rămase vreme îndelungată sprijinit de 
căruță, gândindu-se și privind cerul. Văzu o stea căzătoare și se întrebă 
dacă o fi fost cumva un semn bun. Apoi se întinse lângă Caterina, care 
era deja culcată. Cu fiecare zi în care le vindea vin soldaţilor, 
meșteșugarilor sau ucenicilor, părea să întinerească. Fluierăturile și 
laudele pe care i le aduceau toţi, glumele, râsetele, simpla conversaţie 
trezeau în ea un spirit care fusese anihilat în ziua In care Roger Puig 
mângâiase pieptul încă în creștere al sclavei de paisprezece ani, înainte 
să o violeze cu sălbăticie. Caterina se bucura acum de cea mai apropiată 
formă de libertate pe care și-o putea închipui, iar ochii ei limpezi 
licăreau în întuneric. 

- Spune-mi, de ce l-ai înșelat? repetă Caterina și începu să îl mângâie. 

- Pentru că fiica mea, Merce, și-a pariat viitorul și visurile pe victoria 
contelui de Urgell, răspunse Hugo, și nu vreau să aibă de suferit în urma 
înfrângerii lui. 

- Și cum ai de gând să obţii asta? 


- Cred că știu cum să o fac. 

Rămaseră o vreme tăcuți. 

- Ea va accepta? zise Caterina, rupând tăcerea, închipuindu-și cam ce 
voia să facă Hugo. Ştii deja că fiica ta este obsedată de contele de Urgell. 

- Am încredere că da. Contele și sprijinitorii lui sunt osândiţi. Pe 
Merce o derutează Regina și Roger Puig... Dar oricum, și dacă nu va 
înţelege, este obligația mea ca tată. Roger Puig va cădea în dizgrație, nu 
încape îndoială, și va pierde tot ce are. Nu voi consimțţi să o tragă și pe 
fiica mea în ruina lui. 

- Este o răzbunare crudă, murmură rusoaica. 

- Da, murmură Hugo la rândul lui, apoi tăcu. Avea să fie o răzbunare 
crudă, deşi nu avea să o execute el. Bernat va fi nemilos cu el, adăugă 
Hugo. Nu cred că mă va lăsa să particip. 

- Amiralul îți va fi recunoscător. 

- Nu mă interesează recunoştinţa lui. Am văzut deja ce fel de om a 
devenit Bernat. Crede-mă că nu mă interesează. 

- Hugo, murmură Caterina după câteva clipe de tăcere, eu voi avea un 
loc în viitorul acela? 

El se gândi și încuviință. 

O auzi pe Caterina încercând să spună ceva, dar cuvintele i se 
transformară în plâns. O trase cu capul pe pieptul lui și o mângâie pe 
păr și pe obraji. 

- Voi implora pe oricine este nevoie pentru fiica mea și pentru tine, o 
mângâie el. 

Odată cu primele licăriri ale zorilor, în timp ce lumea încă se 
dezmorţea, Hugo se apucă de vin. Mai avea ceva din cel pe care îl 
adusese de la Barcelona, de calitate, pentru consumul propriu; Caterina, 
al cărei gust era deja obișnuit cu cel amestecat cu apă pe care îl beau 
sclavii, se mulțumea cu vinul acru al soldaţilor. Doar Merce, de când cu 
călătoria la Zaragoza, şi Barcha, de când distilaseră vinul la fermă ca să 
aprovizioneze crama lui Roger Puig, îi știau secretul. Acum o făcu 
părtașă și pe însoţitoarea lui, care îl privi cu gura căscată în timp ce 
amesteca și gusta vinul cu licoare și ceva condimente, cum ar fi 
scorţişoară și un strop de șofran. Când i se păru că amestecul era 
potrivit, îi dădu să guste, dar ea se îndepărtă de parcă ar fi ispitit-o 
însuși diavolul. 

- E pentru amiral, onorabilul Bernat Estanyol, le explică Hugo 
soldaților ce stăteau de pază și le arătă burduful pentru vin. 

Străbătuse întreaga tabără și urcase un deal pe care se înălțau 
corturile regelui și ale nobililor din consiliul lui. Soldaţii îl opriră înainte 
să intre pe poarta gardului care înconjura și apăra corturile cu pricina. 

- Cine ești și de ce aduci vin pentru amiral? 

- Mă numesc Hugo Llor. Am fost chelarul regelui Martin, iar în 
Barcelona i-am promis amiralului că aveam să îi aduc din vinul cu care 
și-a sărbătorit monarhul nunta cu Margarida de Prades. 


Soldaţii încuviințară pentru că povestea părea convingătoare, 
plauzibilă. Hugo rămase încordat, nevrând să-și arate temerile. Nu știa 
cum avea să reacționeze Bernat. 

- Ar putea fi otrăvit, pretinse unul dintre soldați. 

Era o evaluare logică, pe care Hugo o prevăzuse deja. 

- Ba nu, încercă el să îi liniștească. Puse burduful la subraţ și turnă o 
cantitate însemnată într-un castron ce atârna legat de el. Apoi luă o 
gură sănătoasă din el. Nu este otrăvit. Vreţi și voi? 

Soldaţii se sfătuiră din priviri și, în cele din urmă, acceptară. Băură 
toţi, iar Hugo le mai dădu o dată de băut. 

- Deci asta beau bogaţii și nobilii, zise unul dintre ei cu buzele 
țuguiate, iar apoi încuviinţă din cap. 

- Bun vin! îl lăudă celălalt. 

Il căutară pe amiral. Hugo își întoarse privirea spre Balaguer, spre 
zidurile şi cătunul lui, victime evidente ale bombardamentului 
necontenit al taberei militare. Era începutul lui octombrie, iar vremea 
caldă începea să fie înlocuită de frigul de pe acele pământuri cu climă 
aspră, marcată de schimbările bruște și semnificative de temperatură. 
Sub un cer cenușiu, trupele impunătoare ale lui Ferdinand se întindeau 
pe toată câmpia, așteptând ordinul regelui de a lua cu asalt orașul. încă 
se construia un turn de asediu înalt pe care să îl apropie de ziduri. Hugo 
îi putea vedea scheletul de lemn, aproape terminat. 

De data aceasta nu îl mai lăsară să aștepte ore întregi; în scurtă 
vreme apăru omulețul acela sfrijit și posac pe care Bernat îl strigase 
Guerao. Venea în urma soldaţilor în stilul lui ridicol, cu pași mici și 
repezi. 

- Tu? se răsti el de la distanţă. Nu te-ai săturat ultima oară? Hugo îl 
lăsă să se apropie. 

- Taci din gură! îi porunci apoi. 

Omuleţul tresări, surprins, de parcă nu s-ar fi așteptat vreodată la o 
asemenea reacție din partea lui Hugo, care șovăi după ce răbufnise așa. 
Uită toate replicile la care se gândise și spuse doar: 

- Vreau să îl văd pe amiral. 

- Gărzi! strigă Guerao. i 

- Nu. Hugo se agită înainte să vină gărzile. Iți amintești de Roger 
Puig? întrebă el în clipa în care sentinelele dădură să îl apuce de braţe. 
Am probe că îl trădează pe rege... 

Il apucară cu forță. Hugo încercă să scape de ei. în clipa aceea, 
omulețul ridică o mână și cei doi soldați se opriră. 

- Jur că, dacă nu îl mulţumești pe stăpânul meu, bombăni el, de data 
aceasta îți voi da eu bătaie. 

Imbrăcat ca un simplu soldat, Bernat stătea jos într-un cort mic și 
sobru. Tot mobilierul din el era format din scaunul pe care stătea 
Bernat, un pat de campanie și o măsuţă cu un lighean și un sfeșnic cu o 
lumânare în el, așezate pe pământ, fără carpete, covoare sau perne. 


Guerao îl luă cu el, fără vreo introducere. Hugo văzu nedumerirea de pe 
chipul lui Bernat. 

- Ce?... răcni el. 

- Zice că poate dovedi că contele de Castellvi și de Navarcles îl 
trădează pe rege, îl întrerupse Guerao. 

Bernat tăcu și îl măsură pe Hugo din priviri. 

- Cine se aseamănă se adună, zise el. 

- Nu sunt trădător, răspunse Hugo. Ştia bine asta pentru că și-o 
repetase de mii de ori: nu era un trădător, nu fusese niciodată. Nu te-am 
trădat niciodată. Nici pe tine, nici pe tatăl tău, nici pe mama ta. 

- Nu mă interesează viaţa ta, îl întrerupse Bernat. Zici că poţi dovedi 
că Puig e un trădător? 

- Am scrisori între contele de Urgell și Roger Puig. 

- Ce scrie în ele? 

Asta nu ştia, dar putea să o deducă ușor. 

- Nu vreau să rup sigiliul, se scuză el, dar vorbesc despre ajutorul pe 
care i-l dă Roger Puig contelui de Urgell. 

- De ce ai aceste scrisori? 

Hugo nu răspunse; se căzni în schimb să se uite în ochii lui Bernat, a 
cărui privire era rece, imperturbabilă, dar nu reuși. 

- Eşti iscoadă, zise Bernat de îndată ce Hugo își întoarse privirea. 
Doar atât ești, o iscoadă oarecare. Aș putea să te spânzur chiar aici şi 
acum, fără vreo explicaţie. 

- Atunci fă-o, cedă Hugo, înfruntându-l din nou. Dar de data aceasta, 
îl privi drept în ochi. „Fă-o!", repetă el din priviri. 

- Nu mă impresionezi, îl ironiza fostul corsar zâmbind obosit. Un 
curaj fals. Toţi cei care vor să moară vor reuși să o facă, de proști ce 
sunt. Ce vrei în schimbul scrisorilor? întrebă el brusc. 

- Să o primeşti pe fiica mea sub protecţia ta, răspunse Hugo degrabă. 
Să îi porți de grijă și să îi oferi o zestre îndeajuns de mare ca să își 
găsească un soț bogat. 

- Atât? 

Hugo se gândi preţ de o clipă. Ce altceva ar fi putut pretinde un tată 
în afară de o zestre bună pentru fiica lui? Probabil că Merce avea să fie 
dezamăgită, poate chiar avea să îl renege pentru că îi trădase pe Roger 
Puig și pe contele de Urgell, dar viitorul fiicei lui era mai important. 
Hugo își aminti de făgăduinţa făcută Caterinei. 

- Mai este și o sclavă... 

Bernat făcu un semn cu mâna. 

- Nu îmi bat capul cu sclave. Despre asta tratezi cu el, adăugă Bernat, 
făcând un semn cu bărbia spre omuleț. De acord, încuviinţă Bernat. Voi 
fi nașul fetei, îi voi oferi adăpost și zestre. Dacă chiar mi-l vei da în mână 
pe contele de Castellvi şi de Navarcles, îi voi da o zestre atât de bogată, 
că nu va găsi soț pe măsura ei în toată Barcelona. Câtă vreme un lucru 


este limpede: zestrea este pentru ea; pe tine nu vreau să te văd. Unde 
sunt scrisorile? 

- Ascunse. 

- Adu-le, îi porunci Bernat. 

- Va trebui... Mai întâi va trebui să semnăm în fața unui notar. 

Aşa îl sfătuise Caterina: „Nu îi da scrisorile până ce nu va fi semnat 
beneficiile pentru fiica ta și pentru..." Nu își încheiase fraza, de parcă nu 
ar fi îndrăznit să se includă. Hugo se temu că neîncrederea lui avea să îl 
enerveze pe Bernat, dar acesta doar îl privi pe Guerao, care încuviință 
din cap și confirmă că cererea lui Hugo era una potrivită. 

- De acord, încuviință din nou Bernat. Du-te după scrisori. La 
întoarcerea ta, notarul va fi aici. 

Hugo se întoarse înainte să iasă din cort. 

- Pe lângă sclavă, mai vreau ceva în schimbul scrisorilor. 


Regele Ferdinand fu de neînduplecat după ce auzi denunţul făcut de 
Bernat și după ce examina scrisorile pe care i le înmână acesta. Pe 
atunci, mulți fugeau din Balaguer, cu sau fără permisiunea contelui de 
Urgell. Monarhul obișnuia să îi ierte dacă i se supuneau. I se ceru iertare 
și pentru contele de Urgell; o făcu soţia însărcinată a acestuia, mătușa 
regelui, care îngenunche și nu vru să se ridice până ce nu avea să își 
atingă scopul. Ferdinand fu neîndurător, dar Isabel insistă și rămase în 
genunchi, așteptându-i hotărârea. Regele cumpăni din nou și, dintre 
toate milostivirile pe care i le cerea ruda lui, îi încuviinţă viața soțului 
ei. Pe alții nu îi iertă niciodată: pe sprijinitorii mai direcţi ai contelui, 
printre care Antonio de Luna, și pe toţi cei care participaseră la 
asasinarea arhiepiscopului Zaragozei. Un altul care nu se bucură de 
mila monarhului fu Roger Puig. 

- Sunt persoane care mi-au nesocotit persoana și autoritatea și care 
au luptat împotriva mea, îi zise regele lui Bernat între patru ochi. Au 
fost înfrânți, dar și-au apărat ideile cu onoare și și-au riscat viața pe 
parcurs; ca războinici, se pot aștepta la îngăduință de la învingător. 
Contele de Navarcles și de Castellvi de Rosanes însă este doar un 
ticălos, un laş înșelător cu o purtare duplicitară. Il alung de pe 
tărâmurile mele, pe el și pe familia lui, și îi confisc toate bunurile pentru 
coroană. 

Bernat își privi întrebător monarhul și prietenul. Regele pricepu. 

- Va trebui să aștepți până când ne răzbunăm pe Urgell, îi zise el. 

Apoi Roger Puig va fi al tău. Vom păstra secretul până atunci, iar 
iscoada ta să continue să facă rost de scrisori. 

La 31 octombrie 1413, contele de Urgell se predă și abandonă 
Balaguer, se duse în tabăra militară și se prosternă în fața regelui, care 
porunci să fie închis pe viaţă și toate bunurile și moșiile lui să fie 


confiscate. Apoi Ferdinand intră triumfător în oraș și le îngădui 
soldaţilor să prade bunurile contelui. Chiar în ziua aceea, după 
cucerirea Balaguerului, Bernat se îndrepta spre Barcelona însoţit de 
peste patruzeci de soldaţi infanteriști, doi căpitani, mai mulţi ofiţeri 
călare și trei scribi regali. Hugo și Caterina se aflau printre ei, în căruţă. 
li însoțea și Guerao, călare pe un măgăruș ce mergea la fel ca el: cu pași 
repezi și scurţi, ce încercau să ţină ritmul aproape frenetic impus de 
armăsarul amiralului. 

Pe drum se împărțiră: un căpitan, zece soldaţi și un scrib se 
îndreptară spre Castellvi de Rosanes, în timp ce un contingent 
asemănător se îndreptă spre Navarcles. 

Nici nu intrară bine în Barcelona, că Hugo văzu că unul dintre ofiţeri 
se despărţi de grup și se duse, din câte auzi el, să îi caute pe veguer și pe 
consilierii orașului și să le comunice ordinele regelui. Apoi îl privi pe 
Bernat, care continuă să se îndrepte spre palatul de pe strada Marquet, 
cu buzele strânse pe deasupra bărbii lui castanii și cu privirea de 
gheață, holbându-se drept înainte. în timp ce străbătură strada 
Hospital, unul dintre ofițeri rămase în urmă până când Hugo ajunse 
lângă el. 

- Câte ieșiri are palatul? întrebă el, iar Hugo i le indică. 

Bărbatul le dădu oamenilor instrucţiunile necesare ca acestea să fie 
păzite. Era limpede că Bernat nu se gândea să aștepte după autorităţile 
orașului. 

Luă cu asalt curtea interioară a palatului. Locul răsună de zgomotul 
metalic pe care îl scoteau potcoavele cailor pe dalele de piatră și săbiile 
trase din teci. Măgarul și căruţa lui Hugo trecură ultimele pe porțile 
deja păzite de câțiva soldaţi, care se căzneau să împiedice accesul în 
curte al mulțimilor de curioși ce li se alăturaseră pe străzile Barcelonei. 

- Roger Puig! îl auzi Hugo pe Bernat urlând. 

Servitori și sclavi se strânseră în curtea interioară când auziră 
tărăboiul. Un ofițer le spuse să iasă și să se așeze în șir. 

- Roger Puig! strigă din nou Bernat. 

Hugo, ca mulţi alţii, privea spre galeria de la etaj. Acolo începură să 
se arate nobilii și rudele care locuiau împreună cu contele, deși acesta 
nu se număra printre ei. O văzu pe contesă, Anna, soţia lui Roger Puig, și 
pe Regina și Merce. Un alt ofiţer, asistat de mai mulţi soldaţi cu sulițe și 
săbiile trase, încerca să îi adune într-un lateral al galeriei. Un văr de-al 
contelui se înfruntă cu un soldat și se luptă cu el; forța cu care 
reacționară recent sosiții fu de așa natură, încât nu se mai împotrivi 
nimeni. Ba da, se împotrivi contesa, poate convinsă că faptul că era 
femeie avea să o scutească de violență. Ofițerul privi spre curtea 
interioară și se consultă cu amiralul, care era în continuare călare pe 
armăsarul lui. Bernat își mișcă aproape imperceptibil bărbia și soldatul 
o îmbrânci pe damă, ca să scape de ea. De atunci încolo, împotrivirea se 


reduse la simple plângeri și câte o insultă rostită cu voce scăzută. Hugo 
se dădu jos din căruţă și se duse spre Guerao. 

- Aceea este fiica mea, îi zise el arătând spre Merce, care se afla 
printre rudele contelui. Despărțită de ceilalți. 

Guerao se gândi și încuviinţă; îi atrase atenţia unui ofițer din curtea 
interioară, care se apropie și se aplecă de spate ca să îl asculte. 

- Cum zici că o cheamă? îl întrebă Guerao pe Hugo. 

- Merce. 

- Merce, îi repetă el ofițerului, de parcă acesta nu ar fi auzit. 

Apoi soldatul se apropie de Bernat și se consultă cu el. Hugo răsuflă 
ușurat când îl văzu încuviințând din cap. Nu fusese sigur că Bernat avea 
să își ţină cuvântul, deși își luase angajamentul printr-un pact, în cortul 
lui, nespus de mulţumit de conţinutul scrisorilor. Acolo, în prezența 
notarului, stabilise zestrea la cincizeci de mii de sueldos, cât i-ar fi 
corespuns unei fete de viță nobilă, cât plăteau cele mai avute familii din 
Barcelona. Notarul îl rugase să repete suma, crezând că se înșelase. 
Bernat o confirmase: „Cincizeci de mii de sueldos! Nu m-aţi auzit bine?" 
Lui Hugo, compromisul acela generos i se păruse o compensație pentru 
felul în care se purtase Bernat cu el în palatul Menor. Poate că se mai 
gândise de atunci și își amintise de prietenia care îi unise, deși, dacă o 
făcuse, nu se deranjase să i-o arate și lui, întrucât vorbise cu el strictul 
necesar și mereu pe un ton profund dispreţuitor, ce se transpunea 
inclusiv în mișcările lui. Toate acestea îl făceau să se îndoiască de 
zestrea făgăduită pentru fiica lui... 

Tărăboiul din galerie îl trezi la realitate. Regina voia să meargă cu 
Merce și se certa cu soldaţii. Unul dintre ei o îndepărtă fără să stea pe 
gânduri și o trase pe fată în jos pe scări. 

Merce ajunse în curtea interioară chiar în clipa în care intrau 
veguerul și mai mulți consilieri ai orașului. Se duse spre căruţă, în timp 
ce ceilalți se îndreptară spre amiral. 

- Ce se petrece? întrebă și se sprijini de tatăl ei, căutând parcă 
refugiu în atingerea lui. 

- ţi explic mai târziu, îi răspunse Hugo, care privea spre galerie, unde 
tocmai își făcuse apariţia Roger Puig, care probabil că așteptase sosirea 
autorităţilor municipale, temându-se ca nu cumva amiralul să își facă 
singur dreptate. 

Contele se aplecă peste balustradă, crispat și cu pielea încă scorojită. 
Bernat îi făcu semn unuia dintre scribi, care îi înmâna veguerului un 
document. 

- Citiţi-l! îi porunci Bernat. 

- „Noi, Ferdinand, se supuse veguerul după ce aruncă o privire la 
document, prin harul lui Dumnezeu rege al Aragonului, Valenciei, 
Mallorcăi, Siciliei, Corsicăi şi Sardiniei, conte de Barcelona, duce de 
Atena și Neopatria, conte de Rosellon și Cerdana..." 


Termenii de „trădător", „ticălos" și „infractor" răsunară în auzul lui 
Hugo în timp ce el se concentra asupra lui Bernat, al cărui caracter 
posac și violent era întrucâtva dezminţit de tremurul imperceptibil al 
buzei lui de jos. Hugo știa de ce. Bernat îi povestise cu ani în urmă, pe 
plaja din Barcelona, printre bărcile trase la mal, când ura față de clanul 
Puig îl făcuse să își amintească de față cu Hugo de ocazia pe care o 
avusese tatăl lui să îi anihileze. „Ar fi trebuit să le fi luat totul, îi spusese 
atunci, dar le-a îngăduit să se întoarcă în Navarcles, și acolo au devenit 
din nou puternici." 

Dar astăzi istoria se repeta: un Estanyol îi expulza pe membrii 
familiei Puig din palatul lor. Hugo îl văzu pe Bernat trăgându-și nasul de 
două ori şi apoi ducându-și mâna la ochi. Oare se gândea la părinții lui? 
Arnau fusese executat precum un delincvent oarecare; Mar murise 
bolnavă, săracă, găzduită de niște bastaixos umili, însuși Bernat 
îndurase ura celor din familia Puig! Acum, însă, el era la conducere. 

- „„Decretăm exilarea. 

Veguerul citea. Roger Puig pălise și își plecase capul, de parcă gâtul 
nu îi era îndeajuns de puternic ca să îl susțină. Preţ de o clipă, Hugo și 
Bernat se priviră, dar ochii amiralului erau reci ca gheața. 

- „„„ Vă confiscăm pentru coroană toate bunurile și moșiile și le 
poruncim tuturor guvernatorilor, veguerilor, magistraţilor și celorlalți 
funcționari din regatele, principatul, insulele și comitatele noastre să 
ducă la îndeplinire acest ordin sau furia noastră se va abate asupra lor 
în caz că ne încalcă vrerea. Emis în Balaguer, în a treizeci și una zi din 
luna octombrie, din anul Domnului 1413. 

Ferdinand, rex!" 

Numai vocile cetăţenilor înghesuiți în fața porţii care le comunicau 
celor din stradă sentința regală fură în stare să rupă tăcerea care se 
aşternu în palat când veguerul sfârși de citit. Rulă apoi documentul și i-l 
înapoie scribului. 

Bernat Estanyol zâmbi. 

- Roger Puig! urlă el. Contele se îndreptă de spate. 

- Coboară, ticălos renegat! 

O clipă de șovăială din partea contelui fu de ajuns pentru ca unul 
dintre ofițeri să le poruncească la doi soldaţi să îl conducă în curtea 
interioară. Roger Puig dădu să se elibereze din mâinile lor; aceștia nu îi 
îngăduiră, ci îl duseră cu forța în faţa calului amiralului, care încă nu 
descălecase. 

- Incepe să faci inventarul, îi ceru scribului. Apoi li se adresă 
soldaților care îl târâseră pe conte și le porunci: Dezbrăcaţi-l de tot ce 
are pe el! Lăsaţi-i doar cămașa și izmenele, pentru ca lumea să nu fie 
nevoită să-i vadă mizeriile! 

- Sunt un cavaler! Nu te poţi purta așa cu mine! se împotrivi contele. 
Legile... 


Bernat Estanyol îi dădu pinteni calului și îl trânti pe nobil, care căzu 
la picioarele lui. 

- Un cavaler? urlă amiralul. 

Roger Puig dădu să se ridice, dar Bernat îl făcu pe animal să se 
cabreze până când contele se lăsă la pământ, apărându-și capul cu 
braţele. 

- Un cavaler nu-și trădează regele! Oare nu ai auzit că Ferdinand te-a 
deposedat de moșiile și de titlurile tale? Eşti un trădător. Eşti doar un 
cerșetor mizerabil. 

Hugo, în timp ce Merce se agăța de el, simţi un fior rece când auzi 
insulta. Cerșetor! Preţ de o clipă, își aminti de șantierele navale: fusese 
doar un copil, un cerșetor, așa cum îl numiseră atunci. 

- Dezbrăcaţi-l! îl auzi Hugo pe Bernat poruncind. Dezarmaţi-l... 

Și luaţi-i bijuteriile. 

Soldaţii se mișcară cam neîndemânatici, dar în cele din urmă îl lăsară 
pe conte fără arme, bijuterii, podoabe și veșminte din mătase. 

- Pantofii! urlă atunci amiralul. Il vreau desculți! 

Soldaţii îl umiliră ținându-l în picioare, de sub braţe. Un bărbat mult 
peste patruzeci de ani, deposedat de noblețe, înveșmântat doar cu o 
cămașă, cu mândria distrusă... 

- Dezbrăcaţi-l și de ea! răbufni amiralul când își dădu seama de 
valoarea hainei. Lăsaţi-l gol, așa cum l-a adus pe lume nenorocita de 
mumă-sa. 

Apoi privi la şirul de servitori până găsi... 

- Tu, îi porunci el unui sclav bătrân, care probabil că lucra în pivniţa 
palatului, după cât de murdare și neîngrijite îi erau straiele, dă-mi 
nădragii tăi. 

Deși era gol, Roger Puig refuză să îmbrace hainele sclavului. 

- Nu contează, declară amiralul. Se va îmbrăca el în temniţă... dacă 
vrea. Aduceţi-i jos pe cei de sus! Mergeţi de vă căutaţi straiele, îi trimise 
apoi pe servitori și sclavi. 

In timp ce unii dintre servitori intrau în palat și soldaţii îi 
îmbrânceau pe toţi cei din galerie să coboare, Hugo avu prilejul de a-l 
privi pe conte. Intre cei doi soldaţi, gol, nu avea cum să își păstreze nici 
măcar o fărâmă din demnitatea cu care se fălise aşa de mult până 
atunci. li tremurau genunchii, fălcile și braţele, cu care nu știa ce să facă. 
Incercă să își acopere vintrele cu mâinile, dar probabil că i se păruse că 
arăta și mai ridicol așa, pentru că le lăsă numaidecât să îi cadă iarăși pe 
lângă corp. Mai șovăi o dată și încercă să se ghemuiască. Soldaţii îl 
ridicară cu forța, în ovaţiile și ironiile mulțimii. Gărzile de la poartă, 
poate neatente din cauza a ceea ce se întâmpla în interior, sau poate 
forţate de mulțimea care se împingea, îi lăsaseră să intre, iar curtea 
interioară se umpluse de curioși. Bernat zâmbea, se bucura de 
răzbunare. Hugo fu surprins când își dădu seama că și el zâmbea: puiul 
ăla de lele primea ce merita. O privi pe Caterina, în căruţă. Sclava avea o 


mulțime de motive ca să se bucure de nenorocirea și batjocorirea celui 
care o violase, dar, în schimb, încremenise, impasibilă, holbându-se la 
conte. Când își dădu seama că era privită, se întoarse spre Hugo și 
încuviință. Voia să uite... Așa îi spusese lui Hugo, de nenumărate ori, pe 
când o ţinuse în braţe. Voia să trăiască, îi transmitea acum prin privirea- 
i calmă și ochii ei palizi. Voia să se dedice relaţiei senine și liniștite pe 
care o începuse cu el, să vândă vin, să doarmă într-o căruţă; să facă 
dragoste la lumina stelelor, încet, fără violenţe sau pasiuni chinuite... Şi 
acela era primul pas ca să obțină toate acestea. 

In tabăra militară de la Balaguer se încuviințase eliberarea Caterinei, 
dar nu în fața notarului. „Amiralul nu poate dispune de un lucru care nu 
îi aparține, se scuzase atunci Guerao, dar Domnia Sa se angajează să îi 
obțină libertatea." Hugo șovăi, căci Caterina insistase ca totul să rămână 
consimțit prin notar. 

- Poate nu ai încredere în cuvântul unui corsar? se răsti Bernat 
pufnind când îi văzu şovăiala. 

- Nu, îi surprinse Hugo pe toţi cu răspunsul lui. 

Bernat dădu să se ridice de pe scaun. 

- Dar am încredere în cuvântul fiului stăpânului Arnau, adăugă el, 
făcându-l să se așeze la loc. 

Hugo vru să îi răspundă Caterinei, chiar și cu un simplu gest, dar 
strigătele îi atraseră atenţia. Bernat le trata și pe femei cu aceeași 
brutalitate ca pe Roger Puig. Unul dintre consilierii orașului îl rugă sa 
aibă milă. 

- Eşti prietenul lui? urlă Bernat de pe cal, făcând semn spre nobilul 
dezbrăcat și rudele lui. Şi prietenii lui vor fi consideraţi trădători! 

Consilierul se intimidă, o zbughi și se amestecă printre tovarășii lui, 
iar Bernat porunci să îi despartă pe servitori de sclavi. 

- Și tu? o întrebă pe Regina când o văzu protestând, hotărâtă să 
afirme că nu era rudă cu contele, în pofida straielor luxoase pe care le 
purta. 

- Sunt soţia lui Hugo, pretinse ea, arătând spre căruţă. 

Merce îl strânse pe tatăl ei de braț, dar el o rugă să tacă. 

- Un veșmânt mult prea somptuos ca să fii soția unui simplu chelar! 
răspunse Bernat fără ca măcar să se întoarcă spre Hugo. 

Bijuteriile și straiele acelea îi aparțin regelui. Tot ce se află în acest 
palat îi aparţine regelui! Dă-le jos, precum ceilalți. 

Regina încercă să se zbată. Dădu să spună că e medic, dar cuvintele îi 
fură înăbușite de strigătele ce urmară după ce amiralul stabili cum 
stăteau lucrurile. O duseră lângă celelalte femei, care se dezbrăcau în 
grup, ca să nu o facă soldaţii, acoperindu-se unele pe altele, încercând 
să se ascundă de privirile lascive ale bărbaţilor strânși în curtea 
interioară. Merce încercă să intervină în favoarea mamei ei, dar Hugo o 
opri. Fata nu pricepea de ce ea era separată de toți ceilalți. 


- Ce se întâmplă, tată? întrebă ea din nou. Pe mine de ce nu mă 
tratează la fel? 

- O să vorbim despre asta, fiica mea. Nu e momentul acum. 

- Și mama? O vor aresta. 

- Banu. 

- Dar... 

- Nu va păţi nimic, o linişti Hugo. 

- Tată... 

Hugo îi ceru să tacă. Bărbaţi și femei se îmbrăcau cu zdrenţele pe 
care li le aduceau servitorii. Roger Puig cedă și sfârși prin a îmbrăca 
izmenele sclavului. Soldaţii strângeau veșminte și bijuterii în fața 
scribului, care, văzând că nu era în stare să noteze o asemenea 
cantitate, porunci ca acestea să fie duse în palat. 

Bernat răsuci calul pe loc, cercetând curtea interioară. 

- A mai rămas careva înăuntru? îl întrebă pe unul dintre căpitani, 
care clătină din cap că nu. Bine, le strigă el tuturor celor întruniţi acolo, 
Roger Puig, vă dau pe tine și pe rudele tale pe mâna veguerului din 
Barcelona, ca să vă păzească până la graniţele regatu lui, ca să 
îndeplinească pedeapsa de exilare impusă de rege. Fii recunoscător 
pentru indulgențţa lui Ferdinand față de contele de Urgell! 

Dacă el nu moare, nu vei muri nici tu, dar dacă îndrăznești să te 
întorci, vei fi spânzurat de picioare, ca un sclav oarecare, până vei muri. 
li puteţi duce de aici, îi zise el veguerului. 

Câteva dintre rudele lui Roger Puig, printre care sora și cumnatul lui, 
se apropiară de Bernat și îngenuncheară, în încercarea de a-i evita 
sentinţa. 

- Noi nu am comis niciun delict, Domnia Voastră. 

- Mereu i-am fost loiali regelui Ferdinand. 

- Nu am știut... 

Calul lui Bernat se cabra de parcă l-ar fi atacat inamicul. 

- Susțineţi-vă cauza! îi sfătui el. Cereţi-i clemenţă regelui! Dar faceţi-o 
din afara regatelor. Luaţi-i! îi porunci el veguerului. 

Soldaţii se îndreptau deja spre Roger Puig și acoliţii lui, dar înainte 
să o facă, Hugo se apropie de Guerao. Acesta pricepu ce voia doar din 
priviri şi dădu fuga cu pași scurţi spre amiral, căruia îi șopti ceva de la o 
înălțime ce o depășea doar cu o idee pe cea a scribului. Bernat 
încuviinţă. 

- Aşteptaţi! le strigă el oamenilor lui. Pe toţi ceilalți îi puteţi lua. 

Pe el însă, adăugă apoi făcând mai întâi un semn spre Roger Puig și 
apoi spre măgarul omuleţului, urcaţi-l pe animal și biciuiţi-l prin toată 
Barcelona în timp ce anunţaţi că este un trădător, pentru ca toţi să știe 
ce fărădelege a comis. 

Hugo vru să se alăture ovațţiilor cu care primiră cetăţenii hotărârea. 
Caterina se lăsă înspre el, zâmbindu-i. 

- Partea asta nu mi-ai povestit-o, îi reproşa ea. 


Nu, recunoscu Hugo în sinea lui. Aceea era răzbunarea lui personală. 
Nu voise să îl ucidă pe conte în castelul de Navarcles, dar venise vremea 
ca el, Hugo Llor, să își încheie socotelile cu contele. 

Ofițerii și soldaţii se împărţiră: unii îl legară pe Roger Puig și îl 
aşezară într-o parte pe măgar; picioarele celui care fusese cândva un 
nobil se frecau acum de pământ. Alţi soldaţi îi îmbrânciră pe acoliţii lui 
Roger Puig prin curtea interioară, înspre poartă. Regina refuză să 
asculte. Ofițerul se consultă cu Bernat, care, cu un gest înfumurat, îi 
îngădui să rămână. Regina fugi lângă Hugo și Merce; fata o îmbrățișa; 
Hugo se apropie și mai tare de Caterina. 

- Ascultaţi! răsună din nou vocea lui Bernat după ce ofiţerii 
veguerului trecură poarta, printre oameni care le făceau loc. 

Roger Puig era călare pe măgar, descurajat, uitându-se la sforile care 
i țineau mâinile legate în față, așteptând să îi vină rândul. Bernat, călare, 
superb, râse de el și apoi înainta. 

- Acum, palatul acesta este proprietatea regelui Ferdinand. 

Sclavii și tot ce se află în interiorul lui aparţin trezoreriei regale; pe 
servitorii liberi puteţi să-i ţineţi sau nu, după cum vreţi. Dacă o veţi face, 
se vor respecta condiţiile în care ați muncit pentru trădător, începând 
din clipa aceasta, scribul regal și... majordomul meu, adăugă el făcând 
semn spre Guerao, se vor ocupa de tot ce ţine de palat și de comitatele 
de Navarcles și Castellvi de Rosanes, Este limpede? întrebă el 
adresându-se consilierilor orașului care încă erau acolo. 

Se auzi un murmur de încuviinţare și Bernat continuă să vorbească: 

- Eu mă întorc la Ferdinand. Până voi veni înapoi, fina mea va locui în 
acest palat, ca stăpână a lui. S-a... îl privi pe Hugo și făcu un semn din 
mână ca să se apropie. Tu nu! îi strigă lui Hugo. Nici tu! li zise și Reginei. 
Tu, da, tu, copilă. Vino aici! 

Hugo își încuraja fiica să se apropie de amiral, împingând-o de la 
spate. 

- Cum te numești? întrebă Bernat văzând-o șovăind lângă cal și abia 
de îi auzi răspunsul. Merce, repetă el mai tare. Fina mea, Merce, va fi 
stăpâna acestei case și vă îndemn pe toţi să o respectaţi și să ascultați 
de ea. Furia mea se va abate asupra celor care nu îndeplinesc această 
poruncă. 

Merce privea încolo și încoace, fără să priceapă de ce bărbatul îi zicea 
că este fina lui. Regina fu mai perspicace. 

- Ne-ai vândut! urlă ea, iar nările i se dilatară, semn al furiei care o 
încerca. 

Acuzaţia răsună în curtea interioară chiar într-un moment inoportun 
de tăcere. Merce tresări. Bernat se încruntă și o privi pe Regina; la fel și 
consilierii orașului. Ceilalţi care erau de faţă se foiră, neliniștiți. 

- Pe noi! urlă Bernat. Femeie, te numeri printre trădători? 

Trecuse ceva vreme de când Hugo nu își mai văzuse soţia șovăind și 
își dădu seama că Regina nu știa ce să răspundă. Merce fu cea care 


îndrăzni să intervină în apărarea Reginei. 

- Excelența Voastră, spuse ea aproape șoptit, cu voce tremurătoare și, 
pentru prima oară de când intrase în curtea interioară a castelului, 
Bernat păru să se relaxeze. Își sprijini antebraţul de şaua calului și se 
aplecă spre copilă. Aceasta a fost casa contelui, argumentă ea. Excelența 
Voastră știe bine ce fel de om este. Era imposibil să i te împotrivești... 
chiar dacă intenţiile noastre erau altele. 

Bernat zâmbi, iar ea profită de gest și adăugă pe ton rugător: 

- E mama mea... Bernat se îndreptă în șa. 

- Mi-aţi înţeles instrucțiunile? întrebă el cu voce tare, încheind 
incidentul cu Regina. 

Unii dintre ei răspunseră că da, alţii încuviințară din cap. Merce îi 
privea întrebătoare pe Hugo și Regina, neputând să presupună că 
lucrurile aveau să rămână așa; continua să se întrebe dacă într-adevăr 
tatăl lor îi vânduse. Nimeni nu mai părea să o bage în seamă. Bernat 
călărea prin curtea interioară, dând ordine ofițerilor și soldaţilor: unii 
dintre ei aveau să se întoarcă împreună cu el la Balaguer, călare, 
întrucât se grăbea să ajungă la rege; alții aveau să rămână acolo pentru 
a apăra palatul, dar mai întâi trebuiau să îl biciuiască pe Roger Puig 
prin Barcelona. 

- Ne-ai trădat? îl întrebă Merce pe tatăl ei când se apropie de el. 

Hugo clătină din cap că nu. 

- O să vorbim despre asta, fiica mea, zise el, încercând să evite un 
răspuns direct. 

Intre timp, în mijlocul confuziei, Bernat îi făcu un semn ofițerului 
care ținea în mână un bici să se apropie de el. 

- Vreau ca după ce ieșiți din palat să îi sfâșii inima, murmură el, 
înclinându-se spre acesta. Nu vreau să coboare viu de pe măgar. 

Dă-i drumul! porunci apoi cu voce tare. 

Ofiţerul pocni biciul în văzduh drept ameninţare. 

Roger Puig se ghemui pe măgar. Ofiţerul își duse braţul în spate, ca să 
aplice prima lovitură de bici pe spatele lui Roger Puig, dar Hugo se puse 
între călău și prizonier și îi ceru biciul. Soldatul își întoarse privirea 
spre Bernat, iar acesta, cu o expresie de încuviințare pe chip, ridică din 
umeri. 

- Vreţi?... Vrei să știi ceva? își corectă Hugo adresarea după ce ajunse 
lângă Roger Puig și îi vorbi aproape în șoaptă, stârnind nerăbdare până 
și în rândul cetăţenilor înghesuiți lângă poartă. 

- Vorbește mai tare! urlă Bernat. Să auzim cu toţii. 

Era răzbunarea lui, se gândi Hugo. De ce trebuia să o împartă cu alții? 
Cu toate acestea... satisfacția lui se putea multiplica: Bernat i-o cerea. 

- Iți amintești, strigă el atunci cât putu de tare, de un copil care l-a 
apărat pe Arnau Estanyol în ziua în care unchiul tău, contele de 
Navarcles, l-a executat în Pla de Palau? 


Roger Puig se întoarse spre el atât de brusc, încât aproape căzu de pe 
măgar. Hugo nu voia să privească în spate, spre Bernat, dar felul în care 
calul lui scormonea pietrele din curtea interioară trăda agitația 
călăreţului. 

- M-ai bătut crunt pentru că l-am apărat pe Arnau Estanyol! urlă el 
din nou. 

In spatele lui răsunară cu putere potcoavele calului lui Bernat. 

- Apoi, adăugă el mai încet, ai reușit să faci astfel încât să mă dea 
afară de pe șantierele navale și l-ai trimis pe Mateo după mine. 

Chipul lui Roger Puig, așa jupuit cum era, părea palid. Hugo se 
îndepărtă câțiva pași de el și își duse braţul la spate, cât putu de mult, 
cu biciul întins. Prima lovitură de bici îi sfâșie contelui pielea într-o 
dungă subțire, din care se scurse numaidecât sânge. Oamenii priviră 
prima lovitură aproape în tăcere; la cea de-a doua aplaudară și 
ovaționară. Hugo îl mai lovi o dată, la fel de puternic ca până atunci, 
încercând mereu să facă astfel încât biciul să îi înconjoare spatele lui 
Roger Puig, astfel încât coada lui să îl atingă peste piept sau peste față, 
iar tocmai când se pregătea să îl lovească a patra oară, ofițerul pe care îl 
oprise îl întrerupse acum pe el. 

- Trebuie să îndure plimbarea prin oraș, îl mustră acesta. 

Hugo se apropie din nou de măgar. 

- Ticălosule! îl insultă el pe Roger Puig. Peste nas și obraji avea o altă 
dungă fină. Să-ţi amintești mereu de mine, de cel care l-a apărat pe 
Arnau Estanyol: Hugo Llor. Eu te-am azvârlit în nenorocire. Eu l-am 
anunţat pe regele Ferdinand de trădarea ta. 

Cei care așteptau la porțile palatului izbucniră în ţipete în clipa în 
care, la un ordin al lui Bernat, alaiul se puse în mișcare. Ultimul lucru pe 
care îl văzu Hugo fu spinarea însângerată a fostului conte de Navarcles 
și de Castellvi de Rosanes, înainte ca mulțimea să îl înconjoare și să îl 
scuipe, să arunce în el cu pietre și să îl insulte. Hugo își aminti de 
copilăria lui, de niște cepe verzi și o pereche de sandale. Consilierii 
fuseseră miloși atunci și folosiseră sfori de cânepă, care tot îi lăsaseră 
spinarea carne vie. 

„Hoţ de cepe", proclamaseră despre el atunci. „Trădător!", „Mârșav!" 
„Nelegiuit!", se auzea acum pe strada Marquet. Oare câţi dintre cetăţenii 
aceia îl sprijiniseră pe contele de Urgell? se întrebă Hugo în timp ce 
măgarul se îndepărta de palat și scandalul se micșora. 

In curtea interioară răsună din nou zgomotul potcoavelor calului lui 
Bernat, vestind plecarea unui bărbat care nu descălecase de când 
ajunsese, dominându-i pe toţi de pe calul lui. 

- Mereu a fost așa, murmură Guerao lângă căruța cu vinuri, 
așteptând ca toţi ceilalți plecarea amiralului. 

- Ce vrei să spui? întrebă Hugo, care se afla deja lângă el. 

- Nu se odihnește niciodată. Trăiește intens, de parcă ar fi urmărit de 
o corabie catalană... Deși asta nu mai e valabil! Râse de propria-i glumă 


și se corectă: Mai bine zis, de o corabie algeriană. Nimeni nu îl poate 
urmări... 

- Ne-ai vândut! exclamă atunci Regina. 

Omuleţul se dădu un pas în spate, dar Hugo rămase ferm. Merce a 
lângă ei. 

- Ba nu, eu n-am vândut pe nimeni. Doar... mi-am ţinut promiunea pe 
care mi-am facut-o cu mulți ani în urmă: să mă răzbun pe Roger Puig. 

- Şi ne-ai ruinat pe toţi, adăugă soţia lui. 

- Nu pe toţi. M-am asigurat și că fiica mea o va duce bine. Nu de asta 
m-ai acuzat de vreme bună încoace, că nu mă ocupam de fiica mea? 
Amiralul s-a angajat să îi dea o zestre pentru nuntă de cincizeci de mii 
de sueldos. 

Până și Merce rămase cu gura căscată în spatele Reginei. Cincizeci de 
mii de sueldos era o sumă exorbitantă! 

- Cu prețul înfrângerii contelui de Urgell, insistă Regina, trezind-o la 
realitate. 

- Dacă insiști pe această poziţie, o avertiză omuleţul, îl voi chema pe 
căpitan să te aresteze și să te ducă alături de veguer și de ceilalți. Cel 
căruia îi zici tu conte de Urgell a fost condamnat de Parlamentul catalan 
pentru săvârșirea crimei de lezmajestate. 

- Pe Urgell, răspunse chiar atunci Hugo, l-au înfrânt mama și aliații 
lui. Eu l-am vândut pe Roger Puig, și ar fi trebuit să o fac cu mult timp în 
urmă. Imi pare rău de întârziere, dar este binevenită dacă este în folosul 
fiicei mele. 

- Şi eu? Părerea mea nu contează? se plânse Merce. 

- Nu, răspunse direct Regina. 

- Din nefericire, nu, fiica mea, se scuză și Hugo. Nici a mea. Nici a lui. 
Arătă spre Guerao. Nici a nimănui. Singura părere care contează este 
cea a regilor și a celor puternici. Noi suntem doar pionii lor, doar niște 
piese pentru ei. Mai devreme sau mai târziu, nenorocul lui Roger Puig 
te-ar fi ajuns și pe tine, să știi. Este adevărat. Hugo își privi întrebător 
fiica. Aceasta își plecă privirea în pământ. Cred că am făcut cum era mai 
bine. 

- Aici are dreptate tatăl tău, interveni iarăși Guerao. 

- Tu ești majordomul amiralului? se foi Regina. 

Omuleţul pufni și ridică o mână în aer, cu degetele întinse, parcă 
zicându-i că era majordom, secretar și multe alte lucruri. 

- Atunci taci din gură, se răsti cu toate astea Regina. Nu avem nevoie 
de părerea ta. Să intrăm și să vorbim, propuse ea în timp ce, cu o 
expresie bruscă de dezgust, se foia pe sub veșmintele murdare pe care o 
obligaseră să le poarte. 

- Nu, se împotrivi majordomul în timp ce Regina, la braţul lui Merce, 
se îndrepta deja spre scara care ducea la galerie și la zona nobilă a 
palatului. 

Regina se întoarse. Afișă o expresie prefăcută de plictiseală. 


- Ţi-am zis deja că părerea ta nu este necesară. 

- Tu nu poți intra în palat. 

Unul dintre ofițerii de lângă scară deveni atent. 

- Nu a poruncit amiralul să o ascultați pe Merce? argumentă ea. 

Ei bine, voi intra împreună cu fiica mea, pentru că asta vrea ea, nu-i 
așa? 

Ofiţerul se puse între femei și scară, iar când Regina încercă să treacă 
pe lângă el, o împinse fără să stea pe gânduri. 

- Nici tu, nici soțul tău nu puteţi locui în acest palat, insistă Guerao. 
Acestea sunt ordinele amiralului. 

- Ce tot zici?! Așa este? îl întrebă ea pe Hugo. 

- Da, afirmă el. M-am gândit că nu voiai să obţii vreun beneficiu din 
trădarea lui Roger Puig, adăugă el cinic. Așa că nu am negociat nimic în 
favoarea ta. 

Regina se înroși; nările semănau cu ale unui cal după o cursă. Merce 
privea scena, nevenindu-i să creadă ce auzea. 

- Atunci nu voi locui nici eu aici, spuse brusc copila. 

- Ba da, fiica mea. O vei face, îi porunci Hugo. Nu-i așa, Regina? 
Sacrifică-te pentru fiica ta, îi ceru el, folosind aceleași cuvinte pe care le 
rostise ea acuzator în cramă. Fii o mamă așa cum ar trebui să fii! Fă-o, 
Regina! 

Regina șovăi, dar în cele din urmă își privi fiica și încuviinţă din cap; 
avea ochii înlăcrimaţi. Oare o văzuse vreodată plângând? se întrebă 
Hugo. Dacă da, nu își mai amintea. 

- Nu-ţi face griji pentru mine, fiica mea! Tu îndură aici. Te vei căsători 
și atunci, dacă soțul tău este mai generos ca acest... amiral, zise ea 
tărăgănând fiecare literă a cuvântului, atunci vom locui din nou 
împreună. Nu irosi ce a dobândit... tatăl tău, chiar dacă cu prețul unei 
trădări. Intre timp, vom putea să ne mai vedem. 

- Nu aici, răspunse Guerao la privirea pe care i-o aruncă Regina. 

- Atunci câțiva pași mai încolo! strigă ea. La poartă! Acum trebuie să 
urc să îmi iau lucrurile, zise ea și încercă să treacă pe lângă ofițer ca să 
ajungă la scară. 

Acesta nu îi permise. 

- Tot ce se află în palat îi aparține regelui Ferdinand, nu l-ai auzit pe 
amiral? 

Regina se răsuci, regretând brusc că se purtase grosolan cu omulețul. 
La o privire simplă, părea să regrete, deși, când se uită la nasul ei, Hugo 
văzu că nările îi erau încordate. Insemna că soţia lui uvea să implore o 
dată, poate de două ori, după care avea să răbufnească. 

- Plânge-i-te regelui! îi răspunse Guerao când Regina îl rugă prima 
oară. 

Și rămase impasibil, cu toate insistențele femeii, care se vedea pe 
punctul de a-și pierde rochiile, banii, bijuteriile... cărţile și 
instrumentele de lucru! Toate se aflau în casa aceea. 


Regina îl insultă pe omuleț, apoi își lăsă braţele să îi cadă pe lângă 
corp, aşa cum, nu cu multă vreme în urmă, făcuse Roger Puig. Deşi nu 
era goală, arăta la fel de jalnic: părul îi era ciufulit, era desculţă și purta 
veșmintele murdare și rupte ale unei sclave. 

- Mă voi ocupa de asta, mamă, încercă să o consoleze Merce. 

- Așa să faci, fiica mea, așa să faci. Vorbește cu bărbatul acela și 
convinge-l. Ai grijă de lucrurile mele, te rog! Sunt viața mea, o imploră 
Regina, înfrântă. 

- Acum, că s-au lămurit toate lucrurile, interveni majordomul lui 
Bernat, plecați din palat. Trebuie să inventariem toate bunurile și e 
mult de muncă. 

- Nu s-au lămurit toate lucrurile, răspunse atunci Hugo, arătând cu 
bărbia spre Caterina. 

- Da, confirmă Guerao. 

Regina, atentă la ce se spunea, își ridică privirea. 

- Momentan nu se poate face mare lucru, zise Guerao. Vom vedea ce 
va porunci regele să facem cu toate bunurile acestea, inclusiv sclavii. 
Hugo dădu să se plângă, dar omuleţul nu îi permise și întinse mâinile 
deschise spre el. Până atunci, sclava va rămâne sub puterea ta, în 
custodia ta, ţi se pare în regulă? la-o și treci mâine după documente. 

Hugo dădu să încuviinţeze, dar Regina se năpusti asupra lui. 

- Nu te-ai ocupat de interesele mele, dar ai făcut-o pentru o 
nenorocită de sclavă! îl acuză ea, furioasă. 

Hugo îndură atacul, deşi se trase un pas în spate când îl împinse. 
Regina era pe punctul de a-l lovi în piept, cu ambele mâini ridicate, dar 
Merce o prinse de talie și o opri. 

- Mamă, te rog! 

Regina se împotrivi preț de o clipă doar, apoi cedă și își cobori 
braţele. 

- i-l dăruiesc, scuipă ea înspre Caterina, făcând semn spre Hugo. 

Hugo nu o crezu pe Regina până când nu trecu o vreme fără să 
primească vești de la ea. In ziua aceea ieșiseră împreună din palatul de 
pe strada Marquet, dar ea se îndreptase spre piața Sant Jaume, în timp 
ce Hugo și Caterina o luaseră spre Raval, de-a lungul coastei, ca să 
ajungă pe Rambla și apoi să urce pe strada Hospital înspre casa Barchei. 
Ciudat fusese că nici Guerao, nici scribul, nici vreun ofiţer nu îi 
împiedicaseră să ia cu ei căruţa cu butoaiele cu vin și cei doi catâri ce 
trăgeau de ea. 

- Probabil presupun că este a noastră, speculă Hugo. Ne-au văzut 
ajungând în ea, cu lucrurile noastre înăuntru... 

De când plecase la război în Balaguer, Hugo nu o mai văzuse pe 
musulmană. Pe atunci suferise de o tuse persistentă. Preţ de o clipă i se 
strânse stomacul la gândul că poate boala aceea îi curmase viața. Se 
înnoptase și frigul de noiembrie amestecat cu umezeala pe care o 
aducea marea se infiltra în bărcile trase la mal și părea chiar să îngroașe 


apele, liniștindu-le, de parcă valurilor, leneșe, le-ar fi fost mai greu să se 
miște, spre deosebire de atunci când erau însufleţite de soarele 
mediteraneean. Era o perioadă rea pentru persoanele care sufereau de 
tuse. Vorbise despre asta cu Merce care, deși nu mai practica medicina, 
se angajase să aibă grijă de Barcha. „Am văzut-o ieri și se simţea bine", îi 
răspunsese fiica lui înainte să se despartă de Hugo, care își ridicase 
totuşi chipul spre cerul întunecat și se rugase pentru musulmană, 
gândindu-se în același timp la contradicţia pe care o presupunea să îi 
ceară ceva lui Dumnezeu pentru o păgână. Dar poate că Fecioarei Maria, 
care era femeie, avea să i se facă milă de musulmană. 

Caterina mergea pe lângă căruță de parcă ar fi fost pierdută. Singurul 
lucru care îl liniști pe Hugo fu faptul că zâmbea calmă, și era calmă. Nu 
spuse nimic după ce Guerao le zisese că putea pleca împreună cu Hugo 
ca prim pas în dobândirea libertăţii. Nu întrebași- nici încotro se 
îndreptau, dar o lămurise el. „Ţi-am vorbit de mai multe ori despre 
musulmană", adăugase el după ce îi spusese încotro se îndreptau, iar ea 
încuviințase murmurând. „Vă veţi înţelege bine.” 

Le dădu ghes catârilor. Lumina pătrundea prin obloanele de la 
ferestrele casei cu două etaje, aflată chiar după spital. Hugo opri căruța 
și cobori din ea. 

- Bine ai venit! 

Trupul corpolent al Barchei, care îi primi cu braţele deschise, ocupa 
aproape toată intrarea. Probabil că se uitase prin vreo crăpătură în 
oblon. 

Musulmana îl îmbrăţișa pe Hugo. 

- Şi ea? îl întrebă fără să îi dea drumul. 

- E Caterina, îi răspunse el la ureche. 

- Caterina şi atât? 

- Mult mai mult de atât, recunoscu Hugo. 

- Era şi vremea să o lași pe pacostea aia de evreică. 

- Ea e sclavă, îl avertiză el. 

- Se observă, zise musulmana. Du căruţa în grădină și asigură-te că 
măgarii nu vor mânca puţinele legume care cresc în perioada asta, îi 
zise ea lui Hugo, convinsă că amândoi aveau de gând să rămână în casa 
ei. Caterina, adăugă apoi, pe un ton al vocii mai dulceag, vino înăuntru 
cu mine cât lucrează bărbatul. 

Barcha închise ușa înainte ca Hugo să apuce măcar să le dea ghes 
catârilor ca să se pună în mișcare. Se bucură că nu o auzise tușind. 

- O duci mult mai bine ca ultima dată când ne-am văzut, îi zise Hugo 
de îndată ce intră în casă din grădină. 

Amândouă femeile ședeau la masă, în fața focului din vatră. Barcha 
făcu un semn din mână. 

- Sunt puternică, răspunse ea, apoi se întoarse iarăși spre Caterina, 
pe care o hărțuia cu întrebări: „De când?', „Te-au adus când erai mică?", 
„Cum s-au purtat cu tine?", „Rusia?". 


Problema era că, în clipa în care Caterina dădea să îi răspundă, 
Barcha începea să vorbească ea, la fel de vehementă ca întotdeauna, și 
nu o lăsa să spună nimic. 

- Eu sunt în Barcelona de când eram mică și nu am fost niciodată 
creștină, nu. Zici că ai călătorit cu Hugo? 

Caterina dădu să îi răspundă, dar Barcha i-o luă înainte: 

- Eu nu am ieșit niciodată de aici, şi adevărul este că... 

- Mă bucur, o întrerupse Hugo după ce se așeză la masă între ele, cu 
faţa spre focul care i se părea liniștitor în noaptea aceea neplăcută. 

- De ce te bucuri? întrebă musulmana. 

- Că ești bine și în puteri. 

- Ah! Te așteptai să mă găsești moartă? 

- Bineînţeles că nu! răspunse Hugo, deși temerea cu pricina îi trecuse 
prin minte nu cu multă vreme în urmă. 

- Am de gând să trăiesc o mie de ani cu ajutorul copilei, care a venit 
aproape zilnic ca să îngrijească de... musulmana ei, și de agua... aqua... 

- De aqua vitae”. o întrerupse Hugo. Deși mai bine îi spunem licoare, 
zise el, gândindu-se că expresia „apa vieţii” nu era potrivită cât timp 
încă i se atribuia puterea de a-l ucide pe cel care bea mai mult decât ce 
încăpea într-o găoace de alună. 

- Așa. Cum s-o numi, zise Barcha. 

- Vrei să zici că ai... Că fabrici licoare? întrebă Hugo, căruia nu îi venea 
să creadă ce începea să presupună. 

- Da. E magnifică! îţi ridică moralul și te vindecă până și de tuse. Ce te 
aşteptai să facem noi două singure aici? Apăi, am cumpărat vin, am luat 
oalele alea mari pe care le-ai lăsat aici și am repetat ce te-am văzut pe 
tine făcând la ferma de pe podgorie, îţi amintești? E simplu. 

- Şi Merce te-a ajutat? 

- Ah, s-a distrat ca un copilaș! zise musulmana. 

- Şi bănuiesc că aţi și băut-o? 

- Am băut și încă beau din ea, da. Un pahar mic în fiecare zi... Şi mă 
simt ca nouă! 

- A gustat și Merce? întrebă Hugo din nou, uluit. 

- Copila? întrebi dacă a băut și ea? Da, bineînţeles, puţin, dar ceva- 
ceva. Nu m-am îngrijorat că a făcut-o. Mi-a povestit că și tu i-ai oferit. 
Nici nu îţi închipui ce-am mai râs! 

Rămaseră toți trei tăcuți preț de câteva clipe: Barcha și Caterina 
zâmbeau și îl priveau pe Hugo, care părea gânditor. 

- Aţi venit ca să rămâneți aici? schimbă musulmana subiectul. 

- Da, îi răspunse Caterina, mai energică decât de obicei, deși se căi 
numaidecât, de parcă nu era locul ei să vorbească. 

- Mă bucur, se înveseli Barcha, care o bătu ușor pe mână pe sclavă. 
Îmi vei ţine companie în timp ce Hugo se va perinda încolo şi încoace. 
Bănuiesc că nu ați mâncat. 


Când o auziră li se făcu foame; în ziua aceea nu mâncaseră deloc. 
Barcha puse pe masă pâine, brânză și vin, cu care să se întrețină Hugo 
în timp ce îi făcu semn Caterinei să îngenuncheze în faţa vetrei, lângă 
ea, ca să pregătească oala. 

Supa simplă cu legume și carne li se păru nemaipomenită. Vorbiră la 
căldura focului. Hugo îi explică Barchei ce se petrecuse cu Bernat și 
Roger Puig, precum și înțelegerea ca amiralul să îi dea o zestre de 
cincizeci de mii de sueldos lui Merce. Musulmana încuviință și zâmbi 
când se gândi la norocul copilei ei și la destinul contelui de care Hugo se 
plânsese atât de mult. 

- Şi Regina? îl întrerupse ea pe când Hugo se pregătea să încheie 
povestea. Ce s-a ales de ea? Cu siguranţă, nu plănuiește nimic bun... 

Vă poate denunța pentru adulter. Ba nu, se corectă ea numaidecât, 
câtă vreme ești sclavă nu îl va putea acuza pe Hugo. Cine nu are relaţii 
cu o sclavă? 

Hugo îi povesti și despre Regina și, când auzi că fusese expulzată din 
palat, pe chipul întunecat și zbârcit al musulmanei apăru un zâmbet 
larg și luminos. 

Intrucât era deja târziu în noapte, băură licoare. Și, o dată în plus, 
Hugo trebui să admită că distilatul nu era rău. Musulmana îl surprindea 
mereu. Pălăvrăgiră până când alcoolul și oboseala își făcură efectul la 
Hugo și Caterina. Fusese o zi foarte grea. Cu toate acestea, când se 
întinseră amândoi împreună pe unul dintre paturile de paie din odăile 
de la etaj, Hugo o căută pe Caterina. 

- Ce zici de musulmană? șopti el, găsindu-și locul în pat și lipindu-se 
de spatele ei, pentru ca trupul lui să ațâțe dorinţa femeii. 

O sărută pe gât. Ea nu îi răspunse, nici nu se mișcă; dormea liniștită. 

- Era o nebunie, fiica mea, repetă Hugo. El și Merce se plimbau prin 
Barcelona, cu un soldat pe urmele lor. E musai să ne păzească? se 
plânse el pentru a nu știu câta oară. 

- Așa zice Guerao, îi răspunse ea din nou, resemnată. Spune că, dacă 
aș păţi ceva, amiralul i-ar tăia ştim noi ce. 

Guerao de Sant Esteve, așa îi zisese Merce că îl chema. „Guerao de 
Sant Esteve, repetase Hugo, un nume prea important pentru un bărbat 
atât de neînsemnat." lar Merce îi răspunsese: „Nu îţi bate joc de el. Este 
un bărbat curtenitor și binevoitor." 

Se plimbau acum între două servitoare ce căutau provizii pentru 
palat. Cumpărară pește aproape de biserica Santa Maria de la Mar, ton 
și sardine în saramură, și apoi urcară pe strada Mar înspre măcelăria 
din piața Blat. Pe drum, Hugo îi mai explică o dată fiicei lui de ce îl 
trădase pe Roger Puig. 

Merce insista pe asta și i se plânse de mai multe ori că nu se 
consultase cu ea în legătură cu ce avea de gând să facă. 

- Nu îmi pasă ce crezi, vru Hugo să încheie discuţia când ajunseră în 
piaţă. Răzvrătirea lui Urgell a fost o nebunie care te-ar fi învăluit şi pe 


tine, mai devreme sau mai târziu. Cine îţi garantează că regele nu ar fi 
găsit scrisorile după ce l-ar fi înfrânt pe conte? Ce s-ar fi întâmplat 
atunci? Ai văzut cum s-a purtat amiralul: ai fi sfârșit în curtea interioară 
a palatului, așa cum au păţit celelalte rude ale lui, goală și umilită, într-o 
sărăcie cruntă și pe drum spre exil, împreună cu mama ta. Era un joc 
foarte periculos, ba mai mult, era pierdut dinainte. în orice caz, dacă nu 
te convinge acest argument, gândește-te că Roger Puig îmi era dator: 
pentru bătaia pe care am încasat-o în copilărie; pentru că m-a alungat 
din șantierele navale și pentru că şi-a trimis servitorul să mă caute; 
pentru că m-a umilit și pentru că a îngăduit să fiu lovit... „Pentru că s-a 
culcat cu soția mea", se gândi el, deși hotărî să omită acest lucru. Toată 
viața mea a fost marcată de cruzimea lui Roger Puig. 

- Dar ai lucrat pentru el și i-ai servit vin și ai spionat... 

- Am fost obligat să o fac, zise Hugo. Tu nu ai trăit așa ceva. Noi, cei 
umili, nu ne putem împotrivi celor mari. Apoi am facut-o pentru line, ca 
să fim împreună, dar am reacționat când am înţeles că visurile tale erau 
în pericol. Acesta-i adevărul, fiica mea. Meriţi zestrea aceea, Merce. Vei 
găsi un soț bun și vei putea trăi cum vrei tu. 

- Nu am făcut nimic ca să merit zestrea aceea. De ce să beneficiez de 
ea? 

- Eşti fiica mea, asta ai făcut. lar Roger Puig avea de încheiat o 
socoteală cu mine. 

Hugo lăsă să treacă timpul: Roger Puig își plătise datoria, cu 
siguranţă. O plătise cu viața lui, pe care și-o pierduse după doar două 
zile în spitalul Santa Cruz, după ce fusese internat cu trunchiul și chiar 
și faţa jupuite, un amalgam de nerecunoscut de carne sângerândă. 

- Tată! zise Merce când îl văzu pe Hugo căzut pe gânduri. 

- Doar am încasat datoria cu pricina, Merce, zise el cu seriozitate. 

- Dar eu beneficiez de ea. Și tu? 

- Nu îţi face griji pentru mine! zise el, abandonând subiectul; era 
mult mai interesat de o altă treabă. la zi-mi, ce știi de mama ta? Nu am 
mai văzut-o de câteva zile, lucru care mă miră. 

Merce îi povesti că Regina reușise să își recupereze banii; fusese 
singurul lucru pe care îl primise înapoi, întrucât nu îi înapoiaseră nici 
straiele, nici bijuteriile, nici cărţile, nici preţioasele ei instrumente. Și 
banii îi dobândise pentru că îi ţinea pitiţi într-o ascunzătoare pe care 
nici Guerao, nici scribul nu o descoperiseră când făcuseră inventarul 
bunurilor care se aflau în dormitorul ei. Dar Merce știa unde erau; 
trebuise doar să îi ia și să îi dea. 

- Şi ce-a făcut după aceea? 

- A plecat la Tortosa, răspunse Merce. 

- La Tortosa? Ce-i veni mamei tale să meargă acolo? 

- In Tortosa are loc cea mai mare dispută din istoria Bisericii, îi 
explică Merce tatălui ei. Cei mai erudiţi evrei și creștini din regate 
discută despre falsităţi, erezii și mârșşăvii din Talmud. 


- Şi ce are asta de-a face cu mama ta? Doar s-a convertit la creștinism. 

- Da. Şi principalii apărători ai doctrinei creștine sunt tot convertiți. 
Mama zice că, întrucât convertiţii cunosc bine cărțile evreilor, le cunosc 
și greșelile și falsitățile, așa că sunt mai pregătiţi decât creștinii ca să 
discute pe tema aceasta. Jeronimo de Santa Fe este cel care conduce 
disputa pentru creștini. A fost medicul papei Benedict, pe care l-a 
botezat călugărul... 

- Vicente Ferrer, îl întrerupse Hugo. 

- Da, încuviință ea râzând. Numele lui apare mereu. Se zice că a 
săvârșit deja un miracol în sat. 

- Nu vreau să știu, murmură Hugo, dar Merce era dispusă să îi 
povestească. 

- Un pod de vase s-a rupt pe râul Ebru din pricina greutăţii mulțimii 
de oameni care îl urmau... 

- Ca acela pe care l-am trecut în Zaragoza? 

- Intocmai, dar în Tortosa. Se zice că l-a reparat făcând doar semnul 
crucii și că nu a murit nimeni. 

- Nu îi doresc fratelui Vicente să o întâlnească pe mama ta. Miracolul 
pe care ar trebui să îl săvârșească atunci chiar că ar intra în istorie. 

- Tată! îl mustră Merce. 

In piața Blat se apropiară de una dintre mese, ca să guste din 
brânzeturile pe care li le arătau, nehotărâte, servitoarele. 

- Imi cer părerea, iar eu nu știu ce să le zic, se plânse Merce înainte să 
ajungă la femei. Știu să citesc și știu medicină. Nu mă pricep la 
brânzeturi, nici la mâncare, nici la nimic din toate acestea. 

- Va trebui să te ocupi de asta, îi răspunse Hugo în timp ce mirosea 
brânzeturile. Le compară cu vinurile și le alese pe cele care reușiră să îi 
amintească cel mai mult de aromele care îi plăceau așa de mult. Imi 
închipui că viitorul tău soţ va vrea o femeie care să se priceapă la 
alimente, nu un medic. 

- Dacă soțul meu va fi atât de bogat, nu va avea nevoie de o femeie 
care să meargă la piaţă. Vezi vreo doamnă nobilă pe aici? 

Piața Blat, care marca centrul orașului, se întindea în afara vechilor 
ziduri romane din Barcelona, care sprijineau în parte castelul 
veguerului și temnita. Trecând de vechea poartă Mayor, partea nordică 
a orașului roman, ajungeai la palatul Real Mayor. Hugo și Merce se 
uitară în jur prin piață. Era o zi rece dar însorită, iar lumea se perinda 
încolo și încoace, strigând și discutând preţul și calitatea cerealelor și 
ale alimentelor înainte de a le cumpăra. 

- Ce contează dacă sunt sau nu doamne bogate pe aici? Hugo și fiica 
lui urcau deja spre piața Oii, aflată la doar câţiva pași mai încolo, 
căutând ulei. Ce vreau eu să știu este ce s-a dus să facă mama la în 
Tortosa. Oare va redeveni evreică? 

- Nu, deși Guerao a găsit câteva cărți despre religia ebraică ascunse 
printre cele de medicină... 


- l-ar putea aduce o pedeapsă grea, o întrerupse tatăl ei pe un ton 
grav. Indoielile lui referitoare la creștinismul exacerbat al Reginei se 
risipeau. Episcopul sau Inchiziția ar putea să o urmărească. 

- Nu cred. Guerao le-a ascuns. Nu l-a lăsat pe scrib să le ia în 
evidenţă. 

- E un om bun, zise Hugo cu o oarecare ironie. 

- Binevoitor, adăugă Merce. 

- Presupun că la rugămintea ta... 

- [i vrei cumva răul mamei? 

Hugo nu îi răspunse fiicei lui la întrebare. 

- Tot nu mi-ai zis ce caută în Tortosa. 

- A răspuns la chemarea maicii superioare a unei mănăstiri cu care a 
mai avut de-a face în numeroase ocazii... Mă înţelegi, nu, tată? 

- Păi, nu, nu te înţeleg. 

- Treburi femeiești. Va rezolva problemele pe care le au călugărițele, 
care rămân totuși femei. 

- In Tortosa? 

- S-au întrunit mii de oameni acolo! De la începutul acestui an, papa 
Benedict și întreaga lui curte se află acolo: șaptezeci de cardinali, 
arhiepiscopi şi episcopi din toate locurile; principi și nobili, și 
bineînţeles evreii, toți rabinii pe care Sanctitatea Sa i-a obligat să 
participe la dispută, deși nu cred că aceștia vor relaționa prea mult cu 
călugărițele. Iți închipui câţi călugări și preoți trebuie să roiască în jurul 
atâtor parohi? Mulţi dintre acești clerici sunt găzduiţi în mănăstiri de 
călugăriţe, separați, dar... Merce se înroși puţin. Acum pricepi? 

Hugo încercă să își închipuie: singura mănăstire pe care o cunoștea 
era cea în care se afla Arsenda, cea a călugărițelor din Jonqueres, un loc 
ce părea inaccesibil, dar oare nu se cățărase chiar el, vreme destul de 
îndelungată, pe acoperișul ei? Oricine ar fi putut să se furișeze și să aibă 
relații cu călugărițele, dacă ele o îngăduiau. Cei mai mulți susțineau că 
aşa se și întâmpla, deși în realitate era un zvon pe care puţini îl puteau 
confirma. : 

- Călugărițele?... îşi întrebă fiica oarecum jenat. In fine... Ştii tu... 
adăugă el unindu-și degetele mijlocii de la ambele mâini, în semn de 
pereche. 

- Am mers de mai multe ori cu mama la mănăstiri! Plătesc cel mai 
bine. Mama este expertă, iar ele au o încredere orbească în cunoștințele 
și discreţia ei. 

Servitoarele așteptau deja cu uleiul; și soldatul zăbovea, așteptându-i 
să se pună din nou în mișcare. Lui Hugo îi păru rău: se întorceau pe 
strada Marquet și acolo avea să se încheie vizita făcută fiicei lui. Merce 
simți tristețea de pe chipul lui când veni momentul despărțirii, întrucât 
ajunseră deja la porţile palatului. ` 

- Mai vino, tată! Guerao e om bun. Il va asculta pe amiral, dar ne vom 
putea vedea afară, ca astăzi. Când Hugo o sărută pe obraz, ea îl întrebă: 


Ce este între tine și Caterina, tată? Pentru că am vorbit mult despre 
mama, dar despre voi doi... 

- Este ceva ce Regina nu a fost nicicând dispusă să îmi ofere, zise el 
tăios. 

Merce se trase din brațele lui cu o oarecare bruscheţe și cu ochii larg 
deschiși. 

- Dragoste, adăugă Hugo. 

De parcă ar fi fost un copil, aşteptă aprobarea fiicei lui. Nu avea să fie 
mulțumit până când nu avea să o obţină. Ea miji ochii și încuviinţă. În 
pofida tinereţii ei, Merce nu reușise să nu audă zvonurile și 
comentariile la adresa Reginei pe când trăiau amândouă în palat. 
Plânsese singură din pricina aceasta, până când presupuse că între 
părinţii ei nu mai exista nici dragoste, nici afecțiune. Incuviinţă iarăși, 
de data aceasta cu ochii deschiși, privindu-l, și îl sărută. 

- Cum vei rezolva situația cu mama? îl întrebă după aceea. 

Hugo ridică din umeri. 

Ferdinand fu încoronat în Zaragoza, unde, cu această ocazie, se 
ținură petreceri, turniruri și întreceri cavalerești. Pentru liniștea noului 
rege şi spre exasperarea sprijinitorilor contelui de Urgell, dacă mai 
rămăsese vreunul, contele fusese încarcerat în castelul Uruefia, aproape 
de Valladolid, în regatul Castiliei, la sute de leghe depărtare de catalani. 

Acum, că se știa sigur pe tron, monarhul fu generos cu toți cei care îl 
ajutaseră să îl dobândească. Ceea ce fusese comitatul de Urgell dispăru, 
iar posesiunile imense din care era format fură vândute sau donate 
celor credincioși lui. Lui Berenguer de Bardaji, cel pe care îl plătea deja 
pe când era judecător în Caspe și pe care îl recompensase cu cincizeci 
de mii de florini de aur, îi dărui în plus castelele și locurile din Almolda, 
Oso şi Castellfollit; lui Mateo Ram, armurierului lui, castelele și locurile 
din Samitier și Puig de Mercat; lui Antonio de Cardona, hăitașul-șef, 
castelul și vila din Oliana. Le dărui pământuri și castele care îi 
aparținuseră contelui de Urgell scribului, grăjdarului și majordomului 
său, secretarului reginei, guvernatorului Cataloniei, șambelanului, 
justițiarilor din sate și multor altora din jurul lui. Pământurile foarte 
vaste ale lui Antonio de Luna, care fugise în Franţa, fură vândute. 
Bunurile lui Martin Lopez de Lanuza, de asemenea confiscate pentru că 
fusese un apărător al contelui de Urgell, îi fură dăruite lui Alvaro 
Garabito, iar cele ale lui Luis de Cegrany, lui Nuho de Laguna. Bernat 
Estanyol, amiral și tovarăș de arme al regelui, fu de asemenea 
recompensat cu bunurile confiscate de la Roger Puig: palatul de pe 
strada Marquet și tot ce cuprindea acesta, precum și castelul și 
pământurile din comitatul de Navarcles, care deveniră proprietatea lui. 

- Nepotul, zise monarhul când îi comunică donația, se va întoarce ca 
domn și stăpân în castelul din care a trebuit să fugă bunicul lui. 

Ferdinand cunoștea bine povestea lui Bernat, a tatălui lui, Arnau, și 
despre cum tatăl acestuia fusese obligat să fugă din castelul de 


Navarcles împreună cu fiul lui, pe atunci în vârstă de doar câteva luni, 
aflat în pragul morţii, până la Barcelona, care îi primise ca pe niște 
cetățeni liberi. Regele și amiralul lui vorbiseră despre asta în nopţile 
încordate și lungi dinaintea bătăliilor. 

- Vă sunt recunoscător, maiestate, răspunse Bernat, gândindu-se 
atunci dacă avea să calce vreodată în locul acela. 

In primăvara anului 1414, la scurtă vreme după ce regele își 
recompensă amiralul, Barcha îi deschise ușa casei unui omuleț sfrijit și 
posac. 

- Pace ţie! îl salută musulmana. 

Caterina, care o ajuta cu mâncarea, îl zări pe Guerao și se apropie. Nu 
era ceva obișnuit ca majordomul amiralului să vină în casa unei foste 
sclave, în cartierul Raval din Barcelona. Tot corpul i se acoperi brusc de 
o sudoare rece la gândul că poate Merce păţise ceva. Hugo ar fi murit 
dacă fiica lui ar fi pățit ceva! 

Guerao rămase ferm în fața lor. Caterina își șterse mâinile cu o cârpă 
în timp ce se apropie de el, dar nu îndrăzni să îi întindă mâna 
bărbatului. Omuleţul o salută cu o mișcare ușoară a capului. 

- Hugo este acasă? întrebă el apoi. 

- In grădină, răspunse Barcha, făcând semn în spatele ei. Preţ de 
câteva clipe, amândouă rămaseră nemișcate. 

- Ah! strigă în cele din urmă Caterina și dădu fuga să îl caute. 

- Pace ţie! îl salută Hugo după ce intră în casă și își curăță pământul 
de pe mâini cu aceeași cârpă pe care o folosise Caterina, deși nici el nu 
îndrăzni să dea mâna cu omuleţul. S-a întâmplat ceva? întrebă el, 
neliniștit. Merce e bine? 

- Fiica ta este sănătoasă. 

Hugo răsuflă ușurat. La fel şi Barcha și Caterina. 

- Intră, te rog! îl îmbie Hugo. 

- Nu, refuză omuleţul. Nu este nevoie. Se căută printre straie și 
scoase un document, pe care i-l oferi. Dovada că fiul lui Arnau Hstanyol 
își ține cuvântul, zise el. 

Caterina plângea deja înainte ca Hugo să o prindă. Barcha o 
îmbrățișa. 

- Nu știm să citim, zise Hugo zâmbind sfios, cu documentul în mână. 

- Este actul de dezrobire a sclavei rusoaice, cunoscută sub numele de 
Caterina. Cuprinde numeroase formalităţi legale care însoțesc ceea ce 
este de fapt important: libertatea ei fără talla, fără servicii sau condiții. 

- Mulţumește-i lui Bernat, îi zise Hugo spontan. 

- Amiralul nu își dorește recunoștinţa ta, răspunse omuleţul revenind 
la niște maniere pe care păruse să le fi uitat preț de o clipă, mișcat de 
plânsul de fericire al celor două femei. 

Hugo îl privi cu impertinenţă, din cap până-n picioare. 

- Trebuie să fie neplăcut să îi servești unui asemenea stăpân. 


Guerao se gândi puţin dacă să răspundă. Apoi se hotărî să o facă, 
ferm, de parcă l-ar fi insultat pe el. 

- Este un om curajos și generos, loial regelui și alor săi, deși, din 
nefericire, nu știe cum să trăiască fără să ţină în mână o sabie trasă din 
teacă; asta l-a învăţat viaţa. Nu s-a așteptat niciodată la recunoștință... 
Nici de la tine, nici de la nimeni altcineva. 

E aici de aproape două săptămâni, îi mărturisi Merce, pe când se 
aflau din nou la cumpărături prin Barcelona. Verifică, în șantierele 
navale, cum merge construcţia galerelor. Sicilia și Sardinia încă... 

Hugo nu o mai ascultă. Nu îl interesa situația mereu ostilă din acele 
tărâmuri îndepărtate. Era curios, se gândi el, ignorând lucrurile pe care 
i le povestea fiica lui, că șantierele navale fuseseră iluzia lui. își dorise să 
ajungă mestre daixa, ca genovezul! Apoi, profitând de afecțiunea 
câinilor lui Juan Navarezul, sărise zidul ca să fure arbaleta cu care 
Bernat ar fi trebuit să îl ucidă pe căpitanul general. Și acum, după ani de 
zile, Bernat se afla pe șantierele navale, ca amiral, și, în plus, era noul 
conte de Navarcles, titlul care i-a aparținut celui pe care voise să îl 
asasineze cu arbaleta de care-i făcuse rost Hugo. 

Oftă, poate îndeajuns de tare încât fiica lui să nu îi mai vorbească 
despre armadă. 

- S-a întâmplat ceva, tată? 

- Nu. Continuă, continuă. 

- leri mi-a vorbit despre galere. 

- Cine? 

- Bernat. 

- Bernat? 

- Da, Bernat, amiralul. 

- Da. Ştiu cine e Bernat, dar... îi zici Bernat? 

- Cum ai vrea să-i zic? 

- Nu știu... Nu... Domnia Sa? Amiralul? Fata râse. 

- La masă? Pretinzi să-i spun amiral? 

- Mâncaţi la aceeași masă? 

- Da, bineînţeles. Și micul dejun și cina. 

- Și mai cine? 

- Nimeni. Doar eu și el. 

- Fiica mea... 

- Nu suntem singuri, tată. Suntem înconjurați de servitori și sclavi, 
când nu e Guerao de faţă. 

- Merce, nu știu dacă se cuvine ca un tânăr ca... 

- Tată! Nu ai încredere în mine? 

- In tine, da, scumpa mea. In el... 

Merce făcu un semn din mână. 


- Bah! Bernat e inofensiv. 

- Ba nu. E unul dintre cei mai cruzi corsari... 

- E inofensiv, tată, crede-mă. Poate că e crud pe mare sau cu inamicii 
lui în război, dar departe de mediul acela e doar un om trist, tată. Nu 
are pe nimeni. Nu doarme. Știu asta, iar Guerao mi-a confirmat. E o 
persoană singuratică. De câteva zile a aflat că ştiu să citesc. 

-Şi? 

- Acum citim seara. Poezii, tată. Poezii! „Femeie, pentru Dumnezeu - 
recită ea - fie-ți milă, căci sunt al tău cavaler, și de nu vrei să-mi arăţi 
milă, permite-mi măcar să te pot iubi." 

Hugo își privi copila cu gura căscată. Era tentată să-i dezvăluie 
adevărul despre acele seri de lectură la lumina lumânărilor, dar nu 
trebuia să o facă. „Și ochii lui Bernat se umplu de lacrimi, tată", ar fi vrut 
să-i spună. Nu. Era... era un lucru intim! Nu putea să trădeze pe cineva 
care avea încredere în ea într-atât încât îi dezvăluia sentimentele care îl 
încercau. 

- Aceleași poezii pe care i le citeam contesei, tată, continuă ea. Bernat 
zice că şi el le citea, cu mulţi ani în urmă. E minunată! „Curajul tău, 
femeie fără de egal..., începu ea să recite din nou, făcând mișcări ample 
cu mâinile, în faţa ei. 

- Copilă! o întrerupse Hugo. 

- Copilă? 

- Da, copilă, copilă, repetă el. Ai grijă cu atâtea poeme și poezii și 
ocupă-te de motivul pentru care te afli în palat, care nu e ca să-i citești 
poezii amiralului, pentru că, dacă nu îi zici tu, va trebui să-i amintesc eu 
că trebuie să-ţi găsească un soţ. 

- O știe. Am vorbit despre asta. 

- Şi?- 

- Nu mă grăbesc, tată. 

- Poate că tu nu, dar corpul tău da. Voi, femeile, trebuie să vă măritaţi 
tinere. 

Merce păru să se simtă stingherită când auzi afirmaţia și le căută din 
privire pe servitoarele care o însoțeau. Când nu le văzu, îl întrebă dintr- 
un gest pe soldat, care îi răspunse întinzând mâinile și mișcându-le 
înspre pământ, plângându-se astfel că trecuse ceva vreme de când 
stăteau acolo, pe loc, vorbind. Ea încuviinţă. 

- Așa este, recunoscu ea. Trebuie să plec. 

Soldatul zâmbi, iar Merce o porni înapoi spre palat. Hugo îi lăsă să 
treacă și îi privi îndepărtându-se. Fiica lui mergea în față, cu pas 
hotărât, de parcă toată viața ar fi trăit într-un palat și ar fi fost mereu 
escortată de un paznic. Hugo se temuse că nu avea să se adapteze la 
noua ei viață ca pupilă a lui Bernat, departe de contesă și despărțită de 
Regina, dar era limpede că îndoielile îi fuseseră neîntemeiate. Poezii! 
Merce și Bernat citeau poezii seara, își repetă în sinea lui, jenat. 


- Licoarea nu e ca să o bei tu, o mustră Hugo pe Barcha după ce o 
prinse cu un pahar în mână. Nici pentru tine, adăugă el, adresându-i-se 
Caterinei, pe care o trădau ochii scânteietori de pe chipul care voia să 
pară serios în fața mustrării. Dacă ne rămâne, vom hotărî atunci ce vom 
face cu ea, încuviință totuși sub privirea lor rugătoare. 

Distilau vin și făceau licoare. Hugo trebuia să lucreze. El și Barcha 
fuseseră mereu cumpătaţi când venea vorba de nevoile lor: o oală 
îndestulătoare pe foc, pâine care nici măcar nu trebuia să fie albă - grâul 
obișnuit era îndeajuns - și vin erau mai mult decât destul. Din când în 
când, câte o găină sau ceva carne de ied, și pește în zilele de post, care 
erau numeroase. Cât timp lucrase pentru Roger Puig, musulmana știuse 
cum să administreze salariul lui Hugo și reușiseră să economisească 
niște monede, dar întrucât contele de Castellvi de Rosanes și de 
Navarcles căzuse în dizgrație, Hugo își pierduse slujba și salariul primit 
de la acesta, chiar dacă îi dăruiseră căruţa aceea cu doi catâri și mai 
multe butoaie de vin cumpărat în Balaguer pentru ostași. De asemenea, 
nimeni nu îi ceruse socoteală pentru banii primiţi de la conte ca să 
spioneze, nici de ceilalți pe care el și Caterina îi câștigaseră vânzând vin 
de foarte slabă calitate soldaţilor și civililor instalaţi în tabăra militară, 
pe care aceștia îl băuseră chiar și pentru a pălăvrăgi măcar o vreme cu 
femeia aia frumoasă. 

Nişte bani, vinul care le rămăsese din tabăra de la Balaguer, un 
alambic și funcţia de negustor de vinuri, care îi permitea să vândă în 
Barcelona, îi trasară, așadar, lui Hugo drumul în viață. 

- A mai băut cineva licoare? trebui să o întrebe pe Barcha. 

Dacă lumea ajungea să cunoască gustul distilatului și, prin urinare, îl 
recunoșteau în amestecuri, îl puteau acuza de fraudă, și treceau multe 
persoane prin casa Barchei. Majoritatea erau sclavi eliberaţi, obligați să 
locuiască în Raval în timp ce își plăteau eliberarea și care ulterior 
rămâneau în districtul cu pricina care nu se schimbase prea mult, ci 
rămăsese așa cum fusese pe când îl străbătuse Hugo în copilărie. 

- Ce ai vrea să fac câtă vreme tu ești în palatul contelui? îi răspunse 
Barcha într-o zi în care Hugo o întrebă despre sclavii eliberaţi care o 
vizitau pe musulmană. Ne înțelegem. Toţi am fost sclavi și am trăit 
nedreptatea vieții. Vorbim. Uneori ne plângem de necazurile noastre, ne 
mai invităm la vin, râdem de libertatea noastră. Ne ajutăm, Hugo. Cel 
care a fost sclav își ajută aproapele. 

Odată cu sosirea Caterinei în casă, vizitele se înmulţiră. Dacă înainte 
îi vizitaseră în mare parte musulmani, acum îi vizitau și ruși, greci, 
tătari, sclavi din Orient. Caterina îi întreba de fiecare dată, când pe unii, 
când pe alţii, de cei doi copilași pe care Roger Puig îi vânduse cu câţiva 
ani în urmă. Erau și stăpâni care își țineau bastarzii lângă ei, mulți îi 
recunoșteau în testamentele lor, chiar și în timpul vieţii; nici măcar 
Biserica nu cenzura relaţiile dintre stăpâni și sclavi. Roger Puig însă nu 
își dorise niciodată bastarzi în palat, nici să îi hrănească până când 


aveau să crească suficient ca să poată munci, așa că îi vindea imediat ce 
vedeau lumina zilei, ca pe niște animale... Și asta și erau pentru el. 
Caterina plânsese, nemângâiată, de fiecare dată. 

Barcha jură că nimeni nu gustase din licoare. 

- Și dacă m-ar fi denunţat careva? zise el, pentru ca musulmana să 
conștientizeze importanţa jurământului ei. 

Aveau să distileze noaptea, când nu primeau vizite. Barcha se plânse, 
obosită doar la gândul cu pricina. Hugo zâmbi când își aminti cum 
ajunsese să îi frângă voinţa cu ani în urmă: vărsând vedre de apă pe ea 
ca să nu doarmă. Acum însă, hotărî să o elibereze de munca aceea. Vinul 
aveau să-l păstreze în șopronul din grădină. 

Da, dacă va încăpea, le răspunse Barchei și Caterinei, ambele 
temându-se că aveau nevoie de o cramă mare. La urma urmei, adăugă 
el, nu am pretenţia să se învechească, nici măcar să am grijă de el sau să 
îl decantez. Să îl cumpăr tânăr și ieftin, să îl modific cu licoare și fructe 
sau condimente și să îl vând scump, asta vreau. 

Hugo le rugă pe amândouă să păstreze discreţia. 

- Crezi că am putea povesti cuiva? 

- Vorbiţi prea mult, o întrerupse el pe musulmană, fără să bage în 
seamă tonul ei ofensat. 

Butoaiele cu care se întoarseră de la Balaguer fură primele. Avu niște 
câștiguri frumoase, deși nu întocmai cât ar fi putut câștiga, ţinând cont 
de sfatul pe care i-l dăduse Caterina într-o noapte în care se aflau 
amândoi în pat după ce lucraseră cu alambicul. 

- Nu poţi avea tot timpul cel mai bun vin din oraș, cel mai scump și 
cel mai fin. Ceilalți negustori, ba chiar și cârciumarii, până și mai-marii 
orașului își vor pierde încrederea și vor sfârși prin a-și da seama ce se 
petrece. Fii prudent, dragostea mea! Mișcă-te printre cei umili, vezi de 
vinul ofițerilor și al artizanilor! 

Hugo visa că lucrurile aveau să se schimbe. în ziua în care ar fi avut 
bani, urma să cumpere vin bun, de Murviedro..., dacă i l-ar fi vândut 
careva, și din toate acele locuri pe care le vizitase pe când fusese 
iscoadă pentru conte. Avea să achiziționeze vinuri măreţe, puţin 
cunoscute. Ar fi fost o afacere bună, cu siguranță, dar până atunci nu era 
rău să urmeze sfatul Caterinei, concluziona el. Şi cine știe, poate că într- 
o zi avea să dețină o podgorie. 

Când se sfârși vinul de la Balaguer, Hugo înhamă catării și se duse să 
cumpere. De data aceasta alese Penedes, în apropiere de Vilafranca. Pe 
acolo erau o mulțime de ferme, cele mai multe dintre ele aveau vinărie 
și cramă și își făceau propriile vinuri. Hugo nu cerea nici cantități mari, 
nici calitate bună - un butoi de-aici, jumătate de dincolo -, așa că țăranii 
cărora li se adresa nu își riscau stocurile care trebuiau să le ajungă până 
la sfârșitul lui ianuarie, moment în care aveau să dispună de vinul nou. 
Îi vândură, și încă la preţ bun, chiar dacă era în afara sezonului. 


Intors acasă, după ce plăti taxa pentru trecerea podului de lemn ce se 
întindea peste râul Llobregat pe lângă Sant Boi, se opri în piaţa ce se 
afla chiar pe partea aceea a râului. Căută un loc în care să lase căruţa și 
catârii, într-o baracă păzită de un bărbat și de câţiva copii zdrenţuroși, 
și porni să colinde pe la tarabe. Pusese deoparte bani ca să-i cumpere 
un dar Caterinei. In serile în care străbătuse fermele ca să cumpere vin, 
își închipuise darul cu pricina, bucurându-se în timp ce își imagina 
expresia de bucurie de pe chipul ei. Caterina îi mărturisise într-o zi că 
nu primise niciodată un dar, „In afară de libertate", adăugase ea, apoi îl 
sărutase cu pasiune. Hugo refuză să îi ducă alimente, așa cum făcuse cu 
Eulălia, dar nici nu știa prea bine ce să-i cumpere. Poate o oală, sau ceva 
pentru bucătărie, cântări el, întrucât bijuteriile de argint sau din coral îi 
depășeau cu mult posibilităţile. In cele din urmă se văzu sedus de 
bucăţile de pânză expuse de negustori. Nu îndrăzni să le atingă cu 
degetele-i murdare de la decantatul vinului, de la înhămatul animalelor 
și de la drum, aşa că arătă înspre ele și întrebă de preţuri. Se duse de la 
o tarabă la alta, nereușind să priceapă toate informaţiile pe care i le 
dădeau vânzătorii. Preţul materialelor varia în funcţie de lână, perioada 
în care fusese tunsă, lungimea firelor, urzeala ţesăturii, greutate, 
vopsea, culori... li plăceau toate bucăţile și toate erau scumpe. Işi 
numără banii, se târgui cu unii și cu alţii, și oferi cât avea. Şi-o închipui 
pe Caterina zâmbind în clipa în care îi înmânară o bucată de țesătură de 
lână albastră, „vopsită cu pastel”. 

- Soţia ta va fi mulțumită, îi ură negustorul. 

Când ajunse acasă, dădu de zarva și freamătul pricinuite de sclavii 
eliberați, ba chiar și de sclavi care profitau de ceva treabă 
administrativă din oraș ca să se furișeze să le vadă pe Barcha și 
Caterina. Solidaritatea dintre sclavii eliberaţi, chiar și între cei care 
proveneau din locuri diferite sau erau de rase diferite, constituia o 
formă de dobândire a libertăţii. Tallas, contractele în baza cărora 
sclavul își cumpăra libertatea, necesitau bani și, prin urmare, un loc de 
muncă, dar mai ales existența unor giranți care să garanteze în fața 
stăpânului care îi încuviinţa talia că sclavul cu pricina nu avea să fugă. 

- Ne-au povestit că înainte, îi zise chiar în seara aceea Caterina, pe 
când se aflau în odaia lor, nu cu foarte mulţi ani în urmă, să fie vreo 
patruzeci, se cereau doar doi sau trei giranți ca un stăpân să îi 
încuviințeze unui sclav talla. Apoi au urcat numărul la șase, iar în zilele 
de astăzi sunt rare contractele de talia cu mai puţin de opt giranți. 
Pentru fiecare sclav care ar putea opta pentru libertate prin talla, 
trebuie găsite opt persoane, închipuie-ți!, opt sclavi eliberaţi care să fie 
dispuși să garanteze că sclavul își va îndeplini obligaţiile. 

Hugo evitase să îi dea darul în prezența Barchei. Nu se compara 
aprecierea pe care o avea față de musulmană cu dragostea pe care i-o 
purta Caterinei, dar nu se simţi bine închipuindu-și-le pe cele două 
impreună; una mulțumită şi cealaltă poate dezamăgită. Barcha avea să 


afle, fără îndoială, dar atunci avea să îi zică adevărul: cheltuise tot ce 
avusese la el pe bucata aceea de pânză albastră. 

- Și cine garantează? întrebă Hugo ca să continue conversaţia cu 
Caterina. 

- Ei între ei, îi răspunse ea pe un ton important care nu trecu 
neobservat de Hugo. 

- Dar... începu el să spună... 

Insă Caterina continuă: 

- Îşi caută și de lucru între ei... Poate ca să se controleze reciproc, îţi 
imaginezi în ce situaţie ar rămâne familiile care au garantat dacă sclavul 
fuge? 

- Imi închipui, da, dar cine...? 

- Și sunt şi multe procese, îl întrerupse Caterina. Mulţi sclavi deschid 
proces la tribunalul magistratului ca să își câștige libertatea. 

E un procuror, i se zice procurorul celor nenorociţi, care îi reprezintă 
gratis pe sclavii care pretind că nu ar trebui să fie sclavi, în mare pentru 
că nu au fost prinși în timpul unui „război bun", cei care au fost furaţi pe 
teritorii cu care regatele nu s-au înfruntat. 

Caterina tăcu, iar Hugo nu rupse tăcerea; simţea că acea ultimă frază 
cântărea greu pentru sufletul ei. 

- Satul meu nu se afla în război cu nimeni... cu atât mai puţin cu 
Catalonia, șopti ea. Cine știe... Dacă aș fi știut de existența acelui 
procurator al nenorociţilor... 

Stătea pe pat și tăcu, ţinându-și capul plecat. Hugo se apropie de 
cufărul pe care îl aveau în încăpere și scoase din el bucata de material. 

- Nu va fi niciodată îndeajuns ca să-ţi aline durerea, îi zise el 
îngenunchind în fața ei, cu pânza în mână, dar mi-aş dori ca prin darul 
acesta să înţelegi dragostea profundă pe care ţi-o port. 

Caterina izbucni în plâns. Din pricina emoțiilor, nu putea apuca 
pânza pe care i-o oferea Hugo. 

- Mă simt vinovat doar gândindu-mă că sunt norocos că destinul tău 
crud te-a adus la mine. Nu am niciun drept asupra ta. Nu vreau să îmi 
amintesc trecutul. Vreau doar să îți spun că astăzi sunt aici, cu tine, și că 
te iubesc. 

Ea își întoarse capul, pentru ca lacrimile să nu ude pânza. Hugo 
aşteptă, zâmbind, în fața ei, dar plânsul Caterinei părea să nu se mai 
termine. 

- Caterina! o imploră el într-un sfârșit. 

Ea încuviinţă și își trase nasul. Își șterse lacrimile cu antebraţul și se 
ridică hotărâtă. Apucă bucata de material, o mângâie cu delicateţe, o 
puse la loc în cufăr și se întoarse către Hugo. 

- Tu ești cel mai frumos dar pe care l-am putut primi vreodată, șopti 
ea și începu să se dezbrace cu o senzualitate fățișă în privire și 
voluptate în mișcări. Mi-aș îndura viaţa, la fel, zi de zi, dacă m-ar asigura 
că te-aș întâlni din nou. 


Hugo îşi tinu respirația când Caterina rămase goală în fața lui. O 
cunoștea. Își trecuse mâinile și limba peste corpul ei minunat, ba chiar 
și-l închipuise, dar acum i se părea splendid, magnific, ca și cum 
lacrimile și cuvintele, promisiunile de dragoste și pânza albastră 
pluteau împreună prin încăpere, excitând sfârcurile tari ale sânilor ei 
mari și fermi și conturându-i curbele șoldurilor, sfârșind prin a se juca 
în pubisul ei. Ochii palizi ai Caterinei, acum strălucitori, îl chemară. 
Hugo făcu un pas, vru să spună ceva, dar ea îi închise gura cu un sărut, 
lung, umed. Apoi îl dezbrăcă, lent, îl împinse în pat și îl linse până 
ajunse la orgasm. 

- In curând voi împlini douăzeci de ani, tată. 

In ultimul timp, le porunceau servitoarelor să meargă să facă ele 
cumpărăturile și să îi lase singuri. La început, femeile insistaseră să îi 
însoţească, întrucât amiralul retrăsese deja paza de soldaţi, după ce 
fusese convins că tovărășia servitoarelor era suficientă, dar, în cele din 
urmă, Merce reușea mereu să le convingă. Atunci, se plimbau în jurul 
bisericii Santa Maria de la Mar, nu intrau în biserică de teamă să nu dea 
cumva de Bernat, se plimbau prin Pla de Palau, pe plajă, sau se așezau și 
îi priveau pe marinari, pescari și constructorii de bărci la muncă. 

„Deja aproape douăzeci de ani!', se gândi Hugo. Şi el, câţi avea 
atunci? Trebuia să se apropie de patruzeci. 

- Ce vrei să spui cu asta, că ai douăzeci de ani? își întrebă el fiica, 
uitând orice altă întrebare. 

- Că sunt deja la vârsta la care îmi pot alege propriul soţ. 

- Nu se obișnuiește așa. Fiicele trebuie să se supună... începu Hugo 
un discurs din care Merce îl întrerupse numaidecât. 

- „ .taților. Bineînţeles. Dar cum tu nu ești prezent, zi-mi ce preferi: să 
aleagă Bernat sau să aleg eu? 

- Dacă așa stau lucrurile, poate că ar trebui să am încredere în 
judecata ta, recunoscu el. 

- Păi, atunci va dura o vreme, tată! Merce râse, apoi îi făcu semn din 
mână să tacă. Cei care nu sunt bătrâni și decrepiţi sunt tineri pe care îi 
interesează doar zestrea mea. 

- E normal să revendice zestrea. 

- Sunt fecioară și m-am păstrat așa ca să mă ofer soțului meu. 
Problema e că de îndată ce li se amintește obligația de a oferi un 
estreifix în sumă egală cu jumătate din zestrea mea, dau bir cu fugiţii 
miu, mai rău, izbucnesc în râs. Oamenii importanți, tată, fii celor bogați 
și ai nobililor nu îmi fac curte; poate câte unul ruinat, cine știe, dar cam 
atât. Să fim sinceri: sunt doar... 

- Taci! îi ceru el, privind-o cu tandreţe. Va sosi curând și omul 
potrivit. Nu te îndoi de asta. Ce zice Bernat? 

- Gândeşte ca tine, zice Merce oftând. Că va sosi. 

- Bun, atunci suntem cu toţii de acord, deși... 


Hugo nu îndrăznea să insiste cu grăbirea căsătoriei. Il deranja că se 
întârzia cu alegerea unui soț pentru fiica lui și că între timp ea locuia cu 
Bernat la palat. Nu i se părea o situaţie potrivită, dar de îndată ce 
vorbea cu Merce, îndoielile îi dispăreau când vedea cât de fericită era. 
Tocmai îi mărturisise cu sinceritate că încă era fecioară. Trebuia să aibă 
încredere în ea, își spuse el din nou. 

- Deși ce? întrebă Merce când tatăl ei tăcu brusc. 

- Nu. Nimic. Ce mai știi de mama ta? schimbă el subiectul, 
promițându-și în același timp că nu avea să mai insiste atât pe tema 
căsătoriei. 

Merce nu avea vești de la Regina. Dar îi vorbi totuși despre ce se 
petrecea în așa-numita Dispută din Tortosa. 

- Călugărul ei, zise ea ironic, fratele Vicente Ferrer, reușește să 
convertească zilnic prin predici. 

Aşa era: peste 200 de familii din cartierele evreiești din Zaragoza, 
Calatayud și Alcaniz se convertiseră la creștinism, la care se adăugau 
120 din Daroca, Fraga și Barbastro și aproape toţi locuitorii cartierelor 
evreiești din Caspe și Maella, ai celui din Lerida și evreii din Tamarit și 
Alcolea. Aflase de la Guerao că disputa era pe punctul de-a se încheia. 
Dintre toate temele puse în discuţie, reușiră să trateze una singură: 
venirea lui Mesia. Se zicea că Jeronimo de Santa Fe, convertitul care 
conducea întâlnirea, reuși să o dovedească pornind chiar de la erorile 
din Talmud. In cele din urmă, circa trei mii de evrei, rabini și persoane 
de prestigiu din rândul lor, renunţară la credinţa lor și se convertiră la 
creştinism în Tortosa. 

- Înseamnă că se va întoarce curând, se plânse Hugo. 

- Probabil, se încumetă a spune Merce, și tăcură amândoi. A trecut 
Barcha să mă vadă, zise ea dintr-odată. 

Hugo oftă. Oare ce mai punea la cale musulmana? 

- Stii deja cum e ea, zise el. Te vizitează des? Nu mi-a povestit despre 
asta. 

- Da, vine destul de des. Se ceartă cu gărzile de la poartă și urlă la 
toată lumea. Eu cobor în curtea interioară și pălăvrăgim puţin, nici 
măcar nu ieșim la plimbare. Rămâne doar o clipă; cât să mă vadă și să 
mă sărute. 

- Ce figură! exclamă el. 

- Şi ce zici de asta, tată? Ieri l-a înfruntat pe Bernat. 

- Ce? exclamă Hugo, uluit. 

- A apărut și Bernat în curtea interioară, nu știu de unde. A vorbit o 
vreme cu mine. Dar când a dat să se retragă, Barcha l-a strigat și l-a 
înfruntat. „Să nu-i faci rău', l-a ameninţat ea, referindu-se la mine. 
„Dacă îi faci rău, o să ai de-a face cu mine... în iad." 

- Şi ce-a făcut Bernat? 

- Păi... a încuviinţat în tăcere, răspunse Merce, uluită, nu l-a deranjat. 
Nu vreau să mă gândesc ce s-ar petrece dacă vreun servitor de la palat i 


s-ar adresa la fel... Totuși, față de Barcha doar atât a făcut: a încuviințat 
din cap. Am întrebat-o după aceea de ce l-a avertizat așa, dar s-a 
pierdut cu firea scuzându-se. 

- În fine, sunt încrezător că nu îţi va mai face probleme, concluziona 
Hugo. Ştii că te iubește mult. 

- Şi mi-a cerut și bani... Bine, de fapt, se corectă ea încercând să îl 
liniștească pe Hugo, care tresări când o auzi, m-a rugat să îi cer lui 
Bernat. 

- Ca să-l elibereze pe vreun sclav! urlă Hugo, furios. 

- Nu. Merce șovăi. Pentru tine, mărturisi ea. Ca să poţi cumpăra vin și 
să faci negoţ cu el. 

Hugo trase adânc aer în piept, apoi îi dădu drumul, pufnind. 

- Zice că ai nevoie de ei, tată. 

- Musulmana se bagă mereu în viața mea! Știi că mi-a căutat chiar și 
soție? Dar nu am nevoie de banii aceia acum, fiica mea. S-ar părea că 
lucrurile încep să îmi meargă bine... îl cuprinse îndoiala. 

Am vândut vinul de Balaguer și tocmai ce-am vândut și o parte din 
cel de Penedes... Când îl auzi, Merce îl privi mirată. Vând... Când zici că 
ţi-a cerut bani? 

- Chiar ieri. 

Bun, oricum bănuiesc că a fost o cerere inutilă, adăugă Hugo 
gândindu-se la Barcha și Caterina și la sclavii lor eliberaţi, la tallas, 
procesele și garanţiile lor. Bernat nu mi-ar împrumuta niciodată bani. 

- Păi, mi-a luat ceva până să îl conving, dar în cele din urmă a 
acceptat. 

Hugo se întoarse din plimbarea cu Merce cu cele două vești: 
întoarcerea mai mult decât previzibilă a Reginei, acum că sfârșise cu 
Disputa din Tortosa, și împrumutul cerut de Barcha. 

- Trebuie să mă duc să verific banii pe care îi avem ascunși? întrebă 
el când intră în casă. 

Tăcerea celor două femei fu un răspuns suficient. Hugo își plecă ușor 
capul și închise ochii; banii aceia însemnau începutul unei noi vieți. Visa 
să vândă și să cumpere o podgorie... 

- Unul dintre sclavi a fugit, o auzi pe una dintre ele scuzându-se. Să fi 
fost Caterina sau Barcha? Nu își dădu seama. A trebuit să plătim partea 
noastră din garanţie. 

- Vom recupera banii, mai ziseră ele. 

Hugo visa la o podgorie. Noaptea, în clipa aceea dinainte să își piardă 
cunoștința, putea chiar să simtă mirosul vrejurilor, să molfăie dulceața 
mustului și să savureze gustul vinului. Și acum, cele două... cele două... 
Îşi strânse tare pumnii. Îi cheltuiseră! lar musulmana se dusese să îl 
implore pe Bernat pentru el. Oare ce avea să creadă amiralul despre el? 
Ce satisfacție intimă i-o fi produs faptul că Hugo Llor îi ceruse bani până 
și printr-o sclavă eliberată și prin fiica lui? 

- Şi sclavii sunt persoane. 


O altă afirmaţie îi întrerupse șirul gândurilor. Nici de data aceasta nu 
își dădu seama care dintre cele două vorbise, își ridică privirea și 
răspunse cu amărăciune: 

- Și eu? Eu nu sunt o persoană? Nu merit să prosper, să ies din 
sărăcie? 

- Tu ești liber, răspunse musulmana. 

- Şi mă ai pe mine, adăugă Caterina. Despre ce sărăcie vorbești? 

Se priviră unul pe altul. 

- Şi pe mine, ndrăzni să spună Barcha pe un ton necunoscut: dulce. 

Expresia lui Hugo era în continuare încordată, gândindu-se oare cât 
mai rămăsese din banii puși deoparte, dar ceva... 

- Voi lucra nopţile, zise Barcha, de data aceasta supusă. 

Colţurile gurii lui Hugo se relaxară când auzi angajamentul pe care 
și-l lua femeia. 

- Şi ai o fiică minunată, adăugă Caterina. 

- Care se va căsători cu un prinţ, concluziona Barcha. Vorbiră pe 
rând, flatându-l, pe un ton dulce, în timp ce un zâmbet se căznea să i se 
creioneze pe chip. 

- Eşti cel mai bun chelar din regat. 

- Cunoști secretul licorii. 

- Eşti sănătos. 

- Şi în putere! 

Barcha reacționa la exclamaţia Caterinei fluturând o mână prin aer și 
făcând o grimasă. 

- Bleah! zise ea ironic. 

Cele două femei continuară să îl flateze, iar Hugo, cu ochii închiși, se 
lăsă convins. 

- A mai rămas vreun ban? întrebă el în cele din urmă. 

- Câteva monede neînsemnate. 

Nu reuși să nu clatine din cap, dezamăgit. 

- Dar ai... dădu una dintre ele să reînceapă șirul de scuze. 

- Știți ce am? o întrerupse Hugo. O soţie crudă și vrednică de dispreț 
care se va întoarce în Barcelona și probabil aici, chiar dacă doar ca să 
mă îngrozească. 

Regina avea să se întoarcă și era imposibil de știut ce anume avea să 
îi ceară, dar cu siguranţă nu avea să binecuvânteze relaţia dintre el și 
Caterina. Trebuiau să găsească o cale de-a o intimida, toţi trei. Hugo nu 
le povestise despre ziua în care aceasta ieșise pe fereastră ca să strige în 
gura mare despre trădarea lui oricui era dispus să o asculte. Regina era 
o femeie în stare să se jertfească din ură pură. Le spuse în schimb 
despre cărțile evreiești găsite în palatul de pe strada Marquet. „Am 
putea să ne folosim de ele ca să îi forțăm mâna", propuse el. Cântăriră 
circumstanţele: Merce ar fi fost compromisă, la fel şi Guerao, pentru că 
nu le predaseră, dar oare majordomul amiralului ar fi recunoscut că se 
afla în posesia lor? Ba mai mult, oare ar fi negat că le-a găsit? Dacă el 


nega, Merce avea să fie etichetată drept mincinoasă, dar dacă ar fi 
povestit adevărul, s-ar fi pus rău cu Inchiziția. 

- Să uităm de omuleţul acela și de Merce, concluziona Hugo, 
alungând îndoielile ce îl încercau. 

Singura care s-ar fi putut simți ameninţată de faptul că păstra cărți 
ebraice era o convertită ca Regina. Da, Inchiziția s-ar năpusti asupra ei. 
Convertiţii falși erau una dintre cele mai presante probleme cu care se 
confrunta Biserica. La ce bun atâta efort pentru convertirea lor dacă 
apoi nu erau creștini adevăraţi? Regina nu ar fi îndrăznit să pună la 
îndoială cuvântul cuiva din casa amiralului armadei catalane, în mare 
pentru că ştia că se făcea vinovată de ucuzaţia adusă. Puteau profita de 
asta, hotări Hugo, mulțumit. 

Regina se întoarse în Barcelona. O altă consecință a Disputei din 
Tortosa, pe lângă miile de convertiri, fu bula papală „Etsi Doctoris 
Gentium", una dintre cele mai crude reguli pentru evrei dictate până 
atunci. Comparabilă cu normele stabilite în Ayllon pentru evreii 
castilieni la cererea fratelui Vicente Ferrer, bula lui Benedict al XIII-lea 
căuta să îi elimine definitiv pe evreii care, după Disputa din Tortosa, 
persistau în credința lor. Cartiere evreiești întregi optară pentru 
convertire, dar mai rămaseră câteva: în Teruel, Gerona, Perpignan, chiar 
în Tortosa, Falset, Tarazona, Monzon, Besalu, Huesca, Jaca... 

Pe lângă normele stricte de separare a evreilor și cu precădere a 
convertiților, de interzicere a anumitor munci, și alte norme care făceau 
imposibile traiul și subzistența evreilor, din clipa aceea li se interzicea 
posesia oricărei cărți despre religia lor. Dacă deținea careva astfel de 
cărți, trebuia să le predea autorităților ecleziastice în decurs de o lună, 
sub pedeapsa urmăririi de către Inchiziţie pentru erezie. 

Dar, pe lângă partea cu cărțile, bula papală se diferenţia de legile din 
Ayllon prin faptul că papa poruncea închiderea sinagogilor, cu 
precădere a celor de preţ, cele care celebrau cu lux ceremoniile 
ereticilor, pe lângă celelalte despre care se afla sau se știa că fuseseră 
ridicate pe locul templelor creștine. Prin privarea evreilor sau prin 
umilirea templelor lor, susțineau creștinii, crezul ebraic și-ar fi pierdut 
sensul. Și așa se petrecu în numeroase locuri conduse de sinagoga unică 
din cartierul evreiesc din Gerona. Mărturii false cum că aceasta fusese 
ridicată pe locul unei capele creștine dedicate Sfântului Laurenţiu 
duseră la închiderea ei imediată. 

- Vrei să mă duc să te denunț la preotul parohiei că trăieşti în 
concubinaj cu... Regina șovăi câteva secunde înainte să o definească pe 
Caterina. Cu sclava asta? 

Venise în casa Barchei, frumos îmbrăcată, urmată de un adolescent 
musulman care căra ceea ce părea a fi un cufăr cu lucrurile ei. 
Plănuiseră ca Hugo să fie cel care vorbea cu ea, motiv pentru care 
acesta făcu un pas în față spre soţia lui. Regina și sclavul ei rămaseră 


într-o parte a sufrageriei și ei trei în cealaltă, ca două armate în curs de 
confruntare. 

- Dacă îţi propui să denunți... dădu Hugo să o amenințe. Dar Barcha 
interveni, întrerupându-l: 

- Nu denunța pe nimeni! Te rugăm, exclamă ea. 

Regina își mai îndulci atunci expresia neliniștită. Hugo îi privi nasul. 
Era încordat, ceea ce însemna un singur lucru: minţea. 

- Intră şi locuiește cu noi, îi oferi musulmana. E casa ta. 

Regina îi făcu semn sclavului, care intră ținând în braţe cufărul. 

- Ştii deja drumul, zise Barcha pe un ton ironic pe când Regina îi 
întorsese deja spatele și urca scările. 

Nici măcar nu așteptară ca să ajungă la etaj. Când Barcha îi văzu pe 
ceilalți doi întorcându-se spre ea, le făcu semn să tacă și se duse spre 
cealaltă încăpere de la parter, cea în care se aflase cândva atelierul în 
care Jaume fabrica mânerele pentru cuțite. 

- Aveai de gând să o amesteci pe Merce în încurcătura asta? șopti 
Barcha. Ar fi fost în detrimentul ei. Să nu te îndoiești de asta! 

Atât Hugo, cât și Caterina se văzură obligați să încuviințeze. Cum se 
schimba percepţia asupra unei idei de la nașterea ei și până în 
momentul aplicării! Să o șantajeze pe Regina pe tema cărților ebraice 
nu era o idee bună, dacă asta însemna să o implice pe Merce. 

- Nu putem risca să îi facem rău copilei, continuă Barcha. 

Regina e problema noastră, nu a lui Merce, așa că noi trebuie să o 
înfruntăm. Cu ani în urmă mi-am dat cuvântul în fața Reginei pentru 
binele copilei, dar, acum că Merce este în siguranţă, știu cum să îi fac 
cuiva viața imposibilă. 

Hugo și-o aminti pe Barcha imediat după ce o cumpărase: sclava 
aceea care îl făcuse pe el, stăpânul ei, să care vasul mai greu de vin. 

- Suntem trei împotriva ei. O vom face să își plece capul mândru. 

- Aveţi grijă cu ce vă dă să gustați. 

Fraza aceea lapidară fu singura care îi veni în minte lui Hugo în timp 
ce musulmana zâmbea doar cu gândul la cele o mie de moduri prin care 
avea să o deranjeze pe Regina. Caterina nici nu zâmbea, nici nu spunea 
nimic; pe chip i se putea citi îngrijorarea. 

Sosi şi anul 1415, perioada în care vinul își încheia fierberea lentă și 
era deja pregătit să fie consumat ca vin tânăr. 

- Amiralul îţi cere să îl cumperi din zona Navarclesului, îi zise Guerao, 
care acționa ca împuternicit al lui Bernat. Dacă e să cheltuie banii cu 
pricina, atunci să fie spre folosul pământurilor lui. 

Cu altă ocazie, poate că s-ar fi împotrivit. Cine era Bernat ca să-i 
spună de unde să cumpere? Dar, ţinând cont de circumstanţe, Hugo își 
dorea doar banii cu care putea să înceapă din nou; licoarea avea să-i 
îngăduie acest lucru. Asta îi șoptise Caterinei după sosirea Reginei, în 
șopronul din grădină unde ţinea butoaiele. 

- Nu tu mă sfatuiai să fiu prudent? 


- Ba da, răspunse ea, și nu mă dezic de sfatul dat. De ce vrei să fii 
bogat dacă nu ca să-i ajuţi pe cei aflaţi în suferință? 

- Vreau doar să dobândesc o podgorie, Caterina, care să ne permită 
să trăim, răspunse el. Vreau să îmi sfârșesc zilele îngrijind via. Aș mai 
vrea şi să trăiesc îndeajuns ca să verific calitatea vinurilor mele. La atât 
aspir. Nu vreau să fiu bogat. 

- Vei avea toate astea, cu siguranţă, zise ea și îl luă de mână. Le 
meriți. 

Hugo avea să își amintească intenţia lui de-a se împotrivi și felul în 
care Caterina îl umplu de sărutări ca să îi închidă gura, când simți 
presiune pe braţ. Guerao îl îndemna să iasă din biroul notarului public, 
în ușa căruia se oprise ca să se gândească. 

- Da, da, încuviinţă el. Pentru asta pot să-i mulțumesc Domniei Sale? 
îl întrebă Hugo pe omuleţ de îndată ce ieșiră pe stradă. 

Nu erau mulți bani, ci tocmai îndeajuns pentru un lot bun de vin. 

- Amiralul nu are nevoie de nicio mulțumire, ţi-am mai zis. Singura 
mulțumire pe care și-o dorește este să-i înapoiezi banii. 

- Incă îmi e dator el mie, murmură Hugo. 

- Ai zis ceva? 

- Nu. „Nu?”, se gândi el. Oare nu era așa? Și eu i-am dat odată bani, 
zise el cu emfază, și nu mi i-a înapoiat niciodată. 

- Vrei să îi aduc aminte? întrebă Guerao. Amiralul e un om care se 
mândrește cu faptul că și-a plătit mereu datoriile. 

Hugo se gândi și dură doar câteva clipe ca să decidă că Merce era pe 
primul loc. Ultima dată îi povestise că un baron bătrân și văduv se 
înfăţișase la palatul de pe strada Marquet. Era însoţit de doi fii dintr-o 
căsătorie anterioară, cu câţiva ani mai mari sau mai mici decât Merce, 
care o priveau cu o lipsă de jenă și o lascivitate care îi lipsea tatălui, de 
parcă ar fi împărțit-o deja între ei. „Așa s-au purtat până când Bernat a 
lovit cu atâta putere în masă, încât s-au răsturnat cupele cu vin", îi 
povestise apoi fiica lui, care adăugă că din acel moment, fără ca Bernat 
să fie nevoit să mai zică ceva, cei trei bărbaţi se purtaseră foarte 
curtenitor. 

- Nu, îi răspunse Hugo lui Guerao, întorcându-se din gândurile lui. 
Mai bine să nu îi aduci aminte de nimic amiralului. 

- Când vei pleca? 

- Cât de curând voi putea. E momentul potrivit pentru a cumpăra vin. 

- Noroc! îi ură omuleţul. 

Se aflau în fața catedralei, magnifică, întrucât cu câțiva ani în urmă 
fuseseră dărâmate zidurile romane care îi ascundeau fațada, începând 
de acolo, după ce treceau de piața Sant Jaume, aveau să se despartă, 
unul apucând-o înspre strada Marquet, celălalt spre Raval și strada 
Hospital. 

- Guerao! îl opri Hugo înainte să o apuce fiecare pe drumul lui. 


Hotărâse să aibă încredere în el; la urma urmei, Merce susținea că 
era un om de treabă. Nu înțeleg de ce întârzie atât căsătoria fiicei mele. 

Da! continuă rapid, anticipând ce avea să îi răspundă majordomul, 
știu de la Merce că nu găsește un pretendent care să o merite. 

- Așa este. Fiica ta ar putea să se mărite săptămâna viitoare, dacă și- 
ar dori asta. Eu însuși m-aș însura cu ea și dacă singura ei zestre ar fi 
doar un pat din paie, adăugă el, iar Hugo făcu o grimasă. Nu am vrut să 
sune a lipsă de respect, cu atât mai mult față de ea. Imi cer iertare dacă 
aşa ţi s-a părut. 

- Te cred, îi zise Hugo, simțind căinţa sinceră din scuzele lui. 

- Da, dar expresia pe care ai făcut-o când ai auzit propunerea a fost 
grăitoare. Nu ai mărita-o cu mine, chiar dacă sunt majordomul 
amiralului armadei... 

De data asta, Hugo fu cel care încercă să își ceară iertare, dar Guerao 
îi făcu semn să tacă. 

- E un exemplu, Hugo. Aceeași figură o face și stăpânul meu când 
vede şirul de ticăloși și oportuniști care vin după zestrea unei fete așa 
frumoase ca fiica ta. Va sosi și soțul potrivit, nu te îndoi de asta. 

- Dar între timp ea locuiește în palat... 

- Insinuezi ceva? ridică majordomul tonul. 

Hugo se mai gândi o clipă, apoi răspunse: 

- Nu insinuez. Susţin, afirmă el direct, că nu este corect ca un bărbat 
singur să locuiască sub același acoperiș cu o fecioară, vreme atât de 
îndelungată. 

De data aceasta, Guerao se văzu forțat să se gândească puţin la ce i se 
zisese. _ 

- Hugo, fiica ta este sănătoasă și bine îngrijită. In plus, te asigur că 
este respectată așa cum merită. Chiar și așa... Nu îţi pot ascunde că și eu 
m-am îngrijorat în privinţa asta. Voi vorbi cu amiralul. 

- Aşa să faci, îi zise Hugo. 

In timp ce străbătea strada Boqueria în direcţia Raval, mai liniștit 
după ce majordomul îi promisese că va discuta cu Bernat despre 
situația cu pricina și îi vorbise despre respectul care domnea în palat, 
Hugo își zise că un lucru era sigur: Merce era bine. Emana bucurie și 
fericire. Oricât de mirat ar fi fost el, fiica lui era fericită să trăiască în 
apropierea unei persoane ca Bernat. „Poezie?", se întrebă el, râzând 
sarcastic în sinea lui. Pe stradă, cineva se întoarse spre el. 

Hugo nu îi acordă atenţie și își văzu de drum zâmbind. Merce avea să 
își găsească un soț bun, asta i se părea indiscutabil. Pe de altă parte, 
viața lui conjugală se confrunta cu o mulțime de probleme. 

Sosirea Reginei le tulburase conviețuirea. Barcha aranja ca nou- 
sosita să doarmă singură în odaia pe care până atunci o împărțiseră 
Hugo și Caterina. El avea să doarmă în odaia alăturată de la etaj, iar 
tânărul sclav musulman pe care Regina îl cumpărase în Tortosa avea să 
doarmă pe palier, între cele două odăi, șezând pe jos și sprijinit de 


perete. In sfârșit, Barcha și Caterina aveau să ocupe atelierul de la 
parter. 

Atmosfera se rarefia încă de la ivirea zorilor. Barcha urla, se ciocnea 
de Regina; încă de la prima oră musulmana se alia cu sclavi sau sclavi 
eliberați care veneau în casa ei. Regina nu avea loc la masă, nici 
mâncare. 

- Te aștepți să-ţi dau de mâncare? îi strigă Barcha încă din prima 
dimineaţă. O să mă denunțţi și pentru asta parohului? 

Copii alergau încolo și încoace și o trezeau pe Regina sau intrau și 
ieșeau din camera ei urlând, urmăriţi de musulmanul tânăr, care încerca 
să recupereze vreun lucru pe care i-l furaseră stăpânei lui și pe care și-l 
treceau de la unul la altul, fluturându-l ca pe un stindard capturat de la 
dușman. Barcha îi interzise să scoată apă din puţul din grădină. „E a 
mea. Trebuie să plătești pentru ea." Așa că musulmanul trebuia să 
meargă zilnic la fântâna spitalului Santa Cruz pentru ea. 

Caterina nu avea același caracter ca musulmana și urmărea lucrurile 
dându-și tot mai mult seama de neliniștea și încordarea pe care i-o 
stârneau lui Hugo, până când hotărî să plece din odaia Barchei și să se 
instaleze în cea de sus. „Să ne denunțe parohului", zise ea încuind ușa și 
cuibărindu-se în pat lângă el. 

De fapt, Hugo se îndoia că Regina avea să își ducă la capăt acea primă 
amenințare. Puţine erau ocaziile în care se întâmpla să fie singuri; 
uneori în grădină sau când se intersectau pe stradă. Intr-o seară, se 
întâlniră în fața focului în timp ce celelalte două femei își vedeau de 
treburile lor. Lui Hugo i se păru că îl căuta. Regina se apleca înspre el cât 
putea de mult, deși el se forța să se îndepărteze de ea. „Am putea să 
încercăm din nou', îi propuse ea cu o voce dulce și suavă. „Eu încă te 
iubesc. Ce s-a petrecut cu noi? Știu că în inima ta încă mai arde ceva 
pentru mine." Aripile nazale îi erau în acord cu cuvintele și Hugo își zise 
că Regina nu minţea. Credea în spusele sale! Soţia lui căuta o împăcare 
imposibilă. Hugo îi ascunse asta Caterinei. Cu toate acestea, își dădu 
seama că, în momentul acela din viaţa ei și deși se vedea uneori cu 
Merce, Regina nu avea pe nimeni care să o iubească; era singură. 

Hugo se întoarse la Navarcles pe același drum pe care îl străbătuse 
alături de Roger Puig cu multă vreme în urmă: urcând de-a lungul 
râului Llobregat, cotind înainte să ajungă la Manresa. Găsi tovărășie în 
doi catârari, fiecare cu mai mulţi catâri după el. Caterina, acum femeie 
liberă și hotărâtă, atât de diferită de sclava care îl însoţise la Balaguer, 
înăbuși brusc primul semn de patimă din privirea unuia dintre catârarii 
neobrăzați. „La ce te uiți?!", îi strigă ea, apropiindu-se hotărâtă până 
când aproape că îi atinse chipul, cu mâna dreaptă ascunsă printre straie 
de parcă ar fi ținut un cuțit. Deși... poate chiar avea un cuțit, își zise 
Hugo. înainte de plecare, Barcha îi împrumutase iarăși cuțitul splendid 
lucrat de Jaume, dar fără îndoială că ar fi putut să îi dea altul Caterinei. 
Hugo își promise că avea să o întrebe pe Caterina, acum că o privea cum 


stătea furioasă în fața catârarului. Era mai frumoasă ca niciodată... 
Libertatea, lupta și munca pe care o ducea pentru sclavii eliberaţi îi 
insuflau un spirit și o vioiciune care i se vedeau și pe corpul voluptuos, 
și pe chipul ale cărui trăsături, atrăgătoare, aproape perfecte, păreau să 
capete viață îmboldite de hotărârea ei, de dorinţa ei de-a trăi. 

O convinse pe Caterina să îl însoțească după câteva zile în care casa 
fu întoarsă pe dos de o sclavă greacă, o copilă care intenta proces ca să 
își câştige libertatea. Totul părea să se învârtă în jurul copilei, dar 
Caterina trăia cu siguranţă într-o încordare permanentă din pricina 
prezenţei Reginei. Barcha, în schimb, o lua ca pe o provocare și se purta 
cu impertinenţă; uneori, lui Hugo i se părea că musulmana se distra, că 
îi făcea plăcere să se răzbune după ani întregi de umilință. Caterina însă 
era reticentă. Regina o vindecase, Regina era soţia lui Hugo, Regina o 
cunoscuse pe când fusese sclavă... Rusoaica nu se putea elibera de 
aceste realități care îi apăsau așa de mult conștiința. 

Aşa că, pentru a o evita, încuviinţă să îl însoţească pe Hugo și lăsă la 
o parte problemele grecoaicei. 

- Adevărul este, îi zise Hugo pe drum, în timp ce mergeau pe lângă 
catâri, că nu pricep prea bine ce se întâmplă cu sclavii greci. Problema e 
că sunt creștini și, prin urmare, ar trebui să fie liberi... Dar sunt mulţi 
alți sclavi creștini care nu sunt eliberaţi. Tu, de exemplu, mereu ai fost 
creștină. 

Caterina încuviință murmurând. 

- Diferenţa, îi răspunse ea într-un târziu, este că eu am fost botezată 
de copilă, cu forța. Sau, mai bine zis, fără să înţeleg semnificaţia 
sacramentului. Adevărul e că nici măcar nu știam limba, cum să înțeleg? 
Grecii și albanezii, dimpotrivă, sunt popoare creștine, ba chiar albanezii 
sunt catolici, iar membrii lor creștini convinși, crescuţi în familii de 
asemenea creștine. Nu e vorba de oameni convertiți după ce au ajuns 
sclavi. Dacă faptul de a fi creștini i-ar elibera din sclavie, toți sclavii s-ar 
converti la creștinism. 

Hugo o privi surprins. 

- Cum de știi atâtea? Greci, albanezi, convertiți... 

- Forțată, dragostea mea. De ceva vreme numai despre asta vorbesc. 

- Dar un creștin este un creștin... încercă Hugo să reia conversaţia 
după ce încuviință mulțumit. 

- Dragul meu, insistă Caterina, ţine de cine se află la conducere. Cu 
multă vreme în urmă, voi, creștinii, credeaţi că sclavii care se 
converteau trebuiau eliberați. Dar s-a petrecut ce-ţi ziceam mai înainte. 
Ştii cine a fost primul călugăr care a susținut că botezul unui sclav nu 
implică eliberarea lui? 

Hugo clătină din cap, continuând să meargă. Cei doi catârari 
mergeau în faţa lor. 

- Ramon de Penyafort, afirmă ea, un dominican catalan. 


- Chiar că știi multe, reitera Hugo întorcându-se spre ea și 
încuviințând, cu buzele strânse. 

- Cu fiecare zi mai mult, Hugo. 

- Şi grecii... Ce au ei de-a face cu toate astea? 

- Brusc, Biserica a hotărât că sclavul creștin nu ar trebui eliberat, ba 
chiar a îngăduit înrobirea creștinilor. Mi-ai povestit de mai multe ori că 
ai mers la război cu evreul acela... Cum îl chema? 

- Mahir, îi răspunse Hugo, interesat de ce avea să urmeze. 

- Războiul acela a fost împotriva Franţei, și francezii sunt creștini, 
așa-i? 

- Da. 

- Ei bine, mi-au spus că regele nostru a îngăduit ca prizonierii 
francezi să fie vânduți ca sclavi până la încheierea războiului... Cei mai 
mulți dintre ei erau copii francezi care însoțeau armata. Și chiar mai 
înainte de asta, un alt rege catalan, cu îngăduinţa Bisericii, i-a înrobit pe 
creștinii prinși în Sardinia. 

- Şi grecii? insistă Hugo. 

- S-ar părea că Biserica este împărțită și episcopii au hotărât să îi 
protejeze pe sclavii greci pentru că sunt creștini. Al nostru, cel din 
Barcelona, îi primește în palatul lui. S-ar părea că e un sclav grec care se 
ascunde acolo de mai bine de opt ani. Altora le acordă libertatea, 
conform tribunalului Bisericii. 

- Tribunalul Bisericii? 

- Da. Al episcopului. 

- Şi la ce bun? 

- La nimic, pentru că nici veguerul, nici magistratul, nici consilierii 
orașului nu îi recunosc sentințele, zise Caterina. Regele Martin, cel al 
cărui chelar ai fost, a poruncit ca doar tribunalul magistratului să se 
ocupe de procesele privind libertatea sclavilor, și a făcut-o tocmai ca să 
împiedice ca episcopii să intervină. 

- Certurile dintre cei mari îi rănesc mereu pe cei săraci, afirmă Hugo 
dorindu-și să încheie conversaţia. 

Caterina putu doar să încuviinţeze. 

Luna ianuarie de-a lungul râului Llobregat nu se putea compara cu 
vara în Balaguer; clima aceea temperată, dacă nu chiar călduroasă, se 
transformă acum într-un frig încărcat de umezeală ce îţi uda straiele și 
te pătrundea până în măduva oaselor. Sub căruţă, Hugo și Caterina 
dormeau îmbrățișaţi, apăraţi de o pătură, îmbrăcaţi cu toate straiele pe 
care și le luaseră la ei și fără să pretindă altceva decât să se încălzească 
reciproc. „Termină! Eşti rece ca gheața!", îl mustră Caterina într-o 
noapte când încerca să-și vâre mâna între straiele lor. 

Plouă și se udară, și Hugo se căi de mai multe ori că o convinsese pe 
Caterina să îl însoțească; i-ar fi fost mai bine în Barcelona, cu Barcha și 
sclava aceea greacă al cărei proces îi ocupa tot timpul. Copila, o tânără 
de nici 15 ani, ajunsese la Barcelona pe o galeră cu vreo doi ani în urmă. 


„Nici măcar nu stăpânește bine catalana", îi povesti Caterina, dar în 
pofida acestui lucru participa cu un interes fățiș la discuţiile pe care le 
purtau unii și alții în casa Barchei despre dreptul ei... și despre viitorul 
ei. 

„Imi pare rău", își ceru iertare Hugo într-una dintre nopțile acelea 
reci şi ploioase, în care noroiul de pe drum le îngreuna înaintarea și îi 
împiedica să ajungă într-un sătuc în care să se adăpostească, iar ei 
dârdâiau sub căruţă, bând licoare doar ca să-i simtă arsura pe gâtlej. „Să 
nu îţi pară rău", îi răspunse ea, profitând de ocazie și luându-i burduful 
cu licoare. „Crezi că ţi-aș fi îngăduit să te lași încălzit de vreuna dintre 
prostituatele alea care se apropie de caravană de îndată ce zăresc un 
bărbat ca tine?" 

Drumul care se desprindea din cel principal și ducea înspre 
Navarcles îi aminti lui Hugo pricina pentru care venise până acolo: 
vinul. Caterina se căise din plin pentru pierderea banilor câștigați din 
primele vânzări. Se căzni, zi de zi, noapte de noapte, până când el o iertă 
a nu știu câta oară. „Dar tu vei continua să distilezi noaptea", adăugă el 
uitându-se spre Barcha, o dată când se puseră amândouă în faţa lui. 
„Dacă trebuie să urc în odaia ta, ca ea, ca să capăt iertarea absolută..." 
insinua musulmana în timp ce începu să își desfacă nasturii de la 
cămașă și o împinse cu șoldul pe Caterina, punându-se în faţa lui Hugo. 
El izbucni în râs și se căzni să scape din îmbrăţișarea cu care încerca 
Barcha să îl imobilizeze. „Vei distila noaptea!" încheie el. 

Zâmbi pe drum. Zona era cunoscută ca bună producătoare de vinuri. 
își aminti însă de butoaiele pe care le găsise în crama castelului în 
călătoria cu Roger Puig. Ținând cont de starea de delăsare în care se 
aflau, mare parte din conținutul lor era de nebăut. Pe parcursul vieţii 
gustase vinuri bune din Bages. De fapt, cei care le elaborau în 
mănăstirea Sant Benet erau cunoscuți în întreaga Catalonie. 

Prin urmare, nu voia să înfrunte cu prejudecată o călătorie care avea 
să se sfârșească la castelul Navarcles, aflat la doar câţiva pași mai 
încolo. O privi pe Caterina, conștient că era prima oară când trecea de 
porţile unei fortărețe ca să înfrunte harababura din interiorul ei, unde 
femeile vasalilor coceau pâine în cuptorul de care trebuiau să aibă grijă, 
unde se potcoveau animalele sau se reparau uneltele, și mișuna lume 
peste tot, în toate direcţiile. Pământul era noroios - de fapt, îngheţat în 
colțișoarele umbroase - de la ploile de iarnă, iar noaptea se abătea 
asupra lor. 

Nu era același cavaler care guvernase castelul pe vremea lui Roger 
Puig, pe care Bernat îl schimbase chiar înainte ca regele să îi dăruiască 
lui comitatul de Navarcles. Noul cavaler veni spre Hugo și Caterina de 
îndată ce primi mesajul din partea paznicului care îi oprise la poartă 
înainte să îi lase să treacă. 

- Vă aşteptam, afirmă un bărbat tânăr și binedispus. Majordomul 
stăpânului conte mi-a dat de veste. 


Chemă un soldat care să se ocupe de căruţă și catâri, după care îi 
însoţi până la o clădire joasă, anexată turnului, formată dintr-o odaie 
lungă, ca o galerie, în care se aflau mese, băncuţe și câteva paturi de 
paie împrăștiate în care dormeau soldaţii. Era aceeași odaie în care 
fusese Hugo în prima lui vizită. 

- Aici puteţi dormi, le arătă cavalerul. Imi închipui că sunteţi istoviţi. 

- Da, recunoscu Caterina, lăsându-se să cadă pe un scaun. 

- Vi se vor aduce paie uscate pentru unul dintre paturi și se va 
aprinde șemineul. Soţia mea vă va aduce de mâncare de îndată ce se 
înnoptează și mâine vom străbate pământurile în căutare de vin. 

Le aduseră o oală aburindă cu carne și legume, pâine coaptă chiar în 
castel și vin. Hugo și Caterina vorbiră puţin și mâncară mult, așezați la o 
masă pe care o mutaseră lângă un șemineu imens din piatră în care 
ardeau mai mulți bușteni. Intrară doi soldaţi care le cerură permisiunea 
să se apropie de foc. Hugo le îngădui. Sătui, el și Caterina se întinseră în 
pat şi se acoperiră, în timp ce alte persoane din castel profitau și se 
apropiau de căldura șemineului. 

Nu le auziră discuțiile șoptite, glumele și nici măcar hohotele de râs 
care întrerupeau din când în când zgomotos liniștea nopţii. Dormiră 
adânc amândoi. Ş 

Navarcles, Calders, Sant Fruitos, Artes... In toate acele sate se cultiva 
viță-de-vie şi se producea o asemenea cantitate de vin, că însuși Pliniu 
scrisese despre zona aceasta și despre recoltele ei bogate. Hugo mergea 
în căruţă, Caterina pe jos, iar cavalerul, numit Arnaldo, îi însoțea călare 
împreună cu o pereche de soldaţi cu lănci care mărșăluiau în spatele 
căruţei. 

- Avem nevoie de protecție? se miră Hugo când văzu escorta. 

- Mereu mă însoțesc, răspunse Arnaldo în timp ce le făcu semn să se 
urnească. Deși, adăugă el după câteva clipe de gândire, de la o vreme 
încoace, nu e rău să străbaţi câmpurile protejat. 

Hugo îi făcu semn din cap să continue. 

- Remences, țăranii legați de pământ, servitorii lui, sunt destul de 
supăraţi. Până la sosirea noului rege, infantele de Castilia, sperau să se 
vadă liberi de jugul care îi apăsa: drepturile eronate. 

Hugo știa câte ceva despre acele drepturi, pe cât de omnipotente, pe 
atât de crude pe care le deţineau stăpânii asupra celor care le munceau 
pământurile; își amintea bine cum strigase Roger Puig la vasalii lui, 
cerându-le să îi exploateze pe țărani. Cu toate acestea, își schimbă 
percepția acum că auzea vorbindu-se despre ei acolo, în timp ce 
coborau de la castel și în faţa lor se întindeau pădurile, ogoarele și 
podgoriile de care se îngrijeau acei servitori ai pământului. Ciuli 
urechile; la fel și Caterina. Cavalerul avea chef de vorbă. 

- Regii anteriori din Casa de Barcelona au ajuns la o înțelegere cu 
țăranii, cu scopul de-a controla o nobilitate și o burghezie care 
acumulau tot mai multe drepturi și aveau tot mai multe pretenții. 


Monarhii s-au folosit de cei umili ca monedă de schimb în relaţiile lor 
cu nobilii și conducătorii... 

- Mă iertaţi, îl întrerupse Caterina, surprinzându-l pe cavaler, ce 
drepturi au stăpânii peste servitorii lor? 

- Servitorul este legat de pământ. Nu îl poate părăsi decât dacă 
stăpânul lui îi vinde libertatea. 

Hugo şi Caterina se priviră și se gândiră amândoi că același lucru se 
putea spune și despre sclavi. 

- Trebuie să le presteze servicii personale stăpânilor lor, continuă 
cavalerul. Să cultive pământurile, să construiască sau să repare clădirile 
și drumurile. Servitoarele trebuie să îi alăpteze pe fii stăpânului, care 
are dreptul să se culce cu ele în întâia noapte după nunta lor, înaintea 
soțului. Mai au și dreptul de-a exploata pământurile, de-a moșteni de la 
vasalii lor, de-a le păstra bunurile, în funcţie de circumstanţe, de a-i 
judeca și maltrata... 

- Şi de ce zici că şi-au pierdut speranţele de-a scăpa de o asemenea 
situație? 

- Pentru că de la moartea regelui Martin și sosirea casei de 
Trastamara s-a schimbat totul. In timpul ultimei întruniri a Curţilor 
Barcelonei, cea din 1413, la un an de la numirea lui Ferdinand ca 
suveran, în Caspe, s-a dat o lege care înăspreşte situaţia remencesilor. În 
loc să fie eliberați, s-au trezit și mai înrobiţi. In noua constituţie, „Com a 
molts entenents", remences care ameninţă sau stârnesc vreo revoltă 
sunt sancționaţi cu pedepse grele care pot include chiar și moartea. 

Mergeau deja între câmpuri și podgorii. Strălucea un soare la fel ca 
acela din ziua anterioară, însă fără să reușească să înfrângă frigul și să 
încălzească îndeajuns de mult. 

- Şi de ce? întrebă Caterina. 

- De ce i-au penalizat pe slujitorii pământului? Caterina încuviinţă, 
iar cavalerul continuă: 

- E foarte simplu. Stăpânii pretind să își păstreze măcar veniturile pe 
spinarea unei populaţii de remences tot mai rară după epidemiile din 
secolul trecut. Inainte se confruntau cu o oarecare protecţie regală, iar 
acum nobilii și proprietarii de pământuri bogaţi au încasat sprijinul pe 
care i l-au oferit infantelui de Castilia. Contele de Urgell ar fi trebuit să 
ajungă rege. Nimeni nu îi nega acest drept, dar pe cei mari nu îi 
interesa, pentru că ar fi acționat la fel ca predecesorii lui din Casa de 
Barcelona, cu autoritate regală. L-au trădat pe Urgell și l-au ales pe 
Trastamara urmărindu-și doar propriile interese, iar această nouă 
Constituţie este unul dintre exemplele de cum poate Parlamentul să îl 
domine pe rege. 

- Contele de Navarcles, zise Hugo mirându-se oarecum de acele 
vorbe, îl sprijină pe regele Ferdinand. 

- Ştiu asta, și nu am zis nimic care să nu fie adevărat. Ştie toată lumea 
că Ferdinand i-a cumpărat pe catalani, că Barcelona a cedat în faţa 


dorințelor aragonezilor și ale valencianilor și s-a predat castilianului. 
Eu sunt de-aici, din Manresa. Contele îmi știe părerea. 

Cumpărară vin. Hugo se gândi să-l guste și pe cel de la diferitele 
ferme la care promisese cavalerul că îl va însoți și apoi să-l aleagă pe cel 
mai bun și să se întoarcă să-l cumpere, dar nu reuși să o facă. Erau și 
ferme bogate, chiar dacă mai puţine. Cele mai multe dintre ele însă erau 
formate din familii care trăiau în sărăcie pe acele pământuri de care 
erau legate pe viaţă, ei, copiii lor și copiii copiilor lor. Aproape toate 
făceau vin, îl asigură cavalerul, și toţi, fără excepţie, îl mai asigură el, i-ar 
fi vândut o parte din rezervele lor; ar fi renunţat la el pentru că aveau 
nevoie de bani. „Atunci, de ce nu au renunțat deja?" se întrebă Hugo, dar 
află răspunsul când gustă un vin aspru și acru pe care îl scuipă pe 
podeaua de pământ a casei. 

- Nu, se plânse el, cu o expresie scârbită pe chip. Nu se poate bea. 

Se aşternu tăcerea peste ei. Perechea de ţărani, relativ tineri, îl 
priviră și pe față li se putea citi dezamăgirea. Cei doi copii ai lor, 
murdari, goi şi înfometați, care până atunci alergaseră încolo și încoace, 
înţeleseră de pe chipurile părinţilor lor, cu acea vitalitate pe care le-o dă 
Dumnezeu celor nevoiași, importanţa refuzului acelui bărbat care bea 
din vinul lor, și se apropiară cât mai tare de Caterina, care îi primi cu 
buzele țuguiate. Cavalerul și soldaţii îl așteptau afară. 

Hugo pufni. Cei cinci îl priveau, iar pe chipul Caterinei apăruse o 
expresie de tandreţe. Pe buze i se întrezărea un zâmbet care se dezvălui 
întru totul, splendid, când Hugo luă din nou castronul și mai gustă o 
dată din vin. 

Oare era cumva mai rău decât cel pe care îl cumpărase pentru Roger 
Puig, când plătise pentru înmormântarea mamei lui cu banii pe care îi 
primise de la acesta ca să cumpere vin de Malvasia? înghiţi cu 
dificultate. Da! Era mai rău. Sau cel puţin așa i se părea. 

- De fapt... 

Iși zise că, dacă reușise să îmbunătăţească vinul acela pentru Roger 
Puig, trebuia să reușească și cu cel de acum. 

- De fapt, nu e chiar așa de rău. 

Caterina încuviinţă și o lacrimă i se scurse pe obraz. Mama își chemă 
copiii și tatăl se apropie de Hugo și îi strânse mâna. 

Poate că vinul era prost, dar preţul fu imbatabil, la fel și cel pe care îl 
obținu Hugo la multe alte ferme, cedând în fața rugăminţilor din priviri 
deopotrivă profunde și triste. „I-ai văzut pe copii? îl întrebă Caterina 
după aceea. Și pe bătrâna aceea? Mama era însărcinată!" Şi la o fermă îl 
lua de mână, la alta îl săruta și la alta îi mulțumea fără să își poată 
stăvili lacrimile. Hugo își cheltui banii în funcție de nenorocirea 
oamenilor și de dragostea Caterinei. Sărăcie lucie, sărăcie lucie și iarăși 
sărăcie lucie. In loc de vin, umplu căruţa cu sărăcie lucie. 

- Îți mulțumesc, îl încuraja Caterina pe drum spre Barcelona, două 
zile mai târziu, mergând de-a lungul râului Llobregat. 


- Dacă nu ai fi plâns la prima fermă, nu l-aș fi cumpărat. 

- Mincinosule, îl mustră ea, l-ai fi cumpărat și fără mine. 

- Nu e adevărat. 

- Cum să nu! 

Merseră cale îndelungată. Erau singuri, sub soarele de iarnă, în 
tăcerea câmpurilor. Incă nu întâlniseră niciun catârar, nici vreo 
caravană care să străbată același drum, chiar dacă erau încrezători că 
avea să se întâmple în zona Manresei. Caterina începu să fluiere un 
cântecel. Hugo o privi și zâmbi. Ea apucă frâiele catârului, scoase căruța 
de pe drum și intră într-o pădure. 

- Ce faci? întrebă el, dar Caterina nu-i răspunse. Se vor sparge... 

Căruţa se hurducăia din pricina terenului neregulat, lemnul scârțâia 
și butoaiele de vin se ciocneau între ele. 

Caterina se opri într-un luminiș mic în care pătrundea soarele și legă 
catârii de un pom. : 

- Vino! îl invită ea pe un ton și cu o expresie desfrânată. ţi voi 
înapoia toți banii pe care i-ai pierdut. 

- Aici? 

- Chiar aici. Se întinse după sticla cu licoare şi luă o gură zdravănă 
din ea. Poftim! i-o oferi apoi. Bea! 

Hugo bău, după care ea îl împinse până ce ajunse să se sprijine de 
lateralul căruţei. 

- Nu vreau să-ţi pierzi echilibrul, șopti ea zâmbitoare, apoi se puse pe 
genunchi. 

li scotoci printre straie, îi descoperi penisul deja erect și i-l luă în 
gură. Hugo gemu când simţi cum Caterina îl masturba cu buzele și cu 
dinţii, în timp ce îl masa cu degetele și îi apăsa ritmic testiculele. Ajunse 
la orgasm, iar ea îi trase de straie, forțându-l să îngenuncheze lângă ea. 
Desfăcură pătura sub căruţă și se întinseră. 

- Am mâinile înghețate, pufni Hugo. 

- Dar inima caldă, răspunse ea îmbrăţișându-l. Caldă și mare, șopti ea 
printre sărutări. 

In cursul dimineţii, pe drum trecură vreo două caravane cărora 
niciunul dintre cei doi nu le acordă câtuși de puţin atenţie. 

Barcelona îi primi cu străzile ei obișnuite, colorate și zgomotoase: 
crainici, negustori, meșteșugari, femei... Hugo plăti impozitele pentru 
vin şi apoi se îndreptară amândoi spre casa Barchei. In timp ce Caterina 
nu îi lăsa pe niște puradei să se urce în căruţă, Hugo trăgea cu forță de 
frâiele catărilor ca să ocolească tarabele. 

- Vezi dacă e cineva înăuntru care să mă ajute să descarc butoaiele, 
Caterina, o rugă el când aceasta dădu să intre în casă. 

Se îndreptă spre partea din spate, unde se afla grădina, și începu să 
deshame animalele, convins că avea să vină cineva să îi dea o mână de 
ajutor, chiar dacă ar fi fost vorba despre cele două femei, dar trecu o 
vreme și nu veni nimeni. 


- Sfântă Fecioară! exclamă Caterina când îl văzu pe Hugo apărând în 
ușa casei care dădea spre grădină. Am uitat! 

Mai mulți oameni stăteau în jurul mesei, la care erau așezate Barcha 
și o fată cu trăsături cizelate, păr negru și creţ și ochi mari și negri ca 
smoala. Caterina îi prinse de braţ pe doi dintre bărbaţii care se aflau 
acolo și îi trase către grădină, rugându-i să o ajute. 

- Ce se petrece înăuntru? întrebă Hugo, deși își putea închipui, în 
tonul vocii simţindu-i-se istovirea, pe când cei doi sclavi eliberaţi, care 
probabil că erau musulmani, își spuse el, descărcau butoaiele și le 
depozitau sub baraca ce servea drept cramă. 

- E vorba de Elena, răspunse Caterina. E grecoaica despre care am 
vorbit de multe ori. Episcopul i-a acordat libertatea pentru că e 
creştină. 

- Și ce caută aici? 

Hugo cunoștea deja răspunsul. 

- Se ascunde. 

- Ne va face probleme. 

- Ce fel de probleme? E liberă. 

- Dacă e așa de liberă, de ce și de cine se ascunde? 

Caterina nu îi răspunse; bărbia îi tremura și ochii îi luceau; era gata 
să izbucnească în plâns. 

- Îţi zic eu: de stăpânul ei și de... 

- E liberă! urlă ea. 

Unul dintre butoaie fu cât pe ce să pice când musulmanii se opriră 
din lucru, tresărind. Hugo dădu să-i răspundă, dar își coborî privirea în 
pământ, cu abdomenul încordat, când văzu suferinţa pe care o arăta 
Caterina. Fusese sclavă; o răpiseră de copilă acolo, în Rusia și, deși nu 
vorbeau niciodată despre asta, mai târziu o violaseră, cam la aceeași 
vârstă pe care o avea acum grecoaica. Hugo o știa bine și mai știa că nu 
se opriseră la asta şi că, după ani de umilinţe, Roger Puig sfârșise prin a 
o lăsa pradă desfrânării Chiorului, de parcă ar fi fost o prostituată. Cum 
să îi refuzi pe cei care luptau pentru libertate, fie ea chiar și acordată de 
un episcop? 

- Da, e liberă, recunoscu Hugo îmbrăţișând-o și legănând-o încolo și 
încoace. Și noi o vom ajuta. 

Caterina izbucni în plâns și el o îmbrățţișa tare, înțelegând că nu 
plângea doar pentru tânăra grecoaică, ci și pentru ea însăși. Pentru 
viața pe care o dusese. 

- O vom ajuta. Nu i-am eliberat eu oare pe mai mulţi sclavi? încercă el 
să o convingă, luând-o de bărbie și ridicându-i chipul, în timp ce ea 
râdea printre suspine. 

Aranjară butoaiele. Unul dintre musulmani îi făcu semn lui Hugo 
cerându-i un pic de vin. Caterina se duse după un castron și Hugo turnă 
puţin în el. Ambii musulmani băură sub privirea atentă a lui Hugo și a 
Caterinei; le plăcu. Ciocniră în sănătatea lui și îi mulțumiră cu căldură. 


- Vezi? Nu e chiar așa de rău? zâmbi Caterina. 

- Cum să nu le placă? Sunt obișnuiți să bea poșircă, făcută din coaja 
de la struguri, din resturile stoarse odată și apoi presate din nou, 
macerate în apă ca să o coloreze și să-i dea doar puţin gust. 

Acum trebuiau să distileze din nou o parte din vin ca să obțină 
licoare. De când Regina era din nou în casă, nu foloseau alambicul, dar 
dacă voiau să vândă vinul acela de Navarcles și să obțină profit din el, 
era esenţial să îl amestece și să îl lucreze. 

Se întoarse împreună cu Caterina în casă făcându-și griji în privinţa 
aceasta, griji care dispărură de îndată ce o privi în ochi pe grecoaică. 
Trăsăturile ei, care de la distanţă și la o primă vedere i se părură dure și 
ascuţite, de parcă ar fi fost cioplite cu dalta, acum i se păreau de o 
frumuseţe neobișnuită. Se lăsă purtat de vocea dulce a Elenei, în timp ce 
ea vorbea nehotărâtă, încercând să răspundă la ce o întreba Barcha. Își 
aminti cum Caterina îi spusese că aproape că nu vorbea deloc catalana. 
O privi cu atenţie: avea gâtul neted și curat, de care atârna o cruce de 
lemn mică și aspră; sânii încă nu îi ajunseseră la maturitate, dar 
prevesteau o înfățișare domnească. Era încă așa de tânără... Ce rău ar fi 
putut săvârși ființa aceasta încât să își piardă libertatea? 

Se lăsă noaptea timpurie de iarnă și casa se goli. Cinară ca de obicei: 
o mâncare făcută în oală și un vin, nu cel de Navarcles. Pălăvrăgiră și 
băură licoare din rezerva pe care Barcha o ţinea ascunsă în odaia ei. 
Elena, istovită, încuviința încercând să-și ţină ochii deschişi. 

- Ce aveţi de gând să faceţi cu ea? întrebă Hugo după ce tânăra își 
sprijini capul pe braţe, pe masă. 

Musulmana ridică din umeri. 

- Vom aștepta. Cu siguranţă se va întâmpla ceva, răspunse ea. Şi tu 
ce-ai de gând să faci cu asta? profită Barcha și îl întrebă chiar în clipa în 
care Regina intra în casă. 

Hugo îi aruncă o privire soției lui, iar ea îl privi la rândul ei în treacăt, 
apoi o văzu pe Elena. Nu salută. Nu întrebă. Urcă în odaia ei, unde o 
aştepta sclavul tânăr, care stătea mereu de pază, ca să nu intre nimeni 
să îi fure ceva. Oare ce intenții avea Regina? se întrebă Hugo. Oare cât 
avea să dureze situaţia aceea atât de încordată? 

- Voi aștepta... îi răspunse Hugo. 

- Cu siguranţă se va întâmpla ceva, i-o luă înainte musulmana. 

- Şi dacă Regina o denunţă? întrebă el, făcând semn din bărbie spre 
grecoaică. 

- Nu are motiv să afle cine e. 

- Dar sclavul ei, da. 

Barcha ridică din umeri. 

- Elena nu poate rămâne aici toată viaţa. Trebuie să te bucuri de 
libertate, nu să te ascunzi, chiar dacă copila asta se află într-o situaţie 
complicată. A devenit centrul unei lupte de puteri: episcopul, cu 
normele lui, împotriva orașului, cu ale lui. 


- Legi care o condamnă la moarte pentru că a căutat să își 
dobândească libertatea prin episcop, adăugă Hugo. 

- Da. Bineînţeles. Dacă o va denunța careva, episcopul va trebui să ia 
măsuri și să-și apere sentinţa; în aceasta constă prestigiul lui. Dar să nu 
ne îngrijorăm, căci cei mari ajung mereu la o înțelegere ca să nu se 
deranjeze reciproc. 

- Cum să nu ne îngrijorăm? murmură Hugo. 

- Dumnezeu îi va purta de grijă, nu? vru Caterina să îl liniștească. 

Se culcară. Barcha și grecoaica rămaseră în odaia de jos. Caterina și 
Hugo urcară la etaj, așa că fură nevoiţi să sară peste picioarele sclavului 
Reginei, care era întins pe palier. De îndată ce intrară, Caterina zăvori 
ușa și îl sărută pe Hugo. 

- Nu. Iarăşi? se plânse el, mai în glumă, mai în serios. Azi-dimineaţă 
m-ai lăsat deja istovit. 

- Nu-mi mai aduc aminte nimic de azi-dimineaţă, îi răspunse ea 
lingușitoare. 

- Atât de rău am făcut-o? 

- Nu! Nu voiam să zic... Fruntea i se încruntă și îl împinse ușor pe 
Hugo pe pat, apoi se aşeză lângă el, îl mângâie pe piept şi se corectă: Ba 
bineînţeles că ai făcut-o rău; a fost un dezastru. Ii ofer şansa să îndrepțţi 
lucrurile. 

Mai întâi i se păru că visează, dar lumina zorilor pătrundea pe 
fereastră. Deschise ochii și o văzu pe Caterina dormind istovită. 

Intreaga casă răsună de la un nou șir de bătăi în ușă. Hugo se ridică 
în șezut, ascultă cu atenţie și o scutură pe Caterina. 

- Ce se petrece? întrebă ea. 

Ţipetele se auzeau de jos, vocea Barchei răsunând mai tare ca toate. 
Ţipete. Multe ţipete. 

- Ce se petrece? insistă Caterina. 

Hugo nu vru să-i explice ce presimţea că se întâmpla. Săriră din pat 
în același timp și ieșiră în fugă din odaie. Vocile deveniră mai puternice. 
Sclavul Reginei stătea în picioare pe palier, drept, pe chip citindu-i-se 
teama și cu spatele sprijinit de perete. îl lăsară acolo și coborâră scările 
împleticindu-se, întrucât acestea nu erau îndeajuns de late ca să încapă 
amândoi în același timp. La parter, față în faţă cu magistratul, care era 
însoţit de cinci sau șase gărzi înarmate, Barcha urla din toţi rărunchii și 
își însoțea tipetele cu gesticulări, în timp ce grecoaica încerca să se 
ascundă în spatele ei, ținând în mână sentinţa de libertate dictată de 
episcop. Mai mulţi curioși se aflau în casă, împinși de alţii de pe stradă, 
care voiau să afle ce se petrece. 

- Arestaţi-o! le porunci magistratul gărzilor, ignorând strigătele 
musulmanei. 

- E liberă! strigă Barcha. 

- E liberă! i se alătură și Caterina. 

Câţiva dintre curioși susținură şi ei același lucru, dar doar șoptit. 


- Episcopul i-a acordat libertatea! vru Hugo să le susțină pe cele două 
femei. 

- Episcopul nu poate acorda libertatea niciunui sclav, răspunse 
magistratul și, din gesturi, le porunci iarăși oamenilor lui să o aresteze 
pe fată. 

Barcha și Caterina izbucniră în ţipete în clipa în care gărzile se 
năpustiră asupra musulmanei și a Elenei, care se ascundea după ea. 
Câţiva curioși se alăturară protestelor femeilor. Hugo nu se îndoi de ce 
avea să se petreacă: Barcha era dispusă să o apere pe grecoaică; 
magistratul își trăsese deja sabia, iar două dintre gărzile aflate mai la 
distanță amenințau cu lăncile. 

- Pentru Dumnezeu! îi zise el, băgându-se între ei. Amintește-ţi ce mi- 
ai zis ieri. Nu te împotrivi. O va rezolva episcopul. 

- Ascultă-l, femeie! îi recomandă magistratul. 

- Barcha, te rog! insistă Hugo. Caterina... o rugă el, implorând-o să îl 
ajute. 

- Vom merge la palatul episcopului și vom denunța ce s-a întâmplat, 
afirmă ea. Nu te certa, Barcha! 

Musulmana își cobori brațele și plecă fruntea, moment în care gărzile 
profitară și o arestară pe Elena, care le privi pe celelalte două cu ochi 
înlăcrimați. 

- Ne vom duce noi pentru tine! îi promise Caterina. Nu îţi face griji, 
Elena! Vei fi liberă! 

O luară. Desculţă și îmbrăcată cu o cămașă albă, simplă, din pânză 
subțire, care îi era mică și îi ajungea doar până sub genunchi. Unii 
dintre ei ţineau lăncile ridicate, ea ţinea strâns sentința de libertate, în 
timp ce alaiul înainta printre locuitorii unui district umil, cu mulţi sclavi 
eliberaţi, care o aplaudau pe grecoaică, o ovaţionau și o încurajau. 

- Repede! strigă Barcha. îmbrăcaţi-vă și haideţi să mergem la palatul 
episcopului! 

Urmară aceeași rută ca magistratul și gărzile sale: strada Hospital, 
până la intersecția cu Rambla și poarta Boqueria din zidul vechi. Vrură 
să alerge, dar Barcha nu putu, forțată să se oprească în urma unui acces 
de tuse. 

- Mergeţi voi! le porunci ea aplecată. Vă ajung eu din urmă. Nu 
îndrăzniră; așteptară câteva clipe până când musulmana își reveni și 
continuară să străbată strada Boqueria înspre piaţa Sant Jaume. Barcha 
se căznea să alerge, ceilalți să își regleze pasul după ea. 

- Oare unde or fi dus-o? întrebă Barcha. 

- In carceră, răspunse Hugo. Sau poate unde trăiește stăpânul ei, se 
corectă el când văzu expresia alarmată de pe chipul musulmanei. 

- Nu are stăpân. E liberă, insistă Caterina. Barcha tuși din nou. 

- Continuati, îi îndemnă ea când cei doi o priviră. 

Dar în piaţa Sant Jaume dădură de oameni care alergau spre locul în 
care se înălța catedrala și palatul episcopului. 


- Ce se petrece? o întrebă Hugo pe o femeie. 

- O sclavă fugară, răspunse aceasta fără să se oprească. O vor 
spânzura în piaţa Nova. 

Mulțimea îi împinse din spate când rămaseră toţi trei locului 
aproape de gura străzii Bisbe. Caterina se clătină, dar reuși să se 
sprijine la timp ca să nu cadă peste Hugo, care nu fu în stare să o ajute, 
întrucât era prea tulburat de veste. 

- E liberă! strigă Caterina. 

- Cine? întrebă un bărbat care trecea pe lângă ea. Grecoaica despre 
care vorbesc toţi? 

Caterina încuviinţă. Bărbatul izbucni în râs. 

- Acum vei vedea cât de liberă e. Sclavii nu se pot duce la episcop... 

Cuvintele bărbatului se pierdură pe măsură ce se îndepărta. 

- E liberă, șopti Caterina. 

Hugo se duse să o îmbrăţișeze, dar Barcha i-o luă înainte și 
străbătură așa strada Bisbe până trecură de vechea poartă Decumana 
din zidurile romane și intrară în piața Nova. Era deja plină de o mulţime 
de oameni ce înconjura spânzurătoarea care se înălța în fața catedralei, 
aproape de palatul episcopului. Hugo nu reuși să o vadă pe Elena, deși 
bănuia că se afla în mijlocul unui cerc de lănci care se vedeau peste 
capetele mulțimii, vârfurile lor lucind în soarele timpuriu. 

Nici măcar Barcha, oricât ar fi dat din coate și oricât s-ar fi îmbrâncit, 
nu reuși să pătrundă prin mulțimea care se căznea să ocupe cel mai bun 
loc, ca să vadă execuţia. 

- O vor spânzura? întrebă Caterina cu candoare, cu privirea dincolo 
de buștenii de care atârna frânghia. 

- Da, răspunse Hugo pierdut, în timp ce Barcha încă încerca să își 
croiască drum prin mulțime, ca să se apropie de eșafod. 

In clipa aceea se auzi- o trompetă, apoi încă una. Consilierii orașului 
ajungeau în piaţă. Se așternu tăcerea și un crainic urcă pe platforma pe 
care se afla spânzurătoarea. 

- Din ordinul magistratului orașului Barcelona... anunţă el. 

Nu o judecară. Legea promulgată de rege și de oraș, așa cum le 
aminti heraldul, prevedea ca orice sclav care se înfățișa la curtea 
episcopului ca să își revendice libertatea și care se supunea voii 
Bisericii și a tribunalelor religioase era pedepsit cu moartea, pedeapsă 
ce trebuia executată numaidecât de către magistrat. Condamnata, 
întrucât era grecoaică și creștină, nu avea să fie târâtă prin oraș, așa 
cum li se cădea altor sclavi, ci avea să fie spânzurată fără multă 
tevatură. 

Unii huiduiră, alţii aplaudară clemența. 

In timp ce heraldul striga, mulţi, printre care și Hugo, erau atenţi la 
ce se petrecea în palatul episcopului, la intrarea dinspre piața Nova. 

- Episcopul e înăuntru, râdeau cei aflați de faţă. 

- Vino să o eliberezi acum! strigă o femeie. 


- E creştină! o apără cineva pe fată. Nu ar trebui să fie sclavă! Se 
auziră alte huiduieli, alte ovaţionări. Alte insulte. Ba chiar și câte o 
încăierare. 

Cineva le spuse că tocmai se deschiseseră barele mari care 
permiteau accesul în curtea interioară a palatului episcopal. Așteptarea 
transformă strigătele în murmure. Magistratul și alți câțiva consilieri ai 
orașului intrară în piață din rezidența episcopului, urmaţi de un preot 
simplu însoţit de doi sacrisitani, ceea ce învie din nou controversa. 

- Vine să o spovedească, explică un bătrân de lângă Hugo. 

Nu se mai puteau mișca. Mulțimea se adunase în spatele lui Hugo și a 
Caterinei, care se afla în dreapta lui, oarecum distantă și cu privirea în 
continuare pierdută. Şi Barcha era blocată câteva rânduri mai în faţă. 

Totul se întâmplă rapid: o spovediră pe grecoaică, o urcară pe eșafod, 
îi puseră frânghia în jurul gâtului și traseră de ea până când picioarele i 
se ridicară deasupra capetelor mulţimii, care tăcu când o văzu dând din 
picioare. Se petrecu cu câteva clipe înainte ca mulțimea să îi vadă 
formele de copilă, după ce soarele reuși în sfârșit să pătrundă prin 
cămașa subţire care acoperea trupul inert și liniștit al Elenei... 

Am uitat că atunci când e vorba de bani, barcelonezii sunt în stare 
să-l înfrunte şi pe diavol, se plânse Hugo în drum spre casă. Caterina își 
țâra picioarele, ţinând-o de braţ pe Barcha. Multe persoane se întorceau 
împreună cu ei spre Raval, cei mai mulţi dintre ei sclavi eliberaţi care le 
erau vecini și oameni simpli, care umblau cu capul plecat, vorbind în 
șoaptă, în timp ce alţii se certau urlând printre strigătele multor femei. 

- Magistratul și Sfatul Celor o Sută le-a dat o lecţie foarte crudă 
episcopului și tuturor sclavilor care se gândeau să meargă la el, 
concluziona Hugo. 

Casa li se păru neprimitoare. Elena locuise acolo doar câteva zile, așa 
că nu absenţa ei era cauza acelei senzaţii; de vină era îndoiala care îi 
rodea... Se întrebau dacă moartea acelei grecoaice tinere și nefericite 
apăsa cumva asupra capetelor lor. 

- Oare a denunțat-o Regina? întrebă Hugo. 

Caterina se lăsă să cadă pe unul dintre scaunele din faţa vetrei, 
privind fix la tăblia uzată și zgâriată a mesei. Barcha stătea tot în 
picioare. 

- Vom afla acum, răspunse ea. 

Se apropie de scară și strigă în arabă de la piciorul scării. în 
apartamentul de la etaj nu se auzi nicio mișcare. Barcha mai strigă o 
dată, mai tare. în clipa în care dădu să urce, cobori sclavul Reginei. 

Musulmana nu-i îngădui nici măcar să răsufle; îl prinse de braț și îl 
zgâlțâi, interogându-l în același timp. Tânărul nu răspundea. Fără să se 
oprească din vociferat în arabă, Barcha se puse în faţa lui şi arătă spre 


ușă, amenințându-l cu focul veșnic, sau cel puţin așa presupuse Hugo. 
Apoi ridică o mână cu intenţia de a-l plesni, iar sclavul se făcu mic și 
gemu. Musulmana îl plesni totuși, după care îl scutură din nou cu tărie, 
în timp ce îl târa înspre stradă. Tonul plângăcios cu care tânărul cedă în 
faţa exigenţelor Barchei îl făcu pe Hugo să bănuiască tot mai mult că 
Regina fusese implicată în capturarea grecoaicei. 

- A întrebat despre copilă, le confirmă în cele din urmă Barcha. 

A vrut să-i povestească tot ce auzise despre ea, iar în dimineața asta 
a ieșit mult mai devreme ca de obicei. 

Regina lucra ca medic. După timpul petrecut în Tortosa se întorsese 
la femeile din spitalul Santa Cruz și, în plus, mergea oriunde îi erau 
solicitate serviciile. De fapt, de multe ori rudele vreunei paciente 
veneau în casa Barchei să o caute pe Regina. La început, musulmana 
încercă să nu le acorde atenţie, pentru că nu își dorea câtuși de puţin să 
îi facă vreo favoare Reginei, dar privirile rugătoare ale persoanelor cu 
pricina o emoționară şi sfârși prin a le lăsa să intre și să se așeze, să o 
aștepte dacă nu era acasă sau le îndruma spre odaia ei dacă era acolo. 

Unde își lua Regina micul dejun, prânzul și cina? Hugo și Caterina 
văzuseră că sclavul cina pe palier, dar de restul nu știau nimic. Până 
când Merce îi dezvălui tatălui ei: 

- Mănâncă împreună cu călugărițele; de obicei, cu cele de la 
mănăstirea Jonqueres, dar merge și la alte mănăstiri din Barcelona. 

După cum a recunoscut mama, îi mărturisi Merce, cert este că mare 
parte din timp și-l petrece cu ele. O făcea frecvent și înainte de Tortosa, 
dar acum... Cred că, dacă nu ar fi fost căsătorită cu tine, s-ar fi alăturat 
unui ordin. E ceva straniu în treaba asta cu călugărițele... 

- Cum ar fi? întrebă Hugo, intrigat. Merce șovăi. 

- Păi, bănuiesc că nu mai contează acum. 

- Fiica mea! 

- Mama m-a pus să promit că nu voi dezvălui niciodată, dar a trecut 
deja mult timp și nu pretind a fi nici medic, nici moașă. Izbucni în râs. 
Prefer să citesc poezie decât tratate de medicină. Am devenit 
nepăsătoare, tată. 

- Ce încercai să îmi zici, fiica mea? întrebă Hugo, îndemnând-o să se 
concentreze. 

- Ah, da! Călugăriţele. Sunt și călugărițe care își calcă jurământul, pur 
și simplu, și rămân însărcinate. In fine, or ști ele de ce, dar sunt și 
cazuri... Sunt adevărate violuri, tată. Unele dintre ele au urme de foc sau 
cuţit. Ritualuri diabolice, mi-a zis mama. 

- Călugărițele? 

- Da, se întâmplă îndeosebi cu cele pe care le numesc „ajutoare", cele 
care nu sunt nobile sau bogate și care sunt primite în mănăstire în 
schimbul unei zestre minime ca să le slujească celorlalte. Sunt multe 
ajutoare călugăriţe tinere și atrăgătoare. 

- Şi ce are asta de-a face cu Regina? 


- Mereu o cheamă pe ea când e vreo problemă; chiar și din afara 
Barcelonei. Ţi-am explicat deja despre când s-a dus la Tortosa. Toate 
mănăstirile îi datorează multe favoruri mamei; bănuiesc că de aceea se 
poate refugia în ele. 

Oare Regina o denunțase pe grecoaică? Hugo așa credea, Barcha și 
Caterina erau sigure și, la fel ca ele, mulți dintre sclavii și sclavii 
eliberați printre care se duse vorba. La început, vreo doi sclavi eliberați 
dădură târcoale casei. Hugo nu le acordă prea multă atenţie în timp ce 
trăgea obloanele de la parter, deși clopotul de la castelul veguerului 
sunase deja seny del lladre, anunțând ora de retragere. 

Bineînţeles că, în Raval, supravegherea era mai puţin strictă ca în 
oraș, întrucât din pricina podgoriilor și a ogoarelor care se întindeau 
între ziduri era greu să se menţină același control precum în structura 
urbană a Barcelonei, împrejmuită între primele ziduri ridicate de conții 
ei. Dar, deși nu le acordă importanţă celor doi sclavi eliberaţi, Hugo 
începu, în schimb, să se îngrijoreze când, printre stinghiile de la oblonul 
din încăperea lui, de la primul etaj, pe când se pregătea de culcare, văzu 
că nu mai erau doi, ci șase sau șapte. 

- Nu îmi place, murmură el, și nu îi răspunse Caterinei când aceasta, 
de pe pat, îl întrebă ce anume. 

Cu ceva vreme în urmă, Regina venise acasă și se refugiase în 
dormitorul ei, după ce trecuse pe lângă ei în tăcere. Barcha și Caterina o 
urmăriseră cu privirea, încordate, irascibile. Hugo o văzuse pe 
musulmană ridicându-se de pe scaun, de parcă ar fi vrut să lacă sau să 
spună ceva, dar câteva clipe mai târziu se gândise mai bine și se așezase 
iarăși pe scaun, înfrântă de o durere ce nu reușea să ii mai stoarcă nici 
măcar o lacrimă pentru moartea tinerei grecoaice. Regina nici măcar nu 
observase gestul. 

Hugo trase obloanele și se uită cu discreţie ca să vadă mai bine 
strada Hospital, pe care se întrezăreau grupuri de câte două, trei și 
chiar şi patru persoane răspândite de-a lungul ei. Auzi o discuţie pe un 
ton prea ridicat pentru asemenea ore și temerile i se confirmară când îl 
văzu pe unul dintre bărbaţi arătând înspre casa Barchei. leși în fugă din 
dormitorul lui, sări peste picioarele musulmanului și intră în odaia 
Reginei, care tresări și se ridică de pe scaunul pe care citea la lumina 
unei lumânări. 

- Ce se petrece? ţipă ea, aplecându-se după cartea pe care o scăpase 
din mâini. Ce vrei? Dintr-odată, îşi schimbă atitudinea; ochii îi străluciră 
și aripile nazale i se dilatară. Inchide ușa, îi propuse ea pe un ton 
seducător. 

- Nu! Hugo refuză cu un gest al mâinii. Trebuie să fugi. 

- Ce zici? 

- Vorbește mai încet, îi porunci Hugo. Fugi! Dacă nu o vei face, te vor 
ucide. 

- Cine? 


Hugo făcu semn spre fereastră. Regina se apropie și privi prin 
despărțituri. 

- Ce vor? îndrăzni ea să întrebe cu o oarecare indolenţă. 

Hugo o privi cu neobrăzare. Era în continuare o femeie atrăgătoare. 
Anii îi rotunjiseră trupul și chipul... De data aceasta, aripile nazale îi 
erau nemișcate, de parcă, în loc să se umfle cum o făcuseră cu doar 
câteva clipe înainte, voiau să se micșoreze. Regina se temea. 

Işi dădu seama că Hugo ştia asta și își îndreptă spatele cu mândrie. O 
mândrie prostească! Hugo clătină din cap. 

- Poate că vor să se răzbune pe cel care a denunţat-o pe copila 
greacă, zise el ironic. 

- Şi ce are asta de-a face cu mine? continuă ea să se certe cu el. 

- Dacă nu ai făcut-o tu, nu cred că îţi vor face rău, o întrerupse Hugo, 
și se întoarse spre ușă, în pragul căreia stătea Caterina, atentă. 

- Nu pleca! Regina întinse mâna ca să-l oprească. Tu ce faci aici? o 
întrebă ea pe un ton foarte diferit pe rusoaică. 

- Face ce vrea, îi răspunse Hugo, luându-i apărarea. E casa ei! 

Regina șovăi. 

- Vino cu mine! îi propuse ea lui Hugo, care îi răspunse râzând, încă 
mă dorești, insistă ea. 

- Dacă nu te grăbești, te vor ucide, o osândi el. 

Regina clătină din cap. 

- Vei regreta, îl ameninţă ea. Cu toate acestea, îi făcu semn sclavului 
musulman să înceapă să-i strângă lucrurile. 

Pe stradă se auziră primele strigăte. 

- Proasto! insistă Hugo. Nu ai timp. Niciunul dintre noi nu va înfrunta 
gloata ca să te apere, Regina. Ascunde-te în grădină, în spatele 
butoaielor de vin, și după ce vor intra în casă, fugi și așteaptă pe ogoare 
până la ivirea zorilor. Asta dacă nu e deja prea târziu... 

Ea clătină din cap în repetate rânduri, cum făceau nebunele pe care 
le trata în spital. Strigătele de pe stradă se înteţiră și Regina reacţiona în 
sfârșit. Fugi, și chiar dacă își uită pantofii și hainele călduroase, nu uită, 
în schimb, o pungă cu bani pe care o ţinea ascunsă sub salteaua de paie 
de pe pat, pe care o azvârli cât colo ca să ajungă la pungă, după care 
dădu năvală spre ușă. 

Hugo se dădu din calea ei, dar Caterina nu. Regina se ciocni de ea. 

- La o parte, sclavo! îi porunci ea, împingând-o. 

Caterina rămase fermă în hotărârea ei de-a nu o lăsa să iasă și se 
năpusti asupra ei. 

- Infruntă consecinţele, cățea ce ești! Tu ai ucis-o! 

Căzură pe palier, lovindu-se. Sclavul tânăr privea scena, 
înspăimântat, din odaia lui Hugo, care nici el nu știa cum să reacționeze. 

El voia doar să îi salveze viaţa, iar Caterina se lupta ca să o dea pe 
mâna gloatei. 


Regina reuși să se elibereze de rusoaică, pe care o azvârli la pământ, 
apoi o zbughi în jos pe scări. Din genunchi, Caterina o scuipă în spate. 

- Ucideţi-o pe căţeaua asta! strigă ea. 

Barcha, luată prin surprindere în odaia ei de la primul etaj, clătina 
din cap în fața ușii, fără să se poată hotărî dacă să deschidă sau nu, dar 
o făcu de îndată ce își dădu seama că lumea o căuta pe Regina. Insă 
până atunci Regina se strecurase deja prin spatele ei și se furișase în 
grădină, înainte ca acei câțiva sclavi eliberaţi, care fuseseră dispuși să o 
ia prin spate, să reușească să înconjoare corpul de case. Se ascunse în 
spatele butoaielor, după sfatul lui Hugo, care o privea acum în ochi pe 
Caterina. 

- La ce folos încă o moartă? o întrebă el, desfăcând braţele, încă în 
genunchi, Caterina izbucni în plâns. El se puse pe vine, o îmbrăţișa și 
începu să o legene. 

Poarta grădinii, fragilă, se rupse la a doua lovitură de picior și, după 
ce bărbaţii luară cu asalt casa, Regina se furișă în stradă și nu se opri 
din alergat până la șantierele navale. Gâfâind, ascultă tăcerea care se 
confunda cu zgomotul valurilor: nu o urmărea nimeni. 

Liniştea care învăluia șantierele navale și mănăstirea Framenors nu 
avea nimic de-a face cu scandalul din casa Barchei, unde o amestecătură 
de bărbaţi, ba chiar și câteva femei, de varii origini, de diferite crezuri, 
limbi și culori ale pielii se adunau să o caute pe Regina. 

„Nu e." „A fugit." Vorbele trecură repede de la unul la altul. Cei care 
urcaseră să caute prin odăi coborau acum, cu Hugo și Caterina printre 
ei. Unii arătau către straiele, cărţile și bunurile personale pe care Regina 
le lăsase în urmă. 

- Aţi ajutat-o să scape, îi mustră un musulman mare și negru. 

Barcha se năpusti asupra musulmanului, încovoindu-și degetele, 
folosindu-și unghiile ca niște gheare și cu gura deschisă, gata să-l muște. 
Hugo nu înţelese ce țipa Barcha, poate ceva în arabă, dar i se făcu părul 
măciucă de la cât de ascuţit fu ţipătul. Trei bărbaţi se năpustiră să 
împiedice încăierarea. Musulmanul mare, surprins, nu îndrăzni să o 
lovească pe femeie. După ce o luară pe Barcha de pe el, avea obrajii 
dungaţi de tăieturi lungi și subţiri care începură numaidecât să 
sângereze. Musulmana urla pe limba ei. Câteva dintre femeile care 
luaseră cu asalt casa se apropiară de ea ca să o calmeze. Caterina doar 
privea scena, cu ochii umezi și gura întredeschisă. Hugo hotărî să 
intervină: 

- Chiar crede vreunul dintre voi că Barcha sau Caterina au fost în 
stare... să îi trădeze pe ai lor? 

Tăcere, schimburi de priviri, murmure, o tuse, cineva care șoptea 
ceva, iar o tuse, mișcări incomode: multe. Niciun răspuns. 

- A fost o zi foarte grea, continuă Hugo. Intoarceţi-vă la casele 
voastre! îi îndemnă el pe când oamenii se urneau deja din loc. 


In zilele următoare, Hugo munci la vinul de Navarcles: pere și mere, 
câteva condimente și licoarea pe care o preparau în tăcere, după lăsarea 
nopții, acum că nu îi mai împiedica prezența Reginei, despre care 
aflaseră că se refugiase în mănăstirea Jonqueres când veni o călugăriță 
la casa lor ca să-l ia pe sclav, cufărul și bunurile personale, îl luă doar pe 
sclav și cufărul, căci cea mai mare parte din conţinutul lui dispăruse în 
timpul busculadei. 

- Hoţi! îndrăzni să spună călugărița după ce ascultă explicaţiile lui 
Hugo. 

- Prefăcuto! interveni atunci Caterina. 

Călugărița se gândi dacă să se împotrivească. Hotări să nu o facă și o 
apucă spre ușă. 

- O veţi ţine pe Regina pentru totdeauna? întrebă atunci Barcha 
ironică. 

In duminica din săptămâna aceea, până și musulmana îi însoți pe 
Hugo și Caterina până la Santa Maria de la Mar, unde ascultară liturghia 
mare. în piața care se deschidea înaintea fațadei principale, străjuită de 
cele două turnuri octogonale ale ei, cu rozeta imensă deasupra porţilor 
din bronz cu sculpturile în relief care îi ilustrau pe bastaixos cărând 
pietrele, începu să se adune o mulțime pestriță de sclavi și sclavi 
eliberați, care mergeau de obicei la alte parohii din oraș. Hugo și 
Caterina nu intrară în templu, așa cum obișnuiau să facă, ci se 
amestecară printre oamenii aceia simpli, dacă nu chiar săraci, care 
aşteptau în iarna mediteraneană plăcută; un frig fără vlagă în fața 
soarelui care strălucea cu putere. 

- Sunt bastaixos care cară pietre. Au muncit gratis ca să construiască 
biserica, îi răspunse unui sclav eliberat care îl întrebă când îl văzu 
privind fix la acele mici reliefuri ale porţilor. 

Cu câteva secunde mai devreme, Hugo era absorbit, cu mintea foarte 
departe de acolo, și avu nevoie de ceva timp înainte să continue. ȘI-l 
aminti pe stăpânul Arnau și, odată cu el, de cuvintele lui și de emoția 
care îl copleșea când le rostea la rândul lui. O femeie și doi bărbaţi tineri 
de lângă el erau la fel de atenți ca sclavul eliberat, în timp ce Caterina 
zâmbea la auzul povestirii rostite de mii de ori. 

- Vei vedea că pe faţada bisericii Santa Maria, încercă el să repete 
cuvintele lui Arnau, nu se regăsesc blazoane ale principilor sau 
stăpânilor din Biserică. Nu sunt inscripţii. Sunt doar acei doi bastaixos. 
E omagiul adus de un oraș întreg, Barcelona, stivuitorilor umili de 
mărfuri care s-au dedicat Fecioarei Mării. 

- Sunt mulţi sclavi printre bastaixos, zise unul dintre bărbați. 

- La început au fost sclavi, da, răspunse Hugo, dar apoi au devenit cu 
toții oameni liberi. Şi sunt mândri de asta; nu există bastaixos sclavi. 

- Păi există, insistă bărbatul, și tovarășul lui încuviinţă lângă el. 

- Ba nu. Nu pot fi. Nu ar mai fi bastaixos, să nu te-ndoiești de asta. 


- Nu pricep motivul... zise primul dintre tineri când unul dintre 
clopotele bisericii Santa Maria de la Mar începu să bată: era un ton 
puţin cunoscut; monoton, trist. 

Clopotul continuă să bată în timp ce o procesiune de preoți și 
enoriași ai bisericii Santa Maria ieșea spre o piață plină de oameni, 
acum de toate condiţiile. Preoţii, episcopul și membrii consiliului 
canonic al catedralei, amestecați între ei, aveau lumânări aprinse în 
mâini. Peste scurtă vreme, scara de acces spre templu și o mare parte 
din faţa lui fură ocupate de un număr nesfârșit de clerici, care cărau 
lumânări cu o expresie posomorâtă. lar clopotul istovitor bătu din nou, 
iar şi iar... Nu se opri nici măcar când un preot desfăcu un document și 
începu să citească în latină. 

Cei de față își transmiseră din gură în gură traducerile pe care le 
făceau cei care cunoșteau latina, și așa aflară că episcopul îl excomunica 
pe magistratul din Barcelona, Joan Sa Bastida, și poruncea ca acest 
lucru să fie proclamat acolo, în faţa parohiei lui, din pricina executării 
Elenei, sclava din Grecia căreia îi acordase libertatea deoarece era 
creştină. 

- Ce mai consolare! se auzi printre grupul de sclavi și sclavi eliberați. 

- La ce te așteptai de la episcop? răspunse altul, fără ca Hugo să își 
poată da seama dacă îl apăra pe paroh sau îl critica. 

Joan Sa Bastida era îndepărtat din orice relație cu Biserica, traduseră 
ei; avea să moară în viață și nici măcar nu avea să fie îngropat pe 
pământ sfânt. Biserica le cerea celorlalți evlavioși și credincioși să se 
îndepărteze de magistrat, cu care trebuiau să nu aibă niciun fel de 
relație, de parcă ar fi fost un ciumat. Sa Bastida nu mai putea deţine 
nicio funcţie. In plus, nimeni nu putea pretinde că nu știa lucrul acesta, 
întrucât excomunicarea fusese proclamată astfel: în fața parohiei lui. 
Orașele sau locurile care îl primeau cu căldură aveau să fie pedepsite, 
iar excomunicatul, dacă după un an nu se va fi împăcat cu Biserica, avea 
să fie considerat eretic, la dispoziţia Inchiziției. 

După terminarea proclamaţiei, clericii stinseră lumânările și sunetul 
monoton al clopotului care însoţise evenimentul se opri. Procesiunea se 
întoarse în Santa Maria și o parte dintre parohi se împrăștiară, unii 
înspre parohiile lor, alţii spre casele lor sau ca să se bucure de oraș într- 
o zi însorită; ceilalți, ca Hugo și Caterina, intrară în templu ca să asiste 
la liturghia duminicală. 

- Ar fi putut să facă asta înainte să o execute pe copilă, se plânse 
Barcha, apoi își luă rămas-bun. Poate că atunci i-ar fi salvat viața. 

- Am auzit că, pentru a-l excomunica azi, interveni o femeie care 
mergea în dreptul musulmanei, episcopul trebuia să îl fi avertizat de 
trei ori, aşa că sigur ar fi trebuit să o facă înainte să o execute pe 
grecoaică. 

- Apăi, atunci a făcut-o foarte rapid, interveni Caterina, pentru că a 
trecut foarte puţin timp de când au arestat-o până când au spânzurat-o. 


- Atunci poate că nu a fâcut-o... 

- Sau da. 

- Poate. 

- Asta nu ne-o va aduce înapoi pe Elena, interveni Hugo, punând 
capăt discuţiei. 

Se sărbătorea liturghia mare în biserica Santa Maria de la Mar. Sute 
de credincioși erau adunați în locul acela ca o casă catalană, deopotrivă 
spațioasă, sobră şi maiestuoasă. Lumina soarelui pătrundea prin 
ferestrele absidei, anulând efectul nenumăratelor lumânări care ardeau 
în candelabre, în fața altarului mare sau în fața celor de pe laterale, 
între contraforţii construcției. Acolo unde se aflau Hugo și Caterina, 
printre oameni, la jumătatea distanţei, se putea simţi în aer mirosul 
mării. Poate în lumina care invada spațiul... Stăpânul Arnau susținea că 
soarele care intra în biserică aducea cu sine o luminozitate aparte pe 
care i-o transmitea marea. Cu toate acestea, Caterina clătină din cap 
când îi povesti Hugo. 

- Sunt pescarii, îi zise ea, şi marinarii, barcagiii, bastaixos, 
călăfătuitorii și mestres d'aixa. Nu e lumina, ci ei care miros a mare. 

„Lumina sau persoanele, de ce nu amândouă?", se gândi Hugo. Cert 
era că oamenii umili se adunau în templul la construirea căruia au 
ajutat ei înșiși: biserica poporului, catedrala mării. 

Și lângă ei, nobilii avuţi și burghezii bogaţi care locuiau în palatele 
lor de pe strada Montcada, în spatele bisericii Santa Maria, sau cei care 
locuiau pe strada Marquet, cum era amiralul armadei catalane, Bernat 
Estanyol, care chiar în clipa aceea își făcea o intrare maiestuoasă în 
templu, urmat de Guerao, Merce și de o doamnă de companie care își 
făcuse apariţia la palat la scurtă vreme după conversaţia dintre Hugo și 
majordom, în care își exprimase neplăcerea pricinuită de faptul că fiica 
lui și amiralul locuiau „singuri'. Erau însoţiţi cu toţii de câţiva servitori, 
care cărau scaunele pe care aveau să se așeze în fața enoriașilor, 
înaintea altarului mare. Enoriașii le făcură loc să treacă, iar Hugo își 
văzu fiica înveșmântată în mătase albastră mergând în urma lui Bernat, 
purtându-se de parcă ar fi fost egala lui, ca o regină. Oamenii îl priviră 
pe amiral, mare și serios, cu barba lui stufoasă și faima lui de marinar 
crud care provoca tăceri mai degrabă pline de lașitate decât de respect, 
la fata tânără și frumoasă care mergea alături de el. 

Hugo, ca mulţi alţii, era încântat de apariţia lui Merce, care părea să 
plutească, deplasându-se cu pas ușor și liniștit. I se părea o adevărată 
doamnă. Cei aflați mai aproape de alaiul amiralului nu scoteau niciun 
cuvânt, de parcă o tuse sau vorbele dure ale unui marinar ar fi putut 
desface vraja; nu la fel stăteau lucrurile cu cei din spate. 

- Cincizeci de mii de sueldos zestre, zise cineva în spatele lui Hugo. 

- Şi nu își găsește soţ, zise altul. 

„Nu e adevărat", vru să îl corecteze Hugo. Din câte se părea, și după 
cum îi povestise Merce în timpul ultimei plimbări, găsiseră unul. 


- Poate că nu de aceeași condiţie ca ea, interveni o femeie. 

- Ce condiţie? se auzi o exclamațţie în încăpere și Hugo o simţi pe 
Caterina strângându-l de antebraţ. E doar fiica unui chelar. 

- Regal, adăugă cineva. 

Ce importanţă avea că el fusese chelar regal?! Cei cincizeci de mii de 
sueldos l-au atras de fapt pe cel de-al doilea fiu al unei familii 
barceloneze bogate de negustori de pânze, cu care Merce părea să fie de 
acord. Era tânăr și plăcut, îi explicase Merce. Hugo își amintea întocmai 
cuvintele ei: „Dacă te uitai mai bine... chiar atrăgător." 

- Tatăl ei a fost fiul unui simplu marinar, discutau ceilalți. 

- Şi ce condiţie poate fi mai bună ca aceea de marinar? pretinse pe un 
ton caustic unul dintre bărbații care, după spusele Caterinei, purtau 
mirosul mării pe piele. 

Până să sfârșească ei discuţia, Bernat și Merce se făcuseră nevăzuți. 
Hugo nu fu atent la liturghie. Merce locuia în palatul de pe strada 
Marquet de la sfârşitul anului 1413 și erau acum în luna februarie a 
anului 1415, un an și ceva în care fecioara cu cea mai mare zestre din 
Barcelona la momentul respectiv îi respinsese pe toți pretendențţii care 
se perindaseră prin faţa ei, până să apară fiul secund al familiei de 
negustori de pânze. „Chiar atrăgător!" Expresia îi răsuna în urechi 
precum justificarea fiicei lui în faţa unei situaţii care se prelungea și 
care începea să fie incomodă. 

Hugo se simțea asaltat de sentimente contradictorii. Pe de o parte, 
era mulțumit că Merce avea să se mărite, ceea ce ar fi dus, în sfârșit, la 
plecarea ei din palatul de pe strada Marquet. Ce-i drept, Bernat 
angajase o doamnă de companie, dar pe Hugo îl deranja tot mai mult că 
fiica lui locuia cu amiralul. „Gelos?", îi răspunse el deranjat Caterinei în 
ziua în care aceasta sublinie cauza nefericirii lui. 

Poate că era într-o oarecare măsură, recunoscu el odată cu trecerea 
timpului, deși doar în sinea lui, căci avu grijă să nu o facă în fața 
Caterinei. Gelos că fiica lui era fericită, deși locuia cu un bărbat care îl 
disprețuia. Căsătoria lui Merce urma să pună capăt acestui chin; avea să 
o poată vizita şi să o ia cu el și pe Caterina, căci pe Hugo îl durea să o 
lase acasă când mergea să își vadă fiica. „Situaţia noastră e deja destul 
de complicată din pricina Reginei", se scuză ea o dată. „Ar mai lipsi doar 
ca toți barcelonezii să mă vadă plimbându-mă cu pupila amiralului. Pe 
mine, o sclavă eliberată. Nu am nici cea mai mică intenţie de a-i face rău 
lui Merce." 

Dar, deși toate aceste așteptări îi plăceau lui Hugo, era la fel de 
adevărat că, pe de altă parte, îl exaspera faptul că, din câte se părea, fiica 
lui renunţa la iluziile ei: faptul că se mulțumea cu un fiu secund care, 
„dacă te uitai mai bine", ar fi putut chiar să pară atrăgător. 

- E o partidă bună, spuse Barcha. 

- Nu prea contează să fie atrăgător, o susținu Caterina. 


Important este ca fata să fie fericită, și înțeleg că e un om bun. Eu nu 
te-am ales pentru că ai fi atrăgător, îl tachina ea, făcându-i cu ochiul 
musulmanei. 

Copila greacă  spânzurată, magistratul excomunicat, Merce 
resemnată cu căsătoria... Hugo nici măcar nu reuși să o vadă pe Fecioara 
Mării, întrucât se afla departe de ea, ca să constate încă o dată cum 
căldura de la lumânări reușea să creeze iluzia că buzele îi tremurau, 
creionând un zâmbet. li plăcea să se desfete cu zâmbetul acela, să îi 
caute semnificaţii, să găsească sprijin în el... sau iertare. Oare nu asta 
voiau toţi cei care se prosternau pur și simplu înaintea ei? 

El și Caterina ieșiră din Santa Maria. Era trecut de miezul zilei și 
soarele încă strălucea, poate chiar mai căldicel, de parcă i-ar fi avertizat 
pe cetăţeni că, dacă avea să se ascundă, iarna avea să se aștearnă peste 
ei. 

- Un pahar de vin? propuse Hugo. 

Oferta lui, aşa cum se întâmpla în fiecare duminică, presupunea să 
meargă la o tavernă, să bea un pahar și apoi să îl critice, bineînţeles, în 
timp ce pălăvrăgeau cu ceilalți clienți ai casei până când, pahar după 
pahar, vinul devenea tot mai bun, iar discuţia degenera în ceartă. 

- Da, încuviinţă și ea, mulțumită, ca în fiecare duminică. 

Hugo era tratat bine în taverne, iar Caterina vorbea cu femeile care 
își însoțeau soții, sporovăia cu ele și râdea. Cine ar fi crezut că, pe 
vremea când locuia în palatul de pe strada Marquet, în anii în care se 
aflase la mila capriciilor contelui sau ale Chiorului, că într-o zi avea să 
pălăvrăgească împreună cu alte femei în timp ce bea vin într-o tavernă? 
Aproape toţi de-acolo cunoșteau povestea Caterinei și a lui Hugo și 
știau că nu erau căsătoriţi. Probabil că îi criticau pe la spate, dar câtă 
vreme vinul curgea, nimeni nu părea să acorde prea multă importanţă 
acestui fapt. Mai erau și dintr-aceia care o priveau lasciv pe rusoaică, 
chiar dacă se ţinea aproape de Hugo, mândră de bărbatul ei, respingând 
astfel orice fantezie neobrăzată care le-ar fi putut trece prin minte. 

Se îndreptau spre Voltes del Vi, care se aflau în fața șantierelor 
navale vechi, unde se construiau bărcile în aer liber, pe plajă, unde 
muncise Hugo după ce fusese concediat de pe șantierele navale regale, 
încă mai erau pe acolo oameni care își aminteau de el. 

- Amiralul vrea să te vadă. 

Guerao îi luă prin surprindere în Pla de Palau, la umbra clădirii pieței 
de pește și la doi pași de strada Marquet. Hugo avea impresia că începea 
să îl aprecieze pe omuleţ, îndeosebi pentru că Merce îl lăuda mult. 

- Vrea să ne invite la o cupă de vin? pufni Hugo. 

- Pe tine, da. 

- Nu îţi face griji! i-o luă înainte Caterina. Nu vreau să fiu o piedică. 
Dacă amiralul vrea să te invite la o cupă de vin, poate este din pricină că 
s-a încheiat treaba cu căsătoria. 


Hugo șovăi, deşi perspectiva de a i se confirma logodna fiicei lui îl 
îmboldea să accepte invitaţia. 

- Du-te! Eu mă voi duce cu Barcha. îi va prinde bine tovărășia, insistă 
Caterina. 

- S-a convenit deja treaba cu negustorul? îl întrebă Hugo pe 
majordom, în timp ce se îndreptau spre palat. 

Nu înțelese răspunsul pe care i-l dădu Guerao, care mergea cu capul 
plecat și pași iuți. Işi aminti de ziua în care omulețul îi mărturisise că s- 
ar căsători cu Merce și dacă zestrea ei ar consta într-un simplu pat de 
paie. Poate că era îndrăgostit de fiica lui, dar cine nu ar fi fost de-ar fi 
locuit cu ea? se gândi Hugo zâmbitor. 

Merce îi întâmpină chiar în curtea interioară a palatului. Totul era ca 
pe vremea contelui, își dădu seama Hugo cu un aer nostalgic, deși poate 
că era mai puţin personal care să alerge încolo și încoace. Nici tăcerea 
întreruptă de salutul lui Merce și râsetele ei agitate nu fuseseră ceva 
obișnuit pe vremea contelui. Hugo o îmbrăţișa, forțându-se să își arate 
bucuria și să uite de „cel atrăgător". 

- Trebuie să fie vorba de ceva important dacă Bernat și-a călcat 
cuvântul și m-a invitat la palat. 

- Așa este, așa este, îi confirmă ea, luându-l de mână și trăgându-l în 
sus pe scări. 

Hugo încercă să o oprească. Voia să-i spună că nu că era obligată să 
accepte o căsătorie cu cineva care nu îi convenea. I se păru inutil să-i 
vorbească despre dragoste ținând cont că era curtată pentru zestrea ei 
însemnată; dar, dacă dragostea aceea nu era posibilă, dorinţa trebuia să 
fie prezentă, oricât ar fi susținut Caterina și musulmana opusul. Merce 
însă nu îi permise și îl obligă să urce scările în ritm alert. „Bernat ne 
așteaptă", repeta ea. 

Era același salon în care îi primea Roger Puig pe oameni, dar în locul 
rudelor care îl înconjuraseră pe nobil și îl priviseră cu atenţie pe Hugo 
de fiecare dată când fusese acolo ca să spioneze pentru cauza contelui 
de Urgell, acum erau doar Bernat, așezat pe același jilț pe care șezuse 
Roger Puig, Merce, care se postase în dreapta amiralului, întrucâtva mai 
îndărătul spătarului lui, și Guerao, care se îndepărtă discret. Hugo avu 
impresia că salonul gol impozant se prăbușește peste el când Bernat, 
fără să se ridice sau să dea câtuși de puţin dovadă de ospitalitate, îi făcu 
semn cu mâna să se așeze pe un alt jilt, aflat la stânga lui. 

Nu reuși să își găsească o poziţie. Nu se aștepta ca jilțul acela 
învechit, care se lăsă sub greutatea lui și al cărui spătar îi trecea peste 
cap, să fie comod. Nu știa cum să-și ţină braţele, nici picioarele. Nu mai 
șezuse niciodată pe un jilț, cu atât mai puţin pe unul de asemenea 
dimensiuni, şi ultimul lucru pe care și-l dorea era ca fiicei lui să-i fie 
rușine cu el. Își sprijini mâinile pe suporturile pentru braţe, simțindu-se 
ridicol. Cu toate acestea, Bernat și le ţinea pe ale lui în repaus, cu 
naturalete, insultându-l prin simpla-i aroganță. 


- Voiam să-ţi vorbesc despre sarcina pe care mi-ai încredinţat-o: 
căsătoria fiicei tale... începu să spună Bernat. 

Nici urmă de vreo carafă cu vin, se gândea Hugo în clipa aceea. 

- Mă asculţi? îl mustră Bernat. 

- Da... Da, te ascult, afirmă el. Știu, căsătoria dintre Merce și 
negustorul de pânze... 

- Nu, îl întrerupse Bernat. Merce nu se va căsători cu negustorul 
acela. 

- Atunci cu cine? 

Bernat tăcu și Hugo își interogă fiica din priviri. Merce tremura și își 
mișca mâinile în fața ei, de parcă prin gesturile acelea ar fi încercat să 
rostească niște cuvinte care i se blocaseră în gâtlej. La rândul lui, Hugo 
încercă în zadar să se îndrepte pe jilțul lăsat. 

- Cine e? întrebă el. 

- Se află în această încăpere, reuși să răspundă Merce cu voce 
tremurătoare, emoţionată și ingenuă. 

- Nu! Hugo se sprijini cu braţele de jilț, dând să se ridice, cu privirea 
pironită pe Guerao. Tu nu... 

- Bineînţeles că nu, prostule! urlă Bernat. Nu e vorba de Guerao. Fiica 
ta se va căsători cu mine. 

Trosnitura băţului de trestie din clipa în care șezutul jilțului lui Hugo 
se lăsă aproape întru totul fu singurul lucru care se auzi în salon până 
când Merce îndrăzni să vorbească din nou. 

- Doar cu îngăduinţa ta, tată, încercă ea să atenueze tonul autoritar al 
lui Bernat. 


Nu era strop de vin acolo, se plânse Hugo. Işi privi fiica, dar închise 
tare ochii doar la gândul că ar fi întreținut relaţii cu Bernat. 

-Nu aţi...? _ 

Nu își încheie fraza. In fața abdomenului, într-o postură dificilă, de 
parcă ar fi încercat să ascundă gestul, își lovi de mai multe ori degetele 
arătătoare întinse de la ambele mâini. 

- Bineînţeles că nu! interveni Bernat în discuţie urlând. Merce.!... 

Merce îl împacă pe Bernat punându-și o mână pe umărul lui. Atunci 
Hugo pricepu adevărul. 

- Merce e fecioară, nu te îndoi de asta. 

Lui Hugo i se făcu rău. 

- Aduc vinul? propuse Guerao când văzu culoarea pământie pe care o 
căpătă chipul lui Hugo. 

Bernat încuviinţă, iar Merce plecă din spatele lui și îngenunche în 
faţa tatălui ei. A 

- Voi fi fericită, încercă ea să îl încurajeze. Il iubesc pe Bernat, îi 
mărturisi apoi. 

Guerao aduse vinul și îi dădu o cupă de argint lui Hugo, pe care 
acesta o bău dintr-o înghiţitură. Majordomul îi turnă din nou și Hugo 
dădu să își ducă iarăși cupa grea la buze, când cuvintele lui Bernat îl 
opriră. 

- Fiica ta zice că mă iubește și te asigur că este un sentiment reciproc, 
zise el. Hugo privi chipul celui care îi fusese prieten. Ce problemă ai, de 
te face să bei cu atâta disperare? se răsti el. Sunt bogat. Sunt amiralul 
armadei catalane, unul dintre favoriţii regelui. Sunt conte, așa că fiica ta 
va fi contesă după ce se căsătorește cu mine. Voi menţine zestrea 
promisă, așa că va fi și bogată. Ce-ai putea cere mai mult de-atât? 

Merce ridică mâna, în genunchi în fața lui Hugo, iar Bernat tăcu. 

- Tată, spuse ea aproape șoptit, așa este. Ne iubim. 

- Imi vine greu să cred așa ceva, șovăi Hugo. E un corsar. Probabil s-a 
bucurat de mii de femei. 

- Ce vrei? îl întrerupse Bernat, fără să ia seama de gestul rugător al 
lui Merce. Da, sunt corsar și, cum bine zici, am avut mii de femei. Fiica ta 
o știe, i-am mărturisit, am vorbit despre asta. Dar niciuneia dintre ele 
nu i-am dat numele meu de familie, și de voi ajunge să am vreun copil 
cu vreuna dintre ele, va fi doar un bastard. Lui Merce îi ofer numele 
meu, titlul meu și averea mea, și îmi doresc să am copii legitimi cu ea. 

- Poţi alege femei nobile și... 

- Nu mă interesează, Hugo. Nu mă interesează nici femeile nobile, 
nici cele avute, sunt toate capricioase și frivole. Nu îmi place curtea 
regală. O iubesc pe fiica ta; e inteligentă și cultă... și afectuoasă. Şi 
mândria o lasă întru totul pe seama mea, încheie el zâmbind. 

- Tată... îl rugă Merce. 

Hugo bău din cupa de vin pe care o ţinea aproape de gură. De data 
aceasta îl bău cu măsură, de parcă l-ar fi degustat, deși, la cât de 


stânjenit era, nu credea că ar fi fost în stare să îl deosebească de poșirca 
pe care o beau sclavii. Merce avea să fie soţia lui Bernat! 

- Tată... insistă ea. 

Și Bernat bea, iar în ochi i se citea încrederea în sine. Hugo nu voia să 
își plece privirea spre fiica ei, conștient că, odată ce-ar fi făcut-o, ar fi 
cedat. Se consultă, In schimb, cu Guerao, care se ţinea la distanţă, lângă 
perete. Omuleţul își închipui ce îi trecea lui Hugo prin minte. Ridică din 
umeri și își desfăcu mâinile înspre el. Era un gest evident. De ce ar fi 
fost căsătoria asta un lucru așa de rău? întreba el fără cuvinte. 

De ce ar fi fost un lucru rău? se întrebă și Hugo, ducându-și din nou 
cupa la gură. 

Hugo își alungă posibila animozitate resimţită în urma loviturilor și a 
insultelor de care avusese parte în palatul Menor și a felului în care se 
purtase Bernat cu el în cele câteva întâlniri ulterioare dintre ei și, în 
drum spre casă, ajunse la concluzia că singurul inconvenient era vârsta 
lui. Din câte își amintea, Bernat era cu patru ani mai mare decât el, ceea 
ce însemna că acum avea patruzeci și patru de ani. Multe persoane nu 
reușeau să ajungă la vârsta asta, și mai multe mureau în copilărie, dar 
se putea la fel de bine să mai trăiască vreo douăzeci de ani... Doar erau 
sute de astfel de exemple. 

Merce îl iubea. Tocmai o văzuse în ochii ei și o auzise din gura ei, 
sinceră; de fapt, o percepuse din întreaga ei atitudine. Nu era doar un 
capriciu al unei fecioare nevinovate, nici seducţia pe care ar fi putut să o 
exercite puterea și banii de care dispunea Bernat. Dragostea se născuse 
din poeziile pe care le citeau seara. Fiica lui se îndrăgostise de bărbatul 
acela trist, solitar și insomniac, așa cum i-l descrisese ea într-o zi că era 
și pe care Hugo nu îl cunoștea. Zâmbi când își dădu seama că din pricina 
lui refuzase atâția pretendenți. 

Merce avea să fie fericită, își zise Hugo ca să se convingă, deși 
îndoielile se întoarseră numaidecât. O demoralizare bruscă accentua 
efectele vinului. Nu era rău, dar poate că exagerase cu numărul de cupe 
băute. Câteva ca să depășească stupoarea iniţială, altele pentru a 
sărbători consimțământul patern, cu Merce agăţată de gâtul lui, 
umplându-l de sărutări. Pufni cu putere în timp ce străbătea Rambla, 
înainte să treacă prin poarta Boqueria. Câţiva copii râseră și încercară 
să își bată joc de el, imitându-l. Hugo zâmbi și pufni și el alături de ei. 
Fiica lui avea să fie fericită, de ce nu ar fi fost? hotări el cu optimism 
după ce ștrengarii se plictisiră de joc şi o zbughiră de-acolo. 

Aşa cum o spusese și Bernat în palat, se gândi el pe când se afla deja 
pe strada Hospital, amiralul îi putea oferi lui Merce tot ce își dorea o 
femeie: bani, titluri, pământuri, prestigiu. Dacă adăugai la toate astea și 
iubirea de care dădea dovadă ea, cum să se împotrivească logodnei lor, 
chiar şi cu bărbatul acela crud și brutal? Pe de altă parte, poate... poate 
că Merce avea să-l îmbuneze. Poate că cealaltă latură a corsarului, pe 


care părea să i-o arate doar ei, avea să sfârșească prin a se impune, deși 
Hugo se îndoia de asta. 

- Merce se va căsători! Şi... 

Vru să le surprindă pe Barcha și Caterina de îndată ce intră în casă. 
Tăcerea și înfățișarea lor, în timp ce ședeau amândouă la masă, îl făcură 
să se întrerupă din exclamaţie. Se întoarseră amândouă spre el; 
Caterina cu ochii și nasul roşii, musulmana cu buzele strânse și 
trăsăturile încordate. 

- Ce s-a mai petrecut acum? întrebă Hugo nerăbdător. 

- Şi-a ţinut promisiunea, răspunse Barcha. Regina v-a denunţat 
pentru adulter. 

- Ar fi trebuit să o ucidem, bombăni Caterina. Hugo se așeză lângă 
ele. 

- Povestiţi-mi! le rugă el, încercând să le liniștească. 

Preotul de la Santa Maria del Pi, parohia de care aparţinea districtul 
Raval, venise în casa lor și le anunţase, fără măcar să se așeze pe scaun. 
Regina îi denunţase pe Hugo și Caterina pentru adulter, iar o călugăriță 
depusese mărturie în favoarea ei. El însuși, le mărturisi parohul, se 
deranjase şi îi întrebase pe oamenii din district, pe unii vecini, oameni 
pioși şi temători de Dumnezeu... Nu. încă nu era un proces oficial. Nu 
putea să fie; în ziua în care avea să fie așa, toţi acei vecini aveau să fie 
nevoiţi să dea declaraţii în faţa curiei episcopale. Cu toate acestea, 
declaraţiile coincideau: Hugo, negustor de vinuri, și Caterina, sclavă 
eliberată, trăiau ca soți. Nimeni nu se îndoia de asta. O bătrână spusese 
chiar că era convinsă că erau căsătoriți. 

- Şi apoi ce a făcut? întrebă Hugo. 

- A urlat, răspunse Barcha. 

- Mult, adăugă Caterina. 

- Zice că ești vinovat de adulter. 

- Şi că eu sunt o femeie ușoară... dacă nu chiar o curvă. 

- Trebuia să investigheze, așa ne-a amenințat nemernicul, zise 
musulmana. 

- Ce anume? 

- Păi asta, dacă e sau nu Caterina o târfă. 

Hugo nu vru nici măcar să-și închipuie ce s-ar fi întâmplat dacă se 
demara o astfel de investigație și dacă se concluziona că într-adevăr 
Caterina era o târfă pentru că avea relaţii conjugale cu el. De-ar fi fost 
aşa, responsabilul cu bordelul, însoţit de prostituatele pe care le avea în 
grijă, ar fi venit să o caute pe Caterina în sunet de tobe și ar fi dus-o ca 
tovarășă a celorlalte târfe la bordel, de unde nu putea ieși. Hugo văzuse 
de mai multe ori câteva scene de genul acesta. 

- E imposibil ca investigația cu pricina să se încheie cu declaraţia că 
ești o femeie ușoară, încercă el să o liniștească, alungând în același timp 
din mintea lui sunetul tobelor. 


- Hugo, zise Barcha și se aplecă peste masă, dacă sunt implicaţi 
călugăriţe și preoţi, nimic nu e imposibil. 

Aşa era, recunoscu Hugo suspinând, știind că nu i-ar fi deranjat să 
aducă martori mincinoși. Trebuia să facă ceva. Nu se putea ca Regina să 
îl înfunde din nou. 

- Unde te duci? întrebă Caterina când îl văzu pe Hugo ridicându-se 
brusc, împingând scaunul. 

- Să îl văd pe preotul ăla și să rezolv treaba asta. 

- Şi cum o vei face? 

- Nu îţi face griji! o întrerupse el, aplecându-se și sărutând-o pe gură. 

In drum spre biserică, își aminti de fiica lui și se gândi că nici 
Caterina, nici Barcha nu se interesaseră de Merce. Poate că nu îl 
auziseră, din pricina suferinţei lor. Hugo trebuia doar să ţină strada 
Hospital până la Rambla, să treacă de poarta Boqueria și pe stânga avea 
să dea de Santa Maria del Pi. Soarele coborâse deja foarte mult și frigul 
începu să îl deranjeze la fel de tare ca foamea. în palatul de pe strada 
Marquet băuse doar vin, iar acasă nu îi oferiseră ceva de mâncare. 
Probabil că nici ele nu mâncaseră. 

Mai era mult de lucru pentru a termina clopotniţa bisericii del Pi, 
acolo unde, cu multă vreme în urmă, se ascunsese Câinele chel. între 
cele două construcţii se înălța casa parohială, semănând mai degrabă cu 
ferma de pe podgoria bisericii Santa Maria, decât cu clădirile 
îngrămădite între zidurile vechi ale orașului. Unele dintre ele erau 
joase, cu grajduri, hambar și șopron, etajul de sus fiind destinat pentru 
locuința preotului, iar o grădină bună anexată construcţiei dovedeau 
caracterul original de parohie rurală al bisericii Santa Maria del Pi. 

Fără să se gândească, Hugo urcă scările ce duceau la primul etaj. Ușa 
nu era încuiată. 

- Pace! salută el deschizând-o cât un lat de palmă. 

Dură o vreme până când veni o bătrână. 

- Pace! îi răspunse ea în timp ce deschise ușa de tot. Ce doriți la ora 
asta? 

- Trebuie să vorbesc cu parohul. 

- Nu e un moment bun. 

- Ziceţi-i că sunt Hugo Llor, negustor de vinuri, chiar de-aici, adăugă 
el arătând cu degetul mare în spatele lui, de pe strada Hospital. 

Bătrâna, știrbă, cu părul alb şi rar, încuviinţase pe măsură ce Hugo se 
prezenta, de parcă ar fi ştiut despre ce era vorba, iar Hugo fu convins că 
știa de cum o văzu schimbându-și atitudinea și pu-nându-l să aștepte 
afară, pe scară. 

Parohul veni curând. îmbufnat, era limpede că îl treziseră din siestă. 
Aşa i se păru după părul ridicat pe care nu și-l pieptănă, nici măcar nu 
și-l așeză cu mâna. 

- Trebuie că ţi-a spus sclava eliberată... 

- Caterina, îl întrerupse Hugo. Preotului nu îi plăcu întreruperea. 


- In clipa asta nu am de ce să știu cum o cheamă, îi răspunse el ursuz. 
l-am zis deja sclavei eliberate... 

- Caterina, insistă Hugo. 

- Cine te crezi! izbucni preotul. O să...! 

- O să vă zic eu ce-o să faceţi! i-o luă Hugo înainte, ridicând tonul 
mult mai tare ca el, în timp ce îl lovea în piept cu arătătorul. O să 
mergeţi să o vedeţi pe soția mea și o să-i spuneţi că o vreau în noaptea 
asta în casă, cu mine, cu soţul ei. Și o să le spuneţi asta și călugăriţelor 
care o protejează. Și dacă Regina nu se întoarce unde o așteaptă soţul ei, 
nu vreau să mai aud de dumneavoastră, cu atât mai puţin că ați mai 
deranjat-o pe Caterina sau pe musulmană. Pentru că altminteri mă voi 
duce la episcop ca să o denunț pe soția mea, care m-a părăsit cu 
ajutorul și consimțământul dumneavoastră și al călugăriţelor. Aș zice că 
o femeie ar trebui să fie cu soțul ei... M-aţi înţeles? 

La sfârșitul discursului lui Hugo, intraseră deja câțiva pași în casa 
parohială, unul dintre ei împingându-l cu degetul pe celălalt, și acesta 
dându-se în spate. Bătrâna făcu ochii mari, pe cât de mari îi permiteau 
orbitele. 

Parohul bolborosi ceva și Hugo se îndreptă de spate în faţa lui. 

- Trebuie să repet? întrebă el. Preotul nu răspunse. Ori se întoarce 
nevasta mea... ori uitaţi de Caterina. Se întoarse și o porni spre scări. În 
noaptea asta! îi aminti el urlând în timp ce cobora scările. 

Regina nu își făcu apariția, nici parohul. Hugo încercă să își 
normalizeze viaţa şi munca ocupându-se de vinul de Navarcles. Îl vându 
bine, mări prețul de patru ori și ascunse banii de Barcha și Caterina. 
„Chiar crezi că nu știm unde-i ţii?" îl ironiza într-o zi musulmana. Hugo 
dădu să le interzică să se atingă de ei, dar alese în schimb să tacă, 
plănuind în același timp să caute altă gaură în care să îi pună, deși era 
convins că avea să fie inutil. Puţine lucruri îi scăpau Barchei. 

Sosise perioada în care se pleca în călătorie în căutare de mai mult 
vin. Nu se duse foarte departe, se limită la ieșiri de câteva zile în care 
străbătu podgoriile de pe coastă: cele din Mataro și Badalona, înspre 
nord; cele din Sant Boi și până în Sitges, în direcțiea opusă. Cumpăra de 
la țărani cantități mici, pe care le plătea bine. „îl vând sclavilor și 
sclavilor eliberaţi cu ceva mai mulţi bani decât îți dau ţie. E o piață 
bună. E ușor și rapid", le răspundea el, minţind, când îl întrebau mirați 
cum de era interesat de un vin care, o știau și ei, nu era pe gustul 
burghezilor din Barcelona. 

La rândul lui, Hugo nu voia să cumpere cantități însemnate de vin, 
chiar dacă trebuia să călătorească mai mult. Vorbi despre asta cu 
Barcha și Caterina în timp ce distila licoare: dacă ieșea în evidenţă, 
oamenii puteau începe să vorbească despre el, drept cumpărător sau 
drept vânzător și, dacă ar fi comparat careva vinurile pe care le 
achiziționa cu cele pe care le distribuia, s-ar fi trezit într-o situaţie 
foarte complicată. în cazul ţăranilor umili, era aproape imposibil să se 


întâmple așa, și îi era mult mai simplu să își vândă vinurile. Când își 
plătea impozitele pentru introducerea lor în oraș, autorităţile nu îl 
întrebau mare lucru, iar cârciumarilor care trebuiau să îi proclame 
butoaiele pe străzi le oferea o origine pe care nimeni nu o disputa: 
pământurile contelui de Navarcles. 

Cine s-ar fi îndoit de faptul că viitorul socru al amiralului armadei 
catalane cumpăra vin bun din zona aceea? Căci logodna dintre Bernat și 
Merce era pe cât de publică, pe atât de comentată. Intr-o dimineaţă, 
trăgând de catâri, cu un butoi plin în căruţă, Hugo își dădu seama că o 
femeie arăta spre el când trecu prin faţa spitalului Santa Cruz. Se duse 
în fața ei, iar aceasta, după ce tăcu din murmurat, se refugie într-un 
grup de femei. Toate privirile se întoarseră spre Hugo. Le observă 
câteva clipe, apoi își urni catârii, știind că urmau să reia bârfitul de 
îndată ce avea să le întoarcă spatele. El, un simplu negustor de vinuri, 
cunoscut în district, nu putea fi obiectul bârfelor și mormăiturilor lor, 
așa că sigur îi criticau fiica. 

- Ce-ţi pasă ce zic? îi reproşa Barcha la rândul ei. Vor spune orice le 
insuflă invidia. Oricare dintre ele ar ucide ca să obțină aceleași lucruri 
pentru fiicele lor. Multe dintre tinerele alea s-au jucat cu Merce printre 
pietrele de la spital şi au alergat împreună cu ea pe ogoarele și prin 
grădinile din Raval. La una care se bucură, nouă vor fi invidioase. La 
nunțile celor avuţi și nobili, lumea aplaudă, ovaţionează, ba chiar ia 
parte la petrecerile care le oferă personaje inaccesibile, dar dacă unul 
dintre ei triumfă, cum e cazul lui Merce acum, își dau seama că norocul 
acela ar fi putut să strălucească și peste ei, că nu mai e vorba despre... 
zei pe pământ. Şi faptul că își dau seama de acest lucru, gândul că așa 
ceva ar fi fost posibil și pentru ele sau pentru fiicele lor, este cea mai 
puternică sămânță de invidie. 

Cârciumarii cărora le vindea vinul îl tratau pe Hugo cu cel mai mare 
respect și o condescendenţă uneori enervantă. In Santa Maria de la Mar 
îi făceau loc, iar Caterina nu știa cum să stea liniștită când auzea 
șușotelile, când vedea privirile strecurate din coada ochiului, dacă nu 
chiar neobrăzate, și zâmbetele cinice. Caterina întâmpină propunerea 
de căsătorie a lui Merce cu entuziasm; Barcha, în schimb, fu întrucâtva 
bănuitoare. 

- Oare nu am avut noi norocul să fim eliberate din sclavie? îi dădu ca 
exemplu Caterina, ca să înfrângă suspiciunea Barchei. Viaţa oferă astfel 
de prilejuri. 

- Da, da, da, o întrerupse musulmana. Nu mă îndoiesc de norocul 
copilei: imens. Dar mă neliniștește ceva la bărbatul ăla. 

- Merce îl iubește, zise Hugo, înăbușind astfel orice alt comentariu. 

Chiar dragostea aceea, care alunga orice îndoială din mintea lui 
Hugo, nu funcționa însă în cazul Reginei. 

- A zis că îmi interzice să mă căsătoresc, îi spuse într-o zi Merce 
tatălui ei, plângând în hohote, în timp ce se plimbau prin oraș. 


Angajamentul nupţial nu părea să fi ridicat interdicția ca Hugo să 
intre în palat și nici el nu voia să exercite presiuni asupra fiicei sale. 

- Insistă că nu mă voi căsători sub nicio formă cu Bernat, continuă ea. 
Tată, nu poţi să-ţi închipui ce i-a ieșit pe gură despre el. 

Hugo își închipuia. Bănuia... Şi se temuse că așa avea să procedeze 
Regina. 

- [l urăște pe Bernat! exclamă Merce. 

Hugo își aminti de alungarea lui Roger Puig din palatul de pe strada 
Marquet, pe Regina pe jumătate goală îmbrăcând straiele sclavilor, 
umilită de Guerao și deposedată de bunurile ei. Bernat pusese capăt 
visurilor de grandoare ale Reginei, un eșec de care ar fi avut parte 
oricum, fără îndoială, dar pe care îl întruchipa acum figura amiralului. 
Cu siguranţă, ranchiuna pusese stăpânire peste ea încă de atunci. 

- O să-i treacă, încercă Hugo să își liniștească fiica, conștient însă că 
Regina nu avea să dea uitării ura ei. 

- Aşa crezi? întrebă Merce, abătută. 

- Bineînţeles. 

- Dar dacă mama nu îmi îngăduie... Nici nu vreau să mă gândesc ce s- 
ar întâmpla dacă ar afla Bernat. 

- Consimţământul pentru căsătorie trebuie să ţi-l dau eu, nu... mama 
ta. Deşi era adevărat, argumentul nu părea să o liniștească pe Merce. Voi 
vorbi cu ea, îi făgădui atunci Hugo. Nu-ţi face griji! 

Zâmbetul imens al lui Merce, eliberată brusc de orice fel de vină 
pentru faptul că se împotrivea dorințelor femeii pe care o credea mama 
ei, îl convinse pe Hugo că trebuia să își țină un angajament luat mai 
degrabă ca să-și mulțumească fiica și nu cu intenţia de a se certa cu cea 
care încă îi era soţie despre un lucru asupra căruia ea nu avea nicio 
putere. 

- Şi tu? strigă Regina. Tu ai? 

Oamenii care treceau prin piaţa Jonqueres priveau perechea fără pic 
de reținere. Mănăstirea se înălța în faţa lui Hugo, care se afla acolo de la 
prima oră, la capătul coridorului de acces, așteptând să iasă Regina. în 
mănăstirea aceea se furișase Hugo noaptea ca să își viziteze sora, pe 
Arsenda. Nu o mai văzuse, nici nu mai primise vreo veste despre ea de 
atunci. Il cuprinseră nostalgia și dragostea pentru sora lui mai mică în 
timp ce o aștepta pe Regina să iasă. Ca de obicei, nu reuși să își 
amintească numele călugăriței care acolo, în Jonqueres, o luase pe 
Arsenda în slujba ei, dar își aminti, în schimb, de nopţile petrecute sub 
stele, de ei doi înghesuindu-se sub pătură, ghemuindu-se unul lângă 
celălalt, și i se puse un nod în gât, iar ochii i se umeziră. O pierduse pe 
Arsenda; iar acum i-o dădea pe Merce altui bărbat... 

Tresări când apăru Regina. Apoi se certară. Hugo o imploră să se 
gândească la binele fiicei lui. Ea însă rămase arogantă și mândră, iar 
nasul îi confirma postura. Nu cedă, iar Hugo greși când îi aminti că nu 
era mama fetei, că nu avea nicio putere să decidă în ceea ce o privea pe 


Merce. Așa cum făcuse mereu când se certaseră de-a lungul timpului, 
recurse la o metodă eronată, la un lucru pe care își promisese în 
repetate rânduri că nu avea să i-l reproșeze. 

- Nici tu nu ești tatăl ei! îi impută ea la rândul ei. Nu tu hotărăști. 

- Legea zice că sunt. 

- Eu zic că nu ești. Eu știu că nu ești! 

- Prea puţin contează ce zici tu sau ce s-ar putea să știi tu. Cine te-ar 
mai crede acum? _ 

- Mult mai mulți decât îţi închipui tu. In primul rând, Merce. 

Hugo simţi cum i se pune un nod în gât. Şovăi. Ezită. 

- Ai fi în stare? întrebă el, deși știa deja răspunsul când o văzu 
zâmbind cinic, triumfător. De ce nu o lași să fie fericită? 

- Oare eu sunt? îl înfruntă Regina. M-ai trădat cu prietenul tău, 
Bernat, m-ai exclus prin pactul de tortură pe care l-ai încheiat cu el și 
m-ai părăsit pentru o târfă de sclavă rusoaică. Şi dacă îmi revendic 
drepturile de soție, mă ameninţi că mă vei obliga să mă întorc într-o 
casă în care ştii că mă vor omori. 

- Ți le-ai făcut pe toate cu mâna ta. 

- Păi şi tu ţi-ai făcut-o cu mâna ta ca fiică-ta să afle că nu ești tatăl ei! 
Aşa vă veţi învăţa minte amândoi. 

Apoi... nu ştiu să explice cum se petrecu, dar cert era că o prinse pe 
Regina de gât și o târî spre același pârâu spre care îl azvârliseră cândva 
soldaţii veguerului pe când ceruse să afle vești despre sora lui, Arsenda. 
Făcu același lucru cu ea: o împinse pe taluz. In caz că îi văzu careva, nu 
se agită nimeni. Poate din pricină că fusese luată prin surprindere sau 
poate din pricina mândriei, Regina nu ţipă, nici nu se împotrivi. După ce 
se folosise de el și îl umilise de atâtea ori fără ca el să-i răspundă cu 
violenţă, era aproape sigură că Hugo nu avea s-o rănească. 

Dar, de data asta, Regina păli la faţă; straiele îi erau pline de buruieni, 
ude leoarcă, și părul ciufulit. Îl văzu pe Hugo coborând din câteva 
sărituri și năpustindu- se asupra ei, încordat și pufnind, ca să o apuce de 
gât și să strângă până când avea să o lase fără suflare. Chipul Reginei 
trecu de la alb la roșu, umflat de la lipsa de aer. Femeia gâfâia și dădea 
din mâini, încercând în zadar să scape de un agresor pe care îl vedea 
orbit, posedat. Nu prea foloseau la nimic loviturile Reginei. începea deja 
să se clatine când Hugo se trezi cu o piatră aproape de tâmplă. Dădu 
drumul prăzii, uimit, și se întoarse. Ceva mai sus, sclavul musulman al 
Reginei amenința să mai arunce o piatră. Regina căzuse la pământ, în 
patru labe; tușea și gâfâia. Hugo, ameţit, se prinse de ramurile unui 
pomișor, ca să nu se prăbușească. Din pricina vederii încețoșate, nu 
văzu cu exactitate ce se petrecea, deși pricepu după zgomotul pașilor 
sclavului care cobora pe taluz și din eforturile lui de-a o ridica pe 
Regina. 

- Te voi ucide, reuși el să-i spună. Te voi ucide dacă-mi faci fiica 
nefericită. 


Regina tușea. Hugo o întrezări în picioare, aproape de el. 

- Dă-mi cuțitul, o auzi cerându-i musulmanului. Dă-mi-l! ţipă ea între 
două tușituri. 

- Nu, stăpână. 

Hugo se îndepărtă și se împiedică. Pică la pământ și se ridică 
numaidecât. 

- Te voi ucide eu pe tine, câine! îl ameninţă Regina. Cuţitul! 

- Nu o face... Stăpână, nu... 

Hugo reuși să se desprindă și să-și limpezească vederea: Regina era 
tot în picioare, cu mâna dreaptă desfăcută și întinsă spre sclavul 
UI aa care căuta arma printre straie. Nu îl putea ajunge, se linişti 
el. 

- O voi face, îi promise Hugo arătând cu degetul înspre ea. O voi face 
dacă-i faci rău fiicei mele. 

Regina ţinea deja cuțitul în mână și arăta și ea înspre el, 
amenințătoare. 

- leşi din viaţa mea, Regina, uită-mă! Nu ţi-am făcut niciodată rău. 

- Mi-ai distrus viața! se plânse ea. 

- Eu? Cum poţi să zici asta? 

- Te blestem, Hugo. Vă blestem pe tine și pe fiica ta! 

Regina coborî cuțitul și i-l înapoie sclavului musulman. Nu se preda, 
își dădu seama Hugo: emana ură și ranchiună din toată ființa. Nu cu 
multă vreme în urmă îl îndemna să se întoarcă la el, afirmând că îl 
iubea. Acum, aripile ei nazale, ferme, mai încordate decât le văzuse 
vreodată până atunci, îi indicau că tocmai își lepădase încă un strat de 
piele de șerpoaică, pentru asta era: o șerpoaică. Dar Hugo nu trebuia să 
cedeze. 

- Ai grijă, Regina! o avertiză el. Nu voi îngădui să-i faci rău fiicei mele. 

Se răsuci și continuă să coboare pe taluz, lăsând în spate insultele și 
amenințările Reginei care răsunau în urma lui. 

Când sosi primăvara anului 1415, Bernat și Merce se căsătoriră. O 
făcură într-o dimineaţă călduroasă și însorită în Santa Maria de la Mar, 
ai cărei pereți de piatră fură ornațţi cu tapiserii și ale cărei podele fură 
decorate cu carpete. Una dintre ele, de culoare stacojie, cu ornamente 
din aur și piele, împodobea scările care duceau spre altarul mare, care 
era acoperit cu feţe de masă din satin brodate cu argint și aur. Fecioara 
Mării era înveșmântată cu o pelerină brodată ce acoperea stâlpul și pica 
până la pământ. Erau și lumânări. Mii de lumânări aprinse. Cei o sută de 
sacerdoți ai bisericii Santa Maria fură prezenţi, toți în odăjdiile lor cele 
mai bune, și episcopul oficie ceremonia, la care asistară consilierii 
orașului, nobilii și mai-marii. Muzica de orgă invada templul, iar lumina 
se revărsa prin vitralii, alăturându-se petrecerii. Se căsătorea amiralul 
armadei Cataloniei! Lipsea regele Fernando, care se afla la Valencia, dar 
Bernat nu vru să amâne ceremonia, iar monarhul îi dădu permisiunea. 


La rândul lui, Hugo vorbi cu Guerao și îi transmise că era îngrijorat 
din pricină că Regina se împotrivea nunții, dar nu spuse nimic despre 
paternitatea tinerei. Guerao vorbi cu stăpânul lui și probabil că acesta 
luă vreo măsură, întrucât Regina nu se mai apropie de Merce. „îi va 
trece supărarea", o linişti Hugo pe fiica lui. 

Bernat era înveșmântat în negru, afișând sobrietatea cu care 
obișnuia să apară în public, de data aceasta temperată de cele mai bune 
mătăsuri brodate cu argint pe care le alesese Merce pentru 
confecționarea straielor. Mireasa, pe de altă parte, era splendidă: era 
înveșmântată într-o rochie albastră ca marea, brodată cu perle, la fel ca 
acelea presărate prin părul ei. Merce veni călare până la biserică, 
printre ovaţii și aplauze, pe un buiestraș alb tras de un servitor, cu şaua 
acoperită de pânze de aur. O capă lungă de aur și argint atârna de la 
gâtul miresei până la crupa animalului. 

Hugo, purtând pentru prima oară încălțămintea și haina pe oferite de 
fiica lui, ce semănau cu straiele pe care i le dăduse cu ani în urmă ca să 
cumpere vin în calitate de chelar al contelui, se afla în primul rând, în 
faţa altarului mare, simțindu-se mic printre nobili și mai-mari. Merce 
emana bucurie, frumusețe, tinerețe și senzualitate și... în fața lui, copila 
își întoarse capul şi-i zâmbi tatălui ei de parcă ar fi presimţit că se 
gândea la ea. Hugo îi zâmbi la rândul lui, scurt și timid, simțindu-se 
intimidat de personajele prezente și de excesul de lux și de procesiunea 
măreață prin care amiralul încălca legile somptuare referitoare la 
nunțile cetățenilor obișnuiți. 

Aşa se derula ceremonia în care soții își luară un angajament prin 
cuvintele consimțământului. Lui Hugo i se păru scurtă, întrucât fusese 
mereu atent la fiica lui, la oameni, la nobili și la Fecioară. Şi la Caterina, 
pe care nu o văzu, dar despre care știa că se afla în spate, unde se 
îngrămădeau oamenii de rând, îmbrăcată într-o rochie pe care și-o 
făcuse din bucata aceea de pânză albastră pe care i-o dăruise Hugo 
cândva și pe care o păstrase în cufăr ca pe cea mai de preț comoară a ei. 

La sfârșit, soții defilară. Conduceau un cortegiu protejat de șiruri de 
soldați care îi împiedicau pe credincioși să se apropie de ei. Merce se 
împletici și se scuză, ridicând puţin tivul rochiei, de parcă s-ar fi 
împiedicat de el. De fapt, se ciocnise de Barcha, care, cu spatele drept, 
cât era ea de mare, stătea în primul rând, aproape de unul dintre 
soldații care despărțeau alaiul de curioși. Merce șovăi când o văzu pe 
musulmană într-o biserică. Musulmana zâmbi și îi trimise o sărutare. 
Merce își căută tatăl cu privirea. Când își dădu seama de expresia de 
panică de pe chipul fiicei lui, Hugo privi în jur până pricepu cauza. 
Clătină din cap când o văzu pe Barcha. Merce încuviinţă și răspunse cu 
un sărut pe care i-l trimise cu palma întinsă celei care o crescuse de 
mică; apoi, încrezătoare că tatăl ei avea să rezolve lucrurile, se grăbi să 
îl ajungă din urmă pe Bernat. 


Privirea pe care Hugo i-o aruncă musulmanei când aceasta defila în 
urma soților nu semăna deloc cu aceea caldă și recunoscătoare pe care 
i-o aruncase Merce. Barcha era înveșmântată în negru, lucru care se 
dorea a-i conferi un aer respectabil, confirmat printr-o cruce mare de 
argint care se bălăngănea pe pieptul ei generos. Hugo o mai văzuse: Îi 
aparținuse lui Jaume. O pălărie tot neagră, trasă tare pe ochi, încerca să 
îi ascundă trăsăturile și culoarea chipului. „Du-te acasă!", vru să-i 
poruncească Hugo când trecu pe lângă el. In schimb, nu o privi, de 
teamă să nu fie dată în vileag din pricina lui. Nu reuși să rostească 
nimic, deși ar fi trebuit ca Barcha să priceapă mesajul doar din chinul ce 
i se citea pe chip. Cine ar fi putut să o controleze pe musulmană? Îi 
însoţise până în piața Santa Maria ca să o vadă pe copilă venind călare 
spre biserică. Acolo se despărțiră, iar Barcha trebuie să fi alergat până 
pe strada Hospital ca să se întoarcă apoi ca o creștină pioasă. 
Musulmana nu îi dezvăluise nimic referitor la intenţiile ei. 

Hugo se forță să tragă adânc aer în piept în timp ce înainta printre 
soldați înspre ușa principală care dădea spre piața Santa Maria, 
gândindu-se mereu la femeia aceea voinică, aflată în văzul a o sută de 
sacerdoți, soldaţi și ofițeri, în timp ce oricare dintre ei ar fi putut să o 
recunoască, să o aresteze și întemniţeze... sau să o dea pe mâna 
Inchiziției. Era musulmană! Oare ce delict avea să îi fie atribuit unei 
musulmane care se dădea drept creștină într-o biserică creștină? 
Eretică, profanatoare, blasfemiatoare. „Nu se va întâmpla nimic”, își 
repeta el. Cu toate acestea, un șir de posibilități, toate sfârșind la 
spânzurătoare sau pe rug, îi amorțiră atât de tare simţurile, încât 
aproape că nu o recunoscu pe Caterina, care mergea în spatele 
soldaților ce protejau alaiul. Hugo îndrăzni doar să facă semn cu bărbia 
în spatele lui. Caterina nici măcar nu clipi. Lui Hugo îi luă puţin timp ca 
să-și dea seama că iubita lui era mai palidă la faţă ca de obicei. Șovăi și 
se opri, aşa că invitaţii care mergeau în spatele lui se ciocniră. Cineva îl 
împinse fără să-i pese. Mai făcu vreo doi pași și ieși din rând și se furișă 
printre niște soldaţi care nu făcură nimic ca să-l împiedice; de acolo se 
duse înspre coada alaiului, unde se afla Caterina. Nu fu nevoie să o 
întrebe nimic, se limită să îi urmărească privirea: lângă altarul mare, 
unde Fecioara Mării se înfățișa maiestuoasă, iluminat de mii de 
lumânări, Regina gesticula furioasă în fața a doi sacerdoțţi și arăta 
înspre Barcha, cu degetul arătător, mâna și braţul încordate și întinse, 
de parcă ar fi vrut să o aresteze chiar ea, de la distanță, musulmana 
fiind blocată între mulțime și soldați. 

Hugo o simţi pe Caterina sprijinindu-se pe umărul lui și căzând, 
alunecând pe lângă coapsa lui. O prinse din zbor, înainte să se lovească 
de pământ și apoi o scutură, ca să capete din nou culoare în obraji. 

- Vrei să strici petrecerea și banchetul de nuntă ale fiicei tale? urlă 
Guerao. 


Hugo vru să-i răspundă, dar când încercă să o facă, bărbatul dădea 
deja ordine sclavilor, servitorilor, muzicienilor și ospătarilor. Se aflau în 
curtea interioară a palatului de pe strada Marquet, unde păreau să se 
adune toate problemele care deranjau marele banchet ce se sărbătorea 
la etaj. 

- Guerao... Guerao! 

Majordomul se smuci violent din mâna lui Hugo, care îl ţinea de braţ, 
și își văzu de treabă. Chiar și așa, se întoarse în cele din urmă. 

- Nici nu vreau să-mi închipui, îi spuse el lui Hugo, ce s-ar putea 
întâmpla dacă amiralul ar afla că soţia lui a fost deranjată în ziua 
aceasta de o bătrână sclavă musulmană eliberată. 

- E fiica mea... 

- Acum e soția amiralului. Nu mai e fiica ta. 

- Chiar dacă e soţia lui, Merce o iubește pe bătrâna aia. 

- E musulmană, Hugo! O sclavă eliberată care, din câte mi-ai povestit, 
nici măcar nu a îmbrățișat credința creștină. O musulmană care și-a 
permis să o jignească pe Fecioara Mării intrând în templu cu o cruce pe 
piept. Nu e așa? 

Hugo încuviință în timp ce-și aminti cum preoţii alergaseră înspre 
Barcha, asmuţiţi de Regina. Soldaţii o arestaseră. Fusese chiar lângă ei: 
trebuiseră doar să se întoarcă pentru a îndeplini ordinul de a o aresta. 

- Da, dar... 

Nu mai scoase nicio vorbă. Guerao era în continuare ocupat cu 
urgențele și nevoile pentru banchet și, într-o clipă, se trezi înconjurat 
de mai multe persoane, una dintre ele vorbindu-i despre vin. Hugo își 
zise în sinea lui, suspinând, că nici măcar nu se ocupa devin. 

Târând-o pe Caterina, Hugo îi urmărise pe sacerdoţii și pe soldații 
care o îmbrânceau pe musulmană. Printre ei se număra și Regina, iar 
Barcha o insultase în catalană... și în arabă, până când intraseră în 
palatul episcopului, în timp ce Hugo și Caterina fuseseră nevoiţi să 
rămână la porţile lui, alături de ceilalți curioși care se alăturaseră 
procesiunii. 

- Vreau să te avertizez de un lucru, îl luă prin surprindere Guerao, 
stând acum în faţa lui, liber și cu o figură serioasă. Mai bine să nu fii pe 
lângă amiral dacă află că o musulmană a profanat biserica Santa Maria 
de la Mar. 

- Barcha nu a profanat-o, protestă Hugo. 

- Și ce ai zice tu că a făcut o musulmană care s-a dat drept creștină și 
s-a furișat într-un templu cu o cruce atârnându-i pe piept? Chiar atât de 
sigur ești de intenţiile ei? Hugo dădu să răspundă, dar Guerao îl 
întrerupse brusc. Ai putea să juri că a avut o atitudine respectuoasă, că 
în adâncul inimii nu o insulta pe Fecioară, pe creștini sau credinţele 
noastre? Că crucea de pe pieptul ei nu era doar o glumă? Era nunta 
amiralului... cu fiica ta! Ce crezi că va crede Domnia Sa dacă află de 


prezenţa acelei femei? Ştii de câte ori și-a riscat viața ca să se lupte 
împotriva păgânilor? 

Hugo nu încercă să răspundă, ci își plecă privirea. 

- Era nunta lui! insistă omulețul, înainte ca personalul de la banchet 
să îl asedieze iarăși cu întrebări și cereri. 

- Barcha voia doar să-și vadă copila în cea mai fericită zi din viaţa ei, 
ripostă el. 

- Copila aceea este soţia contelui de Navarcles, amiralul armadei 
catalane. Nicio păgână nu trebuie să se desfete privind-o. Hugo, s-ar 
părea că nu ai înţeles caracterul amiralului. Ți-am spus în repetate 
rânduri: nu e o persoană rea, dar reacționează de parcă ar fi pe mare, 
certându-se cu acei păgâni adepți ai profetului mincinos, cum e și 
musulmana ta. Dacă se simte ameninţat sau dezgustat, nu gândește, ci 
răspunde cu violenţă. Așa a câștigat numeroase bătălii. Așa protejează 
lucrurile la care ţine: nava, echipajul, și acum pe soţia lui. Nu îl supăra, 
Hugo. Nu îi dezvălui că o păgână i-a pângărit biserica și petrecerea de 
nuntă. 

- Crezi că mă va ucide? răspunse Hugo, îndreptându-se deja spre 
scările care duceau la primul etaj. 

- Nu exclude nicio posibilitate, răspunse majordomul, după care se 
trezi din nou înconjurat de personalul palatului. 

Hugo reuși doar să se prefacă a zâmbi când trecu prin fața mesei la 
care ședeau Bernat și Merce, însoţiţi de nobili, consilieri ai orașului și 
chiar și de episcop... De episcop! Privirea i se întâlni cu a lui Bernat. Nu. 
Nu putea să îl deranjeze în clipa aceea. Nu îl îngrijora Bernat, nici 
reacția lui, nici că l-ar fi ucis, dar era petrecerea fiicei lui. Era încrezător 
că aveau vreme să rezolve treaba cu Barcha. Se afla deja pe drum spre o 
altă masă, pe urma unui băiețandru, când Merce îl salută cu mâna. El îi 
zâmbi, de data aceasta cu sinceritate. Fiica lui pufni, de parcă ar fi fost 
copleșită de toate cele, îi răspunse la zâmbet și îi trimise mai multe 
sărutări. Hugo se așeză la masa lui și bău. Mult. Așezat printre negustori 
bogaţi, mai-mari ai Barcelonei, care nu îi aruncau nici măcar o privire, 
se lăsă pradă unui vin care la început i se păru excelent până când, cupă 
după cupă, sfârși prin a i se lipi de cerul gurii. 

Trecuseră câteva luni de la nunta lui Merce, o sărbătoare despre care 
Hugo își amintea doar că se trezise în crama palatului, lângă Caterina 
care, anunţată la cererea lui Merce, îl veghea în starea lui de beţie. 
Scena execuţiei Elenei, sclava greacă, se amestecă în mintea lui cu 
durerea pricinuită de întemnițarea Barchei, până când cele două se 
contopiră. Așa cum prezisese Guerao, Bernat o blestemă pe musulmana 
care îndrăznise să intre în Santa Maria de la Mar în ziua nunții lui. 
Merce interveni de mai multe ori pentru musulmană și reuşi doar să își 


dea seama de cât de dur era corsarul care nu i se arătase până atunci. 
„Tatăl meu a construit biserica aceea!", urlă Bernat, după care jură că 
avea să sfârtece orice păgân pe care l-ar fi găsit chiar și rătăcind în jurul 
templului. „Dacă Bernat află că fac ceva în favoarea Barchei, îi zise 
Merce tatălui ei printre suspine, la câteva zile după nuntă, cred că ar fi 
în stare să se ducă în palatul episcopului și să o sugrume chiar el." 

Cert era că situația Barchei nu era foarte limpede: unii o considerau 
o eretică, o blasfemitoare și că, prin urmare, ar fi trebuit să fie dată pe 
mâna Inchiziției; alţii susțineau că intra sub jurisdicția episcopului, 
fiind o profanatoare, și erau și câțiva care cereau să fie numaidecât 
executată fără speranţă să fie iertată, conform legii catalane care așa 
stabilea pentru cei care îl ofensau grav pe Dumnezeu, pe Fecioara Maria 
sau pe sfinţi și sfinte. 

Hugo și Caterina aflau despre toate acestea de la sclavii palatului 
episcopului, care erau îngrijorați din pricina Barchei și a situaţiei ei în 
temniță, întorcându-i astfel eforturile pe care le făcuse ea pentru 
comunitate. Prin intermediul lor aflară și că musulmana nu vrusese să o 
compromită pe Merce și că nu povestise nimic despre ea. O întrebaseră 
de ce se afla în Santa Maria. „Ca să fiu de față la nunta .imiralului, ca toți 
ceilalți", răspunsese ea, iar când o întrebaseră de cruce, le zisese că ea 
credea că în biserici trebuia să intri cu o cruce la gât, așa cum făceau 
toți. 

Stupoarea din acele prime zile în urma arestării musulmanei scăzu la 
rândul ei și, după ce se procesară primele declaraţii, inclusiv cea a 
Reginei, care nu spuse nici ea nimic despre Merce, deși probabil că 
tăcea pentru că voia să evite o confruntare cu Bernat, procesul căpătă 
ritmul insolent al chestiunilor neînsemnate, fără prea mare importanţă. 
La urma urmei, cine era musulmana aia bătrână și ce avea? Poate din 
gura Reginei, sau poate că nu, clericii aflară despre casa pe care o 
deținea Barcha şi se grăbiră să pună sechestru pe ea; o ocupară, 
bineînţeles, dar aflară curând că imobilul era pus drept gaj pentru plata 
mai multor tallas ale mai multor sclavi eliberaţi, așa că nu le era de 
niciun folos să pună stăpânire pe ea. Odată confirmată sărăcia 
musulmanei, toţi cei care își revendicaseră stăpânirea peste prizonieră 
fie renunţară la ea, fie nu mai insistară. Cazul Barchei se alătură acelor 
procese ce puteau dura la nesfârșit în mâinile unor funcționari inutili și 
leneși, câtă vreme cineva ca Hugo se ocupa de întreţinerea și celelalte 
necesități ale deținutei care, așadar, nu avea să fie o problemă nici 
pentru trezoreria episcopală. „Dar cât timp o pot ţine închisă?" se 
întrebau Hugo și Caterina. 

Nu găsiră un avocat care să vrea să se ocupe de apărarea Barchei. „L- 
am rugat pe Guerao să amâne returnarea împrumutului pe care l-am 
primit de la Bernat", îi explică Hugo Caterinei, gândindu-se să obțină 
astfel banii ca să plătească un avocat. Dar nu mai fu nevoie. Toţi avocaţii 
refuzară să o apere pe musulmana care se furișase în Santa Maria. După 


ce trecu indignarea inițială, reușiră să o viziteze mituindu-l pe temnicer, 
care îi răspunse la întrebare. 

- Cât timp? Mulţi mor înainte să fie condamnaţi de judecători. 

Carcera nu e o pedeapsă; trebuie să o priviţi ca pe un prilej de căire. 

Aici timpul nu se joacă. 

Atenţi la răsuflarea lor, la pașii lor, Hugo și Caterina coborâră până 
într-o temniță care se afla la subsolul palatului episcopal. Se opriră 
când auziră țipete. 

- Adu-mi de mâncare, leneșule! răsună vocea, iar ecoul ei înăbuși 
orice alt sunet. Aștept de ceva vreme! exclama ea. 

Era Barcha, vorbind pe același ton pe care îl folosise atunci când o 
cumpărase Hugo. O auziră și el, și Caterina și zâmbiră amândoi ușor, în 
ciuda circumstanțelor. 

- Temnicerule! Vino să cureți rahatul ăsta! Când se mănâncă pe-aici? 

- Ce nu știu, mărturisi temnicerul după ce îi conduse într-o încăpere 
mare și lugubră, întunecoasă, umedă, murdară și puturoasă, așa cum 
cereau inchizitorii să fie, ca să le frângă voinţa prizonierilor, e cât timp o 
voi mai îndura eu pe musulmană. Taci odată, eretico! strigă la rândul 
lui, făcându-le semn lui Hugo și Caterinei spre un colţ al încăperii. 

Era legată cu lanţuri de perete, la fel ca mulţi alți prizonieri ale căror 
siluete le întrezăreau, cele mai multe dintre ele imobile, altele 
mișcându-se în agonie. Barcha se opri din strigat. Caterina se aruncă în 
braţele ei și plânse. Hugo ezită, privi în jur, își mișcă picioarele... Dar ele 
rămaseră îmbrăţișate. în cele din urmă o mângâie cu tandreţe pe braţ 
pe musulmană, iar ea îl împinse, făcându-l să tresară. 

- Acum vrei să profiți de mine? zise ea ironică. Lui Hugo nu-i veni să 
râdă. A trebuit să aștepți până m-au încătușat? insistă ea, lovindu-l 
peste piept. 

Hugo se forță să reacționeze la gluma ei. Vorbiră. Era deja bătrână, 
repetă ea apoi în nenumărate rânduri, cu încăpățânare, cu îndărătnicie, 
refuzând orice speranţă. 

- In plus, ce veţi obţine voi doi din asta? Pentru că vă interzic să o 
vârâţi pe Merce în treaba asta! îi avertiză ea. 

Tăcerea lui Hugo și a Caterinei o făcu pe musulmană să continue. Ce 
conta unde sau cum murea? Mereu bănuise, le zise ea, că avea să fie așa: 
din pricina nenorocitei de religii. Nu își închipuise însă niciodată, le 
mărturisi ea, nici în cele mai îndrăzneţe fantezii ale ei, că Hugo avea să 
fie cel care îi va reda libertatea, că avea să crească o fiică precum Merce 
și că avea să fie fericită, așa cum fusese în ultimii ani. 

- Douăzeci de ani, Hugo, șopti Barcha cu voce răgușită. l-am numărat. 
Zi de zi. Unul după altul. începând cu primul. Mulţumesc. Mulţumesc 
pentru fiecare dintre ei. 

- Nu, reuși el să îngâne. Mai ai încă mulţi ani de trăit! 

Nu o convinseră de asta, nici nu o menţiona nimeni pe Regina. 
Barcha se încăpăţâna iarăşi în ideea ei: era doar o sclavă musulmană 


bătrână, de care nu ar trebui să-i pese nimănui. Temnicerul îi anunţă. 
Dură ceva până își luară rămas-bun. Temnicerul îi anunţă iarăși. 
„Piteşte-l bine!", o îndemnă Hugo în timp ce îi dădea un burduf cu 
licoare pe care reușise să-l ascundă în timpul inspecției de la intrare. 

Barcha îl sărută pe buze. 

Prin sclavul scribului tribunalului episcopal, care le trimise un mesaj 
printr-o sclavă eliberată din Raval, Hugo și Caterina aflară despre 
ordinul de sechestru asupra bunurilor Barchei, oricât de grevate ar fi 
fost ele. Chiar în noaptea aceea, cei doi scoaseră din casă cele câteva 
lucruri pe care le deţineau: câteva straie, butoaiele și vinul, alambicul... 
Luară chiar și cuțitul acela magnific care îi aparținuse lui Jaume. Aveau 
să i-l dea musulmanei la următoarea vizită și cu siguranţă că ea avea să- 
i laude pentru această decizie. Căutară printre lucrurile lor și găsiră 
documentul notarial de eliberare păstrat într-un săculeț de piele. Şi alte 
câteva lucrușoare... Straie vechi cu mirosul ei și câteva sculpturi mici în 
lemn pe care probabil că le făcuse Jaume pentru ea. 

- Oala! exclamă Caterina, îndreptându-se spre cămin ca să o ia. 

- Nu, o opri Hugo. Să nu cumva să fim trataţi ca niște hoți. 

Fiecare cămin are oala lui. Cu toate astea, adăugă el după ce se uită 
prin sufragerie, într-un cămin nu ai nevoie de castroane pentru trei 
persoane; e de ajuns unul. 

La fel făcură cu farfuriile, cearșafurile și păturile: lăsară cele 
necesare pentru traiul unei singure persoane, iar pe restul le urcară în 
căruța trasă de catâri, inclusiv legumele bune de mâncat din grădină. 
„La naiba cu preoţii!" se gândi Hugo. Cu riscul de-a fi arestaţi, ieşiră pe 
străzile din Barcelona cu mult după ce bătuse clopotul de la castelul 
veguerului, fără lumina obligatorie care ar fi trebuit să-i facă vizibili, 
oricât de nenecesară ar fi fost aceasta într-o noapte luminată de o lună 
aproape plină, minunată. Nu străbătură Rambla; evitară să se îndrepte 
spre orașul vechi. 

- Cu mulţi ani în urmă, pe când eram doar un copil, îi povesti Hugo cu 
nostalgie, m-am refugiat și atunci în zona asta. 

Podgorii, ogoare și grădini ocupau în continuare cea mai mare parte 
a suprafeţei dinspre Raval spre Barcelona pe care o străbăteau acum 
Hugo și Caterina mânând catârii, cu căruţa încărcată periculos de tare. 
Doar n jurul spitalului Santa Cruz se observa o anumită mărire a 
cătunului Raval. Zidurile împrejmuiau deja noul perimetru, inclusiv 
șantierele navale, dar locuitorii nu se înmulţeau. 

- De ce? întrebă Caterina. Hugo zâmbi. 

- Mă urmărea Chiorul... Deşi pe atunci nu era chior. Merseră o vreme 
în tăcere, înspre mare. 

- Oare ce s-a ales de el? întrebă Caterina. 

- Sigur e în iad. 

Se opriră lângă o podgorie. Era mijlocul lui septembrie, iar strugurii 
erau deja aproape copţi. Hugo le simţea mirosul. Rupse un bob și își 


confirmă că peste puțin timp aveau să fie copți și limpezi. îl strivi în 
gură. Peste câteva zile avea să ajungă la dulceţa ideală. 

- Atunci i-ai scos ochiul? întrebă Caterina când Hugo se puse iarăși în 
mișcare. 

- Da. 

- Unde mergem? 

Hugo nu îi răspunse. 

- Înspre mare, zise el în cele din urmă. Mâine la prima oră vreau să-i 
înapoiez lui Guerao banii pe care mi i-a împrumutat Bernat ca să 
cumpăr vin. Nu am de gând să mă car cu ei după mine, riscând să fim 
jefuiți... 

In timp ce o spuse, pipăi săculețul umflat pe care și-l ascunsese 
printre straie, repetându-și că nu își permitea încă o pagubă. Avea 
destul de mulţi bani la el: cei ai lui Bernat și cei din câștigurile din 
afacerea lui. Până atunci continuaseră să distileze licoare noaptea, ca să 
întărească niște vinuri pe care le cumpărau la preţ foarte mic și pe care 
le vindeau la preț mai mare. 

Pe plajă îl invitară pe paznicul bărcilor la câteva castroane zdravene 
de vin, iar el le răspunse îndemnându-i să se apropie de un foc ce 
îmblânzea răcoarea nopții de septembrie și umezeala mării. Moţăiră pe 
sfârâitul lemnelor cu care paznicul alimentă focul pe tot parcursul 
nopții. La micul dejun mâncară legumele din grădina Barchei și la prima 
oră o apucară înspre palatul de pe strada Marquet. 

Bernat nu se afla în palat. Plecase cu multă vreme în urmă la 
comanda a două galere regale înspre Perpignan, unde regele Ferdinand 
se întâlnea cu papa Benedict al XIII-lea și cu împăratul Sfântului 
Imperiu Romano-German, Sigismund |. 

Lui Guerao, care se afla ca întotdeauna la comandă, i se făcu milă de 
cei doi și de căruţa trasă de catâri plină ochi, cu butoaiele de vin și 
echipamentul legate precar de platforma de lemn, și le îngădui să intre 
în curtea interioară. Acolo Hugo îi spuse că voia să-i plătească, fiindcă 
nu voia să mai țină mult timp niște bani care nu erau ai lui. Notarul nu 
fusese anunţat, îi zise Guerao, dar, dacă îi era de folos, avea să îi 
semneze el însuși o chitanţă, în calitate de împuternicit al amiralului, și 
rămânea să meargă în altă zi la notar. Hugo nu știu ce să-i răspundă, 
întrucât nu știa dacă așa se proceda. 

- Tot nu ai încredere în mine? Omuleţul zâmbi. Dacă vrei, o punem și 
pe fiica ta să semneze. 

- Nu. 

- Incă nu a ieșit din odăile ei, îi zise Guerao când îl văzu pe Hugo 
plimbându-și privirea pe galeria de la primul etaj. 

Lui Hugo i se păru ciudat că, la tot scandalul cu căruţa și catârii, 
Merce nu ieşise... _ 

- Ştii cum e cu... Guerao tăcu. li voi zice cameristei să o anunţe. 

- Nu e nevoie, îi zise Hugo, care nu voia să o deranjeze. 


- M-ar jupui dacă ar afla că ai fost aici și nu am anunţat-o 
numaidecât, chiar de-ar fi fost miezul nopţii. Sunt câteva atitudini pe 
care le preia de la amiral. 

Omuleţul râse, de parcă i-ar fi plăcut caracterul ei. 

Merce își făcu numaidecât apariţia între două coloane subţiri, care 
sprijineau arcadele galeriei de la primul etaj. Işi găsi tatăl cocoțat pe 
căruță, șezând rășchirat pe maldăre, în timp ce Caterina, de jos,, îl ajuta 
să strângă sforile, ca să fixeze încărcătura. Hugo se dezechilibra și fu cât 
pe ce să cadă când o văzu călcând pe prima treaptă a scării de piatră ce 
cobora înspre curtea interioară. 

- Tată! strigă ea. 

Hugo reuși să-și păstreze echilibrul. Şi Merce la fel, ajutată în mod 
exagerat de o cameristă care o prinse de braţ. Nu o ascundea: contesa 
de Navarcles, înveșmântată cu o cămașă simplă de mătase frumos 
brodată și un pieptar desfăcut pe deasupra, afișa o sarcină incipientă, 
lucru care fusese imperceptibil în timpul ultimei vizite a lui Hugo. 

Fără îndoială că trecuse prea mult timp de când o văzuse, se mustră 
în sinea lui, sărind din căruță. Merce se desprinse din mâna cameristei 
și cobori în fugă scările. 

- Bunicule, fu primul lucru pe care i-l spuse ea. 

Hugo nu îndrăzni, până când Merce îi luă mâna și i-o puse pe 
abdomenul ei. 

- Incă nu se observă, îl dezamăgi ea. 

- De ce nu mi-ai zis? De ce nu mi-ai dat de veste? | 

- Ştiam că erai foarte prins în treaba cu Barcha. In plus... știi cum e, 
când vine vorba de veștile despre sarcini, mai bine se așteaptă până 
sunt sigure. 

Clădirea, cu un magazin la parter și locuință deasupra, se afla pe 
strada Boqueria, foarte aproape de piața Sant Jaume. „Totul înconjoară 
piaţa Sant Jaume, tată!", îl convinse într-un final Merce după ce, chiar în 
ziua aceea, Guerao, aflând că tocmai plecaseră din casa Barchei, le 
propusese să închirieze atelierul cu pricina, proprietate a unui cunoscut 
pe care, în numele lui Bernat, îl forțase chiar și să reducă chiria. Ce să 
facă el cu Hugo și Caterina în palat, cu o căruţă plină și fără un loc în 
care să meargă? Nu îi putea alunga, Merce nu ar fi acceptat așa ceva. Pe 
de altă parte, ordinele amiralului erau stricte: nu voia să își vadă socrul 
în palat. 

Merce avea dreptate. Catedrala și palatul episcopului, castelul 
veguerului; palatul Mayor și cel Menor; Casa de la Ciudad, unde se 
întrunea Sfatul Celor o Sută... Măreaţa Barcelona înconjura piața Sant 
Jaume. Cu doar câţiva ani în urmă, consilierii porunciseră să se 
construiască o fațadă nouă pentru Casa de la Ciudad. Se achiziționase și 
o clădire nobilă în vechiul cartier evreiesc pentru a construi palatul 
pentru Biroul Consiliului Generalului. 


Dar nici Casa de la Ciudad, nici palatul Generalului nu dădeau înspre 
piaţa Sant Jaume. Prima clădire, oricât de mult s-ar fi învecinat cu ea, își 
avea în continuare intrarea principală pe o stradă adiacentă, strada 
Ciutat; cea de-a doua, cu intrarea pe strada Bisbe, se afla în continuare, 
la câteva case distanţă de piaţă. 

Biserica Sant Jaume și atriumul ei cu cinci arcade ogivale înguste și 
ulmul care servea drept stâlp unde erau expuși delincvenţii erau 
punctele de atracţie ale unei piețe prin care treceau zilnic mii de 
persoane și pe care consilierii voiau să o transforme într-un centru al 
orașului. Pentru aceasta, mutaseră în zona Pubera licitaţiile publice de 
mobilier și alte obiecte, care îngreunau atât de mult trecerea, și 
porunciseră ca piaţa să fie măturată cu regularitate, pentru igienă, și să 
fie decorată. 

- Acolo locuiesc oamenii bogaţi, tată, insistă Merce. Membrii Sfatului 
Celor o Sută, cei ai consiliului canonic al catedralei, episcopul, veguerul, 
magistratul și numeroșii funcționari care îi servesc... Ce loc mai bun în 
care să-ţi vinzi vinurile? Aici ai face afaceri bune, tată. 

Deoarece, de pe o zi pe alta, Hugo avea să se transforme din negustor 
de vinuri în cârciumar. 

- Vei putea fi în continuare și negustor de vinuri dacă vrei, îi zise 
Guerao. Dar adevărul este că nu ai fost niciodată negustor, nu ai acționat 
niciodată ca un negustor de vinuri. 

Hugo se miră când îl auzi, așa că Guerao îi explică, în timp ce-i însoți 
în atelierul de pe strada Boqueria. 

- Ca negustor, nu ar trebui să cumperi vinul. Funcţia ta constă doar în 
a intermedia între cumpărător și vânzător și de acolo să îți iei 
comisionul. In aceasta constă munca negustorilor; cealaltă parte, să 
cumperi ca să vinzi mai departe, este rezervată altora. Negustorilor le 
este interzis să facă afaceri pe cont propriu. De exemplu, cei care 
intervin pe piaţa cu pânzeturi nu pot să aibă interese într-o spălătorie, 
deși... 

- Şi atunci cum să fiu cârciumar? îl întrerupse Hugo. 

- Există o serie de excepţii pentru ca oamenii să își poată câștiga 
traiul cu decenţă: autorităţile le permit negustorilor să facă negoț cu 
amănuntul în fața porţii casei lor, doar în faţa ei; și să cumpere sclavi ca 
să îi închirieze, sau chiar să confecționeze ei înșiși pânzele pe care le 
vând. Şi o altă excepţie este cea de-a avea cârciumi. Voi, negustorii de 
vin, puteţi să aveţi cârciumi și, în plus, să intermediați vânzarea și 
cumpărarea de vin. Ce lucru curios, nu? Cum deja ești negustor în 
Barcelona, poţi deschide o cârciumă în oraș, lucru pe care nu îl poate 
face toată lumea. Profită de asta, Hugo! 

Se gândea să o facă. Motivul care îl hotărî fu tocmai clădirea, care 
avea o pivniță construită ca o cramă. Caterina primi propunerea cu un 
entuziasm care îi lipsise de la întemnițarea Barchei. 


- Am vândut foarte bine vinul în tabăra de la Balaguer, îți amintești? 
zise ea zâmbitoare. Guerao și Alonso, reprezentantul proprietarului 
clădirii, se holbau și ei la Caterina, care era tot mai transpirată, pentru 
că în timp ce bărbaţii discutau despre contract, ea le dădea instrucţiuni 
și îi ajuta pe cei doi sclavi pe care îi adusese Guerao ca să descarce 
căruța. Hugo își drese vocea și bărbaţii pricepură aluzia. 

- Ar fi nevoie de mese și scaune, comentă unul dintre ei. 

- Nu e o problemă în Barcelona, zise celălalt. 

Se angajară să semneze contractul. 

- In aceeași zi în care vom face și scrisoarea de plată a împrumutului, 
propuse Guerao. 

Singurul lucru care nu-i plăcea lui Hugo la locul acela era că se afla în 
umbra Castell Nou, acolo unde, cu aproape douăzeci și cinci de ani în 
urmă, Dolca și mii de evrei fuseseră uciși de asasini precum Câinele 
chel. Se înfiora în fața fortificaţiei ce se înălța deasupra lui, ridicată 
deasupra porții vestice a vechiului zid roman al Barcelonei. 

- Unde să punem ultimul butoi? 

Vocea Caterinei îl trezi la realitate. 

Hugo se întoarse spre ea și o văzu murdară, transpirată. întârzie cu 
răspunsul doar o clipă, captivat de aroma moscată insinuantă pe care o 
emana însoțitoarea lui. Clătină din cap ca să alunge senzaţia. 

- Dacă nu ştii unde să pui butoiul, ni-l poţi face cadou nouă, cei care 
așteptăm aici. 

Propunerea se auzi din spatele căruţei care ocupa o mare parte din 
lăţimea străzii Boqueria și împiedica trecerea altor căruţe și căruţuri. 
Comercianţi și negustori își asumaseră resemnațţi întârzierea şi unii 
dintre ei chiar se oferiseră să ajute la descărcat și cărat butoaiele în casa 
pe care Hugo tocmai o închiriase, dar acum, că mai rămăsese un singur 
butoi de vin în căruţă, cei blocaţi începură să se impacienteze. 

Hugo flutură o mână în semn că-și cerea iertare de la cei care 
aşteptau și îi îndemnă pe sclavi să descarce rapid ultimul butoi de vin. 

Caterina se urcă în căruţă. 

- Sunteţi invitaţi cu toţii la un castron cu vin, anunţă ea, încercând să 
compenseze așteptarea, căutând în același timp aprobarea lui Hugo. 

Izbucniră urlete și aplauze în șirul de căruţe oprite. 

- Să fie două! 

- Trebuie să ne servești tu! 

- Frumoaso! 

Da, frumoasă. Așa o vedeau și cei care strigau: o femeie cu trăsături 
frumoase, al cărei corp, ferm și rotund, se împotrivea trecerii timpului. 
Hugo se scutură cuprins de un fior de tandreţe când o văzu în căruţă, ca 
o zeiță deasupra muritorilor. Femeia aia îl iubea; era a lui. De parcă ar fi 
presimțit ce îi trecea prin minte lui Hugo, Caterina se întoarse spre el şi 
îi zâmbi larg. Și el o iubea, își zise el, ducându-se spre căruţă și 
apucând-o pe Caterina de talie, ca s-o ajute să coboare. Transpiraţia, 


mirosul ei moscat, sânii pe care ea și-i apăsă pe faţa lui când îl cuprinse 
cu braţele ca să coboare din căruţă îl excitară într-o asemenea măsură 
cum nu se mai întâmplase de mult. Aveau treabă de făcut, așa că încercă 
să alunge senzaţia, cum făcuse și înainte, dar nu reuși. 

Căruţța goală se îndrepta deja spre grădina din spate a clădirii recent 
închiriate, condusă de unul dintre sclavi. Guerao și Alonso își luară 
rămas-bun, iar Hugo și Caterina se treziră dintr-odată singuri. Se priviră 
și cercetară iarăși magazinul, acum că butoaiele erau aranjate. 

- Mai trebuie să punem mese și scaune, zise atunci Hugo. 

Priviră roată la o odaie mare, construită din piatră și aproape 
diafană, cu o vatră bună cam pe la jumătatea peretului, în care-i atârna 
oala de fier. Ușa și ferestrele dădeau spre strada Boqueria, aveau case 
învecinate de ambele părți și grădină în spate. Aceeași scară, aflată într- 
un colț al odăii, ducea spre etaj și spre pivniţă. 

- Şi castroane, adăugă ea. Şi pahare și farfurii. Și tacâmuri și lemne, 
și... 

- Şi o creangă de pin la ușă, o întrerupse Hugo. 

- Unde? întrebă ea după ce se apropie de ușă și o cercetă. 

- Păi, aici. 

Când Hugo ridică braţul ca să îi arate locul, Caterina îl îmbrățișa și îl 
sărută pe gât. 

- Caterina! o mustră Hugo fără prea multă convingere. Ea nu cedă. Ne 
vede întreaga Barcelonă, insistă el, zâmbind, când văzu o femeie 
privindu-i fără jenă de la mică distanţă. 

- Aşa vor ști despre dragostea noastră, îi răspunse Caterina. 

-Dar... 

Hugo dădu să se retragă din îmbrăţișarea ei. 

- Dacă îi dai drumul, îl ameninţă femeia de pe stradă, să nu care 
cumva să crezi că oi veni să cumpăr vin de la tine. Nici eu, nici nimeni 
altcineva! 

Hugo șovăi, dar Caterina nu. Vorbind grăbită, rusoaica o invită și pe 
femeie la un castron de vin, dar „mai târziu', îi zise ea. închise ușa 
magazinului și începu să se dezbrace cu o nerăbdare neobișnuită 
pentru ea. Hugo rămase locului; de la arestarea Barchei nu mai făcuseră 
dragoste, ca și cum nenorocirea care se abătuse asupra musulmanei le- 
ar fi afectat relaţiile sexuale. Dar era un cămin nou și aproape o viață 
nouă și, în clipa aceea, când ușa se închise în semn de ispășire, Caterina 
nu mai fu dispusă să lase ca durerea să o priveze în continuare de 
plăcere și bucurie. Işi dădu jos pieptarul lung și își desfăcu șnururile de 
la cămașă. Cu toate obiecțiile lui, Hugo simţi cum se aprinde în el 
dorința, atât pentru sânii ce se iviră deasupra mantiei care îi învăluia - 
albi, generoși, cu areole mari trandafirii și sfârcuri deja ridicate -, cât și 
pentru pasiunea ce se simţea în răsuflarea întretăiată a Caterinei. li 
strânse sânii în mâini şi o mușcă ușor de sfârcuri, care se întăriră și mai 
tare, în timp ce ea se căznea să-și desfacă în grabă cămașa. După ce 


reuși, făcu eforturi să-l dezbrace pe Hugo, care se simţea deja pierdut în 
trupul lui, împingând-o, dărâmând-o, chiar și pe podea. Caterina râse în 
timp ce se străduia să-i desfacă pieptarul și să-i ridice cămașa, ca să-i 
descopere mădularul erect, pe care îl simţea acolo, învăluit în straiele 
lui. 

- Stai locului, trebui să-i ceară ea, deja întinsă pe spate, pe jos, în timp 
ce el se îmbrâncea. Așa nu! Nu! insistă ea, când simţi o învălmășeală de 
haine între penisul lui și vaginul ei. 

Caterina continuă să râdă și se căznea să-i facă loc mădularului lui 
Hugo, care nu se opri din a o călări de cum o penetra, și care când 
gâfâia, când râdea și apoi se plângea. Ajunse la orgasm în afara ei. 
Caterina îl masturba peste straie. El oftă și râse. Ea la fel. 

- Acum să vedem dacă ești în stare s-o faci cum trebuie... îi propuse 
Caterina. 

- Asta după ce vă onorațţi invitaţia la un castron de vin! auziră de pe 
stradă. 

Cei doi se uitară spre ușă. Femeia nu avea cum să-i fi auzit... 

- Fereastra, arătă Caterina. E deschisă. 

-Nu! 

Caterina înăbuși strigătul lui Hugo, punându-și două degete pe 
buzele lui. 

- Trebuie să muncim, îi șopti ea la ureche, cu el întins peste ea. 

Poate că, dacă-i place vinul, o să mai cumpere. 

- Dar... 

- Data viitoare nu mai fi așa impetuos și fă lucrurile așa cum trebuie, 
îl mustră ea afectuoasă, împingându-l cu ambele braţe în piept. 

Anul 1416 aduse succese importante atât pentru Catalonia, cât și 
pentru Hugo și familia lui. Primul avu loc în ianuarie, când regele 
Ferdinand de Antequera, care se întâlnise în Perpignan cu împăratul 
Sfântului Imperiu Romano-German, Sigismund |, refuza să i se supună 
papei Benedict al XIII-lea, și o făcea prin intermediul călugărului 
Vicente Ferrer, în predica acestuia din ziua de Bobotează, în catedrală, 
prin care anunţă că regatele nu se mai supuneau pontifului aragonez. 

Nu fu de niciun folos faptul că papa îi ceru lui Ferdinand să-și arate 
recunoştinţa pentru că îi dobândise coroana Aragonului și comitatul de 
Barcelona cu doar patru ani în urmă. „Pe mine, care te-am făcut rege, 
povestea lumea că îi răspunsese Benedict lui Ferdinand, mă trimiţi în 
deşert." 

Occidentul creştin trăise ani de zile într-o situație schismatică din 
pricina coexistenței a trei papi: Ioan al XXIII-lea; Grigore al XII-lea și 
Benedict al XIII-lea. La sfârşitul anului 1413, împăratul Sigismund I și 
papa pisan loan al XXIII-lea convocară un nou conciliu, de data aceasta 
în Costanza, pentru a discuta despre schismă și pentru ca toate statele 
creştine să aleagă un nou și unic pontif. în mai, anul 1415, papa loan al 
XXIII-lea fu destituit şi închis chiar de adunarea conciliului 


autoproclamată drept cea mai înaltă autoritate religioasă. Așa stând 
lucrurile, în luna iulie a aceluiași an, al doilea papă aflat în joc, romanul 
Grigore al XII-lea, abdică voluntar, dar ratifică mai întâi întrunirea 
conciliului, conferindu-i astfel legitimitatea necesară. în urma abdicării 
sale, mai rămânea doar aragonezul Benedict al XIII-lea ca papă 
schismatic. Ferdinand de Antequera, în complicitate cu călugărul 
Vicente Ferrer, îi ceru acestuia demisia la sfârșitul anului 1414. 
Benedict, încăpățânat, refuză, drept pentru care întâlnirea, care se ținu 
pe atunci în Morella, în regatul Valenciei, se transformă într-o 
conferință în Perpignan, cu prezența împăratului Sigismund, unde 
Benedict susținu că era singurul papă legitim, îndeosebi după abdicarea 
celorlalţi doi, și că nu era dispus să renunţe la tiara Sfântului Petru. Cu 
toate acestea, însuși duhovnicul lui, călugărul Vicente Ferrer, îi întoarse 
spatele și doar două regiuni îi rămaseră fidele acestui papă aragonez: 
Scoţia și ţinutul contelui de Armagnac. 

Regele Ferdinand, amintindu-și înspăimântat călătoria făcută într- 
acolo pe mare, de la Valencia, suferind deja de dureri și febră de la 
pietrele la rinichi, afecțiune care îl ţintui la pat pe tot parcursul 
conferinței din Perpignan, hotărî să se întoarcă, de data aceasta pe 
uscat, la Barcelona, în care intră în data de 27 februarie 1416. Bernat îl 
aştepta deja acolo, întrucât ajunsese în port, cu galerele, înaintea 
monarhului. 

Șederea lui Ferdinand în Barcelona fu scurtă, deși îndeajuns de lungă 
ca să ațâțe populaţia când administratorul lui, în timp ce făcea 
cumpărături în abatorul din piața Blat, pretinse a fi scutit de taxele ce 
trebuiau plătite pentru carne, susținând că aceasta era pentru rege și 
rudele lui și că aceștia nu trebuiau să achite impozite. 

Măcelarul se împotrivi, cu sprijinul negustorilor și al clienţilor, iar 
disputa se extinse în așa măsură încât provocă altercaţii în oraș, cum ar 
fi închiderea, în semn de protest, a mai multor magazine. Cei mai mulți 
dintre cetățeni i-au îndemnat pe consilieri să îl oblige pe monarh să 
respecte legile și privilegiile la care jurase să adere, poziţie pe care o 
adoptă şi Sfatul Celor o Sută în adunarea întrunită în acest sens, în 
timpul căreia îl delegă și pe consilierul Joan Fivaller să îi ceară lui 
Ferdinand să își plătească impozitele, chiar și cu riscul de a-și pierde 
viața. 

„Aţi jurat că ne veţi respecta privilegiile”, îi reproşa Fivaller. 
„Impozitele aparțin Statului, nu dumneavoastră, argumentă el printre 
altele, și cu această condiţie v-am acceptat ca rege. Trebuie să înţelegeți 
că mai repede ne-am da viața, decât libertatea, și nu am putea să murim 
cu mai multă glorie și onoare decât pentru binele libertăţii noastre, al 
prestigiului și măreției țării noastre." 

Fivaller mai prezentă multe alte argumente în fața monarhului și a 
curții acestuia. însă niciunul dintre ele nu îl convinse pe Antequera. „Nu 
există nebunie mai mare decât să pretinzi să-l supui pe rege servitudinii 


cetățenilor!" se căina el în timpul întâlnirii cu sfătuitorii lui, a căror 
părere o luă însă în considerare când veni vorba de-a se conforma 
cerințelor orașului. „Nu triumfați asupra mea", spuse monarhul în cele 
din urmă, deși cedase revendicărilor lui Fivaller. 

In dimineaţa următoare, fără să își anunţe reprezentanții din 
Barcelona, regele abandonă orașul într-o lectică. Era 9 martie 1416 şi 
doar trei săptămâni mai târziu, în ziua de 2 aprilie, la 36 de ani, 
Ferdinand de Antequera murea în Igualada, unde ajunsese după o 
călătorie de patru zile şi unde fusese nevoit să se oprească fiindcă i se 
agravase suferința de la rinichi, unde avea niște pietre din pricina 
cărora nu mai urinase de câteva zile. 

Din cauza asta, Bernat, care fusese chemat la căpătâiul monarhului, 
asemenea multor altor curtezani, nobili și clerici, catalani și castilieni, 
care rămaseră în orășelul acela micuț sau se împrăștiară prin cele din 
jur, nu putu fi prezent la nașterea primului lui fiu, care veni pe lume la 
sfârșitul lunii martie a anului 1416, cu ajutorul unei moașe tinere, care 
se aşeză pe jos între picioarele lui Merce, ca să ridice apoi un băiat 
sănătos și puternic, cu o aluniță mare pe ochiul drept, și care, la 
instrucțiunile amiralului, fu botezat în biserica Santa Maria de la Mar, cu 
numele Arnau, precum bunicul lui din partea tatălui. Nu știau nimic 
despre Regina. Bernat, înainte să se îmbarce spre conferința de la 
Perpignan, care avea să aibă loc între papă, rege și împărat, lăsă 
instrucțiuni foarte clare că nu voia ca harpia aia să se apropie de palat, 
dacă soţia lui era însărcinată, așa cum era el încrezător că stăteau 
lucrurile. „Nu e mama ta, nu a fost niciodată", bombăni el, punând capăt 
discuţiei cu Merce. „Dacă se-arată pe aici, o închizi până mă întorc eu", îi 
porunci lui Guerao. 

Botezul micuţului Arnau se făcu în același baptisteriu în care primise 
Merce primul sacrament: cavoul de marmură al Sfintei Eulalia. 
Monseniorul Pau, care îl înșelase pe Hugo în legătură cu sora lui, 
Arsenda, despre care nu mai aflase nimic, murise deja, dar în locul lui 
erau alți sacerdoţi. Hugo își aminti cum se ascunsese în acel cavou în 
noaptea în care îi adusese Fecioarei banii pe care Bernat îi trimisese 
după ce atacase nava lui Roger Puig și îi masacrase echipajul. Atunci i se 
păruse că Fecioara îl ierta, căci îi zâmbise, cum zicea stăpânul Arnau că 
îi zâmbea și lui. 

Caterina nu reuși să își ia privirea de la pruncul nou-născut, a cărui 
față era la fel de încordată ca mâinile pe care le ţinea strânse tare în 
timp ce ţipa ascuţit, însă Hugo nu era atent la ceremonia religioasă. Se 
ruga Fecioarei. Dar nu pentru micuțul Arnau, pentru care se rugau deja 
toți acei sacerdoțţi. Se ruga pentru musulmană. La un moment dat, 
zâmbi, gândindu-se că în tinerețe se rugase pentru Dolca, o evreică, și 
acum se ruga pentru o musulmană. 

Nu îndrăznise să-i povestească nimic Caterinei, și cu atât mai puțin 
fiicei lui, pe-atunci pe punctul de-a naște, despre faptul că nu li se mai 


îngăduia să o viziteze pe Barcha. Cârciuma, care avea deja două mese 
mari şi bănci lungi, pahare, castroane și tot ce mai ceruse Caterina, 
mergea foarte bine. Continuau să distileze licoare noaptea, pe ascuns, 
iar Hugo trata și întărea vinurile, deși făcea și achiziții profitabile, de 
vin de calitate, pe care îl vindea la preț bun. Caterina jubila; era fericită, 
într-atât încât Hugo nu fu în stare să-i dezvăluie situația actuală a 
musulmanei, ca să n-o întristeze. 

- E un episcop nou în Barcelona. îl cheamă Andreu Bertran, îi zisese 
temnicerul, părându-i rău că trebuia să refuze banii pe care-i oferea 
Hugo, ca de obicei. Și a interzis ca musulmana să primească vizite... 

- Doar musulmana? îl întrerupse Hugo, mirat de răspunsul lui. 

- Da, doar ea. Nu am primit niciun ordin în legătură cu ceilalți. 

- De ce? 

Temnicerul ridică din umeri. 

Deși Regina nu își făcuse apariţia în timpul sarcinii lui Merce, Hugo 
era convins că intervenise în schimb în interdicţia aceasta de-a o vizita 
pe Barcha. 

De când, în ianuarie, regele Ferdinand refuzase să i se supună papei 
Benedict, clerul era agitat și tulburat, unii fiind de acord cu decizia și 
alţii, cei mai mulţi, fiind împotriva ei. Benedict, refugiat în castelul lui 
din Peniscola, aproape de Valencia, o fortăreață aproape impenetrabilă 
ce se înălța deasupra mării, continua să guverneze destinele 
creștinismului: dicta bule, oferea beneficii și judeca pricini, iar una 
dintre deciziile lui din anul 1416 fu să îl numească pe Andreu Bertran 
noul episcop de Barcelona. 

O parte din clericii care frecventau cârciuma lui Hugo, fie pentru a 
cumpăra vin pentru consumul propriu, fie pentru a bea un castron în 
timp ce pălăvrăgeau cu clienţii obișnuiți, vorbeau despre episcopul 
Bertran: „Era împărţitorul de pomeni papal", se auzi în timpul unei 
conversații între mai mulţi clerici. „Dar știți cu toţii că e un convertit. A 
fost evreu." Hugo ciuli urechile. „A fost la Disputa din Tortosa." „Da. A 
intervenit în două sesiuni întregi ca răspuns la apărarea Talmudului pe 
care a ținut-o rabinul Josef Albo, din Daroca." „Poate că nu sunt în 
Catalonia creștini buni din naștere care să ocupe scaunele episcopale, 
aşa că trebuie să recurgem la convertiţi!”, se plânse un alt sacerdot. 

Era convertit și fusese prezent la Disputa din Tortosa, la fel ca Regina 
și, de cum ajunsese în Barcelona, situația Barchei se înrăutăţise... Pentru 
Hugo era evident că Regina intervenise. De ce i-ar fi păsat cuiva, cu atât 
mai mult unui episcop, de o musulmană pe care nici măcar nu păreau să 
aibă chef să o judece? își zise el. Dar ce puteau'să facă ei? 

- Să plătim mai mult, răspunse Caterina în ziua în care Hugo nu mai 
avu de ales și trebui să-i mărturisească despre situaţie, întrucât ea 
insistase să o viziteze pe Barcha ca să o anunţe despre nașterea 
copilului lui Merce. 

Temnicerul refuză, iar Hugo mai adăugă două monede. 


- Nu aș putea să-i transmit eu mesajul? propuse bărbatul. Aș putea 
chiar să-i duc și... pachetul pe care-l pitești mereu, adăugă el, arătând 
spre burduful de vin pe care Hugo încerca să-l ascundă. 

- Nu, răspunse Caterina. 

Hugo crescu prețul. Temnicerul ezită. încă o monedă. Pufni. Ultima. _ 

Condiţia pe care o puse temnicerul fu ca vizita să fie nocturnă. In 
noaptea aceea, Hugo și Caterina nu vrură să riște traversarea pieţei 
Sant Jaume, convinși că s-ar fi putut întâlni cu vreun soldat, așa că, 
tăcuți, atenţi, înconjurară vechiul zid roman dintre biserica Santa Maria 
del Pi şi cartierul evreiesc dispărut. Castell Nou se înălța 
înspăimântător la dreapta lor, iar băile publice de la care își trăgea 
numele strada Banys Nous, se aflau la stânga lor, în clădirea situată pe 
colț cu Boqueria. Merseră lipiți de fațadele caselor. Dacă i-ar fi arestat, 
ar fi avut necazuri, ar fi putut fi amendaţi pentru că circulau fără 
lumină. Una peste alta, Hugo se temea pentru licoarea pe care o căra 
ascunsă. Soldaţii și alguazilii nici măcar n-ar fi știut ce conținea 
burduful de vin, dacă nu cumva avuseseră vreodată contact cu aqua 
vitae în stare pură, neamestecată cu fructe, condimente, remedii sau 
vin. 

- Şi dacă este o capcană a Reginei și ne descoperă? șopti brusc 
Caterina, oprindu-se în dreptul intersecţiei dintre străzile Banys Nous și 
Palia. 

La dreapta lui se afla deja zidul care delimita proprietatea palatului 
episcopului în partea din spate și ușa lăturalnică unde le spusese 
temnicerul să vină. Hugo se gândise la această posibilitate înainte de-a 
ieși din casă și, ca să nu o pună în pericol pe Caterina, îi propusese să nu 
meargă cu el. La momentul respectiv ea refuzase categoric, afirmându- 
și dorința de a o vedea pe Barcha. Bineînţeles că Regina ar fi fost în 
stare de așa ceva, deși Hugo voia să aibă încredere în temnicer. Acum, în 
timp ce așteptau nemișcaţi în fața ușii lăturalnice, încrederea aceea 
scădea și o sudoare rece îi acoperi tot trupul. 

- Nu-ţi face griji, draga mea! Sigur nu e așa. Temnicerul nu ar renunța 
la banii frumoși pe care i i-am oferit și pe care știe că vom continua să-i 
plătim. In orice caz, vrei să ne întoarcem acasă? Mai avem timp. Nu am 
făcut nimic rău. 

- Nu, se împotrivi ea. Vreau s-o îmbrăţișez pe musulmana aia 
căpoasă. 

Dar luna primăvăratică imensă trecea deja peste capetele lor, când 
strălucitoare, când ascunsă de vreun nor, temnicerul nu își făcea 
apariţia, iar ei stăteau ţinându-se de mână, lipiți de fațada unei case, 
tresărind la auzul zgomotelor deseori inexplicabile ale nopții. 

Hugo presimţea că denunţarea Barchei în Santa Maria și arestarea ei 
ulterioară erau doar începutul răzbunării Reginei. Musulmana avea 
aproape un an de când era întemnițată, de la nunta lui Merce. Işi aminti 
de cearta cu Regina de lângă pârâul din piaţa Jonqueres, din faţa 


mănăstirii. Ranchiuna și ura pe care le emanase chipul ei nu aveau să se 
oprească la Barcha. Caterina îl consolase când se simţise răspunzător 
pentru arestarea musulmanei. „Nu e vina ta!" îi spusese chiar și Barcha 
în ziua în care îi menţionase asta, în timpul unei vizite în temniţă. „Dar 
s-avețţi grijă”, adăugase ea după aceea. „Căţeaua aia nu se va mulțumi cu 
mine; eu sunt doar..." Tăcuse. Simţise mâna Caterinei pe antebraț, așa că 
nu se mai plânsese. „Vă va căuta, adăugase ea mai apoi. Cu copila nu va 
îndrăzni. Merce e o contesă, soţia cuiva care ar putea să-i facă mult rău, 
dar pe voi... Nu se va opri până nu va reuși să se răzbune. Nu uitaţi: 
lepădătura aia trăiește doar ca să ne nenorocească." 

Uşa lăturalnică din palatul episcopal se deschise și o umbră le făcu 
semn să intre. Caterina trase însă de el. „Nu uitaţi”, îi răsuna lui Hugo în 
minte vocea musulmanei. Intrară pe poarta mică și se treziră în 
grădinile care înconjurau palatul. Temnicerul îi primi, închise ușa 
lăturalnică, și chiar atunci patru soldaţi ai episcopului se năpustiră 
asupra lor strigând: „Hoţilor!" 

- Nu acum, Doamne, nu acum că suntem fericiți! strigă Caterina și 
căzu la pământ, sleită, abandonându-se unei sorți pe care o prevedea a 
fi la fel ca aceea a Barchei. Ticălosule! îl scuipă ea pe temnicer, Hugo se 
lăsă pe vine lângă Caterina. Din pricina mișcării, burduful de vin cu 
licoare se desprinse parțial de straiele printre care îl ascunsese și-i 
atârnă printre genunchi, atingând pământul. 

- Cine sunteţi? Sunteţi arestați în numele episcopului. Aţi încălcat 
proprietatea Bisericii. 

Hugo își întoarse capul. Temnicerul dispăruse. Cei patru soldați îi 
înconjuraseră, cu săbiile plecate neatent spre ei, de parcă nici măcar nu 
ar fi meritat mai mult zel. Și așa era, se gândi el. Ce-ar fi putut să facă 
acum că fuseseră prinși în palatul episcopului, împotriva unor bărbați 
înarmaţi? Hugo oftă și se ridică în clipa în care săbiile nu mai luciră, 
deoarece un nor acoperi luna. Doar lumina de la un felinar pe care îl 
ținea unul dintre ei sus ilumina firav locul, fără a difuza însă îndeajuns 
de multă lumină ca să se poată vedea bine chipurile celor implicaţi. îi 
dădu drumul la mână Caterinei și încercă să apuce burduful de vin care 
atârna. Il prinse. 

- Ce-i aia? îl auzi pe unul dintre ei întrebând. 

- Asta? întrebă la rândul lui. „Apa vieții", vru el să le răspundă. Cum 
să fie arestați cu chintesența strugurilor, a vinului, cu nectarul zeilor la 
ei? Hugo le arătă burduful. Vin, minți el. Cel mai bun din Catalonia. 

Soldatul se apropie. Hugo desfăcu burduful și când celălalt se aplecă, 
strânse de piele și un șuvoi de licoare îl nimeri pe bărbat în ochi. Până 
să-și dea seama ceilalți trei soldaţi ce se petrece, Hugo se roti spre ei și 
strânse cu tot mai multă forță burduful, ca să-i stropească pe feţe. O 
clipă mai târziu, orbi, cu săbiile şi felinarul la pământ, cei patru bărbaţi 
strigau şi se frecau la ochi cu mâinile, încercând zadarnic să scape de 
usturime. 


- Să mergem, o îndemnă Hugo pe Caterina, ridicând-o de la pământ, 
și trăgând-o spre ușa lăturalnică. 

Fugiră în noapte. Alergară până la intersecţia cu strada Boqueria; 
băile publice se aflau acum la dreapta lor, Castell Nou la stânga. 

- Ce facem? întrebă Caterina, gâfâind, încercând să se odihnească 
puțin. 

Cert era că nu îi urmărea nimeni. Taverna, căminul lor, casa lor, se 
afla la doar câţiva pași de ei. 

- Ne vor găsi acolo, plânse ea. Ciuliră urechile. în spatele lor, urletele 
soldaților se auzeau tot mai slab. Şi vor veni după noi, prezise ea. 

- Și ce să facem? Să fugim? Unde? Nu avem unde să mergem, 
Caterina. Abandonăm totul? Taverna, vinul... viața noastră? In 
continuare nu se mai auzeau zgomotele soldaţilor. Ce rău am făcut? Că 
am încercat să vizităm o prizonieră? Nu am încălcat nicio proprietate. 
Temnicerul ne-a deschis poarta. Să ne apărăm. Poate că cei patru nici 
nu vor povesti nimic, ca să nu pară nerozi. Nu am făcut nimic rău, 
Caterina. Să nu comitem o greșeală acum, zise el, trăgând de ea. în orice 
caz, va trebui să ascundem alambicul, spuse el în timp ce se îndreptară 
spre tavernă. 

Probabil că Regina și episcopul convertit ajunseseră la aceeași 
concluzie la care ajunsese și Hugo în noaptea aceea, la intersecţia dintre 
străzile Boqueria și Banys Nous, sau poate că soldaţii nu spuseseră 
nimic; cert este că nimeni nu îi deranja, nici nu veni să-i caute. 
Alambicul, îngropat destul de adânc în grădina din spate, rămase acolo 
ceva vreme, până ce fu neapărat nevoie să îl recupereze ca să întărească 
vinurile de calitate proastă, ca să poată oferi un produs ce începea să fie 
rar În oraș. 

Intrucât la trei luni de la moartea lui Ferdinand de Antequera în 
Igualada, fiul lui, regele Alfonso, convocă o adunare ecleziastică în 
Barcelona ca să le ceară cardinalilor regatelor să participe la Conciliul 
din Costanza, unde avea să se aleagă un papă nou și unic. Regele 
Alfonso ratifică lipsa de supunere față de Benedict al XIII-lea, deși 
atenua într-o oarecare măsură blocajul poruncit de tatăl lui asupra 
castelului din Peniscola, refugiul pontifului, care până atunci stabilise ca 
nimeni să nu intre sau să iasă din fortăreață. 

Regele, cu miniștrii, funcţionarii și angajaţii lui, și constituenţii celor 
trei ramuri ale Curţilor Catalane își dădură întâlnire în Barcelona 
pentru ceremonia de depunere a jurământului de către noul monarh, 
care avu loc în salonul Tinell al palatului Mayor. De asemenea, orașul se 
umplu și de cei mai importanţi prelați ai principatului, toți însoțiți de 
curtenii lor. Rareori se văzuse o asemenea întâlnire: cardinalul din 
Tolosa; arhiepiscopul din Tarragona; episcopii din Vie, Elna, Barcelona, 
Urgell, Gerona și Tortosa; maestrul ordinului Montesa și stareţii 
mănăstirilor din Sant Cugat del Valles, Ripoll, Montserrat, Santes Creus, 


Banyoles, Estany, Solsona și Sant Pere de Rodes, pe lângă mulţi alți 
demnitari religioși. 

Hugo şi Caterina fură nevoiţi să angajeze un ucenic care să-i ajute în 
tavernă, care era mereu plină de preoți, călugări, scribi și servitori. 
Clericii fuseseră convocați de regele Alfonso în luna iulie a anului 1416. 
După ce închiriaseră localul, aproape în același timp cu recolta din anul 
anterior, Hugo cumpărase struguri de la unele podgorii din Raval și se 
desfătase presându-i împreună cu Caterina, fâcând-o părtașă la 
ritualurile lui și deschizându-i definitiv ușa spre trecutul lui. Dispunea 
de o cantitate suficientă ca să servească avalanșa de băutori fără să fie 
nevoit să folosească vinul de calitate care îmbătrânea în cramă. „Vinul 
bun se vinde mereu și la preţ mai bun, îi răspunse el Caterinei care îl 
întrebă de ce păstrau butoaiele acelea pe care Hugo le îngrijea și proteja 
de parcă ar fi fost niște comori, și fără toți fățarnicii ăștia beţivani." 

Pe Barcha nu o mai vedeau, dar aflau despre ea de la sclavii din 
palatul episcopal, mult mai săritori acum că aveau posibilitatea să uite 
de îndatoririle lor într-o cârciumă în care, în calitate de mesageri ai 
musulmanei, erau mereu bine primiţi, chiar dacă trebuiau să intre în ea 
prin spate, prin grădină, ca să nu încalce interdicția cârciumarilor de a 
le da de mâncare sau de băut sclavilor care nu erau proprietatea lor. 

Acolo pălăvrăgeau despre Barcha. Erau doi sclavi ai episcopului care 
mergeau pe rând la cârciumă de îndată ce ieșeau din palat cu vreo 
treabă de făcut. O musulmană ca Barcha, dar neagră și creștină, și un 
turc mic și agitat, de asemenea botezat, care îi amintea lui Hugo de 
Guerao. Amândoi îi asigurau că Barcha îndura, printre urlete și insulte. 
Ei îi duceau bani, pentru nevoile ei. „Ajung la ea", făgăduiau ei. „S-a 
purtat bine cu noi, zise turcul altădată. Barcha garantează talla pentru 
fratele meu." Le ziseră că nu era nicio problemă cu portarul, că acolo 
toți aveau ceva de ascuns și vreo favoare de întors. „O știi pe Regina?", îl 
întrebară pe turc. „Cum arată? Descrieţi-mi-o.' Doar ascultând câteva 
creionări, le răspunse că o cunoștea. Și adăugă: „Vine des pe la palat. E 
bine primită de episcop”. Nu prea știa altceva, decât că se apreciau 
reciproc. 

Intâlnirile acelea pe furiș din grădină erau mereu grăbite și se 
sfârșeau de îndată ce sclavul dădea gata vreo două pahare de vin și 
brânza pe care Hugo și Caterina i-o ofereau mereu. Apoi dispărea și ei 
rămâneau multă vreme în tăcere, întrebându-se cât avea să reziste 
Barcha în carcera aia mizerabilă și împuțţită și îndoindu-se că făceau tot 
ce puteau pentru ea. 

Hugo făcu aranjamente şi se înfățișă în castelul veguerului ș și la Casa 
de la Ciutat, unde se afla Sfatul Celor o Sută. Îi fu greu să se exprime; 
respira tot mai accelerat, iar din pricina neliniștii, vorbi întrerupt. 
Niciunul dintre funcţionarii care îi ascultară cuvintele, unii cu nepăsare 
și alții rânjind de agitația lui, nu acordă câtuși de puţin importanță 
situaţiei unei musulmane bătrâne, care cutezase să intre într-un templu 


creștin. În plus, cu toți se scuzară argumentând că treaba ţinea de 
jurisdicția ecleziastică și că ei trebuiau să decidă când anume aveau să o 
judece pe sclava eliberată. „Chiar dacă e să o țină închisă până moare!" 
rosti unul dintre scribi cu scârbă. In Casa de la Ciutat, unul dintre ei se 
și înfurie: „Magistratul Joan Sa Bastida e în continuare excomunicat și a 
trebuit să recurgă la papa cu o cerere semnată de toți consilierii 
Barcelonei ca să i se ridice pedeapsa. Crezi că avem cea mai mică 
influenţă între zidurile alea?" Iar cei pe care-i întrebă, îi recomandară să 
meargă să îl implore pe episcop. 

- Să nu te duci vreodată la episcop, se împotrivi Caterina. E teritoriul 
ei, al Reginei. Cine te poate asigura că nu te vor aresta? Cred că niciunul 
dintre cei la care ai mers nu-ţi va sări în ajutor. E treaba Bisericii, ar 
evita cu toții problema, adăugă ea, iar Hugo încuviinţă. Barcha nu ţi-ar 
îngădui să îți asumi așa un risc, concluziona ea, vrând să-i domolească 
îngrijorarea. 

Trimiteau bani pentru întreținerea musulmanei, deși îi întrista că nu 
îi puteau trimite licoare. Vorbiră despre asta de mii de ori, dar nu 
îndrăzneau să o facă. Era secretul lui, al vinului, și se îndoiau că niciunul 
dintre cei doi sclavi n-ar fi fost în stare să-și înfrângă curiozitatea dacă îl 
însărcinau să ducă un burduf plin cu un lichid, chiar și daca i-ar fi zis că 
e vin sau lichior... Ar fi gustat din el, erau convinși de asta. lar dacă nu i- 
ar fi spus despre ce era vorba, ar fi fost şi mai curios. Nu, o singură dată 
ar fi fost de-ajuns. După aceea s-ar fi dus zvonul despre acel lichior 
necunoscut și poate că aveau chiar să creadă că e vreo vrăjitorie la 
mijloc. Nu ar fi fost de niciun folos să încerce. Și de fiecare dată când se 
gândea la licoare, Hugo își ducea dosul palmei la gură, acolo unde 
Barcha îl sărutase după ce-i dăduse primul burduf, și apoi, în timp ce 
Caterina îl privea și încuviința, deși cu buzele încreţite, bea un castron 
plin de vin dintr-o singură sorbitură. „Pentru tine, zicea el, ridicând 
aproape imperceptibil castronul, musulmană căpoasă!" 

In afară de situaţia nefericită a Barchei și de riscul ca Regina să 
găsească un mod de-a se răzbuna și pe oricare dintre ei doi, lucru pe 
care nu îl uitau deloc, viața le zâmbea lui Hugo și Caterinei. Erau 
sănătoși, făceau bani și se iubeau. 

După ce născuse un fiu, fu limpede că Merce profitase de faptul că 
era mama moștenitorului contelui de Navarcles și amiral al armadei, 
pentru că interdicţia la adresa lui Hugo și, bineînţeles, a Caterinei, fostă 
sclavă a palatului, slăbi îndeajuns încât să se bucure de tovărășia 
nepotului lui. Nu o făceau în apartamentul nobil, dar de fiecare dată 
când Hugo se înfățișa la palat, lucru care se întâmpla des, Merce sau 
doica, dacă ea era ocupată, îl aduceau pe copilaș în curtea interioară, 
atât de învelit în mătăsuri, că uneori era greu să-i vezi chipul care purta 
alunița specifică celor din familia Estanyol. Fiica lui îi îngăduia să-i dea 
la o parte straiele, să-l țină în braţe și să-l mângâie; nu și doica. Ea îl 


înhăţa pe micuțul Arnau de îndată ce Hugo dădea să facă orice altceva 
decât să-l privească sau să-i spună ceva cu o voce piţigăiată. 

- Când erai mică, făceai aceleași prostii, îi mărturisi el lui Merce, care 
izbucni în râs când îl văzu făcând fețe-fețe. Cât de curând vom merge să 
presăm struguri, vrei? îl întrebă Hugo pe copil în timp ce-l ţinea la 
piept. 

- Mai este până atunci, tată! Are doar patru luni. 

- Da, dar îmi vei îngădui? 

- Bineînţeles. Şi dacă îmi vei îngădui tu mie, vă voi însoți. Și o vom 
face într-o podgorie care va fi a noastră. 

- In Navarcles? 

- Nu! exclamă Merce rapid. Nu, bineînţeles că nu. Va fi aici, în 
Barcelona. Ca atunci când eram mică, ţi-aduci aminte? 

- Eu da, dar tu erai foarte mică. 

- Mi-ai povestit tu, tată, și... Merce nu vru să o menţioneze pe Barcha, 
aşa că își încheie fraza cu un suspin. Nu am uitat de ea. Aproape că l-am 
convins pe Guerao să intervină în favoarea ei... Dar, cum îţi ziceam, vom 
avea o podgorie, aici, în Barcelona. Poate până când vom reuși să o 
obținem pe cea cu strugurii de Vilatorta." 

Hugo își înălță capul, de parcă ar fi visat, ținându-l în continuare pe 
Arnau la piept. Strugurii aceia minunați... 

- Soţul tău, zise el totuși, nu va fi de acord. 

- Să fie de acord? Lasă fiara pe seama mea! 

Merce zâmbi și-i făcu cu ochiul, ridicându-și sânii cu ambele mâini, 
de parcă s-ar fi pregătit să înfrunte o sarcină anevoioasă. Gestul acela 
spontan îi dezvălui lui Hugo o latură diferită a fiicei lui; maternitatea o 
transformase, îi sporise frumusețea, îi înveselise sufletul și îi instruise 
inteligența. Cât de în urmă rămăsese tânăra Merce care îl însoţise la 
Zaragoza! Acum domina, domnea. Hugo își aminti de perioada în care 
fusese chelarul contelui, iar fiica lui, o simplă doamnă de companie a 
contesei, când Merce se furișa prin galeria de la primul etaj ca o tânără 
credulă. Să o fi văzut acum privind printre arcade... Până și dalele de 
piatră din curtea interioară scârțâiau! 

Dar în timp ce porțile palatului de pe strada Marquet începeau să se 
deschidă pentru Hugo, ușa de la temniţa Barchei, pe care Merce încerca 
să o cucerească cu ajutorul lui Guerao, se închise cu violenţă, și nu din 
vina sau dorinţa lui Bernat. 

Contrar obiectivelor monarhului, la jumătatea lunii iulie din anul 
1416, adunarea de clerici întrunită în Barcelona se dovedi loială papei 
Benedict al XIII-lea, drept pentru care îi ceru regelui Alfonso ca el și 
regatele lui să asculte din nou de Benedict. Alfonso refuză și, întrucât 
nici ceilalți nu participară la Conciliul din Costanza ca să aleagă un 
pontif nou, își numi ambasadorii, conduși de generalul ordinului 
mercedarilor, călugărul Antonio Caxal, un cleric care ţinea jurământul 
de sărăcie, deşi majoritatea coreligionarilor lui nu ar fi făcut-o 


niciodată, și care se mândrea cu faptul că nu se dezbrăca niciodată, nici 
măcar pentru somn, că purta mereu centură cu ţepi și că se supunea 
mereu unor discipline care îi răneau corpul, ceea ce-l făcea să pară tras 
la față și avea să-i aducă moartea chiar în Costanza. 

Sărăcia călugărului mercedar contrasta cu lăcomia cererilor pe care 
le emitea regele Alfonso celor întruniți în Costanza în schimbul 
supunerii față de deciziile adoptate de ei: dreptul de-a dispune de 
beneficiile din Sicilia și Sardinia fără să plătească tribut Sfântului Scaun, 
în plus pe lângă scutirea de angajamentul asumat de tatăl lui față de 
împăratul Sigismund de-a plăti 150 000 de florini și de plata altor 100 
000 de florini pentru zestrea reginei lolanda de Napoli, fiica regelui 
loan I de Aragon, pornind bineînţeles de la presupunerea că Alfonso 
considera că datoria fusese deja plătită. La lista regală se adăuga una 
personală pentru fiecare dintre ambasadorii și angajaţii casei regale. 

- Guerao era cât pe ce s-o facă, i se plânse Merce tatălui ei, care ședea 
comod, cu o cupă de vin în mână, în salonul principal al palatului, acolo 
unde îl umilise Roger Puig. 

Doica îi dădea piept lui Arnau într-o după-amiază de sfârșit de 
august, însorită și călduroasă în oraș, dar milostivă acolo înăuntru, la 
protecţia zidurilor ample de piatră ale construcţiei, care ţineau răcoare. 
Bernat se afla în șantierele navale din Valencia. 

- Regele este înfruntat de cardinali, episcopi și stareţi, continuă 
Merce. Nu este momentul ca secretarul amiralului său să intervină în 
faţa episcopului Barcelonei în favoarea unei musulmane bătrâne și 
sărace. 

Când auzi cuvintele dure la adresa Barchei, Hugo se înclină în jilt 
spre fiica lui; nu mai era cel pe care șezuse când ea și Bernat îi 
comunicaseră că aveau să se căsătorească. 

- ți spun ce mi-a zis el, îl lămuri numaidecât ea, întorcându-și 
palmele spre el. 

Hugo putea merge la palatul de pe strada Marquet ori de câte ori 
voia, cu condiţia să fie în absenţa lui Bernat, lucru care, ţinând cont de 
obligaţiile lui, se întâmpla foarte frecvent. 

- Şi asta se va schimba, îl asigură Merce. 

- Ba nu. Nu știu dacă ar fi în interesul meu, adăugă el ca glumă, 
conștient însă că exista o urmă de adevăr în cuvintele sale. 

- Tată, ripostă ea, a trebuit să mă cert mult cu Bernat ca să te poți 
bucura de nepotul tău și ca să o poţi face aici... Arătă cu mâna înspre 
salon. Cu mine și fără să fie nevoie să ne ascundem ca niște infractori 
oarecare. 

- Imi pare rău, zise el, încercând să încheie disputa. 

- Ba nu, se împotrivi Merce. Mi-aș dori să putem locui toți împreună, 
în armonie. Tu și Bernat aţi fost mai mult decât prieteni, de ce nu 
încercaţi să vă împăcaţi? 


- Îți cunoşti deja soțul, zise Hugo pesimist. M-am gândit mult la 
explicațiile lui Guerao. Mai puţin faţă de tine, Bernat acționează fără să 
se gândească, din instinct, de parcă s-ar afla tot pe o galeră corsară, și 
nu prea îi pasă de consecinţe. Nu, nu cred că e posibil să ne împăcăm, 
deși nu ține de mine, fiica mea. 

- Bernat poate fi înțelegător și afectuos, tată, chiar dacă te miră asta. 
Uneori e un monstru, așa cum zici, da, adăugă ea. Am văzut asta... Deși 
niciodată cu mine! îl lămuri ea. Mă iubește... Merce părea a vorbi pentru 
sine, apoi se întoarse și i se adresă direct tatălui ei. Tu ești un exemplu 
în acest sens. Ín cele din urmă a cedat. Şi va ceda din nou. Vreau să fiți 
împreună, să vă bucuraţi de Arnau și de avere. Și când situaţia se va 
schimba, lucru care se va întâmpla, așa l-am auzit pe Bernat zicând, voi 
reuși să îl fac pe amiralul armadei catalane să meargă la palatul 
episcopal ca să ceară eliberarea Barchei. Iţi jur, tată! Eşti familia mea, se 
plânse ea. 

- Familia ta o include și pe mama ta? 

Lui Hugo îi fu greu să o numească așa pe Regina. 

- Mama a înnebunit. Nu știu nimic de ea... Dar dacă și-ar veni într-o zi 
în fire, ar găsi în mine o fiică înţelegătoare. 

- Nu se va întâmpla asta, o asigură Hugo. 

- De unde știi? 

- Fii convinsă de asta, fiica mea, ascultă la mine! 

Hugo nu vru să mai continue subiectul, temându-se să nu-i 
deterioreze sentimentele filiale pe care nu se cuvenea să le conteste, 
dar o făcu, în schimb, în privinţa Caterinei. 

- Vrei ca eu și Bernat să fim împreună. Şi Caterina? 

Merce șovăi. 

- Şi ea, afirmă ea, deşi nu cu atâta hotărâre pe cât i-ar fi plăcut tatălui 
ei. 

Caterina venise la palat cu Hugo în primele dăţi, când Bernat le 
îngăduia să-l coboare pe copil în curtea interioară sau în cramă; nu îl 
însoţise în toate ocaziile în care Hugo simţise nevoia să își vadă nepotul, 
dar îl însoțise în multe dintre ele. Refuză însă să meargă în 
apartamentul nobil. 

- Am fost sclavă, Hugo. 

Dădu să-i răspundă că și el fusese chelar, dar avu bunul-simţ să se 
oprească la timp. Intre zidurile acelea, Caterina fusese violată, insultată 
și maltratată. Cum să se gândească măcar să se compare cu ea? Hugo nu 
găsi argumente ca să-i conteste poziția, dar avea o senzaţie profundă că 
nu acesta era adevăratul motiv pentru care nu voia să meargă la palatul 
de pe strada Marquet. Oricât de sclavă ar fi fost, în viaţa ei de zi cu zi, 
Caterina se purta cu ușurință, mândră, agățându-se de libertate ca de 
cel mai de preţ bun al ei, mai presus de orice onoare sau favoare cu care 
s-ar fi putut făli alții. Ca femeie care se știa frumoasă și dorită, se purta 
ca de la egal la egal cu oricine i se înfățișa. lar la comentariile care 


circulau despre relaţia ei cu Hugo răspundea mereu la fel. „Când va 
muri căţeaua aia convertită, ne vom căsători", îi asigura ea pe cei 
dispuși să o asculte, care formau o armată întreagă în cârciumă. Nu. Nu 
din cauza sclaviei se abținea Caterina să meargă la palat, ci din pricina 
copilului. Hugo pricepu asta după vreo două dăţi în care fu trezit în 
toiul nopţii de plânsetele înăbușite ale Caterinei. 

- Ce se petrece? întrebă el în întuneric, iar ea se întoarse cu spatele. 

Caterina se smiorcăi de vreo două ori, dar nu-i răspunse. 

- Eşti bine? insistă Hugo. 

Ea protestă cu voce șoptită și se foi în pat. 

Se întâmplă din nou, și plângea atât de înăbușit, părea că vrea să își 
poarte nenorocirea într-un secret atât de adânc, încât Hugo nu îndrăzni 
să-i ceară să-i dezvăluie și lui despre ce era vorba. Până într-o zi când 
intui singur. 

Da, Caterina fusese sclavă în acel palat, dar poate că cel mai 
important era că fusese și mamă a doi copii pe care Roger Puig îi 
vânduse ca sclavi. După ce își câștigase libertatea, cercetase ce se 
întâmplase cu copiii aceia. Fără rezultate însă. întrebase personalul 
palatului care rămăsese în serviciul amiralului după alungarea lui 
Roger Puig, inclusiv pe o sclavă care trecuse prin aceeași experienţă. 
Nimeni nu știa nimic. Cineva o asigurase că pe micuțţi contele îi vânduse 
departe de Barcelona, pentru ca nimeni să nu poată vreodată să dea de 
ei. La cum îl știau ei pe conte, concluzionaseră că era mai mult ca sigur 
că se întâmplase așa. 

„Trebuie să existe hârtii în care să fie înscrisă vânzarea acelor copii", 
le zise Barcha într-o zi. „Dacă le vom găsi, vom ști cine i-a cumpărat și 
poate că vom afla unde sunt." 

Merce le dădu speranţe: avea să îl convingă pe Guerao să caute acele 
documente printre hârtiile confiscate de la conte. Insă speranţele li se 
năruiră vreo două zile mai târziu: „Au fost trimise toate la cancelaria 
regelui. E imposibil. Şi nu știm nici la ce notar din Barcelona au fost 
semnate... Nu știm nimic!" 

Dar Caterina, cu sprijinul Barchei, nu lăsase niciodată să treacă nici 
cea mai mică ocazie și îi întreba pe toţi sclavii eliberați și pe toţi cei care 
încă erau sclavi despre acei doi copilași. Nu reuși să le dea de urmă. 

Și acum se părea că sosirea pe lume a lui Arnau tulburase relaţiile 
dintre Hugo și Caterina, căci ea simţea că deschidea iarăși o rană ce se 
cicatriza cu aceeași lentoare cu care uita de ea, dacă acest lucru era 
măcar posibil pentru o mamă, în timp ce el nu putea să își ascundă, 
oricât s-ar fi căznit, fericirea pe care i-o aduceau fiica și nepotul lui. O 
emoție pe care dorea să o simtă împreună cu tovarășa lui, la fel ca și 
emoția pe care i-o dădea posibilitatea de a deține din nou o podgorie. 

- Şi îți voi arăta cum să cureți uscăturile, cum să îngrijești lăstarii și 
cum să-i vindeci... 

- Va fi a ta? îi întrerupse Caterina bucuria aproape infantilă. 


- Ce anume? 

- Podgoria. Va fi a ta sau îi va aparţine lui Bernat și tu o vei lucra 
doar? 

Hugo șovăi o clipă. 

- A noastră. Va fi a noastră, zise el apoi emfatic. A ta și a mea. 

- Momentan, totul este suspendat. Doar Benedict îndrăznește să dicteze 
bule și să intervină în toate chestiunile Bisericii; s-ar părea că este 
singurul care ia decizii. Toţi ceilalți sunt în așteptare. Clerul catalan, 
fidel lui Benedict, precum și mare parte a celui castilian nu vor să îl 
trădeze pe papa cât timp nu există alt pontif ales în Costanza care să îl 
înlocuiască și care să pună capăt schismei, dar nu vrea nici să i se opună 
regelui Alfonso, care sprijină activitatea conciliului și care pariază că 
schisma va lua sfârșit. 

Asta spunea Bernat Estanyol, contele de Navarcles și amiralul 
armadei catalane, din capul unei mese lungi din sufrageria palatului de 
pe strada Marquet, la care erau așezați mai bine de o duzină de mai- 
mari barcelonezi cu soțiile lor. Hugo asculta cu atenţie, întrucât de 
soluționarea problemelor Bisericii și ale regelui depindea libertatea 
Barchei. Era atât de atent la ce se vorbea, că servitorul care tăia diverse 
cărnuri și le servea mesenilor îi făcu semn cu bărbia spre farfuria lui, 
mustrându-l că nu se atinsese de friptura de potârnichi. 

- Asta-i! interveni unul dintre consilierii orașului, care stăteau în fața 
lui Hugo, cel dintâi la dreapta, iar celălalt la stânga lui Merce, care era 
aşezată la celălalt capăt al mesei. 

Afirmația răsună în timp ce Hugo își ducea la gură o bucată zdravănă 
de potârniche pe care o prinsese între degete, împreună cu o bucată de 
pâine. Era nemaipomenită. Moale și gustoasă. Merce zâmbi când îl văzu 
că mănâncă. 

- E doar o problemă de bani și onoruri, își continuă consilierul 
discursul. Toţi, de la cardinali până la cel mai umil enoriaș al unei 
biserici din munţi, se tem ca noul papă care va fi ales în Costanza să nu 
le nege și abroge prebendele. 

- Şi dacă va da greș Costanza? interveni un al treilea. 

„Nu. „Ce nebunie!" „Da." „S-ar putea." „Niciodată...' Hugo, fără să se 
oprească din mestecat, nu putu să urmărească diversele păreri care 
fuseseră pronunțate la masă aproape simultan. 

- De ce nu ar da greș? ridică vocea acela care insinuase prima dată 
acest lucru. Cu mai bine de treizeci de ani în urmă eram împărțiți între 
doi și trei pontifi, fiecare cu ambițiile și interesele lui, sprijiniți și 
apăraţi de diverse naţiuni care își caută de asemenea propriul câștig. 
Banii și puterea aflate în joc sunt însemnate, adăugă el, adresându-i-se 


direct lui Bernat, iar acesta încuviinţă, cu barba castanie pătată de 
unsoare. 

- Bineînţeles, de ce ar trebui să se pună de acord acum? 

- Benedict va face tot ce-i stă în putinţă ca să împiedice conciliul. 

- Nu prea poate face mare lucru izolat în castelul lui din Peniscola, îl 
întrerupse Bernat. 

- Nu crede asta, interveni un altul. Din castelul acela a emis deja mai 
multe excomunicări pentru detractorii lui, a numit un inchizitor nou și 
episcopi noi... Lumea nu știe ce să facă. De bine, de rău și cât timp 
Costanza nu alege altul, astăzi există doar un singur papă, Benedict. 

Hugo se așezase la masă țintuit locului de mâna lui Merce și după ce 
Bernat îl salutase pufnind. „Va fi mai bine", îi șopti ea la ureche. Pe 
Caterina nu o invitaseră. 

- Ține cont, tată... vru Merce să se scuze, dar nu continuă, ca și cum s- 
ar fi subînțeles de ce nu o invitaseră pe o sclavă eliberată la masa 
amiralului. Se va rezolva totul, adăugă ea rapid. O luăm pas cu pas, și 
asta este foarte important; ca și cum am fi trecut de prima apărare a 
unei fortărețe. 

Poate chiar era posibil, poate că pas cu pas, cum susținea Merce, avea 
să se așeze totul, dar lui îi revenea sarcina neplăcută de a-i spune 
Caterinei că prezenţa ei nu era solicitată. 

- Bernat va fi prezent, bineînţeles, și diverși consilieri cu nevestele 
lor. Până și cancelarul regelui! E o masă foarte importantă. Eu voi 
îmbrăca straiele de la nuntă, dar va trebui să mergem să cumpărăm o 
rochie bună pentru tine; cea albastră e veche. 

- Şi să cheltuim atâţia bani pe o rochie ca să mergem să mâncăm în 
casa lui Bernat? Nu sunt dispusă să fac așa ceva! In plus, ce să caut eu 
printre amirali, consilieri, cancelari și soțiile lor? 

Hugo răsuflă și se forță să afișeze o mină surprinsă, care se 
transformă în dezamăgire pe măsură ce Caterina vorbea. Il durea că o 
înșela, se simţi ca un nenorocit, dar nu voia nici să o dezamăgească pe 
Merce după ce izbutise să îl facă pe Bernat să cedeze și să-i accepte 
prezenţa: nu putea nici să-și dezamăgească fiica. Era familia lui: fiica lui 
și nepotul lui. La fel și Caterina, bineînţeles. O iubea. O adora! Motiv 
pentru care nu fu în stare să-i spună că ea nu fusese invitată, că sclava 
nu avea să șadă la masă cu stăpânii. Nu avea să o facă. 

Aşezat acum la masa lui Bernat și a lui Merce, Hugo își aminti că se 
prefăcuse a încerca să o convingă pe Caterina să se răzgândească. „Du- 
te tu, du-te tu!', hotărâse ea, încheind subiectul. Și iată-l, ascultând 
despre Conciliul din Costanza și despre luptele pustiitoare dintre regi și 
cardinali. Era în joc nu doar încheierea Schismei Occidentului, ci și 
echilibrul de forțe dintre regate, și putere și bani, multă putere și mulți 
bani. înainte de-a alege un nou papă, cei întruniţi în Costanza trebuiau 
să îl destituie pe Benedict al XIII-lea, drept pentru care iniţiaseră un 


proces judiciar în cadrul căruia adunau informaţii și căutau martori în 
toate țările în care își exercitase pontificatul. 

- Martori? Ce vor? întrebă cineva. 

- Să-l condamne, evident, răspunse unul dintre consilieri. Nu pot 
numi un nou papă fără ca întregul Occident să-l condamne mai întâi pe 
Benedict. Pe Ioan al XXIII-lea l-au condamnat și este încarcerat pentru 
mai bine de șaptezeci de delicte, printre care și faptul că s-a culcat cu 
călugărițe în mănăstiri... în timp ce majoritatea bărbaţilor zâmbeau, 
bărbatul așteptă să se stingă murmurele femeilor. Cum credeţi că se 
dovedește că un papă s-a culcat cu o călugăriță? 

- Nu îmi închipui că prin prezenţa unui scrib care să confirme fapta, 
zise nobilul care stătea în fața lui Hugo. 

Câteva dintre zâmbete se transformară în hohote de râs. 

- Păi asta e: au nevoie de martori. 

- Şi îi caută și aici, în Catalonia? 

- In toate regatele, zise Bernat cu autoritatea celui care ştie despre ce 
vorbește. 

- Dar dacă toți clericii sunt de partea lui Benedict... 

- Nu toți, îl întrerupse Bernat. Nu mai sunt toţi de partea lui. Din 
pricina poziției ferme a regelui Alfonso în favoarea Costanzei, mulți 
dintre ei și-au revizuit loialitatea. 

Hugo se întoarse la cârciumă după ce Bernat pufni din nou, în semn 
de rămas-bun, mirosind a vin, încărcat cu două sărutări minunate de la 
fiica lui și multe strângeri de mână din partea celorlalți. Nu întrebă de 
Arnau; trebuia să ia o gură de aer proaspăt, așa că, deși se apropia iarna 
și întunericul de seară se lăsa tot mai devreme, căută plaja și o apucă în 
direcția șantierelor navale, în timp ce briza ce sufla dinspre mare îi 
răcorea chipul. 

Bernat fusese generos cu vinul, iar toți închinară în nenumărate 
rânduri în cinstea moștenitorului lui; zâmbitor cum nu îl mai văzuse 
nimeni vreodată, cu ochi strălucitori, mândru și satisfăcut de parcă ar fi 
urcat la bordul unei nave genoveze cu cea mai de preț comoară. „Pentru 
fiul meu!", „Pentru Arnau!', răcni amiralul în repetate rânduri. Băură 
atât de mult, că Hugo crezu că propunerea pe care sfârși prin a i-o face 
consilierul orașului ce stătea în faţa lui era doar din pricina excesului de 
vin. Dar bărbatul îl asigură că vorbea serios. 

- Da, am băut, am închinat paharul de mii de ori în cinstea nepotului 
dumitale, îi răspunse puţin supărat că Hugo se arăta șovăielnic, 
impertinență pe care încercă să o îndrepte și Merce, care îi trase un 
picior pe sub masă, dar sunt serios când vorbesc despre astfel de 
lucruri. 

Tocmai îi oferise să facă parte din Sfatul Celor o Sută, corporaţia care 
conducea orașul. 

- Ce să caut eu printre consilieri? 


Hugo tăcu numaidecât: erau aceleași cuvinte pe care le pronunțase 
Caterina înainte de masă. 

- Păi, același lucru ca toți ceilalţi care fac parte din Sfatul Celor o Sută, 
îi explică celălalt. Acolo sunt prezenţi negustorii și artizanii din 
Barcelona. Făcători de frâie, marinari, vânzători de condimente, 
negustori ca dumneata, barcagii, pantofari, tâmplari... în fine, oamenii 
care fac ca acest oraș să fie măreț. 

- De ce să nu fii și dumneata, tată? Eşti cel mai bun chelar din 
Barcelona. 

- Mi-au zis că aţi fost chelarul regelui Martin, așa e? se interesă 
consilierul. 

Șantierele navale regale se înălțau în fața lui, iluminate în întuneric. 
Probabil că se muncea fără oprire acolo, pentru că Sardinia se revoltase 
iarăși, se gândi el. „Da, am fost chelarul regelui Martin, îi răspunsese 
consilierului, dar, de fapt, tânjeam să fiu mestre daixa", se gândi el în 
timp ce mirosul de mare și lemn, de smoală și catran ce învăluia 
șantierele navale îl înconjura, făcându-l melancolic. 

Rambla, pe care urcă până la poarta Boqueria, îi aminti de vremuri 
nu foarte recente, dar foarte diferite, pe când îl spionase pe Câinele chel 
ca să-și recupereze pantofii. Râul se schimbase din vremea aceea. Deși 
încă era un torent amplu, care ducea spre mare și apele pluviale și cele 
murdare și deșeurile, începeau să se vadă exploatări ale unei zone 
folosite înainte doar pentru piața de cărnuri de capră și oaie. La ora 
aceea, măcelarii își demontaseră deja mesele, dar sângele animalelor pe 
care le ucideau chiar acolo lăsa semne clare ale afacerilor întreprinse. 

Acum, cu noul zid care înconjura districtul Raval, zidul vechi, cel care 
cobora aproape în linie dreaptă dinspre Santa Anna spre mare, de-a 
lungul Ramblei, își pierduse funcţia defensivă și acolo erau cultivate 
grădini, se ridicau barăci și începea chiar și să se vadă câte o construcție 
anexată zidului vechi. Avea să se petreacă asemenea zidurilor romane, 
care, odată ce regele găsea cu cale să o autorizeze, urmau să fie folosite 
pentru ca oamenii să sprijine de ele case noi. 

Trecu printre cele două turnuri mari care delimitau poarta Boqueria, 
singurele de-a lungul zidului orașului care se bucurau de o oarecare 
frumusețe și monumentalitate, întrucât celelalte se înălțau ca niște 
turnuri militare, simple, poligonale, unele dintre ele străjuind diversele 
porţi ale orașului, altele ca întăriri ale împrejmuirii, și o apucă pe strada 
Boqueria înspre cârciuma lui. 

Răcoarea nopţii, marea, plimbarea... amintirile care îi împunseră 
sufletul îi transformară mișcările neîndemânatice într-un mers plin de 
iluzii. Nu fusese mestre d'aixa, dar fusese chelar regal, iar podgoria și 
vinul îi dăruiseră tot ce avea. Şi acum urma să fie membru al Sfatului 
Celor o Sută din Barcelona. Poate că astfel ar fi putut s-o ajute pe 
Barcha. Musulmana rezista în continuare. Asta le transmiteau sclavii de 
la palatul episcopului, mereu dispuși să ofere informaţii în schimbul a 


două pahare de vin și niște brânză. Din spusele lor, femeia îi 
înspăimânta cu ţipetele pe ceilalți prizonieri, chinuiţi de boli. „Presupun 
că are de-a face și cu faptul că mănâncă bine și are straie", îi comentă 
Caterina lui Hugo, privindu-l pe sclavul turc dispărând pe poarta din 
spate a grădinii, neîncrezătoare că straiele pe care tocmai i le dăduse 
pentru ca Barcha să înfrunte iarna ce se apropia aveau să ajungă într- 
adevăr la ea. 

Hugo fu surprins de cât de mulţi clienţi erau în cârciumă ţinând cont 
de oră; în curând avea să sune clopotul din castelul veguerului. Erau cel 
puţin zece bărbaţi îngrămădiţi în colțul uneia dintre mesele lungi. 
Râdeau, strigau și beau. Hugo încuviință din cap satisfăcut. Nu o văzu pe 
Caterina, care poate că era deja sus, dar îl văzu pe Pedro, tânărul pe 
care îl angajaseră când avusese loc avalanșa de clerici, la rugămintea 
unuia dintre sacerdoții beneficiari ai bisericii Trinitat, cea a 
convertiţilor, care îl proteja de când rămăsese orfan. După conclav, 
Hugo și Caterina hotărâră să-l ţină la ei. Pedro, care trebuia să aibă vreo 
14 ani, era un flăcău bun, atent și săritor, cu pas rapid și ușor. însă în 
ziua aceea se apropie de Hugo șovăitor și cu fața lovită. 

- Ce s-a petrecut? întrebă el. îl prinse pe Pedro de bărbie și îi întoarse 
chipul spre lumină, ca să-i vadă mai bine rănile. Și Caterina? întrebă el. 

Băiatul nu răspunse. în schimb, se forță să facă semn din cap spre 
capătul mesei lungi, unde bărbaţii râdeau și strigau. 

- Vrei să zici că...? 

- Am încercat s-o apăr, vă jur... Dar... se bâlbâi. 

Hugo o luă la sănătoasa, orbit de furie. Caterina abia se vedea printre 
toți acei bărbaţi îngrămădiţi pe băncile înșiruite. Rusoaica era în capul 
mesei, cu părul ciufulit, cu tenul alb, furioasă, și ochii deschiși la culoare 
injectaţi cu sânge. Il văzu... sau poate că nu. Hugo rămase paralizat când 
își dădu seama că unul dintre bărbaţi o strângea pe Caterina de un sân. 
Avea pantalonii bufanţi în dreptul gambelor, în timp ce unul cotrobăia 
între picioarele ei, și un altul, pe sub masă, își ţinea capul între ele. 
Ceilalți râdeau și o pipăiau sau încercau să o sărute, iar ea se împotrivea 
cu mișcări lente, slăbite și dezordonate, își întorcea fața ca să nu o 
sărute unul și o făcea altul. Reușea să îndepărteze o mână de pe piept şi 
alte două i-l acopereau. 

- Puii de lele ce sunteţi! Câinilor! 

Hugo îl prinse de păr pe cel care se afla cel mai aproape de el, îl trase 
și îl trânti la podea de pe bancă. Ceilalţi, toţi beţi, reacționară cu 
întârziere. Apucă unul din castroanele de lemn și-l lovi pe altul în cap. 
Celui de-al treilea îi trase un pumn. După o vreme își dădu seama că 
Pedro i se alăturase și se lupta înarmat cu uneltele din casă; un vătrai, 
pe care i-l înmâna, păstrându-și pentru el polonicul de fier cu care 
amestecau în oală. Le mânuiră fără milă, peste capete, braţe și piepturi, 
fără să le pese de vătămările pe care le-ar fi putut pricinui. Nu prea 
avură parte de luptă și împotrivire din partea beţivanilor ălora. Cei mai 


mulți părăsiră cârciuma împleticindu-se, printre insulte, strigăte şi 
lovituri, dar câţiva dintre ei căzură la pământ. Alţii, cei care scăpară de 
lovituri, ieșiră râzând. în învălmășeala de-acolo, Hugo îl văzu pe cel care 
încerca să scape pe sub masă, în patru labe. leșiseră deja aproape toți, 
iar Hugo îl urmări până când ieși la celălalt capăt. O lovitură năprasnică 
la rinichi în clipa în care dădea să se ridice îl trânti la pământ cât era de 
lung. Hugo ridică vătraiul să-l lovească iarăși, dar o mână prinse fierul 
pe când cobora spre capul bărbatului. 

- Nu merită să-l omorâţi, îi zise Pedro, care parase lovitura. V-ar 
aduce multe probleme. Mă ocup eu, adăugă el, făcând semn din cap spre 
Caterina, care părea înfrântă, cu capul picat pe masă și brațele inerte pe 
lângă corp. 

In pofida felului în care arăta femeia, tânărul trebui să-l forțeze pe 
Hugo să-i dea vătraiul. Când se trezi fără bara de fier, îi trase un picior în 
față bărbatului care se țâra pe podea înspre ușă. 

In dimineaţa următoare, Caterina nu vorbi; doar plânse în pat, din 
care nu se ridică. Hugo îi oferi de mâncare. Nu se atinse de ea. O chemă 
în cârciumă. Nu cobori. Urcă el din când în când; ea îi întoarse mereu 
spatele. La miezul zilei îi duse iarăși de mâncare, cea pregătită în ziua 
anterioară, încălzită. 

- Nu erai, îl mustră ea de îndată ce intră, făcându-l să tresară. 

Caterina era în picioare, în fața ferestrei, și se îmbrăţișa tare pe 
deasupra cămășii de noapte cu care o îmbrăcase Hugo în seara dinainte. 
Se pieptănase. 

- Ştiai doar că eram cu Merce. Tu nu ai vrut să vii... 

Caterina nu îl privi. Hugo lăsă tava cu castronul pe o masă. 

- În viață am avut doar stăpâni care m-au violat și m-au forțat să mă 
supun capriciilor lor. Nu am avut niciodată amici. Apoi te-am avut doar 
pe tine... și pe Barcha. 

- Şi încă mă ai. Te iubesc. Te... 

Ea îi respinse atingerea cu o mișcare bruscă, înconjurându-se din 
nou cu braţele. 

- Ieri nu erai. -Dar... 

- leri am devenit iarăși sclavă. 

- Ba nu, Caterina, a fost vinul... 

- Ba nu, Hugo, a fost singurătatea. leri m-am simţit singură, foarte 
singură. Eşti deseori departe, când nu faci comerţ cu vinul, te duci să-ți 
vezi fiica și nepotul. Nici Barcha nu e aici... Sunt femeia ta, dar nu pot fi 
soția ta pentru că ești însurat cu Regina. Mă întreb... 

- Te iubesc, șopti el, încercând să se apropie. 

- Şi dacă o să beau și mâine și nu vei fi nici atunci? 

- Eu... Voi fi. îţi jur. 

Caterina se forță să zâmbească și clătină din cap. 

- Nu trebuie să-ţi abandonezi fiica și nepotul; sunt sânge din sângele 
tău, familia ta, ai tăi. Nu-ţi pot cere asta. Nu vreau să-ţi cer. Nu poţi să te 


lipsești nici de munca ta. 

-Caterina... 

- Lasă-mă, îl rugă ea fără să-și mute privirea de la cătunul Barcelona 
care se înălța în spatele străzii Boqueria. 

In zilele următoare, Hugo evită să-i viziteze pe Merce și Arnau. 
„Caterina nu se simte bine" fu mesajul pe care i-l trimise fiicei lui prin 
Pedro. In urma încăierării, numărul clienţilor cârciumii scăzu. Zvonurile 
și bârfele îi făcură pe mulţi dintre cetățeni să treacă prin faţa porții și 
doar să privească înăuntru cu dezgust. Hugo presupuse că avea să 
dureze doar câteva zile, până lumea avea să uite. Cu toate acestea, de 
parcă afacerea ar fi căzut în dizgrație, cei câţiva care intrau sfârșeau 
prin a pleca. 

Și, între timp, Caterina rămânea izolată în apartamentul de la etaj; 
uneori plângea, deși cea mai mare parte a timpului și-o petrecea 
privind pe fereastră, în tăcere. 

- Dacă va continua așa și nu se-ntorc clienţii, va trebui să închidem, 
zise Hugo într-o noapte. 

Era și ea în pat, ca de obicei, cu spatele spre el. 

Nu era adevărat. Cel mai mult rentau butoaiele întregi vândute mai- 
marilor și negustorilor sau artizanilor avuţi, pe care aceștia le 
consumau în casele lor; castroanele ce se beau în cârciumă, anunţate 
înainte prin oraș, butoi după butoi, nu se puteau compara cu piaţa cu 
ridicata pe care Hugo, într-un an și un pic, își căpătase deja un loc bun. 
Hugo cumpăra vin excelent. Mergea la scribii din piața Sant Jaume și le 
dicta ordine de cumpărare de la toţi acei negustori de vinuri din 
locurile pe care le străbătuse pe când fusese iscoadă pentru Roger Puig: 
Murviedro, Carinena, Vinalopo... 

De asemenea, la cererea lui Guerao și cu ajutorul acestuia, îndrăzni 
să ceară vin din Napoli și Calabria, prin intermediul consulatelor pe 
care le avea deschise Barcelona în acele locuri, deși, momentan, nu 
primise răspuns. La început se gândise să o roage pe fiica lui să scrie 
acele scrisori, dar își aminti de zilele în care le scria împreună cu Regina 
și acest fapt îi întoarse stomacul pe dos. După ce erau gata, le ducea la 
poștă, pe strada Boria, de unde erau transportate. Unele dintre hârtii îi 
aduseră roade și trebui să facă uz de cambii ca să plătească în afara 
Barcelonei. Guerao îl ajută iarăși, iar la sfârşit avu, printre altele, vin de 
Murviedro pe care să-l vândă; îi ajunse doar câteva zile, cele necesare 
pentru a câștiga bani frumoși. 

Caterina era conștientă că mare parte din afacere consta în acele 
butoaie de vin pe care le vindea Hugo, dar și de faptul că, în timp ce el 
mergea să scrie scrisori, se ducea la poștă, negocia cu cumpărtorii în 
casele lor și transporta butoaiele, ea vedea de cârciumă: era 
răspunderea ei. 

In dimineaţa următoare, devreme, ea însăși îl trezi cu o lovitură de 
picior pe Pedro, care încă dormea pe o saltea de paie în fata căminului, 


la parter. Deschise ușile și se duse în mijlocul străzii Boqueria. Privi 
într-o parte, apoi în cealaltă. La ora aia trecea puţină lume pe-acolo, dar 
asta n-o împiedică pe o femeie curioasă s-o privească de la un balcon. 
Intră și se concentra asupra pregătirii micului dejun și a curăţării 
localului, strigând la Pedro care-i primea mustrările, meritate sau nu, 
zâmbind. 

Serviră toți trei micul dejun: vin obișnuit, din cel pe care-l beau 
clienţii, pâine uscată și carne sărată. 

- Va trebui să merg la cumpărături, anunţă Caterina, nu v-aţi ocupat 
de nimic. Nu avem mâncare. Tu mă vei însoţi, îi zise lui Pedro, apoi se 
întoarse spre Hugo. Te vei putea ocupa de cârciumă? 

El încuviință. Caterina se purta de parcă nimic nu s-ar fi petrecut. 
Vorbea despre a ieşi pe stradă, la cumpărături, când jumătate de 
Barcelona probabil că știa că se îmbătase și se lăsase în voia clienţilor. 
Dar o făcu, hotărâtă, cu spatele drept. Hugo se apropie de ușă și o auzi 
salutându-l cu cordialitate pe Ramon, croitorul al cărui atelier se 
învecina cu cârciuma, ambele cu ușile spre piaţa Sant Jaume. Era 
necesar să te afli în Barcelona veche întrucât în cealaltă direcţie, în 
Raval, în pofida extinderii sale, nu exista nicio piață. Hugo avu impresia 
că Ramon îi răspunse cu întârziere Caterinei, iar când o făcu, aceasta o 
saluta deja pe Maria, soția tâmplarului al cărui atelier se afla după cel al 
croitorului. După aceea urma un făcător de teci, un bărbat grosolan la 
care fuseseră pe cale să apeleze ca să cumpere o teacă pentru a proteja 
lama pumnalului fabulos al Barchei, al cărui mâner îl făcuse Jaume. 
Făcătorul de teci, deși Hugo se prezentă ca vecin al lui, se purtă 
grosolan cu el. Hugo nu cumpără teaca, dar Caterina îl salută în ziua 
aceea, aproape urlând, de parcă celălalt ar fi fost în atelierul lui. Mai 
încolo, unde se aflau făcătorul de frânghii și negustorul de condimente, 
vocile se pierdură. 

Pedro și Caterina se întoarseră încărcaţi cu cumpărăturile pe care le 
făcuseră în diverse piețe din Barcelona. Ea îngenunche în fața căminului 
și începu să pregătească mâncarea pe care aveau să o mănânce la prânz 
și la cină. Hugo se refugie la subsol, unde munci și controla vinul 
rezultat din strugurii cumpăraţi la recolta de după celebra conferință a 
clericilor convocată de regele Alfonso. De fiecare dată când urca în 
magazin găsea cârciuma goală, fără vreo vorbă. Atunci el și Pedro se 
priveau disperaţi, cel din urmă văzându-se obligat să-și imite şefa și să 
curețe lucrurile care erau deja curate. 

- Asta se va sfârși, explodă Caterina într-una din ocazii. 

- Și cum? 

Hugo nu primi un răspuns. Mai întâi o văzu netezindu-și părul și apoi 
trăgându-și de straie în jos, ceea ce aproape că-i făcu sânii să i se 
reverse peste cămașă și pieptar. De parcă nu ar fi fost de-ajuns, și-i 
ridică și mai tare cu mâinile. Hugo dădu s-o întrebe ce avea de gând să 


facă, dar înainte să apuce să formuleze întrebarea, Caterina ieșise deja 
din tavernă. El și Pedro se holbară printr-una dintre ferestre. 

- Tu veneai să bei din vinul meu, o auziră spunându-i, lingușitoare, 
aproape mângâindu-l, unui bărbat pe care îl asalta în mijlocul străzii. 

- E un tâmplar de-aici, din spate, îi zise Pedro în șoaptă. 

Artizanul nu spuse nimic, surprins. 

- Intră, îl invită rusoaica, și când bărbatul dădu să se împotrivească, îl 
luă de antebraţ și mai că nu-l târî până în cârciumă. Pedro! strigă ea, ca 
să-i atragă atenția flăcăului, domnul este invitat la primul pahar de vin. 
lar tu distrează-l și stai de vorbă cu el, îi porunci lui Hugo pe sub 
mustață când trecu pe lângă el în timp ce ieșea din nou pe stradă. 

„A fost o prostie." „Intoarce-te.' „Vinul nostru este cel mai bun, știi 
asta." „Așa ti-au povestit? Minciună!" „Bineînţeles că eu te voi servi!" 
Caterina râdea, cerea, implora, oferea și, spre surprinderea lui Hugo, 
care nu mai trebuia să întrețină pe nimeni întrucât erau deja mai mulți 
clienți în cârciumă, părea chiar să se ofere și pe sine, cu mișcări 
voluptuoase când vorbea cu unii și cu alţii. Rusoaica intra și ieșea din 
local, și așa făcu toată ziua, risipind simpatie și senzualitate, înăuntru și 
afară, cu unii și cu alţii. Hugo îi recunoscu pe vreo doi dintre bărbaţii pe 
care fusese nevoit să-i dea afară cu lovituri când o găsise beată, dar cert 
era că în ziua aceea Caterina nu băuse. Hugo nu o văzuse atingându-se 
nici măcar de-un pahar sau de-un castron, iar mișcările acelea 
neîndemânatice și inutile cu care încerca să se apere în ziua în care o 
asediaseră erau acum rapide și sigure. In orice caz, Hugo strângea din 
pumni când cineva o mângâia pe fund pe Caterina, o cuprindea de după 
talie ca să o ţină alături, profita ca să se frece de ea și s-o pipăie sau 
încerca s-o ciupească de sân. Ea răspundea cu agilitate, dar pe Hugo îl 
irita îndeosebi zâmbetul cu care se elibera de hărţuiala cu pricina. Unii 
clienţi se uitau la Hugo, o clipă doar, dar îndeajuns încât întrebarea să 
plutească în aer. Păreau să se întrebe dacă el încuviința. Dar nu era soția 
lui, nu? Așa își ziceau mulţi dintre ei. Hugo vru să se întoarcă în pivniţă, 
unde îl așteptau vinurile noi care fierbeau, decantatul butoaielor, 
curățatul, observarea și calmul, dar o gelozie incontrolabilă îl făcu să 
rămână sus, să servească pahare și castroane de vin din butoaie, în timp 
ce Pedro curăța și Caterina le servea, cochetând cu o clientelă 
mulțumită. 

Se înnopta și le fu greu să-i dea afară din cârciumă și pe ultimii 
rămași. în cele din urmă închiseră și se lăsă tăcerea. Tensiunea dintre 
Hugo și Caterina îl făcu pe Pedro să se strecoare spre grădină. 

- Mâine vreau ca totul să fie curat, îl anunţă ea oricum. 

- Caterina, începu să zică Hugo, nu știu dacă... 

- Am reușit. Se răsuci brusc, zâmbind, la fel ca clienţilor. A fost o zi 
grea. Să ne odihnim, îl îndemnă ea, întinzându-i mâna, ca să urce în 
dormitor. 


- Tu crezi că așa ar trebui să atragem lume în cârciumă? o acuză 
Hugo. 

- La ce te referi? Doar asta știu să fac: să atrag clienți. îi întindea în 
continuare mâna. Hugo nu i-o luă. Să mergem! insistă ea, mișcându-și 
degetele. 

- Nu. E vorba de-a vinde vin, nu de... de... 

- De ce anume? 

- Să te atingă și să te pipăie. 

- Asta au făcut toată viața cu mine, se răsti ea. 

Hugo clătină din cap, nevenindu-i să-și creadă urechilor. 

- Caterina, mă incluzi cumva și pe mine? Nu te-am tratat niciodată 
așa. 

- Tu îi ai pe fiica ta şi pe nepotul tău. 

- Zilele trecute mi-ai zis că nu trebuie să mă separ de ei, îi spuse 
Hugo. 

- Bineînţeles, recunoscu ea, dar îmi ascunzi și ce ambiţii ai. 

- Ce vrei să zici? 

- Cu vreo două nopţi în urmă, când a venit bărbatul acela să-ţi 
propună să faci parte ... din ce? 

- Din Sfatul Celor o Sută al orașului, răspunse descurajat. 

Ar fi trebuit să-i fi povestit chiar el, personal. Acum știa. Consilierul 
se înfățișase în cârciumă ca să insiste ca el să facă parte din Sfatul celor 
o Sută. 

- Familia ta. Ambiţiile tale. Soţia ta, îi întrerupse Caterina șirul 
gândurilor. 

- Nu fi nedreaptă! 

- Şi o cârciumă, continuă ea. Astea... își desfăcu braţele și le agită în 
aer. Toate astea: vinul tău, butoaiele tale, alambicul tău. 

- Caterina, nu... Vom rezolva totul. îmi pare rău... 

- Ai o căruţă și doi catâri... și o rusoaică. 

- Cerule! Hugo încercă să se apropie de ea, dar ea se dădu câţiva pași 
în spate. Nu e adevărat! Nu îmi aparţii, de parcă ai fi proprietatea mea. 

- Hugo, îl întrerupse ea iarăși, dacă rusoaica asta ar hotărî să iasă pe 
ușa aia, unde s-ar putea duce? Din ce ar trăi și mânca? Pe cine ar avea 
alături? 

- Caterina, îi răspunse Hugo agitat, gesticulând, te iubesc! Toate 
celelalte nu contează. Imi vorbeşti despre cârciumă? Ți-o dăruiesc. Şi 
voi renunţa la Sfatul Celor o Sută. 

Ea îl luă de mână și îl trase spre primul etaj. 

- Caterina... Nu știu. Nu... 

Nu intraseră încă în odaie când Caterina se întoarse spre el și îl 
sărută pe gură. Hugo acceptă sărutul, dar încercă să-l evite pe 
următorul. 

- Trebuie să vorbim, se bâlbâi el. 


Totuși, Caterina nu voia să vorbească. Nu voia nici să audă din gura 
lui Hugo promisiuni imposibile. îl trase spre pat și-l împinse pe 
cearșafuri. 

- Caterina, eu... 

- Taci! îi zise ea, aplecându-se ca să-l dezbrace. 

Hugo nu voia să facă dragoste. Toată ziua îi privise pe bărbați 
curgându-le balele când trecea pe lângă ei, în timp ce ea îi evita, dar fără 
să îi alunge. Zâmbitoare, atentă. Și-o aminti pe strada Boqueria căutând 
clienţi. 

- Nu... reuși să zică în clipa în care ea ajunse la membrul lui. 

- Mă respingi? 

- Nu, se corectă el numaidecât. Te iubesc. 

Caterina îl călări și-i arătă în timp ce se mișca ritmic, mângâindu-și 
sânii, șoldurile și chipul, pentru a ascunde lacrimile care-i curgeau pe 
el. „Nu mă abandona, implora ea în tăcere, cu ochii închiși, nu mă 
părăsi." Dură până ca Hugo să ejaculeze. Caterina se prefăcu a ajunge la 
extaz cu câteva gemete scurte. Apoi se aplecă din talie și-l sărută pe 
gură, după care se separă de el. 

- Nu pot încuviinţa ca clienţii să te atingă, șopti Hugo pe când erau 
deja întinși în pat și respiraţiile le încetiniseră. 

- Nu-mi place să mă lași singură, zise Caterina. 

- Imi voi rări vizitele, îi făgădui Hugo, iar Caterina nu spuse nimic. 
Dar vreau să-mi văd în continuare nepotul, afirmă el. 

- Nu trebuie să-mi ceri permisiunea pentru asta dacă-ți amintești că 
familia ta e aici, că eu sunt familia ta, și că asta e podgoria ta: cârciuma. 

- De acord. 

- Atunci nu mă va atinge nimeni, îi promise ea. 

La început încercară, iar Caterina îi evita cu eleganţă și fineţe, ca să 
nu se enerveze. Un tăietor de pietre o prinse nepregătită și o pișcă de 
fund. Era un bărbat puternic, obișnuit să lucreze cu pietrele, dar nu fu în 
stare să evite avalanșa de palme și lovituri de picior pe care le primi. 
Insăși Caterina îl invită apoi la un pahar de vin. „Cel puţin trei", ceru el 
după ce se gândi o clipă, cu buza spartă, sângerându-i. Caterina acceptă 
și cineva aplaudă. Se duse vorba că, dacă te puneai cu cârciumăreasa, 
dădeai de necazuri. Caterina se arăta în continuare simpatică, 
încântătoare, uneori prea mult pentru gustul lui Hugo, dar cert era că își 
câștiga respectul clienţilor. Era prudentă și nu bea până seara, după 
închidere, și mereu cu Hugo, vin sau licoare. Hugo își ţinu la rândul lui 
cuvântul: o dată pe săptămână îi vizita pe Merce și pe nepotul său. 

- Caterina trece printr-o perioadă proastă, îi povesti fiicei lui. Crede 
că o abandonez pentru voi. Se simte... respinsă. 

- Imi pare rău, răspunse Merce. Poate că are dreptate. Vrei să fac 
ceva? Să vorbesc cu ea? Bernat nu îmi îngăduie să îl duc pe Arnau la 
tavernă, nici nu cred că m-ar lăsa să mă duc singură, dar aș putea să 


evadez din când în când și să pălăvrăgesc cu ea. Poate că așa ar simți 
mai mult că face parte dintre noi. 

Cuvintele fiicei lui, sincere, fură o surpriză pentru Hugo, care pricepu 
când le auzi că, la urma urmei, nici Merce nu o considera pe Caterina ca 
făcând parte din familia lui. Acest „noi' pe care îl rostise sunase 
exclusiv, închis. Merce îi creiona o situație similară celei de care îl acuza 
Caterina, cu diferența că una dintre ele era o contesă căsătorită și 
fericită, cu copil, iar cealaltă, o sclavă eliberată care, așa cum bine zicea, 
putea fi femeia lui Hugo, dar nu soţia lui. 

- Nu... șovăi el. Nu e nevoie. Mulţumesc. Va trece... Sunt încrezător că 
aşa va fi. Apoi adăugă: A afectat-o mult ce a păţit Barcha. Și e îngrijorată 
când se gândește c-ar putea rămâne singură. 

- Lucrurile ar sta la fel pentru orice femeie din Catalonia, tată. În 
afară de zestre, pe care multe dintre ele nici măcar nu o recuperează, de 
obicei nu le rămâne nimic văduvelor după moartea soțului. 


- Deja vrei să mă ucizi? glumi el întinzându-i degetul nepotului lui, ca 
să se prindă de el. 

Hugo nu se înfățișă nici la Sfatul Celor o Sută al orașului, iar Caterina 
primi decizia lui cu entuziasm. Munceau deja multe ore, poate prea 
multe, dar recompensa lor consta în câștigurile pe care le obțineau. 

- Dacă vom continua așa, peste puţină vreme îţi vei putea cumpăra o 
podgorie, îl încuraja Caterina după ce numărau a nu se știe câta oară 
economiile pe care le ascundeau în fundul dublu pe care Hugo îl 
construise într-una dintre ieslele catârilor. 

- Dacă vom continua așa, peste puţină vreme o vom elibera pe 
Barcha, o surprinse el. 

- Eşti sigur? 

- Am vorbit despre asta... Fu cât pe ce să spună că vorbise cu Guerao 
și Merce, dar se răzgândi. Am vorbit despre asta cu unul dintre 
sacerdoții de la Santa Maria de la Mar. 

- Când? 

Caterina mergea mereu la liturghie cu el și nu știa să fi vorbit cu 
cineva. 

- Zilele trecute, după ce am dus butoaiele de vin pe strada Montcada, 
în casa stăpânului Aragall, răspunse el. 

Ea aşteptă ca el să continue. 

- Mi-a zis că, dacă Barcha și-ar recunoaște vina, episcopul ar putea fi 
la fel de binevoitor pe cât de generoși am fost noi. 

- Şi Regina? întrebă Caterina. 

- Mă îndoiesc că Regina ar plăti ceva ca să o ţină închisă pe Barcha. 

- Eu mă îndoiesc că Barcha și-ar recunoaște vreodată vina, afirmă ea. 

- In primăvara asta se vor face doi ani de când e încarcerată. Poate că 
ar fi vremea să cedeze, ca să iasă de-acolo. Nu e tânără. Ar putea să-i 
vină sfârșitul în orice moment. 

- Câtă vreme are ce mânca și la cine urla, va rezista. 

Hugo tresări apoi o privi întrebător pe Caterina, dar ea nu se corectă. 

- Indeosebi la cine să urle, se menținu ea pe poziție. E în stare să 
schimbe un castron de mâncare pe câteva insulte bine rostite. 

- Doar nu vorbești serios, interveni Hugo. 

- Mi-aş da un braţ pentru libertatea ei, îl asigură ea, dar știi că așa e, 
cum zic. 

- Mai bine să urle afară, nu crezi? întrebă Hugo. 

- Bineînţeles. Caterina zâmbi melancolică. Deși ne-ar speria clienții... 
glumi ea dintr-odată, iar Barchei îi place să fie atinsă pe fund. 

- Caterina! 

- Să dea Dumnezeu s-o atingă oamenii pe fund aici, în cârciuma asta, 
insistă ea. 

- Nu știu dacă ar trebui să-L băgăm pe Dumnezeu în treaba asta cu 
fundul, o mustră Hugo. 


- Musulmanul, mă refer la Dumnezeul musulmanilor, clarifică ea 
zâmbind din nou. De câţi bani mai avem nevoie? 

- Am în plan o afacere bună, o anunţă Hugo, iar Caterina își ridică 
privirea. Nişte negustori din Barcelona mi-au cerut să cumpăr un lot 
mare de vin ca să-l trimită în Sicilia. 

- Dacă sunt deja din Barcelona, ce câștigi tu? 

- Comisionul. De fapt, va fi prima oară când voi fi negustor. 

- Şi de ce nu-l cumpără ei direct? Negustorii, mă refer. 

- Pentru că nici nu știu, nici nu pot s-o facă. Pentru asta suntem noi, 
negustorii; sunt obligați să ne folosească. Ei doar fac negoț, contribuie 
cu banii, închiriază barca, echipajul, urcioarele... Totul, mai puţin vinul. 

Hugo călători aproape o săptămână prin zona Vilafranca. La 
jumătatea lui februarie, vinul tânăr tocmai își termina fierberea lentă și 
era gata de consum... Hugo se bucură de călătoria lui pe acel pământ cu 
vin bun și oameni buni, pierdut printre podgorii, atingând lăstari de 
viță și călcând pământul; ameţit de miile de arome ale cramelor, toate 
agățate de pereții și podelele lor, de butoaiele și budanele lor; extaziat 
de degustarea vinurilor. Plăti un avans de zece la sută și rezervă vinul 
necesar pentru a satisface necesitățile negustorilor, și profită de ocazie 
și cumpără și pentru el la un preţ avantajos. 

Primul vin, cel menit pentru Sicilia, trebuia furnizat către diverșii 
negustori de vin din Barcelona, pe riscul și cheltuiala lor, în putini bune 
de lemn, care să nu fi conţinut vreodată alt produs, cum ar fi ulei, la 
magazinul negustorului Manuel Galline, lângă plajă. Vinul lui, cel pentru 
cârciumă, îl încarcă în căruţă, iar într-o zi, după ivirea zorilor, în timp ce 
soarele plăcut de iarnă lumina deja ogoarele și podgoriile, înhamă 
catârii. 

- Cum îi cheamă? îl întrebă un băiețandru care arătă spre catâri, 
apucându-se în același timp să meargă alături de el, serios, de parcă ar 
fi pornit în călătorie împreună. 

„Cum îi cheamă?" se gândi Hugo. 

- Nu au nume, îi răspunse el. 

- Haide, măi! Cum să nu aibă nume? 

- Ce zici de Roșia și Alba? îi veni lui în minte. 

- Ca strugurii? 

- Da. 

- Sunt foarte des folosite. Sunt mulţi catâri și mulți boi pe care-i 
cheamă așa, se plânse băiatul fără să-și ascundă dezamăgirea. 

- Aşa e, şopti Hugo. Și pe tine cum te cheamă? 

- Manuel. 

- Sunt multe persoane pe care le cheamă Manuel. 

- Aşa e, îl imită micuțul. Doar că pe mine mă cheamă Manuel Aragall, 
și cu numele ăsta mă știu doar pe mine. 

- Aşa e. 


Continuară să meargă, îndepărtându-se de ferma micuţului Manuel. 
Hugo privi în urmă, de parcă ar fi vrut să-l avertizeze că s-au îndepărtat 
de casa lui. 

- Mereu merg mult mai departe, i-o luă înainte copilul. 

- Aşa e. Ei bine, pe catârii ăștia-i cheamă Roșia Llor și Alba Llor. 

- Catâri cu nume de familie? 

- Bineînţeles, al meu. Sunt ai mei, așa că-mi poartă numele de familie. 

- Sunt puţini dintr-ăștia, așa-i? 

Hugo râse și îi ciufuli părul, murdar și aspru. 

- Eu îi știu doar pe-ai mei, îi zise el pe un ton afectuos. 

- Așa-i. 

După câțiva pași, Manuel dădu să se întoarcă. Hugo îl opri, se căută în 
săculeţ şi îi dădu o monedă mică. Micuţul ţinu palma întinsă, cu moneda 
în centrul ei, privind-o cu ochi mari, de parcă ar fi fost prima pe care o 
vedea în viața lui. Apoi încercă să spună ceva, dar reuși doar să se 
bâlbâie. 

- E pentru mine? reuși el să întrebe după scurtă vreme, și închise 
mâna cu forță de îndată ce Hugo încuviinţă. îi zâmbi cu ochi strălucitori. 
Mulţumesc. E prima pe care o primesc, îi mărturisi el. O voi păstra... 

- Ba nu, îl întrerupse Hugo. Cumpără-ţi de la piaţă ceva ce-ţi place. 

- Așa-i, încuvință băiatul după ce se gândi puţin, apoi o luă la 
sănătoasa, înspre fermă, fără să-și ia măcar rămas-bun. 

Hugo îl privi preţ de câteva clipe, apoi își reluă drumul. 

- Roşia și Alba... Llor, șopti el, râzând lângă catâri. Probabil că nu erau 
tinere, deşi nu păreau nici bătrâne. Nu se pricepea la catâri, dar 
femelele astea erau sănătoase, nu aveau răni, nu aveau umflături la oase 
sau bătături, și munceau bine. Calculă de când le avea. 

Infrângerea contelui de Urgell, confiscarea bunurilor... Trei ani. Doar 
trei ani și avea impresia că trecuse o viaţă întreagă. Mai iute, Roșia! zise 
el apoi. Să vedem dacă o întreci pe Alba, strigă el, biciuind animalele și 
iuți și el pasul în noul ritm. 

Râse când își dădu seama că vorbea cu catării. Privi în jur: ogoare, 
păduri și pământuri pustii, întinderi vaste de pământ, dar nimeni pe 
drum. Era convins că în Vilafranca del Penedes avea să găsească 
tovarăși de drum cu care să meargă până la Martorell, știind că de-acolo 
până la Barcelona nu avea să ducă lipsă de companie. Cu toate acestea, 
pentru moment drumul părea solitar. ` 

- Suntem așteptați în Barcelona! strigă el. Işi zise că momentan îi 
avea doar pe catări, pe recent botezatele Roșia și Alba. Poate că aveaţi 
alte nume și-am venit eu și le-am schimbat. Sigur nu le păsa de asta, se 
gândi el, erau doar niște catâri. Mai iute, că ne-așteaptă Caterina și... 

Tăcu din gură. O bătu ușor peste crupă pe Roșia sau pe Alba, încă 
trebuia să se decidă pe care cum o chema. Il așteptau și Merce și Arnau, 
dar de ceva vreme își ascundea entuziasmul de a-și vedea nepotul. 


- Ştiţi ce?... Hugo șovăi înainte s-o spună, întrucât avea să fie prima 
dată când o zicea cu voce tare; doar Regina și Barcha o știau. 

Merce nu are același sânge ca mine... Deși sufletul meu îi aparţine, 
da, întreg, tot, tot sufletul... și afecțiunea și dragostea. 

Merseră destul de mult timp în care se auzi doar râșcâitul copitelor 
mici ale animalelor pe pământ, scârțâitul roților de lemn și al căruţei, al 
butoaielor care se ciocneau unele de altele, sau frânghia cum se 
întindea când treceau de vreo hârtoapă. Când se gândi la Merce simţi 
un nod în gât. „Prostule!" se insultă pe sine. Nu mai era copila lui, ci 
contesa de Navarcles, mândră de un soț care mârâia la Hugo în loc de 
salut sau rămas-bun. Işi aminti de nepotul lui, în timp ce privea drumul. 

- Deja zâmbește și bolborosește. Deși Caterina se simte puţin 
nelalocul ei. Nu. Să nu gândiţi rău despre ea. E o femeie măreaţă, care a 
suferit mult în viață și se teme de singurătate și de sărăcie. De-aţi fi 
cunoscut-o de copilă, după ce-a ajuns la Barcelona... Era ca o fecioară: 
curată, pură, înconjurată de o aură care emana din părul ei blond și 
pielea ei albă. Bineînţeles că nu vrea să mă piardă după tot ce-a trăit! 
Nici eu pe ea! Brusc își dădu seama că cei doi catâri aproape că se 
opriseră în mijlocul drumului; își încetiniseră pașii scurți în ritmul 
discuţiei. îi lăsă să se oprească. Tu ești Alba și tu Roșia, le zise el, 
arătând-o a doua oară pe femela care avea o blană ca de căprioară. 

După ce se opriră catârii, doar sunetele zonei rurale mai tulburau 
liniștea: zumzăitul insectelor, fuga rozătoarelor sau bătăile de aripi ale 
păsărilor când își luau zborul. 

- Da, continuă Hugo sprijinit de crupa Roșiei. Vom ajunge la 
Barcelona și voi merge înainte cu Caterina, cu toată dragostea mea. Vă 
jur că o iubesc, dar e ca și cum aș înșela-o constant pentru că-mi doresc 
mereu să-i văd pe Arnau și pe Merce, și să mă bucur împreună cu ei. 

Urni catârii, probabil cu mai multă delicateţe ca niciodată. își dădu 
chiar el seama. 

- Probabil că acum, că v-am botezat, aţi devenit alte animale. Izbucni 
în râs și-și potrivi pasul cu ele. Nu... înţeleg că-i e foarte greu Caterinei 
să se simtă în largul ei cu Merce. Uneori, nici măcar eu nu mă simt în 
largul meu! Dacă n-ar fi fiica mea, nu aș ajunge niciodată la ea. E o 
contesă în toată regula, poruncește și dă ordine. Râse cu jumătate de 
gură. Nu ați vrea să depindeţi de ea. Servitorii și sclavii o respectă și 
presimt că se tem chiar de ea. Nu se preface. A crescut lângă toţi nobilii 
ăia și i-a studiat. Contele de Urgell! Strigă el. Câte făgăduinţe 
neîndeplinite! Dar, între timp, copila mea creștea după modelul oferit 
de soţia lui Roger Puig: rochii bune, o purtare splendidă. A învăţat să 
vorbească, să meargă, să mănânce și să se comporte ca nobilii și bogaţii; 
așa a putut să devină contesa de Navarcles, cu un strop de noroc. Bine... 
și cu puţin ajutor din partea mea. N-o să vă explic cum a reușit, clătină 
el din cap spre catâri. Cu siguranţă, pare dificil ca o contesă și o sclavă 
eliberată să reușească să convieţuiască amiabil, deşi poate că, dacă se 


întoarce Barcha, se va rezolva totul, încheie el, încercând să se 
înveselească. 

Insuși Hugo îi primi pe negustorii de vin din Vilafranca în restul lunii 
februarie, pe măsură ce ajungeau în Barcelona. Controla cantitatea și 
calitatea vinului și, dacă totul era corect, autoriza plata, pe care o făcea 
contabilul lui Manuel Galline; acesta își avea biroul chiar acolo, în 
atelierul dinspre plajă. Până la începutul lunii martie, butoaiele și 
budanele se înmulţiră într-un colț, printre tot soiul de mărfuri cu care 
făceau negoț Galline și partenerii lui, îndeosebi pânzeturi, dar și loturi 
mari de peşte uscat și piei de bou, care tocmai sosiseră din Galicia. 

Autorităţile din Barcelona, pe lângă faptul că fixau greutatea maximă 
pentru baloturile de pânze pentru ca bastaixos și barcagiii să le poată 
transporta, stabileau și necesitatea unor recipiente speciale pentru vin. 
Orașul nu avea port; traficul maritim intens care se desfășura în el era 
gestionat prin intermediul barcagiilor care încărcau sau descărcau 
mărfurile aduse sau primite de bastaixos, căci nu existau dane, 
macarele sau dispozitive mecanice în scopul acesta și toate muncile se 
făceau manual pe mare. 

De aceea butoaiele și budanele mari și grele, gândite pentru a fi 
rostogolite pe pământ, pe stinghii sau cum ai rostogoli niște roți late, 
sau înclinate pe canturi, de parcă ar fi dansat, nu erau recipientele 
potrivite ca să fie încărcate pe bărci și ridicate în funcţie de greutate în 
galere. Drept pentru care, după primirea vinului, Hugo începu să-l mute 
în vase din ceramică aspre, nedecorate și nesmălțuite. Erau alfabies 
caracteristice orașului Barcelona: ovoidale, întrucâtva alungite și cu gât 


scurt sau aproape fără gât, cu baza mică și plată, mai mult ca gura. 


întrucât aveau o capacitate de aproape 50 de litri!€, puteau fi 


manevrate de bastaixos, barcagii și docheri. 

Interiorul, ca la toate urcioarele pentru vin, era acoperit de un strat 
rășinos de catran, ceea ce-i dădea un oarecare gust acru. Alfabies se 
închideau etanș cu dopuri de var nestins și nu aveau mânere, spre 
deosebire de urcioare și amforelor. Pentru a le manevra și proteja, erau 
vârâte în saci de iută. Lipsa de mânere la alfabies permitea stivuirea lor 
cu ușurință și eficiență în calele bărcilor; datorită sacilor din iută, se 
evita frecarea și lovirea ceramicii. 

Hugo vărsă tot vinul în alfabies pe care le achiziționaseră înainte 
Galline și asociaţii lui de la olarii din oraș, după cum arătau ștampilele 
cu care fiecare dintre ei își distingea lucrările și le garanta calitatea. 
Hugo se frământă aproape toată noaptea în somn, gândindu-se la asta, 
iar într-un final se hotări să-i ceară Caterinei ca în zilele acelea să i-l dea 
pe Pedro, întrucât nu avea încredere în ucenicii aduși de contabil. 

S-ar putea ca vinul să fi fost una dintre cele mai speciale mărfuri, 
dacă nu cea mai specială, în transportul maritim. Hugo știa asta. 
Descoperise acest lucru prima oară când angajase oameni care să-i 


transporte vin pe mare. De data aceasta, vinul avea să fie stivuit într-o 
galeră mare, cu douăzeci și două de bănci pentru vâslași, și oricine i-ar 
fi văzut nu ar fi știut să spună care dintre cei doi era mai entuziasmat să 
se îmbarce pe ea într-o zi cu soare, fără vânt și cu marea calmă: Pedro 
sau Hugo. Deoarece vinul nu era stivuit de marinari la bordul navei; 
puteau să o facă, nimic nu-i împiedica, dar stăpânii ambarcaţiunilor le 
cereau negustorilor ca, înainte să ridice pânzele, să verifice și să dea 
semnalul de cale liberă pentru stiva de alfabies. Astfel, orice pierdere 
sau spargere avea să fie suportată de negustor, nu de patronul navei. Şi 
chiar și fără scurgeri sau pierderi, mediul înconjurător, temperatura și, 
bineînţeles, legănatul și mișcările navei puteau face ca vinul să ajungă la 
portul de destinaţie răsturnat. 

Hugo și Pedro îi ajutară pe bastaixos să stivuiască în mod 
corespunzător cantitatea mare de alfabies prevăzute a pleca spre Sicilia. 
O muncă anevoioasă, complicată de spaţiul restrâns în care trebuiau să 
se miște, dar tot dădu peste câţiva care își aminteau de castronul de vin 
pe care li-l dăduse Hugo cu ani în urmă la schimb ca ei să urineze în 
vasul pe care îl căra Barcha, beată și încântată să vadă atâtea penisuri 
fluturând în faţa ei. Râseră când își amintiră și pălăvrăgiră toată ziua, 
cât timp Galline și asociaţii lui controlară stiva, atinseră și forțară cât 
putură, încercară să tragă de sfori şi verificară și cel mai mic detaliu. 
Stiva fu aprobată. 

Barcagiii îi duseră înapoi pe plajă și Hugo avu probleme când trebui 
să coboare de pe galeră pe barcă. Doi bastaixos îl ţinură în timp ce 
cobori peste marginea galerei și se făcu covrig, palid, pe una dintre 
bănci. Petrecuse multe ore pe o galeră care, chiar și pe o mare calmă, se 
legănase constant în ritmul valurilor. Senzația că nu avea stabilitate 
crescu în momentul în care calcă pe plajă. Pedro îl ajuta și îl ţinea de 
după talie, cu umărul trecut pe sub una dintre clavicule. 

- Du-mă la cârciumă! îl rugă Hugo. 

Făcură doar câţiva pași printre bărcile trase pe plajă, când un omuleț 
se năpusti asupra lor. Pedro încercă să-l protejeze, iar lui Hugo îi luă 
câteva clipe să-și revină, să-și limpezească vederea, să depășească 
senzaţia că nu se putea ţine pe picioare. Era Guerao, și vorbea iute. 
Senzaţia de ameţeală care îl încerca pe Hugo dispăru de îndată ce bănui 
că se petrecuse o nenorocire, căci până atunci nu-l văzuse niciodată pe 
Guerao pierzându-se cu firea. 

- A păţit ceva Arnau? întrebă Hugo. 

- Micuţul e bine. E vorba de fiica ta... 

- Ce s-a petrecut? 

- Nu o găsim. Nu se arată! exclamă majordomul amiralului, 
înspăimântat. 

- Cum adică nu se arată? 

- Asta am venit să te întreb... 


- Cum adică nu se arată? insistă Hugo, apucându-l pe Guerao de 
umeri și scuturându-l. Unde e? 

- Tu nu știi? 

- De unde să ştiu eu? Nu! Nu știu! 

Urletul lui îi reduse la tăcere pe toţi cei din jurul lui: negustori, 
bastaixos, barcagii și oameni de pe plajă. Erau cu toţii atenţi la vorbele 
lui, unii aflându-se chiar în dreptul lui, alţii, după bărci. 

- Să mergem, îi spuse Hugo lui Guerao insistent, îndreptându-se cu 
pași repezi spre palatul Lonja de Mar, care se afla în apropiere. Ai 
întrebat la cârciumă? Poate că ştie Caterina ceva. 

- Da, am fost deja, și nu știe nimic despre fiica ta. Ea mi-a zis unde te 
găsesc. 

Bernat era cu regele, în afara Barcelonei, îl informă Guerao. în clipa 
aceea, Hugo nu fu în stare să își dea seama dacă absenţa lui avea să fie 
benefică sau vătămătoare. Când ajunseră la palatul de pe strada 
Marquet văzu curtea interioară care fremăta de servitori și sclavi care 
se mișcau încolo și încoace, până pricepu că așa își arătau neliniștea. 

Arnau era sus, cu doica. Hugo se apropie de el și-l sărută pe obraz, 
după care, ca de obicei, femeia încercă să-l îndepărteze. 

- Vrei să te sărut pe tine? 

Femeia făcu o grimasă, dar insistă să-l ţină pe copil la distanță până 
când Guerao îi făcu semn să își schimbe atitudinea. Apoi majordomul îi 
explică ce știa despre ce se petrecuse cu Merce: chiar în după-amiaza 
aceea, după ce mâncase, contesa se dusese la magazinul unui negustor 
de pânzeturi aproape de catedrală... 

- Singură? îl întrerupse Hugo. 

Nu, nu era singură, deși nu prea conta: în Barcelona nu era niciun 
pericol pentru soția amiralului armatei catalene. Hugo fu pe punctul de- 
a riposta, de a face referință la caracterul lui Bernat și la mulțimea de 
inamici pe care probabil că îi avea, dar nu i se păru a fi momentul 
potrivit pentru asta. Era însoţită de doamna ei de companie, îi povesti 
în continuare Guerao. 

- Şi ce zice doamna de companie? întrebă Hugo. 

Din puţinul înţeles printre suspinele ei, îi povesti Guerao, nimic clar. 
Da, explică încă o dată fata când o duseră la Hugo și majordom: fusese 
cu stăpâna și rămăsese câțiva pași în urmă, pentru că ceva... Cert era că 
nu putea spune nimic sigur, nu își amintea, nu știa!... In orice caz, fusese 
doar o clipă, se jură și răs-jură doamna de companie, iar la întoarcerea 
de pe strada Freneria cu panta Preso, contesa deja nu mai era. 

- Cum adică nu mai era? insistă Hugo. Nu se poate să fi dispărut. 
Guerao ridică din umeri. 

- L-aţi anunţat pe veguer? 

- Am trimis după el acum. Nu voiam să o fac fără să vorbesc mai întâi 
cu tine. 

Hugo nu pricepea. 


- Trebuia să mă asigur că nu știi unde e înainte să mă duc la veguer, îl 
lămuri majordomul amiralului. 

- Ah! între ei se așternu tăcerea. Hugo o rupse când își dădu seama 
de prezenţa lui Pedro. Copile, du-te la cârciumă! Povestește-i Caterinei 
ce s-a petrecut și spune-i că voi ajunge mai târziu. 

Trecură şapte zile fără vești de la Merce. Bernat se întoarse, iar Hugo 
și Guerao merseră în curtea interioară ca să-l întâmpine, împreună cu 
grăj darul și un servitor, cei doi din urmă împinși de Guerao, deoarece 
ceilalți sclavi şi servitori doar căutau care pe unde să se ascundă. 

Bernat descăleca dintr-o săritură, dădu drumul calului în curtea 
interioară și se îndreptă spre Guerao cu pas ferm, cu fața roșie, pumnii 
strânși și împroșcând salivă. Majordomul, care părea să-i fi prevăzut 
reacția, îndură cu fermitate atacul, dar fu azvârlit la pământ după ce 
amiralul îi trase un pumn în față. 

- Era răspunderea ta! îl acuză acesta. 

- Animalule! sări Hugo, năpustindu-se asupra lui Bernat. Ce vină are 
el? 

Se opri brusc când văzu sabia care apăru din neant în mâinile lui 
Bernat. Nici măcar nu-l auzise trăgând-o din teacă, dar acum o vedea, 
îndreptată spre pieptul lui. 

- Vii în casa mea ca să mă insulți? îi strigă Bernat. 

Guerao era tot la pământ, grăj darul și servitorul dispăruseră cu 
calul. Hugo tremura, deși nu de teamă, cât de oboseală. Era istovit; 
pungile mari, vinete din jurul ochilor lui injectaţi stăteau mărturie 
pentru puţina odihnă și suferința intensă de care avusese parte în 
ultimele zile. 

- Mă vei ucide? îi zise el cu voce slăbită, dar câtuși de puţin supusă. 

Celălalt se încruntă. 

- Dacă vei rămâne în continuare în această casă, da. Nu te îndoi de 
asta. 

- E fiica mea, Bernat. A 

- Şi asta-ţi dă vreun drept asupra ei? ți amintesc că e soţia mea, 
mama fiului meu. Cu ce scop ai rămâne în această casă? Ce altceva ai 
putea face aici decât să deranjezi? 

- Să te ajut. Impreună am putea reuși mai multe... 

Bernat îl privi cu un amestec de milă și dispreţ. El era un amiral, fost 
corsar care supravieţuise câtorva mii de lupte, un bărbat obișnuit să 
obțină ce voia, indiferent de preţ. Ce-ar fi putut să-i ofere un chelar laş? 
părea să i se citească în ochi. 

- Nu am nevoie de tine! îi răspunse el în cele din urmă. 

- Ei bine, atunci rolul meu va fi să-ți amintesc în fiecare clipă 
mulțimea de cadavre pe care le-ai lăsat în urma ta; inamicii care vor să- 
ți facă rău. Unul dintre ei a reușit. 

Bernat se încruntă și Hugo înfruntă din nou amenințarea pe care o 
implica gestul lui. 


- Adu-ţi aminte că poate va trebui... să cobori de pe tronul de 
înfumurare și aroganță pe care te-ai cocoțat, ca să o recuperezi pe 
Merce. 

Lui Hugo i se păru că sabia lui Bernat tremură imperceptibil, încă 
îndreptată spre pieptul lui, dar orice posibilă recunoaștere a vinei din 
partea amiralului rămase doar o iluzie. Hohotul lui de râs răsună în 
curtea interioară. 

- Ai spus-o chiar tu: aproape toți sunt cadavre, iar cei care au 
îndrăznit să mă insulte răpindu-mi soţia vor sfârși la rândul lor prin a fi 
cadavre, să nu te-ndoiești de asta. 

- Te gândești că, în timp ce tu te arăţi fără milă față de dușmanii tăi, 
unul dintre ei s-ar putea s-o ucidă pe Merce? 

- Şi pe mama au răpit-o. 

Hugo se înfiora când îl auzi; nu știuse asta. Nici stăpânul Arnau, nici 
doamna Mar nu îi povestiseră vreodată. 

- Şi tata a salvat-o. La fel voi face și eu. 

- Au răpit-o cei din familia Puig? se interesă Hugo. 

Impreună cu Guerao, cântăriseră serios, de nenumărate ori, 
posibilitatea ca Merce să fi fost Rapita ca răzbunare din partea rudelor 
lui Roger Puig pentru moartea contelui survenită în urma loviturilor de 
bici. li spuseseră și veguerului, care trimisese scrisori către autorităţile 
castiliene ca să afle informaţii despre locul unde se aflau și viața pe care 
o duceau cei exilați, dar încă nu primiseră răspuns. 

- Nu, de data aceea nu au fost cei din familia Puig. 

Bernat lăsă fraza să plutească în aer, de parcă de data aceasta nu ar fi 
putut exclude această variantă. 

- Am fost... 

Hugo nu apucă să termine ce avea de spus, că Bernat se răsuci și-i 
făcu semn lui Guerao să urce la primul etaj. 

- Povestește-mi ce-aţi făcut în absența mea, îi porunci el țâfnos. lar 
pe tine nu vreau să te mai văd vreodată pe-aici, adăugă el în direcţia lui 
Hugo, de pe scară, aproape fără să-și întoarcă privirea. 

- Mi-ai luat fiica! Din vina ta au răpit-o, izbucni Hugo. 

Era singur în curtea interioară, deși știa că era privit de servitori și 
sclavi, poate chiar și de doica lui Arnau. 

Bernat se opri, cu un picior în aer. Respiră și-l sprijini aproape cu 
delicateţe pe treaptă, apoi continuă să urce, tăcut, fără să-i răspundă. 

- Voi veni, Bernat, insistă Hugo. E vorba de fiica mea... Şi nu vei reuși 
să mă dai la o parte în treaba asta. 


26 
Fură nevoiţi să aştepte mai multe ore. Își dădură seama după 


clopotul catedralei, Honorata, care de câţiva ani bătea la orele măsurate 
cu o clepsidră. Bătea și orele canonice -prima oră, a noua... - care însă, 


încetul cu încetul, începuseră să nu mai dirijeze viața barcelonezilor, 
care se obișnuiră cu orele civile. Ședeau pe o bancă lungă de lemn, lipită 
de perete, într-o încăpere austeră aproape goală: văruită în alb și cu 
două uși, una prin care intraseră împreună cu sacerdotul, alta prin care 
acesta ieşise lăsându-i acolo, mobilierul din odaie fiind format doar din 
bancă, un cufăr mic lângă peretele din față și un crucifix. Hugo și 
Caterina se saturară să audă bătăile Honoratei care pătrundeau dinspre 
clopotnița catedralei până unde se aflau ei, în palatul episcopului. 

Oferta pentru libertatea Barchei era mai mult decât generoasă. Bine 
aprovizionaţi cu vin ca să continue afacerea, niciunul dintre ei nu se 
gândi dacă ar fi trebuit să ofere mai mulţi sau mai puţini bani. l-ar fi 
oferit pe toţi. Cu banii aceia se putea cumpăra libertatea a trei sau patru 
sclavi, fără talla, fără obligaţii, cu numerar. 

Monseniorul Guillem, sacerdotul de la Santa Maria de la Mar, la care 
recurseseră, aproape că îi asigurase că Barcha avea să fie liberă. 
Episcopul, îi încurajase el, nu ar fi respins banii aceia pentru o 
musulmană săracă ce petrecuse deja doi ani în carceră. Monseniorul 
îndrăznise chiar să le sugereze că poate ar fi reușit și cu mai puţini bani, 
iar astfel o parte din ce-ar fi economisit ar fi putut fi investiţi în biserica 
Santa Maria de la Mar, care avea mereu nevoie de fonduri. Cu toate 
acestea, Caterina se împotrivise cu o lipsă de politeţe de care nu dădea 
de obicei dovadă când avea de-a face cu preoți. 

Acum așteptau, iar nenorocitul acela de clopot le amintea de câtă 
vreme se aflau acolo. Aveau săculețul cu bani bine legat, de teamă să 
nu-i piardă. 

- Poate că o eliberează chiar acum, zise Caterina. E singurul motiv 
pentru care ne-ar ține aici atât amar de vreme, nu crezi? 

Hugo murmură a încuviințare. Era convins că așa era, deși nu-i 
răspunse decât că oamenii importanţi îi făceau mereu pe alţii să 
aştepte, uneori doar pentru a le demonstra cât de importanţi sunt. își 
înăbuși un căscat. Caterina ar fi putut interpreta greșit acel semn de 
oboseală, dar cert era că, după aproape două săptămâni de la dispariția 
lui Merce, trupul lui cerea odihnă, iar banca aceea, oricât de dură ar fi 
fost, tăcerea dintre bătăile clopotului și faptul că nu-și putea distrage 
atenţia cu altceva în odaia austeră și severă îi provoca o somnolenţă în 
faţa căreia ar fi cedat cu bucurie, oricât de conștient era că alinarea lui 
avea să dispară odată cu somnul, așa cum pățea noaptea, în pat, când 
tristețea, durerea și plânsul îi depășeau nevoia de-a dormi. 

Hugo se ridică și își întinse braţele și picioarele. Făcu câţiva pași prin 
odaie și, într-un moment în care Caterina nu îl privea, clătină chiar și 
din cap. Nu voia s-o contrazică. în ultima săptămână se simţise foarte 
singură, întrucât el își petrecuse aproape tot timpul în palatul de pe 
strada Marquet, în curtea interioară, în cramă sau în bucătărie, 
așteptând veștile pe care i le transmitea Guerao despre întâlnirile cu 
veguerul, consilierii sau magistratul și posibilele progrese în căutarea 


fiicei lui, până atunci zadarnice. Bernat nu îi interzisese, deși nici nu se 
deranjase să-l vadă. Caterina, la rândul ei, se simţise din nou tristă și 
părăsită. Nu i-o spusese, nu îl acuzase pentru absenţa lui, ci dimpotrivă, 
îl încurajase, încercase să-l liniștească, dar Hugo îi simţise atitudinea 
abătută și îngrijorată. 

Mesajul pe care Galline i-l trimisese ca să meargă să-și încaseze 
comisionul din vânzarea vinului trimis spre Sicilia stârnise noi așteptări 
în Hugo. Negustorul era mulțumit și îi vorbise despre alte afaceri. Hugo 
se scuzase. „Ba nu. Bineînţeles că mă interesează, îl lămurise el, dar cu 
siguranță știi ce-a pățit fiica mea, soţia amiralului...” Bărbatul 
încuviințase, iar Hugo dăduse fuga înapoi la cârciumă, unde o văzuse pe 
Caterina zâmbindu-i în chip minunat, poate inoportun ţinând cont de 
situația lui Merce. 

Pe Hugo îl duruse preţ de o clipă, dar apoi se răzgândise: oare el nu 
străbătuse toată Barcelona, croindu-și drum printre oameni, ca să 
ajungă la ea cu banii? Cine o apucase de umeri ca să-i spună că mergeau 
să o caute pe Barcha? El o sărutase, căutând acea dulceaţă care, întrucât 
era abătută, nu mai avea același gust. El o trăsese, în cele din urmă, spre 
locul în care stăteau catârii, ca să ia restul banilor strânși și ascunși în 
fundul dublu pe care li-l făcuse ieslelor. Cum să nu zâmbească atunci 
Caterina? 

- Imi pare rău. Nu se poate obţine ceea ce cereţi. Libertatea... 

Lui Hugo îi luă doar o clipă ca să reacționeze, îndeajuns ca să se 
aplece la picioarele Caterinei, să n-o lase să se prăbușeacă la podea. 
Spre surprinderea lui, monseniorul Guillem se așeză pe bancă și așteptă 
ca aceasta să-și vină în fire, apoi o luă de mână. 

- Prietena ta nu are nevoie să-i plătești libertatea, șopti el mângâind- 
o pe dosul palmei. 

- Ce vreți să spuneţi? întrebă Hugo, stând în continuare pe vine în 
fața Caterinei. Doar nu insinuaţi că e...? 

- Moartă? încheie Caterina întrebarea. 

- Nu! Pentru Dumnezeu! E vie și nevătămată. E o femeie puternică. 
De fapt, încerc să spun că Ramona... Așa o cheamă acum, îi informă el, 
chiar dacă temporar. Ei bine, Ramona și-a recunoscut vina, pe care nu a 
săvârșşit-o întrucât nu era creștină, și a hotărât să nu mai fie 
mahomedană, ci să îmbrățișeze adevărata credință, creștinismul. în 
scurtă vreme vom avea încă un suflet oferit lui Dumnezeu, Stăpânul 
nostru. Episcopul, despre care știți neîndoielnic că este la rândul lui 
convertit, un om care a văzut lumina, adăugă pe sub mustață 
monseniorul Guillem, de parcă le-ar fi împărtășit un secret, este 
emoţionat și sincer mișcat de faptul că o adeptă recalcitrantă și 
îndărătnică a sectei lui Mahomed a fost vizitată de Duhul Sfânt chiar 
între aceste ziduri ale locașului său. 

- Duhul Sfânt? Barcha? întrebă Hugo, care se ridicase în ritmul 
discursului sacerdotului. 


- Ramona, Hugo, se numește Ramona, îl corectă celălalt. Așa pretinde 
Ramona, și temnicerul confirmă. O lumină albă orbitoare a coborât 
peste ea. 

- Şi nu putem s-o vedem? îl întrerupse Caterina spre neplăcerea 
bărbatului, care o ignoră. 

- Zice că a coborât peste capul ei, își continuă el explicaţia. Și a 
luminat-o. De atunci se roagă întruna. Ştie toate rugăciunile și pasaje 
întregi din Biblie; nu se poate așa ceva la o musulmană care nu a fost 
niciodată la liturghie. De patru zile se roagă neîncetat, în genunchi, fără 
să mănânce și aproape fără să bea. 

Caterina era acum în picioare, lângă Hugo, iar pe chipurile lor se 
citea neîncrederea. 

- Uneori cade înfrântă la pământ și chiar și atunci continuă să se 
roage în șoaptă! Atunci trebuie să-i dăm niște apă și își revine, dar se 
pune numaidecât iarăși în genunchi și cere iertarea și clemențţa divină. 

- Toate acestea în temniţa aia puturoasă? întrebă Hugo. 

- Nu, bineînţeles că nu. Episcopul i-a destinat o odăiţă cu anumite 
înlesniri de care se poate folosi. 

Hugo și Caterina se priviră întrebători, nevenindu-le să creadă ce le 
povestea bărbatul. 

- Am putea s-o vedem? insistă Hugo. 

- Nu. în afară de episcop, nu o vizitează nimeni. O întovărășește un 
sacerdot... Sunteţi primii care află despre asta. Până acum, episcopul a 
preferat să păstreze acest lucru într-un secret absolut, în caz că era o 
farsă, dar după patru zile de rugăciune și după ce s-a oferit să se predea 
drept sclavă Bisericii... 

- Poftim?! 

- E nebună! exclamă Caterina, alăturându-se expresiei de 
surprindere a lui Hugo. 

- Ba nu. Nu e nebună. La ce sfârșit mai bun s-ar putea aștepta o 
musulmană rătăcită decât să se predea cu trup și suflet Sfintei Mame, 
Biserica? 

- Şi deja... Deja s-a semnat? întrebă Hugo îngrijorat. 

- Nu. De fapt, episcopul nu s-a hotărât dacă să o accepte sau nu ca 
sclavă. Poate munci pentru Biserică și fără să fie nevoită să-și piardă 
libertatea. Ramona trebuie să fie un exemplu de convertire. 

Hugo pufni fără urmă de discreţie. Era a doua convertire exemplară 
pe care o trăia: mai întâi Regina și acum Barcha. Ce avea de gând 
musulmana? Ce urmărea? Nu-i venea să creadă că Barcha se convertise, 
că văzuse acea lumină magică a Sfântului Duh. Barcha știa să se roage 
dinainte. Hugo își aminti că îi mărturisise cu ani în urmă, când îi vorbise 
despre ceilalți stăpâni pe care îi avusese și despre eforturile lor de-a o 
converti. 

Nu, nu era vorba despre un miracol; Barcha s-ar fi rugat și o mie de 
zile întruna, în genunchi, fără să bea sau să mănânce, ca să-și atingă 


țelul, dar Hugo nu își dădea seama ce ţel ar fi putut avea. 

Voiau să o vadă, cerură ei din nou. Nu se putea. 

- Ba nu, sigur se poate, zise Hugo deschizând săculețul cu bani. 

Episcopul nu o îngăduia, repetă monseniorul Guillem. Hugo nu 
scoase nicio monedă din săculeţul doldora, ci îl agită doar. Episcopul nu 
avea de ce să afle, adăugă el. Sacerdotul privea săculeţul, cu ochi mijiţi, 
calculând probabil banii pe care-i conținea. Hugo scoase două monede 
de argint. Nu părură suficiente, dar Hugo pricepu că preotul se hotărâse 
deja, că ştia și cum urma să folosească monedele acelea, poate că deja le 
cheltuise în mintea lui. Caterina, neputând să-și controleze mâinile, îi 
făcu semn să crească suma; Hugo trase săculețul și mai scoase două 
monede. Preotul așteptă. In cele din urmă, Hugo dădu să le pună înapoi 
în săculeţ, renunțând la înţelegerea dintre ei. 

- Opreşte-te, zise monseniorul Guillem. Să mergem, dar vă voi 
îngădui doar să o vedeţi de la ușa odăii ei. Nu veţi putea vorbi cu ea. 

Hugo și Caterina îl urmară pe cleric pe coridoarele palatului 
episcopal. Se intersectară cu alți preoţi și laici, care nu le acordară prea 
multă atenţie. 

- V-am plătit îndeajuns ca să putem schimba câteva vorbe cu ea, se 
plânse Hugo. Şi ca să o îmbrăţișăm. 

De data aceasta, monseniorul știa că Hugo și Caterina aveau să se 
limiteze la a-și vedea prietena... fie și numai printr-o sticlă prinsă în 
plumb. Se opri și, înainte să caute monedele, Hugo cedă: 

- In regulă, de la ușă. 

Nu o mai văzuseră pe musulmană de multă vreme. Lui Hugo i se 
strânse stomacul când intrară pe un coridor lung, care fără îndoială că 
ducea spre chiliile în care dormeau clericii aflaţi în slujba episcopului. 
Caterina îl luă de mână și-l strânse tare; avea degetele reci. Lăsară în 
urmă uși mici de lemn, toate la fel și închise, atât pe dreapta, cât și pe 
stânga, pașii lor răsunând pe podeaua de ceramică și rupând tăcerea 
aceea adâncă, la fel de lungă precum coridorul. înainte să ajungă la 
capătul lui, monseniorul Guillem se opri în fața unei uși și bătu în ea cu 
încheieturile degetelor. Un tânăr sacerdot o întredeschise, iar Caterina 
dădu să se plece prin ea, dar monseniorul o opri. Apoi se strecură în 
chilie, închise ușa și-i lăsă afară preț de câteva clipe. Amândoi își lipiră 
urechea de ușă și-i auziră pe preoți șușotind. Hugo zâmbi când auzi 
zăngănitul banilor și se dădu de lângă ușă, conștient că avea să se 
deschidă curând, lucru care se și petrecu. 

In sfârșit le îngăduiră să se aplece prin ușă. îmbrăcată cu o tunică 
neagră de care probabil că făcuseră rost de la vreo mănăstire, Barcha 
stătea îngenuncheată pe o pernă, pe jos, cu mâinile încrucișate peste 
piept și cu privirea ridicată spre un crucifix atârnat pe perete. îi văzu cu 
coada ochiului, își dădu Hugo seama, și murmurul apatic ce i se 
desprinsese până atunci de pe buze deveni mai pronunţat și mai vioi. 


- Mulţumesc, Doamne Dumnezeul meu! repetă ea de trei ori, 
făcându-și semnul crucii. 

Hugo zâmbi și o strânse tare de mână pe Caterina. Barcha vorbea cu 
ei. 

- A zis Domnul că diavolul se căznește să ne facă să ne îndoim de 
credința noastră, ca o lepădătură care trăiește doar ca să ne facă rău, 
nouă, creștinilor. Diavolul, lepădătura, caută să se răzbune, pentru că 
Domnul a învins întunericul. 

Hugo îi privi pe sacerdoțţi. Erau uluiţi, de parcă ar fi auzit cuvintele 
lui lisus Hristos ieșind din gura acelei musulmane convertite. Dar 
Barcha se referea la lepădătura despre care-i prevenise pe când se 
aflase în temniţă. „Regina nu se va opri până când nu va reuși să se 
răzbune", îi avertizase ea. „Să nu uitaţi asta: lepădătura aia trăiește doar 
ca să ne aducă nenorocire." 

- Doamne, nu îngădui ca diavolul să reușească să se răzbune pe cei 
care îl înconjoară pe lisus Hristos, fiul Tău! îndeosebi pe mama Lui, o 
femeie nevinovată. Nu îngădui ca lepădătura aia să o răpească pe 
femeia aceea tânără și inocentă! Caut-o pe lepădătura aia! Sfârșește cu 
ea, cu răul! 

Barcha se prăbuși la pământ, iar Caterina fugi înspre ea. Monseniorul 
Guillem și celălalt preot vrură să o împiedice, dar Hugo se puse între ei. 

- Poate că are nevoie de ajutorul altei femei, fu scuza care-i trecu prin 
minte în clipa aceea. 

Simplitatea acelei fraze însă îi năuci pe cei doi clerici, care se opriră 
preț de câteva clipe, gânditori, după care se traseră din braţele lui Hugo 
și se apropiară de cele două femei. Caterina stătea lăsată pe călcâie și o 
ținea pe Barcha în braţe, cu capetele apropiate, umplând-o de sărutări, 
udând-o cu lacrimi. 

Rusoaica se lăsă ridicată, dar Barcha continuă, de parcă ar fi fost în 
transă. 

- Nu așa ne-am învoit, se răsti monseniorul Guillem. 

- Nici dumneavoastră nu ne-ați spus că va leșina, răspunse Hugo. Nu 
eram pregătiți. 

- Ce ţi-a zis musulmana? 

Abia ce trecură de porţile care închideau curtea interioară a palatului 
episcopului și puseră piciorul pe strada Bisbe, că Hugo o și întrebă pe 
Caterina, care mergea mai în fața lui, de parcă s-ar fi zorit să ajungă la 
cârciumă. 

- Probabil că Pedro nu s-a descurcat. A durat așa de mult... 

- Caterina, ce ţi-a zis Barcha? 

- Nimic, răspunse ea fără să se întoarcă. Doar a plâns. 

Intrau în piața Sant Jaume, înconjurați de lume. Erau acolo mulţi 
scribi şi negustori, iar atriumul bisericii era plin de dădea pe dinafară. 
Hugo privi spre cerul de început de martie. Strălucea un soare minunat, 
care lucea acum fără să lase umbre, dar și fără să ardă precum cel de 


vară. Preţ de o clipă, atenţia îi fu abătută de strigătele din piaţă, unde 
niște copii își băteau joc de un bărbat prins cu capul și mâinile în butuc, 
lângă plop. De ce nu-i zicea Caterina ce vorbise cu Barcha? Pentru că 
vorbise cu ea. înainte să se prefacă a leșina, musulmana vorbise despre 
Regina și Merce. „Nu o lăsa pe lepădătura aia s-o răpească pe femeia 
aceea tânără și inocentă!", le comunicase ea. 

- În toate acele zile în care am fost în palatul lui Bernat... continuă el, 
ajungând-o din urmă, dar ea iuți pasul, ajunși deja pe strada Boqueria. 

Hugo o prinse de braţ și-o opri, cu delicateţe, cu drag. Ea îi îngădui. 

- Caterina, vreau doar să știu dacă în zilele în care am fost plecat a 
venit la cârciumă vreun sclav de la palatul episcopului. 

Când îl auzi, ea își mușcă buza de jos. 

- Şi i-ai zis că Merce a fost Rapita, așa-i? 

Caterina încuviință. Prima lacrimă i se prelinse deja pe obraz. Hugo 
înţelese că de aceea reacționase Barcha așa, deoarece știa ce se 
petrecuse cu copila ei. Cu toate acestea, tot nu știa ce urmărea cu asta. 
Nu îi dădu drumul Caterinei, ci merse alături de ea până la cârciumă. 

Aşa cum prezisese rusoaica mai devreme, cârciuma era plină. Mulţi 
erau clienţi noi, probabil atrași de vestea despre răpire. Caterina își 
schimbă starea sufletească la intrare; o făcu cu hotărâre, cu pas vesel și 
o purtare fermă, zâmbitoare. Vorbi cu unii și râse cu alţii. I se atrase 
atenţia de la una dintre mese şi se duse numaidecât. Pe drum îl privi cu 
coada ochiului pe Hugo, care rămase locului în mijlocul atelierului. Ea 
se ocupă de clienţi, el se ascunse în pivniță, apucă un castron și își turnă 
vin bun, din cel pe care-l păstra pentru ei, un vin roșu îmbătrânit în 
butoi de lemn timp de doi ani, și se lăsă în prada gândurilor. Barcha îi 
avertiza în legătură cu Regina, asta era limpede, dar ce-ar fi putut ști 
musulmana despre toate astea? Şi de ce ar fi răpit-o Regina pe Merce? 
De ce i-ar fi vrut răul? La urma urmei, era fiica ei, o crescuse împreună 
cu el. 

Nu putea fi adevărat! Musulmana turbase; doi ani într-o temniță 
puturoasă puteau înnebuni pe oricine, își zise în sinea lui după care-și 
mai turnă un castron cu vin. In plus, Regina nu era în Barcelona sau cel 
puţin așa-i spusese portărița de la mănăstirea Jonqueres în ziua în care 
se dusese să-i spună despre dispariţia lui Merce. Cu siguranţă, era vorba 
despre un dușman al lui Bernat. Nobilii nu aveau mustrări de conștiință 
când venea vorba despre a le răpi pe femeile pe care le doreau, fie ele 
fecioare sau căsătorite. lar Merce era frumoasă. Ce-i drept, una peste 
alta, se știa că nobilii nu își ascundeau niciodată faptele, ci se făleau cu 
ele. Și dacă într-adevăr o răpise Regina? Poate că tocmai de-aia nu se 
afla în Barcelona... 

- De ce, Regina? De ce? strigă el, azvârlind castronul într-unul dintre 
butoaie. 

Caterina aşteptă până când rostogolitul castronului de lemn pe 
podeaua pivniţei nu se mai auzi deloc şi apoi cobori la Hugo. 


- Asta nu știe Barcha. Vocea îi tremură printre mirosurile și miasmele 
care pluteau în jur. Deși e sigură că Regina a răpit-o. Zice că acolo unde 
e Regina va fi și copila. 

- Şi cum vom afla unde e Regina? O fi în vreo mănăstire, cu siguranţă, 
prefăcându-se împreună cu călugărițele și virtuțile lor. 

- Va afla ea. Ne va spune Barcha. 

Hugo o privi pe Caterina, care stătea nemișcată la piciorul scării ce 
cobora spre cramă. Lumina cârciumii îi bătea din spate și era imposibil 
să-i citească expresia feţei. 

- Atunci voi rămâne singură, adăugă ea cu voce întretăiată. Hugo se 
temu s-o întrebe: 

- De ce zici asta? 

- Pentru că... se bâlbâi ea, pentru că mă vei lăsa ca să te duci s-o cauţi 
și dacă, așa cum presupune Barcha, Regina se află în spatele tuturor 
acestor lucruri, se va răzbuna pe fiica ta și apoi pe tine. 

Caterina nu mai aşteptă ca el să-i răspundă, ci urcă în fugă scările, 
plângând. 

Trecură doar zece zile de incertitudine, de vizite la palatul de pe 
strada Marquet și, îndeosebi, de încordare în relația cu Caterina până 
primiră iarăși vești de la Barcha. Doi soldaţi și un ofițer al episcopului 
se înfățișară la cârciumă. 

- Vino cu noi! îi porunci cel din urmă după ce Hugo îi spuse cine era. 
Tu nu, o respinse el pe Caterina. 

- Ea de ce să nu vină? protestă Hugo. 

Săbiile trase ale soldaţilor fură un răspuns suficient. Pe stradă și le 
vârâră din nou în teci. 

- De ce această violenţă? îl întrebă Hugo pe ofițer. 

- Mai iute! îl îndemnă acesta. 

Probabil că se petrecea ceva important, deduse Hugo în timp ce-i 
urma pe bărbaţii care înaintau, dând ghionturi în stânga și-n dreapta, 
printre clericii care se adunau pe coridorul ce ducea spre dormitoare, 
același pe care îl parcursese cu câteva zile înainte împreună cu Caterina 
și monseniorul Guillem. Acum, pe măsură ce treceau de clerici, care se 
opreau din șușotit, lui Hugo i se păru că aude răsufla-rea accelerată a 
Caterinei, mergând lângă el. Oare Barcha atinsese extazul? se gândi el, 
înăbușindu-și un zâmbet. Musulmana era în stare să-i înșele pe episcop 
și pe toţi clericii care i se puneau în cale. 

Intrară pe ușa chiliei, păzită de doi soldaţi, spre deosebire de clericii 
care se îngrămădeau pe coridor, iar Hugo văzu că Barcha nu se afla în 
extaz. Musulmana nu mai păcălea pe nimeni. Era iarăși ea însăși: 
încăpățânată, poruncitoare, așezată pe podea în colțul cel mai 
îndepărtat de ușă, cu spatele sprijinit de perete, sub crucifixul la care o 
văzuseră rugându-se, cu picioarele desfăcute și întinse. Intre ele, cu 
fundul pe jos, sprijinit de abdomenul și pieptul Barchei, era episcopul 


Barcelonei, convertitul Andreu Bertran, acoperit de sudoare și palid, cu 
straiele îmbibate de urină. 

Musulmana ținea o bucată de ceramică ascuţită la jugulara 
episcopului, ca un știhel de gravat. Celelalte bucăţi, precum și mâncarea 
erau împrăștiate prin odaie. 

- Barcha, ce faci? întrebă Hugo, înspăimântat să-l vadă pe episcop în 
ipostaza aceea. 

- Afară cu soldaţii, porunci ea. Lângă ușă. Vă vreau acolo, lângă 
ceilalți. 

Nu fu nevoie ca episcopul să confirme cuvintele musulmanei. 
Privirea lui îngrozită când Barcha îi împinse vârful direct pe jugulară fu 
de-ajuns ca gărzile să asculte. 

- Ce faci, Barcha? insistă Hugo. 

- Fiule, spune-i amicei tale... bolborosi episcopul. 

- Tu să taci! 

Barcha îl reduse la tăcere pe episcop împingându-i în gât arma 
improvizată. Acesta ceru ajutor, în timp ce un firicel de sânge i se 
scurgea pe piele. Soldaţii dădură să o zbughească în ajutorul stăpânului 
lor. 

- Staţi locului! urlă musulmana, iar ei se opriră când auziră insistența 
din vocea ei. Dacă nu taci, îl mustră apoi pe preot, vei muri. Ți-am mai 
spus: dacă mă lași în pace, îţi voi da drumul, viu și nevătămat. 

- Cine îmi garantează asta? insistă episcopul. 

- Dumnezeul tău, răspunse ea sarcastic. Nu ţi se pare a fi o garanţie 
suficientă? Hugo, așază-te aici, lângă mine. S-ar putea să nu-ţi placă ce- 
ți voi spune, adăugă ea în timp ce Hugo dădu la o parte câteva cioburi 
de farfurie și se așeză cu spatele sprijinit de perete. Merce, începu să-i 
povestească Barcha șoptit, astfel încât să audă doar ei, copila, e fiica 
unei călugăriţe de la mănăstirea Jonqueres... 

- De unde știi? întrebă Hugo ridicând vocea. Barcha îl obligă să 
vorbească mai încet. 

- El mi-a povestit, iar Regina i-a povestit lui. 

- Sora mea, Arsenda, era servitoare în mănăstirea Jonqueres. 
Episcopul clătină din cap, de parcă nu i-ar fi acordat câtuși de puţină 
importanţă unei servitoare. 

- Pe mamă o cheamă Arsenda? îl întrebă Barcha. 

- Nu, clătină iarăși din cap episcopul. E vorba de maica superioară 
Beatriz. O cheamă Beatriz. 

- Atunci nu, nu e fiica surorii tale, dar nu contează. 

- Sigur nu, o întrerupse episcopul. O servitoare nu ar ajunge 
niciodată maica superioară a unei mănăstiri. 

- Ideea e, reluă Barcha, că... Ideea e că, din câte se pare, maica 
superioară Beatriz se ocupă de... ei bine, știi tu... de-a repara greșelile 
călugărițelor. Regina și ea sunt prietene la cataramă, cum bine credeai 
tu, din pricina șederii ei în Tortosa atunci când cu masacrarea iudeilor. 


- Ce are asta a face cu dispariţia lui Merce? 

- Multe. Pentru unii, totul: bunurile lor, poziţia lor, onorurile lor. De la 
noul conciliu, cel întrunit în... 

- Costanza, o ajută Hugo. 

- Aşa. De acolo s-au trimis multe iscoade și s-au emis ordine ca să se 
cerceteze și să se scoată la lumină toate delictele pe care le-ar fi putut 
comite papa Benedict, fie el personal, fie cardinalii și episcopii lui. Pe el 
vor să-l destituie din funcţia de papă, pe ceilalţi vor să-i supună. Mulţi 
au început să se teamă că maica superioară Beatriz va dezvălui tot ce 
știe, și știe multe, despre relaţiile carnale ale celor mai mari ai Bisericii 
din Catalonia, inclusiv unele practici diabolice. 

- Nu e adevărat... interveni episcopul. 

- Mai înainte mi-ai spus că e, îi răspunse Barcha. Aici episcopul 
prezice că va fi un scandal mai mare decât acela cu celălalt papă, care a 
fost condamnat ca fiind vicios, așa e? Barcha mișcă vârful ceramicii, 
îndemnându-l să răspundă, iar preotul îngână un „da" înăbușit. Deci 
iată, continuă musulmana, trebuiau să o controleze pe Beatriz, iar 
lepădăturii i-a venit în minte să-i răpească fiica, să se asigure că va 
tăcea. 

- Unde e Merce? întrebă Hugo. 

- Zice că nu ştie, deși aş putea să insist, adăugă ea, apăsând vârful pe 
jugulara episcopului. 

- Nu! o potoli Hugo, privind la soldaţii de lângă ușă, pregătiţi să 
intervină. Şi pe Beatriz asta, unde o găsim? 

- Intr-o mănăstire... Barcha șovăi. Care? 

- Bonrepos, la poalele muntelui Montsant. E... E maică superioară 
acolo, răspunse episcopul. 

Lui Hugo, numele muntelui i se părea cunoscut, dar nu reușea să-și 
dea seama de unde. 

- Unde se află asta? îl întrebă el direct. 

- In Priorat, unde se află și ordinul cartuzian din Escaladei. Acum își 
amintea: Priorat. Auzise despre vinurile din zona aceea 

și despre cârtuzienii veniţi din Franţa. Le gustase o dată, cu Mahir. 

- Acolo e mama lui Merce, zise Barcha, aducându-l la realitate. 

- Şi? întrebă Hugo, mai mult pentru sine. Barcha oftă. 

- Va trebui să te descurci cu atât. E tot ce-am reușit să aflu și mă tem 
că nu voi reuși să mai aflu altceva în puţina viață care mi-a mai rămas. 

Hugo nu se mai gândi la Merce, ci se concentra asupra odăii aceleia: 
musulmana amenințându-l cu moartea pe episcop, el așezat lângă ea, 
iar soldaţii și preoții lângă ușă, pregătiţi să se năpustească asupra lor. 

- Poate că nici eu nu voi dispune de mai multe prilejuri ca să fac ceva 
pentru ea... 

- Tu da, nu-i așa? îl întrebă ea pe episcop. 

- Chiar dacă episcopul mi-ar garanta viața, ar putea după aceea să 
pretindă că a fost obligat s-o facă și să îmi refuze siguranţa. 


- Tu n-ai făcut nimic, Hugo, îl întrerupse Barcha. Da, sunt convinsă că 
acest câine convertit va da înapoi, dar nu e vorba despre asta. Problema 
e că amiralul armadei catalane, contele de Navarcles, nu poate afla că 
episcopul Barcelonei a participat la răpirea tinerei lui soții, mama 
moștenitorului său. Bănuiesc că prietenul tău ar fi în stare să ardă din 
temelii palatul ăsta. 

- Aşa e, încuviință Hugo, închipuindu-și scena, dar ce garanţii are 
episcopul că eu nu-i voi povesti amiralului? 

Işi închipui înainte să-i răspundă Barcha: 

- l-ai dezvălui acelui însetat de sânge, îi șopti ea la ureche, că Merce 
nu e fiica ta, ci a unei călugărițe, cu un tată necunoscut? 

- Nu, pufni Hugo, înfiorându-se la gândul de cum avea să reacționeze 
Bernat dacă ar fi aflat asta. 

- Păi, iată asigurarea ta. Niciunul nu vrea ca domnul conte să afle. 

- Ar putea să nu mă lase să ies din palat. Nici așa nu ar afla nimeni. 

- Te vei duce la cârciumă și, până când nu se întoarce aici tânărul 
despre care mi-ai povestit că ţi-e ucenic, nu îi voi da drumul 
episcopului. Dacă văd că întârzie prea mult, îl voi ucide. Ai priceput? îl 
întrebă Barcha pe cleric. Episcopul încuviință. Odată ieșit de aici, i se 
adresă ea din nou lui Hugo, povestește-i tot Caterinei și încă unei 
persoane de încredere. Așa, n-ar mai avea sens să te ucidă. De acord? 

Barcha îl chemă pe ofițer și îl instrui, cu confirmarea episcopului, 
care începea să creadă că într-adevăr avea să scape cu viaţă. 

- Şi dacă dau fuga să le anunţe pe maica superioară sau pe Regina? 

Barcha ridică din umeri și episcopul se înfiora. 

- Imi pare rău, Eminenţă, zise musulmana batjocoritoare, pentru 
înțepătură. Cât despre maica superioară, de ce ar face-o? Chiar ei o 
șantajează, de ce să o anunţe? lar Regina... Pe ea cu siguranţă o vor 
anunţa. Nu îi va displăcea, nu te-ndoi de asta. în orice caz, sunt riscuri 
pe care trebuie să ţi le asumi. 

Când îi aduse aminte de riscuri, Hugo se trezi la realitate. 

- Și tu? 

Barcha îi răspunse cu voce sugrumată: 

- Trebuie să-mi salvezi copila, Hugo, uită de mine! O vor ucide, Hugo. 
Sigur. Nimeni din cei care pun la cale astfel de uneltiri nu iese cu bine 
din ele. In ziua în care se va rezolva totul, într-un fel sau altul, o vor 
ucide sau o vor lăsa să putrezească în vreo temniță secretă; nu îi vor 
permite să se întoarcă împotriva lor. Grăbește-te, căci e-n joc viața lui 
Merce. Să nu ai încredere în nimeni, Hugo, în nimeni, m-ai înţeles? In 
soțul ei, în omuleţul ăla, în clerici sau vegueri... Nici măcar în rusoaică. 

- Dar... 

- E bună, foarte bună, dar nu e puternică; de fapt, e foarte slabă. Să 
nu ai încredere în nimeni, Hugo, în nimeni. Eşti singur în asta. Eu rămân 
aici... Trecură câteva clipe. Barcha își drese vocea de vreo două ori, apoi 
continuă: Am stat doi ani într-o temniță putredă pentru că am intrat 


într-o biserică cu modestie și respect, așa că închipuie-ţi ce pedeapsă 
voi primi pentru că-l ameninţ pe Eminenţa Sa. Sunt pregătită, Hugo. Nu 
aş fi găsit vreodată o cale mai bună de-a muri decât să-mi dau viața 
pentru copilă... și pentru tine. Pleacă acum. Hugo șovăi. 

- Sentința mi-a fost dictată, Hugo. Nu trebuie să te gândești la asta, 
nici nu ai putea să faci ceva. Pleacă! 

In timp ce se ridica de pe jos, Hugo îi întoarse musulmanei sărutul 
acela pe gură cu care se despărțise ea de el prima oară când o vizitase 
în carceră. Apoi se căzni să nu înceapă să plângă și, cu capul plecat, 
trecu printre preoți și soldaţi, care îl lăsară să treacă în tăcere. 

- Şi mâncarea? se auziră strigătele Barchei din interiorul chiliei. M-aţi 
făcut să sparg farfuria cu mâncare, nerozilor! 

Un hohot de râs sonor al cărui ecou îl urmări până la ieșirea din palat 
făcu să i se zbârlească părul pe tot corpul. 

Aveau s-o târască prin Barcelona, aveau să o hăcuiască și să-i expună 
rămășițele pe spânzurători. „Mereu le târăsc pe sclavele sarazine 
înainte să le spânzure", murmură Hugo, dar Caterina nu-i răspunse. De 
vreo două nopți se trezea tresărind, ca să-i astâmpere convulsiile 
Caterinei, pe care cruzimea părea să o urmărească în visurile ei, căci 
dormea cu chipul încordat și mâinile încleștate. Nu avea cum s-o 
mângâie, așa că Hugo sfârșea prin a o ţine în braţe, plângând ca un 
copil. 

Căută și afecțiunea nepotului lui. Bernat nu se împotrivi să îl vadă, 
deși doica îl ţinea departe de el, răzbunătoare, chiar și atunci când 
zâmbea. „Nu e al tău, căţea'", o mustra el. lar ea se îndepărta cu Arnau în 
braţe, fără să-şi ceară iertare. „Căţea ce ești!" Insultele lui se adăugară 
înjurăturilor, blasfemiilor și blestemelor care îi ieșeau mereu contelui 
pe gură. Dacă i-ar fi mărturisit că Merce nu era fiica lui, ci a unei 
călugărițe, nu ar fi făcut decât să agraveze situaţia, se gândea Hugo 
văzându-i pe servitori furișându-se ca niște stafii, tăcuţi, îngroziți. 
Bernat l-ar ucide, fără să se gândească, chiar acolo, şi-ar trage sabia și l- 
ar străpunge. Sau poate că l-ar ucide cu mâinile goale: l-ar strânge de 
gât în timp ce el s-ar zvârcoli în aer sau poate că i-ar căra pumni cu 
nemiluita. 

Nici marea nu-i aduse liniștea. Căută liniște în zgomotul valurilor și 
în briză, dar reuși să evoce doar disprețul pe care îl exprimase Dolca 
față de mare: „Doar se mișcă neîncetat". Poate că avea dreptate. .. 
Podgoriile din Raval se năpustiră asupra lui și-i arătară greșelile comise 
pe parcursul vieţii; o înșiruire frenetică. „Barcha, Barcha, Barcha", i se 
păru că îi aude pe lăstari vociferând. Mai erau vreo două zile până la 
execuţia ei. Căută să se adăpostească în cârciuma lui, iar întunericul și 
tăcerea îi apăsară pieptul; inima începu să-i bată cu o violenţă 
demonică, iar o sudoare care îi izvori prin toţi porii corpului îi absorbi 
căldura și-l făcu să tremure. 


Fugi sus. Cârciuma era deja închisă, iar Pedro se prefăcea a dormi în 
fața căminului. 

Caterina îl primi, cu capul plecat și tăcută, așezată pe marginea 
patului, fără lacrimi. Hugo se lăsă pe pat, cu gura în jos. Tăcerea îi 
învălui. „Mă voi întoarce", îi promise el. 

O anunţase că avea să plece să-și caute fiica de cum aveau s-o 
execute pe Barcha. Ignoră avertismentul Barchei referitor la cât de 
slabă era Caterina: îi povesti ce se petrecuse în chilie și-i propuse să-l 
însoţească spre Priorat. „Cine se va ocupa de afacere?" răspunse ea, fără 
chef, şi pe un ton ce părea a fi mai degrabă o scuză. Fără prea multă 
convingere, Hugo insistă: „Vino cu mine!" Ea o ţinu pe-a ei și-l încuraja 
să plece. 

Discuţia luă sfârșit. Caterina se culcă oftând, iar el se întoarse și se 
prefăcu a respira ritmic. Tăcerea nopţii îi acuza pentru lipsa lor de 
sinceritate. Hugo se agățase de așa-zisa ei încurajare de-a pleca în 
căutarea lui Merce, despre care știa că era falsă. Caterina nutrea 
temerile unei femei care își privea viitorul cu incertitudine. 

In plus, Barcha, amica lui, avea să fie executată cu cruzime din 
pricina lui Merce, în căutarea căreia avea să plece Hugo. Merce, mereu 
Merce... Hugo simți, fără îndoială, dezbaterea interioară în care trăia 
Caterina: îl încuraja să lupte pentru fiica lui, să se expună pericolelor pe 
care le presupunea implicarea lui în treburile celor importanţi, cum era 
investigarea papei și a parohilor Bisericii, deși, de fapt, ar fi dat și ce n- 
ar fi avut ca să rămână alături de ea, lângă ea. Hugo simți cum i se 
strânge gâtlejul. 

- Te iubesc, șopti el în noapte. 

Caterina nu-i răspunse. 

Sosi ultima duminică din aprilie 1417. Era miezul zilei și soarele 
strălucea peste Barcelona, care sărbătorea. Briza proaspătă și umedă îi 
aducea aminte de cât de aproape era marea, Mediterana, cea care 
făcuse orașul măreț. 

Strigătele care anunțau ieșirea Barchei din palatul episcopal, pe jos, 
legată în urma unui măgar, făcură mulțimea să se îngrămădească pe 
strada Bisbe şi în piața Nova. Hugo, dimpotrivă, se dădu câţiva pași în 
spate. Strigătele îl ameţeau. Zeci de spinări de bărbaţi, femei și copii, 
toate contopite, se aliniau în fața lui. Trebuie să fi fost câteva sute pe 
traseul prevăzut. încercă să se holbeze la acele spinări, toate încordate, 
agitate, violente... Insultele îl răniră. Ce căuta acolo? Caterina nu voise 
să i se alăture. „Nu pot s-o văd cum moare", recunoscuse ea. Nici el nu-și 
dorea să o vadă murind sau suferind, dar gândul că Barcha avea să 
treacă singură prin acel calvar îl făcu să se hotărască să facă acest pas 
dureros. l-o datora, își zise el. Mulțimea vocifera, iar Hugo știu de ce: 
Barcha căzuse la pământ și măgarul o trăgea acum pe străzi. Strigătele 
și insultele se înteţiră, iar Hugo își acoperi fața cu mâinile. „Ridică-te, 


musulmano!", auzi el. Cineva o ajută să se ridice, nu din milă, ci ca să 
rămână în viață până ce avea să fie hăcuită. 

Pe tot parcursul traseului din fața catedralei, prin piaţa Blat, pe 
strada Mar care ducea până la Santa Maria, porticurile de pe plajă, apoi 
în sus pe strada Ciutat, unde se afla Sfatul Celor o Sută, și apoi în piața 
Sant Jaume, Barcha avea să cadă de mai multe ori. 

In piața Catedralei încercă să se apropie de alai, dar mulțimea nu-i 
îngădui. Insistă, îmbrâncindu-se. Un bărbat mai tânăr și mult mai 
puternic îl împinse în spate, întorcându-l la locul lui; o femeie îl scuipă 
pentru că încercase să se bage în faţă; niște copii râseră de el. In cele din 
urmă, în clipa în care mulțimea se mai răsfiră, după ce prizoniera 
trecuse deja, reuși să vadă spatele descoperit al Barchei, straiele ei 
distruse; era legată de măgar și își țâra picioarele desculţe. Lumea 
continua să se adune pe tot traseul parcurs de musulmană, deși mai 
avea până la sfârșitul lui. Fugi înspre Santa Maria de la Mar; acolo 
mulțimea era în continuare dispersată. Urcă acele câteva scări ce 
duceau la ușa principală și se sprijini cu spatele de fațada bisericii. 

Barcha întârzie, îndeajuns ca Hugo să mai alunge din încordare și să 
privească roată în piaţă. Acolo, în zile ca astea, duminica, mama lui îi 
priva pe mănușari de câteva clipe din timpul ei și pălăvrăgea cu el și-l 
mângâia pe păr și asculta mereu cu zâmbetul pe buze povești și despre 
cum avea să devină el cel mai bun mestre d'aixa din toate porturile de 
pe Mediterana... până când se dusese cu dogarul. Și-l aminti și pe 
Arnau... Şi pe doamna Mar, îngropată doar câţiva pași mai încolo, în 
cimitirul aflat de cealaltă parte. Pe tatăl lui nu reușea să și-l imagineze, 
de parcă marea i-ar fi luat și amintirile, dar pe Arsenda și-o aminti. 
Unde era oare? Oare mai era măcar în viață? 

Strigătele care răsunară pe strada Mar cea îngustă, unde munceau 
argintarii şi-şi afişau bijuteriile, anunţară sosirea Barchei. Hugo 
tremură și se sprijini cu spatele de perete, cu brațele pe lângă trunchi și 
cu palmele întoarse în spate, zgâriind piatra cu unghiile. De sus, de pe 
scări, nimic și nimeni nu-l împiedică să vadă mulţimea însetată de 
sânge și violență, aceeași care, cu puţin timp în urmă, precaută, 
iluminată de harul divin, ieșise din biserică după ce ascultase liturghia 
mare. 

Barcha intră târâș în piaţă, lăsând o dâră roșie în urma ei. Doi bărbaţi 
se apropiară şi o ridicară. Sângele îi curgea din sâni, abdomen, braţe și 
picioare. Straiele ei zdrențuite, murdare de noroi și de sânge, i se lipeau 
de corp. Mulțimea de oameni rămase în așteptare până când ofițerul îi 
dădu ghes măgarului, bărbaţii îi dădură drumul musulmanei, care se 
prăbuși la pământ. Se auzi un murmur de dezaprobare, apoi din nou 
țipete și insulte. O femeie se furișă pe lângă un soldat și-o lovi pe Barcha 
cu piciorul în gură, strigându-i: „Eretico!" 

Hugo nu vru să plângă când văzu ceea ce crezu el a fi rămășițele 
Barchei. Ajungea în centrul pieţei, în faţa ușii bisericii Santa Maria, și cu 


cât se forța mai mult să își înăbușe plânsul, cu atât vedea mai bine 
urmele de sânge lăsate de unghiile lui distruse, pe peretele templului. 
Privi; îi datora asta deoarece avea să moară pentru Merce. Musulmana 
ntoarse capul spre Santa Maria; acolo începuse întemnițarea ei în 
palatul episcopului. Nimeni nu își dădu seama ce consolare îi aduse 
amintirea copilei ei venind spre templu ca o regină. Hugo știu că Barcha 
îl văzuse; privile li se întâlniră preț de o clipă, îndeajuns însă ca să-și 
povestească o viaţă întreagă. 

Barcha ţipă, așa cum făcea mereu, poate chiar mai tare, și se căzni să 
se ridice. Hugo lăsă ca lacrimile să i se prelingă pe obraji. Poate că din 
pricina ţipătului musulmanei, sau poate din pricina tăcerii cu care 
mulțimea întâmpină efortul unei deznădăjduite, sau poate pentru că 
aşa vru pur și simplu animalul, cert este că măgarul se opri. Soldatul 
care trăgea de el fu surprins. Și oamenii la fel. Barcha se ridică și 
înfruntă, cu spatele cât de drept putu, biserica Santa Maria. 

Soarele care o ilumina crea o nălucă din silueta acelei femei frânte și 
sângele și noroiul care străluceau și se amestecau pe ea. 

Privirea lui Hugo și cea a musulmanei se întâlniră din nou. Barcha, 
tremurând, încercând să stea fermă, făcu o grimasă ce-ar fi putut 
însemna orice din gura ei complet știrbă. Hugo pricepu miile de 
înţelesuri ale acelei atitudini: recunoștință, afecțiune, tandreţe... „Adu-ţi 
aminte de asta așa cum e", parcă voia să-i spună. „E darul meu. îmi dau 
viața pentru ea. Salvează-mi copila." Cei doi zâmbiră, slab, iar ea, fără să 
ascundă își efortul și durerea, se îndreptă și mai tare, arătând cât era de 
mare, transmițându-i lui Hugo că aceasta era imaginea sclavei lui 
musulmane pe care trebuia s-o păstreze, că nu voia să fie de față la 
nenorocirea ei, că voia să fugă de-acolo. 

Intre timp, soldatul trăgea de un măgar care, ca un asin ce era, se 
încăpățâna cu îndărătnicie să rămână nemișcat. 

- In fața bisericii Santa Maria, șopti o femeie, înghesuită pe același 
scări. 

- De parcă ar fi un miracol, afirmă alta. 

- Un miracol! strigă o a treia. 

- Fecioara nu vrea s-o ucideţi! 

- Eliberaţi-o! 

- Miracol! se alăturară și alții. 

Hugo privea în jurul lui, ţinându-și răsuflarea. Oare ar fi fost posibil 
s-o salveze pe acea biată condamnată? 

Ofiţerul care însoțea procesiunea își scoase sabia din teacă și lovi 
măgarul cu lama plată în crupă, iar acesta zbieră și sări în faţă, trântind- 
o iarăși pe Barcha la pământ, apoi își văzu de drum. 

- Miracol? spuse soldatul batjocoritor, aplecându-se și făcând o 
reverență înspre măgar. 

Un cor de hohote de râs însoţi parodia. 

Hugo se întoarse la cârciumă, căutând s-o apuce pe străzile cele mai 
îndepărtate de direcţia în care se îndrepta procesiunea care o tortura 
pe Barcha și care continua să o târască pe plajă înspre șantierele navale. 
Nu își putu stăpâni lacrimile, care i se prelinseră pe obraji. Barcha avea 
să moară pentru ei, pentru Merce. Aveau să o hăcuiască în piața Nova, în 
faţa palatului episcopului, apoi aveau să-i înfigă capul într-o ţeapă și să- 
i răspândească cele patru părți ale trupului prin Barcelona. 

Trebui să se așeze pe o bancă înainte să ajungă în piaţa Sant Jaume. | 
se tăiară picioarele; nu putea merge întrucât tremura incontrolabil, dar 
trase adânc aer în piept şi se forță să înainteze. Procesiunea cu Barcha 
avea să treacă iarăși pe acolo, în drum spre palatul episcopului. Nu era 
niciun client în cârciumă. Caterina ședea, singură, la una dintre mesele 
lungi, cu un castron de vin în față. Pedro clătină din cap când Hugo făcu 
semn spre castron; era primul, îi silabisi el în tăcere. Hugo mai ceru un 
castron pentru el și se așeză lângă Caterina, pe care o luă de mână. 

- leri am mers la un notar, îi zise el. Te-am numit moștenitoarea mea. 
Dacă pățesc ceva... 

Când îl auzi, ea îi dădu drumul la mână și-și acoperi fața, izbucnind 
în plâns. 

- Caterina... șopti el, încercând s-o consoleze. 

- Nu vreau cârciuma, îl surprinse ea, răspunzându-i printre degete. 
Te vreau pe tine. 

- Da, dar eu vreau să te protejez. 

- Nu vreau să mă gândesc că ai putea muri. 

De data aceasta, Caterina își luă mâinile de pe faţă și vorbi cu voce 
tare, privindu-l, arătându-și ochii palizi roșii. 

- Nu voi păți nimic, draga mea. 

- Atunci, de ce...? Caterina tăcu dintr-odată. Avusese de gând să-l 
întrebe „De ce ai lăsat un testament?" în schimb, îi făgădui: Mă voi ruga 
pentru asta. 

Băură în tăcere. Zarva procesiunii macabre se auzea în depărtare, în 
timp ce se întorcea în piața Nova, poate urcând pe Rambla. Caterina 
tremura și aşteptară amândoi într-o tăcere reverenţială, conștienți de 
ceea ce probabil că se întâmpla în acele clipe. Zgomotul pașilor, ţipetele 
și râsetele oamenilor pe strada Boqueria care, până atunci, fusese 
tăcută, aproape goală, le dădu de știre că Barcha murise. Hugo se ridică 
de la masă și o sărută cu tandrețe pe Caterina pe creștet. Urcă în odaia 
lui și își luă haine călduroase; apoi își făcu provizii de brânză și cărnuri 
sărate, luă o parte din banii pe care-i strânseseră și se întoarse în 
cârciumă, unde o găsi pe Caterina, mută și palidă. 

- Plec, îi șopti la ureche. Dacă vei avea nevoie de ele, monedele sunt 
ascunse la locul lor. 


O sărută iarăși. Ea nu reacționa. înainte să iasă, Hugo i se adresă lui 
Pedro: 

- Ai grijă de ea, îl rugă el. 

Străbătu repede strada Boqueria înspre Raval, căutând poarta Sant 
Antoni. Nu știa în ce locuri din oraș aveau de gând să afișeze public 
părțile hăcuite ale trupului musulmanei. Ştia sigur că aveau să păstreze 
capul în piața Nova, în fața palatului episcopului, dar nu ar fi putut să 
spună același lucru despre celelalte părți ale trupului ei. Cu stomacul 
întors pe dos doar de posibilitatea de-a da peste rămășițele Barchei, iuți 
pasul și evită mulțimea de cetățeni dintre care cei mai mulți celebrau 
execuţia. Graba și mulțimea de oameni îl împiedicară să se uite înapoi 
spre cârciumă, în ușa căreia Caterina își cobora braţul cu care voise în 
zadar să-și ia rămas-bun. 

Găsi o oarecare liniște în faptul că trecu de poarta Sant Antoni și ieși 
din Barcelona fără să fie nevoit să înfunte cadavrul hăcuit al 
musulmanei. Merce avea nevoie de el, iar Barcha își dăduse viaţa ca el s- 
o salveze. O apucă spre Tarragona. De când musulmana îi dezvăluise 
locul în care se afla așa-numita maică superioară Beatriz, încercase să 
localizeze mănăstirea Bonrepos, dar nu găsi pe nimeni care să o 
cunoască. Intâlni, ce-i drept, destule persoane care știau despre 
prioratul ordinului cartuzian din Escaladei, care se afla în apropiere de 
cea dintâi. Erau situate la câteva leghe de Tarragona, spre interior. îi 
spuseră că trecea un alt drum pe la mănăstirea Poblet, unde îi îngropau 
pe regi, şi care se termina chiar în Escaladei, dar nimeni nu i-l 
recomandă; mai bine o lua pe cel care venea de la Barcelona înspre 
Vilafranca del Penedes și de-acolo să caute marea în Tarragona. 

Barcha și Caterina. Una dintre ele murise, cealaltă abia de-și luase 
rămas-bun de la el. Nu trebuia să se teamă, își zise Hugo. luţi pasul, 
gândindu-se la Merce. Pericolul în care se afla fiica lui îi îmboldi 
mișcările, şi închise chipul neliniștit al Caterinei într-un loc inaccesibil 
din lăuntrul lui, alungând orice îndoială cu privire la comportamentul 
ei. 

De-a lungul anilor, în timp ce Regina se încăpățâna în tăcerea ei, se 
gândise de multe ori la identitatea mamei lui Merce: cineva care murise 
la naștere, o copilă tânără și singură, sau o mamă săracă, dar niciodată 
nu se gândise la posibilitatea că ar fi vorba despre o călugăriță de la 
mănăstirea Jonqueres. Dacă monseniorul Pau nu îl înșelase, așa cum o 
făcuse mai târziu, când îi zisese că sora lui se afla în Valencia, Arsenda 
nu ar fi trebuit să mai fie la mănăstirea aceea în ziua în care se născuse 
Merce. Își aminti de întâlnirea de atunci, de ziua în care-i oferise 
podgoria bisericii Santa Maria de la Mar și-i ceruse în schimb să nu le 
mai deranjeze pe călugăriţe, iar cu timpul, Hugo pricepuse că de aceea îi 
cedase de fapt podgoria. În ziua aceea, clericul îi spusese că sora lui nu 
se mai afla în Barcelona, că o duseseră de acolo ca să scape de influența 
lui, şi pe atunci nu o cumpărase încă pe musulmană. Barcha. 


Și-o aminti: încăpățânată, legănând-o pe copilă, amenințându-l că va 
pleca de la fermă dacă nu păstrau bebelușul. 

Lui Bernat, conte de Navarcles și amiral al armadei catalane, îi 
dăduse doi croaţi de argint înainte ca acesta să fie dus prizonier pe 
galeră. Bernat nu îi înapoiase, nici nu-i mulțumise vreodată. In schimb, 
unui mucos de la o fermă din apropiere de Vilafranca del Penedes, pe 
nume Manuel Aragall, îi dăduse o simplă monedă neînsemnată ca să-și 
cumpere ceva de la piaţă, iar el și familia lui, ţărani umili, îi înapoiaseră 
din plin valoarea acelei monede. 

Micuţul acela, care probabil că era mereu pe drumuri, îl recunoscu. 
După două zile de călătorie, plus timpul rămas din ziua de duminică în 
care o executaseră pe Barcha, ajunse în Penedes. In prima zi, hărțuit de 
amintirile cu Barcha, Caterina și Merce, nu căută refugiu, ci dormi în aer 
liber, după ce mâncă din carnea sărată pe care o avea la el. Frigul care 
încă se lăsa în perioada aceea și coşmarurile recurente, sângeroase și 
macabre, îl chinuiră toată noaptea. In următoarele două nopţi se rugă 
de fermieri să-l primească în casele lor. Il primiră binevoitori și fiecare 
familie îl întrebă despre cele întâmplate în capitală, avizi de vești, 
bucuroși să rupă plictiseala nopţilor pe ogoare. Hugo vorbi mult și 
mancă puţin, conștient că prin vorbele lui plătea mult mai mult decât cu 
cei doi bănuți pe care li-i oferise ca să împartă cu el sărăcia lor. Dormi 
sub un acoperiș, cu animalele, iar la ivirea zorilor plecă recunoscător. 

|] cunoscu doar după ce copilul întrebă de catări, de Roşia și Alba. 
Copilul avea și acum părul aspru și murdar. 

- Aşa e, zise el, apoi plescăi din limbă. Se priviră. Era doar un copil, 
dar, asemenea celor mai mulți dintre ei, era obișnuit cu nenorocirile, cu 
ceea ce pățeau cei care nu erau influenţi: morţi neașteptate, ciume 
crude... Cu moneda pe care mi-aţi dat-o mi-am cumpărat o figurină din 
lemn, îi mărturisi el, de parcă i-ar fi datorat această explicaţie. E în casă. 
Vreţi s-o vedeţi? 

Când văzu masivul Montsant, Hugo mâncă ultima bucăţică de costiță 
sărată pe care o mai avea și pe care o dozase astfel încât să-i rămână 
până ajungea pe domeniile prioratului din Escaladei, după multe alte 
zile de mers, de pălăvrăgit pe timp de noapte în ferme tot mai rare și 
mai îndepărtate decât cele care populau ogoarele din Penedes și alte 
regiuni. Montsant, un munte sfânt din pricina numărului de schituri și 
pustnici care îl populaseră, era ca o zonă muntoasă întinsă, sălbatică, 
năpăstuită de păduri întinse și frunzoase, care contrastau cu stâncile 
imense și golașe ce încoronau creasta pe unul dintre versanţi, ca un zid 
vertical de netrecut. 

Din câte-i povestiseră lui Hugo la ultima fermă la care reușise să 
găsească adăpost, zona fusese cucerită de la musulmani cu 250 de ani 
în urmă și apoi cedată cartuzienilor din Escaladei, care, la rândul lor, își 
măriseră treptat domeniile până obținuseră jurisdicția a nouă sate în 
care se aflau vreo 1 500 de oameni. Da, îi confirmară că, pe lângă 


prioratul cartuzienilor, exista și o mănăstire de femei, Bonrepos, care se 
bucura de asemenea de destul de multe onoruri, rente și privilegii, și 
care se afla într-un loc numit La Morera de Montsant, în fundul unei văi 
ce se deschidea la poalele acelei așezări, protejată de masivul muntos. 

Podgoriile, cultivate pe terase pe pantele munților, se bucurau de 
sosirea lunii mai. Erau pământuri reci, înalte, aflate la șapte leghe 
distanță de clima temperată a coastei, iar acum soarele le încălzea cu 
delicateţea lui primăvăratică şi făcea să strălucească mii de licăriri pe 
vegetație și, îndeosebi, pe un sol format din plăci și fragmente de 
ardezie. Pe vârful dinainte de Montsant, la începutul unei poteci ce 
cobora până se pierdea printre arbori, Hugo privi valea și nu văzu nici o 
construcție în ea, doar pădure. Işi zise că probabil că mănăstirea 
Bonrepos era mică. Din câte îi povestiseră, erau treisprezece călugărițe 
în ea; plus laicele și servitoarele. 

Hugo o apucă pe potecă și curând se văzu acoperit de ramurile 
înfrunzite ale arborilor. Lumina pătrundea printre crengi și frunze, 
vegetația părea să-l amenințe în pădurea aceea, unde tăcerea era 
aproape absolută. Bonrepos nu trecea printr-o perioadă deloc bună, îi 
mai explicaseră oamenii. In secolele anterioare, le primea pe fiicele 
nobililor din Tarragona, Lerida și din alte așezări din apropiere, dar 
lucrurile nu mai stăteau așa, iar mănăstirea decădea. „Cum să nu 
decadă, se întrebă Hugo, dacă e pierdută la capătul lumii?" Cărui nobil, 
cărei fecioare sau văduve i-ar plăcea să se retragă pentru toată viața 
într-un loc atât de sălbatic și izolat? Auzise că mănăstirile, multe dintre 
ele la fel de izolate ca aceasta, se mutau în orașe, unde era mai ușor de 
garantat siguranța călugăriţelor. „Numai Dumnezeu le-ar putea lua 
apărarea acestor femei dacă le-ar ataca cineva aici", se gândi el. Hugo 
era obișnuit cu marea, cu orașul și freamătul lui, cu podgoriile și 
grădinile, întinse pe câmpiile curățate care înconjurau Barcelona până 
la poalele lanțului muntos Collserola, unde se sfârșeau. Se simți 
neliniștit în fața unei naturi ce i se părea de nepătruns. 

O biserică micuță, câteva construcţii ca niște case puternice și o 
bucată de teren care le înconjura, plat și cultivat cu viță-de-vie și o 
grădină formau mănăstirea Bonrepos. Nu era înconjurată nici de vreun 
gard, nici de vreun zid, de parcă ar fi fost doar o altă fermă. Hugo văzu o 
femeie ce lucra pământul și se îndreptă spre ea. 

- Pace! o surprinse el de la marginea grădinii. 

- Pace! răspunse ea după ce-și reveni din sperietură și-l cercetă rapid 
pe Hugo și hotărî că nu i se părea deloc periculos. Chiar și așa, nu se 
apropie de el. Purta straie jerpelite. Ce doriţi? 

- Să o văd pe Beatriz, maica superioară. 

- Pentru ce? 

- E vorba de o chestiune personală, răspunse Hugo la o întrebare mai 
mult decât previzibilă. 


Femeia clătină din cap și miji ochii, așa că Hugo se văzu obligat să îi 
dea și alte explicaţii. 

- Ziceţi-i că vreau să-i vorbesc despre o femeie: Merce. 

- Sunt doar o soră laică ce lucrează pentru mănăstire. Nu e de datoria 
mea să-i transmit mesaje maicii superioare. 

In clipa aceea îi distraseră atenţia două copile care ieșiră pălăvrăgind 
din pădure și care, dându-și seama de prezenţa lui Hugo, se ascunseră 
iarăși printre arbori. Una dintre ele avea o sarcină înaintată. Laica își 
dădu seama că Hugo o văzuse pe copila însărcinată și șovăi. 

- Oricum, încercă ea să-i distragă atenţia lui Hugo, maica superioară 
nu e în mănăstire. 

- Unde e? 

Laica își veni din nou în fire, atât de repede și de surprinzător, încât 
Hugo își dădu seama că pusese o întrebare inoportună. 

- Vreau să zic... E în sat? se corectă Hugo. Se va întoarce azi? 

- Nu știu unde se află maica superioară. Nu e treaba mea să știu. 
Tonul sec cu care îi răspunse femeia, care își reluă lucrul în grădină, îi 
dădu de înţeles lui Hugo că nu mai voia să stea de vorbă cu el. Şi nu 
putea îngădui așa ceva. 

- Credeţi că cele două tinere din pădure ar ști unde e maica 
superioară? întrebă el şi începu să dea roată grădinii, în direcția 
crângului de copaci. 

Dacă înainte sora laică răspunsese cu rapiditate la întrebarea lui 
Hugo, acum se întrecu pe sine: 

- Care tinere? întrebă ea, inocentă. 

Hugo făcu semn cu bărbia spre arbori. Femeia privi într-acolo și 
cedă. 

- Nu știu unde e maica superioară, îi mărturisi ea. A plecat în 
călătorie. O face deseori. 

- Ştiţi în ce dată ar trebui să se întoarcă? zise el. Femeia clătină din 
cap. Nici măcar cu aproximaţie? insistă el. Laica clătină iarăși din cap. 
Atunci cum voi ști când e la mănăstire? 

Femeia ridică din umeri. Probabil că pe chipul lui Hugo, în pumnii lui 
strânși se citea disperarea. Făcuse drum lung și îndurase prea multe 
necazuri ca să nu primească niciun răspuns. 

- Nu v-ar ajuta dacă aţi vorbi cu cea care-i ţine locul? 

- Nu, aproape că ţipă el, întorcându-se din nou la speculaţiile lui, 
neliniștit că Merce se afla în continuare în pericol. 

- Dacă vreţi, vă putem anunţa când se întoarce maica superioară 
Beatriz. 

- Nu am unde să mă duc. 

- Aţi putea... 

- A venit pe-aici vreo femeie medic? o întrerupse Hugo. Laica tăcu 
brusc, ceea ce-i confirmă că o știa pe Regina. 

- Mai e aici? 


- Nu. Maica superioară a alungat-o din mănăstire. 

Hugo intui motivul. Regina o șantajase pe maica superioară, iar 
aceasta probabil că o alungase. Și-o închipui pe Regina părăsind 
mănăstirea, furioasă, deși, pe de altă parte, satisfăcută că-și îndeplinise 
scopurile. 

- Cea care-i ţine locul sau vreo altă călugăriță ar putea ști unde s-a 
dus maica superioară? întrebă el, întorcându-se la realitate. 

- Nu cred. Ele nu ies din mănăstire. 

- De ce nu le întrebaţi? o rugă el. 

- Așa de important e? întrebă laica. 

Spre deosebire de mănăstirea Bonrepos, care era mică și ascunsă 
între arbori în adâncimea văii, mănăstirea cartuziană din Escaladei, 
aflată la ceva mai mult de o leghe de cea dintâi, era mare și avută și își 
demonstra caracterul maiestuos prin amplasarea ei într-un loc 
înconjurat de ogoare și podgorii. Intr-acolo îl îndrumase laica din 
Bonrepos pe Hugo după ce vorbise cu cea care-i ţinea locul maicii 
superioare, deși aceasta, așa cum îi spusese deja și laica, nu știa nimic 
despre călătoriile maicii superioare: uneori se întorcea într-o 
săptămână, alteori întârzia o lună și niciodată nu le comunica unde se 
ducea. Şi, chiar dacă cea care-i inea locul ar fi știut, recunoscu laica în 
cele din urmă, cu sinceritate, nu i-ar fi dezvăluit. 

Anglesola. Acesta era numele celei care-i ţinea locul maicii 
superioare și pe care Hugo îl repetă fratelui portar al mănăstirii 
cartuziene. Clara, laica întâlnită în grădină, îl asigurase că aveau să-l 
găzduiască și să-i dea de mâncare; cartuzienii erau bogaţi și generoși și 
de obicei îi găzduiau pe călători. Acolo îl puteau anunţa când avea să se 
întoarcă maica superioară. 

Domingo, călugărul portar al mănăstirii carteziene, ascultă cu atenţie 
explicațiile lui Hugo. 

- Ce treabă aveţi dumneavoastră cu maica superioară Beatriz? 
întrebă el în cele din urmă. 

Hugo se aștepta la acea întrebare, la fel ca în Bonrepos. Se gândise la 
asta pe drum. Povestea era credibilă; călugării erau iscusiți și nu voia să 
fie prins cu minciuna. 

- Sora mea, Arsenda, a fost servitoare în mănăstirea Jonqueres, din 
Barcelona. O caut și cred că maica superioară Beatriz mi-ar putea da 
veşti despre ea. 

- Dacă a fost în Jonqueres, cu siguranţă. înţeleg că de-acolo vine și ea. 
E rău că niciodată nu e unde ar trebui să fie, adică în mănăstirea ei, în 
sihăstrie, rugându-se ca toate celelalte, devotată lui Hristos, nu 
urmărind interese lumești; o maică superioară nu are astfel de funcții. 
Domingo așteptă câteva clipe. O poate face pentru că are protectori 
importanți... 

Comentariul îi scăpase, sau poate că o spusese intenționat. Cu toate 
acestea, nu insistă în aversiunea aceea evidentă faţă de maica 


superioară, ce continua să i se oglindească pe chip și în atitudine. 

- Puteţi să-i așteptați întoarcerea aici, încuviință el apoi, 
schimbându-și dispoziţia. Intre timp, veţi ajuta la muncile de pe câmp 
ca să vă plătiți pâinea și un acoperiș deasupra capului. De acord? 

- Vă pot plăti cu bani, se oferi Hugo. 

- Și ce veţi face atunci? Veţi lenevi toată ziua? Ordinul nostru trăiește 
în tăcere și se dedică rugăciunii, lecturii și meditării. Lucruri care nu 
merg mână-n mână cu trândăvia. Vreți să munciţi pentru găzduire? 

Hugo acceptă. Mănăstirea cartuziană din Escaladei era formată din 
aproape 30 de călugări, care trăiau aproape închiși în niște chilii 
individuale mai mari ca de obicei, ca niște schituri mici în care 
cartuzienii, fiecare dintre ei împărțindu-și singurătatea cu Dumnezeu, 
păstrau o tăcere strictă şi, aşa cum îl anunţase portarul, se dedicau 
rugăciunii, meditațţiei și studiului. Îşi pedepseau trupul cu penitențe, 
respectau o disciplină aspră și țineau posturi cu pâine și apă. 

In tăcere participau zilnic și la cor și la slujbe, deși duminicile luau 
masa în comunitate și li se permitea să converseze o vreme. Hugo 
ajunse să-i vadă, plimbându-se pe pământurile lor în șiruri de câte doi 
sau trei, tăcuți, activitate pe care o făceau de vreo două ori pe 
săptămână ca să păstreze vitalitatea unor corpuri dedicate 
contemplării. 

Alături de acești călugări, dar în afara mănăstirii, trăia un alt grup, la 
fel de numeros, de frați laici, care nu erau sacerdoți și care se dedicau 
muncilor necesare pentru întreținerea mănăstirii, cum ar fi cele de pe 
ogoare, din podgorii, de la mori și de pe alte proprietăţi care aparţineau 
cartuzienilor, care erau multe la număr. 

In ziua următoare sosirii lui acolo, la ora patru dimineața, după ce 
dormise cu animalele într-o fermă aflată îndeajuns de departe de 
mănăstire ca să nu-i tulbure liniștea, Hugo merse la liturghie cu fraţii 
laici și cu cei cu care avea să muncească: laicii, bărbaţi care, fără să 
profeseze sau să depună vreun jurământ, își dedicau viața muncilor din 
mănăstirea cartuziană. 

La podgorii. Se pricepea la podgorii și vinuri. Asta-i răspunsese 
Hugo, după liturghie, părintelui împuternicit, care se ocupa de slujbe și 
sarcini. Plecă înspre podgorii împreună cu opt laici care, departe de 
controlul călugărilor, îndrăzniră să vorbească și chiar să glumească, deși 
în atmosfera aceea ascetică ce impregna ogoarele și podgoriile, se 
forțau să-și înăbușe râsetele. Intr-un câmp de grâu se despărți de unul 
dintre laici. Alţi cinci rămaseră pe ogoare pe măsură ce străbăteau 
întinderi de orz, livezi de măslini, pomi fructiferi și grădini. Impreună 
cu cei doi rămași, Hugo începu să urce pe niște terase de pe lateralul 
unui munte. în luna mai, pământurile reci ca acelea de acolo erau 
curățate și săpate. 

Fu surprins când calcă solul acelor podgorii: nu era pământos. Era o 
ardezie fină, plăci de rocă spartă de diverse mărimi, mulţi fulgi și puţin, 


foarte puţin pământ. Pământ stâncos. Uluit, se aplecă și apucă o placă 
de ardezie. 

- Llicorella, așa îi spun aici, îl informă unul dintre laici. 

- Nu am văzut niciodată un astfel de sol, recunoscu Hugo. 

- La mai puţin de-o palmă dedesubt e stânca mamă, îi explică 
bărbatul. 

- Şi apa? Dacă e totul stâncă, unde e apa? 

- Rădăcinile o caută. 

- Cum stau în picioare, fără pământ? întrebă Hugo. Şi cu ce se hrănesc 
plantele? 

Interesul de care dădea dovadă Hugo îl atrase pe celălalt bărbat. 

- Mănâncă puţin. De-aceea sunt mici, vezi? 

Hugo încuviinţă. într-adevăr, erau mici. 

- Apa și umezeala o caută în crăpăturile stâncii de dedesubt. Acolo își 
găsesc și hrana, în pământul care se adună printre crăpături și în 
despicăturile pietrei. Deși planta e mică, rădăcinile ei sunt lungi și 
viguroase întrucât trebuie să lupte ca să găsească apa printre stânci. 

- Atunci strugurii care se nasc din lăstarii ăștia și vinul... Grimasa de 
dispreţ care invada trăsăturile lui Hugo îi făcu pe ceilalți să zâmbească. 

- Gustă, îi oferi unul dintre ei, care căra un burduf de piele. 

Işi amintea vag că gustase din vinul de Priorat cu Mahir, dar trecuse 
atât de multă vreme de atunci, încât nu era în stare, așa cum se 
întâmpla cu altele, să își amintească gustul. Privi lichidul ce curgea in 
castron; i se păru oarecum gros. Apoi îl agită; culoarea roșie era atât de 
întunecată încât părea negru. 

- Călugării îl amestecă pe din două cu apă, auzi el. 

Gustă. Era tare, mai tare și decât cele în care turna el licoare, și era 
dens, dar mai presus de toate... îl mai gustă o dată. Nu știa... 

- Metal, zise cel care îi dăduse să bea. 

- De piatră, mineral, spuse celălalt. Hugo încuviinţă. 

- Da. Are gust de rocă. 

- E llicorella. 

Lucră cu plăcere în podgoria care cobora în terase pe panta 
muntelui. Curăţă și smulse buruieni. îi dădură să mănânce și să bea și, 
când soarele strălucea în înalt, văzu vrejurile lucind, și plăcile de 
ardezie de culoarea cuprului reflectând razele de soare. 

- Un alt beneficiu al acestor pământuri, îi zise unul dintre laici. 

Reflectă o parte din lumina soarelui, pentru că llicorella absoarbe 
restul razelor. lar în timpul nopților, care sunt reci în munții aceștia, 
vițele-de-vie primesc căldura strânsă în timpul zilei de pietre. 

La apus se întoarseră la Escaladei. Așa cum se întâmplase pe drum 
spre podgorii, li se alăturară laici și, de data aceasta, chiar și niște frați 
laici care împiedicară sporovăielile prin simpla lor prezenţă, mergând 
cu toții în tăcerea atât de multă dorită de cartuzieni. 


- Călugării pretind că și tăcerea le face bine podgoriilor, îi șopti pe 
sub mustață unul dintre laicii care lucrase împreună cu el. 

Hugo rămase în mănăstirea cartuziană din Escaladei, așteptând ca 
maica superioară Beatriz să se întoarcă la mănăstirea din Bonrepos. 
Munci și trăi pe ferma separată de mănăstire, cu acei opt laici care 
căpătară încredere în noul sosit, lăsară deoparte suspiciunile și evitară, 
cu grijă însă, regulile stricte ale cartuzienilor. Hugo se întorcea epuizat 
de la podgorii. Incerca să se obosească, pentru ca mintea să nu-i zboare 
la Merce sau Caterina; să nu o plângă pe Barcha sau să nu jure că se va 
răzbuna pe Regina. Nu reușea s-o facă, dar măcar somnul îi potolea 
îngrijorările. Vinul acela puternic, dens și cu o aromă indefinibilă și 
plăcută de piatră îl ajuta. Era din abundență, iar călugării erau generoși 
cu el; și cu mâncarea. Când nu își mai simţea capul greu pe umeri și-l 
încerca senzaţia aceea mereu ciudată cum că ideile ar fi plutit pe 
deasupra lui, se refugia în discuţia cu laicii. 

Unii dintre ei, la fel ca Hugo, erau doar atenți; alții vorbeau cât 
pentru doi. Unii se credeau infailibili și alții pretindeau a conduce, unii 
se făleau, unii se gândeau la enigme și alții garantau că le puteau 
rezolva; vorbeau în șoaptă și-și atrăgeau atenţia dacă vreunul dintre ei 
ridica tonul, deși toți păreau a fi prieteni buni. Conversaţia, oricum 
neîntemeiată, îl transportă pe Hugo într-un somn odihnitor din care 
avea să se trezească la ora patru în dimineaţa următoare. 

Aşa trecură șase zile până când, într-o dimineaţă, după liturghie, 
părintele împuternicit îi transmise vestea îndelung așteptată că Beatriz, 
maica superioară, se întorsese în Bonrepos cu o seară în urmă. Hugo își 
luă rămas-bun de la laici pe drum printre ogoare și podgorii și se 
îndreptă degrabă spre fundul văii în care se afla mănăstirea Bonrepos. 
| așteptau. O soră îl conduse în biserică, simplă și austeră, cu o singură 
navă, unde îl lăsă după ce-i spuse că maica superioară avea să-i iasă în 
întâmpinare. Vreme îndelungată fu singur, deși se simți privit în fiecare 
clipă. Se plimbă încolo și încoace. Tăcerea din valea aceea era absolută, 
iar timpul trecea lent, cu atât mai mult pe măsură ce renăștea în Hugo 
îngrijorarea pentru Merce. Privi cu atenţie pietrele, căutând vreo gaură 
prin care l-ar fi putut iscodi; îl urmăreau, o simţea, cu siguranţă. 

- Mi s-a spus că doriţi să-mi vorbiţi. 

Vocea răsună în templu chiar pe când Hugo era pe punctul de-a ieși 
din el, să caute vreo călugăriță. Se auzea din spatele unor zăbrele din 
lemn, late şi atât de înalte, de ajungeau până la acoperișul bisericii, 
sprijinite de un perete de înălțime medie, pe una dintre lateralele de 
lângă altar. în timpul așteptării, Hugo se apropiase în repetate rânduri 
de locul acela; probabil că din spatele ei ascultau călugărițele liturghia 
fără să își întrerupă sihăstria. Se apropie iarăși. 

- Beatriz? întrebă el. Sunteţi Beatriz, maica superioară? 

- Da. 


Lui Hugo i se păru că vocea venea de la câţiva pași din spatele 
construcției, ca și cum călugărița nu voia să se apropie de zăbrele. [Íi 
răspunse doar cu acea afirmaţie sumară, atât. Nu se putea vedea prin 
grilaj; nu se întrevedea nici măcar o umbră. întunericul din spatele lui 
era desăvârșit. 

- Eu... șovăi el, căutându-și cuvintele. Voiam să vă vorbesc despre 
fiica mea... despre fiica dumneavoastră, se corectă el. Despre Merce. 
Aşteptă în zadar o reacție. Au răpit-o. Episcopul a zis că era fiica 
dumneavoastră şi de aceea au răpit-o, ca să se asigure că veţi tăcea în 
treaba asta cu papa și schisma. 

Hugo rămase locului o clipă, alert. Era ca și cum în spatele zăbrelelor 
nu se afla nimeni. După ce o acuzase că avea o fiică, maica superioară ar 
fi trebuit să riposteze. Doar era călugăriţă! 

- Sunteţi acolo? întrebă el. 

- Da. 

- Regina... continuă Hugo, convertita care e medic, e soția mea. O 
cunoașteţi. Nu știu dacă v-a vorbit despre mine. Ea ne-a adus-o pe 
Merce, nou-născută. 

In continuare, nicio reacție din spatele zăbrelelor. Hugo se apropie și 
încercă, iarăși, să privească printre grilajul din lemn, dar nu văzu nimic. 
Se mișcă, neliniștit, şi aşteptă câteva clipe, convins că maica superioară 
ar avea ceva de spus. Se simți privit. Într-adevăr, lumina pătrundea în 
biserică. 

- Ascultaţi-mă, izbucni el, ridicând vocea, vreau să-mi eliberez fiica. 
Știu că e în pericol și am nevoie de ajutorul dumneavoastră. 

Singurul răspuns pe care-l primi fu tăcerea. De ce nu răspundețţi? 
urlă el și își vâri degetele printre găurile dintre zăbrele, scuturându-le, 
de parcă ar fi vrut să le smulgă. 

- Te afli în casa lui Dumnezeu, îl mustră maica superioară. El se 
potoli. 

- De ce nu răspundeţi la ce vă spun? 

- Hugo... 

Numele i se strecură printre găurile grilajului și se răspândi prin 
biserică, împărțit parcă în mii de frânturi. 

- Mă cunoaşteţi? întrebă el, înfiorându-se. Trecu o vreme înainte să 
primească răspuns: 

- Aşa mi-au spus că te numești. 

Poate că așa era, dar tonul pe care tocmai îi pronunțase numele era 
ciudat. Un fior, mai slab de data aceasta, îi străbătu din nou șira spinării. 
Hugo intuia că maica superioară minţea. 

- Am nevoie să mă ajutați să-mi eliberez fiica... Pe fiica 
dumneavoastră. .. Pe Merce! 

- Hugo, zise maica superioară... 

Când își auzi numele, Hugo se simţi la fel de neliniștit ca înainte. 

- „„Nu am avut niciodată o fiică. 


- Dar așa mi-a zis episcopul! 

- Oare un episcop ar ști mai multe despre mine decât știu eu însămi? 

- Regina susține că e fiica dumneavoastră. 

- Regina se înșală. 

- Deci o cunoașteţi, o avertiză el. 

- Colaborează... Colabora, se corectă ea, cu noi, da. 

l-ar fi plăcut să-i vadă chipul; să-i poată cerceta expresia, poate 
agitația mâinilor ei încleștate cu forță sau hotărârea de pe fruntea ei 
încruntată, dar în afară de cele două ori când își auzi numele răsunând 
în templu, restul cuvintelor maicii superioare, adăpostită după zăbrele, 
ajungeau la Hugo lipsite de suflet. 

Cu toate acestea, îi era greu să creadă că Regina ar fi comis o greșeală 
aşa de mare: să o răpească pe soția amiralului armadei catalane ca să 
pună presiune asupra unei mame care nu era de fapt mama fetei era de- 
a dreptul bizar. De când Barcha îi comunicase secretul, în timp ce 
episcopul stătea ameninţat și înspăimântat între picioarele ei, Hugo se 
gândise la mii de posibilităţi, dar nicidecum la faptul că Beatriz ar fi 
negat că ar fi mama fetei. 

- Spuneţi-mi, îi veni atunci în minte, deși nu sunteți mama acelei 
femei, ce știți despre răpirea dusă la capăt de Regina? 

- De ce ar trebui să ştiu ceva despre răpirea despre care-mi vorbiţi? 

- Pentru că Regina credea că sunteți mama lui Merce, insistă Hugo, 
aşa că sigur a venit să exercite presiuni asupra dumneavoastră, așa cum 
a plănuit să facă, concluziona el, dar maica superioară nu scoase un 
cuvânt. Presupun că ați convins-o că nu sunteți mama femeii... Şi 
atunci?... 

- Atunci? 

- Regina trebuie să vă fi zis ceva: unde a ascuns-o pe femeie? De ce 
credea că era fiica dumneavoastră? Ce intenţiona să facă acum cu ea, că 
nu-i mai servea scopurilor ei? 

- Nu mi-a povestit nimic, zise maica superioară cu aceeași voce 
senină. 

- Vreți să mă convingeţi că Regina a venit să exercite presiuni asupra 
dumneavoastră susținând că Merce vă era fiică și că a răpit-o ca să-i 
rămâneți fidelă papei Benedict, iar dumneavoastră i-aţi zis că nu sunteți 
mama ei și cu asta basta? 

- Nu îmi amintesc să fi recunoscut că Regina ar fi încercat să mă 
forțeze în vreun fel. 

- Dar așa a fost, nu? 

In spatele zăbrelelor se lăsă din nou tăcerea. Hugo strânse pumnii în 
faţa peretelui de netrecut, care nu-i îngăduia conversaţiei să curgă. 

- Da, afirmă maica superioară. 

Tocmai recunoscuse șantajul Reginei și tot ce implica aceasta: că 
Merce se afla în posesia ei. Era maică superioară; putea să evite să-i 
răspundă și să dispară. Oare portăresele mănăstirii nu îl tratau aşa de 


fiecare dată când venea la ele? Totuși, Beatriz, maica superioară, nu o 
făcea; vorbea cu el. Hugo se apropie cât putu de tare de zăbrele. 

- Ştiţi unde o ţine prizonieră? 

- Nu, nu știu. Ar fi fost absurd din partea ei să-mi dezvăluie una ca 
asta. 

- De ce, dacă nu sunteţi mama fetei? 

Tăcerea îl lovi iarăși pe Hugo. în cele din urmă, când credea că deja 
era singur în templu, Beatriz îi răspunse: 

- Ca să fii mama unui copil, trebuie să îţi dorești asta. Eu nu am fost 
niciodată mama acelei copile. Merce e fiica diavolului, afirmă ea. 

Hugo se năpusti asupra zăbrelelor, care rezistară atacului. 

- Nu e fiica mea! strigă maica superioară. E fiica diavolului! Nu e fiica 
mea! 

De data aceasta, în ritmul unor pași repezi, vocea se pierdu în 
interiorul mănăstirii. 

- Nu mă lăsați așa! strigă Hugo. Ajutaţi-mă! 

Işi sprijini fruntea de lemn în faţa tăcerii care învălui biserica. Oare 
ce voise maica superioară să spună când o numise pe Merce „fiica 
diavolului"? Se lovi cu fruntea de zăbrele și își încorda degetele, 
agățându-se de ele. Zgâlțâi zăbrelele, tot mai viguros, pe măsură ce își 
repeta în minte acuzaţia diabolică și văzu că lemnul, puternic, ceda în 
canelurile lui din perete. O călugăriţă ţipă în interiorul mă-năstirii când 
văzu violența de care dădea dovadă Hugo, dar el nu se lăsă intimidat; 
dimpotrivă, trase şi mai tare. Se auzi un scârțâit, apoi altul. Zăbrelele 
începură să danseze în mâinile lui. Zidăria săltă, iar celelalte suporturi 
începură să se elibereze. în cele din urmă, lemnul căzu la pământ cu o 
bubuitură, iar lumina invada interiorul, un spaţiu care semăna cu o 
lamă de elice, unde se ascundeau călugărițele. Hugo sări peste peretele 
jos şi trecu de cealaltă parte. Mai multe călugăriţe, înveșmântate în 
straie negre și albe și cu capul acoperit, îi ieșiră în cale fără să arate 
vreo urmă de teamă. 

- Ce vreţi să faceţi? zise una dintre ele. Ne aflăm sub protecţia 
regelui. 

Hugo mai degrabă o ascultă, decât o privi. Nu, nu era vocea maicii 
superioare. 

- Veţi plăti scump pentru îndăzneala voastră! 

- Vreau s-o văd pe maica superioară, zise el. 

- Am dat de veste, continuă călugăriţa, ignorând cererea lui Hugo, 
care numără patru femei care-l priveau. 

Le privi rând pe rând, dar niciuna nu se potrivea cu imaginea pe care 
și-o creionase în minte despre maica superioară, fie și numai 
ascultându-i vocea. Călugărița continua să vorbească: 

- Magistratul va ajunge numaidecât, cu alguazilii lui, și atunci va 
trebui să le daţi explicații. 

- Până ce ajungeţi la el și până când vine el aici, aș putea... 


Hugo nu își termină afirmaţia, amenințarea care îi trecu scurt prin 
minte când le văzu pe acele femei lipsite de apărare. 

In schimb, o dădu la o parte pe una dintre ele și-o apucă pe un 
coridor ce ducea în mănăstire. 

- Maică superioară! strigă el de mai multe ori. 

Călugăriţele îl urmară; alte câteva se alăturară alaiului. Ajunseră la o 
curte interioară pavată, ca o galerie mică, unde așteptau celelalte 
călugărițe din cele treisprezece care formau comunitatea mănăstirii, 
toate înveșmântate în alb și negru, înconjurându-l. Le cercetă din nou și 
știu că erau prea multe ca să o identifice cu certitudine pe cea pe care o 
căuta. 

- Maica superioară? Nu-i răspunse niciuna. 

- Eu sunt. 

Vocea se auzi din spatele lui. Da. Era maica superioară. Călugăriţele 
rupseră cercul, iar Hugo dădu să facă un pas, dar se opri, uluit. 

- Nu... șopti el. Deși trecuseră peste douăzeci de ani, tot își recunoscu 
sora. Un vârtej de senzaţii contradictorii îl asalta. Se bâlbâi printre 
râsete: Tu? 

Dădu să se apropie, dar văzând că ea nu se mișca, rămase și el 
locului. La un gest pe cât de delicat, pe atât de autoritar al maicii 
superioare, celelalte călugărițe plecară din curtea interioară și, într-o 
clipă, rămaseră față în față, singuri, fără zăbrele între ei. 

- De ce? reacționa Hugo în cele din urmă. De ce mi-ai ascuns cine 
erai? De ce nu mi-ai trimis niciodată vești despre tine? 

Arsenda fu cea care se apropie de el, deși nu îl atinse. Apoi îi arătă o 
bancă de piatră încastrată în perete, pe care se așeză. Hugo nu i se 
alătură numaidecât. 

- Te-am căutat, începu el, iar ea îl lăsă să vorbească, așezată pe 
marginea băncii, cu spatele drept, fără să se atingă de perete, privind în 
față. M-au ameninţat și apoi... Ce mai contează?! Hugo făcu un semn din 
mână. De ce zici că Merce e fiica diavolului? Eşti sau nu mama ei? 
Explică-te, pentru Dumnezeu! 

- Femeia aceea e fiica diavolului... șopti maica superioară. 

- Cum poţi spune așa ceva? 

- Imi pare rău, Hugo, zise Arsenda. Așa este.. El o privea, 
înspăimântat, aproape disperat. 

- Frate, diavolul m-a siluit! 

- Cum poți pretinde așa ceva? Merce.. Merce e o copilă a lui 
Dumnezeu. Merce... 

Hugo îi vorbi în grabă despre copila pe care o crescuse, despre 
copilăria ei, caracterul ei, virtutea ei, dar chipul inexpresiv al surorii lui 
îl convinse că nu fusese în stare să-i transmită nici măcar un strop din 
toată dragostea pe care o nutrea el pentru Merce. Crezu că ar putea s-o 
facă, dar îndărătnicia Arsendei fu mai mare. „Fiica diavolului", susținu 
ea în repetate rânduri, încăpăţțânată, oarbă în faţa oricărui argument. 


- Doar Dumnezeu... și diavolul își știu căile, zise ea după ce Hugo îi 
spuse că Merce era o persoană pioasă, care nu făcuse niciodată rău 
cuiva. 

- Dar e fiica ta. 

- Eu nu sunt mama ei. 

Arsenda negă în repetate rânduri că ar fi fost mama fetei pe care 
Regina, așa cum îi mărturisea Hugo acum, i-o adusese lui în loc s-o 
ucidă, așa cum se angajase față de maica superioară a mănăstirii 
Jonqueres. 

- Poate că te înșeli în treaba cu diavolul și mănăstirea. Erai foarte 
tânără, și nevinovată. 

- Nu, Hugo. Nu mă înșel. 

- Dar diavolul... într-o mănăstire? 

- Da, într-o mănăstire. Bineînţeles că da, afirmă Arsenda hotărâtă. 
Diavolul se bucură dacă își înfăptuieșe nelegiuirile în locuri sacre, și mai 
mult dacă își bate joc de lucruri sfinte. 

Apoi îi explică cum Lucifer încerca să seducă fecioare devotate, și ce 
loc ar fi fost mai bun pentru asta dacă nu o mănăstire? Lua trupul unui 
bărbat, chiar și din rândul clericilor, intra în el și, prin tot soiul de 
șiretlicuri și farmece, lua în puterea sa virtutea tinerelor inocente. Așa 
păţise și ea. îi spuse că-i cunoștea purtarea pentru că de atunci, de când 
îndurase acel atac și urmările acelei vrăji, se dedica să le ajute pe cele 
care treceau printr-o rătăcire ca a ei. 

- Mi-au spus că știi prea multe greșeli carnale ale multor parohi ai 
Bisericii care îl apără pe Benedict și că de aceea te-au forțat răpind-o pe 
Merce. 

Arsenda îl întrerupse, râzând sarcastic. 

- Pe lângă cele ale diavolului și demonilor, recunoscu ea, am început 
să ascund și să rezolv faptele diabolice ale oamenilor, clar. 

Puţine maici superioare, izolate de lume și dedicate rugăciunii, știu 
cum să înfrunte astfel de probleme care, deși nu sunt săvârșite de 
diavol, fără îndoială sunt instigate de același Satana. 

Recunoscu apoi că lucrase cu Regina, că aceasta o înșelase ani de zile 
ascunzându-i faptul că nu o ucisese pe copila diabolică pe care o 
născuse și că acum încercase să exercite presiuni asupra ei, 
amenințând-o că avea s-o ucidă pe Merce dacă trecea de partea celor 
din Conciliul din Costanza și îi trăda pe nobilii Bisericii. 

- l-am zis să-și îndeplinească acum angajamentul pe care și l-a luat la 
nașterea ei, și s-o ucidă. 

Când o auzi, Hugo tresări pe bancă. 

- Convertita și-a luat tălpășiţa, furioasă, afirmă Arsenda. 

De atunci nu știa mai nimic despre ea. Hugo o imploră să o cheme, ca 
să afle unde o ţinea pe Merce. Dar Arsenda nu cedă: fiica diavolului nu 
merita nicio consideraţie. Nu avea să o ajute. Hugo îngenunche în fața 
surorii lui, încercând s-o convingă, dar în zadar. Ce avea să facă acum? 


tremură Hugo. Unde avea să le găsească pe Regina și Merce? Se ridică, 
lăsând ca furia să-i îndrume vorbele. 

- Ba o vei face! urlă el. li vei trimite un mesaj Reginei! 

Ea clătină din cap, cu buzele strânse într-un gest condescendent și 
milos, care îl enervă și mai tare pe fratele ei. O prinse de braţ, o ridică 
de pe bancă și o zgâlțâi bine. 


- O vei face! 

In curtea interioară apărură câteva călugărițe. 

- Hugo, reuși să îngâne Arsenda printre zgâlțâieli şi îmbrânceli, mai 
repede aș muri decât s-o ajut pe fiica diavolului. 

El îi dădu brusc drumul, de parcă ar fi lăsat din mână o torţă aprinsă 
care îi ardea mâinile. 

- Tu o să pui capăt vieții mele? îl provocă Arsenda. 

- Atâţia ani în care m-am gândit la tine, m-am rugat pentru tine, ca 
acum s-o condamni la moarte pe cea pe care o iubesc cel mai mult. 

- Sper să moară, Hugo. 

Hugo nu putu reacționa nicicum în faţa acestei dorințe macabre. 

- Fără îndoială, continuă Arsenda, omenirea va scăpa de o fiinţă rea. 

Brusc, Hugo își dădu seama că ținea pumnii strânși, pregătit să 
lovească. Se răzeândi, încercă să se liniştească și clătină din cap. 
Diavolul. Îngerul decăzut. Stăpânul întunericului. Hugo accepta că 
diavolul exista, nimeni nu nega asta: nici prinți, nici țărani, nici clerici. 
Satana trăia printre ei şi îi pândea pe oameni ca să profite de 
slăbiciunile lor. Hugo şi-o aminti pe sora lui în mănăstirea Jonqueres: o 
copilă ingenuă, până când candoarea ei fusese înlocuită de o tânără 
foarte credincioasă și pioasă. Îl alarmase atunci ura profundă pe care le- 
o purta sora ei evreilor, dezvăluită în timpul atacului împotriva 
cartierului evreiesc; nu rostise atunci cuvinte de milă pentru bărbaţii și 
femeile asasinate în numele Dumnezeului creștin. Il surprinsese când îl 
întrebase dacă păcătuia prin orgoliu şi aroganță, întrebare care-l 
convinsese să caute să facă pace cu Câinele chel. Își amintea și ziua în 
care Arsenda îl avertizase că nu putea concura cu Dumnezeu pentru 
dragostea ei. 

„Aşa i-a răsplătit Dumnezeu angajamentul, se întrebă Hugo, făcând-o 
mama copilului unui șarpe sau al unui ţap?" Tremură când și-o închipui 
pe sora lui violată de o ființă corpolentă și întunecoasă, neagră, verde 
sau roșie, cu copite în loc de mâini, coadă, coarne și aripi cu pene sau 
uscate, ca acelea ale liliecilor. Și asta, în ciuda faptului că liiase formă de 
bărbat; dacă era diavolul, monstrul acela se ascunsese. Nu se putea așa 
ceva! 

O iubise pe Arsenda, dar acum nu o recunoștea în călugărița aceea 
crudă și intransigentă pe sora lui, pentru care se cățărase neliniștit pe 
zidurile unei mănăstiri din Barcelona, mânat de dorința de-a o vedea. 
Merce nu putea fi fiica diavolului. Dacă Arsenda ar fi văzut-o și ar fi 
vorbit cu ea, ar fi priceput cât de absurdă și imposibilă era afirmaţia ei. 
Dacă înainte tremurase, acum i se întoarse stomacul pe dos când și-o 
închipui pe copila lui zămislită de Lucifer, de Belzebut. Arsenda văzu că 
Hugo nu se simţea bine și era palid la față și dădu să-l ajute. El se 
smulse de sub braţul ei. 

- Nu vei face nimic pentru ea? o întrebă el. 

- Niciodată, frate, răspunse maica superioară. 


- Nu îmi spune frate. Nu mai sunt fratele tău. 

Și ieși degrabă din mănăstire prin același loc pe unde intrase. Trecu 
peste zăbrelele căzute la pământ și sări peretele scund ce ducea spre 
singura navă a bisericii. O icoană a Fecioarei cu Pruncul îi abătu atenţia 
pentru o clipă. Plescăi din limbă; se gândi că Sfânta Fecioară nu prea-l 
ajutase. Arsenda îl lăsase să plece, tăcută, fără să rostească nici măcar 
un cuvânt de rămas-bun prin care să-i tempereze atitudinea. 

Hugo se trezi urcând valea în care se ascundea Bonrepos. Nu luase 
micul dejun în Escaladei, hotărât să ajungă cât mai repede posibil în 
faţa maicii superioare Beatriz. Nu servise nici prânzul. In timp ce urca 
dealul, prin pădurea deasă, pricepu că era ca la început, ca în ziua în 
care lăsase în urmă Barcelona, după moartea Barchei: fără să știe ce 
avea de făcut sau încotro să meargă să-și caute fiica. Fără să se 
gândească, mânat de foame, se îndreptă spre ferma laicilor din 
Escaladei. 

- Imi caut fiica, le mărturisi el în noaptea aceea, sătul, dar disperat, 
cu limba slobodă din pricina vinului tare și robust, cu gust de stâncă. De 
când au răpit-o, și din pricina asta, a murit o prietenă bună de-a mea, 
mi-am lăsat în voia sorții... 

Nu știa cum s-o definească pe Caterina în fața bărbaţilor care îl 
ascultau răbdători. 

- Femeia, care ar trebui să fie soția mea în fața lui Dumnezeu, și iată- 
mă urmărind-o pe cea care mi-e nevastă prin lege, pe care uneori îmi 
vine s-o ucid... Și, în încheiere, m-am reîntâlnit cu sora mea, pe care o 
credeam moartă, sau dispărută, sau ascunsă... Ideea e că, după douăzeci 
de ani, am dat peste o călugăriță inflexibilă și intolerantă. 

- Toate sunt așa, îl întrerupse unul dintre ei. 

- Asta înseamnă să fii cleric. 

Hugo, ca un semn vădit de descurajare, își arătă palmele, după care 
le lăsă să cadă pe tăblia mesei la care ședeau, ceea ce dezlănțui dorința 
celor opt de-a interveni. Opt bărbaţi cărora le era interzis să rupă 
tăcerea și liniștea. Opt bărbaţi care nu aveau alte teme de conversaţie în 
afară de ogoare, podgorii, pomi fructiferi și mori, atunci când nu 
ascultau cu atenţie citirea sfintelor scripturi. 

- Cine e prietena care zici că a murit? _ 

Hugo șovăi; la ce bun să le vorbească despre Barcha? Il mai serviră 
cu vin; cei mai mulți își dădură pe gât castronul, de parcă s-ar fi pregătit 
pentru un interogatoriu lung. întrebările nu se mai opreau: „De ce au 
răpit-o pe fiica ta?" „Se ştie cine a făcut-o?" 

Vin și bărbaţi, curioși neîndoielnic, dar sinceri. Continuară să bea și 
să vorbească și, printre întrebări, înghițituri și răspunsuri, trecu 
noaptea. Hugo sfârși prin a le da detalii, vorbindu-le despre Barcha, 
despre sacrificiul și moartea ei, şi despre Caterina, femeia pe care o 
iubea. 


- Căsătorește-te cu ea în alt loc, unde nu vă cunoaște nimeni, îi zise 
unul dintre laici. 

Sfatul lui stârni comentarii aprinse, unele în favoarea lui, cele mai 
multe împotrivă. Conversaţia continuă, deși câţiva dintre ei își feriră 
privirile când aflară despre amiralul armadei catalane. Vinul alungă 
posibile temeri și îndrăzniră să vorbească despre schismă și Costanza; 
cartuzienii le vorbeau despre astfel de lucruri în timpul liturghiilor, deși 
Benedict era încă papă, întrucât nu fusese numit altul. .. Cel puţin, din 
câte știau ei. 

- Şi soţia ta, cea adevărată, zici că e medic? 

- Păi, nu cu multă vreme în urmă, o femeie care zicea că e medic, 
spunea că o cheamă Regina, le-a cerut ajutor călugăriţelor, își aminti 
unul dintre laici. 

Până şi cel care servea vinul în clipa aceea ridică sticla, pentru ca 
clipocitul lichidului ce curgea în castron să nu întrerupă tăcerea ce se 
lăsase în încăpere. Hugo îl privi întrebător pe cel care vorbise, dar îi 
răspunse un altul: 

- Da, ne-a asigurat că venea de la Bonrepos. 

Hugo întoarse capul. Mulţi dintre cei de față interveniră în același 
timp: 

- Era singură. 

- Avea nevoie de protecție sau tovărășie ca să se întoarcă la 
Barcelona. 

- Da, era destul de tulburată. 

- La Barcelona, murmură Hugo aproape ca pentru sine. 

- Da, afirmă unul dintre ei. 

- Ba nu, zise celălalt. 

Hugo îl privi întrebător. 

- Avea de gând să meargă la Barcelona, lămuri el, dar mai întâi voia 
să meargă spre Garraf... Da, sunt sigur de asta. A venit cu mine până la 
Tarragona în ziua în care am mers să căutăm pește pentru post. Nu-ţi 
amintești? 

Laicul de la care aşteptă confirmarea aţipise deja cu capul sprijinit 
pe braţe, pe masă. 

- Bun. Așa e. Mi-a zis că mai întâi avea de gând să meargă la Garraf. 

- De ce? 

- Nu știu. Nici n-am întrebat! încercă el să se scuze. Doar am dus-o 
până la Tarragona ca să se alăture vreunei caravane. 

- Nu a zis nimic? 

- Nu. N-a vorbit mai deloc. 

- Garraf... zise Hugo, privindu-i pe ceilalți laici. 

Biruiți de oboseală, câțiva dintre ei sfârșiseră prin a ignora 
conversaţia: unul dormea, alți trei se retrăseseră, doi pălăvrăgeau 
despre treburile lor. Doar cei doi rămași, poate cei mai puţin ameţiţi de 
vin, continuau să-i acorde atenţie. 


- Pământuri aflate sub stăpânirea și jurisdicția Pia Almoina, de la 
catedrala din Barcelona, îl surprinse unul dintre ei. 

- Ce-ai zis? întrebă Hugo. 

- Că Garraf aparține de Pia Almoina, de la catedrala din Barcelona, 
instituția de binefacere a catedralei. 

- Da, da. 

Garraf. Hugo cunoștea zona. Străbătuse masivul acela muntos, care 
pe alocuri cădea în piscuri deasupra mării, în drum spre Sitges, sat care 
aparținea şi el instituţiei de binefacere a catedralei din Barcelona, la fel 
și Campdasens și Miralpeix. O întindere mare de pământuri de pe urma 
cărora catedrala din Barcelona câștiga rente bune; Hugo cunoștea și 
acest lucru. Pia Almoina le purta de grijă câtorva sute de săraci cărora le 
dădea o masă pe zi: mâncărică, pâine și vin. 

Inainte ca Pia Almoina să cumpere domeniul Sitges și celelalte locuri 
acoperite de grâu și viță-de-vie, vinul era cumpărat de la negustori din 
Barcelona; apoi, jumătate din vinul cu pricina și cerealele pentru pâine 
veneau de la Sitges într-o barcă specială. Negustorii din Barcelona 
resimţiră scăderea vânzărilor. Se putea bănui, se gândi Hugo în timp ce 
se afla pe unul dintre cele mai înalte puncte ale masivului Garraf, de 
unde stăpânea și mare și uscat, că episcopul Barcelonei o ajutase pe 
Regina și că Merce era întemnițată acolo, pe niște pământuri care se 
aflau sub jurisdicţia și stăpânirea Bisericii. Se grăbi să plece din Priorat 
după ce laicii îi oferiseră informaţiile cu pricina, deși înainte de plecare 
profită și dormi puţinele ore care mai rămăseseră până la patru 
dimineața, merse la liturghie și se pregăti pentru călătorie servind un 
mic dejun copios. 

Acum, în Garraf, cu marea la picioarele lui, liniștită, strălucitoare, 
pierdută la orizont, nu știa ce să facă. Intrebase când trecuse prin Sitges 
și erau numeroase castele, turnuri și case întărite răspândite pe întreg 
teritoriul. însuși castelul din Sitges, sau cel din Ribes, turnul Roșu, 
Fonollar, castelul Podrit sau cel din Campdasens și multe alte fortificații. 
Dacă Merce se afla acolo, în care din ele era oare? Și, mai presus de 
toate, cum să cerceteze acest lucru fără să stârnească bănuieli? Unele 
dintre acele locuri, Campdasens, de exemplu, avea douăzeci de vetre 
răsfirate, vreo şaptezeci de locuitori răspândiţi prin fermele din jurul 
castelului, alt lucru pe care-l află Hugo în Sitges. Puţini erau călătorii 
care treceau prin zona aceea și multe altele din Garraf, sate ale căror 
singură avuţie venea din cultivarea pământului. Nu putea întreba. 
Oamenii de la ţară, Hugo o știa bine, erau generoși și altruiști, știau ce 
înseamnă sărăcia și greutăţile, și solidarizau cu aproapele lor, dar erau 
și foarte bănuitori cu străinul care întreba despre ei. Și era logic să fie 
aşa: ce interes care să nu fie viclean putea avea cineva într-un mediu 
atât de simplu și de rudimentar precum cel agricol? 

Toate acestea dacă Merce încă era prizonieră, întrucât întemnițarea 
ei nu avea sens în a forța o maică superioară care își respingea fiica. 


Oricum, Regina nu o putea elibera. Bernat ar fi ucis-o. „Nu îi vor îngădui 
să se întoarcă împotriva lor." Așa le spusese Barcha după ce-l avertizase 
în repetate rânduri pe Hugo că aveau să-i ucidă copila. Se înfiora, 
stomacul i se strânse și se dădu câţiva pași în spate ca să se îndepărteze 
de prăpastie întrucât i se făcu rău când se gândi la această posibilitate 
care devenea tot mai certă și care, după refuzul Arsendei de a-l ajuta, îi 
chinui și străpunse sufletul pe tot drumul lung parcurs de la Escaladei. 

Privi vreme îndelungată marea, apoi oftă și se întoarse pe drum: 
Barcelona îl aștepta. Avea să pregătească unul dintre catâri, întrucât pe 
drumurile din Garraf nu puteau trece căruţe deoarece erau înguste și în 
stare proastă, avea să-și ia bani și avea să se întoarcă sub chipul unui 
negustor de vinuri. Trase adânc aer în piept și încercă să se liniștească. 
Avea timp, îi zisese unul dintre laici în ultima noapte înainte să se culce 
la ferma din Escaladei. Nu se știa nimic de Conciliul din Costanza, drept 
pentru care era puţin probabil să ia decizii cineva până nu avea să afle 
cum urma să se soluţioneze chestiunea cu Benedict și ce poziţii aveau 
să adopte protagoniștii ei: regele Alfonso, noul papă și Benedict cel 
încăpățânat, care se agăța de scaunul Sfântului Petru. 

Pe la jumătatea dimineţii intră în Barcelona pe poarta Sant Antoni, 
cea care dădea spre strada Hospital, iar forfota din oraș crescu pe 
măsură ce se apropie de spitalul Santa Cruz și lăsă în urmă grădinile şi 
ogoarele din Raval. Trecu prin fața casei Barchei, încercând să nu 
privească înspre ea, dar o făcu oricum. Obloanele și ușa erau închise; 
nimic nu părea să indice faptul că ar fi fost locuită. Biserica o confiscase 
cu siguranţă, chiar dacă proprietatea fusese folosită ca garanţie pentru 
a plăti talla mai multor sclavi, pentru că, dacă aceștia se ţineau de 
cuvânt, își plăteau libertatea și nu fugeau, casa avea să se degreveze. 
Melancolia dură doar o clipă, îndeajuns încât să fie înlocuită de 
imaginile cu musulmana torturată și de durerea ascuţită pe care o 
simţea din pricina morții ei nedrepte. 

Incercă să se gândească la altceva, concentrându-se asupra spitalului 
Santa Cruz. Nava estică era întru totul terminată, la fel și galeria, iar în 
clipa aceea se lucra la nava nordică. Așa cum declaraseră regele Martin, 
episcopul și consilierii orașului în ziua în care se pusese prima piatră, 
clădirea era monumentală și se ridica, maiestuoasă, cu navele ei înalte 
sprijinite de acele arcuri în formă de vase tăiate la jumătate, deasupra 
celorlalte clădiri, mici şi umile, care formau cătunul cartierului Raval. 
Șantierele navale, Santa Cruz, Santa Maria de la Mar, palatul de pe 
strada Marquet sau castelul regelui Martin din Bellesguard... Hugo și-ar 
fi putut povesti viața prin intermediul acelor clădiri mărețe din 
Barcelona. 

Zarva de pe strada Hospital, cu oamenii și crainicii ei, deveni un 
adevărat țipăt acolo unde strada dădea înspre albia Ramblei. Un soare 
strălucitor lumina zona, de pământ, neregulată, întinsă, ce se deschidea 
în fața porţii Boqueria. Acolo erau îngrămădite mai bine de zece mese 


demontabile pe care se punea în vânzare carne interzisă a se vinde în 
interiorul Barcelonei: de ţap, purceluș, oaie... Tărăboiului mulțimii care 
umplea zona și lătratului câinilor care se certau pe o bucată de piele li 
se alăturau ţipetele animalelor care presimțeau că aveau să fie 
executate. Carnea care ajungea în Barcelona, provenită de la stârvurile 
sau cadavrele de animale găsite sau ucise în afara orașului, se vindea la 
poarta Trentaclaus, următoarea poartă dacă o luai de-a lungul zidului 
înspre mare. 

Mirosul metalic al sângelui se contopi cu teama care îl făcuse pe 
Hugo să-și încetinească pasul. Acolo, ridicându-se pe deasupra 
măcelarilor, vânzătorilor, vitelor, mulțimii de oameni și câinilor, se afla 
una dintre cele mai importante spânzurători din Barcelona. Hugo nu o 
privi când trecu pe lângă ea, de teamă să nu dea peste vreun picior sau 
braţ de-al Barchei, întrucât capul, mai mult ca sigur, era și acum expus 
în spânzurătoarea din piața Nova, unde se afla palatul episcopului, 
pentru ca parohul să-l poată vedea în fiecare zi. Celelalte bucăţi din 
trupul hăcuit al Barchei probabil că erau erau răspândite prin oraș. își 
ridică privirea și expiră cu putere aerul pe care-l ţinuse în piept: nu era 
ea. Mai puţin de o jumătate de lună de călătorit fusese îndeajuns pentru 
ca Barcelona să pedepsească alt delincvent, care atârna acum în 
spânzurătoare, umflat, putrezit de la soare și căldură, grotesc. Câţiva 
copii aruncau cu pietre în cadavru și se provocau unii pe alții să 
nimerească anumite locuri. Când vreunul dintre ei nimerea ţinta 
propusă, ceilalți aplaudau cu entuziasm; când nu reușea, era huiduit cu 
la fel de mult entuziasm. 

- In cap! 

Aplauze la nimerirea țintei. 

- Acum în boașe! 

De data aceasta, huiduieli. 

- Lasă-mă pe mine! ceru unul dintre copii. 

- Unde? 

- In boașe! 

Aplauzele stârnite de reușita ultimei aruncări de pietre îl însoţiră pe 
Hugo în timp ce trecu pe poarta Boqueria între cele două turnuri mari 
care o delimitau. Niciun soldat, care deveniseră de prisos odată cu 
ridicarea noului zid din Raval, nu controla trecerea mulțimii sau a 
mărfurilor. Străbătu strada Boqueria înspre taverna lui. Intenţiona să ia 
un catâr și bani, poate să dea pe gât niște vin bun, să se odihnească 
puţin dacă se ivea ocazia și apoi să se întoarcă în Garraf. Caterina avea 
să-l înţeleagă... Trebuia să-l înţeleagă! Hugo nu voia nici să se certe cu 
ea, nici s-o dezamăgească; simțea un gol adânc doar gândindu-se la 
asta. O iubea. In afară de Caterina, se părea că nu avea noroc cu femeile. 
Mama lui, Antonina; Barcha, Merce, ca să nu mai vorbim de Dolca, 
Eulalia sau de Arsenda și Regina. Sau poate că femeile, se gândi el în 
cele din urmă, nu aveau noroc cu el? Moartea Barchei și cea a Dolcei îl 


urmăreau în coșmarurile lui; prima se lăsase executată într-un mod 
crud ca să-i salveze fiica; cea de-a doua rămăsese fidelă credinţei ei și 
murise recunoscând că fusese fericită cu el, într-o dragoste imposibilă. 
Pe mama lui nu fusese în stare s-o elibereze din sărăcia și violenţa în 
care o afundase dogarul. Merce, fiica lui, fusese Rapita. De Eulalia nu 
mai aflase nimic; câteodată mai voise vreunul să-i povestească despre 
ea, dar nu-i acordase atenție. 

Arsenda devenise o femeie intransigentă, aproape nebună, obsedată 
de Satana, îngerul decăzut, călăul păcătoşilor, stăpânul infernului. 
Nimeni nu se îndoia de existenţa lui, își repetă Hugo. Preoţii îl numeau 
în biserică, înspăimântându-i pe credincioși cu prezenţa lui și îi 
imboldeau să se ferească de el. Și el auzise multe povești cu vrăjitoare și 
fecioare siluite de diavol. Vrăji și farmece; copii uciși ca ofrandă pentru 
cel rău. Şi preoţii vorbeau despre toate astea. Scripturile dovedeau 
existenţa lui Lucifer. 

Dar Merce nu era fiica niciunui demon. De asta Hugo era întru totul 
convins. 

Cu gândul acesta, se opri în ușa tavernei. Din stradă, atmosfera i se 
păru senină. înăuntru văzu câţiva clienţi care beau liniștiți. Așteptă și, în 
timp ce-o făcea, îi veni în minte întruchiparea tuturor nenorocirilor 
feminine. Regina... 

- Şerpoaică nenorocită! bombăni pentru sine și intră. 

Pedro se apropie de el de îndată ce-l văzu. Hugo privi în jur, căutând- 
o pe Caterina, dar nu era în cârciumă. 

- Totul bine? îl întrebă pe flăcău. 

Pedro încuviinţă murmurând, în timp ce urmărea cu privirea 
lucrurile pe care le cerceta Hugo: butoaiele, mobilierul și celelalte 
ustensile. 

- Şi Caterina? întrebă Hugo. Cum e? 

- Tristă, răspunse Pedro, şi apoi făcu semn cu capul spre odăi Scările 
care duceau sus i se părură la fel de abrupte precum cele mai înalte 
piscuri din Montsant. Ușa era deschisă și o văzu p Caterina așezată pe 
un scaun în fața ferestrei. Hugo se opri în pragul ușii. Ea îl privi, zâmbi 
și se ridică să-l întâmpine. 

- Ţi-ai găsit fiica? întrebă când se afla la un pas de el. 

- Nu, răspunse Hugo. Nu, repetă el, de data aceasta pentru sine, deși 
cred că știu unde e. 

Caterina îl îmbrăţișa și își ascunse faţa la pieptul lui. 

- Du-te și găsește-o, atunci! îi porunci ea, ridicându-și capul și 
privindu-l drept în ochi. 

Și, spre deosebire de ceea ce simţise când plecase ultima oară, de 
data aceasta lui Hugo i se păru a găsi încurajare în cuvintele Caterinei, 
nu doar resemnare. 

- Grăbește-te! insistă ea. Nu te întoarce fără Merce, Hugo! Te voi 
aştepta aici oricât va fi nevoie, dar trebuie să o eliberezi. E fiica ta. 


Familia ta... 

- Şi tu... încercă el să-i zică. 

- Ştiu. Ştiu. Nu mă mai îndoiesc. Şi eu sunt familia ta, spuse Caterina 
cu fermitate. De aceea trebuie s-o eliberezi pe Merce. Aș putea să devin 
refugiul pentru durerea ta dacă nu o găsești, dar nu te vreau așa, nici 
nu-ți doresc un astfel de rău. Te vreau lângă mine fericit, Hugo. Trebuie 
să fii puternic și fericit, ca să-mi înduri și să-mi îndrepţi greșelile. 

Hugo își drese vocea o dată, de două ori... Nu putu să-i răspundă. își 
simţea gâtul încordat, aspru. Caterina îl mângâie pe obraz cu dosul 
palmei, iar gestul ei îl convinse că, deși nu avusese noroc cu multe 
dintre femeile din viaţa lui, norocul îi surâsese în sfârșit când îi dăruise 
o femeie care îl iubea cu adevărat și pe care el o iubea la fel de mult. 

Pleca și se întorcea. Era deja a treia oară când Hugo se întorcea la 
Barcelona încărcat cu vin scump și prost și, cel mai rău, fără vreun 
indiciu cât de mic referitor la locul unde s-ar fi putut afla Merce. 
Inconjura de fiecare dată castelele și fortărețele; vorbea cu soldați, 
țărani și servitori; cumpăra vin și-l bea, încercând întruna să adune 
informații, discret. In cea de-a treia călătorie, disperat de lipsa de 
rezultate, sfârşi prin a se tăia la gambă ca să întrebe de Regina. „Un 
medic, zici? Femeie? Pe aici? Nu am auzit vreodată de așa ceva. In plus, 
tăietura aia n-are nevoie de atenţie medicală. Ce delicaţi sunteţi voi, 
orășenii! Uite, nici nu mai sângerează!" 

- Data viitoare va trebui să-ţi tai o mână, îi zise Caterina, 


Incercând să bagatelizeze situaţia și să-l facă pe Hugo să zâmbească, 
după ce acesta-i povesti despre eșecul ultimei lui încercări, în timp ce 
ea turna licoare direct pe rana care începuse să sângereze iarăși. 

- Va fi mai greu să fac o a patra călătorie, afirmă Hugo, pufnind când 
văzu că rana făcea spume la contactul cu licoarea. Nu m-ar crede 
nimeni. In ultima călătorie au început deja să intre la bănuieli. Nu e ceva 
obișnuit ca un negustor de vinuri să dea târcoale pe-acolo. Sunt locuri 
sărace în vin. Ba chiar au fost unii care au vrut să-l cumpere pe-al meu! 
Poate că mai încolo aș putea cumpăra vin de calitate din Sitges și să mai 
încerc o dată la întoarcere prin Garraf, se aventură el. 

- Sau să te deghizezi, îi propuse Caterina. 

- Și cine să mă prefac că sunt? Alguazilii și veguerii s-ar năpusti 
asupra mea. Numai delincvenţii hoinăresc pe-acolo. Nimeni nu merge 
dintr-un loc în altul fără motiv. Ce motiv aș avea eu? 

Caterina făcu o grimasă. Rămaseră tăcuți preţ de câteva clipe, sus, în 
odaie, el șezând pe scaun, privind din când în când rana de la picior, ea 
în picioare, plimbându-se încolo și încoace prin odaie. 

- Şi amiralul? întrebă în cele din urmă Caterina, cunoscând deja 
împrejurările din jurul naşterii și vieţii lui Merce. El ce ştie? 

Intre călătorii, Hugo profitase și se înfățișase de mai multe ori în 
palatul de pe strada Marquet. Bernat nu îl primea, deși asta nu părea 
să-l împiedice să vrea să știe despre el și despre eforturile pe care le 
făcea, întrucât Guerao nu pierdea nici cea mai mică ocazie de a-l 
interoga, într-atât încât până și doica lui Arnau, înainte reticentă, acum 
se retrăgea și-i lăsa singuri cu un copil care, la vârsta de un an și-un pic, 
deja mergea singur, cădea, se ridica, și care, prin râsetele și strigătele lui 
care se răsfrângeau din pereţii de piatră, insufla viață și bucurie într-un 
loc care, de la răpirea lui Merce, aducea a mausoleu. 

Hugo se juca împreună cu nepotul lui și îi vorbea despre Merce în 
timp ce îndura întrebările lui Guerao: „In Garraf? De acolo cumperi 
vin?". „Mama ta se va întoarce curând", îi șoptea Hugo la ureche 
nepotului lui. „Iarăşi în Garraf?'", insista Guerao. La întoarcere după a 
treia încercare, Hugo hotărî să răspundă la întrebările omulețului cu o 
minciună. 

- Plecat? Nu. Doar că n-am putut să vin să-l văd pe Arnau. 

Cârciuma îmi ocupă mult timp. 

- Da. Excelenţa Sa era neliniștit din pricina absenței tale. 

„Bernat neliniștit?" se întrebă Hugo. Ce voia să spună majordomul cu 
această afirmaţie? Ce-i păsa lui Bernat unde era el? 

- Te pomenești că își închipuie că aș avea de-a face cu răpirea fiicei 
mele? se răsti Hugo numaidecât. 

[| intrigă atitudinea cu care reacţiona Guerao la întrebarea lui. Se 
așteptase ca acesta să tresară sau măcar să pufnească, dar majordomul 
rămase senin, de parcă ar fi cântărit efectiv această posibilitate. Guerao 
se gândi înainte să răspundă. 


- Nu. Excelența Sa nu crede că i-ai răpit soția, dar e ciudat și 
tulburător să nu primească vești despre ea. Am folosit toate resursele 
de care dispunem ca s-o găsim pe Merce și nu am obținut niciun 
rezultat. A intervenit până și regele Alfonso. Le-a găsit pe rudele lui 
Roger Puig în regatul Navarra și nu par să fie implicate în răpirea lui 
Merce. l-am vegheat pe câţiva dintre inamicii mai notorii ai amiralului 
și tot degeaba. Nu, contele de Navarcles nu crede că ai răpit-o, dar 
bănuiește de ceva vreme că ar exista un motiv sau o circumstanţă care 
ar putea-o afecta pe Merce și pe care el nu o știe... și pe care, fără 
îndoială, ar trebui să o ştie sau să o fi știut. 

Hugo îl ridică pe copil şi-l trecu peste cap, încercând să-și ascundă 
reacția la cuvintele majordomului. Bineînţeles că erau lucruri pe care 
Bernat nu le știa! Arnau izbucni în hohote de râs; râsete inocente, 
curate și vibrante, care i se furișară în suflet precum un suflu de 
vitalitate. 

- Nu, îi răspunse atunci lui Guerao, legănând în continuare copilul în 
aer. Poate sta liniștit, nu e niciun lucru pe care ar trebui să-l știe pe care 
să nu-l știe deja. 

In noaptea aceea, așezat pe patul din paie, Hugo își cuprinse fața cu 
mâinile și suspină. Caterina rămase câțiva pași mai încolo. Ştia ce 
dilemă avea, vorbiseră despre asta de îndată ce Hugo se întorsese de pe 
strada Marquet. Hugo se temea pentru viața lui Merce. Cercetările pe 
care le făcuse în Priorat sau în Garraf nu ajutaseă la nimic. 

Totuși ar fi putut să meargă la Bernat și să-i povestească adevărul: 
să-i zică despre Arsenda, să recunoască faptul că nu era tatăl ei, că i-o 
adusese Regina... Și să-l avertizeze, așadar, că nu inamicii lui îl lipseau 
de soția lui, ci Biserica, într-o mutare pricepută în fa-voarea lui Benedict 
al XHI-lea. 

Hugo nici măcar nu voia să-și închipuie reacţia lui Bernat dacă ar 
afla, din spusele Arsendei, cea care o născuse pe copilă, că Merce era 
fiica diavolului. Oare și-ar fi descărcat ura și pe Arnau? Era un corsar, 
imprevizibil de violent. In clipa aceea exista o realitate de netăgăduit: 
fericirea lui Arnau; tocmai o împărtășise. Dacă se alia cu Bernat, ar fi 
putut pune capăt bunăstării lui Arnau... sau nu. Nu știa, deși nici măcar 
asta nu îi garanta libertatea lui Merce. Bineînţeles, Biserica avea să nege 
că ar fi fost implicată; ba chiar s-ar fi putut ca intervenţia amiralului să-i 
facă să se descotorosească de Merce, ca să nu fie nevoiţi să-și 
mărturisească vina în fața unui preaînalt ministru regal. Norocul 
nepotului său, cu preţul pericolului în care se afla fiica lui, iată cu ce se 
confrunta. Şi ce putea să facă el dacă nici măcar nu știa unde o ţineau 
închisă pe Merce? 

- Hotărârea e limpede, îi făcu semn Caterina după ceva vreme. 

Hugo încă își acoperea chipul cu mâinile. Când și le cobori, ea îi văzu 
ochii roșii. 

- Care? întrebă el, cu voce sugrumată. 


- Cea pe care ar lua-o orice mamă: să-i poarte de grijă copilului ei, 
chiar de trebuie să-și dea viața pentru asta. Păstrează secretul în 
legătură cu Merce. 

Hugo încuviință în cele din urmă. Caterina avea dreptate, dar 
bănuiala pe care le-ar fi stârnit-o o altă călătorie celor câțiva locuitori 
din Garraf îl făcu să renunţe la idee sau, cel puţin, să o amâne pentru o 
vreme. 

- Cum să stau locului știind că fiica mea e ţinută prizonieră pe 
undeva? Și dacă-i fac rău? 

Ba nu, nu vom sta locului. Multă lume încă și-o amintește pe 
musulmană și se simt recunoscători față de ea; poate că îmi sunt 
recunoscători și mie într-o oarecare măsură, adăugă ea cu umilinţă. M- 
am gândit că poate vom afla ceva cu ajutorul sclavilor. Noi, sclavii, am 
știut mereu ce se petrece în jurul nostru. 

Incercaseră să se folosească de reţeaua de sclavi și ca să-i găsească 
pe copiii Caterinei, pe care îi vânduse Roger Puig, și nu ajutase la nimic. 
Hugo încercă să nu-și amintească asta, deși intui că și Caterina se 
gândea la același lucru, ţinând cont de afirmaţia despre mame și copii 
pe care o făcuse cu o clipă în urmă. 

- Haide, încercăm! încuviință Hugo, iar ea zâmbi. Mulţumesc. 

Caterina vorbi cu câţiva sclavi în care avea încredere; unul dintre ei, 
confiscat de la Roger Puig, încă locuia în palatul de pe strada Marquet. O 
căutau pe Merce, le spuse ea, care fusese ca o fiică pentru Barcha, după 
cum știau cu toţii. Bănuiau că era ţinută prizonieră undeva în Garraf. Îi 
interesa şi să o găsească pe Regina, adăugă ea, cea care o denunţase pe 
Elena, copila greacă. Ştiau că probabil se refugiase în vreo mănăstire de 
călugărițe. Important era să stea de vorbă cu sclavii celor care vindeau 
condimente și medicamente; Regina avea nevoie de ele pentru remedii 
și, întro zi, ea sau cineva trimis în numele ei avea să vină să le cumpere. 

Aşa trecu mai bine de o lună și sosi luna iulie a anului 1417, iar odată 
cu ea, și condamnarea papei Benedict poruncită în Conciliul de la 
Costanza. „îndărătnic, sperjur, eretic și schismatic”, acestea fură 
acuzațiile pentru care fu condamnat Benedict al XIII-lea. Spre deosebire 
de sentința lui loan al XXIII-lea, pe Benedict nu îl condamnară pentru 
crime împotriva castității sau pentru relaţii nepotrivite cu călugăriţe, 
fecioare, femei măritate sau văduve. In caz că era vreun lucru care l-ar fi 
putut afecta pe papă în sensul acesta, Arsenda nu îl dezvăluise. 

După emiterea sentinţei, nu mai avea sens să o ţină prizonieră pe 
Merce, dar nici nu o eliberară. Asta în caz că mai era în viaţă... Așa se 
tortura Hugo în repetate rânduri. 

In luna noiembrie a aceluiași an, în Costanza fu numit un nou papă: 
Oton Colonna, cardinal de obediență romană, care luă numele de Martin 
al V-lea. Prin această numire, Biserica punea capăt Schismei 
Occidentului. Mai lipsea doar demisia lui Benedict care, încă de la 
începerea conciliului, tot numea episcopi și le aloca scaunele cele mai 


importante celor care îi erau fideli: Clement în Zaragoza; Bertran în 
Barcelona; Nicolai în Huesca; Ram în Lerida; Mur și Tovia în Gerona și, 
respectiv, Urgell; Moncada în Tortosa.. Benedict credea că el 
controlează Biserica regatelor. Excomunica ipsofacto pe orice disident 
și îi chema necontenit pe oameni la loialitate. 

Dar, așa cum Benedict se apăra, și Martin al V-lea recurse la 
propriile-i șşiretlicuri. Regele Alfonso acceptă destituirea lui Benedict, 
deși refuză să-și trimită armatele împotriva lui, ca să-l expulzeze din 
castelul din Peniscola, așa cum îi cerea noul pontif. Monarhul avea un 
motiv pentru asta. Martin al V-lea îi acceptase cerinţele și îl scutea de 
plata censului corespunzător insulelor Sicilia și Sardinia, dar doar 
vreme de cinci ani, în timp ce Alfonso pretindea ca anularea să fie 
perpetuă. 

Aşa stând lucrurile, cu regele sprijinind Costanza, la sfârșitul anului, 
chiar cardinalii și episcopii credincioși lui Benedict, conduși de 
arhiepiscopul din Zaragoza, Francisco Climent, îl îndemnară pe acesta 
să abdice. îi făcură o propunere splendidă: anularea sentinței; avea să 
devină cel de-al doilea cap al Bisericii, subordonat direct pontifului 
roman, și avea să primească niște rente incredibile. 

Conciliul din Costanza își atinsese țelul de a-i destitui pe cei trei papi 
schismatici. Pe Grigore al XII-lea, care își dăduse demisia în 1415 fără să 
fie nevoie de un proces, îl numi arhiepiscop de Porto, deși își păstră 
funcția puţină vreme, întrucât muri în octombrie 1417, cu o lună 
înainte de alegerea lui Martin al V-lea. Cât despre loan al XXIII-lea, al 
doilea papă schismatic, condamnat pentru mai bine de șaptezeci de 
delicte, printre care și faptul că-și otrăvise predecesorul, pe papa 
Alexandru al V-lea, acestuia i se alocă episcopatul și cardinalatul de 
Tusculo. 

- Un papă adevărat nu renunță, răspunse însă Benedict al XIII-lea, 
prelungind astfel Schisma Occidentului, cu indulgența calculată a 
regelui Alfonso, chiar și când niciun stat nu i se mai supunea. 

Pe de altă parte, Martin al V-lea îi ţinu în funcţii pe toţi cei pe care îi 
numise Benedict și recurse la represalii doar împotriva celor care îi 
puneau la îndoială autoritatea, deși îi ierta de îndată ce se corectau. 
După schismă, Biserica trebuia salvată, gâlcevile uitate și problemele 
rezolvate. Mai rămânea doar Benedict, aragonezul, încăpățânat și 
convins de dreptul lui, pe care, într-o încercare disperată, Martin al V- 
lea porunci să-l otrăvească. Încercarea eșua, iar călugărul însărcinat să 
execute crima fu ars de viu pe plaja din Peniscola. Cu toate acestea, 
puţin câte puțin, deși bătrânul nonagenar nu fu înfrânt, dar era totuși 
închis și izolat în castelul lui impenetrabil de deasupra mării, opoziția 
împotriva noului papă scăzu. 

Poate că reţeaua de sclavi nu fusese în stare să-i găsească pe copiii 
Caterinei, copii care se putea foarte bine să fi fost vânduți pe teritoriul 
regatului sau departe de el, în Castilia sau Navarra, dar lucrurile statură 


altfel în cazul Reginei. Convertita se deplasa din mănăstire în mănăstire, 
purtând straie religioase, pe ascuns, pe măsură ce frivolitatea unora 
dintre călugărițele care îi solicitau serviciile le făcea să dea de necazuri. 
In ceea ce o privea pe Arsenda, părea să fi fost afectată să afle că fiica 
diavolului pe care o născuse era încă în viaţă, iar sclavii ziceau că își 
dedica mare parte din timp rugăciunii, postului și disciplinei, închisă în 
Bonrepos, spre satisfacția cartuzienilor din Escaladei. Oricum, Regina 
era îndeajuns de cunoscută ca să se poată lipsi de intermedierea maicii 
superioare Beatriz. 

Regina știa că Hugo o căuta, întrucât nu durase mult ca episcopul din 
Barcelona să-i spună despre atacul Barchei, explicându-i că musulmana 
îi povestise lui Hugo ceea ce el însuși fusese obligat să-i dezvăluie cu 
mai bine de doi ani în urmă. Una dintre călugărițele de la Bonrepos, 
recunoscătoare pentru o favoare anterioară, îi dădu de veste Reginei 
despre vizita pe care le-o făcuse Hugo și, chiar dacă nu află despre 
călătoriile lui în Garraf, era conștientă că, dacă ar fi găsit-o, ar fi avut 
mari necazuri. 

Regina era satisfăcută din plin de viața ei în mănăstiri. Ascunse 
faptul că era măritată și li se alătură beguinelor, femei care, fără să 
profeseze, precum călugărițele, fără să se supună domniei religioase 
sau vreunui ordin religios, își dedicau viața lui Dumnezeu și semenilor 
lor. Unele dintre ele aveau grijă de bolnavi; altele obţinuseră 
permisiunea regelui de-a îngropa cadavrele sau rămășițele celor 
spânzurați; mai erau și dintre cele care înfășurau morții în giulgiu, care 
îi învățau pe copii în spitale sau dintre cele care locuiau printre leproșii 
din San Lazaro. Erau femei care doreau binele și să ducă o viață 
spirituală, dar nu între zidurile unei mănăstiri. 

Biserica încerca să le aducă sub obedienţa ei, deși până atunci 
reușise doar să se aleagă cu o împotrivire puternică din partea unor 
surori laice, care se bizuiau în plus și pe sprijinul unei mari părți a 
statului și a autorităţilor acestuia. Regina se alătură fără probleme 
acestor femei care nu se supuneau unei autorități și unor norme și, 
înveșmântată cu o rochie de lână aspră, cu tocă albă și mantie neagră, 
era primită și respectată în mănăstiri. Uneori chiar o plăteau, deși nu 
prea avea nevoie de bani, întrucât dispunea mereu de straie, pat și 
mâncare. Practica medicina, pasiunea ei, și de ceva vreme ajunsese să 
fie influenţată de viaţa aceea de izolare, rugăciune și tăcere din unele 
mănăstiri. Lumea exterioară, cea care o tratase cu atâta asprime pe 
când fusese evreică, creştinii care încă nu aveau încredere în convertiți 
și le puneau la îndoială sinceritatea și onestitatea, intrigile și minciunile 
nobililor și ale oamenilor de vază care îi dezamăgiseră atât de tare 
aşteptările și visurile... le lăsa pe toate în afara zidurilor mănăstirilor. 
Nu mai voia niciun bărbat lângă ea. Aripile nazale i se încordau când își 
amintea de ei. Erau doar o turmă de egoiști, care nu erau buni nici 
măcar pentru a oferi plăcere şi care-şi urmăreau doar plăcerea proprie, 


pe care, în plus, o atingeau iute. Nu, nu avea nevoie de ei. Regina, deși 
trebuise să renunţe la bărbaţi ca să devină beguină, găsi totuși în femei 
bucuria pe care i-o refuzau aceștia. 

Cât despre Merce, să o elibereze ar fi însemnat să i-o ducă amiralului, 
iar Regina știa cum proceda acesta încă de când luase cu asalt palatul 
lui Roger Puig. Merce profitase de faptul că Hugo îl trădase pe contele 
de Urgell și o dăduse pe ea la o parte. Ar fi putut să-și implore tatăl 
pentru ea, dar nu o făcuse, iar ea fusese nevoită să se dezbrace în curtea 
interioară... lar după aceea nu o ajutase. Nu făcuse nimic pentru ea. li 
înapoiase banii, da, dar cum rămânea cu îmbrăcămintea, cărțile, 
instrumentele de medicină? Se măritase cu toate că se împotrivise 
acestui fapt, iar după aceea nu-și ceruse niciodată iertare. 

Lucrurile pe care le obținuse Merce - o căsătorie bună, titlul de 
contesă, bani și onoruri - erau întocmai visul Reginei, retezat de o 
alegere proastă: sprijinirea aspirantului la tron nepotrivit, adică a 
contelui de Urgell. Chiar și așa, tot nu ar fi ucis-o; nu o făcuse atunci 
când se născuse și nu avea de gând s-o facă nici acum. I se propusese 
asta după ce se dăduse sentința împotriva lui Benedict al XIII-lea, când 
tânăra deja nu le mai era de folos. Puteau să scape de cadavru, iar 
amiralul nu ar fi aflat de intervenţia ei. „Nu”, se opusese Regina. „Va 
muri mai devreme sau mai târziu", încercaseră ei s-o convingă, din 
pricina temniţei, șoarecilor, insectelor, umezelii, mizeriei, bolilor... Dar 
ea preferase să rămână fermă pe poziție: prefera să o lase în viaţă, în 
voia sorții, decât să poruncească să fie ucisă. 

Sclavul musulman care o însoţise la întoarcerea după Disputa din 
Tortosa devenise un inconvenient când trebuia să stea în anumite 
mănăstiri, așa că-l vânduse și cumpărase o tânără sclavă tătăroaică, pe 
cât de atrăgătoare, pe atât de exotică și senzuală, și ascultătoare și 
supusă câtă vreme stăpâna ei o chema în pat cu ea. A treia oară când 
tânăra aceea cu părul deschis la culoare, buze cărnoase și ochi verzi 
ușor migdalaţi veni la atelierul negustorului de condimente Guillem 
Marcal, de pe strada Negustorilor de condimente din Barcelona, lângă 
palatul Mayor, între piaţa Blat și piața Sant Jaume, sclavul care muncea 
pentru acesta hotărî să-i povestească despre asta sclavului eliberat 
interesat de informaţia cu pricina și care-i promisese doi sueldos în 
schimbul ei. Despre astfel de lucruri îi spuseseră că vor să știe: cineva 
care nu venea la atelier frecvent, care cumpăra pentru altcineva, în baza 
unor instrucțiuni primite, și care cerea ierburi dintre cele pe care 
obișnuiau să le cumpere moașele: terebentină, lemn de aloe vera, 
storax, piretru... 

In timp ce le punea în coșul pe care-l căra tânăra, sclavul reuși să 
sustragă una dintre cutiile de lemn în care Guillem Marcal pusese 
ierburile. La scurt timp după ce tătăroaica ieși din atelier, sclavul, plin 
de remușcări, cu fruntea plecată, îi arătă cutia stăpânului său, care era 
ocupat cu pregătirea altei comenzi. „Fugi după ea, netrebnicule!" îi 


porunci acesta. Sclavul o găsi, o urmări și-i înapoie cutia doar după ce 
află încotro se îndrepta: informaţie pentru care nu primi nimic peste cei 
doi sueldos. 

Mănăstirea Jonqueres. „Unde altundeva?!", exclamă Hugo cu o voce 
obosită. Mări premiul la trei sueldos după ce-l ascultă pe sclavul 
negustorului de condimente. Flăcăul îi povesti că apucase să vorbească 
cu tânăra, recunoscătoare că evitase o mustrare de care sigur ar fi avut 
parte de-ar fi pierdut una dintre cutiile cu ierburi, și care-i spusese că 
se numea Felipa și că nu știa când avea să se întoarcă la prăvălie, 
deoarece mergea mereu cu stăpâna ei de la o mănăstire la alta. Apoi 
tăcuse, îi explică în continuare sclavul lui Hugo, dându-și seama că 
încălca ordinele stăpânei ei de-a fi rezervată. 

Totuși, întrucât amândoi erau sclavi și, în plus, el se căznise să-i facă 
o favoare, tătăroaica continuase să vorbească fără reţinere cu el. li 
spusese chiar şi că i-ar fi plăcut să se întoarcă curând, cu sinceritatea 
aceea la care o duseseră niște fiori plăcuţi și necunoscuţi pe care nu-i 
simţea niciodată când o mângâia stăpâna ei. După aceea, în fața unor 
ochi tineri și strălucitori care o devorau și a unuia dintre cele mai 
sincere zâmbete care îi fuseseră adresate vreodată, își schimbase 
atitudinea și dăduse dovadă de o modestie falsă și ingenuă. 

Doar vreo trei sau patru femei se puteau numi medici în principat. 
Avea să profite de noaptea aceea ca să intre în mănăstire, cum făcea pe 
vremea Arsendei, și avea s-o răpească pe Regina: iată planul pe care-l 
hotărî Hugo. De îndată ce sclavul își încheie povestea, dădu fuga să vadă 
dacă mai exista banca de piatră pe care o foloseau cavalerii ca să urce 
pe cal și să iasă din Barcelona, bancă aflată pe peretele exterior al casei 
acelei călugărițe bătrâne din Jonqueres, al cărei nume nu și-l amintea 
niciodată. 

- Mai bine nu, îl sfătui Caterina. 

Hugo vru să-i evite privirea. Ea insistă. 

- E o nebunie, Hugo. E o mănăstire, o mică fortăreață menită să le 
protejeze pe călugăriţe. Ştii asta. Nu vei putea ieși, cu atât mai puțin 
cărând o femeie ca Regina. Va face un scandal enorm și te vor aresta. 

- Trebuie s-o fac, ripostă el. L-ai auzit pe sclav: Regina va pleca de la 
mănăstirea asta și atunci îi vom pierde urma. 

- Nu vom îngădui una ca asta. Pedro poate sta de pază cu un prieten 
și pot face cu rândul când trebuie să lipsească. Pârâul acela de lângă 
piaţă e o ascunzătoare ideală. Vor sta oameni de pază, zi și noapte, până 
când Regina va ieși din mănăstire. 

- Noaptea nu e nevoie. Porţile orașului sunt închise. 

- S-ar putea muta la o altă mănăstire din Barcelona, sublinie 
Caterina. 

Hugo încuviinţă. 

- Dar dacă ar fi așa, cu siguranţă că vor merge cu vreo caravană. 

O beguină şi o sclavă tânără nu pot călători singure, zise el. 


Se îndreptau spre Terrassa, în Valles. Așa le zise Pedro că îi 
povestiseră catârarii care, la prima oră a dimineţii, le așteptau pe 
beguină şi pe sclava ei în apropiere de poarta Jonqueres, lângă 
mănăstire. Vinul pe care îl ducea flăcăul în burduf și pe care îl împărți 
cu ei în schimbul unor bucăţi de pâine și brânză le însufleți sporovăială. 
Pedro îi minţi, asigurându-i că voia să fie catârar și s-o apuce pe 
drumuri. Ei se desfătară amintindu-și experienţele lor. Pedro insistă: „la 
ziceți-mi, unde mergeţi acum cu beguină?" Aveau să străbată drumul 
spre Llobregat. 

Hugo și Caterina încuviințară: era același drum care ducea spre 
Navarcles. In apropiere de Castellbisbal, beguina avea de gând să se 
alăture altei caravane sau altcuiva care mergea spre Terrassa, spre 
mănăstirea Santa Margarida del Mujal. Hugo o întrebă pe Caterina, iar 
ea ridică din umeri. Niciunul dintre ei nu cunoștea mănăstirea aceea; 
catârarii da. „Cu multă vreme în urmă, îi povestiseră ei lui Pedro de 
parcă l-ar fi făcut părtaș la o mărturisire, episcopul fusese obligat să 
închidă mănăstirea din pricina purtării necuviincioase a călugăriţelor, 
care întrețineau relații cu bărbaţii, dar acum au deschis-o din nou și se 
pare că și-au schimbat comportamentul." 

Hugo zâmbi cu cinism: dacă Regina se îndrepta spre mănăstirea cu 
pricina, obiceiurile de-acolo nu se schimbaseră prea mult. 

- Ce vom face? întrebă Caterina după ce Pedro îi lăsă singuri în odaia 
de deasupra cârciumii. 

- Tu - nimic, răspunse Hugo luând-o de bărbie. Caterina își ascunse 
chipul de îndată ce auzi răspunsul. 

- Rămâi aici și ai grijă de afacere! Lasă-mă pe mine să mă ocup! 

- Dar ce vei face? întrebă ea cu voce sugrumată. 

- Draga mea, m-ai mai întrebat asta în ziua în care ţi-am spus că 
aveam de gând să mă furișez în mănăstirea din Jonqueres. Nu poți să 
mă întrebi iarăși acum, după ce ţi-am urmat sfaturile. 

O sărută pe gură și-i simţi gustul sărat al lacrimilor pe buze. 

Chiar în dimineaa aceea, Hugo se pregăti să plece în urmărirea 
Reginei; plănuia să i-o ia înainte pe drumuri interioare, după ce avea să 
înconjoare lanțul muntos Collserola, și să o aștepte undeva aproape de 
Terrassa și de mănăstirea Santa Margarida del Mujal. Cu ajutorul 
Caterinei, încarcă mai multe butoaie goale în căruţă și înhamă catârii. 
Ea îi aduse pâine, brânză și carne sărată, provizii pe care Hugo le puse 
în căruţă, lângă burduful de vin și o sticlă de licoare, pe lângă straie 
călduroase bune. La despărţire, Caterina se forță să zâmbească, 
abţinându-se să plângă, deși bărbia, întrucâtva tremurătoare, o dădea 
de gol. Hugo o sărută cu tandreţe, o dată, de două ori. Ea îi murmură să 
aibă grijă, că avea să-l aștepte, că avea nevoie de el, că viața ei fără el nu 
avea sens. Hugo o ciupi de obraz și, după ce-o sărută o ultimă oară, 
îndemnă catârii să iasă prin grădina din spate. 


Traversă Barcelona fără să bage de seamă strigătele, anunţurile și 
tărăboiul, simțind în stomac efortul Caterinei de-a nu plânge. încă oscila 
între teamă și singurătate și a-l sprijini pe Hugo în lupta lui pentru a o 
recupera pe Merce. De la Pedro aflase că, în timpul șederilor lui în 
Garraf, Caterina mersese la biserica Santissima Trinitat, cea a 
convertiţilor, care era foarte aproape de cârciumă, și că formase o 
relație de încredere cu unul dintre preoţii de-acolo, monseniorul Juan. 
Acesta o încurajase să îl sprijine; de acolo schimbarea de atitudine a 
Caterinei după ultima călătorie zadarnică pe care o făcuse Hugo spre 
masivul muntos. 

Hugo, pe de altă parte, continuă să meargă la Santa Maria de la Mar, 
dar asta nu-l împiedică să fie generos cu monseniorul Juan, să-i 
dăruiască vin sau să-l primească bucuros în cârciumă, unde 
pălăvrăgeau fără ca sacerdotul să rateze ocazia de a-i da câteva sfaturi 
după ce Hugo își lămurise situaţia. „Și soţia ta?", fu primul lucru pe 
care-l întrebă acesta. Hugo amestecă adevăruri și minciuni: nu știa 
unde se afla; dispăruse... dacă mai trăia cumva. Monseniorul încuviinţă; 
multe persoane mureau fără ca soţii lor să le poată dovedi moartea. 

Monseniorul Juan era un bărbat calm, rezervat și afectuos, care îi 
ajută pe Hugo şi pe Caterina să regăsească acea relaţie liniștită pe care o 
avuseseră la început, în prima lor călătorie spre Balaguer, când Caterina 
îi fusese încredințată și când obținuse beneficii pentru Merce. 
Trecuseră deja patru ani de atunci. Hugo calculă că avea vreo patruzeci 
și doi de ani; nu știa sigur dacă așa era. Caterina era ceva mai tânără ca 
el. Dumnezeu le dăruise o viață lungă și erau încrezători că avea să fie şi 
mai lungă. Amândoi erau sănătoși, puternici și se mișcau cu ușurință și 
încă aveau toţi dinţii. Caterina avea același păr blond, des și strălucitor 
în lumina soarelui, iar Hugo nu se lăsase nici el mai prejos și-și păstrase 
mare parte din păr. 

Işi regăsiseră dragostea pe care și-o purtau reciproc şi împărtășeau 
din plin preocuparea de-a o găsi pe Merce. Caterina își înfrânsese 
temerile și-l sprijinise, lucru care îi dădea suficientă forță ca să continue 
pe drumul acela care îi stârnea o mulţime de amintiri despre călătoriile 
lui spre Navarcles în căutare de vin, o dată împreună cu Caterina, când, 
mișcat de privirea ei, umpluse butoaiele din căruță cu sărăcia lucie a 
țăranilor. Pe la ferme și prin sate întrebă discret de caravana căreia i se 
alăturase Regina. „Nu pot să aștept vreuna din urmă și, bineînţeles, mi- 
ar plăcea să călătoresc însoțit", pretindea el. Un bărbat îi spuse că da, 
erau câțiva catârari în fața lui, la o leghe sau cel mult două depărtare. 

- Nu știu dacă voi putea să-i ajung. Merg repede? 

Hugo știa de ce pusese întrebarea aceea. 

- Nu! Stai liniștit! îi răspunse râzând bărbatul. Târăsc după ei o 
călugăriță sau o beguină, nu știu să le deosebesc. Vor trebui să se 
oprească. Nu cred că poate ţine pasul, nici dacă o vor sălta pe spinarea 
vreuneia dintre bestiile alea. 


Hugo se gândi că aveau să ajungă neîndoielnic până la Castellbisbal. 
Acolo aveau să înnopteze și, dacă găseau tovărășie, aveau să continue 
drumul până la Terrassa în ziua următoare. Continuă să mărşăluiască şi, 
înainte să se înnopteze, ajunse în apropiere de Castellbisbal. li întrebă 
pe un ţăran și doi flăcăi, probabil fiii lui, care munceau într-o grădină, 
dacă văzuseră vreo caravană căreia i s-ar fi putut alătura. Aceștia îi 
răspunseră că da, cu ceva vreme în urmă sosiseră niște catârari. Cei doi 
tineri îl priviră pe Hugo și cercetară cu atenţie căruța. Ce făcea aici? 
Cumpăra vin? Vindea? Hugo îi invită să ia o gură din burduf. Tatăl și fiii 
îi mulțumiră, apoi rămaseră toţi trei tăcuţi, de parcă n-ar fi fost de- 
ajuns. Mai luară o gură. 

- Cât despre caravană... încercă Hugo să le dea ghes. 

- Atât de tare te interesează? întrebă unul dintre tineri. 

- Călătoresc singur. Da. V-am spus deja că mi-ar plăcea să continui 
însoțit. 

- Tu cauţi de fapt tovărășia sclavei, îl mustră cu neastâmpăr unul 
dintre fii. 

Hugo șovăi și făcu un gest de ignoranță. 

- Sclava beguinei! lămuri bărbatul, iar Hugo zâmbi când pricepu că se 
refereau la tătăroaică, pe care nu o știa, și mai servi o tură de vin. 

- Nu prea vedem femei așa frumoase ca ea prin locurile astea, îl 
asigură tatăl. 

- Sau cu un caracter așa urât ca al stăpânei ei! adăugă celălalt fiu, iar 
ceilalți râseră și încuviințară. 

Hugo li se alătură. 

- Ispită și martiraj exclamă el. Proastă combinaţie pentru o călătorie. 
Mai bine continui singur. 

- Mai bine așa, auzi deja în spatele lui. Păcatul le urmărește pe 
femeile alea. 

„Nici nu știi cât de tare", fu tentat să îi răspundă. 

Găsi Santa Margarida del Mujal, un schit mic lângă mănăstirea în 
sine, care nu era nici ea mare, la periferia Terrassei, aproape de drumul 
pe care se ajungea în localitate de la castelul Rubi, biserica lui și micuțul 
cătun care se născuse sub protecţia lui. Se apropia luna decembrie și, 
odată cu ea, o iarnă aspră care, în zona aceea dintre munţi, părea să se 
intensifice din pricina vânturilor geroase care străbăteau văile și loveau 
puternic fețele descoperite ale locuitorilor de pe acele pământuri. 

Hugo ascunse catării și căruţa într-o pădure din apropiere și se piti 
printre arborii de pe poteca ce ducea la mănăstire. De acolo le putea 
vedea pe ambele și chiar și drumul principal care se întindea în cea mai 
mare parte de-a lungul unui pârâu. Trase o gură zdravănă de licoare ca 
să se încălzească. Lichidul îl zgârie și-i arse gura și gâtlejul până să 
explodeze în stomac. Presimţea că peste puţin timp avea să dea de 
Regina. Era logic să creadă că ea și sclava ei aveau să se despartă de 


însoțitorii lor; aceștia își urmau drumul spre Terrassa, iar ele aveau s-o 
apuce pe cărarea ce ducea spre mănăstire. 

Era o zonă deschisă, vizibilă, iar cărarea de la drum era scurtă, astfel 
încât s-ar fi putut crede că ar fi fost o dovadă de precauţie excesivă și 
absurdă ca, pentru a străbate porțiunea cu pricina, cineva să plănuiască 
să caute protecție. Hugo pipăi cuțitul Barchei cu mânerul lucrat de 
Jaume și-l scoase puțin ca să verifice dacă ieșea fără probleme. Avea să 
se năpustească asupra lor cu arma în mână, pur și simplu. Regina nu 
avea să ţipe, nici să strige după ajutor. Era convins de asta. Nu-i stătea în 
caracter, cu atât mai puțin în faţa lui. De sclavă nu putea fi sigur, dar 
spera că, văzând că stăpâna ei nu ţipa, avea s-o imite la rândul ei. lar 
dacă aveau să fie însoţite până la porţile mănăstirii, avea să-și calculeze 
șansele de reușită. Dacă nu le ataca atunci, avea să aștepte oricâte zile 
ar fi fost nevoie, chiar acolo, ca Regina să plece din mănăstirea aceasta 
spre alta. Era în joc viaţa lui Merce. 

In cele din urmă, chiar fu nevoit să aștepte. Toată ziua, și următoarea. 
O făcea până se lăsa noaptea bine, când nimeni nu mai străbătea 
drumul de lângă pârâu. Straiele groase și licoarea, pe care o dădea pe 
gât înghițitură după înghiţitură, nu erau de-ajuns ca să îndure 
temperaturile scăzute. „Incă o zi", își zise el, înfrigurat. Avea vin, dar 
începea să rămână fără mâncare și nu putea să se oprească din păzit ca 
să se ducă să cumpere alimente în localitate. Trebuie să se fi petrecut 
ceva. Fusese tot timpul atent și văzuse mai mulți catârari și țărani 
trecând pe drumul principal înspre Terrassa, suficienți pentru ca 
Regina şi sclava ei să fi profitat de tovărășia lor. Regina nu sosise, era 
sigur de asta. Chiar și-așa, înainte să se întoarcă la Castellbisbal, Hugo 
ieși din ascunzătoarea lui și-o porni hotărât spre mănăstire. 

- Am venit împreună cu ea de la Barcelona, aproape că-i ţipă 
portăresei, care, după ce îi pusese „Pace', îl asculta acum printre gratiile 
obișnuite ale ferestruicii de la poarta care le despărțea pe călugărițe de 
lumea exterioară. De la mănăstirea Jonqueres, știți? Mi-a explicat că 
venea aici ca să... știți deja, nu? Hugo vorbea precipitat, oferindu-i date 
călugăriței care asculta printre gratii, cu scopul de-a o convinge de 
relaţia lui cu Regina. Pe drum mi-a tratat rana asta de la picior, vedeţi? 
Se aplecă, drept semn că-și descoperea rana. Vedeţi? Nu, bineînţeles. Cu 
trei zile în urmă am ajuns la Castellbisbal, eu am luat-o înainte pentru 
niște afaceri, iar ea mi-a zis că-mi va trata piciorul aici. îi puteți da de 
veste că o aștept aici, afară? 

- Nu e aici, răspunse călugărița din spatele porții. 

- Dar m-am despărțit de ea cu trei zile în urmă! 

- Păi, nu a ajuns. Trebuie să o fi reținut ceva în Castellbisbal. Lui 
Hugo, călugărița i se păru a fi sinceră. 

- Sunteţi convinsă? insistă el. 

- Eu nu mint. De ce aș face-o? spuse călugărița, jignită. 


- Imi cer iertare. Sunt foarte supărat din pricina rănii. Da, cu 
siguranţă că a fost reţinută în Castellbisbal de ceva neprevăzut. 

La periferia Castellbisbalului trecu pe lângă grădina în care discutase 
pe drum încolo cu ţăranul care o cultiva și cei doi fii ai lui, deşi de data 
asta îl însoțea unul singur. Era după-amiaza târziu și frigul se înteţea. 
Hugo se opri să pălăvrăgească cu amândoi și le oferi vin. Nu voia să 
intre în Castellbisbal; dacă Regina era acolo, l-ar fi putut descoperi. 

- Ce noroc că m-aţi avertizat de lentoarea caravanei cu beguina aia, 
căci de-aș fi întârziat o singură zi măcar, nu mi-aș fi încheiat afacerile! 

Tatăl începu să vorbească fără ca Hugo să mai insiste. li zise că 
avusese loc un scandal. Mai mulţi bărbaţi înarmaţi dăduseră buzna în 
hanul în care își petreceau noaptea beguina și sclava ei și o răpiseră pe 
cea dintâi. 

- Pe sclavă au lăsat-o, interveni fiul lui în conversaţie, bucuros, de 
parcă avea să rămână cu el. E cu magistratul. 

- Pe o beguină! exclamă tatăl și-și făcu cruce. Clar sunt excomunicați, 
fără să mai fie nevoie s-o spună cineva. Să atace o femeie care face doar 
bine. Unde s-a mai văzut atâta răutate? 

Hugo îi oferi vin. 

- Au fost mai mulţi, răspunse el la întrebările pe care i le puse Hugo, 
deşi nimeni nu știe exact câţi; unii zic că trei, alții că patru... 

Și nu, preciza el înainte ca Hugo să-l întrebe, nu au spus nimic care să 
clarifice cine erau sau de ce o făceau. Din câte se părea, acționaseră într- 
o tăcere absolută. 

„Regina Rapita..." Hugo fu surprins. Cine ar fi vrut să facă așa ceva? 
Stomacul i se strânse cu un presentiment rău, în timp ce țăranul 
continua să se plângă de atac. 

- Ştii cumva dacă printre bărbaţii ăia fără suflet se afla și un omule? 

Țăranul își ridică fruntea cu un gest plin de amărăciune, mirân-du-se 
de întrebare. 

- Omuleţ? 

- Da, insistă Hugo cu mâna întinsă în aer, cam în dreptul gâtului lui, 
indicând înălțimea lui Guerao. Zvelt și serios, posomorât la chip. 

- Nu. Toţi erau puternici și... 

- Unul care mergea cu pași mici și iuți, grăbit, ca un răţoi? îi 
întrerupse fiul. 

- Da, îi răspunse Hugo cu regret. 

- Nu era cu ei, dar am văzut un astfel de bărbat înainte s-o răpească 
pe beguină. 

Bernat se afla cu regele, în afara Barcelonei, domolind luptele dintre 
nobilii din Aragon, care se stârniseră după ce Juan de Pomar atacase 
castelul din Mozota și o răpise pe dona Angelina Coscon, iubita lui, care 
era tocmai soţia magistratului general de Aragon, Ramon de Mur. 
Rudele și prietenii soţului furios se înfruntau cu rudele și prietenii 
răpitorului, creând complicităţi și vrăjmășii care duceau tărâmul spre 


un război intern. Lui Hugo i se păru un lucru curios ca Bernat să se 
ocupe de răpirea unei femei care nu era a lui. Nici Guerao nu se afla în 
palatul de pe strada Marquet și, când întrebă de el, fu alungat categoric. 
Sclavul bătrân care era în palat încă de pe vremea lui Roger Puig, cel la 
care apelase Caterina când trebuiseră s-o caute pe Regina, îi șopti după 
aceea, pe când ieșea deja din palat, că majordomul se afla în castelul din 
Navarcles. 

Hugo se gândise la această posibilitate încă de pe când se aflase în 
Castellbisbal, după ce pricepuse că oamenii lui Bernat o răpiseră pe 
Regina. Se gândise atunci dacă să continue drumul spre Navarcles, în 
timp ce încerca să scape de țăranul din grădină, care era hotărât să afle 
cum de știuse el despre omuleţul acela ciudat pe care-l zărise fiul lui în 
ziua în care fusese Rapita beguina. Catârii fuseseră cei care, la răscruce, 
o apucaseră înspre mare, în loc de munte, iar Hugo îi lăsase, zicându-și 
că ar fi putut s-o ducă pe Regina în oricare dintre direcții. Acum era 
limpede că alesese drumul greșit. 

Nu îi permiseră să-și vadă nepotul, pe Arnau; în lipsa lui Bernat și a 
lui Guerao, doica dirija tot ce-avea de-a face cu copilul, iar servitoarea 
aceea care, în lipsa mamei copilului, începuse deja să-i ia locul, 
acumulase multă ranchiună împotriva lui Hugo. Din nefericire, se 
îngrozea Hugo de fiecare dată când se gândea la asta, femeia își însușea 
afecțiunea și încredințarea unui copil de un an și un pic, care nu 
pricepea cum stătea treaba cu răpirile, Biserica și papii și care alunga 
încet şi fără să-şi dea seama amintirile despre mama lui adevărată într- 
un locșor inospitalier al inocenţei lui. 

„Oare avea să-și mai vadă vreodată nepotul?" se gândi el în timp ce 
se întorcea la cârciumă. Regina avea să le dezvăluie locul în care o 
țineau prizonieră pe Merce... Asta dacă mai era cumva în viaţă. Hugo se 
înfiora când și-l închipui pe Bernat, furios, în temniţele castelului din 
Navarcles. Cine ar fi reușit să nu dezvăluie ceea ce voia să afle amiralul? 
Regina avea să capituleze, nu se îndoia de asta. 

Dar nu putea anticipa măsurile pe care avea să le ia Bernat după ce 
avea să afle că Merce nu era fiica lui Hugo... Pentru prima oară se gândi 
că însăși Merce avea să descopere acest lucru. Fiorul pe care îl simţise 
mai devreme fusese o nimica toată față de tremurul pe care i-l stârni 
gândul cu pricina. Nu reuși să-și închipuie cum avea să reacționeze 
Merce în fața atâtor ani de minciuni. Regina avea să insiste că era fiica 
diavolului și era imposibil de știut dacă Bernat ar fi luat seama la 
jignirea cu pricina. 

De cum intră în cârciumă, fără să salute măcar, Hugo apucă din zbor 
unul dintre castroanele cu vin pe care Pedro i le ducea unui client și îl 
bău dintr-o înghiţitură. Caterina îl privi surprinsă, apoi îngrijorată, 
după ce-l văzu apropiindu-se de un butoi de vin și turnându-și o cupă 
zdravănă, pe care o bău tot fără să răsufle. O înșiruire de fatalități se 
acumulau în mintea lui Hugo. Şi-o închipuia pe Merce moartă... sau vie, 


dar dezamăgită de el. învinuindu-l pentru minciuna lui, respingându-l 
ca tată. Și îndepărtându-l pentru totdeauna de nepotul lui, Arnau. în 
avalanșa de prevestiri de rău augur, îl vedea pe Bernat lovindu-l sau 
arestându-l, trecând la represalii împotriva lui și a soţiei lui, Merce, cea 
care, din câte spunea Regina, era fiica diavolului. Reginei i-ar plăcea la 
nebunie asta... 

Se duse să-și mai toarne vin, dar o mână îl opri. Caterina îi zâmbea, 
dar el încercă să se smulgă din degetele ei calde. 

- Nu te mai gândi, îi recomandă ea cu tandrete. 

Apoi îi turnă chiar ea din butoi în cupă şi-i dădu să bea, ca să știe că îi 
era alături, că îl proteja. 

In pofida dragostei Caterinei și a vizitelor celui care le devenise deja 
prieten și client de-al casei în cârciumă, monseniorul Juan, căruia, pe de 
altă parte, îi ascundeau tot ce avea de-a face cu Merce, zilele care se 
scurseră până să primească vești de la Bernat deveniră un martiraj care 
nu părea să se încheie când văzură chipul serios și posomorât al lui 
Guerao în dimineaţa în care acesta se înfățișă la cârciumă ca să-l cheme 
la palatul de pe strada Marquet. 

- Chiar acum? se miră Hugo când auzi porunca majordomului. 

- Da. 

- Te însoțesc, se oferi Caterina. 

- Nu, se împotrivi Guerao. 

- Dar... dădu ea să se opună. 

- Nu e nevoie, dragă, o liniști Hugo. 

Pe drum spre palatul lui Bernat, Guerao nu spuse nimic. 

Hugo îl întrebă ce știau despre Merce. Și ce le dezvăluise Regina în 
castelul din Navarcles? Guerao nici măcar nu schiță vreun gest când 
auzi că Hugo știa despre intervenţia lui în răpirea beguinei. Mergea iute, 
atent la pașii lui, și continuă așa și când intrară în palat, când urcară 
scările și când intrară în salonul mare unde îl aștepta Bernat, așezat, 
înveșmântat în negru. Guerao se retrase în colțul lui și Hugo rămase în 
picioare în fața amiralului, care nu îl invită să se așeze. 

- M-ai înșelat, îi reproşa acesta. 

Hugo fu mai atent la gesturile și vocea lui Bernat, decât la conţinutul 
cuvintelor lui. Părea calm, și rostise cuvintele cu voce rece și seacă, deși 
momentan nu era amenințătoare. 

- Ce ai de zis? întrebă amiralul ridicând tonul. 

- Nu, răspunse el. Așa gândise de multe ori în fața acelei acuzaţii. Nu 
te-am înșelat. 

- Merce nu e fiica ta. 

- Ba e. Am iubit-o, îngrijit-o și m-am ocupat de ea din ziua în care s-a 
născut. 

- Asta nu te face tată. 

Pentru prima oară, cei doi se priviră în ochi. 

- Ba eu sunt de părere că da, ripostă Hugo. 


Bernat nu-i răspunse, ci-i îngădui să-și înceapă discursul pe care-l 
pregătise. 

- Importantă este dragostea, devotamentul, viața de zi cu zi. Temerea 
pentru bunăstarea ei, bucuriile... sau tristeţile împărtășite. 

Hugo vru să-i transmită prin privire toate acele senzaţii care i se 
puneau acum ca un nod în gât, dar Bernat rămase impasibil. Am dat 
totul pentru Merce! Mi-aș da și viața acum! Pricepi? 

Bernat nici măcar nu clipi. 

- Da, poate că nu am zămislit-o eu, dar ce importanţă are cine e tatăl 
ei, dacă eu am ocupat acest loc încă din ziua în care s-a născut? 

- Are importanţă dacă tatăl ei e diavolul. 

O rostise bâiguit. Doar atât: o rostise printre dinţi. Hugo simţi cum 
un șiroi rece de sudoare îi coboară pe spinare. 

- Doar n-o să crezi o asemenea nerozie? O cunoști bine pe Merce, ești 
soţul ei. 

- Nu mai sunt. Am mers la episcop ca să anulez căsătoria noastră. Cât 
despre dacă e sau nu o nerozie, însăși mama lui Merce, sora ta... sora ta, 
ţipă el, după care își cobori iarăși tonul, susține că da, Merce e fiica 
diavolului. Că a călărit-o Satana. Că a avut-o cel rău. Așa a afirmat și 
semnat în fața scribilor episcopului. Am fost de față în palatul 
episcopului. Am văzut-o. Le-am ascultat pe călugărițele care au 
cercetat-o: are gravate însemnele diavolului între coapse! 

- Pentru Dumnezeul... exclamă Hugo. 

- Mi-a zis s-o ucid, Hugo! S-o ucid! urlă Bernat. Ce mamă ar cere asta 
pentru fiica ei dacă nu ar fi cu adevărat rodul unei relaţii cu Satana? 

- Nu poţi crede așa ceva. 

- Şi episcopul o crede, la fel și sacerdoţii și călugărițele care sunt cu 
el. 

Hugo căută un lucru de care să se sprijine, dar nu găsi niciunul. 
Guerao făcu un pas spre el când văzu că tremura, dar un gest imperativ 
al lui Bernat îl opri. Hugo răsuflă adânc, de mai multe ori, își înălță 
capul și, odată cu el, tot corpul. 

- Unde e fiica mea? întrebă el, dându-se bătut. Ce s-a ales de Merce? 

- Nici nu știu, nici nu-mi pasă. Nici gând să mă căznesc pentru ea. 

Rămas fără cuvinte, Hugo clătină din cap. Cum de putea Bernat să o 
respingă cu atâta răceală pe cea pe care până de curând zicea că o 
iubește? îl întrebă: 

- Cum... Cum de poți fi... atât de crud? 

- Doar la amintirea fiicei diavolului în patul meu mă ia cu greață. Nu 
pot să dorm la gândul că m-am culcat cu ființa aia damnată! Zici că sunt 
crud? Dezgustul întrece orice alt sentiment. Pe de altă parte, regele m- 
ar destitui dacă nu aş reacționa așa. Oare și-ar încredința cineva 
armada cuiva care trăiește cu diavolul? 

- Pentru Dumnezeu, Bernat, pentru tatăl și mama ta! Am fost printre 
puţinii care au fost de față la înmormântarea lor. Pentru arbaleta pe 


care am furat-o pentru tine sau monedele de argint pe care ţi le-am 
dăruit... 

- Nici măcar mama ei, sora ta, nu e dispusă să facă ceva pentru 
Merce. Vrea s-o ucid! 

- Ea... Hugo se gândi preţ de câteva clipe la ce avea să spună. Dacă aș 
jura că vom pleca de pe aceste tărâmuri, la Castilia, sau chiar mai 
departe... în Portugalia, ai face ceva ca s-o eliberezi? 

- Nu. 

Hugo se văzu neputincios. Cu stomacul strâns și lacrimile care 
dădeau să-i curgă, căzu pe genunchi în faţa lui Bernat și-i sărută 
pantofii. 

- Fie-vă milă, stăpâne! suspină el fără să-și desprindă buzele de pe 
pantofii de piele ai lui Bernat, care nu-i făcu niciun semn să se ridice. 
Fiți milostiv! 

Indurare. Mărinimie... Hugo obosi de la atâta implorat și sărutat 
pantofii. Fără să-și ridice capul, se opri și tăcu din gură. Tremura. Peste 
odaia mare se așternu tăcerea. 

- Aș prefera să moară, Hugo, îl auzi în cele din urmă pe Bernat 
spunând, dar nu-l voi înfrunta eu pe diavol pentru că am executat-o pe 
fiica lui. Cine ar putea prezice cum s-ar răzbuna atunci? 

- Unde e? insistă Hugo. 

- Ţi-am zis deja că nu știu. 

- Regina știe. E prizoniera ta. îngăduie-mi să vorbesc cu ea, te rog. 

- Vei avea ocazia s-o faci. 

Hugo își ridică privirea și dădu de nădragii lui Bernat. 

- Da, adăugă acesta, Regina a preferat să moară de vie, aici, în 
Barcelona, decât s-o facă în castelul meu, printre șobolani. Nimeni, 
chiar de-și scuză faptele cu pretextul că era vorba de fiica diavolului, nu 
poate îndrăzni să mă jefuiască și să rămână nepedepsit. 

- Regina a acţionat în complicitate cu episcopul și cu alți oameni de 
vază ai Bisericii. Și ei vor fi pedepsiţi? 

- Nu e problema ta, dar, oricum, trebuie să știi că episcopul a sfatuit-o 
să n-o facă, aşa mi-a explicat. Regina a acționat pe propriul risc. 

- Dacă ar fi aşa, cum a făcut rost de un loc în care s-o întemniţeze pe 
Merce? E doar o beguină... 

Bernat îl întrerupse făcând un gest neinteresat cu mâna; degetele îi 
rămaseră întinse în aer, fără vlagă. Guerao fugi spre Hugo, îl apucă de 
subsuori și-l forță să se ridice. Amiralul se ridică și el de pe scaun și le 
întoarse spatele, gata să plece. 

- Şi copilul? reuși să întrebe Hugo. 

Bernat se opri, se gândi și se întoarse. 

- Arnau se află în mâinile Bisericii. Ei vor hotărî dacă este sau nu 
diabolic. Dacă nu e, se va întoarce cu mine, ca fiul meu legitim și 
moștenitorul meu. Făcu o pauză, după care vorbi iarăși, punând în tonul 
lui tot disprețul pe care-l putea exprima: Nu vreau să te mai văd, Hugo. 


Ai grijă să nu ne mai întâlnim vreodată, pentru că de data asta nu mai ai 
pe cine să mijlocească pentru tine. 

Bernat... îl imploră din nou Hugo, încercând să se smulgă din 
strânsoarea majordomului. 

- Gărzi! strigă Guerao în timp ce Bernat se îndepărta. 

Doi soldaţi dădură buzna în salon și-l înlocuiră pe majordom, îl 
apucară pe Hugo fără să stea pe gânduri și-l târâră în stradă, unde se 
desfatară azvârlindu-l la pământ, în noroi, în mizeria care se strânsese 
în acele zile ploioase din luna decembrie a anului 1417. Hugo alunecă 
printre picioarele cetăţenilor care mai întâi încercară să se îndepărteze, 
ca să nu cadă pe ei, apoi să-l ocolească. Niciunul dintre ei nu dădu să-l 
ajute când îi văzu pe cei doi soldaţi râzând în poarta palatului de pe 
strada Marquet. 

Chiar în ziua în care Bernat îi comunicase că o alungase pe Merce, 
Hugo se întoarse în Garraf și întrebă direct. Nimeni nu știu să-i zică 
nimic despre o femeie tânără care ar fi fost prizonieră într-un castel sau 
în vreo casă întărită din zonă. Plăti cu generozitate ca să doarmă la o 
fermă și își petrecu noaptea, foarte rece, în staul, la căldura animalelor 
și a licorii. încercă să doarmă, în timp ce Merce îi pedepsea simţurile; o 
vedea, i se părea că o poate mângâia, ba chiar i se părea că-i simte 
mirosul, deși era înconjurat de excremente de capre și oi. Rămase 
ghemuit pe paie, nemișcat, înspăimântat, tulburat. Bău licoare, mai 
mult ca niciodată, până când căzu într-un somn zbuciumat, în care doar 
imaginea Caterinei îl liniștea. Ea îl încurajase să întreprindă acea nouă 
călătorie lipsită de sens spre Garraf, după ce el îi povestise ce se 
petrecuse cu Bernat. Îl sărutase și-i urase noroc, noroc pe care cavalerul 
turnului de apărare din Campdasens îl tulbură de îndată ce Hugo intră 
în bucătăria fermei ca să ia micul dejun. Bărbatul care, după straie, 
prezenţă sau purtare, ar fi putut fi confundat cu orice alt țăran din zonă, 
îl aștepta încă de la ivirea zorilor. O spadă ruginită și un cal slăbănog, 
legat de un inel din peretele de lângă intrare, îl distingeau drept cavaler. 

Perechea de ţărani locuia la fermă împreună cu doi bătrâni știrbi, o 
mătușă și o verișoară, după cum îi fuseseră prezentaţi cu o noapte în 
urmă, și mai mulţi copii, de diverse vârste. Toţi îl salutară pe Hugo mai 
mult sau mai puţin însufleţiți, într-o zarvă care scăzu până deveni o 
tăcere aproape reverenţială. 

- Pace, îi spuse Hugo cavalerului, așezându-se la masă în locul de 
unde se ridicase unul dintre copiii mai mari, care rămase apoi în 
picioare alături de ceilalți membri ai familiei extinse, ce stăteau la 
rândul lor în picioare. 


- De ce atâtea întrebări despre o femeie luată prizonieră? izbucni 
bărbatul, fără să-i dea bineţe, îndreptând spre Hugo capătul unei bucăți 
de pâine. 

- Imi caut fiica. O cheamă Merce. 

- Şi crezi că e aici, prizonieră, din câte zici? 

- Ar putea fi. 

- Ce delict a comis fiica ta? 

- Niciunul, răspunse Hugo, încercând să-și stăpânească emoția. 

- Atunci de ce am ţine-o pe fiica ta prizonieră în Garraf? 

Hugo nu vru să-i răspundă. Auzi șoapte în spatele lui; ţăranul și un 
alt fiu de-al lui se foiră neliniștiţi în scaunele lor. Cavalerul încă ținea 
bucata de pâine îndreptată spre el, bucată pe care o mișcase în cercuri 
cât timp vorbise. Cineva bătu din palme și le frecă, să alunge frigul. 
Focul ardea vioi în șemineu, dar vântul pătrundea prin ferestrele la care 
obloanele erau deja trase la o parte. Hugo oftă înainte să vorbească. 

- Trebuie să înțelegeţi că îmi caut doar fiica. E o persoană bună. 

- Aici nu avem niciun prizonier. Nici în Campdasens, nici în vreun alt 
castel din Garraf. Pământurile astea aparțin de Pia Almoina, de la 
catedrala din Barcelona. Cum să ţină episcopul sau vasalii lui prizonieră 
o femeie care nu a comis niciun delict? Din ce motiv ar fi făcut-o? 

Hugo îl privea, încercând să-i comunice cu ochii tot ce nu-i putea 
povesti în cuvinte. 

- Ai întrebat la episcopat? Ei îţi vor zice. 

Hugo oftă și clătină din cap. Cavalerul lăsă pâinea pe masă; apoi se 
răzgândi și și-o duse la gură. 

- Nu vreau să te mai văd pe-aici, porunci el fără se oprească din 
mestecat, împroșcându-l pe Hugo cu firimituri. Altminteri, te voi 
întemnița eu pe tine. Te avertizez că aici jurisdicția penală ne aparține 
și o exercităm cu asprime. Nu vrem ca nenorociţi curioși ca tine să dea 
roată proprietăţilor noastre şi oamenilor noştri. 

- Incerc doar să-mi găsesc fiica! 

- Pleacă! îi porunci cavalerul. 

Hugo dădu să apuce o bucată de pâine și ceva din costița pentru care 
plătise în seara anterioară. Cavalerul lovi masa cu pumnul, iar cealaltă 
mână o duse la mânerul săbiei. 

- Afară! 

Pedro sări în spate când Hugo scuipă vinul la picioarele lui, cu forţă, 
exploziv. Era al doilea butoi pe care îl găsea oţetit. 

- Mama naibii tuturor dracilor! strigă el printre multe alte înjurături. 
Se mai îndepărtă un pas. Vinul acela îmbătrânea de vreo doi ani și 
acum... La naiba! strigă el din nou. De ce nu m-ai anunţat? îl mustră pe 
Pedro. 

Flăcăul șovăi. 

- Dar... Eu nu ştiu. Mi-aţi spus mereu să nu mă ating de butoaiele 
alea... 


- Scuze! îl întrerupse Hugo, gesticulând cu violență. Din pricina 
mișcării își pierdu echilibrul și trebui să se sprijine de alt butoi. Ce mai 
cârciumar curajos, care nu știe când se oțetește un vin! 

- Dar nu mă lăsaţi să mă ating de butoaiele alea, insistă Pedro. 

- Mirosul! Ar trebui să fie de-ajuns! 

Hugo se agită, dar se împletici și trebui să se sprijine iarăși de butoi. 

- Ce voci se aud acolo? rosti un glas de sus, de pe scară. Pedro nu-i 
răspunse Caterinei. Nici Hugo. 

- Nătângule! strigă el în schimb. 

Caterina cobori și, pricepând cum stăteau lucrurile, îi șopti ceva lui 
Pedro, îl bătu ușor peste obraz și-l trimise sus să se ocupe de clienți. 
Apoi se apropie de Hugo. 

- Două butoaie întregi oţetite! se plânse el. 

- Flăcăul nu e de vină. Nu știe despre astfel de lucruri. 

- Şi atunci, dacă eu nu sunt aici, cine se ocupă de vin? Poate tu? 

- Ştii că nici eu nu aș putea. Eşti singurul care se pricepe la vin, zise 
ea calmă. 

Hugo îi întinse castronul și-l flutură în direcţia altui butoi, 
îndemnând-o să guste din vinul acela. Caterina luă castronul și-și 
înăbuşi un oftat de resemnare. Chiar în seara dinainte încercase să nu 
bea atât de mult. Il rugase, dar Hugo îi răspunsese cu o impertinenţă 
care nu-l caracteriza. Caterina nu insistase, așa cum nu insistă nici 
acum, ci vâri castronul în vinul din butoiul desfăcut. 

De când se întorsese din Garraf, cu luni în urmă, fiecare zi se sfârșea 
în mod asemănător: cu Hugo băut, în unele zile de-a dreptul beat, iar în 
altele în punctul acela în care conștienta apărea și dispărea, de parcă s- 
ar fi căznit să rămână trează oricât de tare s-ar fi forțat băutorul să o 
anihileze. Starea în care ajungea depindea de ce anume bea, vin sau 
licoare, dar, pe lângă asta, și de cât de mult sau de puţin își reproșase în 
ziua aceea eșecul încercărilor lui de-a o elibera pe Merce. Se dusese 
chiar și la episcopat, cum îi recomandase cavalerul din Campdasens, de 
trei ori. în niciuna dintre daţi nu i se permisese nici măcar să intre în 
curtea interioară a palatului. 

- Tu ești cel care a luat-o pe fiica diavolului ca fiica ta, îl mustră un 
tânăr sacerdot care era portar, după care nu-l lăsă să intre; o făcu de la 
o distanță de siguranţă, de parcă ar fi avut de-a face cu un ciumat. 

Nu mai încercă. Intervenţia lui Bernat în fața episcopului, cererea de 
anulare a căsătoriei lui, declarația maicii superioare Beatriz, prin care 
se confirma că diavolul o siluise, faptul că Arnau fusese încredințat 
Bisericii pentru a vedea dacă și el fusese afectat de stigmatul mamei, 
imposibilitatea de a ajunge la Regina și de-a scoate adevărul de ea... 
Povestea soţiei amiralului se duse din gură în gură, mai întâi printre 
clerici, apoi printre oamenii de rând. La cârciumă se resimțea acest 
lucru: pierdeau clienți. Oamenii de vază și negustorii avuţi care 
cumpărau butoaie întregi pentru cramele din casele și palatele lor nu o 


mai făcură, chiar și dacă doar pentru a fi solidari cu contele de 
Navarcles și amiralul armadei, pe care Hugo îl înșelase cu atâta viclenie 
în privinţa fiicei lui, Merce. 

Pe stradă, bărbaţi și femei îl arătau cu degetul cu neobrăzare. Şi chiar 
și duminicile, în Santa Maria de la Mar, Hugo le auzea șoaptele și 
bârfele. La început îi provocase cu privirea; unii și-o retrăgeau pe a lor, 
alţii îl priveau în ochi cu o aroganță care reuși în cele din urmă să-i 
submineze hotărârea și încrederea. In scurtă vreme fu el cel care își 
cobora privirea în pământ. 

Iși reduse la minimum ieșirile din cârciumă. Nu voia să meargă nici 
la liturghie. Dar, deși Caterina tăcu când văzu că era mereu acolo, nu o 
făcu în schimb în privinţa duminicilor. Rugăciunea, aceasta era ultima 
lor resursă. încrederea în bunăvoința Domnului. Păstrarea speranţei în 
Dumnezeu. [l] convinse spunându-i că nu-i putea refuza acest lucru lui 
Merce și îi propuse să meargă la Santissima Trinitat, la monseniorul 
Juan. „Cea a convertiţilor, ca Regina?" se răsti Hugo. „Nu voi mai pune 
vreodată piciorul în ea." 

Santa Maria de la Mar, aceasta era biserica lui. Cea a marinarilor, 
pescarilor și bastaixos, cea a celor care purtau mirosul mării pe piele și 
în păr. La braţul lui Hugo, Caterina se prefăcea a se sprijini de el, când, 
de fapt, împiedica legănatul grăitor cu care străbătuseră străzile până la 
biserică. Oare făcea bine că insista ca Hugo să participe la liturghie și să 
se roage, deși se afla în stare de ebrietate? se întrebă Caterina în 
duminica aceea. îl privi cu coada ochiului și-l văzu deprimat, holbându- 
se cu ochii roșii la icoana Fecioarei care se înălța peste capetele 
credincioșilor, mai încolo, în altarul mare, pe piedestalul ei. 

Sacerdoţii oficiau liturghia, iar rugăciunile enoriașilor umplură 
biserica. Caterina îl înghionti ușor de tot pe Hugo în coaste, ca să-l 
scoată din transă și să-l facă să se alăture corului de rugăciuni, însă nu 
reuși. Hugo rămase fermecat de razele de lumină colorate ce cădeau pe 
Fecioară dinspre ferestrele cu vitralii din absidă și care i se păreau de-a 
dreptul imaculate în imaginea neclară a lucrurilor din jurul lui pe care 
și-o construise din pricina efectelor alcoolului. Raze de culori intense: 
albastre, roșii și verzi, menite să atenueze strălucirea soarelui care, 
absorbit de Mediterană, se filtra în interiorul bisericii. Caterina nu 
insistă, îngrijorată. 

Ochii lui Hugo, însângeraţi de la excesul de licoare, se iritară și mai 
tare de la efort. Se frecă tare la ochi, care i se umeziră de la frecuș. 
Vederea i se înrăutăţi. Preţ de câteva clipe, totul în jurul lui se încețoșa, 
mai puţin acea lumină minunată ce cobora dinspre absidă spre altarul 
mare, unde se afla Fecioara pe piedestalul ei. Hugo o văzu, vopsită în 
roșu, verde și albastru. Tonul pe care erau rostite rugăciunile se 
intensifică. Hugo se trezi învăluit de ele. Nu mai exista realitate, doar 
imaginea aceea colorată care... îi zâmbea. 


Ce voia să-i spună Fecioara Mării? încercă să se roage și începu să 
bolborosească o rugăciune. Caterina îl înghionti iarăși cu cotul, de data 
aceasta mai tare. Cei mai mulţi dintre credincioși păstrau acum tăcerea 
și îl ascultau cu respect pe sacerdotul care oficia slujba. El continuă să 
se roage, fără să bage în seamă predica. I se păru că Fecioara îi spune că 
Merce e în viață. 

- Mulţumesc, Stăpână, zise el cu voce tare. 

Mulţi se întoarseră spre el, dar Hugo nu-i văzu. Continuă absorbit de 
viziunea aceea, fără să reacționeze când Caterina îi atrase atenția. 
Trebuia s-o elibereze pe Merce, da. 

- Cum? șopti el de data asta. 

Fecioara Mării îi zâmbea în continuare. Bernat. Bernat știa. Bernat o 
alungase. Bernat... 

- Bernat! 

Strigătul lui răsună în biserica Santa Maria într-un moment de tăcere 
și rugăciune. Caterina văzu că amiralul, care se afla în primul rând în 
biserică, dădea ordine. 

Enoriașii căutară cu privirea ce anume stârnise scandalul, iar cei care 
se aflau în apropierea lui se îndepărtară câțiva pași. Caterina strânse 
pumnii și închise tare ochii. 

- Unde e fiica mea, Bernat? urlă Hugo. 

Mai mulţi bărbaţi se îndreptară spre ei, soldaţi care încercau să-și 
croiască drum prin mulțime. 

- Ce-ai făcut cu Merce? strigă el. Mărturisește! Mărturisește-ţi păcatul 
în fața Fecioarei Mării! 

Cineva îi puse mâna la gură din spate. Alţi doi se năpustiră asupra lui. 
Hugo nu se luptă. Vocifera cu mâna la gură și în biserică se auzi doar un 
zgomot pe cât de înăbușit, pe atât de urgent, în timp ce-l dădeau afară 
din ea. 

Bătură clopotele, semn că liturghia se încheiase. Enoriașii ieșiră din 
templu și mulți rămaseră în piaţa din fața intrării principale. în cimitir, 
în văzul tuturor, doi soldaţi îl țineau pe Hugo, așteptând ordinele 
amiralului. Caterina, la doar câţiva pași depărtare, plângea în hohote. 
___- Cevreţi să facem cu el? întrebă unul dintre soldaţi când sosi Bernat. 
|] ducem la veguer sau la episcop? 

- Mărturisește! zise Hugo, iar celălalt soldat îi trase un pumn în 
burtă, care-l făcu să se aplece în față și să cadă în genunchi. 

- Acolo e îngropată mama mea, zise Bernat arătând spre cimitir. Nu-l 
lăsaţi pe beţivan să vomite acolo. 

Soldaţii îl târâră în piață pe Hugo care se zvârcolea din pricina 
loviturii. Acolo vărsă fiere și lichid. Caterina plângea în continuare. 
Bernat așteptă ca Hugo să-și revină, apoi îl ameninţă. 

- Te-am avertizat să nu-mi mai ieși în cale. 

- Acolo... îl întrerupse Hugo, arătând și el spre cimitir, eu, Hugo Llor, 
am îngropat-o pe mama ta... 


- Dă-i drumul, porunci Bernat după ce privi preţ de o clipă locul în 
care se odihneau rămășițele lui Mar. 

Apoi ridică vocea, ca să-l audă armata de curioși. 

- E doar un beţivan, zise el, după care îl scuipă în față pe Hugo. Nu 
vreau să te mai văd în Santa Maria, nu îmi vei pângări biserica. E ultima 
oară când îţi spun: dacă nu mă asculti, te voi ucide. 

Hugo se ridică neîndemânatic, cu straiele pătate, și îl înfruntă pe 
Bernat. Caterina își întoarse privirea. Unul dintre soldați dădu să-l 
împiedice pe Hugo să se apropie de amiral, dar acesta-l opri cu un gest 
din mână. Mulțimea murmura nerăbdătoare. 

- Ce-ai făcut cu fiica mea? rosti el cu voce surprinzător de clară. 

Bernat dădu să răspundă, dar Hugo i-o luă înainte, avertizându-l sec: 

- Te aude mama ta. 

- Fiica ta probabil că e cu diavolul, tatăl ei, răspunse amiralul, după o 
clipă de şovăire. 

Hugo își plecă umil capul. 

- E moartă? întrebă el, cu voce firavă. 

Nu primi niciun răspuns. Bernat îi întorsese deja spatele. 

In luna iunie a anului 1418, Caterina reuși în sfârșit să priceapă 
sentinţa cu privire la Regina pe care o poruncise Bernat cu câteva luni 
în urmă când îi spusese lui Hugo: „A preferat să moară de vie, aici, în 
Barcelona, decât s-o facă în castelul meu, printre șobolani." Nici măcar 
monseniorul Juan, deși era vorba de biserica lui, nu aflase decât cu 
câteva zile înainte identitatea viitoarei ocupante a celulei de trei pași pe 
trei pe care episcopul poruncise să fie construită lipită de zidul lateral 
al templului Santîssima Trinitat, întrucât era evident că era vorba de o 
celulă în care avea să fie zidită de vie o femeie. 

Era o odaie mică și întunecoasă, mobilată doar cu un pat mic și două 
ferestruici; una dădea spre exterior și era menită să-i permită să 
primească milostenie de la oameni sub formă de apă și mâncare, și alta, 
și mai mică, făcută chiar în zidul bisericii, îi îngăduia celei închise în ea 
să urmărească slujbele divine în orice moment. Cele două deschizături 
erau făcute sus, îndeajuns ca aceea zidită în ea să nu ajungă la ele și să 
nu aibă contact cu lumea de afară. 

Numeroase femei alegeau să fie zidite de vii în celule, sub protecția 
mănăstirilor de maici sau de călugări, a spitalelor sau bisericilor. O 
făceau fie singure - în Barcelona erau câteva lângă spitalul de leproși, la 
fel și în biserica Sant Just i Pastor -, fie într-o comunitate, tot în celule 
mici sau chiar și în case aflate în interiorul orașelor. Cele mai multe 
dintre femeile zidite de vii proveneau din mișcări sociale din afara vieţii 
monastice. Erau femei laice: beguine, laice, ermite sau surori laice care 
alegeau drumul ascetismului și al penitenţei. Zilele şi orele treceau lent, 
dedicate meditării și rugăciunii până la moarte. Erau întreținute din 
milostenia publică, iar regii și reginele, care apreciau rugăciunile lor 
constante, considerate a fi un serviciu în favoarea binelui public, le 


protejau și le recompensau cu donații și chiar interziceau, prin pedepse 
severe, întreruperea liniștii și a armoniei în jurul locurilor în care trăia 
o femeie zidită de vie. 

Doi zidari închiseră gaura de intrare în celulă după ce Regina trecu 
prin ea, înveșmântată în rochia ei maro, în tăcere, încercând să rămână 
mândră, fără să-și ia rămas-bun de la cineva. Muncitorii lucrară rapid. 
Mai mulți sacerdoțţi și un soldat o însoţiseră pe beguină; mai erau de 
față și monseniorul Juan și alţi beneficiari ai bisericii iudeilor convertiți. 
Câţiva barcelonezi priveau de la distanță. Când zidarii terminară, cineva 
rosti o rugăciune, apoi cei de față își făcură cruce și se îndepărtară. Un 
grup de femei pioase se apropie și îi vâriî Reginei prin ferestruică apă și 
mâncare. In amurg, locul rămase solitar și părăsit, cu excepţia unei 
femei blonde, cu piele albă și ochi deschişi la culoare, de o nuanță 
nedefinită, care rămase pe stradă, lângă ușa principală. 

De unde era, Caterina vedea fațada laterală a bisericii mici, cu o 
singură navă şi, aproape de capătul ei, la dreapta de locul în care 
probabil că se afla altarul mare, o construcţie de dimensiuni reduse 
care ieșea în afară ca o umflătură, ca un furuncul care crescuse fără sens 
din clădirea principală într-un pasaj îngust dintre templu și casele 
alăturate. Cu timpul, când mizeria avea să confunde noua construcție cu 
cea veche, avea să fie aproape imposibil să distingi celula cu pricina. 
Caterina rămase acolo, fără să se apropie de locul în care se afla cea 
care adusese nenorocirea asupra lui Hugo, cea care se făcea vinovată de 
dispariţia fiicei lui, Merce și de moartea Barchei. Şi-o aminti pe Elena, 
sclava greacă, şi de viaţa pe care o dusese în palatul lui Roger Puig, când 
Regina și ea se aflaseră în slujba acestuia în același timp... și se 
ocupaseră amândouă de capriciile lui, una obligată de condiţia ei de 
sclavă, cealaltă fiind curvă. Işi aminti apoi de experienţele din casa 
Barchei și observă că lacrimile i se prelingeau pe obraji. Deși se simţise 
cândva îndatorată față de ea, acum o ura din răsputeri. Multă durere 
pricinuise năpârca aia mârșavă. 

Caterina oftă, își şterse lacrimile și o apucă înspre cârciumă. Hugo 
avea să fie acolo, ca întotdeauna. Nu se mai îmbăta; bea doar cât avea 
nevoie ca să ajungă într-o stare de letargie permanentă și, de acolo 
înainte, nu-l mai interesa nici măcar vinul. Inţelegea ce se zicea, dar nu 
răspundea sau o făcea cu încetinitorul. Mișcările îi erau apatice, obosite, 
iar atitudinea nepăsătoare și indiferentă. Mânca puţin, și puţinul acela îl 
ducea la gură la rugăminţile Caterinei și ale lui Pedro. Slăbea și nu avea 
nici forța, nici însuflețirea necesară ca să se bucure de dragoste. 

Caterina se gândi dacă să-i povestească lui Hugo că tocmai o zidiseră 
pe Regina de vie chiar acolo, la câţiva pași de cârciumă, în biserica ei, a 
evreilor convertiți. Dacă Hugo înţelegea ce-i spunea, avea să fugă să dea 
foc celulei. De la ultima lui călătorie spre Garraf, după ce aflase că 
Bernat o găsise pe Regina în Castellbisbal înaintea lui, care o aștepta la 
mănăstire, insistase să meargă s-o vadă în castelul din Navarcles, unde 


era întemnițată. „E o nebunie”, îl convinsese Caterina. „Nu ai ajunge 
niciodată la temnițe, iar dacă Bernat te găsește acolo, te va ucide, așa 
cum a promis de nenumărate ori că o va face." 

Vinul și licoarea micșoraseră continuu voinţa lui Hugo. Ameninţările 
lui rămâneau doar o fanfaronadă, iar când nu se întâmpla așa, când 
Caterina bănuia că un moment de luciditate sau calm l-ar fi putut face 
să-și ducă la îndeplinire planurile sinucigașe, îl încuraja să bea, îi 
revendica zadarnic dragostea sau inventa orice scuză ca să-i abată 
gândurile. Chiar în ziua aceea, când Hugo era din nou descurajat, dădu 
fuga să i se spovedească monseniorului Juan. „Faci bine", îi spuse 
parohul. „Nu-i poţi îngădui să comită o nebunie. Ai încredere în 
Dumnezeu și roagă-te, roagă-te mult. Totul se va rezolva." 

Când Caterina ajunse în sfârșit la cârciumă, o găsi goală. Se întâmpla 
aşa de la altercaţia din Santa Maria de la Mar, care sfârșise prin a-i 
înspăimânta pe puţinii clienţi care le mai rămăseseră fideli. Din când în 
când mai venea câte un beţivan disperat, pe care nu-l serveau 
altundeva, sclavi care încercau să încalce interdicția de a bea sau 
oameni cu un trai rău, cărora nu li se îngăduia accesul în alte cârciumi. 
Ea le oferea vinul acrit, amestecat cu apă şi cu altul bun. Îl plăteau, deși 
ținea mereu la îndemână cuțitul lui Jaume, în caz că se împotriveau. 
Banii economisiți se împuţinau, fără ca monedele cu pricina să le ofere 
un respiro. Caterina număra economiile. Trebuiau să plătească chiria, 
impozitele, mâncarea... Vin aveau din belșug, chiar dacă era vorba de cel 
pe care Hugo îl păstra ca să îmbătrânească și pe care acum nici nu-l 
îngrijea, nici nu-i mai acorda atenție. 

Il găsi pe Hugo în odaie, culcat pe pat, înveșmântat, cu privirea 
pierdută. „Nu', hotărî ea atunci. „Nu-i voi zice nimic despre Regina și de 
faptul că a fost zidită de vie." Dumnezeu avea să orânduiască lucrurile. 

Cel care profită în schimb de oportunitatea de-a se căsători iarăși 
după anularea căsătoriei cu Merce, fiica diavolului, fu Bernat. Se 
întâmplă că, în anul 1418, regele Alfonso declară oficial război 
principatului Genovei. Situaţia era deja încordată, deoarece genovezii îi 
ajutau pe sardinieni în răscoalele lor constante împotriva catalanilor, 
dar declanșatorul final fu luarea cu asalt a unei nave catalane angajate 
chiar de monarh; o acțiune corsicană în care genovezii nu doar că se 
aleseseră cu mărfurile și ambarcaţiunea, ci, în plus, îi uci-seseră pe toți 
membrii echipajului și pe negustorii care navigau pe ea, aruncându-i în 
mare. 

Odată declarat războiul, regele porunci să se construiască o armadă 
în șantierele din Barcelona, demers belic pentru care Curțile Catalane 
și, în mod deosebit, Barcelona își oferiră sprijinul și suficienţi bani. Deși 
catalanii erau dispuși să îl sprijine pe Alfonso în războiul împotriva 
Genovei și în apărarea insulei Sardinia, mereu răsculată, nu erau de 
acord ca, așa cum făcuse şi tatăl lui, Ferdinand de Antequera, suveranul 
să se înconjoare de miniștri şi consilieri castilieni, străini, și să le 


încredinţeze lor toate funcţiile și posturile din casa regală, în 
detrimentul lor. 

Drept urmare, Curțile Catalane numiră ambasadori care să se 
înfăţișeze monarhului și care să-și arate nemulțumirea față de acea 
politică. Regele încercă în zadar să împiedice ambasada, dar în cele din 
urmă fu forțat să-i primească, îi ascultă și își revizui poziţia, conștient 
de faptul că demersul lui belic depindea de liberalitatea Curţilor. Bernat 
Estanyol, amiralul armadei, primi mesajul subtil din cercurile de 
apropiaţi intimi ai monarhului că, pentru a-și sublinia originea catalană, 
ceea ce i-ar fi îngăduit regelui să considere și să susțină că postul lui era 
ocupat de un nativ din principatul Cataloniei, nu ar fi fost rău dacă s-ar 
fi însurat cu una dintre numeroasele fecioare din rândul nobilimii sau 
patriciatului urban, ale căror familii ar fi fost cu siguranţă încântate să 
devină rude cu un ministru atât de onorat al lui Alfonso. 

Marta era tânăra întâi-născută a lui Galceran Destorrent, cetățean 
onorat al Barcelonei, stăpân al mai multor galere, asociat al mai multor 
companii dedicate comerțului, proprietar de imobile în oraș și cu 
drepturi asupra unui cuptor și-a unei mori; jurat vechi al Sfatului Celor 
o Sută pentru clasa negustorilor, funcţie la care fusese nevoit să renunțe 
de îndată ce dobândise o baronie și un comitat și devenise nobil. 
Galceran era înstărit, foarte înstărit. Și, ca mulți alţi semeni de-ai lui din 
Barcelona, cumpărase vreo două castele și pământurile lor, situate în 
locuri inospitaliere din interiorul Cataloniei, chit că le vizitase doar în 
ziua în care trebuise să meargă acolo ca să primească tributul 
corespunzător. Le  achiziționase, împreună cu onorurile 
corespunzătoare, cu permisiunea regală, de la nobili care aveau nevoie 
de banii pe care el îi avea din belșug. 

Un singur obstacol ar fi putut împiedica o căsătorie pe care ambele 
părți o agreau: Arnau. Episcopul și sacerdoțţii lui îl declaraseră pe fiul lui 
Bernat liber de orice stare sau stigmat diabolic, așa că băiatul se 
întorsese la palatul de pe strada Marquet, unde amiralul îl primise și 
ratificase public drept moștenitorul lui legal. Negustorul încercă să 
negocieze cu Bernat ca întâiul născut al fiicei lui să fie declarat 
moștenitor, dar viitorul lui ginere se împotrivi. „Acum am un fiu, 
răspunse el, iar fiica ta nici măcar nu a conceput încă un copil." Galceran 
Destorrent își revizui propunerea și încuviință, apoi pecetluiră 
înţelegerea strângându-și mâinile. 

Nunta amiralului, un bărbat experimentat, puternic și sănătos, deși 
se apropia deja de 50 de ani, se celebră degrabă la începutul primăverii 
din anul 1419 în Santa Maria de la Mar. Dacă aceea care îl unise cu 
Merce fusese splendidă, cea care îl căsători cu Marta Destorrent fu 
fastuoasă. 

De data aceasta, regele Alfonso și soţia lui fură de faţă și, în timp ce 
perechea, monarhii și numeroși invitaţi la nuntă sărbătoreau în palatul 
Mayor, întrucât ar fi fost imposibil să încapă cu toţii în cel de pe strada 


Marquet, cetățenii se bucurau pe malul mării de petrecerea dată în 
cinstea mirilor și a regilor. Fură prezenţi trubaduri, bufoni, acrobaţi pe 
sfoară şi angajaţi de carnaval şi avură parte de muzică şi vin gratis toată 
noaptea. Întrucât cei mai mulţi dintre oameni se aflau în Santa Maria de 
la Mar, în jurul ei și pe plajă, bând și dansând, restul orașului părea 
aproape părăsit: câteva persoane pe ici-colo; câte un strigăt care anunța 
mărfuri pe care probabil că nu avea să le cumpere nimeni; aproape 
toate atelierele închise și mesele, care înainte invadaseră străzile, 
depozitate până în ziua următoare. 

Una dintre persoanele care nu merseseră la petrecere ca să 
sărbătorească nunta lui Bernat era Caterina, care se sprijinea iarăși de 
fațada principală a bisericii Santissima Trinitat. Se concentra întru totul 
asupra celulei în care Regina fusese zidită de vie cu circa nouă luni în 
urmă. î 

Hugo era la cârciumă. Intr-un fel sau altul, aflase nu de mult despre 
căsătoria lui Bernat și reacționase instantaneu. In ziua aceea îl insultase 
urlând și-i urase o moarte în agonie și-apoi să ajungă în iad. Caterina și 
Pedro zâmbiseră când îi văzuseră reacţia, întrucât furia cu pricina era o 
îmbunătăţire a stării lui apatice din ultimele luni. Câteodată cobora în 
cramă ca să lucreze cu vinurile, chiar dacă uneori nu făcea de fapt 
nimic. „Dar măcar coboară", încercase s-o consoleze Pedro pe Caterina 
ultima oară când îi povestise că Hugo se așezase pur și simplu pe un 
butoi, așteptând să treacă timpul. 

Despre Regina nu vorbeau, iar Caterina nu voia nici măcar s-o 
menționeze. Hugo părea să treacă peste deznădejdea lui, așa că, dacă i- 
ar fi dezvăluit că Regina era chiar în spatele lor, zidită în biserică, poate 
că i-ar fi provocat o regresie, ținând cont de starea în care se afla. în 
plus, era convinsă că, și de-ar fi încercat, nu ar fi reușit să scoată vreo 
informație de la femeia aia rea, izolată între pereţii aceia. Nu vorbeau 
nici despre Merce, iar Hugo părea să se fi resemnat cu ideea morții ei. 
Trecuseră doi ani de când dispăruse și era puţin probabil că ar fi fost în 
stare să supraviețuiască atâta timp în temnițele vreunui castel 
neprimitor, în Garraf sau unde-o fi fost; așa susținea Hugo în 
momentele în care o plângea. 

Dar, în toate acele luni, Caterina refuzase să creadă că Merce murise. 
Ştia ce presupunea o existență dură și mai știa că persoanele îndurau 
mai mult decât ar fi fost considerat suportabil. Nedreptăţi, bătăi, violuri, 
umiliri... cruzime, și, fără îndoială, însăși viața, instinctiv, se agăța cu 
tenacitate de cea mai plăpândă lumină. Nu credea nici că ar fi ucis-o 
cineva, cu atât mai mult dacă cei care o țineau prizonieră erau convinși 
că era fiica diavolului. Nimeni nu ar fi vrut să se pună rău cu o ființă atât 
de puternică şi rea, ucigându-i presupusa odraslă. 

Caterina visa s-o elibereze pe Merce. De asta depindea fericirea lui 
Hugo... și, prin urmare, a ei. Dacă nu o găseau și n-o recuperau, Hugo 
avea să depășească situaţia, da, cum se întâmpla cu orice lucru, dar 


sechelele aveau să fie profunde și dureroase. Hugo nu merita așa ceva; 
nici ea. Vorbise cu monseniorul Juan din prima clipă în care Regina 
fusese zidită de vie. Trebuia să afle de la Regina locul în care o țineau 
prizonieră pe Merce. 

- Cu viclenie, monseniore, îl sfătui ea. E pe cât de rea, pe-atât de 
isteață și, dacă-și dă seama că încercaţi să aflaţi unde e Merce, e în stare 
să-și taie limba. 

Dar sacerdotul nu obţinu niciun rezultat. 

- Poate cu timpul se va căi și atunci... încercă s-o încurajeze 
monseniorul. 

- Să se căiască Regina? răspunse Caterina, pe chip citindu-i-se 
scepticismul. 

Nu avea să se căiască vreodată, iar Merce, dacă mai trăia, avea să 
rămână prizonieră până la moarte. La asta se gândea Caterina în 
primele zile după zidirea de vie a Reginei, la cum s-o facă să vorbească. 
La cârciumă era ușor: vreo două castroane în plus de vin și lumea-și 
dădea frâu liber limbii, dar în celula unei femei zidite de vie... Ideea îi 
veni după ce-o văzu pe o femeie care-i oferea Reginei niște apă prin 
ferestruică. 

- Trebuie să fii pios, îi zise ea lui Pedro. Să te rogi încontinuu. Să te 
audă cum murmuri rugăciuni. Să nu se îndoiască deloc de tine. 

Incepu cu un castron plin de vin lăsat pe cadrul ferestruicii. Reginei îi 
luă mai bine de-o zi până să-l golească și să-l pună înapoi unde îl găsise, 
ca să-l ia cel care îl lăsase. Trecu o lună, castron după castron, cu 
Caterina mereu atentă la o celulă care căpăta încet la exterior culoarea 
templului vechi, confundându-se cu zidurile. Pleca de la cârciumă, unde 
oricum nu avea de lucru, și rămânea ore întregi la gura pasajului, stând 
de pază lângă intrarea principală bisericii ridicate pentru evreii obligați 
să se convertească. Rusoaica adăugă licoare în vin. 

- Cine ești? întrebă într-o zi Regina. 

Pedro întoarse capul spre capătul pasajului și îi făcu vehemență 
semne Caterinei. 

- Mă întreabă, îi zise el pe muţește. 

Caterina flutură din brațe ca să-i spună să nu-și facă griji, să-i 
răspundă aşa cum vorbiseră: îl chema Pedro, tatăl lui avea o tavernă în 
apropiere de palatul Menor, înspre plajă, și mama lui, bolnavă la pat de 
multă vreme, îi ceruse să-i aducă vin, din cel din care aveau mai mult, și 
să-i mulțumească pentru că se lăsase zidită de vie. Cât de bine-i 
prindeau mamei lui rugăciunile beguinei! îi mai spuse el. 

- Mai vreţi vin? Bineînţeles că da. Mama va fi fericită. Rugaţi-vă 
pentru ea, vă rog, doamnă! 

Două castroane pe zi. Cu licoare. După trei luni, Pedro ridică un 
burduf de piele deasupra capului și-l trecu prin ferestruică. 

- Va fi mai ușor pentru amândoi, pretinse el. 


Regina bău. Nici nu mânca mult, întrucât lumea știa că una dintre 
promisiunile celor zidite de vii era să postească și să se căiască, așa că-i 
dădeau doar câte o coajă de pâine, o bucăţică de brânză sau o ceapă. 
Nimic în zilele frecvente de post, în care ceilalți mâncau pește. 

Puţină mâncare, închisă între patru pereţi, și vin, mult vin, cât voia ea 
de mult, și în fiecare zi voia tot mai mult, mereu amestecat cu licoare. 
Uneori îl cerea cu voce mieroasă; alteori cu nerăbdare, mustrătoare și 
poruncitoare, cum era ea: 

- Adu-mi-l odată, Pedro! Chiar acum! Sau nu mă voi mai ruga pentru 
mama ta. 

Monseniorul Juan descoperi ce se petrecea. Caterina ațâță dilema 
morală care-l încercă pe sacerdot când își dădu seama că femeia zidită 
de vie în biserica lui era aproape mereu beată. Clericul știa de ce 
sfârşise Regina în celula cu pricina; nu era vorba despre pioșenie sau 
devotament față de Hristos. Mai știa și ce urmărea Caterina: să salveze o 
femeie întemniţată pe nedrept. 

- Dacă Merce chiar ar fi fiica diavolului, îi spuse ea clericului, ar 
trebui să se afle în grija Bisericii, nu să fie ţinută prizonieră, în 
întuneric, fără să poată primi lumina sau milostenia divină. 

Și Hugo bănui că se petrecea ceva ciudat, întrucât Caterina și Pedro 
se căzneau să distileze vin noaptea. 

- Pentru ce atâta licoare? întrebă el. 

Caterina șovăi, iar flăcăul nici măcar nu se forță să-și privească 
patronul în ochi. 

- [l vindem, îi trecu Caterinei prin minte să răspundă. Acum că nu 
mai vine nimeni să cumpere vin, vor veni să cumpere licoare. 

Hugo ridică din umeri și, în timp ce urcă scările, apatic, Caterina și 
Pedro își ridicară capetele deodată, în privirile lor oglindindu-se 
complicitatea. 

Acum, după ce trecuseră nouă luni, Caterina aștepta ca de obicei 
lângă faţada templului Santissima Trinitat. Monseniorul Juan îi zicea că 
Regina era mai vorbăreaţă, avea mai mare nevoie ca el să se apropie de 
ferestruica strâmtă ce dădea spre interiorul bisericii și să o asculte. 

- Asta când nu izbucnește în plâns sau nu face vreun atac de 
nostalgie, lucru care se întâmplă des la beţivani, interveni Caterina. 

Mereu caută pe cineva care să-i asculte. 

- Ştiu. Dar cu cât mă cheamă mai des, cu atât vorbește mai incoerent. 

- Şi asta e adevărat, încuviinţă ea. Dar toate acele incoerenţe, părinte, 
au mereu un sâmbure de adevăr, adevărul acela pe care uneori nici 
măcar ei înșiși nu sunt în stare să-l recunoască. La asta trebuie să fiți 
atent, monseniore. Cu siguranță vă va spune ceva despre Merce și 
despre locul în care a întemniţat-o. Nu se poate să și-o fi scos din 
memorie, nu se poate... l-a fost mamă mulţi ani! Cândva trebuie s-o fi 
iubit. Ceva dinlăuntrul ei trebuie să clocotească atunci când și-o 
aminteşte pe Merce și jur pe Dumnezeu că o să o aflăm de la ea. 


- Nu jura! o mustră sacerdotul. 

Caterina presimțea că ziua aceea, cea a nunții dintre Bernat și fiica 
lui Galceran Destorrent, avea să fie decisivă, dar nu se lăsă condusă 
doar de senzații, ci și umplu cu licoare burduful de vin pe care Pedro îl 
vâri pe ferestruica celulei Reginei la prima oră a dimineții. 

Indrăzniseră să vândă licoare. Puţinii clienţi care veneau la cârciumă, 
beţivi și delincvențţi, se arătară receptivi faţă de băutura aceea tare și 
necunoscută lor. Gustară, se priviră surprinși, clătinară din cap, uluiţi, 
izbucniră în mii de exclamaţii și lăudară cu strigăte băutura, mai cerură 
și plătiră fără să se certe preţul cerut. Se duse vorba prin Raval. Taverna 
se umplu iarăși și își făcură apariţia autorităţile. Caterina bău în faţa lor; 
la fel și mulţi alți clienţi. Nu făcea nimic rău, în afară de faptul că te 
îmbătai mai repede, dacă asta putea fi considerat un rău, zise cineva 
printre râsete. 

- Ca orice altă licoare preparată de călugări! strigă la rândul lui un 
maestru cârpaci, dur, jurat al Sfatului Celor o Sută al orașului, după care 
mai ceru un rând. 

Cam la fel gândi și mostassaful Barcelonei, funcţionarul însărcinat de 
autoritățile municipale să verifice piaţa, prăvăliile, greutăţile și 
prețurile, calitatea și posibilele înșelătorii, întrucât de îndată ce dictă 
impozitele ce trebuiau plătite pentru acea activitate nouă, o îngădui fără 
să mai stea pe gânduri. 

Caterina și Pedro munciră asiduu. Peste zi lucrau în cârciumă și 
noaptea distilau, ceea ce le aducea bani grei. Hugo începu să privească 
totul de la distanță. Cert era că nu-și închipuise vreodată că avea să 
vândă licoare. 

- Îţi amintești ce mult îi plăcea Barchei? îl întrebă Caterina, încercând 
să-l facă să reacționeze. Distila și bea în același timp. 

Hugo încuviinţă, amintindu-și-o pe musulmană, și începu să-i ajute la 
distilat. 

Mai mulți cârciumari încercară să-i imite. Cumpărară aqua vitae, acel 
vin de calitate distilat de mai multe ori în căutarea chintesenţei, a 
nectarului ce se zicea că îl conţineau soarele și luna, în stare să vindece 
răni și să însănătoșească bolnavi. Il amestecară cu apă după ce-l gustară 
și se arseră la gură. Cel care îndrăzni să-l înghită, simţi arsura aceea pe 
gâtlej, și cel care merse chiar mai departe, îndrăznind să-l pună în 
vânzare, descoperi că acei clienți care-l gustau, îl scuipau de îndată și 
amenințau să-l denunțe și să-i închidă magazinul. 

Licoarea săvârșise un miracol. Nu doar că făceau bani, dar Hugo 
muncea, poate amintindu-și de musulmană, și stătea treaz aproape 
toată noaptea lângă alambic, în timp ce Pedro își întindea patul de paie 
departe de foc și se culca în aceeași odaie, iar Caterina se retrăgea să 
doarmă sus. Poate că Hugo bea din licoare în timpul nopții. Pedro îl 
spionă în câteva nopţi, prefâcându-se a se odihni, și nu-l văzu bând 
excesiv: un castron cel mult, uneori nici măcar atât, atent ca un animal 


în călduri la alambic și la picuratul monoton al licorii. Apoi dormea 
aproape toată ziua, dar măcar nu bea, iar Caterina încerca să vadă în 
privirea lui o scânteie de viață. 

Caterina se aștepta ca licoarea să săvârșească același miracol din 
casa și viața ei și în celula aceea puturoasă atașată bisericii evreilor 
convertiți. Deoarece, în timp ce starea lui Hugo se îmbunătățea, Regina 
se lăsa târâtă de viciu. Femeile care îi aduceau din când în când de 
mâncare începuseră să i se plângă monseniorului Juan. Regina le insulta 
și ţipa la ele; le cerea vin în loc de pâine și le ameninţa cu tot soiul de 
rele dacă nu-i îndeplineau dorinţele. Sacerdotul, care la început evitase 
problemele, se temu în cele din urmă că acestea aveau să se 
înmulțească și că episcopul avea să afle. 

De aceea trebuia să se întâmple în ziua aceea, în timpul celei de-a 
doua nunți a lui Bernat. In afară de două bătrâne care se rugau în 
șoaptă, biserica era goală, întrucât enoriașii erau adunaţi la sărbătoarea 
de pe plajă. Monseniorul Juan avea timpul și liniștea necesare ca s-o 
interogheze pe Regina, care trebuia să fie întru totul beată până atunci, 
și care, prin urmare, își pierduse purtarea rece și calculată care o 
caracteriza așa de mult. 

- Nimic. 

Caterina tresări. Absorbită de gândurile ei, cu privirea pierdută 
înspre celulă, nu îl văzuse pe monseniorul Juan ieșind pe ușa principală, 
în spatele ei. 

- Ce îmi ziceţi? 

- Nimic, repetă el nerăbdător. Că femeia aia nici măcar beată nu 
dezvăluie vreun indiciu. 

Caterina observă că-i tremurau picioarele, iar monseniorul Juan o 
ajută să se sprijine. 

- Nu mai pot continua așa, Caterina. Trebuie să înţelegi, nu se poate 
îngădui o femeie zidită de vie beată. 

Pe măsură ce sacerdotul vorbea, Caterina pălea. 

- Trebuie să-i punem capăt cât mai repede. Am greșit... Eu am greșit 
când am acceptat să continuăm cu asta. 

Caterina se eliberă de mâna episcopului care o ajuta să stea în 
picioare și intră în biserică, urmată de monsenior care, deși își cobori 
tonul vocii, i se adresă totuși imperios: 

- Ce ai de gând? Caterina! Ce vei face? Suntem în casa lui Dumnezeu. 

Din câțiva pași ajunseră la altarul mare al acelui templu micut, 
simplu, cu o singură navă. Caterina nici măcar nu observă icoanele; cu 
atât mai puţin să-și facă semnul crucii în fața lor. Privi spre dreapta ei și 
acolo, în perete, deasupra capului, era o gaură, chiar mai mică decât cea 
a ferestruicii exterioare a celulei. Se duse spre ea, lăsându-l în urmă pe 
monseniorul Juan, care, acum tăcut, privea cu coada ochiului către două 
enoriașe în vârstă, deși acestea nu le acordau câtuși de puţin atenţie. 


Caterina ajunse sub gaură fără să știe prea bine ce să facă în 
continuare. Monseniorul Juan, cu mâinile întinse și desfăcute spre ea și 
buzele țuguiate, o întreba ce intenţii avea. Ea lovi cu pumnul în zidul 
bisericii, cu un zgomot stins, surd. Ce putea face? Lovi din nou. Se 
întoarse și se sprijini cu spatele de zid. Monseniorul Juan o privea; la fel 
și una dintre bătrâne. Se gândi să ţipe, să-i spună Reginei cine era, să o 
amenințe. Dar cu ce rău sau vătămare ar fi putut ameninţa o femeie 
zidită de vie? 

- Să mergem, o îndemnă sacerdotul încet, întinzându-i mâna. 

- Nu, îl imploră Caterina, și se lipi și mai tare de zid. 

De nouă luni își punea planul în aplicare. Reușise să facă din Regina o 
beţivană, dar cățeaua aia nemernică nu ceda. Monseniorul Juan insistă. 

- Nu, repetă Caterina. 

Bătrânele ieșiră din biserică, așa că rămaseră înăuntru doar ei doi. 

Merce. Caterina și-o aminti pe fată în crama palatului de pe strada 
Marquet, zâmbind, vorbind visătoare despre Urgell şi despre câte aveau 
să obțină în ziua în care acesta avea să devină rege. Ce mult o iubea 
Hugo! Trebuiau să o elibereze. Și posibilitatea asta le scăpa printre 
degete. 

Iși cuprinse chipul cu mâinile și izbucni în plâns. Monseniorul Juan 
își plecă privirea și tăcu. 

- Cine plânge? se auzi o voce prin ferestruică. 

Caterina se smârcâi, clătină din cap și plânse și mai tare. Sacerdotul 
tăcu în continuare. 

- Cine e? zise Regina cu voce păstoasă, autoritară. Cine... Cine plânge 
în biserică? 

Monseniorul Juan își săltă capul și miji ochii, gânditor. 

- Nimeni, Regina, răspunse el. Oare auzi pe cineva plângând? 

Regina nu răspunse. Monseniorul Juan îi făcu semn Caterinei, care îl 
privea surprinsă, cu ochii iritaţi, să plângă în continuare. îi indică, 
printr-o mișcare ritmică a mâinilor, să plângă ușor. 

- Auzi un plânset? întrebă iarăși monseniorul când văzu că Regina nu 
se manifesta. Sunt doar eu în biserică. Lumea petrece pe plajă. 

- Aud un plânset... Da! Plânge... izbucni Regina. Cineva... O femeie, 
acolo înăuntru! 

- Aici nu, Regina. Nu plânge nimeni. Cum se poate să auzi așa ceva? 
Poate că ar trebui să priveşti înlăuntrul tău ca să știi cine plânge. 

- Nu... 

- l-ai făcut rău vreunei femei? zise monseniorul Juan intenţionat. 

Caterina plânse și mai tare, în hohote, însufleţită de zâmbetul plin de 
speranţă pe care-l văzu pe buzele clericului. 

- Regina... continuă sacerdotul. Plânsetele acestea pe care zici că le 
auzi pot fi doar sufletul chinuit al cuiva pe care l-ai rănit. 

Regina mai bău vin cu licoare. O auziră făcându-și de lucru cu 
burduful de vin şi lichidul, înghițind zgomotos, înecându-se și tuşind, şi 


apoi bând din nou. Caterina plânse, suspină și gemu, fără să-i ofere 
vreun răgaz Reginei. 

Regina se mișcă prin celulă; uneori murmura, alteori vorbea. Din 
când în când pica la pământ. Strigă. Cuvinte incoerente. 

- Părinte! strigă ea. Monseniorul Juan nu răspunse. Părinte! urlă ea. 
Monseniorul Juan tăcu în continuare. Incă plânge, zise ea cu voce 
tremurătoare, sprijinindu-se de ferestruică. 

- Regina, nu te pot ajuta dacă nu-mi zici cine plânge. 

- Nimeni... nimeni nu poate... nu poate să mă ajute! 

li era greu să vorbească. li era greu să articuleze cuvintele, care i se 
blocau în gura păstoasă. 

- Atunci vei trăi o veșnicie cu plânsul acela înlăuntrul tău, arzându-ţi 
măruntaiele. 

De data aceasta, izbucni ea în hohote de plâns: un urlet prelung. 

- Regina, Dumnezeu este milostiv, ai încredere în bunătatea Lui. El te 
poate ajuta, o va face, cu siguranţă. 

-Banu! 

- Chiar și asasinii caută clemenţa Domnului nostru... 

- Nu am ucis-o! zise ea numaidecât. Caterina tăcu când o auzi, iar 
monseniorul Juan o îndemnă să continue cu plânsul. Le-am interzis s-o 
facă... 

Caterina își înăbuși un chiţăit. Regina vorbea despre Merce. Câte 
suflete de copii nenăscuţi o urmăreau oare? Zeci, poate sute. Dar când 
zicea că le interzisese să o ucidă putea fi vorba doar despre Merce. 

Apoi se așternu tăcerea. 

- Domnul îţi așteaptă mărturisirea, insistă sacerdotul. 

Era în castelul din Sabanell, aflat după Garraf, spre interior, în 
Penedes. O câmpie fertilă cultivată cu viță-de-vie și cereale; într-unui 
dintre cele câteva promontorii ale ei se înălța fortăreața, ridicată pe 
ceea ce, cândva, împreună cu castelele din Gelida, Papiol sau 
Framprunyă, formase una dintre liniile de apărare a peninsulei iberice 
în fața invaziei musulmane, pe vremea când Catalonia era doar o marcă 
franceză: pământul menit să împiedice înaintarea sarazinilor dincolo de 
Pirinei. 

Hugo străbătuse zona aceea de atâtea ori, că se temea inclusiv că 
avea să fie recunoscut. Puțin mai mult de-o leghe despărţea Sabanell de 
Vilafranca del Penedes, unde fusese de mai multe ori să cumpere vin. In 
apropiere de Vilafranca, la cererea acelui copil, Manuel, își botezase 
femelele de catâri, pe Alba și pe Roșia. Lăsă catârii în Barcelona. Acum 
călătorea deghizat într-un umil zilier ce căuta de lucru prin podgorii, 
care acolo se găseau pretutindeni., 


- Merce e ţinută prizonieră în castelul din Sabanell, în Penedes! zise 
Caterina de îndată ce intră în cârciumă, pustie din pricina nunții lui 
Bernat. 

Pedro reacționa cu un entuziasm pe care și-l înăbuși când văzu 
atitudinea lui Hugo, care ședea la masa lungă din lemn. 

- Nu e moartă, îndrăzni să anticipeze Caterina după ce se apropiase 
de el și-și sprijinise o mână pe umărul lui. 

Lui Hugo îi fu greu să se deprindă cu ideea că fiica lui era în viaţă. Era 
ziua nunţii lui Bernat, și băuse și închinase paharul singur pentru 
nefericirea lui. Nu băuse mult, două sau trei castroane, îndeajuns însă 
pentru ca vorbele Caterinei să se ciocnească în clipa aceea de unele idei 
care pluteau între furie și acceptare. Apoi totul explodă în mintea lui: 
Bernat, Merce... Sfârşi prin a plânge, cu Caterina în spatele lui, aplecată 
peste el, cuprinzându-l cu braţele în jurul trunchiului. 

In noaptea aceea, Caterina îi vorbi despre Regina și despre cum 
reușise s-o facă să mărturisească. 

- Javră nenorocită! O s-o ucid, bombăni Hugo. 

- Nu e nevoie, șopti Caterina. E deja o moartă în viaţă. 

În ziua următoare, la răsărit, plecă spre Penedes. Caterina îl sărută 
dulce, iar el zâmbi. 

- Să nu te întorci fără ea, îl încuraja ea, dându-i un săculeţ doldora cu 
bani. 

Hugo încuviință și-l cântări, de parcă ar fi încheiat o afacere 
importantă. 

- E al tău, în caz că ai nevoie, afirmă ea. Licoarea aduce bani grei. Mai 
avem și alţii. 

Pedro șovăi când Caterina îl lăsă în locul ei, în faţa lui Hugo. Hugo fu 
cel care puse capăt momentelor de îndoială și-și desfăcu braţele, ca să-l 
primească pe flăcău, care se lăsă îmbrățișat, cu braţele căzute pe lângă 
corp, neîndemânatic, de parcă n-ar fi știut cum să și le ţină. 

- Mulţumesc, îi zise Hugo, cunoscând deja participarea lui la planul 
care se sfârșise cu mărturisirea Reginei. 

Caterina plânse văzând strălucirea din ochii lui când o privi în timp 
ce continua să-l îmbrăţișeze pe Pedro. 

Nu își luase provizii de vin sau de licoare; în schimb, își luase apă, 
brânză și carne sărată. Şi iată-l, privind la castelul din Sabanell: turnul 
înconjurat de un ansamblu eterogen de construcţii care, după victoria 
împotriva sarazinilor, a căror prezenţă în peninsulă se restrângea acum 
la regatul Granada, foarte departe de-acolo, își pierduse caracterul 
defensiv și căpătase altul mai apropiat de un palat. Pe deasupra 
parapetelor unor ziduri puternice și impunătoare, se puteau vedea însă 
câteva corpuri de edificiu cu ferestre ogivale delicate și galerii deschise, 
cu arcade susținute de coloane zvelte. 

Castelul era condus de un cavaler vasal baronului de Sabanell, 
stăpânul oamenilor, locurilor şi fermelor răzlețe care-l înconjurau. Hugo 


își aminti de experienţa lui negativă cu cavalerul de la turnul de apărare 
din Campdasens, din Garraf, așa că de data aceasta opta să se înfățișeze 
mai întâi la castel. Era începutul lunii martie; soarele strălucea pe un 
cer senin și ilumina câmpia întinsă acoperită de viță-de-vie și cereale. 
Vremea era plăcută, încă răcoroasă. De-atunci încolo, munca la podgorii 
avea să se întețească: săpat, curățat de us-cături, ba chiar și pus 
îngrășământ... Era perioada, alături de recoltă, în care țăranii ar fi avut 
nevoie de cât mai mulți zilieri. 

- Pace! îl salută Hugo pe un soldat care stătea de pază la poarta 
castelului. 

Bărbatul se uită la el cu o privire ce oscila între indolenţă și 
curiozitate. După intrare, Hugo văzu curtea pentru defilare, unde 
tândăleau mulți alţi soldați. 

- Ce vrei? întrebă santinela. 

- De lucru. Mi-ar plăcea să muncesc pe ogoare, adăugă el. 

Soldatul ridică din umeri. 

- Ştiu că pământurile astea sunt feuda baronului de Sabanell și voiam 
să am permisiunea dumnealui ca să muncesc. Nu vreau probleme. 

- Ceri să vorbești cu stăpânul? întrebă soldatul, surprins. 

- Fireşte că nu. Poate cu cavalerul castelului. 

Sentinela îl privi din nou de parcă ar fi fost nebun. 

- Cu majordomul? întrebă Hugo, coborându-și așteptările, dar 
soldatul nu-și schimbă atitudinea. Cu superiorul tău? încercă în cele din 
urmă. 

- Ofiţer! strigă atunci soldatul. 

Il costă bucata de brânză pe care o mai avea la el. Cu ajutorul ei reuși 
să îndulcească asprimea unui bărbat corpolent, chel și cu burdihan, cu 
trăsăturile împietrite deja într-o grimasă de dezgust permanentă, care 
ascultă apatic minciunile pe care Hugo i le îndrugă ca să-și justifice 
prezenţa în Sabanell. Povești care includeau un nume fals, Pau, și un loc 
fals din care venea, Tarragona. 

- Asta e tot ce ai? întrebă bărbatul după ce apucă brânza și și-o vâri 
printre straie. 

- Da, ofițere, răspunse Hugo, dând să-i întindă bocceluța pe care o 
căra la el, ca să verifice. 

Ofiţerul făcu un gest din mână, iar Hugo își împinse bocceluţa la 
spate. Săculeţul doldora de bani îl avea ascuns printre straie, cam tot pe 
acolo pe unde ofițerul își vârâse brânza printre ale lui. 

- Sunt doar un zilier obișnuit cu munca pe podgorii, adăugă el atunci. 

Nu voia să-i dezvăluie nici că fusese chelar, că se pricepea la crame și 
la îngrijit vinuri; toate acestea, chiar și acolo, în Penedes, l-ar fi putut da 
în vileag. Trebuia să iasă cât mai puţin în evidență, până când avea să 
reușească să-și facă un plan ca să o salveze pe Merce. 

- Bine, zise ofițerul, întorcându-se deja cu spatele la el, poți munci ca 
zilier... Apoi se întoarse brusc. Du-te şi caut-o pe văduva lui Devesa mai 


că nu îi porunci el. E femeie bună. Soţul ei tocmai ce-a murit și are copii 
mici, așa că i-ar prinde bine cineva care să o ajute pe podgorii. In plus, 
aşa își va putea plăti impozitele baronului și creditorilor. Zi-i că vii din 
partea mea. 

Poate că femeia aceea încă tânără avea să reușească să-și plătească 
impozitele către baron, așa cum avea de gând ofițerul. Hugo nu pricepu 
însă partea cu creditorii, dar i se păru puţin probabil ca, după atâta 
cheltuială, văduva să-și permită să-l plătească pentru munca lui. 
Adelaida, așa o chema, locuia la jumătate de leghe de castel, cu trei 
copii, două fete și un băiat, la o fermă cu un singur etaj, 
dreptunghiulară, din piatră, al cărei acoperiș, într-o singură apă și 
construit din ramuri și pământ, era într-o stare destul de proastă. 

Probabil că și Adelaida se gândea la aceleași lucruri ca Hugo, căci 
clătină din cap în timp ce el vorbea. 

- Nu am cu ce să te plătesc, răspunse ea când Hugo își încheie mai 
iute discursul din pricina atitudinii femeii. 

- Atunci nu pricep de ce m-a trimis ofiţerul la tine, murmură Hugo. 

Adelaida ridică din umeri. Hugo își întoarse atenţia spre copiii care 
se jucau aproape goi în apropierea fermei. Ar fi putut rămâne acolo s-o 
ajute pe femeie. Nu avea nevoie de bani, dar se presupunea că era un 
zilier care trebuia să trăiască din munca lui. Fără îndoială că ofițerul știa 
că văduva nu avea resurse. 

- Ai vreo relaţie cu ofițerul? îi trecu dintr-odată prin minte să întrebe. 

Adelaida își ascunse privirea. Hugo își dădu seama din stânjeneala ei: 
avea. Ce fel de relaţie? Putea fi vorba doar despre o relaţie necuvenită; 
altminteri, de ce s-ar fi stânjenit? Să fie aproape de amanta ofițerului de 
la castelul de Sabanell ar fi putut fi de interes pentru el, dar cum să 
lucreze pentru cineva care nu avea resurse ca să-l plătească? Primul 
care ar fi intrat la bănuieli ar fi fost chiar ofiţerul. 

- Ţi-ai vândut deja recolta în avans? întrebă Hugo. 

Femeia clătină din cap. 

- Atunci, dă-mi un pat şi de mâncare, îi propuse el. Momentan nu am 
nevoie de altceva. Mă vei plăti după recoltă, în ziua în care vinzi recolta. 

- Toată treaba asta cu vândutul o făcea soţul meu, eu nu știu... 

- Mă voi ocupa eu, promise Hugo. 

Ferma dreptunghiulară era împărțită în trei zone: într-un capăt era o 
odaie cu bucătărie în care locuia familia; în centru era o alta în care se 
afla un catâr slăbănog și care avea și separaţii pentru depozitarea 
grânelor și a alimentelor, îngrijorător de puţine în opinia lui Hugo; a 
treia zonă, în capătul opus, era menită pentru cramă și în ea se aflau 
câteva butoaie goale și uneltele necesare pentru muncile în podgorie și 
pentru a stoarce strugurii după recoltă. Hugo făcu o grimasă și ieși de- 
acolo când simţi mirosul înțepător, acru, de oţet, amestecat cu cel de 
coji putrezite. 


- Cu cât timp în urmă a murit soţul tău? o întrebă pe Adelaida fățiș, 
când văzu niște vițe-de-vie într-o stare și mai proastă ca ferma. 

- La scurtă vreme după recolta de anul trecut, răspunse femeia. Hugo 
clătină din cap. 

- Vrejurile astea sunt prost îngrijite de mai multă vreme de atât. 

De data asta clătină ea din cap. 

- Lui Josep... Soţului meu îi plăcea mai mult să se bucure de vin, decât 
să lucreze ca să-l obţină. 

Hugo își țuguie buzele și nu rosti întrebarea care nu-i dădea pace: 
oare bărbatul băuse pentru că soția lui îl înșela cu ofițerul sau ea îi 
fusese necredincioasă pentru că el bea? li veniră brusc în minte lunile 
anterioare, cu el beat, dedat vinului. Era un abis infinit, care te trăgea în 
el, pe cât de atrăgător, pe atât de crud, din care era aproape cu 
neputinţă de ieşit. Răsuflă adânc. Își umplu plămânii cu mirosul de 
pământ și viță- de-vie după care tânjea așa de tare: tinereţea lui, visurile 
lui, speranţele lui... Suspină. Fiul Adelaidei, care alerga printre plante cu 
surorile lui, se întoarse și-l privi. Hugo îi zâmbi. Nu mai băuse, nici 
măcar nu mai era ispitit s-o facă după ce Caterina îl anunţase că Merce 
era în viaţă. Caterina! Oare ce s-ar fi ales acum de el, dacă ea nu i-ar fi 
fost alături, dacă nu ar fi luptat ca să înfrângă voința Reginei? Simţi o 
recunoștință infinită, precum și neliniște din pricina distanţei care îl 
despărțea de femeia pe care o iubea. 

- Trebuie să curățăm vrejurile de uscături, zise el. 

Dormea pe un pat din paie, la un loc cu catârul. Trecuseră deja vreo 
două luni de când ajunsese aici, timp în care, pe lângă munca la vița-de- 
vie, se căzni să strângă cât mai multe informaţii despre baronul de 
Sabanell, castelul lui, soldații și îndeosebi temniţele și prizonierii din 
ele. Nu-i fu greu să abată conversațiile în direcţia cu pricina, ca atunci 
când fusese iscoadă pentru Bernat și obținuse informaţii despre nave. 
Mergea la fermele care o înconjurau pe cea a Adelaidei, sub pretextul că 
are de ascuţit vreo unealtă, de împrumutat alta de care nu dispunea sau 
orice scuză asemănătoare, cum ar fi să afle vremea și obiceiurile de pe 
aceste pământuri noi pentru el. Avu astfel prilejul de-a pălăvrăgi cu 
țăranii de pe acea câmpie fertilă. 

Toţi știau cine era Adelaida. Cei mai mulţi erau la curent cu aventura 
ei cu ofițerul castelului; unora le lua mai mult, altora mai puţin, câțiva 
dintre ei o ziceau fără ocol, dar toţi, fără excepţie, vorbeau cu Hugo spre 
caracterul ușuratic al văduvei după ce aflau că lucra pentru ea. Unii 
păreau să se scandalizeze, arătându-se pioși și caști; cei mai mulți 
zâmbeau drăcește sau îi făceau cu ochiul, în semn de complicitate cu 
Hugo. 

- Fereşte-te de ofițer! îl sfătui un țăran tânăr care, judecând după 
convingerea cu care o rostise, sigur îndurase pe propria piele aroganța 
soldatului. 


- Nu-i va plăcea că dormi sub același acoperiș cu amanta lui, sublinie 
un altul. 

Hugo nu le spuse că tocmai el îi propusese să o ajute pe Adelaida. 

- Ar fi în stare să mă aresteze? întrebă el în schimb, prefăcându-se a 
fi înspăimântat. 

- Bineînţeles! Pentru mult mai puţin de-atât, lepădătura aia ne-a 
întemnițat pe mulţi dintre noi. 

Baronul nici măcar nu dădea pe la castel; avea alte pământuri în 
vechea Catalonie, în nord, și prefera să locuiască acolo. Un cavaler, un 
anume Riambao, era vasalul lui în Sabanell. Apoi mai erau ofițerul și 
soldaţii, și toți voiau să conducă și, dacă nu puteau să se îmbogăţească, 
încercau măcar să se bucure de vinul și femeile locului, fie ele văduve 
sau căsătorite. Pe fecioare le respectau din teama de represalii din 
partea baronului dacă o nesocoteau pe vreuna și părinţii ei s-ar fi dus 
cumva să ceară dreptate și o compensație economică; chiar și așa, 
țăranii îi povestiră lui Hugo că mai multe fuseseră atacate. 

Hugo îi întrebă dacă au fost vreodată arestaţi. Cunoșteau temnițele? 
Fuseseră în ele? 

- De ce atâtea întrebări? zise unul dintre ei. i 

- De teamă, bineînţeles, ce alt motiv aș putea avea? Intemniţează și 
femei? îl întrebă pe un altul care nu păru să aibă rezerve în a-i răspunde 
la întrebare. Da? Probabil că e mai greu pentru ele... O zic din pricina 
soldaților și a ofițerului... Bineînţeles. La asta mă refer. 

Era luna mai, iar Hugo săpa podgoriile cu ajutorul Adelaidei și cu 
colaborarea, nu prea eficace, a copiilor ei. Nici el nu era la fel de atent, 
nici nu lucra cu la fel de multă grijă ca atunci când, cu ani în urmă, se 
ocupase de podgoriile lui. Merce era mereu în gândurile lui și îi abătea 
atenţia. Da. Cineva era întemnițat în castelul din Sabanell. Dedusese 
acest lucru din vorbele unei țărance pe care o încarceraseră vreme de 
mai bine de o lună pentru că adusese vin din afara satului și-l vânduse 
împreună cu al ei de parcă ar fi fost din zonă. Femeia îl auzise pe 
temnicer ducându-se dincolo de temnița în care-i închideau pe 
prizonieri. După o vreme se întorcea, de parcă s-ar fi ocupat de cineva 
dintr-o altă temniţă. In ziua în care o eliberaseră, putuse să vadă că 
pasajul pe care se ducea și întorcea temnicerul nu avea ieșire, așa că 
părea logic să mai existe o celulă la capătul coridorului. 

- Nu, clătină ea din cap la întrebarea pe care i-o adresase Hugo. 

Nu știa mai mult de-atât. 

- Pentru un pariu, își justifică el interesul când femeia își exprimă 
mirarea. Eu pariez că într-un castel așa de mare sunt mai multe 
temnițe, iar un cunoscut de-al meu zice că nu. 

- Ah! se linişti ţăranca. Păi dacă vrei să știi toate astea, trebuie doar 
să mergi la Francesc. 

Soţul, de față și atent la conversaţie, încuviință ceea ce spusese 
nevasta lui. 


- Cine e Francesc? întrebă Hugo, încercând să pară indiferent. 

- Beţivul locului. O să-l găsești în Sabanell... Dacă nu e cumva în 
temniță, întrucât, din pricina certurilor pe care le stârnește, petrece mai 
mult timp acolo ca în casa lui. Joan! strigă femeia brusc către soțul ei. 
Joan, Francesc are casă? 

Acesta ridică din umeri de îndată ce-o auzi. 

- Bun. N-are importanţă. Când am fost eu întemnițată, pe Francesc 
nici măcar nu l-au aruncat în închisoare. De obicei îl lasă să umble liber 
pe-acolo până se linişteşte aproape de tot; apoi temnicerul îl obligă să 
măture și să curețe rahatul, după care-i dă drumul. 

Cum anume se îmbăta Francesc fu un mister pe care Hugo nu reuși 
să-l dezlege. Sabanell era doar o mână de barăci de chirpici, în care nu 
era nici cârciumă, nici magazin, nici comerţ; barăci îngrămădite la poala 
castelului și în jurul unei capele mici și întunecate, solide, cu ziduri 
groase, cu o singură navă și o boltă cilindrică, dedicată Sfântului 
Bartolomeu. 

O biserică săracă, la fel ca enoriașii ei, căci Hugo află și motivul 
pentru care Adelaida și, ca ea, toţi locuitorii satului și cei ai altor trei 
localități învecinate aflate sub jurisdicția baronului de Sabanell 
trebuiau să le plătească acelor creditori pe care-i menţionase ofițerul în 
ziua în care sosise el acolo. Sabanell era falimentar. Numeroase 
localități din Catalonia se aflau în situație asemănătoare. Domnii lor 
feudali, conți și baroni, făcuseră datorii mari ca să își menţină viața 
somptuoasă, luxul și pompa și ca să-și îndeplinească obligaţiile 
războinice tot mai costisitoare. Pentru a acoperi acele cheltuieli, nobilii 
vândură censuri oamenilor de vază înstăriți din orașe, îndeosebi celor 
din Barcelona. Aceștia le dădeau o sumă importantă de bani și ei se 
obligau să plătească un cens anual, echivalent dobânzii la suma 
principală. Dacă censul era perpetuu, era oferit cu o dobândă mică, dar 
dacă era plătit doar preţ de o generaţie sau două, așa-numitul 


violario17, se plătea o dobândă de obicei de două ori mai mare. 

Pentru aceste operaţiuni financiare, nobilii le cereau servilor și 
vasalilor lor să semneze în persoană censurile, angajându-se așadar să 
plătească pensiile anuale pe care le presupuneau acestea. Ciuma care 
devastase întreaga lume și dusese la diminuarea populaţiei, recoltele 
proaste, războaiele, noile epidemii, poate simpla avariție a domnilor 
feudali, toate acestea făcuseră ca multe dintre censurile pe care nobilii 
le vânduseră oamenilor de vază de la oraș, și pe care vasalii lor și le 
însușiseră, să nu poată fi lichidate. Atunci satul intra în faliment și era 
administrat chiar de negustori, care negociau și se înțelegeau cu toate 
satele asupra mijloacelor de plată, reducerilor, sau în transformarea 
censului într-un simplu împrumut, drept pentru care plata anuală 
reducea suma datorată. 


In această situație se găseau Sabanell și multe alte locuri aflate sub 
domnia baronului. Vasalii continuau să-și plătească zeciuiala stăpânului 
lor şi o parte, în cazul lor a șaptea parte, din recoltele lor, creditorilor 
censului. Oricât de fertile ar fi fost pământurile, existența devenea 
anevoioasă și crudă pentru ţăranii umili care continuau să meargă la 
bisericuța de-acolo și să se roage lui Dumnezeu și Fecioarei să le aducă 
pace și norocul de-a face față sărăciei lucii. 

Hugo știa că în Sabanell nu se vindea vin, drept pentru care, în 
duminica următoare celei în care țăranca aceea îi spusese despre 
Francesc, se duse la liturghie cu un burduf bun care-i aparținuse soţului 
Adelaidei și pe care, deși putea, nu se sinchisi să-l spele. Vinul îl 
cumpără pe datorie, ca să nu-și arate banii, de la o fermă din drumul lui 
spre Sabanell. Nimeni nu întrebă nimic. Nimeni nu acordă câtuși de 
puţină importanţă faptului că achiziționase vin. Duminicile, după 
liturghie, se adunau toți în sate, uneori în curtea pentru defilare a 
castelului, și sărbătoreau, după care se întorceau la casele lor să 
mănânce. Locuitorii din Sabanell, cei din castel și cei de la fermele 
răzlețe din zonă nu erau mai mulți de cincizeci la număr, cu tot cu copii 
și bătrâni. Adelaida dispărea de obicei și se întâlnea cu ofiţerul. In 
timpul acelor ore se bea; unul dintre soldaţi știa să cânte la fluier și, 
dacă parohul o îngăduia, la întâlniri îi distra pe oameni cu el. Se vorbea 
despre vreme și recolta care se apropia. 

Nu-i fu greu să-l recunoască pe Francesc printre cei care pălăvrăgeau 
pe esplanada din fața bisericii: un bărbat pe cât de slab, pe atât de 
murdar și de zdrențuros, care mergea de la grup la grup și cerea de 
băut. Unii îi dădură. Hugo se îndepărtă și se așeză singur, pe jos, sub 
ramurile unui arbore care acoperea soarele cald și blând de la acel 
sfârșit de primăvară. Așteptă și ridică burduful deasupra capului, ca să 
bea, chiar pe când Francesc se uită la el, de parcă ar fi fost o invitaţie. Fu 
lângă el într-o clipită. Arătă spre burduf. Hugo își drese vocea și tuși din 
pricina mirosului de acru al burdufului și a acidității vinului pe care i-l 
vânduseră pe datorie. 

- Mă inviţi? insistă Francesc. 


Hugo îi întinse burduful, iar acesta se așeză lângă el și se lipi de 
burduf. 

- Eh! Mai ușor! trebui să-l avertizeze Hugo. 

Bărbatul părea în stare să dea gata tot vinul. 

Hugo bău iarăși, cât mai puţin posibil. Celălalt dimpotrivă. Hugo se 
prezentă drept Pau și-i spuse că era nou în locul acela. Francesc 
încuviinţă; știa deja. Hugo profită și întrebă despre Sabanell, despre 
oamenii de pe esplanadă. Arăta spre unii și spre alţii, întinzându-i 
mereu burduful. Cineva îi privi și chiar și arătă spre perechea de sub 
arbore, deși aproape toți se arătaseră cu desăvârșire indiferenți. „Să-l 
întreţină nou-sositul pe beţțivanul ăla impertinent", i se păru lui Hugo a 
citi pe buzele unuia dintre ei. Francesc, la rândul lui, îi răspunse 
numaidecât, cu grabă, uneori incoerent, din pricină că avea gura 
păstoasă. Avea un șiroi de salivă albicioasă și lipicioasă care-i atârna 
permanent la colțurile gurii. 

„Vinul!" se gândi Hugo înainte să deschidă subiectul care-l interesa. 
De bine sau de rău, toată viaţa lui se învârtise în jurul nectarului zeilor. 
Caterina aflase unde se afla Merce îmbătând-o pe Regina, iar acum el 
făcea același lucru. 

- Mi-au zis că tu cunoști foarte bine castelul, comentă el. 

Francesc ridică din umeri și nu răspunse, așa că Hugo îi smulse 
burduful. Celălalt îl imploră cu mâinile întinse. 

- Cunoști castelul? Temniţele? insistă Hugo. 

- Da. Fă-mi o favoare... Imi mai dai vin? Te rog... Te... 

In timp ce Francesc îl implora, Hugo retrăi acea senzaţie: nevoia 
imperioasă și incontrolabilă de a bea. Ascunse burduful, nemailă- 
sându-l la îndemâna lui Francesc. 

- Cum sunt temniţele? 

- Sunt... Păi, cum să fie? Temniţe! 

Hugo îşi dădu seama că beţivanul ăla nu avea să fie în stare să le 
descrie. li arătă burduful. 

- Vorbește-mi despre femeia pe care o ţin închisă în ultima celulă, cea 
din capătul coridorului. în ciuda stării lui, Francesc reacționa. 

- Nu... Nu pot. începu să tremure brusc. Nu. Nu se poate vorbi despre 
ea. Guillem, temnicerul... Gesticula violent cu mâinile. Nu pot. Nu. 
Nimeni nu trebuie să știe despre ea... 

- Aşa e, îl întrerupse Hugo înmânându-i în același timp burduful. 
Trebuia să-l liniștească înainte să-și dea seama cineva că era agitat, așa 
că-l lăsă să bea. Știu deja că nimeni nu trebuie să știe, insistă Hugo după 
ce-l forță să se oprească din băut. Dar eu știu. Nu-i așa că știu? 

Francesc îl privi nedumerit. 

- Da. Cum de...? Cum de știi? 

- Pentru că sunt amic cu Guillem și cu cavalerul Riambao. De-aia știu. 
Cu mine poţi vorbi despre femeia aia. Dar cu nimeni altcineva! aproape 


că ţipă el. Ai priceput? Nu trebuie să vorbeşti cu nimeni altcineva 
despre femeia aia! Cu nimeni! Ai priceput? 

Francesc încuviință din cap în repetate rânduri, absorbit de 
instrucțiunile lui Hugo. Apoi bău iarăși. 

- La început plângea mult și o dată a și vorbit cu mine, murmură 
bețivul dintr-odată, dar acum rareori o mai auzi plângând. 

- Trăieşte? sări Hugo. 

- Da, îl asigură Francesc tărăgănând vocala. De curând i-am dus de 
mâncare și am scos găleata cu excrementele ei. 

In clipa aceea, Francesc clătină din cap, plângându-se parcă de 
norocul lui. 

- Ai văzut-o? 

- Nu... Ei bine, da. O umbră într-un colț, ascunsă. Temătoare. Așa se 
poartă de când câţiva soldați... 

Hugo lovi pământul cu pumnii închiși. Nu vru să întrebe de ce se 
temea Merce de soldați. 

- E ca o pasăre micuță, îl auzi totuși pe Francesc zicând în continuare. 

- Ce vrei să zici? 

- Mâncarea... Mănâncă puţin, ca o pasăre micuță. 

Sub arbore, în timp ce Francesc îi vorbea iute despre fiica lui și 
despre ceilalți prizonieri, printre guri de vin, Hugo trebui să-și înăbușe 
de mai multe ori lacrimile și să-și dreagă vocea de alte mii de ori. 
Incepând de-atunci, obsesia de-a o elibera pe Merce îi ocupa fiecare 
secundă din viaţă. Și-i distrăgea atenţia, ca în ziua aceea de mai în care, 
în timp ce lucra, aproape că-i tăie mâna fiului Adelaidei, care se vârâse 
pe sub vița-de-vie, ca să-i arate că-l ajuta. 

Lui Hugo, castelul din Sabanell i se părea tot mai impenetrabil pe 
măsură ce se întreba cum s-o elibereze pe Merce. Fiica lui era deja 
întemnițată de doi ani, deși nu pe toată perioada în Sabanell. Probabil 
că o mutaseră acolo după condamnarea lui Benedict al XIII-lea, a cărui 
sentință nu includea practici necinstite cu călugărie sau alte femei și 
după ce se pusese capăt schismei prin numirea lui Martin al V-lea. 

De atunci, o posibilă mărturisire a Arsendei care să-l prejudicieze pe 
papa destituit nu mai avea absolut nicio importanţă, drept pentru care 
întemnițarea lui Merce avea sens doar pentru a ascunde orice urmă 
privind răpirea ei. Dacă Merce nu reapărea, nimeni nu le putea imputa 
vreun delict celor care interveniseră în răpirea unei cetățene a 
Barcelonei. Așa era în siguranţă îndeosebi episcopul Barcelonei, Andreu 
Bertran, care părea să-și fi reglat orice posibilă problemă cu Bernat prin 
faptul că anulase căsătoria lui cu fiica diavolului, după care ratificase 
bunătatea lui Dumnezeu în Arnau, singurul lui fiu. 

Hugo nu pricepea motivul pentru care o mutaseră pe Merce din 
temnița din Garraf, care se afla pe pământurile episcopatului, până 
acolo, în Sabanell, pe pământurile baronului, dar, în urma Conciliului 


din Costanza, interesele Bisericii și cele ale nobililor se suprapuneau 
într-o asemenea măsură, că orice era posibil. 

Hugo se plimbă prin curtea pentru defilare a castelului și se forță să 
nu privească spre poarta care ducea spre interiorul turnului principal. 

De cealaltă parte a ușii, păzită mereu de un soldat înarmat, era o 
scară, spre dreapta, care cobora până în temnițe. Așa-i explicase 
Francesc. 

Hugo pierdea vremea, în timp ce Adelaida cocea pâine în cuptorul 
castelului. Vasalii baronului trebuiau să coacă acolo, la fel cum măcinau 
cerealele în moara lui, sau își reparau uneltele, sau potcoveau Cau în 
fierăria castelului; și plăteau impozitele corespunzătoare: pentru 
măcinat, pentru copt, pentru cultivarea viţei-de-vie, pentru vânzarea 
vinului. Plăteau un cens pentru arenda pământurilor lor și părți 
proporţionale din recolte, pe lângă zeciuiala pe care o dădeau Bisericii. 

Hugo se întoarse și privi spre ușă. Şi dacă se cobora în temnițe prin 
stânga, nu prin dreapta? Și dacă nici măcar nu erau acolo? Trebuia să 
știe cu exactitate situația temniţelor. Incă nu știa cum avea să-și 
elibereze fiica, dar îi era limpede că, pentru a o face, era esențial să 
cunoască interiorul castelului. 

- Valea de-aici, țăranule! îi strigă paznicul de îndată ce Hugo se 
apropie de ușa turnului. 

Hugo își ceru iertare și se îndreptă spre cuptor, unde Adelaida încă 
aştepta, oarecum mai departe de celelalte femei care, ca și ea, veniseră 
ca să coacă pâinea. Printre ele se aflau și câțiva bărbaţi, probabil soţii 
lor. Hugo nu stătu pe gânduri. 

- De ce o privești așa?! se luă de unul dintre ei, cel care i se păru cel 
mai puternic. Ce șoptești despre ea?! adăugă el, făcând semn cu o mână 
spre Adelaida, iar cu cealaltă prinzându-l deja de pieptar și zgâlțâindu-l 
cu forță. 

Țăranul, om al câmpului, grosolan, reacționa numaidecât, începură 
să se încaiere: își dădură câţiva pumni, după care se agăţară unul de 
celălalt și se rostogoliră pe jos, în timp ce femeile urlau și alți câțiva 
bărbaţi îi ovaţionau. Printre lovituri, mai rare din pricina distanţei 
reduse la care se produceau și a încâlcelii de braţe și picioare încolăcite, 
Hugo avu timp să se căiască de inițiativă când văzu că intervenția 
soldaților se lăsa așteptată. 

Cu toate acestea, trei soldați reușiră în sfârșit să-i despartă. 
Acuzaţiile fură unanime: Hugo începuse cearta și-l atacase fără motiv pe 
țăran, un bărbat rațional, paşnic și cu frica lui Dumnezeu, cum bine 
știau cei care-l cunoșteau. Soldaţii se eliberară de femeile și bărbaţii 
care scandau în apărarea tovarăşului lor, iar lui Hugo nici măcar nu-i 
dădură ocazia să deschidă gura. 

- Să mergem! îi porunci cel mai în vârstă. 

Francesc nu-l înșelase: erau niște scări la dreapta, imediat ce treceai 
de uşa turnului principal. Zona aceea aparţinea construcţiei vechi a 


castelului: ziduri din piatră groasă, scări și coridoare înguste, toate 
cufundate într-un întuneric întrerupt, din loc în loc, de câte o torță 
agăţată pe perete, într-o umezeală care-ţi pătrundea până la oase, și în 
duhoarea putreziciunii şi a excrementelor.. Şi, mai presus de orice, a 
fricii şi morții. 

Chiar şi-așa, Hugo încercă să memoreze fiecare pas pe care-l făcea. 
Ajunseră jos, unde era o anticameră cu un pat de paie pentru cine era 
de gardă, un coridor și o ușă, pe care o deschiseră și care dădea înspre o 
temniță întunecoasă. 

- Treci înăuntru! îi porunci singurul soldat care-l mai însoțea. 

Hugo se împotrivi. Trebuia să vadă dincolo de celula lui, spre capătul 
coridorului, să verifice dacă era adevărat ce-i spusese Francesc. 

- Nu! îndrăzni el să zică. 

Soldatul se îndreptă de spate și se îndepărtă de Hugo îndeajuns cât 
să-l amenințe cu sulița pe care până atunci o ţinuse nepăsător, în poziție 
verticală. Hugo întinse o mână în faţa vârfului de fier, dar când soldatul 
îl îmboldi spre interiorul temniței, pricepu că-i era imposibil să se uite 
în jur și să controleze arma în același timp. 

- Nu l-am atacat pe bărbatul ăla! protestă el. 

- Nu-i treaba mea! urlă soldatul, care îl împunse iarăși cu sulița. 

- Dar e treaba ofițerului tău. 

Soldatul șovăi o clipă, iar Hugo profită și privi spre capătul 
coridorului. Văzu că acesta se continua și că pe stânga părea să fie o altă 
ușă, în spatele locului în care se aflau ei. 

- Ce zici tu de ofițer? 

Hugo nu-l băgă în seamă. L-ar fi putut împinge, apoi să-i ia sulița și 
să-l domine. In anticameră reușise să vadă cheile de la celule... Dar după 
aceea? Cum aveau să părăsească el și Merce castelul la lumina zilei și în 
văzul țăranilor și al soldaţilor? Unde ar fi fugit? Se trezi dintr-odată în 
celulă. Intrase în ea, de parcă așa l-ar fi îndemnat instinctul s-o facă. Ușa 
se închise cu o bufnitură al cărei ecou răsună în temniţă. își zise că 
trebuia să-și pregătească bine evadarea, căci Merce nu avea să fie în 
stare să fugă. 

Hugo cercetă cu atenţie temniţa în întuneric. Cineva se apropie de el. 

-Ai...? 

Hugo nu-i îngădui să continue. Il alungă pe prizonier împingân-du-l 
și se apropie de ușă. Ofițerul avea să-l elibereze numaidecât: mai era 
mult de lucru în podgoria Adelaidei. între timp, gândurile îi zburară la 
Merce. îi despărţea doar un zid! Vru să strige, să-i spună că era acolo, că 
o iubea, că avea să o elibereze, dar și că nimeni nu trebuia să știe despre 
legătura dintre ei. „O pasăre mică." Nu ar fi putut merge. Nu ar fi avut 
forţa necesară. Lumina i-ar fi rănit ochii. Auzise că așa se întâmpla cu 
prizonierii care petreceau multă vreme în întuneric. Oftă. Castelul: 
impenetrabil; soldaţii: mulţi; terenul: o câmpie fără locuri în care să se 


poată ascunde, iar fiica lui: Merce nu avea să fie în stare să coopereze. 
Cum avea să reușească? 

Ofiţerul îl pedepsi făcându-l să aștepte ce mai rămăsese din zi și 
toată noaptea, după care-i dădu drumul în ziua următoare, la răsărit. 

- Mulţumește-i Adelaidei că nu te ţin închis o lună, îl mustră acesta 
de cum puse piciorul afară din temniţă. 

Nu dormise, ascultând zgomotele, încercând să recunoască vocea lui 
Merce în timp ce ascultase litania de sunete înăbușite și stinse. Pentru 
el nu fusese o pedeapsă; singurătatea, tristeţea şi durerea îl făcură să ia 
o hotărâre fermă. Nu-i răspunse ofițerului. In schimb, îl înfruntă în 
gând: „Te voi ucide în ziua aceea dacă îmi stai în cale." Bărbatul păru să 
perceapă pericolul ce emana din privirea lui Hugo, căci își înăbuși 
aroganţa, tăcu din gură și se dădu la o parte. 

lar ziua aceea sosi în sfârșit. în cele aproape patru luni care trecuseră 
de la întemnițarea lui până la sfârşitul lui septembrie, după recoltarea 
strugurilor, Hugo doar muncise și se rugase ca fiica lui, micuța lui, să 
mai reziste o zi și încă o zi. Sfânta Maria a Mării. O vedea pe Fecioară, pe 
Fecioara lui, noaptea, și ea îi zâmbea. Avea totul pregătit: banii, cuțitul 
Barchei și un catâr cu o căruţă rablagită pe care o cumpărase în Garraf. 
„Mi-au împrumutat-o foștii mei stăpâni, deoarece ei au adunat deja 
recolta", o minţise el pe Adelaida, cu ceva vreme în urmă. „Cu ajutorul ei 
vom termina și noi mai repede." 

In ziua de Sfântul Mihail, ţăranii ca Adelaida, care aveau în arendă 
pământurile care-i aparțineau baronului de Sabanell, erau obligaţi să 
plătească zeciuiala, a unsprezecea parte din recoltă, precum și zeciuiala 
pentru creditorii censurilor. In ziua aceea, îi povestiră ei lui Hugo, în 
Sabanell și în castel domneau haosul și dezordinea. Imputernicitul 
creditorilor și cel al cavalerului, fiecare pe cont propriu, cercetaseră 
deja pământurile Adelaidei și ale celorlalți țărani, ca să stabilească 
valoarea impozitelor. Hugo profită de oportunitate și-i vându 
procuratorului creditorilor din Barcelona, un negustor pe care, din 
fericire, nu-l cunoștea, restul recoltei Adelaidei. Negustorul fu surprins 
de cunoștințele cuiva care se prezentase drept un simplu zilier; Hugo își 
dădu seama și hotărî să nu forțeze cât de tare ar fi putut, dar chiar și 
aşa, obținu pentru văduvă un preţ destul de bun. 

Cel mai important lucru în ziua de Sfântul Mihail nu era doar faptul 
că toţi țăranii veneau la castel, își predau zeciuiala pentru stăpân și 
călcau în picioare strugurii în vinărie, și învălmășeala aferentă, ci faptul 
că după aceea se producea un fel de schimb în conducerea și puterea 
din Sabanell. În tot ce ţinea de a doua zeciuiala, autoritatea şi inclusiv 
jurisdicţia, atât civile, cât și penale, le aparțineau chiar negustorilor și 
cumpărătorilor censurilor. Așa se stabilise pentru ca, în mod direct, fără 
să fie nevoie să recurgă la ajutorul soldaţilor și al forțelor domnului 
feudal, împuternicitul creditorilor să poată exercita drepturile care i-ar 
fi aparţinut altminteri baronului de Sabanell. Zeci de ţărani, zeciuiala 


pentru unul, încă o zeciuiala pentru alţii; soldaţii baronului; soldaţii 
angajați de negustori; bărbaţi și femei care călcau în picioare strugurii; 
vin dat din gură în gură; proasta dispoziție a unora dintre ţăranii 
prădați; încăierările, dintre care multe pricinuite de soldați... Nu avea să 
existe o zi mai potrivită ca aceasta ca să o elibereze pe Merce. 

Atmosfera din castel era la fel de haotică precum și-o închipuise 
Hugo. Odată intrați în curtea pentru defilare, alături de ceilalți țărani, 
descărcară strugurii. împuterniciții stăpânului și cei ai creditorilor se 
apropiară numaidecât ca să verifice datele Adelaidei și contribuţia ei. Le 
ziseră că totul era în regulă și îi puseră să aștepte. Era o zi răcoroasă, 
deşi noaptea avea să fie și mai răcoroasă, se gândi Hugo. Judecând după 
soare, care strălucea puternic, mai era puţin până la miezul zilei. 
Trebuia să aștepte, se plânse în sinea lui, mângâind pe sub straie cuțitul 
Barchei și observând că era încordat. Era hotărât să-și dea și viața în 
acel demers dacă era nevoie; nimic și nimeni nu avea să-l oprească. 

Adelaida dispăru după ce-i îndrugă lui Hugo o scuză neinteligibilă și- 
i zâmbi rușinată. Copiii o urmară o vreme prin curtea pentru defilare, 
până îi opri soldatul care stătea de pază la intrarea în turnul principal. 
Pe el nu avea să-l oprească! se gândi Hugo. Pentru Dumnezeu! Pentru 
fiica lui!... Pentru Barcha, pentru musulmana care-și dăduse viaţa ca el 
să fie acum acolo. Vinul curgea din belșug, dar Hugo nici măcar nu gustă 
din el. li pierdu din ochi pe copii când oamenii începură să calce 
strugurii puși într-un butoi mare de lemn în care încăpeau până la 
patru persoane și din care, printr-o deschizătură la nivelul solului, 
mustul se scurgea în crama castelului, care se afla sub pământ. 

Adelaida se întoarse după-amiaza și apoi plecă iarăși. Şi paznicul 
turnului pleca și se întorcea, la fel ca toţi ceilalți, pe măsură ce vinul își 
făcea efectul. Avură loc încăierări și oameni fură arestați și duși în 
temnițe. Forfota aceasta nu-i plăcu lui Hugo, căruia i se păru totuși un 
semn bun că apusul soarelui picta cerul în nuanţe roșiatice. Vreo două 
focuri ardeau în curtea pentru defilare; și mai multe în afara castelului, 
își zise că sosise momentul. Prinse tare cuțitul și-l mișcă pe sub straie, 
fără să-l tragă, doar ca să confirme că-l poate scoate cu ușurință. Se 
îndreptă spre ușa de intrare în turn și zăbovi pe-acolo până când 
paznicul își părăsi postul și se duse să mănânce ceva ce-i oferise un 
tovarăș de-al lui lângă cel mai apropiat foc. Fără să stea pe gânduri, 
Hugo se furișă înăuntru. 

La dreapta, scara cobora spre temnițe. Nu privi în jur; nu observă 
nici măcar dacă stătea cineva de pază. Scara, scara, scara... Ajunse la ea 
și coborî. Umezeala, duhoarea. Nu le simţi. Anticamera. Scoase cuțitul. I 
se păru că aude voci. Câte? Trase adânc aer în piept. Ucisese în două 
ocazii, o dată pentru Regina și cealaltă pentru Merce. I se păruse 
simplu, își aminti el în timp ce strânse tare pumnalul. Nimeni! 
Anticamera era goală. Cercetă cu atenţie spaţiul, de parcă nu-i venea să 
creadă: nimeni! Atunci, vocile?... Veneau din temniţă. Cheile erau acolo, 


pentru el. Apucă mănunchiul și străbătu coridorul în fugă. Tremură în 
timp ce încercă cheile. 

- Merce, Merce, fiica mea, șoptea el. Nu... Nu era ea. Mănunchiul de 
chei îi căzu din mâinile- i transpirate, neîndemânatice. Sunetul, deși 
înăbușit de pământul umed, i se păru răsunător. Așteptă. O clipă doar. 
Nimeni. Merce, o strigă el după ce se aplecă și le ridică. 

Fiica mea... 

Incuietoarea scârțâi. Hugo descuie ușa, o deschise și intră în temniţă. 
O umbră. Asta căuta, umbra unei păsări mici, înghesuită într-un colț. Se 
obişnui cu întunericul și o văzu. Plânse. 

- Fiica mea! 

Se apropie de ea. Merce, cu spatele la el, se înfiora când o atinse, de 
parcă s-ar fi temut că avea să-i facă rău. 

- Fiica mea! 

Hugo o apucă de umeri, dar îi dădu drumul. Umerii aceia descărnați 
nu puteau fi ai fiicei lui... îl asaltară îndoielile. Și dacă nu era ea? 

- Merce, fiica mea... Sunt tatăl tău, Hugo. încercă să-i vadă chipul, dar 
nu reuși. Am venit să te eliberez... Fiul tău, Arnau... Ți-l amintești pe 
Arnau? 

Când auzi numele, femeia întoarse ușor capul. 

- Arnau, șopti Hugo. E în Barcelona. Te așteaptă. Am promis că te voi 
duce la el. 

- Arnau, pronunță Merce cu voce răgușită. Ea era! Hugo nu vru să 
mai aștepte. 

- Să mergem! 

Incepu să o acopere cu zdrenţele pe care le purta când auzi o voce 
autoritară şi se opri. 

- Agusti! 

Strigătul se auzea din anticameră. Oricine ar fi fost, venea pe 
coridorul cu celule, deoarece vocea se auzi mai limpede: 

- Agusti, eşti aici? Ai cheile de la celule? 

Hugo reacționa cu rapiditate. Se apropie de ușă și o încuie pe 
dinăuntru, în timp ce soldatul străbătea coridorul târând după el un 
nou deținut, ale cărui strigăte și plângeri mascară scârțâitul ușii și al 
încuietorii. Hugo se lipi cu spatele de perete și-l auzi pe bărbat oprindu- 
se în fața celulei anterioare, cea a prizonierilor obișnuiți. Acolo trase de 
poartă și izbucni în înjurături. 

- Care ticălos a luat cheile de la celule? Pui de lele! E interzis să scoţi 
cheile din anticameră! Agusti! 

Hugo îl auzi întorcându-se pe coridor. Nu putea îngădui așa ceva. 
Dacă ieșea în curtea pentru defilări ca să-l caute pe Agusti și el îi zicea 
că nu avea cheile, o trupă de soldaţi, beți sau nu, avea să dea buzna în 
temnițe. Atunci s-ar fi sfârşit totul. 

- Aici sunt! strigă el. Descuie celula lui Merce și lăsă ușa 
întredeschisă. Aici, îi atrase iarăși atenţia soldatului. 


- Acolo? se miră celălalt râzând. Ce cauţi acolo înăuntru, cu târfa aia 
sfrijită? Mai are carne de care să te agăți? De multă vreme nu... 

Hugo se năpusti. Când auzise hohotul de râs, scosese cuțitul lui 
Jaume, iar restul batjocurii îl făcu să se ducă în centrul coridorului, 
drept în fața soldatului, căruia, fără multă tevatură, îi înfipse pumnalul 
în stomac. Ultima frază a bărbatului rămase neterminată, plutind în 
văzduh. Hugo îl scuipă în faţă în timp ce acesta se prelingea spre podea 
cu spatele lipit de perete, încercând să astupe în zadar cu mâinile o rană 
care sângera deja. Deţinutul pe care-l țâra soldatul după el era atât de 
beat, că părea să nu-și fi dat seama de nimic. Hugo îl apucă și trase de el 
spre celula lui Merce, unde-l lăsă să cadă; apoi îl vâri în ea și pe soldat, 
care era încă în viață. 

- Nu mai e cale de întoarcere, îi șopti apoi lui Merce, pe care o săltă 
pe umăr, ca pe un balot, ușor, o povară nespus de ușoară, de parcă ar fi 
fost făcută doar din durere și suferinţă. 

„Cine ar fi putut bănui că ducea o ființă umană?" se întrebă el în 
anticameră. Șovăi înainte să înceapă să urce scările; se putea ca 
santinela să fie la postul ei, sus, în curtea pentru defilări. Deja fusese 
prea norocos cu unele dintre ele. Poate că soldaţii erau beți, murdari și 
neîngrijiți, dar erau oameni obișnuiți cu războiul, cu lupta, așa că făcu 
cale întoarsă. Apucă iarăși mănunchiul de chei și deschise prima celulă, 
în care erau întemnițați mai mulţi țărani, beți sau enervaţi din pricina 
impozitelor. 

- Afară! le strigă el. 

O zbughiră toţi afară, grămadă. Hugo trebui doar să-i urmeze pe 
scară. 

- Hei! Ce faceţi?... 

Soldatul de gardă încercă să-l oprească pe primul dintre ţăranii 
eliberați, dar în zadar, și când văzu că îi scăpa și cel de-al doilea, ceru 
ajutor. Hugo se ascunse în celălalt capăt al coridorului când văzu că îi 
veniră și alţii în ajutor. Preţ de o clipă se întrebă dacă nu cumva luase 
hotărârea greșită, căci cu soldatul înjunghiat în celulă, viaţa lui Merce și 
a lui erau în mare pericol. Soldaţii, unii dintre ei chiar băuți, își făceau 
apariţia în ușă. 

Nu, nu se înșelase. Ţăranii se luptară; loviră sulițele cu care îi 
amenințau soldaţii și se năpustiră asupra paznicilor. 

Le furaseră deja recolta, pâinea nevestelor și a copiilor lor; nu aveau 
să le îngăduie să facă același lucru cu libertatea lor. Alţi țărani le veniră 
în ajutor din curtea pentru defilări și Hugo se hotărî să acționeze. Fără 
nicio măsură de precauţie, ieși pe ușă cu pas ferm și-i lăsă la o parte pe 
cei care se luptau. Căruţa și catârul îl așteptau. O așeză pe Merce și 
trebui să-și înăbușe un oftat. Dumnezeule, fiica lui era doar o... pasăre 
mică înspăimântată. Preţ de o clipă își deschise ochii, bulbucaţi, 
afundaţi în niște orbite negre. 


- Fiica mea... O mângâie pe obraz pe sub zdrenţe. Să mergem! Te vei 
face bine! Arnau te așteaptă. 

O acoperi cu două pături bune, de care făcuse rost tocmai pentru 
asta. Se felicită pentru că fusese prevăzător și mână catârul spre poarta 
castelului. 

- Nu vorbi, fiica mea, nu te mișca, te implor. 

Nu-i opri nimeni, pe ziduri nu erau santinele. Hugo încuiase ușa de la 
temnița lui Merce, dar cealaltă rămăsese deschisă. Soldaţii aveau să-și 
dea numaidecât seama de ceea ce se petrecuse; de îndată ce aveau să-i 
ucidă pe câţiva dintre țărani, ceilalți aveau să fie intimidaţi și aveau să 
nu se mai lupte. Atunci avea să fie momentul în care urmau să-i ducă pe 
noii deținuți în temnițe și aveau să descopere că evadase. Aveau să iasă 
să o caute, era convins de asta. Nu avea un avantaj de timp prea mare. 

- Să mergem! 

Lovi catârul cu un bici care pârâi chiar și prin tărăboiul stârnit de 
încăierare. 

Când ajunse în afara zidurilor, cineva îl salută de lângă unul dintre 
focurile care ardeau pe pantele dealului pe care se înălța fortificația. 
Hugo ridică o mână drept răspuns și continuă să tragă de animal. 

După care îi dădu iar ghes catârului, neliniștit, ascultând strigătele 
din spatele lui. întunericul se deschidea în fața lui. Lăsară în urmă 
focurile și castelul, barăcile și biserica mică și solidă, și tată și fiică 
pătrunseră în întunericul ogoarelor, în timp ce o lacrimă i se prelingea 
pe obraz. Simţea miros de must, struguri, pământ lucrat și lemn vechi 
de lăstari de vită. 

Nu reuşi să parcurgă o distanţă prea mare în timpul nopții. 

Intunericul, uneori de nepătruns, ascundea cărările. Atunci Hugo 
aştepta să treacă norii, dezvăluind o lună a cărei strălucire slabă îi arăta 
încotro să o apuce. Lentoarea îl dispera; încăpățânarea catârului, care 
deseori refuza să înainteze în întuneric, îl irita. Tăcerea... Tăcerea îl 
liniștea, parțial, deoarece însemna că nu îi urmărea nimeni. Dar 
nemișcarea aceea aproape absolută, uneori opriţi într-o mare de 
vrejuri, pierduţi, îl făcea să dea drumul frâielor și să se ducă pipăind 
până la căruţă, ca să verifice dacă Merce mai respira. Atunci respira și el 
și dădea drumul aerului pe care-l ținuse în piept fără să-și dea seama. 
Trebuia să ajungă în Barcelona; marele oraș avea să-i protejeze. 

Aurora roșiatică ce ilumina ogoarele îl surprinse pe Hugo trăgând de 
catâr pe drumul principal ce ducea spre Barcelona. leși de pe el și 
continuă pe cărări, atent la orice zgomot de copite ce l-ar fi putut 
urmări, fără să ştie cum ar fi reacționat de-ar fi fost așa. își ridică 
privirea spre cer și se rugă: „Fecioară, nu îngădui aşa ceva." Răsăritul, 


deși îi ușura înaintarea, îi aduse o altă problemă: Merce. Până atunci o 
atinsese ca să verifice dacă încă era caldă, dacă respira, dar acum o 
putea vedea, iar asta îl înspăimânta, căci pipăi pe sub pături un trup 
scheletic, descărnat; pentru că își amintea cât de ușoară fusese 
greutatea moartă de pe umărul lui; pentru că nu voia să înfrunte 
realitatea nenorocirii trăite de copila lui... Și pentru că mai mult ca sigur 
îi dezvăluiseră că nu era tatăl ei. 

- Dar trăieşti, zise el cu voce înăbușită, în singurătatea drumului, 
după care trase de catâr înspre un smochin de pe marginea lui. 

Incă mai erau fructe în pom. Hugo rupse una și se duse spre lada 
căruței pe două roți. Merce stătea nemișcată, învelită în pături. [Íi 
descoperi capul. Ea strânse tare ochii din pricina luminii soarelui, deși, 
la o oră atât de timpurie, lumina era destul de blândă. Amintirea 
frumuseții micuţei lui dădu să-i zdrobească puţina seninătate care-i mai 
rămăsese, iar fericirea ei i se creiona ca niște scântei care se amestecau 
cu viziunea pe care o avea în fața lui. Izbucni în plâns. O văzu țopăind și 
alergând cu copiii din spitalul Santa Cruz și râzând și sărutându-l... Urlă 
spre cer. Descoperi restul trupului fiicei lui și înjură pe toată lumea, mai 
întâi ridicând pumnul, apoi cu degetele de la ambele mâini 
întrepătrunse strâns în fața feţei, își lovi fruntea. Se urcă pe scândura de 
lemn, o apucă pe Merce cu blândeţe, temându-se să n-o frângă cumva, 
și-o ţinu în brațe. Nu plângea. O legănă vreme îndelungată, apoi îi 
făgădui o mie de lucruri la care nu primi niciun răspuns. li duse 
burduful cu apă la gură, îi umezi buzele de mai multe ori și apoi se urni 
iarăși din loc. Dacă noaptea îl încetinise întunericul, acum îl încetineau 
lacrimile care-i încețoșau vederea. 

Ajunseră la Barcelona înainte ca clopotul din castelul veguerului să 
bată seny del lladre și să se închidă porțile orașului. 

- O duc la spital, declară el când unul dintre paznicii postați la poarta 
Sant Antoni se trase în spate după ce ridicase păturile sub care 
călătorea Merce. 

Doi dintre cetățenii care veneau în urma căruţei îl imitară pe paznic 
și se dădură în spate câţiva pași. 

- La San Lazaro? zise soldatul mai degrabă ca o afirmaţie decât ca o 
întrebare. 

- Nu, răspunse Hugo. 

Merce nu avea lepră, așa că nu avea de ce să meargă la spitalul de 
leproși. Oricum, pe Hugo nu-l miră reacţia santinelei. Rănile de pe 
chipul și trupul fiicei lui ar fi putut stârni astfel de bănuieli, dar știa, din 
câte auzise pe când fusese chelar la spital, că multe familii și medici 
porunceau izolarea cuiva în spitalul de leproși pentru simptome care de 
fapt nu erau lepră. Orice rană puţin mai extinsă pe piele putea 
condamna pe cineva să-și sfârșească zilele într-un spital pentru leproși. 
Și după o perioadă de ședere în el, contractau cu toţii boala aceea 


îngrozitoare care mutila corpurile. Paznicul clătină din cap și dădu să se 
împotrivească, dar Hugo i-o luă înainte: 

- Nu are lepră, îl asigură el, direct, dar la urma urmei, asta vor decide 
medicii din spitalul Santa Cruz, nu crezi? 

Cei din spate se plânseră. 

- Crezi că administratorul va îngădui internarea unei ciumate? insistă 
Hugo, apropiind catârul și căruța de poartă. 

- Nu te mai apropia! porunci santinela. 

- Va trebui să trec oricum, zise Hugo ignorând avertismentul. 

Continuă să înainteze. Mulțimea se dădu la o parte, iar paznicii îi 
îngăduiră să treacă. Era un lucru sigur: noile ziduri care înconjurau 
districtul Raval cuprinseseră în interiorul orașului și spitalul San 
Lazaro. Poarta Sant Antoni dădea spre strada Hospital, iar pe traseul ei 
se înălțau și spitalul San Lazaro, mai întâi, și spitalul Santa Cruz. 

Zece ani erau mulţi, se gândi Hugo de îndată ce, privind cu coada 
ochiului, bănuitor, lăsă în urmă spitalul de leproși și-și văzu de drum. 
Atât trecuse din 1409, când regele Martin îl chemase să-i fie chelar, cu 
puţină vreme înainte să moară, și anul în care se afla acum. Își făcuse 
prieteni buni în spitalul din Santa Cruz: administratorii, sacerdotul, câte 
un medic... La un moment dat, toţi îi ceruseră câte o favoare cu vinul, cu 
preparatele medicinale, cu aqua vitae, iar el li le oferise cu generozitate. 
Se aștepta să dea de careva dintre ei în spital. 

Il recunoscu pe sacerdot, monseniorul Bartolome de Vilademany, 
acum cu zece ani mai bătrân. 

- Au trecut și peste tine, îi răspunse clericul după ce se îmbrăţișară și 
apoi își dădură drumul, ţinându-se de coate, privindu-se unul pe celălalt 
în biserica spitalului Santa Cruz. Intre timp, Merce era îngrijită de două 
surori laice, care o însoţiseră într-una dintre cele două săli pentru femei 
de care dispunea așezământul. 

Biserica spitalului, care dădea direct spre stradă, era de fapt vechiul 
spital Colom. Prin aceeași navă cu boltă cilindrică, pe atunci plină de 
paturi pentru săraci și bolnavi, fugise Hugo ca să scape de Mateo; la 
scurtă vreme după aceea, în curtea interioară, avea să-i scoată acestuia 
un ochi, marcându-i pe viaţă fizionomia și aducându-i o poreclă. Hugo 
încercă să alunge din minte șuvoiul de amintiri și senzaţii pe care i le 
stârnise imaginea Chiorului. 

- S-ar părea că te-ai pierdut în timp, îi zise monseniorul Bartolome. 

- Copil fiind, am fugit pe-aici, îi dezvălui Hugo. 

- Ştiu, adu-ţi aminte că eram protopop al bisericii din Colom și că mi- 
ai povestit într-una din zilele în care ai deschis crama pentru amici. 

Hugo reuși doar să schițeze un zâmbet. Preotul își dădu seama de 
neliniștea lui. 

- Ce te îngrijorează? 

- E vorba de Merce... 


- Ce-a păţit copila? exclamă monseniorul, în timp ce pe chip i se citea 
îngrijorarea. 

Hugo îi povesti totul. Monseniorul Bartolome nu numai că o 
apreciase mereu pe Merce într-un mod aparte, dar nici nu se număra 
printre sacerdoțţii aceia care beneficiau de capele și bani, care se certau 
pe un coș de piersici, cum văzuse de multe ori Hugo în Santa Maria de la 
Mar. In spitalul Santa Cruz erau doar doi clerici: starețul, care era şi 
administrator, și protopopul, monseniorul Bartolome, care se ocupa de 
biserică și de numeroasele altare ridicate în navele bolnavilor, care, în 
suferința lor, trebuiau să-i poată vedea oricând pe Hristos și pe sfinţi. 
Monseniorul Bartolome trăia cu bolnavii. Hugo îl văzuse încurajându-i, 
îngrijindu-i și mângâindu-i în durerea lor și, de multe ori, în agonia și 
moartea lor. Monseniorul Bartolome trăise atâta durere și nenorocire, 
încât Hugo găsi în el persoana care îl putea ajuta. Ţinând cont de starea 
în care se afla fiica lui, avea nevoie de cineva în care să aibă încredere. 

Hugo îi explică mai pe larg. Clericul încuviință din cap când îl auzi 
vorbind despre Regina, pe care de asemenea o cunoștea, miji ochii și 
clătină din cap când auzi povestea despre fiica diavolului. 

- Am auzit de mai multe ori prostia asta, recunoscu el în fața lui 
Hugo. Diavolul... zise el ironic. Doar Domnul nostru ar fi putut să pună 
într-o copilă veselia și inteligența lui Merce! Fiica diavolului... scutură el 
din cap. 

Hugo își continuă apoi povestirea și monseniorul își făcu cruce când 
auzi despre împrejurările crude în care o ţinuseră întemnițată pe 
Merce. Oftă puternic când auzi despre cum o eliberase din castelul 
Sabanell și îi împărtăși lui Hugo îngrijorarea în faţa faptului, foarte 
probabil, că aveau s-o urmărească pe Merce. Hugo îi povesti că, deși își 
ascunsese numele și originea, se gândea că nu ar fi fost așa de greu să 
lege dispariţia lui bruscă de eliberarea unei prizoniere atât de aparte, 
ceea ce avea să-i facă să caute familia fetei, și de acolo mai era doar un 
pas până când aveau să-l descopere. Era dispus să fugă cu Merce oricât 
de departe ar fi fost nevoie ca să nu mai fie găsiți vreodată, dar era 
imposibil în starea în care se afla ea acum. 

- Nu-ţi face griji! i-o luă înainte monseniorul. l-au înregistrat deja 
datele în registrul de spitalizare? 

- Nu. Când am aflat că sunteţi în continuare sacerdot aici, am cerut să 
vă văd. 

- Unde ai fi vrut să fiu? îl întrerupse celălalt, rupând încordarea care 
se acumulase după povestire. Iți închipuiai că sunt deja la cimitir? 

- Bineînţeles că nu! 

Zâmbiră. Monseniorul Bartolome îl bătu afectuos pe antebraţ pe 
Hugo, care continuă: 

- Le-am zis surorilor laice că voi vorbi mai întâi cu dumneavoastră și 
că după aceea le voi da datele. 


- Nici măcar stareţul nu va ști adevărata ei identitate, jură 
monseniorul. 

Insuși clericul, cu mâna lui, completă datele în registrul de 
spitalizare: Maria Grans, o boteză el. 

Ce vârstă are Merce? se întrebă el cu voce tare. Puțin peste 
douăzeci, nu? înainte ca Hugo să răspundă, hotărî: Vom trece patruzeci. 
Ce muncește? 

Hugo ridică din umeri. 

- „Nu se știe ce lucrează", scrise monseniorul în registru. „Și nu are 
bunuri personale de descris care să-i fie înapoiate la ieșire sau 
moștenitorilor ei, care sunt tot necunoscuți", continuă el să scrie. Şi 
adăugă: „O aduce un cetățean pios și cu frică de Dumnezeu la spitalul 
Santa Cruz, după ce a găsit-o inconștientă și părăsită în pustietate..." 
Unde să o plasăm? întrebă el cu voce tare. „Pe drum spre Badalona, în 
celălalt capăt al Barcelonei”, îl lămuri tot el după câteva clipe. „Se 
internează conștientă, cu multiple răni rezultate în urma bătăilor și 
violurilor suferite de mâna unor ticăloşi nenorociţi și fără suflet, după 
cum îi povesteşte chiar ea monseniorului care semnează: Bartolome de 
Vilademany , încheie el. Îi explică atunci lui Hugo: 

Dacă mă includ și vine cineva să întrebe despre bolnavii internați, 
mai mult ca sigur că mă vor chema. 

Adăugă data şi închise registrul de spitalizare, apoi se ridică în 
picioare. 

- Pot s-o văd? întrebă atunci Hugo. 

- Nu, se împotrivi clericul mai tare decât ar fi vrut. Își schimbă 
numaidecât atitudinea şi-şi destinse trăsăturile bătrâne şi obosite, care 
se încordau atât de tare în fața durerii oamenilor și se relaxau liniștite 
ca să-i mângâie pe bolnavi. Acum trebuie că o spală, îi explică el. E 
primul lucru care se face după internarea unui bolnav nou. Nu poţi fi de 
față şi nici nu li se îngăduie bărbaţilor să facă vizite în sălile pentru 
femei. Intelegi că nu este corect. 

Hugo încuviinţă. 

- Atunci, insistă el, totuși, nu voi putea să o vizitez până când... 

- Până când starea i se va îmbunătăți și va fi în stare să se plimbe prin 
galerie. Deşi nu ştiu dacă ar fi bine să fiți văzuţi împreună. Bun, să le 
luăm pe rând. Intre timp, te voi ţine la curent. Ţine minte că presupusa 
familie a Mariei nu ar avea de unde să știe că se află aici, deși e de 
înţeles și că eu ar trebui să le trimit mesaje rudelor ei. Lucru care, pe de 
altă parte, ar fi logic; mereu trebuie să căutăm rudele celor bolnavi. 
Șovăi, apoi adăugă: Mă voi ocupa de tot, asigură el. In fine, adăugă el, 
îndreptându-se spre ușa biroului care se aflau, așteaptă aici până mă 
interesez de starea fiicei tale. 

Când monseniorul Bartolome se întoarse, părea istovit. Păru atât de 
îngrijorat, că Hugo se apropie degrabă de el, temându-se tot ce putea fi 
mai rău. 


- Işi va reveni, afirmă clericul cu o voce gâfâită. Dumnezeu îmi 
datorează multe favoruri, așa că nu mi-l va refuza pe ăsta! zise el, 
venindu-și în fire. 

Caterina rămase paralizată când îl văzu pe Hugo în ușă. 

- Ţi-ai găsit fiica? îl întrebă ea de la distanţă, cu voce tremurătoare. 

- Da. 

- E bine? 

- Se va însănătoși. 

Atunci Caterina ţipă şi se năpusti asupra lui. Nu apucă să-i cuprindă 
gâtul cu braţele, că lacrimile-i curgeau deja pe obraji. Nu reuși să mai 
spună și altceva; gemea și plângea în hohote. îl sărută, de nenumărate 
ori, fără să-i dea drumul, fără să-l lase măcar să facă un pas măcar din 
ușa tavernei. în spatele lor, pe strada Boqueria, Pedro se întreba ce 
putea face cu încă un catâr și încă o căruţă. 

- O duc în grădină? întrebă el. 

Hugo nu-i răspunse. In clipa aceea, și el o săruta cu pasiune pe 
Caterina. Poate că de când dispăruse Merce, cu doi ani în urmă, sau 
poate chiar dinainte de asta, cert era că pentru prima oară după mult 
timp simţea că-și dorea femeia. Credea că era istovit; nu dormise toată 
ziua, o zi în care trăsese de catâr, străbătând drumuri de netrecut, 
suferind din pricina stării în care se afla fiica lui, atent în orice clipă la 
zgomote de copite de cai care să-i dea de știre că o poteră de oameni ai 
cavalerului din Sabanell avea să-i ajungă din urmă. Şi totuși, atingerea 
trupului Caterinei, săruturile şi lacrimile ei îi stârniră dorinţa. 

Il lăsară pe Pedro fără răspuns și se grăbiră să urce în odaia lor. 
Vorbiră puţin, strictul necesar, în timp ce se dezbrăcau. 

- E la spital? întrebă ea îngrijorată. 

- Monseniorul Bartolome mă asigură că se va vindeca. Zice că 
Dumnezeu i-o datorează. 

- Se pot revendica datorii de la...? Caterina, cu spatele la Hugo, tăcu 
când îi simți mădularul apăsându-se de fesele ei. Gemu de plăcere. De la 
Dumnezeu? 

Vru să încheie fraza înainte ca răsuflarea să i se preschimbe în 
gâfâieli, când el îi strânse sânii și-o ciupi de sfârcuri. 

- Preoții sigur pot, șopti Hugo, în timp ce o săruta și o lingea pe gât, 
pe ureche... 

- Ah! încuviinţă Caterina. Mă voi duce să am grijă de ea. 

- Nu poţi. Nu e înregistrată ca Merce, ci ca Maria, Maria Grans. 

Hugo își duse o mână spre pubisul ei. 

- Nu-ţi face griji... dădu să-i răspundă ea, deși tăcu atunci când simți 
un fior în tot corpul fiindcă Hugo își petrecea degetele printre labiile ei. 
Spasmul trecu. Trase adânc aer în piept și continuă: Nici eu nu voi fi 
Caterina, sclava rusoaică eliberată. Grans, ai zici? Mă va chema... 

- Ingăduie-ţi un timp, o întrerupse el. Părul blond, pielea albă, 
frumuseţea ta... Hugo se împinse în ea, ca să-i dovedească ce mult îl 


atrăgea, iar ea gemu. Toate acestea te-ar da de gol. Cu siguranţă. 
Monseniorul se va ocupa de Merce pentru moment, și cu timpul... vom 
vedea. 

Rămaseră vreme îndelungată așa: în picioare, el în spatele ei, 
împingându-se, mângâindu-i sânii, abdomenul, pubisul, văzând că e 
udă, auzindu-i gemetele de fiecare dată când cobora spre vagin. 
Caterina fu cea care nu mai rezistă și trase de el spre pat, pe care se 
puse în patru labe, cu chipul ascuns între pături și fundul în sus, 
invitându-l pe Hugo să o pătrundă. El o mângâie pe spate și pe fese, 
după care se ajută cu o mână și își introduse mădularul în vaginul ei, 
apoi o apucă de şolduri și se împinse cu forță. Gâfâielile și strigătele se 
auziră până în cârciumă și durară până când Hugo ajunse la orgasm. 
Caterina se cutremură când îl văzu terminându-se în lăuntrul ei. Se 
eliberă, se întoarse și dădu s-l sărute pe gură. Hugo răsufla aspru, 
istovit. îi îngădui sărutările, dar închise la rândul lui ochii. Şi-i deschise 
doar în ziua următoare, mult după ivirea zorilor. Pedro îi pregătise un 
mic dejun suculent: brânză, ceapă, carne sărată, o bucată bună de pâine 
albă și vin. 

- E dintr-unul dintre butoaiele vechi. Gustă-l, îl îndemnă mândru. Nu 
s-a oţetit. 

Hugo o făcu: era tare, vâscos și cu aromă de viță-de-vie și de lemn de 
la butoi, care-i aminti de munca pe ogoare și în vinărie, de decantarea 
vinului în cramă... 

- Excelent! exclamă el, după ce mai luă o gură, mai lungă. Te felicit! îl 
încuraja pe ucenicul lui, lăsându-se în spate pe scaun și întinzând mâna 
după brânză. Cârciuma era goală, iar lui îi era foarte foame. Și Caterina? 

- A ieșit devreme azi-dimineaţă. 

- Unde? 

- Să se roage, mi-a zis. 

Caterina se întoarse de la biserica Santissima Trinitat înainte ca el 
să-și termine micul dejun. Mânca și bea pe îndelete, delectându-se cu 
fiecare îmbucătură și fiecare gură de vin, privindu-i cu curiozitate pe cei 
care intrau și cumpărau licoare; puţini erau cei care cereau vin. 

- Afacerea a mers foarte bine în lunile în care ai fost plecat, îi zise 
Caterina după ce se așeză în fața lui. Avem nevoie de mai mult vin ca să 
distilăm licoare. Pedro nu vrea să folosească vinul bătrân; are grijă de 
butoaiele alea de parcă viaţa lui ar depinde de asta. 

- Am observat, răspunse el ridicând castronul. Mă voi duce să 
cumpăr vin de proastă calitate, zise apoi. Avem destul ca să ne ajungă 
până în ianuarie sau februarie? întrebă el, iar Caterina făcu o grimasă. 
Voi căuta ceva de distilat până atunci, când se va scoate la vânzare 
recolta de anul acesta. 

- Trebuie să-ți povestesc un lucru care s-a petrecut în lipsa ta. Hugo 
își înălță capul. 

- Veşti proaste? 


- Nu. A murit Regina. l-au găsit cadavrul în celula în care era zidită de 
vie. 

Hugo primi vestea tăcut. Cât de mult îi rănise femeia aia! Și-o aminti 
pe Dolca și avertismentele ei în privința Reginei, pe atunci încă o copilă; 
și Barcha îl prevenise în legătură cu ea. Nici măcar acum, că știa că era 
moartă, nu o ura mai puţin, nu pentru ceea ce-i făcuse lui, ci pentru 
tortura la care o condamnase pe fiica lui. Regina era vinovată pentru 
asta şi îi dorea să ardă în iad pe vecie. 

- Cum se simte Merce? întrebă Caterina aducându-l iarăși la realitate. 

Hugo nu-i răspunse numaidecât. 

- Momentan nu putem fi văzuţi la spital, zise el în cele din urmă. 
Monseniorul Bartolome ne va da de veste. 

Primiră vești chiar în dimineaţa aceea, printr-o soră laică în care 
sacerdotul avea încredere: Merce avusese o noapte bună. 

- I se vor vindeca rănile? întrebă Hugo. 

- Cele ale trupului, da, cu siguranţă. Rele sunt rănile sufletului... 

Femeia își țuguie buzele și clătină din cap. 

- Ingrijeşte-o bine! o rugă Hugo, care profită și-i dădu niște bani. 
Fiica mea... 

- Ingrijirile primite la spital sunt gratuite, iar eu nu primesc bani 
pentru munca pe care o fac; o fac din milă creștinească, îl întrerupse 
sora laică, refuzând banii. 

- Nu te supăra. Dar acceptă-i, insistă Hugo, și-i închise mâna peste 
monede. Sunt sigur că i-ai putea folosi pentru vreun nevoiaș sau 
vreunul dintre copiii aceia orfani. Mă înșel? 

Femeia se gândi preţ de câteva clipe și încuviinţă. 

- Chiar și așa, nu vreau să crezi că iau bani ca să am grijă de fiica ta. 

- Stim că sunteți devotate cauzei spitalului; nu am putea gândi 
vreodată altceva. În schimb, un dar personal, pe care nu mă îndoiesc că 
îl va accepta, este vinul acesta bun pentru monseniorul Bartolome. 
Hugo îi înmâna un burduf plin cu vin vechi, pe care i-l ceruse lui Pedro. 
Spune-i să bea din el în sănătatea mea și a lui Merce. 

- Vinul este un dar de la Dumnezeu, afirmă ea. 

- In cazul acesta, e un dar dublu, adăugă Hugo. 

- Sunt convinsă că părintele Bartolome va ști să-l aprecieze. 

Burduful li se întoarse gol după două zile și, odată cu el, apăru sora 
laică aducând vești noi despre Merce. Recunoscu că bolnava își revenea 
cu greu. Nu vorbea, nici măcar la spovedanie. Dar mânca și bea, 
îndeajuns ca medicii să considere acest lucru drept un semn bun pentru 
vindecarea ei. Avea temperatura corectă și nu erau urme de sânge în 
urină şi scaun. 

- Rugaţi-vă și staţi liniștiți, încercă să-i calmeze femeia înainte să iasă 
din cârciumă cu și mai mulţi bani și burduful iarăși plin de vin. 

Se rugau, nu în biserica Santissima Trinitat, cum i-ar fi plăcut 
Caterinei, căci Hugo refuza în continuare să meargă la templul ridicat 


pentru convertiți, ci în Santa Maria de la Mar, unde mergeau zilnic. Fără 
îndoială, însă, nu reușeau să stea liniștiți. Hugo era convins că îl 
urmăreau; baronul de Sabanell și câți or mai fi fost implicaţi în 
complotul acela nu aveau să îngăduie evadarea lui Merce și asasinarea 
unuia dintre soldaţii lor, dacă bărbatul cu pricina murise după ce-l 
înjunghiase. 

Spre confirmarea celor mai rele temeri, la o săptămână de la 
evadarea lui din castel, unul dintre alguazilii veguerului din Barcelona, 
însoţit de mai mulţi gâzi, se înfățișă în tavernă. 

- Hugo Llor! strigă bărbatul. 

Doi clienţi care beau plătiră şi ieșiră degrabă din local; alţii se 
pregătiră să ia parte la evenimente. Hugo se apropie de ofițer. 

- Eu sunt. ` 

Atunci îl văzu pe Guerao, postat în ușă, în spatele gâzilor. In timp ce 
Hugo şi Guerao se priviră unul pe celălalt, alguazilul se aşeză la una 
dintre mesele lungi. Cu mâna deschisă, flască, făcu un semn în direcția 
clienților care încă erau în tavernă. 

- Daţi-i afară! le porunci oamenilor lui. 

Nu fu nevoie. Se ridicară și plecară cu toţii. leșiră și gărzile, așa că în 
cârciumă rămaseră Hugo, Caterina și Pedro, alguazilul și Guerao, care se 
aşezase deja pe banca lungă, ceva mai departe de reprezentantul 
veguerului. 

- Afară și voi, le porunci cel din urmă lui Pedro și Caterinei. 

- Dar... se plânse ea. 

- Afară, repetă alguazilul fără să ridice vocea, cu indiferenţă. 

Hugo făcu un gest din cap și-o îndemnă pe Caterina să asculte. 

- Știm că tu ai fost, zise brusc ofițerul de cum rămaseră doar ei trei în 
cârciumă. 

Hugo se opri la jumătatea drumului spre masă și se căzni să nu-și 
arate slăbiciunea unor mușchi care începură să-i tremure. „Sigur și-au 
dat seama", se gândi el când se așeză în fața celor doi. 

- La ce te referi? reuși să-l întrebe pe alguazil. 

- La Merce Llor. La eliberarea ei din castelul de Sabanell. La fuga pe 
timpul nopții. 

- Nu, repetă el, de data aceasta cu convingere. Nu am avut nimic de-a 
face cu asta. 

- Nu te bucuri pentru libertatea fiicei tale? interveni Guerao. 

Nici nu-și termină întrebarea, când Hugo își înţelese greșeala: nu 
negase evadarea lui Merce. 

- E liberă!? Bineînţeles că mă bucur! se prefăcu el. 

- Tu ai ajutat-o să fugă, îl acuză alguazilul. Și ca să reușești asta, ai 
rănit un soldat. Mulțumește-i lui Dumnezeu că nu a murit. 

Hugo reuși să-și înăbușe un suspin. 

- Repet: nu am avut nimic de-a face cu toate astea, răspunse în 
schimb. De multă vreme nu știu unde se află fiica mea. 


- Ii zicem noi, îl întrerupse funcţionarul. în spitalul din Santa Cruz, 
sub numele fictiv de Maria... șovăi puţin. Maria cumva. 

Hugo păli și simţi un gol imens în stomac, după care i se făcu greață 
și trebui să-și ascundă chipul. 

- Nu ne-a povestit monseniorul Bartolome, dacă asta te linişteşte, 
sublinie Guerao. 

Hugo reuși să nu vomite, dar când își ridică privirea spre 
majordomul lui Bernat, chipul îi era acoperit de stropi de sudoare reci. 

- Medicii... îl lămuri Guerao. Simptomele lui Merce, ale fiicei tale, nu 
corespundeau cu cele relatate la internare. Era limpede că femeia 
fusese privată de libertate mult timp. 

Se lăsă tăcere preţ de câteva clipe. 

- Ce se va întâmpla acum? reuși să întrebe Hugo. 0... veți întemniţa 
iarăși? Vă implor... Hugo căzu pe genunchi în celălalt capăt al mesei. 
Luaţi-mă pe mine, dar nu-i mai faceţi rău ei. 

- Liniștește-te! răsună vocea alguazilului în cârciumă. Fiica ta nu va 
păţi nimic rău, nu e acuzată de nimic. Nu a săvârșit niciun delict. 

Hugo își sprijini de podea mâinile pe care până atunci le ţinuse 
împreunate, încercând să nu se prăbușească de tot. Alguazilul îi făcu 
brusc semn să se ridice, iar el reuși, cu greu, să-l asculte. 

- Veguerul, continuă bărbatul, acum că Hugo se așezase deja, în 
numele și ca reprezentant al regelui, nu are niciun motiv ca să-ţi 
pedepsească fiica. 

- Atunci... reuși să îngâne Hugo, întemnițarea ei vreme de doi ani? 

- Nu știm nimic despre asta. Nu știm despre închisoarea cu pricina. 
Nici veguerul, cu atât mai puţin regele, nici vreo autoritate care depinde 
de Maiestatea Sa nu știau de întemnițarea fiicei tale. Nu ar fi îngăduit 
aşa ceva fără judecată, fără un delict. 

Ce însemnau toate astea? se gândi Hugo. Nu aveau să o întemnițeze 
pe Merce, dar nici nu voiau sa recunoască faptul că fusese Rapita... 

- Trebuie să mă întorc la castel. 

Afirmația alguazilului îi întrerupse șirul gândurilor. Cererea pe care 
i-o făcu apoi îl surprinse: 

- Pentru veștile astea bune merită să-mi dai din băutura aia despre 
care vorbește atâta lumea. Íi ziceţi licoare, nu? 

Hugo încuviinţă și se ridică de pe bancă. Merce era liberă... Zâmbi. 
Apoi şovăi, după care își aminti că se ridicase ca să le servească licoare 
bărbaţilor. 

- Vrei și tu? îl întrebă pe Guerao, dar acesta refuză invitaţia. 

Hugo ajunse până în magazie, unde se aflau butoaiele sigilate de 
magistrați, și turnă licoare într-un urcior. Merce era liberă! Dar... de ce 
oare nu luau în seamă greutăţile prin care trecuse până atunci fiica lui? 
Se întoarse la masă, căzut pe gânduri, absorbit de ele, așa că alguazilul îi 
înșfacă licoarea, își luă rămas-bun și ieși din cârciumă. Hugo se răsuci și 
văzu că gărzile rămăseseră afară şi nu-i lăsau pe Caterina şi Pedro să 


intre. Dădu să se plângă, dar se opri când auzi lovituri în masă. Guerao 
era tot lângă banca lungă și-l invita să se așeze iarăși. 

- Îți voi explica eu, anunță omuleţul de îndată ce Hugo se așeză. 
Consilierii orașului au aflat despre cele petrecute cu Merce, precum și 
despre situaţia ei curentă. Nu de la tine, așa-i? 

Hugo clătină din cap. 

- Atunci presupun că trebuie să fi fost monseniorul Bartolome. Îmi 
lasă impresia unui om curajos. Cert este că pe veguer consilierii l-au 
avertizat că lor nu le pasă de toată treaba asta cu fiica diavolului, că, 
dacă Biserica sau Inchiziția vor să o judece pe Merce pentru vreun 
delict împotriva bunei orânduiri creștine, n-au decât s-o facă, pentru că 
ei, fiind credincioși devotați, vor respecta sentința, dar între timp să se 
abţină de la a deranja o cetăţeană a Barcelonei. Cert este și că episcopul 
s-a lepădat de Merce; convertitul nu vrea nici să mai audă vorbindu-se 
despre fiica diavolului. 

- Dar ei au răpit-o, zise Hugo. 

- Ba nu. Susțin că a fost nevasta ta: Regina. Zic că nimeni afiliat 
Bisericii nu a avut de-a face cu asta. 

- Mint! exclamă Hugo furios. 

- ÎI faci pe episcop mincinos? 

- Regina nu avea autoritatea necesară ca să pună să fie întemnițat 
cineva în castelul din Sabanell. 

- Baronul din Sabanell neagă că ar fi fost ţinută prizonieră în castelul 
lui, afirmă Guerao cu fermitate. 

- Ce?! Și el minte! Eu însumi... 

Tăcu când văzu privirea răbdătoare a lui Guerao. 

- Episcopul minte; baronul minte. Cine mai minte, Hugo? 

- Toţi cei care nu recunosc ce s-a petrecut. Regina a răpit-o cu 
complicitatea episcopului și... 

- S-ar părea că fiica ta își revine, îl întrerupse secretarul lui Bernat. 
Nu căuta probleme. Bucură-te și mulțumește că ai avut noroc! 

- Noroc? 

- Da, Hugo, da. Noroc, insistă Guerao coborând vocea. Fiica ta ar fi 
putut fi moartă de multă vreme și totuși trăiește. Bucură-te de această 
nouă ocazie pe care ţi-o dă Dumnezeu și nu agita lucrurile! Nu ţi-ar fi de 
niciun folos. S-ar putea ca norocul pe care l-a avut Merce până acum să 
se întoarcă împotriva ei. 

- Mă ameninţi? întrebă Hugo. 

- la-o cum vrei. 

Se lăsă tăcere între ei. 

- Şi Arnau, ce se va întâmpla cu el? întrebă Hugo brusc. Vom putea 
să-l vedem? 

- Hugo, alguazilul ar fi putut veni singur ca să-ţi spună tot ce ţi-am zis 
eu până acum. L-am însoţit doar ca să te avertizez că nici tu, nici fiica ta, 


nici nimeni dintre ai tăi nu trebuie să se apropie de copil, sau de palat, 
sau să o deranjeze pe contesă. 

- E fiul lui Merce, singurul meu nepot, șopti Hugo. 

- E întâiul născut al contelui de Navarcles, amiralul armadei 
Cataloniei, moștenitorul lui. Omuleţul se ridică de la masă oftând. Nu te 
apropia, Hugo. Ce ţi-ar putea face episcopul, baronul de Sabanell sau 
oricare altul dintre cei care au fost implicați în complotul de a-ţi răpi 
fiica ar fi un joc de copii față de măsurile pe care le va lua Bernat dacă 
nu mă asculți. Il cunosc, Hugo. Deja a fost prea indulgent cu tine. Lam 
văzut ucigând oameni cu mâinile lui, când nu îi făcea să sufere până își 
doreau moartea, pe care apoi le-o refuza. Acum, fiul lui e totul pentru el. 
îndepărtează-te de familia lui. Plecaţi din Barcelona dacă trebuie. 
Dispăreţi! Ar fi o hotărâre bună. 

- Să dispărem? Niciodată! E nepotul meu. E fiul lui Merce și nu vom 
renunța... 

- Te-am avertizat, îl întrerupse Guerao ridicându-se și îndreptându- 
se spre poartă. 

- Poţi să-ți vâri avertismentul undeva! exclamă Hugo. Spune-i lui 
Bernat că voi face tot ce-mi stă în putinţă ca să mă bucur de Arnau. 

In clipa aceea, cu mâna deja pe mânerul ușii, Guerao se întoarse spre 
Hugo și-l privi cu condescendenţă, clătinând din cap. 

- Prima arbaletă pe care a avut-o corsarul ăla eu i-am dat-o, se răsti 
el atunci, spre surprinderea majordomului. A trebuit s-o fur din 
atelierele navale! Voi sări iarăși orice zid e nevoie ca să mă bucur de 
nepotul meu. Spune-i că va trebui să mă ucidă ca să renunt la copil. 

- De ce nu mi-a spus? 

Caterina nu îndrăzni să-și întoarcă privirea spre Merce. Pe parcursul 
ultimelor două zile, ajunse să aibă sentimentul că bolnava învinsese 
letargia și că somnolenţa aceea, aflată la limita inconștienței, cu care 
intrase în Santa Cruz era acum mai mult voluntară, într-o oarecare 
măsură simulată, de parcă ar fi vrut să-și dea bine seama ce se petrecea 
în jurul ei fără să fie nevoie să se exprime. Spre deosebire de toate 
celelalte nopţi în care se dusese să o vegheze de când alguazilul le 
comunicase că nu aveau nimic împotriva ei, în ultimele două ajunsese 
să se simtă observată din semiîntunericul torțelor care ardeau în sala 
pentru femei. 

La ivirea zorilor, când medicii și chirurgii intrau să-și facă vizita și 
voluntarele se retrăgeau la casele lor, voia să creadă că nu fusese așa, că 
umbrele, planșetele sau gemetele de durere îi creau această senzație. 
Dădu vina şi pe oboseală. De mai bine de două luni o veghease pe Merce 
în fiecare noapte, după care insista să ajute la cârciumă și nu se 
retrăgea să doarmă până ce Hugo nu o ameninţa cu toate relele posibile 
dacă nu se odihnea puţin. 

Nu se miră, așadar, că Merce îi pusese întrebarea de care Hugo se 
temea așa de mult: de ce îi ascunsese originea ei? Ea și Hugo vorbiseră 


despre asta, iar acesta o primea în fiecare dimineaţă jenat, neliniștit că 
poate Merce făcuse vreo referire la chestiunea cu pricina. Ea îl liniștea, 
spunându-i că nu. Dar în dimineaţa aceasta nu avea să-i mai poată 
spună același lucru. 

- Ai fost mereu fiica lui, îi răspunse lui Merce. Hugo nu a crezut 
vreodată că ar fi nevoie să-ți dezvăluie un adevăr care nu ţi-ar fi adus 
mare lucru; nu ai fi avut nimic de câștigat dacă ai fi știut. 

Aşteptă câteva clipe, apoi adăugă: lar Barcha era de-aceeași părere. 

Merce așteptă și mai mult înainte să vorbească iarăși. Caterina, 
aşezată pe un scaun la capul patului, privi fix în față, la o torță care 
ardea pe peretele opus. Aveau toată noaptea la dispoziţie. 

- Nu a crezut că ar fi trebuit să știu că sunt fiica diavolului? 

- Tatăl tău nu știa asta; nu îţi știa nici măcar originea, pe care Regina 
nu i-a dezvăluit-o niciodată. Credea că ești fiica vreunei femei sărace. 
Dar, în orice caz, nu ești nici fiica diavolului, nici a vreunui demon. 

- Însăși mama mea... cea adevărată, cea care mi-a dat naștere, susține 
că sunt, reluă Merce. Și cine ar fi mai în măsură ca ea s-o facă? Cealaltă, 
Regina, afirma și ea că sunt fiica diavolului. Două mame... și amândouă 
zic același lucru. 

Caterinei i se întoarse stomacul pe dos când auzi numele Reginei. Cât 
rău făcuse târfa aia nenorocită! După ce le dezvăluise unde era ţinută 
prizonieră Merce, nici Caterina, nici Pedro nu-i mai duseseră vin la 
celula în care era zidită de vie. Consecințele se produseseră 
numaidecât: Regina urla, înnebunită, având nevoie de vin și de licoare. 
Se lovea de ziduri cu bufnituri surde, care răsunau în interiorul bisericii 
Santissima Trinitat, spre deosebire de urletele ei, care se auzeau 
limpede prin gaura prin care celula era legată de altarul mare. 
Monseniorul Juan nu putea oficia slujba și era întrerupt de urlete și 
insulte care de care mai desfrânate. Acolo, în biserica pe care convertiţii 
o ridicaseră ca să își dovedească creștinismul în fața unei societăţi care 
îi maltrata, Regina strigă iarăși în ebraică, în limba pe care o vorbea de 
copilă în cartierul evreiesc și în sinagogi. Credincioșii, indignaţi, se 
plânseră, iar când episcopul luă măsuri și muncitorii făcură o gaură în 
celulă, o găsiră pe beguină moartă. Nu îi mai dăduse nimeni să 
mănânce; nu îi mai dăduse nimeni să bea. 

- Regina a murit, îi mărturisi lui Merce, dar oricum nu ar trebui să iei 
seama la ce zicea ea. Era o persoană rea, perfidă, în stare să o vândă și 
pe cea pe care o considera fiica ei. Tu ai suferit. 

Caterina tăcu, intrigată de reacţia lui Merce la aflarea veștii. 

- Nu îmi pare rău, zise aceasta în cele din urmă, cu seninătate. Nu îmi 
pare rău. 

- Nici mie, minţi Caterina, ascunzându-i faptul că zâmbise fără să 
vrea când aflase de moartea năpârcii ăleia. Cât despre mama ta, 
Arsenda, adăugă ea, schimbând iute subiectul, ca să nu zâmbească 
iarăși, Hugo crede că au înșelat-o. Era o tânără excesiv de credincioasă 


și devotată, în stare să creadă orbește orice-i spuneau ei maicile 
superioare, cu atât mai mult dacă avea legătură cu Dumnezeu sau cu 
Biserica și, de ce nu, cu diavolul. Cineva a violat-o, da, i-a furat 
virginitatea, și a fost primul și singurul care s-a desfătat cu frumusețea 
și tinereţea ei, pentru că așa era, tânără și frumoasă ca tine, dar 
nenorocitul ăla nu a fost nicidecum diavolul. Tatăl tău crede că a fost 
vreun paroh degenerat, un prinţ al Bisericii care și-a ascuns răutatea în 
spatele poveștii ăleia. Și de atunci înainte mama ta a crezut această 
aberaţie: că a fost efectiv posedată de Satana. Nu știa însă că tu erai în 
viaţă. 

- Şi fiul meu? întrebă Merce după o vreme. 

- O duce foarte bine, răspunse Caterina, și închise ochii, apoi adăugă: 
e sănătos și puternic. 

Merce nu mai spuse nimic toată noaptea. Caterina îi respectă tăcerea 
până se făcu ora de plecare, când intrară primul medic și două surori 
laice. 

- Vrei să-i povestesc tatălui tău discuţia pe care am purtat-o sau o 
ținem secretă? 

- Mai devreme sau mai târziu va afla că știu, nu? 

Caterina încuviinţă. 

- Spune-i că-l iert, zise ea. Caterina nu se mișcă de la picioarele 
patului, până Merce nu-i spuse: Și că-l iubesc. 

Zâmbetul cu care medicul se apropie degrabă când o văzu pe 
pacientă vorbind cu ușurință întrerupse comunicarea vizuală profundă 
dintre cele două femei. Lumina zilei dezvălui o Merce care își revenise, 
dar care purta încă semnele maltratării: părul rar, chipul încă tras și 
plin de pete albe de unde căzuseră crustele, mâinile descărnate... Cu 
toate acestea, medicul, bucuros, cu o voce cântată, scoase o exclamațţie 
pe care Caterina nu o auzi, pentru că rusoaica își plecă fruntea, ca să nu 
i se vadă lacrimile, și ieși din încăpere. Vorbiseră despre tatăl ei; mai 
aveau de vorbit despre fiul ei: Arnau. 

Hugo o privi venind spre el încet, agățată de brațul uneia dintre 
surorile laice, prin galeria acoperită a spitalului Santa Cruz. Era fiica lui. 
Slabă și vlăguită, dar îndeajuns de semeaţă ca să-i dea drumul sorei 
laice de îndată ce-l văzu și să meargă singură. Hugo oftă. De-ar fi fost și 
el la fel de puternic! Caterina o înșelase în săptămâna care se scursese 
până când Merce reușise să se ridice. „Nu pot să-i spun că i s-a interzis 
să-și vadă fiul. Ințelege, Hugo. Nu o voi face. Nu îi voi stârni eu o 
asemenea durere", refuzase ea. 

De când îl vizitaseră alguazilul și Guerao la cârciumă, Hugo se 
căznise întruna să fie primit în palatul de pe strada Marquet. Bernat nu 
era acasă, îi mărturisi unul dintre paznici, făcându-i-se milă de el după 
ce-l tot văzuse dând târcoale pe stradă, ce-i drept, departe de porţile 
palatului. Era împreună cu regele în Valencia, spre care plecase din 
Badalona la comanda unei flote de zece galere, și dacă nu era în 


Valencia, se afla în Sant Cugat del Valles, vilă situată în apropiere de 
Barcelona, în care se întruneau Curțile ca să discute despre războiul 
împotriva Genovei și despre armada care era deja aproape gata și 
echipată ca să plece spre Sardinia. Zi de zi îl împiedicară pe Hugo să se 
apropie chiar și de porţile palatului. „La douăzeci de pași de poartă, sau 
te arestăm!", îi porunceau santinelele. Strada Marquet nu-i permitea să 
facă mai mult de trei pași, așa că Hugo trebuia să se îndepărteze de 
intrarea palatului. De mai multe ori o văzuse ieșind pe noua soție a lui 
Bernat și insistase, în zadar. 

Trimise scrisori de implorare către rege și către consilierii orașului. 
Scrisorile i le scrisese un zaraf care preluase funcţia de la bătrânul 
Raimundo, la moartea acestuia, și care gestiona banii mulţi pe care îi 
câștiga Hugo din licoare. Zaraful se numea Higini, era un individ înalt și 
un bun băutor, deși avea defectul de-a dispărea fără vreo explicație, 
lăsând în urmă cupa cu vin sau licoare fără să o termine. Regele nu-i 
răspunse; consilierii însă da și, prin vocea lui Higini, îi amintiră lui Hugo 
că fiica lui nu mai era soţia contelui de Navarcles și amiralul armadei 
catalane; căsătoria ei fusese anulată și, drept urmare, nu avea niciun 
drept ca să-l vadă pe întâiul născut al contelui sau să intre în legătură cu 
el. 

Și acum trebuia să-i explice toate acestea lui Merce, care tocmai se 
refugiase în braţele lui, își zise Hugo. Niciunul dintre ei doi nu părea în 
stare să vorbească. Hugo o sărută de mai multe ori pe frunte. Ea rămase 
agățată de el până se apropie sora laică. 

- Nu trebuie să se obosească, îl avertiză ea. 

Se aşezară amândoi pe o bancă lipită de perete. Hugo îi luă mâna lui 
Merce între ale lui și prelungi intenţionat tăcerea, pierzându-se în 
contemplarea galeriei. Exista o singură galerie, cea a navei estice, 
întrucât construcţia navei vestice nu începuse încă. în fața lor, închizând 
galeria acoperită, se aflau stâlpii cu capiteluri decorate cu frunze care se 
uneau unele cu celelalte prin arcade prin care se vedeau grădini și 
livezi. Din capitelurile acelea porneau lonjeroanele care formau, pe de o 
parte, arcadele și, pe de altă parte, bolțile care sprijineau acoperișul 
galeriei, câte o boltă pentru fiecare arcadă ce se deschidea spre grădină. 
Hugo le privea: lonjeroane care încheiau absida cu arcade ţuguiate, la 
fel ca în interiorul navelor pentru bolnavi, forma aceea pe care i-o 
descrisese monseniorul Bartolome cu mulți ani în urmă ca pe o amforă 
tăiată la mijloc. Zâmbi când își aminti. 

- De ce zâmbești? îl întoarse fiica lui la realitate. 

Hugo îi dădu drumul la mână lui Merce și-și uni vârfurile degetelor, 
întinse și ușor curbate, imitând lonjeroanele arcadelor care se 
deschideau deasupra lor. 

- Imi amintesc de vremuri trecute, când te jucai și alergai pe aici. 

Ea se apropie. Hugo îi trecu braţul pe după umeri și rămaseră o 
vreme tăcuţi, adânciţi fiecare în amintirile lui. 


Nu putu să-i spună. Il împiedică strălucirea care apăru în ochii fiicei 
lui când vorbea despre Arnau. Simpla menționare a micuţului insuflă 
viață în corpul acela încă slăbit și rănit și, în timp ce el îi ascundea 
amenințările lui Bernat, Merce vorbea și întreba de Arnau cu o vitalitate 
și o speranţă care-l tulburară. 

- Bernat nu îngăduie să-l aduc aici, la spital, minţi el după ce-i auzi 
cererea. Se teme că ar putea lua vreo boală. 

Ea îl întrerupse cu un gest din mâini, dându-i de înţeles că sprijinea 
decizia cu pricina. 

- În orice caz, medicul mi-a zis că voi ieși foarte curând, zise ea după 
aceea. 

Caterina nu-l putea învinui pe Hugo pentru decizia luată. 

- Ce vom face când va ieși? întrebă însă cu voce stinsă, înspăimântată. 

Continuară s-o înșele, să se înșele pe ei înșiși, încă o săptămână, până 
când, în apropiere de Crăciunul din anul 1419, în ziua în care medicul 
prescrise externarea lui Merce, Hugo se văzu obligat să-i dezvăluie 
adevărul despre situaţia cu Arnau și Bernat. 

- Nu, încercă el să se scuze. Nu am vrut... șovăi el. Nu am vrut să-ţi 
afecteze vindecarea. 

Merce îl privi cu o ferocitate de neînchipuit pentru ea, se eliberă de 
toate mâinile care o ajutau și ieși din spitalul Santa Cruz, dar în loc să se 
îndrepte spre cârciumă, o apucă hotărâtă spre palatul de pe strada 
Marquet. 

- Deja sunt prea multe minciunile spuse, tată! îi reproşa ea lui Hugo 
când acesta încercă s-o oprească. 

Hugo nu mai spuse nimic și-o urmă, ținându-se la vreo doi pași în 
spatele ei, plin de regrete, pe drum spre palatul lui Bernat. Coborâră pe 
Rambla până aproape că ajunseră la mare, unde căută strada Merce, pe 
care o străbătu ocolind standurile negustorilor și artizanilor, prin 
forfota şi strigătele caracteristice marelui oraș. Era o zi rece şi înnorată, 
cu atât mai mult cu cât umezeala care venea dinspre mare, aflată la 
doar câţiva pași distanţă, se acumula pe strada spre care se deschideau 
porţile palatului de pe strada Marquet. 

- Lăsaţi-mă să intru! le ceru Merce santinelelor când acestea își 
încrucișară sulițele ca să n-o lase să intre în curtea interioară pietruită. 

- Cine ești? întrebă unul dintre soldați. 

Hugo văzu că celălalt soldat, care probabil că era în slujba lui Bernat 
de mulţi ani și o recunoscuse pe Merce, îi făcea semn celuilalt să tacă. 

- Ofițer! strigă el în același timp. 

- Lăsaţi-mă să trec! îi porunci Merce când își dădu seama că o 
cunoștea. 

- Imi pare rău, doamnă! își ceru iertare soldatul. Ofiţer! strigă iarăși, 
neliniștit, dorindu-și ca superiorul lui să-l elibereze de acea răspundere. 

- Salvador! exclamă Merce când îl recunoscu pe ofițerul care 
răspunsese strigătelor paznicului. 


Bărbatul se opri, o privi pe cea care-i fusese stăpână, oftă fățiș și se 
puse în spatele sulițelor încrucișate. 

- Ce vreţi? întrebă el. 

- Fiul meu, Salvador. Vreau doar să-l văd pe Arnau... 

- Nu se poate, murmură el. 

- E fiul meu, Salvador. Se apropie și mai mult de sulițe, iar ofițerul se 
dădu un pas în spate. De mai bine de doi ani nu știu nimic despre el. 
Trebuie să-l văd și să-l îmbrăţișez... Trebuie... 

Ofiţerul o asculta cu capul plecat. 

- Sunt ordinele amiralului, îi întrerupse el rugămințţile, fără să-și 
ridice cu totul capul. 

- Atunci spune-i amiralului că vreau să-l văd. Lasă-mă să intru și voi 
vorbi cu el! îl rugă Merce. 

- Nu e aici. 

- Unde îl pot găsi? 

- Nu e aici, repetă ofiţerul. Plecaţi de aici! 

- Ba nu. Nu voi pleca. Trebuie să-l văd... 

- Nu puteţi sta aici. 

Merce lovi sulițele cu pumnul și se împinse în ele, cu braţele pe lângă 
corp. Soldaţii rămaseră fermi pe poziție. Hugo înainta până când ajunse 
în dreptul fiicei lui. 

___- Plecaţi amândoi! Paznici! strigă ofițerul. Veniră alți doi bărbați. 
Inchideţi porţile! le porunci el. 

Și în timp ce doi dintre ei i se împotriveau lui Merce, care se 
împingea în sulițe, ceilalți doi închiseră porțile de lemn zdravene, 
presărate cu flori de fier, care permiteau intrarea în curtea interioară 
pavată a palatului. 

- Nu, o auzi Hugo pe Merce implorând. Nu, nu, nu... imploră ea în 
timp ce vârfurile suliţelor dispăreau în spatele fantei înguste dintre cele 
două porți, înainte ca acestea să se închidă de tot. E fiul meu! strigă ea, 
reușind să acopere zgomotul metalic al încuietorilor care se închideau 
pe dinăuntru. Spuneţi-i că sunt aici! Că-l iubesc! 

Merce lovi cu pumnul în poartă, cu toate eforturile lui Hugo de a o 
opri. Se eliberă din îmbrăţișarea lui și își sprijini fruntea de lemn. 
Plângea. Lovi iarăși cu pumnii în lemn. 

- Arnau! strigă ea în repetate rânduri, tot mai slab. Arnau... șopti ea 
printre hohote de plâns, înainte ca Hugo să fie nevoit s-o ia în braţe, 
leșinată. 

Hugo nu reuși să-și împiedice fiica să parcurgă în repetate rânduri, zi 
de zi, același drum frustrant pe care îl străbătuse la externarea din 
Santa Cruz: cel care ducea spre palatul de pe strada Marquet, unde 
soldaţii refuzau s-o lase să intre să-și vadă fiul. Atât el, cât și Caterina se 
temură că Merce avea să se îmbolnăvească, dar corpul acela încă slab, 
lovit și slăbit deveni tot mai plin de vitalitate la imboldul dragostei de 
mamă, al luptei pe care Merce o ducea ca să-și vadă fiul. 


Bernat nu o primi. 

Sosi Crăciunul. 

- Bernat trebuie să fie la palat, zise Merce într-o seară. 

Ședea împreună cu Hugo, Caterina și Pedro la una dintre mesele 
lungi. Erau singuri, cârciuma fiind deja închisă pentru public. 

- Nu neapărat, răspunse Hugo. Marţea trecută, regele a hotărât să 
prelungească în Tortosa Curțile întrunite în Sant Cugat del Valles. 

Nu avea cum să se ducă la Tortosa în 19 decembrie, ca să se întoarcă 
în Barcelona în 25. Va petrece Crăciunul acolo și cel mai probabil că 
Bernat o va însoţi pe Maiestatea Sa în loc să petreacă împreună cu 
familia lui. 

Aşa și fu; amiralul nu fu văzut nici la mesa păstorilor în noaptea 
dinainte de Crăciun din Santa Maria de la Mar, nici la vreuna dintre 
numeroasele ceremonii religioase sau sărbători care se celebrară în 
Barcelona cu ocazia nașterii Domnului. 

Curțile erau în continuare întrunite în Tortosa, iar Hugo încă își 
urmărea fiica la fiecare ieșire pe care o făcea aceasta în direcția 
palatului de pe strada Marquet, încăpăţânată, constantă, insistentă, ca și 
cum de nu le-ar fi deranjat pe santinele o singură zi ar fi însemnat că 
renunța la dragostea lui Arnau. Hugo nu încercă s-o convingă să 
renunţe. Cum să-i refuze unei mame dreptul de-a lupta pentru fiul ei, 
chiar și cu arme atât de fragile? Doar o îmbrăţișa la sfârșitul zilei, când 
ea căuta protecţia lui, cu ochii umezi, gata să plângă de îndată ce se 
simţea în siguranţă în braţele lui. 

Nu putea să nu se îngrijoreze când o vedea consumându-se așa. 
Poate că în ziua următoare avea să hotărască să se odihnească, se 
gândea el atunci, dar soarele îi aducea doar o vigoare proaspătă lui 
Merce, care era tot mai slăbănoagă, deși Caterina se căznea să o 
hrănească. „E ca o pasăre mică", își aminti Hugo comparaţia beţivului 
din Sabanell. Și chiar așa mânca Merce: ca o pasăre micuță ce ciugulea 
din ce-i punea Caterina pe farfurie. Odată cu trecerea zilelor, își schimbă 
strategia: nu mai insista la porţile palatului, ci se posta la un capăt al 
străzii Marquet, așteptând ca noua soţie a lui Bernat să iasă din el. O 
văzură de câteva ori, fără copil, și o urmăriră. 

- De ce? își întrebă o dată Hugo fiica. 

Ea ridică din umeri: 

- Locuiește cu fiul meu, răspunse ea arătând spre femeie cu o 
grimasă de dispreţ pe chipu-i supt. 

Era luna ianuarie a anului 1420, când într-o dimineaţă pe cât de 
însorită, pe atât de rece, Hugo nu mai fu atent la oamenii care treceau 
pe stradă, la discuţiile și strigătele care anunțau sau vesteau tot soiul de 
evenimente și ordine care îi abătuseră atenţia până atunci, ci se 
întoarse spre fiica lui, mereu atentă la cei care treceau porțile palatului 
lui Bernat. 

Merce tremura. 


Hugo se puse în spatele ei și de acolo o văzu pe Marta, care se 
îndrepta în direcţia opusă fată de unde se aflau ei. De data aceasta era 
însoţită de o servitoare care îl ducea de mână pe Arnau și de trei soldaţi 
care o păzeau. 

- E fiul meu, șopti Merce. 

Hugo o strânse de umeri, ca să o încurajeze și s-o ţină lângă el. 

- Să mergem... 

Merce se răsuci, gata să își urmărească fiul, dar se opri când văzu 
expresia lui Hugo. 

- Nu, încercă el să se opună. Soldaţii îl păzesc pe Arnau. Una e să stai 
la porțile palatului și cu totul alta să o abordezi pe contesă pe stradă, 
adăugă el, amintindu-și de avertismentele lui Guerao. 

- Nu vom face nimic, tată, îl întrerupse Merce. Vreau doar să-mi văd 
fiul. Să mă apropii cât pot de mult de el. Iți promit că nu voi face nimic 
mai mult de-atât. 

Nu urcară pe strada Marquet, ca să nu treacă prin faţa santinelelor 
de la palat și, în schimb, se grăbiră să înconjoare cartierul și să ajungă în 
spatele lor ceva mai încolo, deasupra străzii Ample. 

Hugo trebui să-și apuce fiica de braţ, ca să încetinească și să păstreze 
o distanţă de siguranţă față de grupul căruia oamenii îi făceau loc să 
treacă. își auzi fiica suspinând când îl văzu pe Arnau trăgând-o de mână 
pe servitoare ca să meargă încolo şi încoace, cum ar fi făcut orice copil 
de trei ani și un pic. Observă că până și el avea gâtul încordat și-i era 
greu să înghită salivă. 

Cotiră și urcară pe strada în pantă, Lleons, care se învecina cu palatul 
Menor. Hugo își mută privirea de la grupul din faţa lor și privi spre 
palat, un ansamblu magnific neregulat de clădiri măreţe, cu un turn 
circular impunător într-unui dintre colțuri. Chiar pe strada aceasta - 
„Chiar aici, în faţa acestei porți", fu cât pe ce să-i explice lui Merce - 
Câinele chel și acoliţii lui îl bătuseră, și tot aici se încheiase aventura lui 
Bernat cu arbaleta, când intenţionase să-l ucidă pe contele de 
Navarcles. 

- Tată! exclamă Merce, smulgându-l din amintiri. 

Hugo privi în direcţia pe care i-o indica fiica lui. Marta, noua soţie a 
lui Bernat, hotărâse să o înlocuiască pe servitoarea care se purta mult 
prea binevoitor cu copilul și, după ce-l apucă de mână, trăgea tare de 
Arnau, care era hotărât să se întoarcă pe unde venise. Copilul ţipa și se 
trântea la pământ, în timp ce femeia îl ridica în aer de braț, ca să-l 
oblige să meargă. 

Hugo își prinse fiica. 

- Nu, Merce. E doar un acces de nervi... 

Dar în clipa în care Marta urlă la Arnau și-l plesni de două ori, Hugo 
nu reuși să-și împiedice fiica să fugă spre femeie. în timp ce-o urmări se 
întrebă dacă oare el fusese cel care îi dăduse drumul? 


Distrași de cearta dintre copil și mama lui vitregă, soldaţii nu-și 
dădură seama de sosirea lui Merce, care se furișă printre ei și-o împinse 
cu forță pe contesă, care se împletici și, dacă nu ar fi fost servitoarea, 
care o sprijini, ar fi căzut la pământ. Hugo însă fu înhăţat de un paznic 
energic. 

Pe aleea cu pricina, așa cum se petrecuse cu ani în urmă cu Câinele 
chel, cearta îi făcu pe câţiva cetățeni să se oprească și, la fel ca Hugo, pe 
care un soldat îl ţinea strâns, priveau cum femeia slabă care pătrunsese 
în grup și o împinsese pe cealaltă se așeza acum pe vine în fața 
copilului, care tăcea, surprins. 

- Arnau! o auziră şoptind. 

Contesa încerca să-și vină în fire, bărbaţii care o escortau stăteau 
nemișcați; o cunoșteau pe mama copilului. 

- Arnau! repetă aceasta întinzând mâna. 

Micuţul făcu un pas în spate, iar Merce șovăi când îi văzu gestul 
aproape temător. 

Hugo închise strâns ochii. îi deschise când i se confirmară temerile și 
copilul izbucni în plâns. Din cei trei ani cât avea acum Arnau, trecuseră 
mai bine de doi în care nu-și văzuse mama, o femeie care, în plus, arăta 
ca o epavă umană. 

- Arnau! zise Merce ridicând vocea. Sunt mama ta. 

Micuţul plânse și mai tare și se refugie între picioarele unuia dintre 
soldați. 

- Nu-ţi amintești de mine? 

Arnau se agăță de piciorul bărbatului și-și ascunse chipul în 
genunchiul lui. O privea cu coada ochiului pe femeia aceea cu ochi 
adânciţi și cearcăne, care întindea o mână spre el. 

- Nu mă recunoaște, se plânse Merce, căutând ajutor la Hugo. Arnau, 
insistă ea, când văzu că tatăl ei nu putea face nimic. Copilul întoarse 
capul, refuzând s-o privească. Sunt mama ta, Merce, mama ta... 

- Arestaţi-o! porunci în clipa aceea contesa. 

Hugo se smuci și scăpă din strânsoarea soldatului în clipa în care 
tovarășii acestuia se aplecau deja s-o ridice pe Merce de pe jos. 

- Opriţi-vă! strigă el. 

Unul dintre bărbaţi îl ameninţă cu sulița. 

- Nu vă ajunge nenorocirea ei? imploră el atunci. 

Soldaţii se opriră. Mai multe persoane care se strânseseră atrase de 
scenă încuviințară cele spuse de Hugo. 

- Li ajunge pedeapsa că n-o recunoaște fiul ei! zise o bătrână. 

Hugo își aminti aceeași scenă, pe aceeași stradă, când tot o femeie îi 
luase apărarea după ce fusese descoperită arbaleta lui Bernat. 

Contesa se simți privită de cetăţeni, care se opreau în număr tot mai 
mare. Şi soldaţii așteptau împreună cu Hugo, ce stătea nemișcat lângă 
fiica lui, care şedea în continuare pe vine, și lângă Arnau, care privea 
totul cu ochii larg deschişi. 


- Fii milostivă! zise altcineva din grup. 

- Te cunoaștem, Marta Destorrent! strigă un altul. Voi aveţi totul, zise 
acesta și toți cei adunați murmurară a încuviințare. Nefericita asta și-a 
pierdut până și fiul. 

Comentariile continuară. Tocmai soldaţii îi indicară din gesturi 
contesei că ar trebui să își continue drumul, că dușmănia oamenilor 
putea scăpa de sub control și că nu erau siguri că o puteau apăra. Soţia 
lui Bernat luă seama la indicaţiile lor, îi porunci servitoarei să îl ia în 
brațe pe Arnau și se urniră din loc. 

De jos, Merce văzu că fiul ei, protejat de braţele servitoarei, o privea 
acum cu o oarecare curiozitate. 

Oricât ar fi încercat, Hugo nu reuși să ajungă la aceeași cooperare și 
înţelegere cu Merce precum cea de care avusese parte în călătoria lor 
spre Zaragoza, cu circa zece ani în urmă, când împărtășiseră o 
intimitate aparte și se deschişeseră unul în fața celuilalt, în timp ce 
spionaseră pentru Roger Puig. In călătoria aceasta mergeau amândoi pe 
lângă căruţă, într-o tăcere mor-mântală. Sosise luna februarie, perioadă 
în care vinul își încheiase deja a doua fierbere și era scos la vânzare, așa 
că Hugo se pregătise să plece să cumpere vin ieftin, de slabă calitate, din 
care să distileze licoare. l-ar fi plăcut să încheie acorduri de furnizare a 
vinului pentru armada care în scurtă vreme avea să fie gata de plecare 
spre Sardinia, dar se gândise că ar fi fost dificil, dacă nu chiar imposibil, 
ca Bernat să îl accepte ca furnizor. In orice caz, afacerea cu licoare le 
aducea mai mulți bani decât și-ar fi închipuit vreodată. Așadar, avea 
nevoie doar de vin ieftin și făcea pregătirile necesare pentru călătorie 
când Caterina îi propusese să-l însoţească Merce. „li va face bine", 
pretinsese ea. „Va fi abătută din gândurile ei și se va mișca. Are nevoie 
de asta. își petrece zilele închisă în odaia aia." 

In ziua următoare altercaţiei de pe stradă cu noua contesă fuseseră 
vizitaţi de alguazilul care venise la ei și înainte, deși de data aceasta 
venise însoţit doar de paznicul lui, fără Guerao, și-i ameninţase pe faţă: 
avea să-i aresteze. Așa îi avertizase pe amândoi și nu o făcea doar din 
milă creștinească, deoarece știa ce se petrecuse cu micuțul... Dar nu 
avea să li se ofere o a doua șansă: aveau să-i întemniţeze dacă mai 
deranjau familia amiralului. Ă 

Hugo îi mulțumise alguazilului că nu îi aresta pe loc. In ziua aceea, 
Merce tăcuse, la fel ca acum, pe drum spre Penedes, în căutare de vin. 
Hugo, în schimb, vorbi mult; se forță s-o facă, și-i spuse lucruri despre 
vin și-i aminti anecdote despre cealaltă călătorie a lor, spre Zaragoza... 
Fu pe punctul de-a vorbi despre familie, despre cât de fericit era cu 
Caterina, dar se abţinu, gândindu-se că nu ar fi fost potrivit, ţinând cont 
de situaţia lui Merce. 


Reveni la vin; era un subiect pe care-l stăpânea. Ea mergea tăcută de 
cealaltă parte a căruţei. Hugo îi povesti despre Mahir și despre copilăria 
lui. Se întrebă oare ce se alesese de evreu. Nu mai auzise niciodată 
despre el; probabil că murise ucis în răscoala sângeroasă din 1391. [i 
vorbi despre vinul de Vilatorta și despre Dolca. In tăcerea care-i 
înconjura, amintindu-și de copila evreică de parcă ar fi mers singur pe 
drum, Hugo povesti cele petrecute cu voce tare. Nu o mai făcuse până 
atunci. Işi mărturisi iubirile și nenorocirile, se plânse de logodna Dolcei 
cu verișorul ei și se insultă singur în timp ce-i povesti despre cum se 
oferise să facă un vin special pentru nunta lor, o căsătorie care nu a mai 
avut loc. 

- „Am fost fericită", zise el cu voce înăbușită când își aminti. Asta mi-a 
spus Dolca înainte să moară. 

Merce nu zise nimic. Hugo îşi drese vocea şi continuă să vorbească 
despre vinul de Vilatorta. li explică fiicei lui cum îl prepara şi cum îl 
îngrijea, apoi sfârși prin a-i povesti cum pierduse podgoria din pricina 
Eulaliei. În timpul acesta își întoarse capul, o privi pe Merce și vocea i se 
stinse. Ea nici măcar nu sesiză tăcerea; învelită cu o pătură ca să se 
apere de frigul iernii, umbla cu privirea pierdută. Arnau, contesa, 
Bernat, Arnau, Arnau, Arnau... Probabil că la asta se gândea, obsesiv, 
concluziona Hugo. Simţi un gol în stomac și, preţ de o clipă, îi fu greu să 
țină pasul cu catârii. 

Merce trebuia să aibă douăzeci și patru de ani, calculă Hugo, deși 
părea mai în vârstă de-atât, mult prea în vârstă. Temniţa îi furase 
tinerețea; iar Bernat îi furase dragostea de viață și fiul. In orice caz, încă 
putea să-și refacă viața; așa susținea Caterina. „Eu am pierdut mai mulți 
copii", îi zisese ea într-o noapte în intimitatea odăii lor când, stând 
amândoi în pat, ciuleau urechile ca să încerce să audă ceva din odaia 
alăturată, în care era Merce. „lar pe-ai mei i-au vândut ca sclavi ca să fie 
exploataţi și insultați", adăugase ea. „Arnau, dimpotrivă, e tratat ca un 
prinţ. Asta ar trebui s-o liniștească pe fiica ta. Bernat va muri, Arnau va 
crește și va putea repara oricând greşeala." 

Hugo îi zisese că, dacă Arnau nu-și recunoscuse mama la trei ani, era 
aproape imposibil să o caute la 20. Asta dacă Merce avea să mai fie în 
viață pe atunci... În ritmul acesta, poate că avea să moară înaintea lui 
Bernat, îi zisese el, cu vocea încordată doar la gândul acela. „Eu am fost 
sclavă..." începuse Caterina să spună, dar el o întrerupsese: situaţiile lor 
nu se puteau compara. Merce crescuse într-un palat, înconjurată de lux, 
se căsătorise cu amiralul, fusese contesă. „Ai încredere în ea", insistase 
Caterina. „Fiica ta este femeie. Poate că Biserica zice că reprezentăm 
păcatul, că ar trebui să fim pedepsite, și voi o credeţi și ne pedepsiţi 
pentru asta." Inăbușise protestele lui Hugo și continuase: „Poate că tu 
nu, dar cei mai mulţi dintre bărbaţi da. Suferim. Dăm naștere, Hugo, 
dăm naștere. Dăm viață. Nu uita niciodată asta. Fiica ta e mamă, iar 
când o femeie devine mamă, nimic, nimic! - aproape că ţipase ea - nu o 


oprește când e vorba de familia ei. Dar o mamă știe și să accepte 
durerea, dacă e spre binele copilului ei." 

Hugo o privi iarăși pe Merce. Cum mergea așa, nu părea în stare să se 
lupte pentru nimic, se gândi el; poate că începea să se resemneze... 

- Vreau să-mi cunosc mama, îl surprinse ea atunci. 

Hugo îi ascultă cererea în tăcere. La cum o știa el pe Arsenda, o 
femeie care afirmase în fața lui Bernat și a episcopului că Merce era 
fiica diavolului, o femeie care recunoscuse că-i dorea moartea... 

- Nu cred... începu el să zică după câţiva pași. 

Merce se opri. Hugo trebui să facă la fel și trase de căpăstrul 
catârilor. 

- Mi-au luat fiul și au amenințat că mă vor aresta dacă încerc să mă 
apropii de el, zise ea cu voce fermă. Aflu că nu ești tatăl meu și că aceea 
care mi-a fost mamă în copilărie m-a oferit drept ostatică într-o dispută 
religioasă, după care m-a lăsat să putrezesc în temniță. Soțul meu 
divorțează de mine și mă alungă ca pe o căţea din casa care a fosta mea. 
Mi se povestește că Barcha și-a dat viaţa ca să afle ceva despre mine. Și, 
la sfârșit, aflu că am o mamă care e convinsă că a fost violată de diavol, 
care susține că cel rău mi-e tată și care nu a făcut nimic pentru mine, 
chiar dacă ai mers la ea după ce am fost Rapita. Din tot acest... dezastru, 
din această calamitate, tată, doar pe ea nu o cunosc. 

Cei doi se priviră peste laturile căruţei. Hugo nu reuși să-și dea 
seama ce sentimente încerca fiica sa: nu plângea, nu râdea, era 
hieratică, fără să transmită vreun sentiment care să nu derive din 
cuvintele pe care le repetă: 

- Vreau să-mi cunosc mama. 

După ce auzi din gura ei nenorocirile pe care le îndurase în ultimii 
ani, Hugo se cutremură și i se făcu milă de fiica lui. Era rece; soarele era 
ascuns de niște nori joși. Dintre toţi cei pe care-i amintise Merce, doar 
Barcha se luptase și murise pentru ea. Hugo își aminti cu drag de ea. 

- Ai avut o mamă adevărată. Pe musulmană... 

- Ştiu, dar vreau s-o cunosc pe cea care mi-a dat viaţă. 

- Vom merge la Bonrepos, zise el, gândindu-se că, după câte suferise 
Merce, nu-i putea refuza acest drept. 

Cu toate acestea, își aminti și de intransigenţa surorii lui ultima oară 
când vorbiseră: putea s-o ducă până acolo, dar nu-i putea promite că 
Arsenda avea s-o primească. 

Zăbrelele din lemn care despărțeau locul de izolare al călugărițelor 
de biserică și pe care Hugo o scosese din peretele jos la ultima lui vizită 
era acum reparată cu grijă. Călugărița care îi întâmpinase la sosire îl 
recunoscu pe Hugo și, după ce bolborosi o scuză, dădu fuga s-o anunţe 
pe maica superioară Beatriz. 

- S-ar părea că e în mănăstire, îi șopti Hugo fiicei lui. 

Avuseseră nevoie de mai multe zile să ajungă la Bonrepos. Nu 
cumpăraseră vin pe traseu. Hugo doar vorbise pentru câteva loturi când 


își amintise cărarea stâncoasă și abruptă care cobora prin pădure până 
la mănăstire și riscul de a o străbate cu o căruţă plină cu butoaie; avea 
să-l ia la întoarcere. Fusese o călătorie tăcută, dar confortabilă. Le 
plătise cu generozitate ţăranilor care îi găzduiseră și aceștia le dăduseră 
orice lucru de care avuseseră trebuinţă. în Penedes căutase ferma la 
care locuia Manuel. îi vorbise și despre el lui Merce. „El m-a forțat să le 
dau nume femelelor de catâr. Alba și Roşia." Copilul nu era. Părinţii nu-i 
dăduseră alte explicații, nici el nu le ceruse văzând ochii sticloşi ai 
mamei când auzise vorbindu-se despre copilul ei. Îşi luase rămas- -bun 
de la ei cu curtoazie și își văzuseră de drum. 

- De ce nu am înnoptat acolo? întrebase Merce. 

- Manuel și-a cumpărat o figurină de lemn cu moneda pe care i-am 
dat-o, zisese el. După care mersese o vreme în tăcere. Nici eu nu voiam 
să mai văd figurina aia, zisese el în cele din urmă, nici părinţilor lui nu 
cred că le-ar fi plăcut prezenţa noastră. E limpede că băiatul a murit: o 
febră de care nu a reușit să treacă sau poate un accident pe câmp... 

Pe tot parcursul drumului spre Bonrepos, Hugo se gândise de multe 
ori dacă să compare destinul lui Manuel cu cel al lui Arnau. „Copilul tău 
trăieşte", voise el să-i zică fiicei lui. Aceeași consolare o propusese și 
Caterina. Nu îndrăznise însă s-o facă, iar acum, lângă zăbrelele din 
lemn, așteptau amândoi să vină Arsenda în timp ce își încălzeau mâinile 
suflând în ele şi băteau din picioare pe podeaua bisericii mici, ascunse 
în cel mai înfrunzit loc dintr-o vale pierdută, din pricina frigului care o 
devasta. 

- De ce te-ai întors, Hugo? 

Întrebarea îi luă prin surprindere pe amândoi. Nu o auziseră sosind. 
Oare de cât timp era acolo, privindu-i? se întrebară cei doi ui-tându-se 
unul la celălalt. 

- Am adus-o pe fiica ta, răspunse Hugo pe același ton cu care îi 
întâmpinase Arsenda. Vrea să-și cunoască mama. 

- Neg că aș fi mama acestei femei... sau a oricărei alteia. 

Merce se apropie hotărâtă de zăbrelele de lemn. Hugo rămase în 
spate, privind-o din când în când pe Fecioara care prezida biserica mică, 
întrebându-se dacă ar fi trebuit să se roage pentru ele. Hotări să fie 
atent la conversaţia dintre fiica și sora lui. 

- M-ai născut, răspunse Merce, deci ești mama mea. 

- Ca să fii mamă, trebuie să-ţi dorești asta, să vrei. Eu am fost doar 
obiectul diavolului, mijlocul prin care a reușit să facă răul. Atât am fost: 
un instrument. Nu am fost niciodată mamă. 

- Adică sunt întruchiparea răului? întrebă Merce. 

Tăcerea cu care Arsenda primi întrebarea îi dădu timp berechet lui 
Hugo să se gândească la ceea ce tocmai spusese sora lui. Şi dacă 
Arsenda reușea s-o convingă pe Merce că era într-adevăr întruchiparea 
femeiască a răului? Moartea Barchei, pierderea lui Arnau, temnita, 
însăşi viaţa ei nenorocită... Ar fi putut fi puse toate pe seama conceperii 


ei și ar fi putut fi convinsă că originea ei diabolică era de vină pentru 
nenorocirea ei. 

In schimb, Merce se căută printre straie, în dreptul pieptului, scoase 
o cruce de argint pe care o purta agăţată de un lănţișor și o ridică, 
arătându-i-o Arsendei. Niciuna dintre ele nu spuse nimic. Apoi Merce se 
îndreptă spre icoana Fecioarei cu Pruncul, în singurul altar al bisericii, 
sub absidă, și se prosternă înaintea ei. 

- Ave Maria, gratia plena... 

Fiica lui se rugă Ave Maria cu voce atât de puternică, încât răsună în 
bolta cilindrică a navei și reverberă în tot naosul și lui Hugo tot i se păru 
că aude răsuflarea accelerată a Arsendei în spatele zebrelelor din lemn. 

- MaterDei... 

Oare o auzise pe Arsenda oftând? Hugo se apropie de zăbrele. 

- E fiica ta, șopti el prin găurile din lemn, în timp ce Merce continua 
cu Salve, Regina. 

- Salve, Regina, Mater misericordiae... 

Vocea i se înălța energică. 

- li simţi devotamentul? o îndemnă Hugo pe maica superioară. 
Ascult-o, soră! Crezi că e o minciună, că o înșală pe Fecioară? Simte-o, 
Arsenda! Simte-i ardoarea. 

- O clemens, opia... se rugă Merce. 

- O dulcis Virgo Maria, murmură Arsenda într-o șoaptă aproape 
neauzită. 

Merce se rugă vreme îndelungată. Hugo auzi mai multe călugăriţe 
alăturându-li-se în rugăciune celor două femei, de parcă ar fi fost 
chemate la o altă slujbă divină. Templul acela mic, neglijat, umed, rece și 
neprimitor, se umplu brusc de magie de la murmurele care îl inundară 
și care pluteau în văzduh. Când Merce făcu o pauză, prosternată în 
continuare în faţa Fecioarei, una dintre călugărițele din locul lor de 
sihăstrie începu să cânte. Celelalte i se alăturară numaidecât. Merce se 
ridică în genunchi; lacrimile îi curgeau pe chip. 

Cântară trei psalmi. Apoi, după câteva clipe de tăcere, se auzi zgomot 
de pași fugind în spatele zăbrelelor. Hugo se apropie de fiica lui și-o 
ajută să se ridice. Era foarte ușoară și totuși o simţi cum se dezlipește, 
cum se împlântă sigură în podea și cum se îndreaptă cu hotărâre spre 
locul în care se ascundeau călugărițele. 

- Mamă? Nu-i răspunse nimeni, dar se auzea zgomotul pe care îl 
făceau călugărițele în spatele zăbrelelor. Mamă? insistă Merce ridicând 
vocea. 

- Nu e aici, răspunse în cele din urmă una dintre ele. 

- Unde s-a dus? Cheam-o! Voi aștepta, o rugă ea. Iarăşi tăcere. Hugo 
veni și el lângă zăbrelele din lemn. 

- Unde e Arsenda... Beatriz? se corectă el. 

- Maica superioară se roagă, răspunse o voce. 

- Dar... o întrerupse Merce. 


- Fiica mea, încercă s-o calmeze călugărița cu voce dulceagă, maica 
superioară Beatriz s-a închis în chilia ei. Are multe lucruri la care să se 
gândească, pentru care să se roage. 

- Voi aştepta, insistă Merce. 

- Toată viața? zise o altă călugăriță. Asta s-a abătut asupra maicii 
superioare: o viață întreagă. Ingăduie-i să se răzgândească, să se roage, 
să plângă dacă trebuie. 

- Da, i se alătură prima călugăriță. Dă-i timp. Trăirea ei de azi a 
zdrobit principiile care-i guvernau felul de-a se purta, bazele 
devotamentului ei față de Dumnezeu, poate chiar și credinţa ei. 

- Şi atunci? întrebă Hugo. 

- Ce vreţi? întrebă una dintre ele. 

- Prima oară când aţi fost aici, zise o a treia, aţi vrut ceva concret: ca 
maica superioară să vă protejeze fiica. Dumnezeu a făcut-o în locul ei. 
Azi ce vreţi? 

- E mama mea, zise Merce luându-i-o înainte lui Hugo. 

- Dacă așa ar fi, ce dorești? Maica Beatriz e călugăriţă, s-a dedicat lui 
Dumnezeu. Vrei binecuvântarea ei? Ţi-o dăm noi: fie ca Hristos și pacea 
să te însoțească! 

- Nu căuta mai mult de-atât, insistă prima. Dacă maica superioară 
Beatriz vrea să te vadă iarăși, te va căuta. Fii convinsă de asta! Până 
atunci, mergeţi în pace amândoi. 

- Trebuie să știu că mama mea nu mă consideră fiica diavolului, le 
rugă Merce. 

Hugo reuși să vadă mișcare în spatele zăbrelelor Una dintre 
călugăriţe își drese vocea, de parcă ar fi fost gata să vorbească, dar nu o 
făcu. Şoptiră între ele. în cele din urmă îi răspunseră: 

- Nu credem că ești fiica diavolului, se auzi din spatele zăbrelelor. Ne- 
am rugat împreună, am fost un singur duh și o astfel de comuniune a 
sufletelor poate aparține doar Bisericii. Am fost părtașe la virtutea ta și 
ne-am simţit umplute de ea. Nu, nu diavolul trăiește în tine, dar asta nu 
exclude posibilitatea ca maica superioară Beatriz să fi fost siluită de el... 
Numai Domnul știe. Căile Lui sunt de nepătruns. Las-o, fiica mea! A trăit 
mereu cu stigmatul că a fost violată de Satana, că a dat naștere unui 
demon. Da, te credea moartă, dar nu s-a eliberat niciodată de 
sentimentul că a hrănit printre măruntaiele ei sămânţa răului. Toate 
acestea, oricât de puternică ar fi maica superioară, nu se depășesc într- 
o zi, nici într-un an. 

- Cel mai probabil e de acord cu noi, zise o alta. 

- De-aceea a plecat, adăugă o a treia. 

- Altminteri, de te-ar fi considerat o diavoliţă, fii convinsă că te-ar fi 
înfruntat, zise cea dintâi. 

Hugo Llor nu luă parte la aprovizionarea cu vin a armadei care pleca 
spre Sardinia, dar cu siguranţă obţinu câștiguri mai mari vânzând sticle 
mici cu licoare soldaţilor veniți din numeroase locuri din apropierea 


Barcelonei. Regele Alfonso pleca pentru a supune iarăși insula Sardinia 
autorităţii sale. Curțile îi furnizară unele resurse pe care monarhul le 
alocă pentru construirea galerelor, pentru contractarea altor nave, 
aprovizionarea lor, precum și pentru angajarea a puţin peste șapte sute 
de războinici. în ciuda numărului crescut de ostași, care trebuiau să se 
alăture celor patruzeci de arbaletrieri și celor douăzeci de soldaţi din 
fiecare dintre cele treizeci de galere pe care le deţinea regele, armata nu 
era în stare să-și însușească acel demers belic. 

Alfonso dispunea de două mii cinci sute de războinici când, de fapt, 
ar fi avut nevoie de circa cinci mii. Diferența aceasta întârziase 
demararea botezului de foc al regelui de când, în 1418, declarase război 
conducerii Genovei, aliata sardinienilor. In tot acest timp, Alfonso le 
trimisese scrisori nobililor din regatele sale, mai bine de șaizeci la 
număr, precum și orașelor libere precum Barcelona, și mai-marilor lor, 
pentru ca, pe cheltuiala lor, să participe la război și să contribuie cu 
oameni, cai și arme, fagăduindu-le că va ști să-i recompenseze cu 
generozitate. 

Domnii și orașele îi răspunseseră, iar în luna aprilie a anului 1420, 
monarhul avea o armată de aproape șase mii de bărbaţi, arbaletrieri și 
soldați infanteriști, şi ceva mai bine de o mie de cavaleri. Armada era 
convocată în portul Los Alfaques, în Rapita, aproape de orașul Tortosa, 
unde se afla încă regele, căci se hotărâse să ridice pânzele de acolo. Spre 
Los Alfaques se îndreptară nave înarmate din diverse porturi catalane: 
Salou, Sant Feliu, Cotlliure, Roses şi, bineînţeles, Barcelona, oraşul care 
contribuise cel mai mult la război. În Menorca era prevăzut să i se 
alăture armadei și navele din regatul Mallorca, alte câteva care porneau 
din portul din Grao de Valencia, plus alte patru galere aparținând 
conducerii Veneţiei. 

Licoarea lui Hugo, băutura nouă care te zgâria pe gât, te ardea în 
stomac și te îmbăta mai ușor ca vinul îi ațâţă pe toţi acei soldaţi tineri 
care veniră în Barcelona ca să-și riște viața pentru regele Alfonso, 
precum și pentru recompensa generoasă promisă în caz de victorie. De 
câteva zile, de când trupele staţionaseră în Barcelona, cârciuma era 
plină ochi. Lui Hugo și Caterinei le era greu să închidă și să-i dea afară 
pe toţi cei care trândăveau înăuntru. Toţi voiau să bea și cei mai mulți 
dintre ei voiau să-și facă provizii de licoare pentru călătoria spre 
Sardinia și războiul sigur împotriva rebelilor sardinieni și a aliaţilor lor 
genovezi. Hugo, Caterina, Merce și Pedro își petreceau nopțile treji, 
distilând vin, pentru a acoperi cererea uriașă de licoare pentru care 
lumea plătea preţul cerut. 

Banii intrau cu nemiluita; Merce nu apuca nici să gândească, ba chiar 
zâmbi când auzi complimentele, dacă nu chiar impertinenţele, pe care i 
le spunea un soldat căruia nu-i păsa că femeia era slabă și trasă la faţă. 
Unul dintre soldați o pălmui ușor peste fund în timp ce servea. Hugo 
dădu să-i sară în apărare, dar Caterina îl prinse de braţ și făcu semn cu 


bărbia spre fiica lui: îl insulta pe soldatul tânăr, da, dar se schimbase 
ceva în felul ei de-a vorbi, în starea ei sufletească. Când se răsuci și lăsă 
masa în spatele ei, Merce nu reuși să-și înăbușe un zâmbet de 
satisfacție, pe care şi-l şterse de pe față imediat ce-și dădu seama că 
tatăl ei şi Caterina o priveau; nu reuși însă să ascundă un mers mai vioi, 
mai hotărât. 

- In plus, adăugă Caterina, în timp ce Merce îi cerea deja încă un rând 
de licoare lui Pedro, care era depășit de cerere, doar nu vrei să te cerți 
cu un soldat tânăr? 

- De ce nu? se agită Hugo, ridicând din umeri, în timp ce ochii-i 
scăpărau ironici. 

Caterina izbucni într-un hohot de râs care atrase atenţia multora 
dintre cei prezenți. 

Pe 2 mai 1420, pe când Hugo rămânea deja fără provizii de vin din 
care să distileze licoare și pe când erau deja îmbarcate și greementele, 
și proviziile, amiralul armadei catalane, Bernat Estanyol, porunci 
plecarea flotei care trebuia să ridice pânzele din portul Barcelona. Peste 
șase sute de cavaleri însoţiţi de două mii dintre războinicii lui veniţi din 
întregul principat, arbaletrieri şi ostași de pe galere, se îndreptară spre 
plajă, împreună cu mare parte dintre cetăţeni, unii ca să-și ia rămas-bun 
de la rudele lor care plecau, iar alţii pur și simplu atrași de spectacolul 
de culori, zgomote și tărăboi pe care îl presupunea îmbarcarea lor. 

Merce se afla pe plajă, într-un grup de soldaţi sosiți din Granollers. 
Nu erau cel care o plesnise peste fund și amicii lui; erau alţii ca el, tot 
tineri, ca ea, oameni de rând care-și aveau funcţiile lor și care 
răspundeau chemării regelui cu devotament, entuziasm și multe visuri. 
Atmosfera festivă care inundase Barcelona în zilele dinainte de plecarea 
armadei sfârșise prin a-i influenţa lui Merce starea sufletească, iar Hugo 
și Caterina munceau dublu când ea se așeza la mesele din cârciumă ca 
să sporovăiască și să râdă împreună cu tinerii aceia, dintre care mulţi 
nu aveau să se mai întoarcă la casele lor și aveau să rămână întinși pe 
câmpul de luptă din Alghero sau din împrejurimi. Realitatea aceasta le 
caracteriza râsetele agitate, gesturile încordate sau privirile, uneori fixe, 
spre vreun loc inaccesibil, mânate de nostalgia lucrurilor pe care le 
lăsau în urmă sau de teama celor care urmau să vină. Licoarea îi 
liniștea, le dezlega limbile și le elibera mișcările... și pe ale lui Merce. 
leșiră în grup, cu alte femei și soldaţi, râseră, sporovăiră și străbătură 
Barcelona, care sărbătorea, concentrată asupra bărbaţilor care își 
riscau viața și mergeau să-și apere pământul. 

Pe plajă, uluită de tărăboi, Merce își aminti în dimineaţa aceea cele 
petrecute în noaptea dinainte. Clopotul din castelul veguerului nici 
măcar nu bătuse seny del lladre, ca să-i cheme pe cetățeni să se retragă 
înlăuntrul zidurilor. Miquel, aşa îl chema pe soldat. îl căută prin 
mulțime, dar nu îl văzu. Până nu de mult fusese lângă ea, în faţa 
şantierelor navale regale. În noaptea anterioară, Miquel îi ceruse 


dragostea ei. Ea se temuse. Nici nu arăta, nici nu se simţea atrăgătoare, 
dar licoarea, tristețea din ochii tânărului și faptul că multe femei li se 
dăruiau cu bucurie și fără grijă o făcuseră să încuviințeze. Fusese rapid, 
nesatisfăcător, chiar dureros; o făcuseră cu straiele pe ei, culcați pe 
plajă, la adăpostul unei bărci de pescuit și la lumina unei luni minunate, 
în timp ce gâfâielile lui Miquel se confundau cu cele ale celorlalți soldați 
și cu strigătele de plăcere, fie ele reale sau prefăcute, ale celorlalte 
femei. Credea că, după cele petrecute în celula din Sabanell, pe când își 
așteptase moartea și temnicerii abuzaseră de ea până când starea fizică 
și înfățișarea ei li se păruseră respingătoare, nu avea să i se mai 
dăruiască vreodată unui bărbat, dar licoarea nu ţinea cont de amintiri, 
fie ele urâte sau frumoase, și băuse o gură, două, trei, apoi îi îngăduise 
tânărului să-i cuprindă sânii cu mâinile, avid. Apoi se gândise la Bernat. 
Era singurul bărbat căruia îi îngăduise să-i pătrundă secretele. „Ce 
diferență!” concluzionase ea în timp ce, după ce terminase, Miquel își 
aranjase straiele și le scuturase ca să scape de nisip. Brutal și 
posomorât în felul lui de-a fi și în viața lui, fostul corsar se topea de 
tandrețe când o ţinea în braţe, de parcă s-ar fi temut că ar putea-o răni. 
Ce rău săvârşise ea de-o acuzaseră că ar fi fiica diavolului, curmându-i 
astfel fericirea? Fusese fericită cu el; Bernat o făcuse să se simtă o 
femeie adevărată. 

Nevoia de a-l revedea pe Miquel pe plajă se atenua. Oare s-ar fi culcat 
cu ea de-ar fi știut că era fiica diavolului? Merce zâmbi sarcastic. Se afla 
printre soldaţi, ca multe alte femei. Activitatea era frenetică, marea 
părea plină de galere și alte ambarcaţiuni: galiote, nave cu carena 
umflată și bărci care transportau trupele și cavaleria. Ofițerii și soldații 
strigau. Cântau la fluiere și la timpane. Barcagiii îi duceau pe bărbaţii 
înarmaţi până la nave. Sute de cai care așteptau să fie îmbarcaţi 
nechezau și dădeau agitaţi din copite. Dezordine, haos, tărăboi, 
plânsete, sărutări, oameni care își luau rămas-bun, chiar și certuri... 

Merce își pierdu cunoștința, afundată în vâltoarea aceea. Un soldat 
necunoscut care defila spre țărm, ca să se îmbarce pe una dintre navele 
barcagiilor o sărută pe gură când trecu pe lângă ea. Fu un sărut fugar, 
surprinzător. Merce nu avu timp să-și vină în fire, căci cel care venea în 
urma lui își imită tovarășul. Clătină din cap, de parcă nu-i venea să 
creadă. Un al treilea încercă, dar Merce se îndepărtă degrabă, cu mâinile 
întinse în față. Soldaţii râseră; în cele din urmă râse și Merce și câţiva 
aplaudară. 

- Ne vom întoarce pentru tine, frumoaso, promise unul dintre ei. 

- Vom învinge pentru tine! exclamă altul. 

- Şi pentru toate femeile din Catalonia! se auzi din mijlocul grupului. 

Ovaţii, aplauze, râsete. După cele petrecute în noaptea anterioară, 
petrecerea, licoarea și vinul, Merce începea să simtă că trăia dimineața 
aceea ca pe un vis, și chiar atunci tărăboiul se înteți. 

- Trăiască amiralul nostru! auzi ea. 


- Sfântul Gheorghe! 

Mulţi repetară strigătul de război al armatelor. în ritmul larmei, 
soldați și cetățeni adunaţi pe plajă îi făceau loc lui Bernat Estanyol. 
Merce îl văzu îndreptându-se spre locul în care se afla ea; trebuia să 
treacă pe lângă ea dacă voia să ajungă până la șantierele navale, unde, 
lângă episcopul Barcelonei și o delegaţie de clerici, îl așteptau 
steagurile şi flamurile care aveau să fluture pe nave și care fuseseră 
binecuvântate în prealabil în timpul liturghiei solemne din catedrală și 
aduse pe plajă într-o procesiune. Bernat înainta protejat de paznici, 
înconjurat de ofiţerii și consilierii lui, însoţit de noua contesă, vizibil 
însărcinată, iar în fața tuturor, liber, entuziasmat, privind totul în jurul 
lui, mergea Arnau, îmbrăcat în mătase albastră care scânteia în lumina 
soarelui de primăvară. Aluniţa de pe ochiul drept îi ieșea în evidenţă, 
precum aceea a tatălui lui. 

Veneau drept spre ea. Merce nu mai auzi strigătele. Lumea întreagă 
dispăru din câmpul ei vizual, mai puţin micuțul acela de trei ani și un 
pic, care alerga hotărât spre ea. Cineva o trase de braţ ca să se dea la o 
parte. Merce dădu un ghiont cu cotul și se eliberă de obstacolul cu 
pricina. Arnau se afla la doar doi pași de ea. Nu-și dădu seama dacă 
Bernat, Marta sau altcineva din anturajul lui o recunoscuse. Nu-i vedea. 
Nu-i păsa. Se puse în fața fiului ei și-și desfăcu braţele. Copilul, năucit de 
tot ce-l înconjura, căzu în braţele ei, iar Merce îl strânse tare. 

Arnau scoase un strigăt. Merce îl rugă să tacă și-i umplu chipul cu mii 
de sărutări pe care nu i le putuse da cât timp fuseseră despărțiți. Bernat 
se năpusti asupra lor, urmat de paznicii lui. Soldaţii şi curioșii formară 
un cerc strâmt în jurul amiralului, care le urla însoţitorilor lui să-i 
elibereze fiul, dar Merce nu-i dădea drumul micuţului și, deși băiatul 
tipa, o împingea şi încerca să scape din braţele ei, soldaţii șovăiră, de 
teamă să nu-i facă rău copilului. 

- Dă-i drumul, Merce! strigă Bernat. 

- îndepărtează-te de el, diavoliță ce ești! îi ceru contesa. 

Un ofițer o ţinea pe Merce de păr, chipul ei era lipit de-al fiului ei, 
strângându-l tare în brațe. Arnau, roșu de atâta plâns, mai că nu putea 
respira. Ofițerul avea un pumnal în mână. „E simplu", îi transmise 
amiralului prin privire și atitudine: o ţinea de păr, aşa că i se vedea 
ceafa, curată, ca a un animal gata să fie sacrificat. Bernat nu șovăi: 

- Fă-o! Eliberează-l pe copil! porunci el. 

Ofiţerul o trase atunci de păr pe Merce până aproape c-o ridică de la 
pământ, ca să o îndepărteze îndeajuns de copil pentru ca gâtlejul să-i 
rămână liber, când un bărbat se strecură prin mulțime, urlând și 
îmbrâncindu-se. 

- Nu! Oprește-te! Hugo rămase locului, tremurând, de parcă 
nemișcarea lui l-ar fi putut molipsi pe soldatul dispus să-i sfârtece gâtul 
fiicei lui. Bernat, te rog... imploră el fără să-și mute privirea de la lama 
ascuţită ce strălucea în soare. 


Bernat nu-i răspunse; în schimb, o făcu episcopul Barcelonei, care, 
împreună cu curtenii lui, încă străbătea cu solemnitate cei câțiva pași 
care-l despărţeau de locul în care se petrecea incidentul, lăsând 
steagurile în spatele lui, în atelierele navale, păzite de soldați. 

- Oprește-te, pentru numele lui Dumnezeu! 

Vocea, limpede și autoritară, se înălță peste murmure și comentarii, 
iar soldatul care o trăgea deja de păr pe Merce, ridicând-o ca să-i curme 
viața, se opri şi o lăsă jos. 

Hugo dădu drumul cu forță aerului pe care îl ţinuse în piept. 
Episcopul și oamenii lui ajunseră în locul în care Merce încă îl îmbrăţișa 
pe Arnau. 

- Nu e problema Eminenţei Voastre, urlă Bernat. 

Episcopul îl privi indiferent. 

- Milostenia și clemenţa sunt mereu treaba Bisericii, răspunse el. 

Ce ați avea de câștigat din moartea unei slujitoare a lui Dumnezeu? 
întrebă el, ridicând vocea. 

Bernat dădu să intervină, dar parohul își mișcă mâna ușor și 
autoritar, reducându-l la tăcere. 

- Astăzi armada catalană ridică pânzele și o face sub flamurile pe 
care tocmai le-am binecuvântat în catedrală, zise el, arătând spre 
steaguri, cel pe care era brodată crucea Sfântului Gheorghe aflându-se 
în frunte. Să luptăm împotriva dușmanilor noștri, să nu facem de ocară 
armada printr-o răzbunare inutilă, adăugă el. Dumnezeu este milostiv. 
Să-l urmăm exemplul! 

Mulțimea transmise mai departe, în șoaptă, cuvintele episcopului și, 
într-o clipită, Bernat se simţi privit de sute de ochi care îl implorau să 
nu împrăștie ostilitate asupra navelor care stăteau să ridice pânzele. 
Plecau la război și orice semn rău ar fi influențat moralul trupelor lui, 
cu atât mai mult dacă venea chiar de la episcopul Barcelonei, drept 
pentru care, deși nu voia, Bernat încuviinţă. 

- Să-i dea drumul fiului meu, ceru el. 

- Dă-i drumul, te rog! îi ceru episcopul lui Merce, în timp ce un preot 
tânăr se așeza pe vine lângă ea. 

- Dă-i drumul, fiica mea! i se alătură Hugo. 

Merce îi dădu drumul lui Arnau, care fugi ameţit. 

- Te voi recâștiga, șopti ea. Te voi recâștiga, fiule! rosti apoi. Chiar de 
voi plăti cu viaţa. 

Contesa dădu să-l ia pe Arnau, dar copilul fugi și se refugie între 
picioarele tatălui său. 

- Bunăvoința oamenilor... dădu să predice episcopul, dar fu întrerupt 
de Bernat care, deși fusese de acord să nu profite de situaţia aceea ca să 
scape de Merce și de faptul enervant că-l tot urmărea pe Arnau, nu era 
dispus să-l lase pe episcop să-i fure rolul de protagonist în ceea ce, la 
urma urmei, era îmbarcarea trupelor, și nu o liturghie ca aceea pe care 
tocmai o ţinuseră pentru binecuvântarea steagurilor. 


- Bărbatul acela, strigă el, arătând spre Hugo, ar trebui să fie în 
armată, să-l apere pe regele nostru și pământul nostru. E mai tânăr ca 
mine, știu asta, şi e puternic și sănătos, ca să o facă. 

Hugo îl privi pe Bernat, fără să înţeleagă ce urmărea acum. Pentru a 
doua oară, credulitatea mulțimii îl salvase. Prima oară fusese tot în 
șantierele navale, chiar acolo, în copilărie, în ziua în care Roger Puig 
voise să-l întemniţeze, iar genovezul se folosise de un discurs 
asemănător cu acela al episcopului. Atunci fusese eliberat, dar, drept 
urmare, fusese alungat din șantierele navale. Oare ce-l aștepta acum? 
Intui cam ce, când Bernat continuă: 

- In schimb, în loc să lupte alături de voi pentru măreţia regatului 
nostru, îmbată trupele cu fiertura aia pe care o vinde împreună cu fiica 
lui. Ea... Arătă spre Merce. Ea care era gata să-i facă rău moștenitorului 
meu și care ar fi făcut-o de nu ar fi fost intervenţia oportună a 
Eminenţei Sale. 

Ultimele cuvinte de adulare a episcopului erau menite, fără îndoială, 
să-l câștige de partea lui, se gândi Hugo. După o pauză, Bernat continuă, 
ridicând și mai tare vocea: 

- Şi-i ruinează pe soldaţii tineri, cerându-le preţuri exorbitante 
pentru băuturile alea! 

Cei de față murmurară. 

- Nu... încercă Hugo să se apere, dar fu întrerupt de episcop. 

- Dumnezeu ne-a dat vinul, declară clericul, lichior divin și ceresc, 
dar Sfântul Pavel ne-a avertizat: „Nu vă îmbătaţi de vin, în care este 
pierzanie". 

- lar soldaţii mei nu o fac, i-o luă iarăși înainte Bernat, căci beau cu 
moderație, așa cum cer Biserica și regele. 

Hugo o îndemnă pe Merce să se ridice; ghici cam ce voia Bernat să 
facă și pricepu că trebuia să se pregătească pentru ceva îngrozitor. 

- Cu toate acestea, zise amiralul, cineva transformă vinul în spirt, dar 
nu ca să vindece, cum se făcea până acum, ci pentru a-i îmbăta pe tinerii 
noștri. 

La fel ca Hugo, ofițerul care-l însoțea pe Bernat pricepu și el mesajul 
amiralului. 

- Şi-i distruge! strigă el. 

- Şi se îmbată! se auzi din rândul mulțimii. 

Merce se apropie de tatăl ei, în fața mulţimii care-i înconjura, tot mai 
numeroasă. 

- Nicicând până acum nu s-a dus licoare la război! își continuă Bernat 
tirada. Cum vor lupta soldaţii noștri dacă sunt beţi? 

- Ne vor înfrânge! 

- Trădătorule! strigă una dintre bătrânele care se aflau cel mai 
aproape de Hugo. 

Un altul scuipă la picioarele lui Hugo și ale lui Merce. 


- Genovezule! îl insultară de mai încolo, din primele rânduri. 

„Iscoadă." „Hoţ." „Câine.' „Renegat." „Perfid.' „Ticălos." De mii de ori 
trădător! Toate acestea fură rostite de către o mulțime care se apropia 
de Hugo și Merce, care, așa cum făcuse Arnau cu câteva clipe înainte, 
căutară să se refugieze lângă episcop și alaiul lui de sacerdoți. Bernat, în 
schimb, își privi cu complicitate ofițerul și încuviinţă. 

- Spre tavernă! strigă acesta. Trebuie să distrugem vizuina aia a 
pierzării! 

Gloata urlă și plecă de pe plajă, răspândindu-se cu strigăte pe străzi, 
înspre strada Boqueria. 

- Ai grijă de fiica mea! îl rugă Hugo pe unul dintre sacerdoți, cu 
gândul la Caterina și Pedro. 

- Nu te duce! îl opri un alt cleric, care-l prinse de braţ. E o nebunie. Te 
vor ucide. 

- Tată! i se alătură Merce. 

- Caterina e acolo! răspunse el, smulgându-se din mâna bărbatului. 
Merce, nu veni după mine, te implor. Să n-o lăsaţi, le ceru el sacerdoțţilor. 

Și alergă în urma mulţimii. Merce dădu să-l urmeze, dar același 
sacerdot care îl prinsese de mână pe tatăl ei, o prinse acum pe ea. 

- Nu te duce, femeie! o sfătui el. Iți vor face rău, te vor ataca, și tatăl 
tău nu te va putea apăra. Vrei să-l pui în această situație? Vrei să vadă 
cum îi maltratează fiica? 

Merce se gândi, clătină din cap și se opri. Dintr-odată, de parcă s-ar fi 
trezit, când spaţiul din jur se deschise, locul prinse viaţă. Ar fi putut să 
jure că toţi soldaţii și cetățenii din Barcelona tocmai ce-i încercuiseră 
pentru ca apoi, ațâțați de Bernat, să dea fuga spre tavernă, dar alte mii 
rămăseseră pe plajă, îmbarcându-se, ei, Cau sau armele lor, proviziile... 
Soarele o ameţi, iar larma o înfiora. 

- Și cine-l va apăra pe tatăl tău? întrebă cu perversitate contesa când 
trecu pe lângă ea, privind-o cu zâmbetul pe buze. 

Alaiul se îndrepta iarăși spre șantierele navale, episcopul mergea 
alături de Bernat, care-l ducea de mână pe Arnau, iar sacerdotul care o 
ținea de braţ, trăgea de ea ca să-i urmeze. 

Merce nu fu în stare să-i răspundă contesei. Se întrebă la rândul ei 
cine avea să-i apere tatăl de gloata aia furioasă, în timp ce se lăsa târâtă 
de sacerdot, cu un nod în stomac și senzaţia de greață, cu gura ciudat de 
plină de salivă, semn că avea să verse. 

Când Hugo reuși să ajungă în apropierea cârciumii, i-o luase înainte 
un grup numeros de cetățeni și soldați. Gloata se îngrămădea, năruind 
strada îngustă Boqueria. încercă să treacă. Se împinse și se strecură 
printre oameni, până când rămase imobilizat între ei. Nu îl recunoscură; 
sau poate că nu îi acordară atenţie, fiind preocupaţi să ajungă la 
cârciumă. Nici el nu recunoscu pe niciunul dintre clienţii sau vecinii lui. 
înghesuit printre ei își aminti de o situație asemănătoare: zilele în care 
încerca să depășească mulţimea care se îngrămădea pe străzi ca să 


ajungă la Castell Nou, unde se refugiase Dolca, doar puţin mai încolo de 
unde se afla acum. Fără să poată face ceva, prins în capcană, găsi o 
diferență față de acele zile din tinereţea lui: pe atunci se auziseră 
strigăte de ură împotriva evreilor, vociferări religioase; de data asta, 
oamenii râdeau. Unii strigau, dar cei mai mulţi erau acolo pentru că se 
alăturaseră gloatei. 

- Ce facem acum? îi trecu prin minte lui Hugo să-l întrebe pe un tânăr 
de lângă el. 

Celălalt nici măcar nu reuși să ridice din umeri, cum voise să facă. 

- Se zice că se dă vin. 

- Licoare, îi lămuri un al treilea. Conversaţia se extinse printre cei din 
jur: 

- Ce-i licoarea asta? 

- Mai bună ca vinul, sublinie un altul, îmbrâncindu-se ca să-și 
croiască drum prin mulțimea ce înconjura cârciuma, gata să intre. 

- Impingeţi! 

- O să rămânem fără. 

- O dă regele? 

- Amiralul. 

- Impingeţi! 

Distrusă. Cârciuma era întru totul devastată, își dădu seama Hugo 
după ce intră în ea. Văzu că aceia care mai erau acolo căutau zadarnic și 
loveau furioși resturile de butoaie, scaune și mese, când nu găsiră 
nimic. Furaseră alambicul, concluziona el când unul dintre ei se puse pe 
vine, apucă o bucată din tubul prin care curgea aqua vitae și-l cercetă 
curios, ridicându-l în lumină, deasupra ochilor. Dispăruseră și 
castroanele și tacâmurile, oalele și până și lanţul de care le agățau 
deasupra focului. Câţiva dintre jefuitori coborau de la etaj. 

- N-a mai rămas nimic, îi avertizară ei pe cei care așteptau la baza 
scării, ca să urce. 

Chiar și așa, ca niște animale care se hrănesc cu stârvuri, câțiva 
dintre ei tot urcară. Vinul și licoarea păreau să fi fost vărsate pe jos, iar 
cei care urcau de la subsol, din cramă, aveau pantofii întru totul pătați 
de vin. Mulţi dintre cei care veneau în urma lui Hugo se dădură bătuţi 
doar văzând cârciuma prădată; alţii, lacomi, la fel ca aceia care se 
îndreptau spre apartamentul de la etaj, intrară să caute resturi. 

Hugo își înăbuși furia. îi venea să urle și să-i lovească pe toţi cei care 
continuau să-i violeze căminul, proprietatea, vinurile, însă asta i-ar fi 
adus și mai multe probleme. Nu mai avea ce să facă, decât s-o găsească 
pe Caterina, teafără şi nevătămată, şi pe Pedro, bineînţeles, îi căută, 
disperat, amintindu-și ușurința cu care gloata, nepedepsită, executa 
oameni. Nu erau jos. Urcă în odăi, certându-se cu cei care credeau că 
voia să le-o ia înainte în căutarea unei prăzi inexistente. Nu mai 
rămăsese nimic: nici scaune, nici cufărul cu straiele lor, nici paturile de 
paie pe care dormeau. Nu erau nici acolo. Cobori în cramă, inundată, așa 


cum prevăzuse. încă reuși să vadă cum vinul lui bătrân de preţ, care 
îndurase ani de zile în butoaie, se scurgea puțin câte puţin pe 
pardoseală. Dădu fuga în grădină. îi furaseră catârii și cele două căruțe, 
iar grădina era devastată. 

Privi cu coada ochiului spre jgheabul catârilor. Țineau banii ascunși 
în iesle, sub ele, într-un fund dublu. Părea intact. Intră iarăși și se 
sprijini de un perete, așteptând ca lumea să înceteze cu un jaf deja 
inutil. Nu-i păsa că l-ar fi putut recunoaște. Renunţă la orice măsură de 
precauţie când își văzu munca distrusă de o mulţime tulburată. 

Trecu dimineaţa. Soldaţii se întoarseră pe plajă ca să se îmbarce spre 
războiul din Sicilia, iar cetăţenii nu mai intrară în cârciumă. Din când în 
când, mai ridica vreunul capul, îi cerceta interiorul și pleca. Unii îl 
insultară. „O meriți." Alţii fluierară sau râseră. Unuia i se făcu milă, dar 
nu zise nimic. înainte ca soarele să treacă de miezul zilei, Caterina și 
Pedro intrară tăcuți pe ușă. 

- Am fugit prin grădină, îi explică ea, mângâindu-l pe Hugo pe obraji 
cu ambele mâini. 

Hugo încuviință, de parcă ar fi știut. Ar fi auzit ceva dacă ar fi fost 
răniți. Caterina se duse lângă el, se sprijini la rândul ei cu spatele de 
perete și-l luă de mână. 

- Nu am știut ce să facem. Am stat ascunși până acum. 

- Aţi făcut bine, zise Hugo strângându-i mâna. 

In clipa aceea, Pedro urca din cramă, spre care se îndreptase de 
îndată ce intrase. Incerca să-și ascundă lacrimile. 

- O vom reconstrui, încercă să-l încurajeze Hugo. O vom face și mai 
bună, dacă se poate. Și de data asta vei participa de la bun început, îți 
voi povesti câteva secrete pe care le știu doar eu. 

Rămaseră toți trei acolo. Hugo le povesti cu voce joasă ce se 
petrecuse pe plajă, până când veni în sfârșit și Merce care, fără să 
îndrăznească să intre pe ușa cârciumii, izbucni în plâns când văzu cum 
arăta locul. 

- Dar trăieşti, îi zise Hugo când ea alergă, în sfârșit, spre el și-l 
îmbrățișă, agățându-i-se de gât. Trăiești și asta e tot ce contează. 

La jumătatea lunii august a anului 1420, ajunse în Barcelona vestea 
bună despre victoria regelui Alfonso împotriva sardinienilor și a 
genovezilor. Intreaga Sardinie îi plătea tribut. Armada care plecase din 
Los Alfaques ajunsese în portul Alghero, unde debarcase ostașii ca să-l 
ajute pe contele Artal de Luna care se lupta cu rebelii. Învinseseră. 
Căzuseră apoi Terranova, Longosardo și Sacer și, în decurs de trei luni 
scurte, se reușise pacificarea insulei. 

Era vară în Barcelona: lumină și căldură pe țărmurile Mediteranei. 
Starea sufletească a oamenilor era îmbătată de vitalitatea pe care o 


transmitea soarele ce strălucea mare parte a zilei și care, după lăsarea 
nopții, era înlocuit de o mulţime de focuri care ardeau în fața clădirilor 
și a caselor, în piețe, pe parapetele zidurilor și în clopotniţele bisericilor. 
O atmosferă festivă. Orașul celebră victoria, iar oamenii din Barcelona 
jeșiră pe străzi. 

- Du-te să te distrezi! își sfătui Hugo fiica. Erau în cârciumă, cu 
Caterina și Pedro. 

- Să sărbătoresc victoria lui Bernat? zise ea disprețuitor. 

- A regelui, a armatei, vru s-o convingă Hugo. 

Discuţia se opri acolo și tăcerea se așternu iarăși peste toţi, într-o 
atmosferă apăsătoare din pricina cantității mari de vin și licoare care, în 
timpul atacului, îmbibase lemnăria și pardoselile și care, odată cu 
căldura verii, făcea ca magazinul să duhnească a bodegă plină de vin 
rânced și acrit. Pe parcursul celor trei luni care trecuseră se căzniseră 
să repare cârciuma cu banii pe care, din fericire, prăduitorii nu-i 
găsiseră în ascunzătoarea lor din fundul dublu pe care îl făcuse la 
ieslele catârilor. Hugo cumpără mese și scaune noi, castroane și 
tacâmuri, oale și butoaie, precum și paturi din paie pe care să doarmă și 
un alt cufăr, care încă era gol. Comandase un alambic nou, cu o 
capacitate mai mare decât cel dinainte, dar încă nu-l primise. 

De fiecare dată când mergea la căldărar să-l revendice, acesta îl 
alunga fără șovăială, ba chiar se oferea să-i dea înapoi banii plătiți în 
avans. Hugo nu îngăduia așa ceva și se lua după artizan, cunoscând 
motivele pentru care nu muncea la alambicul lui. La fel se întâmplă cu 
negustorii de vin la care apelase pentru a înlocui vinul: niciunul nu fu 
dispus să-i vândă. Mulţi se scuzau pretinzând că nu aveau, dar alţii îi 
spuseseră direct că nu vindeau trădătorilor. Baudilio, un negustor cu 
care era întrucâtva amic, îi mărturisi că un majordom de-al lui Galceran 
Destorrent, tatăl contesei, cetățean onorabil, înstărit, om de vază 
influent al orașului, îi intimidase pe negustori să nu facă tranzacții cu 
Hugo. Nimeni nu voia să i se împotrivească, nici măcar Baudilio. Hugo 
concluziona că tot tatăl contesei îl forțase și pe căldărar. Chiar și așa, 
spera că într-o zi avea să-i construiască alambicul; era un bun artizan. 
In Barcelona, nimeni nu putea cumpăra vin ca să-l revândă dacă nu o 
făcea prin intermediul unui negustor, așa că Hugo trebui să iasă din 
oraș ca să-l achiziționeze și, cum nu mai avea nici căruţe, nici catâri, se 
duse să le închirieze de la un amic, un sclav eliberat, care locuia în 
Raval. Denunţase jaful autorităţilor. 

- Te aştepţi să întemnițăm jumătate din armata regelui? i se răspunse 
la castelul veguerului, într-o încăpere de deasupra temniţei în care 
duceau scribii registrele. 

- Mă aştept să faceţi dreptate, răspunse el. 

- Inţeleg că nici regelui Alfonso nu-i place treaba asta cu licoarea, zise 
cineva în spatele lui, un ofiţer al veguerului. 

Hugo încercă să-și cântărească vorbele. 


- Gusturile regelui nu au nimic de-a face cu ceea ce se petrece într-o 
afacere cinstită şi... A 

- Dedică-te vinului! îl întrerupse unul dintre scribi. Iți va aduce mai 
puţine probleme. 

„Nu vor face nimic", se văzu obligat să recunoască în cârciumă. 

Și acum, cu vin cumpărat în Penedes, mai scump decât l-ar fi costat 
de obicei, tot nu venea nimeni la cârciumă, așa cum se întâmplase când 
clienţii le întorseseră spatele după ce Hugo îl înfruntase pe Bernat în 
Santa Maria de la Mar, cerându-i să-i spună unde se afla fiica lui. Atunci 
reușiseră să facă din nou afaceri când îi surprinseseră pe cetăţeni 
vânzând licoare, dar acum nu dispuneau de alambic, iar lumea nu voia 
să audă de vinul pe care-l vindea Hugo. 

- Trădătorule! îl acuză o femeie în piața vânzătorilor de varză, când 
Hugo începu să-și anunţe noile butoaie de vin, sigilate legal de 
autorităţi, pe care le scotea la vânzare în cârciuma lui de pe strada 
Boqueria. 

- Vin roșu de Penedes!... se forţă el să continue printre mai multe 
huiduieli decât șoapte. 

- Afară! strigă unul dintre vânzătorii de verze. 

Hugo sfârși de anunţat vinul în piață și continuă prin toată 
Barcelona, dar respingerea aceea publică îi făcu pe copii să se simtă 
îndreptățiți să-l urmărească și să arunce în el cu pietre de îndată ce se 
punea în centrul altei pieţe și își începea iarăși anunţul. Oamenii 
râdeau. Repetă anunţul în alte câteva locuri centrale, cât de iute putu, 
încercând să se ascundă sau să se ferească de pietre, dacă nu de ironiile 
și insultele cetățenilor, și consideră că-și îndeplinise îndeajuns obligația 
pe care o avea ca și cârciumar. 

Și iată-i acolo pe toţi patru, cu vinul lor de Penedes și duhoarea lui, 
așteptând ca vreun beţivan sau vreo prostituată care nu erau primiţi în 
alte cârciumi, chiar și un sclav, oricât de interzis le-ar fi fost să bea, să 
intre în cârciuma lor. 

- Ei bine, aţi fi sărbătorit victoria regelui dacă n-aş fi fost eu, zise 
Merce când își luă rămas-bun în noaptea aceea în care primiseră vestea 
despre victoria din Sardinia, gata să se retragă în odaia ei. 

Le-o spuse de la piciorul scării și urcă înainte ca ei să apuce să 
reacționeze. 

- Las-o! o sfătui Hugo pe Caterina când aceasta dădu s-o urmeze. 

In ziua următoare, aproape de prânz, Merce îi spuse tatălui ei că 
ieșea din casă. 

- Unde te duci? 

- Să-mi recunosc... greșelile. 

- Imi explici și mie? Hugo se puse între ea și ușă. 

- Mă duc să-i cer iertare contesei. Poate că așa se vor îmbunătăți 
lucrurile. 

Hugo trebui s-o apuce de braţ când fiica lui dădu să-l ocolească. 


- Te vei umili și nu se va schimba nimic. 

- Se poate. Dar știu că e deja mamă; a născut un fiu, mi-a zis 
monseniorul zilele trecute. Poate că noua ei condiţie o va îndupleca, o 
va schimba și o va face să priceapă nevoia mea de a-l vedea pe Arnau... 
Doar să-l văd, doar o clipă. Dacă tatăl ei nu ne va mai face rău, tu și 
Caterina ați fi fericiţi. 

- Suntem o familie, Merce. Vom înfrunta asta împreună. 

Ea îşi ascunse privirea. Hugo își aminti de zilele în care, pe când fiica 
ei era contesă, Caterina era renegată și nu era primită la palat. 

- Suntem, fiica mea, reiteră el. 

- Mulţumesc, răspunse Merce, zâmbind. Atunci, îngăduie-mi să mă 
ocup de ceea ce ţine de mine: de fiul meu, de familia mea. 

- Nu ţine de tine! Hugo se căi pentru tonul folosit și forţa cu care o 
ținea de braț. Tu nu ai făcut nimic, încercă el să le îndulcească pe 
ambele. Nu ai făcut rău nimănui. Nu ai nimic de reparat. 

- Dar nu pot să nu încerc să-mi văd fiul, tată, pricepe. Nu pot rămâne 
aici... zise Merce, oftând. Nu pot... repetă ea, apoi izbucni în plâns. Nu... 
Nu trebuie să mă las înfrântă. 

Caterina se apropie de ei și încercă să-i despartă pe Hugo și Merce, 
dându-i de înţeles că era de acord cu intenţia ei de-a merge s-o vadă pe 
contesă. 

- O vor aresta, se întoarse Hugo spre Caterina. Pot s-o facă. Ne-au 
avertizat deja, insistă spre fiica lui, refuzând să-i dea drumul la braţ. 
Ultima dată mai că nu ţi-au tăiat gâtul. 

- Am fost o proastă. Mă voi strădui să nu fac aceeași greșeală. 

- Şi dacă nu vei reuși? 

Merce îi zâmbi atât de dulce, că Hugo se simţi obligat să-i dea drumul 
și, înainte ca fiica lui să pună piciorul în stradă, Caterina îl îmbrățișa 
deja și-i șopti la ureche: 

- Copila ta nu va păţi nimic rău. 

Barcelona fremăta vara: anunțuri și strigăte, certuri și râsete, și o 
mulțime de oameni care se mișcau cu dificultate pe străzi și prin pieţe, 
cu spaţiul de trecere ocupat de prăvălii și artizani. în piaţa Sant Jaume 
atârna expus cadavrul putrezit al unui delincvent. Mirosurile se 
schimbau de la un district la altul, în funcţie de artizanii stabiliți în ele. 
lar soarele, care se revărsa pe plajă și prin podgorii, se căznea să 
lumineze străzile acoperite de rufe atârnate la uscat în locuri nebănuite, 
lăsând în umbră locurile unde numeroase construcţii care se întindeau 
de la o clădire la alta, unindu-le, împiedicau trecerea razelor. 

Hotărârea cu care Merce ieși din cârciumă și se îndreptă spre palatul 
de pe strada Marquet se micșoră pe măsură ce se lovi de realitatea 
femeilor care munceau în oraș. Le văzuse, mereu, dar poate că niciodată 
nu le privise cu atenţie. Noaptea trecută, Hugo pufnise în râs, 
nevenindu-i să creadă, dar Caterina, serioasă și îngrijorată de lipsa 
clienţilor în cârciumă, le zisese că puteau oricând să ţeasă sau să 


servească pentru a-și câștiga traiul. Gândindu-se la asta, Merce nu putu 
să nu fie atentă la numărul mare de femei care, așezate pe băncile de 
piatră încastrate în fațadele străzilor, torceau în timp ce copiii lor se 
jucau prin mulțime. Fuseseră mereu acolo, în aer liber, torcând, pentru 
negustorii de pânză, căutând lumina care le lipsea în casele lor mici și 
întunecoase. Femeile acelea umile își continuau treaba și noaptea, la 
lumina lămpilor cu petrol sau a lumânărilor de ceară, deși munca lor 
era și mai grea atunci, nu doar din pricina luminii puţine și slabe, ci și 
pentru că trebuiau să aibă grijă și să nu-și păteze lucrul. 

Şiruri de torcătoare munceau, sporovăiau și râdeau pe străzile din 
Barcelona, ignorând freamătul din jurul lor. Merce nu știa să toarcă. 
Invăţase să brodeze pe vremea când o însoțea pe contesa Anna, dar 
atât. Le privi pe celelalte femei care vindeau roadele din grădina lor, 
stând pe vine în ușile caselor lor, de parcă ar fi fost delincvente, iar cu 
privirea tristă urmări pașii unor bătrâne care, cu mișcări încete și 
obosite, cărau în spinare maldăre de lemne pe care le adunaseră de pe 
câmpuri, ca să le vândă pe străzi. Altele, care cu-leseseră în afara 
orașului fructe de pădure sau ierburi medicinale, își vindeau recoltele 
sărăcăcioase la întoarcere. Erau spălătorese și o mulțime de țărance 
care veneau în Barcelona încărcate cu coșuri simple, dacă nu cu o găină 
pe care trebuiau s-o vândă ca să câștige câţiva bani în pieţe. 

Mii de femei munceau pe salarii neînsemnate, mereu supuse 
bărbatului, iar dacă acesta lipsea, era un lucru obișnuit ca ele să se 
afunde într-o sărăcie lucie. 

Merce vru să se agate de hohotul de râs al tatălui ei, să nu simtă 
neliniștea care o asalta la contactul cu sărăcia, dar îi fu imposibil din 
pricina gravităţii situaţiei pe care o subliniase Caterina. 

Intr-o astfel de stare sufletească se trezi la porţile palatului de pe 
strada Marquet. Işi înălță capul și se înspăimântă când văzu porțile 
înalte și zidul care înconjura reședința amiralului. Niciodată, pe când 
fusese stăpâna acelei case, nu fusese impresionată de asemenea lucruri. 

- Ce dorești? o întrebă santinela. Ce faci acolo, nemișcată? 

Lui Merce i se păru că-l recunoaște pe bărbat de pe vremea când încă 
locuia cu Bernat. Cu nici trei ani în urmă, același soldat o tratase 
neîndoielnic cu respect, ba chiar cu slugărnicie; acum îi vorbea răstit şi- 
o privea neobrăzat. 

- Vreau s-o văd pe contesă. Spune-i stăpânei tale că Merce Llor 
dorește să fie primită. 

Santinela fu surprinsă. 

- Nu cred că vrea să te primească. 

- Nu e treaba ta, îl întrerupse Merce brusc. Dă-i de veste! 

Nu se putea prevedea niciodată cum aveau să reacționeze oamenii 
mari, se gândi soldatul, așa că, deși fără chef, transmisese mesajul. 

- Va trebui să aștepți, îi transmise lui Merce răspunsul primit de la 
camerista contesei. 


Merce dădu să intre în curtea interioară a palatului, dar soldatul i se 
puse înainte. 

- Pe stradă, porunci el. 

Aşteptă restul dimineţii, plimbându-se în sus și-n jos pe strada 
Marquet, sprijinită de zidurile de pe ambele părţi, privită mereu de 
santinelele care se schimbau întruna. Servitori, soldați și sclavi ieșeau și 
intrau în palat și o priveau la rândul lor; cei mai mulți o cunoșteau de 
când fusese stăpâna lor. Merce era conștientă că însăși contesa trebuia 
să o fi văzut, plimbându-se semeaţă în vârful turnului din care se 
vedeau marea și navele care se apropiau de Barcelona, precum și 
intrarea în palat și strada Marquet. Se făcu ora mesei, dar rămase acolo, 
înșelându-și pofta de mâncare. Nu voia să întrebe. La un moment dati 
se păru că-și vede tatăl pe una dintre străzi, dar silueta dispăru când își 
dădu seama că fusese descoperită; își îngădui să zâmbească. 

Se făcu după-amiază și, odată cu trecerea orelor, lumea se adună pe 
plajă, ca să continue să sărbătorească victoria din Sardinia. Mulţi 
coborau pe strada Marquet, așa că Merce trebui să se lipească de 
fațadele caselor, ca să lase să treacă șuvoaiele de oameni care râdeau și 
vorbeau în urlete. Când auzi muzica și râsetele, și-i închipui dansând și-i 
invidie pentru bucuria lor. Când se lăsă noaptea, se întoarse la 
cârciumă. 

In ziua următoare făcu la fel. Soldatul care stătea de pază transmise 
din nou mesajul și-i zise iarăși să aștepte, cu aceleași rezultate. Singura 
diferență fu o paradă de câteva femei înveșmântate în straie de lux și 
însoţite de servitoarele lor care, pe măsură ce soseau sau plecau, 
rămâneau vreme îndelungată și o priveau, majoritatea cu nerușinare. 
Contesa de Navarcles le prezenta amicelor ei ultimul ei trofeu, ultima ei 
reușită: umilirea celei care împărțise patul cu amiralul înaintea ei. 

Marta nu o primi. 

Se întâmplă la fel și în ziua următoare, doar că de data aceasta însăși 
contesa ieși din palat ca să o vadă pe Merce de aproape. Soldaţii care o 
înconjurau nu-i îngăduiră să se apropie, iar ea plânse de rușine și 
disperare. 

Mai încercă preţ de câteva zile. Unora dintre santinele părea să li se 
facă milă de ea, dar cei mai mulţi o batjocoreau. 

- Vrei să aștepți înăuntru, o invitau ei, zâmbind vicleni, cu noi? 

- Imi vreau fiul! răspunse Merce. 

- Nu-ţi face griji, îți facem noi altul, îi zise unul dintre ei. 

- Mai mulţi! 

- Aşa nu vei mai fi atât de tristă. 

In vreme ce celebrările din pricina victoriei continuau și cetăţenii 
treceau pe străzile care duceau spre plajă, Merce plângea sau își cerea 
cu urlete fiul, îi insulta pe contesă și pe Bernat și le dorea toate relele 
din lume. Jură de o mie de ori că avea să-l recupereze pe Arnau. 


- Se amuză, recunoscu Hugo furios în fața Caterinei. Târfa aia de 
contesă o consideră un bufon; râde de ea. Altminteri, ar fi arestat-o 
deja. 

- Să mă întemniţeze, s-o facă! 

Aşa-i răspunse Merce tatălui ei când acesta o preveni ce avea să se 
întâmple în ziua în care contesa avea să se sature s-o mai aibă la poarta 
castelului, urlând și insultându-i. 

- Ce-mi oferă viaţa, tată? continuă ea cu voce fermă. Niciun bărbat nu 
se va căsători cu cea despre care se zice că e fiica diavolului. Cel mult 
vor vrea să se culce iute cu mine și apoi să mă lase. 

- Fiică! 

- Da, tată, da. Nu am soţ, nu am fiu, nu am viitor... Doar vă voi face 
viața imposibilă ţie și Caterinei. 

De data aceasta o întrerupse Caterina, punându-și mâna pe a ei, 
amândouă așezate la masă. 

- Nu, insistă ea. Nu aveţi de ce să îndurațţi problemele mele. Sunt doar 
un obstacol în calea fericirii voastre. 

- Fiica mea... murmură Hugo. 

- Merce... încercă s-o aline Caterina. 

- Nu! Se ridică furioasă de la masă, nelăsându-i pe tatăl ei și pe 
Caterina să vorbească. Să mă aresteze și să mă întemniţeze... Să mă 
execute dacă trebuie! Nu mă voi opri. Fiul meu e viața mea. 

Hugo dădu să răspundă, dar se opri când auzi lovituri puternice în 
ușă. 

- E închis! strigă el deranjat, dar loviturile se repetară, așa că se duse 
să deschidă. Cine...? tăcu când dădu nas în nas cu Guerao, singur. Ce 
cauţi aici? _ 

Majordomul îl ocoli pe Hugo și intră iute în tavernă. Işi înclină capul, 
în semn de salut, spre Merce, apoi se gândi puţin și repetă acțiunea în 
direcția Caterinei. R 

- Inchide! îl îndemnă pe Hugo. Incuie-o! îi ceru după ce Hugo închise 
ușa. 

Merce îl privi surprinsă pe majordomul lui Bernat. Fraternizaseră în 
palat; păruse a o aprecia pentru că îl făcuse fericit vreo doi ani pe 
bărbatul pe care îl slujea cu o credință oarbă. Merce se așeză lângă 
Caterina, care și-l amintea și ea pe Guerao cu o oarecare afecțiune: 
omulețul acela îi adusese la casa Barchei scrisoarea ei de eliberare. 

- Ce te aduce aici? întrebă Hugo. 

- Dacă ai venit ca să mă avertizezi să nu mă întorc la palat, îl înfruntă 
Merce de la masă, poţi să pleci de unde ai venit. 

- Nu, răspunse Guerao, dând semne de oboseală. Nu am venit pentru 
asta, adăugă el, așezându-se la masă cu un oftat. 

- Şi atunci? îl întrebă Merce îngrijorată. 

- Cine e? întrebă Guerao arătând cu bărbia spre Pedro. 

- Mi-e ca un fiu, îl asigură Hugo. 


- Bine, încuviință majordomul. Arnau va muri, zise el dintr-odată. 

- Ce?! strigă Merce. 

- Cum?... 

Guerao le ceru din nou să facă liniște, de data aceasta întinzându-și 
palmele. 

- Va muri curând. Contesa îl va ucide pe copil înainte să se întoarcă 
amiralul din campania din Sardinia. Nu va îngădui ca Arnau să fie 
moștenitorul, iar fiul ei, Gaspar, să fie tratat ca un al doilea născut. 

O știa de la una dintre servitoarele contesei, le explică el, deşi, la cum 
îi ştia pe Marta Destorrent și pe tatăl ei, nu ar fi fost un lucru greu de 
prevăzut, îndeosebi după ce se născuse al doilea fiu. Le povesti că 
Bernat nu voise să recunoască acest pericol. Cum să-i facă cineva rău 
fiului lui şi să se expună astfel furiei sale? Da, era convins, pe cât de 
convins putea fi cunoscând-o pe contesă, o persoană obsedată să 
dobândească putere și bani și sfătuită de un tată la fel de ticălos ca ea. 

- Cu câteva zile în urmă, șopti Guerao de parcă i-ar fi putut auzi 
cineva acolo înăuntru, a venit la palat altă moașă decât cea care vine de 
obicei la contesă. De atunci, Arnau se poartă ciudat. Doarme prea mult. 
Nu poate fi trezit. Am încercat chiar și în seara asta, înainte să vin, ca să 
mă conving că fac bine. L-am scuturat, l-am tras de păr, ridicându-i 
capul... și tot timpul a răsuflat somnoros. Peste zi mănâncă puțin, e palid 
și nici măcar nu se joacă. Mama lui vitregă îi dă ceva poţiune, cu 
siguranţă. 

- Denunţă-i pe contesă și pe tatăl ei! îi ceru Merce. 

Guerao îi făcu semn să vorbească mai încet. 

- Vorbești despre un cetățean onorabil al Barcelonei, nobil, erou, 
avut, influent peste tot, și de fiica lui, contesa de Navarcles, soţia 
amiralului. Vrei să-i denunț? M-ar spânzura de picioare până mor! Nu 
am de gând să o fac. In plus, au chemat deja medicul. Sunt șireţi, ca să 
nu poată fi acuzaţi de nimic. A venit un medic de încredere al tatălui 
contesei, care l-a recunoscut pe copil... 

- Şi ce-a zis? 3 

- l-a luat sânge și i-a prescris medicamente. Vine în fiecare zi. Íi ia 
sânge copilului... și Arnau devine tot mai palid. Nu se însăntoșește 
deloc. Mă tem... mă tem că va muri curând. 

- Şi lui Bernat nu i-ai scris? întrebă Hugo. 

- De ce? 

- Cum de ce?! se răsti Merce. Ca să-l avertizezi... 

- Că ce? Că soția lui vrea să-i ucidă întâiul născut? Ştii cât ar dura 
până ar ajunge scrisoarea la Sardinia, dacă chiar îi va parveni vreodată? 
Până atunci, micuțul va fi deja mort și, pe deasupra, eu voi fi vinovat. Și 
dacă nu va fi mort, mi s-ar imputa că nu am avut încredere în contesă. 
Lucrurile nu sunt chiar atât de simple cu cei mari și certurile lor. Eu nu 
trebuie să știu nimic. Nu știu nimic. Vă zic vouă pentru că ne unește 
dragostea față de copil, dar dacă mă va întreba cândva, oricine, 


amiralul, veguerul sau însuși regele, nu voi recunoaște niciodată că am 
știut ceva sau că v-am povestit ceva. Am învățat demult că, în postura 
mea, cel mai bine e să nu știi nimic despre nimeni. 

- Atunci? întrebă Hugo, clătinând din cap, ca semn că nu pricepea. 

- Il iubesc prea mult pe copilul acela, le dezvălui Guerao, fără ca să 
lase loc de îndoială asupra sincerității mărturisirii lui. A fost... a fost 
bucuria palatului de când s-a născut. Tu știi, Merce. O privi, iar ea 
încuviință. Vă pot ajuta să-l răpiți pe Arnau și să-l ascundeţi până se 
întoarce Bernat și hotărăște el. Nu îmi vine în minte altă soluţie și nici 
nu știu cine l-ar proteja mai bine. 

Merce izbucni în plâns, emoţionată, agitată. Caterina se apropie și-i 
puse mâinile pe umeri. 

- Când? întrebă Hugo. 

Merce se opri din plâns și-și privi tatăl. 

- Nu ar trebui să te implici, tată, nici Caterina... 

- Ba da, trebuie s-o facem. 

- Dar... 

- Taci, copilă! Când? repetă Hugo. 

- În noaptea asta, îi îndemnă Guerao. Nu cred că copilul va mai 
rezista mult cu contesa care-l otrăvește și cu medicul care-i ia sânge. 

Guerao îi privi pe rând, inclusiv pe Pedro. Caterina fu prima care 
încuviință, Hugo o urmă, iar Merce își cuprinse fața cu mâinile și dădu 
din cap în sus și-n jos, violent. Pedro zâmbi și turnă vin în castroane 
până dădu pe dinafară. 

- In regulă, făgădui Guerao. Astăzi. La miezul nopţii. Profitaţi de 
petrecere, ca să nu vă bănuiască nimeni. Să fiți în faţa porţilor palatului, 
eu vă voi vedea din turn și voi veni să vă caut. 

- Şi ce va trebui să facem apoi? întrebă Hugo. 

- Eu vă voi ajuta să intraţi. De acolo înainte... veţi fi pe cont propriu. 

- Tată, nu ar trebui să vii, zise Merce, gândind acum limpede, după ce 
rămaseră o vreme tăcuţi după plecarea lui Guerao. Nici tu, adăugă ea, 
adresându-i-se Caterinei. Nu e nevoie să vă amestecați în asta. 

- Doar nu ne vei lăsa deoparte. Poate că e fiul tău, dar e nepotul 
meu... al nostru, răspunse Hugo, mutându-și privirea de la Merce la 
Caterina, care-i zâmbi. 

- Chiar și-așa... 

- Nu te certa cu mine, o întrerupse Hugo în timp ce Caterina o 
scutură cu drag de umeri. 

Merce râse, agitată. 

- Și ce vom face cu Arnau? se întrebă după scurt timp. Nu-l putem 
ascunde aici, în cârciumă. Va fi primul loc în care vor căuta. Şi dacă vom 
fugi cu el... unde am putea merge? Ne vor urmări. Două femei și un 
bărbat cu un copil mic... Am atrage atenţia. Nu vom reuși să ieșim din 
principat. 

- Ai dreptate... 


- Şi dacă plânge? îl întrerupse Merce, închipuindu-se deja cu fiul ei în 
brațe. Poate că va plânge. Se va trezi și va plânge. Nu-l voi putea lua în 
braţe, adăug ea îndurerată, amintindu-și cum o respinsese Arnau pe 
plajă. Nu pot... 

- Fiica mea... 

- Va trebui să-l iei tu în braţe, tată, îl întrerupse ea din nou. Eu nu pot 
să-l iau! : 

- Il voi lua eu, da, o linişti Hugo. Işi va aminti de mine, deși, în starea 
în care zicea Guerao că se află acum, nu cred că ne va face multe 
probleme. 

Merce încuviință. 

- Şi apoi? insistă ea. Ce vom face cu el? 

Iși ținură cu toții răsuflarea, privindu-se în tăcere. Nici Hugo, nici 
Merce nu îndrăzneau să o propună: ar fi însemnat să distrugă 
speranțele și visurile Caterinei pentru un copil de care nu o unea mare 
lucru. 

- Să fugim? zise în schimb ea. 

- Mulţumesc, draga mea, dar dacă o facem, zise Hugo, vor ști că noi 
am făcut-o și ne vor găsi oriunde am fi. Va trebui să rămânem aici, la 
cârciumă, ca să nu intre nimeni la bănuieli, și să găsim pe cineva care 
să-l ascundă și să-l protejeze pe copil. 

- Să le cerem ajutor sclavilor eliberaţi, propuse atunci Caterina. Nu 
ne vor dezamăgi. 

- E foarte periculos, se împotrivi Hugo. 

- Poate că da, dar ne datorează mult și sunt oameni de încredere. 

- La urma urmei, se ştie, zise Merce. Nu e ușor să ţii ascuns un copil. 
Mănâncă, plânge, trebuie să iasă pe stradă, să se joace... îl vor vedea, 
vecinii vor ști despre el. Şi mereu va fi cineva dispus să se vândă 
contesei, care va anunţa dispariţia fiului amiralului și va întoarce toată 
Barcelona pe dos ca să-l găsească pe Arnau. 

- Da, dar nu putem să-l facem să dispară. 

- Sau da, o întrerupse Merce. 

Până și Pedro, din locul lui de lângă butoaie, o privi întrebător. 

- cum? întrebă Hugo, deşi îşi închipuia deja răspunsul. 

- În Bonrepos. E singurul loc în care nu le va trece prin minte să 
caute. Preţ de câteva clipe se auzi doar răsuflarea ei. Îl va primi, zise 
Merce rupând tăcerea. Trebuie s-o facă. Ce nu a făcut pentru mine va 
trebui să facă pentru nepotul ei. 

Caterina și Hugo se gândiră câteva clipe. Nu părea o soluţie proastă, 
deși depindea întru totul de voinţa cuiva care refuzase să-i ajute în 
trecut. 

- Şi dacă nu o face? întrebă Hugo. 

- Nu vom avea nimic de pierdut dacă încercăm, zise Merce. Mă 
îndoiesc că dacă ne refuză ne va și denunța. Am putea să-l ducem... 


- Nu noi, o întrerupse tatăl ei. Noi vom rămâne aici, de parcă nu am fi 
avut nimic de-a face cu asta. Va fi primul loc în care vor veni autorităţile 
după ce se descoperă dispariţia lui Arnau. Va trebui să fii foarte 
convingătoare în ziua în care vor veni după tine. 

- Voi fi, promise Merce. 

- Şi pentru a-l duce pe copil în Priorat, chiar cunoaștem oameni de 
încredere care nu ne-ar trăda niciodată, sublinie Caterina. 

- Bine! exclamă Pedro, care se apropiase tot mai tare de ei. Eu ce va 
trebui să fac? 

Ceilalți zâmbiră. 

- Să păzeşti cârciuma, îl însărcina Hugo. Răspunsul nu păru să-l 
satisfacă pe flăcău; voia să participe și el. Vor veni după noi, Pedro, îi 
zise Hugo pe un ton serios și ferm. Atunci vom avea nevoie de tine. Toţi 
am fost în noaptea asta în cârciumă. Nu a ieșit nimeni. Asta va trebui să 
spui. Fără șovăire. 

- E foarte important, Pedro, sublinie Merce. 

- Nu vor scoate altceva de la mine, nici dacă mă taie în patru, făgădui 
tânărul. 

Merce îl apucă de mână și i-o strânse. 

- Mulţumesc, șopti ea. 

Mai era mult până la miezul nopţii și Barcelona încă sărbătorea. 
Hugo și Caterina se duseră spre Raval. Merseră pe strada Boqueria până 
la Rambla; trecură pe poarta zidurilor vechi și merseră cu sârguință pe 
unde pe timpul zilei erau așezate mesele la care măcelarii își vindeau 
produsele. Ajunseră pe strada Hospital și căutară strada Carme, de 
deasupra ei. Urcară pe strada Jutglar până la marginea zidului, unde se 
afla strada Tallers, un district sărăcăcios în care locuiau mulți sclavi 
eliberați. 

Hugo și Caterina mergeau deseori în zona aceea a Barcelonei, aflată 
la capătul nordic al orașului, cel mai îndepărtat de mare, lângă zidul 
nou care înconjura districtul Raval. Atelierele în care se fabricau 
cărămizi şi măcelăriile formau cea mai mare parte din afacerile care se 
desfășurau pe stradă; dar dintre cele două funcţii, denumirea venea de 
la cea din urmă: Tallers. De la jumătatea secolului anterior, sclavii 
eliberați prin „acord de eliberare", situaţie juridică ce persista câtă 
vreme își plăteau talla foștilor stăpâni, aflându-se într-un soi de 
purgatoriu pe drumul de la sclavie la libertate, erau obligaţi să locuiască 
dincolo de portalul Santa Anna, după ce treceai de Rambla, în afara 
zonei împrejmuite a orașului, întrucât pe vremea aceea nu exista zidul 
Ravalului. 

Odată cu trecerea deceniilor, norma aceea fu dată uitării, dar nu și 
obiceiul sclavilor eliberaţi de-a se stabili într-un loc în care trăiau de ani 
de zile și care, în plus, deveni, tocmai din pricina prezenţei lor, precum 
și a măcelarilor și a făcătorilor de cărămizi, o zonă rău-famată, cu 
censuri și chirii mici, și în care se strânseseră mare parte din nevoiașii 


Barcelonei. Aici, pe străzile Tallers şi Jutglar, găseau cele mai multe 
familii nevoiașe instituţiile de binefacere. 

Norocul lui Hugo și al Caterinei pe când vânduseră licoare le adusese 
beneficii şi sclavilor eliberaţi și sclavilor, căci cei doi, amintindu-și 
mereu de Barcha, iar Caterina bucurându-se nespus că-i putea ajuta pe 
cei care, ca ea, fuseseră sclavi, plătiseră pentru libertatea multora dintre 
ei. 

Cu toate acestea, de fiecare dată când ajungeau în zona aceea 
sărăcăcioasă, Hugo nu se gândea la sclavi, nici măcar la musulmană. Ci 
la Câinele chel. Acolo locuise acesta. Pe una dintre străzile acelea îi 
înapoiase pantofii, iar celălalt nu îi vruse, ci îi ceruse arbaleta. Câţi ani 
trecuseră de atunci! 

Se îndreptară spre casa Llucia, o musulmană de culoarea murei, cum 
îi zicea Barcha, poate o idee mai deschisă la culoare, care era 
croitoreasă. Fiind foarte pricepută la ce făcea, nu-i fusese greu să-și 
găsească de lucru la un croitor și să-și plătească talla chiar înainte de 
vreme. Simon, soțul ei, era catârar și le închiria des catării ca să-și 
crească turma și să lucreze cu ei; fu primul căruia îi fusese dor de Roșia 
și Alba și de cea pe care Hugo o adusese din Sabanell, fără nume, după 
ce gloata prădase cârciuma. 

Caterina și Llucia aveau o relație strânsă, deși și mai strânsă fusese 
cea dintre Llucia și Barcha, fiind amândouă musulmane. Cei doi sclavi 
eliberați nu aveau copii. 

- Eram prea în vârstă când ne-am câștigat libertatea și, odată cu ea, 
posibilitatea de-a ne căsători, se plângea Llucia de fiecare dată când se 
discuta subiectul. lar dacă-i concepeam în timpul acordului de 
eliberare, încălcăm contractul și redeveneam sclavi. 

Dar, în afară de lipsa urmașilor, Lluciei și lui Simon le mergea bine. 
Trăiau oarecum confortabil în două odăi pe care le închiriaseră într-o 
clădire de trei etaje de pe strada Tallers, și puţinele nevoi pe care le 
aveau le îngăduiau să fie părtași la acea solidaritate dintre sclavi; îi 
ajutau pe cei care aveau nevoie și le garantau talia, cum făcuseră cândva 
Barcha și Caterina. 

Deși se întunecase, Llucia cosea în casă la lumina unei lămpi, iar 
surpriza care i se oglindi pe chip când Hugo și Caterina intrară în odaia 
ei, mereu deschisă, se transformă în îngrijorare când văzu chipurile 
celor doi. 

- O va face, promise Llucia după ce-i ascultă, luându-i-o înainte 
soțului ei, care dădea deja să încuviinţeze. 

Hugo zâmbi. La fel ca Barcha, se gândi el: dominatoare, de neoprit. 

- Poate fi periculos, mărturisi Caterina. 

- Nu aş mai scăpa vreodată de stafia Barchei dacă nu te-aș ajuta, 
glumi croitoreasa. 

- S-ar putea să vină veguerul. 


- Ar fi mai rău ca spiritul Barchei să stea toată ziua furios prin casă. 
Musulmana râse. Prefer să am de-a face cu veguerul și gărzile lui. O 
iubea pe Merce ca pe fiica ei, iar noi două... Deși trecuse ceva vreme de 
la moartea musulmanei, Llucia tot trebui să-și dreagă glasul de vreo 
două ori. Noi, eu și Barcha, eram ca... eram mai mult ca niște surori. Şi 
familia se ajută, zise ea. 

In timp ce Hugo și Caterina se aflau în districtul Raval, Merce se duse 
la biserica Santissima Trinitat și-i ceru monseniorului Juan să-i 
împrumute hârtie și o peniță. Intoarsă la cârciumă, stând la una dintre 
mesele noi, Merce văzu că îi tremura mâna în fața hârtiei. Nu mai 
scrisese de multă vreme. „Mamă", scrise ea, după ce se forță să-și țină 
mâna nemișcată. Nu reuși. Penița nu aluneca ușor pe hârtie, iar scrisul îi 
ieşi neîndemânatic. l-ar fi plăcut să o ia de la capăt, dar nu putea folosi 
toată hârtia. „Sper că această scrisoare vă găsește sănătoasă." „Eu sunt", 
se gândi ea să-i scrie. Nu. Nu era așa. Tremura. Transpira. Suferea. 
„Simon, purtătorul acestei scrisori, îl are la el pe nepotul 
dumneavoastră, Arnau..." „Nepotul ei!" Ce făcea? Nici măcar ea nu-și 
cunoștea mama; nu o văzuse. Doar îi simţise prezenţa prin zăbrelele de 
lemn din biserica acelei mănăstiri pierdute în pădure. Arsenda crezuse 
mereu că o născuse pe fiica diavolului, și că fusese ucisă la naștere. Da, 
se rugase Fecioarei, lucru care păruse să o afecteze, iar bătrâna cu voce 
domoală îi spusese că avea nevoie de timp. Avusese timp suficient: mai 
bine de un an în care nu primise niciun mesaj de la ea. Cum să aibă 
încredere în ea?... „Este singurul meu fiu..., scrise totuși cu hotărâre. Era 
mama ei! Era mama ei! Trebuia să o ajute! „S-a născut în urma 
căsătoriei cu amiralul armadei, Bernat Estanyol, care a divorțat de mine 
și de a cărui companie am fost lipsită. Din câte mi-a dezvăluit 
majordomul lui, în care am toată încrederea, copilul este în mare 
pericol de-a fi asasinat pentru ca fratele lui vitreg, mai mic ca el, să 
devină moștenitorul, loc care, prin legea lui Dumnezeu și a oamenilor, i 
se cuvine lui. Vi-l trimit ca să îl protejaţi, să îl ascundeţi chiar și de rege, 
să îl hrăniţi, să îl educați în credinţa creștină și să-i purtaţi de grijă..." 
Șovăi. „Căci e sânge din sângele dumneavoastră. Se poate ca micuțul să 
ajungă la dumneavoastră bolnav; sunt încrezătoare că îngrijirile pe care 
i le veți acorda, precum și despărțirea de mama lui vitregă și faptul că 
nu va mai fi otrăvit îl vor ajuta să se însănătoșească. Vă trimit și niște 
bani şi vă voi mai trimite cu regularitate, pentru ca acest copil să nu 
devină o povară pentru comunitate. Voi veni să îl iau în ziua în care va 
dispărea pericolul." Cum să încheie scrisoarea? „Cu apreciere, fiica 
dumneavoastră. ..?" Nu, nu, nu. Se gândi. „Sunt încrezătoare că, pentru 
binele acestui copil inocent, îmi veţi asculta rugămintea și îmi doresc ca 
Sfânta Treime să vă păzească și protejeze. Scrisă în Barcelona..." 

Merce citi de vreo două ori scrisoarea, închise ochii și cltină din cap. 
Uitase... „Postscriptum. Tatăl meu, fratele dumneavoastră..." „E absurd", 
își zise ea, dar o scrisese deja. Continuă: „Vă salută și vă roagă ca în 


amintirea lui, pentru Dumnezeu și toți sfinţii, să vă primiţi cu bucurie 
nepotul." 

Merce era agitată. Hugo și Caterina nu se întorceau și se apropia 
miezul nopții. 

- Ascultă, Pedro! Şi-i citi scrisoarea cu voce tare. E bine? îl întrebă 
apoi. Ai adăuga ceva? 

Pedro, în picioare lângă cămin, unde dormea, clătină din cap. 

- E bine. 

- Ești sigur? insistă Merce. 

- Sunt orfan, Merce, zise flăcăul. Mai că nu mi-i amintesc pe părinţii 
mei, iar pe bunici nici nu i-am cunoscut. Chiar și-așa, mă întreb cum ar 
putea o femeie să refuze să-și protejeze nepotul? 

Hugo, Caterina și Merce se furișară noaptea pe strada Boqueria, în 
timp ce petrecerea pentru victoria din Sardinia continua pe plajă și în 
jurul Pla den Llull, muzica auzindu-se în depărtare, unele dintre focuri 
fiind deja stinse, altele încă arzând și mulți cetățeni treceau prin 
Barcelona, unii dintre ei împleticindu-se înapoi spre casele lor, alţii 
căutând să se distreze. încercară să se amestece cu ei și merseră înspre 
mare pe strada Ollers Blancs, până ajunseră la strada Ample. 

Fură surprinși de cântecele unui îndrăgostit care stăruia pe lângă 
iubita lui. Se opriră toți trei să asculte; probabil că vocea era 
acompaniată de o lăută, dar se îmbina cu timpanele și fluierele de la 
petrecere. Poate că astăzi îi îngăduiseră îndrăgostitului să cânte, deși în 
mod obișnuit era interzis, la fel și cântatul la instrumente muzicale în 
timpul nopţii. „Nătângi!”, șopti Caterina, surprinzându-i pe Hugo și 
Merce. Ce putea fi mai fascinant ca vocea unui tânăr care, din pricina 
unei femei, tulbura pacea și odihna bătrânilor, amintin-du-le că și ei au 
fost cândva tineri și au iubit. Ce lecție mai bună pentru copii, decât să 
afle despre mărimea și forța dragostei! 

Când ajunseră pe strada Ample, se îndreptară hotărâți spre palatul 
de pe strada Marquet. Hugo și Caterina se luară de mână. 

- Ascultă! 

Iși amintiră amândoi că el o îmboldise ultima oară când răsunase în 
noapte cântecul unui îndrăgostit. Atunci Caterina îl îmbrăţișase în pat și 
ascultase cântarea îndepărtată. Și-L rugase pe Dumnezeu ca perechea 
aceea să ajungă la fel de fericită cum erau ei doi. Așa-i mărturisise lui 
Hugo când acesta o întrebase la ce se gândea. După care se sărutaseră și 
făcuseră dragoste. 

Dar când se apropiară de strada Marquet, cântecele încetară, de 
parcă îndrăgostitul ar fi vrut să se joace cu ei. Porţile mari ale palatului 
erau închise și ridicară toți trei capul, în același timp, privind spre turn. 
înăuntrul lui tremura o lumină. Hugo și Caterina își strânseră mâinile. Li 
se păru că aud marea printre sunetele petrecerii, dar mai tare ca 
zgomotul ei se auzeau propriile răsuflări agitate, rodul unei neliniști pe 
care nu o puteau ascunde și care creștea tot mai tare pe măsură ce erau 


forţaţi să aștepte. Cunoșteau toţi trei palatul, Caterina și Merce mai bine 
ca Hugo. Nu aveau să întâmpine probleme în a ajunge la odaia copilului. 
Cu mâna liberă, Hugo pipăi mânerul pumnalului Barchei, pe care 
Caterina îl salvase în timpul prădării cârciumii, căci obișnuia să-l poarte 
la ea. Se gândi că spiritul Barchei era cu ei. Dar Guerao întârzia și Hugo 
începu să se teamă că era o capcană. Privi chipurile celor două femei la 
lumina slabă a lunii care strălucea pe alee. Caterina strânse din dinți și 
încuviinţă. Merce zâmbi emoționată. Amândouă erau dispuse la orice. 
Inăuntru erau soldaţi, deși știau și că, dacă porțile erau închise și tot 
personalul palatului era înăuntru, atunci până și santinela de gardă 
dormea pașnic în bucătării. 

In cele din urmă se deschise ușa lăturalnică a uneia dintre porți și, 
dinăuntru, Guerao le făcu semn cu mâna să intre. 

Curtea interioară era slab luminată de o singură torță. Guerao arătă 
spre stânga lui și le atrase atenţia spre odăița de lângă porți în care se 
refugiau santinelele. O cunoșteau toți trei și încuviințară tăcuți, 
conștienți că cel mai probabil vreun soldat dormea înăuntrul ei. Urcară 
scările până la primul etaj și, când intrară în zona dormitoarelor din 
palat, lăsând în stânga lor biroul lui Bernat, cel care-i aparținuse înainte 
lui Roger Puig, Guerao își luă rămas-bun de la ei cu o plecăciune din cap 
și dispăru. 

Hugo își ţinu răsuflarea și le privi preţ de o clipă pe Caterina pe 
Merce: ambele păreau să vrea să-și aducă aminte de vremurile care 
străbăteau coridoarele acelea, așa că priveau încolo și încoac spre 
locurile în care reflexiile flăcărilor torțelor dansau pe pietre. Tăcerea 
care se așternu în timp ce rămaseră acolo, nemișcațţi, era copleșitoare. 

- Să mergem, șopti Hugo și se îndreptă hotărât spre dormitorul lui 
Arnau: 

- Şi dacă doarme vreun sclav pe coridoare? întrebă Caterina tot în 
șoaptă. 

- Vom hotărî atunci, răspunse Hugo, ţinând deja în mână pumnalul 
Barchei. 

Nu dădură de niciunul. 

- Şi servitoarea care doarme cu Arnau? întrebă acum Merce, în fața 
ușii. 

Hugo vru să-i răspundă că ar ucide-o pe femeie pentru toate dățile în 
care nu-l lăsase să se bucure de nepotul lui, dar în schimb deschise 
foarte încet ușa. O altă torță lumina slab odaia, și, de cum intrară, îi lovi 
un miros de boală și moarte. Caterina se postă lângă ușă, Merce fugi 
spre patul în care dormea fiul ei, iar Hugo se apropie de cel în care 
dormea servitoarea. Nu luaseră în calcul ce s-ar fi petrecut dacă se 
trezea... sau poate că nimeni nu voise să discute despre asta; chiar și el 
alese să omită acest posibil obstacol, pentru că nu avea o soluţie. Dacă 
femeia se trezea... chiar trebuia so ucidă. l-ar fi recunoscut; le-ar fi 


distrus viețile. Hugo strânse cuțitul în mână, gata să-l înfigă în gâtul 
servitoarei în clipa în care ar fi deschis un ochi. 

Era atât de atent la femeie, că nu-și dădu seama că Merce își mângâie 
fiul şi-l sărută pe chip, după care îl ridică ușor. Așa cum prezisese 
Guerao, micuțul nu protestă deloc. Merce plângea deja când îi strânse 
trupul fără vlagă la piept. Caterina trebui să-l anunţe pe Hugo, căci 
Merce părăsi degrabă odaia. 

Inchiseră ușa de la dormitor și o apucară spre curtea palatului, de 
data aceasta grăbiţi, fără prudenta și grija cu care intraseră, de parcă se 
vedeau deja pe stradă. Hugo își puse mâna pe fața nepotului său; era 
cald și respira. 

- Nu-ţi face griji! își încuraja el fiica în șoaptă. E bine. Va trăi, 
neîndoielnic. Am ajuns la timp. 

Se loviră amândoi de braţul ridicat al Caterinei care, în fața lor, se 
opri brusc și-i îndemna să nu continue. 

- Tăcere! le zise ea. 

O ascultară. 

Din curte se auzi zgomot de alergătură și râsete înăbușite. Hugo se 
aplecă peste balustrada de la primul etaj. 

- Nu dormeau, șopti el. 

Gărzile fugiseră la petrecerea de pe plajă. 

- Să aşteptăm să adoarmă, zise Caterina. 

- E foarte periculos. S-ar putea trezi cineva, o servitoare sau poate un 
sclav. In plus... Hugo se aplecă și mai tare şi privi cu atenţie la 
întunericul din curte. In plus, se pare că au mutat petrecerea aici. Sunt 
și femei cu ei. 

Se aplecă și Caterina. Dedesubt, mai mulţi soldați beau și fugăreau 
niște femei cărora le cereau întruna să vorbească și să râdă mai încet. 
Caterina reuși să vadă o pereche care se pierdea în odaia mică a 
paznicilor. Ceilalţi, patru sau poate cinci la număr, încercau să sărute și 
să pipăie un număr egal de femei, în timp ce acestea se prefăceau a se 
împotrivi. 

- Ce vom face acum? suspină Merce, în spatele tatălui ei și al 
Caterinei. 

- Sunt beţi, zise Caterina când îi văzu împleticindu-se. Să mergem, îi 
chemă ea și începu să coboare scara pe lângă perete, căutând zonele 
umbrite. 

Hugo dădu să protesteze, căci i se părea o nebunie, dar tăcu. îi făcu 
semn lui Merce să o ia înaintea lui, iar el încheie șirul. în curte 
continuară să se refugieze pe lângă pereţi, cei opuși celui pe care ardea 
torța, până când ajunseră la câţiva pași de soldaţi. Mai erau trei, lângă 
odăiță, în fața porţii; pe cealaltă pereche o văzuseră împleticindu-se 
înspre grajduri. 

- Și acum? șopti Hugo. 


- Acum e rândul meu, răspunse Caterina. Ţi-aș cere să nu te uiţi, dar 
trebuie să fii atent. 

- Ce ai de gând să faci? 

- Vă iubesc, îl întrerupse ea. 

Hugo nu reuși să-și dea seama ce avea de gând să facă. 

- Te vor recunoaște. încercă s-o oprească prinzând-o de mână. 

- Ba nu. Au trecut mulţi ani de când nu am mai fost pe-aici. Sunt beţi 
și e întuneric. Nu mă va recunoaște nimeni, încheie ea, eliberându-se 
din mâna lui Hugo și ieșind din penumbre, îndreptându-se spre soldați 
și femei. 

- Nu, pentru Dumnezeu, Caterina! o rugă Hugo, dar ea era deja în 
curtea interioară și, dacă s-ar fi dus după ea, i-ar fi pus în pericol pe 
Merce și pe copil. 

- Alta! strigă unul dintre bărbaţi când o văzu pe rusoaică vârându-se 
între ei. 

- Tu de unde-ai ieșit? întrebă un al treilea. 

- Prietenul tău e atât de beat, că nu i se mai scoală. Am nevoie de un 
bărbat, răspunse ea, după care-l sărută pe gură și-i puse mâna între 
picioare. $ 

Hugo oftă și Merce închise ochii. Intre timp, Caterina prelua 
controlul acelui mic grup de soldați și femei, toți la fel de beți. Il sărută 
pe un altul. li îndepărtă de poartă. Il mângâie pe un al treilea și chiar și 
pe una dintre femei, care-i întoarse îmbrățişarea strângând-o de sâni. 
Soldaţii rămaseră nemișcaţi, privindu-le extaziați. Caterina o îmbrățișa 
pe femeie și-o sărută pe gură. Se contopiră într-o îmbrăţișare de care 
Caterina profită ca să se îndepărteze și mai mult de poartă, făcând astfel 
încât bărbaţii să ajungă cu spatele la ea. 

Aţâţaţi, soldaţii nu-și puteau lua privirea de la cele două femei și apoi 
de la o a treia care li se alătură. Nici Hugo nu reușea să o facă. Atunci 
văzu că, mișcându-și degetele de la o mână, Caterina le făcea semn să 
fugă. Era periculos, se gândi el, dar și mai periculos era să rămână acolo, 
lipiţi de unul dintre pereţii palatului lui Bernat, cu Arnau în braţele lui 
Merce. 

Hugo șovăi. Soldaţii erau foarte aproape. Caterina îi simţi șovăiala şi- 
l ajută sfârtecând cu violenţă pieptarul femeii pe care o îmbrățișa, până 
îi lăsă sânii descoperiţi. Bărbaţii se năpustiră asupra lor, orbiţi. 

Hugo o împinse pe Merce. Niciunul dintre soldaţi nu se întoarse. 
Nimeni nu își dădu seama. Deschise ușa lăturalnică și fugiră din palatul 
de pe strada Marquet, lăsând-o pe Caterina înăuntru. 

Caterina se întoarse la cârciumă după vreo oră. îl găsi doar pe Pedro 
acolo, care păru îngrijorat să o vadă cu părul ciufulit, cu straiele întru 
totul răvășite și chiar și sfâșiate. Caterina îl linişti, îi ceru să-i aducă apă 
ca să se spele și se îndreptă spre dormitor. 

Hugo şi Merce, se gândi rusoaica, probabil că erau în casa Llucia și a 
lui Simon, așa cum plănuiseră, așteptând ca, la ivirea zorilor, și nu mai 


era mult până atunci, catârarul să fugă cu Arnau ascuns într-unui din 
coșurile catâărilor. 

Când Hugo și Merce veniră la cârciumă, Caterina îi aștepta așezată la 
masă, înveșmântată și aranjată. Merce dădu fuga spre ea, dar se opri 
brusc, la numai un pas. Nu-și amintea s-o fi îmbrățișat vreodată pe 
femeia tatălui ei. Caterina se ridică. 

- Mulţumesc, zise Merce. 

Caterina își desfăcu braţele, iar Merce se refugie în ele, o clipă doar, 
căci Hugo o revendică pentru sine și-o sărută cu tandreţe pe gură. 

- Nu spune nimic, îl rugă ea. Voi pregăti de mâncare. 

Și îngenunche în faţa focului, unde atârna oala, și se apucă de gătit. 
Merce o imită și îngenunche lângă ea. 

Nici nu sfârșiseră de mâncat micul dejun copios pregătit de cele două 
femei, că un grup dădu buzna în cârciumă strigând. Erau veguerul și 
mai multe gărzi; și un bărbat enorm, obez, cu un fund așa de mare că, 
prin contrast, capul îi părea mic; și, în sfârşit, contesa, judecătorul, mai 
mulți scribi și Guerao. 

li dădură la o parte pe Pedro și pe Hugo, care cerea explicaţii pe care 
nu i le dădu nimeni. Câteva gărzi urcară în odăi, altele coborâ-ră în 
cramă, altele dădură fuga în grădină și altele două verificară în spatele 
butoaielor și în toate colțișoarele. 

Merce şi Caterina se ridicară și se apropiară de Hugo. Prevăzuseră că 
avea să se întâmple așa, că aveau să vină după ei, dar brutalitatea cu 
care o făcură nu doar că le înspăimântă, dar le făcu și să se îndoiască de 
tot ce vorbiseră în timpul micului dejun. „Soldaţii ăia beţi nu-și vor 
mărturisi escapadele nocturne", susținuse Caterina. „Ştiu că e viaţa lor 
în joc. Că, dacă află Bernat, îi va ucide." Hugo încuviinţase. Merce se 
rugase să fie așa. „In plus, vă asigur, afirmase altă dată Caterina, nu m-a 
recunoscut niciunul și mă îndo- iesc că, dacă ne-am întâlni chiar acum, 
ar şti cine sunt. Erau foart beţi! întru totul orbi! Dacă adăugăm la toate 
astea întunericul..." 

- Unde e? ţipă veguerul spre Merce, aducându-i la realitate. Tânăra se 
lipi și mai tare de tatăl ei. Hugo dădu să se pună între ei dar veguerul îl 
îndepărtă cu o palmă. 

- Nu-ţi recomand, îl avertiză el când Hugo dădu să se apere. 

- Cer respect pentru fiica mea și pentru noi toți. Suntem cetăţeni ai 
Barcelonei. Ce căutaţi aici? 

- Unde e? repetă veguerul, privind-o pe Merce și ignorând cuvintele 
lui Hugo. 

- Despre ce vorbiţi? încercă să se prefacă ea. 

- Unde-l ţii ascuns, diavoliță? mormăi atunci contesa, năpustindu-se 
asupra ei. 

Marta încercă s-o plesnească pe Merce, dar ea se apără și-o prinse de 
brațe. Hugo și două gărzi reușiră să le despartă chiar când contesa se 
pregătea s-o lovească pe Merce cu piciorul. Hugo încercă să-l facă pe 


Guerao, care se afla în spatele tuturor, să intervină, dar acesta, așa cum 
îi avertizase că avea să facă, îl privi rece, de parcă ar fi împărtășit 
acuzaţiile celorlalți. 

- Ce zice nebuna asta? urlă Merce. 

- Nu nega! strigă de data asta bărbatul obez, cu gâtul umflat și roșu la 
față. Nu încerca să ne înșeli. 

Merce se duse spre el. 

- Cine ești? întrebă ea, adresându-i-se ca de la egal la egal, deși 
presupunea cine era. 

Bărbatul o privi din cap până în picioare cu nepăsare. 

- E Galceran Destorrent, răspunse scribul în locul lui, cetățean 
onorabil al Barcelonei, conte de... 

- Tatăl Martei, șopti Merce, întrerupând enunţarea titlurilor nobiliare 
pe care bărbatul le cumpărase de-a lungul vieții. 

Caterina trase adânc aer în piept, ca să treacă peste prezenţa atâtor 
autorități și încercă să intervină. Nu i se îngădui. 

- Taci, sclavă! se răsti contesa. 

- Ce ştii de fiul tău? o întrebă veguerul pe Merce, apropiindu-se de ea. 

Ştia că, la răsăritul soarelui, Arnau ieșise pe porţile Barcelonei 
ascuns şi adormit în coșul unuia dintre catării lui Simon, în care încăpea 
perfect. Ea și Hugo aşteptaseră în casa sclavei eliberate până când se 
întoarse aceasta, după ce se asigurase că bărbatul ei lăsase în urmă 
zidurile orașului de cum se deschiseseră porțile. „In afara Barcelonei, 
nimeni nu-l va prinde pe Simon al meu", încercase ea să-i liniștească. 
Mai lipsea doar ca Arsendei să i se facă milă de Arnau și ca el să învingă 
otrava pe care i-o administraseră, deși presupuneau că era o doză 
minimă, ca și cum contesa ar fi vrut să-l asasineze puţin câte puţin, zi de 
zi, cu consimțământul tacit al medicului și pretextul că acesta era de 
față. 

Veguerul o zgâlțâi pe Merce ca să-i răspundă. 

- Cum adică ce știu despre fiul meu? întrebă la rândul ei Merce. Nu 
știu nimic. Nu mă lasă nici să-l văd, nici să vorbesc cu el. 

- A dispărut azi-noapte. 

Hugo reuși s-o prindă pe Merce, care căzu la pământ fără șovăire. 

- Ticăloaso! izbucni contesa. Trebuiră să o ţină iarăși. Scroafo! Tu l-ai 
răpit! se răsti ea. Unde e? Zi-ne unde e! 

Merce aşteptă câteva clipe, ca și cum nu reușea să înțeleagă bine cei 
se spunea. În cele din urmă se îndreptă, se smuci din braţele lui Hugo și 
făcu un pas spre contesă. 

- L-ai ucis, șopti ea. 

Veguerul își plecă fruntea, de parcă ar fi vrut să asculte... 

- Tu l-ai ucis! urlă Merce cu mai multă vigoare decât folosise până 
atunci vreunul dintre ei. Preţ de o clipă se așternu tăcerea în cârciumă. 
Căţea ce ești, bombăni ea, profitând de tăcere, l-ai ucis pentru ca fiul tău 
să devină moştenitor și acum încerci să dai vina pe mine. 


Până și gărzile, care se întorseseră în încăperea principală a 
cârciumii clătinând din cap după căutările pe care le făcuseră, cântăriră 
acuzaţia lui Merce conform căreia contesa, care părea uluită, chiar îl 
făcuse pe Arnau să dispară spre beneficiul fiului ei. Merce voia să se 
năpustească asupra ei și s-o lovească, dar își păstră calmul și-și expuse 
limpede argumentele, pe care i le adresă veguerului. 

- Ce aș avea eu de câștigat răpindu-mi fiul? l-aș aduce doar 
nenorocire; şi-ar pierde moștenirea. Bernat e un războinic și poate muri 
oricând. Pe de altă parte, unde ne-am putea duce fără să fim găsiți de 
amiral sau de rege? Unde l-aş putea ţine ascuns? întrebă ea, ridicând 
vocea spre gărzi. Și cum l-am răpit? îl întrebă ea direct pe veguer. Cum 
aș fi putut să intru în palat? 

Merce își dădu seama că semănase îndoială în ei. Veguerul care se 
încrunta gânditor, unele gărzi care se foiau agitaţi și privirea plecată a 
scribului i-o confirmară. Acum era momentul, când toţi erau surprinși. 

- Ea l-a ucis! urlă ea și se năpusti asupra contesei. Mi-a ucis fiul! 

Dură ceva timp până să le despartă, oricât traseră de ele. Merce 
profită de clipele acelea și-o mușcă și zgârie pe Marta, o lovi cu 
picioarele și cu pumnii. Contesa se apără și-o răni la rândul ei pe Merce, 
dar acum, că reușiseră să le despartă, pe Merce ţinând-o Hugo, iar pe 
contesă soldații, în timp ce ele țipau și se scuipau una pe alta, acum că 
nu se mai puteau încaieră, era limpede că Merce învinsese. 

- Arestaţi-o! strigă contesa. De zile întregi pândește palatul. E 
limpede că pregătea răpirea. A jurat să-și recupereze fiul. A strigat-o pe 
stradă, de mii de ori, în fața porților casei mele. Toată Barcelona a auzit- 
O. 

- Întemniţaţi-o pe ea! ripostă Merce. E o asasină. 

- E adevărat că ai dat târcoale palatului? o întrerupse veguerul. Și că 
ai jurat să-ți recuperezi fiul? 

Fără să vrea, Hugo și Caterina se priviră îngrijoraţi, lucru pe care 
Galceran îl observă. 

- Ei au fost! strigă bărbatul. 

- Ba nu, răspunse Hugo cu fermitate. 

- Ce făceai la palat? insistă veguerul. 

- Voiam să-i cer iertare contesei! strigă Merce. 

Se așternu tăcerea în cârciumă, întreruptă de un hohot de râs forțat. 

- Să-i ceară iertare! exclamă tatăl Martei privindu-l pe veguer. Nu cu 
mult timp în urmă, pe plajă, au fost pe punctul de a-i tăia gâtul și nu a 
putut să-și ceară iertare. Să ceară iertare! repetă el, pe un ton sarcastic. 

- Iertare, pentru ce? întrebă veguerul. 

Merce șovăi, iar contesa profită de momentul acela de îndoială și 
strigă: 

- Minte! Nu vedeţi? 

- E limpede că minte, insistă Galceran Destorrent. 


- Taci! îi ceru Hugo apropiindu-se de el, furia citindu-i-se până și în 
mișcări. 

Gâzii se puseră între ei. 

- Tăcere! porunci veguerul. Tăceţi cu toții! Înţeleg, aşadar, că nu negi 
că ai fost la palat, îi zise lui Merce. Care-i treaba cu iertarea? 

De ce voia să-și ceară iertare? Nu știa. Nu o știuse nici atunci, cu atât 
mai puțin acum. Cert era că se așteptase, sau își dorise ca femeia aceea 
să-şi fi schimbat atitudinea. Dar contesa nu catadicsise să o primească 
și îşi bătuse joc de ea. În clipa aceea, Merce hotărî că nu avea să se 
umilească și mai tare în faţa nenorocitei ăleia. Nu ar fi trebuit să spună 
nimic despre iertare. 

- Nu știu, îi răspunse ea veguerului. 

- Vedeţi? sări Galceran. Nici măcar nu are o scuză. Pregătea răpirea 
copilului. 

- Unde ai fost azi-noapte? întrebă veguerul, ignorându-l pe bărbat. 

- Am fost cu toţii în cârciumă, răspunse Hugo. 

- O întreb pe ea. 

- Aici, afirmă Merce, cu tatăl meu, Caterina și Pedro. 

- Așa e? îl întrebă el pe Pedro, care încuviinţă din cap. 

- Doar nu-i vei lăsa să te înșele? interveni Galceran. Veguerul îi făcu 
semn să tacă şi se gândi, privindu-i rând pe rând. Hugo închise strâns 
ochii când îl auzi începându-și apoi discursul. 

- Nu ai lămurit de ce ai dat târcoale palatului chiar în zilele dinaintea 
dispariției copilului, așadar te voi aresta până când vom lămuri treaba 
asta... 

Merce îndura hotărârea cu spatele drept, ferm. 

Vă înșelaţi, îl întrerupse ea pe veguer, l-a ucis cățeaua asta 
nenorocită. 

- Tăcere! urlă el, luându-i-o înainte contesei. Amiralul se va întoarce 
curând după victoria din Sardinia. Va decide el atunci. 

- Nu puteţi s-o încarceraţi pentru că a dat târcoale palatului! zise 
Hugo. 

- Ba pot, răspunse veguerul pe un ton condescendent. Și pe tine aș 
putea să te întemnițez, și pe ea, și pe el, făcu el semn spre Caterina și 
Pedro. Carcera e întocmai unde ar trebui să fie fiica ta. Asta e funcţia 
carcerei: să-i țină închiși pe prizonieri. Nu uita că o carceră nu e o 
pedeapsă; pentru asta sunt pieţele publice, butucii și spânzurătorile. Va 
aştepta acolo până când se termină procesul pentru dispariţia copilului. 
Apoi... 

- Şi pe ea n-o încarceraţi? interveni Merce arătând spre Marta. 

- E o contesă, femeie, răspunse veguerul. Să mergem, porunci el, 
privind-o dur pe Merce. 

Gărzile trebuiră să-i alunge pe curioșii care se îngrămădiseră în ușă 
și chiar și la fereastra cârciumii. 

- Afară! 


Se dădură cu toţii la o parte ca să treacă alaiul, la sfârșitul căruia era 
Guerao, care nici măcar nu se întoarse spre Hugo. 

Era o ironie că singura dată când Hugo intrase în carcera din castelul 
veguerului fusese atunci când îl încarceraseră pe Bernat, după ce acesta 
încercase, fără succes, să-l asasineze pe contele de Navarcles. Atunci 
putuse să stea de vorbă cu el, ba chiar și să-i dea, prin grilajul de la 
scara care făcea legătura cu închisoarea, croații de argint pe care-i 
economisise. Cu toate acestea, acolo, în curtea aceea interioară spre 
care dădeau gratiile, se aflau doar bărbaţii; pe femei le încarcerau în 
niște dependințe de deasupra curţii interioare și a celulelor 
prizonierilor, nu puteau ieși să se plimbe ca bărbații și li se interziceau 
cu strictețe vizitele și comunicarea cu exteriorul. 

- Cum voi ști că fiica mea e bine? îl întrebă Hugo pe Luis Pelat, 
temnicerul; de fapt, temnicerul-șef nu era prezent, ci îi închiriase 
funcţia acestuia. 

Nu trecuse mult timp de când Merce fusese încarcerată. 

- De ce nu ar fi bine? răspunse bărbatul. Le îngrijesc bine pe 
prizoniere. Tot la cincisprezece zile vine un medic să le vadă, la fel și 
consilierii orașului. Dacă-mi plătești salariul, întreținerea și patul, va fi 
bine. 

- Nu se poate nicicum s-o văd? 

Hugo cântări săculeţul cu bani în palmă. 

- Păstrează-ţi banii! îl sfătui Luis Pelat. Fiica ta nu e o delincventă 
oarecare, nici o datornică. Veguerul m-a avertizat deja. Și nu vreau să 
am probleme cu amiralul. 

Hugo îi plăti temnicerului salariul, o sumă fixă, pe zi, pentru fiecare 
prizonier, îi dădu bani pentru pat și pentru întreţinerea zilnică a fiicei 
lui, precum și o bucată zdravănă de pâine pe care tocmai ce-o 
cumpărase pe drum spre castel, apoi ieși împreună cu Caterina din casa 
temnicerului, care se afla chiar lângă celule, unde acesta se ocupa de 
chestiunile ce țineau de carceră. 

Nici Hugo, nici Caterina nu vrură să comenteze în timp ce se 
îndreptară spre biroul unui avocat pe care Higini, zaraful, li-l 
recomandase și pe care voiau să-l angajeze ca să o apere pe Merce în 
procesul juridic care începuse deja. 

Erau publice și notorii condiţiile foarte proaste în care erau ținuți 
bărbaţii și femeile închise în carcera veguerului din Barcelona. Exista o 
instituție de binefacere, Farfuria Prizonierilor Săraci, care cerea de 
pomană pentru întreţinerea lor, chiar acolo, lângă carceră și în fața 
porţilor bisericilor, dar nu erau niciodată suficienţi bani și cu atât mai 
puţin împărțiți egal între prizonierii fără resurse, întrucât cei care 
proveneau din familii care aveau bani nu puteau beneficia de serviciile 


de milă publică. Femeile erau prost hrănite și trăiau în celule umede și 
întunecoase, fără igienă; se știau cazuri de femei exploatate sexual în 
carceră, dacă nu chiar supuse multor altor abuzuri din partea 
alguazililor temnicerului. Unele dintre ele erau ținute ca servitoare în 
casa lui și se știa că soţia lui le punea să toarcă fără să le plătească până 
târziu după miezul nopții. 

Uneori, autorităţile mai primeau plângeri, dar de obicei domnea 
teama într-un loc în care temnicerul avea puteri depline ca să-! 
pedepsească fizic pe prizonieri, să-i biciuiască, sau să-i țină în butuci, 
să-i încătușeze, sau să-i izoleze într-o celulă de la subsolul turnului 
castelului. 

- E altfel decât la Sabanell, încercă să-l încurajeze Caterina în 
apropiere de biroul avocatului, închipuindu-și ce gânduri sumbre îi 
treceau probabil prin minte lui Hugo de-și târa picioarele pe străzi. 

El o aşteptă să continue. 

- Astăzi Merce știe că fiul ei e bine, că e în siguranţă. Va lupta, Hugo. 
Va îndura orice pentru copil. 

- Cât poate îndura o persoană? se plânse el. 

- Mult... zise Caterina cu voce stinsă. Mult. Te asigur. 

Săculeţul cu bani pe care temnicerul tocmai îl refuzase avu aceeași 
soartă la avocat. 

- Legile mă împiedică să încasez vreo sumă de bani până ce nu se dă 
sentința definitivă, le explică el fără să-și ascundă supărarea că Hugo îi 
oferise banii. 

- In cazul acesta, vru Hugo să se apere, riscați să nu mai încasaţi 
nimic. 

- Aş putea să cer o garanţie mare, dar Higini v-a sprijinit, așa că nu o 
voi face. 

Hugo și Caterina nu-și lăsară banii la el, dar, în schimb, rămaseră fără 
speranţe în fața unui avocat rece și distant, care-i intimida fără milă. 

- De ce fiica ta dădea târcoale palatului amiralului? Ca să ceară 
iertare? își răspunse tot el și flutură din mână. 

- Cum de știți asta, dacă totul s-a petrecut abia azi-dimineaţă? 

Un bărbat cu o barbă castanie deasă și fără păr, în afară de niște 
smocuri care-i acopereau urechile, Joan Borra, avocatul, îi cercetă cu o 
privire pătrunzătoare din spatele biroului său, el așezat, ei în picioare. 

- In Barcelona nu se vorbește decât despre dispariţia fiului 
amiralului și arestarea fiicei tale, zise el apoi. Toată lumea o știe deja. 

Fiica ta nu prea are șanse să câștige procesul. A încercat să-i fure 
copilul contesei... 

- Nu e adevărat. 

- A fost văzută apucându-l, obsedată, ba chiar cu riscul de-a muri, 
afirmă avocatul. Toată Barcelona a văzut-o! Episcopul, amiralul... Eu 
însumi! Eram acolo. 

Când îl auzi, Hugo oftă. Caterinei îi dădură lacrimile. 


- Femeia aia a urlat oricui a ascultat-o că avea să-și recupereze fiul. Şi 
nu era prima oară când s-a petrecut... din câte am înţeles. Avocatul 
aşteptă câteva clipe. Ea a facut-o, nu-i așa? 

Caterina își lipi gamba de-a lui Hugo. „Nu recunoaște!", vru să-i 
transmită ea. 

- A fost cu noi toată noaptea, insistă Hugo. Nu, nu a fost ea, zise el 
înainte să intervină avocatul Borra. 

- Atunci? întrebă acesta în cele din urmă, pretinzi că ar fi făcut-o 
contesa? 

- Cine ar avea cel mai mult de câștigat? 

- Nu vei găsi niciun tribunal care să o condamne pe contesa de 
Navarcles. E o treabă foarte complicată, Hugo. Nu vreau să-ți dau 
speranţe false. 

- Ce se va întâmpla în continuare? vru el să știe. 

- Chiar astăzi contesa a acuzat-o pe fiica ta cu voce tare, în fața 
veguerului, că l-a răpit și poate chiar asasinat pe Arnau Estanyol, întâiul 
născut al amiralului armadei Cataloniei. Prin urmare, s-a numit un 
judecător consultativ pentru veguer din rândul juriștilor înregistrați în 
Registrul Stareţului și care sunt de gardă în această săptămână. In 
continuare, procuratorul, în cazul în care consideră de cuviință, o va 
acuza în termen de cel mult douăzeci și cinci de zile, întrucât prizoniera 
este deja încarcerată. li vor lua declaraţia fiicei tale și dacă nu 
mărturisește... fără îndoială că procuratorul îi va cere judecătorului să o 
tortureze până o va face. Nu m-ar mira ca, la antecedentele ei, acesta să 
încuviințeze; așa aș face și eu dacă ar fi fost rândul meu să fiu judecător. 

Hugo trebui să-și depășească propria stare de ameţeală, ca s-o ţină 
pe Caterina, care se clătină. 

- Şi pe voi vă vor chema să dați declaraţii și trebuie să vă avertizez că 
pot fi torturați și martorii bănuiţi că ar minţi, continuă avocatul fără să 
le dea timp să-și revină. Va trebui să fiți pregătiţi în caz că se va ajunge 
efectiv în această situaţie. 

- Deci îmi puteţi apăra fiica? întrebă Hugo, însușindu-și toate 
avertismentele pe care tocmai le auzise, precum și temerea crescândă 
că nici Borra nu avea să vrea să depună jurământul de calomniere, cum 
păţise cu avocatul la care mersese când Eulalia îi luase podgoriile. 

- Prost, zise Joan Borra, dar nu vei găsi pe altul care s-o facă mai bine 
ca mine, se făli el apoi. 

- Maica superioară s-a prefăcut a se gândi, vrând parcă să arate că-i 
era greu să se hotărască; a zis că era o inconvenienţă, ba a zis chiar și că 
regulile îi interziceau s-o facă, le povesti Simon vreo două zile mai 
târziu, la întoarcere din Priorat, dar avea ochii umezi și l-a mângâiat de 
mai multe ori pe păr pe copil, fără să vrea. Și în cele din urmă a acceptat 
rugămintea lui Merce. 

- Şi Arnau? întrebă Caterina. 


- Era tot somnoros, dar arăta mai bine... chiar și după o călătorie atât 
de lungă. l-au dat să mănânce și, chiar dacă nu a mâncat cu lăcomie, 
totuși a mâncat. Apoi s-a tulburat puţin când s-a văzut înconjurat de 
femei în rasă, dar o călugăriță tânără, cu un copil mic în braţe, s-a 
ocupat de el și i-a plăcut asta. A întrebat de contesă... Așa-i zicea, 
„contesa"; ba chiar a zâmbit când a aflat că nu era acolo. 

Caterina îi ceru din priviri, nerăbdătoare, să-i vorbească despre 
micuţ. Simon zâmbi, apoi îi făcu pe plac: 

- Se va face bine. Se va face bine, nu vă îndoiţi de asta. Efectele 
băuturii pe care ar fi putut să i-o administreze contesa dispar, îţi zic eu. 
În pofida tuturor lucrurilor, copilul pe care l-am lăsat la mănăstire nu 
era același cu cel pe care l-am ascuns în coșul catârului și cu care am 
călătorit. 

- Maica superioară... ţi-a dat vreo scrisoare pentru Merce? 

- Nu. Doar mi-a spus să-i transmit că-i va purta de grijă lui Arnau, așa 
cum își dorea ea. Merce nu e? 

Hugo îi povesti cele petrecute. Sclavul eliberat se posomori. 

- Ştiam cu toţii că era periculos, murmură Simon. 

Hugo începea acum să priceapă cât de periculoasă era de fapt decizia 
pe care o luaseră mânațţi de dragoste și, trebui să recunoască el, fără să 
cântărească riscurile așa cum ar fi trebuit. Răpirea unui copil se 
pedepsea cu moartea, iar veguerul ignorase scuzele pe care i le 
enumeraseră în cârciumă. Oare ce s-ar fi întâmplat dacă vreunul dintre 
ei era torturat și recunoștea totul? Și dacă mărturisea vreunul dintre 
soldați? Caterina era implicată. Și Llucia, și Simon. Și Pedro. Bernat nu 
avea să fie milostiv, iar veguerul și judecătorii nici atât. I se strânse 
stomacul gândindu-se la oamenii de bună credinţă cărora le-ar fi putut 
face rău prin acea hotărâre pripită. 

- Maica superioară nu ţi-a mai spus nimic altceva? 

Hugo reluă conversaţia ca să alunge vâltoarea de îndoieli și chin 
care-l asalta. 

- Nu. Ah, ba da, dar.. dar lucrurile obișnuite pe care le zic 
călugărițele: ca fiica ta să se roage Fecioarei și toate cele. 

- Ce înseamnă toate cele? insistă Hugo. 

Simon își ridică enervat capul. 

- Păi... Se gândi. Ceva de genul că nu se îndoia că Merce avea să se 
roage împreună cu ea, zise el în cele din urmă. 

Hugo se lumină la față. 

- Așa de important e? întrebă catârarul. 

- Nici n-ai idee, răspunse Caterina în locul lui, cunoscând întâlnirea 
dintre Arsenda și Merce în biserica din Bonrepos din ziua în care cele 
două sfârșiseră prin a se ruga împreună. 

- Fiica ta nu a vrut să mărturisească nelegiuirea, le zise Joan Borra lui 
Hugo şi Caterinei. 


Bărbatul acela mândru și îngâmfat devenise singurul fir care-i unea 
cu Merce. El o vedea. El vorbea cu ea. 

- O vor tortura? reuși să întrebe Hugo, bâlbâit. 

- Momentan, cred că nu. Vor aștepta întoarcerea amiralului armadei 
sau posibilele instrucțiuni primite de la acesta prin scrisori. Momentan, 
asta a cerut împuternicitul pe care l-a lăsat amiralul aici ca să se ocupe 
de treburile lui... Cum îl...? 

- Guerao, îl ajută Hugo. 

- Da, zise bărbatul, el. 

- Momentan, zici? întrebă iarăși Hugo. 

Caterina nu vorbea; o paraliza autoritatea bărbatului. 

- Intocmai. Și procuratorul, și veguerul cred că, dacă o vor tortura pe 
prizonieră, vor afla unde e copilul. Întârzierea posibilei lui eliberări este 
mereu un risc. Nimeni nu a înțeles prea bine de ce împuternicitul 
amiralului s-a purtat așa. 

- Bernat știe? 

- Dacă nu știe încă, va ști. Presupun că s-au ocupat soţia lui și 
împuternicitul de asta. Deși, bineînţeles, veguerul i-a comunicat oficial 
dispariţia fiului său și începerea procesului împotriva primei lui soții. 

Guerao oprise tortura, se felicită Hugo. Deși se dezvinovăţise și-i 
avertizase în noaptea în care venise la cârciumă, deși afișase o atitudine 
rece în dimineaţa în care se înfățișase împreună cu veguerul, omulețul 
nu-i putea ascunde stăpânului său că Arnau fusese răpit pentru 
siguranța lui și, oricât de crud ar fi fost Bernat, avea să fie îndeajuns de 
înțelegător ca să oprească procesul împotriva lui Merce și să o 
elibereze... Sau nu? 

- V-a spus ceva fiica mea? 

- La ce te referi? 

- Dacă v-a transmis vreun mesaj pentru noi... 

- Nu sunt mesager! 

Hugo şovăi; bărbatul acela trebuia să-i apere fiica, iar Higini, când 
Hugo își exprimase îndoielile pe care le avea după prima lor întâlnire, 
insistase că era cel mai bun avocat pe care-l puteau alege. Hugo îl privi; 
bărbatul nici măcar nu clipi din spatele mesei. 

- Nu voiam să vă ofensez. Imi cer iertare, dar.. spuneţi-mi.. e 
sănătoasă? 

- Nu sunt nici medic. 

- Stim deja că nu sunteţi nici medic, nici mesager, răbufni Hugo, 
apropiindu-se de masă, sprijinindu-și pumnii pe foile împrăștiate pe ea 
și aplecându-se deasupra lor până ajunse aproape nas în nas cu el. Mă 
îndoiesc însă că sunteți un bărbat drept și nobil. Cu toate acestea, 
aroganța dumneavoastră nu vă va împiedica să luaţi banii pe care i-au 
câștigat prin munca lor un cârciumar și o sclavă eliberată. Vrem doar să 
știm cum se simte fiica noastră. Bărbaţii ca dumneavoastră nu sunt în 
stare să fie miloși? 


Avocatul oftă. Recunoscu apoi că Merce era sănătoasă. 

- Deși... adăugă el, cu sechelele obișnuite, întrucât este încarcerată. 
Ochi umflaţi, murdară, slabă... îi enumera el lui Hugo. Dar sănătoasă. Nu 
trebuie să-ţi faci griji pentru asta, insistă el. 

Și nu, nu apucaseră să vorbească despre vreun alt lucru în afară de 
proces și pe care ar fi trebuit să li-l comunice, deși Merce nu prea dădea 
explicații, convinsă fiind că Arnau fusese ucis de contesă. 

Zilele și nopţile, nedormite, deveneau foarte lungi pentru Hugo și 
Caterina. Procuratorul o acuză pe Merce și toţi trei fură chemaţi să dea 
declaraţii: Hugo, Caterina și Pedro. Știau că nu ar fi trebuit s-o facă, dar 
băură oricum niște vin ca să se întărească, înainte de a se înfățișa la 
curtea veguerului, unde, într-o odaie mică și dezordonată, plină de foi 
de hârtie și în care lua notițe un scrib, fură întrebaţi ce se petrecuse în 
noaptea aceea. Atunci, Pedro afirmă cel mai ferm că Merce fusese cu ei. 

Nu se vorbi nici despre tortură, nici despre carceră, așa că se 
întoarseră satisfăcuțţi și liniștiți la realitatea unei cârciumi care continua 
să fie pustie. Din când în când mai intra câte un ameţit și uneori și 
consuma ceva, dar cei mai mulţi nu o făceau, ci fugeau de tăcerea și 
atmosfera sumbră din ea și de crama care încă duhnea. 

Și, între timp, așteptau cu toţii să se întoarcă Bernat. Era absurd! 
Ridicol, își zicea Hugo, să aștepte întoarcerea celui care poruncise să i 
se taie gâtul lui Merce pe plajă. El, care divorțase de ea și care o 
îndepărtase cu cruzime de fiul lui. 

- Nu-i va face nimic lui Merce până când nu-i înapoiază fiul, zise 
Caterina. Nu poate risca. 

- Arnau nu poate fi obiectul unui troc, draga mea. Merce nu va 
recunoaşte niciodată. Ce-ar face nenorocitul după ce i-am înapoia 
copilul? Iţi închipui? 

- Nu știu cum de ţi-a fost amic. 

- Era altfel, răspunse Hugo după ce se gândi câteva clipe. 
Prădăciunile l-au schimbat. 

- Nu sunt de aceeași părere. Chiar și înainte voia să ucidă pe cineva. 

Hugo se gândi. Trebui să admită că, deși motivat pe atunci de 
executarea nedreaptă a stăpânului Arnau, Bernat fusese dispus să-l 
ucidă pe contele de Navarcles. 

Lăsau cârciuma pustie în grija lui Pedro și mergeau la avocat. 

- Nicio noutate, le zicea direct unul dintre ofițerii lui. 

Mergeau și la biserică, să se roage pentru Merce. Caterina insista să 
meargă la Santissima Trinitat, la monseniorul Juan. Hugo, ca 
întotdeauna, nu voia să meargă la templul cu pricina, cel al evreilor 
convertiți, căci se simţea atras de Fecioara Mării, deși sfârși prin a ceda 
dorințelor ei. 

- Avem o mulțime de zile ca să ne rugăm, să ne rugăm și iar să ne 
rugăm, zise el părând istovit și înfrânt. 

Caterina clătină din cap. 


- Ai încredere în Fecioară, îl încuraja el. Mâine vom merge la Santa 
Maria. 

Credeau că avea să mai dureze câteva zile, poate chiar săptămâni, 
până ca armada să se întoarcă victorioasă în Catalonia. In ziua 
următoare, pe când se întorceau de la Santa Maria de la Mar, pricepură 
că nu avea să fie așa când auziră comentariile aprinse ale celor întruniți 
în atriul cu portic al bisericii Sant Jaume, în piață, unde se aduna de 
obicei lumea ca să pălăvrăgească. Se apropiară curioși. 

Se primiseră vești de la armadă. Regina loana de Neapole tocmai îi 
oferise regelui Alfonso să îl adopte și să-l numească succesorul coroanei 
regatului Neapolelui. Alfonso acceptase și-i poruncise apoi amiralului 
să ridice pânzele la comanda a douăsprezece galere și trei galiote, ca să 
apere regatul Neapole de asediul angevinilor, aliaţi cu genovezii și cu 
forţele condotierului Sforza. 

- Ce-i Neapolele ăsta? întrebă o femeie. 

Hugo i-ar fi putut răspunde: un regat în Italia care producea un vin 
excelent. Cumpărase și el; vin roșu de Calabria, care este încărcat în 
portul Tropea, sau vin grecesc de Neapole, cel mai scump de pe piaţă, 
cel mai bun din Barcelona. 

- E un regat al italienilor. Ocupă mai mult sau mai puţin jumătatea 
sudică a peninsulei... îi răspunse cineva din mulțime. 

- Şi de ce trebuie să intervină regele Alfonso în treburile lui? în trebă 
un al treilea. 

- E complicat... răspunse altul care, din câte își dădea seama Hugo, 
probabil că era negustor; în plus, era limpede că publicul îl respecta, 
căci îi făceau loc şi nu se atingeau, nici nu se apropiau de el. 

- Ca toate lucrurile care au de-a face cu regii, îl întrerupse bărbatul 
din fața lui Hugo, care, judecând după straie și după mirosul de pește ce 
i se lipise de piele, cu siguranţă era marinar. 

- Care au de-a face cu regii... fu de acord negustorul cu marinarul, și 
cu papa, adăugă el. 

- Aşa este, sublinie al treilea. Papa nu a vrut să o ajute pe regina 
Neapolelui, care e atacată de Ludovic de Anjou... 

- Ludovic de Anjou? zise cineva. Ludovic de Anjou nu era...? 

- Ba da, unul dintre pretendenţii la coroana noastră după moartea 
regelui Martin. E nepotul pe linie maternă al regelui loan, dar nu a 
dobândit nimic în Caspe. Acum vrea să obțină coroana Neapolelui cu 
ajutorul papei, al genovezilor și al condotierului Sforza, care se afla 
înainte la ordinele reginei loana. 

- Cât de ușor își schimbă loialităţile, se plânse cineva. 

- Da. Devotamentul față de cei mari, oriunde în lumea asta, e o 
virtute mult prea nestatornică. Negustorul pufni în râs. 

Cei mai mulți din mulțimea adunată acolo, tot mai numeroasă, 
încuviințară în timp ce-l ascultau. 


- Când papa nu doar că refuză să o ajute pe regina Ioana, ba mai 
mult, l-a invitat pe ducele de Anjou să pună mâna pe regatul Neapole, 
reginei nu i-a venit în minte altă soluţie decât să caute protecţia regelui 
nostru, Alfonso. 

- Şi Alfonso a acceptat! se făli o bătrână care își însoţi cuvintele cu un 
gest obscen. 

- Posibilitatea de-a obține un regat atât de important ca Neapole, 
jumătate din Italia, l-a atras pe regele nostru, continuă negustorul după 
ce se opriră râsetele stârnite de gestul bătrânei. Și, de parcă atât n-ar fi 
fost de ajuns, să lupte împotriva lui Anjou, rival al casei Trastamara, și 
împotriva aliaților lui, genovezii, inamicii noștri înverșunați, i se pare o 
aventură. Alfonso e tânăr. A învins și pacificat deja Sardinia, dar nu e de 
ajuns pentru un rege ambițios. Războiul îl atrage, așa a fost educat și, 
împotrivindu-se opiniei miniștrilor săi, care l-au sfătuit să nu o facă, 
vrea să-și extindă regatele, ca să se poată compara cu cei măreţi din 
Casa de Barcelona. Oamenii strigară când îl auziră. 

- Şi de ce l-au sfătuit miniștrii să nu accepte oferta? 

- Un regat nou ne va face mai puternici. 

- Dacă regina îl adoptă și-l numește motenitor.. ce-i așa de rău sau 
periculos în asta? 

Negustorul se lăsă rugat înainte să răspundă, de parcă le-ar fi 
dezvăluit un secret. 

- Trebuie să-i cunoşti pe italieni. Italia e un pământ fărâmiţat, lipsit 
de o putere importantă care să-i supună pe toţi domnii și condotierii, 
care sunt doar niște aventurieri, ca almogavarii noștri, şi în care 
încăierările și alianțele se schimbă zi de zi. Forma lor de-a se purta, fie 
ei napolitani, genovezi, milanezi, pisani sau venețieni, nu prea are nimic 
de-a face cu caracterul catalan, aragonez și, bineînţeles, cu atât mai 
puţin cu cel castilian. Mai-marii lor sunt curtenitori și eleganţi, atenți și 
culți, foarte culți, dar aceste virtuţi nu fac decât să le ascundă perfidia, 
avariţia şi o cruzime deseori brutală. 

Peste cei strânși acolo se așternu tăcerea. Unii dintre ei ascultau cu 
gura căscată. 

- Regina loana, de exemplu, continuă negustorul. Credeţi că e o 
sfântă, ca regina noastră, Maria, soţia lui Alfonso? Şi-a trădat căpitanul 
general, pe Sforza, care luptă acum împotriva ei; și-a încarcerat cel de-al 
doilea soţ, pe Iacov de Bourbon, după ce acesta i-a decapitat amantul. 
Bineînţeles, comentă negustorul, regina ar fi trebuit să se mărite cu 
fratele regelui nostru, Alfonso, dar când loan a ajuns la Neapole ca să se 
însoare, cu acordurile matrimoniale deja încheiate, s-a făcut că ea se 
căsătorise deja cu Iacov de Bourbon. 

Se auziră murmure și insulte din grup. Cei prezenți își aminteau acel 
episod umilitor pentru coroană. 

- Păi nu i-a ieșit prea bine pariul cu Bourbon ăla, exclamă cineva. 


- Nu, încuviință negustorul. După ce a fost încarcerat și eliberat, de 
teama nevestei lui și a intrigilor din palat, a fugit în Franţa, unde a 
devenit călugăr franciscan. 

Se auziră alte râsete. 

- Acum regatul este condus de un alt amant al Ioanei, pe care l-a 
numit majordom. Oferta pe care i-au făcut-o regelui nostru nu e nouă: 
cu mulți ani în urmă, predecesoarea loanei de acum, tot Ioana o chema, 
l-a adoptat și ea și l-a numit moștenitor pe bunicul lui Ludovic de Anjou, 
iar papa chiar l-a încoronat rege în Avignon, deși nu a mai ajuns să 
domnească. De aceea toată agitația și de aceea l-au sfătuit miniștrii pe 
Alfonso să nu pice în capcană, să se dedice apărării pământurilor lui și 
nu să revendice altele în dispută cu francezii și genovezii. 

- De-asta s-a băgat regele Alfonso în treaba asta: ca să-i învingă pe 
șobolanii francezi şi genovezi! strigă un altul, care fu numaidecât primit 
cu ovații și exclamații. ` 

Hugo oftă și se retrase, iar Caterina îl urmă. Incă nu știa ce ar fi 
preferat: ca Bernat să se întoarcă mai repede sau să întârzie, și fu și mai 
confuz în dimineața următoare când se duse la carceră să plătească 
cheltuielile lui Merce. 

- Il cunoșteai pe omulețul acela care era împuternicitul amiralului? îl 
întrebă Luis Pelat după ce numără banii și încuviinţă satisfăcut. 

„Cunoșteai?", se întrebă Hugo surprins. 

- Da, îl cunosc, afirmă el. Guerao... 

- S-a sinucis în palat. L-au găsit atârnat de-o grindă. 

- Nu se poate! 

- Ba da, ba da, se poate, îl ironiza temnicerul. leri-noapte. De o 
grindă. Atârnat. 

Sinuciderea lui Guerao fu interpretată de către veguer, procurator și 
contesă ca urmarea directă a intervenţiei omulețului în răpirea lui 
Arnau. 

- Spiritul lui chinuit de păcat și lipsa de loialitate l-au făcut să 
săvârșească o faptă atât de groaznică și plină de lașitate, zise un bărbat. 
Nu se va odihni niciodată în pace. 

- De aceea s-a împotrivit ca prizoniera să fie torturată, zise celălalt 
acuzator, pentru că era complicele ei. 

- Va fi o altă lovitură morală însemnată pentru Bernat, speculă cu 
cinism contesa. Nu doar că i-au răpit fiul, ci au făcut-o cu complicitatea 
persoanei în care avea încredere. 

Hugo și Caterina, la cârciumă, purtau însă o cu totul altă discuţie. 

- Nu pot să cred că Guerao s-a sinucis, afirmă ea. 

- Nici eu. L-au asasinat. Și fără îndoială că a fost mâna contesei și a 
tatălui ei, răspunse el. 

- De ce? ă 

- Ştiu că noi l-am răpit pe copil. Imi închipui că au tras concluzia că 
am făcut-o cu ajutorul cuiva din interior și acel cineva ar fi putut fi 


Guerao. Este o bănuială logică, îndeosebi după ce omuleţul s-a 
împotrivit ca Merce să fie torturată; mă tem că prin asta a ieșit categoric 
în evidenţă. In cazul în care contesa și familia ei aveau îndoieli, cu 
siguranță atunci s-au lămurit lucrurile. Prin moartea lui, așadar, își 
ating două scopuri: elimină pe cineva care i-ar putea denunța în fața lui 
Bernat, când se va întoarce, și pe care cu siguranţă că l-ar crede mai 
mult decât pe soția lui, și în al doilea rând... 

Hugo nu îndrăzni să declare cu voce tare cealaltă consecință a morții 
lui: Merce avea să fie torturată. 

La scurtă vreme după aceea se știa deja că regele Alfonso obținuse 
un mare triumf în noul lui demers belic din Neapole. Monarhul se afla 
tot în Sardinia, dar armada catalană condusă de Bernat Estanyol alungă 
escadra genoveză aflată sub ordinul generalului genovez Battista de 
Campofregoso după ce ajunse în golful napolitan. După ce trupele 
debarcară în oraș, ducele de Anjou fugi în Genova și forţele 
condotierului Sforza se retraseră. Amiralul și ceilalți ambasadori trimiși 
de rege intrară triumfători în Neapole și ocupară castelul Nuovo, unde 
postară garnizoane de soldaţi catalani. După nici douăzeci și una de zile, 
regina loana convocă nobilimea napolitană și pe ambasadorii lui 
Alfonso, în fața cărora îl adoptă pe rege, îl numi moștenitor al coroanei 
și-i conferi titlul ce-i revenea succesorului: Duce de Calabria. Apoi îi 
predă Castelul Oului lui Ramon de Perellos, pe care Alfonso îl numi 
vicerege de Neapole și Calabria. 

Se părea că veștile proaste soseau mereu odată cu cele despre 
victoriile catalane, iar suferinţa și tristețea trebuiau să se confunde cu 
veselia și larma petrecerilor pe care le celebra orașul. 

- Fiica ta a îndurat prima ședință de tortură, îi anunţă Joan Borra de 
îndată ce intrară în biroul lui. Nu a mărturisit. 

Se aşternu tăcerea peste toţi. Caterina stătea cu ochii închiși; Hugo 
nu îndrăzni să mai întrebe ceva; avocatul se întreba deja dacă acest 
cârciumar și familia lui ciudată erau într-adevăr nevinovați. 

- Cum se simte? îndrăzni Hugo să întrebe. Știu deja că nu sunteți 
medic, dar mă... 

- A fost supusă celei mai ușoare dintre metode: sfoara. 

Hugo îl privi pe avocat drept în ochi; rareori îndrăznea s-o facă. Se 
întreba dacă chiar voia să știe. Voia să știe în ce anume consta tortura 
cu sfoară? Pedepsele erau publice: hăcuirea, spânzurătoarea, biciuitul, 
butucul... Lumea le vedea. Dar tortura nu era o pedeapsă publică, ci 
doar un mijloc de probă și se aplica în secret: călău și scrib, avocat și 
procurator, judecător și acuzat. Ce era sfoara? Hugo auzise vorbindu-se 
despre această metodă de tortură, dar... 

- In ce constă metoda asta cu...? îl întrebă pe avocat. 

- O sfoară care se strânge în jurul braţelor și al picioarelor, i-o luă 
avocatul înainte, încruntat, și care se strânge tot mai tare cu ajutorul 


unui turnichet, pe măsură ce acuzatul refuză să mărturisească, până ce 
intră în carne. Deseori este îmbibată cu sare, ca să usture... 

Hugo îi făcu semn să tacă. Lângă el, Caterina era tot în picioare, tot cu 
ochii închiși, de parcă așa ar fi putut să ignore ce se zicea în birou, deși 
acum pe la colțurile pleoapelor i se scurgeau lacrimile. 

- Nu o vor mai tortura acum că nu au reușit s-o facă să 
mărturisească? întrebă Hugo. 

- Mă tem că nu. Vor aștepta să se vindece rănile lăsate de sfoară pe 
membrele fiicei tale, după care vor folosi o altă metodă de tortură... mai 
dură. 

Se lăsă din nou tăcerea. 

Hugo își luă rămas-bun fără să vrea să știe ce metodă avea să fie 
folosită. 

In ziua următoare, când Hugo se duse să plătească cheltuielile lui 
Merce la carceră, îi încasară și banii pentru călăul angajat să-i tortureze 
fiica. 

In Neapole, războiul continua. După prima victorie a armadei 
catalane, regina loana fu de părere că Alfonso întârzia să-i vină 
personal în ajutor, cu o armată și mai mare, drept pentru care, aşa cum 
îl avertizaseră miniștrii pe rege, se răzgândi și începu tratativele cu 
Ludovic, Duce de Anjou, ca să-l adopte și să-l numească moștenitor pe 
el în loc. 

Când află Alfonso, trimise și mai multe trupe în Neapole și angaja un 
condotier celebru, Braccio da Montone, care, cu trei mii de călăreţi, 
înfruntă forţele lui Sforza. Papa, pe de altă parte, continuă să fie de 
partea ducelui de Anjou și, la rândul lui, trimise un alt căpitan, Tartaglia 
da Lavello, în fruntea unei armate de o mie de călăreţi, care-și uni 
forţele cu cele ale lui Sforza. 

Condotierii fiind în război, regele Alfonso se văzu nevoit să-i declare 
oficial război ducelui de Anjou și, după ce ambasadorul său își îndeplini 
misiunea, în luna iunie a anului 1421 sosi în Neapole, la comanda unei 
armade de optsprezece galere, opt nave și multe altele mai mici care, la 
ordinele amiralului Bernat Estanyol, ridicară pânzele din portul 
Messina, din Sicilia. 

Metoda de tortură cu bețe constă în apăsarea mai multor bețe în 
jurul degetelor de la mâinile și picioarele lui Merce. Rănile lăsate de 
sfoară se cicatrizaseră, dar de data aceasta, degetele și extremităţile lor 
se comprimau pe măsură ce călăul o interoga și-i cerea să 
mărturisească. 

Merce plânse; urlă de durere. Scribul zmângălea pe foi interogatoriul 
la care o supunea judecătorul și răspunsurile celei torturate: „Nu. Sunt 
nevinovată. Arestaţi-o pe contesă. Dumnezeule! Unde îmi ţineţi copilul? 
Nu." 

Văzându-i încăpățânarea și semnalul judecătorului, călăul apăsă și 
mai tare beţele. Câteva oase de la degetele de la mâini și de la picioare 


se rupseră. 

Merce urlă de durere. 

Continuă să nege. 

Apăsară și mai tare. 

Se auzi un alt pârâit de oase rupte. 

- Sunt nevinovată! 

Judecătorul închise ochii și, cu ei închiși, îi porunci călăului să mai 
apese o dată. 

-Nu! 

- Fiica ta a îndurat o a doua ședință de tortură. 

De data aceasta, avocatul Joan Borra îl puse pe un ofițer să le aducă 
niște taburete și le propuse grijuliu lui Hugo și Caterinei să se așeze pe 
ei. 

- Vă rog să-i spuneţi fiicei mele că suntem bine cu toţii și că o 
aşteptăm să se întoarcă. 

- O voi face, le făgădui el, de parcă ar fi avut acces liber la deținută, 
fără să mai invoce de data aceasta scuza cum că nu e mesagerul 
nimănui. 

„Suntem bine cu toţii." Așa vorbiseră Hugo și Caterina. „Ar fi fost bine 
ca Merce să știe că Arnau era în siguranţă cu bunica lui", zise Caterina 
din prima zi, dar cum să o facă? Temnicerul continua să-i refuze. 
Contesa și tatăl ei îl plătiseră pentru aceasta, concluzionaseră ei într-o 
zi. Așa că nu aveau cum să-i transmită mesajul. Ştie, voise să creadă 
Hugo. „Altminteri, dacă ar fi apărut copilul, veguerul sau judecătorul i- 
ar fi spus. Fiica mea e conștientă că, dacă o ţin arestată și o 
interoghează înseamnă că nimeni nu știe nimic despre copil. Dacă apare 
sau îl găsesc, tortura și conținutul interogatoriilor ar fi cu totul altele." 

Incheiară discuţia și, în tăcere, cu zgomotul orașului înăbușit, cu 
trupurile și conștiințele tremurând din pricina durerii îndurate de 
Merce, se întoarseră la cârciumă. Fură surprinși să-l găsească acolo pe 
căldărar, care se scuza mereu că tot întârzia să facă noul alambic. Nu 
doar că îl terminase, dar îl și montase. Focul ardea puternic sub 
recipientul inferior mare și Pedro privea cu satisfacție. îl probă cu apă, 
să vadă dacă funcţiona. 

Aburii șuierau. Alambicul strălucea. 

Când își făcură apariția Hugo și Caterina, căldărarul, care nu cu mult 
timp în urmă îl dispreţuise, iși plecă fruntea și se îndreptă spre ușa 
cârciumii. 

- Așteaptă, îi zise Hugo, trebuie să-ți plătesc restul de bani. 

- Nu e nevoie s-o faci acum. Mi-i dai când vrei. Şi pe când plecă el, un 
altul își vâr? capul pe ușă. 

- Aveţi licoare? 

Caterina îl privi pe Hugo întrebătoare. O torturau pe Merce și... 

- Mâine-dimineaţă, îi făgădui Hugo cu voce slăbită. 


Munca le făcu bine, căci le oferi câteva momente în care reușeau să 
uite, deși, la sfârșitul zilei, după ce distilau vinul, urmau nopțile, o 
provocare cu greu de depășit. Se culcau și rămâneau treji unul lângă 
celălalt, ascultându-și planșetele. 

In schimb, oamenii începură să se poarte afectuos cu ei. în oraș se 
știa că Merce îndurase deja două ședințe de tortură și tot mai mulţi 
începeau să creadă că era nevinovată. Altfel, cum ar fi putut îndura o 
mamă două ședințe de tortură? se întrebau multe femei. Ba unele chiar 
vorbeau deja cu insolenţă despre contesă ca fiind vinovată de dispariţia 
lui Arnau. 

- Ce păcat că legea nu îngăduie ca nobilii să fie torturați! se auzi în 
cârciumă, în semn de sprijin, când Hugo trecu pe-acolo. 

- Pe regina Sibila au torturat-o, își aminti cineva. 

- Da, dar însuși regele loan a poruncit-o, nu judecătorii noștri. 

Hugo nu-i băgă în seamă și ajunse lângă Caterina, lângă butoaie. 

- Tot ei ne-au întors spatele după ce au atacat cârciuma, îi zise la 
ureche după ce făcu un semn dispreţuitor spre clienţi. Ba unii dintre ei 
chiar au luat parte la prădat. E 

- Ei ne dau de-ale gurii, răspunse ea. Incearcă să-i vezi în lumina asta. 
Ne avem doar unii pe alţii, iubitule. Merce și micuțul... Poate sora ta? 
Pedro, Llucia şi Simon... Poate monseniorul. Și să mai fie încă vreo 
patru... sau nu? Poate niciunul. Asta-i realitatea. Să luptăm pentru ea. 

Neapole celebră cu mari festivități debarcarea regelui Alfonso însoțit 
de armata lui și de circa o mie cinci sute de principi și nobili din 
Catalonia, Aragon, Sicilia, Castilia și chiar din regatul Neapole. 

Și în timp ce condotierul Braccio da Montone se războia împotriva 
lui Sforza, iar ducele de Anjou pe pământuri napolitane, regele Alfonso 
porunci ca o armadă formată din opt galere, după ce ancoraseră în 
Sicilia ca să se înarmeze cum se cuvine, să plece spre Pisa, unde li se 
alăturară alte două galere, și de acolo direct spre portul Genova, gata să- 
și atace dușmanii înverșunați. 

Odată anunțat ducele de Genova, Tommaso di Campofregoso, acesta 
își trimise armada să se lupte cu cea catalană, sub conducerea fratelui 
său, Battista. Bătălia a avut loc în Foz Pisana, iar armada catalană o 
înfrânse pe cea genoveză; învinse cinci dintre cele opt galere din care 
era formată aceasta, alungă alte două și îl captură pe generalul ei, 
fratele ducelui, Battista di Campofregoso. 

Victoria armadei regelui Alfonso în bătălia navală de la Foz Pisana 
avu două consecințe importante. Prima fu că înseși autorităţile din 
conducerea Genovei se predară ducelui de Milano, Filippo Maria 
Visconti, şi-i predară statul. A doua fu că papa Martin al V-lea, văzând 
victoria răsunătoare a lui Alfonso împotriva genovezilor, impuse un 
armistițiu între acesta și ducele de Anjou, care se resemna și-i 
recunoscu lui Alfonso drepturile ca Duce de Calabria și moștenitor al 
reginei loana a Neapolelui. 


Dar, deși armistițiul aduse o pace precară în regatul Neapolelui, nu se 
petrecu la fel și în regatul Castiliei. Ferdinand de Antequera, regele care, 
prin război, mite și viclenie obținuse coroana Aragonului, Valenciei și 
Mallorcăi, precum și principatul Catalonia prin intermediul sentinţei 
dictate în Caspe, nu doar că se concentra asupra regatelor cu pricina, 
dar și făcu tot ce fu nevoie pentru ca fii lui, infanţii de Aragon, să ajungă 
să controleze regatul Castiliei. 

li îmbogăți pe toţi cu titluri, castele, domnii mari și pământuri 
întinse, şi domeniile aferente celor mai importante ordine militare, cum 
ar fi cel de Santiago și Alcantara, dar fraţii, în loc să acționeze împreună, 
aşa cum intenționase tatăl lor, se întrecură, în schimb, și sfârșiră prin a 
ridica armate ca să se înfrunte. Infantele Henric îl răpi în cele din urmă 
pe regele Castiliei, loan al II-lea, în vârstă de cincisprezece ani, și pe 
sora lui, Catalina, cu care urmărea să se căsătorească. 

Toate aceste lucruri se întoarseră împotriva infantelui Henric, care se 
văzu obligat să-și concedieze armata, să se predea și să se supună 
voinţei regelui Castiliei. 

Toate acestea se petrecuseră pe la sfârșitul anului 1420. Regele 
Alfonso, care ținea mereu legătura cu sora lui, infanta Maria de Aragon, 
soţia lui loan al II-lea de Castilia, era conștient că planul tatălui lui, 
Ferdinand de Antequera, eșuase, că ceilalți doi fraţi ai lui, infanţii de 
Aragon, se înfruntau între ei, și de faptul că regele Castiliei, loan al II- 
lea, avea să se răzbune cu siguranţă pentru că fusese răpit și umilit de 
către Henric. 

Pe de altă parte, Alfonso era întru totul conștient că fratele lui avea 
să fie arestat și încarcerat, drept pentru care, atunci când amiralul său, 
Bernat Estanyol, în urma victoriei din bătălia navală de la Foz Pisana și 
a păcii din Neapole, îi ceru permisiunea să se întoarcă în Barcelona ca 
să se ocupe de răpirea ciudată a întâiului lui născut și de moartea 
secretarului lui, regele i-o acordă, întrucât avea nevoie de persoane de 
absolută încredere în regatele lui, ţinând cont de conflictul care urma să 
se iste în Castilia din pricina fraţilor lui. 

In cea de-a treia ședință se folosi tortura focului. La fel ca după 
tortura cu sfoara, Merce primise îngrijiri medicale în carceră, pentru a 
depăși ședința anterioară, cea a betelor, îndeosebi în locul în care avea 
să fie arsă: pe tălpi. 

I le unseră cu untură de porc și o așezară pe un scaun, forțând-o să 
întindă picioarele spre un foc. 

Judecătorul o privi pe femeia slabă, trasă la față, cu urme de la sfori și 
bețe pe braţe și picioare, mâini și tălpi, și o rugă, cu o urmă de 
compasiune în glas, să mărturisească înainte ca untura să înceapă să se 
încălzească. 

- Nu am fost eu, răspunse ea. Sunt nevinovată. 

In cele din urmă, untura de porc începu să clocotească pe tălpile lui 
Merce. 


Judecătorul insistă. 

Ea negă. 

In sala de tortură se auzi sfârâitul grăsimii arzând și în scurtă vreme 
încăperea fu învăluită de mirosul caracteristic de carne prăjită. 

Merce îndură. 

- Arestaţi-o... Arestaţi-o... pe contesă! strigă ea în cele din urmă. E o 
asasină! 

- Mărturisește, spuse judecătorul fără urmă de convingere în voce. 

Merce urlă de durere. Apoi leșină. 

Era așa-numitul „efect purgativ al torturii”. După a treia ședință, 
judecătorul o găsi pe Merce nevinovată de acuzele care i se aduceau și o 
eliberă. In Catalonia, dacă un prizonier îndura tortura fără să-și 
mărturisească vina era considerat nevinovat, fără să poată fi judecat 
iarăși pentru aceleași fapte. Mulţi aflaseră deja despre această decizie 
înainte ca unul dintre alguazilii veguerului să vină la cârciumă ca să-i 
comunice lui Hugo sentința. 

Fugiră la ea, înconjurați de oameni care aplaudau și ovaţionau. Cu 
timpul, încarcerarea și torturarea lui Merce deveniseră, pentru oamenii 
simpli, lupta dintre o contesă, avută și puternică, și o cetățeană umilă 
căruia îi furaseră fiul. De aceea, la intrarea în carceră se adunară o 
mulțime de oameni și îi făcură loc să treacă, respectuoși. în mare erau 
femei; torcătoare, văduve bătrâne care vindeau lână sau din cele care 
cumpărau ori vindeau cereale în piața Blat, lângă castelul veguerului, 
sau în piața Liana sau Oii, ambele aflate în apropiere. Pe o targa de 
lemn, poate dintre cele pe care le foloseau ca să-i care pe prizonierii 
morți, temnicerul aduse o femeie pe jumătate inconștientă, transpirată, 
zdrobită, incapabilă să umble sau să vorbească, dar care zâmbea și care 
făcu un semn de victorie când își văzu tatăl și pe Caterina. Hugo nu 
îndrăzni să o atingă; în schimb plânse. Doi bărbaţi se grăbiră să le ia 
locul alguazililor care ţineau de prăjinile de lemn și așteptară ordinele 
lui Hugo. 

- Poftim! îi zise temnicerul lui Hugo. Banii ăștia au rămas în plus de 
data trecută. 

Şi îi înapoie niște bani. 

- Ai decontat pentru călău? întrebă Hugo cu amărăciune. Temnicerul 
nu-i răspunse. 

- Să mergem! îl îndemnă Caterina trăgându-l de braţ. Defilară printre 
oameni. Ovaţiile se transformară în murmure când oamenii văzură în ce 
stare era Merce, cu ochii închiși și gura încordată, suferind junghiuri de 
durere la simpla mișcare a tărgii. Hugo și Caterina merseră năuci, cu 
vederea încețoșată. Oamenii care se adunaseră în față începură iarăși să 
ovaționeze și să aplaude. 

- Curajoasă! 

- Mamă! Tu ești cu adevărat o mamă! 

- Ai învăţat-o minte! 


- Unde e contesa acum? Au arestat-o deja? 

Il așteptau. Aflaseră de la câţiva clienţi de sosirea galerei amiralului, 
care trecuse de tasques - bancurile de nisip ce permiteau accesul pe 
coastă -, escortată de alte două nave alături de care străbătuse, de mai 
multe ori, de la un capăt la celălalt, faleza Barcelonei, în semn de triumf, 
cu steagul amiralului arborat, în timp ce marinarii de la bord primiseră 
ovațiile cetățenilor care se adunau pe plajă. Odată încheiată celebrarea, 
o barcă se duse până la galeră. Amiralul se îmbarcă pe ea și rămase în 
picioare, solemn, înfruntând valurile puternice din ziua aceea și pe care 
vâslașii le înfrângeau cu greu. Debarcă pe un pod de lemn precar, 
instalat în grabă tocmai în acest scop, la capătul căruia îl așteptau 
veguerul, magistratul și mai mulți consilieri ai Barcelonei. 

Nu se lungiră cu saluturile și felicitările pentru victoriile din Neapole 
și Sardinia. Era sfârşitul lui ianuarie, anul 1422, vremea era urâtă, 
cenușie și rece, iar vântul sufla picăturile de apă de mare dincolo de 
țărm, împroșcându-i pe toți. 

Incă din ziua sosirii lui, chiar de-ar fi fost după-amiaza târziu, Hugo 
și Caterina se așteptară să primească ordin de la amiral să se înfățișeze 
la palat. Cu toate acestea, nu veni nimeni să-i caute. Continuară în ziua 
următoare și, împreună cu ei, o mulțime de clienți care petreceau ore 
întregi sorbind din castroanele lor cu vin sau licoare, nevrând să se 
ridice de la masă fără să-și satisfacă pe deplin curiozitatea. Oamenii se 
îngrămădeau în cârciumă, ba chiar zăboveau pe strada Boqueria. Nici a 
doua zi nu veni nimeni. 

- L-am văzut pe veguer intrând în palatul lui, zise cineva chiar în 
dimineaţa aceea. 

- Probabil că-i explică ce s-a petrecut... zise un altul. 

Când auzi avalanșa de comentarii care începură, Hugo se întoarse la 
butoaie, lângă Caterina și Pedro. 

- Te va chema? îl întrebă Caterina. 

- Fără îndoială, afirmă Hugo. 

Nu se întâmplă în ziua aceea, nici în următoarea, nici în a treia, în 
ziua a patra însă, cu puţin înainte de răsăritul soarelui, Bernat însuși se 
înfăţișă în cârciumă. Veni singur, fără veguer sau soldaţi. Strigă la ușă, 
care încă era închisă, iar Pedro, cu privirea încă înceţoșată, deschise, 
pregătit să nu lase pe nimeni să intre, oricine ar fi fost la ușă... Se dădu 
însă înapoi din fața amiralului, mare, impunător. Nici Hugo, nici 
Caterina nu coborâseră încă de la etaj; Merce rareori cobora fără să fie 
însoţită de unul dintre ei doi. Bernat se așeză la una dintre mese. Pedro 
dădu să-i anunţe pe cei de sus, dar amiralul clătină din cap și, în schimb, 


făcu semn spre oala care atârna încă deasupra unor cărbuni pe care 
Pedro îi ținea arzând în timpul nopţilor de iarnă. 

- Dă-mi de mâncare și un castron zdravăn de vin! Flăcăul se supuse. 

- Vreţi să-l anunţ pe Hugo? îl întrebă apoi. 

- Nu. Vreau să mănânc și să beau. Apoi... îţi voi zice eu. 

Și mâncă, şi bău, nu ca amiralul armadei catalane, nici ca un conte, 
nici ca un ministru al regelui Alfonso. Pedro îl privi terminând castronul 
cu mâncare, pâinea și vinul, de parcă ar fi fost unul dintre clienţii care 
veneau la cârciumă. Bernat cerea un al doilea castron cu vin în timp ce 
Hugo cobora scările. 

Cei doi se priviră. Bernat întrerupse vraja fluturând castronul, ca să-i 
amintească lui Pedro să-i mai aducă vin. Hugo profită de momentul cu 
pricina ca să coboare și să se așeze în faţa lui. 

- Adu-mi și mie! îi ceru lui Pedro. 

- Vă voi ucide pe toți, îl ameninţă Bernat printre înghiţituri, de parcă 
ar fi spus un lucru lipsit de importanţă, chiar și pe flăcăul ăla, adăugă el 
după încă o înghiţitură, cu gura plină și arătând spre Pedro, dacă nu-mi 
recuperez fiul teafăr și nevătămat în două zile. 

- Ar trebui să-ţi întrebi soţia, răspunse Hugo, încercând să fie la fel de 
rece ca Bernat. 

Vorbiseră despre asta, el, Merce și Caterina, în odaia lui Merce. Acum 
că Guerao murise, nimeni nu ar fi dat crezare scuzei că fuseseră nevoiţi 
să-l răpească pe copil deoarece contesa avea de gând să-l asasineze pe 
moștenitorul lui Bernat și nu ar fi crezut nici că majordomul îi ajutase 
să o facă. Merce îi rugase să nu-l predea pe fiul ei. Era întinsă pe pat, 
avea picioarele arse, câteva degete încă rupte, și rănile lăsate de sfori 
încă vizibile. 

- Mai devreme sau mai târziu, Arnau va îndura furia contesei. 

- Bernat se va întoarce pe mare și la război, asta știe să facă. Și atunci 
cățeaua aia de nevastă-sa se va mânia pe el. Nu o faceţi, vă rog, le zise 
ea. 

Hugo nu își putea închipui ce avea să se întâmple. Arnau era fericit în 
Bonrepos. Simon, sclavul eliberat, își asumase răspunderea de a-i ține la 
curent și în orice călătorie pe care o făcea înspre Tarragona sau 
împrejurimile ei se abătea pe la mănăstire, ca să afle despre Arnau, care 
își revenise după ce fusese otrăvit de contesă. 

- Dumnezeu va hotărî, încheie Caterina starea lor de nesiguranţă. 
Câtă vreme copilul e bine, noi nu știm nimic despre el. 

La concluzia aceasta se adăuga o alta, pe care le-o oferise Joan Borra, 
avocatul, în ziua în care se duseseră să-i plătească onorariile ridicate. 
Merce fusese absolvită de orice consecinţe. Orașul o știa și o admira! 
Nici veguerul, nici magistratul, nici consilierii orașului nu aveau să 
îngăduie ca Bernat să-și facă singur dreptate. Orașul nu avea să permită 
ca o femeie care fusese torturată fără să-și mărturisească delictul să fie 
pedepsită din nou, chiar dacă era vorba despre amiralul armadei. Şi 


dacă se lua de ei, de Hugo sau de Caterina? întrebaseră ei. Avocatul 
pufnise cu putere. „Nu cred s-o facă", le zisese el. 

- Ştiu că nu a fost contesa, răspunse Bernat acuzaţiei aduse de Hugo. 

- Cum de ești așa de sigur? 

Bernat luă o gură lungă de vin înainte să răspundă, dar când dădu să 
o facă, Hugo i-o luă înainte. 

- Ai torturat-o cumva? 

Amiralul șovăi şi încercă să-și potolească furia. 

- Mi-e de-ajuns să o privesc în ochi, zise el, foindu-se. 

- Atunci privește și în ai mei! 

Vocea se auzi dinspre scara îngustă și abruptă care ducea la primul 
etaj şi pe care se vedeau doar picioarele bandajate ale lui Merce. 

Bernat privi fix spre scări; Hugo, care stătea cu spatele, se întoarse. 
Merce cobori scările încet, nesigură, ajutată de Caterina. Cobort simțind 
durere la fiecare mișcare. Pe genunchii goi se puteau vedea în 
continuare cicatricele de la tortura cu sforile; restul trupului îi era 
acoperit de cămașa de noapte. Cei mai buni medici din Barcelona o 
văzuseră pe Merce și îi sfatuiseră să evite lucrul de care se temeau cu 
toţii: febra. 

- Priveşte în ochii mei! îl provocă Merce când ajunse jos, cu Caterina 
lângă ea, având mereu grijă să nu-și piardă cumva echilibrul și să cadă. 

Bernat rămase măreț, holbându-se efectiv în ochii lui Merce. 

- Tu ai fost, afirmă amiralul rece fără să-și ia privirea de la ea. 

Hugo simţi cum i se strânge stomacul. Oare corsarul acela ar fi fost în 
stare să o facă pe fiica lui să mărturisească, deși trecuse de trei ședințe 
de tortură? Se convinse de contrariul când auzi hohotul de râs al lui 
Merce, trist, scurt, foarte scurt, foarte trist. 

- Nerodule! strigă ea. 

Bernat se ridică furios când auzi insulta și făcu un pas spre Merce, 
dar se opri înainte ca Hugo să sară de pe bancă să-și protejeze fiica, de 
parcă femeia din faţa lui, deși infirmă şi fragilă, tot îl înspăimânta. 

- Ce vei face? întrebă Merce. Mă vei ucide? Se dezechilibra când 
încercă să desfacă braţele, ca să i se ofere lui Bernat. Caterina o ajută. 
Vezi bine, zise ea, dându-se bătută, nu mă pot mișca. Și toate astea 
pentru că soția ta a hotărât să-l ucidă pe întâiul tău născut, îi spuse ea. 
Bernat clătină din cap. 

- Şi apoi l-a asasinat pe Guerao, zise ea. Guerao nu s-ar fi sinucis 
niciodată. Guerao nu i-ar fi făcut vreodată rău fiului tău. Ştii bine! 
Privește-mă acum în ochi! îi ceru ea într-un moment în care Bernat 
șovăi, probabil amintindu-și de loialitatea lui Guerao. 

Cu toate acestea, amiralul își reveni numaidecât și o sfida cu privirea. 
Merce făcu un pas în față, atât de impulsiv, că atât Caterina, cât și Hugo 
se grăbiră s-o prindă înainte să cadă; apoi plânse în braţele tatălui ei. 
Bernat o privea. 


- Nu aveai de gând să mă ucizi pe plajă? reuși să îngaime în cele din 
urmă, printre hohote de plâns. Fă-o acum, Bernat! Ucide-mă, pui de lele 
ce ești! 

- O voi face când îmi voi recupera fiul, răspunse el rece. Pe tine și pe 
ei toți, adăugă el, arătând spre Hugo, Caterina și Pedro. Fii sigură de 
asta! Doar Arnau mă oprește. 

- Cum te putem convinge că soţia ta... ? 

Se auzi șuierul săbiei care îl lovi pe Hugo în spate, cu partea plată, 
doborându-i la pământ și pe el și pe fiica lui. Bernat avea cincizeci și 
ceva de ani, dar scosese arma și îl lovise pe Hugo dintr-o singură 
mișcare, vertiginoasă și violentă. 

- Nu mă vei convinge niciodată, prostule! Bernat nu așteptă ca tatăl și 
fiica, ajutați de Caterina și Pedro, să reușească să se ridice. Știu că a fost 
fiica ta. Știu. Nimeni nu mă va convinge de altceva. 

- Şi Guerao? întrebă Merce de la podea. A fost părtaş? 

- Unde l-ai ascuns? insistă Bernat, ignorând întrebarea. Nu sunt 
multe locuri în care ar putea fi. 

Hugo se ridică, rănit în urma loviturii de sabie, și o ajută și pe Merce 
să se ridice. 

- Nu ai nici măcar o fărâmă de milă în tine? îl mustră el pe Bernat. 
Nimeni nu-mi poate acuza fiica de răpirea lui Arnau. A îndurat torturi 
ca să-și dovedească nevinovăția. Sfoara, băţul, până și focul... 

- Diavolilor le place focul... îl întrerupse Bernat, după care tăcu brusc. 

Hugo o presimţi, la fel și Caterina. Merce greşi și miji ochii, o clipă 
doar. Bernat râse în hohote. 

- Ştii câți bărbaţi am judecat înainte de a-i arunca în mare sau de a-i 
executa pe câmpul de luptă? Aproape toţi erau vinovaţi; își ascundeau 
privirea întocmai cum ai fâcut-o tu. Diavolii, serios? Vă protejaţi între 
voi. Mi-ai trimis fiul unde e diavolița. 

- Nu! strigă Hugo. 

Bernat nu-l băgă în seamă. Era convins că descoperise locul în care îl 
țineau ascuns pe fiul lui și nimic nu mai conta. 

- Fugiţi, căci de nu, vă voi ucide când mă întorc. 

- Bernat... încercă să-l oprească Merce, dar nu reuși să-l facă nici 
măcar să întoarcă privirea în timp ce se îndrepta spre ușa cârciumii. 

Nu trecu mult și Hugo, încărcat cu un săculeț cu bani, pâine și vin, și 
ceva straie călduroase, toate adunate în grabă, ieșea din Barcelona și se 
îndrepta spre Priorat. Nu trecuse încă podul Sant Boi de peste 
Llobregat, că huruitul copitelor cailor le dădu de veste, lui și ţăranilor 
alături de care mergea, că trebuia să se dea la o parte din drum. îi 
depășiră cinci cai în plin galop, ridicând praf și azvârlind o mulţime de 
pietricele în urma lor. în fruntea lor se afla Bernat. 

La sfârşit de ianuarie, zilele erau în continuare scurte, iar Hugo se 
folosi de ultimele raze de lumină ca să se apropie cât mai mult posibil 
de mănăstirea din Bonrepos, conștient că Bernat avea să fie deja acolo. 


Oare își recuperase copilul? Cum s-ar fi putut împotrivi cele 
treisprezece călugăriţe dorințelor amiralului și oamenilor lui? Se lăsa 
noaptea și îi fu cu neputinţă să continue. Atunci și-l închipuia pe Bernat 
furios și dând năvală în mănăstire... Şi reuși doar să aţipească, 
așteptând ca zorii zilei să-i arate iarăși drumul. 

Mulțimea de oameni de pe drumul care ducea spre Bonrepos îi dădu 
de înţeles lui Hugo că se petrecea ceva acolo jos, în valea ascunsă în 
care se afla mănăstirea. De când călătorise atunci cu Merce, îl însoțea o 
tăcere întreruptă doar de zgomotele pădurii frunzoase, care îngusta 
cărarea. 

- Ce se petrece? îl întrebă pe un bărbat care cobora, ca el, potrivindu- 
și pasul cu al lui. 

Bărbatul, cu o săpăligă pe umăr, îl privi mirat. 

- Nu știi? 

Hugo clătină din cap. 

- Atunci tu de ce cobori? 

Hugo șovăi. Nu se așteptase la întrebare. 

- Una dintre călugărițe e sora mea, și cum eram în trecere prin 
apropiere... 

-Aha. 

Probabil că ţăranul își satisfăcuse îndeajuns curiozitatea, căci îi 
răspunse numaidecât la prima întrebare lui Hugo: 

- Păi, sora ta şi celelalte călugăriţe au o problemă acolo jos. Amiralul 
armadei catalane le acuză că i-au răpit fiul și îl țin prizonier. Le-a 
ameninţat că va ataca mănăstirea cu forța și își va recupera copilul. 

- Câţi sunt? 

- Au ajuns cinci, dar unul dintre ei a plecat de pe câmpul de luptă. 
Bărbatul râse de gluma lui. Hugo se forță să râdă și el. Bănuim că s-a 
dus să caute întăriri. 

- Şi călugărițele ce zic? 

- Călugăriţele zic că nu trebuie să dea explicaţii nimănui în afară de 
arhiepiscopul de Tarragona și că, dacă nobilii atacă mănăstirea, vor fi 
excomunicați numaidecât. 

- Şi dumneata? 

- Eu sunt un vasal al călugărițelor. Locuiesc mai sus. Arătă cu degetul 
mare peste umăr. în La Morera. Şi m-au chemat ca să apăr mănăstirea. 
Mai sunt mulți alți vasali ai călugărițelor care le-au venit în ajutor. 
Bărbaţi chiar din Montsant, din La Morera, din Cornudella, din Albarca, 
din Ulldemolins... Facem de pază cu rândul fără să ne neglijăm 
obligaţiile, deși în perioada asta oricum nu prea e de muncă. 

Nobilii ăștia au venit ca să ne distreze în timpul plictiselii de iarnă! 

- [l veţi înfrunta pe amiralul armadei Cataloniei? E ministrul regelui 
Alfonso. 

- Nici măcar regele nu poate încălca imunitatea bisericilor și a 
mănăstirilor! răspunse bărbatul cu fermitate. Așa zice legea catalană. Se 


poate ca Biserica să-l excomunice după legea lui Dumnezeu, dar noi ne 
putem împotrivi și ucide pe oricine e dispus să încalce legea cu pricina 
și nimeni nu ne poate acuza sau pedepsi pentru astfel de morți. Nu 
contează ce cer sau ce nu mai cer sau pretextele folosite ca să atace 
mănăstirea. Nu pot s-o facă. Așa li s-a adus la cunoștință amiralului și 
însoțţitorilor lui. 

- Dar dacă ele îl ţin sechestrat pe fiul amiralului... 

Hugo încerca în continuare să-l tragă de limbă pe bărbat pe când 
începu să se întrezărească prin desiș fundul văii. 

- Călugărițele sunt soțiile lui Dumnezeu. Cum să răpească pe cineva? 
Și de-ar fi așa, trebuie să fie un motiv. În orice caz, nu suntem noi în 
msură să le judecăm. Suntem vasalii lor și, dacă nu le luăm apărarea, ne 
vom pierde pământurile și drepturile. Motivele de ceartă dintre cei 
mari și importanţi nu ne privesc. 

Bărbatul vorbise despre un „câmp de luptă”, dar lui Hugo i se păru a 
fi mai degrabă o întrunire aproape festivă a mai multor țărani, cu unelte 
în loc de arme. Ţăranii sporovăiau, râdeau și beau, cu un ochi la amiral 
și la cei trei bărbaţi care mai rămăseseră cu el, care se aflau ceva mai 
încolo, la marginea dintre vale și pădurea de nepătruns. Două ajutoare 
de călugărițe lucrau în grădină, aparent fără să-și dea seama de situația 
încordată. 

- Şi a dormit acolo?... Amiralul? se miră Hugo când nu văzu nicio 
tabără sau vreun cort. 

- Nu, răspunse țăranul chiar înainte să se despartă de el și să se 
îndrepte spre locul unde se aflau ceilalți. Azi-noapte unul dintre ei a stat 
de pază, cică pentru a se asigura că nu iese nimeni din mănăstire... deși 
ar fi foarte ușor să-l înșele, iar ceilalți, împreună cu amiralul, s-au retras 
și-au fost găzduiţi de prioratul din Escaladei. Acolo se mănâncă bine, se 
bea și mai bine și se doarme la căldură. 

Hugo își aminti de zilele în care locuise cu fraţii laici din Escaladei și 
simți iarăși gustul vinului în gură, vinul acela cu un gust secundar de 
piatră de ardezie printre care își răspândeau vrejurile rădăcinile, în 
căutarea unei picături de apă. Oftă. Simţi căldura soarelui care 
pătrundea până în adâncimile văii și care-l alină după frigul îndurat în 
întunericul drumului prin pădure. Privi spre locul în care se afla Bernat. 
Nu avea cum să-l recunoască de la distanţa asta, se liniști el... Deși era 
singurul care nu avea la el o unealtă de lucrat pământul. Cu siguranţă că 
Bernat știa că avea să-l urmeze până la Bonrepos. Se îndepărtă și mai 
tare, ca să nu fie descoperit. Evită fațada principală, unde se aflau 
țăranii, şi dădu roată mănăstirii, căutând intrarea în biserică. Ușile de 
lemn erau închise, îi atrase atenţia uneia dintre ajutoarele din grădină. 

- Pace! se salutară ei. 

- Trebuie să vorbesc cu maica superioară Beatriz, îi zise Hugo. 
Femeia dădu să-l refuze, dar Hugo continuă: Spune-i că Hugo Llor e aici 
și că vrea să o vadă. Nu mai vorbi despre asta cu nimeni altcineva. 


Hotărârea cu care Hugo i se adresă o convinse în cele din urmă pe 
servitoare. Era o fată tânără, cu o privire atentă și vioaie, poate cam de 
vârsta pe care o avusese Arsenda când fusese violată în mănăstirea 
Jonqueres. 

- E important să o ştie doar maica superioară Beatriz. 

Hugo aşteptă ascuns în intrarea în biserică până când, după o vreme, 
una dintre uși se deschise îndeajuns încât să se strecoare înăuntru. 
Arsenda o închise numaidecât în urma lui. 

Lumina fadă și pâlpâitoare a lumânărilor care luminau templul îi 
îngădui lui Hugo să zărească chipul unei femei obosite, care nu mai 
semăna deloc cu maica superioară intransigentă pe care o văzuse 
prima... și ultima oară când fuseseră împreună fără zăbrele între ei. 
Vocea însă, fermă și autoritară, alungă orice îndoială pe care ar fi avut-o 
Hugo cu privire la starea ei sufletească. 

- Mă aşteptam să vii, îi zise Arsenda. Vocea ei răsună în biserica 
goală. 

- Cum te simți, soră? întrebă Hugo. 

- Cu nebunul ăla la porţile mănăstirii, glumi ea, categoric atacată. Nu 
aveau unde să se așeze în biserică, așa că Arsenda îl duse până la 
zăbrele, dincolo de care trecură printr-o ușă bine ascunsă. Se așezară 
dincolo de ea, unul lângă celălalt, lumânările licărind jucăușe printre 
găurile mici din lemn. 

- Imi pare rău pentru necazurile provocate... 

Arsenda ridică o mână, făcându-i semn să tacă. 

- Să nu-ţi pară rău pentru mine. Toate acestea s-au petrecut...Nu 
știu... S-au petrecut ca să mă trezească din letargia în care mi-am 
petrecut viața. Am redescoperit dragostea. Nu dragostea aceea ideală 
față de Dumnezeu, ci dragostea reală, pe care o simţi în stomac. O 
singură zi cu Arnau și-am plâns când am văzut cât tânjea după căminul 
lui, iar o clipă, doar o clipă mai târziu, râdea, și eu împreună cu el. Am 
suferit când s-a rănit sau se pierdea prin pădure și m-am emoţionat 
când îl vedeam întorcându-se spre mine. O zi, Hugo. Arsenda se șterse 
la ochi cu mâneca rasei. Toate acestea într-o singură zi, repetă ea. Nu 
știu de ce Dumnezeu m-a lipsit de astfel de bucurii și satisfacţii. Sunt 
inofensive; nu-mi distrag atenţia 
de la țelul de a-l sluji Lui. Mulţi ani am trăit cu inima uscată și roasă pe 
dinăuntru de vină. Am crezut-o pe Merce fiica diavolului... 

Arsenda izbucni în plâns. Hugo nu știu dacă să o îmbrăţișeze sau nu. 
Oare putea s-o facă? 

O făcu, iar ea îşi puse capul pe umărul lui. 

- Îți amintești când pălăvrăgeam unul lângă altul, sub o pătură, pe 
acoperișul casei din Jonqueres? întrebă Arsenda printre hohote de 
plâns. 

Hugo, cu gâtlejul încordat, reuși doar să încuviinţeze din cap. 


- Am şters vremea aia din viața mea, continuă ea. Te-am expulzat. 
Pur și simplu. Cu toate acestea, de când te-ai întors cu Merce și de când 
rugăciunile pe care le-a înălțat ea Fecioarei mi-au pătruns în suflet, mi- 
am amintit fiecare noapte în chip atât de real, că am reușit să număr 
până și stelele care ne-au luminat fanteziile de copii. 

- Arsenda, Merce... Merce se simte rău. 

- Știu. 

- Ştii? 

- De când am cunoscut-o, m-am interesat de ea și am primit vești 
despre viaţa ei. Nu e greu. Lent, da, dar simplu. Mă rog să se vindece. 
Ştiu ce calvar a îndurat din mâinile călăului și o admir. De mi-ar fi dat 
Dumnezeu o a zecea parte din forța ei ca să o protejez așa cum și-a 
protejat ea fiul! 

- Erai foarte tânără pe atunci. Nu ţi-o reproşa! 

- Aşa este, eram. Și ingenuă. Foarte. Eram singură, Hugo... 

- Eu... 

- Odată cu trecerea anilor, îl întrerupse Arsenda, am cunoscut atâta 
răutate, atâta perversiune... atâta ipocrizie, încât m-am închis în mine 
însămi şi m-am lepădat de toate, până şi de familia mea. 

Intre ei se așternu tăcerea. Ei bine... își veni în fire maica superioară, 
îndreptându-se în scaun și netezindu-și straiele cu mâinile, acum ești 
aici și asta contează. 

Hugo pufni. 

- Pot să te sărut? își surprinse el sora. 

- Nu știu dacă o călugăriță ar trebui... șovăi ea. Deşi am mijlocit în 
situații cumplite și ele erau tot călugărițe. Da, presupun că mă poţi 
săruta. Singurele sărutări pe care le-am primit în viața mea de la un 
bărbat... Da, cred că merit. 

Işi întoarse obrazul spre Hugo, care o sărută cu tandreţe. 

- Pentru copilăria noastră, zise el. 

- Şi pentru bătrâneţea noastră, răspunse ea. 

- Şi acum ce vom face cu copilul? întrebă Hugo după câteva clipe. 

- Nu am vrut să i-l dau pe Arnau amiralului. Ştiu că e tatăl lui, dar știu 
și că Merce a îndurat niște torturi îngrozitoare ca să-l salveze de la o 
moarte sigură. Știu că și-a revenit cu greu, dar a reușit să facă asta cu 
ajutorul lui Dumnezeu... și al rugăciunilor și îngrijirilor primite de la 
călugăriţe, te asigur de asta. Ar fi simplu să fugiţi noaptea. Amiralul lasă 
un om de pază, dar mi se pare că o face mai degrabă pentru a păstra 
impresia de asediu decât pentru eficiență. Așteaptă ceva, nu știu ce. Mă 
îndoiesc că e vorba despre ajutor militar; sunt mai mult decât suficienţi 
ca să-i pună pe fugă pe țăranii care ne protejează. Ei nu sunt soldați. O 
cursă de cai și patru săbii și ar fugi toţi înspăimântați. Poate că așteaptă 
permisiunea reginei... sau a arhiepiscopului. Nu știu ce i-ar spune 
regina, dar arhiepiscopul nu i-ar permite vreodată să atace mănăstirea; 


m-am ocupat deja de asta. Cert este că amiralul știe că oricine ar putea 
evada în întuneric. 

- Şi unde am putea merge? se întrebă Hugo. 

- Asta e întrebarea, de aceea așteaptă amiralul. Știe că nu aveţi unde 
să vă duceți. 

- Așa este, recunoscu el. Ar fi absurd să fugim. Merce aproape că nu 
se poate mișca; are nevoie de Caterina lângă ea. Nu ar avea niciun sens 
ca eu să fug cu Arnau în alt loc, departe de mama lui... și de Caterina. 
Hugo rămase o clipă tăcut, gânditor. După moartea lui Guerao, m-am 
gândit... eu şi Caterina ne-am gândit, se corectă el, că soluţia ar fi ca 
mama și fiul să dispară. Le-am trimite suficienți bani ca să trăiască 
oriunde vor fi. De exemplu, în Granada. Ar fi putut să se ascundă în 
Granada, printre musulmani. 

Când vorbi despre Granada, și-o aminti pe Dolca, într-o străfulgerare. 
Granada era orașul în care visaseră să fugă, împreună! 

- Cârciuma merge iarăși bine și aduce câștiguri, continuă el, alungând 
amintirea Dolcei într-un locșor întunecat din memoria lui. Dar e 
imposibil s-o facem până ce Merce nu-și revine în urma rănilor lăsate 
de tortură. Şi nu pot nici să mă întorc la Barcelona cu copilul. Ar fi ca o 
mărturisire; m-ar aresta de îndată ce-aș trece de ziduri. La început ne- 
am bizuit pe faptul că Guerao avea să ne apere în fața lui Bernat și avea 
să spună adevărul, apoi ne-am gândit la Granada... sau orice alt loc! Iar 
acum nu pot nici măcar să mă întorc cu Arnau la mama lui. 

- Până nu veți face pace, spuse Arsenda apăsat, nu veți putea trăi 
liniștiți. 

- Pace? 

- Da. Cu amiralul, frate. E un dușman rău. Puternic și crud. Până nu 
veţi ajunge la un armistițiu, nici tu, nici familia ta nu veți trăi liniștiți. 

- A făgăduit că ne va ucide pe toţi! 

- Ei bine, trebuie să faci un efort... sau să îl înfrunți. 

Incă îl durea în locul în care îl lovise Bernat cu sabia cu câteva zile în 
urmă, în cârciumă. Nu vedea cum ar fi putut să facă pace cu el. Singura 
cale de scăpare era să îl înfrunte pe amiral și să-i pună capăt vieții, deși 
nu știa nici cum l-ar fi putut ucide. Nu ţinuse niciodată o sabie în mână 
și, chiar dacă-i ucisese pe catârarii aceia care voiseră să o violeze pe 
Merce în drum spre Zaragoza sau, cu ani în urmă, pe bărbatul acela, ca 
să o apere pe Regina, își zise că nu avea să-i fie aşa de ușor să-l ucidă pe 
amiral. Pe catârari îi înșelase. Nu putea face la fel cu Bernat; trebuia să-l 
provoace, să se ducă la el, să-l privească în ochi... I se strânseră stomacul 
și testiculele când și-l închipui pe corsar năpustindu-se asupra lui. 

Dormi în biserică, lângă ușile de la intrare, cât mai departe posibil de 
zăbrelele în spatele cărora cântau și se rugau călugărițele. Arsenda îi 
spuse că urma să-i îngăduie să rămână acolo până ce avea să se rezolve 
totul și nu, nu i se permitea să intre să-l vadă pe Arnau. Íl ţineau într-o 
chilie fără ferestre, păcălindu-l, și călugărițele intrau cu rândul la el, ca 


să-l distreze. li povestiseră că niște oameni răi, trimiși de contesă, voiau 
să vină să-l ia să-l ducă la ea. Fusese de ajuns să o amintească pe 
contesă și copilul acceptase de bunăvoie să fie izolat. In amurg, după ce 
Bernat se retrăgea la priorat să se odihnească, îi îngăduiau să se plimbe 
și să se joace puțin în galerie. Nici Arnau nu avea de unde să știe că 
acela care amenința mănăstirea era chiar tatăl lui; mereu vorbea 
frumos despre el, afectuos. 

- Şi nu ai cum să ţii un copil de vârsta asta izolat prea multă vreme în 
chilia unei mănăstiri, îi comentă sora lui. 

Era oare un avertisment? Dacă da, Arsenda nu insistă, ci îl întrebă 
apoi despre Merce. Voia să afle mai multe despre viaţa fiicei ei, așa că îl 
ascultă pe jumătate absorbită pe Hugo povestind, până când una dintre 
călugăriţe o chemă. Trebuia să-și îndeplinească obligaţiile. 

După ce le săvârși, când se așternuse deja noaptea, o servitoare 
tânără îi aduse lui Hugo cina și o pătură ca să se apere de frig. Era 
nevoit să doarmă pe jos, se plânse călugărița, de parcă ar fi fost vina ei. 
în noaptea aceea nu o mai văzu pe Arsenda. Crezu că nu avea să 
reușească să adoarmă, nu doar din pricina frigului și a podelei tari pe 
care se întinse, ci din pricina cântărilor bisericești și a rugăciunilor din 
timpul utreniei și al altor ore canonice pe care le țineau călugărițele în 
spatele zăbrelelor. Cu toate acestea, fu înfrânt de oboseala de pe drum, 
sporită de faptul că dormise prost și puțin în căpițe de fân sau cu 
animale, așa că dormi ușor, după care se trezi și fu surprins de 
strălucirea lumânărilor care o luminau pe Fecioara cu Pruncul. în 
repetate rânduri pe timpul nopţii, de mai multe ori, preț de câteva clipe 
doar, până când oboseala punea iarăși stăpânire pe el. Fecioara cu 
Pruncul se agăţă de visele lui. Și zâmbea. Şi plângea. Şi Hugo se trezea 
agitat şi dădea de Ea acolo, învăluită de un nor de căldură care plutea în 
biserică și care o făcea să prindă viaţă, așa cum se petrecuse și cu 
Fecioara Mării în noaptea aceea în care voise să înapoieze prin biserică 
banii pe care îi primise de la Bernat drept plată pentru că-i trădase pe 
marinarii catalani. 

Și Bernat se amesteca în visele lui, alături de Fecioară, Merce, Barcha 
și Caterina. 

La răsăritul soarelui, după slujba de la prima oră, Arsenda își găsi 
fratele prosternat în fața Fecioarei; se ruga cu ochii închiși. îi simţi în 
cele din urmă prezența. 

- Aveai dreptate, îi zise el. 

- Legat de ce? întrebă ea. 

- Armistițiu sau moarte. Arsenda se încruntă. 

- Eu nu ţi-am vorbit despre moarte. 

- Dar e singura soluţie. Chiar în dimineaţa asta, când vine Bernat, mă 
voi duce să-l caut. 

Sfaturile Arsendei nu ajutară la nimic. Ce-i drept, vorbise despre o 
confruntare, dar nu se așteptase să o facă în persoană. Insistă să facă 


pace prin intermediari: arhiepiscopul de Tarragona, de exemplu; era un 
prieten bun de-al Arsendei și îi datora numeroase favoruri. La asta se 
gândise ea, la intervenţia unor terţi cu o oarecare influenţă și care ar fi 
putut mijloci înaintea amiralului. Cât despre confruntare. .. Dacă avea să 
fie nevoie de așa ceva, existau destule mijloace de a evita violenţa; 
Biserica știa bine acest lucru. 

- Nu te duce! insistă Arsenda când îi auzi pe Bernat și pe ceilalți 
oameni ai lui sosind cu zarvă, în zgomot de copite, nechezat de cai și 
țipete. Te va ucide. 

Dar Hugo părea îmbibat de un spirit invincibil. 

- Mă va ajuta ea, răspunse el și își făcu cruce în fața icoanei cu 
Fecioara și Pruncul. 

Hugo se folosi de timpul scurt în care Arsenda o privi pe Fecioară, 
învinuindu-se că își indusese în eroare fratele și simţindu-și deja 
sufletul chinuit, ca să deschidă hotărât una dintre ușile bisericii și să 
iasă în spaţiul deschis. 

Era îmbrăcat simplu, ca un cârciumar: pantofi de piele aspră, 
rezistenți; nădragi pământii din lână de calitate; vestă închisă la culoare 
și pieptar tot din lână, de un roșu șters, până la jumătatea coapsei. Cu 
capul descoperit, singura podoabă pe care o purta era o curea de piele 
neagră cu cataramă de argint, un dar de la Caterina, pe care și-o 
încheiase peste pieptar. O altă „podoabă" pe care o purta în călătorii, 
ținând cont că în Barcelona era interzis pentru că depășea lungimea 
maximă, era cuțitul Barchei, dar care acum se afla în biserică, lângă 
pătură, mantie și celelalte bunuri ale lui. 

Pâcla se ridicase deja pe când sosise Bernat, iar valea care se 
întindea în faţa mănăstirii părea acoperită de o patină de rouă. Nu era 
soare, dar nici lui Hugo nu-i era rece. Toate simţurile i se concentrau 
asupra figurii aceleia impunătoare, care râdea în hohote la o glumă pe 
care o făcuse unul dintre oamenii lui. 

Bernat, în schimb, era îmbrăcat cu o mantie purpurie, lungă aproape 
până la pământ, căptușită cu piele, cu glugă, și brodată cu motive 
argintii. Mantia îl acoperea întru totul, mai puțin mânerul săbiei, care se 
întrezărea în dreptul curelei, și vârful ei, care îi ajungea până la glezne. 

Când îl văzură pe Hugo străbătând întinderea dintre ei, cei patru 
țărani care rămăseseră de pază în noaptea aceea își coborâră tonul vocii 
până ajunseră să vorbească în șoaptă. Liniştea bruscă le atrase atenţia 
lui Bernat și oamenilor lui, care își întoarseră privirile spre mănăstire. 

Mai erau vreo douăzeci de pași când amiralul zâmbi larg și își dădu 
jos mantia, pregătit să se lupte cu Hugo, care ajunse la jumătatea 
drumului și se opri. Işi drese vocea de vreo două ori. 

- Cred că ar trebui să vorbim, Bernat, zise el apoi. 

- Nu am ce vorbi cu tine, răspunse acesta. 

- Ba eu cred că da. Multe lucruri ne unesc și ne-au unit, insistă Hugo: 
Merce, Arnau, tatăl tău, mama ta... 


Bernat trase sabia cu violenţă. 

- Nu vorbi despre părinţii mei, câine ce ești! urlă Bernat, 
îndreptându-se spre el. Le pângărești amintirea, bombăni el pe când se 
afla deja lângă Hugo, apăsând vârful săbiei de pieptul lui. Nu ești demn 
de amintirea lor. 

Hugo își desfăcu braţele pentru ca toată lumea, inclusiv călugărițele 
care, urmând-o pe Arsenda, se îngrămădeau la ferestrele puţine și mici 
de la al doilea etaj al mănăstirii, să vadă că nu ascundea nicio armă. 

- Acum ucizi persoane neînarmate? îl mustră Hugo. 

Bernat nu șovăi câtuși de puţin: își desfăcu cureaua de care atârna 
teaca săbiei și, fără să privească în spate sau să dea vreun ordin, o 
întinse în aer, pentru ca unul dintre oamenii lui să o apuce. Făcu la fel cu 
un pumnal, inelele și un colier de care atârna o cruce mare de aur. își 
dădu jos și pieptarul de mătase cu perle mici. 

- Vrei să o fac cu mâinile goale? pufni el batjocoritor, în timp ce 
oamenii lui îi adunau lucrurile. Nu vei fi primul. 

Bernat rămase îmbrăcat cu o vestă albă brodată, nădragii de aceeași 
culoare și cizme pentru călărie. Chiar și așa, amiralul era la fel de semețţ, 
iar Hugo își înăbuși un geamăt în faţa puterii pe care o emana. 

Nu mai avu timp de gândire. Bernat se năpusti asupra lui, îl lovi cu 
pumnul în abdomen și, pe când Hugo se aplecă înainte, îi mai trase unul 
în față. Hugo căzu pe spate, în iarbă. 

- Ridică-te! Luptă! îl îndemnă Bernat. 

Hugo deschise gura, încercând să tragă aer în piept, și reuși să se 
ridice în genunchi. Capul îi huruia. „Nu te pleca în faţa nimănui", își 
aminti atunci sfatul primit de la stăpânul Arnau. își îngădui să 
zâmbească și așteptă câteva clipe, după care, cu un efort năprasnic sări 
pe Bernat. 

Bernat se îndepărtă și râse. Hugo trecu pe lângă el. 

- Nătângule! îl insultă Bernat. 

Hugo se opri în dreptul oamenilor amiralului, care îl apucară și-l 
răsuciră, ca să se confrunte cu stăpânul lor. Şi țăranii se apropiaseră ca 
să vadă încăierarea. Cu toate acestea, domnea tăcerea. 

- Ar fi trebuit să fac asta cu mult timp în urmă, exclamă Bernat, 
înaintând spre Hugo, ca să-l lovească iarăși. 

Totuși, de data aceasta Hugo i-o luă înainte și îl lovi cu pumnul în 
față. Bernat se dădu câțiva pași în spate, clătină din cap, surprins. Hugo 
se concentra asupra rivalului său. Reușise să-l lovească. Ar fi putut să o 
mai facă de câteva ori; trebuia să o facă. Se aplecă în faţă, cu braţele 
întinse, atent, pregătit. Bernat urlă și se năpusti iarăși asupra lui. Hugo 
se îndepărtă, dar îi puse mai întâi piedică lui Bernat, care căzu 
zgomotos la pământ, lângă oamenii lui, de care se despărți cu lovituri 
când aceștia dădură să-l ajute să se ridice. 

Bernat emana furie. Hugo încerca să-și păstreze calmul. Bernat 
schimbă tactica și-și căută adversarul, lent. Hugo se mișca în jurul lui, 


iar Bernat nu reușea să-i dea roată. 

- Te lupţi ca servitorii. Nu îndrăznești să lovești. Așa o să faci toată 
ziua? O să te învârti și-o să eviţi lupta? Lașule! 

Hugo îi ignoră insultele și continuă la fel. Bernat încercă să-l lovească 
de câteva ori, dar în zadar. Amiralul gâfâia, iar Hugo crezu că l-ar fi 
putut dobori. Fecioara îl însoțea! 

Se aruncă pe Bernat și îl lovi iarăși în față, dar de data aceasta 
amiralul nu se dădu în spate, ci se agăţă de el într-o îmbrăţișare care-l 
acoperi cu totul. Hugo își lovi adversarul cu pumnii, până când o 
lovitură cu genunchiul în testicule îl opri. Durerea explodă în corpul lui. 
Urlă și încercă să se elibereze din strânsoare punându-și mâinile pe 
umerii lui Bernat, de parcă l-ar fi implorat. Drept răspuns, primi o altă 
lovitură cu genunchiul în vintre. Și o a treia. Apoi amiralul îi dădu 
drumul, dar înainte ca Hugo să se prăbuşească la pământ, îl prinse de 
cap cu o mână și cu cealaltă îl lovi cu cruzime. li dădu drumul la pământ 
și începu să-l lovească puternic cu picioarele. 

- Oprește-te, pentru numele lui Dumnezeu! 

Nu fu un strigăt, ci doar o rugăminte, care răsună totuși ca un tunet 
printre cei de față. Amiralul își întoarse privirea spre Arsenda. 

- De ce aș face-o? 

- Pentru că îţi voi aduce de bunăvoie copilul, fără să fie nevoie să 
ataci o mănăstire și să te faci dușman cu Dumnezeu. 

- Aşa de simplu? A 

- Da, răspunse Arsenda. Iţi voi impune o singură condiție, adăugă ea. 
Bernat făcu o grimasă. 

- Imi vei lăsa fiica și fratele în pace. Și nu-i vei denunța. Amiralul 
încuviinţă. 

- Nu mă interesează ei, câtă vreme nu îmi ies în cale, sau în calea 
fiului meu. 

- Aşa să fie, încuviință maica superioară. 

Hugo vru să zică ceva de jos și-i atrase atenţia surorii lui ridicând cu 
greu un braţ. Arsenda trecu pe lângă amiral și se lăsă pe vine lângă el. 

- Nu... Nu o face, reuși el să îngâne, cu faţa strânsă de durere. Nu va fi 
de niciun folos. 

- Va fi de folos ca să nu te ucidă acum. Trebuie s-o fac, frate. 

Arsenda nu se mai certă cu el. Se ridică și le ceru țăranilor să înhame 
catârul mănăstirii şi, în căruţă, să îl ducă pe Hugo la Escaladei, unde 
aveau să-i îngrijească rănile. 

- Insoţeşte-mă! îi porunci apoi pe un ton rece lui Bernat. 

Amiralul își puse mantia pe umeri și, împreună cu oamenii lui, care 
duceau calal de frâu, o urmă pe Arsenda până la mănăstire. Intrară prin 
biserică. 

- Nu ai nevoie de arme în casa lui Dumnezeu, îl mustră Arsenda când 
îl văzu că-şi pune cureaua cu sabia. Te temi oare de câteva călugărițe? 


- Mai tare ca de o armată întreagă de bărbaţi, răspunse Bernat, 
înapoindu-i cu un gest exagerat sabia oficialului său, care, la rândul lui, 
îi strecură amiralului un pumnal, pe care să-l ascundă sub mantie. 

Arsenda își dădu seama și-i întoarse spatele cu un aer dispreţuitor. 

- Intră singur. Așteaptă-mă aici! îi porunci iarăși în interiorul 
bisericii. Ai putea să profiți de prezenţa Fecioarei ca să te căiești de 
păcatele tale și să-ți dai cuvântul că vei trăi cu virtute și bunătate. 

- Fecioara mă încurajează să apăr virtutea și bunătatea cu sabia, nu 
cu cuvântul. 

Arsenda nu răspunse. Dispăru în spatele zăbrelelor și se întoarse 
după o vreme. Arnau nu era cu ea. 

- Ce-i înșelătoria asta? urlă Bernat. 

- Poftim, zise maica superioară, întinzându-i un sul de hârtie. Citește, 
îi ceru ea lui Bernat când îi văzu reticenţa de-a apuca sulul. Nu îţi va 
face rău, nici nu te va vătăma în vreun fel. De îndată ce-l vei fi citit, mă 
voi ține de cuvânt, poți fi sigur de asta. 

Bernat se apropie de altar, unde ardeau lumânări, și citi cu atenție, 
dar fără să clipească, scrisoarea pe care i-o scrisese Merce mamei ei și 
în care îi relata pericolul în care credea Guerao că se afla Arnau. 

Bernat termină de citit. Arsenda își dădu seama de asta întrucât, deși 
nu își ridică privirea de la hârtie, buzele nu i se mai mișcau. 

- Fiul tău a ajuns la Bonrepos otrăvit. Dacă ar fi rămas la Barcelona, 
cu soţia ta, ar fi murit în câteva zile, fără îndoială. Fiica mea mi-a cerut 
să-l protejez până la întoarcerea ta. Asasinarea lui Guerao i-a dejucat 
planurile. Asasinarea lui, repetă ea, i-a împiedicat să-ți dovedească 
faptul că au acționat spre apărarea și binele lui Arnau. Bineînţeles că nu 
i-ai crezut. Ca să-l apere pe Arnau de lăcomia soţiei tale, Merce, fiica 
mea, este nefericită, și aproape că mi-ai omorât fratele. Ar trebui... 

- Unde e copilul? o întrerupse Bernat. 

- Prosternează-te în fața Fecioarei! îi porunci Arsenda, răsucin-du-se 
ca să se ducă după Arnau, și predă-i sabia. 

Caterina o anunţă pe Merce. Fiica lui Hugo şedea pe jos în grădină, cu 
picioarele încă bandajate, cu trupul brăzdat de cicatricele lăsate de sfori 
și câteva degete ţepene, care nu aveau să se mai vindece vreodată. I-o 
spuse brusc: 

- Bernat s-a întors din Bonrepos cu copilul. 

Merce își plecă ochii. Nu mai avea lacrimi, le vărsase pe toate. În plus, 
de când Hugo plecase spre Priorat, niciuna dintre ele nu reușise să își 
închipuie un alt deznodământ în afară de acesta: ca amiralul armadei 
catalane să își recupereze fiul. Caterina își puse mâinile pe umerii lui 
Merce. 

- Şi tatăl meu? 


- Nu știm nimic de el, răspunse Caterina încercând în zadar să-și 
păstreze vocea fermă. Bernat călătorește călare. Probabil că lui Hugo îi 
va lua mai mult să se întoarcă. 

Nu primiră vești de la Hugo în următoarele trei zile, iar suferinţa ei 
se adăugă celei stârnite de cele despre care aflară chiar în ziua aceea. 
Merce auzi comentariile pe când şedea în grădină și, fără vreun ajutor, 
târându-și picioarele, intră. Amiralul voia să-și ucidă soţia, comentau 
exaltați clienţii cârciumii. 

- Se zice, spunea un bărbat care şedea la una dintre mese, că de 
îndată ce-a ajuns, a străbătut palatul urlând, cu sabia în mână, căutând- 
o pe contesă. 

- Şi a găsit-o? întrebă un altul. 

- Nu. Era plecată, în casa unei amice. O servitoare a dat fuga s-o 
anunţe despre ce se petrecea, iar ea s-a refugiat în locuinţa tatălui ei. 

- Galceran a fost îndeajuns de precaut ca să închidă porţile palatului, 
altminteri amiralul ar fi dat buzna înăuntru și-ar fi luat-o cu el. Din 
stradă a jurat că o va ucide, până a venit veguerul și l-a convins să se 
întoarcă acasă. 

- A denunțţat-o la veguer? 

- Nu, nu a făcut-o. Nu a denunţat pe nimeni. 

Merce răsuflă ușurată când îl auzi. Nu știa de făgăduinţa pe care i-o 
făcuse Bernat Arsendei. 

- E limpede că femeia e vinovată de răpirea copilului. Altminteri, de 
ce ar vrea amiralul s-o ucidă? 

- Păi, atunci s-o denunte în fața justiției... sugeră cineva. 

- De ce ar face-o, dacă o va executa chiar el? adăugă un client ce 
părea mai bine informat despre toată chestiunea. 

Bărbaţii încuviințară și cineva glumi pe seama asta. Pedro își dădu 
seama de prezenţa lui Merce, care se sprijinea în colţul coridorului ce 
ducea de la parter spre grădină, și-i oferi din vinul pe care îl ducea la 
una dintre mese. Ea îl refuză. 

Când tânărul se duse din nou spre butoaie, Merce îi atrase atenția. 

- Ţine-mă la curent, te rog! îi ceru ea, făcând un semn spre mese, dar 
fără să afle Caterina. Nu vreau să se îngrijoreze. 

Pedro încuviinţă. Caterina își petrecea cea mai mare parte din zi în 
odaia ei, neliniștită, așteptând să primească vești de la Hugo. 

- Ştii că sunt orfan. Mi-ar fi plăcut să am o mamă ca tine, în stare să 
facă tot ce-ai făcut tu pentru fiul tău, o lămuri tânărul. Nu ceda, Merce. 
Te voi ţine la curent cu tot ce vor zice și te voi ajuta în orice vei avea 
nevoie. Te poţi bizui pe mine. 

După două zile, clienţii urlau și mai tare. Bernat se înfățișase iarăși la 
palatul lui Galceran Destorrent, cu aceeași intenţie: să o ia pe contesă și 
s-o ucidă. Bărbații, unii așezați la mesele lungi, alţii în picioare, se băgau 
unii peste alţii, încercând să demonstreze că știau mai multe despre 
cele petrecute. 


- Porţile erau deschise, începu unul dintre ei. 

- A intrat cu sabia trasă, de parcă ar fi fost la război... 

- Şi a dat de șase cavaleri, vasali de pe una dintre moșiile lui Galceran 
Destorrent, care l-au înfruntat, continuă primul. 

- Amiralul era însoţit doar de doi soldați. 

- S-au certat până când au apărut iarăși veguerul, și magistratul, și 
mai mulți consilieri ai orașului. 

- Oamenii lui Galceran nu au nici permisiunea regelui, nici pe cea a 
consiliului ca să poarte săbii în Barcelona, sublinie cineva. 

- Dar amiralul și soldaţii o au. De fapt, sunt marinari. Li se îngăduie 
să poarte arme, adăugă un alt client. 

- Da, dar Galceran a argumentat că oamenii lui le-au folosit doar în 
interiorul palatului său, ca să respingă un atac, și că acolo el este cel 
care acordă sau nu permisiunea. 

- Aici are dreptate. 

- Nu... 

- Amiralul, i-o luă cineva înainte, a răspuns că nu era vorba de niciun 
atac. Că soţia lui e acolo și că nu va avea odihnă până ce nu se va 
întoarce în palatul lui. 

- Şi veguerul și magistratul ce-au zis? întrebă un bărbat mai în vârstă. 

- Că amândoi sunt nobili și oameni importanți. Să se potolească. 

- Au fost răniți... 

- Amiralul? 

Bernat avea doar o tăietură mică pe braţ. Merce se mustră singură 
pentru atenţia cu care urmărise întrebarea și pentru că se relaxase când 
aflase că era vorba despre o rană ușoară. Când bărbaţii începură deja să 
se repete în vorbe și comentarii, se forță să se ducă spre grădină, 
călcând întrucâtva mai ferm, simțind mai tare durerea, dar era musai 
să-și vindece rănile. Bernat se confrunta cu moartea din pricina 
contesei şi a familiei ei; într-un fel sau altul, trebuia să profite de 
această nouă situaţie. 

Veștile pe care li le trimise Arsenda despre Hugo și faptul că se 
vindeca în Escaladei ajunseră la cârciumă cu puţin înainte să se întoarcă 
el, pe propriile-i picioare. 

„Sunt convinsă că Bernat se va ţine de cuvânt", își aminti el tot 
drumul. Așa îi spusese Arsenda într-una dintre vizitele ei la prioratul 
Escaladei, pe când el nu putea călători. „Dar și voi trebuie să-i lăsați în 
pace, pe el și pe copil. Arnau e norocos, va moșteni titluri și bogății și 
simt că este chemat să devină unul dintre oamenii de vază din 
Catalonia. Bucuraţi-vă pentru asta! Trăiți norocul copilului! Aţi îndurat 
deja destule greutăți din pricina devotamentului vostru față de micuţ. 
Arnau e fericit. Dumnezeu Se va ocupa de toate. Rugaţi-vă și aveţi 
încredere în El!" 

Arsenda avea dreptate, concluziona Hugo, ca atunci când îl sfătuia 
sau îl mustra pe acoperișul mănăstirii Jonqueres. Așa era, Arnau se afla 


în siguranţă și avea să trăiască așa cum i se cuvenea: ca un prinţ. Pe de 
altă parte, cearta cu Bernat le adusese doar probleme și nenorociri. 
Merce trebuia să înţeleagă asta, oricât de dureros ar fi fost pentru ea. 
Fiul ei era bine, doar asta conta. 

Iși ascultă sora și se rugă, bineînţeles, dar își promise și că avea să 
înceapă o viață nouă, cu Caterina și fiica lui. 

După ce-i împărtăși părerea lui Caterinei, care era întru totul de 
acord cu el, purtă numaidecât o conversaţie și cu Merce. „Așteaptă până 
va creşte fiul tău." „Să nu mai căutăm probleme." „Arnau va fi conte, un 
om de vază al Cataloniei." „Să trăim." „Ai încredere în Dumnezeu." Merce 
încuviință resemnată argumentele lui Hugo și ale Caterinei. Nu voia să 
se certe cu ei. Pricepu că nu putea să o facă. Tatăl ei se lupta de mulţi ani 
pentru ea: spionase pentru Roger Puig; îi obținuse o zestre bună pe 
care ea o irosise căsătorindu-se cu Bernat, o zestre pe care i-o luaseră 
când îi anulaseră căsătoria din pricină că ar fi fost, cică, fiica diavolului; 
apoi tatăl ei o căutase până o eliberase din castelul din Sabanell; luptase 
pentru Arnau până... la disperare. Și Caterina, sclava eliberată rusoaică, 
îşi oferise trupul ca o prostituată oarecare, ca să poată fugi din palatul 
de pe strada Marquet. 

Merce nu voia să se certe cu niciunul dintre ei, așa că încuviință din 
nou când o încurajară să-și revină, să își clădească o viață nouă, poate 
un alt soț... Ei zâmbiră. Ea își ascunse neputinţa de-a o face prefăcându- 
se brusc că o durea un picior, plângându-se și masându-l. Nu putea 
zâmbi. Visa la fiul ei, dar, pe de altă parte, tatăl ei era fericit cu Caterina, 
amândoi o meritau; nu voia ca vieţile lor să fie iarăși răvășite. „Să mă 
căsătoresc din nou?" își zise ea cu cinism o dată, pe când ceilalți doi 
plecau din grădină. Singurul lucru care o încuraja să continue să 
trăiască era doar imaginea micuţului Arnau, dorința de a-l săruta și 
îmbrăţișa înainte ca el s-o uite de tot. 

Și visurile acelea ale lui Merce erau încurajate de cele petrecute, 
lucruri pe care clienţii cârciumii continuau să le povestească. Bernat îi 
reclamase veguerului că, dacă soția lui nu era dispusă să se întoarcă la 
el, avea să o oblige să i-l dea pe Gaspar, cel de-al doilea fiu al lui, pe care 
avea să-l trateze la fel cum îl tratase ea pe întâiul lui născut. Merce știa 
foarte bine ce însemna amenințarea pe care o strigă Bernat la porțile 
palatului lui Galceran în clipa în care veguerul ceru să fie adus copilul. 

Contesa și tatăl ei nu se supuseră cerinței veguerului, ci recurseră la 
regina Maria, soţia lui Alfonso, care prezida pe atunci Curțile întrunite 
în Barcelona, ca locţiitor al soțului ei. 

Nici nu se iviseră bine zorii în timp ce Hugo se îndrepta spre masa de 
schimb a lui Higini, cea care îi aparținuse lui Raimundo... lui Jucef, își 
aminti el cu voce tare. Ajunse mult prea devreme; Higini încă nu 
deschisese, așa că fu nevoit să aștepte. Nu-i pasă. Strada Ample îi 
stârnea mii de amintiri. Se intersecta cu strada Marquet, pe care se afla 
palatul lui Bernat, şi ajungea până la intrarea în șantierele navale. Era 


foarte aproape de mănăstirea Merce, iar ceva mai încolo, deasupra ei, se 
afla palatul Menor. Pe sub ea se ajungea la plajă, la Voltes dels Encants, 
sau la Voltes del Vi, unde erau șantierele navale vechi, în aer liber. Acolo 
lucrase cu bărcile şi apoi cu pisicile, pe când credeau că era posedat de 
demoni; acolo îl cunoscuse pe Bernat. 

- De ce negi? 

Hugo nu își dăduse seama că se plimba, efectiv, cu capul plecat și 
clătinând din el. îi zâmbi lui Higini, apoi îi zâmbi din nou când intrară în 
biroul de schimb simplu și modest. Higini îl păstrase așa cum fusese pe 
vremea lui Jucef: cărți de contabilitate, masa veche, foarfecă cu care tăia 
monedele false. înlocuise doar covorul roșu ce trebuia să acopere masa 
oricărui zaraf, drept dovadă că era solvent și că deținea autorizaţie de 
practică din partea Sfatului Celor o Sută. Covorul zdrenţuit al lui Jucef 
fusese înlocuit cu unul de mătase roșie, care strălucea în lumină. 

Acolo îl recompensase Jucef cu podgoriile lui Saul, își aminti Hugo. 
Evreii îl recompensaseră pentru că îl dăduse pe mâna autorităţilor pe 
Câinele chel, asasinul neamului lor. Trecuse multă vreme de atunci. Se 
înfiora. O simţea. Acum, acolo, în același birou de schimb, avea să o ia de 
la capăt și să înceapă o viaţă nouă. 

- Ştiu de un negustor care vinde podgorii, în Raval, aproape de... se 
oferi zaraful când auzi ce-l interesa pe Hugo, care însă îl întrerupse. 

- O vreau pe aia, Higini, cea pe care ţi-am arătat-o. Cumpăr-o! 

Vorbiră despre bani şi ajunseră la o înţelegere. Hugo dispunea de 
resurse, mai multe decât cerea cel care o dădea în arendă, dar, dacă era 
nevoie, Higini avea să-i împrumute restul banilor, iar el avea să gireze 
cu recoltele. 

- L-am însărcinat pe Higini să caute un negustor de încredere ca să 
cumpere podgoria de Vilatorta, îi mărturisi el Caterinei chiar în seara 
aceea. 

Caterina zâmbi cu întârziere. După care păru entuziasmată. 

- li va prinde bine lui Merce, îl asigură ea. Şi ţie, bineînţeles. Când se 
va întâmpla? 

- Sunt încrezător că după ce tu și cu mine ne vom fi căsătorit. 

Pentru Caterina, cuvintele lui însemnau mai mult decât o declaraţie 
de dragoste. Ochii i se umplură de lacrimi la gândul că, în sfârșit, avea să 
fie soţia lui Hugo în fața oamenilor și a lui Dumnezeu. Viaţa, care o 
tratase cu atâta cruzime în trecut, îi oferea acum apogeul tuturor 
dorințelor ei: să fie nevasta lui Hugo, singurul bărbat pe care îl iubise. 
Zâmbi și plânse în același timp și se aruncă în braţele celui care avea să- 
i fie soț, simțindu-se pentru prima oară o femeie întru totul fericită. 

Incă se putea identifica clădirea vinăriei, deși, de-a lungul timpului, 
fusese modificată. Hugo se îndepărtă de femei și se prefăcu a privi plin 
de curiozitate, deși în realitate căuta despicăturile din zid prin care se 
putea vedea în interior, unde Dolca, mama ei și Regina obișnuiau să 
trateze problemele pacientelor lor. Nu mai erau acolo. Trecuseră mai 


bine de treizeci de ani de când se sprijinise de peretele acela și se 
înfiorase când o văzuse pe femeia goală pe care o afumau între picioare. 
Privi podgoriile: erau bine îngrijite. Pământurile acelea din hort i vinyet 
a Barcelonei nu mai erau nici proprietatea lui Jacob, nici a lui David sau 
Saul, fii lui; nu mai erau nici ale Eulaliei. Toţi le vânduseră. 

Nu întâmpină probleme cu contractul, de care se ocupaseră Higini, 
zaraful și negustorul. Proprietara de acum era văduva unui negustor 
care considera că făcea parte dintr-o clasă socială mai bună ca Hugo, 
care era un simplu cârciumar, așa că Hugo, după ce-i plăti o sumă 
semnificativ mai mare decât ar fi fost rezonabil pentru pământurile cu 
pricina, îi luă locul în contractul de rabassa morta. 

- Cred că tatăl tău se bucură mai tare că a cumpărat podgoria asta ca 
atunci... când s-a căsătorit cu mine, îi zise Caterina lui Merce în timp ce-l 
priveau amândouă cum mângâia o plantă. 

- Sunt bucurii diferite, încercă Merce să o convingă, conștientă însă 
de motivul pentru care Caterina afirma asta. Nu pot fi comparate. 

- Bineînţeles că nu, o întrerupse Caterina. Cea pe care o simte acum e 
jubilantă, cea de la nunta noastră a fost... reținută, zise ea printre râsete. 

Aşa fusese: o nuntă simplă în Santa Maria de la Mar. Dar însăși 
Caterina ceruse această moderație. „Nu vreau să stârnim și mai multe 
bârfe", îi mărturisi ea lui Hugo. Invitară doar câteva persoane: pe Merce, 
Pedro, monseniorul Juan, câțiva negustori de vin și cinci sau șase 
negustori cu care Hugo făcuse afaceri bune. Din partea Caterinei 
participaseră Llucia, Simon și alți câțiva sclavi eliberaţi. O sărbătoriră la 
cârciumă, cu mâncare bună și vin și mai bun. 

- Nu e adevărat, o mustră Merce. Tata a fost foarte fericit că s-a 
căsătorit cu tine. 

- Nu sunt geloasă pe podgoria asta, glumi rusoaica. Bucuria tatălui 
tău este și a mea... și amândoi sperăm să fie și a ta. 

Merce oftă apăsat. 

- Încearcă, te implor, insistă Caterina când văzu reticenţa lui Merce 
de-a munci pământurile. 

Merce nu îndrăznise să-i spună tatălui ei, ca să nu-i întineze visul 
debordant și aproape infantil, dar nu se vedea în stare, cu atât mai puțin 
doritoare, să-l însoțească în această aventură. In schimb, fu sinceră cu 
Caterina în privința aceasta. 

- Caterina, îi răspunse Merce serioasă, încă nu merg bine, iar mâinile 
mele... se scuză ea, arătându-i câteva degete care nu își reveniseră. Cum 
vrei să lucrez într-o podgorie? 

- Dar peste o vreme picioarele ți se vor însănătoși. Așa zic medicii. 
Atunci ai putea... Tăcu când văzu expresia de pe chipul lui Merce. Ceva 
mai încolo, arătă ea, se află ferma care îi aparținea stăpânului Rocafort. 
Nu știu dacă mai este a lui; de mulţi ani nu mai știu nimic despre el. 
Acolo m-au dus de copilă, proaspăt debarcată. Acolo m-a violat Roger 
Puig prima oară și m-a cumpărat ca sclavă, și acolo aş fi murit dacă nu 


ar fi fost tatăl tău, căci eram ca moartă pentru ei. El a vrut să mă 
vindece. 

Preţ de o clipă, Caterina și-o aminti pe Regina: atunci îi salvase viaţa, 
cu ajutorul soțului ei, care era medic. Ea, în schimb, îi luase viaţa, prin 
vin și licoare. Clătină din cap, ca să alunge sentimentele contradictorii 
și, drept scuză, își zise că Regina, care murise zidită de vie, nu avea 
nimic de-a face cu acea evreică ce o îngrijise și vindecase în copilărie. 

- S-ar părea, continuă Caterina, rupând tăcerea care se așternuse, că 
tatăl tău s-a încăpățânat acum ca tu să te vindeci și să fii fericită. 

- Bah! 

- Nu-i subestima intenţiile. Știi bine că e perseverent. 

Aşa cum prezisese regele Alfonso, fratele lui, infantele Henric de 
Aragon, fu întemnițat de către monarhul castilian. Dar, deși 
evenimentele din Castilia erau nefericite pentru Alfonso, Neapole în 
schimb devenise un labirint de intrigi împotriva lui, așa cum îl 
preveniseră miniștrii săi. Papa Martin al V-lea acceptă adoptarea lui 
Alfonso de către regina loana și dictă o bulă în care îl confirma ca 
succesor la tron, dar conspiră în același timp împotriva lui împreună cu 
ducele de Anjou și cel de Milano. Sforza, condotier al ducelui de Anjou, 
trecu de partea Ioanei și a lui Alfonso, ca mai apoi să sfârșească prin a-l 
trăda pe acesta și a-l ataca chiar în Neapole, unde Alfonso suferi o 
înfrângere gravă. Regina loana, pe de altă parte, se răzgândi iarăși, 
revocă adopţia lui Alfonso și îl adoptă pe ducele de Anjou ca succesor la 
tronul regatului Neapole, pe care îl numi și duce de Calabria, titlu care îi 
aparținea deja regelui Alfonso. La toate acestea se adăugau anturajele 
de nobili napolitani, la fel de schimbătoare precum suverana lor, și 
conspiraţiile continue ale majordomului. 

Aşa stând lucrurile, în anul 1422, regina Maria convoca Curțile 
Catalane în Barcelona, ca să le ceară încă o dată sprijin și finanţare 
pentru o nouă armadă care avea să plece spre Neapole în ajutorul 
regelui, care pe atunci se refugiase în castelul Nuovo din oraș și se afla 
într-o situaţie critică. 

Cele trei ramuri care formau Curțile Catalane fură amplasate în 
Barcelona: cea ecleziastică, prezidată de arhiepiscopul de Tarragona și 
formată din episcopi, împuterniciţi ai consiliilor canonice ale 
catedralelor, stareți, comandanți și egumeni; ramura militară, prezidată 
de ducele de Cardona și formată din toţi conții, marchizii, viconții, 
baronii, nobilii și cavalerii principatului, și, în cele din urmă, ramura 
regală, formată din orașele regale, prezidată de reprezentanții 
Barcelonei și formată din orașele Lerida, Gerona, Tortosa, Vie, Cervera 
și alte 27 de orașe. 

Orașul fu iarăși copleșit de sosirea membrilor Curţilor și de alaiurile 
lor numeroase. În cârciuma de pe strada Boqueria se lucra iarăși 
încontinuu, servind și vânzând pe timpul zilei, distilând pe timpul 
nopții, ceea ce-l împiedică pe Hugo să meargă pe podgorie pe cât de des 


ar fi vrut. Trebuia să fie acolo, unde până și Merce, după ce își mai 
revenise în urma rănilor de la picioare, contribuia cum putea. 

Şedinţele prezidate de regina Ioana de pe tronul sălii capitulare a 
catedralei din Barcelona continuau în legătură cu diverse propuneri, 
cum ar fi cele patruzeci și una de capitole care modificau legile catalane, 
dar când venea vorba despre ajutorul economic pentru regele Alfonso, 
se ridicau destul de mulți membri ai ramurii orașelor și hotărârile erau 
blocate, spre disperarea reginei. 

Galceran Destorrent se folosea de influenţa lui și făcea presiuni ca 
orașele să refuze ajutorul economic de care era nevoie pentru a merge 
în ajutorul regelui. Nu dură mult până când regina Maria îndeplini 
dorinţele patricianului. 

- A trimis după amiral... zise un sacerdot în cârciumă. 

- Nu mai e amiral, sublinie un altul. 

- Aşa e, zise cel dintâi. L-am văzut. Era în catedrală. Regina l-a 
destituit. 

- De ce? N 

- Pentru că nu a ascultat-o. Inainte de începerea ședinței, regina a 
cerut să se facă liniște și i-a zis amiralului... 

- Nu mai e amiral. 

- Bine, atunci, contelui... Il-a zis contelui că soţia lui, contesa, se află 
personal sub protecţia ei și că orice atentat împotriva ei ar fi fost un 
atac împotriva Maiestăţii Sale. 

- Şi? 

- Contele i-a răspuns că putea să fie sub protecţia reginei sau chiar a 
regelui, dar dacă i se va ivi ocazia să își ucidă soţia, o va face. Contesa a 
încercat să-l ucidă pe întâiul său născut și-i asasinase majordomul și nu 
avea să îngăduie una ca asta, așa cum nu ar fi trebuit să o facă nici regii 
cărora el și-a dedicat viața și pentru care a luptat ani întregi. 

- A zis că ar ucide-o? întrebă cineva printre exclamațţiile celor mai 
mulți care erau de faţă. 

- Da. Sigur. A ameninţat că o va ucide. 

Preţ de câteva clipe se așternu tăcerea, după care un al treilea 
întrebă ceea ce Merce, la fel ca toţi ceilalți, aștepta să afle. 

- Şi ce a făcut regina? 

Cel care vorbea pufni și gesticula cu violenţă. 

- S-a înroșit. Se zice că a urlat la el, ba chiar s-a ridicat furioasă de pe 
tronul de pe care prezidează Curțile, dar miniștrii ei au reușit s-o 
liniștească. 

-Şi? 

- Episcopul i-a repetat lui Bernat că acum contesa se află sub 
protecţie regală şi l-a avertizat să aibă grijă să nu-i facă vreun rău. 

Oamenii așteptară cu nerăbdare ca acela care vorbea să le explice în 
continuare. 

- Şi contele? îl încuraja unul dintre ei. 


- A făcut-o din nou! zise al aproape triumfător. l-a asigurat că o va 
ucide dacă se va ivi ocazia. Că era doar o cățea nenorocită și, ca atare, 
merita să moară. 

Oamenii deteră drumul la o ploaie de întrebări și exclamaţii și 
vorbeau unii peste alţii, în timp ce Merce se căznea să nu se ducă la ei, 
ca să le ceară să tacă din gură pentru a afla sfârșitul poveștii. 

- Câţiva dintre ceilalţi nobili au încercat să-l convingă să se supună 
ordinelor reginei, se auzi în cârciumă după ce oamenii se potoliră, dar 
el a refuzat și şi-a cerut doar iertare că a ţipat într-un loc sfânt. 
Episcopul l-a dat afară din catedrală. Se zice că regina știe că regele îl 
apreciază mult și că-i este recunoscător pentru devotamentul lui și 
pentru vitejia lui în război, drept pentru care va aștepta să vadă ce va 
hotărî soţul ei în legătură cu obrăznicia lui, dar i-a retras oricum funcția 
de amiral al armadei catalane, așa cum i-a cerut Galceran Destorrent. 
Regele are nevoie de bani. 

- Şi Galceran ăsta ce-a zis? Era de față? 

- Nu îndrăznește să meargă. Trimite un împuternicit în numele lui. 

La jumătatea lunii mai a anului 1422, cetățenii își luau rămas-bun pe 
plaja din Barcelona de la o armadă formată din douăzeci și două de 
galere și opt așa-numite nave „groase", sub comanda amiralului Juan 
Ramon Folch, Conte de Cardona. Cinci mii de bărbaţi înarmaţi, ale căror 
salarii și întreținere, împreună cu cheltuielile armadei, aveau să fie 
acoperite întru totul de principatul Cataloniei pe o perioadă de șase 
luni. 

Hugo și familia lui câștigară mulți bani în timpul șederii în oraș a 
celor cinci mii de soldaţi, care consumară licoare și își făcură provizii de 
pentru călătorie. Odată îndepărtat Bernat din funcţia de amiral, Hugo 
putu să participe, alături de ceilalți negustori, la aprovizionarea vinului 
ce avea să fie consumat de armată în timpul călătoriei spre regatul 
Neapole. 

- Am visat mereu că vom recolta aceste pământuri împreună, îi 
mărturisi Hugo lui Merce. 

Era luna septembrie a anului 1422. Hugo își amintea cum recoltase 
împreună cu fiica lui podgoriile pe care spitalul Santa Cruz le deţinea în 
Raval. Pe atunci fusese doar o copilă, care dădea cu mâna prin aer ca să 
alunge muștele care îi atacau din pricina zahărului din sucul de struguri 
care li se lipise pe tot corpul. Trecuse mai bine de un an de când fusese 
torturată, iar Merce umbla cu calm și îndeosebi cu multă atenţie ca să 
nu calce greșit. Cicatricele lăsate de sfori erau ascunse sub straie, drept 
pentru care singurele sechele mai vizibile rămase în urma torturii erau 
cele trei degete care îi rămăseseră ţepene pentru totdeauna. 

Merce își folosise durerile ca pretext ca să nu muncească împreună 
cu tatăl ei în podgorie: să are și să sape, să cultive, să rupă frunze, să 
curețe de uscături, să înfigă araci, să pună îngrășământ, să curețe 
vinăria şi butoaiele, să pregătească uneltele... Nu își dorea să o facă; nu 


se vedea în stare să ia parte la un lucru care pentru Hugo era o 
sărbătoare, un dar de la Dumnezeu, deși zi de zi se întorcea de la 
podgorii obosit, transpirat și frânt. 

Caterina îi veni în ajutor. 

- Fiica ta nu poate lucra pământul, Hugo, argumentă ea. Las-o aici! 
Mă ajută în cârciumă. la-l pe Pedro în schimb și învaţă-l! O merită. 
Flăcăul... - Caterina șovăi în găsirea expresiei potrivite - trebuie să 
prospere. : 

Pedro nu mai era un flăcău. Implinise douăzeci de ani, devenise 
bărbat, nu foarte înalt, dar sănătos şi puternic, mereu bine hrănit, care, 
în plus, îi făcea serios curte unei fete cu care visa să se căsătorească. 

Lui Hugo îi plăcu să-l învețe pe Pedro, pe care îl considera succesorul 
lui. Tânărul era deja ca un membru al familiei şi se forța să înveţe, așa 
cum făcuse el pe când muncise împreună cu Mahir, dar, mai presus de 
toate, și asta îi plăcu cel mai mult lui Hugo și îl convinse definitiv, dădea 
dovadă de dragoste față de plante și de respect față de pământ. 

Din clipa aceea, Merce se eliberă de presiunea aceea din partea 
tatălui ei. 

- Mă vezi pe mine cu un plug în mână? îl liniști ea pe Pedro în ziua în 
care acesta, simțindu-se stingherit și jenat, o întrebă dacă era de acord 
ca el să muncească alături de tatăl ei. 

Dar recolta era un eveniment de care Hugo voia să se bucure 
împreună cu fiica lui, ei doi, singuri, cum visase de atâtea ori. închiseră 
cârciuma, iar Caterina și Merce se duseră spre podgorie. Simon le 
închirie catârii ca să care strugurii și, împreună cu Llucia, se alătură 
petrecerii. Când veni vremea recoltei, ascultară cu toţii cu atenţie 
instrucțiunile lui Hugo: 

- Aveţi cuţitele pentru tăiat? întrebă el, arătându-le o ustensilă cu 
lamă curbată, care semăna cu o seceră mică. Trebuie să tăiați cu 
fermitate, fără să vătămați lăstarii. Nu trebuie să trageţi de ciorchine, le 
arătă el, trăgând de unul care opuse rezistenţă și nu se rupse. Pentru că 
tulpina care îi leagă de lăstar este de obicei foarte dură și, dacă trageţi 
de ea, veţi vătăma planta. 

Stăteau cu toţii în jurul lăstarului pe care îl alesese Hugo ca să le 
explice. 

- Odată tăiat, le arătă el, trebuie să curăţaţi ciorchinele de frunze și 
insecte și, dacă vedeţi boabe stricate, găurite sau deteriorate, le 
aruncaţi și pe ele. Apoi îl puneţi cu grijă în coș, fără să-l aruncaţi sau să-l 
apăsați. îi vom apăsa la sfârșitul recoltei... Izbucni în râs. Vom mânca și 
vom bea și ne vom distra călcând în picioare strugurii. Veţi vedea că 
sunt diferite soiuri de lăstari: unii dintre ei se nasc din pupi, din 
mugurii lăstarilor. Aceștia sunt cei mai buni. într-un coș. Aceștia, zise el, 
luând alţii... Aceștia sunt de pe araci; merg în alt coș. Și, în ultimul rând, 
ciorchinii care par să nu se fi dezvoltat de tot și care au boabe mici; în al 
treilea coş cu ei. 


- O să ne luăm după tine și-o să te întrebăm, îl întrerupse Caterina. 

- Nu veți putea face asta, răspunse Hugo. Eu voi fi cu Merce. Acolo, 
arătă el. Pe marginea dinspre ferma Vilatorta a podgoriei. 

Să își vadă fiica recoltând vița-de-vie al cărei vin ar fi trebuit să fie 
servit la nunta Dolcei cu vărul ei, Saul, stârni în Hugo o învălmășeală de 
senzaţii. La început, el nu munci. 

- Mi-ar plăcea să o faci tu, îi ceru fiicei lui. E ceva deosebit. Vinul care 
s-a născut din strugurii aceştia înseamnă mult pentru mine. 

Merce tăie neîndemânatică un ciorchine. Il cercetă, îl curăță și îl puse 
în coş. Se întoarse spre tatăl ei, pe care îl văzu cu ochii umezi și bărbia 
tremurându-i. 

- Continuă, te rog, îi spuse el cu vocea întretăiată, după ce și-o drese 
de două ori. 

Un alt ciorchine. 

Chiar acolo, poate un pas sau doi mai încolo, lângă planta aceea... sau 
poate lângă cealaltă, Dolca i se dăruise și făcuseră dragoste. La scurtă 
vreme după aceea murise asasinată în castelul Nuevo. „Am fost fericită", 
zisese ea, după care Câinele chel îi tăiase gâtul. 

Merce lucra singură. 

Din strugurii aceia pe care Dolca îi strânsese în mână, pentru ca el să 
soarbă din sucul lor, Hugo făcuse cel mai bun vin din Catalonia, după 
care pierduse pământurile din pricina Eulaliei și a tatălui ei. Dar iată că 
reușise să le recupereze. 

- Nu e vorba doar despre vinul pe care-l produc vițele astea de vie, 
așa-i? îl întrebă Merce, întorcându-l la realitate. 

Hugo încuviinţă din cap. 

- Intr-o zi, pe când erai copilă, ţi-am promis că pământurile acestea 
vor fi ale tale. 

Merce se forță să zâmbească și se întoarse la muncă. 

- Fiica mea, Dumnezeu m-a sprijinit şi mi-a îngăduit să fiu astăzi cu 
tine, aici, după mulţi ani și multe greutăţi. Asta încerc să-ți arăt: nu 
renunța, vei reuși cândva să fii cu Arnau, așa cum am reușit eu să-mi 
îndeplinesc visul. 

- Nu vreau să aștept ani de zile! Strigătul lui Merce răsună pe câmp și 
alungă păsările, care dădură zgomotos din aripi deasupra podgoriei. 
Am nevoie de el acum! ţipă ea în continuare. Credeţi că, într-o zi, noul 
conte de Navarcles va veni aici, să recolteze împreună cu mine? Cu 
fiecare zi ce trece se îndepărtează tot mai mult de mine. Nici măcar nu 
mă recunoaște! Pe mine, mama lui! Tu nu ţi-ai pierdut fiica, tată, ci doar 
o nenorocită de podgorie. Ce mi-a dat Dumnezeu în afară de nenorociri? 

Caterina alerga printre vrejuri, tulburată de strigăte. înainte să 
ajungă la ei, Merce îi întoarse spatele tatălui ei, aruncă furioasă cuțitul 
și o porni înapoi spre Barcelona. 

- Fiica mea... o strigă Hugo. 


- Acum am nevoie de Arnau, tată, repetă ea fără să se întoarcă. Chiar 
azi, chiar în seara asta. 

Hugo și Caterina o priviră străbătând podgoria până ce ajunse la 
drum, pe care îl înfruntă obosită, tristă. 

Era imposibil ca vinul de la acea recoltă să fie de calitate, se gândea 
Hugo la întoarcere spre cârciumă. După plecarea lui Merce recoltaseră 
în tăcere. Apoi storseseră strugurii în vinărie, în timp ce Caterina 
încercase să-i însuflețească, iar ceilalți se forțaseră să zâmbească, până 
obosiseră și ceea ce ar fi trebuit să fie o petrecere se transformase într- 
o muncă de rutină. Nu. Vinul acela nu avea să fie bun nici măcar 
amestecat cu fructe, condimente și licoare. Trebuia să iubești planta, 
strugurii, mustul și însuși vinul; să-i transmiţi din forța și pasiunea cu 
care se înfruntă însărcinările menite să materializeze darul pe care zeii 
l-au dat omenirii. Vinul acela, dimpotrivă, recoltat cu neatenţie și călcat 
în picioare cu apatie, avea să fie mereu încărcat cu stigmatul faptului că 
fiica lui îl abandonase în momentul în care își îndeplinea un vis... visul 
lui, după cum bine îi spusese Merce. 

Cârciuma era închisă și tăcută. 

- Avea cheie, afirmă Caterina. Urcară până în dormitorul lui Merce: 
gol. 

Hugo clătină din cap. 

- O fi... spuse Caterina vrând să-l liniștească, dar el o întrerupse mai 
brusc decât și-ar fi dorit. 

- O fi în palatul lui Bernat, ca întotdeauna, implorându-l să-i îngăduie 
să-și vadă fiul. 

- Ne-am înșelat crezând că ar putea să-l uite... Adică nu să-l uite... se 
corectă Caterina. înţelegi ce vreau să zic... Las-o. Se va întoarce. 

Hugo reuși să asculte sfatul Caterinei doar cât îi luă ca să-și 
amintească tot ce se petrecuse în ultima vreme, de când Bernat îl 
recuperase pe Arnau, simțind cum i se strânge stomacul pe măsură ce- 
și dădea seama de egoismul lui. 

- Mă duc s-o caut, zise el brusc. 

Caterina încuviință. Prevăzuse această hotărâre. 

- Adu-o înapoi! îi șopti ea după ce-l sărută pe gură. 

Hugo nu reuși să o facă. Merce nu fusese la palat. Așa îl asigură 
santinela, deși intui că era o minciună. 

Soldatul era tânăr și-și mută privirea preţ de o clipă, evitând-o pe a 
lui Hugo, după care se întorsese spre tovarășul lui, căutând parcă sprijin 
în el. Acesta scuipă pe jos și făcu o grimasă de dispreţ. De ce să-i dea 
explicaţii cuiva despre care știau că era inamicul contelui? 

- Vreau să-l văd pe amiral... pe contele de Navarcles, se corectă Hugo, 
adresându-i-se veteranului. Spuneţi-i că a venit... 

- Ştim deja cine ești și mai știm și că nu vrea să te primească. 

- Insistaţi, le ceru Hugo. 

Bărbatul îl privi şi râse înăbușit, sardonic. 


- Pleacă de-aici! îi porunci el, după care-i întoarse spatele. 

- Eşti convins că fiica mea nu a fost pe-aici? îl întrebă pe soldatul 
tânăr când celălalt se îndepărtă câţiva pași. 

- Sigur. 

- Poate că a venit când nu erai tu de gardă... 

- Alungă-l! îi strigă veteranul. 

- Indepărtează-te de poartă! îl avertiză atunci tânărul, împungându-l 
cu sulița. Ți-am zis deja că fiica ta nu a fost aici. îşi mută iarăşi privirea 
de la Hugo. Işi dădu seama de greșeală și se corectă, împungându-l cu 
vârful suliţei. Afară! 

Pe Merce nu fusese nevoie să o împingă sau împungă cu suliţele; 
chiar în seara aceea plecase de la palat plângând, călcând cu 
neîndemânare pe picioarele-i încă rănite. Soldaţii o văzură căzând. Doi 
cetățeni încercară să o ajute, dar ea îi alungă gesticulând agitată și 
continuă să alerge spre plajă. Merce îi rugă să-i îngăduie să-și vadă fiul. 
Santinelele refuzară, iar ea îi imploră, deși încercară să o alunge. Nu 
plecă. Insistă. în cele din urmă își făcu apariţia ofițerul, care o privi din 
cap până în picioare, sătul. 

- Vreau doar să-mi văd micuțul, plânse Merce. Celălalt se zbârci. 

- Chiar vrei să ţi-l aduc? o întrebă el. 

- Da! 

- Eşti sigură? o avertiză ofițerul arătând spre ea cu palma desfăcută. 

- Bineînţeles că da. E tot ce-mi doresc pe lumea asta... Ce...? 

Merce șovăi și urmări direcția în care arăta bărbatul, spre picioarele 
ei bandajate și încălțămintea ei, ambele murdare. 

Soldatul își agită palma în aer și arătă spre straiele ei, vechi și uzate. 
„Cele mai bune pentru recoltat", așa o sfătuise tatăl ei. Apoi ofiţerul o 
privi în ochi și-i zâmbi sarcastic. Merce își duse mâna la păr, aspru și 
lipicios, iar degetele-i atrofiate i se agățară într-o șuviță. Atunci își 
aminti tortura, cum sforile îi sfâșiaseră membrele, și-și privi braţele: 
acolo erau cicatricele. Ochii i se umplură de lacrimi când își dădu seama 
că era slabă, trasă la faţă și însemnată pe viață. Un monstru față de ceea 
ce ar fi putut aștepta un copil de șase ani crescut printre mătăsuri de la 
o mamă pe care o uitase. 

- Mă duc după el, o ameninţă atunci ofițerul. 

- Nu! Pentru Dumnezeu, nu! Nu-l aduce! îl imploră Merce. 

- Nu îţi doreai tu tare să-l vezi? 

- Nu! se împotrivi ea, retrăgându-se deja spre strada îngustă 
Marquet. 

Clopotele bisericii Santa Maria de la Mar îi chemau pe oameni la 
liturghia mare în acea ultimă duminică de septembrie din 1422. Hugo 
rătăcea prin piața Santa Maria, aşteptând ca Bernat să vină la biserică, 
aşa cum obişnuia să facă. De trei zile nu mai ştia de Merce. 

Bernat nu îl primise, nici veguerul când, în dimineața următoare, se 
dusese să-i denunțe dispariția. „larăși?" zisese ironic unul dintre 


alguazili. Il alungaseră fără să stea pe gânduri după ce își bazase 
plângerea pe presimţirea că soldații minţeau și că, prin urmare, Merce 
cu siguranţă era închisă în palatul contelui de Navarcles, căci altminteri 
de ce l-ar fi înșelat? Nu făcuseră nimic. 

Acum rătăcea prin piață. „Santa Maria. Mereu Santa Maria", se gândi 
el, ridicând privirea spre clopotniţele zvelte, octogonale. Acolo 
avuseseră loc evenimentele care îi marcaseră viaţa. O privi pe Caterina, 
ascunsă pe o străduţă lăturalnică ce ducea spre piață. Ştia că își 
înăbușise plânsul după ce îi ascultase propunerea. „Și când va fi în fața 
ta şi va nega că o ţine pe Merce închisă în palat, ce vei face?" Nu știuse 
ce să-i răspundă. Ea nu insistase. El nici măcar nu se gândise la asta. 
Bernat putea să-l ucidă; fusese deja dispus s-o facă în Bonrepos, dar îl 
împiedicase intervenţia Arsendei. Inţelegerea pe care o făcuse sora lui 
nu ar fi ajutat la nimic; acum că Merce o încălcase, nici Bernat nu 
trebuia să o respecte. 

Clopotele bătură iarăși. Hugo privi la cei care se adunaseră în piaţă, 
ba unii chiar și în cimitir, în fața bisericii, așteptând ca aceștia să se dea 
la o parte ca să-i permită respectuoși contelui să treacă. Așa avea să se 
întâmple, la fel cum se petrecuse de-a lungul dimineţii cu toți nobilii și 
oamenii de vază care merseseră la liturghie. Hugo nu observă însă, 
atent la sosirea lui Bernat, mulțimea de oameni care se adunase în piață 
și care aștepta sub soarele plăcut de septembrie fără să intre în templu. 

Caterina însă își dădu seama de prezenţa lor. Mulţi sclavi eliberaţi, 
destul de mulţi sclavi și, împreună cu ei, oameni de rând: marinari, 
bastaixos, muncitori, bărbaţi și femei. Caterina îi chemase pe sclavii 
eliberați după ce veguerul nu se ocupase de plângerea lui Hugo, pe care 
îi chemă să servească vin în cârciumă și cărora le ceru ajutorul. Vestea 
se duse din gură în gură. Sclavi și sclavi eliberaţi se puseră să o caute pe 
Merce după ce un sclav din palatul de pe strada Marquet susținu că nu 
se afla acolo, că el ar fi știut și de-ar fi ţinut-o ascunsă în cel mai secret 
și întunecat locșor din palat. Lumea află de dispariţia femeii aceleia 
neajutorate, dar curajoase, care îndurase trei ședințe de tortură 
susținând că nu era vinovată de răpirea fiului ei. Intenţia contelui de 
Navarcles de ași ucide cea de-a doua soție după ce își salvase copilul 
alungă orice urmă de îndoială pe care ar mai fi avut-o cei mai sceptici 
dintre ei cu privire la nevinovăția lui Merce. 

Și acum se zvonea că fusese iarăși răpita de conte, că acesta o ţinea 
încarcerată în temniţele palatului de pe strada Marquet, sau poate deja 
departe de Barcelona, în castelul lui din Navarcles. 

Șoaptele se stinseră însă când Bernat își făcu apariţia în piață, urmat 
de doi soldați. Era înveșmântat în straie luxoase, de culoare neagră, cu 
perle, fără sabie, deși în dreptul curelei se putea vedea mânerul unui 
pumnal. Oamenii se dădură la o parte, conducându-l aproape direct 
spre locul în care se afla Hugo. Contele încetini preț de o clipă; apoi se 
încruntă, pufni şi se îndreptă hotărât spre Hugo. Ştia că acesta se 


plânsese că Merce ar fi fost ţinută prizonieră în palatul lui, însuși 
veguerul îi povestise. li propusese funcţionarului care îl reprezenta pe 
rege și justiția să cerceteze clădirea, dar veguerul refuzase și zisese că-i 
era de ajuns cuvântul lui. Cu toate acestea, zvonurile nu încetau, așa îi 
transmiseseră majordomul, secretarul și servitorii. îi rămânea doar să 
spere că Merce avea să apară... în viață sau moartă, își zicea Bernat, 
simțind o oarecare durere care îl făcea să dea gata cupa de vin dintr-o 
înghițitură, sau să-l cheme pe Arnau ca să îl zgâlțâie în aer, sau să se 
dedea oricărei alte activități care să alunge durerea aceea bruscă ce îl 
încerca. Dacă oamenii lui ar fi avut îndrăzneala și perseverenţa ei, își 
zicea el în cele din urmă, ar fi putut stăpâni întreaga lume chiar atunci. 
Bernat era în stare să admire curajul altora, deși nu se gândise 
niciodată că avea să fie vorba de Merce, pe care o alungase și o tratase 
cu cruzime. De-a lungul zilelor care trecuseră de la dispariţia ei nu își 
închipui nici că, după bătaia pe care i-o dăduse în Bonrepos, Hugo avea 
să-l provoace iarăși, ba încă în public, în fața bisericii lui, Santa Maria de 
la Mar. Căci asta părea să vrea să facă stând acolo drept, nemișcat, în 
calea lui. 

- Ce mai vrei acum? strigă Bernat de la câţiva pași distanţă. 

- Vreau să-mi eliberezi fiica. 

- Fiica ta nu e la mine, zise contele și-l scuipă în faţă, aflându-se acum 
lângă el. Nu vreau să fie la mine, pricepi? Nici dacă mi s-ar dărui ca 
sclavă nu aș lua-o în casa mea. în orice caz, adăugă el, încercând să-l 
îndepărteze pe Hugo cu o mână, nevrând să treacă pe lângă el, deși era 
mai mult loc liber în jurul lui, nu trebuie să-ți dau ţie explicații. 

Hugo îndură ghiontul fără să se miște, atent însă la următoarea 
reacție a lui Bernat, care se înroși de furie și ridică pumnul să-l 
lovească. 

- De ce susţii că nu trebuie să dai explicaţii? zise atunci cineva din 
mulțimea de curioși. 

Bernat se opri și se întoarse. Hugo îi urmări privirea. Un bătrân 
făcuse un pas în faţă. 

- Da, insistă acesta, de ce nu ar trebui să dai explicaţii despre o 
cetățeană a Barcelonei de răpirea căreia ești acuzat? 

Bernat clătină din cap și plescăi din limbă și chiar în clipa aceea 
izbucniră murmure de încuviinţare în piață. 

- Mă grăbesc prea tare, ca să mă opresc să mă cert cu tine, bătrâne. 
Trebuie să merg la biserică... 

- Nu meriţi să intri în templu; nu ești demn de el. Bătrânul se gândi 
preț de câteva clipe, timp în care Bernat își reveni din uluire. Ba mai 
mult, continuă el, nu îţi îngădui să intri în biserică. 

-Tu? 

Hugo, uluit, îl privea pe bătrân. I se părea că-l știe de undeva... 

- Da, eu. Eu am construit Santa Maria de la Mar, ca mulţi alţii care se 
află aici. 


Bătrânul privi la cei adunaţi acolo. Unii dintre ei încuviinţară și doi 
dintre ei, tot bătrâni, ieșiră în faţă și îl secondară. 

Erau bastaixosl Hugo îi recunoscu pe bărbatul acela și pe tovarășii 
lui. Vorbise de mii de ori cu ei pe plajă. 

- Și dacă nu ei, atunci taţii lor... Ca al tău, Bernat Estanyol. Da, zise 
bătrânul, privindu-l fix, tatăl meu a lucrat cot la cot cu al tău, cărând 
pietre pentru biserica aceasta. 

- Ce vrei să zici cu asta? ripostă Bernat. 

- Familia mea are legături cu familia din care făcea parte mama ta, 
Mar, şi ea fiică de bastaixos. 

Bernat își desfăcu mâinile și ridică din umeri. 

- Templul acesta e proprietatea poporului. Nu aparţine nici regelui, 
nici orașului, nici măcar Bisericii... și cu atât mai puţin nobililor ca tine, 
iar poporul îţi interzice să intri în Santa Maria de la Mar. 

Bernat izbucni în hohote de râs. 

- Și cine e poporul? începu el să zică, dar se întrerupse când văzu că 
mai întâi o femeie, apoi alta și un bărbat, care îi traseră hotărâți după ei 
pe mulţi alţii, se postară în faţa ușilor bisericii Santa Maria, porțile 
acelea mari, ornamentate doar cu figurile de bronz ale unor bastaixos 
care cărau pietre. 

- Vei înfrunta poporul? Acolo, printre ei, se află spiritul nobil și 
generos al tatălui tău, Bernat Estanyol. li jigneşti amintirea cu aroganța 
și despotismul tău. 

- Nu o face! îl sfătui Hugo, presimțind ce-i trecea prin minte lui 
Bernat. 

- Sunt doar o mână de... bătrâni, bombăni el, surprinzându-l pe Hugo 
prin faptul că-i răspunse. Nu ar îndura nici doi pumni. 

- Şi ce-ai obţine cu asta? îl întrerupse Hugo. Ai intra în biserică, nu 
mă îndoiesc de asta, dar o biserică e mai mult de-atât, nu crezi? O 
biserică e formată chiar din oamenii aceia din ușa ei. 

Nemișcat, cu Hugo lângă el, Bernat privi spre bariera umană care nu 
îl lăsa să intre în Santa Maria de la Mar Clopotele bătură iarăși, iar 
sunetul lor îl duse în ziua în care inauguraseră biserica, la momentul 
când intrase în ea de mână cu tatăl lui. Atunci lumea, ca acum, în piaţă, 
îl recunoscuse pe Arnau Estanyol și-i făcuse loc să treacă până la altarul 
mare, unde îl așteptau oamenii de vază. Tatăl lui rămăsese însă în 
picioare, alături de ei toți: printre bastaixos, marinari și pescari. Mereu 
fusese așa în Santa Maria de la Mar, până la întoarcerea lui triumfală în 
Barcelona ca amiral al armadei catalane. 

De atunci, el și ai lui stătuseră aproape de altarul mare și toţi cei care 
trăiseră în aceleaşi vremuri cu stăpânul Arnau, cei care astăzi nu îl lăsau 
să intre în templu, pe el, fiul lui, stătuseră mult mai în spate, în picioare. 
„O vezi cum zâmbește, Bernat?", îl întrebase tatăl lui în ziua aceea, 
arătând spre Fecioara Mării. Nu, nu o văzuse. Nu o văzuse niciodată pe 
Fecioară zâmbindu-i. 


Bernat simţi cum îl ia cu ameţțeală văzându-și viața la picioarele ei și 
îl cuprinse o asemenea slăbiciune, de trebui să se forțeze ca să stea 
ferm pe picioare. Atunci știu că lumea îl ura și se simţi singur, singur și 
bătrân. Privi spre oamenii aceia și știu că întreaga lui viaţă îl condusese 
spre clipa aceea. Anii în care fusese corsar îl făcuseră dur și nu-i 
regreta. Reușise să ajungă temut, dar sfidarea pe care i-o arătau bărbaţii 
și femeile din fața lui îi demonstra acum că nicio teamă nu putea dura 
pentru totdeauna. Tatăl lui câștigase respectul tuturor; el putea să se 
fălească doar cu faptul că îi mersese bine, că se îmbogăţise luptând și 
ucigând. Se împotrivi aroganţei care îi dădea ghes să-i înfrunte, își 
înăbuși impulsul de-a râde de ei și se întoarse spre Hugo, care îl privi 
drept în ochi, fără să clipească. 

- Fiica ta nu a intrat în casa mea, mărturisi el după ce își drese ușor 
vocea. 

- Santinelele mi-au lăsat altă impresie. 

- Dacă așa este, voi afla. 

- Iti mulțumesc, zise Hugo, simțind sinceritatea din vocea contelui. 

Tăcură amândoi. 

- Mergem? se oferi Hugo, făcându-i ușor semn bastaixului bătrân să-i 
poruncească mulțimii să se dea la o parte. 

Bărbatul îl ascultă, iar Hugo și Bernat Estanyol intrară împreună pe 
ușa bisericii Santa Maria de la Mar. Caterina li se alătură, grăbindu-se să 
își ocupe locul lângă soţul ei. 

- Nu, se împotrivi Bernat când cei doi dădură să se despartă de el. 
Permiteți-mi să stau cu voi. 

In ziua următoare, Bernat își interogă soldaţii, care îi ziseră iarăși că 
Merce nu intrase în palat. îi spuseră că plecase, umilită, când ofițerul o 
făcuse să se rușineze de felul în care arăta. Contele îi crezu, era sigur că 
oamenii lui nu l-ar fi minţit, dar insistă să afle dacă vreunul dintre ei o 
văzuse pe mama fiului său după plecarea ei. In anii lui de corsar 
învățase să simtă când cineva era agitat pentru că nu zicea adevărul și 
nu-i luă mult ca să își dea seama că unul dintre oamenii lui îl minţea. Il 
interogă mai dur, cum doar el știa să o facă, îl ameninţă pe soldat cu cea 
mai îngrozitoare moarte posibilă și reuși să-l facă pe acesta, copleșit, să 
mărturisească în cele din urmă că lucra pentru Destorrent. O urmărise 
pe Merce, o găsise plângând și, profitând de slăbiciunea ei, o dusese la 
casa contesei. 

- De ce? urlă Bernat. Ce vrea cățeaua aia de la Merce? 

Soldatul, care știa că avea să moară, îi zise adevărul: 

- Contesa o urăște din tot sufletul. Știam că mă va recompensa dacă 
aveam să i-o duc şi aşa am făcut... 

Bernat îl execută pe trădător înainte ca acesta să își termine fraza și, 
cu sabia încă acoperită de sânge, se retrase în biroul lui, unde rămase o 
vreme închis doar cu secretarul lui. Apoi, când își termină treaba acolo, 
ieşi în curtea interioară și le porunci oamenilor lui să-l urmeze până la 


palatul lui Galceran Destorrent. O spuse cu voce răsunătoare, cerând 
supunere de la cei care trebuiau să-l servească și reuși să-i facă pe cinci 
dintre soldaţi să-l însoțească. Insă, după ce ajunseră la palatul mai- 
marelui, doar unul dintre ei merse cu el până în curtea de la intrare, 
deși căzu în luptă la scurt timp după aceea. Bernat se luptă singur cu 
cavalerii care îl protejau pe Galceran Destorrent, cu același curaj și cu 
aceeași îndrăzneală cu care abordase navele inamice pe când fusese 
doar un tânăr căpitan corsar. îi răni pe doi dintre ei și tocmai îl 
înfruntase pe un al treilea, când un laș îl străpunse cu paloșul în spate, 
curmându-i viața. 

Barcelona, septembrie, 1423 

La scurtă vreme după moartea contelui de Navarcles, muri și 
îndărătnicul papă schismatic, Benedict al XIII-lea, deja bătrân, în 
castelul din Peniscola, unde se refugiase. In timp ce Biserica era 
convinsă că moartea lui avea să pună capăt Schismei Occidentului, 
regele Alfonso se ocupă să sfărâme aceste speranțe, întrucât încuviință 
ca ultimii doi cardinali care încă îi erau loiali lui Benedict să îl numească 
la scurtă vreme după aceea ca nou papă pe un canonic din Barcelona, 
Clement al VIII-lea, care la rândul lui alese și formase un nou colegiu al 
cardinalilor. 

Atitudinea lui Alfonso era doar un avertisment pentru papa Martin, 
care continua să conspire împotriva lui, ca să îl priveze de regatul 
Neapole și să i-l dea ducelui de Anjou. 

Dar regele Alfonso nu rămase doar la presiuni diplomatice sau 
religioase, ci le adăugă pe cele cauzate de victoriile de pe câmpul de 
luptă, întrucât, cu ajutorul armadei catalane, trimisă de regina Maria și 
condusă de data aceasta de contele de Cardona, cuceri iarăși regatul 
Neapole. În duminica de 11 iulie 1423, se oficie o liturghie solemnă în 
catedrala din Barcelona, pentru comemorarea victoriei regelui. După 
încheierea ei, regina Maria, însoţită de nobili, oameni de vază, clerici și 
întregul popor, merse în procesiune până la Santa Maria de la Mar. 

Două luni mai târziu, Hugo și Caterina, ţinându-se de după talie, 
priveau spre podgoria de Vilatorta, unde Merce recolta struguri 
împreună cu fiul ei. 

Anul acesta vom avea un vin excelent, șopti Hugo cu vocea 
întretăiată. 

Râsetele lui Merce și ale lui Arnau se auzeau limpede până la ei și 
mai încolo, unde recoltau ceilalți: Pedro, cu soţia lui, Llucia și Simon și 
alți câţiva prieteni care se alăturaseră petrecerii. 

După moartea lui Bernat, regina Maria îl chemase pe Galceran 
Destorrent la ea și-i ceruse să o elibereze numaidecât pe Merce. 

- Nu știu despre ce vorbiţi, maiestate, încercă să se scuze acesta. 


- Uneori, noi, regii, trebuie să luăm hotărâri nedrepte pentru un bine 
mai mare, cum ar fi binele poporului sau chiar al regelui. 

Regina tăcu o clipă, conștientă de concesiile pe care fusese obligată 
să le facă pentru a obţine finanțarea din partea Curţilor Catalane. Dar 
meritase: Alfonso învinsese în Neapole. 

- Cel care a fost amiralul victorios al armadei catalane, continuă 
regina, ridicând vocea, fermă, serioasă, și care l-a ajutat atât de mult pe 
soțul meu, iar înainte de el, pe socrul meu, regele Ferdinand, nu putea 
să se înșele atât de tare când a murit cerând s-o eliberezi pe femeia 
aceea. Bernat Estanyol a murit susținând că femeia se afla sub puterea 
ta, iar eu, regina, în onoarea amintirii lui îl cred. 

Bărbatul acela cu gât gros și cap mic șovăi și încercă iarăși să se 
justifice, dar reuși doar să îngaime ceva. 

- Găsește-o! îi porunci Maria. Teafără și nevătămată. Viaţa ta depinde 
de asta. 

Merce apăru chiar în ziua în care regina îi ceru lui Galceran 
Destorrent să o elibereze. Și chiar dacă Hugo vru să-l denunțe pe 
bărbat, veguerul îl sfătui să nu o facă. 

- Dă-i pace! îi sugeră el. Bernat a murit. Nu mai căuta și alte 
probleme. Fiica ta a obținut deja ce și-a dorit. 

Și așa era. Merce, pieptănată, parfumată și îmbrăcată în mătase, 
participă la înmormântarea lui Bernat Estanyol în Santa Maria de la 
Mar, ţinându-și de mână fiul. Hugo și Caterina îi însoțeau, la fel și Pedro 
și soţia lui, precum și regina Maria și mulțimea de nobili și oameni de 
vază care o urmară. 

- Azi, acolo... Hugo șovăi, după care se hotărî. în cer, sigur o vei vedea 
pe Fecioară zâmbind, Bernat, șopti el când sicriul amiralului fu adus în 
biserică. 

Micuţul Arnau se întoarse spre bunicul lui când îl auzi. 

- Imi vorbea mereu despre asta, zise el, cu ingenuitatea unui copil de 
șase ani. De fiecare dată când mergeam la biserică, mi-o arăta și mă 
întreba: „O vezi cum zâmbește?" 

- Bineînţeles că da, zise Hugo, cu vocea tremurândă, încărcată de 
emoție. 

Caterina îl strânse de mână, iar el îi ciufuli părul copilului. 

După înmormântare, se duseră la palatul de pe strada Marquet, unde 
Merce locuia deja cu fiul ei, protejaţi doar de servitorii care se ocupau 
de uși și de casă, întrucât, de cum pusese piciorul în el, Merce îi 
concedie pe soldaţi. 

Conform testamentului lăsat de Bernat chiar în dimineaţa în care se 
dusese la palatul lui Galceran, după ce îl ucisese pe trădător și mersese 
să o elibereze pe Merce, Arnau moștenea toate bunurile tatălui său, cu 
excepția unei moșteniri pe care i-o lăsa celuilalt fiu al lui, banii care 
mergeau obligatoriu la săraci, spitale și biserici, precum și cei pentru 
slujbe de pomenire pentru el, părinţii lui, Arnau și Mar, şi Guerao. Merce 


rămânea tutorele lui Arnau până când acesta avea să împlinească 20 de 
ani, iar Bernat poruncea să i se înapoieze zestrea pe care i-o promisese 
cândva. 

- Şi contesa? întrebă Hugo, oglindind îngrijorarea fiicei lui. 

- Singurul drept pe care îl are contesa... Marta Destorrent, se corectă 
notarul, este cel care i se cuvine prin lege: să rămână un an de doliu în 
palat, trăind din moștenirea primită. Nu are niciun alt drept; Bernat nu 
i-a lăsat nimic, în afară de zestrea pe care i-a înapoiat-o. Până atunci, 
contele de Navarcles a stabilit ca băiatul să locuiască împreună cu fiica 
ta. Cu toate acestea, un ministru al reginei Maria m-a anunţat deja că 
Marta Destorrent a renunţat la acel drept. Apropo, ţi-a lăsat și ție ceva, 
adăugă el, adresându-i-se lui Hugo, care fu surprins: doi croați de 
argint. Contele a stabilit că nu voia să moară datorându-ţi bani. 

In ziua aceea de septembrie, imaginea lui Arnau și a lui Merce 
recoltând se încețoșa în privirea lui Hugo, pe măsură ce mirosul de 
pământ, lăstari și îndeosebi de must, îi aduseră aminte, ca într-o 
vâltoare, de trăirile care îl duseseră înapoi spre acele podgorii. Alungă 
amintirile urâte, deși tot i se strânse gâtlejul. își drese vocea de vreo 
două ori. Caterina își dădu seama că era emoționat și, de parcă nu ar fi 
vrut să-i încalce intimitatea, dădu să se elibereze din îmbrăţișarea lui. 

- Ar trebui să mă duc să îi ajut pe Pedro și pe ceilalți, încercă ea să se 
scuze. 

Hugo o strânse și mai tare, ţinând-o lângă el. 

- Am nevoie de tine lângă mine. O soţie trebuie să fie cu bărbatul ei, îi 
ceru el afectuos. 

Ea îl prinse de după talie, se apropie și mai tare de el, și priviră 
amândoi spre podgorie. 

- O merita, afirmă Caterina fără să fie nevoie să o menţioneze pe 
Merce, care strălucea în lumina soarelui, emanând bucurie și vitalitate. 

Hugo încuviinţă din cap, după care o întoarse pe Caterina spre el și o 
sărută pe gură. 

- Şi tu o meriţi, îi zise apoi. 

Viitorul li se arăta plin de speranţă. în ultima vreme, Merce 
recunoscuse și îi mulțumise Caterinei pentru efortul și dăruirea de care 
dăduse dovadă ca să o elibereze și apoi ca să îl protejeze pe Arnau. 
Orice neîncredere pe care ar fi nutrit-o față de cea care fusese cândva 
sclavă dispăru și între cele două femei se născu, fără nicio piedică, un 
sentiment de afecțiune, pe care Merce i-l transmise și fiului ei, care o 
accepta cu drag pe bunica pe care o căpătase dintr-odată. In sfârșit erau 
o familie, se felicită Hugo. Lipsea doar Barcha... 

Un râs, ascuţit, copilăresc, îl aduse pe Hugo înapoi la realitate. Se 
înfiora, emoționat, când o văzu pe Merce râzând și plângând în același 
timp, într-o explozie de sentimente, în timp ce încerca să-și ajute fiul, 
care dădea din mâini ca să scape de muștele care roiau în jurul lui și se 
agăţțau de sucul dulce care i se lipise de față. 


Nota autorului 


In urma dezvoltării districtului Ribera, având ca simbol catedrala 
mării, spre sfârşitul secolului al XIV-lea și începutul secolului al XV-lea, 
Barcelona a încercat să se extindă în partea cealaltă, Raval, care fu 
cuprins între noile ziduri de apărare ale orașului. 

Șantierele navale regale, în care protagonistul acestui roman, Hugo 
Llor, ţinea în braţe o bilă de fier pe care era obligat să o îndure un sclav 
genovez, prizonier în urma războiului intermitent purtat împotriva 
Genovei de-a lungul anilor cu pricina - de fapt, datele despre prizonierii 
ca el fac referire la anul 1354, o perioadă de timp oarecum anterioară 
celei în care se desfășoară acțiunea acestei cărți -, și spitalul Santa Cruz, 
unde avea să lucreze ulterior ca chelar, se prea poate să fie cele mai 
reprezentative două construcții din perioada cu pricina, ridicate în 
stilul gotic catalan - fără prejudicierea acţiunilor ulterioare -, un stil 
deopotrivă maiestuos și liniștit, precum Santa Maria de la Mar și alte 
lucrări medievale mari din Barcelona. 

Cu aproape o sută de ani înainte ca Regii Catolici, Isabela și 
Ferdinand, să-i alunge pe evrei din Spania, locuitorii Barcelonei, precum 
și cei ai multor alte orașe din Peninsula Iberică, au atacat și distrus 
cartierele evreiești, asasinându-i pe toţi cei pe care au reușit să-i 
captureze și care nu s-au convertit la credința creștină. Erudiţii susțin 
că femeile evreice au fost cele care s-au sacrificat în număr mai mare în 
apărarea credințelor lor. 

Spre deosebire de șantierele navale regale, sau de spitalul Santa 
Cruz, evreii convertiți au construit în Barcelona o biserică mică, 
Santissima Trinitat, care, cu unele modificări, există și astăzi pe strada 
Ferran, în orașul vechi, deși acum este cunoscută sub numele de 
parohia Sant Jaume. Pe vremea când se desfășoară acţiunea acestui 
roman, ea se afla, împreună cu piaţa ei cu portic, în piața Sant Jaume și a 
fost dărâmată în primul sfert al secolului al XIX-lea. 

Deși superba biserică Sant Jaume a fost demolată, o altă soartă a 
avut-o mănăstirea Jonqueres, unde Arsenda a fost servitoare și unde s-a 
refugiat Regina de mai multe ori, chiar dacă, la mijlocul secolului al XIX- 
lea, Adunarea Revoluționară poruncea demolarea ei după secularizarea 
călugărițelor din anul 1835, ca urmare a decretului de distrugere și 
confiscare a bunurilor ordinelor religioase pro-mulgat de guvernul 
liberal. 

Din fericire, astăzi ne putem desfăta în continuare cu acea 
construcție în stil gotic, cu clopotniţa și atriumul ei, întrucât a fost 
mutată piatră cu piatră și transformată în Biserica Concepţiunii de pe 
strada Arago, în Barcelona. 

Nu ne putem desfăta însă cu imaginea castelului din Navarcles și a 
celui din Sabanell, întrucât acestea nu există, ci sunt rodul imaginaţiei 


autorului. 

Istoria Barcelonei la finalul secolului al XIV-lea și începutul secolului 
al XV-lea, perioadă în care se desfășoară acțiunea din acest roman, este 
strâns legată, fiind unul dintre cele mai importante orașe 
mediteraneene, de evenimentele interne și externe din perioada cu 
pricina și, îndeosebi, de schimbarea dinastiei domnitoare în Catalonia, 
Aragon, Valencia și celelalte regate, de Schisma Bisericii Occidentale și, 
de asemenea, de războaiele purtate constant pentru păstrarea și 
extinderea teritoriului, precum și pentru apărarea întâietăţii și a 
privilegiilor comerciale. 

In strădania lui de a menţine privilegiile orașului, primarul a 
poruncit spânzurarea unei sclave care își ceruse libertatea în fața 
tribunalului episcopului, pretinzând că era creștină. Episcopul l-a 
excomunicat pe primar după ce autorităţile civile au executat-o pe 
sclavă ca exemplu și avertisment pentru ceilalți sclavi. 

Martin cel Ecleziastic, numit apoi cel Uman, a fost ultimul rege din 
Casa de Conţi a Barcelonei. Eforturile lui de-a zămisli un urmaș legitim 
prin intermediul a diverse tipuri de poţiuni, proceduri și dispozitive - 
cum ar fi hamul despre care un istoric aproape contemporan cu el 
susține că ar fi fost folosit pentru ca monarhul să reușească să întrețină 
relații sexuale cu soţia lui - au fost în zadar, din cauza obezității regelui. 
Nici posibilitatea ca Martin să fi murit otrăvit - în roman, de mâna 
Reginei - nu este chiar străină istoriografiei; de fapt, din punct de 
vedere logic, aproape că pare a fi cea mai plauzibilă teorie. 

Aşa cum susține Merce pe paginile acestei lucrări, este absurd să 
credem că un monarh care știa că în ziua următoare papa Benedict al 
XHI-lea urma să-i legitimeze nepotul, ca să-i urmeze pe tron, să 
răspundă cu un simplu hoc („da'), oricât de bolnav ar fi fost, la 
sugestiile interesate făcute de consilierii barcelonezi. E dificil de crezut 
că moartea regelui Martin chiar în noaptea dinaintea legitimării papale 
a nepotului său a fost doar un eveniment accidental. 

Conflictul de interese care ar fi putut duce la moartea monarhului a 
dezlănţuit o luptă pentru coroană, care s-a încheiat cu sentința dictată 
în Caspe și care multă vreme a fost studiată ca fiind o soluţie pașnică, la 
care s-a ajuns de către diversele regate pentru a pune capăt lipsei unui 
succesor direct. în vremurile moderne, acel așa-numit Angajament din 
Caspe a fost revizuit în funcţie de mitele care s-au dat, interesele 
Bisericii reprezentate de papa Benedict al XIII-lea și călugărul Vicente 
Ferrer - osânditorul evreilor ridicat apoi la altar - și, bineînţeles, 
presiunea belică și ameninţarea exercitată de infantele Ferdinand de 
Antequera. 

In orice caz, catalanii l-au împiedicat pe contele de Urgell, adversarul 
lui firesc, să facă uz de o putere care l-ar fi făcut egalul aspirantului 
castilian și au sfârșit prin a sprijini şi a se supune unui rege străin pe 
care intenționau să-l influenţeze. Prin această încoronare, pactizarea 


catalană și-a atins apogeul, iar clasele conducătoare de atunci au 
profitat de acest lucru; una dintre primele consecinţe ale pactului cu 
pricina a fost înăsprirea condiţiilor de viaţă pentru agricultorii legați de 
pământ, așa-numiții „servi ai pământului" sau remenses. 

Schisma Bisericii Occidentale, sprijinită de papa Clement al VIII-lea 
ca urmaș al lui Benedict al XHI-lea, consimţită de regele Alfonso al V-lea 
de Aragon, s-a încheiat în 1429, pe când monarhul era implicat într-un 
război absurd împotriva Castiliei, în apărarea drepturilor fraților săi, 
infanţii loan și Henric, război care l-a făcut să sângereze și i-a distras 
atenţia de la adevăratul lui obiectiv: Neapole. 

In vremea aceea, Alfonso s-a împăcat cu papa Martin al V-lea, care a 
revocat procesele deschise împotriva lui și a colaborat pentru a face o 
pace cu Castilia, care avea să fie semnată un an mai târziu. Lipsit de 
sprijinul regal, Clement al VIII-lea, succesorul schismatic al lui Benedict, 
renunță la tiară, drept pentru care a fost recompensat cu 
arhiepiscopatul de Mallorca și, după mai bine de 50 de ani, Biserica 
Occidentală a fost unită sub un singur papă: Martin. 

După numeroase vicisitudini, Alfonso al V-lea a reușit să cucerească 
regatul Neapole în 1442. A trăit până în 1458 și nu s-a mai întors 
niciodată pe pământurile lui din Spania. 

Deși vinul s-a impus într-un final ca băutură pentru barbarii vizigoți 
care i-au pus capăt Imperiului Roman, s-ar părea că în Spania cele 
aproape opt secole de dominație musulmană, care au urmat invaziei cu 
pricina, ar fi afectat cultivarea viței-de-vie și producţia de vin, din cauza 
interzicerii de către religia cu pricina a consumului de alcool. Cu toate 
acestea, autorii care aprofundează istoria enologiei susțin că şi pe 
durata dominaţiei musulmane nu doar creștinii au continuat să 
consume vin, ci și musulmanii s-au desfătat cu el până când 
interpretările mai stricte ale normelor coranice, cum ar fi cele ale 
almoravizilor sau cele ale almohazilor, au interzis acest lucru. 

Oricum ar fi fost, cert este că, după Reconquista spaniolă, viticultura 
la care fac referire izvoarele scrise este foarte îndepărtată de acea 
cultură a vinului de care s-au bucurat romanii și, prin urmare, spaniolii. 
O simplă comparaţie, fără să fim experți, între vinurile medievale din 
Spania, care erau de obicei consumate în decurs de un an, altminteri se 
acreau, și referinţele la vinurile italiene din Falerno sau cele descrise de 
Pliniu și alți autori romani, vinuri în cazul cărora se prefera 
îmbătrânirea, ne-ar putea duce la concluzia că, de fapt, cei aproape 800 
de ani de dominație musulmană, cu prohibiţia lor cronică, ne-au afectat 
în mod esențial viticultura. 

Nu se găsesc prea multe referințe scrise despre procesul de 
îmbătrânire a vinului în epoca medievală spaniolă; ba mai mult, 
dinamica de vânzare a vinurilor în sate și orașe în care se interzicea 
introducerea de vinuri străine până la epuizarea resurselor locale ne-ar 
putea face să concluzionăm că puţine vinuri erau îmbătrânite şi 


depozitate în Catalonia, fără a aduce atingere faptului că, într-adevăr, 
există și menţiuni despre vi vell sau vin vechi. 

Despre licoare există și mai puţine studii, întrucât tratatele din 
vremea respectivă (cel al lui Arnau de Vilanova sau al lui Ramon Llull) 
vorbesc despre aqua vitae ca despre un produs aproape magic, alchimic 
și exclusiv curativ. Perioada în care experții au stabilit că licoarea și-a 
depășit statutul medicinal și a fost utilizată ca băutură alcoolică a fost 
între 1420 și 1430, în Italia, deși unii autori susțin că acest lucru s-a 
întâmplat și mai târziu, prin secolul al XVI-lea. 

Cert este că în tratatele despre vin care ar putea să se aplice epocii 
medievale există numeroase proceduri prin care se încorporau aditivi 
precum rășină, gudron, ipsos sau condimente, și niciunul dintre ele nu 
menţionează aqua vitae sau licoarea, deși, în secolele următoare, 
aceasta avea să devină aditivul prin excelență pentru creșterea gradului 
alcoolic şi pentru a favoriza păstrarea vinurilor. 

Prin urmare, romanul se potrivește teoriei folosirii licorii ca băutură 
alcoolică în primele decenii ale secolului al XV-lea și, probabil, 
devansează utilizarea ei ca aditiv, deși nu vom ști niciodată dacă vreun 
podgorean isteţ nu a folosit cumva această tehnică chiar și într-o 
perioadă atât de timpurie. 

In încheiere, vreau să îmi exprim recunoştinţa față de soția mea, 
Carmen, și față de editoarea mea, Ana Liaras, pentru interesul, munca și 
colaborarea la această lucrare, precum și tuturor celor care au făcut 
posibilă publicarea ei. 


Notes 


[—1] 
Cărăuși în portul Barcelona, între secolele al XIII-lea și al XV-lea. 


(n.tr.) 


[—2] 
Artizani care proiectau, construiau și reparau ambarcațiuni sau 
trăsuri din lemn. (n.tr.) 


[<—3] 


Săracii erau împărțiți în categorii diferite, situaţia lor în societate 
fiind şi ea diferită. Având venituri mai mici decât statutul lor social, 
chiar fără a ajunge la sărăcia extremă, erau numiţi săraci sfioși cei 
care cereau ajutor în alimente, medicamente, lemn de foc și, rareori, 
bani. Ei nu îndrăzneau să-și facă publică situaţia, recurgând la terţi 
pentru a căpăta ajutor.(Maria Piedad Espitia Molina, Pobreza y 
caridad en el barrio de la Ribera, siglos XIV-XV) (n.red.) 


[—4] 
Împărțire administrativă veche a statelor situate în nord-estul țării, create la 27 aprilie 


1381, sub denumirea de „Statul Orientului", prin unirea statelor Barcelona, Cumanâ și 
Maturîn. (n.tr.) 


[—>] 


Biciuit. (în lb. catalană în original) (n.tr.) 


[—6] 
Iniţial, reprezentant al contelui și, ulterior, al autorităţii regale, 


(n.tr.) 


= | 


Monedă veche în valoare de 1/20 dintr-o liră. (n.tr.) 


[—8] 
Semnal al clopotelor care anunța lăsarea nopții și închiderea 
porților zidurilor. (n.tr.) 


[—9] 
Contract nuptial iudaic în care se stipulează anumite drepturi și 
responsabilități din cadrul căsătoriei, (n.tr.) 


[—10] 
Posibilitatea sclavilor de a-și obţine libertatea muncind și plătind 
periodic dijmă stăpânului, (n.tr.) 


[—11] 
Cartier evreiesc din unele orașe și sate catalane în Evul Mediu, 


(n.tr.) 


[12] 

Croat este o monedă de argint din regatul Aragon, creată în 1285 
de către regele Pedro al III-lea. A fost cunoscută sub numele de croat 
barceloni, dar și ca xamberg. Pe aversul monedei se afla efigia lui 
Pedro al III-lea, regele Aragonului, iar pe spate, o cruce echilaterală, 
de origine carolingiană, de influență franceză, care îi conferă 
monedei numele, (n.red.) 


[—1 3] 
Unitate de măsură în Catalonia, echivalentă cu aproximativ 136,5 
litri, (n.tr.) 


[14] 
Acte de devoțiune pe care le împlinește creștinul catolic timp de 
nouă zile la rând (n.red.) 


[—15] 


Portalul îngerului, (n.tr.) 


[16] 
Pentru o mai bună întelegere, s-au folosit unități de măsură din 


sistemul metric zecimal care evident că nu exista în perioada în care 
se petrece acțiunea, (nota ediţiei spaniole) 


[—17] 
Obligatie rambursabilă de a plăti o pensie anuală cuiva pe toată 
durata vieţii sale în schimbul unui capital sau al unei ferme, (n.tr.) 


